
ADENAUER Konrad Adenauer. Conţinutul acestui volum nu 
STIFTUNG reprezintă obligatoriu poziţia oficială a acesteia. 


A KONRAD Această carte a apărut cu sprijinul Fundaţiei 
Pi 


Cuvânt-înainte 


„Și toate astea chiar s-au întâmplat?”, m-a întrebat soția mea 
după ce îi povestisem despre planul Securităţii de a-l răpi pe 
unul dintre agenţii secreţi de la Viena, iar apoi, sărind la un alt 
episod, despre o staţie de emisie-recepţie ascunsă la marginea 
orașului Sinaia, în vederea folosirii de către una dintre echipele 
parașutate în ţară la începutul anilor 1950. De aproape şase 
ani, îmi ascultase relatările despre spioni şi rețele informative, 
cerneală simpatică și note cifrate, parașutiști şi călăuze terestre 
pe care le descopeream în arhivele Securităţii. Şi totuşi, la un 
moment dat, chiar și ei i se părea de necrezut că în primii ani 
ai comunismului românesc a existat o asemenea efervescenţă 
de acțiuni secrete și, deopotrivă, spectaculoase, duse sau orga- 
nizate din exil împotriva regimului de la București. 

Sunt sigur că va fi un moment în care fiecare cititor al aces- 
tei cărţi îşi va pune aceeaşi întrebare. De altfel, la începutul cer- 
cetării, nici eu nu am crezut că au existat aceste operaţiuni, în 
afară de câteva grupuri de parașutiști despre care citisem câte 
ceva. Subiectul l-am descoperit dintr-o întâmplare: în 2015 fă- 
ceam un studiu asupra deţinuţilor politici executaţi la Jilava. 
Aşa am dat peste fişa matricolă a lui Gheorghe Şerbu, un pro- 
fesor din Bucureşti arestat şi condamnat pentru trădare şi exe- 
cutat în 1952, în Valea Piersicilor de la Jilava. De obicei, un 
profesor se ocupă cu lecţii în clasă şi teme pentru acasă, cu 

extemporale neaşteptate, note de doi în catalog şi cereri de mo- 
tivare a absenţelor. Nicidecum cu acţiuni de spionaj care să 
atragă acuzaţia de trădare şi execuţia sumară la Jilava. Așa că 
am cerut la CNSAS dosarul său și, după câteva săptămâni de 
aşteptare, am primit un dosar din Fondul Informativ, cu un 
singur volum conținând numai câteva file. Potrivit documen- 
telor, respectiva persoană se încadrase în învățământ după ter- 
minarea războiului şi cochetase cu masoneria. Atâta tot. Nimic 
însă despre presupusele fapte de trădare care au condus la o 
sentință capitală. Abia după câteva luni am primit înştiințarea 
că a fost identificat un dosar penal cu opt volume în care era 
cuprins şi numele lui Şerbu. Așa am descoperit povestea reţelei 
informative create de la Paris de către Mihail Opran prin inter- 
mediul Paulei Ventzel şi Lyei Popescu, două femei care avuse- 
seră relaţii apropiate cu fostul comandor, şi care erau folosite 
ca veritabile capete de pod pentru construirea în ţară a unor 
rețele de informatori. Din acel moment, am continuat să stu- 
diez dosarele celor care, ca agenți propriu-zişi sau simpli co- 
laboratori, s-au implicat în operaţiunile secrete desfăşurate 
de către exilul românesc în primii ani postbelici. Fiecare răs- 
puns genera multe alte întrebări, fiecare pistă cercetată dez- 
văluia noi fire narative şi fiecare operaţiune analizată aducea 
la lumină oameni necunoscuţi și fapte de necrezut. Astfel, am 
descoperit o activitate bogată, complexă, incitantă şi, nu în ul- 
timul rând, tragică prin epilogurile sale, dusă între serviciile 
secrete din exil şi cele din ţară. 

Ca în orice poveste cu spioni, există şi un gram (sau 
mai multe) de incertitudine: este greu de spus uneori dacă 
informaţiile sunt reale sau, de fapt, constituie o legendă menită 
să ascundă adevărata desfăşurare a evenimentelor. Nu există o 
soluție general valabilă pentru această problemă, așa că singura 


Cuvânt-înainte 7 


soluţie a fost să tratez datele cu reticenţă, să le pun constant 
sub semnul întrebării, să confrunt permanent declaraţiile între 
ele şi să ţin cont de contextul în care au fost acordate sau re- 
dactate. Ceea ce urmează este rezultatul unei îndelungate ana- 
lize, iar atunci când am ales o variantă în detrimentul alteia am 
avut argumente să o fac, însă nu întotdeauna şi certitudinea că 
aşa s-a întâmplat. În fond, un spion bun poate spune minciuni 
într-un mod foarte convingător, iar în acest război s-au luptat 
persoane cu adevărat remarcabile. 

Așa cum am spus, am studiat acest subiect din 2015, iar 
din 2018 s-a transformat în proiect de cercetare doctorală la 
Institutul de Istorie „Nicolae Iorga”, în cadrul Școlii de Studii 
Avansate a Academiei Române, teza finală fiind susținută pu- 
blic în decembrie 2021. De-a lungul acestor ani am beneficiat 
de sprijinul multor persoane, cărora le sunt deosebit de recu- 
noscător. Le mulțumesc Silviei Iliescu, Violetei Tarţa, Ioanei 
Boca şi Sandrinei Brodard pentru resursele bibliografice pe 
care mi le-au pus la dispoziţie, dar şi lui Anton Ventzel, Mălinei 
Mircioiu, Bernadette Belu și Anton de Cos, rude ale unora din- 
tre cei ale căror poveşti sunt cuprinse în această carte, pentru 
amabilitatea și deschiderea de a-mi oferi informaţii de familie. 
Vreau să le mulțumesc şi cercetătorilor de la Institutul de Istorie 
„Nicolae Iorga” care au făcut parte din comisiile de evaluare şi 
m-au ajutat cu recomandări utile: Mioara Anton (coordona- 
torul tezei), Radu Tudorancea, Simion Gheorghiu și Camelia 
Zavarache, precum şi membrilor comisiei de susținere publică 
a lucrării de doctorat: Silviu Miloiu, Laurenţiu Constantiniu şi 
Emil Plopeanu. 

Volumul însă nu ar fi văzut lumina tiparului fără susținerea 
Fundaţiei „Konrad Adenauer”. Mulţumirile şi recunoştinţa 
mea se îndreaptă către Katja Christina Plate, directorul 

reprezentanţei din România a Fundaţiei, şi către Ilinca lordache, 
coordonator de proiecte, pentru încrederea și sprijinul pe care 
l-au acordat acestui proiect editorial. 

Totodată, vreau să mulţumesc echipei redacţionale, care s-a 
străduit să ofere manuscrisului cea mai bună formă în vederea 
publicării. 

Şi, nu în ultimul rând, vreau să îi mulţumesc soţiei mele, 
Oana, pentru tot sprijinul şi înţelegerea pe care mi le-a oferit 
şi fără de care nu aș fi putut duce la bun sfârşit acest proiect. 


Cum se naște un serviciu secret 


Câteodată, cele mai spectaculoase poveşti au cele mai ba- 
nale începuturi. În cazul operaţiunilor de spionaj duse de exi- 
lul românesc postbelic, totul a debutat probabil în vara anului 
1946, când sosea la Paris maiorul Bazil Raţiu. Scund, corpo- 
lent şi foarte energic, Raţiu era originar din Ciugudul de Jos, 
judeţul Alba, unde se născuse la 16 februarie 1906. Era absol- 
vent al Şcolii Militare de Infanterie de la Sibiu. După 1941 par- 
ticipase la prima parte a campaniei din Răsărit, de la lupte pe 
Prut şi forțarea Nistrului, la cele din Crimeea și de la Marea 
Azov. În 1942 a fost transferat în cadrul Secţiei 2 Informaţii a 
Marelui Stat Major, ducând activitate informativă până la fina- 
lul anului 1944, când a fost numit ajutor al ataşatului militar al 
legaţiei române de la Ankara. Rămăsese în capitala Turciei şi 
după ce fusese constrâns să-şi dea demisia din armată, ca ur- 
mare a presiunilor venite din partea noilor autorități comuniste 
de la Bucureşti, şi tot acolo se găsea atunci când a fost contac- 
tat în primăvara anului 1946 de către diplomatul Alexandru 
Cretzianu. Fost ambasador, Cretzianu avea în administrare un 
important fond plasat în Elveţia de către Mihai Antonescu în 
eventualitatea ocupării țării şi, implicit, a necesităţii organiză- 
rii unei alternative guvernamentale românești în exil. Acesta 
i-a cerut lui Raţiu să lase în urmă tihna Anatoliei pentru viața 
vibrantă a Parisului, motivând că este nevoie de implicarea 

sa în acțiunile de propagandă ale comunităţii româneşti pe 
timpul Conferinţei de Pace, unde urma să se discute statutul 
României și problema Transilvaniei de Nord. Iar Bazil Raţiu a 
acceptat imediat, aşa că în vara acelui an sosea în Franţa, ală- 
turi de soția sa, pentru a lucra împreună cu lideri politici pre- 
cum Grigore Gafencu şi Viorel Tilea. 

Sau poate era numai o legendă menită să ascundă adevă- 
rata sa activitate. Poate că al Doilea Război Mondial tocmai se 
încheiase, însă un altul stătea să înceapă: relaţia dintre foştii 
Aliați se deteriora, evoluând spre ceea ce avea să fie Războiul 
Rece. Iar statele occidentale sau, mai bine spus, serviciile lor 
secrete se pregăteau pentru noi operaţiuni, inclusiv cele care 
aveau în centrul lor țările est-europene şi comunităţile lor de 
exilați. În cazul României, centrul de greutate al exilului erau 
Franţa şi, mai ales, Parisul. Aşa că structurile franceze, con- 
fruntate cu o penurie de oameni bine pregătiţi în domeniul 
informativ pe care să-i recruteze din rândul emigrației, erau 
foarte interesate de serviciile maiorului Raţiu, pe care l-au 
abordat prin intermediul lui Robert Frick. Și nu erau singurele 
în această cursă: în același interval temporal - sfârşitul anului 
1946 și începutul anului 1947 - în care se afla în discuţii cu 
reprezentanţii Parisului, maiorul Raţiu a fost contactat de un 
emisar al serviciului de spionaj al Washingtonului în vede- 
rea punerii bazelor unei rețele informative în România. Bazil 
Raţiu avea să decline însă oferta primită din partea structurii 
americane, preferând, pentru moment, să intre în serviciul 
structurii franceze. 

Încă din această perioadă incipientă a acţiunilor de spio- 
naj în care erau implicați membrii exilului românesc, se poate 
distinge o divizare a activităţii: maiorul Bazil Raţiu era omul 
de legătură al serviciilor de informaţii din Hexagon, dar rolul 

său viza mai degrabă coordonarea sectorului ofensiv, adică 
trimiterea de oameni în ţară, identificarea de rute de trecere 
clandestină şi creare de rețele de informatori. Palierul contra- 
informativ, cel al verificării românilor care veneau în Franţa, 
şi al obţinerii de date de la aceştia, pare să fi fost în subordi- 
nea lui Ion Tomoroveanu, a cărui carte de vizită cu siguranță 
avea să-l recomande pentru aceste responsabilități. Născut la 
Ploieşti, în 1899, într-o familie cu tradiție militară, a urmat 
şcoala primară în oraşul natal şi apoi Liceul Militar din Iași. 
A intrat, în 1916, la Şcoala de Artilerie, Geniu și Marină şi, 
imediat după absolvirea sa precipitată în primăvara anului ur- 
mător, a fost aruncat direct în luptele de la Mărășești unde s-a 
remarcat prin vitejia şi capacităţile sale, fiind decorat personal 
de generalul Dmitri Şcerbacev cu Crucea „Sfântul Gheorghe”. 
Cariera lui a cunoscut o schimbare esenţială peste mai bine de 
două decenii, când la 1 aprilie 1941 a fost numit atașat militar 
al legaţiei române de la Vichy. Pe lângă sarcina sa oficială, de 
coordonare a respectării contractelor de înzestrare cu arma- 
ment francez şi de recepție a materialului ce urma să fie tri- 
mis în țară, Tomoroveanu a primit şi îndatoriri de a activa în 
domeniul informativ. Este neclar de când a început colabora- 
rea sa cu serviciile secrete franceze și cu care dintre ele lucra 
de fapt. Pornită foarte probabil mai devreme, legătura exista 
cu siguranță în 1948, când liderii ţărănişti din exil cunoșteau 
faptul că, aproape întotdeauna, cuvântul lui Tomoroveanu 
era cel care conta în analizele făcute de autoritățile de la Paris 
refugiaților români. 

Dacă în Franţa se coagula comunitatea românească, mult 
mai efervescent şi mai atractiv, din punct de vedere al date- 
lor, era însă spaţiul austriac, împărţit la acel moment în patru 
zone de ocupaţie (sovietică, americană, franceză și britanică). 

Motivul era unul cât se poate de simplu: proximitatea față de 
granița românească îl transforma în destinaţia predilectă a ce- 
lor ce fugeau din ţară, via Ungaria, fiind practic primul popas 
în drumul spre lumea liberă. Comandamentul militar francez 
din capitala austriacă, condus de un anume colonel Lafaille, 
şi secondat de căpitanii de Ravegnel şi Maurice Manjan’, 
funcționa ca o umbrelă pentru serviciul de informaţii fran- 
cez aflat în coordonarea lui Pierre Boullen. Dacă despre primii 
doi informaţiile sunt foarte sumare, despre Maurice Manjan se 
cunoaște că a avut un rol central în ajutorarea refugiaților ro- 
mâni, şi în special a naţional-ţărăniștilor, care soseau din țară 
în perioada 1947-1948, furnizându-le acestora documente de 
călătorie şi facilitându-le drumul spre Vest. O bună parte din- 
tre ei s-au stabilit la Paris, ceea ce nu a însemnat şi încheierea 
relației dintre Maurice Manjan (deseori consemnat în docu- 
mentele Securităţii drept „Moris”) şi liderii politici ţărănişti, 
ci, dimpotrivă, agentul francez fiind cel care, în anii următori, 
furniza informaţii din țară lui Virgil Veniamin și lui Romulus 
Boilă. Activitatea lui nu s-a limitat numai la munca informa- 
tivă în Austria, ci a întreprins și o lungă misiune secretă în 
România, în 1947, în cadrul căreia a călătorit la Timişoara, 
București şi Constanţa, de unde a strâns numeroase date des- 
pre capacităţile militare şi dispozitivele de apărare, atât din 
zona capitalei, cât şi de la malul mării”. O serie de schimbări 
radicale s-au petrecut în 1948 în celula operaţională fran- 
ceză: în vară, linia militară a fost dublată de una civilă, iar în 
toamnă, aceasta din urmă avea să rămână singura funcțională, 
rolul principal în coordonarea activităţii informative din do- 
meniul emigrației româneşti avându-l Pierre Boullen. Acesta 


' ACNSAS, Fond Informativ, dos. 551 173, vol. 1, f. 167. 
? ACNSAS, Fond SIE, dos. 677, f. 88. 

avea misiunea de a identifica refugiații români, de a-i interoga 
şi verifica, iar celor care treceau de aceste probe să le faciliteze 
obţinerea de documente de identitate. Cu toate că era un bun 
cunoscător al limbii române și al societăţii românești (în mij- 
locul căreia trăise cea mai mare parte a vieţii), Boullen se va 
sprijini masiv pe Gelu Belu, mai ales că acesta din urmă vorbea 
fluent maghiara, germana și franceza. 

Totuşi, în 1947 şi în primele luni ale anului următor, mai 
ales până la apariţia şi creșterea în importanţă a liniei civile, 
serviciile de informaţii franceze din Viena au apelat la Liviu 
Bodolea. Fost locotenent în Armata Regală Română și anti- 
comunist convins, era cunoscut drept una dintre călăuzele de 
încredere, deosebit de energic în activitatea sa de scoatere din 
țară a persoanelor care căutau să fugă în Vest. Pe lângă în- 
crederea de care se bucura în rândul membrilor exilului şi a 
personalului de legătură din Hexagon, aspectul care-l indivi- 
dualiza pe Bodolea, în raport cu alte călăuze, era completul 
său dezinteres față de posibilele câştiguri materiale rezul- 
tate din acţiunile sale transfrontaliere. Obiectivele lui Liviu 
Bodolea constau în stabilirea unei rute funcționale de trecere 
clandestină a frontierei, precum şi de sondare a opiniei pu- 
blice referitoare la starea politică din România, urmând ca 
aceste informaţii să fie transmise părţii franceze prin note 
scrise după fiecare sosire din țară’. 

Spre deosebire de Bodolea, care era considerat un om de 
acţiune pe teren, Gelu Belu era mai degrabă un agent de bi- 
rou, iar rolul său avea să crească și să se consolideze odată cu 
dispariţia lui Bodolea, devenind unul dintre cei mai activi şi 
importanţi agenţi secreţi est-europeni din Viena anilor 1948- 
1955. Născut la 17 februarie 1916, în comuna Dileul Vechi din 


' Stejărel Olaru, Agentul nostru Victor, Editura Polirom, laşi, 2018, p. 20. 

Mureş, a copilărit la Aiud, unde tatăl său era preotul confesor 
al închisorii din localitate. Absolvent al Facultăţii de Chimie 
din Cluj, Belu a fost încorporat în armata română, partici- 
pând la luptele de pe frontul antisovietic, iar după război a 
fost implicat în diferite afaceri falimentare. Chiar dacă nu era 
înscris propriu-zis în PNȚ, colabora cu persoane din condu- 
cerea principalului oponent democratic al comuniştilor, Belu 
şi cumnatul său fiind cei care i-au pus la dispoziţie lui Ilie 
Lazăr mașina cu care politicianul s-a deplasat la Tămădău. 
După scoaterea în afara legii a PNȚ şi valurile de arestări din 
vara anului 1947, Gelu Belu a înţeles că poate veni oricând și 
rândul său să fie reținut de Siguranţă, așa că a decis să plece 
clandestin din ţară, reuşind aceasta în noiembrie 1947, cu 
ajutorul lui Bodolea, şi tot prin intermediul acestuia a fost în- 
cadrat în structurile franceze din Viena. Activând sub iden- 
titatea conspirativă de „căpitanul Joseph Fabre”, Belu avea să 
devină, în scurt timp de la sosirea sa în capitala austriacă, 
omul de legătură al autorităţilor franceze şi americane. Rolul 
său principal era de a participa la interogarea nou-veniților 
români şi de a-i asista pe anchetatori în procesul de verificare 
a legendelor oferite de cei cercetaţi, pentru a preveni eventu- 
alele infiltrări ale unor agenţi trimiși de autoritățile române. 
Totodată, avea misiunea de a procura documente de identi- 
tate noilor veniţi, așa cum a fost cazul lui Mihail Țanţu sau al 
lui Silviu Crăciunaş. Din 1949, poziţia sa se va consolida odată 
cu edificarea structurii informative româneşti de la Paris, de- 
venind reprezentantul ei de la Viena, în timp ce libertatea sa 
de acțiune s-a mărit: s-a implicat în identificarea de călăuze, 
de supervizare pe teritoriul austriac a agenţilor care urmau să 
treacă sau trecuseră granița austriaco-maghiară, şi a încercat 


' ACNSAS, Fond SIE, dos. 677, f. 86. 


Războiul spionilor 15 


să recruteze marinari români care efectuau curse pe Dunăre 
pentru a-i utiliza ca informatori ori curieri. Practic, în angre- 
najul Serviciului de Informații al Militarilor Români din Exil 
(SIMRE), Gelu Belu va fi responsabilul pentru sectorul aus- 
triac, întâia plasă a noilor veniți şi ultima zonă de protecţie a 
celor care plecau către România. 


Primele bătălii ale „războiului secret” 


La începutul anului 1948, ideea unui serviciu de informaţii 
românesc de sine stătător, care să funcţioneze în relație cu 
structurile similare occidentale, nici nu era luată în calcul. 
Atât autoritățile franceze, cât și cele americane, angajau sau 
se foloseau de diferite persoane din cadrul exilului românesc 
pentru firavele acțiuni informative care vizau palierul româ- 
nesc. Ceva mai mult interes pentru un astfel de demers ve- 
nea din partea comunității româneşti, însă conflictele interne 
care măcinau exilul şi întârziau crearea unui organism politic 
cu rol de reprezentare, aşa cum avea să fie Comitetul Naţional 
Român (CNR), nu făceau altceva decât să amâne discuţiile în 
acest sens. Pe de altă parte, lipsa resurselor umane îşi spunea 
cuvântul, deoarece închiderea graniţelor şi sporirea controlu- 
lui la frontieră au limitat numărul celor care încercau să pă- 
răsească ţara. În plus, dintre cei care totuși reușeau în aceste 
acţiuni deosebit de riscante, prea puţini aveau cunoştinţele 
tehnice necesare implicării într-un proiect de intelligence ori 
disponibilitatea de a se alătura unei acţiuni care i-ar fi adus 
din nou în situaţii ce i-ar fi expus unor primejdii deloc negli- 
jabile. Nu în ultimul rând, încă persista ideea că autorităţile 
din ţară sunt prea puţin consolidate pentru a putea contra- 
cara efectiv activităţile întreprinse din exil către sau pe terito- 
riul românesc, astfel că orice acţiune va avea inerent rezultate. 

Desfăşurarea tragică a evenimentelor i-a obligat însă pe cei din 
Occident să își reevalueze opţiunile, mai ales după o serie de 
agenţi pierduţi în misiuni şi numeroase obiective nerealizate. 
Prima lovitură suferită de către exilul românesc care cola- 
bora cu structurile de informaţii occidentale, şi în special cu cel 
francez, a fost reprezentată de căderea lui Liviu Bodolea. Acesta 
plecase în ţară, la începutul lunii aprilie 1948, trecând prin 
Ungaria, având misiunea de a-l contacta pe inginerul Grigore 
(numele conspirativ al lui Silviu Crăciunaș) cu care discutase la 
precedenta sa venire, cu două luni mai devreme, despre posibi- 
litatea stabilirii unei legături printr-o staţie de emisie-recepţie 
pe care Crăciunaș să o utilizeze în vederea transmiterii de 
informaţii. Echipamentul era în posesia unui preot francez 
care îl ascunsese într-o groapă şi care ar fi urmat să i-l dea lui 
Bodolea, în schimbul unei parole. Pentru siguranță, cifrul ne- 
cesar comunicării fusese trimis în țară pe o altă rută: Gelu Belu 
îl dăduse ofițerului englez Montgomery, care urma să plece în 
România, iar militarul trebuia să îl transmită unei tinere din 
București pe care avea să o recunoască în urma unui schimb 
de replici prestabilite. Abia aceasta era cea care avea misiunea 
de a-l transmite lui Crăciunaș sau lui Bodolea, încheind astfel 
cercul necesar punerii în funcțiune a staţiei de emisie-recepție. 
De asemenea, la înapoierea către Austria, Bodolea urma să îl 
ia cu el şi pe scriitorul Pavel Chihaia, căruia îi promisese că îl 
va ajuta să iasă din țară. Este cert că Liviu Bodolea a ajuns în 
țară, dovadă fiind cartea poştală codificată pe care a trimis-o 
la jumătatea lunii aprilie către o adresă poștală de legătură din 
Budapesta, dar şi declaraţiile Ilenei Belu despre vizita făcută 
familiei de către acesta, şi reîntâlnirea lui Bodolea cu france- 
zul Katz la Statuia Aviatorilor din Bucureşti, petrecută în jurul 


! ACNSAS, Fond Informativ, dos. 551 173, vol. 1, ff. 164v, 165v. 

zilei de 15 aprilie, ocazie cu care agentul de la Viena se plângea 
că nu reuşește să-l găsească pe Crăciunaş. Ce s-a întâmplat cu 
exactitate în primăvara acelui an ridică multe semne de între- 
bare. Silviu Crăciunaș a fost descoperit și arestat la 7 aprilie, 
moment din care a început să le furnizeze anchetatorilor săi 
declaraţii ample despre acţiunile secrete şi despre legăturile cu 
diferite persoane din exil, printre care şi Bodolea. Probabil că 
acesta din urmă a aflat de reținerea lui Crăciunaş, încât a decis 
că misiunea sa în ţară s-a încheiat și trebuie să se întoarcă în 
exil (dar totuși, fără Chihaia). Însă, nu va mai ajunge niciodată 
la Viena: o notă din dosarul întocmit de Securitate pe numele 
lui Liviu Bodolea menţionează că agentul ar fi fost ucis la 24 
aprilie 1948, pe raza comunei Sânmartin, în timp ce încerca să 
treacă granița în Ungaria’. 

Tot în 1948, centrul de la Paris a reuşit racolarea a doi ti- 
neri care ajunseseră în capitala Franţei şi se aflau în căutarea 
unei stabilități financiare şi a unor perspective de viitor. Iuliu 
Simandan şi Coriolan Gherman se încadrau în profilul aven- 
turierilor care apăruseră în haosul postbelic. Motivele pentru 
care părăsise fiecare țara, fără să fi fost vreo legătură prealabilă 
între cei doi, ţineau mai degrabă de aspectele mundane ale 
tinereții decât de climatul socio-politic din ţară. Simandan, 
spre exemplu, avea 29 de ani atunci când, aflându-se într-un 
bar din Arad, a făcut cunoştinţă cu Mircea Pădurăleanu, şi 
împreună cu acesta a luat ad-hoc decizia de a trece granița 
clandestin şi de a ajunge în Franţa, unde avea un frate sta- 
bilit încă din 19457. Planul a fost pus în aplicare în noaptea 
de 3 februarie 1948, iar locul ales pentru trecerea graniţei ro- 
mâno-maghiare a fost Nădlac. La Budapesta, grupul s-a mărit 


! ACNSAS, Fond SIE, dos. 677, f. 42. 
2 ACNSAS, Fond Penal, dos. 75 133, vol. 2, f. 11. 

prin venirea lui Leon Pădurăleanu, fratele lui Mircea, iar toți 
trei au reușit să treacă graniţa în Austria, ajungând la Steyr, în 
sectorul de ocupație american. La scurt timp după prezenta- 
rea în lagărul de refugiaţi, aceştia au fost supuşi unui interoga- 
toriu de către şeful CIC! din Steyr, fiind chestionaţi „dacă sunt 
ruşi mulți, [despre - n.m.] situaţia economică, dacă nu ştiu 
unde sunt trupe ruseşti, ce miniştri sunt în guvern, dacă este 
aviaţie rusă, dacă sunt mulţi condamnaţi politici, dacă este ar- 
mată multă românească, deportări dacă se mai fac”. În faţa 
anchetatorilor, luliu Simandan a declarat că temeiul gestului 
de a părăsi clandestin România a fost „că n-am găsit de lucru 
nicăieri şi nu mă acomodam cu regimul actual”. În realitate, 
situația sa familială și financiară l-a determinat să plece din 
țară, în timp ce referinţa la situaţia politică era utilizată pen- 
tru a-i conferi statutul de refugiat politic şi de a-i asigura un 
sprijin din partea autorităților americane. De la Steyr a călă- 
torit împreună cu Bazil Livian la Innsbruck, în sectorul fran- 
cez, unde a fost din nou supus unui interogatoriu (în care nu a 
fost implicat Gelu Belu), iar apoi a plecat singur către lagărul 
de refugiaţi de la Freiburg, ca ulterior să ajungă la Paris, unde 
l-a contactat pe fratele său. 

Eşecul în amor, lipsuri materiale şi nesiguranța zilei de mâine 
se regăsesc şi în cazul lui Coriolan Gherman, cel de-al doilea tâ- 
năr racolat de centrul embrionar de la Paris. Născut în 1925, la 
Careii Mari, în familia unui prefect, Coriolan Gherman a de- 
venit, după 1945, student la Facultatea de Medicină din Cluj. 


' Counter Intelligence Corps (CIC) a fost serviciul de informaţii al ar- 
matei americane, deosebit de activ în perioada celui de-al Doilea Război 
Mondial și în primul deceniu al Războiului Rece. Instituţia a fost reorgani- 
zată în anii 1960, atribuţiile sale fiind preluate de alte structuri. 

Atracţiile orașului și-au pus amprenta pe stilul său de viață, iar 
traiul luxos l-a făcut să acumuleze datorii considerabile, dobân- 
dind în acelaşi timp şi o boală venerică. În plus, performanţele 
şcolare au scăzut continuu, ajungând să fie nevoit să repete anul 
de studiu, ceea ce i-a cauzat certuri serioase cu tatăl său. În acest 
context, Coriolan Gherman a cunoscut-o pe tânăra evreică 
Aurelia Streiker, dar, conștient că din cauza situației materiale 
şi a celei universitare nu va fi bine primit în familia Streiker, 
Gherman a căutat să îşi îndrepte imaginea în ochii părinţilor 
fetei. Iar nevoile sale au corespuns la fix celor ale capului fa- 
miliei Streiker. Cel din urmă era la curent cu dorința lui Willy 
lilderman de a părăsi clandestin România, iar prin mijlocirea 
plecării liderului Uniunii Comunităţilor Evreieşti din România 
şi-ar fi întărit prestigiul în cadrul comunității mozaice din re- 
giune. În plus, bătrânul Streiker ar fi reușit să îşi contacteze fiul 
aflat la Paris (care ar fi primit un ajutor bănesc pentru servi- 
ciul mijlocit de tatăl său), iar Coriolan Gherman și-ar fi refă- 
cut situația financiară prin plata pe care ar fi primit-o pentru 
serviciile de călăuză. Ar fi fost practic o afacere din care fie- 
care participant avea de câştigat. Astfel, realitatea socio-politică 
a epocii şi schimbarea radicală a societății românești, în urma 
instaurării comunismului, reprezentau numai imaginea de an- 
samblu pe care se aşezau motivele majore pentru care Gherman 
a decis să aleagă o viaţă aventuroasă şi să se implice în acţiuni 
de trecere clandestină a frontierei. Resorturile deciziei sale sunt 
confirmate de el însuși într-unul dintre interogatoriile luate în 
octombrie 1948: 


îi minţisem [pe părinţi - n.m.] în ultimul timp cât priveşte 
examenele. Şi acum îmi era imposibil să suport marea ruşine 
de a mă şti dat înapoi cu ani de studii şi cu o boală de această 

natură pe deasupra. Apoi mă temeam ca în scurt timp să nu 
afle de toate acestea şi Aurelia Streicker şi familia ei. Acestea 
au fost motivele hotărâtoare ale gestului meu de plecare!. 


Pentru testarea rutei Reşighea - Nyírbátor, aflată în zona 
în care copilărise şi pe care o cunoştea foarte bine, Coriolan 
Gherman a decis să efectueze două încercări, care l-ar fi ajutat 
să acumuleze experiență şi să îi amelioreze starea financiară. 
În primul caz, i-a ajutat pe un anume Gruber şi pe partenera 
acestuia să ajungă pe teritoriul maghiar. Acţiunea, petrecută la 
începutul anului 1948, s-a desfășurat fără probleme, iar după 
trecerea frontierei, călăuza s-a întors în ţară, la fel cum avea să 
se întâmple şi după a doua tentativă. A treia trecere a graniţei 
avea să fie însă cea mai riscantă, dar şi cea mai profitabilă. Era 
cel mai consistent grup, fiind format dintr-un bărbat şi trei 
femei: doctorul Wilhelm Filderman, soția acestuia, doamna 
Zanea şi nepoata sa Wicki, iar în cazul ajungerii în siguranță 
în Austria, liderul comunității evreieşti îi promisese călăuzei 
că îi va facilita drumul către Paris, unde Gherman intenţiona 
să îşi reia studiile medicale. 

După sosirea în siguranţă la Viena, Coriolan Gherman a 
fost luat în primire de către serviciile de informaţii americane 
şi franceze care l-au supus obișnuitului interogatoriu aplicat 
oricărui nou-venit din estul Europei. Având însă protecţia lui 
Filderman, Gherman nu a mai trecut prin lagărele din Austria 
ori Germania, asemenea lui Simandan, ci a ajuns direct în ca- 
pitala Franţei, la 16 august 1948. 

Sosirea lui Iuliu Simandan şi a lui Coriolan Gherman la 
Paris au fost aproape concomitente. Şi unul, şi celălalt au 
mers în Rue Jean de Beauvais nr. 9, unde funcţiona Comitetul 


' ACNSAS, Fond Penal, dos. nr. 75 133, vol. 3, f. 135. 

de Asistenţă Român (CAROMAN'), pentru obţinerea docu- 
mentelor necesare şederii în Franţa, a unei locuinţe tempo- 
rare şi a unui sprijin material. Instituţia românească de ajutor 
pentru refugiaţi era condusă de un comitet format din Virgil 
Micu şi Constantin „Iache” Stăncescu, însă cel care se afla 
în relaţii cu maiorul Bazil Raţiu era Micu. Mai întâi, acesta 
din urmă i-a convins pe Simandan şi Gherman să accepte 
să se întoarcă în ţară şi să scoată -— contra cost - o serie de 
persoane pentru care rudele aflate în Occident vor plăti”. 
Conform înțelegerilor stabilite la Paris, luliu Simandan tre- 
buia să-i aducă din România pe Elisabeta Simandan (soţia 
sa), pe soţia şi copilul lui Virgil Micu, precum şi alte persoane 
(dacă familiile din Occident puteau obţine, în timp util, ba- 
nii necesari - aspect ce se va dovedi crucial în desfășurarea 
ulterioară a misiunii), iar Coriolan Gherman pe o anume 
doamnă Baraf şi pe cei trei copii ai săi, precum şi pe cei doi 
copii ai lui Rică Georgescu. Modificarea caracterului acțiunii 
pe care cei doi tineri urmau să o efectueze în țară s-a petre- 
cut treptat. Mai întâi, Virgil Micu a mijlocit o întâlnire între 
Gherman, Simandan şi Horaţiu Comăniciu, acesta din urmă 
cerându-le călăuzelor ca, atunci când se vor afla în țară, să 
se intereseze de soarta lui Liviu Bodolea, Silviu Crăciunaș şi 
a unui anume Breazu, iar în cazul în care vreunul dintre ei 
reușește să îi întâlnească, să preia de la aceştia rapoarte scrise 
pe care să le aducă la Paris. Atât Simandan, cât şi Gherman 
au acceptat fără rezerve această rugăminte, chiar dacă nu îi 
cunoşteau pe vreunul dintre cei trei, iar singurul mod în care 


' Organizaţie independentă înfiinţată de inginerul Nicolae Caranfil cu 
rolul de a le acorda refugiaților români ajutoare materiale și de a le facilita 
obţinerea de documente de şedere în Franţa. 

” ACNSAS, Fond Penal, dos. 75 133, vol. 2, f. 4. 


22 LUCIAN VASILE 


ar fi putut intra în legătură cu aceștia ar fi fost prin interme- 
diul surorii lui Virgil Micu, a cărei adresă le-a fost constant 
repetată de secretarul CAROMAN. 

Compromisul făcut față de Micu a dat naştere unuia şi 
mai amplu: prin intermediul reprezentantului comitetu- 
lui de pe Rue Jean de Beauvais, Gherman şi Simandan au fă- 
cut cunoștință cu Bazil Raţiu, „creierul” structurii incipiente 
din Paris. Fostul ofițer le-a cerut să colaboreze cu centrul de 
informaţii şi, în urma acceptului tacit al celor doi, le-a trasat 
următoarele sarcini: 


să ne interesăm și prima dată numai să facem legătura la 
graniţă pentru alte treceri. Ne-a mai spus să observăm dacă 
sunt trupe ruseşti şi unde, să vedem dacă sunt masate trupe 
ruseşti la granița Iugoslaviei, să vedem indicativele la misiu- 
nile ruseşti, să ne interesăm de situația economică din ţară, 
dacă sunt ruși civili, dacă poporul și în special țărănimea este 
nemulțumită, să căutăm să găsim oameni de încredere care să 
primească bani şi ajutoare pentru deţinuţi de prin închisori și 
familiile acestora’. 


Directivele trasate de către maiorul Raţiu reflectă per- 
spectiva celor din exil asupra situaţiei din ţară și priorităţile 
în materie de strângere de date. Tensiunea dintre puterile 
occidentale şi lagărul estic se afla în 1948 la cote ridicate, 
astfel că perspectiva unui conflict militar între cele două blo- 
curi domina orizontul de așteptare imediat, captând atenţia 
strategilor militari şi a structurilor secrete. Accentul infor- 
mativ al misiunii este pus pe cunoaşterea desfășurării de 
forțe a Armatei Roşii pe teritoriul românesc şi, în special, 
pe dispunerea trupelor la granița iugoslavă, motivul fiind 

dat de recenta disidență a Iugoslaviei lui Tito față de poli- 
tica Moscovei. De asemenea, datele despre starea populaţiei 
erau necesare pentru înţelegerea reverberaţiilor pe care le-au 
avut în societatea românească măsurile recente luate de regi- 
mul comunist de la Bucureşti. În 1948, strategia centrului de 
la Paris era, așadar, una mai degrabă prudentă, de testare a 
populaţiei, de strângere de date militare, vandabile către ser- 
viciile de informaţii occidentale, și de stabilire a unor canale 
de aprovizionare cu ajutoare a celor afectați de represiunea 
politică dusă de instituţiile de forță ale regimului comunist, 
în speranţa supravieţuirii până la o aşteptată răsturnare a pu- 
terii de la Bucureşti. 

Este clar că atât Iuliu Simandan, cât şi Coriolan Gherman, 
au ajuns în mod conjunctural în postura de agenți ai servicii- 
lor de informaţii occidentale. Niciunul nu plecase din țară din 
cauza comunismului și niciunul nu se întorcea în ţară pentru 
a lupta împotriva sistemului impus în România de Moscova, 
prin intermediul Armatei Roșii şi al Partidului Comunist. 
Imboldurile care au stat la baza acceptării cererilor venite din 
partea lui Micu, Comăniciu şi, mai ales, Raţiu sunt mai de- 
grabă de ordin financiar şi practic, decât ideologic. Așa cum 
aveau şi anchetatorii români să constate, unul dintre princi- 
palele motive a fost înlesnirea drumului Paris - Viena şi re- 
tur, ceea ce i-ar fi scutit de dificultăţile logistice (procurarea 
documentelor şi aprobărilor aferente) și de presiunea finan- 
ciară (nemaiavând, în acest mod, nevoie să cheltuiască bani 
cu transportul). În plus, în perspectiva stabilirii în Occident, 
a finalizării studiilor şi a găsirii unui loc de muncă, relaţiile pe 
care Micu şi Raţiu le aveau puteau juca un rol esențial, astfel 
că acceptarea cererilor celor doi putea însemna că și aceștia, la 
rândul lor, le-ar putea întoarce favorul. 

Cel puţin aparent, Raţiu nu intenţiona ca trimiterea în țară 
a lui Gherman și a lui Simandan să fie o misiune ocazională. 
La finalul discuţiei pe care a avut-o cu cei doi agenți, fostul 
ofiţer le-a comunicat că, după două sau trei misiuni reuşite, 
vor beneficia de stagii de pregătire în domeniul spionajului şi 
al sabotajului în cadrul unor centre de instrucții din Elveţia 
sau Marea Britanie!'. Cu toate că la o primă vedere pare ilo- 
gică trimiterea în misiuni riscante a unor agenți neantrenaţi, 
motivaţia ar putea ţine fie de amatorismul abordării de că- 
tre centrul de la Paris, fie de verificarea capacităților, precum 
şi a onestității celor doi. Este dificil de intuit dacă promisiu- 
nea unei instrucţii într-un centru al serviciilor britanice sau 
elveţiene era o fabulaţie menită a le ridica moralul și a le da 
încredere lui Gherman şi lui Simandan într-o colaborare de 
lungă durată, dacă era un deziderat propriu al lui Raţiu sau 
dacă existaseră discuţii prealabile cu structurile occidentale în 
acest sens. Acţiunea, în ansamblul său, s-a desfăşurat sub oblă- 
duirea serviciului de informaţii francez, dovadă fiind faptul că 
de la Paris la Innsbruck, unde au făcut cunoştinţă cu maiorul 
Blondel, cei doi agenţi au călătorit cu avionul, în uniforme mi- 
litare franceze, iar la Viena Gelu Belu le-a mijlocit o întâlnire 
cu Maurice Manjan, care le-a retrasat exact aceleaşi sarcini pe 
care le primiseră şi la Paris de la Bazil Raţiu, ceea ce atestă 
că maiorul Raţiu acționa în colaborare cu structura franceză. 
Totodată, Belu i-a indicat lui Coriolan Gherman şi o serie de 
persoane din familia sa (precum inginerul loan Boroş, cum- 
natul agentului de la Viena) pe care putea să le contacteze dacă 
misiunea i-o cerea”. 

După o perioadă de aşteptare în capitala austriacă, cau- 
zată de întârzierea primirii unor sume de bani de către Iuliu 
Simandan pentru scoaterea anumitor persoane, Gherman a 
decis, la sfârșitul lunii septembrie 1948, să plece singur, in- 
trând în ţară prin același loc pe unde fugise cu aproape jumă- 
tate de an înainte. Întreaga sa activitate din următoarele zile 
avea să stea sub semnul absenței unei minime conspirativităţi, 
a neglijenţei față de posibila deconspirare a prezenței sale, a 
neadaptării la noul climat socio-politic din ţară şi a lipsei de 
interes față de sarcinile primite de la maiorul Raţiu ori de la 
Manjan. Cu toate că nu avea acte false, cu ajutorul cărora să 
scape de eventualele percheziţii, Coriolan Gherman a călătorit 
cu trenul de la Baia Mare la Cluj, unde s-a reîntâlnit cu doc- 
torii Garoiu şi Iuliu Pop, doi dintre prietenii săi apropiaţi, cu 
care avea să petreacă ostentativ şi luxos. Între timp, a trecut 
pe la familia lui Gelu Belu, unde a rămas timp de două nopti, 
pentru a le aduce veşti despre agentul de la Viena şi pentru a 
avea o întâlnire de circa 30 de minute cu episcopul greco-ca- 
tolic Ioan Suciu, întrevedere mijlocită de Ileana Belu. Ulterior, 
s-a deplasat în capitală, cazându-se la hotelul Athénée Palace 
din centrul Bucureştiului, iar deplasarea la Arad, unde a luat 
contact cu familia lui Rică Georgescu, a efectuat-o cu avio- 
nul. Scopul său personal - acela de a scoate contra cost per- 
soane din țară - părea că va fi atins, măcar parţial: s-a întâlnit 
cu doamna Baraf pe care trebuia să o ducă în Austria, împre- 
ună cu cei trei copii, primind de la aceasta banii stabiliți (cu 
care a petrecut la București alături de prietenii săi), însă soacra 
lui Rică Georgescu a refuzat să îşi lase nepoții într-o acțiune 
atât de periculoasă precum trecerea clandestină a frontierei. 
În ceea ce priveşte misiunea primită din partea lui Bazil Raţiu, 
Gherman aproape că a evitat-o cu totul: singurul aspect de 

care s-a achitat a fost contactarea superficială, în data de 4 oc- 
tombrie, a Malvinei Alexandrescu, sora lui Virgil Micu. Scopul 
a fost mai degrabă unul de sondare, din curiozitate, a situaţiei: 


I-am spus că va veni cineva (Simandan) după soția lui 
Micu şi i-am cerut să mă ajute în legătură cu Crăciunaş sau 
Bodolea. A părut aşa de îngrozită încât m-a speriat și pe mine. 

Mi-a spus că şi ea a fost arestată tot din cauza acestora și 
că ei sunt căutați de toată poliţia şi că nu a mai auzit de ei. Eu 
am plecat spunându-i că voi veni încă şi dacă totuşi află ceva 
o să-mi comunice. De fapt, eu intenționam să las în grija lui 
Simandan această chestiune!. 


Dezinteresul propriu şi atitudinea terifiată a Malvinei 
Alexandrescu au avut un puternic impact asupra lui Coriolan 
Gherman, care a decis să renunţe cu totul la achitarea de orice 
sarcină trasată de maiorul Raţiu, lăsând îndeplinirea misi- 
unii în responsabilitatea celuilalt agent. În aceeaşi zi în care 
Gherman trecea pentru prima dată pragul casei de pe strada 
Petre Poni numărul 18, Iuliu Simandan intra în România și 
ajungea la Arad, producând consternare, uimire şi teamă 
atunci când s-a prezentat la locuinţa familiei sale. Spre deose- 
bire de Gherman, care nu a trimis nicio comunicare către Gelu 
Belu sau Bazil Raţiu, Simandan a anunţat centrul din Viena de 
reușita trecerii sale în România, trimițând la o adresă conspi- 
rativă din capitala Austriei o carte poştală cu mesajul „Loulon 
a ajuns cu bine”. 

Primul dintre agenţii ce urma să se întoarcă la Viena a fost 
Coriolan Gherman, care a stabilit ca la 9 octombrie să plece 
din ţară, împreună cu doamna Baraf şi cei trei copii ai săi. 

Curiozitatea şi lipsa de prevedere aveau să-i schimbe însă pla- 
nurile, deoarece în seara de 8 octombrie, Gherman a decis să 
o viziteze din nou pe Malvina Alexandrescu pentru a afla dacă 
Iuliu Simandan a ajuns în ţară și dacă a contactat-o. Imobilul fi- 
ind sub supraveghere, Gherman a fost urmărit şi arestat în Piaţa 
Palatului Regal. A doua zi, când Gherman ar fi trebuit să plece 
din Bucureşti către graniță, în capitală sosea Iuliu Simandan 
care a mers direct la locuința Malvinei Alexandrescu, pentru a 
se interesa, la rândul său, de Liviu Bodolea și Silviu Crăciunaș, 
fiind arestat imediat după ce a ieşit din imobil’. Prima acţiune 
a centrului embrionar de la Paris aflat în colaborare cu servi- 
ciile de informaţii franceze se încheia abrupt, nu numai fără a 
reuşi vreun rezultat notabil, dar chiar cu anihilarea propriilor 
agenţi. Nici Gherman şi nici Simandan nu au obținut informaţii 
despre starea de spirit a populaţiei, despre situaţia economică 
ori despre dispunerea trupelor sovietice în interiorul ţării sau 
pe granița iugoslavă, și nici nu au încercat să creeze o rută prin 
care să fie trimise din Occident ajutoare materiale familiilor ce- 
lor încarcerați politic. Lipsa de pregătire profesională, amatoris- 
mul celor doi agenţi și contactarea unor persoane neverificate 
au dus la căderea celor doi. 

Acţiunea Gherman-Simandan a pus în evidenţă nu numai 
absenţa unei structuri capabile să ofere ajutorul logistic ne- 
cesar unor misiuni cu risc ridicat, ci şi scurt-circuitele dintre 
grupul român și structurile franceze. Relaţia dintre cele două 
părţi avea să fie caracterizată nu numai de lupta împotriva unui 
dușman comun, ci şi de neîncredere și de încercarea fiecăreia 
de a profita de cealaltă. Într-un interogatoriu din 4 noiembrie 
1948, Simandan rememora una dintre ultimele discuţii avute 
cu Virgil Micu şi Bazil Raţiu înainte de a părăsi Parisul: „încă 

de la plecare Micu şi Raţiu ne-au spus că ceva informaţii tot o 
să trebuim (sic!) să dăm atât francezilor de la Viena, cât şi celor 
de la Innsbruck, dar să le dăm eventual numai informaţii mai 
puţin importante, adică: de ordin militar, iar nu chestiuni poli- 
tice sau interne ale țării noastre”. Poziţia părții române faţă de 
serviciile franceze de informaţii era, așadar, încă din 1948 una 
rezervată şi precaută în legătură cu amploarea colaborării. De 
asemenea, o altă deficiență în materie de bună desfăşurare a 
activităţii o reprezenta prioritizarea câştigurilor materiale pro- 
prii în detrimentul necesităților informative de către membrii 
viitoarei structuri. Într-una dintre declaraţii, Simandan afirma 
despre reprezentantul centrului din Viena următoarele: „cu 
Belu discutam toată ziua şi jucam de dimineaţă până seara bi- 
liard, îmi spunea că să nu mai fiu prost şi să aduc persoane şi el 
le va trimite mai departe la Paris, dându-i şi lui un câştig. Îmi 
spunea să nu fiu idealist că mor de foame”. Pe de altă parte, în 
mod ironic şi tragic, chiar acţiunile trasate de maiorul Raţiu și 
serviciile de informaţii franceze lui Coriolan Gherman și Iuliu 
Simandan aveau proporţia lor de idealism. 


Contraatacul Bucureştiului 


Capturările lui Simandan și Gherman au adus SSI primele 
date despre posibila organizare de către membrii exilului a unor 
structuri informative, legăturile din ţară pe care contau aceştia, 
precum şi unele dintre obiectivele serviciilor de informaţii 


' ACNSAS, Fond Penal, dos. 75 133, vol. 2, f. 45. 

? Serviciul Special de Informaţii a fost înființat în 1917 şi avea ca obiectiv 

lui românesc în timpul regimului comunist (1948-1989), prefaţă de Mihai 

Iranceze. Este de punctat faptul că autorităţile de la Bucureşti 
au căutat să ducă o campanie de dezinformare a structurilor 
din Occident, prin acuzarea lui Simandan şi a lui Gherman 
doar de trecerea frauduloasă a frontierei, nu şi de conexiuni cu 
serviciile de spionaj de la Paris. Într-o notă strict-secretă către 
colonelul Mişu Dulgheru, cel care a coordonat anchetarea ce- 
lor doi, acesta era informat că „ei [luliu Simandan și Coriolan 
Gherman - n.m.] se fac vinovaţi şi de alte fapte, însă vor fi trimiși 
in judecată şi aspru pedepsiți numai pentru delictul de treceri 
clandestine peste graniță”. Cea mai probabilă explicaţie este că 
autoritățile române încercau să inducă oponenților săi din Vest 
ideea că nu ar fi aflat despre implicarea structurilor de informaţii 
franceze și nici despre misiunile în sine pe care cei doi le aveau. 
Cu toate acestea, este greu de crezut că cei din lumea liberă ar fi 
putut considera că, odată căzuţi în mâinile poliției politice din 
România, ale cărei metode brutale de anchetă erau deja cunos- 
cute în Occident, Simandan și Gherman nu ar fi fost constrânși 
să declare întreaga lor activitate din lunile precedente. Cu toate 
acestea, practica de dezinformare (sau, măcar, tentativa) s-a păs- 
trat şi în anii următori, un exemplu fiind procesele publice ale 
echipelor de parașutiști trimise în ţară în 1953, în care numele 
lui Neagu Djuvara, şeful SIMRE la acel moment și direct im- 
plicat în pregătirea unităţilor, nu este deloc menţionat, probabil 
pentru a nu se trăda cunoaşterea de către București a ocupaţiei 
reale a fostului diplomat”. 

Dar serviciul de informaţii externe al regimului de la 
Bucureşti, al cărui scop, printre altele, era „pătrunderea 
în sânul reacţiunii româneşti din străinătate şi depistarea 

! ACNSAS, Fond Penal, dos. 75 133, vol. 3, f. 5. 

activităţii, intenţiilor şi legăturilor ei cu serviciile de spio- 
, înregistrase de-a lungul anului 1948 şi alte 
reuşite, iar una dintre cele mai notabile a fost arestarea la 7 


»] 


naj imperialiste 


aprilie a lui Silviu Crăciunaş. Fost lider legionar repoziționat 
după 1944 ca naţional-țărănist, Crăciunaş devenise în 1947 
călăuza care scosese din țară persoane ca Romulus Boilă, 
Horaţiu Comaniciu, Virgil Veniamin sau Ion Iliu. În timpul 
anchetei, a redactat un plan de măsuri care prevedea trimite- 
rea unui agent al SSI în Occident, pentru a se infiltra în struc- 
turile exilului românesc, dovedind inteligență, experiență 
în domeniul clandestinităţii și o rapidă schimbare de op- 
tică față de regimul comunist. Utilizarea unui agent ca Silviu 
Crăciunaş nu era atractivă numai prin prisma activităţii sale 
din anii precedenţi sau a informaţiilor pe care le putea obţine 
cu privire la activitatea exilului românesc sau a rutelor de tre- 
cere clandestină a graniței, dar se putea dovedi deosebit de 
benefică pe termen lung datorită încrederii depline din par- 
tea unor persoane-cheie de la vârful emigrației. Acest ultim 
motiv pare să fi cântărit decisiv în deschiderea pe care Petre 
Goncearuc, Mircea Ţigoiu şi Ionel Munteanu, șefii contra- 
spionajului comunist, au avut-o, în aprilie-mai 1948, faţă de 
ideea lui Crăciunaș de a intra în serviciul SSI şi de a fi trimis 
în Franţa pentru a se infiltra în exilul românesc. 

Astfel că Silviu Crăciunaş a fost eliberat şi găzduit într-o 
casă conspirativă a SSI, iar între decembrie 1948 - februarie 
1949 a trecut prin instrucția necesară activității de spionaj, 
proces care a vizat mai multe paliere: instruirea ideologică a 
agentului, prin parcurgerea mai multor cărți de marxim-le- 
ninism şi însuşirea reperelor ideologice comuniste, stabili- 
rea modurilor de comunicare cu autorităţile de la Bucureşti 


! Stejărel Olaru, op. cit., p. 31. 

sau cu rezidențele Securității din Occident, precum şi crea- 
rea unei legende care să acopere perioada care a urmat ares- 
tarii sale din 7 aprilie 1948, legendă care va fi asumată de 
Crăciunaş inclusiv în biografia sa publicată în 1961 în Marea 
Britanie. Dat fiind atât stadiul incipient de organizare a exi- 
lului românesc, cât şi lipsa de informații a SSI din cauza 
inexistenţei unei rețele informative care să lucreze în slujba 
regimului comunist, misiunea lui Silviu Crăciunaș era una 
penerală. Acesta trebuia să intre în contact cu reprezentanții 
tuturor partidelor politice, dar şi cu liderii diferitelor asociaţii 
apolitice, să sondeze reacţiile lor, să cunoască proiectele aces- 
tora şi să se infiltreze în cât mai multe structuri. În al doilea 
rând, trebuia să creeze o rută transfrontalieră pe care să o 
utilizeze structurile româneşti din exil (şi, preferabil, şi servi- 
ciile de informaţii occidentale), dar care să se afle sub atenta 
supraveghere a autorităților din țară. Lăsând impresia stabi- 
lirii unei conspirativităţi viabile, serviciul de informaţii ex- 
terne al Securităţii putea atrage un număr mai mare de agenţi 
vestici în țară, pe care îi putea aresta și interoga, şi, de ase- 
menea, putea identifica oamenii de legătură din interior pe 
care cei din Occident intenționau să se bazeze. Nu în ultimul 
rând, Silviu Crăciunaș avea misiunea de a-l întâlni pe maio- 
rul Bazil Raţiu, care, la începutul anului 1949, era conside- 
rat de SSI drept românul care coordona activitatea de spionaj 
dusă de serviciile occidentale împotriva Republicii Populare 
Române!. Crăciunaș urma să se folosească de prestigiul său 
de luptător anticomunist pentru a fi cooptat de Raţiu în 

' Urme pierdute, urme regăsite. Cazul Silviu Crăciunaș, ediţie îngrijită 
de Dinu Zamfirescu, Dumitru Dobre şi Iulia Moldovan, studiu introduc- 

activitatea sa, intrând astfel în contact cu informaţii referi- 
toare la viitoarele acţiuni de spionaj și sabotaj. 

Nu la fel de persuasiv a fost însă și Mihail Țanţu, al doilea 
agent de influență important racolat de către autorităţile ro- 
mâne şi care va avea un rol esenţial în activitatea SIMRE. Fiul 
unui semnatar al actului Unirii Basarabiei cu Regatul Român, 
comandant al primelor unităţi de parașutiști militari din țară şi 
membru în Mişcarea Naţională de Rezistență (MNR) până la 
arestarea sa în 1946, Mihail Țanţu a avut nevoie de aproape doi 
ani şi jumătate pentru a câştiga încrederea autorităților comu- 
niste şi a deveni agent al Bucureştiului cu rolul de a se infiltra 
în structurile din exil. Într-o măsură chiar mult mai mare decât 
Silviu Crăciunaș, Mihail Țanţu şi-a conceput propriul plan de 
măsuri, de la înscenarea evadării, construirea unei legende ve- 
ritabile privind perioada petrecută în ţară, până la modalităţile 
de trecere a frontierei. În toamna anului 1948, Mihail Ţanţu 
era deja pus în libertate, cu scopul de a fugi pe cont propriu 
din ţară, în timp ce misiunea lui Crăciunaş avea să înceapă în 
primele săptămâni ale anului următor. 

Tot în noiembrie, pe când Ţanţu „evada? din Palatul 
Ministerului de Interne, cu ajutorul unui ofițer de Securitate, 
iar Crăciunaș se pregătea să îşi înceapă instructajul, Gherman 
şi Simandan încercau să joace aceeași carte, a schimbării tabe- 
rei și a trecerii de partea regimului de la Bucureşti. Anchetatorii 
comuniști lăsau impresia, cel puțin în primă instanţă, că ar fi 
dispuși să accepte „întoarcerea” agenților şi luau în calcul tri- 
miterea lor în Occident: 


Domnule şef anchetator, 
Subsemnatul, Simandan Iuliu, deţinut, cu respect rapor- 
tez următoarele: 

În ceea ce priveşte chestiunea reabilitării și libertăţii mele, 
pe care am discutat-o împreună cu Dvs., marţi 15 a.c., şi 
anume în a aduce de vreo câteva ori informaţii din Franța, 
care ar putea să vă servească, garantând cu părinții şi soţia 
mea, la care ţin, n-aş crede că v-aţi gândi că odată ajuns în 
Franţa să nu mă mai reîntorc, în primul rând ai mei ar fi la 
discreţia Dvs., pe urmă omul sărac, ori aicea, ori acolo, tot 
una e, ca să plec şi să rămân în Franţa fără un ban și să dorm 
pe jos şi alte mizerii, apoi n-ar avea niciun rost, pe când aici 
eventual în cel mai rău caz mi-aş ispăşi pedeapsa şi tot am un 
cămin şi părinţi unde aşi [sic] putea primi o bucată de pâine 
şi un loc de dormit, iar pe de altă parte odată ajuns la Paris, 
ar trebui să mă gândesc la ziua de mâine unde voi dormi şi 
ce voi mânca, ca s-o încep iar de la început să vin în ţară și să 
caut persoane pe care le-aşi [sic] putea trece, câştigând astfel 
bani, ca apoi iarăşi să risc mai mult ca acum să fiu prins, ca 
pe urmă să fiu arestat, dându-mi-se o pedeapsă îndoită, iar 
părinţii mei să fie şi ei expuși, n-ar avea niciun rost. 

În alt ordin de idei, cred că ași [sic] putea aduce mai multe 
foloase şi informaţii cu mai puţin risc decât eventual un altul, 
pe motiv că am cunoştinţe şi am intrat deja în cercul lor având 
încredere în mine, astfel putându-vă servi mai uşor şi even- 
tual cu mai mult folosi. 

În ciuda stăruințelor şi a tuturor rudelor și apropiaților puse 


drept gaj autorităților comuniste, propunerile lui Simandan 
şi Gherman au fost în cele din urmă refuzate, cei doi fiind 
condamnaţi la opt ani de închisoare corecțională, respectiv 
zece ani de închisoare corecțională. O notă aparte a cunoscut-o 
parcursul carceral al lui Coriolan Gherman, care avea să fie 
implicat în acțiunea violentă de reeducare de la Pitești, unde, 


torturat la 25 noiembrie 1949, a devenit unul dintre agresorii 

implicaţi în bătăile de la camera 4-spital. Ulterior, a fost trimis 
la Peninsula, unde s-a numărat printre deţinuţii care au încer- 
cat să pornească o acțiunile violentă similară celei din peniten- 
ciarul de unde fuseseră aduși. 

Cu toate că Mihail Țanţu şi-a început acţiunea de trecere 
a graniţei către Ungaria (și apoi, mai departe spre Austria) cu 
aproape patru luni înainte de celălalt agent, Silviu Crăciunaș a 
fost primul care a reuşit să ajungă dincolo Cortina de Fier. În 
noaptea de 21/22 februarie 1949, sub îndrumarea unor călăuze 
ale serviciului special, Crăciunaș părăsea clandestin România, 
alături de Maria Leibovici şi fiica acesteia, cele două neștiind 
că sunt folosite ca martori pentru întărirea legendei cu care 
Crăciunaș, conspirativ agentul „Victor”, urma să se infiltreze în 
exilul românesc. Beneficiind de sprijinul discret al ofițerului 
Vasilescu din cadrul rezidenţei Securităţii din Budapesta, 
Crăciunaș şi cele două femei au reuşit după aproape o lună, 
la 26/27 martie 1949, să treacă graniţa în Austria, ajungând în 
cele din urmă la Viena, unde agentul român şi-a făcut cunos- 
cută prezenţa. În foarte scurt timp, Silviu Crăciunaș a reușit să 
câştige încrederea lui Gelu Belu, care nu numai că l-a protejat 
în faţa autorităţilor franceze, menajându-l astfel pe agentul re- 
gimului de la București de rigoarea verificărilor de securitate, ci 
i-a făcut ample dezvăluiri despre activitatea sa şi a spionajului 
francez. Reușitele imediate ale spionului venit din țară nu s-au 
oprit însă aici: prin intermediul lui Belu, Crăciunaș l-a cunos- 
cut și pe Pierre Boullen de la care şi-a putut completa imaginea 
asupra activităţii spionajului occidental din Austria, precum şi 
a obiectivelor pe termen mediu și lung, obţinând chiar şi câ- 
teva piste pe care autorităţile de la București le-au putut ex- 
ploata pentru identificarea reţelelor şi punctelor de sprijin din 
tară. Penetrarea de către Securitate a sectorului din Viena a 

serviciilor de informaţii franceze era, la acel moment, mult 
mai acută: în aprilie 1949, Boullen nu era încadrat de un sin- 
yur agent, ci de doi. În lunile dinaintea plecării din ţară, Pierre 
Boullen se îndrăgostise de Emilia Corteanu, funcționară în ca- 
drul legaţiei franceze de la Bucureşti, iar cei doi intenționau 
să părăsească România şi să se căsătorească odată ajunși în 
liranţa. Autorităţile de la Bucureşti au sesizat oportunitatea 
de a o racola pe Corteanu (care îşi dorea mai degrabă să tră- 
iască în Occident decât să fie a treia soție a lui Boullen), iar la 
sfârșitul anului 1947 aceasta a semnat un angajament de co- 
laborare!. Exploatarea informativă ulterioară a şefului struc- 
turii franceze de la Viena a eșuat. Pe de o parte, odată ajunsă 
la Viena, Emilia Corteanu nu a mai furnizat informaţiile pro- 
mise, iar în același timp nici Securitatea nu a făcut presiuni 
asupra ei pentru a-şi onora angajamentul. În al doilea rând, 
date fiind amploarea organizării exilului românesc din Franţa, 
ofertele de colaborare primite şi anticipata coagulare a unei 
structuri informative, la 12 mai 1949 Silviu Crăciunaş părăsea 
Viena cu destinaţia Innsbruck, care era mult mai bine conectat 
cu ce urma să se petreacă la Paris. 

Parcursul lui Mihail 'Țanţu avea să fie însă mult mai dificil 
și mai solicitant decât al lui Crăciunaş. După ce în noiembrie 
și decembrie nu reușise să treacă frontiera clandestin, o dată 
scăpând numai prin fuga pe acoperişul vagoanelor de tren, iar 
altă dată a fost descoperit de grănicerii români, şi companio- 
nul care ar fi trebuit să-i asigure legenda a fost ucis în apropi- 
erea liniei de demarcaţie, fostul căpitan de paraşutişti a fost 
trimis la Budapesta cu un avion al autorităților române. Abia 
în aprilie 1949, a încercat să își continue drumul din capi- 
tala maghiară spre Vest pe cont propriu, alegând ca variantă 


' Stejărel Olaru, Agentul nostru Victor, p. 39. 

o filieră sionistă care scotea tineri evrei din ţările blocului co- 
munist pentru a-i trimite în Palestina. Drumul său s-a dove- 
dit însă unul deosebit de periculos şi de anevoios, grupul fiind 
redirecționat spre Cehoslovacia, unde fiecare membru a fost 
supus unor controale medicale şi religioase. Scăpând la limită 
de a fi deconspirat pe motive anatomice, a fost arestat şi în- 
carcerat la Bratislava, unde, în ciuda torturilor la care a fost 
supus, nu s-a devoalat adevărata identitate. Prin intermediul 
informatorului din celulă, a reușit să contacteze autorităţile 
penitenciarului cărora le-a cerut să transmită Bucureştiului că 
Teodor Mazilu (una dintre identitățile sale conspirative) este 
încarcerat. Stratagema sa a funcționat, iar la numai câteva zile 
distanță a fost pus în libertate. În cele din urmă, prin inter- 
mediul unei prostituate, Mihail Țanţu a reușit să identifice un 
loc unde Dunărea se putea trece înot şi a ajuns la Viena la 28 
mai 1949'. Bătăile şi suferinţele îndurate de-a lungul periplului 
său prin Cehoslovacia aveau să-i cimenteze legenda de fugar 
şi să-i sporească imaginea de luptător anticomunist, căci, aşa 
cum concluziona ofițerul de Securitate care a redactat rapor- 
tul asupra activității lui Ţanţu din prima parte a anului, „câțiva 
pumni încasaţi nu strică cu nimic unei legende”. Sosirea în 
capitala austriacă, anunţată în urma înregistrării sale la IRO, 
a produs vâlvă în comunitatea românească, dar şi în rândul 
structurilor de informaţii american și francez (cel britanic 
așteptând ca Țanţu să facă primul pas spre o colaborare, pen- 
tru a putea astfel negocia de pe o poziţie forte). În cele din 

' Mircea Tănase, Căpitanul parașutist Mihail Țanţu. Faptele, mărturisi- 
rea și osânda unui cavaler, Editura Militară, Bucureşti, 2015, p. 195. 

” ACNSAS, Fond Informativ, dos. 233 937, vol. 1, f. 23. 

” International Refugee Organisation a fost înfiinţată în 1946 cu rolul de 


a oferi ajutor refugiaților germani şi, ulterior, tuturor celor din ţările de la 
est de Cortina de Fier. 

urmă, tot Gelu Belu este cel care reușește să îl racoleze pe fos- 
tul căpitan de paraşutişti, ajutându-l să îşi procure documente 
de identitate, oferindu-i sprijin material şi locativ și, cel mai 
important, destăinuindu-i amănunte despre modurile de ac- 
tivitate ale structurilor informative şi despre planurile de con- 
struire a unui serviciu românesc la Paris. Cu toate că Mihail 
'Țanţu fusese trimis de autorităţile de la Bucureşti cu rolul de a 
supraveghea organizaţia legionară din exil, datele obținute de 
la Belu aveau să-i modifice ad-hoc viitoarea activitate, accep- 
lând să intre în tratative la Innsbruck cu reprezentanții acestei 
viitoare structuri. 


Spionaj sub haina militară 


La finalul anului 1948, serviciile de informaţii occiden- 
tale şi colaboratorii săi români se găseau într-o situație deo- 
sebit de dificilă: trei agenţi trimişi în țară căzuseră (Simandan, 
Gherman şi Bodolea), unul dintre oamenii de bază din interior 
dispăruse (Crăciunaș), iar centrul din Paris nu avea o strategie 
clară în privinţa acțiunii informative pe linia românească şi se 
afla într-o penurie acută de cadre capabile, pe care să le utili- 
zeze în această direcție. În plus, activitatea de până acum, prin 
legături individuale, îşi arătase limitele logistice, astfel că de- 
venise evidentă necesitatea creării unei structuri de sine stă- 
Lătoare capabile să iși asume rolul de serviciu de informaţii cu 
obiectiv principal teritoriul românesc, fără însă a neglija toto- 
dată şi activitatea comunităţilor române din exil. 

Constituirea de facto a acestui serviciu avea să se petreacă 
la începutul anului 1949, când se observă și o divizare a spri- 
jinului occidental în raport cu emigrația din jurul CNR. Din 
acest moment, serviciile americane de informaţii se vor con- 
centra pe spaţiul german şi pe sectorul propriu de ocupaţie din 

Austria (cu centre la Salzburg și în Bavaria), unde vor finanța 
celule de lucru, create în jurul unor agenţi care urmau să li- 
vreze informaţii, fără ca superiorii americani să se implice în 
acțiunile propriu-zise de contactare și recrutare. Structurile 
franceze, în schimb, aveau să caute construirea unui orga- 
nism centralizat, organizat şi structurat, condus de români, 
dar în atenta subordonare a autorităţilor de la Paris şi care să 
funcţioneze în capitala Franţei. Motivele erau date de lipsurile 
materiale și de infrastructura proprie, precum şi de consisten- 
tele comunităţi de exilați aflate în Hexagon. Aşa cum sublinia 
şi un raport al Securităţii, în 1949 „serviciul francez era singu- 
rul care se prezenta nu ca un recrutor de agenţi, ci ca un organ 
tehnic şi politic preocupat de problemele naționale ale țărilor 
din sud-estul european, gata a colabora cu organisme centrale, 
închegate, care ar reprezenta în mod cert necesităţile, vederile 
şi tendinţele țărilor respective”. 

Se punea firesc întrebarea cine ar putea face acest lucru. 
Contextul era unul cât se poate de nefericit, exilul românesc 
găsindu-se într-o situaţie delicată. Tensiunile, disputele şi or- 
goliile din sânul emigrației puseseră comunitatea românească 
într-o lumină cel puţin defavorabilă. Rivalităţile dintre mem- 
brii partidelor istorice, dintre cei înregimentaţi politic şi cei 
apolitici, dintre cei virulent anticomuniști şi cei suspectaţi de 
pact cu puterea de la Bucureşti măcinaseră orice încercare de 
front comun împotriva regimului comunist din ţară. Starea 
financiară precară agravase certurile, iar problema fondului 
administrat de Alexandru Cretzianu nu făcuse altceva decât 
să sporească conflictele din sânul comunităţii. Nu este ast- 
fel de mirare că atitudinea şi comportamentul unora dintre 
refugiații români fuseseră departe de aşteptările francezilor, 


' Mircea Tănase, op. cit., p. 198. 

mai ales în contextul dificil al primilor ani ai Războiului 
Rece, căci „toți românii emigranţi trecuţi pe acolo [sector de 
ocupație francez din Austria - n.m.] s-au prezentat zgomo- 
tos, cu palmares de mari rezistenți, cu emfază de mari oa- 
meni politici, mari specialişti în problemele românești și 
comuniste, militari autoînălţați cu câte două-trei grade. Au 
incasat bani grei, după care s-au desumflat la adevărata lor 
valoare”!. În acest caz, atitudinea aliaţilor occidentali nu pu- 
tea fi decât una rezervată. Elocventă pentru perspectiva fran- 
cezilor a fost explicaţia dată de către Pierre Boullen agentului 
dublu Silviu Crăciunaș, în cadrul uneia dintre întâlnirile pe- 
trecute la Viena, în vara anului 1949, înainte ca acesta din 
urmă să îşi continue drumul spre Paris: 


Consulul Boullen mi-a „mărturisit? că Franţa este 

„decepţionată” de vechii politicieni români, care vorbesc mult 
şi nu au forța de a lupta în mod real pentru eliberarea ţării 
lor, care trăiesc numai într-o „intrigă politică” care i-a situat 
la nivelul de jos în comparaţie cu grupul din Cehoslovacia, 
Ungaria, Bulgaria şi Iugoslavia, care sunt mult mai uniţi şi nu 
se ceartă ca politicienii români”. 


Totuşi, cea mai plastică descriere a situaţiei a oferit-o Gelu 
Belu, aproximativ în același timp cu Boullen, când, întâmpi- 
nându-l pe Mihail Ţanţu, care va fi unul dintre pionii de bază 
ai nou-înfiinţatei structuri, dar şi personajul uneia dintre cele 
mai grave înfrângeri din întreaga existență a serviciului, i-a 
mărturisit pe şleau: „bătrâne, te-a trimis cerul! Ai venit toc- 
mai la timp, pentru că curvăsăria politică a făcut de râs Neamul 


! Mircea Tănase, op. cit., p. 198. 
? Stejărel Olaru, op. cit., p. 37. 

Românesc!”!. În aceste condiţii, serviciile de informaţii de la 
Paris au căutat să construiască o structură formată din persoane 
neînregimentate politic ori ideologic (cu toate că Blondel, re- 
prezentantul ofiţerilor francezi din spaţiul austriac responsa- 
bili de emigrația românească, aprecia combativitatea şi spiritul 
de sacrificiu al legionarilor), bine instruite şi capabile să se 
achite conştiincios de responsabilităţile activităţilor informa- 
tive. Singura categorie care răspundea acestor așteptări era cea 
a foştilor ofițeri şi subofițeri. O analiză de la începutul anilor 
1950 descria foarte plastic poziţia aparte pe care şi-au asumat-o 
în comunitatea exilaţilor cei care erau militari de carieră: 


În linii generale ei [ofiţerii - n.m.] participă la evoluţia 
paşnică a masei refugiaților. În linii generale nici ei nu au fost 
scutiți de entuziasmele intempestive, de dezamăgiri şi triste 
resemnări în faţa neputinţelor. Dar numai în linii generale. În 
particular însă ei posedă anumite caractere care le sunt pro- 
prii, care tind să se opună dezagregării şi ajută dimpotrivă la 
menţinerea legăturilor mai mult ca în alte medii. Cele mai im- 
portante din aceste caractere sunt: 

- o formaţie spirituală şi morală uniformă, începută în 
şcolile militare şi continuată ani de-a rândul în unități; 

-o concepţie cu totul specială despre rolul ofițerului în soci- 
etate şi o repugnanţă marcată de a se manifesta în viața publică; 

- o credinţă în înalta valoare a jurământului depus și în 
demnitatea obligaţiunilor ce decurg din acest jurământ”. 


Era firesc, aşadar, ca francezii să se îndrepte către edificarea 
structurii informative pe scheletul militarilor aflaţi în exil. Dar 
dincolo de unitatea mai solidă din cadrul acestui grup și de lipsa 


' ACNSAS, Fond Informativ, dos. 233 937, vol. 1, ff, 27-29. 
? ACNSAS, Fond SIE, dos. 303, f. 13. 


Războiul spionilor 4 


«le simpatii politice sau de ataşamente ideologice, foștii ofițeri 
rumâni constituiau o resursă dezirabilă pentru un proiect pre- 
«um cel imaginat de serviciile franceze: erau bine pregătiți pro- 
lesional, majoritatea aveau experiență combativă și manifestau 
«disponibilitate să fie angrenaţi în misiuni periculoase (filări, tre- 
ceri clandestine ale frontierelor, paraşutări în ţară, organizare 
de sabotaje etc.). Pentru aceştia, colaborarea cu o structură in- 
formativă din Occident reprezenta, de foarte multe ori, singura 
şansă de a câștiga un venit pe baza pregătirii lor profesionale, 
«deoarece, din cauza formării militare, cu greu îşi puteau găsi 
un loc de muncă într-o altă ţară, iar atunci când o făceau, erau 
constrânşi să accepte posturi derizorii ori remuneraţii insufici- 
ente. Viaţa în exil era o adevărată dramă, căci, așa cum aceeași 
sinteză privea retrospectiv cu o dureroasă claritate, 


ofiţerii sunt singurii care trăiesc o dublă personalitate. În 
cariera lor ei nu găsesc nicio întrebuințare care să le asigure 
existenţa. Sunt astfel obligaţi să-şi creeze o altă îndeletnicire şi 
cum studii de specialitate sunt posibile numai pentru o mică 
parte, majoritatea a trebuit să se declaseze, lucrând prin fa- 
brici sau birouri în slujbe cu totul inferioare, prost plătiți, fără 
siguranţa viitorului, fără legături sau afinități cu mediul, du- 
când o viaţă care nu are nicio legătură cu viaţa lor anterioară 
sau cu pregătirea lor. Pe aceasta ei nu pot și nu vor s-o uite, iar 
pe cea nouă ei o socotesc un provizorat, până când, probabil 
înfrânți de timp şi de nevoi, vor merge din cedare în cedare, 
din renunțare în renunțare şi vor pierde şi ei şi ca ofiţeri şi 
poate şi ca români. Timpul joacă aici rolul principal’. 


Ofițerii constituiau, aşadar, o mână de lucru disponibilă, ca- 
lificată şi accesibilă, iar în primii ani postbelici erau încă, într-un 


' ACNSAS, Fond SIE, dos. 303, f. 14. 

mare număr, foarte încrezători în necesitatea organizării şi lup- 
tei împotriva regimului comunist din ţară a cărui existență 
efemeră trebuia să fie încheiată cât de curând de îndelung 
așteptatul război. În plus, la Paris se găsea un grup consistent de 
ofiţeri a cărui coagulare s-a făcut, la fel ca a întregii comunităţi 
de exilați români, în trei valuri distincte. Primul era al celor pe 
care evenimentele de la 23 august 1944 îi găsiseră în Occident şi 
au decis să nu se mai întoarcă în țara ocupată acum de trupele 
Armatei Roșii. În această categorie se numărau ofițerii încadrați 
în reprezentanțele diplomatice, precum Ion Tomoroveanu sau 
loan Dragu, ori tinerii ofițeri sau subofiteri aflați în Germania 
la diferite cursuri de specializare. Al doilea grup era dat de legi- 
onarii fugiți din țară după înfrângerea Rebeliunii din ianuarie 
1941 sau care, asemenea generalului Platon Chirnoagă, părăsi- 
seră țara în contextul schimbării de alianţă din 1944 și fuseseră 
încadraţi în armata guvernului de la Viena, sub comanda lui 
Horia Sima. Iar ultima categorie, destul de consistentă în raport 
cu celelalte, era a ofițerilor care părăsiseră clandestin țara după 
acapararea puterii de către comunişti. Acest grup, continuu „ali- 
mentat” cu noi sosiri până spre începutul anilor 1950, era con- 
stituit din militari care cunoscuseră personal efectele instaurării 
comunismului, fiind martori direcți ai transformărilor radi- 
cale din societatea românească. Unii chiar suportaseră diferite 
forme ale represiunii — de la simpla epurare din armată la peri- 
oade de detenţie în țară -, mulți alții au trecut prin închisori şi 
lagăre de refugiaţi înainte de a ajunge în Occident, dar aproape 
toți trăiseră riscurile fugii din ţară, indiferent că trecuseră înot 
Dunărea spre ţărmul iugoslav, se târâseră printre sârmele ghim- 
pate ce delimitau granițele maghiare şi austriece ori zburaseră 
spre Turcia sub teama permanentă de a fi reperați, ajunşi din 
urmă şi doborâţi de aviația de vânătoare. 

Această a treia categorie avea să fie cea care a dinamizat 
acțiunea de închegare a corpului ofițeresc din exil şi va fi uti- 
lizată în demersul de organizare a unui serviciu informativ, 
mai ales că bazinul de recrutare începea să fie mai consis- 
tent. Chiar dacă au existat legături indisolubile, trebuie făcută 
o separație între cele două demersuri: crearea unei asociații a 
militarilor români din exil și edificarea unei structuri infor- 
mative formate aproape în totalitate din foşti ofiţeri. Prima 
era o acțiune firească de organizare a comunităţi din exil, pe 
baza unei apartenenţe profesionale. Aşa cum, spre exemplu, 
foştii avocaţi sau foştii ziarişti s-au constituit în asociaţii dis- 
tincte ale românilor din exil, şi militarii au avut acelaşi dezi- 
derat, mai ales că sperau că va veni ziua în care vor fi chemaţi 
din nou sub arme pentru a lupta împotriva comuniștilor din 
țară şi a Moscovei, pentru eliberarea României. În schimb, ser- 
viciul de informaţii a fost rezultatul colaborării dintre un grup 
de ofițeri români şi structurile secrete franceze, sub oblăduirea 
strict iniţială, şi mai degrabă simbolică, a CNR. Aceștia au fo- 
losit însă asociaţia atât ca un paravan oficial pentru activitatea 
lor informativă, cât şi pentru a strânge date ori pentru a iden- 
tifica şi recruta noi colaboratori pe care să-i utilizeze, fie în 
acţiunile contrainformative din exil, fie în misiunile din ţară. 
Fiind vorba de aceleași persoane care s-au aflat la conducerea 
celor două structuri, mai ales în primii ani, planurile s-au su- 
prapus adeseori, fiind uneori ambiguu dacă demersul viza nu- 
mai regruparea militarilor sau încadrarea lor în acțiuni secrete. 

Primele încercări de creare a unei asociaţii care să-i reu- 
nească pe militarii români din exil s-au petrecut în 1948, fiind 
conduse de generalul Rădescu, cu sprijinul lui Tomoroveanu, 
însă proiectul a eșuat pe fondul certurilor apărute din ca- 
uza manifestărilor antimonarhice ale fostului preşedinte al 

Consiliului de Miniştri. A doua tentativă a avut loc în mai 
1949, când generalul Gheorghe Băgulescu, fostul ambasador 
la Tokyo, a pus bazele unei asociaţii similare, însă, din cauza 
problemelor de sănătate ale fondatorului, organizaţia a mu- 
rit înainte de a se naşte propriu-zis. Abia a treia tentativă avea 
să fie una reușită, atât datorită sprijinului acordat de Regele 
Mihai I, care făcea presiuni pentru organizarea exilului mili- 
tar românesc, cât şi prin sosirea în Franţa a persoanei conside- 
rate potrivite pentru acest demers: generalul Dumitru „Puiu” 
Petrescu. Născut la 29 octombrie 1890 în Buzău, într-o familie 
influentă în politica românească (tatăl său, Dimitrie Petrescu, 
fusese ambasador al României la Sofia, Constantinopol şi 
Paris, iar unchiul său, Emil Petrescu, ocupase în două rân- 
duri funcția de primar al capitalei), Dumitru Petrescu avusese 
parte de o temeinică pregătire academică. Urmase liceul Louis 
le Grand din Paris şi, întors în ţară, a absolvit în 1914 Şcoala 
Militară de Artilerie şi Geniu, cu gradul de sublocotenent. 
Mobilizat în cadrul Regimentului 22 Artilerie, participase în 
timpul Primului Război Mondial la luptele din Dobrogea, de 
la Dragoslavele, Soveja şi Răchitoasa, fiind decorat cu Steaua 
României cu spade şi panglică de Virtute Militară!. La înce- 
putul anilor 1920 şi-a desăvârșit studiile la Şcoala Militară de 
Artilerie de la Fontainebleau, din Franța, fiind apoi repartizat 
la Centrul de Instrucție al Artileriei. În 1926 a devenit profe- 
sor la Şcoala Superioară de Război din Bucureşti, funcţie pe 
care a ocupat-o timp de doisprezece ani, până în 1938 când 
a fost avansat la gradul de colonel, inclus în Statul Major şi 
apoi numit atașat militar al legaţiei române de la Washington. 
Cariera sa avea perspective promițătoare, generalul Constantin 
Sănătescu descriindu-l pe Petrescu drept un „ofiţer inteligent 


' ACNSAS, Fond Informativ, dos. 550 435, vol. 1, f. 343. 

și cu o prea frumoasă cultură militară”. Însă, schimbările po- 
litice din toamna anului 1940 şi apropierea României de axa 
loma-Tokyo-Berlin au determinat încheierea misiunii lui 
Petrescu la Washington şi rechemarea sa în ţară, unde a ajuns 
cu numai o săptămână înainte de izbucnirea Rebeliunii legio- 
nare. În 1941, a primit comanda unor unităţi de artilerie, iar 
intre 15 martie 1942 și 15 ianuarie 1943 a fost trimis pe front, 
ca membru al Marelui Stat Major al armatei române. Înaintat 
la gradul de general de brigadă, în primăvara anului 1943 a 
lost repartizat la conducerea Armatei a 3-a, iar după instala- 
rea guvernului Rădescu a fost adus la presiunile lui Septimiu 
Pretorian în cadrul Ministerului Apărării Naţionale ca subse- 
cretar de stat. Deblocat din armată în 1947, a înţeles că zilele 
sale de libertate sunt numărate, iar singura şansă de scăpare 
este să ia calea exilului. Așa că în noaptea de 24 octombrie 
1948, împreună cu soţia sa, Tutu Antoniu şi Şerban Darvari, 
a trecut clandestin graniţa în Iugoslavia şi, după o şedere de 
câteva luni în lagărele de la Kovaciţa şi Zrenjanin, și într-un 
centru de triere de la Trieste, ajungea în cele din urmă la Paris. 
Dumitru Petrescu a fost recomandarea lui Nicolae Rădescu 
nu numai pentru poziţia de şef al asociaţiei ofițerilor români, 
dar şi pentru postul de conducător al structurii informative a 
militarilor, atât pentru că îi cunoștea personal competențele 
(fusese subsecretar de stat la Ministerul Apărării în timpul ul- 
umului guvern democrat), cât şi pentru că se bucura de o re- 
ală autoritate morală în rândul militarilor din exil: era ofiţerul 
cu cel mai înalt grad (bineînţeles, cu excepţia lui Rădescu, care 
avea o funcţie politică, şi a lui Platon Chirnoagă, care era însă 
prea legat de legionari) şi beneficia de prestigiul participării 
elective la luptele de pe Frontul de Est. 
' ACNSAS, Fond SIE, dos. 813, f. 2. 

Denumită Asociaţia Foştilor Combatanţi (AFC), organi- 
zația trebuia să îi reunească pe foştii militari români aflaţi în 
emigrație, atât cu scopul de a fi o voce a acestui grup profe- 
sional aparte, cât şi de a reprezenta osatura viitoarei armate 
de eliberare a ţării. Totodată, urma să fie şi un paravan pen- 
tru activitatea informativă în care trebuiau să fie implicaţi 
foştii ofiţeri. În ciuda sprijinului inițial, membrii CNR au 
privit cu răceală, dezinteres şi poate chiar dispreț ideea unei 
asociaţii a militarilor români din exil. Romulus Boilă avea 
unele replici indiscrete la adresa ofițerilor care se reuneau 
în acest scop, Constanţa Magoş amintind cum politicianul 
țărănist, aflând de intenţia foştilor combatanți, a răspuns cu 
desconsiderare „oare ce mai vor să organizeze şi ăștia?”!. Cu 
toate că însuși Regele Mihai subliniase necesitatea apariţiei 
acestei organizaţii, CNR reacționa cu lentoare faţă de cere- 
rile sectorului militar al exilului românesc. Primele propu- 
neri de creare a asociaţiei au fost înaintate la sfârşitul lui 
noiembrie 1949, când la ședința Comitetului Naţional de la 
Washington s-a luat act de „memoriul întocmit de dl. gen. 
Petrescu cu privire la organizarea militară a exilaţilor”?. Cu 
mai bine de jumătate de an mai târziu de la înaintarea do- 
cumentului, proiectul șefului SIMRE încă nu fusese analizat 
de către liderii politici ai exilului, ceea ce nu a făcut decât să 
sporească nemulțumirile generalului Petrescu față de aceștia. 
În tot acest timp, Petrescu și colaboratorul său Mihail Opran 
au vizitat de mai multe ori lagărele de refugiaţi din Austria, 
Italia, Germania de Vest sau chiar Suedia, căutând foşti mili- 
tari români pentru a le propune să intre în această structură. 

' ACNSAS, Fond Informativ, dos. 550 435, vol. 1, f. 269. 

De multe ori, răspunsul era negativ şi zeflemitor, dar oare- 
cum de înţeles pentru niște oameni care de luni sau poate 
chiar de ani se aflau într-o situaţie incertă, fără perspective, 
dar primeau propunerea de a adera la o organizaţie care nu 
raspundea nevoilor lor imediate și stringente. De aceea, unii 
reluzau „să se înscrie în asociație cerând în prealabil să fie 
scoşi din lagăr şi să li se dea de lucru şi apoi se vor înscrie 
in «asociaţie»”!. Datele lor (nume, prenume, gradul, ultimul 
domiciliu din țară şi alte detalii importante) erau luate pen- 
tru a fi incluse în baza de date pe care o construia Mihail 
Upran pentru activitatea informativă şi care avea să devină 
unul dintre cele mai râvnite secrete ale exilului românesc. 
l:xasperat probabil de lipsa de sprijin a liderilor politici, 
Petrescu l-a vizitat în mai-iunie 1950 pe Regele Mihai pen- 
tru a-i prezenta proiectul de constituire a AFC şi de a-i face 
cunoscut blocajul întâmpinat în demersurile sale. Demersul 
a deblocat parţial impasul birocratic şi, în noiembrie 1950, 
la un an de la primirea memoriului, CNR se decidea să facă 
primii paşi în acest sens, cerând, în mod protocolar, apro- 
barea Regelui Mihai pentru numirea lui Dumitru Petrescu 
in fruntea asociaţiei, răspunsul afirmativ al suveranului ve- 
nind după numai o săptămână. Trecuse aproape un an de la 
inființarea structurii informative când asociaţia-paravan fu- 
sese, în sfârşit, creată în mod oficial, dovadă că cele două pu- 
teau funcţiona foarte bine în paralel. De altfel, cu toate că 
mulți dintre cei care făceau parte din asociaţie activau şi în 
SIMRE, cele două rămâneau structuri distincte, punctele co- 
mune fiind vechiul statut militar al membrilor și poziţia an- 
licomunistă a acestora. Cel mai bun exemplu este al lui Ion 
'lomoroveanu, care părăsise în toamna anului 1949 proiectul 

SIMRE, însă rămăsese membru al AFC, participând activ la 
reuniunile sale!. 

Dacă asociaţia destinată tuturor militarilor români din exil 
se născuse cu multă întârziere şi cu multiple greutăți întâmpi- 
nate pe parcurs, SIMRE a apărut mult mai rapid, demersul ne- 
fiind însă scutit la rândul său de o serie întreagă de dificultăți, 
piedici şi opoziții. Chiar dacă activitatea sa nu urma să fie co- 
ordonată de CNR sau de alt organism politic care-şi asuma 
reprezentativitatea emigrației române, partea franceză nu a 
pornit acest proiect în mod complet independent față de li- 
derii din exil. Au existat unele negocieri preliminare cu pri- 
vire la stabilirea conducerii viitorului serviciu, care ţineau în 
primul rând de o legitimitate a structurii, Rădescu (probabil 
şi Regele Mihai) având un cuvânt de spus în (re)confirmarea 
lui Puiu Petrescu ca lider oficial al SIMRE. În plus, CNR a asi- 
gurat şi unele capitole de finanţare, precum cel al biroului de 
mobilizare condus de colonelul Dumitru Neferu, secondat de 
locotenenţii Nicolaescu şi Dumitrescu, la care s-a alăturat apoi 
şi fostul marinar Radu Niculescu, fugit din ţară în 1948, şi sta- 
bilit la Paris, unde a locuit pentru o vreme în apartamentul lui 
Opran. Acest departament avea rolul de a crea o evidenţă a tu- 
turor bărbaţilor din emigrație, aflați în Europa occidentală, pe 
care s-ar fi putut conta în cazul în care era nevoie de constitui- 
rea unei unităţi militare a exilul românesc’. Așadar, rolul său se 
suprapunea, parţial (în privinţa întocmirii evidenţelor), pe cel 
al AFC, rezultatele muncii biroului fiind utile CNR. 

Dar cea mai importantă implicare a Comitetului în între- 
gul ansamblu de mişcări şi repoziţionări pe care l-a presu- 
pus crearea efectivă a SIMRE a fost dată de scrisoarea trimisă 


' ACNSAS, Fond Informativ, dos. 329 902, vol. 4, f. 229. 

în aprilie 1949 de Alexandru Cretzianu lui Bazil Raţiu, prin 
care acesta din urmă era informat că fusese numit în mod ofi- 
cial consilier militar al CNR şi că este nevoie de prezenţa sa în 
Germania pentru a conlucra cu serviciile de informaţii ameri- 
cane!. Maiorul a acceptat noul rol, mai ales că, după colabora- 
rea din lunile precedente cu serviciile de informaţii franceze, 
era de părere că acestea sunt nepregătite și neserioase, ducând 
activitatea informativă în mod amatorist. Plecarea sa din capi- 
tala Franţei a întârziat insă din rațiuni economice, având de li- 
chidat ferma pe care o cumpărase şi care îi asigura o protecție 
conspirativă a adevăratei sale activităţi, ceea ce i-a facilitat însă 
contactul în august 1949 cu Silviu Crăciunaș, sosit la Paris cu 
sprijinul lui Virgil Veniamin și al lui Romulus Boilă. În cele 
din urmă, maiorul Raţiu avea să se stabilească în Germania, în 
toamna aceluiaşi an, atrăgându-l după el şi pe agentul trimis 
de autorităţile de la Bucureşti. 

Motivul pentru care CNR, prin intermediul lui Cretzianu, 
îl transferase pe Bazil Raţiu din Franţa în Germania era de 
a elibera rolul de om de legătură al serviciilor de informaţii 
franceze cu membrii exilului românesc. Poziţia urma să-i re- 
vină lui Mihail Opran, cel care rămâne şi astăzi o personalitate 
aproape necunoscută a peisajului emigrației româneşti post- 
belice, în ciuda influenţei cruciale pe care a avut-o în culisele 
exilului românesc din primii ani ai Războiului Rece. Căci dacă 
generalul Petrescu urma să fie conducătorul de jure al proiec- 
tatei structuri, comandorul de aviație Mihail „Mişu” Opran 
avea să fie liderul de facto al serviciului de informaţii al exilu- 
lui românesc și cel în jurul căruia s-a edificat structura infor- 
mativă. Născut la 20 noiembrie 1908 în Craiova, Mihail Opran 
era, alături de fratele său cu trei ani mai mare, Nicolae, şi alte 

două fete, urmașul ilegitim al colonelului de artilerie Nicolae 
Opran. La fel ca fratele său, păstrând tradiţia tatălui şi, se pare, 
şi a bunicului patern, a urmat cariera militară, absolvind în 
1929 Şcoala Militară de Ofiţeri Naviganţi de Aviaţie ca șef de 
promoţie. Ulterior, a fost încadrat ca ofiţer în cadrul Flotilei 2 
Aviaţie de la Cluj, urcând până la rangul de căpitan-coman- 
dor. Încă din timpul cursurilor şcolii pregătitoare de aeronau- 
tică, viitorul ofițer a fost remarcat de către profesorii săi pentru 
inteligenţa, spiritul analitic şi curajul pe care le manifesta. Peste 
ani, calităţile sale aveau să fie evidenţiate din nou de superio- 
rii ierarhici în foile calificative, în preajma celui de-al Doilea 
Război Mondial: 


Cu alese aptitudini militare. Energic, cu un bun tempera- 
ment de comandant. Are foarte mult calm şi dovedeşte în toate 
chestiunile militare deosebit spirit de prevedere, iniţiativă şi 
hotărâre. [...] Educaţie militară: Disciplinat. Dotat cu multă 
bunăvoință în îndeplinirea misiunilor ce primește. Bun ca- 
marad, posedă în gradul superlativ simţul onoarei şi curajul 
răspunderii. Are un desăvârșit spirit militar. Înţelege să se de- 
dice cu totul carierei alese, prin devotamentul şi spiritul de 
sacrificiu pe care este gata a-l dovedi oricând. Este un ofiţer 
cu calități alese. Loial, demn, integru, manierat şi cu o mare 
doză de modestie’. 


Drumul său profesional a cunoscut însă o cotitură 
esenţială la sfârşitul anilor 1930, când, în paralel cu poziţia de 
membru în comisia de recepţie a armamentului ce era livrat 
din Franţa, Mihail Opran a fost încadrat şi în SSI, fiind în 
relaţie apropiată cu Mihail Moruzov”. În timpul războiului, a 


' ACNSAS, Fond Informativ, dos. 361 225, vol. 1, ff. 63, 70. 

executat atât misiuni militare pe front, cât şi acțiuni informa- 
live în cadrul serviciilor de informaţii. În 1942 a fost detașat 
definitiv în cadrul SSI , dar a rămas pe front, fiind implicat în 
interogarea aviatorilor sovietici căzuţi prizonieri și în redac- 
tarea de sinteze despre aviaţiile aliate şi inamice. Schimbarea 
de regim din România avea să se răsfrângă în mod tragic şi 
asupra sa, retezându-i perspectivele unei cariere în cadrul 
Marelui Stat Major sau al SSI. Epurat din armată la 6 august 
1946, comandorul Opran a căutat să se implice în organiza- 
rea unor grupuri de acțiune împotriva regimului (pro)comu- 
nist de la București. Având o situaţie precară şi confruntat 
cu riscul (din ce în ce mai acut) de a fi arestat de Siguranţă, 
Mihail Opran a decis să continue din exil lupta împotriva 
sistemului comunist, astfel că, împreună cu Nicolae Opran, 
fratele său, şi alte câteva persoane, s-a îmbarcat în avionul 
Junkers 34 deturnat de aviatorul de vânătoare Ion Profir și 
după un zbor riscant au aterizat în Turcia. Au fost imediat 
internaţi de către autorităţile de la Ankara’. Dacă ceilalţi 
au primit în săptămânile următoare dreptul de a părăsi în- 
chisoarea și chiar de a călători în afara granițelor, Opran a 
fost încarcerat până la începutul anului 1949, în urma unor 
denunţuri potrivit cărora ar fi fost agent comunist”. În primă 
instanţă, presiunile pentru eliberarea sa au fost întreprinse de 
Renée Bruneau, însă răspunsul autorităților turce a fost de fi- 
ecare dată negativ. În cele din urmă, punerea în libertate s-a 
făcut în urma intervențiilor CAROMAN, având, foarte pro- 
babil, sprijinul serviciilor secrete franceze. Astfel că la înce- 
putul anului 1949, Mihail Opran a părăsit Turcia şi, după o 

! Ton Profir, Singur pe cerul Stalingradului, Editura Modelism, f.l., 1996, 


pp. 152-157. 
? ACNSAS, Fond Informativ, dos. 361 225, vol. 3, ff. 28-29. 


52 LUCIAN VASILE 


scurtă trecere prin Italia, a ajuns în primăvară la Paris, unde, 
având acordul părţii franceze, a trecut imediat la crearea şi 
organizarea unui serviciu de informaţii. 

Alegerea lui Opran ca ax în jurul căruia să se construiască 
structura pare să nu fi fost una întâmplătoare, ci s-a bazat pe 
negocieri avute de serviciile de la Paris cu ofițerul român încă 
dinainte ca acesta să ajungă în Franţa!. Începuturile relației 
dintre Mihail Opran și instituţiile franceze de intelligence sunt 
însă neclare: cea mai timpurie supoziție este că acestea datau 
de la sfârşitul anilor 1930, când ofiţerul făcea parte dintr-o co- 
misie de recepție a armamentului ce trebuia livrat României 
de către Franța. În sprijinul acestei teorii este relaţia pe care 
Opran a avut-o cu Renée Bruneau încă dinaintea celui de-al 
Doilea Război Mondial şi pe care a reînnodat-o după fuga sa 
din ţară, în 1947. Bruneau avea să îi fie alături în anii exilului 
parizian, sacrificându-și viaţa personală şi stabilitatea finan- 
ciară pentru a-l ajuta pe ofițerul român în activitatea infor- 
mativă, şi a ajuns astfel singura persoană în care Opran avea 
încredere deplină. O altă posibilitate este ca discuţiile din- 
tre serviciile franceze şi comandorul român să fi început în 
timpul detenţiei din Turcia, odată cu demersurile lui Mihail 
Opran de a se stabili în Europa occidentală. În lipsa punerii 
în oglindă a surselor documentare franceze, este imposibil de 
stabilit începutul acestei colaborări care va defini relaţia pe 
plan informativ dintre structurile franceze și partea română. 
Cert este că în mai 1949, la momentul în care Mihail Opran 
a ajuns în Franţa, detaliile colaborării erau deja stabilite, fapt 
relevat de Constanţa Magoș (cea care i-a devenit în următo- 
rii doi ani unul dintre cei mai apropiaţi colaboratori) într-una 

dintre numeroasele sale declaraţii: „mi-a spus că imediat ce 
va fi organizat sub formă de serviciu, mă va lua secretară la el. 
Toate aceste propuneri mi le-a făcut după ce a sosit la Paris, el 
avea deja înţelegerea cu francezii”. Venirea lui Opran la Paris 
şi încadrarea sa în acel post central al acțiunilor informative 
şi contrainformative, practic de om al serviciilor secrete fran- 
ceze, a însemnat şi debarcarea lui Ion 'Tomoroveanu, şi mar- 
pinalizarea sa spre colaborarea cu alte structuri secrete. Fostul 
atașat militar de la Vichy a fost astfel „retrogradat” la statu- 
tul de agent pentru comunitatea românească al Prefecturii de 
Poliţie din capitala Franţei, mişcare pe care Tomoroveanu nu 
i-o va ierta lui Opran, așteptând să îi achite polițele atunci 
când contextul îi permitea. 

Un rol controversat şi încă foarte neclar avea să îl joace 
Renée Bruneau, partenera franceză a lui Mihail Opran, care i-a 
fost mereu alături în acţiunea informativă, fiind direct impli- 
cată în activitatea structurii româneşti. La fel ca în cazul mul- 
tor altor persoane angrenate - vizibil sau discret - în cadrul 
Serviciului de Informaţii al Militarilor Români din Exil, bio- 
grafia lui Renée Bruneau este una lapidară, putând fi recon- 
stituită parțial cu ajutorul informaţiilor oferite de Constanţa 
Magoş sau, mai târziu, de informatori trimiși la Paris. Bruneau 
l-a cunoscut pe comandorul Mihai Opran la finele perioadei 
interbelice, pe când acesta fusese detaşat la Paris în cadrul unei 
comisii a armatei regale de recepție a materialelor necesare dez- 
voltării aviaţiei române. După al Doilea Război Mondial, și-a 
înfiinţat o firmă, ajunsă în scurt timp într-o stare financiară 
precară. Salvarea a venit în 1948, când l-a angajat pe Nicolae 
Opran, fratele comandorului, acesta reuşind nu numai să sal- 
veze compania de la faliment, ci chiar să genereze profituri 

considerabile. Asumarea de către Nicolae Opran a conducerii 
de facto a companiei i-a permis lui Bruneau să se dedice, din 
mai 1949, sprijinirii lui Mihail Opran în activitatea sa în ca- 
drul SIMRE. Rene Bruneau, care învățase românește, a fost 
cea care tehnoredacta rapoartele și îndeplinea diferite sarcini 
administrative în perioadele în care Opran părăsea Parisul. 
Apropierea sa de fostul comandor şi sprijinul necondiţionat 
acordat activității SIMRE au dat naștere ideii că Bruneau ar fi 
fost agentă a serviciilor franceze de informaţii care ar fi folo- 
sit-o pentru a-l verifica şi controla. 

Încă din primele zile petrecute la Paris, Opran a ştiut că, 
pentru a avea succes în activitatea sa, trebuie să și-o apropie 
pe femeia care avea trecere la aproape toate personalitățile 
exilului românesc, fiind nodul tuturor bârfelor, zvonurilor, 
intimităţilor sau secretelor. Cu o inteligență pătrunzătoare, o 
memorie fantastică şi o minuţiozitate de necrezut a detaliilor, 
Constanţa Magoș era un adevărat tezaur de informaţii al exi- 
lului românesc și cheia care deschidea nenumărate uși. La fel 
ca multe alte persoane care şi-au jucat destinul în ruleta ser- 
viciilor secrete din primii ani ai Războiului Rece, şi destinul 
ei era, fără îndoială, ieşit din comun, mai ales că, la momen- 
tul în care o aborda pentru prima dată Opran, povestea ei de 
viaţă, deja plină de multe situaţii-limită, mai avea încă multe 
capitole nescrise. Născută la 11 martie 1909 în satul Cubin din 
Banatul iugoslav, Constanţa Olariu a fost singurul copil al unei 
familii burgheze înstărite. Tânăra avea şi o dublă descendență 
cu încărcătură istorică: doi dintre străbunicii paterni fuseseră 
panduri în oastea lui Tudor Vladimirescu, în timp ce mama 
ei, Sofia Olariu, era urmaşă directă a lui Cloşca. După absolvi- 
rea Liceului de tete „Carmen Sylva” din Timișoara s-a înscris 
la Facultatea de Litere de la Sorbona, însă în anul următor 

s-a transferat la Grenoble unde a studiat timp de trei ani, 
obţinând în 1932 o licenţă franco-germană. Pentru Constanţa 
Olariu, anii studenţiei au reprezentat cea mai frumoasă peri- 
vadă a vieţii sale, amintirea lunilor trăite în oraşul din sud-es- 
tul Franţei, a semestrului din 1931 în care a studiat la Berlin, 
a verilor petrecute la Kiel şi la Travemiinde, pe malul Mării 
Baltice, însoţind-o neîncetat de-a lungul anilor de încercări și 
suferinţe pe care avea să îi trăiască în ţară. La scurt timp după 
revenirea în ţară, s-a căsătorit cu inginerul Dumitru Magoş, 
cuplul stabilindu-se în oraşul de pe Bega. Prima cotitură a des- 
tinului său s-a petrecut în preajma izbucnirii celui de-al Doilea 
Război Mondial, când Dumitru Magoș a fost transferat la con- 
ducerea unei fabrici din Caransebeș, astfel că cei doi soți au lă- 
sat agitația Timişoarei pentru viaţa liniştită a micului oraş din 
Banat. Numai că în aceeaşi localitate se afla şi un penitenciar în 
care erau încarceraţi deținuți politici comuniști şi o parte din- 
tre ei lucrau în uzina condusă de inginerul Magoş. Analizând 
din prisma opţiunilor ulterioare ale celor doi soţi, este greu de 
crezut că vreunul dintre ei avea vreo simpatie pentru mișcarea 
de extremă stângă, însă odată cu schimbarea cursului războ- 
iului Dumitru Magoș a început să aibă o oarecare deschidere 
față de aceştia, gândindu-se că, în cazul în care cei care acum 
erau încarceraţi vor avea în viitor un cuvânt de spus în poli- 
tica românească, este bine să pregătească terenul și să şi-i apro- 
pie. Astfel, le-a construit o baracă în curtea uzinei, le facilita 
primirea unor pachete, a intervenit în favoarea unora dintre 
ei atunci când erau pasibili de a fi pedepsiți pentru mici în- 
călcări ale regulamentelor şi, pe câţiva, printre care şi Teohari 
Georgescu, viitorul ministru de interne, chiar îi ducea perso- 
nal cu maşina de la închisoare la uzină și înapoi . 


' ACNSAS, Fond Reţea, dos. 303 378, f. 143. 


56 LUCIAN VASILE 


Lunile treceau şi frontul continua să se apropie de ţară. Chiar 
dacă războiul părea încă departe, tensiunea creştea şi se zvonea 
că în curând vor începe şi bombardamentele asupra oraşelor 
româneşti. Dar nimeni nu credea că perspectiva aceasta avea 
să îşi găsească concretizarea într-o zi primăvăratică, din ultima 
parte a postului Paștelui. La 4 aprilie 1944, zeci de avioane ame- 
ricane au lansat sute de bombe explozive asupra zonei Gării de 
Nord din capitală. Sute de clădiri au fost afectate, vagoane în- 
tregi au ars, mii de oameni au murit surprinşi de raidul aerian 
pe peroanele gării ori în garniturile cu care fugiseră din calea 
ofensivei Armatei Roşii şi veniseră în refugiu departe de linia 
frontului. Neșansa a făcut ca în acea zi Constanţa Magoș să fie 
chiar în Bucureşti, iar teribilul bombardament a prins-o în clă- 
direa Gării de Nord. Femeia a supravieţuit fără răni fizice ma- 
jore, însă trauma celor câteva zeci de minute de explozii, ţipete 
şi gânduri că moartea poate veni în orice secundă i-au provo- 
cat un şoc endocrin și a albit pe loc. Înţelegând că vremurile 
încep să se schimbe, Constanţa şi Dumitru Magoş au decis să 
se mute în Bucureşti, cumpărându-şi în 1945 un apartament 
la etajul 6 al unui bloc modernist de pe strada Brezoianu nu- 
mărul 51, în spatele Palatului Regal. Însă viaţa firească a ce- 
lor din vechea burghezie începea să dispară în următorii ani, 
şi la fel avea să se întâmple şi cu liniştea familiei Magoş. Erau 
timpuri în care mulți sperau să aibă măcar o şansă de a pă- 
răsi țara, pentru a rămâne în exil și a scăpa de regimul comu- 
nist instalat la Bucureşti. În acei ani, Constanţa Magoș a plecat 
în Franţa nu o dată, ci de două ori. Prima dată în 1947, când 
a obţinut aprobarea să plece cu avionul la Paris pentru a se 
trata de probleme endocrinologice cauzate de trauma teribilă 
cauzată de bombardamentul din 1944. În secret, femeia a fă- 
cut demersuri pentru a se reînscrie la Facultatea din Grenoble 

in vederea obținerii celei de-a patra certificări (ultima care îi 
mai lipsea) şi a sondat posibilitatea ca soțul său să fie transfe- 
rat în Canada de compania pentru care lucra şi să poată fi ast- 
el scos - sigur şi legal - din România. Demersul său însă nu 
a funcţionat, iar Constanţa Magoș s-a văzut pusă în fața unei 
dileme: să nu se mai întoarcă în ţară şi să caute o modalitate 
de a-l scoate clandestin pe Dumitru Magoş ori să revină şi să 
spere că atât ea, cât şi soţul vor putea obține paşapoartele de 
călătorie? Aproape toţi românii pe care i-a întâlnit la Paris au 
rugat-o să nu piardă şansa de a fi reuşit să plece din țară și să 
nu revină într-o ţară aflată din ce în ce mai mult sub contro- 
lul sovietic'. Dar Constanţa Magoş nu i-a ascultat și, în acelaşi 
an, se urca în avionul care a decolat de pe un aeroport pari- 
zian şi a aterizat câteva ore mai târziu pe pista de la Băneasa. 
Pe atunci poate că nu dăduse importanţă cuvintelor premo- 
nitorii pe care un tânăr i le adresase în octombrie 1947, la o 
slujbă ţinută în biserica ortodoxă din Grenoble, când, aflând 
că femeia vrea să se întoarcă în ţară, acesta i-a spus: „nu poţi să 
trăieşti fără comunişti?””. Constanţa Magoş şi le-a amintit mai 
târziu şi nu le-a mai uitat niciodată. 

Revenită în ţară, a descoperit că România pe care o lăsase 
în urmă cu câteva luni nu mai era aceeași. Vechea lume bur- 
pheză, din care făcea şi ea parte, dispărea, înlocuită fiind de 
cea a proletariatului. În aceste condiţii, soții Magoş au luat 
decizia să încerce să plece din ţară, dar amândoi, pe cale le- 
gală, nu ar fi reuşit. Cele mai mari şanse de a obţine paşaport 
le avea Constanţa, care tocmai fusese plecată la Paris şi ar fi 
avut posibilitatea să rămână în exil, dar nu a făcut-o. Planul 
lor era ca ea să plece legal în Occident, de unde să trimită pe 


' ACNSAS, Fond Informativ, dos. 1 057 701, vol. 4, f. 278. 
2 ACNSAS, Fond Informativ, dos. 329 902, vol. 2, f. 103. 

cineva sau să găsească o altă modalitate de a-l scoate clandes- 
tin şi pe el. În primul rând trebuiau obţinute actele pentru 
plecarea Constanţei Magoș și, chiar dacă pentru majorita- 
tea celor care voiau să plece acest deziderat era mai degrabă 
o utopie, pentru ea exista o soluţie: o favoare din partea lui 
Teohari Georgescu, ministrul de interne la acea dată, în con- 
tul bunăvoinţei pe care soţul ei i-o acordase în perioada în 
care liderul comunist fusese încarcerat la Caransebeş. Acum 
rolurile se schimbaseră, venise rândul lui Dumitru Magoş 
să aştepte un sprijin din partea lui Teohari Georgescu. La 
audienţă, ministrul de interne i-a semnat personal pașaportul 
Constanţei Magoş și l-a întrebat pe Dumitru Magoș dacă nu 
vrea şi el paşaport pentru a fi alături de soţia sa în perioada 
cât va fi la Paris. Era scenariul pe care niciunul dintre soți nu 
l-ar fi sperat: practic, unul dintre liderii comuniști îl întreba 
pe inginer dacă vrea să aibă posibilitatea de a pleca şi el legal. 
Acele secunde şi acel răspuns aveau să decidă soarta fiecă- 
ruia și a familiei în sine. Dar Dumitru Magoș a spus „nu”!. A 
bănuit că întrebarea este de fapt o capcană. I-a fost teamă că 
dacă ar fi spus „da, ar fi părut suspect şi ar fi riscat nu doar 
să nu primească el pașaportul, dar și soţiei sale să i se retragă 
şi documentul care i-ar fi permis să părăsească legal şi si- 
gur țara. Dacă ea putea să plece în Occident, el alesese să ră- 
mână garanția, ştiind că destinul său trebuie să fie altul şi că 
va avea de înfruntat, probabil, riscurile trecerilor clandestine 
de frontieră. Aşa că la 16 aprilie 1948, Constanţa Magoș pleca 
din nou spre Paris, de data aceasta cu trenul”. Scopul oficial al 
călătoriei în Franţa era definitivarea studiilor la Universitatea 
din Grenoble, însă în realitate planul era ca, după ce soţul ar 


' ACNSAS, Fond SIE, dos. 21 565, f. 30. 
? ACNSAS, Fond Informativ, dos. 329 902, vol. 4, f. 139. 

fi reușit să ajungă şi el în Occident, să plece împreună mai de- 
parte și să se stabilească în Canada sau în Argentina. Ajunsă 
la Paris, a fost asaltată de diferite personalităţi ale exilu- 
lui românesc, de la Nello Manzatti la Ion Tomoroveanu, şi 
de la Traian Borobaru la Romulus Boilă, ultimii doi fiind 
vechi cunoştinţe: liderul legionar crescuse în acelaşi sat cu 
Constanţa Olariu și fusese sprijinit financiar de tatăl ei pen- 
tru a-şi continua studiile, iar politicianul țărănist îi fusese 
prieten încă din anii de liceu. Aceste legături i-au permis să 
aibă raporturi foarte bune atât cu legionarii, cât şi cu cei din 
partidele istorice, iar angajarea sa ca secretară a lui Boilă la 
publicaţia La Nation Roumaine îi permisese să fie la curent 
cu tot ce se întâmpla în exilul românesc. În acest context a în- 
tâlnit-o în primăvara anului 1949 Mihail Opran, care i-a pro- 
pus să lucreze pentru viitoarea structură informativă. Magoș 
a acceptat fără rezerve oferta lui Opran, mai ales că acesta îi 
promitea rezolvarea problemei care i-a marcat toţi anii exi- 
lului: scoaterea din țară a soțului său. După câteva luni, co- 
laborarea între cei doi a început să se solidifice pe alte baze: 
comandorul o scăpase pe Constanţa Magoş de riscul expul- 
zării din Franţa şi îi rezolvase favorabil denunţurile care o vi- 
zau, iar aceasta îl ajuta acum și din recunoștință morală, nu 
doar din interesul de a-i aduce soțul din ţară. 

Aşadar, echipa SIMRE începea să se contureze: conducerea 
oficială era încredinţată lui Dumitru Petrescu, iar creierul din 
umbră al structurii era Mihail Opran, care deja îşi construia o 
rețea de colaboratori de încredere cu care putea construi mai 
departe. Serviciul nu exista încă propriu-zis și mai erau multe 
aspecte de stabilit, mai ales că, în ciuda unui sprijin evident, în 
unele privinţe viziunea francezilor şi cea a românilor erau cât 
se poate de contradictorii. 

Aşa s-a călit SIMRE 


La mijlocul anului 1949, discuţiile privind edificarea 
SIMRE intrau în linie dreaptă. Maiorul Beaumont, conside- 
rat responsabilul serviciilor de informaţii franceze pentru 
Europa Centrală şi de Est, îi mărturisea lui Silviu Crăciunaş 
că autorităţile de la Paris, dezamăgite de elementele politice 
ale emigrației române, au decis construirea unui serviciu 
apolitic, format din tehnicieni dispuși să acționeze împotriva 
regimului comunist din România. Afirmația sa era adevărată 
numai în parte (bluf bine sesizat de către agentul serviciilor 
de la Bucureşti): exista o conducere a preconizatei structuri, 
însă lipseau aproape cu desăvârşire oamenii care să formeze 
corpul propriu-zis şi existau încă detalii logistice care nu fuse- 
seră bine stabilite. Fondurile erau asigurate aproape în totali- 
tate de către SDECE', ridicându-se la suma de 24 de milioane 
de franci francezi, dar unele aspecte (precum biroul de mo- 
bilizare) erau acoperite fie printr-un mic sprijin bănesc din 
partea CNR, fie prin diferite afaceri ale membrilor SIMRE 
şi tolerate de către autorităţile franceze. Rolul acestei struc- 
turi era de a funcţiona ca un organism instituţional de intelli- 
gence al exilului românesc. O problemă spinoasă apărută încă 
din timpul negocierilor dintre partea franceză şi cea română 
a fost raportul dintre SIMRE şi SDECE. Generalul Petrescu 
a insistat pentru o colaborare pe picior de egalitate, în care 
serviciul francez asigura resursele necesare bunei desfășurări 
a activităţii, era informat punctual despre contactele struc- 
turii româneşti, iar la final primea informaţiile obţinute 
de aceasta din urmă. Nu puteau să cunoască însă legăturile 


' Service de Documentation Exterieure et de Contre-Espionnage (abre- 
viat SDECE) a fost serviciul de informaţii externe al Franţei între 1945-1982. 

agenților SIMRE, detaliile acțiunilor desfășurate de servi- 
ciul român şi nici să restricționeze în vreun fel activitatea. 
Agenţii SIMRE trebuiau să fie consideraţi agenţi ai unui ser- 
viciu independent românesc, şi nu agenţii serviciului de spi- 
onaj francez. Demersul lui Dumitru Petrescu a fost susținut 
intrutotul de Mihail Opran, cu toate că statutul său este unul 
ambivalent, atât de lider al unui serviciu de sine stătător, cât 
şi agent al SDECE, de la care primea un salariu lunar. Partea 
tranceză a acceptat, declarativ şi de principiu, acest statut, cu 
toate că nu convenea autorităţilor de la Paris, care, de altfel, 
crau şi neîncrezătoare în capacitatea militarilor români de a 
se ridica la nivelul cerut de confruntările secrete pe plan in- 
lormativ ale Războiului Rece. 

De principiu, activitatea SIMRE urma să se desfăşoare pe 
două paliere: ofensiv și defensiv. Primul viza organizarea de 
rețele informative pe teritoriul românesc, identificarea de că- 
lăuze sigure şi crearea de rute prin care puteau fi scoşi oa- 
meni din ţară sau introduși agenți (inclusiv stabilirea unor 
puncte de sprijin pe trasee), instruirea de echipe capabile să 
lie parașutate în ţară pentru a executa diferite misiuni infor- 
mative şi de a sprijini rezistența armată din munți, identifi- 
carea unor radiotelegrafişti care să opereze aparatele care ar 
fi urmat să fie expediate în ţară şi, nu în ultimul rând, organi- 
zarea de acţiuni de sabotaj împotriva regimului comunist. De 
asemenea, în climatul politic al anului 1949, în care speranța 
unui război între blocul vestic şi lagărul estic era omniprezentă 
în rândul refugiaților politici est-europeni, un capitol aparte 
al palierului ofensiv era şi constituirea unei unități militare. 
Aceasta trebuia să cuprindă aproximativ 5 000 de oameni, ur- 
mând să fie formată în Nordul Africii pentru a putea fi capa- 
bilă să intre în acţiune pe teritoriul românesc în scurt timp de 

la momentul iminent al izbucnirii ostilităţilor. Totuşi, în 1950, 
cu toate că războiul din Coreea reprezenta o escaladare a ten- 
siunii dintre Washington şi Moscova ce părea că urmează să se 
transpună şi în teatrul european, ideea a fost abandonată din 
cauză că, în cel mai bun caz, generalul Petrescu s-ar fi putut 
baza pe maximum o mie de militari, din care 15% reprezentau 
corpul ofițeresc’. 

Al doilea sector - cel defensiv - avea rolul de a proteja exi- 
lul românesc de posibilele infiltrări ale autorităţilor comuniste. 
Conducerea sa a fost încredinţată, de la bun început, coman- 
dorului Opran, iar acesta a dispus, în primul rând, organiza- 
rea de echipe de filaj care să urmărească persoanele suspecte, 
având posibilitatea, în acord cu SDECE, de a opera rețineri, 
în cazurile care necesitau acțiuni rapide. Mai mult de atât, 
toate denunțurile primite de autorităţile franceze privind pre- 
supusa apartenență comunistă a unor membri ai exilului ro- 
mânesc erau redirecționate către Mihail Opran care conducea 
cercetările și, în cazul în care suspiciunile erau rezonabile sau 
exista chiar certitudinea că respectiva persoană este agent al 
Bucureştiului, pe baza referatului său, serviciile de la Paris luau 
măsurile necesare”. 

În condiţiile în care palierul defensiv ar fi trebuit să supervi- 
zeze activitatea întregului exil din Franța, Mihail Opran s-a în- 
tâlnit în toamna anului 1949 cu liderii ţărănişti din exil: Virgil 
Veniamin, Romulus Boilă şi Augustin Popa. Cei patru au sta- 
bilit o colaborare între principalul partid democrat și structura 

' Dumitru Dobre, Personalități ale exilului militar românesc, INMER, 
Editura Militară, București, 2008, p. 86. 

* Comandanți fără armată. Exilul militar românesc (1939-1972), ediţie 
de Dumitru Dobre, Veronica Nanu, Mihaela Toader, Pro Historia, București, 


2015, p. 16. 
* ACNSAS, Fond Informativ, dos. 361 225, vol. 4, f. 13. 

informativă condusă de comandor. În eventualitatea deschi- 
derii formaţiunii către noi adeziuni ale celor din exil, SIMRE 
avea să funcţioneze ca o plasă de control a grupării politice, 
in timp ce aceasta din urmă - inclusiv liderii săi — se angajau 
"a nu întreprindă nicio acţiune în ţară (trimitere de persoane, 
contactarea unor legături etc.) sau sprijinire a unor noi-veniţi 
Iară înştiinţarea și aprobarea lui Mihail Opran. Totuşi, raporta- 
tea liderilor ţărănişti la Opran şi la activitatea sa informativă în 
lulosul PNȚ era foarte divergentă: dacă Boilă era deschis față 
de fostul comandor şi conlucrau, făcând schimb de informaţii 
despre românii din exil, Veniamin îl privea cu răceală, nu ca 
pe un colaborator, ci strict ca pe un „poliţist” care lucra pen- 
iru ci. Desconsiderarea era atât de pregnantă, încât Veniamin 
nici nu dorea să discute cu Opran, iar când era ceva de co- 
municat, o făcea prin intermediul lui Boilă!. Din 1950, unii 
dintre liderii ţărănişti aveau să-l considere trădător pe Mihail 
Upran, deoarece lucra şi cu legionarii, politicienii neacceptând 
ca, în acel context, obţinerea de informaţii era mai presus de 
„ivalităţile politice. Nici din partea cealaltă sentimentele nu 
erau cele mai deschise: şeful SIMRE avea îndoielile sale legate 
de sinceritatea liderilor ţărănişti şi, mai ales, a lui Boilă, chiar 
dacă cu el lucra cel mai îndeaproape. La scurt timp după stabi- 
lrea colaborării, înțelegerea avea să fie încălcată de Augustin 
Popa, care i-a mijlocit Soranei Gurian, recent sosită la Paris, o 
intervenţie la un post de radio. Provenind dintr-o familie evre- 
jască, Gurian suferise în timpul războiului persecuțiile anti- 
semite ale administraţiei Antonescu, iar după intrarea ruşilor 
in capitală viaţa sa se schimbase radical: nu numai că avea din 
nou dreptul să publice, dar articolele și volumele sale au avut 
parte de o foarte bună receptare în noul climat politic. În plus, 


' ACNSAS, Fond SIE, dos. 21 565, f. 50. 

mai bine de doi ani a făcut parte din noua conducere a ziaru- 
lui Universul, principalul cotidian al vremii, care adoptase o 
poziţie favorabilă puterii sovietice. În aceste condiţii, nu este 
de mirare că Sorana Gurian era suspectată de a fi agentă co- 
munistă. Opran a descins la sediul postului şi, cu zece minute 
înainte de începerea transmisiei, a împiedicat-o să intre în di- 
rect!. A doua sincopă a fost ignorarea de către Virgil Veniamin 
a avertismentelor lui Opran că Petre Manolescu, recent sosit la 
Paris, ar fi de fapt agent comunist. Politicianul țărănist l-a pri- 
mit călduros pe Manolescu, invitându-l să adere la mai multe 
organizaţii ale emigrației româneşti, iar mai târziu, şi cu con- 
cursul lui Boilă, să intre în redacţia La Nation Roumaine. În 
ciuda acestui episod, se poate afirma că mult mai bine a decurs 
colaborarea personală dintre Boilă şi Opran: primul îi oferea 
informaţii din baza de date a ziarului La Nation Roumaine, iar 
celălalt îi făcea diferite servicii, aşa cum a fost blocarea publică- 
rii în presa franceză a unui articol despre Iuliu Maniu semnat 
de Camil Ring. Materialul îl portretiza pe liderul politic tran- 
silvănean decepționat şi neîncrezător în aliații occidentali, iar 
apariţia textului le-ar fi periclitat țărăniştilor din exil acţiunile 
de propagandă pe lângă autorităţile vestice. Scurt-circuitele 
dintre şeful SIMRE şi liderii țărăniști au continuat să apară și 
în lunile ce au urmat, ducând, printre altele, la eşecul din faşă 
al unui proiect ce ar fi putut scoate din țară câteva persoane. 
Având la dispoziție un avion francez, Opran avea de gând să îl 
utilizeze pentru o acțiune rapidă și temerară: aparatul de zbor, 
la manşa căruia ar fi trebuit să fie Max Manolescu, urma să 
decoleze din Turcia ori Iugoslavia, să aterizeze pe un teren de 
lângă Turda, unde să fie aşteptat de câteva persoane contactate 
din vreme. După o îmbarcare grăbită, avionul decola din nou 


' ACNSAS, Fond Informativ, dos. 361 225, vol. 3, ff. 37-79. 

şi, înainte să fie interceptat de aviaţiile de vânătoare române şi 
sovietice, părăsea spaţiul aerian românesc, apoi cel bulgăresc, 
ajungând în cele din urmă la baza de unde plecase. Numai că 
planul lui Opran nu s-a materializat niciodată: o dată pentru 
că Manolescu a refuzat misiunea care se anunţa extrem de ris- 
cantă, recomandând un alt pilot care ar fi trădat proiectul, iar a 
doua oară pentru că ţărăniştii au făcut unele indiscreţii ducând 
la deconspirarea acțiunii. 

Dacă în vara anului 1949, palierul defensiv avea stabilită 
măcar conducerea şi, inerent, o schiță a modului de operare, în 
privinţa laturii ofensive a preconizatului serviciu, situația era 
una mai delicată, deoarece lipseau persoanele capabile să în- 
treprindă misiuni în ţară. Sosirile lui Crăciunaş și Țanţu aveau 
să suplinească acest gol. Agentul „Victor” a fost primul ajuns la 
Innsbruck, la 13 mai 1949, şi timp de aproape trei luni a fost su- 
pus în paralel şi unor interogatorii şi verificări, a purtat discuţii 
cu Blondel, Mihail Opran şi chiar cu maiorul Beaumont, în 
urma cărora a acceptat formal să lucreze în serviciul SIMRE. 
Ajuns însă la Paris, Silviu Crăciunaş a intrat în contact cu Bazil 
Raţiu care l-a dirijat spre spaţiul german şi, inevitabil, spre co- 
laborarea cu serviciile americane, în detrimentul proiectului 
francezo-român. 

Mult mai consistentă avea să fie implicarea lui Mihail Ţanţu 
în cadrul SIMRE, în special în sectorul ofensiv, dar şi în alte 
activități precum cifrare-supracifrare, interogatoriile luate 
nou-veniţilor ori filarea unor persoane desemnate de Opran. 
Având faima unei activități anticomuniste ferme, pentru care 
suferise în închisoare, Ţanţu poseda o excelentă pregătire mi- 
litară, fusese implicat în MNR, activase în ilegalitate, evadase 
din sistemul concentraționar comunist și trecuse clandestin 
granița. În acest context, la 10 iulie 1949, a avut loc la castelul 

din Innsbruck o întâlnire între comandantul Pellet şi maiorul 
Blondel, pe de o parte, Mihail Ţanţu pe de cealaltă, intermediar 
fiind, la fel ca în cazul lui Crăciunaş, Nicolae Tănase. Rolul 
acestei discuţii a fost de a tatona terenul în perspectiva unei 
implicări a fostului ofiţer în crearea şi în activitatea progno- 
zatei structuri informative româneşti. Ţanţu, care nu îşi dez- 
văluise adevăratul statut, fiind practic la acel moment agent 
comunist cu rol de infiltrare în emigrația românească, a adop- 
tat o poziţie de expectativă, spunând interlocutorilor săi exact 
ceea ce voiau să audă: era antrenat de dorinţa de a se implica 
într-un proiect apolitic, profesionist şi independent care să 
ducă acțiuni concrete împotriva regimului de la Bucureşti. 
Bazându-se pe datele culese de la Gelu Belu, fostul căpitan 
de paraşutişti a anticipat corect principiile de funcţionare ale 
preconizatului serviciu de informaţii, susținând că structura 
trebuie să urmărească două paliere: defensiv (cu rolul de a 
contracara acțiunile din exil ale agenților infiltraţi ai regimu- 
lui de la Bucureşti) și ofensiv (cu misiunea de a întreprinde 
acţiuni de spionaj în ţară). Primele contacte dintre Mihail 
Ţanţu şi reprezentanții serviciilor franceze i-au convins pe 
aceştia din urmă de oportunitatea și de viabilitatea implicării 
fostului căpitan de paraşutişti în structura românească. Astfel 
că, la 20 iulie, Ţanţu revenea la castelul din Innsbruck unde, 
timp de trei zile, a discutat cu un anume maior Jores, din par- 
tea serviciilor franceze, şi cu Mihail Opran, din partea struc- 
turii româneşti, despre activitatea palierului ofensiv ce urma 
să îi revină lui Tanțu. Opran şi Țanţu se revedeau după patru 
ani: cei doi se cunoscuseră la Lucenek, la sfârşitul lui ianuarie 
1945. Primul era şeful Biroului 2 al Corpului Aerian staționat 
în localitatea slovacă, în timp ce al doilea încerca să îi găsească 
şi să îi elibereze pe presupușşii săi subordonați Rugan şi Bârsan, 

al căror avion se prăbușise în apropiere şi se aflau în custodia 
sovieticilor'. Timp de câteva zile, cei trei au discutat modul de 
organizare al sectorului ofensiv şi despre pregătirile logistice și 
militare necesare. 

Plecându-se de la propunerile formulate de Ţanţu încă de la 
prima întâlnire (şi care corespundeau atât de mult ideilor ser- 
viciilor franceze, încât reprezentații acestora s-au întrebat dacă 
nu cumva existase o scurgere de informaţii), s-a decis ca pregă- 
tirea membrilor palierului ofensiv să se facă de instructori pro- 
prii ai SIMRE (la început rolul fiind asumat de Ţanţu), în acord 
însă cu tehnica franceză. Totodată, autorităţile de la Paris ur- 
mau să creeze legende conspirative pentru fiecare dintre cei 
implicaţi, asigurându-le posturi fictive la diferite companii 
franceze. Soldele erau asigurate din fondul SDECE acordat 
structurii româneşti, iar cuantumul lor era unul satisfăcător, 
pentru a preveni racolarea de către alte structuri de informaţii. 
Cel mai important aspect era însă compartimentarea ridicată 
a sectorului ofensiv: agenţii nu trebuiau să se cunoască între ei, 
iar rețelele create de fiecare să funcționeze independent, pen- 
tru a limita posibilitatea deconspirării. 

Din cauza lipsei de resurse umane și a atitudinii oscilante 
a partenerilor francezi, consolidarea SIMRE încă nu se înche- 
iase, desenarea arhitecturii instituționale fiind încă departe de 
a fi finalizată, iar recrutarea de oameni de încredere și potriviţi 

' Sub identitățile celor doi parașutiști din unitatea lui Ţanţu călătoreau 
spre vest şeful legionar Constantin Stoicănescu şi Andreas Schmidt, lide- 
rul Grupului Etnic German din România. Vezi Lucian Vasile, „Legendă 
şi dilemă istorică. Biografia agentului dublu Mihail Ţanţu', în Constan- 
tin Vasilescu, Alina Urs, Lucian Vasile (coord.), Traversând comunismul: 
convieţuire, conformism, compromis, Anuarul Institutului de Investigare a 


Crimelor Comunismului şi Memoria Exilului Românesc, vol. XI, Editura 
Polirom, Iaşi, 2016, pp. 171-172. 

pentru această activitate era abia la început. În toamna anului 
1949, alături de generalul Petrescu și de comandorul Opran, 
la conducerea structurii a fost cooptat şi Mircea Pătru, care 
avea să fie unul dintre cei mai îndelungaţi șefi ai structu- 
rii, dar şi una dintre cele mai contradictorii personalități. 
Unele note ale Securităţii creează imaginea unui om cura- 
jos şi diplomat, în timp ce alte descrieri îl surprind temă- 
tor, indecis și indiscret. Pentru unul dintre superiorii militari 
din anii războiului, Pătru dovedea „cultură generală bo- 
gată, spirit de iniţiativă dezvoltat, inteligenţă vie”, în timp ce 
Neagu Djuvara, cu care a lucrat îndeaproape între 1952-1954, 
îl caracteriza drept „un agitat, un fricos şi-un învârtit” care 
a creat numeroase probleme SIMRE. Mircea Pătru (al că- 
rui nume iniţial era Petrescu) s-a născut într-o familie de 
țărani, la 4 august 1909, în comuna Ciupercenii Vechi, din 
apropierea Calafatului, aflată pe unul dintre coturile pe care 
Dunărea le face în şerpuirea dintre malurile român și bul- 
gar. În 1922 a devenit elev al Liceului Militar D.A. Sturdza 
din Craiova, iar din 1928 a urmat cursurile Școlii Militare de 
Artilerie din Timişoara, pe care a absolvit-o la 9 iunie 1930, 
completându-şi pregătirea între 1931-1932 la Şcoala Specială 
de Artilerie. Ulterior, a fost repartizat la unităţi de artilerie 
grea din Timişoara, Alba Iulia și Craiova. Într-o fişă de eva- 
luare din 1931, Pătru era caracterizat de superiorul său drept: 


„„.foarte tânăr, are nevoie de îndrumare în serviciu şi su- 
praveghere, mai ales în relaţiile sociale. De altfel promite a 
se forma în bine [...] nu e destul de rezistent, nu poate su- 
porta prea mari oboseli [...] Ţinută îngrijită, se prezintă 
' Dumitru Dobre, op. cit., p. 153. 

? Neagu Djuvara, Amintiri din pribegie, p. 85. 

destul de bine în faţa trupei. Îi trebuie mai multă voinţă, tre- 
buie să muncească mai mult în serviciu. Bune cunoştinţe 
generale, cele profesionale la înălțimea gradului. Destul de 
disciplinat, adesea vorbeşte prea mult gesticulând. Nu exe- 
cută ordinele cu tragere de inimă şi conștiință, trebuie să fie 
condus şi supravegheat!. 


Momentul de cotitură al carierei lui s-a petrecut în 1936, 
când a fost detașat la Flotila Aviației de Gardă, unde a des- 
coperit frumuseţea aviaţiei, energia și adrenalina oferite de 
noua armă, dar şi prestigiul aparte de care se bucurau ofițerii 
acestei branşe. Mircea Pătru se decide să renunțe la artilerie 
şi să treacă la aviaţie, urmând în acest sens cursurile Şcolii de 
perfecţionare în zbor de la Buzău, pe care a absolvit-o în 1937, 
iar un an mai târziu a fost transferat din nou la Flotila 1 Aviaţie. 
Cariera sa de pilot s-a sfârşit abrupt după un accident aviatic în 
urma căruia a rămas cu semiparalizia unui braţ, invaliditatea 
fizică punându-l în imposibilitatea de a se mai urca la manşa 
vreunui avion. De aceea, la 15 decembrie 1940 a fost transfe- 
rat la Direcţia Aviației Civile, iar după intrarea României în 
război împotriva Uniunii Sovietice a fost numit la conduce- 
rea Biroului 4 al Corpului Aerian Român. Chiar dacă nu mai 
putea pilota, Pătru nu a renunţat la dorința de a zbura și de 
a participa la operaţiunile militare, așa că a urmat cursuri de 
observatori aerieni pentru echipajele de bombardiere. A fost 
în cele din urmă mobilizat în primăvara anului 1944, în ca- 
drul Corpului 1 Aerian, unde a îndeplinit diferite funcţii, pre- 
cum cea de ajutor de şef (şi, ulterior, şef) al Biroului 3 Operații, 
și a luat parte la campania din Ungaria. Serviciul pe front a 
fost însă de scurtă durată, căci după jumătate de an petrecut în 


' ACNSAS, Fond Informativ, dos. 818 231, vol. 2, f. 27. 

apropierea teatrelor de operaţiuni a fost rechemat la Bucureşti 
şi încadrat în structurile centrale ale armatei'. Maturizarea sa, 
anii de pregătire profesională și experienţa războiului par să 
nu fi reuşit să îi îndrepte carențele surprinse în evaluările fä- 
cute la începutul carierei militare. În 1945, unul dintre superi- 
orii ierarhici din Corpul Aerian Român îl descria pe căpitanul 
aviator Mircea Pătru ca: 


„„.perseverent şi cu multă putere de muncă, nu destul de 
hotărât. Inteligent, judecată bună, nu are suficient spirit de 
metodă. Temperament vioi, are înclinaţie spre a se precipita 
atât în gândire şi vorbe, cât şi în acţiuni. Trebuie să-şi supra- 
vegheze această latură deoarece îl poate duce la acte şi ges- 
turi pripite?. 


La fel ca mulți alți ofițeri români care au luat parte la 
operaţiunile militare antisovietice sau care aveau opțiuni 
politice anticomuniste, Mircea Pătru a fost epurat din ar- 
mată în iunie 1946, cu gradul de căpitan-comandor. În ciuda 
dificultăților financiare în care fusese aruncat (ajunsese să se 
ocupe cu comerțul legumelor pe care le aducea din satul natul 
şi le vindea la București), Pătru s-a implicat în diferite acţiuni 
care l-au adus în vizorul noilor autorităţi de la București. A 
încercat să pună bazele „Asociaţiei foştilor ofiţeri luptători”, 
un proiect rezultat probabil în urma discuţiilor pe care le avea 
cu alți ofițeri epuraţi, la restaurantul „Dunărea”, de la parterul 
blocului omonim de lângă Universitate. În acest grup se afla 
şi Mihail Opran, cel care îi fusese amic încă din timpul războ- 
iului, pe când frecventau cursurile Școlii de Război din dealul 


' ACNSAS, Fond Informativ, dos. 818 231, vol. 2, f. 8. 
* Ibidem, vol. 4, ff. 32-35. 

Cotrocenilor. Conştient că măsurile represive ale regimului 
de la București urmau să îl vizeze în curând, Mircea Pătru a 
decis să fugă din țară. Hotărârea sa a fost întărită şi de dez- 
amăgirea că Opran deja părăsise clandestin ţara, în toamna 
anului 1947, fără să-l înştiințeze de planul său ori să-i pro- 
pună să i se alăture’. Fire oscilantă, Pătru s-a decis în cele din 
urmă să fugă din RPR abia în toamna anului 1948, optând 
iniţial pentru un plan alături de ofiţerul Ionescu Fănel (pe care 
l-a convins să nu mai plece pe cont propriu în Turcia, ci să îl 
insoțească spre graniţa iugoslavă) şi de avocatul Mihai Răutu 
(care urma să asigure costurile legate de călăuze şi gazde). 
Fiindu-i teamă să încerce trecerea graniței și nemulțumit de 
discuţiile cu Ionescu, Mircea Pătru a abandonat grupul, iar 
peste câteva zile a părăsit clandestin teritoriul românesc, îm- 
preună cu Gheorghe Bostangiu, o rudă îndepărtată din satul 
natal, şi cu Pătru Pârvan, un cioban din zona Calafatului. Cei 
trei au trecut granița în Iugoslavia, însă au fost prinși de gră- 
niceri care i-au internat în lagărul de refugiaţi de la Kovaciţa, 
de unde fostul ofiţer a fost mutat într-un alt centru de detenţie 
din vestul Iugoslaviei, de unde i se va permite să ajungă la 
Trieste. După o scurtă trecere prin Italia, comandorul Mircea 
Pătru a ajuns la Paris în septembrie 1949, unde trebuie să-l fi 
regăsit pe Mihail Opran, dar a intrat în discuţii şi cu colonelul 
Ion Tomoroveanu, faţă de care s-a lăudat că ar putea conta pe 
legăturile utilizate în fuga sa pentru stabilirea unei filiere de 
contact cu ţara. Însă Opran, fostul său camarad de discuţii de 
la „Dunărea”, devenit acum şeful SIMRE, a reuşit să-l detur- 
neze de la colaborarea cu fostul atașat militar de la Vichy și să-l 
încadreze în structura informativă care se edifica, numindu-l 


1 ACNSAS, Fond Informativ, dos. 818 231, vol. 2, f. 33; ibidem, vol. 3, 
f. 103v. 

pe Mircea Pătru în conducerea serviciului. În acelaşi timp, 
comandorul a devenit şi un colaborator foarte apropiat al lui 
Dumitru Petrescu, îndeplinind într-un fel funcţia de secretar 
al generalului, căruia îi oferea constant informări despre co- 
munitatea românească din Franţa. 

Când în toamna anului 1949 Mircea Pătru tocmai era co- 
optat în conducerea SIMRE, serviciul suferea şi prima criză 
internă: lon Tomoroveanu, deja deranjat de apariţia lui Opran, 
care practic îl înlocuise în poziţia de „om de încredere” al fran- 
cezilor, dar şi de faptul că fusese ostracizat în demersurile de 
înființare a structurii, îi cerea comandorului să-i aloce o parte 
din fondurile puse la dispoziţie de francezi pentru activitatea 
informativă. Cererea sa nu a fost însă acceptată de Opran, ne- 
fiind totuşi clar dacă noul lider ar fi fost dispus să-i dea o sumă 
mai mică sau l-a refuzat cu totul. Cert este că Tomoroveanu s-a 
despărțit complet şi definitiv de proiectul condus de Petrescu 
şi Opran, purtându-le celor doi o ranchiună bine camuflată 
în aşteptarea momentului potrivit pentru a-i plăti poliţa lui 
Mihail Opran!. 

La sfârşitul anului 1949, SIMRE făcuse pași importanţi spre 
conturarea sa definitivă ca o structură funcţională: era cris- 
talizată o conducere tormată din generalul Petrescu, ca lider 
oficial, secondat de Mircea Pătru, Mihail Opran ca șef al secto- 
rului contrainformativ — de facto, creierul întregii structuri —, 
şi Mihail Țanţu în poziţia de coordonator al sectorului ofensiv. 
Pe lângă principalele două paliere — ofensiv şi defensiv -, a că- 
ror organizare avea să se încheie abia anul următor, cuprindea 
un birou de mobilizare, în subordinea colonelului Dumitru 
Neferu, şi un oficiu de propagandă condus de loan Dragu, fos- 
tul consilier de presă al Legaţiei de la Vichy. Celula aflată în 


' ACNSAS, Fond Informativ, dos. 329 902, vol. 4, f. 229. 

subordinea lui Dragu avea rolul de a redacta articole împotriva 
regimului de la Bucureşti, de a susține conferinţe şi de a plasa 
materialele în diferite ziare ale exilului sau chiar în presa de 
limbă franceză. În lunile următoare, fostul atașat de presă de la 
Vichy a organizat în capitala franceză conferinţe prin care în- 
demna la unitatea exilului, dincolo de convingerile anterioare 
politice, și a făcut demersuri pentru iniţierea şi coordonarea 
unei propagande prin intermediul orelor de emisie în limba 
română de la posturile de radio occidentale. 

De asemenea, activitatea SIMRE nu avea cum să se limi- 
teze la Paris, ci trebuia să aibă ecou în toate zonele de inte- 
res în care se aflau sau ajungeau refugiaţi români. Cum filiera 
România-Ungaria- Austria era principala rută a celor care fu- 
geau din ţară, era firesc ca primele avanposturi ale structu- 
rii să fie în spaţiul austriac, unde agenţii SIMRE trebuiau să 
ajungă primii la românii care treceau Cortina de Fier. Într-un 
fel, rezidenţele (celule operaţionale din alte oraşe) de la Viena 
(condusă de Gelu Belu) şi de la Innsbruck (unde responsa- 
bil era Nicolae Tănase, secondat de un anume Basarabescu) 
precedaseră crearea SIMRE, fiind funcţionale încă din 1947- 
1948. Odată cu înfiinţarea structurii de la Paris, ele au trecut 
din colaborarea cu francezii în subordinea directă a echipei 
Petrescu-Opran, cărora le raportau direct (uneori pe filiere 
necunoscute partenerilor francezi, aşa cum era, spre exem- 
plu, comunicarea cu Viena prin intermediul Olgăi Pirscher, 
o apropiată de încredere a lui Belu) și de la care primeau sa- 
lariul. În rest, activitatea lor a continuat pe aceleași direcţii: 
identificarea refugiaților români, strângerea de informaţii și, 
în cazul cel mai fericit, recrutarea colaboratorilor. Se preco- 
niza crearea, în limita posibilităţilor, a unor alte rezidențe 
la Madrid, unde legionarii reprezentau singurele opţiuni, 


74 LUCIAN VASILE 


numele vehiculat iniţial fiind cel al doctorului Mircea 
Muşetescu, în spaţiul german, de care trebuia să răspundă 
aviatorul Ion Profir, şi la Trieste și în nordul Italiei, de a cărui 
organizare urma să se ocupe în primă fază Mircea Pătru, însă 
toate acestea din urmă au rămas la stadiul de proiect. 

În ciuda tuturor eforturilor, a recrutărilor de membri şi a 
muncii asidue a liderilor săi, SIMRE încă nu era considerat 
un serviciu independent şi complet operaţional. Partea fran- 
ceză întârzia să-şi onoreze toate obligaţiile discutate de prin- 
cipiu cu Petrescu şi Opran şi îi privea pe militarii români cu 
un scepticism evident și o neincredere acută în capacităţile 
lor de a-şi asuma rolul de serviciu de informaţii al exilului ro- 
mânesc. Singura modalitate prin care SIMRE îşi putea câştiga 
independenţa, drepturile şi statutul la masa serviciilor secrete 
occidentale era livrarea unor rezultate concrete și imediate 
partenerilor francezi. Dacă în domeniul contrainformativ erau 
slabe şanse să se înregistreze un succes spectaculos, singura 
opțiune venea din executarea cu succes a unei misiuni în ţară, 
acțiune pe care Petrescu şi Opran să o utilizeze propagandis- 
tic ca dovadă a capacităților SIMRE. Pregătirea în acest scop a 
unei celule a sectorului ofensiv a început în septembrie 1949, 
după alte întârzieri provocate de neonorarea de către partea 
franceză a obligaţiilor privind sprijinul logistic şi material al 
SIMRE. Condus de Mihail Țanţu, grupul urma să fie compus 
și din Ştefan Copilu (fost sergent paraşutist, pe care l-a întâlnit 
la Linz), George Schwab, Gheorghe Neamţu şi Gheorghe Iștoc. 
Cu toate că inițial numai Țanțu trebuia să parcurgă instrucția 
privind tehnica franceză, urmând ca el să o predea mai departe 
subordonațţilor săi, în cele din urmă toţi au participat la același 
stagiu care a vizat trageri cu armament american într-un po- 
ligon din apropiere de Versailles, salturi cu paraşuta pe timp 


== 

de zi şi pe timp de noapte pe un aerodrom din centrul Franţei, 
demonstraţii de pliere, distrugere şi camuflare a echipamen- 
tului şi exerciții de balizaj'. Reveniţi la Paris, cei cinci au fost | 
împărţiţi în două echipe care au urmat pregătiri de specialitate 
în mod separat: Neamţu, Iştoc şi Schwab au urmat cursuri de 
radiotransmisiuni, în timp ce Ţanţu şi Copilu s-au dedicat stu- 
dierii tehnicii foto şi a utilizării cernelii simpatice. | 
Între timp, la începutul lunii octombrie 1949, într-un resta- 
urant din Saint-Germain a avut loc o recepție restrânsă dată în | 
onoarea generalului Rădescu, recent sosit în capitala Franței. | 
În cadrul evenimentului, Jores, uzitând de poziţia înaltă pe care 
o avea în cadrul serviciilor de informaţii franceze, a dat asigu- 
rări atât participanţilor români, cât şi reprezentanţilor servicii- 
lor similare american și britanic că Parisul va susţine eforturile 
exilului românesc de a crea un organism instituţional capabil 
să ducă o activitate de spionaj împotriva regimului comunist 
de la București. Dacă Rădescu - aflat deja într-o incapacitate 
fizică evidentă - a răspuns entuziast discursului francez (care 
nu a fost dublat de unul britanic sau american, cu toate că erau 
prezenţi și reprezentanți ai acestor structuri), impresia celorlalți 
a fost una contrară așteptărilor. La scurt timp după eveniment, 
generalul Petrescu afirma că partea franceză este neîncreză- 
toare în organizarea românilor și că „intenţia lor [a francezi- 
lor, dar nu trebuie neglijată nici partea americană - n.m.] este 
ca să-l fluture ca pe o flamură, recrutând prin el diferite ele- 
mente, în cap cu cele ce afirmă însuşi Serviciul românesc și 
îndeosebi comitetul de acțiune”. Oricât de conspiraţionistă ar 
putea părea, la o primă vedere, poziţia lui Dumitru Petrescu, 
aceasta era de fapt una întemeiată. Încă din perioada petre- 
cută la Innsbruck, chiar după discuţiile avute cu Opran, în 

care se stabilise implicarea sa în preconizatul serviciu, Mihail 
Ţanţu primise atât o altă ofertă de a lucra direct în interiorul 
serviciului francez, cât şi una mai tentantă, venită pe filiera 
lui Titi Constantinescu, de a deveni agent al CIA, împreună 
cu o echipă pe care o putea alege personal, fiecare membru 
având salariul asigurat!. Ambele propuneri au fost refuzate, cel 
mai probabil dintr-un dublu motiv: pe de o parte, acceptarea 
unei alte colaborări, în timp ce discuţiile privind implicarea în 
serviciul românesc erau avansate, ar fi creat imaginea opor- 
tunistului, dispus să schimbe taberele în funcție de interesul 
financiar sau personal; pe de altă parte, posibilitățile informa- 
tive — din punct de vedere al statutului său de spion al servici- 
ilor din țară - erau considerabil mai mari în cadrul structurii 
conduse de Opran, unde şi Ţanţu ar fi făcut parte din condu- 
cere, decât în alte servicii, unde ar fi fost un simplu agent. 
Confruntaţi tot mai des cu neîncrederea serviciilor fran- 
ceze, generalul Petrescu și Mihail Opran au decis că fragila 
lor structură trebuie să treacă la fapte cât mai repede și să în- 
registreze o victorie care să le confirme statutul de structură 
funcţională. Fuseseră demarate câteva acțiuni informative în 
țară, însă primele rezultate urmau să fie înregistrate cel mai 
devreme în primăvara, dacă nu chiar în vara anului următor. 
Așa că singura opţiune era că unul dintre membrii sectorului 
ofensiv condus de Ţanţu trebuia să fie trimis în ţară, unde să 
culeagă informaţii și să pună bazele unei rețele informative, 
şi apoi să se întoarcă în siguranţă la vest de Cortina de Fier. 
Versiunile indicate asupra originilor acestei prime acțiuni 
ofensive sunt însă contradictorii: într-un raport care viza în- 
tâlnirea din 20-22 iulie 1949 cu Jorel şi Opran, Mihail Țanţu 
afirma că el a avansat ideea ca, înainte de a prelua conducerea 

palierului ofensiv al SIMRE, să realizeze o misiune infor- 
mativă în ţară, motivând că cine vrea să conducă trebuie să 
treacă, mai întâi, prin toate etapele!. Într-o altă declaraţie, 
acelaşi Țanţu afirma că, imediat după recepţia dată de Nicolae 
Rădescu la Paris, generalul Dumitru Petrescu, într-o discuţie 
confidențială, i-a încredințat misiunea de a pleca clandestin 
în ţară, unde urma să creeze o reţea informativă, iar apoi să 
se întoarcă în siguranţă la Paris. Într-o altă mărturie, Țanţu 
afirmă că doar Opran ştia de viitoarea sa plecare în ţară, co- 
mandorul chiar atenţionându-l să nu dezvăluie nimic gene- 
ralului Petrescu la prima şi singura întâlnire avută cu acesta 
din urmă înainte de prima tentativă de a pleca în ţară. Cert 
este că niciunul dintre ceilalți patru oameni din grupul lui 
Țanţu nu mai era disponibil: soţia lui Ștefan Copilu născuse 
de curând, iar Iştoc, Schwab și Neamţu dispăruseră din Paris. 
Generalul Petrescu a făcut demersuri pentru returnarea ce- 
lor trei la SIMRE, însă omologii francezi au răspuns că ple- 
caseră pe cont propriu şi nu au putut fi opriţi. Aproape sigur, 
Iştoc, Schwab și Neamţu au primit, la fel ca 'Țanţu, ofertă din 
partea serviciilor americane, însă, spre deosebire de şeful lor, 
nu au refuzat-o. Cei trei au ajuns la Salzburg, în centrul zo- 
nei de ocupaţie americane din Austria, iar ulterior s-a aflat 
că Gheorghe Neamţu fusese racolat de către Petre „Titi” 
Constantinescu care lucra ca agent american, fiind, într-un 
fel, omologul de la Salzburg al lui Opran. 

Întreaga organizare a acţiunii lui Țanțu din decembrie 
1949 s-a făcut în pripă. „Ca misiune în ţară, nota un raport 
al Securităţii, „Mihail Țanţu avea una singură: să recruteze cât 
mai mulți oameni, pentru ca quantumul informaţiilor sosite 

să fie cât mai considerabil, deci posibilităţile de comerciali- 
zare cât mai ample. Tehnica, organizarea, recrutarea erau lă- 
sate cu totul la latitudinea lui”. Cum SIMRE nu dispunea încă 
de călăuze cu puncte de sprijin de-a lungul traseului, sarcina 
a revenit serviciilor franceze, iar Blondel a găsit o călăuză, re- 
comandată ca fost căpitan în armata maghiară, dispusă la a-l 
prelua pe Țanțu din zona franceză de ocupaţie a Austriei şi a-l 
duce la Timişoara. Pentru a se păstra secretul misiunii, mă- 
suri conspirative s-au luat chiar de la plecarea din Paris: Mihail 
Țanţu şi-a schimbat frizura şi şi-a pus ochelari, iar în avionul 
care l-a dus din capitala Franţei până la Innsbruck a călătorit 
în cabina piloților. Chiar şi așa, odată ajuns în orașul austriac, 
s-a întâlnit pe stradă cu un alt fugar român, ceea ce putea duce 
la deconspirarea prezenţei sale pe drumul către frontiera ro- 
mânească. În cele din urmă, plecarea din Innsbruck s-a făcut 
la 5 decembrie 1949, însă chiar înainte de a trece graniţa în 
Ungaria, fostul căpitan de parașutiști și-a surprins colegul de 
drum discutând amical cu o santinelă sovietică. Temându-se 
că va fi trădat, Mihail Țanţu a abandonat imediat misiunea, 
revenind intempestiv la Innsbruck, unde Blondel nu i-a cre- 
zut povestea, bănuind că de fapt agentul român nu a fost ca- 
pabil să se angajeze într-o astfel de acțiune. Aceeaşi poziţie a 
avut-o şi centrala de la Paris, care manifesta rezerve să-i asi- 
gure transport înapoi în Franţa, astfel că Țanțu a decis să riște, 
anunțând Salzburgul că este dispus să renunţe la colaborarea 
cu partea franceză în favoarea celei americane. Atitudinea sa 
intransigentă a avut efectul scontat, iar la 15 decembrie agen- 
tul român revenea la Paris, unde era primit cu căldură de că- 
tre colegii săi din SIMRE. Cinci zile mai târziu, situaţia lua o 
turnură neașteptată: la Innsbruck a avut loc un atentat a cărui 

victimă a fost unul dintre colaboratorii maghiari ai lui Blondel, 
iar unul dintre cei trei atentatori capturați era chiar fosta călă- 
uză a lui Ţanţu, dovedindu-se astfel flerul agentului român. 
Chiar şi fără să-şi atingă scopul iniţial, misiunea agentului ro- 
mân a fost pentru liderii SIMRE un succes în lupta lor pen- 
tru constituirea definitivă a structurii. Prin urmare, au decis 
să forțeze mâna partenerilor francezi, organizând în ianua- 
rie 1950, în apartamentul din Rue Albert Samain al generalu- 
lui Petrescu, o ședință la care au participat Dumitru Petrescu, 
Mihail Opran, Mircea Pătru din partea SIMRE? și Jores, 
Beaumont, Lambert, Grenier şi căpitanul Grandet din partea 
serviciilor franceze. Cererile părții române sunt clare şi punc- 
tuale: serviciul să furnizeze numai informaţii, nu şi agenţi (nu- 
mai în cazurile excepționale şi cu acordul șefilor SIMRE se 
putea dezvălui identitatea agenţilor din țară sau a curierilor); 
să nu existe nicio legătură directă între personalul SIMRE şi al 
structurilor de informaţii occidentale, condiţia fiind pusă pen- 
tru a preîntâmpina racolările directe din partea SDECE ori a 
altor servicii similare; francezii să pregătească din punct de ve- 
dere tehnic misiunile agenților trimiși în țară (prin instructaj 
de specialitate), să le finanţeze şi să le acorde echipamentul ne- 
cesar, de la cerneală simpatică la aparate foto; agenţii români 
să aibă libertatea ca, pe lângă misiunile stabilite de SIMRE în 
colaborare cu partea franceză, să poată prelua şi acţiuni pe 
cont propriu, care să le aducă un câştig personal; nu în ulti- 
mul rând, agenţii români urmau să aibă un salariu egal cu cel 
al omologilor francezi, în funcție de grad și de vechimea în 
muncă. Practic, cereau francezilor să-şi onoreze promisiunile 
făcute pe parcursul anului 1949 şi să asigure sprijinul necesar 

funcționării structurii româneşti, a cărei independență de 
acțiune să o accepte fără rezerve. Continuând linia din lunile 
precedente, francezii au evitat un răspuns clar şi un angaja- 
ment ferm şi direct. Frustrat de colaborarea inconsecventă şi 
de neîncrederea cronică manifestată de autorităţile de la Paris, 
generalul Petrescu a ameninţat cu ruperea legăturilor și cu tre- 
cerea întregii structuri româneşti în relaţie cu serviciul ameri- 
can, cu care se pare că deja demaraseră tratative. După ce au 
subestimat-o continuu de-a lungul anului 1949, liderii fran- 
cezi au fost surprinşi de abordarea făcută de liderii SIMRE și, 
puși în faţa unei situaţii de criză, au decis să facă un pas în 
spate și să accepte toate doleanţele, contând însă pe loialitatea 
lui Mihail Opran pe care îl considerau agentul lor din interior 
(supoziţie care, cu timpul, avea să le fie infirmată). După luni 
întregi de eforturi asidue de organizare şi planificare, dublate 
de o permanentă tensiune a raporturilor cu Parisul, şefii struc- 
turii informative româneşti își atinseseră obiectul: ianuarie 
1950 este momentul din care SIMRE funcționează deplin, cu 
buget propriu şi cu independenţă completă de acţiune. Urmau 
ani de speranţe, de proiecte îndrăzneţe, de acţiuni vaste şi ris- 
cante, dar şi de căderi spectaculoase şi înfrângeri crunte din 
partea Securităţii. 


l 
| 
| 
Vremea speranțelor 


Una dintre primele urmări ale întrunirii din ianuarie 1950 
a fost continuarea eforturilor pentru crearea unor rezidenţe in 
alte zone ale Europei, în afară de Austria, unde funcționau deja 
celulele lui Gelu Belu şi Nicolae Tănase. Interesul lui Opran s-a 
îndreptat prima dată spre Trieste, Roma şi nordul Italiei, mai 
ales că localitatea aflată în apropierea graniţei iugoslave avea 
o valoare informativă comparabilă cu cea a oraşelor austriece, 
fiind punctul de intrare în lumea liberă a celor care alegeau 
să fugă prin teritoriul controlat de Tito, şi care, de multe ori, 
era singura alternativă la drumul convenţional prin Ungaria. 
Misiunea a fost încredinţată lui Mircea Pătru care s-a deplasat 
la Roma unde l-a recrutat pe Ion Epuran, la rândul său refugiat 
trecut prin lagărele şi închisorile iugoslave, urmând ca acesta 
să se prezinte la Paris pentru un instructaj amănunțit făcut de 
Opran!. În schimb, din cauza lipsei de cadre de care suferea 
SIMRE, singura opţiune pentru Trieste avea să fie, cel puţin 
pentru moment, lon Ţânţâreanu, care, deşi avea experiența 
muncii informative, avea performanțe modeste, principalul 
motiv fiind că lucra şi pentru UDB iugoslavă, colaborare că- 
reia îi acorda prioritate în detrimentul celei cu Parisul. 

Celelalte rezidențe preconizate nu s-au mai putut materia- 
liza din diferite motive: spaţiul german se afla oricum în supra- 
vegherea serviciilor americane, iar Ion Profir, persoana pe care 
Opran intenţiona să o repartizeze în acest post, nu avea flerul, 
discreţia şi perspicacitatea necesare muncii informative. Mai 
mult de atât, neadaptarea sa la viața exilului și deziluzia trăită 
din cauza indiferenţei occidentalilor față de cei ce luptaseră în 
est împotriva comunismului, dar alături de Reich, îl arunca- 
seră într-o depresie care îşi lăsa efectul asupra psihicului său. 
În Spania, rezidența nu a mai fost creată din lipsă de oameni 
pe care liderii SIMRE să se poată baza, mai ales că Muşetescu, 
numele vehiculat inițial pentru acest post, continua să-i fie de- 
votat lui Horia Sima, rămăsese la Paris şi nu plecase din Franţa 
la fel ca majoritatea legionarilor şi, mai ales, intrase în dome- 
niul activității secrete ca reprezentant al Mișcării Legionare. 
Aşa că, de aproape orice informaţie ar fi avut nevoie Opran 
de la o rezidenţă din Spania, putea spera să procure direct de 
la doctorul Muşetescu din Paris. Singurele rezidenţe care au 
continuat să funcționeze, având deja o vechime operaţională 
mai îndelungată decât însăşi existența SIMRE, au fost cele de 
la Innsbruck şi de la Viena, ultima având, de departe, cea mai 
complexă, amplă şi palpitantă activitate. 


Viena: prima linie de apărare, întâiul front de atac 


După încheierea celui de-al Doilea Război Mondial, terito- 
riul austriac a fost împărţit în patru zone de ocupaţie: americană, 
britanică, franceză și sovietică. Evident, sub controlul Moscovei 
era cea din estul ţării, la granița cu Ungaria şi Cehoslovacia, 
însă în interiorul său se afla Viena, acel veritabil călcâi al lui 
Ahile pentru sovietici, deoarece, asemenea Berlinului, şi ca- 
pitala austriacă era împărțită în patru sectoare controlate de 


Războiul spionilor 83 


puterile aliate. Practic, zona oraşului aflată sub controlul pute- 
rilor occidentale era locul unde aproape orice refugiat român, 
care scăpase din țară trecând prin Ungaria, spera să ajungă, fi- 
ind garanţia că se afla în „lumea liberă. Viena se afla aşadar în 
prima linie a muncii informative din perioada postbelică, vă- 
zută deopotrivă ca un avanpost al serviciilor secrete occiden- 
tale utilizat în trimiterea de călăuze şi recrutarea de spioni, dar 
și ca cea dintâi plasă de siguranţă împotriva agenţilor veniți din 
țară. Era locul unde s-au desfășurat unele dintre cele mai aprige 
confruntări între structurile secrete, nelipsind întâlnirile con- 
spirative, tentativele de răpire, notele informative sau arestările 
inopinate. lar multe dintre aceste acţiuni l-au avut protagonist 
pe Gelu Belu, care avea să conducă sau, mai bine zis, să repre- 
zinte el însuși rezidența SIMRE. 

Aşa cum am arătat mai devreme, activitatea sa secretă a în- 
ceput încă de la sfârşitul anului 1947, de îndată ce a venit din 
țară, şi a crescut în importanţă anul următor, odată cu dispariţia 
în misiune a lui Bodolea, dar mai ales după perioada de verifi- 
care („timp în care a fost verificat prin diferite metode şi găsit 
«curat»”!) şi cea de instrucţie, care au durat aproape un an. Chiar 
dacă Belu lucra pentru francezi, situaţia complexă și delicată din 
Viena nu permitea sectarismul în structurile secrete occidentale, 
ci, dimpotrivă, în primii ani a existat o evidentă întrepătrundere 
a activității CIC american, SDECE francez şi Secret Intelligence 
Service (MI6), chiar şi paternitatea misiunilor fiind una des- 
tul de ambiguă. Până în 1949, cea mai clară colaborare a fost 
cea cu agenţii americani, în special cu George Neagoy şi Silviu 
„Niki” Bertini. Neagoy îi intermedia vânzarea informaţiilor pe 
care Gelu Belu le obținea de la refugiații români ajunși la Viena 


sau pe care le procura din vizitele pe care le făcea în lagărele din 

Austria şi Germania (o dată fiind însoţit de Augustin Popa, pen- 
tru câştigarea încrederii celor cu simpatii național-ţărăniste), 
dar îi era și partener în diferite afaceri de contrabandă, foarte 
bănoase în contextul postbelic. Chiar dacă statutul lor era di- 
ferit, Belu fiind un angajat al serviciilor franceze şi colaborator 
ocazional al celor americane, în timp ce Neagoy era ofițer de- 
plin al CIC, cei doi lucrau uneori cot la cot, așa cum avea să se 
petreacă în afacerea Puiu Dumitrescu - Tanda Caragea. Şi mai 
apropiat era Bertini, care avea o poziţie ierarhică similară cu 
cea a lui Belu, din colaborarea lor rezultând unele reuşite spec- 
taculoase, aşa cum au fost cele două furturi din legația română 
din Viena. Primul s-a petrecut la finalul anului 1948, când Niki 
Bertini a intrat în reprezentanța diplomatică, pretextând că este 
un muncitor care vrea să afle cum se poate repatria. Mișcarea 
era una extrem de riscantă, având în vedere că plecase clandes- 
tin din țară şi, totodată, era colaborator al serviciului secret ame- 
rican. Lovitura a fost una foarte rapidă: Bertini a fost invitat la 
biroul secretarei, iar la un moment dat, profitând că aceasta fu- 
sese chemată de şeful său, a căutat prin documente, subtilizând 
corespondenţa oficiului cu un ofiţer sovietic, ca mai apoi să de- 
clare că trebuie să plece, dar că va reveni cu prima ocazie, ceea ce, 
bineînţeles, nu s-a mai petrecut. Reusita lui Belu a fost ceva mai 
elaborată și, cu siguranță, i-a impresionat pe superiorii săi: prin 
intermediul legionarului Gheorghe Stoia, a recrutat pe cineva 
din echipa de curăţenie a clădirii, iar persoana respectivă a furat 
câteva ştampile ale legaţiei. Acestea erau utilizate mai apoi pentru 
prelungirea vizelor paşapoartelor pe care le obțineau de la evreii 
veniţi legal din ţară, cu scopul de a ajunge în Palestina, şi cărora 
Belu le facilita plecarea spre Franţa în schimbul informaţiilor și 
contactelor din ţară, întreaga afacere fiind mijlocită de Bertini. 
Odată identificate persoane din interior care ar fi fost dispuse să 

colaboreze pe linie informativă, Bertini îi aborda, corespondența 
în ambele sensuri fiind trimisă și primită de Belu, prin curierul 
diplomatic francez, filieră pusă la dispoziţie de Pierre Boullen!. 

Schimbări au început să apară de la mijlocul anului 1949, 
pe măsura conturării la Paris a SIMRE şi a stabilirii unei legă- 
turi între Opran şi Belu, acesta din urmă intrând practic în sub- 
ordinea comandorului din capitala franceză. Odată cu această 
reaşezare instituţională, urmată de eşecul din toamna aceluiaşi 
an a discuţiilor franco-româno-americane cu privire la un efort 
informativ comun, între Gelu Belu, pe de o parte, şi Bertini 
și Neagoy, de cealaltă parte, s-a instalat o oarecare distanțare: 
existau colaborările punctuale, dar la fel de bine interveniseră 
răceala şi competiţia în exploatarea puţinelor resurse disponi- 
bile. Abia după 1951-1952 se pare că Belu s-a reapropiat de co- 
laborarea cu CIC, în sprijinul ipotezei fiind echipamentul de 
proveniență americană pe care l-ar fi avut la dispoziție, potrivit 
ofițerului de contraspionaj de la Bucureşti, Neagu Cosma”. 

La fel ca structura centrală de la Paris, care avea un dublu 
rol - defensiv, prin misiunea sa contrainformativă de a pro- 
teja exilul de infiltrările agenților comuniști, şi ofensiv, datorat 
acţiunii de creare de rețele informative și trimiterii de curieri în 
țară —, şi rezidența din Viena îndeplinea acelaşi dublu şablon de 
responsabilităţi. În primul rând, așa cum reflecta şi activitatea 
sa încă din 1947, era atât prima plasă de siguranţă a emigrației 
româneşti, cât şi primul filtru de verificare contrainformativă a 
celor veniţi de dincolo de Cortina de Fier. Sau, din perspectivă 
opusă, constituia „primul baraj şi prima capcană pentru refugiații 
din Est”, după cum o descria Silviu Crăciunaș într-o notă trimisă 

Bucureştiului. Cei veniţi din ţară erau supuşi unor interogato- 
rii luate de către Gelu Belu și Pierre Boullen, declaraţiile fiind 
ulterior dactilografiate, inventariate şi trimise mai departe la 
Innsbruck şi Paris pentru a fi exploatate. În schimb, refugiații 
primeau documente de identitate şi li se facilita călătoria spre 
vestul continentului, fiind în general „dirijaţi” către colabora- 
rea cu asociaţiile sau partidele politice ale emigrației româneşti. 

Mult mai spectaculoasă și mai efervescentă era latura ofen- 
sivă, mai ales că Viena era cel mai estic punct din Austria care 
putea fi folosit în filierele terestre ale călăuzelor şi, totodată, 
orașul era legat direct de ţară prin intermediul circulaţiei fluvi- 
ale pe Dunăre. Aşadar, activitatea se făcea pe aceste două paliere 
și viza, în linii mari, aceleaşi acţiuni: identificarea de persoane 
care pot asigura legătura cu ţară, deplasându-se fie clandes- 
tin, fie legal în România, unde pot livra pachete şi de unde pot 
aduce informaţii, stabilind contacte şi contribuind la edifica- 
rea unor rețele informative. Metoda de lucru era însă uşor di- 
ferită, fiind adaptată la cei implicaţi propriu-zis. Identificarea 
celor care călătoreau legal la Viena şi recrutarea lor era o mi- 
siune de care se achita aproape exclusiv Belu, deoarece nu era 
nevoie ca și alți agenţi ai structurii informative să intre în con- 
tact cu persoanele respective. Cu cât erau mai puţini oameni 
care aveau cunoștință de legături, cu atât riscul deconspirării 
era mai mic. În general, această latură viza marinarii care că- 
Jătoreau pe ambarcaţiunile de marfă ce navigau pe Dunăre, ca- 
pitala austriacă fiind văzută de contraspionajul comunist de 
la Bucureşti drept o „«mare înghesuială» de dughene şi oficii 
care acopereau oamenii diverselor servicii informative occi- 
dentale specializate pe țări - România, Ungaria (...), care ar fi 
exploatat faptul că „marinarii români din flota dunăreană ofe- 
reau șansa cea mai mare: slab remuneraţi, pregătire culturală 

precară, dornici de câştiguri suplimentare, unii dintre ei robiți 
băuturii”. În privinţa acţiunilor terestre, Gelu Belu avea misi- 
unea de a recruta călăuze dispuse să acorde agenţilor SIMRE 
sprijinul necesar trecerii în siguranţă a graniţelor şi intrarea 
nedetectată în interiorul țării, rutele luate în calcul fiind prin 
Ungaria şi Cehoslovacia. Conform uzanțelor, aceste persoane 
erau verificate prima dată de Belu, apoi supuse unui alt control, 
în colaborare cu partenerii francezi și, în cele din urmă, intero- 
gate personal de Opran care îşi folosea de fiecare dată identi- 
tatea conspirativă de „domnul Grigorescu”. Ulterior, rezidența 
din Viena a avut sarcina de a asigura sprijinul logistic necesar 
misiunilor, fiind ultima bază de aprovizionare înainte de tre- 
cerea în spaţiul est-comunist, dar şi primul punct de asistență 
al celor reveniţi din țară. Nu în ultimul rând, Gelu Belu avea și 
sarcina de a stabili o legătură cu emigrația străină din Viena, 
în special cu cea maghiară, relaţie care se dovedea necesară în 
acțiunile călăuzelor, precum şi cu grupurile de saşi și șvabi”. În 
această ultimă privință, Gelu Belu a izbutit să intre în contact 
cu doctorul Bodendorfer, reprezentantul saşilor transilvăneni 
din Austria, care a acceptat o colaborare în domeniul informa- 
tiv. Astfel, urmau să fie create trei subcentre destinate etnici- 
lor germani originari din România: unul la Viena, al doilea în 
Austria superioară, fie în zona de ocupaţie franceză, fie în cea 
engleză, și al treilea în Bavaria, la Miinchen. Coordonarea ce- 
lulei revenea unui sas plătit cu salariu fix de 2 000 de șilingi lu- 
nar, la care se adăuga o indemnizaţie zilnică de 45 de şilingi, 
dublat de un agent român. Scopurile urmau să fie strângerea 
de informaţii de la cei veniți din țară şi asigurarea unei legături 
cu ajutorul germanilor care puteau călători în România (pentru 

acest aspect fiind deja convins să colaboreze cu un comerci- 
ant austriac, membru al partidului comunist, care făcea călă- 
torii periodice în Transilvania). Singurele nume stabilite erau 
pentru capitala Austriei, unde sarcina urma să fie preluată de 
Bodendorfer, supervizat de Belu. Întreaga operaţiune a fost plă- 
nuită de rezidenţă în acord cu Petrescu, nefiind clar dacă Opran 
avea sau nu cunoştinţă de acest demers. Toate datele obţinute 
urmau să fie exclusiv în proprietatea SIMRE, numai conduce- 
rea de la Paris având dreptul de a decide dacă sunt vândute și al- 
tor structuri secrete. Îndepărtarea generalului de la conducerea 
SIMRE a însemnat însă şi oprirea finanțării, astfel că intreaga 
direcţie de acțiune a încetat înainte să producă efecte concrete. 

În anii în care structura informativă românească a fost con- 
dusă de către Opran şi Petrescu, activitatea lui Gelu Belu s-a 
concentrat, în special, pe trierea refugiaților români ajunşi la 
Viena şi pe exploatarea lor informativă, precum şi pe găsirea 
unor călăuze şi stabilirea de filiere terestre prin care să se asi- 
gure legătura cu țara. Chiar dacă primele contacte cu marinarii 
români aflați în misiuni pe Dunăre sunt înregistrate incă din 
1950-1951, această cale de a obţine informaţii şi de a trimite 
pachete în RPR s-a dezvoltat cu adevărat abia din 1952, pe fon- 
dul reducerii semnificative a posibilităților de trecere clandes- 
tină a frontierelor. Este foarte probabil ca Gelu Belu să fi dispus 
în primii ani de activitate ai SIMRE de legături cu mai multe 
călăuze terestre, însă datele sunt foarte sumare. Cu o singură 
excepţie: Gigi Saramet. 


Spionul loial lui însuşi 


Trecut cu succes de toate filtrele contrainformative, 
Gheorghe „Gigi” Saramet părea să fie călăuza providenţială pe 
care o căuta Gelu Belu in primăvara anului 1950, atunci când 

șeful rezidenței de la Viena primise de la Opran sarcina de a 
găsi o persoană capabilă şi dispusă să-l ajute pe Mihail Ţanţu 
în viitoarea deplasare în ţară. Cum controalele la graniţe se în- 
ăspriseră, conducând la numeroase căderi, cei care se ocupau 
cu scoaterea clandestină de persoane din ţară aproape că dis- 
păruseră cu totul: fie abandonaseră această activitate extrem 
de riscantă, fie li se pierduse urma, fără să se cunoască fap- 
tul că unii fuseseră arestaţi — precum Simandan ori Gherman 
—, iar alţii, precum Bodolea, predecesorul lui Belu, fuseseră 
uciși la trecerea graniţei. Practic, călăuzele erau inexistente, iar 
această situaţie punea în impas trimitea agenţilor în țară. Așa 
că apariţia lui Saramet produsese senzație, uimire şi satisfacție 
pentru rezidența de la Viena, dar și pentru liderii de la Paris, 
care, în sfârşit, păreau să fi găsit omul de care aveau nevoie 
pentru misiunea pe care o aveau în plan pentru vara 1950. 
Înalt şi bine făcut, cu părul vâlvoi şi aspru, cu ochi negri pă- 
trunzători şi un zâmbet debordant, Gigi Saramet ştia să se facă 
imediat plăcut de cei din jur, având o dezinvoltură ce inspira 
siguranţă şi încredere în sinceritatea cuvintelor sale. Dotat cu 
inteligenţă izvorâtă mai degrabă dintr-o şiretenie înnăscută de- 
cât dintr-o pregătire profesională, dublată de o uimitoare ver- 
satilitate, Saramet câștigase simpatia ofițerilor din SIMRE, mai 
ales că trecuse cu bine de verificările tăcute de Opran şi subal- 
ternii săi. Şeful structurii informative românești nu a aflat nici- 
odată adevărata poveste a lui Saramet, dar probabil că, și dacă 
ar fi făcut-o, ar fi fost cea mai greu de digerat înfrângere din în- 
treaga sa activitate, fiind omul în care s-a încrezut atât de puter- 
nic şi s-a înşelat atât de grav. Născut la 2 februarie 1924 în Piatra 
Neamţ, într-o familie relativ modestă, Gigi Saramet și-a împărțit 
copilăria şi tinereţea între desele relocări cauzate de transferu- 
rile tatălui său, militar de carieră, rezultatele şcolare oscilante, 

drama pierderii neaşteptate a mamei sale şi micile bişniţe care 
i-au deschis apetitul spre traiul la limita legii. Fără să aibă vreo 
opţiune politică definită, la 22 de ani a hotărât să fugă din ţară, 
sperând să găsească în Occident modalităţi prin care să câştige 
bani cât mai mulți, cât mai repede şi cât mai uşor. Aşa că, în 
1946 a plecat clandestin prin intermediul unei filiere evreiești 
care facilita tinerilor de religie mozaică drumul spre Palestina. 
Numai că Saramet s-a oprit la Milano, unde s-a ocupat de trafi- 
cul de persoane din Franţa în Italia, lărgindu-şi apoi aria de ac- 
tivitate în Austria și Ungaria. Prins de autoritățile maghiare şi 
încarcerat pentru scurt timp, Saramet s-a decis să încerce o altă 
afacere care se anunţa mai riscantă, dar şi mai bănoasă: aduce- 
rea de persoane din țară. lar o vreme chiar a funcţionat, până 
în 1948, când, aflând de activitatea sa, autorităţile române i-au 
întins o cursă şi l-au arestat. Cu toate că pentru multe călăuze 
acesta era punctul final al acţiunilor lor, pentru Saramet incre- 
dibila sa poveste de viaţă era abia la început: cercetarea a fost 
preluată nu de către Siguranţă ori SSI, ci de către Prefectura 
Poliţiei Capitalei. Spre deosebire de primele două, în aceasta 
din urmă nu se petrecuse încă o completă eliminare a vechilor 
cadre care supraviețuiseră epurărilor din primii ani ai comunis- 
mului. Marea șansă a lui Saramet a fost ca anchetatorul său să 
fie Dumitru Dumitrescu, un tânăr ajutor de comisar cu opțiuni 
anticomuniste care căuta o modalitate de a fugi din țară. Fusese 
aşadar o întâlnire providenţială: Dumitrescu a decis clasarea 
cazului şi eliberarea celui arestat, iar Saramet l-a trecut granițele 
până în zona occidentală a Austriei, fostul poliţist stabilindu-se 
în cele din urmă în Franța. 

Destinul său părea să fie sub zodia norocului şi nimic să nu-l 
poată dobori pe tânărul care se aventura cu dezinvoltură prin- 
tre frontiere, poliţişti, sârmă ghimpată, grăniceri şi reflectoare. 

Faptul că scăpase până și din temniţa de pe Calea Victoriei, din 
inima Bucureştiului, părea să-l facă invincibil în faţa oricărui 
pericol, aşa că a decis să facă un nou drum în România. Numai 
că norocul îi expirase de ceva timp, iar în noaptea de 25/26 
iulie 1948 este arestat la granița austriaco-maghiară de grăni- 
cerii unguri şi predat autorităților române. Timp de trei săptă- 
mâni este încarcerat la Oradea, după care, în noaptea de 25/26 
august a fost transferat în capitală, unde, aşa cum îşi amintea 
câțiva ani mai târziu, „după ancheta făcută mi s-a arătat de 
domnii anchetatori drumul greşit făcut de mine și că fiind un 
om conştient îmi pot îndrepta greşelile făcute. Atunci am fost 
cooptat să lucrez pentru serviciul de informaţii al Republicii”. 
Gigi Saramet, devenit agentul „Ion, părăsea închisoarea la 15 
noiembrie 1948 şi își începea viaţa de spion al puterii comu- 
niste. După câteva mici acţiuni interne, la începutul anului ur- 
mător a primit prima misiune externă: la 25 februarie 1949 
pleca din Gara de Nord cu destinaţia Oradea, împreună cu un 
bărbat despre care nu ştia nimic şi nici acesta nu cunoștea des- 
pre călăuza sa decât că se numeşte Pişta?”. În realitate, cel pe 
care Saramet avea să îl ducă la Viena era Mircea Vlasto, unul 
dintre avocaţii care îl apăraseră pe C. Z. Codreanu la proce- 
sul acestuia din 1938 şi care fusese recrutat de SSI pentru a fi 
infiltrat în structurile exilului românesc. În ciuda unui sprijin 
local discret până la graniţa româno-maghiară, întreaga misi- 
une şi succesul său au căzut în totalitate în responsabilitatea 
lui Gheorghe Saramet care însă a reușit să-şi ducă în siguranță 
„clientul” în zona occidentală a Vienei, revenind fără probleme 
la Bucureşti. Atitudinea sa discretă şi achitarea de sarcini fără 
incidente i-au întărit lui Saramet poziţia favorabilă în raport cu 

ofiţerul de legătură şi i-au adus o nouă recompensă bănească, 
precum şi o locuinţă pe strada dr. Pasteur din Cotroceni. 

Au urmat alte misiuni în ţară (identificarea de persoane care 
favorizau trecerea clandestină a frontierei ori marşrutizarea 
în grupul de prieteni al angajaţilor legaţiei britanice), iar 
în decembrie 1949 a fost retrimis la Viena pentru testarea 
posibilităţilor intormative şi strângere de date. Cu această oca- 
zie, a luat legătura cu Nicki Bertini, care i-a propus să intre în 
serviciul structurii informative americane. Pentru a fi accep- 
tat, Saramet trebuia să execute o misiune în ţară, de unde să 
aducă la Viena o persoană desemnată de Bertini. Infiltrarea nu 
a reuşit din cauza unor grave erori strategice ale serviciilor se- 
crete române, Gigi Saramet reuşind să evite deconspirarea cu 
preţul unei alte detenţii, în închisorile maghiare. 

Acţiunea a fost repetată în aprilie 1950, atunci când Saramet 
revenea la Viena împreună cu inginerul Aristide Ştefănescu, pe 
care îl scosese din ţară și care nu ştia că libertatea sa fusese în- 
găduită de contraspionajul comunist, el fiind de fapt garanţia 
lui Saramet în vederea câștigării încrederii lui Bertini, pentru 
ca agentul român să se infiltreze în cercurile exilului şi să aibă 
contact cu oamenii de legătură ai serviciilor de informaţii oc- 
cidentale. Probabil că nici Saramet nu intuia cât de mult avea 
să-i schimbe viața această nouă deplasare la Viena. Gelu Belu 
aflase deja de sosirea lui Ştefănescu, prin intermediul soţiei 
franceze a inginerului, şi era deosebit de entuziasmat să în- 
tâlnească o călăuză care încă mai activa şi care reuşise cu suc- 
ces să treacă toate frontierele, cu obstacolele aferente, dintre 
România şi zona occidentală a capitalei austriece. Și pentru 
Saramet a fost o întâlnire norocoasă: într-o dimineaţă, la scurt 
timp după ce ajunseseră la Viena, Aristide Ștefănescu a dis- 
părut fără urmă şi, mai ales, fără să-i achite călăuzei suma de 

bani promisă. În acest context, întâlnirea cu Gelu Belu i-a per- 
mis lui Saramet să primească un stipendiu care l-a ajutat să 
supraviețuiască până la găsirea unei noi colaborări. 
Colaborarea dintre CIC şi SIMRE a fost totuși limitată, căci 
la scurt timp după sosirea lui Saramet la Viena, atât structura 
americană, cât şi cea româno-franceză au inceput demersurile 
pentru a-l recruta pe tânărul venit din țară. Într-una dintre zi- 
lele de la sfârşitul lunii aprilie, Bertini l-a condus la o vilă de 
la periferia orașului, unde călăuza română a făcut cunoștință 
cu Paul Lynes, ofițer CIC şi superior al lui Bertini. În spiri- 
tul pragmatic şi direct al serviciului de informaţii american, 
Lynes i-a pus pe masă o ofertă concretă de lucru, după finali- 
zarea afacerilor personale în Viena: mutarea la Salzburg şi an- 
gajarea în cadrul CIC cu un salariu deloc neglijabil de 2 000 de 
dolari pe lună, în schimbul unei misiuni lunare în România, 
indiferent că era vorba de trimiterea unor echipamente, scoa- 
terea unor persoane sau simpla obţinere de informaţii din 
România!. Gigi Saramet a evitat un răspuns clar, intuind că o 
propunere avea să vină și din cealaltă parte, mai ales că Belu îl 
prevenise că persoane sus-puse urmau să sosească de la Paris 
pentru a discuta „chestiuni importante, recomandându-i tot- 
odată să se ferească să mai discute cu reprezentanţii CIC, im- 
plicit cu Bertini. lar calculul a fost, încă o dată, unul corect: 
spre finalul lunii mai soseau la Viena Mihail Opran, șeful 
SIMRE, și Mihail Ţanţu, responsabilul pentru sectorul ofensiv 
al structurii româneşti şi cel care urma să fie trimis în ţară și 
avea nevoie de călăuză. La întâlnirea decisivă, într-un restau- 
rant stabilit de şeful rezidenţei vieneze a SIMRE, au participat 
Opran, Țanţu, Belu şi Saramet, primii doi folosind pentru mo- 
ment identitățile conspirative de Puiu Grigorescu, respectiv 

Miki Condriţă. Datele obținute în prealabil de Belu fuseseră 
comunicate la Paris, așa că Mihail Opran deja îl verificase pe 
noul venit şi, în urma analizării informaţiilor, nu îl bănuia că 
ar fi fost în serviciul regimului de la București. Astfel că i-a 
propus să îmbine afacerile sale de trecere clandestină a graniței 
cu acţiuni în sprijinul serviciului românesc. „Opran i-a vorbit 
lui Saramet despre activitatea românească”, rememora Mihail 
Țanţu, peste câteva luni, în faţa anchetatorilor de Securitate, 
„despre necesitatea luptei, că nu-l poate considera pe el drept 
o simplă călăuză plătită, ci, în situaţia specială de față, un ro- 
mân ce prin experienţa ce o are, pune umărul și participă şi 
el”!. Conștient probabil că şi americanii încercau în paralel să-l 
angajeze, fapt întărit în discuţie de Belu, care a amintit de legă- 
tura cu Bertini, liderul serviciului român a căutat să-l îndepăr- 
teze pe Saramet de o eventuală colaborare cu CIC, afirmând 
despre oamenii care lucrau pentru acesta că sunt „lipsiți de 
orice patriotism şi totul fac numai din afaceri”. Şi pentru a-l 
atrage definitiv de partea sa, i-a promis că va interveni pentru 
găsirea lui Ştefănescu şi recuperarea datoriei, ceea ce, în mod 
neașteptat, chiar s-a întâmplat în perioada următoare, ingine- 
rul achitându-i 5 000 de dolari călăuzei sale. 

Între o intrare în slujba structurii americane, care îi adu- 
cea bani şi minime informaţii, și o colaborare cu serviciul 
românesc de informaţii, creaţie a exilului, care îi permitea 
să îşi păstreze propriile afaceri, cu misiuni mai rare, dar cu 
posibilităţi de a obţine date deosebit de interesante pentru 
Securitate, şi, nu în ultimul rând, care i-ar fi favorizat, în 
viitor, stabilirea în Occident, Saramet nu a ezitat să aleagă 
imediat oferta lui Opran. Prima misiune urma să aibă loc în 

mai-iunie 1950, noul colaborator urmând să îl ducă pe Țanţu 
în țară, să verifice starea rețelei informative secrete şi să o 
aducă în Occident pe Lya Popescu, fosta iubită a lui Opran, şi 
pe cei doi copii ai femeii. Recrutarea lui Gigi Saramet și uti- 
lizarea sa într-un proiect cu atât de multe persoane implicate 
avea să ducă la una dintre cele mai severe înfrângeri ale servi- 
ciului român de intelligence, cu zeci de colaboratori arestaţi, 
un membru-cheie capturat și „stors” de informații, iar între- 
gul sector ofensiv complet bulversat. Privit invers, infiltrarea 
lui Ion constituia o reuşită formidabilă pentru contraspiona- 
jul de la Bucureşti, agentul reuşind să sesizeze uriașa opor- 
tunitate ivită, să meargă pe ușa deschisă și să intre în centrul 
unuia dintre cei mai importanţi oponenți ai structurii pen- 
tru care lucra. Chiar dacă, privind retrospectiv, situaţia poate 
părea în alb și negru, în realitate desfăşurarea propriu-zisă 
urma să aducă multe nuanţe, unele dintre ele dificil de ex- 
plicat şi greu de înţeles, căci Gigi Saramet avea să fie, vreme 
îndelungată, unul dintre cei mai de încredere colaboratori ai 
lui Opran şi Belu. 


Biroul contrainformativ 


Mare parte din activitatea SIMRE era concentrată în munca 
biroului contrainformativ înfiinţat în ultima parte a anu- 
lui 1949. Rolul său era de a obţine şi centraliza informaţii de 
la refugiații români şi de a identifica agenţii comunişti aflați 
în Franţa, protejând astfel comunitatea românească de per- 
soanele infiltrate de către serviciile de la Bucureşti. Structura 
era condusă direct de Opran, cu ajutorul iniţial al lui Mihail 
Țanţu (din cauza penuriei de oameni pregătiţi şi de încredere, 
a fost nevoie ca fiecare să-şi depăşească aria atribuţiilor stabi- 
lite la început), iar pe lângă cei doi îi mai cuprindea, în primă 

fază, și pe Teodor Bâzgă, Tiberiu Petreus, Ion Juriţa', Teodor 
Vlad, Romeo Bălăceanu şi Ștefan Copilu. Ulterior, în departa- 
ment au fost repartizaţi şi alţii: Oancea, Dima, Nicolau, Galea, 
Mihai Dodoloi, căpitanul Gheorghiu, subofițerul Ghinescu și 
Dumitru Neferu (în paralel cu munca sa la biroul de mobili- 
zare), acesta din urmă fiind cel care i-a și ţinut locul lui Opran 
când comandorul a fost grav bolnav în martie 1950. Primul 
care a părăsit compartimentul a fost Copilu, detașat, alături de 
Țanţu, în celula care urma să fie instruită pentru a fi trimisă 
în ţară. O discuţie similară l-a vizat şi pe Bălăceanu, care fu- 
sese recrutat de Ţanţu pentru a fi folosit în acţiunile ofensive, 
însă rolul acestuia a fost schimbat de Opran, care a decis să-l 
utilizeze exclusiv în acţiuni de filare. Probabil că şeful servi- 
ciului defensiv nu voia să riște trimiterea lui Bălăceanu în ţară 
sau utilizarea sa în misiuni în afara Parisului din cauza legătu- 
rii apropiate pe care o avea cu o femeie influentă în cercurile 
exilului, pe care Opran o suspecta că ar avea activitate comu- 
nistă?. În schimb, în 1951 a fost recrutat Dumitru Mitu, recent 
sosit din ţară pe filiera iugoslavă, care a fost utilizat în special 
pentru dactilografierea notelor informative şi a analizării ra- 
poartelor militare obținute din ţară. 

Militarii care puteau fi plătiţi cu normă întreagă rămâneau 
să lucreze exclusiv în domeniul informativ. Pentru alţii, trebu- 
iau găsite alternative, tot Mihail Opran fiind cel care şi-a asu- 
mat această sarcină. Nu era vorba numai de sentimentul de 
camaraderie, de dorința sinceră de a-i ajuta pe ceilalți ofiţeri 
şi subofițeri aruncaţi de destin într-un exil pe care niciodată 
nu-l luaseră în planurile lor. Șeful biroului contrainforma- 
tiv al SIMRE urmărea ca prin plasarea acestora în serviciul 


' ACNSAS, Fond SIE, dos. 183, f. 94. 
? ACNSAS, Fond SIE, dos. 5 757, f. 3. 

unor persoane cu influență oamenii să-i rămână îndatoraţi 
şi să continue astfel să-i furnizeze informaţii, mai ales prin 
prisma poziţiilor pe care urmau să le ocupe. De aceea, încă de 
la sfârşitul anului 1949, Opran a plătit cursurile de şofer pentru 
circa zece foşti militari români pe care, după obţinerea permi- 
selor, a încercat să-i angajeze pe lângă diferiți ofițeri occiden- 
tali de rang înalt. Reuşita de care era cel mai încântat era un 
tânăr ofiţer român - a cărui instrucţie i-o achitase el - intrat 
ca șofer la unul dintre ataşaţii militari americani din Paris şi 
devenit apoi secretarul său personal, după ce i-a câştigat încre- 
derea oficialului’. Alţii, care fie aveau pregătire marinărească, 
fie au acceptat această reconversie profesională, au fost plasați 
pe diferite vase comerciale, aşa cum avea să fie ulterior cazul 
comandorului Dima. Banii pentru găzduirea și instrucția mili- 
tarilor, precum şi unele stipendii, proveneau probabil din fon- 
durile puse la dispoziţie de către SDECE, dar şi din diferite 
afaceri ilicite pe care le coordona Opran, de la contrabandă cu 
lentile Zeiss şi ace de seringă ori de maşină de cusut, la inter- 
medieri de contracte internaționale, precum vânzarea de echi- 
pament militar şi armament pentru autorităţile iugoslave. 
Activitatea celulei contrainformative a SIMRE era oarecum 
uşurată de faptul că majoritatea persoanelor vizate trecuseră 
deja printr-un filtru informativ: imediat după ce ajungeau din- 
colo de Cortina de Fier, erau supuse unor verificări la Trieste, 
în lagărele din nordul Italiei, în zonele de ocupaţie ale Austriei 
ori în taberele de refugiaţi din spaţiul german. După ce tre- 
ceau de aceste prime verificări, oamenii primeau o adeverinţă 
pe baza căreia obțineau pașaportul IRO şi erau lăsate să-și 
continue drumul spre vest. În general, autorităţile franceze 
erau informate atunci când refugiații intrau în Hexagon, mai 

ales că aceştia aveau obligaţia să-şi declare la poliţie prezenţa 
în maximum două săptămâni de la trecerea frontierei, iar 
înştiinţarea era transmisă ulterior către SIMRE, care, în mă- 
sura posibilităților, îi supunea unui nou interogatoriu pentru a 
obţine informaţii economice, politice, sociale și chiar militare 
din ţară. Dacă biografia oferită de refugiat stârnea unele semne 
de întrebare, atunci respectivii erau plasați în supraveghere şi 
verificarea continua în mod secret. Serviciile de informaţii 
franceze erau deosebit de vigilente şi de atente la acest flux de 
persoane venite din estul Europei, printre care, cu siguranţă, se 
puteau ascunde şi agenţi ai statelor comuniste, reuşind să de- 
pisteze refugiații chiar înainte ca aceştia să-şi declare prezența 
în Franţa. Un asemenea caz l-a reprezentat Adam Gluck, un 
evreu din Oradea, care a fugit din România în aprilie 1950, 
trecând granița în Ungaria, iar de acolo a continuat drumul 
prin Austria, Germania şi, în cele din urmă, Franţa. Odată tre- 
cută clandestin granița din zona alsaciană, a cunoscut în tren 
un francez care l-a găzduit într-un sat aflat la circa 80 de ki- 
lometri de Paris. Serviciile secrete din Hexagon erau deja in- 
formate despre prezenţa lui Gluck, transmițând SIMRE date 
despre acesta, iar Opran i-a dat lui Țanţu însărcinarea de a-l 
găsi şi contacta cu mult înainte ca evreul să se prezinte la 
poliţia franceză!. 

Cel puţin la început, în 1949 şi primele luni ale anului 1950, 
volumul de muncă a fost unul realmente copleşitor pentru o 
structură aflată în deficit de oameni şi fără mari posibilităţi fi- 
nanciare ori logistice. Ulterior, fluxul de refugiaţi a tot scăzut, 
astfel că şi verificările s-au redus proporţional. Informaţiile des- 
pre persoanele urmărite și rezultatele investigaţiilor sunt dispa- 
rate şi singurele date în aceste sens provin din declaraţiile celor 

arestaţi ulterior de Securitate, dar chiar şi aşa putem avea o per- 
spectivă asupra a ceea ce a însemnat munca contrainformativă 
a SIMRE şi a modului în care se intra în vizorul biroului condus 
de Opran. Uneori, activitatea unor persoane ridica foarte ușor 
semne de întrebare: spre exemplu, Nicolae Păcuraru fugise din 
țară în 1948 şi ajunsese în Franţa, stabilindu-se la Paris. Când 
a aflat că Ţanţu se află şi el în acelaşi oraș, a căutat să ia legă- 
tura cu acesta, propunându-i să colaboreze în crearea de filiere 
prin care să fie scoşi oameni din România, cerându-i în acest 
sens fostului căpitan să-i destăinuie ce legături are în țară, oa- 
meni care ar putea fi folosiți în această acţiune. Oferta abruptă 
şi, oarecum, prea intruzivă a părut suspectă atât lui Țanţu, cât şi 
lui Opran, liderul sectorului contrainformativ plasându-l deja 
pe Păcuraru în categoria suspecţilor de a fi agenți comunişti. 
Neprimind răspunsurile așteptate, Nicolae Păcuraru a decis să 
abandoneze contactarea SIMRE și să-și ofere serviciile direct 
structurilor franceze, cărora, la rândul lor, li s-a părut suspect. 
Aşa că Opran a decis că refugiatul este, foarte probabil, un agent 
marșrutizat (infiltrat) de Bucureşti în comunitatea românească 
pariziană şi a cerut expulzarea sa, ceea ce s-a şi petrecut în fe- 
bruarie 1950. La fel a stat situaţia şi în privința Norei Kisch, o 
femeie de origine maghiară fugită din ţară după 23 august 1944 
și stabilită la Paris. Fără a avea o sursă de venit clară, Kisch du- 
cea o viaţă cel puţin confortabilă și frecventa cercurile româneşti 
de unde era bănuită că obţine informaţii pe care apoi le preda 
unei alte structuri secrete (şi care o plătea pentru aceste servi- 
cii), mai ales că era adesea văzută în compania lui Apostolof, un 
bulgar suspectat că ar avea activitate informativă. La finalul lui 
mai 1950, datele nu erau suficiente pentru a se trage o concluzie, 
dar stilul de viaţă al celor doi l-a determinat pe Opran să con- 
tinue să aloce semnificative resurse pentru urmărirea lor, fără a 

se cunoaște rezultatul investigației. Însă pentru alți trei români 
aflaţi în Occident, Nicolae Petrescu, Gheorghe Petrescu și Mimi 
Sterescu, șeful SIMRE a considerat că datele avute la dispoziţie 
sunt de ajuns pentru a formula o concluzie. Pe lângă opţiunile 
declarat favorabile regimului de la Bucureşti, cei trei aveau și 
dese deplasări neelucidate în Ţările de Jos ori în Germania, aşa 
că Opran a opinat că este foarte probabil ca aceştia să fie agenți 
comuniști şi a cerut expulzarea lor, propunerea fiind aprobată 
fără rezerve de autorităţile franceze. 

Nu toate acţiunile de filare erau rezolvate atât de repede pe 
cât ar părea. Au fost şi persoane a căror urmărire a durat luni de 
zile până când s-au strâns dovezi clare şi suficiente pentru a se 
trage concluzia că lucrează pentru regimul de la Bucureşti. Un 
astfel de caz, cu urmări nefaste pentru românii din emigrație 
care depindeau de ajutoarele oferite de diferite instituţii carita- 
bile, s-a petrecut în mai-iunie 1950. În toamna anului precedent 
sosise la Paris nepotul proprietarului restaurantului Costel, din 
apropierea palatului Hôtel de Ville, unul dintre cele două lo- 
caluri (alături de Leul și Cârnatul din rue Monsieur le Prince) 
unde biserica baptistă dădea mese gratuite refugiaților români. 
Tânărul venise pe cale legală, sub legenda că are nevoie de tra- 
tament specializat pentru o afecțiune la ureche. Așa că respec- 
tivul a cerut ajutorul doamnei L.audeau, pe care o cunoștea din 
vremea în care aceasta locuise în România, iar femeia l-a pus 
în legătură cu Romulus Boilă. Politicianul țărănist nu a suspec- 
tat nimic şi nici nu l-a semnalat lui Opran (nu este exclus nici 
ca întâlnirea să fi avut loc înainte de înţelegerea dintre şeful 
SIMRE şi liderii politici), ci l-a îndrumat spre doctorul Traian 
Stoicoiu. Abia medicul a fost primul care a sesizat că bărbatul 
venit cu paşaport din ţară ar putea avea şi o misiune ascunsă 
şi l-a avertizat pe Opran. Șeful biroului contrainformativ l-a 

pus sub filajul câtorva dintre ofiţerii din cadrul departamentu- 
lui său și, la sfârşitul primăverii, aceştia l-au prins luând notițe 
după discuţiile exilaţilor români care frecventau restaurantul 
Costel, i-au aplicat o corecție şi i-au confiscat documentele, 
înştiințându-l pe şeful SIMRE care, apoi, l-a dat pe cel reținut 
pe mâinile serviciilor franceze. 

Chiar dacă unele părţi ale biografiei oferite de un nou-venit 
din ţară erau confirmate din alte surse informative, verificarea 
nu se oprea şi suspiciunile nu erau cu totul înlăturate până ce 
biroul contrainformativ al SIMRE nu avea indicii rezonabile 
că întreaga poveste era veridică. Aşa a fost cazul legionarului 
Stoian Brăilă, care a fost de altfel ultima persoană investigată 
de Mihail Ţanţu înainte de plecarea acestuia în misiunea fa- 
tidică în ţară, din 1950. La fel ca mulţi alți camarazi ai săi, 
Brăilă fugise din țară după înfrângerea rebeliunii și se refugi- 
ase în Germania. A făcut parte dintr-un grup paraşutat în țară 
în toamna anului 1944, cu misiunea de a reorganiza Mișcarea 
Legionară şi a contribui la readucerea României de partea 
Axei, fiind arestat în primăvara anului următor şi anchetat de 
serviciile de contrainformaţii sovietic şi român. Apoi a fost tri- 
mis la închisoarea din Constanţa, unde a fost încarcerat singur 
în celulă până în primăvara anului 1947, când, în urma acor- 
dului încheiat între Nicolae Petrașcu şi liderii comunişti ro- 
mâni, a fost eliberat. Scăpat de valul de arestări din mai 1948, 
Brăilă a trecut granița pe la Jamul Mic, ajungând în lugoslavia, 
unde a fost internat într-un lagăr al UDB, de unde a evadat şi a 
ajuns la Trieste. După câteva luni într-un alt lagăr de refugiaţi, 
aflat de această dată la Milano, în mai 1950 trecea graniţa fran- 
ceză sosind la Paris. Mihail Ţanţu reuşeşte să confirme ade- 
vărul celor relatate despre activitatea din lugoslavia, Italia şi 


! ACNSAS, Fond Informativ, dos. 329 902, vol. 2, ff. 160-161. 


102 LUCIAN VASILE 


Franţa, fără să poată verifica și informaţiile anterioare. La fi- 
nalul primăverii anului 1950, investigația a continuat și a fost 
preluată personal de Opran. 

Dar nu de fiecare dată verificările ajungeau la rezulta- 
tul că persoana în cauză este agent comunist sau că asupra 
sa planează în continuare suspiciuni. Au fost și cazuri în 
care, în urma cercetărilor, Opran a decis că subiectul aces- 
tora este de încredere și trebuie apropiat într-un fel sau altul 
de SIMRE pentru a fi utilizat în diferite scopuri. Alexandru 
Pârvulescu, de exemplu, fugise din ţară în vara anului 1948, 
trecând granița clandestin în Iugoslavia, unde a fost reținut şi 
internat într-un lagăr până în toamna anului următor, când 
reuşea să ajungă în Austria. Supus aici unui prim interogato- 
riu de către Nicolae Tănase, ajunge în Franţa şi este abordat 
de Țanţu la indicaţiile lui Opran, pentru a deveni informa- 
torul SIMRE din interiorul structurilor legionare, ofertă 
pe care nici nu apucă să o enunţe până la capăt deoarece 
Pârvulescu refuză orice implicare într-o structură a exilului 
din afara controlului Mişcării Legionare!. Alte tentative de 
acest fel au avut succes: loan „Jani” Popa, fost ziarist și cores- 
pondent la Bucureşti al Agenţiei Reuters, a fugit din ţară în 
1948, trecând prin Ungaria şi Cehoslovacia, unde a fost ares- 
tat şi internat într-un lagăr, din care a evadat în toamna anu- 
lui 1949, ajungând în cele din urmă la Viena. Aici a fost găsit 
de Gelu Belu care l-a îndreptat spre Innsbruck, unde a fost 
interogat de Nicolae Tănase și trimis mai departe la Paris. 
Opran a reuşit să-l recruteze, plasându-l în subordinea lui 
loan Dragu, în cadrul agenţiei de presă a SIMRE. 


' ACNSAS, Fond Penal, dos. 6 957, vol. 4, f. 59. 
? Ibidem; idem, Fond Informativ, dos. 490 500, vol. 1, f. 311. 

Conform lui Mihail Țanţu exista însă și o excepţie de la fil- 
trul contrainformativ al structurii lui Mihail Opran: legionarii 
veniţi pe filiera lugoslavia-ltalia-Franţa, care nu mai treceau 
prin verificările efectuate de SIMRE, ci li se facilita direct tran- 
sferul către Spania. Greu de stabilit dacă este adevărată sau nu 
această ipoteză, dar dacă este, atunci ar putea fi vorba de o im- 
plicare subtilă a serviciilor americane, care voiau astfel să-i „fe- 
rească” pe legionari de contactele cu serviciile franceze ori cu 
SIMRE ce ar fi putut duce la recrutarea lor. Astfel, aceştia ră- 
mâneau „disponibili” pentru recrutare directă de către partea 
americană sau măcar pentru o colaborare în avantajul CIC. Cu 
toate acestea, Mihail Opran era informat sumar de aceste per- 
soane şi de mișcările lor, fie prin Mircea Muşetescu, omul de 
legătură al Mişcării Legionare cu centrul de la Paris, fie prin 
propriii săi agenţi informativi. 

De asemenea, tot la Mihail Opran şi la biroul contra- 
informativ al SIMRE ajungeau şi denunţurile făcute că- 
tre autorităţile franceze asupra unor români deja stabiliți în 
Franţa şi care trecuseră în prealabil prin filtrul verificărilor. 
Așa a fost cazul Constanţei Magoş care, în toamna anului 1949, 
a fost subiectul unui denunț anonim indicând-o drept spion 
comunist. Speriată că Parisul ar putea da credit acuzațiilor, 
ceea ce putea conduce la expulzarea sa din Hexagon, Magoş a 
apelat la Ion Tomoroveanu, pe care-l ştia încă din 1948 drept 
colaboratorul serviciilor secrete franceze, lovindu-se însă de 
refuzul tacit al ofițerului. Salvarea a venit de la Mihail Opran 
care a asistat la interogatoriul ei luat de francezi şi a redactat 
o declaraţie prin care garanta că nu este agentă comunistă. 
Refuzul inexplicabil al lui Tomoroveanu poate avea o cauză 
neașteptată: chiar ofiţerul să fi fost autorul său, iar denunţul 
nu era un gest îndreptat împotriva Constanţei Magoș, ci 

împotriva lui Opran. Tomoroveanu nu-i iertase fostului co- 
mandor că l-a îndepărtat din poziţia privilegiată pe care o 
avea în raport cu serviciile secrete franceze şi, cum nu avea 
încă puterea să lovească în liderul SIMRE, s-a îndreptat îm- 
potriva colaboratoarei lui, Magoş fiind practic o victimă co- 
laterală în războiul orgoliilor foştilor ofiţeri . 

Abordarea lui Opran era, în general, una care nu atrăgea 
foarte multă simpatie: pleca de la preconcepţia că furnizarea 
de informaţii din partea nou-veniţilor în Austria este o datorie 
patriotică și nu o afacere mercantilă. Constanța Magoș chiar îşi 
amintea că dacă refugiatul îi cerea bani lui Opran pentru datele 
furnizate, liderul SIMRE nu îl mai ajuta nici măcar cu echiva- 
lentul pentru biletul de tren până la Paris, scrupulozitatea şi 
zgârcenia sa fiind renumite. Nici cu colaboratorii săi ocazio- 
nali nu era mai darnic: dacă avea nevoie de cineva pentru dife- 
rite acţiuni la Paris (contactarea cuiva sau filarea unei adrese), 
plata era modică, dacă nu cumva era o simplă masă dată la un 
restaurant mediu din capitala franceză. Singurii faţă de care nu 
era atât de puţin darnic erau foştii ofiţeri sau subofiţeri, mai 
ales că o parte dintre ei erau şi angajaţi permanenţi ai structu- 
rii pe care Opran o conducea. Cu toate acestea, dacă obțineau 
noi informaţii, oamenii continuau să vină la Opran şi să i le 
furnizeze, conştienţi că e mai bine să fie în grațiile lui decât în 
conflict cu cel al cărui cuvânt putea însemna expulzarea sau 
rămânerea în Franţa. Nici printre colaboratorii din alte servi- 
cii, şeful SIMRE nu se bucura de o imagine prea diferită, Ion 
Protopopescu, unul dintre legionarii implicați în munca infor- 
mativă, spunând despre el că „nu este prost deloc tipul, «dar că 
este mai comerciant ca jidanii»””. 


' ACNSAS, Fond SIE, dos. 21 565, ff. 32, 87-88. 

Toate datele obţinute de SIMRE erau centralizate la Mihail 
Opran care, folosindu-se de poziţia forte avută în cadrul struc- 
turii, de legături cu serviciile de informaţii franceze (în ca- 
drul comunităţii românești, avea să fie cunoscut drept „omul 
inteligenţei franceze”) şi de conexiunile pe care și le crea în ca- 
drul emigrației române, a construit o arhivă documentară ce 
cuprindea fişele biografice ale membrilor exilului românesc şi 
pe care o păstra ca patrimoniu informativ personal. În anii ur- 
mători, această amplă arhivă a emigrației române a suscitat in- 
teresul Securităţii, căci, aşa cum relata Constanţa Magoș: 


aceste fişe cuprindeau următoarele date asupra fugarilor 
români care se găseau la Paris: datele biografice, de stare ci- 
vilă, modul cum a intrat în Franţa, profesia din trecut, cea din 
prezent, studiile, limbile pe care le vorbeşte, sursa existenţei 
declarată la poliţie şi sursa reală de câștig [...], relaţiile din 
străinătate cu români şi străini, culoarea politică și dacă avea 
sau aştepta să-i vie vize de emigrare în altă țară. Opran com- 
pleta două feluri de fişe: una de culoare albă pentru fugarii 
români, alta de culoare gălbuie pentru fugarii din România 
de alte naţionalităţi (evrei, unguri, nemți etc.). Fişele gal- 
bene erau complectate şi pentru cetăţenii francezi născuţi 
sau trăiţi în România [...). La fel trecea pe aceste fișe şi pe 
franţuzoaicele care erau căsătorite cu români. Fişele erau tip, 
făcute din carton subţire lucios, care nu se mototolea nicio- 
dată atunci când era băgat în mașina de scris şi aveau forma- 
tul aproximativ 20cmm/15cm?. 


Informaţiile din țară, despre diferite persoane, des- 
pre situaţia politică, despre mișcările de trupe sau despre 


' Neagu Djuvara, Amintiri din pribegie, pp. 82-83. 
? ACNSAS, Fond Informativ, dos. 361 225, vol. 4, ff. 14-15. 

orice altceva se petrecea în RPR, constituiau cea mai impor- 
tantă monedă în activitatea structurii de la Paris. Simpla lor 
obţinere - chiar dacă de multe ori era un proces dificil şi pe- 
riculos - nu era suficientă pentru Mihail Opran, care avea 
nevoie de examinarea lor prin diferite mijloace, încercând 
întotdeauna să le verifice din surse diferite. Atunci când pri- 
mea date de la ofițerii săi, le controla mai întâi la Constanţa 
Magoş şi apoi cu Romulus Boilă, sau direct în fişele de la La 
Nation Roumaine!. Dacă datele proveneau de la liderii politici 
din exil (în special de la Boilă sau Veniamin), atunci le con- 
frunta cu cele strânse de agenții săi ori cu cele cunoscute de 
Magoş, dar probabil şi cu cele disponibile în arhivele fran- 
ceze. Riscul dezinformării sau al deformării era cât se poate 
de concret, mai ales într-o perioadă în care speranţele celor 
din emigrație amplificau orice zvon despre rezistența din țară, 
despre dificultăţile întâmpinate de regimul de la București ori 
despre iminenţa conflictului care avea să aducă eliberarea de 
comunism a estului Europei. Totuşi, pe lângă baza de date a zi- 
arului La Nation Roumaine, la care avea acces prin intermediul 
lui Romulus Boilă şi, mai ales, al Constanţei Magoș, cea care 
i-a fost unul dintre foarte puţinii colaboratori apropiaţi, prin- 
cipalele surse de informaţii erau reprezentate de desele vizite 
făcute de fostul comandor în lagărele din Austria şi Germania, 
de interogatoriile şi de declaraţiile luate noilor veniţi la Paris. 
Pe plan mediu și lung, se conta pe succesul biroului ofensiv 
de a crea rețele de informatori capabili să obţină date de in- 
teres pentru structura de la Paris, pe care să le transmită în 
Occident, prin corespondenţă, agenţi sau chiar radiotelefo- 
nie. De asemenea, o altă variantă o constituia schimbul de 
informatii între structurile secrete, iar în 1949-1951, șansa lui 

Mihail Opran a fost Constanţa Magoş care avea o colaborare 
tacită cu Titi Constantinescu de la Salzburg. Neavând alt mod 
de informare despre viaţa comunităţii românești din Paris, 
agentul CIC îi cerea femeii date despre activitatea partidelor 
politice şi a exilaţilor români din Franţa, oferindu-i în schimb 
veşti din țară obţinute prin filierele sale de agenți ori prin cei 
care ajungeau în zona americană de ocupaţie a Austriei, iar 
peste toate promisiunea că îl va scoate din țară pe inginerul 
Dumitru Magoş. Femeia îi comunica mai departe lui Opran 
informaţiile primite de la Titi Constantinescu, rareori dându-i 
detalii despre proveniența lor, însă de multe ori şeful SIMRE 
intuia corect modul în care fuseseră procurate și originea aces- 
tora. În paralel cu furnizarea de informaţii, colaboratorul CIC 
o curta pe Constanţa Magoş, în special între 1949-1950, pen- 
tru a-i deveni colaboratoare şi a-și asuma rolul de agent secret. 
Ba chiar, la un moment dat, „Bogdan [numele conspirativ al lui 
Constantinescu - n.m.] a încercat să mă facă să mă obişnuiesc 
să scriu cu cerneală simpatică, declara Magoş, completând 
că acesta „zicea că poate odată voi fi mare şefă la informaţiile 
americane şi să am diferite secrete ale mele, căci fiecare me- 
serie le are pe ale sale”. Propunerea s-a lovit însă mereu de 
indiferența femeii, al cărei singur ţel de implicare în munca in- 
formativă nu era să devină agentă, ci să reuşească să-și aducă 
soţul rămas captiv în ţară. 

Alteori, contactele se realizau direct, între agenţii diferitelor 
structuri informative. Așa se face că în vara anului 1950, Mihail 
Opran a dispărut de la Paris, lăsând-o pe Renée Bruneau să se 
ocupe de lucrările stringente şi să răspundă, în numele său, tu- 
turor celor care l-ar căuta. S-a speculat mult despre unde a fost 
Opran, ce a făcut și cu cine anume s-a întâlnit în acele săptămâni. 

Oficial, se bănuia că s-a deplasat în Italia sau în Elveţia pentru 
a discuta cu Regele Mihai despre organizarea asociaţiei foştilor 
militari români. Ceea ce era, de altfel, şi adevărat: însoţit cel 
puţin de Ioan Dragu, liderul SIMRE a avut o întrevedere cu su- 
veranul aflat în exil. Însă itinerarul călătoriei a fost unul mult 
mai lung şi nu este exclus ca întâlnirea să fi fost pentru Opran 
pretextul de a părăsi pentru o vreme Parisul. Din teamă față 
de un adversar redutabil și marcată de psihoza spionilor care 
asaltează permanent teritoriul român, subminând puterea co- 
munistă, Securitatea bănuia mai degrabă că Mihail Opran ar 
fi călătorit, de fapt, în Iugoslavia, dacă nu chiar pe graniţa ro- 
mână, de unde a obţinut date strategice. Totuşi, supoziţia cea 
mai probabilă este că, după întrevederea cu regele Mihai, s-a 
deplasat la Salzburg sau la München (sau chiar în ambele lo- 
curi), unde s-a întâlnit cu Titi Constantinescu și cu Bazil Raţiu, 
cu care a făcut schimb de informaţii, dovadă că, în ciuda tutu- 
ror discordiilor, existau părți ale exilului românesc capabile să 
treacă peste diferenţe şi să conlucreze în numele luptei comune 
împotriva comunismului. Ce se ştie cu siguranță este că Mihail 
Opran s-a întors la Paris în august 1950, având asupra sa două 
cutii cu microfilme, fotografii ce surprindeau mișcările trupe- 
lor sovietice şi române staționate în apropierea graniței, pre- 
cum şi o serie de rapoarte despre deportările celor ce locuiau 
în satele de la granița cu Iugoslavia!. Șeful biroului contrain- 
formativ al SIMRE a lăsat să se înțeleagă că toate acestea fuse- 
seră obținute printr-un curier care a fost trimis și s-a întors cu 
bine din țară. Aproape sigur, nu era vorba însă de un agent al 
SIMRE, altfel microfilmele ar fi ajuns direct la Paris, iar Opran 
nu ar fi trebuit să se deplaseze în deplină conspirativitate un- 
deva în zona germană a Europei. 

Iniţial, o bună parte a informaţiilor centralizate de Opran 
erau veridice sau conțineau o parte consistentă de adevăr. 
Însă odată cu scăderea fluxului de nou-veniţi din ţară şi cu 
posibilitățile din ce în ce mai reduse de trimitere în țară a unor 
agenţi care să aducă la Paris date noi, şeful biroului contrain- 
formativ al SIMRE s-a văzut nevoit să se reorienteze. Nevoia 
era suplinită de ceea ce publicau ziarele regimului comunist, în 
special Scânteia, informaţii pe care Mihail Opran le prelua su- 
prainterpretându-le şi dându-le conotaţii favorabile celor din 
exil, pentru a le pasa apoi lui Boilă şi celor de la La Nation 
Roumaine. Pe lângă asigurarea fluxului de ştiri noi, procedeul 
la care apela Opran avea şi rolul de a ridica moralul şi de a 
menţine vie speranța celor din exil că starea actuală este una de 
provizorat în aşteptarea eliberării, iar în interiorul țării există 
o mişcare amplă de rezistenţă activă împotriva comuniștilor. 
Astfel, au început să apară informaţii că românii ieşiseră în 
stradă pentru a sărbători ofensiva americană din Coreea (diver- 
siunea sau preambulul intervenţiei mult aşteptate în Europa) 
sau că generalul Corneliu Dragalina, despre care se ştia că ar 
fi decedat în 1949, era, de fapt, în viață şi conducea personal 
rezistența armată din Munţii Apuseni, zonă în care trupele de 
Securitate nici nu îndrăzneau să înainteze!. Mai mult de atât, 
în cercul colaboratorilor săi din SIMRE, se lăuda că posedă 
planuri şi fotografii aeriene ale aeroporturilor din ţară (ceea ce 
putea să fi fost totuși parțial adevărat, existând confirmări că 
avea asemenea date despre facilităţile aeronautice din Arad), 
precum şi date despre un grup de luptători care activau cu suc- 
ces în zona Satu Mare. 

Baza de date a lui Opran, care constituia de altfel şi locul 
unde se centralizau informaţiile SIMRE înainte de a fi livrate 

partenerilor francezi, era cvasi-inaccesibilă pentru ceilalți, in- 
spirând, prin conţinutul său, teamă celor din exil şi invidie 
celorlalți agenţi ai structurilor secrete occidentale. Atât de apre- 
ciată era acea arhivă, încât Securitatea lua în calcul încă din no- 
iembrie 1950 posibilitatea de a intra în apartamentul din Rue 
Saussier-Leroy pentru a copia documentele!. Singura care avea 
acces neîngrădit era Renée Bruneau, fiind de altfel şi cea care re- 
dacta şi dactilografia majoritatea notelor informative, sintezelor, 
fişelor personale sau altor documente. Totuşi, secretara ofici- 
ală a şefului biroului contrainformativ al SIMRE era Constanța 
Magoș, care traducea documentele (Opran nefiind un bun vor- 
bitor de franceză) şi uneori le bătea la maşina de scris, iar în rare 
ocazii avea chiar posibilitatea să verifice unele detalii în fișetele 
comandorului. Poziţia sa era cu totul specială, căci îi oferea acces 
la o serie întreagă de informaţii sensibile ce trebuiau păstrate sub 
secret absolut. De aceea, la începutul anului 1951, când Magoș 
s-a îmbolnăvit şi nu a mai putut lucra pentru o vreme, Opran s-a 
văzut în dificultate, deoarece avea nevoie de cineva de încredere, 
cu un caracter puternic şi, foarte important, extrem de discret. 
Recomandarea colaboratoarei sale a fost Virginia Gheorghiu”, 
care lucra pentru La Nation Roumaine, însă salariul primit de la 
Boilă nu-i era suficient, aşa că era dispusă să-și rotunjească ve- 
niturile prin colaborarea cu SIMRE. Însă poziţia aceasta nu era 
pentru oricine: după numai o lună de tradus şi dactilografiat do- 
cumentele lui Opran, Virginia Gheorghiu a renunţat, speriată de 
ceea ce citea în rapoarte” i 

un moment dat, de Securitate. 

Nu în ultimul rând, biroul contrainformativ se ocupa şi de 
supravegherea activităţii legaţiei române de la Paris, indife- 
rent că era vorba de cei care îi treceau pragul sau de eveni- 
mentele organizate de reprezentanța diplomatică. Bineînţeles 
că nu era un control permanent, din limitări logistice evi- 
dente, însă oamenii lui Opran reuşeau să aibă sub suprave- 
ghere o bună parte din ce se întâmpla în interiorul Palatului 
Behague sau în legătură cu ambasada, participând, de exem- 
plu, la proiecţiile de propagandă organizate la sala Chopin. 
Una dintre sursele SIMRE era Solange Baudat, fosta soţie a 
avocatului ieșean Krupenski, căzut prizonier pe Frontul de Est. 
În 1945, femeia şi copilul ei au decis să plece din ţară, stabi- 
lindu-se la Paris, unde doamna Baudat a frecventat pentru o 
vreme legația, motiv pentru care primea regulat gazeta editată 
de reprezentanța diplomatică pentru cei din emigrație, trans- 
formată evident într-o revistă de propagandă a regimului co- 
munist, dar şi invitaţii la evenimentele organizate de cei din 
Rue Saint-Dominique. Opran i-a cerut să participe la aceste 
evenimente şi să-i dea informaţii despre ce se discută şi cine 
participă, însă femeia s-a eschivat, motivând că programul nu 
îi mai permite acest lucru, însă a acceptat să-i dea orice ma- 
terial pe care-l primea din partea legaţiei'. De asemenea, pe 
lângă activitatea contrainformativă, agenţii SIMRE aveau grijă 
să mai facă și unele şicane diplomaților comuniști români de 
la Paris. Așa s-a întâmplat la un concert al lui George Enescu 
susţinut în capitala Franţei, eveniment la care au participat nu- 
meroase personalităţi franceze, printre care şi Georges Bidault, 
preşedintele Consiliului de Miniștri, o mulţime de exilați ro- 
mâni, dar şi personalul legaţiei române. În momentul în care 
orchestra, sub bagheta dirijorului Remus Tincoca, a început să 

cânte Imnul Regal, toată audiența s-a ridicat în picioare, mai 
puţin diplomaţii comuniști. A fost momentul în care ofiţerii 
SIMRE - „băieţii noştri”, după cum îi descria Magoș — au in- 
tervenit, i-au luat de gât pe reprezentanţii regimului de la 
Bucureşti şi i-au obligat să asculte imnul vechii Românii . 

În ciuda tuturor reuşitelor consemnate, biroul contrainfor- 
mativ nu putea câștiga toate bătăliile. Mai ales când nu este ex- 
clus să fi existat în 1950-1951 o „cârtiţă” în interiorul SIMRE 
sau în cercul apropiaților generalului Petrescu ori ai lui loan 
Dragu. Se pare că acesta din urmă ar fi primit cel puţin o dată, 
în 1950, informaţii militare prin intermediul scrisorilor tri- 
mise din țară pe adresa din 6 rue Albert Samain din Paris. 
Plicurile nu fuseseră deschise, semn că scăpaseră de vigilența 
serviciilor de la Bucureşti care aveau să fie informate însă asu- 
pra acestei corespondențe în urma unui pont dat de un infor- 
mator necunoscut aflat în capitala Franţei și care avea acces în 
apartamentul fostului atașat de presă’. Pe de altă parte, supra- 
vegherea scrupuloasă care a urmat a confirmat trimiterea unor 
scrisori către Dragu, la adresa indicată, însă nu existau însem- 
nări cu cerneală simpatică, iar textul părea să fie unul banal, 
aşa că nu este exclus să fi fost o intoxicare atent plănuită de 
Opran şi excelent executată. 


Biroul ofensiv 


După fiascoul de la sfârşitul anului 1949, când, cu mare di- 
ficultate, fusese închegat un grup sub conducerea lui Țanţu, 
ca mai apoi membrii săi să se retragă sau să fie racolaţi de alte 
servicii secrete, biroul ofensiv al SIMRE şi-a temperat entu- 
ziasmul de acţiune. Chiar dacă liderul său, Mihail Țanţu, 

izbutise să-şi dovedească flerul și capacitatea operativă, fapt 
care a fost util în discuţia hotărâtoare din ianuarie 1950, nu 
se reuşise totuși trimiterea cu succes a unui agent în ţară, ceea 
ce era de altfel unul dintre scopurile principale ale comparti- 
mentului. Aşa că liderii SIMRE, care oricum privilegiaseră bi- 
roul contrainformativ, au decis să schimbe strategia palierului 
ofensiv: eforturile erau acum concentrate spre recrutarea unor 
persoane din interiorul țării dispuse să devină informatori ai 
structurii de la Paris și chiar să convingă și alte persoane de 
încredere să li se alăture, construind astfel reţele informative 
care să alimenteze SIMRE cu date din România comunistă. 
Era aşadar o schimbare puternică de paradigmă, căci trimi- 
terea unui agent (sau chiar a mai multora) în ţară însemna un 
risc multiplu (nu numai trecerea graniţelor fiind primejdioasă, 
ci şi activitatea clandestină propriu-zisă) şi o singură livrare de 
informaţii, dar totul se petrecea într-un interval scurt de timp. 
În contrapartidă, construirea acestor reţele, dacă se executa cu 
atenţie, avea mai mari şanse să nu fie remarcată de Securitate, 
fiind astfel un risc mai redus asumat de colaboratorii SIMRE, 
însă era un proces de durată, iar informaţiile (limitate cantita- 
tiv) începeau să curgă la un interval considerabil de la dema- 
rarea acţiunii. Însă, pe termen lung, avantajul era că se putea 
obține un flux constant de date, care totuşi trebuiau cifrate și 
descifrate corect pentru a putea fi utile Parisului. Așa că încă 
de la sfârşitul anului 1949, Ţanţu și Opran au hotărât să con- 
struiască din Franţa reţele informative în România, decizie în- 
tărită după eşecul tentativei fostului căpitan de paraşutişti de 
a ajunge în ţară. Cronologic, prima tentativă de acest fel le-a 
vizat pe Lya Popescu şi Paula Ventzel, două cunoștințe foarte 
apropiate ale lui Opran (urmată apoi de acțiunea Suţer-Secară). 
În noiembrie 1949, Mircea Pătru s-a ocupat de împachetarea şi 

trimiterea pachetelor destinate Paulei Ventzel, în care fuseseră 
ascunse borcanele cu microfilme ce urmau să fie punctul de 
plecare al rețelei, precum și biletul cu scrisul lui Opran (pentru 
a-i câştiga încrederea) prin care îi cerea femeii să dea celălalt 
colet Lyei Popescu. Expedierea s-a făcut pe cale diplomatică: 
Mircea Pătru i le-a dat lui loan Dragu (cu care colabora şi în 
unele acțiuni de propagandă), iar acesta din urmă le-a trans- 
mis mai departe curierului francez care le aducea în ţară, fără 
să cunoască însă conţinutul coletelor’. La Bucureşti urmau să 
fie preluate de Alice Rousilloux, o cunoştinţă a lui Pătru, care, 
în cele din urmă, avea să le dea Paulei Ventzel. Filiera curi- 
erilor diplomatici era nu de puține ori utilizată, dacă exista 
bineînţeles deschiderea autorităţilor țărilor respective sau 
agenţii SIMRE puteau exploata legăturile de prietenie sau nai- 
vitatea personalului din ambasade. Nu doar cei din structurile 
informative apelau la această metodă, ci şi naţional-țărăniștii 
utilizau curierul diplomatic francez pentru corespondenţa cu 
țara”. O altă cale de folosire de către SIMRE a curierului legaţiei 
franceze a apărut cam în aceeaşi vreme cu cea prin intermediul 
lui Dragu și este un exemplu al modului in care Opran gă- 
sea oportunități acolo unde nici nu păreau să existe, iar prin 
chibzuinţa şi şarmul său, le exploata în interesul activității 
informative. Agentul aflase de faptul că la Paris se afla Coca 
Beguin, o evreică din România, căsătorită cu un inginer care 
lucrase la o firmă de optică din Bucureşti. Până în 1942, când 
cei doi s-au stabilit in capitala Franţei, doamna Beguin făcuse 
parte din diferite comitete de organizare ale evenimentelor din 
cadrul legaţiei franceze, poziţie din care îşi construise nume- 
roase legături în diplomaţia franceză, oameni care, cu timpul, 

urcaseră în ierarhia statului, ajungând în 1949 să lucreze la 
cancelaria prezidenţială. Datorită acestor prieteni cu influență, 
Coca Beguin putea trimite de două ori pe lună în România 
corespondenţă sau colete prin intermediul curierului diplo- 
matic. Evident că, pentru Opran, femeia reprezenta o ţintă de 
recrutare şi utilizare în folosul SIMRE, numai că abordarea 
ei era dificilă: nu existau informaţii că ar accepta să fie atrasă 
într-o colaborare cu un serviciu secret occidental în acțiuni 
contra Bucureștiului și nu aveau nicio cunoștință comună în 
afară de, bineînţeles, Constanţa Magoș. Aşa că Mihail Opran a 
aşteptat momentul potrivit pentru a-şi încerca singura șansă: 
aflând că inginerul Beguin lipseşte din Paris pentru câteva zile, 
i-a trimis Constanţei Magoş un iepure, o găină, niște fructe 
şi câteva sticle de vin, cerându-i să pregătească o masă româ- 
nească la care să o invite şi pe Coca Beguin, sarcină de care 
colaboratoarea lui s-a achitat fără să bănuiască dedesubturile. 
La mica petrecere organizată în apartamentul familiei Boilă 
(unde locuia Magoş) au participat politicianul țărănist şi soția 
sa, Virginia Gheorghiu de la La Nation Roumaine, Constanţa 
Magoș, Mihail Opran şi Coca Beguin. S-a mâncat, s-a discutat, 
s-a băut, s-a glumit, iar la final Coca Beguin şi Mihail Opran 
au plecat împreună, după ce ofițerul îi făcuse curte toată seara. 
Abia peste câteva zile, Constanţa Magoş avea să înțeleagă că 
banala masă fusese de fapt o maiestuoasă recrutare executată 
de agentul secret: Coca Beguin mărturisea că s-a îndrăgostit de 
Opran şi vrea să trăiască de acum cu el, iar Opran îi destăinuia 
că soţia inginerului îi acceptase rugămintea de a trimite câte 
ceva în țară prin intermediul ei. Chiar dacă intervalele tempo- 
rale comune lasă deschisă această posibilitate, nu există nicio 
confirmare că prin intermediul Cocăi Beguin au fost trimise 
pachetele către Lya Popescu şi Paula Ventzel de către ofițerul 

care locuia cu Rennce Bruneau. Singura confirmare este a re- 
marcabilei puteri de convingere pe care o avea Mihail Opran. 
De altfel, și Constanţa Magoş reușise, în primăvara anului 
1950, să trimită o scrisoare cu instrucţiuni privind utilizarea 
cernelii simpatice, prin intermediul curierului italian (întreaga 
filieră fiind stabilită de Titi Constantinescu). 

Modalităţile de comunicare cele mai frecvent utilizate ori 
preferate de centrul de la Paris erau textele scrise cu cerneală 
simpatică sau comunicările radio, ambele putând fi cifrate sau 
nu, precum şi datele transmise direct prin intermediul curie- 
rilor. Cum însă posibilităţile erau din ce în ce mai restrânse, 
Opran şi colegii săi s-au îndreptat şi spre alte căi de comunicare, 
iar una dintre ele era prin intermediul corespondenţei simple, 
în care anumite informaţii să fie scrise în clar. Dezavantajele 
acestei metode erau că nu se puteau transmite multe date, iar 
sensul cuvintelor banale trebuia fie cunoscut în prealabil, fie 
ghicit de către destinatar. În plus, ca orice altă corespondență 
trimisă prin poştă dincolo de Cortina de Fier, putea atrage 
atenţia Securităţii, iar cei din ţară deveneau suspecți. Pentru 
a putea însă utiliza această modalitate, mai întâi trebuiau cer- 
cetate scrisorile şi cărţile poştale care reușiseră să treacă de 
cenzură și să iasă din ţară. De aceea, Opran era interesat să 
parcurgă orice corespondență din România ajunsă în Franța, 
Constanţa Magoş amintindu-și că fiecare carte poştală expedi- 
ată de soțul ei ajungea, mai devreme sau mai târziu, în mâinile 
şefului SIMRE. Acesta le studia pentru a putea înțelege modul 
de lucru al cenzorilor comuniști şi cât de departe putea merge 
camuflarea unor informaţii conspirative sub masca formule- 
lor banale. De asemenea, corespondenţa era utilizată şi intern, 
SIMRE dispunând de cărți poştale românești. Acestea erau 

luate de agenţii trimişi în România şi expediate unor persoane 
care urmau să fie recrutate sau, mult mai probabil, aveau deja 
contact direct sau prin intermediar cu structura de la Paris. 
O corespondenţă primită din țară era cu siguranță mult mai 
puţin suspectă decât una venită din străinătate, indiferent dacă 
era vorba de o ţară occidentală sau din lagărul socialist. Aşa se 
explică probabil episodul din septembrie 1950, când Opran i-a 
adus Constanţei Magoş trei cărți poştale româneşti, rugând-o 
să pună un mesaj banal în care să includă însă câteva cu- 
vinte-cheie, precum „vacanţă, „munte, „concediu'. Una din- 
tre ele urma să fie expediată în comuna Satu Lung din judeţul 
Braşov şi două în Bucureşti, pe Calea Griviței şi în Băneasa, 
dar nu la adresa Lyei Popescu, care locuia în imediata apro- 
piere a aeroportului. Opran nu i-a dat detalii despre proiec- 
tul în care urmau să fie utilizate cele trei cărți poştale, iar lipsa 
informaţiilor face imposibilă identificarea curierului care tre- 
buia să le ducă în ţară şi să le expedieze, a destinatarilor şi a 
acţiunii propriu-zise, fiind aşadar una dintre filele din istoria 
SIMRE rămase - cel puţin temporar - în umbră. 

La începutul anului 1950, biroul ofensiv al SIMRE nu aban- 
donase cu totul ideea trimiterii de agenţi în ţară, numai că 
acest lucru trebuia făcut după o pregătire mult mai temeinică 
decât în 1949. Așa că Mihail Opran a continuat să caute o mo- 
dalitate de a pune bazele unui centru de instrucţie indepen- 
dent de structurile franceze, în care conducerea românească 
să aibă libertate completă de acţiune. De aceea, în paralel cu 
eforturile de construire a unor rețele informative în interiorul 
României, liderul de facto al SIMRE se interesa în satele din 
jurul Parisului de o fermă abandonată pe care s-o cumpere şi 
pe care s-o transforme în zonă de pregătire militară. Aceasta 


! ACNSAS, Fond Informativ, dos. 329 902, vol. 4, f. 149. 


118 LUCIAN VASILE 


trebuia să fie „o casă cu grădina mare, [...] departe de lume, 
deoarece ai săi [agenţii SIMRE - n.m.] vor mai trage pocnete”, 
după cum rememora Constanţa Magoş. Femeia nu a avut cum 
să-l ajute în acest proiect, motiv pentru care Opran nici nu a 
mai abordat subiectul cu ea și, oricum, se pare că până la mij- 
locul anului 1950 nici nu a fost găsit un spaţiu potrivit, dovadă 
că Țanţu nu a menţionat în anchete nimic legat de acest as- 
pect. Probabil abia la sfârșitul anului 1950 sau începutul anului 
1951, mai ales în contextul căderii principalei rețele informa- 
tive construite de SIMRE, Mihail Opran avea să obţină o fermă 
ce urma să fie transformată în bază de antrenament pentru cei 
din biroul ofensiv. Pe lângă dificultăţile logistice de identificare 
a unui spațiu potrivit nevoilor SIMRE şi a costurilor ridicate, 
un alt motiv pentru care centrul de instrucţie a fost amenajat 
cu greutate, şi după o serie de oscilații, a fost viziunea lideru- 
lui oficial al structurii românești. Potrivit generalului Petrescu, 
misiunile în țară nu trebuiau să aibă o latură de sabotaj sau de 
violență, care ar fi atras represiunea Bucureștiului, ci trebuia 
acţionat cu multă discreție pentru organizarea unor rețele in- 
formative şi a unei rezistenţe care ar fi intrat în acțiune odată 
cu trecerea graniţei de către armatele occidentale”. De aceea, 
o bună vreme, antrenamentul nu era centrat pe utilizarea ar- 
melor de foc sau pe paraşutări, ci mai degrabă pe aspecte care 
puteau fi abordate şi în spaţii convenţionale (cameră de hotel 
sau locuinţele ofițerilor), precum falsificarea de documente de 
identitate, utilizarea cernelii simpatice sau comunicarea cifrată 
prin radiotelegrafie. 

Un alt impediment în trimiterea de agenți în ţară era di- 
ficultatea echipării acestora cu acte de identitate false sau cu 

unele originale adaptate noilor posesori. Documentele veri- 
dice, emise de autorităţile românești, şi care ajungeau - legal 
sau clandestin - dincolo de Cortina de Fier, erau la mare cău- 
tare printre agenții structurilor informative din Occident, iar 
raritatea lor dădea naştere la o concurenţă acerbă între servicii 
pentru fiecare paşaport sau buletin de identitate. Paşaportul 
Constanţei Magoş a fost reținut imediat de Opran, sub pretex- 
tul că trebuie depus la serviciile secrete franceze (chiar dacă 
trecuse mai mult de un an de la venirea ei în Hexagon), şi ni- 
ciodată returnat. Neştiind că documentul emis în 1948 fusese 
deja „acontat” de francezi, Titi Constantinescu spera la rândul 
său să-l obţină, fiind în cele din urmă dezamăgit că omologii 
săi de la Paris se mișcaseră mai repede. Un alt caz documen- 
tat a avut loc în 1950, când în metropola de pe Sena a ajuns 
un evreu venit legal din ţară, care urma să plece apoi în Israel 
şi nu mai avea nevoie de pașaportul emis de autorităţile de la 
București. Aflând de acest lucru, Titi Constantinescu îi cerea 
Constanţei Magoş să-l ajute cu intermedierea unei oferte de 
100 de dolari pentru acel document, dar când femeia l-a abor- 
dat a aflat cu uimire că pașaportul fusese deja vândut pentru o 
sumă de trei ori mai marei. 

Activitatea din perioada 1950-1951 a celor din SIMRE 
nu trebuie înțeleasă într-un registru rigid, în care fiecare exe- 
cuta exclusiv acţiuni în cadrul biroului în care era repartizat. 
Dimpotrivă, era o muncă foarte fluidă, adaptată din mers ne- 
voilor apărute, lipsei de resurse financiare şi logistice, dar și pe- 
nuriei de agenți bine pregătiţi, capabili și dispuşi să se implice în 
operaţiunile informative. Mihail Opran era peste tot: interoga 
refugiații din lagăre, coordona filajele celor din emigrație, par- 
ticipa la recrutările de noi agenți, întocmea rapoarte pe care le 

înainta partenerilor francezi, emitea autorităţilor de la Paris re- 
comandări de expulzare sau de ridicare a acuzațiilor şi se im- 
plica în construirea de rețele informative în ţară. Mihail Ţanţu, 
spre exemplu, nu avea numai responsabilitatea instrucției celor 
care ar fi trebuit, cândva, să fie trimişi în ţară, ci primea şi în- 
datoriri de filare a unor persoane suspecte sau de contactare şi 
recrutare a unor români aflaţi temporar ia Paris, așa cum a fost 
cazul doctorului Suţer. La fel era și situația lui Mircea Pătru a că- 
rui activitate era adaptată în funcţie de nevoile şi de priorităţile 
decise de ceilalți din conducerea structurii. Comandorul a fost 
folosit în activitatea de cifrare a mesajelor, pentru obţinerea de 
vize şi documente de şedere ori de călătorie pentru personalul 
SIMRE, în munca contrainformativă, în analizarea datelor mi- 
litare obţinute din ţară ori în instruirea informativă a agenţilor, 
în aceste două domenii lucrând îndeaproape cu Oprani. Iar aici 
este vorba numai de cei care coordonau SIMRE, dar care se şi 
implicau efectiv, la firul ierbii, în punerea în aplicare a acţiunilor 
structurii informative. Aceeași situaţie era şi pentru ceilalți co- 
laboratori, ale căror responsabilităţi erau stabilite în funcţie de 
necesitățile de moment. 

Pe lângă toate demersurile de organizare făcute la Paris sau 
eforturile uriașe de strângere de informaţii ori operaţiunile 
contrainformative de protejare a exilului românesc, istoria 
SIMRE a însemnat şi acţiuni concrete împotriva regimului co- 
munist de la București. Gândite să funcţioneze conspirativ şi 
cu eficacitate, şi învestite cu foarte multe speranţe din partea 
celor care le-au construit sau care au fost implicaţi direct, aces- 
tea trebuiau să fie victoriile informative pe termen mediu şi 
lung, sursele de date strategice care urmau să fie de folos în 
vederea eliberării țării şi dovadă ultimă a profesionalismului 

SIMRE. În realitate, au devenit rapid un amalgam de greșeli 
şi amatorisme, de erori inexplicabile şi ghinioane teribile, de 
subestimări fatale ale adversarului şi de supraaprecieri nerea- 
liste atât ale recrutorilor, cât şi ale recrutaţilor, în care suprave- 
gherea foarte timpurie a Securităţii a dus de fiecare dată la un 
deznodământ tragic. 


Acțiunea Lya Popescu - Paula Ventzel - Mihail Tantu 


Probabil că soarta SIMRE sub conducerea lui Petrescu şi a 
lui Opran s-a jucat în vara anului 1950, atunci când la București 
s-au împletit iţele a trei poveşti distincte, a trei operaţiuni se- 
parate, venite din sensuri contrare, cu loialităţi antagonice şi 
acoperiri complexe. Două dintre aceste fire narative sunt repre- 
zentate de trimiterea în ţară a lui Mihail Ţanţu şi marșrutizarea 
spionului Gigi Saramet, însă niciunul nu ar putea fi înţeles fără 
să fie pus în contextul ultimei părți: rețeaua informativă Lya 
Popescu - Paula Ventzel. 

SIMRE şi Opran aveau nevoie avidă de informaţii din ţară, 
iar la sfârșitul anului 1949, fostul comandor a decis să constru- 
iască o structură clandestină în interiorul României. Încă mai 
putea conta pe loialitatea şi disponibilitatea de lucru conspi- 
rativ a unor foşti ofiţeri cu care lucrase în timpul războiului 
sau pe care îi cunoscuse în diferite circumstanţe, pe teatrele de 
operaţiuni din Vest ori în lunile de incertitudine dinaintea fu- 
gii din ţară. Însă oricare dintre aceştia ar fi trebuit, prin fostul 
lor statut sau prin atitudinea lor, să fie deja sub supravegherea 
Securităţii și a contraspionajului comunist. Prin urmare, dacă 
voia să își creeze capete de pod în interiorul ţării, trebuia să 
se îndrepte către cineva care nu atrăgea atenţia autorităţilor şi 
care nu numai că nu ar fi trădat o tentativă de recrutare, ci ar 
fi răspuns pozitiv solicitării şi, apoi, s-ar fi achitat de sarcinile 

primite. Ideal ar fi fost ca aceste persoane să aibă şi pregăti- 
rea profesională necesară unei munci conspirative, să se des- 
curce cu cifrarea şi descifrarea, însă în războiul secret dus între 
SIMRE şi serviciile de la Bucureşti nu existau scenarii ideale, ci 
numai circumstanţe cărora Opran şi colegii săi trebuiau să se 
adapteze, şi oportunităţi care, dacă apăreau, nu trebuiau să fie 
ratate. În aceste condiţii, Mihail Opran a ales să creeze rețeaua 
informativă folosindu-se de două foste iubite din țară: Paula 
Ventzel şi Lya Popescu. 


Simpatii care au costat vieți 


Lya Carmen Popescu s-a născut la 15 septembrie 1911 în 
Haţeg şi la sfârşitul anilor 1930 locuia în Bucureşti, într-o casă 
cochetă de pe bulevardul Robert, actualul bulevard al Aerogării, 
la câteva zeci de metri de gardul aeroportului Băneasa. Soţul său, 
aviatorul Dumitru „Pufi” Popescu, cu care avea doi copii, ajun- 
sese în 1940 comandantul Escadrilei 57 Vânătoare, fiind consi- 
derat unul dintre cei mai destoinici și capabili piloţi ai Aviației 
Regale Române. În lumea aceasta a uniformelor albastre Lya 
Popescu l-a cunoscut pe Mihail Opran, în 1940, când acesta din 
urmă s-a întors din Franţa la bordul unui avion pilotat de Pufi 
Popescu, iar cei doi au devenit foarte apropiați’. Relaţia lor ar fi 
rămas una discretă dacă nu s-ar fi petrecut fatidica zi de 4 de- 
cembrie 1940, când, în timpul unui banal exerciţiu aviatic ro- 
mâno-german, Messerschmittul 109 pilotat de Pufi Popescu 
a lovit cu elicea partea din spate a aparatului pilotat de căpita- 
nul german Hârning. Palele s-au îndoit puternic, conductele de 
carburant s-au rupt, iar stropii de benzină s-au aprins, motorul 
luând imediat foc. În acest timp, avionul se zgâlţâia din toate în- 
cheieturile și pierdea altitudine, îndreptându-se vertiginos către 

sol. Pufi Popescu a tras geamul, s-a ridicat, şi-a pregătit echipa- 
mentul și, în ciuda înălțimii destul de joase, a înţeles că singura 
sa şansă, oricât de mică ar fi fost, era să sară din Messerschmitt. 
Ceea ce a și făcut, însă parașuta sa nu s-a deschis, prinzându-se 
în carlingă. Aviatorul s-a izbit de pământ împreună cu apara- 
tul de zbor, murind pe loc în urma impactului. Sfârşitul tragic 
al lui Pufi Popescu a fost, în mod cinic, şansa Lyei Popescu şi a 
lui Mihail Opran de a trăi împreună fără ascunzişuri, coman- 
dorul mutându-se în locuința din bulevardul Aerogării, unde 
a stat până la fuga sa din 1947. Cei doi nu şi-au oficializat nici- 
odată relaţia, ceea ce nu i-a împiedicat totuşi să aibă o legătură 
foarte puternică. Lya Popescu a ştiut că Opran urma să fugă din 
țară şi a acceptat situaţia fără împotrivire, conştientă probabil că 
atunci când se va ivi posibilitatea acesta va încerca să o scoată şi 
pe ea din România. 

Printre apropiații lui Opran, Lya Popescu era un nume cu- 
noscut și s-ar fi putut bănui că la un moment fostul coman- 
dor, aflat în exil, va căuta să intre în legătură cu femeia alături 
de care trăise aproape opt ani. Dacă contraspionajul comunist 
ar fi întocmit o listă cu legăturile din ţară ale șefului SIMRE, 
atunci numele femeii ar fi fost cu siguranţă în partea de sus a 
primei pagini. Puţini însă ştiau de legătura ofițerului cu Paula 
Evdika Ventzel, fata inginerului silvic Mihai Ailincăi. O tânără 
de o frumuseţe remarcabilă şi o eleganţă desăvârșită, Paula 
Ailincăi avea numai 17 ani atunci când, în 1931, l-a cunos- 
cut pe şarmantul Opran, pe atunci un simplu sublocotenent. 
„Între mine și el, a fost o prietenie, o simpatie”, avea să mărtu- 
risească femeia într-una dintre declaraţiile sale, atunci când i 
s-a cerut să povestească despre legăturile cu liderul SIMRE. Cu 
siguranţă, la începutul anilor 1930, în sufletul Paulei Ailincăi 

s-au născut pentru Opran nişte sentimente care nu aveau să 
moară poate niciodată, chiar dacă relaţia dintre cei doi nu 
s-a mai împlinit, iar ea a ajuns să se căsătorească în 1935 cu 
Valeriu Ventzel, fiul renumitului pictor Tony Ventzel. În 1937 
s-a născut singurul lor copil, un băiat care a primit numele 
bunicului patern, însă destinul familiei a fost marcat deopo- 
trivă de simţul datoriei şi de dramele războiului. Cu toate că 
era ofițer în garda Palatului Regal, poziţie care l-ar fi scutit 
de trimiterea pe front, Valeriu Ventzel a cerut să fie repartizat 
într-o unitate combatantă pentru a lua parte la operaţiunile 
militare de recuperare a teritoriilor pierdute în urma ulti- 
matumului de la 26 iunie 1940. Cererea sa a fost aprobată, 
fiind transferat la Regimentul 9 Vânători de Munte „Regele 
Alexandru al Iugoslaviei” cu care a participat la luptele din 
nordul Bucovinei, tânărul căpitan Ventzel văzându-și astfel vi- 
sul împlinit. Dar ofensiva a continuat și în teritoriul sovietic, 
regimentul ajungând la începutul lunii august 1941 în apropi- 
erea Kagarlikului, un oraş aflat la 80 de km sud de Kiev. Acolo, 
în timp ce conducea personal asaltul asupra liniilor Armatei 
Roşii, căpitanul Ventzel a fost ucis de schijele unui obuz explo- 
dat în apropierea sa. Vestea morţii soţului a fost un şoc pentru 
Paula Ventzel, rămasă văduvă la numai 27 de ani şi cu un co- 
pil de patru ani. Viaţa sa ar fi fost însă ferită de dramele ulte- 
rioare dacă destinul nu i-ar fi jucat o festă: într-o după-amiază 
din vara anului 1946, tocmai când ieșea din holul art-deco 
al Palatului Telefoanelor şi păşea în aglomeraţia de pe Calea 
Victoriei, s-a auzit strigată de cineva din spate. Când s-a în- 
tors, a fost uimită să-l vadă pe „Mişu” Opran, ușor binedispus 
după câteva pahare băute împreună cu colegii săi ofiţeri din 
grupul cu care era la acel moment. Revederea a avut un im- 
pact emoţional colosal, readucând la viaţă vechi sentimente și 

trăiri de mult uitate şi îngropate în sufletul ei. Chiar dacă nu 
a fost fericită să audă că acela pe care-l iubise în adolescență 
trăia alături de o anume Lya Popescu, într-o casă din Băneasa, 
Paula Ventzel a acceptat să se vadă de câteva ori cu comando- 
rul Opran, fiecare întâlnire răscolind-o, reanimând afecțiunea 
pe care o avea pentru el şi, bineînțeles, făcând-o să-și pună 
aceeași întrebare chinuitoare „cum ar fi fost dacă?”. După 
toate probabilitățile, legătura dintre cei doi nu a fost una con- 
stantă, aşa că femeia nici nu a ştiut de intenţia ofițerului de a 
părăsi clandestin țara, acesta pur şi simplu dispărând dintr-o 
dată din viaţa ei în 1947. Sentimentele ei au rămas la fel de vii, 
astfel că ataşamentul sincer pentru Mişu Opran şi disponibi- 
litatea sa de a intra în legătură cu el o făceau să fie persoana 
ideală prin care se putea încerca crearea rețelei informative. 


Ventzel — Eftimie: prima ramură a rețelei 


Mai erau numai câteva zile până la sfârşitul anului 1949 când 
Paula Ventzel a fost informată că cineva vrea să discute cu ea în 
biroul său din Palatul Poștelor şi Telefoanelor. Peste câteva zeci 
de secunde, pe scaunul din cealaltă parte a mesei se așeza Alice 
Rousilloux, o funcţionară din cadrul legaţiei franceze, care în- 
deplinea, printre altele, rolul de curier în ţară pentru SIMRE!. 
Rousilloux i-a înmânat două scrisori: una pentru ea, iar cea- 
laltă avea ca destinatar pe Lya Popescu, și pe care Paula Ventzel 
trebuia să o contacteze. Expeditorul era același: Mihail Opran, 
Paris. După mai bine de doi ani de tăcere, fostul coman- 
dor intra din nou în viaţa ei, distorsionând fragilul echilibru 
emoţional, răscolind încă o dată amintirile pe care le avuse- 
seră împreună şi trezind iarăşi speranţe şi iluzii legate de viitor. 
Cu toate acestea, Paula Ventzel a urmat întocmai indicaţiile 

primite: a sunat-o pe Lya Popescu, despre care auzise atâtea de 
la Opran, dar nu o cunoscuse niciodată, şi i-a dat întâlnire pe 
treptele masivului Palat al Poştei şi Telefoanelor de peste drum 
de sediul CEC. Era o zi geroasă de decembrie atunci când cele 
două femei s-au întâlnit, semnul de recunoaștere fiind haina 
de astrahan a văduvei lui Pufi Popescu. Întâlnirea a fost scurtă, 
încă sub impulsul surprizei unei corespondențe neaşteptate 
şi a unei situaţii destul de bizare. Peste câteva zile, telefonul 
din casa din bulevardul Aerogării avea să sune din nou, dar de 
data aceasta la capătul celălalt al firului nu era Paula Ventzel, 
ci Alice Rousilloux care o invita pe Lya Popescu la o întreve- 
dere la legația franceză, propunere destul de riscantă în acele 
timpuri şi care ar fi putut trezi suspiciunea serviciilor secrete 
de la Bucureşti. Lya Popescu a manifestat însă o prudenţă cal- 
culată, refuzând o asemenea întâlnire şi spunând că dacă mai 
sunt veşti din partea lui Opran, acestea pot veni pe aceeași fili- 
eră a Paulei Ventzel. Oarecum de așteptat, atât scrisoarea către 
Paula Ventzel, cât şi cea către Lya Popescu nu conţineau nimic 
subversiv sau scris cu cerneală simpatică, ci erau texte în clar, 
cu mesaj familiar. Scopul acestei prime corespondențe nu era 
de edificare propriu-zisă a rețelei informative, ci, mai degrabă, 
de restabilire a unor legături personale rupte în urma evaziunii 
aeriene din toamna anului 1947. Așa că, odată refăcut contac- 
tul cu Lya Popescu şi Paula Ventzel, primul scop fusese înde- 
plinit şi se pregătise, astfel, fundalul pentru următoarea fază a 
recrutării: propunerea propriu-zisă. 

Dar până la acel punct, situaţia de la Bucureşti avea să evo- 
lueze. Mai întâi, în ianuarie 1950, Paula Ventzel i-a scris lui 
Opran pe adresa conspirativă de la Paris, menţionată pe pli- 
cul primit de la Rousilloux, iar luna următoare l-a sunat pe 
vărul său, Constantin Eftimie, cerându-i să vină la locuinţa ei 

din cartierul Domenii, unde i-a destăinuit că primise cores- 
pondenţă din partea comandorului aflat în Occident şi chiar 
i-a împărtășit unele pasaje: 


Scrisoarea sosită de la Opran mi-a cetit-o vara mea şi cred 
că nu în întregime ci fragmente din care reeşia că se intere- 
sează de persoana ei şi de băiatul ei, că este sănătos şi că îi este 
dor de ea [...] în general era o scrisoare afectuoasă față de 
vara mea. Cu această ocazie mi-a reconfirmat că Opran voia 
să o ia în căsătorie înainte de Ventzel, însă soarta a voit altfel!. 


Relatarea lui Eftimie întărește faptul că Opran o contactase 
în virtutea trecutului lor comun şi a sentimentelor pe care fe- 
meia încă le păstra pentru ofiţerul de la Paris. Mai putea fi şi alt 
motiv, dincolo de loialitatea pe care se putea baza din partea ei 
și de presupusa disponibilitate de a-i face unele servicii, într-o 
deplină conspirativitate. Probabil că „Mişu” Opran intuia că 
Paula Ventzel avea să-l facă părtaş la toată această acţiune se- 
cretă şi pe Constantin Eftimie care reprezenta o piesă dezi- 
rabilă și foarte utilă într-un viitor angrenaj informativ secret. 
Opran și Eftimie se cunoşteau încă din adolescenţă, fiind colegi 
la Liceul Militar din Târgu Mureș, despărțiți de un singur an 
de studiu. Se revăzuseră atât în 1933-1934, când viitorul lider 
al SIMRE frecventa locuinţa tinerei Paula Ailincăi, cât și după 
1945, atunci când cei doi au reînnodat legătura. Dar nu relaţiile 
personale erau neapărat cele care îl făceau pe Eftimie atât de 
util demersului gândit la Paris, ci faptul că o lungă perioadă fu- 
sese încadrat în Marele Stat Major, la serviciul cifruri, deci avea 
cunoştinţele necesare de cifrare, descifrare şi supracifrare ce- 
rute în activitatea informativă. În plus, chiar dacă fusese exclus 

din PMR în cadrul recentelor verificări, din cauza originii sale 
sociale şi a soţiei, îşi păstrase gradul de locotenent-colonel şi 
postul în Centrul de Instrucție al Armatei de la Făgăraş, având 
astfel acces la informaţii militare secrete. 

Nu se ştie dacă scrisoarea trimisă la Paris de Paula Ventzel, 
la începutul anului 1950, a ajuns sau nu la destinaţie. Este cert 
însă că din sens opus aveau să sosească, în martie același ani, 
două pachete. Era vorba, foarte probabil, de cele pregătite de 
Opran şi Pătru în noiembrie 1949 şi trimise în ţară prin inter- 
mediul lui Dragu şi a rutei diplomatice. Este așadar discuta- 
bil dacă serviciile secrete franceze aveau cunoștință de această 
operaţiune a SIMRE, de vreme ce a fost nevoie de aproape cinci 
luni ca pachetele să plece din birourile structurii informative 
românești şi să ajungă în posesia lui Alice Rousilloux, care la 
începutul primăverii se întâlnea cu Paula Ventzel pentru a i le 
preda: unul pentru ea şi celălalt pentru Lya Popescu. Ajunsă 
acasă, Paula Ventzel a descoperit că borcănelul cu cremă trimis 
de la Paris de către Opran avea un fund dublu. Deschizându-l 
cu grijă şi teamă, a găsit câteva pacheţele cu microfilme, puţin 
mai mari de un centimetru pătrat, pline cu instrucțiuni scrise 
mărunt şi extrem de mic. Era evident că nu mai era vorba de o 
comunicare familiară, inocentă şi (aproape) fără riscuri, ci de 
ceva cu adevărat periculos. Este discutabil dacă, în acest mo- 
ment, Paula Ventzel avea sau nu de făcut o alegere, chiar dacă, 
la prima vedere, pe masă păreau să fie câteva opţiuni. Le pu- 
tea, pur şi simplu, distruge și să nu pomenească nimănui, nici- 
odată, de borcanul! cu fund dublu şi de conţinutul ascuns. Dar 
dacă Securitatea ar fi aflat, fie de la Alice Rousilloux, fie din 
altă sursă? Ar fi fost cu siguranţă arestată pentru omisiune de 
denunţ. În plus, nu ar fi aflat niciodată ce voia să-i comunice 
Opran în acele microfilme, iar legătura sa cu fostul comandor 

ar fi riscat să se rupă din nou, de data aceasta poate chiar pen- 
tru totdeauna. Ar fi putut să le predea Securităţii? Probabil, dar 
aproape sigur situaţia sa delicată nu s-ar fi încheiat, ci dimpo- 
trivă, ofiţerii de contraspionaj ar fi utilizat-o ca agent fals îm- 
potriva bărbatului pentru care avea, fără îndoială, o puternică 
afecțiune. Sau ar fi putut să le păstreze, în ciuda tuturor riscuri- 
lor pe care, în parte, poate că nici nu le conștientiza. În fond, ea 
nu era un spion, ci o femeie care iubea un bărbat aflat la câteva 
mii de kilometri depărtare. „Ceea ce m-a determinat să păstrez 
instrucţiunile a fost eventualitatea primirii unei scrisori de la 
comandorul Opran, scrisoare care dacă ar fi venit cifrată eu nu 
ași fi putut-o citi întrucât nu cunoșteam cifrul şi al doilea mo- 
tiv afecțiunea ce o purtam comandorului Opran, acele pelicule 
fiind trimise personal pentru mine şi având un indicativ care 
mă făcea să cred că şi comandorul Opran îmi poartă aceiaşi 
afecțiune”. Paula Ventzel a ales să păstreze instrucțiunile, de- 
venind astfel agentul „Violeta” al SIMRE, însă nu opțiunile sale 
anticomuniste fuseseră resortul acestei decizii, ci slăbiciunea 
emoţională pentru comandorul care o introdusese, fără voia 
ei, în tenebroasa lume a spionilor. 

Odată intrată pe acest drum, femeia a urmat instrucţiunile 
primite şi i-a dat Lyei Popescu celălalt borcan cu fund dublu, 
care îi era, de altfel, destinat. În paralel, a încercat să desci- 
freze pe cont propriu microfilmele, însă nereuşind i-a cerut 
vărului său ajutorul. Sub pretextul unei reuniuni de fami- 
lie la reşedinţa din strada Aviator Sănătescu, Eftimie şi 
Ventzel s-au retras în camera ei, nimeni altcineva neştiind de 
corespondența cu Opran, care se pare că oricum nu se bu- 
cura de simpatia părinţilor femeii, şi au încercat să le des- 
cifreze împreună cu ajutorul unei lupe. Timpul scurt nu i-a 

permis ofițerului să parcurgă toate microfilmele, aşa că le-a 
luat cu el, alături de un pachețel de praf pentru prepararea cer- 
nelii simpatice, urmând să continue citirea şi descifrarea la 
locuinţa sa din Vatra Luminoasă. Surprins însă de soție, băr- 
batul a reuşit să le ascundă la timp şi, scuzându-se sub un mo- 
tiv banal, a plecat în parcul din apropiere, unde, pe o bancă 
lăturalnică, a finalizat descifrarea instrucţiunilor pe care le-a 
transcris pe coli de hârtie. Peste câteva zile, Eftimie se reîn- 
tâlnea cu Paula Ventzel, căreia i-a returnat microfilmele (cu 
excepţia celui cu instrucțiunile propriu-zise de cifrare şi des- 
cifrare, absenţă pe care femeia se pare că nu a sesizat-o), iar 
verișoara sa şi-a copiat instrucţiunile pe care el le descifrase. 
Locotenent-colonelul urma să plece curând la Făgăraş, la uni- 
tatea de care aparţinea, iar înainte de a părăsi Bucureştiul, „re- 
flectând mai adânc şi observând că nu-i lucru curat”, a distrus 
toate materialele pe care le primise de la Paula Ventzel, precum 
şi notițele cu informaţiile descifrate. 


Vinovatul fără vină: Ion Popescu Pera 


Chiar dacă îi spusese vărului său că ar fi distrus setul de pe- 
licule a căror păstrare devenise nu doar inutilă, dar și pericu- 
loasă, în realitate Paula Ventzel nu a făcut acest lucru. Speriată 
însă de ceea ce conţineau şi de primejdia uriaşă reprezentată 
de acestea, s-a decis ca pentru o vreme să le dea spre păstrare 
lui Ion Popescu Pera, o cunoştinţă destul de vagă. Cei doi se 
cunoscuseră în 1944, cu ocazia unei discuţii în biroul ei din 
Palatul Poștelor, se revăzuseră întâmplător trei ani mai târziu, 
când au şi făcut schimb de numere de telefon, iar apoi, din 
nou, în aprilie 1950, tot pentru o discuţie legată de aspecte ju- 
diciare de serviciu. Relaţia lor era suficient de distantă încât 

să nu trezească vreo suspiciune, în cazul unui scenariu neferi- 
cit, aşa că Paula Ventzel i-a cerut lui Popescu Pera să păstreze 
pentru o vreme câteva documente, cerere pe care bărbatul nu 
a avut niciun motiv să o refuze. Numai că zilele următoare, 
acesta a căzut pradă curiozităţii şi le-a frunzărit, descoperind 
mai multe notițe ciudate cu creionul (descifrarea microfilme- 
lor), precum şi o adresă din Franţa. Nu a dat mare importanță 
conţinutului, mai ales că peste două sau trei săptămâni le-a în- 
apoiat Paulei Ventzel. 

Implicarea sa, fără să ştie, în activitatea reţelei informative 
s-a adâncit în zilele următoare şi a avut legătură cu una din- 
tre indicaţiile trasate de echipa lui Opran: „scris cu iodură de 
potasiu, bună pentru dureri de gât, se află la farmacie” era 
scrijelit cu creionul pe foiţa de hârtie în care erau împăturite 
microfilmele. Dacă Paula Ventzel sau cei pe care urma să îi 
recruteze ar fi vrut să trimită informaţii în Occident, acestea 
trebuiau nu numai cifrate, sau chiar supracifrate în funcție de 
importanţa lor, ci şi scrise, peste rândurile în clar cu mesaj ba- 
nal, cu ajutorul unei cerneli simpatice, o substanţă vizibilă nu- 
mai în anumite condiţii de luminozitate. Pentru prepararea sa 
era nevoie, aşa cum indica şi sumara instrucţiune, de iodură 
de potasiu a cărei obţinere era mai dificilă decât ar putea pă- 
rea la o primă vedere. Fie din această cauză, fie din precauția 
de a nu suscita întrebări despre nevoia pentru care femeia ar 
fi vrut să o achiziționeze, Paula Ventzel s-a decis să apeleze la 
Popescu Pera pentru obținerea iodurii, rugăminte pe care băr- 
batul a onorat-o fără să pună întrebări. Ultimele lor întâlniri 
s-au petrecut în mai 1950, fiind rezultatul unei situaţii pe care 
Ventzel căutase cu orice preț să o evite: fusese surprinsă de ta- 
tăl său în timp ce studia cu lupa unul dintre microfilme. A fost 

de ajuns să afle numai că acestea proveneau de la Opran, din 
Franţa, ca Mihai Ailincăi să aibă o ieşire nervoasă, înjurându-l 
pe fostul comandor şi avertizând-o, profetic, pe fiica sa că mi- 
crofilmele îi vor aduce o mare şi grea suferinţă, cerându-i să 
le distrugă cât mai grabnic. Așa cum i-a spus şi vărului, Paula 
Ventzel i-a promis şi părintelui său că le va distruge, dar nici 
de această dată nu a făcut întocmai, ci le-a dus spre păstrare, 
împreună cu toate celelalte notițe, la locuinţa lui Popescu Pera 
din strada Praporgescu. Așa cum ea se încăpăţțâna să nu le dis- 
trugă, așa şi amicul său continua să se uite în ceea ce femeia îi 
dăduse să fie ţinut în siguranță, şi atât. De data aceasta, des- 
coperind microfilmele și citind câteva dintre foi, lon Popescu 
Pera a înţeles că ceea ce se afla în apartamentul său constituia 
o gravă primejdie pentru viaţa sa, aşa că a refăcut în grabă pa- 
chetul, având grijă să nu se cunoască faptul că fusese deschis, 
şi, atunci când Ventzel i l-a cerut, i l-a înapoiat cu o previzibilă 
uşurare sufletească". 


Un joc periculos 


Când Constantin Eftimie a revenit în Bucureşti, la 9 apri- 
lie 1950, nu credea că scurta permisie de 48 de ore va repre- 
zenta şi altceva decât o firească revedere a familiei, alături de 
care va sărbători Învierea Mântuitorului. De microfilmele de 
la Paris şi de scrisorile lui Opran trimise verișoarei sale, dacă 
nu uitase deja, atunci cu siguranţă voia să uite şi să considere 
că nici n-au existat. Numai că întâlnirea cu Paula Ventzel nu a 
şters aceste detalii primejdioase, ci a constituit un nou şi mult 
mai amplu episod al întregii poveşti din care părea că nu mai 
poate ieşi. Trăgându-l deoparte, femeia i-a mărturisit că între 
timp primise de la fostul comandor o nouă scrisoare şi un alt 

set de microfilme ascunse într-o cutie de lame Gillette, pre- 
cum şi o pereche de ciorapi de mătase, acest cadou bucurând-o 
mai mult decât orice altceva, fiind, în viziunea ei, dovada că 
Opran se interesează de ea, alimentându-i totodată dorinţa de 
a continua legătura cu ofițerul de la Paris. De ce anume a fost 
nevoie de încă un set de microfilme este neclar, neexistând ni- 
cio certitudine că Paula Ventzel i-ar fi scris la Paris lui Opran 
pentru a-i cere explicit aşa ceva (demers care oricum ar fi fost 
extrem de periculos). Există însă unele menţiuni conform că- 
rora femeia ar fi trimis la Paris a doua scrisoare, după cea din 
ianuarie (expediată pe cale convenţională), undeva la începu- 
tul primăverii. Cel mai intrigant aspect este că pentru această 
corespondență a apelat la avocata Silvia Tican, soţia cunoscu- 
tului scriitor şi călător Mihai Tican Rumano, cu care era amică 
şi care lucra în cadrul reprezentanței diplomatice belgiene. De 
ce anume a apelat la Tican, ce anume conţinea mesajul Paulei 
Ventzel şi dacă a ajuns sau nu la Opran corespondenţa sunt câ- 
teva dintre întrebările rămase şi astăzi fără răspuns, enigmă cu 
atât mai intrigantă, cu cât Securitatea nici nu a dat importanţă 
acestei piste şi nu a investigat legătura (căci, în acelaşi timp, 
nici nu există vreo indicație că filiera Silvia Tican ar fi fost con- 
trolată de București). 

Cert este că Paula Ventzel încercase, la începutul lui 
aprilie 1950, să descifreze de una singură microfilmele din 
noul lot, nefiind exclus ca acesta să fi fost momentul în care 
a fost surprinsă de tatăl său, dar nu izbutise, așa că îi ce- 
rea ajutorul lui Eftimie. Spre deziluzia sa, răspunsul vărului 
a căzut ca o lovitură neașteptată: „iar ai luat-o de la cap?”. 
Locotenent-colonelul a refuzat să o ajute, argumentând că a 
distrus toate peliculele, ceea ce era numai parţial adevărat, 


' ACNSAS, Fond Penal, dos. t 169, vol. 6, ff. 216, 236. 


134 LUCIAN VASILE 


el păstrând clişeul esenţial cu metoda şi cheia de decriptare. 
Paula Ventzel a continuat să stăruie cu rugămințţile şi, pro- 
fitând de un moment în care au rămas singuri, i-a strecurat 
cutia de lame Gillette pe care Eftimie a luat-o cu discreţie şi 
a ascuns-o în buzunarul vestonului. Uneori, istoria se scrie 
din gesturi mici şi aparent nesemnificative. Probabil că aşa 
a fost şi în cazul familiei Eftimie. Ajuns acasă, şi-a schim- 
bat vestonul, mutându-şi portofelul şi alte obiecte impor- 
tante în cel militar, dar a uitat lamele în haina purtată în 
timpul vizitei la locuinţa din Aviator Sănătescu. A doua zi, 
în drum spre gară, şi-a dat seama de greşeală, dar nu mai 
avea timp să se întoarcă şi să le ia, așa că i-a cerut soției sale, 
Ecaterina Eftimie, să caute în buzunarul vestonului şi ce va 
găsi acolo să pună direct pe foc. Probabil că nu ar fi ştiut 
niciodată de existența microfilmelor şi nu ar fi fost, astfel, 
condamnată la detenţie politică pentru omisiune de denunţ, 
dacă femeia nu s-ar fi încăpățânat să îl descoasă pe soţul ei 
cu privire la microfilmele găsite, înainte de a le arde. Așa a 
aflat de Opran, de acţiunile de spionaj ale Parisului și de re- 
crutarea Paulei Ventzel, ajungând astfel şi ea părtaşă, fără să 
vrea, la această operațiune clandestină. În ochii Securităţii, a 
devenit un complice al reţelei. Implicarea sa involuntară s-a 
adâncit în săptămânile imediat următoare, atunci când Paula 
Ventzel i-a făcut o vizită și i-a dat un mic pachețţel rugând-o 
să-l includă în coletul pe care urma să îl trimită la Făgăraș. 
Ecaterina Eftimie a acceptat fără rezerve, neștiind și nebănu- 
ind că este vorba de fapt de iodura de potasiu', obţinută prin 
intermediul lui Popescu Pera, necesară scrierii cu cerneală 
simpatică. Locotenent-colonelul a înțeles imediat ce repre- 
zintă pulberea albă, de unde provine și care este scopul său, 

dar nu a spus nimic şi nici nu a distrus-o, preferând, potrivit 
declaraţiilor date mai târziu, să o păstreze pentru a încerca, 
din curiozitate, să prepare cerneală simpatică, ceea ce însă nu 
ar mai fi apucat să facă. 

Următoarea permisie de 48 de ore, primită în mai 1950, a 
reprezentat pentru Constantin Eftimie un nou episod în vâr- 
tejul tot mai incontrolabil al poveștii de spionaj. Verişoara 
sa l-a contactat pentru a-i solicita cheia de descifrare, spu- 
nându-i că a primit o nouă scrisoare de la Opran, însă băr- 
batul a retezat scurt discuţia, afirmând că a distrus cutia 
Gillette, fără a pomeni însă modalitatea şi faptul că soţia sa 
cunoştea adevăratul conţinut şi originea lui. Paula Ventzel a 
avut o reacţie destul de irascibilă, curmată numai de una cel 
puţin la fel de nervoasă din partea lui Eftimie: „pentru nu- 
mele lui Dumnezeu, termină odată cu acest joc periculos. 
Nu-ţi dai seama că eu vreau să distrug totul și să nu mai ai 
nici tu nimic”. Cuvintele reci şi acuzatoare ale vărului şi con- 
fidentului său au fost un duș rece, starea de spirit a Paulei 
Ventzel schimbându-se radical şi trecând în cealaltă extremă. 
Femeia a afirmat cu voce scăzută și tremurată că singurul 
motiv pentru care voia să descifreze mesajele secrete nu era 
spionajul, ci dorinţa sinceră de a afla ce îi scrisese Opran. 

În cazul său, este clar că motivul deschiderii față de în- 
treaga acțiune nu era poziționarea anticomunistă, nici 
apetenţa pentru adrenalină ori operaţiuni conspirative, ci 
strict dorul şi ataşamentul pentru comandorul aflat la Paris. 
Nu atât de simplu este de explicat atitudinea destul de osci- 
lantă a lui Constantin Eftimie, de la sprijin tacit, curiozitate 
vie şi neînțelegerea pericolului real reprezentat de activitatea 
verișoarei sale la încercări disperate de a şterge urmele şi de 


! ACNSAS, Fond Penal, dos. 1 169, vol. 6, f. 227. 


O ma -o o 


136 LUCIAN VASILE 


a curma orice legătură a Paulei Ventzel cu lumea spionajului. 
O explicaţie se desprinde însă din una dintre declaraţiile sale, 
în care bărbatul afirma că: 


am fost amestecat iniţial fără să-mi dau seama, luând la 
cunoștință de lucruri care nu mă interesau personal. Mai 
apoi, fără a o încuraja la această acţiune i-am ținut „trena” 
apreciind speranţa ce şi-o punea într-o veche afecţie. Ea fi- 
ind foarte decepționată și demoralizată, rămânând văduvă cu 
un copil. Stările nervoase în care se găsea adeseori și care dă- 
deau loc la scene familiare triste, chiar tragice, impresiona pe 
toți membrii familiei. Bucuria care i-a făcut-o scrisoarea lui 
Opran, aceea mică atenţiune cu ciorapii, o schimbase în parte 
în bine. Când mi-am dat seama de pericolul la care se expune 
și la care mă vedeam şi eu părtaş, m-am îngrijorat, de aceea 
am căutat să distrug totul, fără a-i da posibilitatea ca ea să tri- 
mită ceva. Am adoptat această atitudine deoarece prima care 
mi-a trecut prin minte, aceea de a o lua de mână [pe Paula 
Ventzel ~ n.m.] și [...] să aduc la cunoştinţa Securităţii [...], 
mi se părea periculoasă, considerând-o tardivă’. 


Foarte probabil, explicaţia locotenent-colonelului era şi cea 
veridică, el având însă grijă să omilă că iniţial fusese, la rândul 
său, mânat, dincolo de grija pentru Paula Ventzel, de o reală 
curiozitate de a decoda textele de pe microfilme şi de a se juca 
cu cerneala simpatică. Abia după ce a conştientizat gravitatea 
situaţiei în care se vedea implicat alături de verişoara sa, pre- 
cum şi posibilele implicaţii penale, Constantin Eftimie a încer- 
cat să ascundă orice mărturie a implicării lor. Chiar dacă ei doi 
constituiau principalele elemente ale primei ramuri a reţelei 
informative, înțelegând deplin care sunt originea operaţiunii, 


' ACNSAS, Fond Penal, dos. 1 169, vol. 6, f. 227. 


Războiul spionilor 137 


scopul şi, mai ales, în ce poziţie îi situează pe ei în raport cu 
puterea comunistă de la Bucureşti, nu erau singurii care făceau 
parte din această structură, cel puţin în viziunea Securităţii. 
Soţia ofițerului, Ecaterina Eftimie, avea cunoștință de existența 
şi de proveniența microfilmelor, într-o situaţie similară se afla 
şi Mihai Ailincăi, tatăl Paulei Ventzel, iar lon Popescu Pera de- 
venise complice fără voia sa, ba chiar se putea considera că ştia 
de existența materialelor informative secrete şi nu denunțase 
Securităţii acest lucru. Rămâne, bineînţeles, întrebarea (sau în- 
trebările) referitoare la Silvia Tican - cine era de fapt, cât de 
multe ştia despre activitatea Paulei Ventzel (mai ales că aceasta 
aminteşte că amica ei de la legația belgiană ar fi văzut, la un 
moment dat, conţinutul cutiei de lame Gillette, fără a da mai 
multe detalii asupra circumstanțelor) şi dacă a îndeplinit sau 
nu rolul de mesager între SIMRE și „agenta Violeta”. 

La sfârşitul lui mai 1950, ramura Paula Ventzel intra în in- 
activitate, chiar dacă femeia va mai avea unele întrevederi cu 
Lya Popescu în lunile următoare. Accentul urma să cadă pe 
acţiunile acesteia din urmă, şi mai ales ale colaboratorilor săi, 
într-o poveste de spionaj având izul filmelor lui Kusturica. 


Ramura Lya Popescu 


Dacă Paula Ventzel a fost cea prin intermediul căreia s-a 
creat în ţară un prim cap de pod al reţelei informative, Lya 
Popescu (sau agentul „Levănţica”!) avea să fie cea care să con- 
struiască o adevărată încrengătură de colaboratori - cu sau fără 
voie - ai structurii secrete. Însă nici activitatea acestei ramuri 
nu este pe deplin elucidată, fiind numeroase zone întunecate 
şi detalii contradictorii, evaziv menţionate în declaraţii şi, sur- 
prinzător, superficial aprofundate de către ofiţerii de Securitate. 

De aceea, ce s-a petrecut în primele luni ale anului 1950, de la 
întâlnirea de pe treptele Palatului Poştelor, până la venirea lui 
Gigi Saramet şi a lui Mihail Țanţu în casa din Băneasa poate fi 
reconstituit numai parţial, şi chiar şi acele episoade cu unele 
semne de întrebare. Spre exemplu, în săptămânile următoare 
primirii întâiului semnal de la Opran, prin Alice Rousilloux şi 
Paula Ventzel, Lya Popescu ar fi încercat să trimită două scri- 
sori către Paris, lăsând să se înțeleagă că modalitatea de expedi- 
ere a fost, în ambele cazuri, prin intermediul legaţiei franceze. 
Dar este discutabil dacă fosta iubită a lui Opran s-a întâlnit sau 
nu cu funcţionara reprezentanţei diplomatice sau i le-ar fi dat 
prin mijlocirea femeii pe care o cunoscuse la sfârşitul anului 
1949, aspect din urmă pe care Paula Ventzel nu-l aminteşte 
în niciuna dintre declaraţiile sale. Ce anume conţineau acele 
două scrisori este neclar, dar se poate presupune că erau rân- 
duri strict personale, şi nici nu se cunoaşte dacă au ajuns la 
destinatar. Dacă prima corespondenţă se pare că a fost expedi- 
ată fără probleme, în cazul celeilalte s-a petrecut un episod cel 
puţin bizar, deoarece a fost refuzată pe motiv că ar cuprinde şi 
o listă de medicamente, ceea ce ar face-o potrivită pentru tri- 
miterea prin filiera convenţională a Poştei Române. Nu este 
clar cine a decis oprirea corespondenței şi întoarcerea plicului 
la Lya Popescu și nici dacă femeia a mai încercat sau nu să-l 
trimită în Franța. 

Următoarea revedere a Lyei Popescu cu Paula Ventzel s-a 
petrecut în martie 1950, în locuința din bulevardul Aerogării, 
atunci când a primit scrisoarea şi borcanul cu cremă, care, la 
fel ca recipientul celălalt, avea un fund dublu, iar în interio- 
rul compartimentului secret erau patru pachețele. Pe unul era 
scris numele Lyei Popescu, însă destinaţia celorlalte trei se pu- 
tea deduce dintr-o frază aparent banală din scrisoare (care, 


| 

de altfel, conţinea un text familiar, fără niciun alt subinţeles) | 
în care i se recomanda să împartă crema cu „Ghiţă”, „finul” 
şi „vărul”, Femeia a înţeles imediat la cine se referea Opran: 
primul era Ghiţă Şerbu, cel care avea să-i fie principalul co- 
laborator în operaţiunea clandestină, al doilea era un anume 
Gheorghe Ionescu, iar ultimul era doctorul Pop'. Până atunci, 
Lya Popescu a desfăcut cu grijă pacheţelul său şi a găsit în in- 
terior opt microfilme şi câteva pastile despre care va afla că 
sunt necesare pentru prepararea cernelii simpatice. Din micile 
clișee fotografice, şase aveau instrucțiuni generale, fiind iden- 
tice cu cele ale Paulei Ventzel sau ale altor persoane care ur- 
mau să le primească, iar două cu indicaţii particulare pentru 
destinatarul respectiv. Cu ajutorul unei lupe aduse de Ventzel, 
Lya Popescu a parcurs cele şase microfilme, descoperind că 


sunt indicaţii de spionaj prin care i se explica cum trebuie 
constituită rețeaua secretă, tipul de date economice, militare, 
sociale și politice ce trebuiau strânse pentru a fi trimise în 
Occident, precum și faptul că trebuiau scrise cu cerneală sim- 
patică, dar şi cifrate sau chiar supracifrate, dacă subiectul era 
deosebit de important. Totodată, existau mai multe recoman- 
dări cu privire la conspirativitatea acțiunii propriu-zise: legă- 
turile trebuiau ţinute de la om la om, pentru ca o arestare să 
nu antreneze căderea întregii structuri, înscrisurile erau, pe cât 
posibil, de evitat, iar colaboratorii erau încurajați să facă parte 
din ierarhia comunistă, tocmai pentru a putea avea acces la 
date de profunzime din interiorul regimului, dar şi pentru a 
acoperi orice suspiciune cu privire la poziționarea faţă de noua 
putere politică. În clişeele particulare erau informaţii ce cu- 
prindeau numele de cod al posesorului, cheia individuală de 
codare și decodare a informaţiilor, dar şi adresa conspirativă 

unde trebuia să trimită corespondenţa cu datele secrete scrise 
cu cerneală simpatică, sub masca unor texte banale. 

Întâlnirea din martie 1950 a fost momentul în care Lya 
Popescu şi Paula Ventzel au ajuns să se cunoască, să se îm- 
prietenească, să capete încredere una în cealaltă şi să discute 
despre situaţia în care fuseseră aduse de bărbatul care le mar- 
case amândurora trecutul şi le punea prezentul şi viitorul sub 
semnul incertitudinii. Dintre cele două, Ventzel era cea mai 
vocală şi mai nemulțumită de „cadoul” de la Paris, fiind de- 
opotrivă fericită că Opran se gândise la ea, dar îngrijorată de 
situaţia în care se găsea, afirmând că doreşte să scape cât mai 
curând de microfilme. Obişnuită probabil cu lumea întune- 
cată a spionajului, din anii în care trăise alături de comando- 
rul aflat acum în exil, Lya Popescu a fost ceva mai calmă și 
mai rațională, căutând, în primul rând, să descifreze cu ajuto- 
rul noii sale cunoștințe textele primite de la Paris. Încercarea a 
fost însă sortită eşecului, iar femeile vor reuşi să decodeze tex- 
tele abia după ce Constantin Eftimie avea să parcurgă microfil- 
mele şi să le explice în notițele date verișoarei sale. Metoda nu 
era deloc simplă, mai ales pentru cineva fără vreo pregătire în 
acest domeniu sau înclinare spre astfel de activităţi, după cum 
avea să reiasă şi din expunerea Lyei Popescu privind tehnica de 
cifrare-descifrare: 


cifrul putea să fie în litere sau în cifre. Erau 16 litere ce 
aveau valoare. Pentru a cifra, trebuia să fie aranjat textul de 
cifrat în carouri de 16 litere. În rândul al doilea, se înlocuia 
valoarea numerică a fiecărei litere, în rândul al treilea se 
scria cheia, în rândul al patrulea, se scria rezultatul scăderii 
(cheia din valoarea literelor) iar în rândul al cincilea, se în- 
locuiau cifrele cu literele ce corespundeau cifrelor obținute. 
Cifrul era acelaşi pentru fiecare individ, cheia diferă de la 

individ la individ. Supracifrarea se făcea în cazul când tre- 
buiau transmise ştiri foarte importante de ex. denumiri de 
obiective militare!. 


Cele două femei au continuat să păstreze legătura şi în 
lunile următoare. Cel puţin până la sfârşitul primăverii, se 
pare că s-au mai întâlnit de câteva ori pentru transmitere de 
corespondenţă sau de informaţii referitoare la ceea ce venea 
de la Paris. Căci în acest interval a avut loc un scurt-circuit, pe 
cât de bizar şi contrariant, pe atât de evaziv menţionat într-o 
singură declaraţie a Paulei Ventzel. Conform acesteia, cândva 
spre sfârşitul primăverii ar fi sosit de la Paris un pachet şi o 
scrisoare pentru Lya Popescu, care s-ar fi oprit însă undeva 
la legația franceză, acolo unde Alice Rousilloux ar fi returnat 
scrisoarea, iar pachetul ar fi fost deschis şi conținutul său mu- 
tat într-o pungă. Ascuns în câteva sute de grame de cacao se 
afla un pachețel care a dispărut fără urmă, la destinatarul din 
Băneasa ajungând numai pulberea alimentară maronie. Ce s-a 
întâmplat exact este foarte neclar, mai ales cine şi de ce a inter- 
venit în drumul acestui colet care, cu siguranță, conţinea ma- 
terial secret necesar activităţii de spionaj. Tot ceea ce se poate 
stabili aproape sigur este că nu Securitatea sau contraspionajul 
românesc fuseseră cei care au pus mâna pe conţinutul enig- 
matic al pacheţelului. Deznodământul însă a produs o spaimă 
teribilă Lyei Popescu, care se temea că ar fi fost deconspirată, 
aşa că, într-un interval foarte scurt i-a trimis lui Opran trei 
scrisori în care îi relata ce s-a întâmplat (sau, mai bine spus, 
auzise că s-a întâmplat) şi îi cerea ajutorul. Din datele iden- 
tificate, în cazul în care această ipoteză este veridică, se pare 
că niciuna dintre aceste trei corespondențe nu a primit vreun 

răspuns, nefiind clar dacă eroarea care ar fi dus la imposibili- 
tatea comunicării a ţinut de expedierea la o adresă eronată sau 
de alte motive. 


Gheorghe Şerbu. Primul recrutat 


În timp ce Paula Ventzel se preocupa de microfilmele şi sem- 
nalele primite de la Paris doar pentru a intra în legătură cu Mișu 
Opran, Lya Popescu s-a achitat, chiar şi în parte, de sarcinile pri- 
mite conform indicaţiilor liderului SIMRE, creând şi dezvoltând 
o reţea de spionaj aproape funcţională. Chiar dacă primise di- 
rective clare cu privire la persoanele cărora urma să le dea ce- 
lelalte trei pacheţele cu clişee cu instrucțiuni și pastile pentru 
cerneală simpatică, femeia a luat iniţiativa, s-a adaptat realității 
din țară şi a schimbat unele dintre direcţiile de acțiune. Singura 
pistă stabilită de Opran, pe care Lya Popescu a mers întocmai, a 
fost reprezentată de primul recrutat, Gheorghe Şerbu, o veche și 
de încredere cunoștință, totodată colaboratorul ei cel mai apro- 
piat în lunile următoare. 

Spionajul poate că nu este pentru oameni cu vieți banale 
şi linişte, iar biografia lui Gheorghe Şerbu era deja cu ade- 
vărat fascinantă şi palpitantă. Născut la 15 ianuarie 1907, 
în satul Gănești din fostul judeţ Covurlui, aflat la mai puţin 
de zece kilometri de Lunca Prutului, a urmat Facultatea de 
Litere a Universităţii din Cluj, pe care a absolvit-o în 1932 cu 
dublă specializare: limba română şi istorie. Vreme de doi ani 
a fost un simplu profesor de liceu în Făgăraş și viaţa sa, şi a 
soţiei sale Irina Lucia Şerbu, ar fi curs în aceeași notă previ- 
zibilă şi tihnită dacă nu ar fi avut loc o întâlnire providenţială 
cu Victor Lapedatu, care i-a facilitat mutarea la București 
şi încadrarea în SSI!. În anii următori, Gheorghe Şerbu a 

devenit curierul personal al lui Mihail Moruzov, creatorul 
serviciului de spionaj românesc şi eminența cenușie a intelli- 
gence-ului regimului condus de Regele Carol al II-lea, al că- 
rui confident și om de încredere era, de altfel. Sfârşitul anilor 
1930 au însemnat o permanentă peregrinare prin capitalele 
Europei, marcate de saloane diplomatice şi întâlniri despre 
care era bine să nu se menţioneze. Probabil ultima misiune 
externă a avut loc la sfârşitul lui mai 1940, atunci când s-a 
întors din Anglia, avionul său zburând chiar pe deasupra 
Dunkerque-ului, unde sute de mii de soldați şi ofițeri aliaţi 
erau prinşi de încercuirea Panzerelor germane, făcând sla- 
lom printre Messerschmitturile nemţești şi Spitfire-urile bri- 
tanice. În ţară, poziţia sa depindea de cea a lui Moruzov, iar 
atunci când Carol al II-lea a abdicat, şi puterea a trecut în 
mâinile lui Antonescu şi a Mişcării Legionare, Şerbu a înțeles 
că şeful său este ca şi arestat, iar el ar putea avea o soartă si- 
milară. Aşa că imediat ce a auzit vestea schimbării de la pu- 
tere, a fugit din sediul de pe Calea Plevnei al SSI şi, cum acasă 
ştia că va fi căutat de noile autorităţi, s-a decis să ceară refu- 
giu în casa din Băneasa a soților Pufi şi Lya Popescu, pe care 
îi cunoștea de mai bine de un an. Numai că atunci când a 
ajuns la locuinţa din bulevardul Aerogării, i-a surprins îm- 
preună pe Lya Popescu şi Mihail Opran, descoperire care a 
rămas secretul lor și care, de asemenea, le-a cimentat relația 
și încrederea unul în celălalt. Şi pe Opran îl cunoştea de ceva 
vreme, mai exact din 1939, din timpul când acesta făcea parte 
din comisia de recepţie a armamentului cumpărat de statul 
român, iar Şerbu știa încă de atunci că ofiţerul de aviaţie este 
în serviciul SSI deoarece chiar el trebuia să preia rapoarte 
secrete redactate de comandor şi să le aducă la Bucureşti . 

Chiar dacă a reuşit să scape de represaliile legionarilor, trăind 
cinci luni într-o teamă permanentă, Şerbu avea să fie reținut 
in 1941 de administraţia antonesciană, acuzat de fraudarea 
fondurilor SSI (e adevărat că, înainte să fugă din sediul SSI, 
bărbatul deschisese seiful din biroul lui Moruzov şi luase 
teancuri de bani pe care i-a ascuns sub treptele de la intra- 
rea unei case din Vatra Luminoasă, dar nu pentru acest lucru 
fusese inculpat), condamnat la un an de închisoare şi elibe- 
rat în 1942 de la Văcăreşti. Profesorul de liceu devenit spion 
şi curier diplomatic ajunsese fugar şi deţinut, iar acum se ve- 
dea fără nicio sursă de venit, aşa că a intrat în tot felul de afa- 
ceri, primind capital din partea Lyei Popescu şi a lui Mihai 
Opran. După Război, a revenit la meseria sa de bază, fiind 
repartizat ca profesor de română, istorie şi ştiinţe naturale 
la o şcoală elementară din nordul capitalei. În paralel, pen- 
tru a-și ascunde trecutul şi a-şi securiza poziţia, s-a înscris 
în 1947 în Partidul Naţional-Popular, o formaţiune-satelit 
a comuniştilor, iar anul următor a fost primit în francma- 
sonerie, o mişcare destul de surprinzătoare având în vedere 
poziția organizaţiei secrete în viziunea regimului comunist! 

Analizându-i biografia, era evident că Gheorghe „Ghiţă” 
Şerbu era, teoretic, cel mai indicat pentru a fi propus de Opran 
şi contactat de Lya Popescu: avea experiența profesională 
necesară, o certă pregătire tehnică în munca conspirativă, 
poziţionarea ideologică evident contrară comunismului şi, 
foarte probabil, disponibilitatea de a se implica în operaţiuni 
informative. Femeia l-a contactat la câteva zile după primi- 
rea pachetului cu cremă, chemându-l la locuinţa ei unde i-a 
mărturisit că, prin intermediul cuiva de la reprezentanța di- 
plomatică a Franţei, a reluat legătura cu Opran, aflat la Paris. 

Întâlnirea pare să fi avut mai degrabă rolul de verificare, căci, 
cu abilitate şi prevedere, Lya Popescu nu i-a făcut propune- 
rea de a activa în rețeaua secretă, ci i-a cerut să-l ajute pe 
fostul comandor cu nişte bani din fondurile rămase în stră- 
inătate. Greu de stabilit dacă abordarea a fost trasată de fos- 
tul său iubit sau a fost o iniţiativă proprie, cert este că Şerbu 
a scris pe o foiţă câteva rânduri pe care şeful SIMRE trebuia 
să o trimită la Londra căpitanului Gheorghe Iliescu, căruia 
fostul curier diplomatic îi cerea să-i dea lui Opran „500 din 
suma ce are asupra sa”). Aspectul cel mai contrariant nu este 
dacă şi cum şi-a croit drumul spre Paris acea bucată de hâr- 
tie, ci dacă, peste şase săptămâni, Lya Popescu spunea adevă- 
rul sau blufa atunci când îi relata lui Şerbu că Opran a făcut 
întocmai, dar nu a primit niciun ban. Este discutabil dacă 
documentul a putut ajunge atât de rapid la Paris (sau chiar 
la Londra), având în vedere că pentru trimiterea borcanului 
cu cremă a fost nevoie de câteva luni. Dacă totuşi este ade- 
vărat, atunci este singura dovadă de necontestat că, în prima 
parte a anului 1950, canalele de comunicare dintre Opran şi 
Lya Popescu funcționau în ambele sensuri, cu toate că femeia 
avea să declare mai târziu, în fața anchetatorilor, că nu ar fi 
primit niciodată niciun răspuns la corespondenţa trimisă 
fostului ei iubit. 

Mişcarea decisivă a fost făcută de Lya Popescu abia la 
sfârşitul lui mai 1950, aşadar după descifrarea completă 
a înscrisurilor primite de la Paris, cu ajutorul notițelor lui 
Constantin Eftimie, atunci când i-a vizitat pe soţii Şerbu 
la locuinţa lor din intrarea Aniversării. Stând de vorbă cu 
Gheorghe Şerbu, în timp ce Irina Şerbu făcea drumul din 
cameră la bucătărie și înapoi, prinzând numai bucăţi din 

conversaţie, dar suficient cât să afle despre ce e vorba, Lya 
Popescu a pus pe masă un pachet cu microfilme și pasti- 
lele pentru cerneală simpatică, i-a povestit despre Opran 
şi reţeaua pe care căuta să o creeze și l-a întrebat dacă ac- 
ceptă să devină unul dintre membrii structurii clandestine. 
Pus în faţa unei decizii de viaţă şi de moarte, căci, dacă ar 
fi fost descoperit, închisoarea era o certitudine, iar plutonul 
de execuţie o probabilitate uriașă, Şerbu şi-a precizat poziţia: 
„După ce m-am gândit o clipă, i-am spus că da”. Singura sa 
rugăminte a fost ca Lya Popescu să se ocupe de transcrierea 
informaţiilor de pe microfilmele sale, motivul fiind dat de 
obligaţiile sale de serviciu, de sfârşit de an şcolar, primind 
câteva zile mai târziu hârtiile cu instrucțiuni. Totuşi, până să 
treacă la acţiune concret, soţii Şerbu au ascuns toate docu- 
mentele, microfilmele şi pastilele pentru cerneală simpatică 
în podul casei moderniste. 


Berea, vinul şi hipnoza 


În lumea gri şi anostă a Bucureştiului primilor ani de co- 
munism, propunerea Lyei Popescu trebuie să-l fi entuziasmat 
pe Gheorghe Şerbu care probabil își retrăia tinerețea de curier 
al SSI. Avea şansa să parcurgă un drum similar celui din 1934, 
când lăsase profesoratul pentru întâlniri conspirative, docu- 
mente secrete și informaţii clasificate şi, în plus, putea lupta 
în felul său împotriva comunismului, sperând poate chiar la o 
plecare în Occident. Dar documentele nu surprind ce anume 
a fost în sufletul său, ci numai acțiunile sale destul de haotice 
şi neaşteptat de puţin profesioniste de recrutare a unor colabo- 
ratori, demers început imediat după discuţia de la sfârşitul lu- 
nii mai 1950. 

Primul spre care s-a îndreptat a fost Mihai Sânzianu, cel 
care îi facilitase revenirea în sistemul de învățământ și care 
era profesor la Şcoala Profesională de Băieți numărul 1. 
Chiar dacă era liberal convins, bărbatul înţelesese că vremu- 
rile se schimbaseră şi se înscrisese în 1947 în Partidul Socialist 
Democrat, ajungând ca după unificarea formaţiunii cu PCR 
să devină membru al Partidului Muncitoresc Român, din 
care însă a fost exclus în urma verificărilor din aprilie 1950!. 
Opțiunile sale politice şi relaţia apropiată cu Şerbu l-au făcut 
pe Sânzianu să fie unul dintre oamenii pe care fostul curier di- 
plomatic spera că se va putea baza. Așa că i-a dat o întâlnire la 
o bodegă din Piaţa Naţiunilor Unite, unde, așa cum își amin- 
tea Mihai Sânzianu, „după ce am băut câteva pahare de bere şi 
printre alte discuţii mi-a spus că are posibilitatea să transmită 
informaţii peste graniţă și că are un microfilm pe care vrea să-l 
descifreze pentru a citi instrucţiunile”. Apoi, Şerbu l-a între- 
bat direct dacă este dispus să-i furnizeze informaţii care ul- 
terior să fie trimise, pe canale conspirative sigure, în Franţa, 
răspunsul interlocutorului fiind destul de evaziv, chiar dacă lă- 
sase oarecum să se înțeleagă că ar fi deschis ideii. Singurul lu- 
cru clar stabilit în urma discuţiei era rugămintea amicului său 
ca următoarea întrevedere să aibă loc după vacanţă, ceea ce nu 
avea să se mai întâmple niciodată. 

În aceleași zile, Ghiţă Şerbu l-a contactat şi pe Ion Diaconu, 
pe care îl cunoscuse în 1944 pe când, din cauza bombarda- 
mentelor aliate asupra capitalei, se refugiase la Mesteacăn, în 
judeţul Muscel. Şase ani mai târziu, Diaconu se găsea într-o 
poziţie cel puţin interesantă pentru lucrul în rețeaua informa- 
tivă gândită de Opran prin Lya Popescu: era membru PMR şi 

lucra în cadrul Băncii de Stat. Tentativa de recrutare s-a pe- 
trecut tot sub curaj bahic, cei doi întâlnindu-se la un restau- 
rant de pe strada Ștefan cel Mare, unde, așa cum îşi amintea 
Diaconu, „băusem un pahar de vin mai mult”. 

În drumul spre locuinţa acestuia din urmă, din blocul 
Zodiac, Ghiţă Şerbu i-a cerut să-i dea informaţii, planuri şi 
statistici de la Bancă, mărturisindu-i pe șleau că le poate tri- 
mite în străinătate. Abrupte şi riscante, cuvintele l-au speriat 
în primă fază pe Diaconu, situaţie care l-a constrâns pe Şerbu 
să mintă, afirmând că lucrează pe cont propriu și astfel că nu 
este niciun pericol să fie descoperiţi de Securitate. Chiar și așa, 
i-a fost teamă să dea vreun răspuns clar, spunând că momen- 
tan nu are niciun fel de informaţii care ar putea interesa, dar, 
dacă va ajunge să intre în posesia lor, i le va transmite. Era, de 
fapt, un refuz diplomatic de a colabora, însă, în același timp, şi 
o abţinere în a-şi denunța prietenul. Abia în dimineaţa urmă- 
toare, odată trecut șocul propunerii, Diaconu a înţeles cu ade- 
vărat ce îi propunea Şerbu, conştientizare care i-a întărit şi mai 
tare decizia de a nu lua parte la o asemenea acțiune conspira- 
tivă şi aproape sinucigaşă pentru unul ca el: 


mi-am dat seama a doua zi de greşeala care am făcut-o nu- 
mai prin faptul că am discutat acest lucru. Nu am dat nici-un 
fel de date fiindcă nu aveam şi chiar în cazul că aşi fi avut 
nu aşi fi făcut-o fiindcă eu personal nu aveam ce urmări și 
mai ales că am şi copii. Am comis marea greşeală că am putut 
discuta astfel de lucruri, cu atât mai mult cu cât eu personal 
am dorit schimbarea timpurilor vechi fiindcă am fost sărac 
şi mi-am făcut şcoala cu mari greutăți numai muncind. [...] 
Faptul că l-am văzut că este un bun sindicalist după cum îmi 
spunea că este responsabil sindical, faptul că-l şi cunoşteam 

am auzit că este într-o rătăcire şi că nu va fi capabil de alte lu- 
cruri, mai cu seamă că ne întorceam de la restaurant!. 


Este evident că în timpul anchetei lon Diaconu a încercat să 
dea discuţiei de pe Calea Dorobanţi un caracter de falsă bra- 
vură, o nefericită consecinţă a unor prea multe pahare de vin, 
şi nicicum o dovadă de activitate împotriva regimului comu- 
nist. Decizia sa de a nu-i da niciun fel de informaţii amicului 
său rămăsese de neclintit, iar când cei doi s-au văzut ultima 
oară, la 29 iulie 1950, atunci când familia Diaconu i-a vizitat 
pe soţii Şerbu, care aniversau 15 ani de căsnicie, niciunul din- 
tre cei doi bărbaţi nu a mai deschis subiectul muncii infor- 
mative. O situaţie similară s-a înregistrat și în cazul lui Victor 
Lapedatu, vechea cunoștință care îi schimbase practic viața 
profesorului de provincie, aducându-l la București și transfor- 
mându-l în curier diplomatic al lui Moruzov, şi care, în 1950, 
reuşise să scape de „mâna lungă a Securităţii, ocupând un 
călduț post de profesor de liceu. Cu prilejul unei vizite de fa- 
milie la locuinţa din intrarea Aniversării, Şerbu i-a mărturisit 
prietenului său că are o filieră secretă prin care poate să trimită 
date în Occident. Şi de această dată, Ghiţă Şerbu era, conform 
declaraţiei lui Lapedatu, „cam ebrietat”, şi cum nu a continuat 
discuţia cu o propunere de colaborare sau ajutor cu informaţii 
utile, se poate crede că a fost mai degrabă o scăpare decât o 
intenţie de recrutare. Cert este că Victor Lapedatu, având pro- 
babil mai multă experienţă şi mai multă precauție, nu a fost în- 
cântat de ceea ce a auzit şi, după cum reușea să-şi amintească 
fostul curier diplomatic, îi recomandase să renunţe imediat la 
această activitate, alegând să-şi protejeze prietenul şi să nu-l 
denunte autorităţilor. 

O altă tentativă eşuată de racolare a fost reprezentată de 
Ion Sai, angajat în cadrul Ministerului Construcţiilor, şi pe 
care Şerbu îl cunoscuse cu ocazia unei serbări şcolare pe care 
o organizaseră la Teatrul Giuleşti, fiul lui Sai fiind unul dintre 
elevii fostului curier diplomatic. În cursul uneia dintre întâlni- 
rile premergătoare evenimentului, bărbatul menționase că are 
de-a face la serviciu şi cu informaţii militare, ceea ce i-a sus- 
citat atenţia lui Şerbu care l-a contactat la sfârșitul lunii iunie 
1950, sperând să obţină acele date sensibile. Din fericire pen- 
tru Ion Sai, Ghiţă Şerbu nu i-a destăinuit ce vrea exact, de ce 
anume este interesat şi unde şi cum le va trimite, funcţionarul 
de la Ministerul Construcţiilor neștiind așadar de activitatea 
secretă a profesorului ori de rețeaua de spionaj care tocmai se 
crea. În plus, i-a dat de înțeles că nu vrea să vorbească despre 
activitatea sa de la locul de muncă, manifestând o prudență 
care i-a salvat destinul". 

Episoade ca Sânzianu, Diaconu ori Sai au reprezentat ten- 
tativele eşuate de racolare a unor colaboratori, însă Ghiţă 
Şerbu a înregistrat şi unele reuşite, fiind vorba de persoane 
ceva mai apropiate şi ale căror opțiuni comuniste erau certe 
şi ferme. Aşa a fost, spre exemplu, cazul lui Anton Zaharia, 
soțul unei verişoare îndepărtate, pe care l-a abordat la 14 iu- 
lie 1950, în timpul unei vizite, știind că acesta lucrează la 
Centro-Coop, cerându-i date despre planul pe trimestrul al 
II-lea. Două zile mai târziu, „după ce am condus pe soția și 
fetița mea, la gară la tren, neavând acasă nimic gătit şi fiind 
invitat la masă la Gheorghe Şerbu”, Zaharia s-a dus la casa 
din intrarea Aniversării, unde i-a dat fostului curier diploma- 
tic o situație din care acesta a extras câteva pasaje înainte de a-i 

returna documentul. Conlucrarea lor a continuat, chiar dacă 
nu neapărat în munca informativă: în săptămânile următoare, 
Gheorghe Şerbu i-a adus spre păstrare o mașină de scris pe care 
nu o declarase, precum şi un plic cu poezii cu mesaj anticomu- 
nist, toate fiind descoperite ulterior, în timpul percheziţiilor. 
Dar cel mai activ și mai apropiat colaborator avea să fie 
Aurel Angelescu, pe care l-a recrutat la începutul verii anului 
1950. Şerbu şi Angelescu se cunoșteau de aproape cincispre- 
zece ani, soțiile lor fiind verişoare, dar în anii 1930 fuseseră 
şi colegi la SSI, unde acesta din urmă ocupa un post de dacti- 
lograf, ajungând chiar dactilograful personal al lui Moruzov'. 
Prietenia lor se solidificase de-a lungul anilor, mai ales că în 
dimineaţa zilei de 6 septembrie, după ce aflaseră de schimba- 
rea de regim şi, implicit, de căderea lui Moruzov, Angelescu 
şi un anume Ştefan Enescu îl ajutaseră pe Şerbu să golească 
seiful SSI. Banii, documentele și bijuteriile găsite, toate în- 
ghesuite într-o valiză, au fost plimbate ore în şir pe străzile 
Bucureştiului: mai întâi la o rudă a fostului șef al serviciului se- 
cret, avocatul Săndulescu, căruia i-a fost teamă să ascundă pa- 
chetul, apoi la contele Delaporta, fostul atașat militar al Romei, 
care, de asemenea, nu a acceptat să primească geanta, iar în 
cele din urmă, fiind presat de timp, Şerbu a ascuns geaman- 
tanul sub scara de la intrarea casei Victor Roşca din cartierul 
Vatra Luminoasă. Peste aproape trei ani, când va reuși să o re- 
cupereze, majoritatea hârtiilor putreziseră, iar bijuteriile se de- 
terioraseră, însă tot a reușit să salveze câteva teancuri de bani, 
minţindu-l apoi pe Angelescu că numai câteva bancnote mai 
erau întregi. Chiar dacă amândoi își pierduseră posturile din 
SSI, Aurel Angelescu nu a împărtășit soarta mai puţin noro- 
coasă a lui Şerbu, care a fost arestat şi condamnat la detenţie, 


' ACNSAS, Fond Penal, dos. 1 169, vol. 7, f. 37. 


152 LUCIAN VASILE 


ci a izbutit să intre funcționar la Ministerul Construcţiilor, 
poziţie în care se găsea şi în 1950. Poate că prietenul său nu 
l-ar fi luat în calcul ca o potenţială sursă de informaţii dacă, 
în cursul unei reuniuni de familie petrecute la 29 iunie 1950, 
nu ar fi afirmat că la biroul său se centralizează date din mai 
multe sectoare de activitate. Pe moment, Şerbu nu a spus ni- 
mic, dar pe drumul spre casă, profitând că tramvaiul era destul 
de gol, l-a tras pe prietenul său într-un colț şi, având amintirea 
propunerilor refuzate anterior, a ales să-l abordeze cât se poate 
de direct, spunându-i că face parte dintr-o reţea de spionaj și 
este interesat de informaţiile de care pomenise Angelescu, fără 
a preciza totuşi pentru cine lucrează şi cine este omul său de le- 
gătură!. Prietenul său nu l-a refuzat, dar nici nu a acceptat în 
mod clar să lucreze pentru el, situația rămânând incertă până 
la sfârșitul lunii iulie, atunci când cei doi bărbaţi s-au revăzut 
la locuinţa din intrarea Aniversării. Cu această ocazie, Şerbu a 
avut o abordare şi mai percutantă, întrebându-l direct dacă s-a 
gândit la propunerea sa şi apoi, nemaiașteptând un răspuns, a 
pus pe masă microfilmele cu instrucțiuni, pentru a-l convinge 
pe Angelescu că operaţiunea este cât se poate se serioasă, fiind 
sub coordonarea unei structuri profesioniste. Funcţionarul de 
la Ministerul Construcţiilor a avut răgazul să-l întrebe pe Şerbu 
doar dacă este sigur că şi el vrea să facă acest lucru în care în- 
cearcă să-și atragă prietenul, moment în care fostul curier di- 
plomatic a rostit câteva cuvinte ce aveau să se dovedească pe cât 
de profetice, pe atât de tragice: „nu-mi reamintesc cum l-am 
întrebat”, spunea mai târziu Angelescu, „dar ştiu că dânsul mi-a 
răspuns că tot trebuie să moară, odată”. Sincer şi direct, dar 
şi macabru, răspunsul pare să-l fi câştigat pe Aurel Angelescu, 


' ACNSAS, Fond Penal, dos. 1 169, vol. 7, f. 172. 
? Ibidem, f. 173. 


Războiul spionilor 153 


care nici nu mai rostește vreun cuvânt, ci trece direct la anali- 
zarea microfilmelor, căutând să înțeleagă, cu ajutorul lui Şerbu, 
tehnica de cifrare şi descifrare, proces care se dovedeşte prea 
dificil pentru moment. Decizia sa intempestivă de a-şi risca 
liniștea şi confortul personal, de a-şi pune familia în peri- 
col şi chiar de a fi executat, în cazul în care ar fi descoperit de 
Securitate, poate părea de neînțeles. Sau cel puțin aşa incerca 
Angelescu să o prezinte în timpul primelor anchete, încercând 
totodată să se disculpe sau măcar să-și micşoreze vina: 


această nenorocită afacere în care am intrat fără să mă gân- 
desc o clipă la consecinţe sau ce fac, băgând în nenorocire în- 
treaga mea familie, care nu avea cunoştinţă despre cele de mai 
sus. De ce am intrat eu în această murdărie? Nu pot să-mi dau 
seama. Dacă aşi crede în hipnotism, aş datora aceasta unei 
asemenea acțiuni asupra mea. Nici acum nu pot să-mi justific 
această acțiune care va aduce atâtea nenorociri. 


Este însă evident că nu era vorba de niciun hipnotism, ci de 
alţi factori care l-au determinat pe Angelescu să intre în ris- 
canta operaţiune. Cu siguranţă, unul dintre motive era antico- 
munismul său, pe care avea să şi-l manifeste foarte evident şi 
plastic în detenţie, precum şi speranţa că regimul nu avea cum 
să mai reziste în România. Nu este exclus nici să fi fost o nostal- 
pie, o retrăire a tinereţii sale în lumea spionilor şi a activităților 
informative, mult mai palpitante decât monotonia muncii de 
birou din sediul Ministerului Construcţiilor. Poate că şi încre- 
derea oarbă în Ghiţă Şerbu, care l-a asigurat că nu ştie nimeni 
de ceea ce fac şi că totul este într-o conspirativitate ermetică, 
a jucat un rol în decizia sa de angajare totală în strângerea de 

date și trimiterea în Occident. Orice ar fi fost, Aurel Angelescu 
avea să fie principalul colaborator al lui Şerbu în următoarele 
săptămâni, activitatea lor fiind reluată în august, după ce fostul 
curier diplomatic s-a întors din ultimul concediu din viaţa sa. 


Cine pe cine (mai) minte. Cazul Cârlan 


Dintre cele patru pachete cu microfilme şi pastile pentru 
cerneală simpatică, Lya Popescu dăduse numai unul către des- 
tinatarul indicat. Pe cel pentru doctorul Pop se decisese să-l 
păstreze, cel puțin momentan, ca rezervă, iar pe ultimul alesese 
să nu i-l dea acelui Gheorghe Ionescu, pe care nu-l cunoștea 
şi în care nu putea, aşadar, să aibă încredere, ci să-l plaseze 
cuiva pe care ştia cu siguranţă că se putea baza. Aşa a intrat în 
reţeaua informativă Haralambie Cârlan, care de altfel era o altă 
prezenţă îndelungată în viaţa cuplului Opran-Popescu. Născut 
la 13 februarie 1919 în satul Ochiuri din Dâmboviţa, Cârlan 
aderase în tinerețe la Mişcarea Legionară, ajungând în timpul 
ilegalităţii din 1939 să ocupe funcția de şef al Frăţiilor de Cruce 
din fostul județ Romanați. Este neclară activitatea sa în timpul 
guvernării legionare sau în zilele Rebeliunii, însă se pare că nu 
a fost atins de măsurile represive ale administraţiei antonesci- 
ene, devenind în anii Războiului ofițer de aviație. Aşa a ajuns 
să îl cunoască pe Mişu Opran, în toamna anului 1944, pe aero- 
portul din Vărădia de Mureș din apropierea Aradului, cei doi 
păstrând ulterior o legătură destul de strânsă. Atât de apropiaţi 
au fost cei doi ofiţeri, încât viitorul şef SIMRE i-a destăinuit, 
înainte de evaziunea aeriană, că are de gând să fugă din ţară, 
aşa că i-a dat lui Cârlan maşina personală în schimbul puţinei 
valute pe care acesta din urmă o avea păstrată. Mai mult de 
atât, Opran a încercat să-l pregătească pentru acţiuni secrete, 
instruindu-l să-şi formeze echipe din oameni de încredere, 

preferabil cu foști combatanți experimentați cu ajutorul că- 
rora să pună în aplicare sabotaje, prin introducerea de praf de 
șmirghel în cutiile de ungere ale locomotivelor, pentru a pro- 
voca deraierea garniturilor, dar şi să fie pregătiţi să lucreze in- 
formativ, prin utilizarea unor sisteme de cifrare şi descifrare. 
Chiar dacă Haralambie Cârlan a fost mai mult decât deschis 
la aceste idei, niciunul dintre planuri nu s-a materializat din 
cauza plecării precipitate a lui Opran, eveniment care însă nu 
a rupt legăturile, ci dimpotrivă. Cârlan şi soţia sa s-au stabilit 
în locul comandorului, în casa din bulevardul Aerogării, mu- 
tare care a rezolvat şi problema lor locativă, dar şi teama Lyei 
Popescu că noile autorităţi ar putea realoca spaţiul exceden- 
tar, aducând astfel chiriași nedoriți. Însă trecutul său legionar 
şi ecourile plecării lui Opran s-au răsfrânt negativ asupra lui 
Cârlan, acesta fiind arestat în aprilie 1948 sub suspiciunea că 
ar intenționa la rândul său să fugă din ţară (ceea ce se pare că 
nu era însă adevărat). A fost condamnat de Curtea Marţială la 
închisoare şi încarcerat la Văcăreşti, de unde a fost eliberat la 
12 februarie 1949'. 

Inclusiv după revenirea în libertate, Cârlan a păstrat o 
foarte apropiată legătură cu Lya Popescu. Era evident că fe- 
meia a avut mai degrabă încredere în el decât în cineva ne- 
cunoscut”. Aşadar, în iunie 1950, l-a chemat la locuinţa din 
Băneasa, unde i-a pus în faţă pachetul cu microfilme şi pas- 
tile de cerneală simpatică, precum şi propunerea de a lucra în 
cadrul reţelei informative. Considerând oferta o continuare 
firească a planurilor pe care şi le-a făcut cu Opran în săptă- 
mânile dinaintea plecării acestuia din țară, Haralambie Cârlan 
a acceptat fără rezerve şi, cu ajutorul Lyei Popescu, a parcurs 

cele opt clișee fotografice cu instrucţiuni. Apoi le-a ars în baia 
locuinţei, păstrându-și numai o hârtie pe care scrisese adresa 
de corespondenţă din Franţa, dar și pe aceasta avea apoi să o 
rupă în bucăţi pe drumul spre casă’. 

Aşadar, la sfârșitul lunii iunie 1950, reţeaua creată de Mihail 
Opran se prezenta într-o situaţie destul de dezechilibrată şi, ori- 
cum, departe de planul iniţial. Ramura Paulei Ventzel era com- 
plet inactivă şi este discutabil, de fapt, cât de mult își dorea liderul 
SIMRE să creeze o structură prin intermediul ei. Fără a exclude 
această posibilitate, nu există menţiuni că i-ar fi indicat să dea 
microfilmele sau pastilele de cerneală simpatică unor persoane 
anume, pe care, totodată, să le recruteze în scop informativ. Este 
plauzibil că spera să ajungă, prin ea, la Constantin Eftimie, pro- 
babil cel mai pregătit om în domeniul muncii informative, din- 
tre toţi cei din ţară care au avut vreo legătură cu rețeaua secretă, 
dovadă că descifrarea - utilizată apoi de toţi ceilalți ~ s-a da- 
torat exclusiv locotenent-colonelului de la Făgăraş. În acelaşi 
timp, deloc de neglijat este teoria conform căreia Opran nici nu 
se aștepta să creeze o ramură funcţională prin Paula Ventzel, ci 
numai se folosise de femeie ca să ajungă, într-o manieră cât mai 
discretă, la Lya Popescu, cea care, de fapt, avea rolul construirii 
unei ramuri operaţionale care să fie, în realitate, rețeaua infor- 
mativă propriu-zisă. Femeia alături de care trăise comandorul 
până la fuga sa din țară reușise să recruteze doi colaboratori 
de încredere şi dispuşi la munca riscantă pe care o presupunea 
strângerea de informaţii, cifrarea lor şi trimiterea în Occident. 
În plus, la rândul său, Ghiţă Şerbu începuse să-şi creeze o reţea 
proprie de agenți care să-i furnizeze date din diferite domenii, 
de la aspecte tehnice la economie. Urmau numai să treacă efec- 
tiv la lucru, aspect care se va cataliza în august 1950. 

Bineînțeles, în lipsa planurilor de activitate elaborate la Paris 
este greu de trangat delicatele detalii ale principalei acțiuni a bi- 
roului ofensiv al SIMRE, mai ales că, în paralel cu ce se petrecea 
în ţară, la Viena aveau loc pregătirile pentru cealaltă compo- 
nentă: misiunea în ţară a lui Mihail Ţanţu şi Gigi Saramet. 


Cealaltă parte a acțiunii 


Poate că dintr-un punct mai larg de vedere, rețeaua Lya 
Popescu - Paula Ventzel și venirea clandestină în România 
a lui Ţanţu şi a lui Saramet pot părea două acțiuni distincte, 
insă, în realitate, privite îndeaproape, cele două fire, şi aşa des- 
tul de complicate și cu multe fațete ascunse, s-au întrepătruns 
într-o singură şi tragică desfăşurare de evenimente. În timp ce 
Constantin Eftimie distrugea microfilme şi țipa la verişoara 
sa să abandoneze orice legătură secretă cu bărbatul de la Paris, 
pentru care încă mai avea sentimente, iar Ghiţă Şerbu, prin- 
tre bodegi și vizite de familie, încerca să-şi recruteze sursele 
informative, în capitala Austriei, Mihail Opran şi Gelu Belu 
lucrau de zor la pregătirea echipei care urma să fie trimisă 
în ţară. După o tentativă eşuată la sfârşitului anului 1949 de 
infiltrare dincolo de graniţa românească, dar care, în ciuda 
deznodământului, avusese o contribuţie esenţială la conso- 
lidarea prestigiului SIMRE, Mihail Ţanţu se pregătea pen- 
tru o nouă încercare de incursiune în România comunistă. 
Unul dintre rolurile sale urma să fie cel de a o contacta pe Lya 
Popescu şi de a verifica starea reţelei informative. Fostul căpi- 
tan de parașutiști nu avea o îndatorire similară și în privința 
Paulei Ventzel, acest lucru fiind încă o dovadă în sprijinul 
teoriei că Opran doar se folosise de cea din urmă pentru a 
ajunge la Lya Popescu şi nicidecum pentru a crea, într-ade- 
văr, o structură funcţională de surse. Totodată, Mihail Ţanţu 

ar fi trebuit să contacteze trei persoane pe care le cunoştea di- 
nainte de arestarea din 1946 şi despre care bănuia că, având 
în vedere opţiunile şi disponibilitatea fiecăruia, sunt impli- 
cate în astfel de proiecte de rezistenţă activă: Aurel Munteanu, 
fost paraşutist în unitatea sa, Emil Negru, devotat membru 
țărănist, şi Berta Ibring din Timişoara, care ar fi avut nu- 
meroase legături în comunitatea șvabă. Fie prin acestea, fie 
printr-o altă metodă, Țanţu trebuia să culeagă informaţii des- 
pre grupurile de rezistență din munţi, datele urmând a fi ana- 
lizate de către SIMRE şi partenerii occidentali pentru a putea 
decide cum pot fi sprijinite acestea. În plus, agentul trebuia să 
păstreze legătura cu grupul cel mai bine închegat sau cu cele 
mai bune posibilități de acţiune și, folosindu-și cunoştinţele 
din armată, să-i instruiască pe membri şi să-i ajute în orga- 
nizarea lor. Aceştia urmau să fie puşi în legătură cu centrul 
informativ de la Paris prin intermediul radiotelegrafiei. În 
cazul ideal în care dispuneau de aparat de emisie-recepţie şi 
unul dintre membri avea pregătirea necesară pentru a-l uti- 
liza, Ţanţu ar fi urmat numai să le dea frecvențele și cheile de 
contactare a structurii din Occident. Dacă însă ceea ce lipsea 
era numai echipamentul, erau luate în considerare mai multe 
filiere prin care acesta putea fi trimis în ţară: fie prin curie- 
rul diplomatic austriac sau italian (reprezentanţe diplomatice 
care nu suscitau la fel de mult interes din partea Securităţii, 
precum legația americană, britanică ori franceză), fie ascuns 
într-unul dintre vagoanele trenului Paris-București!. În cazul 
cel mai nefericit, în care grupul nu dispunea nici de echipa- 
ment şi nici de radiotelegrafist, această lipsă urma să fie supli- 
nită la sfârşitul lunii august, atunci când Gheorghe Saramet, 
după revenirea la Viena, urma să se întoarcă în ţară cu Jak 

Albu, zis „Chinezu”, unul dintre agenţii SIMRE care trebuia să 
se alăture grupului din munți. 

De asemenea, urma să sondeze atât starea de spirit în rân- 
dul populaţiei civile, cât şi în rândul armatei, pentru a putea 
anticipa cât de dispus ar fi corpul ofițeresc să lupte împotriva 
armatelor vestice, în cazul unui nou conflict mondial, sau dacă 
ar alege, mai degrabă, să treacă de cealaltă parte şi să lupte îm- 
potriva comunismului. Mai mult de atât: mai exista un palier 
de activitate despre care partea franceză trebuia, cu orice preț, 
să nu afle'. Mihail Țanţu urma să ia legătură cu loan Cosma și 
alte trei persoane a căror alegere era în totalitate în mâna sa, 
care, în schimbul creării unei reţele de opt informatori bine 
pregătiţi, plasați în diferite zone strategice ale țării, aveau să fie 
scoşi din ţară pentru a acoperi golurile din ierarhia SIMRE de 
la Paris. Această nouă reţea secretă din România a serviciului 
lui Petrescu și Opran urma să alimenteze cu informaţii, prin 
filiera lui Titi Constantinescu, biroul român de la Salzburg al 
CIC american, ceea ce nu numai că ar fi adus resurse financiare 
atât de necesare, cât şi ar fi consolidat poziția SIMRE în lumea 
serviciilor secrete din vestul Europei. Dacă SDECE francez ar 
fi aflat de această acţiune paralelă a structurii româneşti din 
exil, atunci fragilul sprijin ar fi putut fi aruncat în aer, ducând 
aproape sigur la tăierea finanţărilor și a ajutorului logistic pus 
la dispoziţie, precum și la demiterea conducerii SIMRE. 

Cu atât mai mult înainte să plece din România, Țanţu tre- 
buia să procure hărți rutiere, ghiduri de călătorie, planuri ale 
oraşelor şi diverse dicționare pe care urma să le predea la Viena 
pentru a fi studiate în birourile serviciilor secrete occiden- 
tale. Și nu în ultimul rând, tot Țanţu avea ca sarcină scoaterea 
din ţară a unor persoane indicate de generalul Petrescu şi de 


! ACNSAS, Fond Informativ, dos. 233 837, vol. 1, f. 53. 


160 LUCIAN VASILE 


Mihail Opran: avocatul bucureştean Vasiliu, respectiv Anton 
Manolescu, fiul aviatorului Max Manolescu. Cu siguranţă, este 
o listă atât de consistentă de sarcini, încât devine firească în- 
trebarea dacă Opran chiar credea că Mihail Țanţu poate să le 
îndeplinească sau a fost, mai degrabă, o înșiruire eterogenă de 
misiuni din care trebuia să se achite de ce poate, în funcție de 
condiţiile de pe teren. 

Pentru Gigi Saramet, misiunea dată de SIMRE nu era cu 
mult mai uşoară sau mai puțin periculoasă, cuprinzând două 
direcții de activitate: prima era reprezentată de infiltrarea în 
țară a lui Ţanţu, iar a doua de revenirea în Austria cu fosta iu- 
bită a lui Opran, Lya Popescu, şi cei doi copii ai acesteia (ceea 
ce era, de fapt, o afacere personală şi directă între Opran şi 
Saramet), şi, bineînţeles, orice alt client ar fi dorit Saramet să 
mai ia. Pentru îndeplinirea în siguranță a acţiunii şi înapoie- 
rea fără incidente în Viena, noul agent al SIMRE (care deve- 
nise practic un agent dublu) trebuia să se abţină de la orice altă 
activitate de culegere de informaţii, plasându-se, atâta vreme 
cât va fi în țară, în subordinea lui Țanţu!. Totuşi, pentru orice 
eventualitate, în săptămânile premergătoare deplasării, şeful 
palierului ofensiv şi-a instruit viitorul partener de drum în 
tehnica fotografierii conspirative, a cernelii simpatice şi a ci- 
frării, stabilindu-i drept cheie de codare a mesajului primul 
vers din cântecul Bătrâneţe haine grele. 

Pentru a se masca plecarea lui Țanțu s-a lansat zvonul că ar 
fi fost ahtiat după bani şi prins într-o afacere de contrabandă, 
astfel că serviciul francez a decis abandonarea sa. În para- 
lel, fostul căpitan de paraşutişti împrumuta sume mici de la 
diferiți români, sub pretextul că ar avea nevoie să întreprindă 
unele afaceri din care să-şi câştige traiul după eliminarea sa din 

solda serviciului francez. Conform planului de acțiune stabi- 
lit cu Opran, trecerea din Austria în România urma să se facă 
în două etape: cu o călăuză avea să ajungă în Ungaria şi un alt 
ghid să îl preia din Budapesta, ambele persoane urmând să fie 
angajate de către Gelu Belu. De asemenea, Țanţu ar fi trebuit să 
anunţe prin intermediul primei călăuze că a ajuns în siguranță 
pe teritoriul maghiar, iar după intrarea pe teritoriul românesc 
avea obligaţia de a trimite o scrisoare cifrată, scrisă cu cerneală 
simpatică, în care să detalieze situaţia sa, dacă a reușit să sta- 
bilească contactele plănuite la Paris şi dacă poate primi bani 
şi alte obiecte pe filiera prestabilită (sub cauciucul de la toa- 
leta din vagonul Paris - Bucureşti). De asemenea, o dată la 
două săptămâni trebuia să trimită o scrisoare cu text banal la o 
adresă din Paris pentru a semnala că este în siguranță. 

Chiar dacă misiunea era prevăzută să aibă loc cât mai cu- 
rând, plecarea spre România se tot amâna din cauza unor 
probleme logistice. Dată fiind importanța deosebită a misiu- 
nii, atât în plan profesional, cât şi personal (cel puţin pentru 
şeful SIMRE), Belu şi Opran au căutat încă o călăuză care să-i 
ajute pe cei doi să treacă fără incidente granița minată dintre 
Austria şi Ungaria. Abia la începutul lunii iunie a fost identifi- 
cat un anume Horvath care utiliza în acțiunile sale o porțiune 
extrem de îngustă pe care o deminase singur și care accep- 
tase să-i ducă pe Țanţu şi Saramet până la Budapesta, iar de 
acolo întreaga acțiune să cadă exclusiv în sarcina românilor. 
Săptămânile petrecute la Viena în așteptarea plecării către ţară 
au fost utilizate nu numai pentru pregătirea conspirativă a mi- 
siunii şi punerea la punct a detaliilor, cât şi pentru alte afa- 
ceri conexe. Chiar dacă Gheorghe Saramet activa de câţiva ani 
drept călăuză - fie pe cont propriu, fie în slujba unor servicii 
secrete — acesta nu a uitat că primele sale încercări de câştig 

material fuseseră din postura de contrabandist. Aşa că i-a pro- 
pus lui Ţanţu şi, ulterior, lui Opran, să cumpere cincizeci de 
perechi de ciorapi de nailon, care la Viena costau numai 80 de 
cenți, și să-i vândă în ţară, unde lipseau cu desăvârșire, cu pa- 
tru sau chiar cinci dolari, iar unele perechi să le dea cadou gaz- 
delor pe traseu’. Probabil că ultima destinaţie a fost cea care 
i-a convins pe agenţii SIMRE să accepte ca o parte din bagajul 
celor doi să fie ocupat cu astfel de produse, fiind însă neclar 
ce impresie a produs propunerea. Cum mirajul câştigului fa- 
cil l-a cuprins pe tânărul Saramet care, deşi călăuză acum, nu 
a renunțat la metehnele de contrabandist şi nu s-a oprit la cio- 
rapi. Fără să ştie ceilalți, şi-a umplut rucsacul cu stofe, pantofi 
şi chiar lenjerie pe care urma să le comercializeze pe piaţa nea- 
gră din România. 

Pentru a le ușura trecerea graniţei dintre Austria și Ungaria, 
Opran a decis ca stația de emisie-recepţie, pe care Țanţu urma 
să o utilizeze în ţară sau să o predea unui grup de rezistenţă 
din munţi, să fie trimisă pe căi alternative la o adresă indicată 
de Saramet, unde locuia fratele călăuzei care-l ajutase în dru- 
mul pe care-l făcuse alături de Aristide Ştefănescu. Era așadar 
esenţial ca sosirea celor doi să aibă loc înainte ca echipamen- 
tul să ajungă la destinaţie. Aşa că în seara de 14 iunie 1950, 
Mihail Ţanţu, Gheorghe Saramet şi Horvath au părăsit Viena 
îndreptându-se spre graniță, numai că, odată ce au trecut fron- 
tiera și au fost cazaţi într-o casă izolată din Kapuvár, locuită 
de două femei maghiare, călăuza a dispărut, lăsându-i pe pri- 
mii doi să se descurce pe cont propriu. Lipsiţi de mijloace de 
orientare, cu planul bulversat și cu timpul curgând în defa- 
voarea lor, Ţanţu şi Saramet au luat în calcul să se îndrepte 
spre Fertoszentmikls pe căi separate, pentru a evita căderea 

amândurora, mai ales că fostul ofițer de parașutiști nu vorbea 
limba maghiară. În acest context, călăuza a aflat că Țanțu du- 
cea în rucsacul său câteva cutii cu microfilme ce urmau să fie 
distribuite în ţară, fără a cunoaşte însă propriu-zis conţinutul 
acelor microfilme. În cele din urmă, cei doi au decis să conti- 
nue împreună drumul spre capitală, mergând numai noaptea 
pentru a nu fi descoperiţi, iar ziua ascunzându-se în locuri fe- 
rite, nu doar de oameni, dar şi de arşița care i-a solicitat din 
plin, ajungând la Budapesta în 18 iunie. În declaraţiile sale, 
Mihail Țanţu oferă și o altă variantă a acestei etape a misiunii, 
afirmând că drumul între cele două capitale l-a făcut singur, 
fiind părăsit de călăuza ungară, iar pe Saramet l-a întâlnit abia 
la Budapesta. Cu toate că are unele detalii veridice, precum cel 
al abandonului intempestiv al lui Horvath, povestea este falsă, 
fiind presărată cu momente deosebit de periculoase, precum 
grăniceri care patrulau la câţiva centimetri de ascunzătoarea 
lui 'Ţanţu, denunţuri din partea localnicilor ori alte suferinţe 
cauzate de itinerar, toate însă depăşite de îndemânarea și de 
inteligența fostului căpitan de paraşutişti!, aflat acum în ser- 
viciul structurilor de informaţii ale regimului de la Bucureşti. 
Legenda avea atât rolul de a masca parțial activitatea de la 
Viena a lui Ţanţu, Saramet, Opran şi Belu, cât şi de a întări în 
ochii ofițerilor Securității imaginea unui agent devotat, capabil 
şi, mai ales, de încredere. 

Odată ajunşi la Budapesta, Saramet și Ţanţu au înnoptat 
nu la gazda stabilită la Viena, ci la un anume Hijden Gaspar, o 
cunoştinţă a călăuzei române, iar a doua zi s-au întâlnit cu Nagy 
Kiraly, cel care ar fi trebuit să primească staţia de emisie-recepţie, 
însă declaraţiile ulterioare nu fac lumină în ceea ce priveşte 
soarta echipamentului. Cei doi aveau să rămână pentru câteva 

zile în capitala maghiară, timp suficient pentru a-și reface forțele 
în vederea trecerii graniței în România, dar şi pentru ca Saramet 
să expedieze la 22 iunie către o adresă din Viena o carte poştală 
ce avea rolul de a transmite lui Belu sosirea în siguranță la 
Budapesta!. A doua zi, la ora 18, cei doi plecau cu un automobil 
spre Niregyhaza, îndreptându-se apoi spre Debrețin. S-au oprit 
la doi kilometri de graniţă, restul distanței până pe teritoriul ro- 
mânesc fiind parcurs pe jos. 


Femei, dolari și spionaj 


În noaptea de 23/24 iunie 1950, Gheorghe Saramet şi 
Mihail Ţanţu intrau pe teritoriul românesc şi în dimineaţa zi- 
lei de 24 iunie ajungeau la periferia Oradei. Totuşi, pentru a nu 
fi descoperiţi de posibilele controale ale Miliției ori Securităţii, 
cei doi au decis să aștepte noaptea pentru a merge la gară şi 
a căuta un tren cu care să plece spre Bucureşti. Prima garni- 
tură spre capitală era abia în dimineaţa zilei următoare şi, sub 
pretextul că trebuie să dea câteva telefoane pentru a încerca 
să găsească un loc în care să rămână peste noapte, Saramet îl 
induce în eroare pe cel care, conform instructajului primit la 
Viena, i-ar fi fost superior de-a lungul întregii misiunii, şi îl 
înștiințează pe colonelul Securităţii cu care lucra despre ul- 
timele evenimente. Din acest moment, serviciul secret de la 
Bucureşti era perfect conştient de existenţa echipei pe teritoriul 
țării şi, cu fiecare zi, îl va avea pe Ţanţu într-o supraveghere tot 
mai strânsă. Ofițerii de contraspionaj nu ştiau încă şi de cea- 
laltă faţă a acţiunii, de rețeaua informativă a Lyei Popescu, de 
microfilme și pastile de cerneală simpatică, de agenţii recrutaţi 
şi de nefericiţii care aveau să cadă în tranșeele bătăliilor secrete 
ale serviciilor şi ale spionilor. 

Drumul cu trenul nu a fost scutit de riscuri, cei doi reușind 
să se eschiveze de la un control de rutină al Miliției şi să ajungă 
în seara zilei de 25 iunie în Bucureşti. Variantele celor doi, con- 
semnate în arhivele Securităţii, ajung din nou să difere. Fără 
îndoială, cea mai spectaculoasă este, din nou, cea a lui Mihail 
Tanţu, în raportul căruia se menţionează că: 


imediat după Teiuş, ora mesei, vagonul restaurant era ex- 
trem de aglomerat. O femeiuşcă frumoasă, caută loc. Călăuza 
o acroşează și glumind Mihail Țanţu îi oferă jumătate din 
scaunul său. Astfel se împrietenesc, discuţia trece pe plan 
glumeţ. Dânsa e dansatoare la Teatrul Armatei. [...] După un 
timp, călăuza îi face propuneri directe în numele lui Mihail 
Ţanţu, căruia nu-i plac hotelurile. Fata acceptă să-l găzduiască 
pentru 5 000 lei pe zi, plus... norocul ei. Apoi ea este cea care 
oferă călăuzei pe prietena sa care are cameră în același aparta- 
ment și care i-ar ceda-o!. 


În realitate, odată ajunşi în Bucureşti, cei doi s-au despărțit: 
Saramet s-a îndreptat spre Calea Rahovei, unde a înnop- 
tat la Puiu Berlescu, un amic în care putea avea încredere. 
De acolo a telefonat din nou colonelului cu care ţinea legă- 
tura şi, peste câteva zeci de minute, cei doi se întâlneau într-o 
maşină a Securităţii, Saramet informându-l sumar pe repre- 
zentantul serviciului secret de cele petrecute la Viena, de veni- 
rea în ţară şi de misteriosul companion de misiune. În același 
timp, Ţanţu se îndrepta spre sudul capitalei pentru a face o vi- 
zită neașteptată la locuința familiei. Era aproape două noap- 
tea când, strecurându-se prin curtea bisericii Cărămidarii de 
Jos, fostul căpitan de parașutiști ciocănea cu grijă în uşa ca- 
sei din Calea Văcăreşti. Probabil că se aştepta să fie primit cu 

bucurie şi lacrimi de fericire, căci de multă vreme nici Adina 
Ţanţu (soţia sa), nici Virginia Trifu (sora sa) şi nici mama sa 
nu mai ştiau nimic despre el decât că se află la Paris. În schimb, 
femeile s-au panicat, speriate probabil de posibilitatea ca vi- 
zita inopinată să le atragă ulterior repercusiuni din partea 
Securităţii, chiar mama sa întrebându-l direct „la ce ai venit 
să ne nenoroceşti?”!. Confruntat cu atitudinea înspăimântată 
a acestora, Mihail Ţanţu a plecat în zorii zilei, nu înainte să o 
întrebe pe soția sa dacă a primit banii și ciorapii de nailon pe 
care i-a trimis prin intermediul soției doctorului Suter, aflând 
cu nemulțumire că numai o parte din sumă ajunsese la soţia 
sa, restul „pierzându-se” pe drum. 

Dacă în iunie 1950 activitatea reţelei informative şi a celor 
recrutaţi de Lya Popescu ori de Gheorghe Şerbu se desfășura 
în pași fermi, dar înceți, nefiind vreo grabă în obţinerea de 
informaţii şi transmiterea lor peste hotare, situaţia celor doi 
infiltrați din Austria în România era exact opusă. Pentru 
Mihail Ţanţu, fiecare zi, fiecare oră, fiecare minut petre- 
cut în ţară reprezenta un risc de a fi descoperit şi rearestat, 
iar întregul său efort de la Paris s-ar fi prăbuşit complet. În 
schimb, pentru Gigi Saramet şi şefii contraspionajului co- 
munist, care-l controlau, abordarea era una vigilentă, pre- 
caută și tensionată: nu trebuiau să îi lase pe Țanţu şi pe 
eventualii săi colaboratori din țară să scoată vreo informaţie 
sau să producă vreun act de sabotaj, dar nici nu trebuiau 
să acţioneze împotriva lor înainte ca toate legăturile din in- 
terior să fie identificate, pentru a fi anihilate în totalitate. 
Oricât de tentantă era o acţiune directă şi imediată de cap- 
turare a lui Mihail Ţanţu, care părea că devenise nu doar 
un spion al Occidentului, ci şi un trădător al Bucureștiului, 


! ACNSAS, Fond Informativ, dos. 444 701, f. 19v. 


Războiul spionilor 167 


contraspionajul trebuia să abordeze problema cu răbdare şi 
tact pentru a-i aresta pe toţi cei aflaţi în legătura sau în ser- 
viciul structurilor secrete occidentale. lar Mircea Țigoiu şi 
colegii lui au urmat întocmai acest plan, lăsând pentru mo- 
ment evenimentele să se desfăşoare şi sperând să nu le scape 
din mână. 

A doua zi, la 26 iunie 1950, Gheorghe Saramet şi Mihail 
Țanţu s-au reîntâlnit, mutându-se pentru o vreme în apar- 
tamentul unei doamne Filip din strada Doctor Felix, numă- 
rul 41. Acolo locuiau cu chirie şi Coca Niculescu, şi Maia 
Georgescu, două tinere pe care tot călăuza le cunoştea, pro- 
babil „de pe vremea când el frecventa barurile și varieteurile 
din Bucureşti, acestea fiind «artiste»”', după cum reme- 
mora Ţanţu, detaliile respective fiind, de altfel, unele din- 
tre puţinele puncte veridice din versiunea sa. Lăsându-l pe 
căpitanul de parașutiști să se odihnească, Saramet s-a re- 
întâlnit cu colonelul de la Securitate într-o vilă conspira- 
tivă de la Şoseaua Kiseleff, unde, vreme de câteva ore, a dat 
declaraţii ample despre activitatea de la Viena şi a răspuns 
tuturor întrebărilor primite. La final, „domnul colonel mi-a 
spus că voiu lucra [...] un raport amănunţit al întregii mi- 
siuni şi mi-a spus că am îndeplinit o misiune frumoasă şi 
că pe viitor să realizez tot aşa”, iar drept răsplată a primit o 
nouă locuinţă într-un elegant bloc modernist din spatele 
fostului Palat Regal, precum şi un nou buletin de identitate. 
Cum misiunile lui Gigi Saramet - atât cele date de Paris, cât 
şi ale Bucureştiului - erau abia la început, perioada urmă- 
toare agentul avea să se întâlnească aproape zilnic cu colone- 
lul pentru a da informaţii şi a primi noi instrucțiuni. În timp 
ce călăuza sa raporta serviciului de la București, Mihail Țanţu 

făcea acelaşi lucru, însă destinatar nu era aceeași structură, ci 
se afla de cealaltă parte a baricadei. Respectând consemnul 
stabilit în prealabil, şeful palierului ofensiv al SIMRE expedia 
pe adresa fictivei Jeanine Gayet, care locuia la Hotel Floridor 
35, Avenue des Ternes Paris 17-e, o carte poştală cu mesaj co- 
dat, prin care Opran și colegii săi erau înștiințaţi că agentul 
trimis se afla în siguranță la Bucureşti. 

În aceeaşi seară, Ţanţu i-a trasat lui Saramet sarcina de 
a procura broşura România în automobil şi alte ghiduri de 
călătorie, precum și diverse volume necesare muncii infor- 
mative a celor din Paris. Ziua următoare, agentul trimis cu 
atât efort comun de către structura informativă de la Paris 
şi rezidența din Viena alegea să se plimbe în voie pe străzile 
bucureştene, întâlnindu-se din întâmplare cu Vasile Melica, 
unul dintre parașutiștii care îl urmase în clandestinitate, în 
sărăcie şi primejdii, în anii postbelici, atunci când Ţanţu se 
pusese la dispoziția MNR, așteptând în zadar să fie utilizat în 
acțiuni anticomuniste. În cele din urmă, fostul căpitan decide 
să-şi petreacă ziua împreună cu Coca Niculescu la ştrandul 
Ministerului de Finanţe, acoperire perfectă pentru a-şi rein- 
tra în rolul de agent al serviciului de informaţii al regimului 
de la București! şi de a-şi anunţa ofiţerul de legătură de so- 
sirea în ţară. Acţiunile lui Ţanţu și Saramet aveau, fără în- 
doială, ițele lor deopotrivă complicate şi bizare: fiecare ştia 
despre celălalt că se află în serviciul exilului românesc, fiind 
în țară cu o misiune deosebit de importantă a SIMRE. Ceea 
ce nu ştia însă niciunul despre celălalt era că şi unul şi altul 
erau şi agenţi ai Bucureştiului, fiind trimiși în Occident cu 
scopul fie de a se infiltra în structurile emigrației, fie de a 
obține informaţii și de a identifica filiere de trecere a graniţei. 

Dar dacă Saramet rămăsese loial cu desăvârșire puterii din 
țară, Țanţu, care suferise din plin din cauza comunismului, 
activa ca agent în serviciul structurii de la Paris. 

La 28 iunie 1950, Gigi Saramet a primit din partea lui 
Țanţu două sarcini importante: să-l caute şi să-l contacteze 
pe Ion Cărăuşu, un fost parașutist ce-i fusese subordonat în 
anii războiului, şi să-i ducă Luciei Nicolau' un bilet în care 
fostul căpitan îi cerea să păstreze cu grijă, până ce se vor re- 
vedea, orice pachet sau corespondenţă ar sosi pentru el la 
domiciliul ei. Cărăușu a avut probabil aceeaşi atitudine ca 
mama lui Țanţu: frica de a intra într-o acţiune împotriva re- 
gimului sau de a avea cunoştinţă de astfel de iniţiative ori de 
persoane implicate l-au determinat să refuze orice contact, 
chiar afirmând că el nu cunoaşte pe nimeni cu numele fostu- 
lui său superior. Femeia însă a acceptat biletul şi, implicit, ce- 
rerea venită din partea bărbatului pentru care avea o anumită 
afecţiune. Legătura dintre cei doi era una veche şi evoluase în 
paralel cu căsnicia lui Mihail cu Adina Țanţu. Pentru fostul 
căpitan, Lucy Nicolau era „repaosul, odihna de care aveam 
nevoie”, păstrând, potrivit propriei declaraţii, legătura prin 
corespondenţă atât în timpul detenţiei din 1946-1948, cât şi 
în perioada în care s-a atlat în Occident, încercând să nu o 
implice însă în acțiunile sale. Cu toate acestea, dacă soția sa 
era de aşteptat să fie sub observaţia Securităţii interne sau 
externe şi, în plus, disensiunile dintre soţi o transformaseră 
într-o legătură pe care șeful biroului ofensiv al SIMRE consi- 
dera că nu putea conta cu încredere, Lucy Nicolau îndeplinea 
aceste două calități esenţiale: era anonimă şi loială. Aşa că, 
înainte de a pleca spre ţară, Ţanţu a decis să facă acelaşi lucru 

pe care îl făcuse şi Opran, şi anume să își folosească legăturile 
sentimentale pentru a-l ajuta în îndeplinirea activităţii sale 
de agent al serviciului de informații de la Paris. 

În aceeași zi, Mihail Ţanţu a căutat să îndeplinească una 
dintre direcţiile de activitate stabilite înainte de a pleca spre 
ţară: crearea unei rețele informative formate din oameni de 
încredere. Astfel, s-a întâlnit într-o casă de pe strada Mihai 
Eminescu, aproape de intersecţia cu Calea Moşilor, cu cum- 
natul său Vasile Trifu, care trăia în clandestinitate, fiind ur- 
mărit de Securitate pentru activitatea din timpul războiului. 
Conform discuţiilor avute cu Opran și Saramet, fostul că- 
pitan de parașutiști ar fi trebuit să-i indice călăuzei o per- 
soană care să fie scoasă din țară, alături de celelalte pe care 
Saramet le-ar fi luat contra cost sau ca urmare a celor stabi- 
lite cu şeful SIMRE. Iar Ţanţu s-a gândit la Trifu, însă scoa- 
terea sa din ţară avea un preț: cumnatul său ar fi trebuit să 
găsească patru foşti poliţişti ori comisari, bine pregătiţi, care 
să nu fie angrenaţi în alte acțiuni anticomuniste şi care ar 
fi fost dispuşi să intre într-o reţea informativă, urmând să 
trimită informaţii cifrate către căsuţele poştale conspirative 
din Occident. În acest sens, fostul şef al comisariatului din 
Reni a primit patru pachete cu microfilme, fiecare conținând 
instrucţiuni detaliate cu privire la modul de acţiune, ce fel 
de informaţii trebuie culese, cum trebuie redactate şi cifrate, 
modul de preparare a cernelii simpatice şi, bineînţeles, adre- 
sele unde ar fi trebuit trimise cărţile poştale ori scrisorile!. În 
zorii zilei, cei doi s-au despărțit, stabilind ca la următoarea 
întâlnire Ţanţu să-i comunice data plecării şi să-l pună în le- 
gătură cu călăuza, iar Trifu să-i prezinte pe cei patru viitori 
agenți din reţea. 

Însă întreaga construcţie a misiunii avea să ajungă în pragul 
colapsului din cauza unui eveniment cu totul neașteptat: 


După câteva zile de ședere cu Ţanţu în Dr. Felix acesta 
într-o seară a băut mai mult şi s-a luat la ceartă cu fata cu 
care se încurcase pe nume Coca Niculescu. Atunci el a arun- 
cat pe jos mai multe hârtii de dolari. Scena a văzut-o şi o ru- 
denie de a gazdei care era în vizită şi care s-a dus imediat 
acasă şi ia [sic!] spus bărbatului care era inspector la Banca de 
Stat — secţia aur și devize — aceasta a venit imediat la noi şi a 
cerut actele și unde sunt dolarii. Totul s-a aranjat cu 20 000 lei 
pe care Țanţu i-a dat inspectorului”. 


Chiar dacă tensiunile dintre Coca Niculescu și Mihail Tanţu 
s-au liniștit, teama de o posibilă delaţiune i-a constrâns pe cei 
doi bărbaţi să părăsească locuința din strada Doctor Felix. 
Saramet a rămas în Bucureşti, continuând să lucreze, în atentă 
colaborare cu colonelul, pe linia stabilită la Viena, în timp ce ac- 
tivitatea fostului căpitan de parașutiști este, pentru câteva zile, 
învăluită în mister. În unele declaraţii, acesta afirmă că s-ar fi 
ascuns la Braşov, însă mult mai probabil este să se fi mutat îm- 
preună cu agentul, călăuza şi supraveghetorul său, Gigi Saramet, 
în locuința din strada Știrbei Vodă, colț cu Vasile Sion, ofe- 
rită de Securitate ca răsplată pentru că-l adusese de la Viena”. 
Șeful sectorului ofensiv - profesionistul trimis de providență 
să contribuie la închegarea exilului, pariul lui Petrescu, Opran 
şi al celorlalţi ofiţeri care continuau, chiar și de la mii de kilo- 
metri de casă, să lupte împotriva comunismului —, intra acum 
în plasa şi sub lupa inamicului. Astfel că, deşi evitase căderea 
din cauza episodului cu dolarii aruncaţi în apartamentul din 

strada Doctor Felix, arestarea lui Ţanţu era iminentă, fiind strict 
o chestiune de timp. Chiar Gigi Saramet, într-o discuţie între 
patru ochi cu Marius Dumitrescu, un inginer pe care îl ţinea în 
expectativă în legătură cu o plecare clandestină din ţară, îi relata 
acestuia detalii despre misiunea pe care o primise la Viena, in- 
clusiv povestindu-i despre spionul pe care-l adusese în țară, lă- 
udându-se că şeful sectorului ofensiv „a fost lăsat în pace ca să 
se plimbe liber urmând să fie arestat mai târziu”. De altfel, călă- 
uza şi potenţialul său client se întâlniseră pentru a relua tratati- 
vele cu privire la scoaterea acestuia din urmă din ţară la sfârşitul 
lunii iulie. În mod surprinzător, peste câtva timp, la masa de 
la Cofetăria Scala unde discutau cei doi avea să se aşeze şi o a 
treia persoană: comerciantul elveţian Adolf Naef, care îi pusese 
pe aceştia în legătură şi, mai nou, era aproape să se implice și 
în activitatea informativă secretă. Încurcăturile afacerii Aristide 
Ştefănescu, pentru care elveţianul garantase cu propria-i sem- 
nătură, şi despre care Gigi Saramet îi povestise în prealabil lui 
Dumitrescu, mai ales că produseseră nenumărate tensiuni şi 
sincope în relația călăuzei cu cetățeanul elveţian, păreau să fi 
fost date uitării. Mai mult, din declaraţiile ulterioare ale agen- 
tului Securităţii se conturează ideea că, trecând peste episodul 
nefericit cu clientul precedent, reuşise să-l convingă pe Naef să 
intre într-un aranjament financiar prin care SIMRE ar fi putut 
finanța oamenii din ţară: Opran urma să depună franci într-un 
cont din Elveţia, iar comerciantul ar fi dat echivalentul în lei lui 
Gigi Saramet sau altor persoane pe care acesta le-ar fi indicat”. 
Era doar încă o schemă, care, din fericire pentru SIMRE, nu s-a 
materializat, prin care contraspionajul de la Bucureşti ar fi dre- 
nat resursele — şi aşa puţine - structurii informative de la Paris. 

Mesagerii 


Luni de zile, cele două fire ale poveștii s-u ţesut în para- 
lel: la București, prin scrisori şi microfilme se punea baza unei 
rețele informative, iar Paula Ventzel şi Lya Popescu constituiau 
capetele de pod prin care această structură secretă se dezvolta 
în conspirativitate. La Paris, Opran şi Ţanţu plănuiau trimite- 
rea în ţară a acestuia din urmă, discuţii finalizate ulterior la 
Viena cu Gelu Belu şi Gigi Saramet, călăuza având şi misiunea 
să aducă din ţară pe iubita lui Opran care, de altfel, își îndepli- 
nise misiunea de spionaj. Fuseseră luni de discuţii purtate în 
şoaptă, de schițe şi variante de lucru, de scenarii, de speranţe, 
de temeri și de multe, multe riscuri. Acum venea clipa în care 
cele două jumătăţi ale aceleiaşi operaţiuni să se unească. 

La 3 iulie 1950, telefonul din locuința din bulevardul 
Aerogării a sunat prelung. Lya Popescu ridică receptorul, iar 
de la capătul celălalt al firului se aude o voce aspră de băr- 
bat care întreabă dacă mai este disponibil covorul de care au- 
zise. Puțin probabil să fi fost o coincidenţă - Lya Popescu chiar 
avea un covor pe care voia să-l vândă, aşa că nu a bănuit ni- 
mic atunci când i-a răspuns afirmativ şi l-a invitat pe necunos- 
cut să vină a doua zi să-l vadă. Prin urmare, la 4 iulie, la ușa 
apartamentului femeii bătea un bărbat înalt şi suplu, brunet, 
cu ten închis şi o privire care nu anunța surpriza ce avea să-i 
bulverseze viaţa. Odată intrat, Gigi Saramet s-a prezentat drept 
„Doctorul” și i-a arătat un bileţel pe care Lya Popescu a putut 
distinge fără îndoială scrisul comandorului Opran, bărbatul pe 
care-l iubea și care fugise din țară cu aproape trei ani în urmă’. 
Noul venit îi aducea vestea că urma să o scoată din țară, ală- 
turi de cei doi copii, iar plecarea este stabilită în jurul datei de 

20 iulie 1950. Timorată şi entuziasmată, Lya Popescu a înce- 
put să îi dea informaţii despre modul în care s-a achitat, sau a 
încercat să se achite, de sarcinile primite în lunile precedente 
prin diferitele pachete în care erau introduse microfilmele, ne- 
bănuind că discută, de fapt, cu un agent al serviciilor secrete 
comuniste şi nu cu un agent al lui Mihail Opran. Astfel, servi- 
ciul de informaţii externe al Securităţii afla pentru prima dată 
de rețeaua de spionaj construită de comandor prin intermediul 
Lyei Popescu şi al Paulei Ventzel, cele două femei care, aseme- 
nea Luciei Nicolau, nu bănuiau şi nu ştiau că afecțiunea şi sen- 
timentele lor sunt utilizate într-un plan de spionaj. După ce 
aminteşte de colete, de scrisori şi de pachetele cu microfilme și 
îi menţionează pe Gheorghe Şerbu și Haralambie Cârlan, cei 
doi colaboratori recrutați, femeia îi cere ajutorul călăuzei pen- 
tru descifrarea unor texte de pe minusculele pelicule. Nefiind 
în stare să le descifreze, Gigi Saramet o linişteşte spunându-i 
că mâine va reveni alături de „Fratele mare” care, cu siguranţă, 
o va putea ajuta, pregătind astfel terenul pentru obţinerea unui 
volum și mai consistent de informaţii. 

A doua zi, la şapte dimineața, Gigi Saramet se reîntor- 
cea, aşa cum promisese, în casa din nordul capitalei, alături 
de Mihail Țanţu. Cu această ocazie, şeful biroului ofensiv al 
SIMRE îi explică femeii cum se fac în mod corect cifrarea 
şi descifrarea, şi discută despre starea rețelei informative şi 
posibilităţile sale de dezvoltare. Încrezătoare în rolul său și 
dispusă să lucreze cu sârg în acest domeniu, mai ales că în joc 
se afla libertatea sa și a celor doi copii, Lya Popescu vine cu 
propunerea contactării şi racolării lui Eduard Giuvaergeanu, 
care la acea dată se afla la Sinaia!. Giuvaergeanu fusese şef 
de pistă în ziua fatidică de 4 decembrie 1940, când avionul 

pilotat de soţul său, Pufi Popescu, s-a prăbuşit. Acesta și vă- 
duva pilotului s-au cunoscut ia înmormântare, păstrând o 
relaţie de amiciţie, astfel că peste câteva luni şi Opran avea 
să-l cunoască pe funcţionarul aeroportului, care în 1950 
era cu siguranţă într-o poziție mai mult decât interesantă 
pentru SIMRE: observator de trafic aerian la Băneasa. Astfel, 
Tantu, Saramet şi Lya Popescu s-au înțeles ca ultimii doi 
să facă a doua zi o călătorie la Sinaia, unde Giuvaergeanu 
se afla în concediu, pentru a stabili un contact cu acesta 
şi a discuta despre posibilitatea recrutării sale în cadrul re- 
țelei informative. 

Totodată, Lya Popescu urma să înceapă pregătirile pentru 
fuga din ţară, fiind sfătuită să vândă orice obiect putea din casă. 
Banii rezultați din comercializarea mobilierului, a hainelor şi a 
oricărui alt obiect trebuiau să fie predaţi lui Saramet, urmând 
ca femeia să recupereze echivalentul lor în valută după ce va fi 
ajuns în Franța’. Lya Popescu a urmat întocmai instrucțiunile 
primite, dându-i lui Gigi Saramet tranşe succesive de bani, 
care au crescut de la 2 000 până la 40 000 de lei, presiunea fi- 
ind explicată de călăuză prin faptul că se găsea într-o situaţie 
delicată, banii pe care trebuia să-i primească în țară, care ar fi 
fost vitali pentru desfăşurarea acțiunii, întârziind din motive 
ce nu ţineau de el. 

Nici nu plecaseră bine Țanţu şi Saramet din casa din 
Băneasa, că întreg planul SIMRE de acțiune conspirativă, 
dar şi cel al contraspionajului comunist de supraveghere și 
identificare a legăturilor, au fost din nou aproape să se nă- 
ruiască dintr-o sincopă neprevăzută. Cum în clădirea vădu- 
vei lui Pufi Popescu rămăsese un spaţiu locativ excedentar, 
după arestarea lui Haralambie Cârlan și plecarea soţiei lui în 

altă reședință, autorităţile îi acordaseră repartiție ingineru- 
lui Mircea Bogatu, un profesor de la şcoala tehnică agricolă 
din Drăgăneşti, în sudul Prahovei. Acesta locuia numai in- 
termitent în această casă, de obicei atunci când nu rămânea 
peste noapte în odaia de serviciu pe care o avea la instituţia 
de învățământ unde profesa. S-a întâmplat însă ca una din- 
tre zilele în care se întorcea la Bucureşti să fie chiar 5 iulie 
1950, norocul făcând ca el să ajungă după plecarea celor doi 
mesageri. Numai că a observat că începuseră să dispară lu- 
cruri din casă, mai ales covoare, şi, aflând că Lya Popescu 
(cu care avea totuși o relație mai apropiată) fusese vizitată în 
dimineaţa respectivă de către doi bărbaţi, discuţia dintre ei 
s-a aprins. Potrivit Lyei, „ca să scap de el i-am spus în treacăt 
că vreau să plec la Opran”", cuvinte care au provocat o reacţie 
nervoasă a inginerului, acesta amenințând-o cu denunţul la 
Miliție sau chiar la Securitate, până când femeia, plângând, 
i-a jurat că renunţă la acest plan. Dacă cele două instituţii re- 
presive ar fi aflat de încercările Lyei Popescu, aproape sigur 
ar fi trecut la arestarea ei, şi cum SSI încă lucra independent 
de Miliție şi Securitate, era posibil ca vestea reţinerii să răsu- 
fle, chiar dacă ofiţerii de contraspionaj ar fi intervenit ulterior 
pentru punerea ei în libertate. Astfel, toată operaţiunea s-ar fi 
declasificat, iar toți cei care aveau contact cu Lya Popescu in- 
trau în inactivitate, ștergând orice urmă care i-ar fi putut de- 
conspira. Nu este clar ce anume a făcut Mircea Bogatu, dar nu 
au fost găsite, până în acest moment, documente care să ateste 
că ar fi alertat autorităţile, forțând aşadar SSI să intervină pen- 
tru menţinerea conspirativității. Ce se ştie este că, peste două 
zile, bărbatul a părăsit locuința din Băneasa, cerând relocare 
şi, implicit, eliberând camera pe care o utiliza. Foarte repede, 

la uşa casei s-au prezentat funcţionarii oficiului de închiri- 
ere, care au reanalizat situația şi au decis realocarea spațiului. 
Ironie sau nu, întâmplare sau parte a întregului plan, noul lo- 
catar avea să fie comandantul Miliției din Băneasa. 


Bucureștiul nu iartă trădarea 


La 6 iulie 1950, a doua zi după vizita lui Țanţu şi a călău- 
zei, Lya Popescu şi Gheorghe Saramet (care după fiecare pas 
îl informa pe ofiţerul de legătură) plecau la Sinaia, unde în- 
tâlnirea cu vechiul prieten, aflat în concediu, nu a decurs aşa 
cum probabil spera femeia. Giuvaergeanu a ascultat cu interes 
informaţii despre rețeaua creată de Opran în ţară, prin inter- 
mediul Lyei Popescu, şi a primit cu reţinere propunerea de a 
intra în această structură secretă. Cu toate că a dat de înţeles 
că ar înclina să accepte oferta, pentru a da un răspuns final, 
Giuvaergeanu a cerut o discuţie între patru ochi cu Mihail 
Țanţu, întâlnire care însă nu a mai avut loc niciodată din cauza 
precipitării evenimentelor. Controlorul de zbor nu îşi dorea să 
discute cu Țanţu pentru a găsi formula cea mai potrivită pen- 
tru lucru în conspirativitate, în slujba SIMRE, ci ca să afle cât 
mai multe informaţii pe care apoi să le furnizeze la cel mai înalt 
nivel. Potrivit locotenentului Alexandru Biru de la Securitatea 
Aeroportului Băneasa, Giuvaergeanu avea să-l informeze „că 
are o pistă interesantă şi că va fi o descoperire foarte plăcută 
pentru Nicolschi”", numai că din cauza altor evenimente, în- 
tâlnirea capitală nu a avut loc. Chiar dacă s-ar fi întâmplat, este 
greu de prezis care ar fi fost urmările: probabil deznodământul 
reţelei, în ansamblul său, ar fi fost acelaşi. Singura diferenţă ar 
fi fost în privinţa lui Giuvaergeanu, care nu ar mai fi fost arestat 
şi condamnat, ci probabil și-ar fi continuat nestingherit viaţa, 

denunţând şi alte grupuri care activau împotriva regimului 
de la Bucureşti, așa cum se lăuda că mai făcuse și în alte ca- 
zuri (cum a fost al Margaretei Vasiu, soţia aviatorului Decebal 
Vasiu) înainte de a cunoaște rețeaua Lyei Popescu. 

Revenit de la Sinaia, Saramet s-a revăzut în capitală cu 
Țanţu, care i-a dat o cutie cu microfilme înainte de a pleca cu 
tot cu bagaje spre locuinţa inginerului Sângeorgean, unde cu 
câteva zile înainte se întâlnise cu Trifu. Însă planurile agen- 
tului SIMRE de a-şi schimba ascunzătoarea au eşuat din ca- 
uză că soția gazdei se afla acasă, iar fostul căpitan nu putea să 
riște ca prezenţa sa să fie cunoscută de încă o persoană. Aşa 
că aproape de miezul nopții este forțat încă o dată să-și caute 
un loc în care să rămână peste noapte, iar în lipsă de alterna- 
tivă decide să stea până dimineaţă în casa din Calea Văcăreşti. 
A doua zi, se întoarce în locuinţa din Știrbei Vodă şi încearcă, 
fără succes, să dea de Gigi Saramet, telefonând inclusiv Cocăi 
Niculescu. Ceea ce nu ştia Mihail Ţanţu era că acestea aveau să 
fie ultimele ore de libertate. A doua zi, 7 iulie 1950, probabil 
înspre orele după-amiezii, câțiva ofiţeri îşi făceau apariţia pe 
neașteptate să-l aresteze. Asupra sa au fost găsite două notițe, 
precum şi un bilet rupt, pe care se mai puteau distinge câteva 
fraze: „[...] jale. Fii extrem de prudent. [...] Mâine seară la ora 
21, fi [sic!] neapărat cu Coca la Arcul de Triumf, dincolo de el, 
pe dreapta cum mergi spre Kiseleff. Nu intra direct în mine, 
ci ia-te după mine. Scoate de la Coca [...] fotografiile ce am 
acolo, fără ca Coca să ştie. La întâlnire o iei pe neaşteptate”. 
Cel mai probabil, măcar o parte din instrucţiuni ar fi trebuit 
să fi fost destinate lui Saramet şi se refereau la materiale pe 
care călăuza avea misiunea să le recupereze din apartamen- 
tul din strada Doctor Felix și să le ducă la Viena. Şi mai in- 
teresant pentru anchetatori este faptul că în cameră au fost 

găsite indicative şi frecvenţe de comunicare pentru aparatul 
de emisie-recepţie, a cărui origine era necunoscută (să fi fost 
oare cel trimis prin intermediul Luciei Nicolau sau să fi fost 
adus de la Budapesta?). Printre potenţialele instrucţiuni con- 
semnate de ofițeri se regăsesc unele precum: „eu nu vă ascult 
pe noua dvs. frecvenţă. Reveniţi pe frecvenţa anterioară, „tele- 
grama dvs. este indescifrabilă”, „eu încetez emisiunea, pericol. 
Ascultaţi-mă pe QMX și pilot”, „sunteţi supraîncărcaţi. Reglaţi 
emițătorul”, „schimbaţi frecvenţa” sau „încetaţi ascultarea/ ve- 
gherea/ pentru siguranţa dvs”!. Acestea tind să crediteze ideea 
că Țanţu a încercat să contacteze un centru de legătură, poate 
chiar cel de la Viena, probabil fără să reuşească. Era una din- 
tre multele dovezi că agentul „Brebu”, numele conspirativ al lui 
Țanţu, ascunsese o parte din activitatea desfăşurată în serviciul 
exilului militar românesc, iar Bucureştiul nu ierta trădarea. 
Nici pentru Lya Popescu situația nu părea să fie mai sim- 
plă. Având în vedere că urma să plece din țară împreună cu cei 
doi băieți ai săi, care se aflau la Arad, în grija surorii sale, i-a 
împărtăşit acesteia din urmă planul său, reacția mătușii copi- 
ilor fiind extrem de dură şi de critică. Discuţia foarte aprinsă, 
încheiată cu falsa promisiune a Lyei Popescu că va renunța 
la ideea trecerii clandestine a frontierei, venea la scurt timp 
după cearta cu Bogatu şi plecarea intempestivă a inginerului. 
În plus, în zilele următoare, vecinii au început să pună între- 
bări văzând că femeia tot vinde obiecte din casă, iar locuinţa se 
golește pe zi ce trece, singurul răspuns al iubitei lui Opran fi- 
ind că vrea să se mute la Arad, pentru a avea grijă de copiii săi, 
cuvinte care însă nu i-au convins pe toţi. De parcă situaţia nu 
părea deja scăpată de sub control, Giuvaergeanu o sunase să-i 
ceară socoteală pentru lipsa lui Ţanţu de la întâlnirea stabilită, 

iar „Doctoru!” dispăruse complet și fără nicio explicaţie. Într-o 
permanentă încordare şi nervozitate paroxistică, singurul spri- 
jin moral al Lyei Popescu erau soţii Şerbu, la reşedinţa cărora 
obişnuia să meargă mult mai des decât o făcuse până atunci. 
Continuând orbeşte să respecte indicaţiile lui Gigi Saramet şi 
să-şi vândă tot ce avea, pentru a fi oricând pregătită de plecare, 
Lya Popescu le dădea celor doi prieteni din intrarea Aniversării 
diferite obiecte din casă, în schimbul cărora primea valută 
dintr-o „veche rezervă”, fiind vorba cel mai probabil despre ba- 
nii care fuseseră recuperaţi din valiza ascunsă între 1940-1943 
sub treptele casei Roşca din Vatra Luminoasă!. 

Încurajările lui Ghiţă Şerbu și ale soţiei sale erau numai 
un analgezic provizoriu care însă nu o puteau linişti pe Lya 
Popescu. De altfel, observase că milițianul care păzea intrarea 
casei în care locuia acum și comandantul din localitate intra 
în curte de fiecare dată când ea părăsea reședința. Tot încerca 
să se consoleze că întotdeauna este o banală coincidenţă, dar 
ştia și ea că e puţin probabil să fie cum spera. În această peri- 
oadă de încordare, în care la fiecare colț de stradă se aştepta 
să fie reținută şi urcată într-o mașină neagră, și în fiecare 
noapte adormea cu frică, aşteptându-se ca atunci când va fi 
trezită de lumina orbitoare a lanternelor să vadă gurile pis- 
toalelor aţintite spre ea, Lya Popescu a renunţat la precauție şi 
i-a trimis lui Opran, prin poștă, trei scrisori la adresele con- 
spirative menţionate în instrucțiuni. Primele două au respec- 
tat normele de cifrare, însă pentru ultima, dovadă că groaza 
în care trăia o epuizase, iar tensiunea era aproape palpabilă, 
a renunţat la orice precauţie şi a redactat-o în clar”. Dacă au 
ajuns sau nu la destinaţie, este aproape imposibil de aflat, dar 

cert este că, potrivit femeii, toate cele trei corespondențe au 
rămas fără răspuns. Chiar dacă Opran le-ar fi primit, ce mai 
putea face din exil, de vreme ce se afla la peste 2 000 de kilo- 
metri şi probabil că îşi dăduse seama că cercul de la București 
începea să se închidă. 


Informare, dezinformare şi, mai ales, disperare 


Dacă Lya Popescu trăia o tensiune continuă, dar măcar 
încă se mai afla în libertate şi mai putea spera într-o evadare 
din țară, pentru Mihail Ţanţu zarurile fuseseră aruncate, iar 
acum se vedea închis din nou la Malmaison, așteptând cu o 
vădită groază decizia foştilor săi superiori de la Bucureşti. 
Pentru serviciul secret al regimului comunist nu mai era agen- 
tul „Brebu”, ci devenise obiectivul „Milostivu” care avea să fie 
stors de orice informaţie utilă serviciilor secrete din România. 
Dovadă a importanţei pe care cazul său o prezenta a fost fap- 
tul că ancheta a fost condusă personal de Mircea Țigoiu, şeful 
direcției de contraspionaj. Prima întâlnire dintre fostul agent şi 
ofiţerii de caz a fost probabil una scurtă, fără bătăi şi torturi, lă- 
sându-i-se impresia că mai poate beneficia de o ultimă şansă la 
indulgență dacă redactează declarații complete despre activita- 
tea sa de când a ajuns la Viena şi până la momentul arestării. 
Atunci când Mihail Ţanţu a încercat totuşi să ascundă unele 
acţiuni sau să omită anumite persoane, colonelul Ţigoiu, be- 
neficiind de informaţiile furnizate de Saramet, l-a pus pe fos- 
tul agent în faţa unor evidențe care făceau inutil orice efort de 
a salva pe vreunul dintre cei care aveau cunoştinţă de prezenţa 
sau de activitatea sa. Țanţu a fost dus apoi în celula 13, unde 
se afla şi B. Bardan, un alt deținut care, de fapt, era angajat al 
contraspionajului și avea rolul de a-l urmări constant şi de a-i 
înregistra orice reacţie. 

Primele ore de detenţie trebuie să fi fost pentru fostul căpi- 
tan de paraşutişti momentul cel mai adânc de prăbuşire sufle- 
tească, în care disperarea l-a adus în pragul sinuciderii: 


mi-a comunicat că vrea neapărat să-şi curme viața spu- 
nând că va încerca noaptea pe la orele 2-3 prin strangulare 
sau prin lovirea craniului de robinetul caloriferului sau dacă 
va găsi vreun corp tăios îşi va tăia arterele. Mai mi-a spus că 
e sigur 100% că-l condamnă la moarte, când scria spunea că 
ceea ce face e ca şi sentinţa lui de moarte, că regretă că s-a luat 
după nişte ticăloși și nu sa [sic!] gândit ce a făcut că la prima 
[ilizibil - n.m.] în momentul când voia să fugă în munţi şi că a 
informat că în munţi sunt mulți care stau de mult timp acolo!. 


Era convins că va trece prin torturile specifice anchetei, 
deoarece „el ştie metodele de aici că o să-l puie la manej și 
o să-l facă să spuie şi ce nu e adevărat”, fiind conştient că 
odată cu el mulţi alţii vor fi arestaţi şi vor trece prin bătăi şi 
chinuri, singura persoană pentru care manifesta remuşcări 
era soţia sa, care nu știa nimic despre activitatea lui şi, oricât 
ar fi fost torturată, nu ar fi avut ce să declare. Odată trecut 
însă de şocul căderii, Ţanţu a renunţat la gândul de a-și lua 
viaţa. În zilele următoare, au alternat orele de anchetă cu cele 
în care, profund tulburat, a scris şi rescris zeci de pagini. În 
declaraţiile date aproape zilnic, colegul său de celulă a ilus- 
trat cumplitul zbucium interior care-l măcina pe fostul agent 
al serviciilor de la Bucureşti şi Paris: 


Dimineaţa a fost foarte trist și gânditor. A scris câtva 
timp [...]. S-a găsit o foaie de hârtie aruncată de dânsul în 

oală [veceu - n.m.]. După anchetă a fost trist și frământat, s-a 
plimbat puţin prin celulă, a oftat apoi s-a lungit în pat şi a dor- 
mit până seara la ora 18; (8 iulie) 

[...] a început să verifice ceea ce a avut scris, complectând 
în unele locuri, în timpul când mai scria câte ceva printre rân- 
duri se gândea în timp când verifica ceia ce a scris tot timpul 
numai a fumat ţigare după ţigare. [...] La ora 12.% l-a luat la 
anchetă. A venit de la anchetă la ora 14.25 când a intrat în ce- 
lulă a oftat râzând, după aceia a mâncat dar foarte gânditor. La 
ora 14.45 a terminat cu masa şi imediat a început să se plimbe 
prin celulă dar foarte gânditor în acest moment a aprins o 
țigare şi trăgea din ea parcă ar fi vrut să mănânce așa de tare 
se frământa. [...] pe urmă s-a culcat în pat cu fața în sus şi se 
gândea şi din când în când ofta, la ora 15.10 sa [sic!] dat iar 
jos din pat şi a aprins iar o țigare[;] cum a aprins ţigara sa ur- 
cat iar în pat stând cu mâinile pe frunte ceia ce însemna că îl 
frământă gândurile foarte tare. Nu putea să stea la un loc se 
întorcea pe toate părțile; (10 iulie) 

De la ora 20.00 până la ora 22.00 a scris cu multe între- 
ruperi, stătea și gândea şi iar mai scria câteva rânduri, la ora 
20.25 a fumat o ţigare şi stătea foarte gânditor se uita spre ta- 
van și vorbea singur; timp de trei minute după care timp a 
continuat cu scrisul, la ora 21.00 a mai fumat o ţigare scriind 
liniştit. La ora 22.00 s-a lăsat de scris, a aprins o ţigare şi a fu- 
mat-o plimbându-se prin celulă foarte nervos î-şi [sic!] freca 
mâinile, se plimba de la un cap la altul foarte agitat. [...] a 
adormit până la ora 7.15 când a fost scos la WC după venire a 
fumat o ţigare stând pe pat şi se gândea, apoi s-a culcat și a în- 
ceput să numere pe degete fiind foarte trist, avea ochi plini(i) 

de lacrimi; (noaptea de 10/11 iulie) 

la ora 20 l-am găsit scriind și a scris până la 20.30 când 
na [sic!]' mai scris, a aprins o ţigară și sa plimbat prin celulă 
dânduşi cu mâinile pe cap. După 10 minute a luat tot ce avea 
scris sa urcat în pat şi a început să controleze tot ce a scris 
dar în timpul când a scris, scria cu întreruperi, adică scria 
2-3 rânduri şi se gândea și tot fuma după ce a controlat toi 
ce a scris a stat în pat cu faţa în sus şi se gândea. A stat în pat 
până la ora 20.55 după aceia sa dat jos din pat a controlat nota 
aceia pe care o are a stat circa 5 minute sa gândit şi pe urmă 
a început iar să scrie. La ora 21.10 a aprins o ţigare a început 
să se plimbe prin celulă gânditor punânduși mâinile în cap(;) 
după 10 minute a început să scrie dar la fiecare 2-3 rânduri se 
gândeşte. La ora 21.50 a lăsat tocul pe urmă a pus coatele pe 
masă şi se gândeşte. După aceia a început iar să scrie dar cu 
întreruperi foarte dese. A scris până la ora 24.15 după aceia sa 
urcat în a aprins două țigări una după alta şi pe urmă a stat cu 
faţa în sus şi se gândea.” (noaptea de 11/12 iulie) 


O bună parte a cercetărilor la care a fost supus Ţanţu au vi- 
zat neconcordanţele dintre datele pe care Securitatea le avea 
din alte surse (în principal de la Gigi Saramet) şi informaţiile 
pe care agentul le dăduse ofiţerilor de legătură înainte de ares- 
tare. Este neclar când a avut loc acest contact, singurul mo- 
ment care poate fi identificat cu certitudine este convorbirea 
de a doua zi de după sosirea la București. Însă Mihail Țanţu 
nu a dat serviciului de contraspionaj numai acea comunicare 
telefonică, ci, potrivit unui raport din anchetă, în intervalul 
26 iunie - 7 iulie, agentul ar fi furnizat un plic cu treispre- 
zece fotogratii realizate de el, schiţa traseului pe unde trecuse 
graniţa dintre Austria şi Ungaria, un raport al activităţii sale 

din martie 1949 până în iunie 1950, schema SIMRE, chiar şi 
dezlegarea cifrului şi alte informaţii cifrate’. Ascunsese însă 
orice referire la prepararea şi utilizarea cernelii simpatice, spe- 
rând poate că va putea să utilizeze această modalitate de co- 
municare în avantajul său, dar responsabilii de caz nu au putut 
fi înşelaţi. Cealaltă parte a anchetei a vizat misiunile cu care 
venise în ţară, cu acest prilej, colonelul Ţigoiu aflând cu mi- 
rare, dar şi cu satisfacția învingătorului, că arestatul nu urma 
să execute doar misiuni ale SIMRE, ci avea şi sarcini pe filieră 
americană, prin intermediul lui Titi Constantinescu. Însă mi- 
siunea principală a obiectivului „Milostivu” ţinea de structura 
condusă de Petrescu şi Opran şi viza palierele de acțiune stabi- 
lite cu liderul de facto al structurii informative de la Paris. Însă, 
la momentul arestării, bilanțul misiunii agentului SIMRE era 
extrem de slab: nu intrase în contact direct cu niciun grup de 
rezistenţă, singura rețea informativă în direcția căreia a lucrat 
murise înainte să se nască şi, în afara Lyei Popescu, nu luase le- 
gătura cu nicio altă persoană care ar fi trebuit scoasă din țară. 
În fond, singurele două realizări ale sale erau sprijinul logistic 
dat iubitei lui Opran şi, având în vedere incidentul cu dolarii, 
faptul că reuşise să supravieţuiască în clandestinitate, pe terito- 
riul românesc, ceva mai mult de două săptămâni. 

Ancheta a avut loc în cel puţin două locuri: la Malmaison și, 
probabil, la Ministerul de Interne, de unde, contorm legendei 
cu care Țanţu trebuia să-şi consolideze în ochii exilului ima- 
ginea de luptător anticomunist, ar fi evadat în 1948. În prima 
fază, agentul a încercat să nege orice detaliu care l-ar fi incri- 
minat şi să ascundă o bună parte din misiunea cu care venise 
în țară. Totuşi, inadvertenţele și contradicţiile din declaraţiile 
sale şi informaţii furnizate de Saramet despre pachetele cu 

microfilme, stația de emisie-recepţie ori cerneala simpatică, 
pe care Țanţu le trecuse sub tăcere, îl puseseră în dificultate. 
Deloc de neglijat au fost însă presiunile psihice şi fizice la care 
a fost supus în primele zile de anchetă. „I s-a arătat că situân- 
du-se pe o poziţie mincinoasă el pierde toate perspectivele, 
periclitându-şi chiar viaţa”, se menţiona în raportul de an- 
chetă, unde se preciza fără echivoc că „totodată a fost prevenit 
că noi vom putea afla adevărul şi independent de voinţa lui”. 
Inclusiv informatorul din celula 13 menţiona că o dată cole- 
gul său s-a întors „bonţit” de la anchetă. Chiar dacă într-un 
moment mai tensionat, colonelul Mircea Țigoiu l-a ameninţat 
cu exterminarea sa şi a întregii familii, în general ancheta- 
torii au avut o abordare foarte calculată a celui anchetat, pe 
care nu l-au acuzat de trădare (care, conform codului penal, 
ar fi fost pedepsită cu moartea), ci de atitudine duşmănoasă, 
o faptă mult mai puţin gravă, ceea ce lăsa deschisă portiţa 
clemenţei. La un moment dat, unul dintre ei a pus pe masă 
până şi posibilitatea reabilitării şi a reîncadrării în armată, cu 
condiţia de a mărturisi întreaga sa activitate și a „unor servi- 
cii excepţionale aduse RPR”. Înţelegând că nu mai are cum să 
nege informaţiile pe care Securitatea le avea deja, Mihail Ţanţu 
a admis că şi-a minţit superiorii de la Bucureşti, ascunzând o 
parte din acţiunile cu care fusese însărcinat de SIMRE. În acele 
condiţii, miza sa rămânea să nu recunoască deconspirarea față 
de Mihail Opran a angajamentului față de Securitate şi a misi- 
unii cu care fusese trimis în exil. Era, de altfel, singurul punct 
pe care anchetatorii săi nu aveau cum să îl verifice, aşa cum fu- 
sese cazul cu utilizarea cernelii simpatice ori a microfilmelor, 
despre care aflaseră de la Gigi Saramet. 


' ACNSAS, Fond Informativ, dos. 233 937, vol. 1, f. 124. 
” Ibidem. 


Războiul spionilor 187 


Căderea lui Ţanţu trebuia, cel puţin pentru o vreme, să ră- 
mână o necunoscută pentru centrul informativ de la Paris, prin 
urmare, folosindu-se de agentul arestat contraspionajul a înce- 
put o acţiune de dezinformare a SIMRE. Pentru a păstra calen- 
darul prestabilit înaintea plecării de la Viena spre țară, primul 
pas făcut la numai câteva ore de la arestare: la 8 iulie 1950 pleca 
către fictiva Jeanine Gayet, domiciliată la Hotel Floridor din 
Paris 17-e, cartea poştală prin care Ţanţu reconfirma că este în 
siguranţă, în libertate. Avea să treacă mai bine de o săptămână, 
timp în care anchetele şi confruntările documentelor au alternat 
cu declaraţiile scrise în celulă, până ce acțiunea de dezinformare 
a fost reluată de Direcţia a Il-a, unde fusese Ţanţu transferat: la 
16 iulie agentul a fost constrâns să scrie cu cerneală simpatică 
două cărți poştale destinate Parisului, una cu mesaj cifrat, iar 
cealaltă cu textul necodat!. Trei zile mai târziu şi sub falsa iden- 
titate de Ema Boldesco, din Bucureşti, bulevardul Ana Ipătescu 
numărul 9, trimitea o altă scrisoare, de data aceasta către Renée 
Michel, domiciliată în 5 Rue Gaussier Leroy, Paris 17, o altă 
adresă de legătură a structurii informative conduse de generalul 
Petrescu şi comandorul Opran. Spre deosebire de precedentele 
mesaje, textul Emei Boldesco s-a păstrat într-unul dintre dosa- 
rele informative deschise pe numele lui Țanţu și, astfel, pot fi 
urmărite direcțiile de dezinformare urmărite. Agentul transmi- 
tea că se află în libertate, dar, din cauza condiţiilor periculoase, 
nu reuşise să lucreze pe liniile stabilite înainte de a pleca în mi- 
siune. Cerea, în schimb, depunerea unei sume de bani în contul 
lui Naef din Elveţia, informând că așteaptă încă să ia legătura 
cu doi dintre foștii paraşutişti pe care spera să poată conta şi că 
Gigi Saramet urma să se întoarcă la Viena. Frustrantă pentru 
București nu era numai lipsa de răspuns a Parisului, cât și faptul 

că nu se putea face contactul cu Salzburgul, unde activa Titi 
Constantinescu aflat în serviciul CIC american. Pe de o parte, 
instrucţiunile din microfilmul pe care-l avea Țanțu nu au putut 
fi descifrate, iar agentul nu-şi aducea aminte adresele de legă- 
tură stabilite înainte de a pleca spre ţară. În lipsă de orice altă 
opţiune, Securitatea îl pune pe fostul căpitan de parașutiști să 
trimită o scrisoare către Paris în care a fost strecurat un scurt 
mesaj cifrat, scris cu cerneală simpatică: „Textul primit de la 
Titi, indescifrabil. Probabil greșit de Titi. Am trimis o scri- 
soare la adresa indicată de Titi. Titi să comunice adresele la care 
să scrie oamenii contactaţi, pe adresa Coca M. Niculescu, str. 
Felix, 41”!. Pentru a face și mai tentantă recontactarea lui Ţanţu 
de către SIMRE, pe lângă obișnuita carte poştală expediată la 24 
iulie pentru a reconfirma că se află în libertate, Securitatea l-a 
determinat pe fostul agent să trimită o nouă scrisoare în care să 
afirme că a izbutit să racoleze oameni de încredere în capitală, 
şi în alte zone de interes precum Braşov şi Ploiești. Acești oa- 
meni chiar existau, putând fi astfel verificaţi din exterior, ceea 
ce ar fi înlăturat suspiciunile serviciului român din exil, dar fie- 
care era agent al structurilor româneşti de informaţii şi urmau 
să fie utilizaţi în această vastă acţiune de dezinformare. Pentru a 
face şi mai credibil scenariul, unii dintre ei au trimis la Paris, în 
nume propriu, câte o carte poștală prin care îşi transmiteau co- 
dificat indicativul din rețea”. 

Toate aceste comunicări făcute către serviciile secrete 
din Occident rămâneau însă fără niciun răspuns, în ciuda 
insistenţei lui Țanţu, care, în fapt, era a serviciului român de 
contrainformaţii. De ce anume nu venea niciun semn este greu 
de stabilit, iar singurul răspuns cert trebuie să fi fost cunoscut 

numai de Opran (sau poate şi de generalul Petrescu). Ipoteza 
cea mai bună, la acest moment, este că, de fapt, chiar şi după 
arestare, Mihail Ţanţu a rămas fidel SIMRE şi valorilor sale 
anticomuniste, reușind, chiar de sub ochii anchetatorilor săi 
şi din inima temniţei Malmaison, să anunţe căderea sa. La 5 
august 1950, într-un raport de anchetă se preciza că „pentru 
a introduce grupa de litere reprezentând data scrisorii, Mihail 
'Țanţu face numărătoarea începând cu ultima literă a mesa- 
giului, contrar instrucțiunilor scrise care prevăd că numără- 
toarea se face începând cu prima literă a mesagiului”!. Acest 
lucru se pare că fusese stabilit de Mihail Opran ca o ultimă 
modalitate pentru agent, în cazul cel mai nefericit, de a putea 
anunța capturarea și eventuala folosire a sa împotriva struc- 
turii de la Paris. 

În paralel cu tentative de păstrare a legăturilor externe, 
pentru a masca arestarea, Ţanţu trebuia să le menţină și pe 
cele interne. Prin urmare, o sună pe Coca Niculescu, tânăra 
gazdă din strada Doctor Felix, pentru a o anunţa că este ple- 
cat la Braşov şi că amână pentru o vreme întoarcerea în capi- 
tală, iar soţiei sale îi scrie tot din oraşul de la poalele Tâmpei 
o scrisoare cu mesaj codat: „Precum vezi, cotoiului tău nu i 
s-a întâmplat nimic, dar ciubotele lui năsdrăvane și-au pier- 
dut însușirea şi a trebuit să facă drumul mult mai încet. Așa 
că, dacă mustăcioarele Pisoiului s-au prăbuşit, să se zbârlească 
din nou, căci se apropie furtuna”. Scopul era de a transmite 
că, în ciuda apariţiei sale neaşteptate şi, apoi, a absenței to- 
tale, bărbatul era în libertate şi că urmează, cândva, să se re- 
întâlnească. Atenţia Securităţii faţă de ceea ce ştia familia lui 
Tantu despre el i-a determinat să consolideze pentru soţia lui 

legenda că fostul căpitan se află în libertate şi lucrează pe li- 
nia misiunii cu care a venit în țară. În acest sens, la 28 iulie, 
Adina Țanţu a găsit în apartamentul din blocul Wilson, unde 
se mutase recent, un scurt bilețel în care a recunoscut imediat 
scrisul soțului său care îi cerea să se întâlnească cu el în seara 
zilei următoare în faţa blocului Colorado, de peste drum de 
Biserica Rusă, dar să păstreze secretul total al acestei întreve- 
deri, chiar şi față de soacra ei. Probabil că cel care a împins sub 
ușă hârtia a fost un ofițer de Securitate, dar există şi o mică po- 
sibilitate ca acesta să fi fost chiar Ţanţu, care în aceeaşi zi se în- 
tâlnea cu Lucy Nicolau la locuinţa ei din Șoseaua Pantelimon. 
Dacă această revedere a fost probabil una emoţionantă, cea 
de a doua zi a fost, fără îndoială, dureroasă şi tulburătoare. 
Întreaga desfăşurare a trăirilor, a speranţelor şi a decepțiilor, a 
clipelor în care s-a discutat în șoaptă şi s-a plâns în hohote, to- 
tul s-a petrecut sub pătrunzătoarea supraveghere a Securităţii, 
căci banala întâlnire dintre doi soţi despărțiți de atâţia ani a 
fost supravegheată operativ mai amplu decât orice altă discuţie 
între veritabili spioni. Serviciul contrainformaţii a aranjat ca 
soţii Ţanţu să se întâlnească într-o garsonieră conspirativă de 
la etajul 7 al blocului interbelic Colorado, burdușită de mi- 
crofoane, în timp ce fiecare cale de acces a clădirii era păzită 
de ofiţeri ai structurii de informaţii a Bucureştiului. Conform 
planului, cei doi s-au întâlnit la ora 21.00 vizavi de Biserica 
Rusă şi au mers direct în locuința doamnei Weinert - în re- 
alitate Kerciu, angajată a Securităţii —, care i-a întâmpinat pe 
cei doi soţi, lăsându-le cheile, alături de servitoarea Veta (pe 
numele său real Săvescu, ofițer şi ea). Căutând să discute li- 
ber cu soţia sa și, chiar şi pentru câteva ore, să aibă măcar ilu- 
zia unei vagi libertăţi, Mihail Ţanţu i-a cerut servitoarei să 
plece, apoi a pornit radioul pentru a bruia interceptarea audio 

pe care, probabil, o intuia. Dramatismul discuţiilor dintre cei 
doi este greu de redat: fiind conştientă că soţul său este impli- 
cat în acţiuni subversive extrem de periculoase, Adina Țanţu 
ia mărturisit spaima că oricând, pe uşa garsonierei, pot in- 
tra ofiţerii de Securitate, că pot fi arestaţi, închişi, torturați şi 
aruncaţi într-o închisoare unde ar putea să moară. „Mi-a spus”, 
îşi amintea femeia peste câţiva ani, „că deţine o otravă care mă 
va omori şi pe mine dacă voi voi. Nu are decât să o puie pe 
buze”. Cu siguranţă, Mihail Țanţu nu avea o asemenea cap- 
sulă, dar gândul sinuciderii împreună era, în tensiunea acelor 
ore, o perspectivă a libertăţii şi a liniştii, şi o amăgire a iubirii. 
Au discutat despre relaţia lor, despre cei apropiaţi, dar şi despre 
prezentul complicat şi primejdios. Adina Țanţu era îngrijorată 
de activitatea soțului şi de posibilele repercusiuni pe care le-ar 
putea avea, căci nu putea să uite tot ceea ce s-a petrecut cu băr- 
batul său în ultimii ani: răpirea de pe stradă de către serviciile 
secrete sovietice în toamna anului 1944, clandestinitatea, ares- 
tul şi implicarea în procesul MNR, detenţia, evadarea neclară 
şi traiul departe, dincolo de Cortina de Fier, iar acum reve- 
nirea secretă şi neașteptată în România. Mihail Ţanţu încerca 
să o încurajeze, recomandându-i să aibă încredere într-un fost 
paraşutist care o va căuta din când în când, crezând, probabil, 
că sinceritatea şi deschiderea ei față de bărbatul care de fapt 
era agent sub acoperire al Securităţii o vor feri de represiunea 
puterii comuniste. Spre dimineață, Mihail Ţanţu i-a spus soţiei 
că trebuie să plece şi că nu-i poate promite când şi dacă se vor 
mai revedea, singura speranţă de comunicare fiind scrisorile 
pe care le va găsi sub ușă’. Aceste cuvinte au adâncit dispera- 
rea soţiei sale, care i-a cerut să nu se mai implice într-o altă 

acţiune care le-ar putea distruge viaţa. I-a spus cât de mult îşi 
doreşte să rămână împreună, să fie o familie şi să aibă copii. 
L-a implorat să mai stea măcar o zi în acea garsonieră, feriţi 
de toate suferinţele și încercările vremurilor pe care le înfrun- 
tau. Conştient că orele de libertate se sfârşeau și dorind să-și 
ferească soţia de întâlnirea cu oamenii serviciului secret al pu- 
terii comuniste, Mihail Țanţu a răspuns de fiecare dată nu şi i-a 
cerut să plece. Răvăşită de suferinţa unei alte despărţiri, Adina 
Țanţu a plecat din garsonieră, dar, încăpățânându-se să nu se 
resemneze, s-a lipit cu spatele de gardul Bisericii Ruse, privind 
spre uşa blocului Colorado şi aşteptând să vadă încotro se va 
îndrepta soțul său. Serviciul secret a intervenit, iar prizonierul 
a fost scos pe o uşă de serviciu, fără ca Adina să observe. 

Dar jocul cel mai complex s-a desfăşurat în legătură cu fosta 
călăuză. Atât Țanţu, cât şi Saramet știau că celălalt lucrează 
pentru SIMRE, dar niciunul nu ştia că partenerul său de mi- 
siune era şi agent al serviciului secret de la Bucureşti. lar acest 
secret trebuia păstrat în continuare, la fel cum și arestarea lui 
Țanţu trebuia să rămână necunoscută pentru Saramet (acesta 
bănuia că avea să se întâmple, fără să ştie că avusese deja loc). 
Sperând probabil în recâştigarea ~ chiar și parţială - a încrede- 
rii ofiţerilor Securităţii şi, implicit, a unei clemenţe în privinţa 
acuzațiilor care i se aduceau, Țanţu s-a implicat în arhitectura 
întâlnirii ce urma să aibă loc, redactând o serie de propuneri 
luate apoi în considerare de ofițeri. Scopul întrevederii nu era 
doar de a camufla adevărata situaţie a agentului SIMRE, ci și de 
a testa onestitatea călăuzei față de serviciul de contrainformaţii 
al regimului comunist. 

În ziua de 22 iulie, la ora opt seara, Mihail Țanţu s-a întâl- 
nit cu Gheorghe Saramet la barul de la parterul aceluiaşi bloc 
Colorado (unde peste o săptămână avea să se vadă cu soția sa), 

agentul făcându-i cunoştinţă cu un anume Niţă, prezentat ca 
lost parașutist care a servit sub comanda sa în timpul războ- 
iului. În realitate, era ofiţerul Bucur. Cei trei bărbaţi au urcat 
apoi la etajul 7, unde, într-un apartament conspirativ pus la 
dispoziţie pentru trei sferturi de oră de o femeie cu care Ţanţu 
a schimbat câteva cuvinte în germană și care, de fapt, era un 
alt ofiţer sub acoperire, au discutat despre situația misiunii și 
viitoarele acţiuni ce trebuiau întreprinse. Așa cum relata ulte- 
rior ofiţerul Bucur, Mihail Ţanţu „a vorbit foarte natural, fără 
ezitare, sub o formă ușor spirituală, care îl caracterizează, în 
despre faptul că cele stabilite la Paris şi 
la Viena nu au corespuns cu realitatea din ţară, de aici decur- 
gând întârzierile, şi că va trebui să părăsească Bucureştiul din 


»]l 


mod deschis și tactic 


nou. Conform legendei, în periplul său brașovean nu reușise 
să intre în contact cu grupurile de partizani din Făgăraș, dar 
călăuza putea comunica SIMRE că agentul izbutise să racoleze 
câteva persoane în zone-cheie: Bucureşti, Brașov, Ghimbav şi 
Ploieşti. Era vorba de aceleași persoane reale, care de fapt lu- 
crau pentru serviciul secret comunist, despre care Țanțu co- 
municase Parisului într-o scrisoare cu mesaj cifrat expediată 
tot la sfârşitul lunii. 

De asemenea, la 27 iulie, ora 19.00, în staţia de tramvai din 
Piaţa Romană, Gigi Saramet urma să-l întâlnească pe Vasile 
Trifu pe care, conform ordinelor lui Țanţu, trebuia să îl scoată 
din ţară. Călăuza trebuia să se îmbrace în haine bleumarin și 
cămașă maro, şi să aibă sub braț Enciclopedia română. La un 
moment dat, va fi abordat de un bărbat scund, lat în umeri, cu 
tâmple cărunte şi chelie pronunţată, care va ţine în mână o pă- 
lărie. Confirmarea identităţii se va face prin întrebarea „asta e 
de la Bătrânu'?”, iar Saramet urma să răspundă „da, e pentru 

Mișu”, apoi să stabilească detaliile plecării din ţară. Pentru a 
nu-şi deconspira agenţii şi a nu trezi SIMRE nicio bănuială că 
serviciile secrete comuniste ar fi implicate în eventualele că- 
deri, Securitatea chiar intenţiona să-l scoată din ţară pe Trifu, 
folosindu-se de Gigi Saramet drept călăuză. Alături de fos- 
tul comisar de poliție din Reni urma să părăsească clandestin 
țara şi Marius Dumitrescu. Totuşi, Trifu nu trebuia scăpat din 
mâna puterii de la Bucureşti și să ajungă, astfel, în Occident. 
În colaborare cu structurile secrete maghiare, la Budapesta, 
în tren sau în gară, trebuia să aibă loc un control inopinat, în 
urma căruia se descoperea că Vasile Trifu nu vorbea deloc ma- 
ghiară, ceea ce ar fi condus la arestarea lui preventivă. În con- 
fuzia momentului, Saramet şi Dumitrescu scăpau neverificaţi 
şi reușeau astfel să ajungă la Viena, unde inginerul ar fi depus 
mărturie care garanta autenticitatea şi neprevăzutul neferici- 
tului incident. 

De asemenea, călăuza trebuia să comunice celor din 
SIMRE că situaţia internă este deosebit de dificilă pentru 
misiuni ca a lui Țanţu - de aici şi rezultatele nesatisfăcă- 
toare pe care acesta le înregistra -— şi că este nevoie de bani 
şi de instrucțiuni pentru dezvoltarea acţiunii, resursele ur- 
mând a fi transmise tot prin intermediul unor femei: la Lucy 
Nicolau trebuiau să ajungă bancnotele, iar pe adresa Cocăi 
Niculescu scrisorile sau pachetele cu microfilme. Bineînţeles, 
odată preluate, toate resursele urmau să sfârșească în posesia 
Securităţii. Cum Mihail Țanţu plănuia din nou să dispară din 
Bucureşti chiar în acea noapte, Saramet și Niţă s-au reîntâl- 
nit în dimineaţa zilei de 23 iulie, la ceasul din Piaţa Victoriei, 
unde călăuza i-a predat aşa-zisului fost paraşutist microfil- 
mele şi cerneala care rămăseseră la el, primind în schimb lei 

și valută maghiară şi austriacă, bani atât de necesari în viitoa- 
rele treceri de graniţă. 

Gheorghe Saramet era însă hotărât ca la prima misiune în 
atara graniţelor pe care o va primi să-l ia cu el şi pe Marius 
Dumitrescu, chiar și fără ştirea serviciului secret, şi să nu 
se mai întoarcă în țară. Știa că, potrivit înțelegerii avute cu 
Opran, urma să se întoarcă la Viena în cursul verii, însă servi- 
ciul de contrainformaţii român tot amâna preconizata sa ple- 
care. Aceleaşi perspective veneau şi din partea lui Niţă, omul 
de încredere al lui 'Ţanţu, care fie la telefon, fie la întâlniri, îi 
amâna de pe o săptămână pe alta plecarea către graniță, fără 
ca Gigi Saramet să ştie că şi celălalt reprezintă vocea contra- 
spionajului comunist!. Exasperat şi tensionat, călăuza chiar 
i-a destăinuit inginerului Dumitrescu că începuse să se gân- 
dească să plece împreună pe cont propriu, fără informarea şi 
asentimentul structurii informative de la Bucureşti. Pornirile 
sale au fost însă domolite de febrila activitate din ţară în care 
era implicat şi care, probabil, i-a alimentat orgoliul, căci în- 
cepuse chiar să se laude lui Marius Dumitrescu cu aprecie- 
rile pe care le primea, afirmând până şi că primise gradul de 
ofiţer (ceea ce este totuşi puţin probabil), ca recompensă pen- 
tru reușitele înregistrate”. Cert este că serviciul de informaţii 
avea motive să amâne plecarea lui Gigi Saramet care, odată 
ajuns la Viena, ar fi trebuit să predea materiale informative 
(note ale agenților din reţele existente, hărți, broşuri și cărți), 
să ofere informaţii despre activitatea din țară şi, mai ales, să 
dea explicaţii pentru numeroasele arestări şi pentru modul în 
care, totuşi, izbutise să scape. În primul rând, prin întârzierea 
revenirii călăuzei, contraspionajul comunist căuta să forţeze 

mâna SIMRE să încerce să-i contacteze pe cei din ţară, folo- 
sind căi alternative. Astfel, ar fi obținut noi informaţii şi ar fi 
descoperit şi alte filiere de comunicaţii ale exilului. În al doi- 
lea rând, existau numeroase piste care trebuiau investigate: 
unde se ascundea Vasile Trifu și cu cine se afla în legătură, 
cine făcea parte din reţeaua Lyei Popescu şi cât de funcțională 
era această structură, şi, mai ales, să se finalizeze ancheta lui 
Mihail Ţanţu. După mai bine de o lună de investigaţii, fos- 
tul căpitan de parașutiști admitea o serie întreagă de deta- 
lii pe care le ascunsese sau le negase până în acel moment: 
existenţa altor microfilme sau a cernelei simpatice cu care ve- 
nise în țară, obiectivele stabilite cu Opran înainte de plecarea 
în misiune, legăturile pe care le avusese în țară și acțiunile de 
consolidare a reţelei informative a Lyei Popescu. Tot la înce- 
putul lunii august a avut loc și ultima ieșire din închisoare 
a fostului agent pentru a se întâlni cu Gigi Saramet şi a dis- 
cuta despre lipsa de răspuns a Parisului, pentru a lăsa impre- 
sia că este încă în libertate, dar că operează în afara capitalei, 
şi să-i ceară amânarea plecării spre Occident, spre exaspera- 
rea și mai acută a călăuzei, care presa pentru un drum rapid 
la Viena, alături de Trifu şi Dumitrescu. Se pare că și voia re- 
prezentantului SIMRE era ca Gigi Saramet să mai rămână în 
țară, fără ca acesta să ştie că şi în acest caz era, de fapt, decizia 
Securităţii. Ceea ce s-a întâmplat în decursul lunii august cu 
Mihail Țanţu este neclar: la 14 august, într-un raport al cer- 
cetărilor efectuate în cazul „Milostivu”, se precizează că „el 
[Mihail Ţanţu - n.m.] se situează și acum pe poziţia de a in- 
duce în eroare ancheta, pentru a câştiga cât mai mult timp. 
Între timp, este aproape sigur că una din agentele Serv[iciului] 
Informativ Francez în RPR a reuşit să iasă din ţară”. 


1! ACNSAS, Fond Informativ, dos. 233 937, vol. 3, ff. 205-206. 

Cine era acea femeie rămâne o necunoscută a acestei 
complicate poveşti. Cu siguranță, nu este vorba nici de Lya 
Popescu și nici de Paula Ventzel, care se aflau în ţară, prima cu 
o susținută activitate conspirativă. Singura posibilitate identi- 
licată până în acest moment ar putea fi Alice Rousilloux, enig- 
matica funcționară a legaţiei franceze care în decembrie 1949 
dăduse Paulei Ventzel primele pachete cu microfilme, cele de la 
care a pornit întreaga rețea informativă a lui Opran. De altfel, 
ultima confirmare a prezenţei lui Alice Rousilloux în România 
este înregistrată la începutul lunii august 1950, atunci când an- 
pajata legaţiei franceze i-a solicitat Paulei Ventzel o întâlnire 
pentru ziua de 4 august, la ora 13.00, însă aceasta din urmă 
nu a reușit să se învoiască de la serviciu şi să se prezinte la lo- 
cul stabilit. Apoi, Rousilloux va dispărea complet din întreaga 
acţiune, numele său fiind absent inclusiv în anchetele care s-au 
desfăşurat ulterior, cu toate că Ventzel a amintit-o constant în 
mărturiile sale, iar în rechizitoriu este indicată drept cea care 
a facilitat trimiterea pachetelor cu microfilme. Totodată, nici 
motivul pentru care Rousilloux i-a cerut lui Ventzel să se în- 
tâlnească la 4 august 1950, după câteva luni de tăcere, nu este 
elucidat: sosise în țară un nou pachet ce trebuia livrat sau, mai 
degrabă, franţuzoaica avea informaţii despre acțiunea contra- 
spionajului român şi intenţiona s-o avertizeze pe cea care, fără 
voia sa, devenise agentă a SIMRE? 

În același timp, există menţiuni că în datele de 14 şi 21 
august, pe adresa lui Lucy Nicolau au sosit două scrisori cu 
mesaj cifrat redactat cu cerneală simpatică. Cel puţin în al 
doilea caz, analiza grafologică stabileşte că însemnarea co- 
dată aparţine lui Opran. Nu este însă cunoscut şi conţinutul 
acestor mesaje, dar este consemnată, tot în prima parte a lu- 
nii august, o reacție total atipică a șefului SIMRE, legată de 


198 LUCIAN VASILE 


Mihail Ţanţu. Constanţa Magoș, secretara şi apropiata lui 
Opran, îşi amintea că „a venit într-o dimineaţă furios Opran 
la mine și dacă nu eram în pat cu 40 [de grade] cu flegmon 
m-ar fi bătut. Atunci mi-a spus Opran că am făcut o prostie 
cât mine de mare când nu i-am spus că am dat bani «neno- 
rocitului acela de căpitan»””. Puțin probabil ca banii să fi fost 
declanșatorul crizei de furie a unui ofițer cunoscut pentru spi- 
ritul său rece şi calculat. Atitudinea și apelativul folosit tind să 
acrediteze ideea că liderul SIMRE înţelesese că agentul şi co- 
laboratorul său se afla acum într-o închisoare a regimului de 
la București. Dacă Mihail 'Ţanţu mai avea o speranţă, oricât de 
mică, într-un scenariu salvator, în care ar fi obținut clemența 
şefilor serviciului de la Bucureşti, toate aceste nădejdi s-au 
spulberat cu siguranţă în noaptea de 23 august, când, la ora 3, 
a fost scos din celulă şi dus în camera de anchetă. Conducerea 
contraspionajului comunist se convinsese fără dubiu de jocul 
dublu al lui Țanţu şi de faptul că loialitatea sa fusese, în tot 
acest timp, faţă de structurile anticomuniste din exil. Cum a 
decurs ancheta din acea noapte poate fi bănuit din declaraţiile 
fanteziste rezultate în urma interogatoriilor. Mihail Tanţu 
declara, printre altele, că urmărise sabotarea releelor de ra- 
dio din ţară pentru ca pe frecvenţa rămasă liberă să emită un 
post de radio anticomunist din Tanger (o absurditate tehnică, 
oraşul din nord-vestul Marocului fiind mult prea departe de 
teritoriul românesc) și că intenţiona, cu ajutorul unui gardian 
pe care-l cunoscuse în 1947, să introducă un aparat foto în 
temniţa Aiudului, iar pozele să fie scoase din ţară pentru a 


' Lucian Vasile, „Mihail Opran: Un destin cu prea multe umbre’, în Con- 
stantin Vasilescu, Florin S. Soare (coord.), Incursiuni biografice în comunismul 
românesc, Anuarul Institutului de Investigare a Crimelor Comunismului și 
Memoria Exilului Românesc, vol. XII, Editura Polirom, Iaşi, 2017, p. 136. 

ii folosite de propaganda vestică. Din acest moment, soarta 
sa era pecetluită, fostul căpitan de parașutiști a devenit unul 
dintre zecile de mii de deținuți politici din ţară, fiind eliberat 
abia în 1964. Unul dintre capitolele complexei acțiuni duse în 
România anului 1950 de către SIMRE se încheiase, iar restul 
se apropiau vertiginos de ultimele pagini. 


Cu toată viteza spre dezastru 


După neutralizarea lui Mihail Ţanţu, acţiunea contraspi- 
onajului românesc în direcţia rețelei Lya Popescu - Paula 
Ventzel s-a concentrat exclusiv pe cele două femei şi pe agenții 
sau colaboratorii acestora. În operaţiunea de identificare şi de 
urmărire a lor, principalul pion al Bucureștiului rămânea Gigi 
Saramet care, la începutul lunii august, trecea din coordonarea 
colonelului cu care lucrase în săptămânile anterioare (şi care 
acum ar fi urmat să lipsească din capitală) în subordinea ce- 
lui care s-a prezentat cu numele conspirativ Damian. Serviciul 
Securităţii era conștient, datorită discuţiilor purtate în casa din 
Băneasa, la începutul lunii iulie, că prin filiera Lya Popescu 
se creaseră două ramuri: una dezvoltată de fostul diplomat 
Gheorghe Şerbu, care avea exclusiv o activitate informativă, și 
alta - mai puţin cunoscută - a lui Haralambie Cârlan. 

La indicaţiile lui Damian, în august 1950 Saramet reapare 
brusc în viaţa iubitei lui Opran, cerându-i femeii să urgen- 
teze strângerea de informaţii, să îl pună în legătură cu Cârlan 
(ceea ce fusese, de fapt, iniţiativa Lyei Popescu, la care Gigi 
Saramet nu a ştiut în primă instanță cum să răspundă, ce- 
rându-i să centralizeze ea informaţiile obţinute de fostul le- 
gionar) şi să se pregătească de iminenta plecare spre graniță’. 
Dacă până atunci activitatea ramurii sale a fost dată aproape 


' ACNSAS, Fond Penal, dos. 1 169, vol. 5, f. 59. 

exclusiv de încercările fostului curier diplomatic de a-şi re- 
cruta surse informative care să furnizeze date utile Parisului, 
din ultima lună a verii, Haralambie Cârlan constituie ele- 
mentul cel mai activ şi mai angrenat în acțiuni conspirative 
care stârnesc curiozitatea Securităţii. Reapariţia lui Saramet 
a liniştit-o cu siguranţă pe fosta iubită a lui Opran, extrem 
de speriată de dispariţia „Doctorului” şi a „Fratelui Mare”, 
precum şi de absenţa oricărui răspuns la corespondenţa 
cu Parisul. Totodată, i-a reaprins entuziasmul de a finaliza 
acţiunea în care se trezise implicată, aşa ajungând să tran- 
scrie unele informaţii obținute de Cârlan şi să le predea lui 
Saramet, așteptând în aceeaşi măsură răsplata de a fi scoasă 
din ţară de călăuza trimisă de la Viena. Cum soţii Şerbu erau 
plecaţi în concediu la Mangalia (nebănuind că erau ultimele 
zile senine din viaţa lor), singura alternativă era mijlocirea 
întâlnirii dintre Cârlan şi Saramet, data fixată fiind 14 au- 
gust. Hazardul a făcut însă ca fix cu o zi înainte, în fatidicul 
13 august, Haralambie Cârlan să-l întâlnească într-o staţie 
de tramvai din capitală pe Gheorghe Dumitrache!, o mai ve- 
che cunoştinţă de dinainte de război, care ajunsese în 1950 
ofiţer în cadrul Academiei Militare din Bucureşti. După o se- 
rie de discuţii banale, Cârlan i-a mărturisit că s-ar fi întâlnit 
cu un curier trimis din Occident (în realitate doar ştia de la 
Lya Popescu de sosirea sa în ţară, dar întâlnirea propriu-zisă 
nu avusese încă loc) care i-a confirmat că veştile despre un 
iminent conflict între cele două blocuri ideologice sunt ne- 
fondate, însă orice informaţie din domenii sensibile ar pu- 
tea fi de folos. Dumitrache l-a ascultat fără a-i promite vreun 
sprijin în obţinerea acestor date, dar nici nu i-a cerut să se 
oprească din conversaţia — fără îndoială - periculoasă. 


! ACNSAS, Fond Penal, dos. 1 169, vol. 2, f. 86. 

Prima întâlnire dintre Saramet și Cârlan, la care de altfel a 
asistat şi Lya Popescu, a avut loc la 14 august 1950, vizavi de 
Arcul de Triumf, „Doctorul” prezentându-se foarte convingă- 
tor drept „venit din partea lui Opran și care are un rol destul 
de important în mișcarea aceasta în care nu sunt decât români 
şi nu este decât o mişcare creştinească care în fruntea ei are pe 
Dumnezeu”. Impresia lăsată de agentul Bucureştiului trebuie să 
li fost deosebit de pătrunzătoare, căci răspunsul lui Cârlan aco- 
perea aproape întregul spectru de interes al contraspionajului: 
lostul ofiţer susținea că are legături cu grupurile de rezistență 
armată din Buzău, Prahova şi Făgăraş, le cunoaşte în detaliu 
inzestrarea cu armament, lipsurile de aprovizionare și mora- 
lul membrilor, şi chiar poate facilita echiparea fiecărui grup cu 
staţii de radiotelegrafie prin care ar putea lua contact direct cu 
Parisul ori Viena. În realitate, Cârlan nu poseda nimic din cele 
de mai sus, însă pentru orice serviciu efectuat Saramet urma să 
îl remunereze, ceea ce era salvator având în vedere sărăcia în 
care se zbătea fostul ofițer, după eliberarea din închisoare. Banii 
pe care urma să îi încaseze (o parte avea să îi şi primească, în câ- 
teva tranșe) de la Saramet proveneau de fapt de la Lya Popescu, 
care îi dăduse „Doctorului” cele câteva zeci de mii de lei rezultați 
în urma lichidării bunurilor personale în schimbul promisiunii 
că, odată ajunsă în Occident, Opran îi va returna contravaloarea 
sumelor în valută. Cu alte cuvinte, contraspionajul comunist fo- 
losea în întregime resursele financiare ale agenţilor SIMRE pen- 
tru a strânge lațul în jurul lor. 

Pentru a-i câştiga încrederea curierului venit de dincolo de 
Cortina de Fier, Haralambie Cârlan i-a dat încă de la prima în- 
tâlnire o serie de informaţii, dar, aşa cum avea să recunoască în 
timpul anchetei, „am dat în cifre, dar nu le mai rețin, fiindcă 


! ACNSAS, Fond Penal, dos. 1 169, vol. 5, f. 377. 

tot ceea ce am dat de veste, tot a fost din domeniul fanteziei”. 
Abia după cooptarea lui Gheorghe Dumitrache, a început să in- 
cludă şi material veridic, fie furnizat de colaboratorul său (pre- 
cum date despre manevrele militare efectuate în Transilvania), 
fie preluate din presa comunistă (încorporarea societății 
Muntenia în Sovrompetrol), fie chiar simple bârfe despre trecu- 
tul de ucenic de cizmar al unui ministru adjunct numit Nicolae 
Ceauşescu. Numai că obţinerea acestor informaţii nu era sa- 
tisfăcătoare pentru contraspionajul comunist, aşa că Damian 
l-a instruit pe Saramet să îi ceară insistent lui Cârlan să-i pre- 
zinte pe unul dintre membrii grupurilor din munți. Pentru a 
nu pierde banii promişi, chiar dacă nu avea nicio conexiune cu 
grupurile de rezistență armată, Cârlan a recurs la aceeași stra- 
tagemă: a inventat un membru. Astfel, l-a convins pe Gheorghe 
Albu, un vechi prieten din copilărie şi fost legionar condam- 
nat la şapte ani închisoare pentru participare la Rebeliune, 
ca, în schimbul unei sume de bani, să participe la o întreve- 
dere secretă unde trebuia să recite un text prestabilit. La 19 au- 
gust, ora 22.45, Cârlan şi Saramet se întâlnesc în fața Cofetăriei 
Republicii de pe Calea Victoriei, vizavi de Hotelul Athénée 
Palace, de unde au mers cu un taxi până în Giuleşti, pentru a-l 
lua pe Albu de la locuinţa sa din strada Petru Maior. S-au în- 
tors în Piaţa Universităţii, pentru a urca în același apartament 
conspirativ din blocul Colorado, unde se văzuseră şi Țanţu cu 
soția sa cu câteva săptămâni înainte. Saramet constată că, de 
fapt, omul adus de Cârlan nu era membru propriu-zis în vreun 
grup, ci numai sprijinitor al echipei de 43 de oameni care ar fi 
activat în Buzău sub conducerea comandorului Vasile Leonida 
şi că ar fi avut legături şi cu grupul din Ploieşti al unui anume 
lacobescu, precum și cu cel din Făgăraș aflat sub ordinele unui 
individ Strezea (toate informaţiile fiind, bineînţeles, plăsmuiri 

ale lui Cârlan). După recitarea textului, Albu s-a scuzat că nu 
mai poate rămâne şi a părăsit apartamentul, spre nemulțumirea 
„Doctorului”. 
Saramet cu privire la omul pe care i-l prezentase, iar tensiunea 
dintre cei doi a escaladat. Pentru a-i recâștiga bunăvoința curi- 


cerului, fostul ofiţer a susținut că ar mai avea o altă cunoștință 


Cârlan a trebuit să înfrunte reproșurile lui 


care lucrează în aviaţie, de la care ar putea obţine date cu pri- 
vire la aerodromurile din ţară, dar că respectiva persoană se 
află într-o situaţie financiară delicată, iar racolarea ar putea să 
o facă, bineînţeles, numai dacă ar primi banii necesari. Mizând 
pe girul lui Damian, Saramet a decis să forțeze mâna lui Cârlan, 
cerându-i să îi aducă la viitoarea întâlnire în Bucureşti câte un 
membru din fiecare dintre cele trei grupuri, precum și schițe cu 
terenurile unde ar putea fi paraşutate provizii și echipamente 
pentru cei din munți. Agentul a încheiat discuţia reamintindu-i 
lui Cârlan că motivul pentru care acționează nu este unul pe- 
cuniar, ci dorința de a lupta împotriva regimului comunist din 
România, şi vorbindu-i de: 


sacrificiu şi munca pe care el o depune pentru bunul mers 
al acestei mișcări şi că el are nevoie de oameni de sacrificiu, 
nu de oameni ce au fugit de acasă fiindcă s-au certat cu pri- 
marul şi jandarmul satului. Preferă foştii legionari şi din ăia 
dintr-o bucată şi foşti ofiţeri care să fie capabili într-un mi- 
nut să urce zece etaje cu 50 kg în spate. Că el are perfectă în- 
credere în mine, dar îi fac impresia că sunt un om nehotărât’. 


Confruntat cu neîncrederea lui Gigi Saramet, dar și cu 
presiunea de a livra informaţii şi persoane, în caz contrar fi- 
ind ameninţat cu sistarea subsidiilor, Cârlan a continuat cu 


' ACNSAS, Fond Informativ, dos. 233 837, vol. 3, ff. 228-230. 

metoda inventării unor informaţii. La întâlnirile din 20, 24 
şi 27 august, fostul ofiţer a oferit declaraţii fictive, ajungând 
chiar să falsifice pe loc notele: „am scris nota în faţa lui, dând 
date şi nume așa precum îmi venea în minte, precum și cifra 
producţiei fictivă”. După episodul Albu, nu a mai avut însă 
curajul să aducă altă persoană, mai ales că ar fi trebuit să o 
prezinte drept membru efectiv al unui grup de rezistență din 
munți, iar pentru a suplini această neîndeplinire a sarcinilor 
a prezentat tot felul de scuze. Chiar dacă munca informativă 
a lui Cârlan pentru Saramet se desfăşura sub o tensiune teri- 
bilă şi într-un climat de periculozitate acută, recompensa fi- 
nanciară era extrem de consistentă: numai la întâlnirile din 
20 şi 27 august, agentul Securităţii i-a dat fostului ofiţer, în 
total, 35 000 de lei, ceea ce reprezenta, la acel moment, peste 
100 de salarii medii lunare. 

În paralel, cealaltă filieră, a lui Ghiţă Şerbu, intra într-o spi- 
rală şi mai vertiginoasă, sub presiunea posibilităţii de a scoate 
informaţiile din ţară prin intermediul unuia dintre mesagerii 
infiltrați din Occident. În fapt, totul era o acţiune atent plănu- 
ită şi coordonată de Damian, care l-a instruit pe Gigi Saramet 
să-i ceară Lyei Popescu să preia foile cu date strânse de fostul 
curier diplomatic, prin intermediul agenților săi, şi să i le dea 
la 24 august, sub pretextul că le poate scoate din România pe 
o filieră sigură. Iubita lui Opran s-a conformat întocmai sarci- 
nilor primite, nebănuind niciun moment că este manipulată 
de către contraspionajul comunist. În seara zilei de 20 august 
1950, soţii Şerbu reveneau în capitală de la Mangalia, din ceea 
ce avea să fie ultima lor vacanţă. Peste trei zile, în după-amiaza 
de 23 august, Lya Popescu s-a dus la locuinţa prietenilor săi 
din intrarea Aniversării pentru a-l întreba pe fostul curier 

diplomatic dacă are pregătite informaţii pentru a fi trimise în 
Occident. Femeia i-a comunicat că există posibilitatea ca unul 
dintre cei doi agenţi care fuseseră trimiși de Opran să le fo- 
lografieze şi apoi să le scoată din țară pe o filieră despre care 
nu ştia nimic altceva decât că este una sigură, iar riscul este, 
aşadar, inexistent. Pentru a grăbi redactarea lor, Lya Popescu 
i-a adus şi recipientul ei cu cerneală simpatică, o pensulă şi 
patru coli de hârtie format A5. Fără să stea pe gânduri, Şerbu 
a acceptat întrutotul sarcinile, şi chiar i-a contactat, în aceeaşi 
seară, pe Aurel Angelescu şi pe Anton Zaharia. Primului i-a 
comunicat că este nevoie urgentă de datele pe care le-ar fi pu- 
tut furniza, stabilind să se întâlnească a doua zi, după-amiază, 
in casa din intrarea Aniversării, iar lui Zaharia i-a cerut date 
despre viitorul cincinal. Funcţionarul de la Centro-coop i-a 
răspuns că nu le poate obţine într-un interval atât de scurt, dar 
l-a asigurat că, de îndată ce le va avea, i le va pune la dispoziție". 
Cu toate acestea, discuţia telefonică între Şerbu şi Zaharia s-a 
incheiat într-o notă relaxată şi chiar veselă, fostul curier diplo- 
matic spunându-i celuilalt că îi va face o vizită în seara zilei ur- 
mătoare pentru a-i aduce un nou plic cu poezii anticomuniste. 

La 24 august 1950, înainte ca Gigi Saramet să se întâlnească 
din nou cu Haralambie Cârlan, pentru a primi, fără să ştie, 
informaţii false și foarte costisitoare, la locuinţa soților Şerbu 
activitatea informativă a grupului condus de fostul curier diplo- 
mat îşi trăia zenitul, fără ca vreunul dintre ei să bănuiască ceva. 
Ghiţă Şerbu și Aurel Angelescu lucrau de zor la scrierea notelor 
ce urmau să fie fotografiate și trimise la Paris, însă, sub presiu- 
nea timpului limitat sau a emoției de moment, cei doi nu mai 
cifrau datele, ci scriau numai cuvintele cu cerneală simpatică 
(nu este clar de ce au ales această variantă, de vreme ce oricum 

ar fi trebuit copiate pe clișee foto). Cum totul fusese făcut în 
grabă, Angelescu nu avusese răgaz să sustragă documente de la 
Minister, așa că toate datele erau dictate direct din memorie, vi- 
zând o serie întreagă de aspecte precum producţia de energie, 
motoare şi transformatoare, starea fabricilor, a echipamentelor, 
a depozitelor şi a regionalelor de electricitate, dar şi date despre 
angajaţii ministerului și sumele investite în ultima perioadă. 

Totul se petrecea într-o tensiune tăcută şi o încredere to- 
tală şi aproape palpabilă, căci, spre exemplu, atunci când 
Angelescu şi-a întrebat prietenul cum au să fie scoase din ţară 
informaţiile, acesta i-a răspuns doar că nu prin filiera presta- 
bilită, replică evazivă, dar suficientă pentru fostul său coleg de 
la serviciul special, care nu a cerut alte detalii. Răspunsul avea 
să fie clar în jurul orei 17, atunci când în camera lor a intrat 
Lya Popescu pentru a-i întreba dacă au terminat sau nu, mo- 
ment în care Angelescu a înţeles că datele aveau să fie trimise 
la Paris cumva prin intermediul femeii care inițiase întreaga 
structură secretă. Şerbu i-a spus numai că mai au de lucru, aşa 
că femeia s-a așezat pe un fotoliu privindu-i în tăcere cum vor- 
beau în şoaptă, înmuiau pensula în cerneală simpatică, se aple- 
cau deasupra foilor și consemnau datele. „Nici unul din ei nu 
s-au întrebat despre prezenţa celuilalt acolo, nici nu s-au te- 
mut. Încrederea era totală şi reciprocă”, rememora Gheorghe 
Şerbu cele peste 90 de minute pe care le-au petrecut împreună 
în camera din locuinţa sa. 

Era aproape 18.40, când cei trei se despărțeau în fața casei 
din intrarea Aniversării, ca şi cum plecau de la o banală reuni- 
une de amici, dar ştiind că s-au achitat cu brio de misiunea lor 
secretă. Aurel Angelescu o lua la dreapta, spre staţia de tram- 
vai de pe Şoseaua Mihai Bravu, cu gândul de a se întoarce la 

locuinţa sa din Vatra Luminoasă, iar Ghiţă Şerbu şi Lya Popescu 
mergeau în direcţia opusă, pe Calea Dudești, oprindu-se în 
parcul Radorin, de unde au luat un taxi către centrul capita- 
lei. Toate informaţiile scrise în orele precedente erau în cinci 
coli bine înfășurate într-un ziar Scânteia, pe care femeia îl ţinea 
strâns cu ambele mâini, iar Şerbu avea asupra sa plicul cu po- 
ezii „reacţionare” pe care voia să i-l ducă lui Zaharia. Prima 
oprire a fost în dreptul Bisericii Sfântul Gheorghe, unde Şerbu 
a coborât, a salutat-o pe Lya Popescu şi a închis ușa mașinii, 
autovehiculul demarând spre capătul cursei. Peste câteva mi- 
nute, taxiul oprea pe Calea Victoriei, în fața Bisericii Albe, 
unde Saramet o aștepta pe Lya Popescu pentru a prelua notele. 
Atunci când i-a dat Scânteia în care erau ascunse notele infor- 
mative, iubita lui Opran a avut un moment de descătușare și de 
liniște. Simţea că s-a achitat de misiunea trasată de la Paris şi, 
foarte probabil, credea că fuga sa din țară este ca și asigurată, 
fiind numai o chestiune de timp. Ce nu ştia însă era că după ce 
ușa taxiului se închisese, iar maşina demarase, îndreptându-se 
spre Calea Victoriei, Gheorghe Şerbu fusese imobilizat de 
ofiţerii Securităţii şi, când ea respira uşurată că predase foile, 
prietenul său se zbătea pe bancheta din spate a unei maşini ne- 
gre ce se îndrepta cu toată viteza spre Malmaison. 

Prima piesă căzuse, iar arestările au urmat ca într-un veri- 
tabil şi tragic joc de domino. 


Anihilarea întregii reţele informative 


Odată cu reținerea lui Şerbu, acţiunea de anihilare a reţelei 
Lya Popescu - Paula Ventzel nu mai putea fi oprită. În zilele 
următoare, Ghiţă Şerbu a fost anchetat aproape continuu, fără 
pauze de somn, oferind o imagine veridică și în profunzime a 
activităţii în care fusese implicat. Cu toate acestea, este extrem 

de neclar care au fost ecourile dispariţiei sale în seara zilei în 
care a îndeplinit, efectiv, rolul de spion. Absența sa inexplica- 
bilă şi subită nu putea trece neobservată, însă declaraţiile ulte- 
rioare nu consemnează niciun semnal de alertă care să fi fost 
tras de Irina Şerbu sau de Lya Popescu. La trei zile după aresta- 
rea fostului curier diplomatic, Haralambie Cârlan se reîntâlnea 
cu Gigi Saramet pentru o nouă rundă de furnizare de date cu 
privire la grupurile de rezistenţă (bineînţeles, încă o dezinfor- 
mare cu rolul de a mai obţine nişte bani de la așa-zisul mesa- 
ger al exilului). Nimic nu pare să fi tulburat liniştea structurii 
informative create de Lya Popescu. 

Conform instructajului primit de la Damian, Saramet i-a 
comunicat Lyei Popescu că în noaptea de 2 septembrie 1950 
va trebui să plece cu trenul spre Arad, unde se vor întâlni pen- 
tru a-i prelua pe cei doi copii și a se indrepta apoi spre graniţă. 
Aceasta urma să fie ultima discuţie a lui Gigi Saramet cu fe- 
meia, căci Securitatea prevăzuse totul în detaliu, inclusiv mo- 
mentul prielnic să acționeze. Seara începea să se lase peste 
Bucureşti, Lya Popescu era condusă la gară, pentru a urca în 
trenul ce avea să o ducă la Opran, de nimeni alta decât Paula 
Ventzel, care visase să fie în locul celeilalte, sperând să fie 
scoasă din țară și să trăiască alături de Opran. Acum înțelegea 
cu resemnare că fusese în realitate un pion în planul de luptă al 
comandorului împotriva comunismului, dar mai ales, în pla- 
nul trecerii dincolo de Cortina de Fier a celei pe care o iubea 
cu adevărat. Cu toate acestea, Paula Ventzel, dând dovadă de o 
bunătate greu de înţeles, dar şi de o senină împăcare cu un des- 
tin încă o dată nedrept, a petrecut-o pe Lya Popescu, cerându-i 
să-i promită că îi va scrie de la Paris (sub numele conspirativ 
de „Mama Ly”) şi urându-i drum bun şi grijă la toate proble- 
mele pe care le va înfrunta în periculosul drum printre granițe, 

miradoare şi fâşii minate. La gară, Lya Popescu era așteptată şi 
de Haralambie Cârlan, care a însoţit-o până la scara vagonu- 
lui de Paris. 

Dar bunele intenţii nu puteau birui cinicele şi perfec- 
tele planuri ale Securităţii. Gigi Saramet îi ceruse, în preala- 
bil, să aibă asupra sa toți banii şi tot ce îi mai rămăsese din 
pachețelele trimise clandestin de la Paris, ceea ce, la prima 
vedere, nu avea niciun sens. La ce bun microfilmele cu 
instrucțiuni dacă ea avea să plece din țară? Dar femeia nu şi-a 
pus aceste întrebări sau, dacă și le-a pus, nu a căutat un răs- 
puns care nu i-ar fi convenit, însă poate că l-a bănuit atunci 
când în gara Ploieşti Vest ofiţerii năvăleau în compartimentul 
său şi o arestau, la mai puţin de oră de la plecarea în mirajul 
drumului spre libertate. 

Nimeni dintre apropiații săi nu ştia că Lya Popescu intrase 
pe mâinile contraspionajului comunist, iar căderea întregii 
rețele era numai o chestiune de ore sau, în cel mai bun caz, de 
zile. Chiar şi instituţia represivă voia să păstreze momentan 
conspirativitatea reţinerii, de aceea, la mai puțin de 48 de ore 
de la arestare, aprobau cererea Lyei Popescu în care solicita să 
trimită o scrisoare rudelor din Arad, prin care le ruga să aibă 
grijă de copiii săi până la vacanţa de iarnă, când poate aceasta 
spera să fie eliberată, supoziție însă greu de crezut”. Între timp, 
la 3 septembrie, aveau loc şi ultimele întrevederi între Cârlan 
şi Saramet (o dată la ora 10.00 în fața Academiei Comerciale 
din Piaţa Romană şi a doua oară la ora 14.30, în dreptul cofe- 
tăriei Nestor de pe Calea Victoriei), ocazie cu care Damian şi 
colegii săi s-au convins că fostul ofițer de aviaţie blufează şi nu 
dispune de informaţii pe care le-ar ascunde, așa că nu mai avea 


' ACNSAS, Fond Penal, dos. 1 169, vol. 5, f. 350. 

rost să se tragă de timp şi decid să pună în aplicare anihilarea 
întregii structuri secrete. La 4 septembrie 1950 sunt arestaţi 
Paula Ventzel şi Haralambie Cârlan, ziua următoare Gheorghe 
Albu şi Gheorghe Dumitrache, la 7 septembrie Mihai Sânzianu 
și Zaharia Anton, la 8 septembrie Aurel Angelescu (oarecum 
surprinzător de târziu), Ion Diaconu, Irina Şerbu şi Mihail 
Ailincăi, la 9 septembrie ghinionistul lon Popescu Pera, iar la 
10 septembrie locotenent-colonelul Constantin Eftimie, care 
avea să-i relateze informatorului „Lucian Dragu” peste ani 
momentul arestării: 


a fost arestat la Cincul Mare în septembrie 1950 de către 
un ofițer român de contrainformaţii şi de un sovietic, îmbră- 
cat în uniformă de locotenent major. 

Noaptea, în maşina care îl transporta, în dreptul 
Predealului, el a constatat că sforile cu care îi erau legate mâi- 
nile, s-au slăbit, aşa că putea scoate mâinile, iar însoţitorul so- 
vietic care şedea în fund lângă el, ținând în mână un pistol, 
aţipise, iar pistolul se găsea pe perna canapelei între ei. 

Un timp, el a crezut că i se întinde o cursă, apoi s-a gân- 
dit că ar putea împuşca escorta, dar „până la urmă a învins 
rațiunea sau laşitatea” şi el a renunţat la asemenea acte de dis- 


»i 


perare, zicându-și „poate ei nu ştiu totul”. 


Avea să-şi dea seama că, de fapt, ştiau prea bine totul. 
Ultimele două rețineri se petrec la 13 septembrie (Eduard 
Giuvaergeanu) şi 6 octombrie (Ecaterina Eftimie). Contextul 
arestărilor poate fi numai ghicit, singura mărturie con- 
semnată fiind a inginerului Ailincăi, tatăl Paulei Ventzel. 
Rândurile din declaraţia sa cuprind deopotrivă şocul şi 
decepția bătrânului: 


' ACNSAS, Fond Inforinativ, dos. 501 396, f. 18. 

La percheziţia făcută în ziua de 8 septembrie 1950 am 
rămas şi surprins şi decepţionat. Dacă pot fi crezut, numai 
atunci am căpătat convingerea cauzei arestării fiicei mele şi 
convingerea că nu a minţit când mi-a spus cele de mai sus. 
Eu am sosit împreună cu nevasta și nepotul, fiul fiicei mele 
joi seara [7 septembrie - n.m.] la ora 19, venind din Tg. Ocna 
în urma unui telefon [...], că fiica mea nu se găseşte acasă 
de luni ora 15 când trebuia să iasă de la serviciu. Venind în 
Bucureşti am fost la serviciul ei la PTT şi mi s-a spus că pro- 
babil e arestată, dar nimeni nu a putut să-mi dea nici un deta- 
liu. Orişice alte cauze le-aș fi crezut posibile, numai spionajul 
nu, căci eram convins că în urma insistențelor mele şi a pro- 
misiunei ei, această faptă nu a făcut-o. În această nedumerire 
am fost până la rezultatul percheziției'. 


Toţi cei din țară implicaţi în reţeaua informativă se aflau 
acum în închisoare. Cu o excepție: Gheorghe Saramet, călă- 
uza trimisă de Opran şi Gelu Belu, care trebuia să îi scoată din 
țară pe Lya Popescu și pe cei doi copii ai săi, acelaşi cu agen- 
tul „lon” al Securităţii. Pentru el, viaţa a mers mai departe ca 
şi cum nimic nu s-a întâmplat. Singurul aspect pe care poate 
că şi l-a adus aminte de la începutul lui septembrie 1950 a fost 
că „domnul Damian a venit împreună cu domnul Colonel cu 
care lucrasem şi mi-a spus că din nou voi lucra cu domnul co- 
lonel. Atunci domnul Damian a spus domnului Colonel că am 
lucrat foarte frumos şi că în tot timpul acțiunii am fost atent 
şi mi-am dus cu bine misiunea până la sfârșit”. Coincidenţă 
sau nu, la puţin timp după încheierea acțiunii, Saramet a pri- 
mit o nouă locuinţă, într-o vilă de pe strada Belgrad, în spa- 
tele Palatului Victoria. Câteva sute de metri spre Şoseaua 


' ACNSAS, Fond Penal, dos. 58 266, ff. 7-8. 

Aviatorilor era casa unde locuise Giuvaergeanu, iar dacă se în- 
drepta spre Calea Dorobanţi trecea inevitabil prin faţa clădi- 
rii în care trăise până la 5 septembrie 1950 Aurel Angelescu. 
Amândoi se aflau în închisoare, iar Saramet se bucura de vre- 
mea neobișnuit de caldă din Bucureşti şi de ștrandurile încă 
deschise la început de toamnă. 

Cercetările au început imediat după arestări şi, chiar dacă 
la sfârşitul toamnei ancheta era aproape finalizată, proce- 
sul a avut loc în 27 iunie 1951, fiind judecat de un complet 
al Tribunalului Militar București (TMB) condus de maio- 
rul magistrat Paul Finichi. Sentința nr. 1 088/1951 a secţiei I 
a TMB, pronunţată la 2 iulie, a fost inechivoc de aspră: 
Gheorghe Şerbu, Haralambie Cârlan şi Gheorghe Dumitrache 
au fost condamnaţi la moarte, în timp ce Lya Popescu, Paula 
Ventzel (fiind femei, nu au primit sentinţa capitală) şi Aurel 
Angelescu la muncă silnică pe viață. Fostul locotenent-co- 
lonel Eftimie Constantin a primit 25 de ani de muncă sil- 
nică, lon Popescu Pera 20 de ani de muncă silnică, Anton 
Zaharia 15 ani de muncă silnică, Gheorghe Albu zece ani de 
temniță grea, Eduard Giuvaergeanu opt ani de temniţă grea, 
Ion Diaconu cinci ani de temniță grea, Mihai Sânzianu, Irina 
Şerbu, Ecaterina Eftimie şi Mihai Ailincăi câte doi ani de în- 
chisoare corecțională. Există o fişă matricolă penală pe numele 
Silviei Tican, document conform căruia cel puţin în intervalul 
noiembrie 1950 - ianuarie 1951 ar fi fost închisă la Jilava, însă 
nu cuprinde nicio menţiune cu privire la condamnare (în afara 
unei evazive precizări „este în cazul cu Paula Venţel” din ru- 
brica cu informaţii despre arestare), iar numele său nu apare în 
lotul judecat în iunie 1951. 

Recursurile înaintate de cei condamnaţi sunt reflecții ale 
dramelor pe care le trăiau niște oameni implicaţi, de multe 

ori fără să înțeleagă deplin însemnătatea acțiunilor lor, într-o 
operaţiune de spionaj gândită la peste 2 000 de kilometri. 
Bineînţeles, avocaţii fiecăruia au încercat să minimalizeze 
importanța implicării celor pe care îi reprezentau sau mă- 
car să obțină circumstanţe atenuante. „Dacă ţinem seama de 
datele personale ale acuzatului Gheorghe Şerbu”, se preciza 
în recursul înaintat la 6 august 1951, „observăm că el a cres- 
cut la şcoala şi în mentalitatea burgheză, care i-au diformat 
conștiința”, ceea ce ar fi o contextualizare a culpei sale, în ve- 
derea comutării sentinței capitale în muncă silnică. „Acuzata 
Lya Popescu nu a negat faptele care i s-au pus în sarcină”, se 
menţiona în recursul ei, „şi a arătat că una dintre cauzele cele 
mai puternice care au determinat-o să săvârşească această 
crimă a fost dragostea şi legătura veche sentimentală, care o 
ținea de acel Opran fugit în Franţa”. Alte încercări au fost însă 
și mai îndrăznețe şi naive, așa cum s-a întâmplat în cazul Irinei 
Şerbu („ea fiind o femee simplă şi needucată, nu şi-a putut da 
seama de gravitatea faptelor [...], apoi este greu ca o soție să-și 
denunțe soțul”) sau al lui Eduard Giuvaergeanu, descris de 
avocatul său drept „un modest salariat [...] în plus este infirm 
/ surd / şi cu o capacitate intelectuală redusă, aşa cum s-a putut 
constata în tot timpul desbaterilor la instanța de fond. Într-un 
cuvânt, nu este periculos pentru societate”. Însă dincolo de 
limbajul stângaci, documentele cuprindeau, totodată, şi dispe- 
rarea, şi groaza familiilor celor condamnaţi la moarte: la mo- 
mentul arestării, Cârlan avea o fată de numai nouă luni, iar 
sentința magistraților militari însemna că nu putea să o vadă 
niciodată mergând, să o ţină de mână ori să aibă bucuria de a 
o auzi spunându-i tată. Soția lui Dumitrache, care chiar dacă 

fusese constrânsă să intenteze divorț pentru a-şi proteja fami- 
lia, făcea apeluri către TMB să îi comute bărbatului sentința în 
orice altă pedeapsă, dar numai să nu-l trimită în faţa plutonu- 
lui de execuţie, care i-ar fi lăsat copilul de numai câţiva ani or- 
fan de tată. 

Toate însă au fost respinse, iar pedepsele iniţiale au ră- 
mas în aplicare. Astfel, în noaptea de 27/28 februarie 1952, 
Haralambie Cârlan şi Gheorghe Dumitrache au fost executați 
în Valea Piersicilor de la Fortul 13 Jilava, acolo unde avea să-şi 
găsească sfârşitul şi Gheorghe Şerbu în noaptea de 23/24 apri- 
lie 1952. Restul au rămas până la 14 ani în închisorile comu- 
niste din România. 

Mânată de iubiri neîmplinite, neîmpăcări cu statutul social 
din noua societate, lipsuri financiare, orgolii personale sau, 
pur şi simplu, de dorinţa de a se impotrivi regimului comu- 
nist, acțiunea Lya Popescu — Paula Ventzel nu a înregistrat ni- 
cio victorie informativă pentru SIMRE. Singurii câştigători au 
fost contraspionajul de la Bucureşti și, pentru moment, Gigi 
Saramet. Pentru toți ceilalți, a fost o dramă ale cărei ecouri nu 
aveau să se mai stingă niciodată. 


Acţiunea Dumitru Secară - Adam Suţer 


La sfârșitul anului 1949, sectorul ofensiv al SIMRE se afla 
într-o situaţie delicată: trimiterea unui agent în ţară eşuase fără 
ca măcar acesta să treacă graniţa în România, iar crearea unei 
rețele informative în țară, prin intermediul Lyei Popescu și al 
Paulei Ventzel, se afla încă la stadiul de speranță, chiar dacă me- 
canismul de contactare şi racolare al celor două femei fusese pus 
în mişcare. Dar cum în domeniul informativ hazardul poate 
schimba cursul evenimentelor, norocul părea să le fi surâs lui 
Opran şi Ţanţu: în restaurantul românesc al lui Max Manolescu 

circula zvonul că ar fi apărut un medic român recent venit de la 
București care îi căuta pe liderii ţărănişti din exil pentru a le co- 
munica un cod secret de comunicare cu un agent din interiorul 
țării. Înainte ca informaţia să producă mai multe ecouri decât fă- 
cuse deja, şi, implicit, să deconspire iremediabil activitatea pre- 
supusei rețele din România, șeful sectorului ofensiv se așeza la 
masa unde se aflau deja doctorul Adam Șuţer şi soţia sa pentru a 
investiga zvonurile și, în caz favorabil, pentru a aduce structura 
informativă sub controlul SIMRE. 


Un agent de cursă lungă 


Iniţiatorul întregii acțiuni nu era doctorul Adam Şuţer, ci 
prietenul său Dumitru Secară, un inginer constructor cu relaţii 
in sfera conducerii PNȚ, şi care mai activase ca agent secret 
în anii celui de-al Doilea Război Mondial. Alături de Costică 
Mugur şi de inginerul Alexandru lonescu, Secară fusese raco- 
lat în toamna anului 1943 de către Nicolae Ţurcanu, un român 
recrutat în 1941 de Intelligence Service şi trimis în ţară pentru 
a crea un post conspirativ de radio-recepţie ce urma să fie fo- 
losit de către Iuliu Maniu şi de alţi lideri țărăniști pentru a co- 
munica - via Cairo - cu aliaţii anglo-americani!. În declaraţiile 
sale, Dumitru Secară a susținut că a activat în reţeaua infor- 
mativă a PNȚ numai până la finalul lunii august 1944, aşadar 
numai împotriva administraţiei Antonescu, cererea sa de eli- 
berare din funcţie fiind acceptată de către Corneliu Coposu, 
cu care, de altfel, avea să rămână într-o strânsă prietenie. Mult 
mai probabil, însă, Secară a continuat să lucreze informativ 
pentru Intelligence Service şi după plecarea lui Ţurcanu, în 
noiembrie 1944, mai ales că a rămas în legătură cu Ivor Porter, 
liderul acţiunii Autonomus, al unui alt grup trimis clandestin 

în ţară, la finalul anului 1943, pentru a sprijini rezistenţa îm- 
potriva administraţiei Antonescu. După ce şi Porter a părăsit 
România, Secară a continuat să trimită informaţii prin inter- 
mediul cuiva din cadrul legaţiei britanice (agentul „Mircea”), 
activitatea sa oprindu-se, în 1947 sau 1948, când persoana de 
legătură nu a mai fost considerată de încredere. 

Anticomunist şi democrat fervent, inginerul Secară era 
convins, la fel ca mulţi alții rămași la est de Cortina de Fier, de 
iminența unui război între Apus şi Răsărit din care statele oc- 
cidentale nu aveau cum să nu iasă învingătoare, iar România 
să redevină o ţară liberă. Prin urmare, pentru a sprijini con- 
cret lupta împotriva comunismului, s-a decis să pună bazele 
unei rețele informative care să furnizeze informaţii structu- 
rilor secrete din Occident. Implementarea misiunii se lovea 
însă de două probleme majore: lipsa unei modalităţi tehnice 
de comunicare cu Occidentul și pierderea contactului cu lide- 
rii politici ţărănişti care l-ar fi putut pune în legătură cu struc- 
turile informative din lumea liberă. Prima diticultate putea fi 
depăşită, la fel ca în anii războiului, prin intermediul unei staţii 
de emisie-recepţie, mai ales că Iordan Angelescu, cumnatul 
său, putea avea cunoştinţele necesare construirii unui astfel de 
aparat, fiind un pasionat al radiotelegrafiei. Legătura dintre cei 
doi nu era numai de rudenie prin alianţă, ci şi o solidă priete- 
nie, căci amândoi urmaseră cursurile Politehnicii bucureştene 
şi împărțiseră, între 1939-1942, aceeaşi garsonieră de la etajul 
III al Hotelul Dinu, situat vizavi de Gara de Nord. Chiar dacă 
după război se mutase la Timișoara, Angelescu își dorea să re- 
vină în capitală, astfel că putea fi utilizat în schema de acţiune 
preconizată. Prima tatonare în acest sens a avut loc la 20 iu- 
lie 1949, în timpul unei banale întâlniri de familie în casa din 
strada Praga, unde locuiau soţii Suţer: profitând că toți ceilalți 

jucau cărți, Secară i-a pus lui Angelescu o serie de întrebări 
lehnice legate de posibilitatea de comunicare prin intermediul 
unui aparat de emisie-recepţie artizanal. Răspunsurile primite 
i-au confirmat aşteptările că fratele soţiei sale poate fi omul 
de care are nevoie, fără să-i destăinuie motivul chestionării. 
Discuţia a rămas, pentru moment, fără finalitate clară. 

Însă toate acestea ar fi fost în zadar dacă nu avea cui să trans- 
mită informațiile: la București era extrem de riscant să încerce 
să ia legătura cu cineva din cadrul reprezentanţelor diplomatice, 
singura variantă era contactarea cuiva de încredere din exil care 
să mijlocească refacerea contactului. Şansa lui a fost nenorocul 
altuia: unul dintre apropiații săi, doctorul Adam Suter (amiciția 
dintre cei doi fiind dată de soțiile Veronica Secară şi Adina 
Suter, care erau prietene din copilărie) era grav bolnav şi spera 
să obţină dreptul de a călători la Paris, singurul loc unde mai 
putea găsi vindecarea. Lucrând ca radiolog la Spitalul Colțea, 
activitate care îl expusese vreme îndelungată la radiaţii, Suţer 
fusese victima unui accident medical în 1948 ce-i provocase o 
formă agresivă de radiodermită care, pe lângă urmele vizibile şi 
dureroase la nivelul mâinilor, condusese şi la amputarea a două 
degete. În vara anului 1949, atât Adam, cât şi Adina Suţer (care 
îl îngrijea, având în vedere handicapul şi starea de sănătate pre- 
cară) au primit paşaport, urmând să plece în Franţa la 13 noiem- 
brie. Mizând pe sprijinul doctorului, chiar și fără să fi discutat 
în prealabil, Secară a decis să facă pasul decisiv în recrutarea 
cumnatului său, propunerea efectivă de a se implica în activita- 
tea clandestină de transmitere de informaţii către Occident fi- 
indu-i făcută lui Angelescu la începutul lunii august 1949. Aflat 
în Bucureşti, l-a însoțit pe Secară într-o scurtă plimbare până 
la locuinţa acestuia, timp în care inginerul a dus discuţia din 
aproape în aproape până la oferta propriu-zisă: vorbind despre 

filmele franceze care rulau în cinematografele din capitală, 
printre care şi La Bataille du rail (Luptătorii din umbră), având 
ca subiect rezistența antinazistă, Dumitru Secară l-a întrebat pe 
cumnatul său dacă nu crede că ar putea face și ei ceva simi- 
lar în România comunistă, cum ar fi transmiterea de informaţii 
printr-un post de radio clandestin’. La răspunsul - dat mai de- 
grabă inconştient - că ar fi posibil, mai ales dacă ar avea şi o 
licenţă de radiofonist amator, liderul structurii l-a chestio- 
nat concis cu privire la construirea unui aparat de radio-emi- 
sie, argumentând că există în Franţa grupuri de refugiați care, 
dacă sunt informate, pot sprijini rezistenţa armată din munţii 
României, primul contact cu cei de dincolo de Cortina de Fier 
urmând să fie stabilit de doctorul Suter. În fața unui plan ce pă- 
rea, cel puţin la prima vedere, materializabil, pus în aplicare de 
un om care nu numai că îi era rudă, dar în care putea avea încre- 
dere, şi care avea, la rândul său, valori şi opinii anticomuniste, 
Iordan Angelescu a acceptat să facă parte din structura secretă, 
cu responsabilitatea asamblării şi operării aparatului. 

Orice obstacol în calea demarării acţiunii informative părea 
că poate fi depășit, chiar dacă discuţiile fuseseră purtate numai 
pe o singură direcție. La 8 noiembrie 1949, cu câteva zile îna- 
inte de a se îmbarca în trenul ce avea să-l ducă la Paris, Suţer a 
primit vizita lui Secară, care i-a cerut să-l ajute în activitatea sa 
secretă, prin contactarea unor persoane din rândul emigrației 
politice române de la Paris, sarcini pe care gazda sa le-a accep- 
tat ca pe ceva firesc şi deja discutat. Doctorul trebuia să ia le- 
gătura cu Virgil Veniamin şi Augustin Popa, liderii din exil ai 
PNȚ, sau chiar cu Nicolae Țurcanu, şi să le ceară refacerea legă- 
turii secrete printr-un angajat de încredere al legaţiei britanice. 
De asemenea, trebuia să le comunice că în munţii României 

incă există o rezistență armată activă, dar că fără sprijin con- 
cret din exterior aceste grupuri nu vor mai putea rezista mult 
timp, şi că un număr din ce în ce mai mare de deţinuţi poli- 
tici sunt trimiși la Canalul Dunăre-Marea Neagră, iar familiile 
lor au de înfruntat numeroase greutăți materiale. Nu în ulti- 
mul rând, i-a dat și un exemplar al cărţii Comandantul Insulei 
Păsărilor scrisă de S. Dicovski', pentru a o folosi în crearea 
unei noi chei de cifrare a mesajelor, cumpărându-și apoi încă 
un exemplar pentru a-l utiliza, la rândul său, în descifrarea vi- 
itoarelor comunicări. 

Însă legătura cu SIMRE nu se va realiza nici datorită tre- 
cutului de spion al lui Dumitru Secară, nici graţie eforturilor 
doctorului Suţer de a-i contacta pe liderii ţărănişti din exil, ci 
în urma unei banale vizite a Adinei Suţer la atelierul croitoresei 
sale, Antoinette Neagoe, din strada Inginer Giullini, în spatele 
Grădinii Botanice. La fel ca în atâtea alte cazuri din întreaga 
existenţă a SIMRE, hazardul a fost cel care a adus speranţe sau 
nefericire, ori, așa acum avea să fie cazul acum, a creat unele 
legături dovedite ulterior esenţiale în dinamica activității de 
spionaj. La acea întâlnire, în atelierul Antoinettei Neagoe se 
afla o a treia persoană: nimeni alta decât Adina Ţanţu, soţia lui 
Mihail 'Țanţu, despre care știa că a evadat din închisoare, a fu- 
git din ţară şi se află la Paris, fără să bănuiască faptul că soțul 
său se afla în conducerea sectorului ofensiv al SIMRE. Aflând 
că cealaltă clientă a obţinut dreptul de a călători la Paris, Adina 
'Tanțu a rugat-o pe Adina Suţer să accepte să îi facă un favor şi 
să-l contacteze la Paris pe soţul său: 


d-na Țanţu a început să plângă, m-a rugat s-o iert că 
îndrăzneşte să mă deranjeze, dar că este foarte nenorocită, 


' Apărută la Editura Cartea Rusă, Bucureşti, 1949. 

un 
chi 


două poze erau de fapt ceea ce trebuia să ajungă la fostul că- 
pitan de parașutiști, fiind declaraţia de dragoste a unei femei 
despărțite de soțul său de mii de kilometri, de sârme ghim- 


pat 

soţul ei fugise şi o lăsase singură și fără niciun ajutor, că tre- 
cuse prin momente grozave până a primit veste de la el, că 
în ultima scrisoare îi spunea că a lucrat la o fermă ca să se 
întrețină[,] că îi e frică că trebuie să fie într-o stare dispe- 
rată şi mă implora că dacă plec la Paris să-i spun că e sănă- 
toasă, că e nenorocită fără el, dar că îl aşteaptă credincioasă 
să se întoarcă. Evident mi s-a făcut foarte milă de ea şi i-am 
promis că dacă plec la Paris și-i întâlnesc soţul [o] să-i spun 
toate acestea). 


În săptămânile următoare, cele două femei s-au mai întâl- 
de câteva ori, Adina Ţanţu pregătind pentru Mihail Țanţu 
pachet care conţinea un prosop tradițional pe care îl țesuse 
ar ea, în care erau învelite o iconiţă şi două fotografii. Cele 


e şi ani de închisori, de ideologii antagonice, de incertitu- 


dini chinuitoare şi de speranţe încă vii: 


mi-a spus că se fotografiase la Color-Studio, că o costă o 
avere, că se privase de la mâncare ca să le poată face [...] a ve- 
nit într-o dimineaţă [...], iar a plâns, a spus că mă invidiază, 
că şi-ar da viaţa să-şi poată vedea soțul, mi-a povestit că se iu- 
beau de când erau de 17 ani, că nu poate trăi fără el. Recunosc 
că am fost foarte impresionată de sbuciumul acestei femei. 

Mi-a arătat apoi două fotografii (în poziţii diferite) pe care 
m-a implorat să le duc soțului ei să n-o uite, că îi e frică că în 
singurătatea lui să nu găsească altă femeie şi să o lase pe ea, 


mi-a repetat că e disperată şi nu mai poate trăi fără el”. 


' ACNSAS, Fond Penal, dos. 10 560, vol. 5, f. 63. 
? Ibidem, f. 64. 


Războiul spionilor 221 


În faţa unei asemenea drame personale, Adina Suţer a ac- 
ceptat fără rezerve să fie intermediarul Adinei Țanţu, fără să 
banuiască faptul că inocenta cerere avea să schimbe destinul 
lumiliei sale. În fond, nu era singurul comision pe care urmau 
sa-l facă la Paris, căci și doctorița Ileana Aluneanu, o colegă 
a lui Adam Suţer, le dăduse un pachet pentru aviatorul Max 
Manolescu, căruia trebuia să-i transmită şi unele vești legate 
de familia lui. Cu nădejdea într-o operaţie reuşită la spitalul 
american din Paris şi o recuperare medicală fără probleme, 
soții Suţer au plecat cu trenul la 11 noiembrie 1949, ajungând 
la destinaţie după mai bine de două zile, în dimineaţa de 14 
noiembrie’. 


Aventura pariziană 


Primul contact cu lumea exilului din Paris s-a petrecut în 
după-amiaza zilei de 15 noiembrie, când soții Suțer l-au în- 
tâlnit pe Max Manolescu la hotelul unde locuia în cartierul 
latin, pentru a-i da pachetul trimis de doctoriţa Aluneanu. 
Apariţia şi gestul lor l-au impresionat pe Manolescu, care s-a 
apropiat de soţii Suţer, mai ales că aveau să revină frecvent 
in restaurantul său cu specific românesc din rue Le Peletier. 
Localul din arondismentul 9 era, de altfel, unul dintre punc- 
tele de coagulare a comunităţii românești, fiind şi locul unde 
Adam Suţer se tot interesa cum îi poate întâlni pe Virgil 
Veniamin sau Augustin Popa. 

Dar nici în acest aspect lucrurile nu s-au desfăşurat conform 
unei planificări ori a unei abordări strategice, ci în urma unui 
lapt neprevăzut: soții Suţer s-au întâlnit pe peronul unei stații 
de metrou cu inginerul Elizel Anghelescu, un vechi prieten des- 
pre care ştiau că fugise din ţară. Anghelescu le-a prezentat pe 

Grigore Coroiu, o vagă cunoştinţă a lui Adam Suţer, de pe vre- 
mea când lucra la dispensarul Bucur, ajuns în 1949 - dacă le- 
genda sa este adevărată - în condiţii dramatice la Paris. Prin 
intermediul lui Coroiu doctorul avea să ia legătura cu condu- 
cerea țărănistă din exil, primul contact petrecându-se la scurt 
timp, când Adam Suter, însoțit, bineînţeles, de Coroiu, l-a vizi- 
tat pe avocatul Mihai Răutu, la hotelul unde locuia cel din urmă. 
Răutu l-a supus pe noul venit la un interogatoriu neoficial cu 
privire la modul în care a ajuns în Franţa, privindu-l la început, 
în mod firesc, cu reţinere și neîncredere, şi i-a cerut informaţii 
despre starea de spirit a populaţiei din ţară. Aflând despre co- 
dul primit de la un agent secret din țară, avocatul a încercat să-l 
deturneze pe Suţer de la obiectivul său inițial, căutând să-l preia 
sub coordonarea sa şi propunându-i în acest sens să-i predea 
cartea de care îi pomenise, iar apoi să-l însoțească într-un voiaj 
la reședința Regelui Mihai din Florenţa, ambele propuneri fiind 
de neacceptat pentru Suţer!. În primul rând, doctorul se afla în 
Franţa pentru vindecarea radiodermitei, ceea ce reprezenta pri- 
oritatea şi motivul pentru care se afla în Franţa, iar starea de să- 
nătate oricum nu i-ar fi permis o altă deplasare, iar în al doilea 
rând, nu avea cum să evite menţiunile din pașaport cu privire la 
periplul italian (unde se afla suveranul), detaliu care, după re- 
venirea în țară, nu putea fi ascuns ori explicat Securităţii și ar fi 
condus la repercusiuni. 

După discuţia cu Mihai Răutu, tatonări care nu au dus ni- 
căieri, tot Coroiu a fost cel care i-a mijlocit lui Adam Suţer 
o întrevedere cu Virgil Veniamin. Însoţit de inginerul Elizel 
Anghelescu, Suţer l-a întâlnit pe liderul țărănist la Biblioteca 
Centrală din Paris, unde Veniamin l-a privit cu mult mai 
multă neîncredere şi scepticism decât Răutu, motivând că nu-l 

cunoaște pe inginerul Secară şi nici nu le poate acorda vreun 
sprijin material. Atitudinea politicianului pe care i-l indicase 
Dumitru Secară şi de care își legase atâtea speranţe l-a indig- 
nat pe Adam Suţer, care nu putea înțelege cum unor oameni 
care trăiau în România comunistă și care erau dispuşi, din pro- 
prie iniţiativă, să-şi asume riscul de a face spionaj în favoa- 
rea Occidentului, li se refuza, cu seninătate, oferta. De cealaltă 
parte, Veniamin avea însă motive fireşti să fie reticent faţă de 
bărbatul din faţa sa, a cărui simplă prezenţă ridica semne de 
intrebare. Ideea că un român a venit în mod legal la Paris, îm- 
preună cu soţia, şi care mai susținea şi că are un cod secret din 
partea unui spion din țară, reprezenta, în mod evident, o le- 
pendă a cărei veridicitate era aproape imposibil de crezut. Iar 
atitudinea liderului țărănist nu era o excepţie în comunitatea 
românească din capitala franceză, ci, dimpotrivă, se înscria 
perfect în răceala pe care soţii Suţer au simţit-o intens din par- 
tea exilaţilor, odată ce s-a aflat că nu plecaseră clandestin, ci 
veniseră la Paris cu aprobarea autorităţilor române, soţia doc- 
torului amintindu-și că: 


bineînţeles, apariţia noastră [a soților Adam și Adina 
Suţer — n.m.] a stârnit oarecare senzație, masa noastră [de la 
restaurantul lui Max Manolescu - n.m.] a fost destul de asal- 
tată, toţi dorind să afle pe unde am... fugit, şi ce mai e prin ţară. 
În urma declaraţiei noastre că suntem trimiși și întreținuţi de 
Ministerul Sănătăţii, cordialitatea tuturor s-a domolit, rămâ- 
nând numai curiozitatea de a şti veşti din ţară. Din acea zi, 
adică a 2-a sau a 3-a de la sosirea noastră, am fost trataţi cu o 
politeţă rece, care cu timpul a dispărut și ea. Ni s-a spus în față 
că suntem suspecți, că am fost văzuţi drept comunişti notorii, 
căci cum altfel s-ar putea explica obţinerea pașaportului, nu 
numai pentru soțul meu (bolnav), dar și pentru mine. 

Cum nu aveam de dat socoteală nimănui nici de părerile 
noastre, nici de apartenenţa noastră politică (soţul meu era şi 
este membru de partid), ne-am mărginit să mâncăm şi să ple- 
căm imediat. Cu timpul însă, atmosfera a devenit prea ostilă 
şi am schimbat restaurantul’. 


Dar la începutul lunii decembrie 1949, când atitudinea 
exilaților nu era încă atât de potrivnică, în timp ce Adam și 
Adina Şuţer luau o gustare la restaurantul lui Max Manolescu, la 
masa lor s-a aşezat un bărbat care s-a recomandat Mihail Ţanţu. 
Prezenţa unui român venit recent, în mod legal, şi care nu as- 
cundea faptul că are de comunicat un cod secret al unei per- 
soane care activează în ţară nu avea cum să nu ajungă, în cele 
din urmă, şi la urechile SIMRE. Datele disponibile nu fac lu- 
mină asupra modului în care informaţia a parvenit structurii 
conduse de generalul Petrescu, fiind posibile trei variante: fie în 
urma încercării Adinei Suţer de a-l contacta pe Mihail Ţanţu la 
adresa indicată de soţia sa (fostul căpitan de parașutiști nefiind, 
la acel moment, în Franţa), fie au fost înștiinţaţi de cineva care 
frecventa restaurantul din rue Le Peletier, fie Virgil Veniamin le 
dăduse pontul. A doua și a treia par cele mai probabile: pe de o 
parte, o structură de informaţii este de presupus să aibă informa- 
tori într-unul dintre cele mai frecventate puncte ale comunității 
româneşti (Adina Suţer chiar amintind că la restaurantul lui 
Max Manolescu l-a cunoscut pe Bobby Chintescu, unul dintre 
ofițerii angajaţi ai SIMRE’), iar pe de altă parte, exista acordul 
dintre liderii ţărănişti şi Mihail Opran prin care aceştia trebu- 
iau să îl inştiințeze pe şeful structurii informative despre orice 
persoană nou-venită care îi contacta. În plus, Virgil Veniamin 

refuzase deja colaborarea cu doctorul venit de la Bucureşti, afa- 
cere care totuși putea fi profitabilă prin tranzacţionare pe „bursa 
informaţiilor secrete”, mai ales că ştia că acesta sosise la Paris 
având şi sarcini legate de spionaj. 

Totuși, aproape sigur prima variantă este cea veridică, 
deoarece discuţia și vizita ulterioară pe care Țanţu le-a fă- 
cut-o la hotelul unde erau cazaţi au vizat exclusiv pe soţia sa 
şi pachetul pe care i-l trimisese. Ipoteza este confirmată de 
motivaţia şi desfăşurarea următoarelor întâlniri dintre Țanţu 
și soții Suţer. Abia în preajma Crăciunului, așadar la o lună 
şi jumătate după sosirea cuplului la Paris, una dintre celelalte 
două variante s-a confirmat, deoarece la 26 decembrie 1949, 
Mihail 'Țanţu revenea îngrijorat în camera hotelului Terminus 
Orleans, unde se aflau Adam Suţer (încă în recuperare după 
prima operaţie), Adina Suţer şi Elizel Anghelescu, pentru a-i 
cere doctorului informaţii asupra codului secret şi întâlnirii cu 
Mihai Răutu, despre care Coroiu răspândise veşti în comuni- 
tatea românească!. Cuvintele fostului căpitan de parașutiști au 
produs spaimă în sufletul femeii, care abia acum înțelegea că 
soțul său primise o sarcină de spionaj din partea lui Secară, 
însă doctorul a încercat să o liniștească, spunându-i că totul 
se poate rezolva, punând apoi pe masă cartea despre care spu- 
nea că ar conţine un mesaj secret, dar pe care nu ar fi dat-o 
nimănui. Însă aşa cum avea să explice Ţanţu, situaţia era de- 
parte de a fi rezolvată. Odată devenită publică, informaţia des- 
pre cod şi activitatea informativă urma să ajungă şi la sursele 
legaţiei române de la Paris, care, inevitabil, o trimitea mai de- 
parte la București. În acest caz, soţii Suţer nu se mai puteau 
intoarce în ţară fără să suporte anchetele Securităţii. Soluţia li- 
derului SIMRE era de a-şi folosi oamenii din emigrație pentru 

a răspândi un contrazvon prin care să întărească ideea că, de 
fapt, soții Suţer sunt agenţi ai Bucureștiului trimişi cu misiune 
conspirativă la Paris pentru a se infiltra în rândul exilaților şi 
a dezinforma structurile secrete occidentale, ceea ce însemna 
că presupusul cod era o simplă invenţie menită să-i ajute în 
demersul lor. Reuşita planului era discutabilă, dar părea să fie 
singura variantă disponibilă. 

În seara ultimei zile a anului 1949, Ţanţu a revenit la hotel 
însoţit de un bărbat care s-a recomandat Grigorescu, numele 
fals pe care îl utiliza Mihail Opran. Soții Suţer nu au cunoscut 
identitatea reală a bărbatului care le fusese prezentat, însă au de- 
dus că trebuie să fie un superior al fostului căpitan de parașutiști. 
Opran i-a supus unei verificări camuflate, pentru a se asigura că, 
într-adevăr, nu sunt agenţi ai Bucureștiului, ci, dimpotrivă, sunt 
români cu opţiuni anticomuniste care ar putea fi utilizați în ţară. 
Rolul oficial al întrevederii cu falsul Grigorescu era ca acesta să-i 
cunoască, fiind prezentat drept singurul care l-ar fi putut ajuta 
pe doctorul Suţer să se angajeze rapid într-un spital francez, în 
cazul în care el şi Adina Suţer nu s-ar mai fi putut întoarce în 
România. La finalul întâlnirii, în schimbul cărţii Comandantul 
insulei păsărilor, Grigorescu i-a împrumutat cu franci francezi 
pe soţii Suţer (cărora viața la Paris le solicitase din plin atât spri- 
jinul oferit de autoritățile române, cât şi puţinele economii de 
care cei doi dispuneau), ceea ce avea să facă ulterior şi Ţanţu, ur- 
mând ca suma să fie returnată după angajarea la un centru me- 
dical parizian, în cazul în care nu se mai puteau întoarce în țară, 
sau, dacă izbuteau să revină în România, să fie convertită în lei 
şi predată Adinei Ţanţu. 

Procesul de racolare a soţilor Suţer a fost condus de Țanţu 
cu multă răbdare, în paşi mici, pentru a nu risca să piardă o 

oportunitate atât de rară. Abia la a opta vizită pe care le-a fă- 
cut-o la hotel, liderul SIMRE i-a chestionat cu privire la prietenii 
apropiaţi ai familiei Suţer, ocazie cu care cei doi i-au povestit pe 
larg despre Dumitru Secară şi ceea ce ştiau legat de activitatea sa 
din vremea războiului, despre atitudinea lui Iordan Angelescu 
fată de regimul comunist, precum şi despre situaţia altor pri- 
cteni de încredere precum doctorul Merlescu sau inginerul 
Stefan 'Tutoveanu, pe care, la nevoie, s-ar fi putut conta. Dar re- 
crutarea propriu-zisă nu se putea face fără rezolvarea posibilei 
deconspirări a existenţei codului față de informatorii legaţiei ro- 
mâne, iar sprijinul concret pe care Adam Suţer urma să-l dea 
lui Ţanţu constituia răsplata pentru soluționarea pericolului care 
le-ar fi pus sub semnul întrebării întoarcerea în țară şi ferirea de 
eventualele repercusiuni din partea Securităţii. În acest context, 
la 19 ianuarie 1950, Mihail Ţanţu: 


a venit la hotel cu o foaie albă de hârtie, pe care spunea 
că are mesagiul de la omul lui de la legaţie. A cerut săpun de 
rufe și după ce a uns cu clăbuc hârtia, au apărut în roşu nişte 
litere pe care a cerut soțului meu să i le dicteze repede, până 
nu dispar. După ce a descifrat, a spus soțului meu că ne pu- 
tem întoarce fără grijă, deoarece legația nu ştie nimic despre 
chestiunea cu codul. Tot atunci ne-a mai spus că serviciul pe 
care i-l cere soțului meu este de a duce un mesagiu în ţară, 
mesagiu pe care îl va camufla atât de bine, ca soţul meu să nu 
rişte nimic. Apoi a cerut soțului meu o pereche de pantofi cu 
şanurile respective". 


Imaginea agentului care lucrează conspirativ, a literelor 
roşii care apar misterios şi dispar subit, a descifrării unor ca- 
ractere ce păreau fără sens trebuie să fi produs o puternică 

impresie soţilor Suţer. Întrebarea cea mai evidentă este dacă 
toată acţiunea lui 'Țanţu nu fusese, de fapt, un bluf menit să-i 
impresioneze şi să-i câştige de partea sa, creându-i totodată 
postamentul unui salvator căruia soţii Suţer îi rămăseseră da- 
tori. Căci, în cazul în care la 19 ianuarie 1950 legația română 
nu ar fi ştiut despre codul secret avut de Adam Suţer, nu în- 
seamnă că această informaţie nu i-ar fi putut parveni ulterior, 
punând apoi în mişcare sistemul represiv al regimului comu- 
nist asupra doctorului şi soției sale. În plus, chiar dacă au fost 
cazuri în care structura lui Opran conta pe obţinerea de date 
de la persoane care participau la evenimentele legaţiei române, 
nu a fost identificată nicio altă situaţie care să ateste că SIMRE, 
în 1949, ar fi avut o sursă în interiorul reprezentanţei diploma- 
tice și care să fi avut şi acces la asemenea informaţii (ceea ce, 
bineînţeles, nu exclude cu totul această ipoteză, mai ales că în 
1952 există certitudinea prezenţei unui informator francez în 
cadrul ambasadei'). Aşa că este imposibil de stabilit dacă a fost 
sau nu un şiretlic al lui Ţanţu sau chiar avea conexiuni în inte- 
riorul legaţiei capabile să ofere astfel de date, ambele variante 
fiind posibile (interesant este faptul că Securitatea pare să nu 
fi investigat această pistă de scurgere de informaţii). Cert este 
însă că acesta a fost momentul în care doctorul şi soţia sa au 
acceptat să intre propriu-zis în orizontul de acţiuni al SIMRE, 
devenind una dintre rețelele aflate în sarcina lui Ţanţu. 
Comunicarea codului ce trebuia să fie utilizat în transmi- 
terea de informaţii s-a petrecut la penultima întâlnire dintre 
Ţanţu şi Adam Suţer. Liderul SIMRE i-a făcut un instruc- 
taj cu privire la modul de cifrare și descifrare, cerându-i să 
memoreze metoda deoarece urma să fie dată mai departe 
agenților odată cu materialul propriu-zis. Chiar dacă Țanţu 

a încercat să dezmintă ulterior, pentru a-i reduce oarecum 
vinovăția doctorului, rolul acestuia din urmă nu era numai 
de a recruta persoane de încredere care aveau misiunea de a 
lrimite informaţii la Paris, ci şi de a scrie el însuși scrisori sau 
cărți poștale banale, în care să includă date cifrate şi conspi- 
rate cu cerneală simpatică”. 

În dimineaţa zilei de 2 februarie 1950, cu numai câteva ore 
inainte de îmbarcarea în trenul de București, Mihail Tantu a 
apărut din nou la ușa camerei de hotel, având asupra sa mate- 
rialul pe care doctorul urma să îl aducă în țară pentru crearea 
rețelei informative. Cu toate că discuţiile dintre agent şi soții 
Suţer se derulau de mai multe zile, ascunderea materialului in- 
lormativ nu a fost temeinic pregătită, întreaga operațiune din 
camera de hotel stând mai degrabă sub semnul improvizaţiei. 
'Tanțu cumpărase câteva cărţi tehnice, medicale sau de radio- 
telegrafie (un asemenea subiect cu siguranţă ar fi atras atenția 
grănicerilor ori a Securităţii, aşa că inclusiv acest detaliu este 
discutabil din punct de vedere al conspirativităţii), pe ale că- 
ror pagini intenţionase să scrie cu cerneală simpatică adresele 
unde trebuiau trimise date, precum şi alte informaţii necesare. 
Ca dovadă însă că pregătirea a fost superficială, Țanţu nu în- 
cercase din timp să verifice calitatea hârtiei din fiecare volum, 
iar atunci când a făcut însemnările, a constatat că unele din- 
tre ele sunt ilizibile. Așa că a rupt o foaie dintr-o broşură de 
radiotelegrafie şi a decis să meargă numai pe cele trei seturi 
de microfilme pregătite: unul pentru Adam Suţer, unul pen- 
tru Dumitru Secară și unul pentru un individ cu numele de 
cod „Helios”. Setul acestuia din urmă trebuia pus într-un plic 
pe care să-i fie scris numele, care la rândul său urma să fie 
introdus într-un alt plic ce trebuia livrat doamnei Ciocâlteu, 

destinatarul real fiind, probabil, Alexandru Ciocâlteu, care co- 
labora cu o celulă informativă din Turcia. 

Pentru ascunderea celor trei seturi de microfilme, agentul 
SIMRE a intenţionat mai întâi să le plaseze într-o scobitură 
anume pregătită şi camuflată a șanurilor, însă ascunzătoarea 
putea fi detectată cu ușurință. Așa că a schimbat planul, în- 
cercând să le pună în tocul pantofilor, însă nici această va- 
riantă nu a funcţionat. Având din ce în ce mai puţin timp la 
dispoziţie, i-a cerut Adinei Suţer tubul de pastă de dinţi, a 
golit o parte din conţinut, iar în locul acestuia a introdus un 
tubuleț în care se aflau pachetele cu microfilme, restul pastei 
fiind utilizată pentru mascarea materialului secret introdus 
în recipient. Totodată, Țanţu i-a dat doctorului (care nici nu 
fusese iniţial de faţă, sosind ulterior în cameră) formula cer- 
nelii simpatice, dar şi două lupe pentru citirea microfilmelor, 
i-a explicat cum trebuie să scrie notele şi ce fel de informaţii 
să culeagă - „tot ce cred [el şi ceilalţi care vor primi micro- 
filmele - n.m.] de cuviinţă că ar putea să-l intereseze, despre 
situația economică, culturală, militară din ţară”! -, aspecte 
care ar fi trebuit, cu siguranță, pregătite la una dintre întreve- 
derile anterioare, iar nu cu câteva ore înainte de plecarea îna- 
poi spre România. Probabil dintr-o prudenţă excesivă, partea 
esenţială a comunicării - cheia de cifrare şi descifrare - i-a 
fost împărtăşită doctorului de către Mihail Ţanţu cu puţin 
timp înainte de a se urca în tren, având aşadar numai cå- 
teva zeci de minute pentru a o memora. În seara zilei de 2 fe- 
bruarie 1950, soții Suţer se urcau în garnitura de tren cu care 
aveau să părăsească „oraşul luminilor”, unde găsiseră vinde- 
carea mult-aşteptată şi gustaseră din plin aerul libertăţii, și se 
îndreptau spre Bucureştiul aflat în umbra Moscovei. 

Dar pe lângă toate cărțile şi microfilmele pe care docto- 
rul Suţer trebuia să le ducă în ţară, Țanţu le-a mai dat și două 
pachete: unul cu ciorapi (obiectul de uz personal care pare să 
Iunsceandă toate activităţile SIMRE, de la recrutarea Paulei 
Ventzel la misiunea în ţară a lui Gigi Saramet) şi un altul cu 
hârtii pe care l-a sigilat ad-hoc cu leucoplast. Pe primul urmau 
sa-l păstreze, iar pe al doilea trebuiau să-l predea în gara din 
Innsbruck, pe unde ar fi trebuit să treacă garnitura feroviară, 
unui bărbat pe nume Blondel. Despre destinatar Adam şi Adina 
Suţer ştiau numai că avea să-i aștepte pe peron şi că el îi va 
recunoaște după un consemn prestabilit, fără să cunoască fap- 
lul că era reprezentantul Ministerului de Interne francez pen- 
tru emigrația românească. Numai că trenul nu a trecut prin 
Innsbruck, ruta sa neincluzând acel oraș din zona de ocupaţie 
lranceză. Este greu de înţeles cum Mihail Ţanţu, liderul sec- 
lorului ofensiv al SIMRE, a putut comite o astfel de greșeală 
elementară în planificarea acţiunii. În plus, este cel puţin discu- 
tabil de ce a încredințat unei persoane, ale cărei loialităţi şi pro- 
fesionalism nu au fost verificate printr-o acţiune propriu-zisă, 
sarcina de a livra acel pachet, mai ales că, aşa cum aveau să con- 
state soţii Suţer, după ce au înţeles că nu trec prin Innsbruck 
şi, curioși, au vrut să afle ce fel de hârtii conţine, în interiorul 
său se aflau 18 000 de franci francezi (dacă declaraţiile sunt ve- 
ridice), o sumă considerabilă pentru acele vremuri. Speriaţi și 
conştienţi că orice control le-ar putea fi fatal, au decis să as- 
cundă pachetul sub bancheta din compartimentul alăturat, iar 
când au ajuns la Bucureşti şi au încercat să-l recupereze, au con- 
statat cu stupoare că dispăruse!. În condiţiile în care SIMRE 
suferea acut din cauza lipsei de resurse financiare, structura 
tocmai pierduse o sumă uriaşă, în urma unor decizii proaste. 

Poticnelile bucureștene 


Sosirea de la Paris a doctorului Suter a produs o reală emotie 
lui Dumitru Secară, inginerul așteptând să afle dacă prietenul 
său a izbutit să restabilească legătura cu structurile informative 
ale PNȚ. La câteva zile după revenire, cele două familii s-au în- 
tâlnit în casa din strada Ştefănache Popescu. Nerăbdător, Secară 
l-a întrebat între patru ochi pe Suţer dacă l-a găsit pe Nicolae 
Ţurcanu ori dacă a luat legătura cu Virgil Veniamin. Răspunsul 
l-a uimit şi l-a demoralizat, mai ales în ceea ce-l privea pe liderul 
țărănist. Însă deziluzia nu a durat mult, căci doctorul i-a poves- 
tit despre întâlnirea cu Mihail Ţanţu, despre activitatea conspi- 
rativă a fostului ofițer, despre discuţiile secrete din camera de 
hotel şi, mai ales, despre materialele ascunse pe care le adusese. 
Apoi, doctorul i-a dat prietenului său cartea Cours de barrage -, 
destăinuindu-i că pe unele pagini se aflau instrucţiuni scrise cu 
cerneală simpatică -, precum şi o lupă. La întrebarea firească a 
inginerului despre rostul lupei, doctorul l-a tras într-un colţ și 
mai retras, unde i-a arătat tubul de pastă de dinţi, explicându-i 
ce anume conţine. Apoi au mers în baia casei, unde au tăiat re- 
cipientul şi au recuperat pachetul cu cele trei microfilme. După 
câteva clipe, a intrat în baie şi Adina Suţer care i-a surprins pe 
cei doi examinând minusculele foi cu instrucțiuni, imaginea re- 
aducându-i în minte spaimele trăite în a doua zi de Crăciun, 
în camera de la Terminus Orleans, atunci când a aflat pentru 
prima dată de activitatea informativă a soțului său. Doctorul 
Suter a reuşit însă în zilele următoare să o liniştească, deoarece, 
aşa cum îşi amintea Adina Suţer, „mi-a spus că i le-a arătat [lui 
Secară - n.m.] ca o simplă curiozitate și cum soţul meu îmi de- 
clarase că nici nu-i trece prin minte să-l satisfacă pe Țanţu, nu 
m-am nelinistit”. Conform instrucţiunilor date de Ţanţu, un set 

a fost preluat de Secară, celelalte două rămânând în posesia celui 
care le adusese în România, bărbaţii revenind apoi în holul casei 
şi uitând pentru restul serii de activitatea conspirativă. 

Având în vedere că el a fost iniţiatorul acţiunii de constitu- 
ire a reţelei informative, era de aşteptat ca Dumitru Secară să 
preia iniţiativa dezvoltării grupului secret. Odată ajuns acasă, 
fostul spion naţional-țărănist a pregătit cartea tehnică adusă 
de la Paris pentru a găsi și a descifra înscrisurile făcute cu 
cerneală simpatică. Soţia sa își amintea că „mi-a cerut nişte 
sodă de rufe, spunându-mi că-i trebueşte: ducându-mă să văd 
ce face cu ea, am văzut că întinde o soluţie pe o foaie dintr-o 
carte, cu care ocazie au eşit nişte litere”. La fel ca prietena sa 
din copilărie, şi Veronica Secară s-a speriat de implicarea 
soțului său într-o activitate evident deosebit de riscantă, ce- 
rându-i acestuia să distrugă volumul, lovindu-se însă de refu- 
zul bărbatului. Frica de ceea ce s-ar fi putut întâmpla cu soțul 
şi prietenii săi s-a amplificat peste numai câteva zile, când, la 
o revedere a celor două familii, i-a surprins pe cei doi bărbaţi 
studiind cu lupa câteva microfilme despre care nu ştia de 
unde sunt, dar bănuia, evident, că ţin de acţiuni îndreptate 
impotriva regimului. Şi, într-adevăr, Adam Suţer și Dumitru 
Secară descifrau, la sfârşitul lui februarie 1950, setul de peli- 
cule fotografice din pachetul inginerului, cu gândul evident 
de a lucra în colaborare cu structura informativă reprezen- 
tată de Mihail Ţanţu. Primul microfilm conţinea principiile 
de bază aie activităţii în sine, reguli stabilite de centrul de la 
Paris, acestea fiind: 


1. Memorează şi distruge. 
2. Lucrează singur. 
3. Lucrează cu memorie. Nu nota. 

4. Transmite o dată pe lună. 

5. Nu face arhivă. 

6. Respectă instrucţiunile primite. 

7. Activează intens în partidul comunist. Ai acoperire aici. 

8. Porţi în corespondenţă indicativul R 281. 

9. În prima scrisoare transmite: Nume şi prenume. Adresa 
la care să-ţi trimitem corespondenţa. 

10. Scrisorile noastre vor avea semnătura câteva cuvinte 
scrise în creion. 


Dacă a doua și a treia filă de microfilme conţineau moda- 
tea tehnică de cifrare şi descifrare, direcţiile de culegere de 
informaţii erau precizate în a doua jumătate a primului micro- 


film, cuprinzând douăsprezece puncte: 


1. Posibilităţi proprii/ sau prieteni/ cu post radio emisie 
specificând puterea, lungimea de undă, indicativul ce vreți şi 
aveți, indicativul pe care vă convine să răspundem, programul 
de lucru ce vă convine/ ziua, ora românească/ Nu mai mult de 
două ori pe lună. 

2. Situaţia armatei ruse şi române: organizare, amplasare, 
comandanți, ofițeri, armament, nr. de circulaţie al mașinilor, 
uniforma, epoleţi, cifra. 

3. Fortificaţii. 

4. Câmpuri de aviaţie: ca la armată, numărul şi tipul de 
avioane, seria de pe ele. 

5. Industria: fabrici construite, închise, producţia, nr. de 
lucrători, stare de spirit. 

6. Securitatea, Miliția: unităţi, comandanți, funcţii mari, 
comportare, arestări. 

7. Activitatea în partidul comunist: şefi comuniști din 
localităţi, anunţarea şi stadiul de aplicare al programului, 
unități para militare comuniste. 

8. Comunicaţii: 

a. Circulaţie: trenuri din Rusia, în interior, spre fron- 
tiere. Şosele: coloane militare și aprovizionare. Circulația 
oamenilor: (controluri) tren, şosele, localităţi, munți. 
b. Construcţii: reparaţii căi ferate, şosele, poduri 
9. Mişcarea în Rezistență: activitate, regiuni, zone, puncte. 
Nume şi adrese unde ne putem adresa cu parola care ne vei 
comunica-o şi prin care ne va recunoaşte. 

10. Situaţia pe frontieră: paza, circulaţia, controlul, 
legitimaţii. 

11. Diverse: tot ce se petrece în țară. 

12. Orice comunicare se precizează prin: cine - unde - 
când - cum. 

Încă o dată: lucrează singur, cu grijă, vei primi complectări 
şi ceia ce-ţi trebue. Nu nota, nu fă arhivă, nu păstra nimic!. 


Dacă microfilmele cuprindeau recomandări privind moda- 
litatea de lucru şi tipurile de date ce trebuiau culese, adresele 
unde trebuiau trimise se aflau în paginile cărților oferite de 
Opran lui Suţer, pe care, la rândul său, le-a distribuit de-a lun- 
gul anului 1950 altor persoane: cele de radiofonie lui Iordan 
Angelescu, cele tehnice lui Ştefan Tutoveanu şi lui Dumitru 
Secară, în funcţie de specializarea fiecăruia, iar pe cele me- 
dicale le-a păstrat. Conform declaraţiilor ulterioare, soții 
Suţer cunoşteau că se încercase scrierea cu cerneală simpa- 
lică pe o foaie ruptă din The Radio-Amateur Handbook, iar 
Tanţu îi comunicase doctorului că şi în Cours de barrage ar 
mai fi informaţii ascunse, deoarece medicul l-a pus în gardă 
pe Secară de acest aspect, inginerul descoperind adresa de le- 
pătură Bayan Sevim Nostrula Ahmed din strada Șuayp Sokak 
din Istanbul. Analizele ulterioare ale Securităţii au relevat că în 
același volum, la o altă pagină, era camuflată adresa incompletă 

a lui Janine Gayet din Franța, fiind vorba, cel mai probabil, de 
aceeași cutie poştală de legătură pe care urma să o folosească 
şi Mihail Ţanţu în propria misiune în ţară. Nu este clar dacă 
Țanţu îi vorbise lui Suţer de această a doua adresă ori de ce- 
lelalte două, tot din Franţa, ascunse în L 'hygiene du travail şi 
La Penicilline, cărțile cu subiect medical ce au ajuns, peste câ- 
teva luni, la doctorul Merlescu, pe care Suţer îl rugase să le pri- 
mească, de teamă că, la o eventuală percheziţie a Securităţii, 
volumele aduse de la Paris i-ar fi adus acuzaţia de „cosmopoli- 
tism în ştiinţă”. Aproape sigur că nu, dovadă fiind că Suţer s-a 
dispensat de cărțile medicale la câteva luni după ce le distribu- 
ise pe celelalte, dintr-un motiv care nu ținea de aspecte politice 
(vecinul său de vilă, arhitectul Răileanu, fusese reținut pentru 
nereguli financiare, așadar un delict de drept comun), dându-le 
unei persoane care nici nu ştia de informaţiile ascunse şi, ast- 
fel, nu intenţiona să le folosească în scop informativ. Nu este 
exclus ca şi în cartea care a ajuns la Ştefan Tutoveanu să fi exis- 
tat astfel de înscrisuri cu cerneală simpatică, dar, înainte ca 
Securitatea să percheziționeze casa, volumul a fost distrus prin 
ardere de către familia sa, alarmată de cei de la Bucureşti cu 
privire la dispariția cumnatului său, inginerul Secară. Astfel că, 
dacă ar fi reuşit să strângă material informativ pe care ar fi vrut 
să-l comunice la Paris, grupul Secară-Suţer ar fi avut numai trei 
variante, fiecare cu lipsurile şi problemele aferente: fie aşteptau 
ca Angelescu să construiască aparatul, însă fără datele tehnice 
de transmisie-recepţie ar fi fost o emitere în eter, fie utilizau 
adresa de la Istanbul, singura pe care o descoperiseră până în 
acel moment, fie contactau prin poştă grupul de la Paris şi ce- 
reau o adresă conspirativă, ceea ce era, în cele din urmă, moda- 
litatea cea mai riscantă. Și totuşi, această ultimă opţiune, chiar 

dacă nu pentru transmiterea efectivă de informaţii sensibile, a 
lost sigura care s-a materializat, căci la câteva zile după sosirea 
la București, Adam Suter a trimis pe adresa hotelului Terminus 
Orleans o carte poştală, scrisă exclusiv în clar, prin care îi con- 
firma lui Țanțu sosirea în siguranţă în ţară şi lipsa oricărei ne- 
plăceri din partea Securităţii (în legătură cu temerile legate de 
codul secret despre care se vorbea în comunitatea românească 
din Paris), fără a-i da şi alte detalii. 

Disponibilitatea grupului de a lucra în direcţia informa- 
tivă s-a diminuat considerabil după februarie 1950: iniţiatorul 
şi motorul întregului demers, inginerul Secară, a fost relocat 
de trustul Muntenia, al cărui angajat era, pe șantierul de la 
Medgidia al Canalului Dunăre-Marea Neagră, aşa că bărba- 
tul a părăsit Capitala, unde mai revenea sporadic, doar în con- 
cedii. Absența sa din București nu a însemnat numai sistarea 
acţiunii, ci şi o încercare a soţiei sale de a şterge sau de a as- 
cunde urmele existenţei acţiunii secrete. Încă puternic marcată 
de spaima produsă de imaginea lui Secară și a lui Suţer studiind 
conspirativ microfilmele şi perfect conştientă de pericolul pe 
care-l reprezentau, Veronica Secară a rupt foaia cu instrucţiuni 
din volumul Cours de barraje şi a introdus-o în altă carte, iar 
Comandantul insulei păsărilor, cu tot cu microfilmele din inte- 
riorul său, l-a ascuns în supracoperta altui volum’. 

În plus, acesta ar fi putut fi sfârşitul activităţii grupului de 
spionaj Secară - Suţer. Trecutul începea să-l ajungă din urmă 
pe Dumitru Secară, a cărui biografie se află, încă de la înce- 
putul anului, sub examinarea colonelului Gavrilă Birtaş, şeful 
Direcţiei I-a Informaţii Interne din cadrul Securităţii. La 17 
martie 1950, Birtaş însărcina Direcţiunea Securităţii Capitalei 
ca în termen de cinci zile să întocmească o fişă biografică 

completă a obiectivului şi, concomitent, să-l pună sub strictă 
supraveghere pe inginerul trustului „Muntenia”!. Norocul lui 
Secară a fost dublu: roțile represive ale regimului comunist 
s-au pus în mişcare cu lentoare şi abia la 2 octombrie se fi- 
naliza strângerea de date incriminatorii la adresa sa. Şi, tot- 
odată, trecutul său de agent al Intelligence Service nu fusese 
dezgropat, singura menţiune din acea perioadă fiind simpa- 
tia sa pentru PNȚ. Fuseseră însă identificate alte acuzaţii, pre- 
cum discuţii anticomuniste şi presupuse sabotaje pe șantierul 
de la Medgidia al Canalului Dunăre-Marea Neagră. Aşa că 
propunerea locotenentului T. Minea, cel care îl urmărise în 
precedentele luni, era ca inginerul Secară să fie internat ad- 
ministrativ, însă — în mod neelucidat - nu s-a pus în aplicare. 
Ceea ce părea să fie salvarea lui Dumitru Secară de la o con- 
damnare de câteva zeci de luni deschidea, de fapt, drumul spre 
curmarea prin experienţe carcerale mai grele şi mai dificile a 
mai multor destine. 

Revirimentul grupului s-a produs în vara anului 1950 și, 
chiar dacă coincide cu misiunea în ţară a lui Mihail Țanţu, 
nu a avut legătură cu acesta, ci cu perioada de concedii care a 
prilejuit reîntâlnirea celor trei membri la Bucureşti. Întors în 
Capitală la începutul lunii iulie 1950, Angelescu a fost abordat 
direct de cumnatul său care a reluat discuţia despre activitatea 
de spionaj de parcă nu ar fi existat acea pauză de aproape un 
an. Aflând că reîncepuse acordarea legitimaţiilor de radiofonist 
amator, Secară i-a cerut lui Angelescu să facă toate eforturile 
pentru a obține un asemenea act care i-ar fi permis conspira- 
tivitatea necesară responsabilităţilor pe care şi le-a luat, argu- 
mentându-i că a reuşit deja să stabilească o legătură cu exilul, 
aşa că aparatul de radio-recepţie devenise o nevoie stringentă. 

Contactul cu cei de dincolo de Cortina de Fier avea să-i fie 
confirmat şi de Adam Șuţer, atunci când acesta i-a dat cele 
două volume din Theorie et practique de | 'emision d'amateur 
de petit puissance şi broşura americană The Radio-Amateur 
Handbook. Răsfoind-o pe cea din urmă, „am remarcat lipsa 
unei foi din carte”, mărturisea Angelescu în fața anchetatori- 
lor, „şi[,] la întrebările mele, dr. Suţer mi-a explicat că pe acea 
foaie s-a încercat la Paris să se scrie cu cerneală simpatică nişte 
instrucţiuni secrete, şi că foaia a fost ruptă încă de la Paris, de- 
oarece hârtia lăsa să se vadă urme”!. Dar înainte ca tânărul să 
ceară explicaţii despre acest lucru, sora sa, Adina Suţer, a în- 
ceput să-i povestească succint despre cele petrecute în capi- 
tala franceză, amintind vag de contactele cu Max Manolescu 
şi Mihail Țanțu, dar fără a menţiona existenţa microfilmelor, 
despre care Angelescu nu ştia nimic. Implicarea efectivă a lui 
Angelescu în activitatea grupului avea să mai întârzie, căci la 
13 august (exact la un an de la aderarea propriu-zisă la proiec- 
tul secret al lui Secară), tânărul s-a reîntors la Timişoara. 
Dacă doi membri se găseau relocați în extremităţile 
țării - Dumitru Secară la Medgidia şi Iordan Angelescu la 
Timişoara —, fiind în imposibilitate de a activa în direcţia in- 
formativă, cel de-al treilea, Adam Suter, își reluase locul de 
medic în Bucureşti și se afla în postura de a putea încerca 
măcar să contacteze structura de la Paris. De la analizarea 
microfilmelor, împreună cu Secară, în săptămânile imediat 
următoare revenirii din Franţa, doctorul nu mai întreprin- 
sese nicio acţiune în direcția cerută de Mihail Opran. Mai 
mult, Adina Ţanţu chiar îi comunicase în două rânduri că 
primise cărți poştale de la soţul ei în care, printre altele, îi 
cerea să le transmită soţilor Suţer că nu se recepţionase nicio 

informaţie din partea lor ori a colaboratorilor recrutaţi. Şi 
după luni de pauză şi de detaşare de sarcinile secrete (mai 
ales că în aprilie soția sa dăduse naștere unui băiat, apoi 
relaţiile de cuplu se deterioraseră rapid şi iremediabil), la 
mijlocul verii anului 1950, Adam Suţer a decis să iniţieze o 
comunicare cu structura lui Mihail Opran. Medicul nu a că- 
utat să se ascundă, căci în dimineaţa duminicii de 16 iulie 
1950, cumnatul său l-a surprins în sufrageria vilei din strada 
Praga scriind: 


pe o foaie de hârtie cu un toc pe care înmuia într-o sticluță 
cu un lichid incolor. Atenţia mi-a fost atrasă de faptul că purta 
mănuși albe de bumbac pe mâini. La întrebările mele mi-a 
răspuns foarte sumar că scrie informaţii secrete pentru Paris, 
că nu cunoaşte compoziţia cernelii simpatice pe care [o] 
întrebuința şi nici a revelatorului necesar, care mă interesa[u] 
ca tehnică. 


În ciuda dezminţirilor din timpul anchetei, Adam Suţer 
chiar avusese inițial în gând să-și onoreze promisiunea de 
a transmite măcar o parte a informaţiilor cerute de Țanţu. 
În ciornele descoperite peste câteva luni în biroul său erau 
notate - atât în clar, cât şi codat - fraze care confirmau 
intenţia de a colabora în acțiunea de spionaj preconizată de 
SIMRE: informări despre imposibilitatea temporară de co- 
municare radio ori despre eşecul livrării microfilmelor către 
„Helius”, precum și alte date cu privire la uniformele armatei 
române sau condiţiile legale de călătorie cu trenul. Pe lângă 
informaţiile aşteptate de Țanţu, Suţer intenţiona să-i explice 
şi de ce nu a livrat lui Blondel pachetul primit şi cum s-au 

pierdut banii. Plictisit însă de dificultatea utilizării cernelii 
simpatice pentru camuflarea scrierii, a renunţat la această 
iniţiativă, considerând că păstrarea biletelor de tren (care 
aveau întipărită ruta garniturii) pot servi pentru suficiente 
clarificări’. Decizia de a abandona totuşi comunicarea către 
Mihail Țanţu pare să mai fi fost influențată de un aspect. La 25 
iunie 1950, în prima noapte pe care a petrecut-o la Bucureşti, 
fostul căpitan de parașutiști a revăzut-o pe soţia sa la casa din 
Calea Văcărești nr. 228, unde a apărut pe neașteptate. Atunci 
a întrebat-o dacă a primit banii pe care soţii Suţer se angaja- 
seră să-i returneze în schimbul francilor francezi primiţi la 
Paris de la el şi de la Opran. După eşecul livrării banilor că- 
tre Blondel, la Innsbruck, Mihail Țanţu afla că Adam şi Adina 
Suţer nu se achitaseră nici de sprijinul financiar pe care şi-l 
asumaseră faţă de soţia sa, în schimb, afișau o bunăstare evi- 
dentă. Lipsa timpului, necesitatea unei activități cât mai dis- 
crete şi dificultăţile apărute în urma incidentului cu dolarii 
din locuința din strada Doctor Felix l-au împiedicat pe li- 
derul SIMRE să îi confrunte direct pe soţii Suţer, prin ur- 
mare, şi-a încurajat soţia să pună presiune pe cei doi pentru 
a-i returna suma stabilită la Paris. Aceasta a făcut întocmai, 
adoptând o poziţie mult mai dură şi agresivă: i-a comunicat 
Adinei Suter că aflase de la un prieten al lui Țanţu (nu voia să 
divulge prezenţa soțului), venit clandestin în țară, de pache- 
tul pierdut în timpul călătoriei Paris - București și de datoria 
neachitată a soţilor Suţer, cerându-i, aproape isteric, să-i dea 
banii care i se cuveneau. În ciuda achitării de către soţia doc- 
torului a 9 000 de lei, relaţia dintre cele două femei s-a dete- 
riorat rapid şi iremediabil, între ele instalându-se o răceală și 
o tensiune care nu au mai fost niciodată depășite. 

„Dă-i drumul înainte!” 


Dacă transmiterea de informaţii prin corespondenţă cifrată 
nu funcționase, Dumitru Secară nu renunţase la ideea sa origi- 
nală, aceea de a contacta structurile informative din Occident 
prin intermediul unui post de radio-emisie clandestin, chiar 
dacă cele două probleme nu fuseseră rezolvate: Angelescu încă 
locuia la Timișoara, iar aparatul în sine nu fusese construit. Este 
drept că tânărul înaintase solicitări de transfer de la Opera din 
Timişoara la cea din Capitală, însă toate îi fuseseră refuzate, ast- 
fel că dotarea grupului cu un aparat de transmisie radio clandes- 
tin părea, la finalul verii anului 1950, să rămână doar o simplă 
năzuinţă. Şansa a făcut însă ca exact în toamna acelui an să se 
înfiinţeze la Bucureşti o Şcoală de Specializare Cinematografică, 
iar Angelescu să se înscrie la examen și să aibă surpriza de a fi 
unul dintre puţinii admişi în prima promoţie a instituţiei. Aşa 
că la 8 noiembrie se muta, în sfârșit, în Bucureşti, în casa din 
strada Praga, dar efortul de construire a aparatului era perturbat 
de situația locativă incertă. Vila din spatele Palatului Victoria 
se afla încadrată de numeroase instituții, case de protocol ori 
puncte de lucru ale structurilor de forță (la doar câteva imo- 
bile distanţă era locuinţa agentului Gigi Saramet), iar în cartier 
circula zvonul că vor urma evacuări ale proprietarilor de drept 
pentru ca autoritățile să intre în posesia clădirilor rămase libere. 
Dorind să preîntâmpine o părăsire intempestivă a casei, soţii 
Suţer au început să caute o alternativă și, printr-o cunoştinţă, 
au identificat un apartament în blocul Casata din bulevardul 
Magheru, unde s-au şi mutat la 19 noiembrie 1950. Soluţia nu 
era una fericită pentru lordan Angelescu, care avea nevoie de o 
cameră proprie pentru depozitarea tuturor materialelor nece- 
sare studiului la Şcoala de Specializare Cinematografică, tânărul 

liind însă constrâns să se mulțumească a transforma cămara 
apartamentului în dormitor. Acolo urma să asambleze apara- 
tul ale cărui piese, în mare măsură, deja le poseda. La 25 noiem- 
brie, Angelescu era astfel în măsură să-i prezinte cumnatului 
său un prototip, încă nefuncțional, al aparatului promis, singu- 
rul răspuns al inginerului fiind un sec „ei, dă-i drumul înainte”. 
Răspunsul lui Secară nu l-a demotivat pe Angelescu, care, în 
paralel cu asamblarea aparatului, nu renunțase la ideea de a se 
muta într-un loc nu doar mai spaţios, ci şi mai convenabil pen- 
tru preconizata activitate clandestină. Soarta părea să-i fie favo- 
rabilă, căci identificase o cameră liberă într-o casă din Dealul 
Filaretului, una dintre cele câteva coline ale Bucureștiului, 
așadar, unul dintre puţinele locuri care ar fi favorizat transmi- 
siunea secretă prin unde radio, dar din cauza diferitelor tărăgă- 
nări instituţionale, relocarea tot întârzia. 

Întrebarea care nu poate fi evitată: putea fi un astfel de pro- 
iect funcţionabil din punct de vedere tehnic? La o discuţie 
între patru ochi cu sora sa, Angelescu afirmase că ideea trans- 
miterii de informaţii din Bucureşti către Paris ar fi o absur- 
ditate tehnică, însă toate acțiunile sale, disponibilitatea sa 
manifestată aproape doi ani încontinuu şi eforturile de con- 
struire a aparatului, tind să-i invalideze cuvintele. Cel puţin 
teoretic, asamblarea și operarea postului ar fi fost posibile. În 
fond, Nicolae Ţurcanu utilizase cu succes stația pe care o adu- 
sese în 1943, chiar dacă se afla într-un loc mai puţin înalt de- 
cât Dealul Filaretului și încadrat de numeroasele clădiri înalte 
şi masive din centrul Bucureştiului. Pe de altă parte, lipsa unor 
piese esenţiale (precum antena) făceau imposibilă operarea 
postului într-un orizont apropiat, iar punerea sa în funcţiune 
ar fi necesitat alte câteva luni. 

Dar dacă aspectele tehnice erau încă departe de a fi re- 
zolvate, cele logistice - de stabilire a responsabilităţilor lui 
Angelescu şi Secară - erau tranșate. Misiunea fratelui Adinei 
Suţer era pur mecanică, de transmitere a datelor culese de in- 
giner şi de recepționare a comunicărilor efectuate de grupul 
de la Paris, scopul fiind „aranjarea de procurare de material 
greu militar pentru grupurile de partizani prin lansarea din 
avion în regiunile respective, după înştiințările transmise de 
mine, precum şi transmiterea de informaţiuni în Franța asupra 
situaţiei politice de aici”. În sarcina lui Secară cădea obţinerea 
efectivă a datelor, prin modalități proprii, cifrarea lor și deco- 
darea mesajelor primite de la structura informativă din vestul 
Europei. Toate aceste planuri - un veritabil amestec de fragilă 
strategie şi improvizație inconștientă — aveau să fie invalidate 
de realitate. Securitatea îi avea în plasă şi trebuia numai să în- 
tindă mână pentru a-i elimina. 


„Mitea, cum poți să minţi în halul ăsta?” 


Un lucru este clar: căderea rețelei nu s-a petrecut din cauza 
vreunei imprudenţe ori greşeli a lui Dumitru Secară ori a lui 
Adam Suţer. Sau a vreunei fronde nesăbuite a firii rebele a lui 
Iordan Angelescu. Poate chiar a unei slăbiciuni a soțiilor ce- 
lor doi lideri ai grupului. Chiar dacă nu au reuşit efectiv să co- 
munice cu Parisul (cu excepţia minorei corespondențe trimise 
de doctor prin care semnala sosirea în siguranţă la Bucureşti), 
membrii structurii au meritul de a nu fi fost capturați din ca- 
uza vreunei greşeli proprii. 

Ironia sorții face ca arestarea lor să fi fost efectul căderii per- 
soanei care i-a adus concret pe drumul spionajului, dându-le 
microfilme cu instrucțiuni despre modul în care trebuie să 

culeagă informaţii şi să folosească cifrul de codare și dezlegare 
a datelor. Arestarea „Milostivului” — numele de obiectiv dat de 
Securitate lui Mihail Țanţu, în vara anului 1950 - oferise anche- 
tatorilor o uriaşă cantitate de informaţii despre activitatea servi- 
ciului de spionaj condus de Mihail Opran. Atât de ample şi de 
numeroase au fost declaraţiile sale - luate, bineînţeles, prin con- 
strângere sau în urma unor presiuni psihice enorme (mai ales 
în primele zile de anchetă, când Țanţu era convins că va fi exe- 
cutat) —, încât datele despre recrutarea lui Adam Suţer au ajuns 
în atenţia ofiţerilor de Securitate abia în ultima parte a toamnei. 

Cum informaţiile veneau pe filiera lui Țanţu, era fi- 
resc ca investigația (sau „adâncirea problemei”, în jargonul 
instituţional al epocii) să înceapă cu doctorul Suţer. Arestarea 
lui i-ar fi alarmat pe colaboratorii săi. Aceştia ar fi avut astfel 
timp să distrugă probele care i-ar fi putut incrimina și să se 
pună de acord asupra unor legende care să ascundă activitatea 
secretă. Reţinerea medicului s-a petrecut la 8 decembrie 1950, 
dispariţia fiind camuflată sub pretextul unei delegaţii inopi- 
nate în provincie, astfel de deplasări având loc și în perioada 
anterioară, după recuperarea postoperatorie. Timp de aproape 
trei săptămâni, Adam Suter a fost supus unor interogatorii am- 
ple și prelungite, în care a recunoscut întreaga sa activitate, de 
la propunerea făcută de Dumitru Secară la întâlnirile cu Ţanţu, 
şi de la microfilmele ascunse în tubul de pastă de dinţi la des- 
cifrările încercate în baia casei din strada Ştefănache Popescu. 
Chiar dacă relaţia dintre soţii Suter se destrămase (cei doi fiind 
despărțiți neoficial), absenţa îndelungată a medicului, chiar și 
de Crăciun, ridicase unele suspiciuni Adinei Suţer. Temerile 
femeii au fost oarecum domolite, dar nu înlăturate cu totul, de 
felul în care Dumitru Secară o asigura că soţul ei nu are cum 
să fi fost arestat, precum şi de cărțile poştale pe care acesta din 

urmă i le-a trimis din zona Sibiului (în realitate, fiind scrise 
într-o cameră a centrului de anchetă al Securităţii, sub îndru- 
marea ofițerilor). 

În mod bizar, în a treia zi de Crăciun, şi inginerul Dumitru 
Secară a primit un ordin de deplasare imediată, în interes de 
serviciu, fiind nevoit să părăsească Bucureştiul în aceeași zi 
şi se pare că nici acest fapt nu a trezit suspiciuni consistente 
cu privire la deconspirarea activităţii de spionaj a celor doi 
bărbaţi. La fel ca în cazul lui Suţer, şi această mișcare era tot 
o camuflare a arestării, inginerul fiind reținut la 27 decembrie 
1950. Dumitru Secară a fost imediat supus unor interogato- 
rii continue cu privire la activitatea sa. Mult mai versat decât 
prietenul său, mai îndărătnic şi mai curajos, Secară a refuzat 
cu obstinaţie să recunoască activitatea de spionaj, fie refu- 
zând să admită unele aspecte declarate de Suţer, fie dându-le 
o conotaţie inofensivă. Spre exemplu, susținea că a ars setul 
său de microfilme (ceea ce era fals) sau recunoștea că îl încu- 
rajase pe medic să-i contacteze la Paris pe Virgil Veniamin şi 
pe Nicolae Ţurcanu, însă afirma că motivul nu era refacerea 
unei legături conspirative, ci posibilul sprijin financiar pe care 
aceştia i l-ar fi putut acorda în obținerea medicamentelor și 
asigurarea tratamentului medical. În plus, a încercat să mute 
atenţia anchetatorilor de pe activitatea sa din precedențţii doi 
ani pe legătura avută cu comuniștii în timpul războiului, când 
fusese asociat cu Emil Calmanovici la firma de construcţii a 
acestuia și, ulterior, când încercase să îl pună în contact pe 
Constantinescu-laşi cu Nicolae Țurcanu pentru a transmite 
unele informaţii la Cairo. Procesele-verbale de interogatoriu 
nu consemnează orele de desfăşurare, însă din multitudinea 
de declaraţii din acele zile se poate trage concluzia că a fost an- 
chetat continuu, privat de somn, din 28 până la 30 decembrie, 

când Secară a dat o declaraţie olografă prin care „subsemnatul 
|...], fiind acum până la capăt de obosit, îmi iau angajamentul 
ca după ce mă voi odihni să fac din nou declaraţia în fața orga- 
nului meu anchetator şi să relatez adevărul pur aşa cum îl cu- 
nosc eu, în cele mai mici amănunte”. 

Dar chiar şi după răgazul de câteva ore de somn, Dumitru 
Secară a păstrat aceeaşi linie defensivă: nu admitea că Suţer 
(cu care fusese confruntat la 29 decembrie) ar fi avut misi- 
une secretă la Paris şi evita cu totul subiectul aparatului de 
emisie-recepţie intuind - corect la acel moment - că Iordan 
Angelescu nu fusese arestat. Informaţiile obţinute de ancheta- 
tori până atunci erau suficiente pentru a crea o imagine a gru- 
pului de spionaj, ofiţerii înțelegând că cei doi bărbaţi au fost 
motorul acţiunii, iar celelalte persoane sunt numai colabora- 
tori ai acestora, astfel ca Securitatea să decidă renunţarea la 
camuflare şi să acționeze direct și în forță. La 3 ianuarie 1951 
descind în casa din strada Ștefănache Popescu, unde o ares- 
tează pe Veronica Secară, şi la locuința din blocul Casata, de 
unde este reținută Adina Suţer. Cu prilejul percheziţiilor, au 
fost găsite microfilme (la ambele reședințe), cărți conținând 
mesaje scrise cu cerneală simpatică ori notițele lui Adam Suţer. 
Totodată, apartamentul din bulevardul Magheru a fost trans- 
format în post-capcană, pentru a putea identifica şi alți cola- 
boratori ori membri ai grupului, iar Iordan Angelescu a fost 
ținut în interiorul său timp de două zile, până când, la 5 ianua- 
rie, i-a venit rândul să fie transferat în arestul Securităţii”. 

Ziua de 3 ianuarie 1951 a fost momentul când pentru Adina 
Suter şi Veronica Secară vieţile s-au schimbat definitiv, sub sem- 
nul unor drame greu de cuprins în cuvinte. Soţia doctorului lăsa 

în urmă un băieţel de numai șapte luni care avea să crească, să 
facă primii paşi şi să spună primele cuvinte fără să-şi cunoască 
părinţii. Veronica Secară a refuzat să dea glas temerilor sale până 
când a ajuns efectiv în camera de anchetă. În momentul în care a 
aflat acuzaţiile care i se aduceau ei şi soțului său, a avut o cădere 
nervoasă atât de gravă, încât următoarele două luni şi le-a petre- 
cut internată într-un spital de specialitate!. 

Arestările au continuat în zilele următoare cu inginerul 
Ştefan Tutoveanu, cumnatul lui Secară, la care ajunsese una din- 
tre cărţile aduse de Suţer şi care, de altfel, fusese indicat drept 
o persoană care, la nevoie, ar putea găzdui agenţi veniţi din 
Occident; doctorul Gheorghe Merlescu, apropiat al lui Adam 
Suţer, căruia i-a dat spre păstrare unele cărţi cu care venise 
din Franța; Gheorghe Tutoveanu, tatăl lui Ștefan Tutoveanu, 
fost membru al PNL, unul dintre cei indicaţi de Suţer la Paris 
drept legături pe care s-ar putea baza; Tamara Tutoveanu, cea 
care a distrus cartea primită de soțul său de la Adam Suter; 
Eugen Ghinescu, Iosif Tătaru şi Moise Drăgan, trei studenţi 
de la Institutul Radiofonic al Oficiului Cinematografic Român, 
care veniseră la 4 ianuarie la uşa apartamentului 48 din blocul 
Casata pentru a-l vizita pe Iordan Angelescu. Unii, precum ta- 
tă! lui Tutoveanu, au fost eliberaţi imediat, în timp ce doctorul 
Merlescu, soţia inginerului şi amicii lui lordan au petrecut câ- 
teva zile în arestul MAI, până când anchetatorii s-au convins 
că nu sunt implicaţi în activitatea grupului Secară-Suţer. Astfel 
că de la mijlocul lui ianuarie 1951, ancheta i-a vizat exclusiv pe 
Dumitru Secară, Adam Suţer, Adina Suţer şi lordan Angelescu, 
la care s-a alăturat şi Veronica Secară după revenirea din spital. 
Un caz aparte l-a constituit Ştefan Tutoveanu, singurul care ră- 
măsese în arest, dar ale cărui legături cu grupul Secară-Suţer 


' ACNSAS, Fond Penal, dos. 10 560, vol. 3, f. 49v; ibidem, vol. 6, f. 111. 


| 


Războiul spionilor 249 


nu putuseră fi confirmate, din cauza arderii cărţii pe care o 
primise. Numele său era vehiculat în cazul unei alte reţele de 
spionaj, una constituită de Titi Constantinescu, așadar pe fili- 
era americană a CIC, dar nici această pistă nu a fost dovedită”. 
Cum însă o persoană de două ori suspectată de spionaj nu pu- 
tea fi pur și simplu eliberată, iar probele necesare trimiterii în 
judecată inexistente, Securitatea a decis internarea sa adminis- 
trativă pentru 24 de luni, pedeapsă care a fost ulterior majorată 
cu alte 24 de luni. 

Evoluţia anchetei este neclară: în primele luni ale anu- 
lui 1951, cei cinci reţinuţi sunt supuși interogatoriilor şi dau 
declaraţii, însă din primăvară se instalează o inexplicabilă acal- 
mie. Abia din noiembrie cazul revine în atenţia Securităţii, pri- 
lej cu care se constată şi o schimbare în atitudinea lui Dumitru 
Secară care începe să recunoască acţiunea lui Adam Suţer. În 
schimb, continua să nege că ar fi planificat cu lordan Angelescu 
construirea unui aparat de radio-emisie capabil să transmită 
informaţii Parisului. Cea din urmă confruntare dinainte de 
finalizarea cercetărilor a avut loc în ultima zi a anului 1951, 
când în camera de anchetă au fost aduşi Dumitru Secară şi 
lordan Angelescu. Dacă tânărul radiotelegrafist a recunoscut 
în detaliu desfășurarea acţiunii - de la primele discuţii, la re- 
crutarea şi construirea propriu-zisă a aparatului -, inginerul a 
susținut constant că toate acestea sunt neadevăruri. Adeseori, 
confruntările dintre deţinuţii politici erau mult mai dramatice 
decât interogatoriile individuale, căci în joc nu era numai pro- 
pria soartă, ci și viaţa celuilalt, a prietenului, camaradului ori 
colegului care îşi asumase aceleaşi riscuri, crezuse în aceleași 
idealuri și care se afla atunci în aceeaşi situaţie cumplită. lar 
întâlnirea din camera de anchetă dintre Angelescu și Secară se 

înscria în aceeaşi notă a emoţiilor puternice, dovadă că pe lângă 
rezumatul declaraţiilor, consemnat de maiorul de Securitate 
Romeo Vintilă, acesta considera demnă de consemnat cuvânt 
cu cuvânt o replică a lui Iordan: „Mitea [Dumitru - n.m.], cum 
poţi tu să minți în halul ăsta după ce tu m-ai băgat în ches- 
tia aceasta?””. Puși față în față, după zile lungi şi istovitoare 
de anchete şi având amândoi spectrul unor grele condamnări, 
fiecare încerca să-şi caute scăparea: Angelescu printr-o since- 
ritate absolută, iar Secară printr-o încăpăţânată negare. 

La fel ca multe alte cazuri de spionaj sau care includeau 
agenți ai structurilor informative, şi grupul Secară-Suţer 
se afla sub directa supervizare a conducerii Securităţii, do- 
vadă că referatul cu situația cercetărilor ajunsese pe birou- 
rile lui Mişu Dulgheru şi Vladimir Mazuru, ambii lăsând pe 
document rezoluţii olografe prin care cereau trimiterea în 
instanță a inculpaţilor, ceea ce ofițerul de caz, maiorul Valeriu 
Mărculescu, avea să facă la 20 ianuarie 1952. Procesul s-a 
desfăşurat în București, la 13 mai 1952, avocatul soților Secară 
fiind Radu Matei, iar ceilalți au fost apăraţi de Simon Brun, 
avocat din oficiu. Chemaţi rând pe rând şi interogați, fiecare 
a încercat să îşi construiască propria apărare: Secară eludând 
unele detalii ori minimalizându-le importanţa în economia în- 
tregii acțiuni. Angelescu a susținut că nu ar fi ştiut pentru ce 
anume urma să fie folosit aparatul, iar Suţer a recunoscut totul, 
sperând astfel că onestitatea va atrage clemenţa judecătorilor. 
Şi femeile au avut o abordare similară cu cea a doctorului, soţia 
sa declarând că „își recunoaşte și la interogatoriu fapta impu- 
tată susținând numai în mod platonic că a însoţit pe soțul său 
în toate acţiunile, numai din dragoste faţă de el, iar atunci când 
a aflat de modalitatea transmisiunei informaţiilor cu Franţa, nu 

a crezut gravă această faptă”!. O sinceritate debordantă a afișat 
și Veronica Secară, care a accentuat importanţa disensiunilor 
dintre ea şi Dumitru Secară pe baza existenţei microfilmelor, 
pe falsul declaraţiei lui că ar fi distrus peliculele şi pe eforturile 
ci de a le face pierdute, împreună cu foaia pe care erau scrise 
instrucțiuni cu cerneală simpatică. În replică, procurorul de 
caz, locotenentul magistrat loan Cosma, care „în rechizito- 
riul său a susținut că o clică de duşmani ai clasei muncitoare 
şi-au pus în gând de a lua contact cu vechii şi odioşii exploa- 
tatori, reprezentanți ai burgheziei ce au fugit în străinătate”, a 
cerut condamnarea la ani grei de închisoare a soților Suţer, a 
lui Dumitru Secară şi a lui Iordan Angelescu. Încadrată iniţial 
la „favorizarea infractorilor”, asemenea Adinei Suţer, Veronica 
Secară a beneficiat de bunăvoința procurorului care a conside- 
rat că a fost sinceră de la bun început și că l-a crezut pe soțul 
ei că a distrus materialele aduse de la Paris, cerând schimba- 
rea încadrării în „omisiune de denunț”, ce prevedea pedepse 
sensibil mai mici. O săptămână mai târziu, prin Sentința nr. 
304/20 mai 1952, completul Secţiei a II-a a TMB îi condamna 
pe Adam Suter la cincisprezece ani de muncă silnică, Dumitru 
Secară la zece ani de muncă silnică, lordan Angelescu la opt 
ani de muncă silnică, toţi trei pentru crimă de înaltă trădare, 
pe Adina Suter la cinci ani de muncă silnică pentru favorizarea 
infractorilor la crimă de înaltă trădare, iar pe Veronica Secară 
la un an şi șase luni de închisoare corecțională pentru că nu 
şi-a denunțat soțul. 

Drumul fiecăruia prin universul carceral comunist a 
fost oarecum o reflectare a comportamentului avut în tim- 
pul anchetei. De departe, cel mai vocal, inflexibil şi îndârjit 

anticomunist a rămas Dumitru Secară: a trecut prin temniţele 
de la Jilava, Aiud, Gherla, Dej, Piteşti, Văcărești, fiind pedepsit 
în repetate rânduri, sancţiunile variind de la trei zile de carceră 
la o lună de izolare totală, motivele fiind instigarea deţinuţilor, 
deținerea de obiecte interzise ori practicarea de jocuri inter- 
zise. La expirarea celor zece ani de închisoare, la 23 decembrie 
1960, a fost considerat un „element duşmănos” care nu putea fi 
pus în libertate, așa că a primit domiciliu obligatoriu pentru 36 
de luni în comuna Rubla din Câmpia Bărăganului. Adam Suţer 
a trecut prin Jilava, Aiud, Ocnele Mari, Piteşti, Dej şi Gherla, 
fiind eliberat la 31 iulie 1964. Viaţa sa nu mai era aceeași, căci 
soţia sa, care trecuse prin Jilava şi Mislea, şi fusese pusă în li- 
bertate la 7 octombrie 1955, divorțase imediat ce revenise din 
închisoare. Cumnatul său, lordan Angelescu, a trecut prin în- 
chisorile şi lagărele de muncă de la Jilava, Valea Neagră, Poarta 
Albă şi Piteşti, fiind grațiat la 19 decembrie 1955. Deşi a pri- 
mit cea mai mică pedeapsă şi ar fi trebuit pusă în libertate la 
începutul lunii iulie 1952, Veronica Secară a fost încarcerată la 
Jilava și Mislea, de unde a fost eliberată în februarie 1953, ju- 
mătate de an fiind închisă fără nicio formă legală. 


Colaborarea cu alte structuri de informaţii 


Chiar dacă SIMRE a avut o activitate complexă şi o se- 
rie întreagă de proiecte proprii, mai ales după obținerea 
independenţei totale de acţiune, în urma întâlnirii din apar- 
tamentul lui Petrescu, din ianuarie 1950, istoria sa nu poate 
fi înţeleasă în afara contextului general al spionajului practi- 
cat de persoane sau organizaţii din exilul românesc, în colabo- 
rare ori subordonare cu structuri de intelligence occidentale. 
Este drept că au existat discuţii încă din toamna anului 1949 cu 
privire la o conlucrare instituțională între SIMRE (aflat la acel 

moment în organizare şi, totodată, în subordonarea neoficială 
a SDECE), pe de o parte, și serviciul românesc al CIC, de cea- 
laltă parte, negocieri care însă nu au dus nicăieri. 

În ciuda acestui eşec, încă din 1950 începe să fie remar- 
cată o oarecare prezență americană în colaborarea struc- 
turilor franceze cu SIMRE. Această conlucrare avea să se 
oficializeze un an mai târziu, când, cel puţin în privinţa sec- 
torului românesc, structurile de comandă franceze și ameri- 
cane s-au contopit într-un singur organism!. Noua structură 
era condusă de Beaumont şi Rossignol, din partea franceză, 
și Leisersohn, ca reprezentant al americanilor, biroul central 
fiind la Fontainebleau, în apropierea Parisului”. Moştenită pe 
filiera SDECE, principala colaborare era cu SIMRE, însă ser- 
viciile franco-americane aveau să conlucreze și cu Mișcarea 
Legionară, în special în domeniul ofensiv (trimiterea de echipe 
în ţară, fie pe cale terestră, fie parașutate), în același timp păs- 
trând funcţională şi celula informativă de la Salzburg a lui Titi 
Constantinescu. 

Totodată, chiar dacă s-au păstrat structuri instituționale di- 
ferite şi au acţionat pe cont propriu, asta nu a însemnat că între 
agenţii români din Occident nu a existat o oscilantă, dar per- 
manentă, deschidere în vederea colaborării. Dacă exilul politic 
s-a remarcat printr-o uimitoare măcinare din cauza orgoliilor, 
a rivalităţilor şi a jocurilor obscure, ofițerii şi agenţii români 
care au lucrat pentru sau alături de serviciile de informaţii oc- 
cidentale au reuşit de multe ori să treacă peste concurența sau 
tensiunile care au fost departe de a lipsi din peisaj, înțelegând 
că pericolul nu este altundeva decât în țara ocupată de trupele 
sovietice şi condusă de comunişti. 


! ACNSAS, Fond SIE, dos. 183, f. 9. 
“ Ibidem, f. 92v. 


254 LUCIAN VASILE 


Principalul vector informativ: 
Counter Intelligence Corps (CIC) 


După venirea lui Mihail Opran la Paris şi definitivarea 
deciziei de a-i încredința acestuia, împreună cu generalul 
Petrescu, edificarea și coordonarea SIMRE, CNR a hotărât 
relocarea lui Bazil Raţiu în spaţiul german, unde avea să lu- 
creze cu CIC. De altfel, ofițerul Frank Wild, pe care Raţiu 
îl cunoștea din anii petrecuţi la Ankara, s-a deplasat spe- 
cial în capitala Franţei pentru a negocia cu fostul ataşat mi- 
litar român condiţiile de lucru şi viitoarele sale proiecte 
informative. Sub legenda de corespondent al publicaţiei La 
Nation Roumaine, Raţiu a lăsat Parisul în urmă și s-a stabi- 
lit în orăşelul Stanberg din Bavaria Superioară, fiind înca- 
drat în biroul românesc coordonat de George Schrott din 
cadrul centralei de spionaj de la Miinchen!. Planurile elabo- 
rate de Raţiu, sub patronajul american, în noiembrie 1949, 
erau cel puțin la fel de ambiţioase ca cele gândite de Opran, 
cu sprijin francez. Se preconiza întemeierea unui centru de 
comandă care să dispună de o amplă bază de date a curierilor, 
agenţilor, filierelor, sprijinitorilor din interior, dar și a tuturor 
celor din emigrație, un sistem propriu de cifrare şi supraci- 
frare, un post de radio care să emită în România şi „un fişier 
al personalităților comuniste din România, în care să se în- 
registreze toate informaţiile despre poziţia în stat şi partid a 
fiecăruia, ca încă din străinătate să se ştie «pedeapsa» ce i se 
cuvenea fiecăruia”. Obiectivele serviciului erau cele previ- 
zibile pentru acea perioadă: obţinerea de informaţii din țară 
prin intermediul reţelelor de agenţi care urmau să furnizeze 

note scrise sau comunicări prin radiotelegrafie, ambele ci- 
Irate, şi sprijinirea grupurilor de rezistență din munți. 
Aşadar, maiorul Bazil Rațiu plănuia constituirea unui veri- 
tabil serviciu de informații al exilului, un alter-ego al SIMRE, 
numai că fără o preponderență a militarilor, cu sprijin ame- 
rican, şi nu francez, şi o predilecție pentru utilizarea etnici- 
lor sași şi şvabi în vederea acțiunilor ofensive, în interiorul 
țării. Erau prevăzute, de altfel, şi alte canale de contactare a 
celor din România, de trimitere de pachete sau chiar de in- 
filtrare de agenţi: prin Iugoslavia, unde maiorul se lăuda 
că ar dispune deja de unele contacte, dar și pe ruta Grecia 
(unde americanii aveau o solidă prezență militară şi infor- 
mativă) - Bulgaria - Dobrogea, unde miza pe oameni din 
comunităţile aromâne şi tătare. Nu era uitată nici Turcia, unde 
Raţiu încă mai avea numeroase legături create în timpul pe- 
trecut ca atașat militar și unde afirma că Aurel Decei era omul 
său de încredere, în subordinea căruia se afla reţeaua informa- 
tivă pe care o crease şi lăsase „în adormire” odată cu plecarea 
în Franţa. Interesant este că americanii i-au cerut în repetate 
rânduri să le pună la dispoziţie această structură informativă 
din Turcia, iar maiorul a refuzat de fiecare dată, preferând să 
o păstreze ca „zestre” personală (întocmai cum avea să facă şi 
Mihail Opran cu faimoasa lui bază de date). La fel ca structura 
condusă de generalul Petrescu, şi structura lui Raţiu urma să 
aibă rezidenţe: la Salzburg trebuia să fie utilizat inginerul Nae 
Smărăndescu (separat de Titi Constantinescu care lucra direct 
pentru CIC, fără vreo subordonare față de structura lui Raţiu), 
Stelian Stănicel urma să răspundă de Viena, iar la Trieste 
încă nu fusese desemnat nimeni. Totuşi, dincolo de toate 
aceste planuri, principala acțiune documentată a structurii lui 
Raţiu a fost trimiterea lui Silviu Crăciunaș în țară, la sfârșitul 

anului 1949, fără să bănuiască faptul că, în realitate, acesta era 
agentul „Victor”, care reuşise să se infiltreze în structurile in- 
formative occidentale!. 

Pentru Bazil Raţiu, postul de corespondent al La Nation 
Roumaine nu era o simplă legendă menită să-i acopere ade- 
vărata activitate, ci şi una dintre ocupațiile de care se achita 
cu conştiinciozitate, publicând regulat analize militare în zi- 
arul emigrației române. În plus, era foarte apropiat de cer- 
curile naţional-țărăniste, primind informaţii militare de la 
Virgil Veniamin, pe care le prelucra și le trimitea mai departe 
la Cretzianu, ajungând, în cele din urmă, la conducerea de la 
Washington a CNR. Adeziunea sa politică (chiar dacă una ne- 
oficială, Raţiu evitând să se înscrie în PNȚ, în 1950, atunci când 
porţile partidului din exil au fost larg deschise) şi activitatea sa 
informativă paralelă cu cea a Mişcării Legionare i-au atras anti- 
patia legionarilor care, atunci când aveau ocazia, îl criticau fără 
menajamente, poreclindu-l, mai degrabă în batjocură, „strate- 
gul de la La Nation Roumaine”. Însă în plan informativ, chiar 
dacă lucra separat, Bazil Raţiu păstra legături destul de cordi- 
ale cu Opran și cu Titi Constantinescu, cu care se întâlnea re- 
gulat şi făceau schimb de informaţii, dar şi cu Tomoroveanu, 
rivalul de la acel moment al şefului de facto al SIMRE. Dintre 
toţi colaboratorii, cele mai bune relaţii au fost, fără îndoială, cu 
Mihail Opran, mai ales că acesta primea informaţii de la Boilă, 
pe care le redirecţiona, la rândul său, către Raţiu. Aşa se face că 
întâlnirile dintre cei doi erau destul de prolifice, cel puţin pen- 
tru SIMRE. În februarie 1950, spre exemplu, Opran a petrecut 
aproape două săptămâni la Miinchen, de unde s-a întors cu un 
plan și o situaţie a grupurilor de rezistență din munții Apuseni 

și din Banat, lăudându-se Constanţei Magoş că „ai noştri lu- 
crează în timp ce Rădescu se ceartă”. Şi mai productivă a fost 
întâlnirea din vara anului 1950, şeful SIMRE revenind la Paris 


cu o nesperat de bogată cantitate de informaţii: 


Erau niște filme mici rotunde, câte 6 împachetate într-o 
cutie de piele — avea 2 cutii pe care le ducea la birou. [...] Am 
văzut cum copia pe balcon nişte planuri de aeroport. Am aflat 
de la el că este aeroportul de la Arad. În filme imi spunea că 
sunt trupe sovietice care se deplasează atât în România, cât şi 
în Ungaria spre graniţa iugoslavă. Îmi spunea că avea în filme 
Craiova şi Turnu Severin’. 

Fără îndoială, datele fuseseră obținute de un agent care exe- 
cutase cu succes o misiune în țară, având însă şi echipamen- 
tul, şi instrucţia necesare pentru obținerea unor asemenea 
informaţii. Magoş bănuia că persoana respectivă ar fi putut fi 
chiar Raţiu, însă este puţin probabil ca un ofiţer atât de im- 
portant în arhitectura instituţională a structurilor americane 
să fi fost aruncat într-o acţiune atât de riscantă. Evident nu 
era vorba de Crăciunaș, singurul agent despre care se ştie cu 
siguranţă că a fost trimis în 1949-1950 în ţară de către ce- 
lula informativă a lui Raţiu. Nu este exclus să fi fost rezulta- 
tul unei acţiuni legionare, în furnizarea datelor făcându-se 
abstracţie de tensiunile dintre oamenii lui Sima şi Raţiu, totul 
pentru obținerea sumelor pe care americanii le plăteau pen- 
tru asemenea informaţii. Următoarea deplasare în spaţiul ger- 
man a lui Opran a avut loc în octombrie 1950, când a lipsit 
circa două săptămâni din Paris. Influențat probabil de contex- 
tul Războiului din Coreea, care alimenta și speranţele celor din 

exil că un conflict similar ar putea să se petreacă în Europa, du- 
când la eliberarea României, şeful SIMRE obținuse de la Raţiu 
şi de la partenerii americani veşti, în mare parte eronate, legate 
de rezistenţa din munţi. Cum au fost obţinute şi cum au fost 
percepute de structura informativă din Bavaria nu se cunoaște, 
însă trebuie să fi fost, într-o oarecare măsură, similare cu mo- 
dul în care au fost înţelese de liderul SIMRE. 

Din cauza surselor documentare limitate, se cunosc nu- 
mai reacțiile lui Opran la datele din toamna anului 1950. 
Veştile din ţară rezonaseră foarte puternic în sufletul coman- 
dorului care, odată revenit la Paris, vorbea aproape surescitat 
despre nevoia urgentă de sprijinire a grupurilor de luptători 
anticomuniști, destăinuindu-le apropiaților că, dacă ar fi fost 
în postura lui Titi Constantinescu, de a avea şanse să găsească 
sprijin la partenerii americani, ar fi făcut toate eforturile pen- 
tru a paraşuta arme și muniții în ajutorul rezistenţei. Însă el 
se afla la Paris, prea departe de ţară, şi, mai ales, trebuia să lu- 
creze cu francezii care erau renumiţi pentru reținerea lor de a 
acționa concret în sprijinul celor din munți și mereu se plân- 
geau de lipsa resurselor pe care, dacă ar fi cazul, le-ar putea 
pune la dispoziţie. Atât de puternică era starea de moment, în- 
cât cumpătatul Mihail Opran credea în planurile de altădată 
ale generalului Petrescu, de creare a unei armate în exil, care 
să intre în acţiune la momentul potrivit’. Cu timpul, însă, vi- 
sele au început să se domolească și speranţele încet, încet să 
dispară, iar comandorul a abandonat strategiile de luptă şi a 
revenit la munca informativă. Ultima vizită făcută în 1950 în 
Germania s-a petrecut cu puţin înainte de Crăciun, când i-a 
reîntâlnit pe Bazil Raţiu și pe Titi Constantinescu, acestuia din 
urmă cerându-i să găsească o cale de refacere a legăturilor cu 

legionarii. Opran spera că se poate relua colaborarea tripartită 
de la începutul anului. Ceea ce, de altfel, nu s-a întâmplat, dar 
nici nu a afectat relaţia lui Opran cu Raţiu, pe care îl vizita pe- 
riodic în Germania, următoarea întâlnire atestată fiind în pri- 
măvara anului următor, la Bonn. 

În timp ce structura de la Paris funcţiona totuşi, cu reuşite 
notabile şi înfrângeri catastrofale, celula de la Miinchen era de- 
parte de ceea ce ar fi vrut Bazil Raţiu să fie. Cauzele par să fi 
fost lipsa de resurse, în principal umane, deoarece logistica era 
în mare măsură asigurată de Washington, şi, mai ales, relația 
disfuncţională dintre maiorul român şi ofițerii americani. 
Într-o discuţie din toamna anului 1957 cu Silviu Crăciunaş, 
Raţiu îi mărturisea fostului său agent că: 


elementele de care dispuneau americanii erau elemente 
mediocre, frizeri, pantofari, intelectuali ratați, oameni neco- 
respunzători care nu au reușit să facă altceva în viaţă, iar pe 
americanii care conduceau serviciul de informaţii i-a descris 
ca fiind nepregătiţi, fantezişti, lipsiţi de experienţă, copilăroşi 
şi că numai f. puţin dintre americani erau oameni corespun- 
zători, clari şi dedicați acestei activităţi. Mi-a spus că tot- 
deauna a susţinut în fața americanilor că lupta subversivă în 
țară nu poate fi dusă prin elementele de care dispuneau ei, că 
asemenea oameni nu pot fi trimiși la funeralii [la moarte si- 
gură - n.m.], ofiţerii superiori sau la medicii şi profesorii de 
care dispunea el în ţară, fiindcă asemenea elemente nu ar fi 
putut întreţine o convorbire şi legături la un nivel înalt cu oa- 
menii săi din ţară, nici nu le-ar fi putut inspira încrederea ne- 
cesară pentru a-i pune în mișcare şi să acţioneze sub influenţa 
lor. Mi-a spus că el şi-a pus toată speranţa în mine [...] ca in- 
telectual și cu trecutul meu de luptă [...]!. 

La fel ca Neagu Djuvara, şi Bazil Raţiu refuza cu încăpățânare 
să creadă suspiciunile serviciilor occidentale şi, se pare, pe ale 
lui Opran, că Silviu Crăciunaș ar fi devenit omul Bucureştiului. 
Şi totuşi, cel din fața sa era, de fapt, agentul „Victor” care zilele 
următoare avea să consemneze toate cele destăinuite de fos- 
tul maior și, mai apoi, să le predea ofițerului de Securitate. De 
aceea, ca urmare a scurt-circuitelor din celula operativă din 
Bavaria, a conflictelor apărute în sânul conducerii SIMRE și a 
insistențelor lui Cretzianu şi Vişoianu, Raţiu avea să renunţe în 
1952 la colaborarea cu americanii de la München. 


Neagoy's playground. Zona austriacă de ocupație 


Există puţine date disponibile despre modul de funcționare 
al structurilor informative americane din zona austriacă, iar re- 
constituirea organigramei poate fi mai degrabă recompusă din 
diferitele acţiuni în care a fost implicată. La fel ca SIMRE, ac- 
tivitatea era, în linii mari, împărțită pe două paliere: contrain- 
formativ, de identificare, interogare şi verificare a refugiaților 
români şi de obținere de informaţii din ţară, şi ofensiv, ale cărui 
acțiuni vizau trimiterea de călăuze în ţară şi procurarea de date 
secrete din interior. Totuşi, spre deosebire de structura condusă 
de Puiu Petrescu şi Mihail Opran, schema internă a serviciului 
românesc al CIC era adaptată realităţilor politico-militare din 
Austria: o prezenţă principală la Salzburg, unde era sediul admi- 
nistrativ al structurii, puncte de lucru în alte oraşe din zona de 
ocupaţie americană, şi o eficientă celulă operativă la Viena. Nu 
par să fi existat birouri propriu-zise, ci mai degrabă reţele de co- 
laboratori care îndeplineau diferite sarcini. 

Şeful sectorului CIC pentru emigrația românească din 
zona de ocupație americană a Austriei era George Daniel 
Neagoy (cunoscut şi ca Neagoe), un personaj pe cât de discret, 

pe atât de influent în activitatea informativă şi contrainforma- 
tivă din primii ani postbelici, mai ales că numele lui s-a inter- 
sectat cu multe destine ale exilaților. Născut la 15 august 1916 
in Bucureşti, Neagoy şi familia sa au părăsit Vechiul Regat la 
numai câteva săptămâni după intrarea ţării în război, alegând 
să emigreze în America. Au pășit în „lumea nouă” când copi- 
lul abia împlinise patru luni şi s-au stabilit în orașul Cleveland, 
aflat pe malul lacului Erie, la graniţa cu Canada. George 
Neagoy a intrat în serviciile secrete americane încă din anii 
1930, devenind repede unul dintre cei mai capabili și de în- 
credere agenți. În timp, aveau să i se încredinţeze misiuni de- 
licate şi riscante, de la protecția președintelui F.D. Roosevelt în 
timpul Conferinţei de la Casablanca din 1943, la scoaterea din 
Europa a lui Klaus Barbie, Hauptsturmfiihrerul SS cunoscut ca 
„măcelarul de la Lyon” din cauza atrocităților pe care le comi- 
sese împotriva evreilor şi a celor din rezistență, dar care după 
război fusese recrutat de serviciile secrete americane și utilizat 
mai apoi în acţiunile din Bolivia’. 

Despre activitatea sa în zona emigrației românești din pri- 
mii ani ai Războiului Rece, datele disponibile sunt, în cel mai 
bun caz, lacunare. Fragilul şi enigmaticul portret al muncii 
sale secrete se conturează cu precădere din colaborările avute 
cu diferite persoane din emigrație. La Viena, lucra adeseori 
alături de Valeriu „Viki” Pop, fost ofiţer de cavalerie şi membru 
al Gărzii călare de la Palatul Regal, care-l asista în interogato- 
riile luate românilor, luând parte inclusiv la operaţiunea de de- 
conspirare a Tandei Caragea. De asemenea, un alt colaborator 
era Nicky Bertini, cel prin care agentul „Ion” izbutise să stabi- 
lească contact cu serviciile secrete americane. 


'https://www.cia.gov/library/readingroom/docs/CLA-RDP90-00552R000 

Totuşi, cea mai bine închegată, dar şi mai amplu documen- 
tată, este activitatea de la Salzburg, acolo unde refugiații ro- 
mâni beneficiau şi de asistenţa Crucii Roşii, prin intermediul 
doctorului C. Teodoru, un cunoscut chirurg care reuşise să 
fugă din ţară. Dacă la Paris exista o structură informativă cen- 
tralizată, în oraşul austriac erau agenţi care lucrau mai degrabă 
pe legături directe cu superiorii şi nu întotdeauna colaborau 
între ei. Unul dintre aceştia a fost Mircea Carp, fost ofiţer care 
avea experiența frontului, luând parte atât la operaţiunile de 
pe frontul antisovietic, cât și la luptele din Vest, dar care fusese 
epurat din armată în 1946, şi fugise din ţară în ianuarie 1948. 
Ajuns la Salzburg, s-a ocupat până în 1951 de verificarea, tri- 
erea și prelucrarea materialului informativ obţinut de struc- 
tura americană. Singura misiune mai degrabă ofensivă în care 
a fost implicat a reprezentat-o scoaterea din țară a manualului 
de utilizare a unui tanc sovietic recent intrat în dotarea arma- 
tei române. Broşura a fost obținută de un fost camarad al lui 
Carp, rămas în ţară, care avea un prieten a cărui soră lucra la 
Căile Ferate Române și a ascuns-o în toaleta unui vagon din 
garnitura Bucureşti-Paris, înştiințându-l apoi pe agentul de la 
Salzburg despre data plecării trenului şi de unde o poate ridica. 
Desfășurarea acțiunii a fost rememorată de Carp la mai bine 
de jumătate de secol distanţă: 


Împreună cu un colaborator, în dimineaţa zilei prevăzute 
ne-am dus la gara Salzburg şi am luat trenul, oprind, în preala- 
bil, o cameră la un hotel din dreptul gării Zell am See. Ne-am 
aşezat cât mai departe de vagonul cu pricina și am așteptat 
câtva timp după ce trenul s-a pus în mişcare. După care 
însoţitorul meu s-a dus, ca tot omul, la toaletă. Am așteptat, 
cu sufletul la gură, fără să mă mișc, pe locul meu, cu vedere 
spre toaleta respectivă. Nu a trecut mult timp și omul meu a 


Războiul spionilor 263 


ieşit zâmbitor, fără niciun pachet în mână, dar făcându-mi cu 
ochiul. Ceva mai încolo, la Zell am See, am coborât din tren, 
ne-am înregistrat la hotel, am luat cheia şi am pornit liniștiți 
spre camera noastră. Abia când am intrat in cameră a scos 
omul pachetul de sub palton şi mi l-a arătat victorios. Dar 
era pachetul dorit? Înfriguraţi, am îndepărtat hârtia de ziar şi 
acolo era, într-adevăr, mult doritul manual’. 


Înţelegând că eliberarea ţării nu se va petrece în viitorul 
previzibil, Mircea Carp a renunţat la colaborarea cu Salzburgul 
în 1951 şi s-a stabilit în Statele Unite, devenind crainic al pos- 
tului de Radio Vocea Americii. Tot în aceeași perioadă, se pare 
că a lucrat şi Mircea Ianculescu (cunoscut îndeobște ca Mircea 
Popa), dar care, mai apoi, avea să fie transferat la redacţia din 
München a Radio Europa Liberă (REL). Rezultatele secției 
conduse de Neagoy par să nu fi fost unele spectaculoase. Una 
dintre explicaţii tinde să fie legată de randamentul agenţilor pe 
care ofiţerul american îi avea în subordine. Neagoy era atât de 
nemulțumit de comportamentul colaboratorilor săi români, 
încât spunea că dacă s-ar găsi agenţi de alte etnii, i-ar concedia 
pe loc pe toţi românii cu care lucra”. 

Probleme cu siguranță existau, însă vina nu cădea numai 
asupra celor din emigrație, ci şi George Neagoy ar fi fost, de 
fapt, una dintre slăbiciunile structurii informative. Se pare 
că ar fi fost sancţionat la începutul anilor 1950, după ce s-a 
aflat că fusese încurcat cu Tanda Caragea, probabil cea mai 
versatilă, cuceritoare şi mischievous femeie din lumea ob- 
scură a operaţiunilor serviciilor secrete din emigrația româ- 
nească a primilor ani postbelici. Nu legătura amoroasă cu ea 

' Mircea Carp, Aici Mircea Carp, să auzim numai de bine!, Editura Poli- 

a fost motivul care i-a adus concedierea, ci faptul că seducă- 
toarea româncă îi subtiliza documente confidențiale pe care le 
tranzacționa mai departe altor structuri de intelligence, prin- 
tre care se număra şi UDB-ul iugoslav, scurgerea fiind desco- 
perită de superiorii lui Neagoy. Cu toate că informaţia apare 
într-unul dintre rapoartele interne ale serviciilor americane, 
este totuși discutabil cât de veridică este, mai ales că Neagoy 
condusese personal anchetarea Tandei Caragea, verificare ce a 
dus la deconspirarea ei ca agentă a Bucureştiului şi interzicerea 
emigrării sale în America (scopul ei real şi final). În plus, cel 
puţin până în 1951 sau 1952, Neagoy a continuat să coordoneze 
operaţiunile CIC din zona austriacă, prezența sa la Salzburg 
fiind confirmată şi de căsătoria din 1951 cu Angela Hrisetta 
Bădescu, o româncă basarabeancă refugiată în Germania ală- 
turi de mama sa şi de cele două surori, Sanda şi Coca. Cert este 
că în anii 1960 se afla (din nou) în serviciul structurilor secrete 
americane, fiind angrenat în operaţiunile din Vietnam. După 
retragerea din activitate, s-a ocupat de restaurantul pe care îl 
deţinea la Washington, până la moartea sa în 2005. 


Titi Constantinescu sau jolly-jockerul de la Salzburg 


Dacă toate firele spionajului din Franţa ajungeau într-un fel 
sau altul la Mihai Opran şi la SIMRE, în spaţiul austriac aflat sub 
control american poziția era ocupată de Titi Constantinescu de 
la Salzburg. Celula sa informativă din orașul aflat la graniţa cu 
Germania îşi dorea să fie echivalentul structurii de la Paris, însă 
în realitate semăna mai mult cu rezidența SIMRE de la Viena. 
Forţând puţin nota, se poate afirma că organismul instituțional 
de la Salzburg reprezenta ceea ce probabil ar fi fost şi SIMRE 
dacă nu ar fi existat o coagulare a corpului ofițeresc din exil 
şi dacă acesta nu s-ar fi luptat pentru obţinerea unui sprijin 


Războiul spionilor 265 


constant şi, mai ales, a recunoaşterii independenţei de acţiune. 
La toate acestea se adăuga şi un detaliu personal: în ciuda zgâr- 
ceniei renumite şi a asperităţii în relaţiile sociale, Opran a ştiut 
să-şi țină oamenii aproape şi să-i utilizeze în scopurile sale in- 
formative, pe când lui Titi Constantinescu i-a lipsit anvergura 
de lider care să inspire, care să-şi dea dovada personalităţii şi a 
capacităţilor profesionale şi să-l câştige pe cel de lângă el. 

Petre Constantinescu (cunoscut ca Titi Constantinescu), 
născut la 29 septembrie 1910 în Buzău, era un bărbat scund 
şi slab, cu o faţă lungă și o frunte înaltă, ochi căprui şi un nas 
disproporționat de mare. A devenit ofiţer, absolvind Şcoala 
de ofițeri mecanici de aviaţie în 1933, iar apoi secția mecanici 
a Şcolii Speciale de Aviaţie. Avansat în 1938 la gradul de lo- 
cotenent, a fost detașat la Subsecretariatul de Stat al Aerului. 
Cu toate că odată îmbrăcată haina militară ar fi trebuit să 
renunţe la simpatiile politice ori ideologice, s-a apropiat de 
Mișcarea Legionară. Se pare că a luat parte la Rebeliunea le- 
gionară, alegând cămașa verde în detrimentul hainei mili- 
tare, acţiunile sale devenind mai târziu, în exil, subiect de 
ironie. Protopopescu, Boldeanu şi Nicolae (Nae) Roşca, trei 
dintre liderii legionari din exil, obișnuiau să râdă de el spu- 
nând că „odată a avut o puşcă mitralieră în mână și atunci 
a reuşit să se lase prins”!, aluzie la cele petrecute în ianuarie 
1941. Totuşi, scoaterea sa din armată a avut loc în 1942, când 
a fost condamnat la 20 de ani de închisoare, dar a fost elibe- 
rat în 1946, în urma armistiţiului încheiat de şefii legionari, 
prin Nicolae Petrașcu, cu liderii comuniști din România. La 
scurt timp după punerea sa în libertate, a intrat în contact cu 
un agent al serviciilor secrete americane. Recrutat, a furnizat 
informaţii despre aeroporturile militare din ţară. În schimb, a 

fost sprijinit să fugă din țară, reuşind să plece clandestin îm- 
preună cu Mircea Carp şi Mircea Ianculescu. Ajuns în martie 
1948 la Salzburg, unde cei doi camarazi de drum l-au pără- 
sit, a fost încadrat în structura operativă americană ca subor- 
donat direct al lui Neagoy (care era propriu-zis reprezentatul 
CIC), fiind teoretic omologul lui Mihail Opran, însă cu sem- 
nificativ mai puţină putere, autoritate și influență decât lide- 
rul SIMRE. Având numele de cod „Bogdan”, Constantinescu 
suferea din cauza modului de lucru şi mai ales de remuneraţie 
al americanilor: un salariu fix redus la care se adăugau banii 
furnizaţi pentru fiecare informaţie în parte, în funcție de can- 
titate şi calitate!. Acest sistem presupunea un volum mare de 
lucru, Constantinescu fiind constant pe drumuri, între Graz, 
Salzburg, Innsbruck, Linz şi München, în căutare de refugiați 
români care i-ar fi putut oferi datele de care avea atât de mare 
nevoie. Însă, cea mai defavorabilă pentru el era imposibilitatea 
de a fi în contact cu centrul emigrației româneşti care se afla 
la Paris. Îi lipseau informaţiile din interiorul jocurilor politice 
ale partidelor istorice ori din numeroasele asociaţii, locuri de 
întâlnire şi evenimente care reuneau românii aflaţi în capitala 
franceză. De aceea, de când a cunoscut-o pe Constanţa Magoş, 
în septembrie 1949, şi până la sfârșitul anului 1950 - începu- 
tul anului 1951, Constantinescu a încercat constant să o deter- 
mine să colaboreze cu el şi să-i ofere informaţii, folosindu-se 
aproape mereu de posibilitatea sa de a-şi utiliza agenţii pentru 
aducerea din ţară a inginerului Dumitru Magoş. 

În plus, nu a fost văzut niciodată drept şeful unei structuri 
informative din exil, ci mai degrabă ca un agent al america- 
nilor şi, în special, ca subordonatul lui Neagoy. Relaţia dintre 
George Neagoy şi Titi Constantinescu nu era cea mai fericită: 

ofițerul american nu avea prea multă încredere în agentul 
„Bogdan, bănuindu-l uneori că nu este conştiincios şi dedicat 
responsabilităților pe care le avea, iar mai târziu chiar suspec- 
tându-l de deturnare de fonduri, acuzaţie pe care Constantinescu 
a respins-o cu vehemenţă. În plus, existau rivalități interne care 
creau animozități şi frustrări, erodând din interior structura 
operativă de la Salzburg. Unul dintre cele mai elocvente cazuri 
a fost cel al lui Cornel Leahu, care într-un fel datora prezenţa sa 
în Occident lui Constantinescu. După sosirea neprevăzută dar 
norocoasă la Salzburg, a început să-i submineze poziţia agen- 
tului CIC, intrând în munca informativă şi ajungând primul la 
refugiații români pe care îi chestiona (folosindu-se și de fap- 
tul că, spre deosebire de „Bogdan', vorbea maghiară), pentru a 
vinde apoi informaţiile direct lui Neagoy. 

Totodată, nici printre cei care activau în SIMRE sau colabo- 
rau cu această structură Titi Constantinescu nu se bucura de 
o imagine prea bună. Era considerat imprudent, neatent, lip- 
sit de precauţie ori de grijă pentru soarta agenților săi şi inca- 
pabil să păstreze conspirativitatea unei informaţii sensibile. Cu 
toate că îi furniza date despre activitatea naţional-țărăniștilor 
din Franţa, Constanţa Magoș a evitat să-i spună de proiectul 
trimiterii unui avion în ţară (cu toate că, poate, Constantinescu 
ar fi putut oferi un sprijin în acest sens), motivând că „prea ar fi 
aflat toată Germania şi Austria”!. Opran era însă mult mai dur, 
criticând deschis modul de acțiune al lui Titi Constantinescu, 
uneori scăpând chiar şi înjurături dure la adresa uşurinţei cu 
care acesta din urmă își trimitea agenții în misiuni, fără o fi- 
lieră pusă la punct în cele mai mici detalii. Remarcile lideru- 
lui SIMRE, consemnate ulterior de Constanța Magoş, creează o 
imagine efervescentă a păienjenişului trecerilor clandestine de 


! ACNSAS, Fond Informativ, dos. 329 902, vol. 3, f. 279. 

frontieră şi al celor plecaţi în acţiuni în RPR: Opran ar fi afir- 
mat revoltat că unul din nouă curieri ai lui „Bogdan” cădea în 
mâinile Securităţii ori ale AVH (serviciul secret al Budapestei). 
Şi din partea legionarilor care colaborau cu Salzburgul ve- 
neau aceleaşi acuze, Protopopescu afirmând la sfârşitul anu- 
lui 1949 că Titi Constantinescu ar fi pierdut şase-șapte călăuze 
numai în ultimele optsprezece luni, dovadă că „trimite oame- 
nii la moarte cu prea multă uşurinţă”. Totuși, având în vedere 
că singurele date disponibile referitoare la agenţii reținuți va- 
riază între patru și şapte persoane, ar însemna că alte zeci de 
misiuni desfăşurate între 1948-1951 s-au încheiat cu succes. 
Fie Magoş amplifica — din greșeală sau din dorinţa de a-și inti- 
mida anchetatorii, căci informaţiile respective erau date în cur- 
sul cercetării sale în țară - raportul dintre curierii trimişi de 
Titi Constantinescu şi cei căzuţi în misiune, fie multe dintre 
acțiunile acestora sunt neacoperite documentar de sursele dis- 
ponibile. În general, informaţiile despre cei veniţi clandestin în 
RPR provin din anchetele la care au fost supuşi după ce au fost 
arestați, fiind rare cazurile în care declaraţiile sau interogatori- 
ile cuprind referiri la alte persoane care au fost trimise în ţară și 
au revenit cu bine în Occident. 

La fel ca în cazurile lui Mihail Opran, Gelu Belu, George 
Neagoy sau chiar Tanda Caragea, este o discrepanţă de neex- 
plicat între absenţa sa din memorialistica exilului ori din istori- 
ografia dedicată emigrației româneşti postbelice şi importanța 
sa, sau mai degrabă spus influenţa sa, în războiul secret dus pe 
plan informativ de o parte și de alta a Cortinei de Fier în pri- 
mii ani postbelici. Activitatea sa nu s-a rezumat numai la co- 
laborarea cu CIC în zona americană de ocupaţie a Austriei. 
Titi Constantinescu a fost și unul dintre artizanii apropierii de 

SIMRE şi de organizaţiile exilului românesc de la Paris, colabo- 
rarea sa cu aceștia dând naştere supoziţiei eronate că ar fi fost şi 
agent al vreunei structuri franceze. În schimb, Constantinescu 
nu s-a ferit să lucreze cu alte servicii secrete și, cum francezii 
| au refuzat, iar cu britanicii nu s-a putut colabora pe cât şi-ar fi 
dorit el, s-a reorientat spre alţi jucători interesaţi de munca sa, 
inclusiv de cealaltă parte a Cortinei de Fier. A fost bănuit inclu- 
siv că ar tatona unele contacte, foarte evazive, cu spioni sovietici 
din Austria, prin intermediul Margaretei Grosschopf, născută 
în 1921 la Linz şi căsătorită în primii ani ai războiului cu docto- 
rul Alois Grosschopf, de care divorțase în 1946, păstrându-i însă 
numele. Fratele ei, Erich Ortmayer, era cunoscut drept comunist 
convins care a trăit la Moscova din 1934 până la sfârșitul celui 
de-al Doilea Război Mondial, și care continua să fie devotat cau- 
zei comuniste chiar și după revenirea în Austria. În plus, aceasta 
era prietenă şi cu Hilda Wach, despre care serviciile britanice 
aveau certitudinea că este agentă sovietică, motiv pentru care 
CIC american o cercetase în arest în vara anului 1948, fără a pu- 
tea însă dovedi legăturile cu Moscova. Cu siguranță, Margareta 
Grosschopf nu era deloc străină de activitatea informativă și 
nici de legăturile amoroase cu agenţii secreți ai Bucureştiului, 
reputaţia ei fiind oricum una deloc onorabilă. Când l-a cunos- 
cut, în 1950, pe Titi Constantinescu cu care de altfel avea să se şi 
mute împreună un an mai târziu, era însărcinată cu copilul lui 
Silviu Crăciunaş, agentul contraspionajului românesc, pe care îl 
cunoscuse în 1949, în drumul său spre Occident unde avea mi- 
siunea de a se infiltra în structurile secrete apusene!. Apariţia co- 
pilului din flori nu i-a împiedicat pe cei doi să se apropie şi chiar 
să se mute împreună în 1951, femeia fiind cea care i-a restabi- 
lit lui Constantinescu legăturile cu UDB, deschise în prealabil 


! Stejărel Olaru, op. cit., p. 89. 

de Ion Țânţăreanu. lar Titi Constantinescu a lucrat foarte bine 
cu serviciile iugoslave, cărora le-a furnizat sute de pagini despre 
unitățile militare americane din Austria şi Germania şi le-a mijlo- 
cit obținerea de staţii radio de producţie americană. Atât de bine 
s-a dezvoltat colaborarea, încât în 1952 agentul lucra direct cu 
emisarii UDB, nemaifiind nevoie de intermedierea realizată de 
iubita sa, ajungând chiar să se deplaseze clandestin în Iugoslavia 
pentru diferite misiuni. Orice are un sfârşit, chiar și jocul infor- 
mativ cu nenumărate fațete practicat de Titi Constantinescu: la 
30 septembrie 1953, bărbatul era arestat de poliţia din Graz în 
timp ce aștepta trenul spre Maribor, aflat la acel moment în statul 
condus de Tito. Asupra sa au fost descoperite documente despre 
activitatea legionară din vestul Europei, o situaţie a aeroportu- 
rilor din România și rapoarte despre conferințele emigranților 
est-europeni. În plus, Constantinescu avea în valizele sale o 
mică barcă de cauciuc foarte bine pliată, două costume de înot 
cu rezerve de oxigen, energizante şi alte medicamente, un pis- 
tol automat şi două amortizoare!. Bineînţeles că toate acestea au 
atras atenţia autorităţilor, fiind clar că cel arestat nu era un sim- 
plu călător, astfel că l-au transferat pe Constantinescu serviciilor 
britanice care, la rândul lor, l-au predat structurilor secrete ame- 
ricane, acestea supunându-l unei îndelungate investigații, după 
ce, bineînţeles, l-au concediat din serviciul CIC. 


Complicata relație Salzburg - SIMRE 


În toamna anului 1949, pe când SIMRE încă se afla în pro- 
ces de organizare, iar statutul său în raport cu SDECE era vag 
definit, au existat tatonări între agenții franco-români şi unii 
emisari ai structurii secrete americane care opera la Salzburg. 


' https://www.cia.gov/library/readingroom/docs/VACARESCU%2C%20 

Rolul discuţiilor era de a se găsi o modalitate instituțională de 
colaborare între aceste servicii de intelligence a căror activitate 
cra îndreptată împotriva unui inamic comun. Documentele 
americane lasă să se înţeleagă că negocierile din august-sep- 
tembrie 1949 nu au fost însă un demers instituțional al CIC, 
ci mai degrabă o iniţiativă personală a lui Titi Constantinescu 
(având însă şi asentimentul lui Neagoy). Agentul de la Salzburg 
l-ar fi abordat printr-o scrisoare pe generalul Rădescu, iar 
acesta l-a redirecționat spre Puiu Petrescu şi Mihail Opran. De 
aceea, în septembrie, Titi Constantinescu sosea la Paris pen- 
tru a discuta concret perspectivele unei colaborări între struc- 
tura americană şi cea româno-franceză, Constanța Magoş 
amintindu-și că l-a întâlnit prima dată pe Titi Constantinescu 
în 2 sau 3 septembrie, atunci când el şi Opran intrau în sediul 
prefecturii de poliţie din capitala Franţei. În seara aceleiași 
zile, femeia a luat parte la o cină de lucru cu amândoi. Au dis- 
cutat despre câteva cunoştinţe comune şi, bineînţeles, despre 
scoaterea din țară a inginerului Magoș. Este curioasă ușurința 
cu care liderul SIMRE a introdus-o pe colaboratoarea sa poate 
cea mai apropiată şi utilă unui agent dintr-o structură simi- 
lară cu care poate că-şi dorea să colaboreze, dar momentan 
se afla într-o competiţie pe piaţa informativă. Magoş chiar îşi 
amintea că în acea seară Opran nu mai contenea cu laudele la 
adresa ei, împingând-o parcă în direcţia lui Constantinescu. 
Să fi fost un exces sincer de apreciere sau o mişcare delibe- 
rată de a-și plasa omul de încredere în poziţia de informator 
de la Paris al structurii americane? Este greu de înţeles la ce se 
gândea Opran, mai ales că Magoș s-a ferit să explice această 
situaţie atipică în numeroasele sale declaraţii date Securităţii. 
Stratagema lui Opran a funcţionat sau Constantinescu a 
înțeles el însuşi importanţa Constanţei Magoș, ori pur şi 

simplu a fost contactare din inerție - cert este că a doua zi 
agentul venit de la Salzburg a abordat-o direct pe Magoş, pro- 
punându-i să-i furnizeze informații din comunitatea româ- 
nească de la Paris în schimbul încercării de a-l scoate din ţară 
pe inginerul Magoș!. Femeia nu putea totuşi acționa complet 
independent, mai ales că pentru o bună parte din informaţii 
ar fi avut nevoie de sprijinul lui Boilă, căruia de altfel i-a co- 
municat propunerea primită şi cererea lui Titi Constantinescu 
de a primi informaţii din baza de date a La Nation Roumaine. 
Liderul țărănist a accept colaborarea, punându-i la dispoziţie 
agentului de la Salzburg întreaga arhivă a publicaţiei, în lu- 
nile următoare trimițându-i constant rapoarte dactilogra- 
fiate pe care Constanța Magoș le atașa notelor sale olografe, 
pe care le trimitea prin poştă pe adresa lui Constantinescu. 
Mizând pe un flux de date care ar fi funcționat direct pe filiera 
național-țărănistă, agentul CIC a încercat să obţină mai mult 
decât ar fi sperat. Cu puțin timp înainte de plecarea din capi- 
tala Franţei, în timp ce se plimba cu Constanţa Magoş prin 
apropierea turnului Eiffel, i-a aruncat întrebarea dacă nu ar 
lua în calcul să lase în urmă Parisul şi serviciul lui Opran și 
să se mute la Salzburg, unde, dacă ar fi colaboratoarea lui, ar 
câştiga mult mai bine. Totuși, dacă femeia acceptase să-i ofere 
informaţii, ba chiar îi mijlocise contacte cu liderii politici din 
Hexagon, o asemenea propunere era deja prea mult şi, cu mult 
tact, l-a refuzat. Titi Constantinescu a îngropat repede subiec- 
tul, dar nu a abandonat ideea, intenționând să o repună pe 
masă în perioada următoare. 

Cât despre relația dintre liderii SIMRE, Mihail Opran şi 
Puiu Petrescu, şi agentul venit de la Salzburg, detaliile sunt 
neconcludente, iar cronologia interacțiunilor incertă. Este 

clar că a existat o deschidere iniţială, cel puţin din partea lui 
Opran, pentru colaborarea cu Titi Constantinescu, dovadă 
fiind întâlniri formale, dar și personale, din toamna anu- 
lui 1949. În privinţa generalului Petrescu, situaţia este și mai 
clară: Titi Constantinescu i-a cerut direct acestuia să-i furni- 
zeze informaţii pe care structura românească le va obţine, so- 
licitare pe care liderul de jure al SIMRE a declinat-o dur, spre 
insatisfacția și chiar resentimentul agentului de la Salzburg. 
Cu siguranţă, atunci când a părăsit Parisul la sfârşitul anu- 
lui 1949, Titi Constantinescu nu izbutise să parafeze acel 
acord de colaborare cu SIMRE, ba mai mult, își atrăsese cel 
puţin antipatia lui Dumitru Petrescu. Nu este exclus ca im- 
presia pe care Constantinescu a lăsat-o la Paris să fi contat 
în economia negocierilor dintre partea franco-română din 
capitala Franţei şi CIC de la Salzburg. Discuţiile s-au axat în 
principal pe ideea trimiterii unor curieri în ţară, acțiuni ris- 
cante, dar cu potenţial informativ, însă - evident - costisi- 
toare. Pentru parafarea conlucrării erau necesare finanţări 
din ambele filiere, Neagoy așteptând oferta Parisului (prin 
Paris înţelegându-se o voce comună SDECE-SIMRE) pentru 
a decide asupra oportunității colaborării”. Nu sunt cunoscute 
raționamentele şi mecanismele din spate, însă se știe că misiu- 
nea lui Titi Constantinescu nu a dus la niciun rezultat concret 
în vederea colaborării franco-româno-americane la sfârșitul 
anului 1949. Să fi fost calicenia lui Opran ori resentimentele 
lui Petrescu sau, mai probabil, pur și simplu reținerea servi- 
ciilor franceze de a da bani, deoarece, într-o formulă de lucru 
tripartită, acestea şi-ar fi văzut influența redusă şi mai mult? 
Orice opţiune pare credibilă. 
' ACNSAS, Fond SIE, dos. 21 565, f. 79. 
* ACNSAS, Fond Informativ, dos. 329 902, vol. 3, f. 179. 

Ce s-a întâmplat apoi în primăvara anului următor este 
şi mai neclar, iar reconstituirea evenimentelor trebuie fă- 
cută cu prudență, mereu sub semnul incertitudinii cauzate de 
insuficiența surselor documentare. Singurul lucru care se poate 
afirma cu siguranţă este faptul că acesta este momentul în care 
fragila colaborare între liderii SIMRE şi Titi Constantinescu se 
destramă. De fapt, lucrurile erau mult mai grave de atât, fiind 
vorba de o înţelegere tripartită: SIMRE-Salzburg-legionari, 
aceştia din urmă fiind cei care obțineau informaţii din ţară, 
iar agenţii foloseau un avion pentru deplasarea clandestină 
din România în Austria sau Germania. Numai că aeronava s-a 
prăbuşit în Ungaria’, însă legionarii care se aflau la bordul ei au 
reuşit să scape și să aducă informaţiile la Salzburg, unde le-au 
predat lui Titi Constantinescu, iar acesta trebuia să le aducă la 
Paris, de unde urmau să fie vândute mai departe francezilor 
şi britanicilor. Este neclar de ce Constantinescu a ales să in- 
tre clandestin în Franţa, mai ales având asupra sa o servietă 
cu documente atât de importante. Ce se cunoaște este faptul 
că în apropiere de Metz a fost identificat şi arestat. Ori ofiţerii 
de poliţie şi-au dat seama că bărbatul din faţa lor nu e un refu- 
giat oarecare, ori chiar el le-a cerut să anunţe Parisul, cert este 
că în foarte scurt timp un inspector a venit din capitala Franţei 
şi a descoperit că în bagajul lui Constantinescu se aflau docu- 
mente secrete, o parte şi subtilizate de la americani, pe care cel 
arestat intenţiona să le vândă altor servicii secrete. S-a decis 
arestarea sa şi trimiterea la Paris pentru continuarea anchetei. 
Aflând de cele întâmplate, Opran și Tomoroveanu au încercat 
să intervină în favoarea lui Titi Constantinescu, însă fără suc- 
ces: tot ce au reuşit să facă a fost ca autoritățile franceze să-l 
cerceteze în stare de libertate, fără însă a-i returna servieta cu 

documente. În fond, pentru SDECE era un cadou neașteptat: 
puseseră mâna pe o cantitate surprinzătoare de informaţii, 
pentru care nici nu fuseseră nevoiţi să plătească. 

Până să i se lămurească situaţia, Constantinescu a decis să 
folosească timpul la Paris în avantajul său: a căutat fără succes 
să-l recruteze pe Romeo Bălăceanu cu scopul de a-l suprave- 
ghea pe generalul Petrescu şi de a informa Salzburgul cu pri- 
vire la activitatea liderului de drept al SIMRE. Ulterior, se pare 
că i-a cerut şi Constanţei Magoș să sondeze disponibilitatea lui 
Bălăceanu de a colabora cu el, căci frecvenţa cu care femeia îl 
aborda în săptămânile următoare i-a trezit apoi suspiciuni lui 
Opran. Este neclar cealte acțiuni a mai avut Titi Constantinescu 
în zilele petrecute la Paris în primăvara anului 1950. Ceva însă 
trebuie să se fi petrecut între el și Opran, căci la trei săptă- 
mâni după capturarea sa agentul de la Salzburg a fost expulzat 
din Franţa, măsură pe care autorităţile din Hexagon este puţin 
probabil să o fi luat cel puţin fără acordul şefului SIMRE. Între 
cei doi agenți secreți intervenise o ruptură atât de gravă, încât, 
în zilele imediat următoare, Titi Constantinescu era îngrijorat 
că întreaga sa corespondenţă cu Constanţa Magoș va fi pusă 
sub supraveghere. Pentru a contracara aceste piedici, i-a cerut 
femeii să utilizeze o altă căsuță poștală la care să-i fie trimise 
scrisorile, soluţia găsită fiind doamna Chatenay, o cunoştinţă 
de încredere care a fost de acord să primească scrisorile ve- 
nite din Austria şi să i le predea Constanţei Magoş, păstrând 
totodată discreţia absolută. Și în sens invers, urma să fie uti- 
lizată o altă adresă şi, ca o măsură suplimentară de preventie, 
Constantinescu i-a dat lui Magoş o sticlă cu cerneală simpa- 
tică de producție americană, de cea mai bună calitate disponi- 
bilă, pe care ar fi trebuit să o utilizeze în corespondenţa cu el, 
dar şi cu soţul ei din ţară. Pentru legătura cu Dumitru Magoş 

era însă nevoie de o primă scrisoare scrisă în clar, cu instruc- 
ţiuni cu privire la utilizarea nitratului de argint pentru rele- 
varea rândurilor ascunse, iar soluţia a fost expedierea prin 
intermediul curierului diplomatic italian, una dintre singurele 
modalități sigure de evitare a controlului Securităţii. Temerile 
agentului de la Salzburg erau fundamentate: corespondenţa sa 
în Franța chiar era supravegheată, fapt admis în mod deschis 
de Opran într-o discuţie aprinsă cu Constanța Magoș. O altă 
dovadă a venit în vara aceluiaşi an, când Constantinescu a tri- 
mis o scrisoare lui Romulus Boilă. Plicul a ajuns la destinatar, 
însă era evident că fusese deschis, fiind atât de deteriorat încât, 
pentru a nu i se reproşa ceva, poştașul care îl adusese scrisese 
pe corespondenţă „astfel mi s-a dat spre distribuire”. 

Odată revenit la Salzburg, Titi Constantinescu a fost sus- 
pendat o lună din activitate şi a intrat în colimatorul unei an- 
chete a CIC, căci Opran avusese grijă să-l informeze pe Neagoy 
de cele întreprinse de agentul său. Situaţia era delicată pen- 
tru serviciul american, deoarece în documentele din servieta 
lui Titi Constantinescu erau informaţii despre relaţiile dintre 
acesta şi Neagoy. Iar dacă asta nu era suficient de grav, agentul 
de la Salzburg își atrăsese ura lui Traian Borobaru, coordona- 
torul sectorului informativ al Mișcării Legionare, şi cel care fu- 
sese sursa informaţiilor, care era atât de furios încât se vorbea 
la Paris că, dacă-l va întâlni vreodată pe Titi Constantinescu, îl 
va împușca în plină stradă”. 

Trecerea timpului nu a făcut decât să şubrezească şi mai 
mult poziţia lui Constantinescu în păienjenișul informativ 
din Occident. În vara anului 1950, agentul a făcut nenumărate 

presiuni asupra Constanţei Magoş să se mute - măcar pentru 
o scurtă vreme - la Salzburg, având nevoie de ajutorul ei în 
două probleme spinoase. Cea mai urgentă era lipsa unui vor- 
bitor de limbă maghiară în care să aibă încredere şi pe care 
să-l utilizeze în intermedierea legăturii cu maghiarul care re- 
prezenta ultimul curier pe care Constantinescu se mai putea 
baza. Plecarea lui Leahu din Salzburg lăsase acel post liber şi îi 
paralizase activitatea. Mult mai presantă era însă precaritatea 
situaţiei sale personale: Titi Constantinescu era subiectul unei 
anchete a structurilor americane pe motiv că nu se achitase cu 
conștiinciozitate şi conspirativitate de acţiunile sale, fiind con- 
siderat responsabil pentru căderile agenţilor trimişi dincolo de 
Cortina de Fier. Aducerea Constanţei Magoş la Salzburg și pre- 
zentarea ei în faţa lui Neagoy drept colaboratoarea (sau poate 
chiar informatoarea) sa din Paris putea constitui colacul său de 
salvare în ceea ce priveşte activitatea în slujba CIC. Magoş a re- 
fuzat însă oferta, atât pentru că nu dispunea de banii necesari 
unei astfel de aventuri şi nici nu mai avea încredere în cuvintele 
lui Titi Constantinescu, dar și pentru că omniprezentul Opran 
aflase de propunerea venită de la Salzburg, şi, ca un eficient 
agent secret, ştiuse să întoarcă întreaga situație în favoarea sa. 
Mai întâi, a determinat-o pe Constanţa Magoş să renunţe încă 
o dată la ideea colaborării cu Salzburgul, aceasta amintindu-și 
că „Opran a aflat de chestiune şi a ţipat la mine spunându-mi 
că mă compromit cu Bogdan pe degeaba, că soțul meu nu 
va reuși să vie |clandestin, pe filiera lui „Bogdan” - n.m.] şi 
Neagoy are o prea proastă părere despre Bogdan ca să mai 
acorde încredere cuiva”. Apoi, informat fiind de poziţia din 
ce în ce mai şubredă a lui Titi Constantinescu în raport cu 
Neagoy, Opran s-a deplasat de două ori la Salzburg (atunci 


' ACNSAS, Fond Informativ, dos. 329 902, vol. 4, f. 164. 


278 LUCIAN VASILE 


când ştia că Bogdan nu se află în oraș), şi s-a întâlnit direct cu 
Neagoy căruia i-a vândut informaţii, stabilind o legătură di- 
rectă între el și ofițerul american şi scoțându-l şi mai mult pe 
Titi Constantinescu din ecuaţie. 

Dar pe cât de inflexibil era Mihail Opran în privinţa ideii ca 
Magoş să lucreze cu Salzburgul, pe atât de perseverent era Titi 
Constantinescu în efortul de a o determina pe secretara de la 
La Nation Roumaine să renunţe la colaborarea cu SIMRE și să 
vină în Austria pentru a intra în subordinea CIC. Presiunile au 
continuat şi spre finalul anului 1950, crescând treptat în inten- 
sitate până la punctul în care Constantinescu i-a spus că sin- 
gurul mod în care mai poate spera să trimită pe cineva în țară 
este numai şi numai în cazul în care Constanţa Magoş se află 
la Salzburg pentru a-l ajuta să discute cu singurele călăuze dis- 
ponibile. Parţial, Constantinescu avea dreptate, căci în toamna 
anului 1950, filierele sale erau în impas: prin Iugoslavia nu 
se mai puteau trimite persoane, iar pe calea convenţională 
Austria-Ungaria-România numărul călăuzelor era din ce în ce 
mai mic. Una dintre puţinele opțiuni ar fi fost un ungur iden- 
tificat în Graz, însă cum Constantinescu nu vorbea maghiară, 
iar Leahu îl părăsise de mult, agentul CIC nu putea colabora 
direct cu acesta şi nici nu avea încredere în altcineva decât în 
Constanța Magoş, prin urmare, prezenţa ei era indispensabilă. 
După atâtea luni de discuţii, de cereri şi de ultimatumuri legate 
de soarta soțului său, Magoş tindea, finalmente, să încline spre 
acceptarea propunerii lui Constantinescu. Totuși, înainte de a 
lua vreo decizie, a ales să se consulte cu cei doi bărbaţi de la 
Paris în care putea avea încredere în această privinţă: Romulus 
Boilă şi Mihail Opran. Liderul țărănist nu a spus nu ideii, însă 
i-a recomandat să stea numai câteva zile, iar nu mai multe săp- 
tămâni, aşa cum şi-ar fi dorit agentul CIC. În schimb, şeful 

SIMRE a pus altfel problema, într-un mod probabil mult mai 
practic: măgulind-o că flerul ei este cu desăvârșire mai bun 
decât toate cunoştinţele lui Titi Constantinescu, Opran i-a 
pus în vedere două aspecte. În primul rând, dacă s-ar fi dus 
la Salzburg, s-ar fi aflat de colaborarea ei cu CIC, iar afișarea 
alături de Titi Constantinescu i-ar fi putut apoi închide unele 
uși la Paris, nefiind chiar exclus ca autorităţile franceze să re- 
pună în discuţie permisul ei de şedere în Hexagon. Dar mult 
mai important era că peste tot, în Franţa, în Austria, chiar și în 
Argentina, în toate comunităţile româneşti din aceste ţări, se 
știa că femeia vrea și face eforturi să-şi scoată clandestin soțul 
din ţară. Iar informaţia nu avea cum să nu fi ajuns până la acel 
moment şi la urechile Securităţii şi dacă Dumitru Magoș încă 
era liber, asta era numai pentru a fi folosit ca momeală pentru 
agenţii care ar fi fost trimiși din Occident după el'. Oricât de 
dureroasă ar fi fost decizia, Opran îi cerea Constanţei Magoş să 
se împace cu ideea că nu-și va mai putea salva soțul din RPR, 
aşa că Titi Constantinescu nu mai avea ce să-i ofere. După un 
lung timp de meditaţie, Constanţa Magoș a înţeles că Opran 
are dreptate, iar acceptarea propunerii lui Constantinescu 
nu ar face altceva decât să-i hrănească inutil iluziile şi să-i 
amenințe propriul statut în Franța. 

Având în vedere eșecul tratativelor din toamna anului 1949 
şi evenimentele din 1950 (expulzarea lui Titi Constantinescu, 
arestarea şi confiscarea documentelor, încercarea de racolare 
a Constanţei Magoș) s-ar fi putut crede că 1951 putea aduce 
orice, mai puţin o apropiere între Paris şi Salzburg. Și totuşi, 
asta s-a întâmplat, iniţiatorul acestei detensionări a relaţiei 
fiind acelaşi Titi Constantinescu. Motivele erau cât se poate 
de pragmatice: fluxul de refugiaţi din țară scădea şi, odată cu 

acesta, şi posibilităţile informative ale celulei operative a lui 
„Bogdan', ceea ce ducea, inerent, la diminuarea importanţei 
sale în raport cu celelalte structuri secrete, dar și a veniturilor 
obținute din tranzacţionarea de date secrete. În plus, comuni- 
tatea de la Paris era nucleul emigrației româneşti, locul unde se 
aflau majoritatea liderilor politici ori alte personalităţi ale exi- 
lalui, unde aveau loc întrunirile şi evenimentele, şi unde se luau 
deciziile importante. Fără racordarea la aceste informaţii, Titi 
Constantinescu devenea un personaj obscur, fără importanţă, 
relevanţă şi influenţă. Nu a avut altă soluţie decât să digere în- 
frângerea în încercarea de a o racola pe Constanţa Magoș (re- 
semnându-se totuși că va putea conta pe ea în continuare ca 
sursă informativă) şi să reia tentativele de a se conecta la viaţa 
românească de la Paris. În martie a făcut primul pas în reapro- 
pierea de conducerea SIMRE, căutând, şi reuşind oarecum, să 
reintre în grațiile lui Opran. După ce tatonase în lunile pre- 
cedente o colaborare directă cu Boilă şi Veniamin, propune- 
rea — refuzată ca neconformă cu principiile PNȚ -, venind 
printr-o corespondenţă scrisă cu cerneală simpatică și livrată 
de aceeași Constanţa Magog, agentul CIC și liderul SIMRE sta- 
biliseră o întrevedere la Bonn, însă Opran nu a mai apărut la 
întâlnire. Titi Constantinescu l-a căutat insistent la telefon zile 
în şir, sunând-o atât pe Renee Bruneau, cât şi pe Constanţa 
Magoș. În cele din urmă i-a trimis lui Magoş un plic sigilat 
pe care trebuia să i-l dea personal șefului SIMRE. Conţinutul 
acelui plic trebuie să fi fost deosebit de important, deoarece 
Opran, la puţin timp după ce a primit şi a deschis plicul, îi 
mărturisea Constanţei Magoş că dacă serviciile franceze ar fi 
aflat de plic și l-ar fi găsit asupra ei, femeia ar fi fost expul- 
zată imediat din Franţa sub acuzaţia de a fi spion american. Pe 
lângă documente secrete americane pe care Opran trebuia să 

le vândă mai departe turcului care era intermediarul pentru 
serviciile secrete britanice, profitul urmând să se împartă în- 
tre cei doi foști ofițeri români, plicul conţinea şi propunerea ca 
SIMRE să utilizeze filierele lui „Bogdan', atâtea câte mai erau, 
pentru trimiterea agenţilor în ţară!. Dispariţia lui Ţanţu, șeful 
biroului ofensiv, şi absenţa altor proiecte proprii de acest gen 
ale serviciului de la Paris trebuie să fi fost cunoscute de agen- 
tul CIC care se oferea să-și pună la dispoziţie resursele pentru 
suplinirea acestor carențe ale structurii româneşti. 

Numai că rezultatele acţiunilor erau foarte departe de 
intenţiile cu care agentul de la Salzburg repornise la drum: 
Opran şi Constantinescu s-au certat din nou, puternic, fos- 
tul comandor reproşându-i omologului său că o implică pe 
Magoş, fără voia ei, în „toate «socotelile» lui’, fără să ia în calcul 
că aceasta ar putea cădea victimă tensiunilor şi rivalităţilor din- 
tre serviciile secrete. Gândită ca o acțiune de apropiere, aface- 
rea a dus de fapt la o distanţare şi mai puternică, nu numai între 
Opran şi Constantinescu, ci şi între Magoş şi Constantinescu, 
femeia acceptând recomandarea liderului SIMRE de a între- 
rupe pentru mai bine de trei luni orice corespondenţă cu agen- 
tul CIC. Este însă posibil ca cearta să fi avut alte cauze, iar 
revolta lui Opran legată de presiunile făcute asupra Constanţei 
Magoș să fi ascuns de fapt motivaţia reală a respingerii propu- 
nerilor lui Titi Constantinescu. Probabil că și la urechile şefului 
SIMRE ajunsese informaţia care era deja cunoscută şi de cei 
din CIC: Constantinescu făcea joc multiplu (americanii chiar îl 
consideraseră pe acesta agent francez în 1949-1950), iar unul 
dintre angajatorii săi era serviciul de informaţii iugoslav”. Prin 

urmare, agentul de la Salzburg, care de mult nu mai inspira 
simpatie Parisului, se dovedea acum o piesă cu prea multe 
fațete. Oricum, sub raportul evenimentelor ulterioare, suspen- 
darea raporturilor dintre celula operațională de la Salzburg 
şi SIMRE avea totuși să se transforme în 1951 într-o măsură 
definitivă. 

Un alt exemplu al raporturilor ambigue, de colaborare şi 
totodată de concurenţă dintre SIMRE şi serviciile americane, 
în perioada 1949-1950, l-a reprezentat modul în care struc- 
tura operaţională CIC din Viena și rezidența SIMRE din ca- 
pitala austriacă au tratat recrutarea lui Gigi Saramet. Trimis 
la Viena, în aprilie 1950, de către constraspionajul comunist 
românesc cu scopul de a se infiltra în serviciile secrete occi- 
dentale, mai ales că avusese, cu patru luni mai devreme, în 
timpul misiunii precedente, un prim contact cu reprezentan- 
tul CIC, Gigi Saramet a fost pus în legătură cu Gelu Belu chiar 
de către Nicky Bertini. Este discutabil dacă a fost o decizie la 
nivel de instituţie sau mai degrabă un gest de camaraderie în- 
tre doi români aflați în exil din cauza aceluiaşi inamic poli- 
tic. Poate şi fără intermedierea lui Bertini, Gelu Belu tot l-ar 
fi abordat pe Gigi Saramet, deoarece fusese deja înștiințat de 
soţia franţuzoaică a lui Aristide Ştefănescu, cel pe care călăuza 
îl adusese din ţară, de sosirea lor la Viena. Însă este sigur că 
prin acest ajutor, contactul s-a făcut mai rapid, căci Opran şi 
Tanțu au reușit să sosească mai repede la Viena, ceea ce, în cele 
din urmă, a contribuit probabil la recrutarea lui Gigi Saramet 
de către structura informativă românească. 

Asta nu a însemnat că între CIC şi SIMRE nu a existat și o 
competiție în apropierea lui Gigi Saramet, căci la scurt timp 
după sosirea sa la Viena, atât structura americană, cât şi cea 
româno-franceză au început demersurile pentru a-l recruta, 

oferta lui Paul Lynes, superiorul lui Bertini, fiind elocventă 
în acest sens. Totuşi, Gigi Saramet avea să aleagă structura lui 
Opran, Belu şi Ţanţu, a cărei activitate se potrivea mult mai 
bine misiunii sale ca agent secret al Bucureştiului. În mod iro- 
nic, ceea ce, pentru moment, a părut o victorie a SIMRE, a fost 
de fapt norocul CIC de a scăpa de infiltrarea unui alt spion co- 
munist (după precedentul Crăciunaş). 


În preajma morţii. Călăuzele lui Titi Constantinescu 


Datorită relativei proximităţi a graniţei româneşti, unul 
dintre cele mai importante aspecte ale activităţii celule- 
lor CIC din Austria era racolarea de persoane care se ocu- 
pau cu trecerea clandestină a graniţelor şi trimiterea lor în 
România cu diferite misiuni. De departe, cel mai activ în 
acest sens pare să fi fost Salzburgul. Cel puţin în 1948-1949, 
Titi Constantinescu dispunea de o serie de călăuze care sco- 
teau persoane din ţară, nu în funcţie de necesităţile infor- 
mative sau din raţiuni politice, ci exclusiv contra cost, în 
funcţie de interesul și disponibilitatea celor din Occident 
de a plăti pentru aducerea de cealaltă parte a Cortinei de 
Fier a celor apropiaţi. Agentul CIC era cel care intermedia 
aceste afaceri, reținând pentru sine de obicei o bună parte 
din suma achitată, la călăuză ajungând mai puţin de jumă- 
tate din prețul stabilit pentru o persoană. Totul se desfăşura 
sub ochii şi cu aprobarea tacită a americanilor, pentru care 
aceste tranzacţii nu interferau negativ cu activitatea infor- 
mativă, ba chiar puteau fi o variantă din care toată lumea 
avea de câştigat: cei din Occident îi aduceau alături pe cei 
dragi, Titi Constantinescu îşi rotunjea veniturile și scădea 
presiunea pe fondurile structurii secrete, iar noii veniți adu- 
ceau date utile despre viața în RPR. 

Oamenii pe care îi folosea agentul de la Salzburg proveneau 
din medii cât se poate de diferite: foști militari, legionari ori 
neafiliaţi, români, maghiari, saşi sau șvabi, oricine era dispus să 
facă drumul plin de riscuri dintre zona de ocupaţie americană 
a Austriei şi Republica Populară Română (şi retur, bineînţeles) 
avea o ușă deschisă la Titi Constantinescu. Filiera de introdu- 
cere în ţară utilizată era aproape întotdeauna cea convenţională, 
prin Ungaria, care de altfel era şi cea mai scurtă rută. Pentru 
o vreme, a existat și posibilitatea introducerii agenților în ţară 
prin Banatul sârbesc, fiind vorba de o colaborare cu structurile 
Mişcării Legionare despre care se cunoaște că avea suficiente 
puncte de sprijin în teritoriul iugoslav pe care le întrebuința 
în propriile acţiuni informative. Ipoteza filierei legionare este 
întărită și de faptul că la sfârșitul lui 1950-începutul lui 1951, 
„Bogdan” a renunţat la colaborarea cu legionarii, acuzându-i pe 
aceştia că ar fi prea „disperaţi”, afirmând că preferă în schimb să 
lucreze cu etnici germani din România. 

Multe dintre persoanele utilizate de celula informativă de la 
Salzburg a lui Titi Constantinescu și activităţile lor atât de ris- 
cante şi palpitante rămân şi astăzi enigme ale războiului nevă- 
zut purtat de-o parte şi de alta a Cortinei de Fier în primii ai 
postbelici. Însă acei oameni ale căror poveşti au rămas, într-un 
fel sau altul, consemnate documentar ascund întâmplări eloc- 
vente pentru haosul, incertitudinea şi primejdiile înfruntate de 
cei care se aventurau în trecerile clandestine de graniţă. 


Agentul Victor şi afacerea Leahu 


Probabil că încă din 1947, centrul de la Salzburg era 
operaţional şi funcţional, cel puţin în privinţa călăuzelor şi a 
filierelor, însă primul agent a cărui activitate este cunoscută cu 

certitudine a fost Andrei Nagy, a cărui identitate conspirativă 
era „Victor”! (coincidenţă cu Silviu Crăciunaș, care avea acelaşi 
nume de cod, însă acordat de contraspionajul comunist, nu de 
serviciile occidentale). De etnie maghiară, acesta era origi- 
nar din Satu Mare, unde încă avea numeroase rude şi prieteni, 
insă se stabilise împreună cu familia sa în zona americană de 
ocupaţie a Austriei. Colaborarea cu Titi Constantinescu înce- 
puse probabil în 1948 și viza exclusiv aducerea contra cost a 
unor persoane din țară, fără nicio altă implicaţie informativă. 
Relaţia dintre cei doi fusese întărită de faptul că agentul ro- 
mân se îngrijise de familia lui Nagy în timp ce acesta era plecat 
in misiune, asigurându-le asistența medicală în momentul în 
care soția maghiarului se îmbolnăvise şi le pusese la dispoziție 
o locuință decentă. Drept recunoştinţă, Nagy lucra exclusiv 
pentru Titi Constantinescu, care îi recomanda persoane de în- 
credere, şi nu mai accepta sarcini externe. 

La sfârşitul anului 1948, Titi Constantinescu a aflat că la 
Paris se află Ana Nicolau care căuta modalități de a-l scoate 
din ţară pe soţul său, generalul Costel Nicolau. Pe lângă afa- 
cerea bănoasă care se profila, agentul CIC avea şi alte mo- 
tive pentru a-şi utiliza una dintre călăuze pentru aducerea 
în Occident a ofițerului: cei doi se cunoşteau din vremea în 
care Constantinescu se afla în armată şi, mai mult de atât, îi 
purta reală recunoştinţă pentru faptul că generalul Nicolau 
îl scăpase, atunci când a avut ocazia, de o anchetă ce se pu- 
tea încheia cu condamnarea la moarte. În plus, serviciile 
de informaţii americane ar fi avut nevoie de prezența unui 
ofiţer de rang precum generalul Costel Nicolau, atât pentru 
capacităţile sale profesionale, cât şi pentru prestigiul şi auto- 
ritatea pe care le-ar fi inspirat în rândul exilaţilor români și 

care ar fi putut fi canalizate propagandistic în avantajul CIC. 
Așa că i-a trimis o scrisoare Anei Nicolau pe care o informa 
despre datoria sa morală de a-l scoate din ţară pe soțul ei și că 
este dispus să îşi trimită o călăuză în acest sens. 

Ştiind foarte bine că şi Constanţa Magoş este măcinată de 
aceeași grijă (aducerea soţului său, inginerul Dumitru Magoș, 
în lumea liberă), soţia generalului i-a arătat secretarei de la La 
Nation Roumaine scrisoarea primită, recomandându-i să îl 
contacteze direct pe Titi Constantinescu. Avea să fie primul 
contact - momentan numai prin corespondenţă - între cei 
doi, dar totodată și unul dintre primii paşi ai femeii în lumea 
agenţilor secreți şi a structurilor de spionaj. Constanţa Magoş 
nu a stat pe gânduri și i-a scris lui Titi Constantinescu, ce- 
rându-i ca, pe lângă generalul Nicolau, să fie adus din țară şi 
inginerul Dumitru Magoş, cerere pe care Titi Constantinescu 
a acceptat-o cu o serie de condiţii. Întreaga afacere urma să 
coste 600 de dolari: 100 se dădeau avans călăuzei, iar restul de 
500 rămâneau în posesia sa drept garanţie. Dacă în timpul ten- 
tativelor de trecere a frontierei, Dumitru Magoş ar fi fost ares- 
tat sau împușcat, atunci călăuza ar fi fost exonerată de orice 
răspundere şi ar fi primit şi restul de 500 de dolari. Numai dacă 
acțiunea ar fi eșuat din cauza lui Andrei Nagy, cei 500 de do- 
lari ar fi fost returnaţi femeii. Constanţa Magoș nu era însă în 
poziția de a negocia asupra acestor clauze extrem de costisi- 
toare, pentru care a fost nevoită să se împrumute de la diferite 
cunoştinţe, şi, pusă în fața unei decizii cât un destin, a ales să 
riște, trimițând banii la Salzburg prin intermediul părintelui 
Mircea Todericiu'. 

Andrei Nagy, călăuza aleasă pentru această misiune care nu 
se anunța cu nimic neobişnuită, a plecat spre ţară imediat după 

Crăciunul 1948, iar Constanţa Magoş a rămas aşteptând în pri- 
mele zile ale noului an să primească vestea că soţul ei ajunsese 
in siguranţă la Salzburg. Dumitru Magoş fusese deja anunţat 
printr-o scrisoare codată trimisă de soția sa că cineva urma 
să-l caute la domiciliu pentru a-l ajuta să ajungă dincolo de 
Cortina de Fier, așa că totul era pregătit, iar roţile acțiunii puse 
in funcţiune. În jurul revelionului a avut loc întâlnirea preconi- 
rată: Dumitru Magoş a fost abordat în apropierea locuinţei din 
strada Brezoianu de un tânăr care i-a dezvăluit că fusese trimis 
de la Salzburg să-i scoată din țară pe el şi pe generalul Nicolau, 
însă acesta din urmă nu era de găsit. Dumitru Magoş urma să 
fie singura persoană din Bucureşti care pleca în străinătate îm- 
preună cu Andrei Nagy, călăuza maghiară stabilind plecarea 
pentru 5 ianuarie 1949, din Satu Mare, unde fiecare trebuia să 
ajungă pe cont propriu, pentru a evita deconspirarea. 
Conștient că nu ar fi putut să-şi justifice prezența în Satu 
Mare, Magoş a ales o variantă mai prudentă: s-a decis să călăto- 
rească la Baia Mare, de unde să îşi continue drumul spre locul 
de întâlnire. Alegerea nu era una întâmplătoare: la Baia Mare 
putea conta pe sprijinul inginerului Constantin Silaghi, care 
i-ar fi oferit totodată alibiul vizitării unei cunoştinţe, iar deci- 
zia sa a fost corectă: destăinuindu-i lui Silaghi motivul real al 
prezenţei sale în nordul ţării, acesta nu numai că l-a ajutat, dar 
l-a pus în contact cu cumnatul său Cornel Leahu, care căuta 
de asemenea să fugă din țară. Leahu nu era la prima tentativă: 
trecuse granița clandestin în lugoslavia, fusese prins de grăni- 
ceri şi trimis înapoi în țară, scăpase din mâinile Securităţii şi 
rămăsese ascuns, mai ales că între timp fusese implicat într-un 
proces de sabotaj în urma căruia fusese condamnat la închi- 
soare. Fuga din țară era singura sa cale de a scăpa din situația 
primejdioasă în care se afla și, cum locul lui Costel Nicolau 

fusese deja plătit, Magoș i-a propus lui Leahu să-l însoțească în 
locul generalului, ofertă pe care acesta din urmă a acceptat-o 
fără ezitare. Cei doi au plecat spre Satu Mare și fie în tren, fie 
chiar odată ajunși în orașul de unde urmau să plece spre fron- 
tieră, o întâlnire neașteptată a dat peste cap tot planul și a ju- 
cat un rol esenţial în destinele celor implicaţi și, în special, al 
soților Magoş. Inginerul s-a întâlnit cu un vechi prieten care 
devenise, între timp, procuror la Satu Mare. Amândoi au fost 
surprinşi de revederea neașteptată, iar magistratul l-a chestio- 
nat cu privire la prezenţa într-un oraş aflat la o distanță atât de 
mare de capitală, întrebându-l într-o doară dacă nu cumva și el 
are de gând să încerce să fugă din țară. Gluma l-a împietrit pe 
Dumitru Magoş, iar spaima a fost amplificată de cele relatate 
de procuror care povestea că numai în noaptea precedentă 14 
persoane fuseseră capturate de grănicerii români sau unguri, 
iar alte patru fuseseră împușcate mortal la graniță. Cele au- 
zite l-au înspăimântat teribil pe Magoș care s-a decis pe loc să 
renunţe la planul său şi să revină la Bucureşti. Leahu, care deja 
fusese pus în contact cu Andrei Nagy, nu mai avea de ce să dea 
înapoi: dacă s-ar fi întors, ar fi fost în cele din urmă descope- 
rit de Securitate și întemnițat, așa că singura şansă de a fi liber 
era să încerce trecerea clandestină a graniței, chiar şi cu riscul 
de a fi reperat şi ucis la fel ca mulţi alţii înaintea sa. În noaptea 
de 5 ianuarie 1949, Cornel Leahu, o femeie care îi preluase lo- 
cul inginerului Magoș şi alți 15 oameni plecau din Satu Mare 
ghidaţi de Nagy spre frontiera maghiară. Au trecut cu bine de 
linia de demarcaţie română, au intrat în No Man's Land şi, 
chiar după ce au pășit dincolo de linia ce delimita teritoriul 
maghiar, un pichet de grăniceri unguri i-a descoperit. Fără să 
stea pe gânduri, Nagy le-a strigat clienţilor săi să nu se întoarcă 
sau să se ascundă, ci să fugă cât pot de repede. Femeia care 

venise în locul lui Magoş nu putea să ţină pasul cu ceilalţi şi, 
pentru a se salva pe sine şi pe ceilalți din grup, Nagy a decis s-o 
abandoneze şi să îşi continue alergarea. În mod miraculos, toţi 
au scăpat de grăniceri (nu este clar dacă aceştia au folosit ar- 
mele, fiind foarte bizar că nimeni nu a fost atins de eventualele 
gloanţe trase), şi au fost lăsaţi în două sate din estul Ungariei, 
pentru a-şi continua pe cont propriu drumul spre destinațiile 
sperate. Numai Leahu I-a însoțit pe Nagy, cei doi ajungând cu 
bine la Budapesta, unde au rămas peste noapte la una dintre 
gazdele de încredere ale călăuzei'. Totuşi, aceştia se aflau încă 
de partea nedorită a Cortinei de Fier, iar călătoria lor nu se în- 
cheiase. Din capitala maghiară au luat un tren spre Vest, co- 
borând înainte să aibă loc un eventual control al pasagerilor. 
Apoi au continuat drumul pe jos, mergând ore în şir în linişte 
deplină, ghidaţi numai de lumina lunii şi de flerul lui Nagy 
care i-au ajutat să ocolească luminile echipelor de grăniceri, 
tăişurile sârmei ghimpate şi iminentul pericol al câmpurilor 
minate. Când au văzut primele indicatoare scrise în germană 
au înțeles că au ajuns în Austria, însă ultimul hop nu fusese 
încă trecut: se aflau în sectorul sovietic şi încă exista pericolul 
de a fi descoperiţi, arestați și expulzați înapoi în Ungaria sau 
chiar în România. Obosiţi de drumul solicitant şi stresant, cei 
doi au luat un autobuz care i-a dus la Viena unde, în cele din 
urmă, au reuşit să obţină documente de călătorie şi să treacă în 
sectorul american, ajungând după patru zile de tensiune, epu- 
izare şi nervozitate la Salzburg. 

Nu e greu de închipuit uimirea pe care a avut-o Titi 
Constantinescu atunci când s-a întors Andrei Nagy: călăuza 
fusese plătită ca să-i aducă pe generalul Nicolau și pe Dumitru 
Magoș, şi se întorsese numai cu un oarecare Cornel Leahu. 


! ACNSAS, Fond Informativ, dos. 329 902, vol. 3, f. 287. 

Vestea a ajuns curând şi la Paris, însă deziluzia Constanţei 
Magoş a fost oarecum ameliorată de scrisoarea primită de la 
Leahu care îi destăinuia că, înainte de despărțire, îşi luase față 
de soţul ei angajamentul de a trimite din nou călăuza la pri- 
măvară, de îndată ce vremea se va încălzi, pentru a-l scoate 
din ţară, împreună cu doamna Leahu și alte persoane. Totuşi, 
Cornel Leahu, ca aproape orice refugiat proaspăt ajuns în 
Occident, nu dispunea de niciun ban, iar Nagy nu accepta să 
plece gratuit în misiune. Aşa că sarcina a căzut din nou pe ume- 
rii Constanţei Magoș, care era dispusă să facă aproape orice sa- 
crificiu pentru a-şi aduce soțul alături de ea. S-a împrumutat 
de bani, a intermediat pentru scoaterea altor persoane pentru 
care s-au plătit sume deloc neglijabile, aceste mici afaceri având 
rolul de a acoperi şi costurile pentru scoaterea soțului său. 
lar în martie 1949, Andrei Nagy pleca din nou din Salzburg 
spre țară, având misiunea de a-l contacta pe inginerul Magoş 
şi de a-l aduce în sectorul de ocupaţie american al Austriei, 
împreună cu alte persoane. Numai că după câteva săptămâni, 
Nagy s-a întors cu mâna goală, declarând că ar fi fost arestat 
în sectorul sovietic, înainte de a trece în Ungaria, și încarce- 
rat într-o închisoare sovietică, iar toţi banii i-au fost confiscaţi. 
Deznodământul a produs consternare, frustrare şi chiar furie, 
determinându-l pe Titi Constantinescu să facă unele cercetări, 
rezultatul investigației desfăşurate cu sprijin american fiind 
neaşteptat. Nagy plecase, într-adevăr, din Salzburg spre Est, 
numai că se oprise într-un sat aflat la câteva zeci de kilometri 
distanță, unde, din banii primiţi pentru a scoate persoane din 
RPR, își cumpărase un gater şi rămăsese pentru câteva săptă- 
mâni, timp în care, conform legendei pe care şi-o crease, ar 
fi stat închis. Colaborarea cu Constantinescu s-a încheiat, iar 
serviciile americane l-au preluat în arest şi anchetă. Pentru 

Constanța Magoș nu era numai una dintre nenumăratele ten- 
lative eșuate de a-și scoate soţul din țară, ci și cel mai costisi- 
lor insucces, afacerea lăsând-o pe femeie îngropată în datorii. 


Norocosul Danciu 


Dacă Andrei Nagy se dovedise, în cele din urmă, un specu- 
lant al disponibilităţii celor din exil de a face eforturi financiare 
uriaşe pentru a-i salva pe cei dragi din ţară, iar activitatea sa de 
călăuză se încheiase definitiv, mult mai demn de încredere a fost 
Constantin Danciu. Legătura era cimentată și de o anumită chi- 
mie personală între el și Titi Constantinescu, cei doi având în co- 
mun cariera militară şi simpatiile legionare din tinereţe. Născut 
la 27 august 1918 în comuna Bucium, aflată la câţiva kilome- 
tri de Roșia Montană şi de munţii Apuseni, Constantin Danciu 
(uneori cunoscut drept Costică Baciu) moştenise ceva din dâr- 
zenia şi perseverența moților în spiritul cărora fusese crescut. 
Participase ca subofițer la numeroase operaţiuni militare atât pe 
frontul antisovietic, încă din 1941, cât și la luptele din Apus, de 
după schimbarea de alianță din august 1944, fără să fi suferit 
nicio zgârietură. Norocul său devenise legendar printre cama- 
razi mai ales că toţi ştiau şi cum se născuse acesta: în primele 
ore ale Campaniei din Est, la puţin timp după ce se difuzase fai- 
mosul ordin al generalului Ion Antonescu, unitatea lui Danciu, 
masată pe malul drept al Prutului, fusese surprinsă de focul de 
artilerie al tunurilor sovietice camuflate de partea cealaltă a râu- 
lui. Cuprinşi de teamă, soldaţii au fugit care încotro, căutându-şi 
salvarea în gropi şi adăposturi individuale. La fel a făcut și tână- 
rul Danciu, numai că, fiind întuneric, nu a văzut unde se află și 
a sărit direct în latrina unităţii, de unde a scăpat de tirul inamic, 
dar nu şi de comentariile ulterioare ale camarazilor săi’. 


' Mircea Carp, op. cit., p. 152. 

Prima misiune în țară a lui Danciu a avut loc în 1949 și era 
foarte aproape să fie şi ultima. Iniţial el fusese recrutat de Titi 
Constantinescu pentru acelaşi obsesiv scop de a-l scoate din 
țară pe inginerul Dumitru Magoş, însă cum acesta din urmă 
se afla pe un şantier izolat din Haţeg, de unde nu putea pleca și 
unde absenţa sa ar fi fost de îndată remarcată, a fost nevoie de 
găsirea altor clienţi, intermedierea fiind realizată de Constanţa 
Magoş. Femeia l-a abordat pe compozitorul Constantin 
Brăiloiu care lucrase la legația română din Berna şi care, odată 
încheiat serviciul său şi rechemat în țară, a decis să rămână 
în exil, căutând însă mereu o modalitate de a-şi aduce și soția 
în Elveţia. Brăiloiu a acceptat tranzacţia, plătind suma cerută 
de Constantinescu şi de Leahu, dându-i călăuzei adresa soţiei 
sale, dar şi un bilet olograf prin care își informa partenera de 
viaţă că omul care-i va da biletul a fost trimis înadins în ţară 
pentru a le aduce în Occident pe ea şi pe o anume domnişoară 
Bolo, iar în cazul refuzului, banii vor fi consideraţi pierduţi. 
Afacerea a fost preluată de Cornel Leahu, care, după sosirea 
în Austria, devenise un apropiat al lui Titi Constantinescu şi-l 
ajuta pe acesta în traficul de persoane. Cornel Leahu nu a mai 
avut răbdare ca Danciu să-și finalizeze instructajul şi, profi- 
tând de absenţa temporară a lui Constantinescu din Salzburg, 
l-a trimis în misiune. 

Peste câteva zile, subofițerul Danciu bătea la uşa casei 
Brăiloiu de pe strada Sfântul Silvestru, aflată la numai câteva 
zeci de metri de bătrâna biserică ridicată în stilul catedralei de 
la Curtea de Argeş. Acolo le-a întâlnit atât pe soția compozi- 
torului, cât şi pe cealaltă persoană care urma să-l însoţească 
pe drumul înapoi în Occident. Prevăzător și conştient că va fi 
o încercare solicitantă și riscantă chiar şi pentru un bărbat în 
putere şi cu antrenament, aşa cum era el, și cu atât mai mult 

pentru o femeie trecută de prima tinereţe, călăuza le-a aver- 
tizat pe cele două femei că drumul va implica şi parcurgerea 
unor zone cu sârmă ghimpată şi, foarte probabil, electrificată. 
Doamna Brăiloiu şi domnişoara Bolo au acceptat fără rezerve 
propunerea de a fugi din ţară, stabilind ca plecarea din capi- 
tală să aibă loc peste două zile, din casa de pe strada Sfântul 
Silvestru. Numai că în ziua stabilită pentru plecare, subofițerul 
Danciu a avut parte de o răsturnare de situaţie pe care nu şi-a 
imaginat-o probabil nici în cele mai negre scenarii. Doamna 
Brăiloiu i-a spus că nu mai vrea să plece din ţară, preferând 
să aibă un statut decent în România comunistă decât, conform 
ci, să ajungă la cheremul străinilor. Domnișoara Bolo însă nu 
abandonase ideea plecării şi ar fi vrut să-l însoţească pe Danciu, 
dar soţia compozitorului a ameninţat-o că, dacă nu renunţă, 
o va denunța la Securitate, determinând-o astfel să cedeze. Iar 
strategia doamnei Brăiloiu nu se încheia aici: cum locurile erau 
deja plătite, se decisese să le cedeze către doamnele Beldi, două 
femei de origine maghiară care i-au fost prezentate lui Danciu, 
şi care mai apoi, în văzul tuturor, şi-au plătit ieşirea din ţară cu 
un săculeț de aur pulbere pe care l-au oferit soţiei compozito- 
rului!. Peste câteva luni, într-o scrisoare primită de Constantin 
Brăiloiu de la o cunoștință din Grecia, soţia oferea o altă 
explicaţie pentru întreaga răsturnare de situaţie: femeia simţea 
că are o datorie morală față de familia Beldi: fiul, respectiv fra- 
tele celor două femei, fusese arestat de Securitate împreună cu 
un funcţionar al legaţiei britanice la Bucureşti. La acea fatidică 
întâlnire ar fi trebuit să participe şi doamna Brăiloiu care, fiind 
de felul său mai comodă, a întârziat, ajungând după descinde- 
rea Securităţi şi scăpând astfel de arestare. Cu toate acestea, ră- 
măsese cu vina de a fi scăpat de reţinere când ceilalţi fuseseră 

arestaţi, iar atunci când a aflat că sora şi mama lui Beldi vor să 
fugă din ţară s-a decis să facă tot ce-i stă în putință să le spri- 
jine. Totuşi, oricare ar fi fost motivul real al schimbării, călăuza 
rămăsese în stare de şoc în sufrageria casei din strada Sfântul 
Silvestru: întregul plan al primei sale misiuni fusese aruncat în 
aer, persoana pentru care își riscase viaţa şi pentru care venise 
în ţară flutura ameninţări cu denunţuri la Securitate şi se vedea 
nevoit să plece la un asemenea drum periculos cu două femei 
pe care nici nu le cunoștea și în care nu avea încredere. Și, pen- 
tru că situaţia nu era suficient de delicată, una dintre doamnele 
Beldi avea peste 80 de ani şi o condiţie fizică departe de cea a 
unei plimbări îndelungate, cu atât mai mult necesară trecerii 
clandestine a frontierei. Bineînţeles, drumul a fost unul încet și 
chinuitor, dar chiar şi aşa, cei trei au reuşit să treacă graniţa ro- 
mâno-maghiară, însă, odată intrate în Ungaria, doamnele Beldi 
i-au spus lui Danciu că vor să bea o bere „ca la ele în țară” şi 
şi-au părăsit călăuza pentru o vizită într-un restaurant din loca- 
litatea în care se aflau. Subofiţerul le dăduse nu numai adresa și 
numele gazdei din Budapesta, unde urmau să-și refacă puterile 
pentru ultima parte a drumului (și cea mai periculoasă — trece- 
rea graniţei maghiaro-austriece), cât şi pe cea a lui Leahu de la 
Salzburg, probabil dintr-un exces de deschidere şi de lipsă de 
conspirativitate a unei călăuze prea puţin antrenate pentru ase- 
menea acţiuni. Nu este clar dacă doamnele Beldi au apucat să se 
bucure de berea maghiară, dar cu siguranţă au cunoscut ares- 
tul poliţiei, căci, la un control inopinat, au fost descoperite și 
reţinute. Danciu a scăpat la limită de o soartă similară, a schim- 
bat mai multe trenuri, coborând în halte părăsite şi urcându-se 
în garnituri care păreau că se îndreaptă spre Vest, şi tot așa a 
tinut-o până la graniță, pe care a reuşit să o treacă după multe 
ore de așteptare şi riscuri enorme, ajungând în cele din urmă 

la Salzburg. Acolo l-a reîntâlnit pe Leahu, care, considerând că 
vina era oarecum împărțită, a acceptat să-i dea numai jumătate 
din suma stabilită înainte de plecare. 

Dezastrul însă bătea la ușă: peste câteva zile, Cornel Leahu 
primea o scrisoare expediată din Ungaria prin care doamnele 
Beldi îi spuneau că au scăpat de poliție fără să păţească ceva sau 
să divulge adevăratul rost al prezenţei lor în ţară, că sunt libere 
şi că aşteaptă să le fie trimisă o călăuză pentru a continua dru- 
mul până în Occident. În mod surprinzător, Leahu chiar a cre- 
zut legenda şi se pregătea să trimită un agent (nu e clar dacă 
tot Danciu sau altcineva) şi chiar ar fi făcut-o dacă între timp 
nu s-ar fi întors Titi Constantinescu la Salzburg. Agentul CIC 
a avut un acces de furie atunci când a aflat de cele întâmplate 
şi l-a certat pe Leahu că a trimis în ţară un om nepregătit, că 
nu a păstrat regulile conspirativității şi că ar fi fost pe cale să 
muşte din momeala întinsă de ÁVH. Pentru orice agent cu 
experienţă al unei structuri informative era clar că serviciul ma- 
ghiar întindea o plasă, folosindu-se de doamnele Beldi, aşa că 
Titi Constantinescu a oprit trimiterea călăuzei. Ce nu a putut 
să facă a fost însă întoarcerea din drum a unui agent deja plecat 
spre țară și care urma să treacă prin Budapesta, pe la gazda in- 
dicată de Danciu doamnelor Beldi. Confirmarea că scrisoarea 
era o înscenare a autorităţilor maghiare a venit în scurt timp, 
agentul ajuns recent în Ungaria fiind capturat la Budapesta, la 
locuinţa gazdei unde căutase să înnopteze. Cornel Leahu fusese 
cel care pornise întreaga acţiune, fără a avea vreo aprobare, însă 
Neagoy l-a considerat răspunzător pe Titi Constantinescu, în a 
cărui subordine directă era Danciu. Acesta din urmă nici nu își 
finalizase antrenamentul, iar misiunile sale în țară urmau să aibă 
două scopuri distincte, care niciodată nu trebuiau amestecate: 
fie va obţine informaţii, fie va scoate persoane din ţară. Și atunci 

când va merge pe a doua variantă, Danciu urma să aibă o sin- 
gură ţintă: extragerea lui Constantin Nicolau, de care CIC avea 
nevoie în activitatea sa, şi nimeni altcineva!. Așadar, misiunea 
de la începutul anului 1949 încălcase toate prevederile şi, chiar 
dacă Danciu scăpase cu bine şi ajunsese în sectorul american 
al Austriei, se soldase cu căderea unui alt agent și a gazdei din 
Budapesta, fiind astfel nevoie să găsească alt punct de sprijin în 
capitala maghiară. 

Până în septembrie 1949, Danciu a făcut cel puţin trei dru- 
muri în ţară și înapoi. A doua misiune se pare că a avut loc 
în vara aceluiași an, Danciu fiind trimis personal de Neagoy 
pentru a face poze aeroportului Arad şi chiar şi pentru a pro- 
duce un sabotaj pe linia ferată Simeria- Hunedoara. Probabil 
tot atunci a avut şi misiunea de a-l aduce pe generalul Nicolau, 
Danciu reuşind să-l contacteze. Ofiţerul şi-a dat acordul pen- 
tru tentativa de trecere a frontierelor, urmând ca cei doi să 
plece pe căi separate din capitală şi să facă joncțiunea la Copşa 
Mică. Chiar dacă cei doi s-au întâlnit în micul oraș transilvă- 
nean, Nicolau nu ar mai fi avut curajul să meargă mai departe 
(spunând că o să plece el cândva cu un avion, deci o cale mult 
mai confortabilă şi mai sigură), iar ezitarea sa aproape a dus 
la căderea lui Danciu, călăuza scăpând la limită să fie desco- 
perită de Securitate”. Tot în 1949, Danciu a fost utilizat pen- 
tru introducerea în ţară a unor staţii de radio-emisie, sarcină 
dată direct de Neagoy, pe una distribuind-o la Baia de Criş, din 
munţii Apuseni, iar alta în comuna dâmbovițeană Vârfurile, 
nu departe de Câmpina. Cele două, împreună cu un al treilea 
echipament similar, urmau să transmită informaţii la Salzburg, 
însă nu există informaţii dacă au funcţionat sau nu. 


' ACNSAS, Fond Informativ, dos. 329 902, vol. 3, f. 296. 
? Ibidem, f. 294. 

Riscurile uriașe trăite de subofițer care de mai multe ori 
scăpase la limită de a fi descoperit, lăsaseră urmări psihice de- 
vsebit de puternice. Bărbatul nu mai putea fi utilizat în activi- 
tatea de trecere clandestină a frontierelor, munca sa de călăuză 
incheindu-se la sfârşitul lui 1949 sau în cursul lui 1950. Ca o 
recunoştinţă pentru acțiunile în care fusese implicat şi pen- 
tru implicarea serioasă și conştiincioasă pe care a avut-o în 
misiunile sale, Titi Constantinescu facilitase fostului său co- 
laborator şi familiei sale emigrarea în Venezuela, departe de 
spaţiul est-european comunist. Destinația exotică fusese aleasă 
de Rodica Magda, soţia lui Danciu, o româncă fugită din ţară 
in 1948. Din păcate pentru subofițerul român, plecarea în 
Venezuela era o uneltire a nevestei sale care ştia că la Caracas o 
aşteaptă iubitul ei din ţară, un avocat care se îmbogăţise din tra- 
ficul de persoane, înainte de a pleca la rândul său din România 
comunistă’. Odată ajunşi în America de Sud, femeia l-a părăsit 
pentru acesta din urmă. Pe lângă drama sentimentală, Danciu, 
aflat la mii de kilometri depărtare şi la câţiva ani după încheie- 
rea activităţii sale de călăuză, încă mai era bântuit de traumele 
pe care le trăise în 1948-1949: avea lungi insomnii, iar atunci 
când putea dormi se trezea adeseori speriat, încă sub influenţa 
coşmarurilor în care se târa prin sârmă ghimpată, fugind cu 
disperare de grăniceri sovietici în timp ce gloanţele îi şuierau 
pe lângă trup. 


Anonimii curajoşi 


Până în 1951, datele despre activitatea călăuzelor trimise de 
Titi Constantinescu în țară sunt foarte lacunare. Una dintre 
puținele menţiuni provine de la sfârşitul anului 1949 sau înce- 
putul anului 1950, când agentul de la Salzburg a trimis un alt 

curier spre RPR (a cărui identitate este necunoscută), cu misiu- 
nea de a-i aduce pe Costel Nicolau și Dumitru Magoş. Pentru a 
le câştiga încrederea şi a înlătura orice temere cu privire la pro- 
punerea de a-l însoți în trecerea clandestină a frontierelor, că- 
lăuza avea asupra sa două bileţele scrise de Constanţa Magoş în 
toamna anului 1949, pe care i le dăduse lui Titi Constantinescu 
înainte ca acesta să plece din Paris. Misiunea a eşuat repede, 
persoana respectivă fiind prinsă de autorităţile maghiare şi în- 
carcerată. Documentele care ar fi putut deconspira persoane 
din ţară nu ar fi căzut în mâinile anchetatorilor, agentul de la 
Salzburg susținând într-o corespondență cu Constanţa Magoș 
că are certitudinea că bileţelele au fost înghițite de călăuză îna- 
inte de a fi reținută, însă este puţin probabil ca informaţia să fi 
putut ajunge din beciurile poliţiei ungare sau ale AVH în biro- 
urile CIC din Salzburg’. 

Un alt curier cvasinecunoscut a fost Bonifacio Boruzescu, un 
tânăr originar din Cadrilater, care fugise din țară în 1949, după 
ce cunoscuse torturile din arestul Securităţii. La fel ca Danciu, 
probabil că și acesta se apropiase de Titi Constantinescu tot da- 
torită simpatiilor legionare pentru care, la fel ca agentul de la 
Salzburg, fusese încarcerat. Şi despre activitatea sa secretă da- 
tele sunt lapidare, tot ce se cunoaşte este despre o misiune a lui 
în ţară în vara anului 1950, cu scopul de a-l scoate pe doctorul 
Ion Claudian, membru în organizaţia anticomunistă „Partidul 
Românesc al luptătorilor”. Grupul fusese depistat în 1948, însă 
medicul reuşise să scape de arestare şi intrase în clandestini- 
tate, căutând soluţii să fugă din ţară. Cum a luat legătura cu Titi 
Constantinescu nu se cunoaște, cert este că Boruzescu l-a întâl- 
nit şi împreună au pornit spre granița terestră iugoslavă. Ajunşi 
în satul Gătaia, la circa treizeci de kilometri de frontieră, au fost 

preluaţi de un localnic care a îndeplinit rolul de călăuză. Timp 
de două nopți s-au deplasat încet şi cu grijă, de multe ori fiind 
obligați să se ascundă sau să se târască pentru a nu fi descoperiţi. 
Ca situaţia să fie şi mai gravă, doctorul Claudian era bolnav şi de 
multe ori simţea nevoia să tușească: atunci, unul dintre ceilalți 
doi companioni îi lua capul şi îi afunda fața în pământ, ca zgo- 
motul să fie cât mai puţin perceptibil. În cele din urmă, au ajuns 
in satul sârbesc unde îi aștepta un țăran care i-a găzduit timp 
de alte două nopţi, până şi-au refăcut forțele, iar starea de sănă- 
late a medicului s-a ameliorat, şi apoi i-a dus până la Maribor, 
de unde au fost preluaţi, se pare, chiar de Titi Constantinescu. 
Există însă şi o altă variantă, susținută de Ana Maria Marin, în 
necrologul din 1988 al doctorului Claudian: Boruzescu l-ar fi 
abandonat după trecerea frontierei, medicul ajungând într-un 
lagăr de muncă iugoslav, de unde a fost scos ulterior de persoane 
din exil. Cert este că, în cele din urmă, Ion Claudian avea să se 
stabilească în Franţa. Ultimele două călăuze, ale căror identitate 
şi acţiuni rămân și astăzi necunoscute, sunt consemnate la fina- 
lul anului 1950, ambele fiind utilizate în încercarea disperată a 
lui Titi Constantinescu de a determina pe Constanţa Magoș să 
lucreze cu el la Salzburg. Misiunea amândurora era aducerea lui 
Dumitru Magoş, însă ambele acţiuni eșuează lamentabil: primul 
agent este prins în zona sovietică a Austriei (Constantinescu a 
încercat, fără succes, să îl scoată din închisoare), iar al doilea, un 
sas din România, este capturat la Budapesta. 


Ultima cădere: agentul Moldovan 


Dacă se întâmpla ca un curier să cadă în timpul misi- 
unii, varianta preferată era ca acest lucru să se petreacă în 
Iugoslavia, Ungaria sau Austria. Exista astfel speranţa că ar 

putea să nu fie extrădat autorităţilor române şi, prin urmare, 
Bucureştiul să nu îl „stoarcă” de informaţii, ducând astfel la 
anihilări de legături din interior, dezactivarea unor filiere şi 
devoalarea activităţii secrete din Occident. Toate acestea se 
întâmplau însă în scenariul cel mai negru: agentul era prins în 
timpul misiunii sale în țară, iar Securitatea avea grijă ca, prin 
metode specifice, să obţină toate datele cunoscute de cel in- 
vestigat, şi poate chiar ceva în plus. 

Exact acest scenariu negru s-a întâmplat cu Victor 
Moldovan, a cărui biografie ascunde la rândul său câteva epi- 
soade obscure și intrigante. Născut la 12 iunie 1922 în comuna 
Săcăşeni din judeţul Satu Mare, a absolvit şcoala primară în sa- 
tul natal și trei clase de liceu industrial, iar apoi s-a decis să-și 
ia viața în propriile mâini şi să se mute în 1937 la Bucureşti, 
unde s-a angajat ca strungar în fier'. Nimic neobişnuit pen- 
tru acea epocă: Moldovan era numai unul dintre zecile de mii 
de tineri împinși de sărăcia din provincie să-și facă un rost în 
capitala României Mari. Părea doar o viaţă la fel de simplă și 
banală precum a altor zeci de mii de muncitori bucureşteni, 
care-şi împărțeau timpul între lucrul în uzină şi traiul de zi cu 
zi în mahalalele marelui oraș. 

Dar destinul avea alte provocări pentru Victor Moldovan: în 
1941, a fost trimis în Germania pentru un curs de specializare 
în domeniul său de activitate. Părea să fie şansa vieţii lui: nu 
numai că avea oportunitatea de a căpăta o mai bună pregătire 
profesională, permițându-i apoi să acceadă la un salariu mă- 
rit şi la statut mai bun, dar şi scăpa de serviciul militar, într-o 
vreme în care mulţi dintre cei de vârsta sa fuseseră chemaţi sub 
arme pentru a lupta pe Frontul de Est. De ce a fost el ales pen- 
tru acest curs de pregătire şi ce s-a întâmplat în Germania sunt 

două intrigi determinante pentru înțelegerea activităţii sale ul- 
terioare, dar se pare că niciunul dintre anchetatorii din ţară nu 
s a obosit să formuleze întrebările. Pentru că acesta este inter- 
valul în care apar primele suspiciuni (timide, e drept) că tânărul 
care abia împlinise 18 ani ar putea avea legături cu un servi- 
ciu secret’. Căci altfel cum s-ar explica, după câteva luni petre- 
cute în Germania, revenirea lui Victor Moldovan la Săcășeni, 
care acum se afla în Ungaria, şi după câteva luni stabilirea lui 
la Budapesta, unde s-a angajat la o importantă întreprindere cu 
capital german. Dacă ar fi fost neamţ, lucrurile ar fi mai sim- 
plu de explicat, dar Moldovan era un român angajat în timp 
ce zeci de maghiari așteptau la poarta fabricii să primească o 
slujbă oricât de prost plătită, iar acest lucru se petrecea la câ- 
teva luni după ocuparea nord-vestului Transilvaniei de către 
Ungaria horthystă, când tensiunile româno-maghiare erau cât 
se poate de palpabile, în ciuda statutului oficial al celor două 
state, de aliați în Pactul Tripartit. Se pare că Victor Moldovan 
s-a acomodat foarte bine în orașul traversat de Dunăre, unde 
şi-a întemeiat o familie, căsătorindu-se şi născându-i-se cei 
doi copii. Chiar dacă a supraviețuit traumatizantului asediu 
al Budapestei şi primelor luni de comunizare a societății ma- 
ghiare, ceva s-a petrecut cu tânărul român. În 1946, a lăsat totul 
in urmă şi a venit clandestin în România stabilindu-se în casa 
părinţilor săi, surprinşi de apariţia neaşteptată a fiului. Dar aşa 
cum a venit, la fel a și plecat: după nici o lună, Victor Moldovan 
s-a decis să se întoarcă la Budapesta. 

Seria evenimentelor bizare din biografia sa era abia la 
început: la 28 martie 1950 fuge din Ungaria, dar de data 
aceasta pașii săi se îndreptă nu spre Est, către siguranța casei 
părintești, ci spre Vest, către necunoscutul Salzburg, unde s-a 

cazat la exclusivistul Hotel Elefant din centrul istoric baroc 
al orașului. Ce l-a determinat să-și părăsească familia şi să 
fugă mai întâi în ţara natală şi apoi în Occident este o necu- 
noscută. La fel şi contactul său cu servicii de informaţii ame- 
ricane: să fi decis să plece având deja stabilită colaborarea cu 
acestea sau, odată ajuns în orașul austriac, a fost abordat şi 
recrutat de Titi Constantinescu şi George Neagoy? Oricare 
ar fi răspunsul, este cert că în lunile petrecute la Salzburg, 
Victor Moldovan a intrat în serviciul CIC, având rolul de că- 
lăuză care urma să facă drumul către şi dinspre România, 
bazându-se pe contactele sale din Budapesta. Totodată, a ur- 
mat cursuri de cifrare şi supracifrare, utilizare a cernelii sim- 
patice, fotografiere şi developare, şi alte activităţi specifice 
muncii informative!. 

Odată instructajul finalizat, Moldovan a fost probabil ul- 
tima călăuză trimisă de Titi Constantinescu în încercarea 
obsesivă de a-l scoate din ţară pe inginerul Dumitru Magoş 
(alături de generalul Costel Nicolau, dacă circumstanţele o 
permiteau), pentru a o atrage astfel la o mai strânsă colaborare 
informativă pe Constanţa Magoș. Soţul secretarei lui Opran 
fusese informat în prealabil că o persoană este pe cale să vină 
din Occident pentru a-l trece clandestin granițele până de cea- 
laltă parte a Cortinei de Fier, iar de data aceasta se spera că băr- 
batul nu va mai avea nicio altă întâlnire providenţială care să-i 
taie elanul şi curajul, atât cât erau. Aceasta nu era însă singura 
sarcină pe care o avea de îndeplinit agentul CIC: urma toto- 
dată să contacteze foşti ofițeri ai armatei regale române pentru 
a crea o rețea informativă capabilă să colecteze date utile celor 
din Vest, pe care apoi să le trimită dincolo de Cortina de Fier 
fără ca Securitatea să descopere. 

La mijlocul lunii august părăsea definitiv Salzburgul şi, după 
o şedere neobişnuit de lungă în Ungaria, la 26 septembrie 1950, 
Victor Moldovan trecea granița maghiaro-română nedetectat 
de grăniceri şi intra clandestin în ţară sub identitatea falsă Hantz 
Maer. Chiar dacă locuinţa părinţilor săi ar fi fost cel mai accesi- 
bil şi sigur adăpost, era conştient că încă era cunoscut de multă 
lume în Săcășeni, iar riscul de a fi trădat era uriaş. A mers prima 
dată la vărul său Augustin Tamaş, care l-a găzduit timp de trei 
zile, apoi a schimbat ascunzătoarea, stabilindu-se la unchiul său 
loan Lovaş din satul Santău'. Familia sa a aflat repede de prezenţa 
„fiului rătăcitor” şi, rând pe rând, l-au vizitat la locuinţa conspi- 
rativă. Restabilind legăturile cu cei apropiaţi, Victor Moldovan a 
decis să nu riște o deplasare la Bucureşti, pentru a-l contacta pe 
inginerul Magoş, ci să o folosească pe mătuşa sa Floarea Izsak, 
căreia i-a înmânat o scrisoare pe care trebuia să o predea perso- 
nal celui ce urma să fie scos din ţară. lar femeia s-a achitat cât 
de bine a putut de rugămintea nepotului său: s-a împrumutat de 
bani, a mers cu trenul de la Satu Mare la Bucureşti şi înapoi, iar 
in Capitală l-a căutat la domiciliul său pe Magoș, însă acesta era 
plecat din oraș, așa că nu a ieșit din indicaţiile primite, refuzând 
să dea corespondenţa bucătăresei, pe care a găsit-o la aparta- 
mentul din Brezoianu şi întorcând plicul la expeditor. 

Împrejurările în care a fost capturat Victor Moldovan şi ca- 
uzele reţinerii sale sunt învăluite în mister. Tot ce se cunoaşte 
este că a fost descoperit la 11 octombrie 1950 de Militie, foarte 
probabil în urma unei trădări, arestat și transterat Securităţii. 
Căderea sa atât de rapidă a dus la un eșec total al acţiunii tra- 
sate de Salzburg, iar Dumitru Magoş a rămas așteptând în van 
călăuza promisă pentru a-l scoate din ţară, neștiind că aceasta 
fusese deja reținută. 

Anchetat cu duritate şi chinuit în mod cumplit, Victor 
Moldovan a mărturisit activitatea sa de la Salzburg, inclusiv 
legăturile cu Neagoy şi ofiţerii CIC. Numai că supliciile la 
care a fost supus și zelul anchetatorilor au dus şi la declararea 
unor informaţii false, precum implicarea Constanţei Magoș 
în recrutare, statutul acesteia căpătând proporţii uriașe în 
depoziţiile călăuzei, fiind descrisă ca un soi de creier din um- 
bră al întregii structuri informative, care îi controla pe cei de 
la Salzburg şi, totodată, l-a pregătit personal pe agent pen- 
tru misiunea sa. În schimb, Victor Moldova a găsit resursele 
interioare pentru a da o ultimă lovitură celor ce-l torturau. 
Ofițerii voiau să afle parola pe care trebuia să o folosească 
cei pe care călăuza urma să-i aducă în Occident. Numai că 
Neagoy luase în calcul și varianta ca agentul său să cadă în 
mâinile Securității care, mai apoi, să-l utilizeze pentru dez- 
informare şi contraspionaj, aşa că-l instruise să dea o parolă 
care să ascundă de fapt adevăratul său statut. Dacă era li- 
ber, iar oamenii respectivi erau cei care ar fi trebuit scoşi din 
țară, parola era „Victor din Moldova”, însă dacă fusese captu- 
rat, iar cei care se prezentau la Salzburg erau, de fapt, agenţii 
Securităţii, atunci urma să comunice parola falsă: „Victor din 
Ardeal”!. Remarcabil este că în ciuda tuturor bătăilor, pre- 
siunilor şi amenințărilor, tânăra călăuză nu a dezvăluit va- 
rianta corectă, ci a declarat-o numai pe cea din urmă, iar 
consecinţele nu au întârziat să apară. Contraspionajul a trimis 
la Salzburg o echipă formată din trei oameni ai Bucureştiului 
ca venind din partea lui Moldovan: doi dintre aceştia s-au 
prezentat lui Neagoy, în timp ce al treilea aștepta pe trotu- 
arul din faţa clădirii CIC. Numai că ambii au prezentat pa- 
rola „Victor din Ardeal”, iar Neagoy a înţeles imediat ce s-a 

întâmplat și cine sunt, de fapt, cei din fața sa şi a dat ordin ca 
aceştia să fie arestaţi şi interogaţi. Singurul care a scăpat a fost 
cel de-al treilea care, văzând că tovarășii săi nu revin din clă- 
dire, a bănuit că ceva nu a mers conform planului și s-a îna- 
poiat imediat în ţară. 

Trimiterea în judecată a lui Victor Moldovan a fost trenată 
pentru ca nu cumva CIC sau SIMRE să afle de căderea sa. În 
cele din urmă, a fost judecat de Tribunalul Militar București și, 
prin Sentința nr. 139/22 octombrie 1952, condamnat la muncă 
silnică pe viață, zece ani de degradare civică şi confiscarea ave- 
rii pentru „tentativă de crimă de înaltă trădare, zece ani de în- 
chisoare corecțională pentru trecere ilegală a frontierei şi opt 
ani de închisoare corecțională pentru „tentativă la delictul de 
înlesnirea trecerii frauduloase a frontierei”, urmând să execute 
pedeapsa cea mai grea. 

Ani la rând a fost unul dintre cei mai înverșunaţi şi com- 
bativi deţinuţi, păstrându-şi ideile anticomuniste, ajutându-şi 
colegii de detenţie şi împotrivindu-se cum putea gardieni- 
lor și administraţiei închisorilor. Nu spera, ci era convins că 
americanii nu vor renunţa la România, iar eliberarea va veni 
şi, odată cu ea, pedepsirea aspră a tuturor celor care servi- 
seră regimul comunist. Se pregătea mereu pentru acea clipă, 
de aceea căuta deţinuţi care ştiau engleză şi-i punea să-i dea 
lecţii, folosind o bucată de sticlă pe care presăra praf de var 
şi apoi scrijelea cu un băț cuvintele englezeşti pe care le me- 
mora. „De dimineaţă şi până seara învaţă cum niciunul din- 
tre cei mai sârguincioși elevi de liceu nu se ocupă” îl descria 
în aprilie 1962 informatorul „Valeriu Blindea, care-i era co- 
leg în celula 47 de la închisoarea Dej. 

Apoi ceva s-a rupt în interiorul său, probabil după trans- 
ferarea la Gherla, în ianuarie 1963. Victor Moldovan a deve- 
nit un alt om: din anticomunistul redutabil s-a transformat 
în câteva luni într-un reeducat model. Alt informator, „loan 
Ionescu”, consemna într-o notă dată ofițerului politic Iosif 
Domokoș: 


Il» 


spontan în urma vizionării filmului „cerul nu are graniți 
care tratează unele aspecte ale crimelor legionarilor, el având 
cunoştinţă de resturile legionare aflate la Szalzburg [sic!], 
Moldoveanu a luat cuvântul şi a arătat pe larg cum a fost îm- 
pins la crima pe care a comis-o de către americani prin agen- 
tura lor legionară de la Salzburg [...] „M-am trădat pe mine 
şi pe mama care a fost toată viaţa ei în regimurile trecute mu- 
ritoare de foame. M-a nenorocit măgarul american Petre 
[George - n.m.] Neagoe și banda lui de la Salzburg” a adăugat 
el plin de ură”. 


De asemenea, participa la acţiunile „cultural-educative” 
de propagandă ale administraţiei penitenciarului, criticând 
public atitudinea anticomunistă a unora dintre colegii săi de 
detenţie, muncea în atelierul penitenciarului, numărându-se 
printre spărgătorii de normă, şi citea orice volum de litera- 
tură marxist-leninistă la care avea acces. A fost pus în liber- 
tate din penitenciarul Gherla la 13 aprilie 1964, după ce a 
trecut și prin închisorile Jilava, Piteşti și Dej, şi s-a stabilit la 
Baia Mare, muncind în anii următori ca vagonetar la mina 
de la Baia Sprie. Trauma experienţei carcerale l-a constrâns 
să trăiască şi după eliberare o viață paralelă, marcată de ab- 
surdul discrepanţei între cine trebuia să fie şi cine era de fapt, 

căci, aproape sigur, undeva, în forurile sale interioare, Victor 
Moldovan rămăsese același anticomunist. Rareori acel sine 
bine ascuns putea fi dibuit de cei din jurul său, unul dintre 
puţinele momente fiind însă surprins de informatorul „Iuliu 
Doboş” care, întâlnindu-l pe Moldovan, l-a întrebat, printre 
altele, dacă filmul care rula la cinematograful din localitate 
merită sau nu vizionat. Iar fostul colaborator CIC l-a lăudat 
necontenit, recunoscând apoi că de fapt nici nu l-a văzut şi 
scuzându-se că „trebuie să spun că e bun, căci dacă spun că 
e rău, ăştia mă arestează”. Simţea probabil că este suprave- 
gheat, iar intuiţia lui era corectă: a fost pe rând obiectivul 
„Moraru Vasile” şi „Minierul”, ultimele file din dosarul său 
de urmărire fiind de la sfârşitul anilor 1980. 


Enigmatica Tanda Caragea 


Oricât de mult s-ar încerca separarea, categorisirea, ie- 
rarhizarea, împărţirea în secţiuni distincte a activităţii in- 
formative din exilul românesc de la sfârşitul anilor 1940 și 
începutul anilor 1950, rezultatele sunt cel puţin discutabile. 
O dată, bineînţeles, pentru că fiecare episod trebuie pus me- 
reu sub semnul incertitudinii, căci oricât de multe documente 
din surse disparate ar confirma veridicitatea informaţiilor, 
aproape niciodată nu poate fi exclusă posibilitatea ca totul 
să fi fost o elaborată legendă menită să ascundă adevărata 
desfășurare a operaţiunilor. Loialitatea față de o structură 
sau măcar colaborarea în serviciul ei poate să fi fost numai o 
mască prin care respectivul agent era marșrutizat în folosul 
altei structuri, fiind ghidat de un ideal politic sau, din con- 
tră, de un interes material. În al doilea rând, pentru că aceste 
straturi evenimenţiale nu sunt independente, ci, dimpotrivă, 

se întrepătrund, anumite persoane au legături cu mai multe 
servicii informative, lucrează împreună, se şantajează, re- 
prezintă vulnerabilităţi ori trebuie recrutate imediat. Lumea 
agenților secreți este un nisip mişcător, în care orice poate fi 
altceva decât pare, iar singurul lucru cert este numai căderea 
în mâinile inamicului, unde tortura anchetelor și supliciul 
temnițelor scot la iveală deopotrivă adevărul şi fantezia iz- 
vorâte din chinul celor anchetați, înainte ca uneori gloanțele 
plutonului de execuţie să aștearnă tăcerea deplină. 

Dar nu toți agenţii aveau parte de un destin tragic. Alţii 
reuşeau să navigheze prin apele tulburi ale spionilor şi 
structurilor informative, cunoscând căderi, dar şi răstur- 
nări neaşteptate de situație, manipulând și fiind manipulaţi, 
semnând angajamente pe care le respectau sau nu şi 
tranzacționând orice pentru propria libertate. Biografiile lor 
transcend activitatea unui singur plan al confruntărilor infor- 
mative ale Războiului Rece, fiind veritabile piruete ale șansei, 
dar și ale propriei inteligenţe. Una dintre cele mai intrigante 
vieți din acest univers obscur a fost cel al Tandei Caragea, 
a cărei poveste este greu de prins într-un şablon, aflându-se 
cumva la intersecția nebuloasă a serviciilor secrete române 
(deopotrivă comunist și din exil), american și francez. Totul 
este pus mereu sub lumina senzualității, oportunismului și 
egocentrismului excentricei femei. 

Prinţesa Alexandra Caragea, alintată adeseori Tanda, s-a 
născut în 1920 la Bucureşti, fiind al treilea copil (și ultimul) 
al cuplului Constantin şi Ecaterina Caragea. Descendenţa 
sa reunea nume importante ale aristocrației româneşti. Pe 
linie paternă, se trăgea din vechea familie bizantină care a 
dat numeroşi înalți funcționari ai Imperiului Otoman, dar 
și doi domnitori ai Ţării Românești. Bunicul ei, Aristide 

Caragea (ortografiat şi Caradja) fusese unul dintre cei mai 
importanţi naturalişti europeni ai epocii, iar prin donarea 
uriaşei sale colecţii de fluturi a pus bazele Muzeului Antipa. 
Căsătorit cu Matilda Grecianu, fiica profesorului universi- 
tar ieşean Alexandru Grecianu, din mariajul acestora a re- 
zultat Constantin Nicolae Caragea, tatăl Tandei. Nici linia 
maternă nu era mai prejos: mama sa, Ecaterina Olimpia 
Kretzulescu, era descendenta ilustrei familii nobiliare care a 
fost socotită de același rang cu Cantacuzinii şi Brâncovenii. 
Se spune că noblețea obligă, iar principiul pare să fi fost res- 
pectat de mai toate înaintașele principesei Tanda Caragea: 
bunica ei se numărase printre ctitorii leagănului din apropi- 
erea Arcului de Triumf din capitală, iar mama sa condusese 
ani de zile aşezământul de la Nedelea, din judeţul Prahova, 
unde sute de copii orfani ori săraci găseau o masă caldă şi ali- 
narea de care aveau nevoie. În anii celui de-al Doilea Război 
Mondial, Ecaterina Caragea se avântase curajos în ajutora- 
rea aviatorilor americani căzuţi prizonieri în urma raidurilor 
din 1943-1944, activitatea sa filantropică aducându-i renu- 
mele de „îngerul de la Ploieşti”. „Coana Tincuţa [Ecaterina 
Caragea - n.m.], îşi amintea Neagu Djuvara, „era o femeie 
de suflet, plină de energie şi de demnitate. Nu merita să aibă 
o fată ca Manda [pseudonimul dat Tandei - n.m.]”'. Tanda 
a fost, într-adevăr, foarte diferită. S-a aplecat nu atât spre 
binele altora, cât mai degrabă spre propriul interes şi spre 
propria satisfacţie, deschiderea sa fiind cu precădere spre 
bărbaţi atrăgători, bine poziționaţi sau care, odată căzuţi în 
mrejele ei, i-ar fi putut servi scopurilor pe care le urmărea. 
Şi a ştiut să se bucure din plin de viaţă şi de plăcerile ivite, 
încă din adolescenţă. Unul dintre cei cu care flirta în acei ani 

era Neagu Djuvara, cel cu care avea să se intersecteze peste 
15-20 de ani în domeniul informativ, acesta amintindu-şi că: 


fără a fi nici ea frumuseţe clasică, era, la 14 ani, subţire, 
înaltă, isteaţă - de avea un bâzdâc irezistibil. Amor nebun în- 
tre noi, dar cum? La vârsta aia şi la rudele la care eram, să în- 
drăznesc să mă aventurez dincolo de stadiul flirt? [...] Deci 
cu Tanda mă giugiuleam în mașina care ne ducea zilnic la 
Budişteni, amândoi înghesuiți la spate, lipiţi unu de altu [...] 
Eu socoteam, dacă nu pot face nimic cu ea anul ăsta, când 
m-oi întoarce la anu’, musai să atac. Dar, când m-am întors, 
eu de 18, ea de 15, am aflat că era deja lansată pe piaţă. O ra- 
tasem şi p-asta. 


În 1942 s-a căsătorit cu Dumitru Bragadiru, pe care-l 
alinta Mitu, noua familie instalându-se într-o casă de pe 
aleea Modrogran, din apropierea Pieței Victoriei. Ceva mai 
în vârstă ca ea, bărbatul era o partidă excelentă, fiind unul 
dintre moştenitorii uriaşei fabrici de bere din sudul capita- 
lei şi, bineînţeles, dispunea de o avere considerabilă. Cei doi 
se potriveau precum apa și uleiul: el taciturn, ea exuberantă, 
el liniştit şi molcom, ea repezită şi vioaie, el căutând calmul 
căminului familial, ea impudică şi dezinhibată. Bârfele des- 
pre amorurile ei făceau înconjurul Bucureştiului la sfârşitul 
anilor 1930, dar cunoscuţii se așteptau probabil că acestea 
vor înceta după căsătorie. Nu s-a întâmplat acest lucru, iar 
prin protipendada Capitalei deja circulau zvonuri despre 
relaţia Tandei cu un ofiţer german de antiaeriană. După eve- 
nimentele din august 1944, în Bucureşti au apărut elegan- 
tele uniforme americane şi britanice, dar şi cele sovietice, 


' Neagu Djuvara, Amintiri şi poveşti mai deocheate, Editura Humanitas, 

răpciugoase, anoste, mai ales înfricoşătoare. Tanda şi soțul ei 
au ales să se pună la adăpost de eventualele neplăceri pe care 
le-ar fi putut suferi din partea ofițerilor Armatei Roşii, mai 
ales că despre Mitu Bragadiru se vorbea că făcuse afaceri fru- 
moase şi bănoase cu armata germană, așa că reşedinţa lor a 
devenit sediul Misiunii Militare Americane, care a ocupat-o 
câteva luni, până s-a mutat în locuinţa lui Ică Antonescu de 
la intersecţia străzilor Batiştei şi I.L. Caragiale. Dar nu nu- 
mai România schimbase alianţa, ci si abila Tanda: locul mis- 
teriosului german fusese luat de locotenentul american de 
aviaţie Moevs, prin intermediul căruia femeia avea intrare în 
mediul select şi restrâns al ofițerilor și diplomaților occiden- 
tali. Era evident că mariajul nu avea să mai dureze în ritmul 
acesta şi, probabil exasperat să tot fie alter ego-ul lui Zaharia 
Trahanache, Mitu Bragadiru a divorțat de Tanda Caragea în 
1947. Nicio dramă pentru tânăra prinţesă, ba dimpotrivă: 
avea cale liberă să se mărite cu iubitul american, devenind 
doamna Alexandra Moevs. Oricum, schimbările radicale 
din societate şi climatul politic instabil păreau să nu o afec- 
teze: în 1945, când războiul în Europa abia se încheiase, iar 
oamenii își căutau rudele pierdute şi îi jeleau pe cei dragi, 
pieriți în distrugătorul conflict, Tanda Caragea călătorea în 
Elveţia, unde a petrecut aproape o lună. Oficial, deplasa- 
rea s-a făcut în numele Crucii Roșii, fiind o responsabilitate 
dată de mama sa, care, într-adevăr, făcea o operă umanitară 
şi filantropică prin instituţia caritabilă. În realitate, se pare 
că prințesa avea grijă să plaseze în băncile elvețiene banii lui 
Mitu Bragadiru, obţinuţi în anii războiului din atacerile cu 
firmele germane, probabil cu gândul de a-i folosi dacă și când 
ar alege calea exilului. În 1946 a făcut o călătorie similară, de 
data aceasta împreună cu mama sa, pe care a abandonat-o 


312 LUCIAN VASILE 


câteva săptămâni în Elveţia, timp în care prinţesa s-a bucurat 
din plin de distracţiile Parisului. Uşurinţa călătoriilor, într-o 
perioadă în care deplasările peste graniţe erau inaccesibile şi 
riscante pentru majoritatea românilor, s-ar fi datorat nu atât 
trecerii pe care o avea mama sa, Ecaterina Caragea, ci legătu- 
rilor apropiate dintre frumoasa Tanda și oportunistul doctor 
Petru Groza, potențat după 1945 ca lider al guvernului (pro)- 
comunist de la București. 

Totuşi nu chiar totul mergea după cum şi-ar fi do- 
rit: în 1946, pe când divorțul mult aşteptat încă nu fusese 
pronunţat, fiind încă doamna Bragadiru, Tanda Caragea şi-a 
găsit iubitul american în pat cu Alexandra Racotă, una din- 
tre cele mai bune prietene ale ei. Avea şi viaţa ironiile ei sau 
poate doar locotenentul Moevs se decisese să nu rateze nicio 
oportunitate de a se bucura de frumuseţile Bucureştiului, 
Care au fost urmările acestor complicate ițe amoroase este 
greu de deslușit: singura certitudine este că la 26 mai 1946, 
Alexandra Racotă zăcea fără suflare, într-o baltă de sânge, 
pe trotuarul de lângă blocul de pe strada Dionisie Lupu nu- 
mărul 65 — se aruncase de la etajul cinci, motivul care a îm- 
pins-o la acest gest tragic poate fi numai speculat. Să fi fost 
remușcarea pentru amorul cu Moevs? Neputinţa de a trece 
peste divorțul recent de soțul său, director la Societatea 
de Telefoane? Teama de a cădea victimă represiunii noilor 
autorităţi comuniste, pentru „vina” de a face parte dintr-o 
familie de ruşi albi? Sau cine știe ce alte gânduri nu i-au dat 
pace tinerei femei în acea fatidică zi. Dispariţia ei i-a dat însă 
cale liberă Tandei Caragea pentru a se căsători cu Moevs, 
imediat după divorţul de Mitu Bragadiru, mariajul fiind de 
fapt calea legală prin care spera să poată pleca din ţară şi 
să se stabilească în Occident, bucurându-se de statutul de 

cetățean al Statelor Unite, dar şi de cel de soţie de ofiţer ame- 
rican. Lucrurile aveau să se complice în a doua parte a anu- 
lui 1947, când Moevs a părăsit România, lăsând-o pe noua 
lui soţie în grija celorlalți ofițeri din cadrul legaţiei de pe 
strada Batiştei. În plus, Tanda Caragea s-a găsit în mijlocul 
unei afaceri controversate, fiind acuzată că ar fi demarat un 
proiect imobiliar în București, luând banii viitorilor locatari, 
dar apoi nu a mai construit clădirea preconizată. Se pare că 
s-a ajuns la o înţelegere între părţi, înainte ca speța să ajungă 
în fața judecătorilor, situaţie în care Caragea ar fi avut mari 
şanse să fie condamnată la închisoare. 

Dar, în acelaşi timp, cel mai important aspect care o viza 
pe descendenta familiilor aristocratice se petrecea departe 
de bârfele de salon ori de paginile cotidianelor naţionale. 
Viaţa sa stridentă, legăturile cu ofițerii americani, patimile 
care o urmăreau, toate aceste calități şi defecte, deopotrivă, 
în funcţie de perspectivă, atrăseseră atenţia SSI, care, într-un 
document intern din 1947, nota că „prin firea şi caracte- 
rul pretabil la excrocherii |sic!], furt, prostituție, afaceri de 
bursa neagră etc., Alexandra Moevs este un mediu bun pen- 
tru misiuni de spionaj, la aceasta contribuind şi vastele sale 
relaţiuni care constituie surse de informare”!. Prin urmare, i 
s-a deschis un dosar de urmărire, scopul fiind însă aborda- 
rea şi recrutarea ei. Cum a decurs apropierea ofiţerilor SSI de 
prinţesa Caragea rămâne doar o altă filă incertă a istoriei spi- 
onajului românesc. Probabil că operaţiunea a fost condusă de 
şefii structurii, căci, după recrutarea Tandei la 26 iunie 1948, 
instructajul i-a fost făcut personal de domnii Z. şi M., adică 
Mircea Țigoiu, cel care conducea secția de contraspionaj, res- 
pectiv Ionel Munteanu. Având în vedere legăturile sale de 

familie şi cunoştinţele personale din vechea protipendadă 
bucureșteană, posibilităţile sale informative erau considera- 
bile dacă ar fi activat ca agentă în interiorul ţării, însă Tanda 
a reuşit într-un fel să-i determine pe ofiţerii SSI să accepte va- 
rianta infiltrării ei în emigrația de la Paris, unde ar fi fost ex- 
trem de utilă regimului comunist. Marea întrebare este cum 
a izbutit să convingă pe şefii structurii secrete că nu va trăda 
şi se va achita cu conştiinciozitate de sarcinile informative 
care îi vor fi trasate. Oricât de frivolă ar putea părea ipoteza, 
se poate ca şi Ţigoiu să fi fost unul dintre bărbaţii care au că- 
zut pradă farmecului prinţesei dispuse să facă orice pentru 
a-şi atinge scopurile. Dovadă - încrederea aproape oarbă în 
loialitatea Tandei, refuzând, ulterior, cu obstinaţie să accepte 
că ea ar fi „căzut” altfel decât în urma unei trădări sau a unor 
presiuni psihice şi fizice de neîndurat. 

În octombrie 1948, misiunea Tandei Caragea era stabilită: 
obiectivele sale erau infiltrarea în comunitatea românească din 
Franța, de unde va trebui să furnizeze informaţii, şi introdu- 
cerea în rândul exilaților a altor agenți trimiși din ţară. Odată 
sosită la Paris, trebuia să sune la un număr de telefon la care 
îi răspundea o voce de bărbat. Îi va spune parola stabilită de 
ofiţerii de la Bucureşti, iar persoana de la celălalt capăt al fi- 
rului îi va comunica un loc şi o oră de întâlnire, apoi va în- 
chide receptorul. După ce se vor întâlni, bărbatul îi va pune la 
dispoziție un apartament confortabil, dar şi o sumă de bani care 
să-i permită un trai decent pentru o bună perioadă de timp. În 
primele săptămâni, Tanda Caragea avea sarcina de a organiza 
diferite întruniri ale celor din emigrație, la care să-i invite pe 
foşti ofiţeri, precum Rădescu ori Tomoroveanu, dar și politici- 
eni ca Boilă şi Veniamin. Acestora trebuia îl prezinte pe bărba- 
tul care o aşteptase la Paris şi care era, de fapt, spion comunist, 

sarcina ei fiind să-l introducă printre exilaţii români’. Plecarea 
in misiune s-a petrecut la începutul lunii noiembrie 1948, iar 
landa Caragea nu era singură, ci îl avea alături pe noul său 
iubit, inginerul Paul Leptew, recrutat la rândul său de către 
contraspionaj pentru a activa ca informator în exil, şi pe care 
prinţesa trebuia să-l prezinte drept fratele său vitreg. Cei doi 
s-au deplasat la Budapesta împreună cu Ţigoiu şi au locuit la 
gazda Lola Roth, pentru confirmarea legendei pe care urmau 
s-o prezinte la verificările de după trecerea Cortinei de Fier. 
Din capitala maghiară, Tandei Caragea şi lui Paul Leptew li 
s-a facilitat drumul către Viena, unde au ajuns în prima parte 
a lunii noiembrie, trecând cu bine de primele formalităţi în ca- 
litate de exilați care scăpaseră din România comunistă. Totul 
mergea conform planului. 

Numai că, misiunea Tandei nu avea să se desfăşoare de- 
loc conform proiectului stabilit de Ţigoiu şi Munteanu, și 
s-ar putea afirma că în realitate s-a sfârşit înainte de a în- 
cepe. Totuși, devoalarea nu a fost vina ei, ci o combinaţie de 
lipsă de conspirativitate a altui spion comunist, inteligență, 
memorie și atenţie din partea agenţilor români şi americani 
din Viena şi, bineînţeles, un dram de neșansă. În vara anului 
1948, cenzura telefonică britanică din capitala austriacă a re- 
marcat că un emigrant român cu numele de Puiu Dumitrescu 
telefona suspect de des la Bucureşti, aşa că au semnalat acest 
lucru CIC american”. Cazul a fost preluat imediat de George 
Neagoy care, cu sprijinul celorlalţi agenţi români, l-a pus sub 
filaj şi a descoperit că respectivul trece neobişnuit de frecvent 
pragul legaţiei române din Viena, iar în restul timpului caută 
să stabilească legături cu alți români din exil. În paralel, s-au 

făcut verificări şi s-a aflat că Dumitrescu venise legal din ţară 
şi urmează în câteva zile să revină în România. Așa că tre- 
buia acţionat de urgenţă: cu o noapte înainte de întoarcerea 
în ţară, Neagoy şi Gelu Belu au descins la hotelul unde era 
cazat Puiu Dumitrescu, l-au arestat și l-au dus la o închisoare 
din zona americană. Contraspionajul american realizase o 
lovitură imensă: cel reținut a mărturisit destul de repede că îl 
chema de fapt Augustin Ruja, era ţigan din Sânmiclăuşul de 
Alba, dar trăia în Bucureşti unde fusese şofer la Societatea 
de Tramvaie (STB). Simţind încotro se îndreaptă societatea 
românească după 23 august 1944, se înscrisese în Partidul 
Comunist, iar în 1945 a fost încadrat în SSI. După trei ani 
de activitate în serviciul de informaţii al regimului comu- 
nist, primise întâia sa misiune externă: să strângă date des- 
pre emigrația românească din Viena şi să descopere călăuzele 
care scot oameni din ţară şi îi aduc în Austria. Încrezut şi 
arogant, şoferul devenit peste noapte spion comisese câteva 
greşeli elementare de conspirativitate, iar cea mai importantă 
dintre acestea îi adusese și căderea: după ce vizita legația ro- 
mână, trebuia şi să-l sune pe Ionel Munteanu, numai că, din 
lene, făcea acest lucru din acelaşi sector britanic în care se 
afla şi reprezentanța diplomatică, ceea ce, bineînțeles, a atras 
atenţia cenzurii. Căzut în mâinile inamicului, Augustin Ruja 
nu a încercat să mai opună rezistenţă şi să-şi ascundă acti- 
vitatea, oferind relatări detaliate ale celor cu care lucrase la 
Bucureşti, dar şi ale sarcinilor pe care le avea în misiune. 
Aşa au aflat Neagoy şi ceilalți din CIC despre Mircea Ţigoiu, 
care îi făcuse instructajul şi îi arătase încredere, despre 
Ionel Munteanu, cu care a ţinut legătura telefonică în tim- 
pul şederii la Viena, dar şi despre o anumită doamnă Tanda 
care i-ar fi facilitat drumul spre Occident. Pentru o vreme, 

ancheta spionului Puiu Dumitrescu părea finalizată, însă 
arestatul mai avea de stat în închisoarea americană. Recrutat 
mai degrabă formal, angajament pentru care a fost recom- 
pensat cu un pachet de ţigări şi câteva zeci de șilingi, Ruja s-a 
întors în ţară, unde a fost anchetat mai întâi de Țigoiu, iar în 
1950 transferat Direcţiei de Cercetări Penale. Oficial, aresta- 
rea sa a avut loc la 28 august 1950, fiind reanchetat, trimis 
in judecată și condamnat pentru înaltă trădare la cincispre- 
zece ani de muncă silnică pentru „deconspirare de misiune”. 
A trecut prin închisorile Jilava, Gherla, Baia Sprie şi Piteşti, 
şi-a construit faţă de ceilalți deţinuţi politici legenda că ar fi 
făcut parte din vechile cadre ale SSI, și reuşind să joace abil 
acest rol, mai ales că uneori apela la detalii biografice ale co- 
legilor de celulă, pe care, în mod inexplicabil, le cunoștea fără 
greşeală!. Taciturn şi rezervat, nu se implica în discuţii po- 
litice şi nu prea povestea despre viața din libertate, căutând 
însă mereu să afle dacă un anume ofițer din cadrul Securităţii 
mai este sau nu în funcţie, spunând că dacă acesta ar fi înlă- 
turat, ar putea fi şi el pus în libertate. Eliberarea sa a avut loc 
la 22 septembrie 1957, la ani buni după decăderea lui Ţigoiu 
ori marginalizarea lui Munteanu. Apoi, urma i s-a pierdut. 
Povestea lui Augustin Ruja şi cea a Tandei Caragea ar fi 
rămas numai două fire narative separate dacă, la câteva zile 
după sosirea prinţesei şi a „fratelui său vitreg” la Viena, unul 
dintre ofiţerii CIC nu ar fi făcut legătura între Tanda Caragea 
refugiata şi doamna Tanda colaboratoarea serviciului secret 
românesc. Părea o ipoteză de necrezut, însă Neagoy şi cole- 
gii săi au decis că trebuie verificată și i-au cerut lui Augustin 
Ruja să o descrie pe femeia care mijlocise deplasarea sa prin 

Ungaria, apoi să o identifice dintr-o serie de fotografii. Spre 
consternarea lor, degetul şoferului-spion stătea apăsat în 
dreptul Tandei Caragea. Era așadar adevărat: soţia unui ofițer 
american şi descendenta unor importante familii aristocratice 
era de fapt spion comunist infiltrat în emigrația românească. 
Confirmarea urma să vină după confruntarea ei cu Puiu 
Dumitrescu. Sub pretextul unor verificări de rutină cu privire 
la ruta clandestină utilizată pentru a fugi din ţară, Neagoy' a 
invitat-o pe Tanda Caragea într-un birou unde o așteptau şi 
Gelu Belu, Viki Popa şi câțiva alți ofițeri. La un moment, ușa 
s-a deschis și în încăpere a pășit Ruja. Tanda Caragea trebuie 
să fi avut un şoc când l-a văzut pe cel cu care lucrase în țară 
şi, speriată că ar putea să o deconspire, s-a grăbit să-i facă un 
semn disperat. Numai că gestul ei a fost remarcat și de ceilalți 
agenţi, Viki Popa înfuriindu-se atât de tare că a lovit-o puter- 
nic, femeia prăbușindu-se pe podea, gest pe care nu l-a regre- 
tat niciunul dintre cei de față, dar pentru care fostul ofiţer avea 
să fie ulterior sancţionat”. Era evident că cei doi se cunoșteau, 
iar cele spuse de Ruja erau adevărate. Imediat, o echipă a 
CIC s-a deplasat la hotelul unde era cazat „fratele vitreg” al 
prinţesei, care a fost arestat şi adus la închisoarea americană. 
Tanda Caragea şi Paul Leptew au fost supuşi unor interogato- 
rii ample, Neagoy şi agenţii săi fiind interesaţi să afle filierele 
şi punctele de sprijin ale serviciilor secrete de la Bucureşti. 
Cele două palme ale lui Viki Popa și conştientizarea că se află 
în arest au determinat-o pe Tanda Caragea să înțeleagă că nu 

' În memoriile sale, Neagu Djuvara îl va confunda pe George Neagoe/ 
Neagoy cu scriitorul de origine română Peter Neagoe (1881-1960). Acesta 
a lucrat, într-adevăr, pentru serviciile de informaţii americane, în special în 
timpul celui de-al Doilea Război Mondial, însă nu a participat la activitatea 


CIC din Austria. 
* Neagu Djuvara, Amintiri din pribegie... p. 68. 

are altă opţiune decât să accepte înţelegerea pe care ancheta- 
torii săi i-au oferit-o: libertatea sa contra colaborării totale cu 
serviciile de informaţii occidentale, târg pe care l-a acceptat 
fără să stea prea mult pe gânduri. Oricum, angajamentul față 
de contraspionajul de la Bucureşti fusese luat din interesul de 
a pleca din ţară, acum contextul se modificase şi presiunile 
veneau din alt sens. Activitatea ei putea schimba macazul!. În 
ciuda faptului că deconspirarea, detenţia şi ancheta au fost fă- 
cute de CIC american, cum Tanda Caragea avusese misiunea, 
dar îşi păstra și dorinţa personală de a ajunge la Paris, dosarul 
său a trecut în responsabilitatea structurii informative secrete 
franceze. Nu e deloc exclus ca în această turnură favorabilă să 
ti contat și aportul lui George Neagoy care a continuat „an- 
chetarea” Tandei într-o manieră ceva mai personală și mai 
intimă. Plăcerile trupești îi vor fi fatale pentru carieră, căci 
superiorii au aflat de legătura cu „a dangerous Soviet agent”, 
după cum avea să rămână prinţesa descrisă în rapoartele in- 
terne americane, dar şi de faptul că aceasta i-ar fi sustras câ- 
teva documente. 

În toamna anului 1949, Tanda Caragea și Paul Laptew au 
aplicat pentru viza de intrare în Franţa, însă cererile lor au 
fost respinse, existând suspiciunea că, din cauza legăturilor 
cu SSI ar putea continua să activeze în folosul Bucureștiului. 
Momentan, prin intermediul lui Belu și Maurice, cei doi au 
fost transferați la Salzburg, unde urmau să fie supravegheați 
de Titi Constantinescu, mai ales că acesta era dornic să o uti- 
lizeze pe prinţesă în activitatea informativă. Un interes aparte 
mai avea și Beaumont, care se pare că fusese implicat în 

' ACNSAS, Fond SIE, dos. 677, ff. 90--91. 


* https://www.archives.gov/files/declassificationiscappdf2010-081-umiss 
doc8.pdf, p. 5 (accesat la 3 mai 2020). 

cercetările ei de la Viena, şi care, la rândul său, fusese sedus 
de acel uimitor vino-ncoace al Tandei Caragea, alegând să 
continue „verificările” şi la Salzburg, „anchetă pe care a dus-o 
până la... aşternut”. Din această fază a anchetei a păstrat „o 
amintire neştearsă”, după cum i se va lăuda lui Djuvara. 
Tanda spera ca prin intermediul lui să i se permită accesul în 
Franţa, fiind perfect conştientă că vizitele dese la Salzburg ale 
ofițerului francez nu se datorau intensificării activităţii infor- 
mative, ci aveau alte motive, uneori prințesa fiind auzită afir- 
mând „cine se atinge de mine are de-a face cu Beaumont”. 
Cu toate acestea, colonelul SDECE reuşise să păstreze separat 
planul intim de cel profesional şi, în ciuda bunei impresii pe 
care tânăra prinţesă i-o producea, nu a acceptat să-i acorde 
viza mult dorită, considerând că femeia nu este de încredere 
deoarece ar putea fi, în continuare, spion al Bucureştiului. Iar 
încrengăturile informative ale Tandei Caragea nu se opreau 
aici. În acea perioadă nu lucra numai cu George Neagoy, 
Titi Constantinescu, Beaumont, ci şi cu Mihail Opran, legă- 
tura cu şeful SIMRE fiind determinată probabil de speranța 
că acesta îi va mijloci intrarea în Franţa şi stabilirea la Paris, 
ceea ce avea totuși să se întâmple, dar mai târziu şi prin alt 
intermediar, însă prin acelaşi procedeu. 

Oficial, Tanda Caragea încă era soţia lui Robert Moevs, lo- 
cotenentul american stabilit la Paris, unde se înscrisese la o 
şcoală de muzică. Relaţiile dintre cei doi erau mai degrabă de 
formă, ofițerul spunându-i în 1947 unui cunoscut care l-a în- 
trebat de soția rămasă în ţară că fiecare îşi vede de drumul 
său. Cu toate acestea, a sărit imediat s-o ajute după ce a fost 
pusă în libertate de CIC (ştia că așa-zisul frate vitreg era de 


' Neagu Djuvara, Amintiri din pribegie... p. 68. 
? Stejărel Olaru, op. cit., p. 55. 

lapt amantul ei, situaţie care, se pare, nu l-a influenţat cu ni- 
mic), căutând chiar să o aducă ilegal în Franţa. Până atunci 
însă, Caragea a plecat în Elveţia, în toamna anului 1940, alături 
de Laptew, numai că în primăvara anului următor a fost ares- 
tată de autorităţile de la Berna și expulzată, conform dorinţei 
sale, în Italia. Oficial, pentru depăşirea perioadei legale de 
rezidenţă, însă mult mai probabil pentru că o ajunseseră din 
urmă suspiciunile că ar fi spion comunist. Iar vestea a ajuns 
în final și în emigrația românească, mai exact în mediul pari- 
zian. Printre primele persoane care au aflat de expulzare a fost 
Constanţa Magoș, care, ştiind că Titi Constantinescu i se lă- 
udase în primăvara anului 1950 cu colaborarea lui cu Tanda 
Caragea, a găsit de cuviinţă să facă un bine şi să-l informeze 
despre cele petrecute în Elveţia. Numai că Titi Constantinescu 
a făcut ceea ce îi stătea atât de bine în caracter: nu a păstrat se- 
cretul celor aflate și l-a spus mai departe, apoi a mai şi dat vina 
pe Opran. În cele din urmă, bârfa, la fel ca originea ei, a ajuns 
şi la urechile Tandei Caragea care a căpătat o ură teribilă pen- 
tru Magoș, pe care o înjura mereu, afirmând că dacă o va în- 
tâlni vreodată va fi „vai de părul ei”. 

Atunci când părea că importanţa ei în lumea spionilor 
începea să dispară, Tanda Caragea a redevenit în 1951 un 
colaborator care trebuia ţinut aproape, controlat și suprave- 
gheat. Era vremea în care America era sub influenţa psiho- 
zei agenților sovietici infiltraţi în structurile guvernamentale, 
doctrină alimentată de senatorul republican McCarthy. 
Starea de nesiguranţă şi suspiciunile reciproce zguduiau 
din plin şi serviciile de informaţii ale Statelor Unite, ecou- 
rile simțindu-se până la Salzburg, unde Titi Constantinescu 
aflase un amănunt exploziv din biografia prinţesei. În anii 


1 ACNSAS, Fond Informativ, dos. 329 902, vol. 2, f. 176. 

războiului, Tanda Caragea se iubise cu Frank Wisner, un 
ofițer american trimis clandestin în România chiar în 
preajma schimbării de alianţă din august 1944. Anul urmă- 
tor, Wisner a părăsit România şi nu a mai păstrat contactul cu 
cea care, pe atunci, era soția lui Mitu Bragadiru, însă legătura 
celor doi constituia o vulnerabilitate pentru cel care a ajuns 
şeful Office of Policy Coordination, serviciul care se ocupa 
la începutul anilor 1950 de operaţiunile de propagandă, sa- 
botaj şi sprijinire a grupurilor de rezistență din țările aflate 
sub tutelă sovietică, printre care şi România. Lucrurile erau 
cu atât mai grave, cu cât Wisner avea rivali puternici, prin- 
tre care senatorul McCarthy şi șeful FBI, J. Edgar Hoover, 
iar aceştia au încercat să-l înlăture din funcție folosindu-se 
de informaţiile despre vechea relaţie dintre şeful OPC şi fe- 
meia confirmată ulterior ca agent comunist. În acest context, 
Titi Constantinescu a încercat să o ţină sub supravegherea 
sa îndeaproape pe Tanda Caragea, trasându-i unui anume 
Nicolae Jurţă sarcina să o ducă în mod clandestin de la Roma 
la Salzburg. Pentru misiune, Jurţă a primit aproximativ 
7 000 de franci, banii fiind asiguraţi din fondurile Constanţei 
Magoş, prin intermediul lui Mihail Țanţu. Acţiunea lui Titi 
Constantinescu era, fără îndoială, îndrăzneață și cu bătaie 
lungă, agentul căutând să se implice într-un război purtat 
la niveluri înalte. Proiectul nu a mai avut însă finalitate, de- 
oarece verificările făcute asupra lui Wisner în legătură cu 
Caragea nu au confirmat vreo vulnerabilitate şi, în plus, şeful 
OPC avea la rândul său prieteni influenţi care îi puteau asi- 
gura sprijinul împotriva potenţialelor acuzaţii. 

În tot acest timp, tânăra încerca să-și scoată din țară mama 
rămasă singură şi care locuia într-un apartament cochet pe bu- 
levardul Lascăr Catargiu din capitală, foarte aproape de Piaţa 

Victoriei. Reuşise, prin mai multe filiere, să-i trimită scri- 
sori prin care să o asigure că nu a uitat-o şi că face tot ce-i 
stă în putință să o aducă de cealaltă parte a Cortinei de Fier. 
lar dorinţa ei se pare că şi-a găsit ecoul în planurile de spio- 
naj ale conducerii SIMRE. Versiunea oficială a operaţiunii este 
că, reușind în toamna anului 1951 să strângă banii necesari, 
Tanda Caragea l-a plătit pe marinarul Florea Ardeleanu (unul 
dintre navigatorii recrutaţi de Gelu Belu) să o aducă la Viena 
pe mama sa. În realitate, lucrurile au stat mult mai compli- 
cat de atât şi au avut multe fire ascunse și încâlcite. Tânăra l-a 
convins pe Opran că prin mama sa se poate construi o rețea 
informativă similară cu cea pe care liderul SIMRE o plănuise 
prin intermediul Lyei Popescu şi a Paulei Ventzel, iar Ecaterina 
Caragea poate contacta anumite persoane, cărora să le distri- 
buie microfilmele cu instrucțiuni şi pachetele cu cerneală sim- 
patică. În schimb, fostul comandor trebuia să o scoată din țară 
pe bătrână. Roţile au fost puse în mişcare şi, printr-o filieră 
neidentificată, pacheţelele au ajuns în apartamentul de pe bu- 
levardul Lascăr Catargiu, însă Caragea nu le-a distribuit mai 
departe, aspect rămas necunoscut la Paris. În acelaşi timp, 
Florea Ardeleanu nu era dispus să-și ia un risc atât de mare 
pe gratis, aşa că trebuia plătit, iar banii au fost furnizaţi de co- 
lonelul Beaumont, prin intermediul lui Opran, care i-a trimis 
la Viena lui Belu. La rândul său, Belu l-a plătit pe navigator. 
Ardeleanu şi-a îndeplinit misiunea, în ciuda unor momente 
deosebit de tensionate, aşa cum a fost la controlul de la vama 
maghiară, când ascunzătoarea din spatele dulapului nu a mai 
fost suficientă pentru a păcăli atenția grănicerilor unguri, iar 
Ardeleanu a avut numai câteva zeci de secunde pentru a o adă- 
posti pe bătrână în tancul cu apă al navei!. În ianuarie 1952, 


1 ACNSAS, Fond Informativ, dos. 551 173, vol. 5, f. 85. 


324 LUCIAN VASILE 


Ecaterina Caragea cobora la Viena, unde era primită de Gelu 
Belu, care trebuia să-i creeze o legendă menită să-l protejeze 
pe Florea Ardeleanu, apoi avea să-şi reîntâlnească fiica. Cum 
suma necesară plății călăuzei provenea din fonduri franceze, i 
s-au cerut informaţii din ţară, însă datele oferite erau complet 
nesatisfăcătoare, considerate minore, inutile și perimate. Din 
punct de vedere al scoaterii din țară, acțiunea reuşise cu brio, 
însă din punct de vedere informativ fusese un eşec costisitor, 
ceea ce pare să fi dus la aprinderea unui conflict între SDECE 
şi Ministerul de Interne francez. 

Anii treceau, iar Tanda Caragea continua să caute o moda- 
litate de a intra în Franţa şi a se stabili la Paris, chiar dacă de 
ceva vreme se vedea blocată în Austria de refuzul autorităților 
din Hexagon. Exasperată probabil de toate încurcăturile, amâ- 
nările şi respingerile cererilor sale, prințesa a folosit din nou 
vechea metodă. A divorțat de Moevs, l-a îmbrobodit pe un 
francez care lucra la Consulatul din Innsbruck, convingându-l 
să o ia de soţie, ocolind astfel toate opreliştile, și ajungând la 
Paris ca soţie de cetăţean francez. Apoi, bineînțeles, l-a părăsit 
pe ghinionistul şi naivul amorez. În capitala Franţei s-a instalat 
în apartamentul care aparținuse Elenei Văcărescu și care mai 
era locuit de vârstnica Alexandra Fălcoianu, o rudă îndepăr- 
tată a Tandei. În scurt timp, s-a debarasat de bătrână, pe care 
a internat-o într-un azil, devenind singura stăpână a locuinţei 
de lângă grădina Trocadero. Legăturile ei cu serviciile secrete 
nu par să fi încetat nici la Paris. În 1960, Tanda Caragea s-a 
prezentat la ambasada română, cerând să fie reactivată ca in- 
formatoare, având în vedere mediul pe care îl frecventa şi oa- 
menii influenţi pe care îi cunoştea. Însă Direcţia de Informaţii 
Externe (DIE) a decis că este prea riscantă o asemenea mişcare 


' ACNSAS, Fond SIE, dos. 183, f. 61. 

pentru că, cel mai probabil, Tanda Caragea lucra acum pen- 
tru DST şi fusese trimisă la reprezentanța diplomatică a 
Bucureştiului cu misiune contrainformativă. Oricum ar fi fost, 
lemeia se bucura de o faimă deloc fericită printre emigranții 
români, fiind mereu bănuită a fi agentă comunistă. 

După 1989, Tanda Caragea a revenit în România cu aure- 
ola multiplei descendenţe nobiliare. Participa la simpozioane, 
dădea interviuri şi era subiectul elogiilor de presă. Vorbea des- 
pre nevoia de memorie, de grijă față de generaţiile din trecut 
şi, mai ales, despre adevăr. Dar cine a fost, de fapt, adevărata 
Alexandra „Ianda” Caragea este greu de spus. O oportunistă 
forțată să-şi caute calea în vremuri tulburi? O hedonistă ca- 
meleonică, mereu în căutarea plăcerilor oferite de viață? Un 
spion aflat, pe rând, în serviciul tuturor structurilor secrete ale 
Războiului Rece? Sau, cum o descria franc Neagu Djuvara, „o 
nemernică - Dumnezeu s-o ierte”? 


Aliatul incomod. Mişcarea Legionară 


Peisajul secret din emigrația românească, o veritabilă 
pânză de păianjen ţesută numai în parte de SIMRE, nu poate 
fi complet fără prezentarea şi analizarea implicării Mişcării 
Legionare. Structura condusă de Horia Sima reprezintă un 
jucător cel puţin la fel de important ca serviciul informativ 
înființat de Mihail Opran, ba chiar din punct de vedere al 
duratei de activitate, precum şi din perspectiva acțiunilor 
ofensive din primii ani postbelici, îi depăşeşte pe ceilalți ac- 
tori din scenă. Controversată, stigmatizată și ostracizată, 
formațiunea de extremă dreaptă a constituit pentru ser- 
viciile secrete occidentale o colaborare pe cât de ingrată și 


' Neagu Djuvara, Amintiri din pribegie... p. 71. 


326 LUCIAN VASILE 


secretă, pe atât de necesară şi de solidă. Nici pentru grupă- 
rile politice democratice din exil Mişcarea Legionară nu con- 
stituia, cel puţin public, un posibil partener de dialog (cu 
toate că au existat tratative purtate la Paris între legionari și 
național-ţărănişti). Orice conlucrare cu un asemenea actor 
politic a cărui existență era marcată de violenţă, antisemi- 
tism, valenţe fasciste şi poziționări antidemocratice, putea 
aduce prejudicii de imagine, atacuri din partea regimului co- 
munist din ţară şi o decredibilizare în Occident. 

Horia Sima și ceilalți lideri legionari ştiau foarte bine con- 
textul fragil şi ostil în care se vedeau nevoiți să navigheze după 
1945. În aceeași măsură, erau şi perfect conştienţi de atuurile 
Mişcării în contextul noului Război Rece care se profila, avan- 
taje pe care nicio altă formaţiune politică românească din exil 
nu le deţinea. În primul rând, majoritatea legionarilor erau per- 
soane relativ tinere, foarte dinamice, cu opțiuni anticomuniste 
clare, radicale şi directe, dispuşi să-şi asume riscuri și chiar să 
se sacrifice în proiecte concrete împotriva regimului comunist. 
Erau, așadar, oameni de acţiune dezirabili în orice acţiune ofen- 
sivă preconizată pe „frontul secret” dintre Est şi Vest. Totodată, 
Horia Sima dispunea de o logistică instituţională net superioară 
față de celelalte formaţiuni politice (care nu aveau experienţa 
activităţii în exil şi nici a luptei subversive), existând o ierarhie 
funcţională și o rețea de membri ce se întindea din Germania 
până în Argentina, şi din Spania până în Australia. Pe lângă 
prezenţa semnificativă din emigrație, Mişcarea Legionară se pu- 
tea baza și pe puncte de sprijin în interiorul țării, în ciuda tutu- 
ror valurilor de arestări care afectaseră reţeaua de membri, dar 
nu o anihilaseră complet. 

Mai mult, legionarii aveau experiență combativă, necesară 
în acţiuni secrete, şi care avea să îi transforme în principala 

resursă instruită de serviciile de informaţii occidentale pentru 
misiuni în interiorul țării. Această pregătire data încă din pri- 
mele săptămâni de după evenimentele de la 23 august, când, 
odată cu crearea Armatei Naţionale de la Viena, câteva zeci 
de legionari sau simpatizanți ai „cămăşilor verzi” (unele esti- 
mări mergând până la o sută de persoane!) au intrat într-un 
amplu program de pregătire organizat de autoritățile ger- 
mane. Desfăşurat între noiembrie 1944 şi martie 1945, acesta 
viza recrutarea, pregătirea și parașutarea de echipe ce urmau 
să acţioneze clandestin adânc în spatele frontului, pe terito- 
riul României ocupate de Armata Roşie. Instruirea a cuprins, 
in general, noţiuni de radiotelegrafie, cifrare şi descifrare, uti- 
lizare de tehnică de luptă şi exerciții de paraşutism, ponderea 
fiecărui tip de antrenament fiind diferențiată în funcţie de ro- 
lul pe care fiecare membru urma să-l aibă în echipa operativă. 

Dacă eventualele trimiteri de agenţi în ţară nu se făceau 
prin parașutări, atunci era necesară folosirea unor rute terestre 
de trecere a frontierei, un alt aspect în care Mişcarea Legionară 
avea un avantaj ce nu putea fi negat, mai ales că unele dintre 
filierele prin Banatul sârbesc erau utilizate încă de la sfârşitul 
anilor 1930. Totodată, prin constituirea de căi de trecere clan- 
destină a graniţelor se puteau scoate din ţară persoane cerute 
din exil, existând perspectivele unui venit (prin „cumpărarea” 
locului în grupul călăuzei), dar și a unei potenţiale dependențe 
a partidelor democratice de Mişcarea Legionară, formațiunile 
politice istorice, lipsite de asemenea capacităţi logistice, având, 
după 1947, numeroşi membri aflaţi încă în libertate și a căror 
prezenţă în emigrație era atât de necesară. 

! Mariana Conovici, Silvia Iliescu, Octavian Silvestru, Țara, Legiunea, Că- 

În același timp, conducerea Mişcării Legionare căuta cu ar- 
doare o colaborare cu serviciile secrete occidentale, implicit 
şi cu guvernele statelor vestice. Nicolae Crăcea își amintea că 
Horia Sima îi mărturisise încă din ultimele luni ale războiului 
că „noi cu nemții și cu toți ăştia am terminat şi acuma eu vreau 
să iau o legătură cu americanii și cu englejii”!. Folosindu-se 
de crezul înverşunat anticomunist, Sima și apropiații săi ur- 
măreau ca prin stabilirea unei colaborări instituționale cu 
structurile occidentale să-şi curețe imaginea de stigmatul de 
grupare fascistă şi să capete o reabilitare a legionarismului. 
Astfel, Mişcarea şi-ar fi întărit poziţia pe scena politică româ- 
nească din exil, forțând reprezentanţii partidelor istorice şi ai 
CNR s-o recunoască şi s-o accepte ca structură cu drepturi 
egale. Însă scopurile nu vizau numai imaginea în rândul exilu- 
lui românesc, modul în care formațiunea condusă de Sima era 
receptată în cancelariile occidentale şi lupta efectivă impotriva 
regimului comunist. Conducerea Mișcării spera ca prin folo- 
sirea resurselor și a logisticii puse la dispoziţie de serviciile se- 
crete occidentale să reia și să consolideze contactul cu cei din 
țară pentru reorganizarea şi revitalizarea structurii, mai ales 
după valul masiv de arestări din 15 mai 1948. 


Spionaj și contraspionaj la mica înţelegere 


Chiar dacă dorinţa unei conlucrări în faţa inamicului co- 
mun, reprezentat de regimul comunist de la București, venea, 
cel puţin din partea Mișcării Legionare, de sus şi constituia un 
punct dintr-o agendă prestabilită, primele colaborări efective 
dintre legionari şi structurile informative occidentale au venit 
de jos și au apărut în mod spontan, din nevoi circumstanţiale. 
Un asemenea caz s-a înregistrat în 1946 în lagărul de refugiaţi 


' Mariana Conovici et alii, op. cit., p. 352. 

de la Reichenau, unde administraţia franco-americană i-a fo- 
losit pe legionarii aflaţi deja de aproape un an în centrul de 
detenţie în activitatea contrainformativă, având misiunea de 
a-i depista pe eventualii comuniști!. În paralel sau la foarte 
scurt timp de la debutul conlucrării în tabăra din apropierea 
Innsbruckului, s-au pus bazele unei relaţii între legionari și 
reprezentanţi ai structurilor informative americane, cel mai 
probabil fiind vorba de celula operațională din Salzburg. Se 
pare că una dintre condiţiile premergătoare acordului - chiar 
şi neoficial — a fost ca legăturile dintre legionarii şi țărăniștii 
din exil să se normalizeze, iar tensiunile și diferendele să fie 
suspendate”. Natura colaborării cu serviciul secret ameri- 
can la momentul 1946-1947 este neclară, însă, cel mai pro- 
babil, a vizat strict strângerea şi transmiterea de date militare, 
economice, politice şi sociale. Demersul necesita totuşi o 
rețea funcţională în interiorul României, cu persoane instru- 
ite cu privire la colectarea de informaţii şi transmiterea lor în 
condiţii de siguranţă, dincolo de Cortina de Fier, prin inter- 
mediul unor curieri. Şi în această privință, Mişcarea Legionară 
deja avea o oarecare experienţă, căci începuse să-şi dezvolte, 
sub conducerea lui Aurel Popa, şi în ciuda reticenţelor inițiale 
exprimate de Nicolae Petraşcu, un protoserviciu informativ, 
îndreptat mai degrabă spre nevoi interne. Însă odată cu ve- 
nirea lui Corneliu Decebal Andrei în ţară, în toamna anului 
1947, editicarea structurii a primit un nou avânt, laolaltă cu 
schimbarea orientării de lucru, de la colectarea de date pen- 
tru cei din interior, la furnizarea de date necesare dincolo de 

! Liviu Vălenaș, Mişcarea Legionară între adevăr şi mistificare. Convor- 
biri cu Mircea Dimitriu, Editura Majadahonda, Bucureşti, 2000, p. 113; Ma- 


riana Conovici et alii, op. cit., p. 342. 

Cortina de Fier'. Instructajul era unul extrem de sumar, re- 
crutările se făceau exclusiv din rândul legionarilor și nu exista 
o omogenitate de opinii cu privire la modul de activitate al 
structurii. Unii şefi de celule susțineau că, pe lângă muncă in- 
formativă, serviciul ar trebui să se ocupe și cu acţiuni ofen- 
sive, precum atentate ori sabotaje, însă aceste propuneri nu au 
fost acceptate de către coordonatori”. Inclusiv modul de lucru 
era unul destul de rudimentar, după cum își amintea Traian 
Popescu, unul dintre „agenţii” serviciului legionar: „unde în- 
tâlnim un ofițer sovietic, îi luăm însemnele, unde întâlnim o 
maşină sovietică, îi luăm însemnele din spate. Unde întâlnim 
un tanc sovietic, pe cât putem, îl descriem. [...] S-au format 
niște echipe în toată țara, s-a dat cerneală simpatică cu care 


se scria, se făceau nişte centralizatoare” 


. Odată strânse datele, 
acestea erau transmise la Salzburg, prin intermediul unor cu- 
rieri precum Eugen Teodorescu şi Dragoş Hoinic. Ruta prin 
Ungaria şi Austria era rareori utilizată de legionari, care pre- 
ferau căile „bătătorite” din Iugoslavia, folosindu-se foarte pro- 
babil de contactele pe care le aveau încă de la sfârșitul anilor 
1930 şi de sprijinul de care se bucurau din partea românilor 
din Banatul sârbesc. 

Statutul neașteptat pe care legionarii au ajuns să-l aibă în pe- 
isajul acțiunilor secrete din primii ani ai Războiului Rece este 
subliniat de faptul că, cel mai probabil, au fost singura structură 
din exilul românesc care a primit un avion pentru operaţiunile 
împotriva regimului comunist de la București. Aparatul de 
zbor era utilizat pentru paraşutarea în țară a agenţilor (prin- 
tre care Constanța Magoş afirma că s-ar fi numărat și Traian 

' Mariana Conovici et alii, op. cit., p. 376. 

Borobaru), care scăpau astfel de jumătate din riscantele treceri 
de frontieră, iar decolarea și aterizarea la întoarcere aveau loc 
pe un aeroport din apropierea Miinchenului. Avionul avea să 
se prăbuşească în Ungaria, fără a se cunoaşte cine erau pasage- 
rii la momentul zborului, fiind ştiut doar că aceștia au reușit să 
scape şi să ajungă în Austria!. Americanii au refuzat să le mai 
acorde un alt avion, așa că, din acel moment, Borobaru şi res- 
tul legionarilor au fost constrânşi să recurgă exclusiv la treceri 
terestre. Cu toate că unele surse plasează accidentul în cursul 
anului 1949, aproape sigur a avut loc în februarie 1950, când 
Opran, cu toate că era grav bolnav, fiind ţinut la pat vreme de 
mai multe zile, a trebuit să plece la Innsbruck imediat ce a fost 
informat telefonic de prăbuşire (Magoş şi-a amintit că înainte 
să iasă din apartament şeful SIMRE „a înjurat pe legionari şi 
treaba făcută de ei”?). Ulterior, documentele care fuseseră sal- 
vate au fost descoperite la Titi Constantinescu atunci când a 
încercat să intre clandestin în Franța. 

Dacă în ţară serviciul de informaţii a fost practic ani- 
hilat de numeroasele arestări din primăvara anului 1948, 
structura din oglindă, dincolo de Cortina de Fier, şi-a con- 
tinuat existenţa şi s-a consolidat. Şeful structurii era Traian 
Borobaru, unul dintre oamenii de încredere ai lui Sima, se- 
condat de Mircea Muşetescu şi Mircea Dimitriu, cărora li s-a 
adăugat ulterior şi Dumitru Creţu, aceștia ocupându-se în 
mod particular de sectorul ofensiv. Activitatea de contraspi- 
onaj era coordonată de către Mircea Bărbulescu, care, la rân- 
dul său, raporta direct lui Borobaru. Totodată, la fel ca SIMRE 
şi aproape oricare alt serviciu informativ, existau rezidenţe în 
principalele localităţi de interes pentru activitatea lor. Astfel, 


' ACNSAS, Fond Informativ, dos. 329 902, vol. 2, f. 214. 
? ACNSAS, Fond Informativ, dos. 1 057 701, vol. 4, f. 287. 

Vasile Mailat se afla la Salzburg, Traian Puiu la Viena, Nicolae 
Marinescu la Innsbruck, iar lui Virgil Popa îi era arondată în- 
treaga Germanie federală. 

Odată cu pierderea rețelei de informatori din ţară, majo- 
ritatea informaţiilor din interior erau obţinute prin trimite- 
rea de agenţi (terestru sau aerian). Chiar dacă uneori Magoş 
afirma că, pe lângă scopul informativ, legionarii urmăreau și 
comiterea de acte de sabotaj, foarte probabil acest detaliu este 
o exagerare. Pe lângă faptul că nu au fost identificate astfel de 
acţiuni, este puțin probabil ca veniţii clandestin în țară să riște 
în acest fel deconspirarea, mai ales că strângerea de date era 
activitatea cea mai profitabilă şi, cu siguranță, mai sigură decât 
distrugeri ori alte violenţe. Întorși cu bine în Occident, legi- 
onarii vindeau datele aduse tuturor structurilor secrete occi- 
dentale: francezilor (uneori prin intermediul lui Opran, care le 
reținea și pentru SIMRE), americanilor (aproape întotdeauna 
prin Neagoy) şi englezilor (mijlocitor fiind un turc care locu- 
ise o bună vreme în România). Motivele erau cât se poate de 
practice şi de mundane: nevoia de fonduri care să le asigure 
existența cotidiană pentru cei din emigrație şi posibilitatea 
de a-şi continua activitatea. Este neclar cât de dese şi de com- 
plexe erau aceste misiuni, precum și cine erau cei trimişi în 
țară. Constanţa Magoș afirma că Traian Borobaru și un anume 
Florescu ar fi întreprins peste 40 de acţiuni în intervalul 1946- 
1950, însă cum acea declaraţie a sa conţine atât detalii veri- 
dice, cât şi pasaje fanteziste, nu doar cifra, ci și informaţia în 
sine trebuie luată cu precauţie. Potrivit acesteia, atenţia legio- 
narilor se îndrepta cu precădere spre obţinerea de informaţii 

' ACNSAS, Fond Informativ, dos. 360 801, f. 72. 

militare din zone strategice, precum Valea Prahovei, sau refe- 
ritoare la mișcările de trupe sovietice spre sau dinspre granițe, 
Borobaru şi Florescu utilizând în acest sens inclusiv aparatele 
foto pe care le aveau în dotare. 

Accidentul aviatic din primăvara anului 1950 a pertur- 
bat însă grav echilibrul colaborării dintre legionari, SIMRE şi 
structura americană de la Salzburg. Cum aceasta din urmă a 
refuzat să mai furnizeze un aparat de zbor în locul celui pier- 
dut şi, cel mai important, documentele secrete au fost însuşite 
de Titi Constantinescu, scurt-circuitul produs în tenebrele 
activităţii informative a făcut ca aproape fiecare parte să se 
certe cu celelalte două. Legionarii au rupt legăturile cu Parisul 
şi cu Salzburgul, Neagoy afirma că nu va mai lucra niciodată 
cu oamenii coordonaţi de Sima și Borobaru dacă nu își vor 
reconsidera poziţiile, Titi Constantinescu devenise indezirabil 
pentru SIMRE, iar Opran îşi vedea confirmate temerile legate 
de conlucrarea cu legionarii . 

Trebuie înţeles însă că această formă de conlucrare dintre 
legionari şi Neagoy nu era un parteneriat, în adevăratul sens al 
cuvântului, între Mişcare şi CIC american, ci, mai degrabă, o 
legătură punctuală, improvizată şi secundară a unei părți din 
structura informativă a Legiunii strict cu celula operațională 
de la Salzburg. Ea nu conferea legitimitatea și recredibilizarea 
căutate de Horia Sima și de apropiații săi, şi nici nu aducea 
o îmbunătăţire a poziţiei Mişcării Legionare pe scena politică 
românească a emigrației. Însă deteriorarea relaţiei cu centrul 
de la Salzburg nu a constituit pentru legionari un regres major, 
căci, între timp, reușiseră un acord mai amplu şi mai solid de- 
cât cel cu Neagoy. 

' ACNSAS, Fond Informativ, dos. 329 902, vol. 3, f. 179. 

Premisele unor acțiuni îndrăzneţe 


În 1949, doctorul Mircea Muşetescu, unul dintre puţinii 
legionari rămaşi la Paris, a fost contactat de doi ofițeri, unul 
american şi unul francez, fiecare reprezentând serviciul secret 
al propriei ţări pentru a discuta despre o colaborare între cele 
două structuri de intelligence şi Mișcarea Legionară în organi- 
zarea de acțiuni anticomuniste în interiorul țării. Propunerea 
constituia şansa pe care o aștepta Sima, aceea de a reconstrui 
imaginea grupării pe care o conducea, precum şi de a da po- 
sibilitatea intrării în contact cu elementele nearestate, existând 
astfel premisele unei reorganizări a Mişcării Legionare în ţară. 
Resorturile care au stat la baza contactării au fost atât experiența 
combativă și resursa umană a legionarilor, cât şi, potrivit lui 
Mircea Dimitriu, nemulțumirea francezilor față de stadiul or- 
ganizării CNR şi, mai ales, a celulei sale informative, SIMRE. 

La întâlnire - care a avut loc, cel mai probabil în 1950, 
într-o casă conspirativă din Paris - au participat, pe de o parte, 
cei doi ofiţeri, francez şi american, iar de cealaltă parte, în 
mod cert, Horia Sima, doctorul Mircea Muşetescu şi Mircea 
Dimitriu, dar probabil şi Traian Borobaru. În urma discuţiilor, 
s-a agreat un plan extrem de complex şi de ambițios: urmau 
să fie create două structuri, una ofensivă şi alta cu scop defen- 
siv, de contrainformaţii, ambele de câte 50 de legionari fiecare. 
Cifrele erau optimiste, în cel mai bun caz, căci la sfârşitul anu- 
lui 1949 legionarii aveau numai cinci persoane în instrucţie, 
toate într-un centru din Germania”, de aceea Dimitriu avea 
să-l însărcineze pe Alexandru „Ică” Tănase cu recrutarea de noi 
membri dintre cei aflaţi în lagărele de refugiați din Germania 


' Mariana Conovici et alii, op. cit., p. 333. 

Federală. Numărul recruților a mai crescut, dar a rămas de- 
parte de ținta exagerat de optimistă stabilită de legionari şi de 
reprezentanții francezi şi americani. Spre exemplu, în peri- 
oada aprilie 1951-februarie 1952, în centrele de pregătire de 
la Isny, de care răspundea în acel moment Petre Ponta, şi de la 
marginea orașului Lindau, se aflau numai douăsprezece per- 
soane în instruire’: Ştefan Ionescu, Nicolae Moroaica, Anatol 
Chiriac, Nicolae Cristescu, Petru Indrieşu, Ion Cernea, Ernest 
Baiu, un anume Baraitaru şi un anume Simionescu, Ion Golea, 
Alexandru Tănase şi Mircea Popovici, ultimii trei urmând să 
fie trimiși în țară până la finalul anului 1952. 

Conform datelor disponibile, cei din structura ofensivă 
ar fi trebuit să beneficieze de pregătire tehnico-militară, asi- 
gurată parţial de specialiști francezi” în centrele de instrucție 
din Hexagon (Longjumeau, Montfermeil, Andilly şi Chevilly- 
Larue) sau din zona franceză de ocupație a Germaniei (Isny im 
Allgäu, Biberach şi Lindau), puse la dispoziție de guvernul de la 
Paris. La acestea se adăuga și baza americană de la Kifisia, din 
Grecia, folosită ca avanpost pentru trimiterea efectivă în RPR. 
Instructorii erau prezentaţi cu nume conspirative, legionarii cu- 
noscându-i drept „Georges”, cel care a predat unele noţiuni de 
radiotelegrafie, sau „Jean”, care i-a învăţat cum să utilizeze fo- 
tografia în acţiunile secrete”. Restul instructajului cădea în sar- 
cina unor legionari ca Filon Verca (utilizarea limbajului Morse) 
sau Petre Ponta (falsificarea documentelor de identitate folosind 

' ANIC, Fond Institutul de Studii Istorice şi Social Politice, Organizaţii 
cu caracter fascist şi legionar, dos. 36, f. 2; ibidem, dos. 38, f. 1. 

exclusiv ustensile de uz cotidian), a căror activitate era super- 
vizată de Traian Borobaru, care obişnuia să viziteze periodic 
centrele de la Andilly şi Isny'. Cursurile cuprindeau noţiuni spe- 
cifice activităţii de spionaj: telegrafie și comunicare Morse (fie- 
care echipă fiind prevăzută să cuprindă şi un telegrafist dotat cu 
aparat de emisie-recepţie), cifrare şi descifrare, plastografiere şi 
pregătire de teren necesară în vederea parașutării în ţară pen- 
tru sprijinirea grupurilor de rezistență. La acestea se adăuga și 
un curs practic de filaj chiar pe străzile Parisului, printre trecă- 
torii care nu bănuiau că iau parte la antrenamentele unor viitori 
spioni”. Totodată, legionarii selectaţi luau parte la trageri cu ar- 
mament uşor (aproape exclusiv pistoale), exerciţii de orientare 
în teritoriu necunoscut şi deplasare pe timp de noapte (antrena- 
mentul viza parcurgerea a 15-20 de kilometri, pentru a-i pregăti 
pentru primele ore de după atingerea solului) şi cel puţin zece 
salturi cu parașuta din avioane militare similare cu cele preconi- 
zate a fi folosite în acţiunile viitoare. 

Grupele de acţiune urmau să fie constituite din câte trei 
persoane, format care avea să se cimenteze şi să fie utilizat în 
misiunile propriu-zise de la începutul anilor 1950. Scopurile 
celor ce trebuiau să fie trimiși în ţară erau verificarea stării de 
spirit a populaţiei (ataşamentul faţă de regim şi potenţialul de 
revoltă), culegerea de informaţii (în special militare), contac- 
tarea grupurilor de rezistenţă din munți în vederea sprijinirii 
cu echipamente, medicamente şi muniţie, precum şi edifica- 
rea de rețele informative. Prima serie şi-a început instrucția în 
1949, iar în 1950 pregătirea lor era încheiată, însă trimiterea 
în ţară se făcea începând cu anul următor. În privinţa radio- 
telegrafiei, postul de recepţie se afla sub controlul exclusiv al 

francezilor, astfel că toate informaţiile ce aveau să fie comuni- 
cate din ţară ajungeau direct în mâna lui Beaumont care abia 
apoi le transmitea lui Muşetescu şi Dimitriu, foarte probabil 
nu înainte de a le filtra şi a reţine unele date sensibile. Relaţia 
tripartită francezi-americani-legionari era destul de anevo- 
ioasă şi complexă, Neagu Cosma remarcând, cu malițiozitate, 
în memoriile sale că „americanii erau cu banii şi logistica 
[...], francezii puneau la dispoziţie teritoriul naţional, clădiri, 
centre de instrucţie și asigurau legătura cu legende şi docu- 
mente false [...] [şi] partea română oferea «carnea de tun», 
adică oameni de sacrificiu”. 

Persoanele recrutate pentru sectorul contrainformativ vor 
fi răspândite în mai multe oraşe din Europa occidentală, având 
ca sarcini supravegherea comunităților de români și identifi- 
carea agenților trimiși de la Bucureşti”. Cel puţin în acest as- 
pect, serviciul avea, asemenea SIMRE, o relativă independență 
de activitate şi, potrivit lui Dimitriu, informaţiile erau cen- 
tralizate exclusiv de către el și Muşetescu, iar numai în cazuri 
grave erau transmise mai departe partenerilor. Dacă identita- 
tea celor doi ofițeri - francez şi american - rămâne în dome- 
niul speculațiilor, informaţiile nefiind concludente, este cert 
că de-a lungul colaborării, din partea franceză, ofițerii de le- 
gătură au fost aceiași Blondel și Beaumont care lucrau şi cu 
SIMRE. Întâlnirile aveau loc o dată la două-trei săptămâni, în 
locuințe conspirative stabilite de reprezentanţii SDECE. În res- 
tul intervalului dintre întrevederi, dacă apăreau situaţii care 
necesitau contactarea de urgenţă a partenerilor francezi, doc- 
torul Muşetescu şi Mircea Dimitriu trebuiau să ia legătura cu 


! Neagu Cosma, op. cit., p. 147. 

un ofițer din structurile informative militare, iar acesta con- 
tacta, la rândul său, pe Blondel ori Beaumont. 

Chiar dacă acţiunile ofensive rezultate din colaborarea 
Mişcarea Legionară-serviciile secrete franco-americane au de- 
butat în 1951, apogeul și deznodământul aveau să se înregistreze 
în 1953, iar căderea lor a fost simultană cu proiectul similar al 
SIMRE. Mai mult de atât, rezultatele dezastruoase au influențat 
semnificativ direcţiile de activitate ale intelligence-ului din exil, 
indiferent din ce parte a emigrației veneau membrii lui. 


Colaborarea dintre Mișcarea Legionară și SIMRE 


În comparaţie cu legăturile dintre formațiunea condusă 
de Horia Sima şi structurile secrete occidentale, între le- 
gionari şi conducerea SIMRE negocierile în vederea unei 
conlucrări au demarat mult mai târziu și mai anevoios. În 
rândul „cămășilor verzi” se aflase de afirmaţiile pe care Puiu 
Petrescu le-ar fi făcut în timpul detenţiei din lagărele iugos- 
lave, când a declarat că țara nu va avea linişte până când le- 
gionarii nu vor fi anihilaţi şi că măcar acest lucru bun îl fac 
comuniştii”. De aceea, potrivit lui Mircea Dimitriu, singu- 
rul lider legionar care l-a abordat pe Petrescu a fost, pentru 
o lungă vreme, generalul Platon Chirnoagă. Discuţiile ce- 
lor doi au vizat însă numai organizarea militară a exilaţilor, 
nu şi acțiuni informative. Pentru acest domeniu, cel cu care 
trebuia discutat era Mihail Opran, însă nici acesta nu ve- 
nea în emigrație cu o părere prea favorabilă legionarilor, fără 
însă a-i antipatiza așa cum o făcea șeful de jure al SIMRE şi, 
mai ales, fără a exclude cu totul o conlucrare. De aceea, Nae 
Roşca şi lon Protopopescu, care se aflau la Paris, fuseseră 
însărcinați în 1949 să îl abordeze cu grijă pe Opran pentru a 

discuta modalitatea în care structurile informative pot cola- 
care de altfel le dădeau contra cost americanilor, însă voiau 
să obţină un profit mai mare prin vânzarea lor şi către struc- 
turile franceze şi britanice. Așa că într-o discuţie petrecută 
în locuinţa domnișşoarei Cantacuzino, Protopopescu i-a co- 
municat Constanţei Magoș, despre care ştiau că se bucură de 
încrederea lui Opran, oferta ce trebuia prezentată liderului 
SIMRE: informaţii aduse din ţară de legionari urmau să fie 
vândute americanilor, francezilor şi britanicilor, Opran ju- 
când, cel puţin într-o privință, rolul de intermediar. Aceste 
obligaţii nu vizau însă şi rezultatele acțiunilor desfășurate 
în parteneriat cu Neagoy sau cu structurile americane din 
Germania. De asemenea, curierii trimiși în ţară de Paris sau 
de Salzburg trebuiau să evite zonele frecventate anterior de 
agenţii legionari, pentru a nu culege același set de informaţii. 
Cât despre plecarea curierilor în ţară, acest aspect urma să 
fie cunoscut numai de Neagoy: Opran tocmai intra în această 
afacere, iar de Titi Constantinescu și de indiscrețiile lui legio- 
narii deja se săturaseră. 

Când Magoş i-a prezentat propunerea legionarilor, Mihail 
Opran a ascultat-o până la final, într-o linişte deplină. A fost 
foarte sceptic în privinţa ofertei, pe care o considera prea bună 
să fie adevărată, glumind că el „treabă legionară pe drum 
drept” nu a văzut, bănuind că există detalii ascunse’. Dar cu 
toate acestea, a decis să riște şi să dea o șansă proiectului de 
conlucrare cu o structură informativă destul de bine închegată, 
realmente combativă, cu filiere bătătorite şi verificate, dispusă 
aşadar să trimită agenți în țară. Parafarea înțelegerii a avut loc 

în ianuarie 1950, atunci când Opran s-a deplasat în Austria, 
unde a discutat colaborarea și cu Neagoy şi Titi Constantinescu. 
Triunghiul instituțional (legionari - SIMRE - celula CIC de la 
Salzburg) a funcționat însă numai până în primăvară, când au 
avut loc incidentul aviatic din Ungaria şi pierderea documen- 
telor de către Titi Constantinescu. 

Chiar dacă, pe termen lung, relația dintre legionari și SIMRE 
ori dintre legionari și Mihail Opran (până în primăvara anului 
1952, fiind, practic, același lucru) s-a dovedit foarte fluctuantă, 
a fost totuşi prima care se pare că s-a refăcut după seismul 
amintit mai sus. Într-una dintre declaraţiile date după reve- 
nirea în ţară, Constanţa Magoș îşi amintea că Protopopescu 
îi insinuase că în vara anului 1950, în timp ce Neagoy conti- 
nua să refuze perspectiva reluării colaborării cu Mihail Opran, 
se refăcuse deja o relaţie favorabilă. Dacă este adevărat, atunci 
mişcarea trebuie să fi fost rezultatul unui cumul de factori: ne- 
voia de finanţare a legionarilor şi plaja foarte redusă de „cum- 
părători” pentru datele pe care le obțineau din ţară; fondurile 
pe care Opran le avea la îndemână şi disponibilitatea sa de a 
plăti, în ciuda zgârceniei bine-cunoscute; diplomaţia şi abili- 
tatea liderului SIMRE de a trece, în unele cazuri, peste resen- 
timente personale pentru a-şi atinge obiectivele în domeniul 
informativ, mai ales că se pare că Mihail Opran a fost cel care a 
făcut pasul decisiv, printr-o întâlnire cu Traian Borobaru, mij- 
locită tot de Magoș . 

La mijlocul anului 1950, colaborarea dintre SIMRE şi legi- 
onari era o realitate, iar rezultatele se dovedeau mai benefice 
decât anticipa Opran. Chiar dacă nu a confirmat direct, fostul 
comandor a dat de înțeles Constanţei Magoş că a primit de la 
Borobaru şi Florescu material informativ extrem de bogat și 


' ACNSAS, Fond SIE, dos. 21 565, f. 65. 


Războiul spionilor 341 


detaliat, precum o serie întreagă de fotografii din sud-vestul 
țării, atât din oraşe, cât şi cu mișcările trupelor române şi so- 
vietice. Colaborarea părea să nu se limiteze la munca informa- 
tivă, ci urma să acopere un spectru mult mai larg de acțiuni. 
Spre exemplu, loan Dragu a făcut în a doua parte a anului o 
deplasare la Madrid pentru a discuta cu legionarii simişti ar- 
monizarea programului stației de radio pe care aceștia o aveau 
în pregătire cu direcţiile de propagandă ale secţiei pe care o 
conducea în cadrul SIMRE. Un an mai târziu, în august 1951, 
Mircea Pătru a primit din partea lui Opran misiunea de a se 
deplasa la Madrid și la Roma, pentru a discuta cu conduce- 
rea legionară asupra posibilităţii extinderii colaborării dintre 
SIMRE și mişcarea condusă de Horia Sima, atât în pregăti- 
rea echipelor de parașutiști (este neclar dacă Opran cunoştea 
că legionarii erau deja implicați de aproape doi ani într-un 
asemenea proiect), cât şi a utilizării de către SIMRE a celulei 
contra-informative legionare din Europa de Vest. Dispariţia 
subită a lui Pătru din capitala Franţei (misiunea se desfăşura 
sub semnul unui secret absolut, căci nici apropiații lui Opran 
nu cunoşteau motivul absenței colaboratorului său) dăduse 
naștere ipotezei că ar fi fost trimis în ţară, ceea ce era însă 
mult prea puţin probabil, atât din cauza invalidităţii sale fi- 
zice, cât mai ales a personalităţii sale extrem de temătoare. În 
urma discuţiilor, Sima şi-a dat acordul pentru stabilirea unei 
colaborări, desemnându-l pe doctorul Mircea Muşetescu, co- 
ordonatorul echipelor de legionari care se antrenau pentru a 
fi parașutați în RPR, să lucreze cu Opran în domeniul con- 
trainformativ şi cu Pătru în privința eventualelor trimiteri 
de agenţi în ţară. Demersul a fost unul de succes și în Italia: 
pe lângă numeroasele interogatorii luate românilor găsiţi 

în lagărele de refugiaţi din Peninsulă, Mircea Pătru a stabi- 
lit legături şi cu disidenţa legionară condusă de Constantin 
Papanace. În ansamblu, rezultatul misiunii a fost atât de pro- 
ductiv şi de mulțumitor pentru Mihail Opran, încât liderul 
SIMRE glumea că Mircea Pătru lucra atât de bine cu legiona- 
rii, încât ar fi putut trece drept unul de-ai lor. Până și generalul 
Petrescu fusese angrenat în această strategie de (re)apropiere 
de legionari, şeful de drept al serviciului de informaţii afir- 
mând în diferite cercuri ale emigrației că regretă afirmaţiile 
pe care le făcuse în lagărele iugoslave (şi care îi atrăseseră an- 
tipatia legionarilor) şi căuta o împăcare prin intermediul lui 
Platon Chirnoagă. 

Însă atât cadrul temporal, cât şi relaţia în sine între SIMRE 
şi legionari, cuprinsă între vara anului 1950 şi sfârșitul condu- 
cerii Opran-Petrescu, trebuie privite cu o anumită reticenţă, 
atât din cauza datelor limitate, cât şi a contradicţiilor exis- 
tente în puţinele documente. Într-o lungă și detaliată 
declaraţie dată în timpul anchetelor, Constanţa Magoş amin- 
tea de discuţia fugară avută în iunie 1951 cu Mihail Opran, în 
care acesta i-a spus răspicat că, din punctul său de vedere, co- 
laborarea cu legionarii ar fi încheiată definitiv’. Este aproape 
imposibil de stabilit, la acest moment, dacă afirmaţia femeii 
este veridică sau nu, ori dacă memoria nu i-a jucat o festă, 
plasând un an mai târziu acest dialog, care în mai-iunie 1950 
ar fi în mare măsură valabil. Cel mai probabil relaţia dintre 
Opran și legionari nu se încheiase, dovadă fiind misiunea lui 
Pătru de la sfârşitul verii, precum şi unele detalii din activi- 
tatea lui Opran după debarcarea de la conducerea SIMRE. 
Nu trebuie exclusă nici varianta ca dialogul să se fi petre- 
cut întocmai, însă Opran să fi încercat o dezinformare în 

rândul exilului, ştiind că Olariu este un adevărat colportor de 
informații în emigrația românească. Oricare ar fi adevărul, 
relaţia dintre legionari și SIMRE avea să fie cu totul alta din 
primăvara anului 1952, odată cu schimbarea radicală a con- 
ducerii structurii informative a CNR. 


Declinul unui proiect: 1951-1952 


Așa cum era şi firesc, după doi ani de existenţă, SIMRE se 
schimbase într-o oarecare măsură faţă de cum fusese gândit 
iniţial şi de speranţele puse în această iniţiativă. Oficiul de re- 
crutare funcționa mai degrabă din inerție, iar biroul de pro- 
pagandă nu putea produce rezultate notabile, încât Opran 
se gândea încă de la mijlocul anului 1951 să îl suprime, păs- 
trându-l la Paris pe Ioan Dragu, în timp ce Iani Popa ar fi ur- 
mat să fie trimis în Germania de Vest. Cu excepţia celulei 
conduse de Gelu Belu, rezidenţele activau mai degrabă pe hâr- 
tie, diminuarea fluxului de refugiaţi lăsându-le fără posibilități 
informative reale. Un lucru similar s-a petrecut şi cu departa- 
mentul contrainformativ, căci tot mai puţini români ajungeau 
în Franţa, majoritatea lor fiind pe cale legală, prin urmare şi 
supravegherea necesita ceva mai puţine resurse. În consecinţă, 
apăruseră unele modificări în conducerea structurii, Opran 
construindu-şi în prima jumătate a anului 1951 un nucleu 
de lucru format din Mircea Pătru, Dumitru Neferu, Romeo 
Bălăceanu şi ofițerul Dima'. 

De asemenea, biroul ofensiv își diminuase importanţa, 
atât în urma căderii lui Mihail Țanţu, cât mai ales în urma 
nereuşitelor legate de stabilirea unor rețele informative pro- 
prii care să funcţioneze şi să alimenteze cu date centrul de la 


' ACNSAS, Fond Informativ, dos. 329 902, vol. 4, f. 150. 


344 LUCIAN VASILE 


Paris. Membrii grupului Lya Popescu-Paula Ventzel fuseseră 
arestaţi şi condamnaţi la ani grei de închisoare, iar unii chiar 
executaţi, în timp ce dinspre Adam Suţer și Dumitru Secară 
nu venea nicio comunicare (căderea lor avea să survină abia la 
sfârşitul anului), iar Opran îşi pierduse orice încredere că s-ar 
mai putea petrece. Prin urmare, el şi Petrescu s-au decis să ca- 
ute alternative pentru obținerea informaţiilor din ţară. Soluţia 
a părut să vină pe filieră evreiască: crearea statului Israel după 
al Doilea Război Mondial a dus la stabilirea unor punți de legă- 
tură între Palestina şi comunitatea mozaică din România. Mai 
mult, unii dintre evrei intraseră în nomenclatura de partid şi, 
dacă puteau fi convinși să lucreze pentru cei din Occident, ar 
fi putut avea acces la date importante din interiorul statului co- 
munist român. Primele contacte cu evrei din Israel care aveau 
rude rămase în ţară au fost stabilite cu ajutorul fostului zia- 
rist Camil Ring. Stabilit la Paris în 1947, fondase o firmă de 
curierat care lucra atât în Orientul Mijlociu, cât şi în Europa 
de sud-est. Având consimțământul generalului Petrescu, dar 
şi un sprijin discret din partea Intelligence Service care încă 
avea influenţă în fosta zonă de protectorat britanic, Opran a 
efectuat o serie de călătorii în Israel, sub numele conspirative 
„Bart” şi „Michael Aubart” (iar atunci când nu se putea el de- 
plasa, erau trimişi Iani Popa sau o femeie a cărei identitate a 
rămas necunoscută). Direcţia de acţiune a fost dezvoltată în- 
tre 1950 și 1952, fostul comandor încercând să construiască 
o reţea de agenţi prin intermediul soţilor Lazăr şi Suzette 
Halberthal, precum și a apropiaților lor care încă nu emigra- 
seră din România. Și în acest caz, Securitatea a izbutit să fie cu 
cel puţin un pas înaintea structurii de la Paris şi să descopere 
filiera SIMRE înainte ca aceasta să intre în funcţiune. Suzette 
Halberthal îl pusese pe Mihai Opran în contact cu un marinar 


Războiul spionilor 345 


român de pe un vas ce asigura legătura între Constanţa şi 
Haifa. Fără ca Halberthal să ştie sau măcar să bănuiască (nu 
există — cel puţin în acest moment - informaţii care să indice 
contrariul), navigatorul era deja în serviciul Securităţii, care îl 
recrutase sub numele conspirativ „Mircea”. Nici Mihail Opran 
nu pare să-l fi suspectat pe marinarul cu care s-a întâlnit prima 
(şi nu este exclus să fi fost şi singura) dată, la 11 ianuarie 1951, 
într-un oraș-port din Israel, discuţie pe care „Mircea”, odată re- 
venit în țară, a relatat-o în detaliu Securităţii. Potrivit acestuia, 
şeful SIMRE l-ar fi chestionat cu privire la organigrama SRT, 
insistând apoi asupra caracteristicilor vaselor pe care societa- 
tea mixtă româno-sovietică le deținea şi a traficului de mărfuri 
prin porturile Constanţa şi Brăila. De asemenea, Opran i-a ce- 
rut date despre dispozitivele militare sovietice de la malul mă- 
rii, dar şi din interiorul Constanţei, despre rezistenţa armată 
anticomunistă din Dobrogea şi despre posibilele ecouri ale 
anihilării reţelei informative formate din Sanda Cernătescu, 
Nicolae Vâlsan și Vasile Ciobanu. La final întâlnirii, după ce 
i-a stabilit numele conspirativ „Rodica, Opran i-a înmânat: 


6 pachete de format f. mic, care le-am numit „bulinc” nu- 
merotate fiind fiecare, dându-mi-se următoarele explicaţiuni: 
„în aceste buline se află instrucţiuni foto filmate şi un cod 
ușor de lucrat pentru cei care-l cunosc și greu de descifrat în 
cazul când ar cădea în mâini străine”. 

Trebuie procedat astfel ca aceste buline să ajungă în munți 
sau în mâinile unor oameni siguri, care atunci când va sosi 
momentul să ştie cum să procedeze. În cazul când voi consi- 
dera că vreun prieten prezintă toată garanţia și este dispus a 
ajuta această acțiune, îi pot încredința unul din aceste buline 
având grije să notez numărul marcat pe dânsul’. 

Evident, toată această logistică a căzut în mâinile 
Securităţii, care nu doar că a reuşit să intercepteze microfil- 
mele cu instrucțiuni şi să țină sub supraveghere potenţialele 
legături din ţară ale filierei, dar va duce o extrem de produc- 
tivă acţiune de dezinformare a Parisului. Informaţiile scurse 
prin agentul „Mircea” către soţii Halberthal şi, mai departe, 
spre Mihail Opran erau fie date vechi, incomplete ori false 
despre organizarea SovRomTransport şi a traficului prin por- 
turile Constanţa și Brăila, fie informaţii redundante, publicate 
deja în presa oficială de la Bucureşti ori în broşuri editate de 
instituțiile regimului comunist. Toate aceste date, precum şi 
cele obținute de la alte persoane de legătură din ţară, care ex- 
pediau corespondenţă la anumite adrese conspirative din Tel 
Aviv, controlate de soţii Halberthal, erau ulterior trimise la 
Paris direct, prin agenţii veniţi din Franţa, sau pe căi diploma- 
tice, prin legația franceză din capitala israeliană. Până în iunie 
1951, când contactele s-au oprit brusc, marinarul s-a întâlnit 
cu soții Halberthal, care erau practic interfața lui Opran în 
Israel, de cel puţin 14 ori, ocazii cu care s-au obținut date des- 
pre modul de acțiune şi perspectivele operative ale SIMRE pe 
această filieră. Însă scopul ultim al acţiunii duse de Securitate 
prin agentul „Mircea” nu era unul contrainformativ, de barare 
a liniilor de acţiune ale SIMRE şi ale partenerilor săi occiden- 
tali, ci se ţintea la cel mai înalt nivel: „obiectivul final al aces- 
tui plan era atragerea lui Opran Mihail într-o cursă pentru 
a fi răpit şi adus în RPR”. Numai sistarea bruscă, din partea 
soților Halberthal, a contactelor cu agentul „Mircea” pare să 
fi împiedicat această acţiune îndrăzneață a contraspionajului 
de la Bucureşti, care, printr-o asemenea lovitură, ar fi anihi- 
lat practic întreaga structură informativă a exilului românesc. 

Ce anume a cauzat sfârşitul intempestiv poate fi numai spe- 
culat, motivele variind de la lipsa banilor (motivaţia implică- 
rii soţilor Halberthal fiind pecuniară) la nereușita obţinerii 
unor informaţii militare sau a unor documente de identitate, 
acestea din urmă fiind cerute cu insistență de către cei de la 
Paris. Totuși, cel mai probabil scenariu este cel potrivit că- 
ruia Mihail Opran a conştientizat că marinarul este de fapt un 
agent dublu în slujba Bucureștiului, iar acţiunea este de fapt 
o dezinformare a Securităţii. Cu câteva săptămâni înainte de 
finalul întâlnirilor dintre „Mircea” și soţii Halberthal, contra- 
spionajul comunist a încercat să creeze o nouă linie de dezin- 
formare, folosindu-l pe Ion Almâjanu, fost colonel în Marele 
Stat Major. Ofiţerul s-ar fi întâlnit cu „Mircea” (niciunul nu 
cunoștea postura reală a celuilalt) şi i-a dat o scrisoare către 
unul dintre liderii ţărănişti din exil, prin care îl informa că 
este în legătură cu rezistența anticomunistă din Dobrogea şi 
solicita sprijin. Plicul a fost preluat de navigator care l-a pre- 
dat apoi Suzettei Halberthal. La rândul său, aceasta l-a trimis 
la Paris. Răspunsul lui Opran a fost rapid, corect și fără echi- 
voc: misiva este o cursă, iar marinarul, pentru a-și consolida 
poziţia în ţară în raport cu Securitatea, trebuia să-l denunțe 
pe Almâjanu, care cu siguranţă era agent al contraspionaju- 
lui. Numai că, pe lângă această contactare din partea unui fals 
sprijinitor al rezistenţei, și agentul „Mircea” a dat de bănuit, 
mărturisind că l-ar fi denunţat pe fostul colonel instituţiilor 
de partid şi nu Securităţii sau, măcar, Miliției. Dar motivele 
exacte ale încetării legăturilor dintre soții Halberthal și agen- 
tul „Mircea” care, probabil, nu doar că au protejat SIMRE de 
o gravă lovitură, ci i-au salvat viața lui Mihail Opran, rămân 
încă necunoscute. De altfel, agentul „Mircea” nu a fost sin- 
gurul marinar contactat pe această linie informativă: într-o 

situație similară s-a aflat şi Mircea Nicolau, comandantul unui 
vas românesc, de a cărui abordare (tot la Haifa) Securitatea a 
fost înștiinţată în scurt timp. 

În vreme ce Mihail Opran se dedica activităţii informative, 
Dumitru Petrescu se ocupa cu discuţiile legate de organizarea 
militară a exilului. Chiar dacă izbucnirea războiului european 
dintre puterile occidentale şi lagărul comunist nu se materia- 
lizase, conflictul din Coreea întreținea speranţele în exilul ro- 
mânesc că o acțiune similară, care să ducă la eliberarea şi a 
României, nu este încă abandonată complet. Nici generalul 
Petrescu nu uitase ideea sa de a pune bazele unei unităţi armate 
în exil, care să intre în acţiune odată cu începerea războiului. 
Însă speranţele sale utopice - care vizau strângerea a peste 8 000 
de bărbaţi — erau invalidate de situaţia reală. La mijlocul anu- 
lui 1951, în AFC - care ar fi trebuit să fie osatura pe care să fie 
construită armata din exil - figurau ceva mai puţin de 600 de 
înscrişi (dintre care 58 erau aviatori), iar dintre aceştia este dis- 
cutabil câţi ar fi abandonat confortul şi siguranța pentru care se 
zbătuseră în Occident pentru a-și risca viaţa într-un nou con- 
flict. Totuși, se stabilise în acest sens un canal de comunicare 
cu SHAPE, centrul de comandă al NATO, legătura fiind asigu- 
rată de generalul Petrescu. În perioadele în care acesta lipsea 
din Paris, aşa cum a fost, spre exemplu, lunga vacanţă pe care a 
petrecut-o la Nisa în septembrie 1951, sarcina era preluată de 
Mircea Pătru care lucra direct cu Opran. 

Lipsa de resurse umane punea în dificultate și poziţia româ- 
nească în cadrul preconizatului efort al exilaţilor din Europa 
central-răsăriteană și baltică de a forma un front comun de 
luptă împotriva comunismului. La 30 iulie 1951 avea loc la 

Paris o întâlnire la care au participat 14 ofiţeri superiori din 
Polonia, Ungaria, România, Cehoslovacia, Letonia, Estonia 
și Lituania, care au discutat despre direcţiile de acţiune în ca- 
rul unui conflict între cele două blocuri militare, dar şi despre 
activitățile informative şi de sabotaj ce trebuiau materializate 
in prealabil. Premisa tuturor planurilor era că un război împo- 
lriva URSS este inevitabil şi, cel mai probabil, va avea loc până 
la sfârșitul anului 1952. De aceea, se propunea înființarea unui 
comandament unit al tuturor celor din exil, iar puterea de de- 
cizie să fie proporţională cu capacităţile pe care le puteau fie- 
care aduce. Generalul polonez Anders, cel care intenționa să-şi 
asume conducerea structurii, se lăuda că poate strânge aproape 
90 000 de soldaţi, în timp ce generalul maghiar Zako avansa un 
număr de circa 25 000 de unguri dispuşi să lupte împotriva co- 
munismului. Chiar şi exagerate (ceea ce fără îndoială erau), 
cifrele erau departe de cele la care ar fi putut spera, în cel mai 
bun caz, generalul Petrescu, al cărui birou de mobilizare abia 
strânsese câteva sute de nume. Acest lucru se traducea printr-o 
poziţie precară pentru exilului românesc la masa negocierilor 
şi, mai important pentru Puiu Petrescu, un rol minor pe care el 
l-ar fi avut în noul comandament. De aceea, viziunea genera- 
lului român era cu totul alta, fiind descrisă şi detaliată într-un 
document redactat în toamna anului 1951 şi trimis către re- 
gele Mihai I. Fără a exclude cu totul ideea construirii unor ar- 
mate în exil, Petrescu considera că este mai degrabă fezabil 
planul unor comandouri care să sprijine rezistenţa din inte- 
rior, iar în cazul unui conflict să fie mobilizată populaţia din 
URSS şi din ţările satelit dispusă să lupte împotriva conduce- 
rii comuniste. Numai că dacă pe Anders îl descria drept un 
„megaloman” ce vizează planuri şi armate care să-i răspundă 
orgoliului, iar reuniunile SHAPE supervizate de administraţia 

Eisenhower le cataloga drept „adunări mediocrii de elevi la 
şcoala primară”, nici Petrescu nu îşi crea pentru el însuși un 
portret mai favorabil. Conform prognozei prezentate suvera- 
nului, dacă viziunea sa ar fi fost cea implementată, s-ar fi putut 
conta, după primele zile ale conflictului, pe aproape cinci mi- 
lioane de partizani recrutaţi din interiorul lagărului comunist. 
Strategia propusă trebuia aplicată de o structură subordonată 
puterilor occidentale, a cărei conducere ar fi trebuit să îi fie, 
bineînţeles, încredinţată lui. Dumitru Petrescu afirma că, da- 
torită experienţei sale pe frontul răsăritean, este singurul gene- 
ral din exil care cunoaşte realitățile sovietice şi este capabil să le 
răspundă adecvat şi realist. La sfârşitul anului 1951, emigraţiile 
est-europene nu dispuneau nici de armate și nici nu se întreve- 
dea prea curând războiul care să le elibereze țările, însă aveau 
destui generali care făceau planuri fanteziste pentru a se cri- 
tica și a se denigra unul pe celălalt, ceea ce cu siguranţă nu le 
câştiga sprijinul guvernelor occidentale. 

Utopii sau acțiuni reale, planuri grandioase sau misiuni con- 
spirative, toată activitatea SIMRE avea să fie aruncată în aer în 
vara anului 1951. În timp ce Opran căuta filiere informative și 
Petrescu subalterni şi grupuri de rezistenţă, Securitatea nu pier- 
duse timpul şi construise cu migală cea mai temerară acțiune, 
o lovitură pe care nici Parisul şi nici Salzburgul nu o prevedeau 
nici în cele mai sumbre scenarii: capturarea Constanţei Magoş. 


Lovitura sub centură 


În urma anchetelor lui Mihail Ţanţu, Victor Moldovan şi 
Costel Nicolau, autorităţile de la București au înţeles perfect 
poziţia nodală a Constanţei Magoş atât în comunitatea ro- 
mânească, cât mai cu seamă în păienjenişul structurilor de 

spionaj occidentale. În plus, existau suficiente pârghii pe care 
Securitatea le-ar fi putut utiliza pentru a o constrânge să lu- 
creze în folosul regimului comunist, așa că „problema Magog” 
a fost preluată de serviciul contraspionaj în ianuarie 1951. 
Principalul atu pe care îl avea Bucureştiul îl constituia soțul fe- 
meii, rămas captiv în țară, şi pe care aceasta îl dorea scos din 
România cu orice preţ. Nevrând să piardă un asemenea as din 
mânecă, Securitatea l-a abordat pe inginerul Dumitru Magoş 
pentru a-l convinge să colaboreze cu autoritățile comuniste, 
dar acesta a refuzat orice contact în acest sens. Prin urmare, 
lau arestat la 21 aprilie 1951, având însă grijă să mascheze 
dispariţia sa prin crearea unei legende conform căreia bărba- 
tul fusese trimis pe un șantier aflat departe de capitală și, în 
paralel, să continue corespondenţa cu soţia sa, scriind cărțile 
poştale și scrisorile nu din locuinţa sa de la etajul 6 al blocului 
din strada Brezoianu nr. 51, ci dintr-o celulă de la Malmaison, 
sub atenta supraveghere a ofițerilor. În timpul interogatoriilor, 
inginerul a făcut ample declaraţii despre planurile sale de a fugi 
din ţară şi despre persoanele cu care luase legătura, așa cum era 
avocatul bucureștean Constantin Dragomireanu, care ar fi tre- 
buit să-l însoţească în trecerea clandestină a frontierei, ori care 
îi cunoşteau planurile, precum inginerul Constantin Ceauşu, 
cel care, de altfel, îl şi ajutase în citirea unei cărți poştale scrise 
cu cerneală simpatică. Cu toate că aveau suficiente informaţii 
pentru a trece la reținerea lor, ofițerii de Securitate au decis să-i 
lase, momentan, în libertate, pentru a nu trăda secretul arestă- 
rii lui Dumitru Magoş. 

Pasul următor a fost să-l pună pe inginer să scrie o carte 
poștală prin care să-şi informeze soţia că s-a decis în mod ferm 
şi irevocabil să fugă din țară şi să-i ceară să-i găsească, din nou, 

o călăuză dispusă să-l treacă granițele. Corespondenta a fost 
expediată la 5 mai 1950 și după numai cinci zile, în căsuţa 
poştală de la parterul blocului modernist din strada Brezoianu 
sosea răspunsul de la Paris: Constanţa Olariu îi promitea că, 
în ciuda situaţiei materiale dificile și a numărului din ce în ce 
mai mic de călăuze disponibile, va căuta să trimită pe cineva 
în țară, dar îi recomanda soţului său să-l contacteze pe ingine- 
rul Coriolan Silaghi din Baia Mare pentru a vedea dacă nu îl 
poate acesta ajuta. 

La 9 iunie 1951 este redactată o primă propunere de recru- 
tare ca informatoare a femeii aflate la Paris. În documentul cu 
ştampila Strict Secret, ofițerii de Securitate analizau variantele 
de lucru stabilite în „problema Magoş”. Primul scenariu era, de 
fapt, un şantaj rudimentar, abuziv și brutal, şi implica colabora- 
rea autorităților maghiare, care ar fi trebuit să-l identifice şi să-l 
recruteze pe un anume Bella Birtha şi să-l transfere Securităţii 
române pentru a-l utiliza în contactarea Constanţei Magoş, 
folosindu-se de încrederea pe care aceasta o avea în conduc- 
torul de tren. Bărbatul urma să fie trimis la Paris unde să întâl- 
nească obiectivul acţiunii şi să-i predea o carte poştală, al cărei 
mesaj scris cu cerneală simpatică trebuia să dispară la câteva 
minute după relevare. Textul trebuia să cuprindă informaţia 
că Moldovan căzuse în mâinile Securităţii şi mărturisise tot 
(ceea ce era veridic), ducând la reținerea lui Dumitru Magoş 
şi a lui Costel Nicolau (ambii fiind, într-adevăr, în detenţie), 
şi că urmează arestarea părinţilor Constanţei Magoş şi a tutu- 
ror prietenilor săi. Singurul mod în care aceste suferințe pu- 
teau fi evitate ar fi fost ca femeia să accepte imediat să devină 
colaboratorul Securităţii și să scrie pe loc un angajament ce 
urma să fie trimis în ţară prin intermediul lui Birtha’. A doua 

variantă era tot una de constrângere: de data aceasta căpita- 
nul M. Niculescu şi colonelul P. Petrescu, cei care au redactat 
planul, şi-au îndreptat atenţia spre avocatul Albert Faion, un 
vechi prieten al soţilor Magoş, pentru care fusese şi consilier 
juridic. Bărbatul urma să fie trimis la Berlin ori Viena, împre- 
ună cu un ofițer de Securitate, pentru a o întâlni pe Constanţa 
Magoş, iar femeia să fie informată în prealabil de această între- 
vedere printr-o carte poştală scrisă de soţul ei. Discuţia urma 
să aibă loc în sectoarele sovietice ale celor două oraşe, pentru a 
preîntâmpina supravegherea operativă a serviciilor secrete oc- 
cidentale. Scenariul prevedea ca femeia să fie reţinută, anche- 
tată şi forţată să devină colaboratoare. În fond, i se puneau pe 
masă două variante: fie refuză, iar atunci soțul şi părinţii ei ur- 
mau să ia drumul închisorilor politice, în timp ce în Occident 
era răspândită informaţia că este agentă comunistă, iar căderea 
lui Victor Moldovan se datora trădării ei; fie acceptă, şi atunci 
niciunul dintre apropiații săi nu avea să sufere torturile din an- 
chetă şi greutăţile detenţiei, ba, mai mult, urmau să primească 
sprijin material atât cei din ţară, cât şi ea, în exil. În acest ul- 
tim caz, Securitatea ar fi speculat foarte bine adevăratul călcâi 
al lui Ahile: apetența Constanţei Magoş pentru lux, pentru un 
stil de viaţă confortabil şi lipsit de griji. Chiar dacă se lua în cal- 
cul o variantă de forță, implicând privarea de libertate a femeii, 
pentru un scurt timp, ofițerii nu se gândeau la ideea repatrie- 
rii. Constanţa Magog ar fi fost mult mai utilă în exil, ca infor- 
mator cu ample posibilităţi de obţinere de date sensibile (atât 
pe filiera lui Opran, cât şi pe filiera „Bogdan”) şi ar fi putut fi 
marşrutizată în multe alte medii ale exilului românesc. 

Cu toate acestea, la 10 iulie 1951, aşadar lao lună de la schiţarea 
primului plan pentru recrutarea Constanţei Magoș, ofițerii de 
Securitate schimbă aproape cu totul strategia, luându-se acum 

în calcul răpirea din Berlin şi aducerea sa în ţară. Toate scenari- 
ile erau subsumate aceleiași idei: femeia trebuia readusă în ţară, 
indiferent dacă era cu forța sau având acordul ei. Ce anume a 
determinat această schimbare radicală de abordare este o între- 
bare la care arhivele nu păstrează un răspuns clar şi definitiv, 
mai ales că planul iniţial avea o serie de raționamente funda- 
mentate şi care s-ar fi putut dovedi productive pentru regimul 
de la Bucureşti. În fond, dacă ar fi fost adusă în ţară, Constanţa 
Magoş nu ar mai fi putut fi folosită în acţiuni viitoare, ci numai 
stoarsă de informaţii despre activitatea din exil de până la mo- 
mentul reţinerii. Să ti fost oare teama că femeia nu va colabora 
„cinstit” cu Securitatea și că structurile informative din Occident 
o vor folosi cu succes într-un proces de dezinformare? Să fi fost 
vorba de presiunea obținerii a cât mai multor date într-un in- 
terval cât mai scurt de timp, înainte ca dispariţia sa să fie con- 
firmată şi să producă efecte în rândul SIMRE şi al partenerilor 
săi instituționali? Desfăşurarea ulterioară pare să infirme a doua 
ipoteză, în timp ce prima rămâne în zona gri a supoziţiilor. 
Unul dintre puţinele puncte comune dintre planul din iunie 
şi cel din iulie era utilizarea lui Albert Faion pe post de iepurele 
ce urma să atragă prada în cursa întinsă de Securitate, rolul său 
fiind de a trimite scrisoarea prin care să-i ceară o întrevedere la 
Berlin (unde, în zona de est, urma să se desfăşoare a treia ediţie 
a Festivalului Tineretului şi Studenţilor) şi de a mijloci întâl- 
nirea dintre Constanţa Magoş şi așa-zişii membri ai delegaţiei 
române. Aceştia din urmă erau de fapt ofiţeri ai Direcţiei I, 
echipa operativă fiind compusă din maiorul Isidor Holingher, 
şeful liniei americane şi coordonatorul acțiunii, maiorul Boris 
Caranicolov, șeful serviciului Filaj-Investigaţii, locotenentul 
major Virgil Georgescu şi Maria Bucicov!. Unii dintre ei aveau 

responsabilitatea filării, iar alţii trebuiau să se ocupe de între- 
vederea propriu-zisă. În plus, Holingher urma să aibă asupra 
sa şi un paşaport fals pentru Constanţa Magoș, ce ar fi fost uti- 
lizat în cazul repatrierii benevole. Femeia urma să fie atrasă în 
zona sovietică, unde să îi fie predată o scrisoare în care soțul o 
ruga să se întoarcă în țară, căci poziţia sa profesională îl con- 
vinsese să renunţe la gândul emigrării. Apoi să fie forțată să 
dea un angajament scris şi declaraţii cu care putea fi şantajată 
in cazul în care ar fi încercat şi reuşit să fugă. Dacă însă totul ar 
li mers conform planului, ar fi fost organizată o conferinţă ino- 
pinată de presă, în care Magoş să anunţe public că, din cauza 
aşa-ziselor condiţii mizere de trai din Occident, alege de bună 
voie să se repatrieze. Odată ajunsă în ţară, aceasta urma să 
continue să dea declaraţii despre persoanele din exil şi despre 
acțiunile în care fusese implicată sau de care avea cunoştinţe. 
Planul întocmit de aceiaşi M. Niculescu şi P, Petrescu prevedea 
şi posibilele desfăşurări ale acțiunii: dacă venea singură, urma 
să fie atrasă într-o încăpere unde Faion i-ar fi dat scrisoarea, 
iar apoi Holingher ar fi încercat să o convingă să colaboreze cu 
Bucureştiul. Dacă ar fi refuzat, se trecea la pasul următor: era 
amenințată cu arestarea soţului, a părinţilor și a apropiaților. 
În acel moment, dacă ar fi cedat, urma calea repatrierii pe cale 
legală, cu sau fără conferinţă de presă, dar dacă s-ar fi împotri- 
vit, atunci ofiţerii ar fi folosit forţa şi treceau direct la răpirea 
ei. În cazul în care ofiţerii de Securitate descopereau că femeia 
beneficia de protecţia unei echipe de contrafilaj, atunci cei doi 
ofiţeri care se ocupau cu filajul urmau să-i abordeze pe aceştia 
şi să provoace un scandal public, astfel încât Constanţa Magoș 
să fie despărțită de cei care ar fi trebuit să se ocupe de siguranța 
ei. Dacă însă va veni însoţită de cineva, atunci Faion trebuia să 
ceară o discuţie între patru ochi cu femeia, creând astfel cadrul 


356 LUCIAN VASILE 


ca ofițerii de Securitate să acţioneze în secret, ori să se scuze 
că a uitat obiectele ce trebuiau aduse, pentru a încerca o nouă 
întâlnire la care Constanţa Magoș poate nu ar fi venit însoţită. 
Singurul scenariu în care răpirea nu ar fi putut avea loc era 
dacă soţia inginerului ajungea la Berlin în cadrul unei delegații 
sau chiar se prezenta la întâlnire cu un grup mai mare. Atunci 
orice desfăşurare de forțe era imposibilă, şi tot ce se putea face 
era amenințarea ei cu arestarea celor din țară în schimbul sem- 
nării unui angajament și redactării unor note informative pen- 
tru a fi apoi şantajată.. 

Întregul plan al Securităţii avea la bază câteva premise — unele 
fanteziste, altele însă destul de bine cântărite. Din prima cate- 
gorie făceau parte supoziţiile că emigrația se află într-o dezas- 
truoasă lipsă de coagulare, că cei care lucrau în serviciile de 
spionaj erau ghidaţi numai de interese materiale şi nu le păsa 
de soarta colaboratorilor dacă nu ar fi avut ceva de câştigat, pre- 
cum şi că soţia inginerului Magoş putea călători liber așa cum 
ar fi făcut-o în 1950, în Austria, când l-ar fi instruit pe agentul 
Victor Moldovan. În realitate, situaţia era substanțial diferită 
decât cea prezentată prin perspectiva ideologizată a ofițerilor 
de Securitate. Este adevărat că existau disensiuni reale între 
membrii marcanţi ai exilului, însă în 1951 CNR ajunsese la o 
formă instituțională funcţională şi putea fi considerat un jucă- 
tor esenţial în viaţa exilaţilor români. Cât despre cei din servi- 
ciile de spionaj, în ciuda unor acţiuni reprobabile ale lui Mircea 
Pătru, Dumitru Neferu sau Titi Constantinescu ori a situaţiei 
materiale dificile a unora dintre ei, precum Ion Profir, majori- 
tatea erau ghidaţi de idealuri anticomuniste şi nu de câştiguri 
băneşti. La momentul redactării documentului, în penitenci- 
arele din ţară erau oameni care îşi asumaseră riscuri enorme, 

lund trimişi clandestin în ţară sau se implicaseră în reţele in- 
lormative, fuseseră identificaţi și primiseră condamnări de la 
cițiva ani de închisoare corecțională la muncă silnică pe viaţă, 
ori fuseseră condamnaţi la moarte. Alte câteva zeci de persoane 
se antrenau în centre de instrucţie franceze ori americane, 
lasându-și familiile şi confortul personal deoparte, pentru a fi 
parașutați în ţară, în misiuni care ar fi putut să le fie fatale. Iar 
in ceea ce priveşte libertatea de mişcare, aceasta este discuta- 
bilă, căci Mihail Opran îi recomandase să nu încerce să călăto- 
rească spre est, indiferent de propunerile primite, iar afirmaţia 
lui Moldovan că ar fi întâlnit-o pe Magoș în Austria era o fante- 
zie născută din torturile anchetelor. 

Pe lângă punctele eronate sau lipsite de fundament, ofițerii 
de Securitate intuiau corect câteva aspecte: capitalul de încre- 
dere pe care Faion îl avea în ochii Constanţei Magoș și dispo- 
nibilitatea ei de a-l întâlni, atât ca pe un prieten apropiat, cât 
şi ca pe un curier care îi aducea bijuteriile şi banii din ţară, 
pentru că, în realitate, acest ultim aspect avea o reală greutate. 
Obiectivul acțiunii avea o apetenţă pentru lux, pentru un stil 
de viață ofertant şi confortant, fiind obișnuită cu un statut spe- 
cial atât în copilărie (fiind singurul copil al unei familii înstă- 
rite), cât și după căsătorie (când venitul soțului îi permisese 
să rămână casnică). Cu atât mai puternic era contrastul din- 
tre viața din ţară, petrecută, într-adevăr, într-un alt climat po- 
litic, şi cea pe care trebuia să o îndure la Paris, unde locuia 
în apartamentul familiei Boilă și avea un venit fluctuant și nu 
atât de consistent. Iar aceste lucruri urmau să fie speculate de 
Securitate în acțiunea preconizată. 

Toate scenariile de mai sus nu au rămas numai variante de 
lucru, ci planul a fost pus în aplicare chiar de a doua zi, când 
ofiţerii îi cer lui Dumitru Magoş să scrie două cărți poştale 

către soţia sa prin care o anunţă de şansa lui Faion de a călători 
la festivalul de la Berlin şi îi propune să se întâlnească cu fostul 
lor consilier juridic prin intermediul căruia să fie scoase din 
ţară ultimele bijuterii de familie, precum și banii rezultați din 
lichidarea averii din România. 

Constanța Magoșş a ajuns în Berlin la începutul lunii au- 
gust, iar la 9 august îi telegrafia neliniștită soţului său, comuni- 
cându-i că „pachetul” nu sosise. Vestea produsese consternare 
la Bucureşti, de unde căpitanul Niculescu, cel care planificase 
acțiunea de răpire, telegrafia înapoi echipei operative: „Mama 
neliniștită că nu a primit Doris pachetul stop Mama comunică 
adresa Matthes Berlin, Pankowstr 17”. Mama îngrijorată nu era 
altcineva decât ofițerul Niculescu care aştepta la Bucureşti să 
afle dacă răpirea a fost executată cu succes, iar Doris era, de fapt, 
Holingher. Numai că situaţia nu era atât de dramatică: echipa din 
Berlin reușise la 10 august, cu ajutorul lui Gheorghe Filipescu, 
să identifice locuinţa Dorei Mihailovschi, din sectorul vestic al 
orașului, unde Constanţa Magoş îi comunicase soțului că va sta, 
iar în aceeaşi zi, în căsuţa poştală era pusă o scrisoare expedi- 
ată de Faion. Prietenul familiei Magoș îi cerea femeii să-l întâl- 
nească în fața Circului Barlay, aflat la graniţa dintre cele două 
sectoare, duminică, 12 august, între orele 16 şi 18, sau ziua ur- 
mătoare, între 11 și 13. În paralel, Holingher pregătise o cameră 
în clădirea folosită de delegaţia română, imobilul aflându-se în 
imediata vecinătate a locului de întâlnire, iar un automobil al 
delegaţiei româneşti a UTM fusese alocat pentru transportarea 
ulterioară a femeii la sediul legaţiei pentru formalităţile de repa- 
triere. Totul era pregătit pentru răpirea obiectivului. 

Duminică, 12 august 1951, ora 16.00, Albert Faion aştepta 
nervos pe trotuarul din fața circului sub privirile încrucișate 

ale celor patru ofiţeri împărţiţi în două tandemuri cu rol de 
„ontrafilaj. După 20 de minute în care timpul părea să curgă 
cu incetinitorul, Constanţa Magoș și-a făcut apariţia alături 
de gazda sa şi de o altă prietenă. Faion şi-a jucat perfect ro- 
lul: s-a bucurat de o revedere nesperată, a întrebat-o des- 
pre viaţa ei din Franţa, i-a adus vești despre soțul său și, în 
«ele din urmă, i-a spus că în delegaţia română există o per- 
soană care ar avea o scrisoare de la Dumitru Magoş pentru 
soţia lui, dar că acesta a cerut ca livrarea să fie făcută perso- 
nal. Și, noroc mare, respectivul bărbat poate fi găsit la res- 
taurantul clădirii unde era cazată delegaţia venită din tară, 
imobilul aflându-se la numai câteva minute de mers, ime- 
diat ce se intra în sectorul sovietic. Răscolită de sentimente 
şi amintiri, Constanța Magoş nu a bănuit niciun moment că 
prietenul său apropiat ar putea să o atragă într-o cursă și să 
o dea pe mâna Securităţii. Ajungând la locul cu pricina, fe- 
meia a fost invitată într-o cameră separată unde au intrat 
doi bărbaţi: maiorul Holingher, care s-a recomandat drept 
tovarăşul Florescu, şi Gheorghe Filipescu care, la fel, a uti- 
lizat un nume conspirativ. Holingher s-a prezentat prieten 
apropiat şi coleg al lui Dumitru Magoş în cadrul Ministerului 
Silviculturii şi Industriei Lemnului, spunând că are, într-ade- 
văr, o corespondenţă din partea inginerului pentru femeia 
din faţa sa. I-a înmânat apoi un plic pe care Constanţa Magoş 
l-a deschis cu grijă în liniştea tensionată a camerei. Înăuntru 
se afla o hârtie împăturită pe care a desfăcut-o şi a citit textul 
scris la 31 iulie 1951 de Dumitru Magoș: 


Dragă Tanţi [...] 
Am impresia că tu ai înțeles cam greșit scrisorile mele. 
Într-adevăr, scriindu-ţi despre nuntă, eu m-am referit la 

refacerea vieţii noastre, la dorința mea fierbinte de a Te ve- 
dea iarăși acasă şi de a reîncepe după 3 ani de despărțire o 
viaţă nouă. [...] 

Eu mi-am deschis inima faţă de tovarășul Ministru, d-lui 
a apreciat sinceritate mea şi mi-a promis tot sprijinul pentru 
a ne reabilita şi reface viața [...] Gândeşte-te bine, cu astfel de 
ocazii nu te întâlneşti de două ori în viață. Gândește-te la anii 
trăiţi împreună, gândeşte-te la părinții tăi bătrâni, care au astăzi 
mai mult ca oricând nevoie de Tine, gândeşte-te la viitorul tău. 
Gândeşte-te draga mea la ce ai fost Tu aici şi la ce ai ajuns acum 
acolo |...) Scumpa mea, ai astăzi ocazia de a hotărî viitorul nos- 
tru, al Tău, al meu și al familiei tale. [...] Ai curaj şi cu ajutorul 
lui D-zeu totul va fi bine şi vom fi iarăși fericiți împreună. 

Te sărut şi te aştept cu dor! 


Rândurile erau, într-adevăr, aşternute de soţul său, al că- 
rui scris l-ar fi putut oricând recunoaşte, dar nu ştia că de fapt 
erau dictate de ofițerii de contraspionaj, care avuseseră cinis- 
mul să invoce dorul și dragostea soţului captiv. Legenda cre- 
ată de Securitate acredita ideea că Dumitru Magoş ar fi intrat 
în grațiile Ministrului Silviculturii şi Industriei Lemnului, 
Constantin Prisnea, care nu numai că i-ar fi acordat un post 
important, dar cu care ar fi legat o prietenie, la umbra că- 
reia demnitarul comunist i-a acordat sprijin inginerului în 
privinţa situaţiei soţiei sale. Scrisoarea puncta fiecare vulne- 
rabilitate emoţională a femeii: căsnicia aflată în pragul des- 
trămării din cauza distanţei și a barierelor ideologice care-i 
separau, neputinţa părinţilor (care însă, la acel moment, fu- 
seseră evacuaţi din locuinţa lor, în regim de domiciliu obliga- 
toriu) şi starea materială nesatisfăcătoare pe care Constanţa 
Magoș o avea în exil. 

Nu e greu de ghicit impactul pe care întâlnirea şi, mai ales, 
scrisoarea l-au avut asupra femeii. Năucită probabil de tur- 
nura neașteptată, Constanța Magoș le-a mărturisit bărbaților 
din faţa sa că rostul întrevederii se dovedeşte complet diferit 
«e cel pe care şi-l imagina, iar propunerea primită din par- 
tea soțului său nu putea avea un răspuns pe loc, ci necesita 
un timp de gândire şi de reflecţie. Simţind că rândurile citite 
loviseră dincolo de bariera sa emoţională, Holingher a trecut 
la atac, punând şi mai multă presiune pe femeie. I-a descris 
situaţia profesională deosebit de favorabilă de care Dumitru 
Magoș s-ar fi bucurat la locul de muncă și deschiderea primită 
din partea ministrului, care-i înţelesese situația familială com- 
plicată şi îi întinsese o mână de ajutor. Mai mult, a povestit că 
Dumitru Magoş i-a mărturisit, între patru ochi, că: 


îl doare faptul că ea [Constanţa Magoş - n.m.] se află în 
străinătate, bolnavă, fără bani, la cheremul fiecăruia; că îi face 
impresia că ea a înţeles greşit scrisorile sale de până acum; 
că vrea ca ea să se reîntoarcă în ţară şi să-şi refacă viaţa; că 
îi poate oferi o viață nu extraordinară, dar îmbelșugată; că el 
consideră că e ultima încercare şi dacă ea refuză, consideră le- 
gătura dintre ei complet ruptă!. 


Discuţia nu a fost însă un asalt total și continuu asupra 
Constanţei Magoș, cei doi ofițeri îmbinând presiunea teribilă a 
constrângerii cu iluzia libertăţii de a alege ce drum doreşte. De 
fiecare dată când tensiunea părea că o va arunca pe soţia in- 
ginerului spre un răspuns nefavorabil, Florescu sau Holingher 
interveneau și îi repetau că oricând întrevederea se poate în- 
cheia şi Constanța Magoş va fi condusă fără nicio neplăcere la 

granița dintre sectorul sovietic și cel occidental. Trebuia numai 
să spună că vrea acest lucru, știind că nu o va face înainte de 
a se ajunge la o concluzie clară, lăsându-i totodată impresia că 
ea stăpâneşte frâiele discuţiei. Prinsă între dorinţa de a trăi în 
lumea liberă și dorinţa de a-şi petrece restul zilelor alături de 
soțul său, de a-şi salva căsnicia şi de a nu pierde ceea ce părea 
să fie ultimul tren, Constanţa Magoș a cerut un timp de gån- 
dire de 24 de ore. Cu un cinism desăvârşit, Holingher a răs- 
puns că dacă o femeie îşi iubește cu adevărat soţul, iar acesta îi 
cere să se reîntoarcă la el, atunci nu e nevoie de nicio secundă 
de gândire. Atingând apoi şi palierul material, așa-zisul tovarăș 
Florescu a continuat întrebându -se cine ar avea nevoie de timp 
să se decidă dacă vrea să trăiască o viață de mizerie atunci când 
i se oferă şansa unui trai confortabil şi îndestulător. 

O oră și jumătate au durat discuţiile dintre Constanţa 
Magoș, Isidor Holingher şi Gheorghe Filipescu, timp în care 
ea a trebuit să ţină piept atât sentimentelor și temerilor care 
măcinau din interior, cât şi presiunilor nemiloase venite din 
partea celor doi bărbaţi aflați de cealaltă parte a mesei. La fi- 
nalul celor 90 de minute, Constanța Magoș a avut un răspuns: 
accepta repatrierea, având însă două condiţii. În primul rând, 
trebuia să anunţe printr-o telegramă expediată la Paris că a fost 
silită să plece în România, rolul mesajului fiind de a-i feri pe 
apropiații care giraseră pentru deplasarea ei la Berlin de even- 
tualele neplăceri din partea serviciilor secrete occidentale. 
Apoi, cerea să i se aducă bagajele de la gazda sa din sectorul 
vestic, motivând că, la acel moment, era îmbrăcată în haine 
de împrumut. Se pare că rolul celor două solicitări, acceptate 
de Holingher, era de a transmite că fusese constrânsă să plece 
în România. Cel care ar fi trebuit să-i aducă bagajele era Willy 
Matthes, logodnicul gazdei sale, în acest scop Magoș sunând-o 

pe Dora, prietena şi gazda sa din Berlin. Încercând să trimită 
un mesaj, a avut grijă să menţioneze că nu este singură. Cu 
siguranță, acest aspect a trezit imediat suspiciuni (Matthes 
avea să fie bănuit mai târziu că era colaborator al structuri- 
lor secrete americane), iar tânărul german s-a întors cu mâna 
poală, motivând că bagajul nu putea fi predat decât personal. 
In realitate, serviciile secrete americane aflaseră că ceva se în- 
tâmplă cu Constanţa Magoș, agenţii CIC fiind deja la locuinţa 
orei în momentul în care Magoş a sunat, dar nu puteau in- 
terveni din cauză că aceasta din urmă se afla acum pe teritoriul 
Germaniei de Est!. 

Constanța Magoş este scoasă din camera în care avusese 
loc întreaga discuţie, urcată în maşina pregătită din vreme şi 
dusă în viteză la sediul legaţiei române din Berlin, unde i se 
fac documentele prin care redevine cetățean român, i se dă 
pașaportul adus din ţară de Holingher şi, la final, primeşte o 
hârtie şi un stilou. Literele alungite, rândurile curbate şi tre- 
murul liniilor trădează nervozitatea momentului, însă fatidica 
declaraţie este redactată exact aşa cum i se cere: 


Tovarășe ministru, 

Subsemnata, Magoș Constanţa, vă rog să binevoiţi a 
aproba repatrierea mea din Germania în RPR. Sunt venită 
din Franţa, iar în RPR am pe soţul meu Magoș Dumitru şi pe 
părinţii mei. Motivele repatrierii sunt de ordin familiar [sic!], 
încât doresc să mă întorc la soţ şi părinţi. 

Trăiască Republica Populară Română 

Constanţa Magoş 

Berlin 12 august 1951? 

Noaptea de 12/13 august o petrece în sediul legaţiei, iar 
în dimineața zilei următoare Holingher o conduce la gara 
din Berlin, de unde urma să plece cu trenul spre România. 
Interesant este că şi în timp ce se plimbau pe peronul unde era 
garată garnitura cu destinația Bucureşti, ofițerul de Securitate 
i-a repetat că încă este liberă să se răzgândească şi să revină în 
vest. Numai că Magoș înțelegea că este prea târziu să se mai 
întoarcă din drumul ales. Dacă ar fi făcut-o atunci, totul era 
pierdut: căsnicia sa s-ar fi încheiat, iar în Occident ar fi pla- 
nat întotdeauna suspiciunea că de fapt este agentă comunistă, 
mai ales că oricând puteau apărea informațiile despre prezenţa 
sa în legația de la Berlin ori cererea sa olografă de repatriere. 
Alături de cei doi se mai aflau o femeie şi un bărbat care-i fu- 
seseră prezentaţi drept alți doi români care au ales să lase în 
urmă mizeria Occidentului pentru traiul din ţara natală. În re- 
alitate, cei doi erau ofiţerii Virgil Georgescu și Maria Bucicov, 
care făcuseră parte din echipa trimisă de la Bucureşti pentru a 
o captura, iar acum se întorceau în România cu misiunea înde- 
plinită. Toţi patru au plecat cu trenul din Berlin, iar la graniţa 
germano-cehoslovacă Holingher a coborât, rămânând ca 
Georgescu, Bucicov şi Magoş să-şi continue drumul spre țară. 

Este o bună întrebare dacă în orele petrecute în tren, 
Constanţa Magoş şi-a dat seama cine sunt cu adevărat compa- 
nionii săi de călătorie. Atitudinea ei din lungile ore petrecute în 
compartiment i-a derutat pe ofițerii de Securitate: niciun mo- 
ment, femeia nu a părut măcinată de regrete sau de temeri cu 
privire la posibile neplăceri din partea autorităţilor comuniste. 
A plâns o singură dată dându-și seama că va călători cu tre- 
nul în condiţii precare şi mult diferite de confortul promis de 
Holingher. În rest, se întreba ce fel de rujuri de buze se pot găsi 
pe piața din România şi cum poate proceda pentru a-și aduce 

lucrurile din Franţa în țară. Peste câteva săptămâni, Magoş va 
marturisi că în gara din Bratislava s-a gândit pentru câteva clipe 
sa fugă de sub „escorta” tovarăşilor săi de drum, însă a aban- 
donat repede ideea, convinsă că va fi, în cele din urmă, prinsă 
şi va suporta apoi consecințele nesăbuinţei sale. Şi-a îngropat 
speranţele și s-a lăsat purtată de destin, iar intrarea pe teritoriul 
românesc a trecut insesizabil și firesc, ca şi cum garnitura ar fi 
mers prin suburbiile pariziene ori pe Valea Prahovei. 

Vestea dispariţiei Constanţei Magoş s-a răspândit repede, 
producând o undă de șoc în comunitatea românească de la 
Paris, şi nu doar pentru că femeia era cunoscută de majorita- 
tea exilaților, ci şi datorită importanţei sale în angrenajul infor- 
mativ. S-a speculat foarte mult asupra a ceea ce s-a întâmplat 
cu ea, mai ales că apelul telefonic pe care femeia îl dăduse în 12 
august 1951, prin care îi cerea gazdei lucrurile personale deoa- 
rece luase decizia să se repatrieze, a sporit şi mai mult misterul. 
Cel mai aproape de desfăşurarea reală a evenimentelor erau 
Boilă, Veniamin și ceilalți lideri ţărănişti care probabil fuseseră 
înştiințați de Magoş, înainte de plecarea ei la Berlin, că urmează 
să întâlnească un cunoscut din ţară care îi aduce bijuteriile de 
familie, pe care respectivul le ascunsese în bagaje. Supoziţia 
lor era că femeia fusese răpită de Securitate, după ce o ade- 
menise într-o biserică care ar fi avut o intrare din Berlinul de 
Vest. Agenţii comunişti ar fi scos-o din lăcașul de cult printr-o 
ieşire secundară dând în sectorul sovietic. În viziunea lor, te- 
lefonul și, în special, tonul și atitudinea Constanţei Magoș pu- 
teau fi explicate numai prin aceea că era sub influența unor 
narcotice administrate de răpitori. O părere similară avea și 
Mihail Opran: Magoş trebuie să fi fost răpită de Securitate, iar 
apelul a reprezentat modul prin care Securitatea și-a marcat 
victoria în fața serviciilor secrete occidentale. La polul celălalt 

se afla generalul Petrescu. Acesta afirma că fosta secretară a 
La Nation Roumaine trebuie să fi fost, de fapt, agentă a regi- 
mului comunist, iar repatrierea sa subită reprezenta în reali- 
tate finalul misiunii în exil!. În plus, generalul nu scăpa ocazia 
să trimită săgeți către Opran, pe care îl considera vinovat pen- 
tru modul în care femeia — răpită sau scoasă de bună voie din 
Occident - scăpase atenţiei serviciilor occidentale şi circulase 
liber până în teritoriul controlat de Moscova şi sateliții săi. 
După ce a coborât pe peronul Gării de Nord, la 16 august 
1951, Constanţa Magoş a fost preluată de Securitate şi, sub 
pretextul unor verificări normale, a fost dusă într-o vilă din 
apropierea Bucureştiului pentru a fi cercetată. Conform pla- 
nului strict secret privitor la „problema Magoş, paza clădirii 
urma să cadă în sarcina ofițerului Maria Manolache, plutonie- 
rului Ion Stoica şi sergentului Nicolae Duman, toţi din cadrul 
aceleiași Direcţii, care trebuiau să se asigure că femeia bene- 
ficiază de un tratament atent şi „omenesc”. Interogatoriile re- 
veneau în responsabilitatea căpitanului M. Niculescu, creierul 
întregului plan de răpire, secondat de Ioana Boeraş şi Ladislau 
Goldstein. „Tovarăşii care vor lucra cu ea vor avea o compor- 
tare politicoasă, corectă, vor căuta s-o aproprie [sic], păstrând 
însă o atitudine de seriozitate şi menţinând raporturile ce tre- 
buie să existe între reprezentanţii Securităţii și un cetăţean re- 
patriat, a cărui situaţie trebuie clarificată” prevedea schema de 
acțiune elaborată de Direcţia I. Cel puţin pentru început, abor- 
darea era una prudentă. Constanţei Magoş i s-a spus că nu este 
arestată, ci doar trece printr-o verificare banală. Pentru păstra- 
rea aparenţei, planul prevedea că nu trebuie să i se pună femeii 
nicio întrebare - care i-ar fi lăsat impresia că este supusă unui 

interogatoriu —, ci să i se dea posibilitatea să declare ce vrea 
din activitatea sa în exil, urmând ca echipa de anchetatori să 
se adapteze în funcţie de deschiderea celei investigate. În pa- 
ralel, se pregătea contextul reîntâlnirii soților, numai că lunile 
de detenţie îl afectaseră pe Dumitru Magoș, și Niculescu pro- 
punea ca inginerul să fie „pregătit fizic pentru întâlnirea cu ea. 
Va rămâne încă sub stare de arest. I se va îmbunătăţi regimul 
pentru a se îngrășa, va fi scos zilnic din închisoare de către or- 
panele noastre şi va fi plimbat în aer liber şi în soare pentru a-și 
schimba culoarea feţei”! 

Căpitanul Niculescu trebuie să-şi fi imaginat luni în şir 
cum este Constanţa Magoş, cea pe care o cunoştea numai 
din filele dosarelor şi din declaraţiile celor care o cunoscu- 
seră, dar care îi devenise centrul muncii informative. Era cu 
siguranţă interesant să afle cum gândește, ce interese are, ce 
slăbiciuni pot fi exploatate şi cum poate fi abordată în lun- 
pile cercetări ce aveau să urmeze. Întâlnirea din 16 august i-a 
adus unele răspunsuri, dar probabil a născut și mai multe în- 
Lrebări, căci Constanţa Magoş era, cu adevărat, o personalitate 
puternică şi complexă, uneori dezarmant de sinceră, alteori 
imposibil de citit şi ale cărei reacţii îi derutau pe anchetato- 
rii săi. La acea primă discuţie, femeia declara cu nonşalanţă 
că este dispusă să dea ample informări despre cei din exil, dar 
grijile sale reale păreau să fie îndreptate mai degrabă spre di- 
verse probleme casnice. Aşa că încă din primele ore după so- 
sirea la vila Securităţii, Constanţa Magoş a început să scrie o 
declaraţie în care trebuia să relateze episoade din activitatea ei 
între 1948-1951. Prima fază a anchetei a continuat până la 25 
august, în fiecare zi având loc mai multe întâlniri între Magoş 
şi anchetatorii săi. Abia acum femeia îşi dădea probabil seama 

că nu trece printr-o banală verificare, ci este o investigaţie în 
adevăratul sens al cuvântului, fiind inutil să ascundă lucrurile 
pe care ofiţerii din faţa ei le cunoşteau deja. A admis legăturile 
profesionale cu Opran, colaborarea cu Titi Constantinescu și 
scurtele contacte cu legionarii prin Traian Borobaru, punctând 
însă că totul a vizat comunitatea românească din Occident, 
fără a fi implicată în vreo acţiune ofensivă îndreptată împo- 
triva autorităților din ţară. Cu emfază şi încredere, afirma că 
a declarat totul şi că este gata să suporte consecinţele aferente 
ascunderii adevărului. Această primă fază a anchetei a fost, de 
altfel, şi primul episod al complicatei relaţii pe care a avut-o cu 
ofiţerii de caz. În raportul acţiunii, căpitanul Niculescu nota 
că Magoş luase inițiativa și jucase de mai multe ori cartea in- 
ducerii în eroare: simulase tentative de suicid, fie zgâriindu-se 
pe mână cu un pahar spart, pentru a părea că încercase să-şi 
taie venele, fie anunțând supraveghetorii că ar fi înghițit o 
doză mare de tablete dezinfectante ori că avea ascuns în celulă 
un cuțit cu care urma să-şi ia viaţa. Și în timpul anchetelor se 
folosise de aceeași tehnică, prefăcându-se că suferă o criză de 
nervi la care însă renunţase subit atunci când ofiţerii se de- 
ciseseră să cheme un medic. Disperate sau nu, aceste măsuri 
reuşiseră să-i confere un oarecare avantaj în disputa aflată însă 
abia la început. Prin urmare, Niculescu şi colegii săi au decis 
schimbarea strategiei: Constanţa Magoş urma să lase în urmă 
confortul vilei conspirative şi să cunoască regimul carceral al 
închisorii politice, cu regimul alimentar de rigoare. În plus, 
avea să fie incadrată informativ şi fiecare pas, fiecare gest, fi- 
ecare cuvânt urmărit, studiat şi analizat: pe lângă microfonul 
plantat în celulă, colega de cameră a Constanţei Magoş era 
de fapt o agentă a Securităţii. În noaptea de 27/28 august este 
transferată la penitenciarul Malmaison de pe Calea Plevnei 

din capitală, iar ancheta intră într-o nouă etapă - Magoș nu 
mai era o potenţială colaboratoare cu regim preferenţial, ci o 
deținută acuzată de implicare în acţiuni de spionaj şi pasibilă 
de condamnare pentru înaltă trădare. 

La ora 20.00, în 28 august 1951, Constanţa Magoş este 
scoasă din celulă şi dusă în camera de anchetă unde i se cere 
să declare întreaga sa activitate dusă în sprijinul serviciilor de 
spionaj occidentale, iar femeia dă o amplă depoziție cu pri- 
vire la colaborarea sa cu Opran şi Titi Constantinescu, insis- 
tând însă că tot ce a făcut a vizat emigrația românească şi nu 
a fost implicată în acţiuni contra regimului de la Bucureşti. 
Este clar că la acest moment își înțelegea foarte bine statu- 
tul şi situația complicată în care se afla, de aceea îşi încheia 
declaraţia criticând sistemul capitalist și acceptând să facă un 
scurt elogiu societăţii socialiste. Totuşi, sub masca unei ne- 
cesare autocritici, Magoș îşi puncta foarte pregnant poziţiile 
anticomuniste, chiar dacă acum lăsa impresia că le-a aban- 
donat: „Când m-am dus în Franța am criticat regimul ac- 
tual din România şi spuneam că atunci când mă voi întoarce 
în ţară după război [conflictul dintre est şi vest aşteptat de 
exilați - n.m.], voi spânzura pe toţi pe care-i găsesc în viață. 
De un an de zile mi-am schimbat părerea nu numai asupra 
conducerii țării, ci despre toată omenirea. Nu mai sunt capa- 
bilă să mă răzbun pe cineva”. Incapacitatea ei ținea însă de 
situaţia în care se afla, nu de convingerile interioare pe care 
timpul avea să dovedească că nu le abandonase cu adevărat 
niciodată. Lipsa răzbunării dintr-o parte nu înseamnă şi ier- 
tarea de vină a foştilor oponenți, Magoş fiind nevoită să-și 
aleagă atent cuvintele pentru a-și croi drumul printre anchete, 
celule şi declaraţii pentru a ieşi cu bine din închisoare. 

Chiar dacă anchetatorii se schimbau, Magoş nu se ridi- 
case de la masa de anchetă, iar cercetările păreau să nu se mai 
sfârșească. Una dintre obsesiile Securităţii era activitatea legi- 
onarilor din exil, iar Magoş avusese, într-adevăr, câteva întâl- 
niri la Paris cu Borobaru, Florescu şi Sima, până să intre sub 
protecţia lui Opran şi în colaborarea efectivă cu SIMRE. În 
noaptea de 29/30 august anchetatorii au forțat-o să declare ac- 
tivitatea alături de liderii legionari. Presiunea la care a fost su- 
pusă de ofițeri, dublată de o extenuare cauzată de zecile de ore 
de cercetări neîntrerupte, în special de lipsa somnului, au fă- 
cut-o pe Magoş să fabuleze în declaraţia pe care a scris-o toată 
noaptea. În scenariul fantezist rezultat în urma anchetei conti- 
nue, Magoș nu era o banală colaboratoare ori măcar o agentă, 
ci nodul tuturor ițelor serviciilor secrete. Conform textului 
olograf, Borobaru și Florescu ar fi făcut jurământ pe memo- 
ria osemintelor lui Codreanu (!) că nu vor face nicio acţiune 
de sabotaj în ţară fără să aibă dezlegarea Constanţei Magoș, iar 
Sima însuși le-a consfințit legământul. Liderii CIC, Neagoy şi 
„Bogdan”, apelau la ea ca singura persoană capabilă să-i con- 
troleze pe legionarii care, altfel, în fanatismul lor, ar fi trecut la 
acțiuni concrete împotriva regimului de la București. Atât de 
puternice erau disponibilitatea cămăşilor verzi de a-şi trimite 
oamenii să comită sabotaje în ţară şi obedienţa oarbă față de 
Magoş, încât Borobaru și Florescu ar fi sunat-o de mai multe 
ori pentru a o implora să le dea dezlegarea de a trece la ata- 
curi. Impresionată de disciplina legionară, Constanţa Magoş 
le-a dat acordul, iar echipa Mişcării a venit în ţară prin Satu 
Mare, izbutind să arunce în aer poduri și să comită alte dis- 
trugeri despre care nu ar fi informat-o, dar şi să ducă arme ca- 
marazilor care se aflau în clandestinitate sau nu fuseseră încă 
identificați de Securitate. 

Magoş s-a oprit din scris în dimineaţa zilei de 30 august 
1951, la ora 4.30. Trecuseră peste 32 de ore de când se afla 
în faţa anchetatorilor care se tot perindau prin faţa sa, între- 
bând-o despre aceiași și aceiaşi oameni. Dar pentru ofiţerii 
de Securitate nu era de ajuns şi au trecut la un supliment de 
anchetă. Legăturile Constanţei Magoș cu liderii legionari din 
exil — deja în parte fanteziste — capătă acum proporții şi mai 
mari. Femeia era cea care îi coordona pe toţi, de la Borobaru 
la Sima, într-un proiect de centralizare a tuturor celor din 
emigrație care ar fi urmat, sub paravanul unei asociaţii mu- 
zicale, să se ocupe cu strângerea de informaţii strategice. Şi 
nu doar despre România, ci despre toate țările comuniste din 
Europa central-răsăriteană. Poate că Magoş plecase de la sim- 
pla dorință de a-şi scoate soțul din ţară, dar ajunsese să-și 
propună zdruncinarea întregului lagăr comunist! Această 
declarație suplimentară era aproape în întregime o înşiruire 
de fapte de necrezut, fabulaţii menite să răspundă așteptărilor 
Securităţii care căuta conspirații şi inamici împotriva cărora să 
lupte şi să-şi dovedească utilitatea şi capacitatea de a apăra re- 
gimul de la București. Dar până şi pentru anchetatori, scenari- 
ile prezentate de Magoş erau evident false, aşa că în seara zilei 
de 30 august, după mai bine de 51 de ore de anchetare conti- 
nuă, femeii i s-au îngăduit câteva ore de somn în celulă. 

Liniştea însă nu a durat mult, căci a doua zi, la 9.15, 
Constanța Magoș era din nou în camera de anchetă, față în 
faţă cu ofițerii care se ocupau de cercetarea ei. Trecuseră două 
săptămâni de când revenise în ţară, timp suficient în care cele 
două părţi să se cunoască, să se studieze și să-și construiască 
strategiile. Magoș juca singura carte la care ar fi putut spera: 
recunoștea implicarea în colaborarea cu serviciile străine, cu 
Opran, cu Titi Constantinescu, oferind ample declaraţii, dar 

mereu puncta că acţiunile sale nu fuseseră îndreptate împo- 
triva regimului de la Bucureşti, ci în sprijinul celor deja aflați 
în Occident. Şi, bineînţeles, din dragoste şi grijă pentru soțul 
său, căutase să îl scoată din ţară, fără a da gestului său vreo 
conotaţie politică. De cealaltă parte, ofiţerii de Securitate își 
încordaseră puterile şi îi arătaseră femeii o parte din tehnicile 
pe care le puteau utiliza: interogatorii extenuante, presiuni in- 
terminabile, ameninţări şi urlete, detenţie în condiţii cel puţin 
austere. Iar acesta era numai începutul. Pentru a o determina 
să colaboreze și mai mult cu ei pentru a le oferi informaţiile 
așteptate, ofițerii i-au promis că, dacă va da declaraţii com- 
plete şi veridice, nu va fi deferită justiţiei pentru activitatea 
din exil, ci va fi pusă în libertate’. În acel moment, Constanţa 
Magoş înțelegea că șansele de a-i manipula pe anchetatorii 
săi și de a obţine o îmbunătăţire a situaţiei sale erau minime, 
chiar dacă nu dispăruseră întrutotul. Femeia recunoscuse în 
acea dimineaţă că în relatările anterioare îmbinase fapte reale 
cu scenarii fanteziste şi redacta o declaraţie olografă prin care 
îşi lua angajamentul să furnizeze din acel moment numai date 
adevărate: „Recunosc că am minţit în declaraţiile mele făcute 
în faţa organelor de Securitate, făcând relatări incomplete şi in- 
troducând inexactităţi. Am avut această comportare necinstită 
la început din cauză că mi-era greu să vorbesc despre oameni 
cu care am trăit împreună timp de 3 ani și ulterior din cauză 
că îmi era frică de presiuni din partea legionarilor. Îmi iau 
angajamentul ca începând din momentul semnării prezentei 
declaraţii să relatez în mod absolut fidel întreaga mea activitate 
şi tot ce cunosc în legătură cu acțiunile dușmănoase îndreptate 
împotriva RPR”. Greu de înţeles cum ar fi putut legionarii să 

provoace presiuni asupra unei femei aflate în arestul Securităţii, 
insă invocarea oamenilor lui Sima atingea interesele și obsesi- 
ile Securităţii. Pe de altă parte, şi ofiţerii recurseseră la o re- 
calibrare a strategiei: conștienți că Magoş are mult mai multe 
informatii decât puteau ei preconiza, au ales să-i dea numai su- 
biectele de interes şi să o lase pe ea să declare tot ce ştie cu pri- 
vire la legionarii din Occident, la Opran și serviciile franceze, 
la „Bogdan” şi cele americane, organizațiile românești din exil 
ş.a.m.d. Din ultima zi a verii 1951, Constanţa Magoş se trans- 
formă în unealta pe care şi-o dorea Securitatea, motiv pen- 
tru care şi fusese răpită din Vest: devine memoria emigrației 
româneşti, capul limpede care în zilele și lunile următoare avea 
să redacteze sute de fişe şi mii de file în care să relateze în amă- 
nunt tot ceea ce cunoștea - personal sau din auzite — despre 
viaţa emigrației. De la privirea de ansamblu la micile detalii 
intime sau cancanuri discutabile, femeia a creat o veritabilă 
monografie a lumii româneşti din Paris (şi nu numai), din pri- 
mii ani ai Războiului Rece, ajungând însă uneori să ofere și 
informaţii pe care Securitatea nu le ceruse şi probabil nici nu 
le sperase (aşa cum a fost, de exemplu, reproducerea scrisului 
lui Titi Constantinescu, Magoş imitând ortografia agentului 
american, spre uimirea şi satisfacția celor din contraspionajul 
comunist). 

Zbuciumul interior, crizele de identitate, întrebările şi fri- 
cile care o măcinau pe Magoș pot fi reconstituite într-o bună 
măsură datorită microfoanelor plantate în camera de detenţie 
şi, mai ales, colegei sale de celulă, informatoare a Securității. 
Soţia inginerului Magoș era cu siguranţă o personalitate com- 
plexă, fascinantă, plină de contradicții şi supusă unei vanități 
uriașe. Reacţiile sale erau neașteptate, imprevizibile, ui- 
mindu-i constant pe cei din jur. Îi mărturisea colegei de celulă 

că, pentru câteva clipe, a crezut sincer în scrisoarea primită la 
Berlin şi nu îşi imaginase că va ajunge închisă într-un peni- 
tenciar al Securității, că va fi anchetată zeci de ore, amenințată 
cu bătaia, jignită și umilită. Pentru ca la scurt timp după ase- 
menea lamentaţii să-și schimbe starea pentru a se declara în- 
cântată şi flatată că unul dintre anchetatori, colonelul Teișanu, 
îşi lasă duminica familia pentru a veni să o ancheteze pe ea. 
Câteodată era surprinsă de colega de celulă privind pierdută 
la un punct nedefinit şi spunând, mai mult pentru ea, „mi-a 
trebuit mie România”. Alteori, îşi imagina încontinuu cum, 
dacă va apuca ziua în care va părăsi arestul, îşi va procura o 
capsulă cu cianură pe care să o ţină mereu aproape, preferând 
să se sinucidă decât să mai petreacă o clipă în temniţă. Apoi, 
venea de la anchetă, măgulită de propunerea de a fi încadrată 
în contraspionajul regimului de la Bucureşti dacă se va achita 
cu onestitate şi conştiinciozitate de ceea ce i se cerea. Şi iar se 
răzgândea, spunând că în Franţa a lucrat pentru o idee în care 
a crezut şi că nu ar putea fi niciodată agentă comunistă. În 
această idee, o întreabă cu emfază pe colega de celulă: „uită-te 
la mine şi zi-mi cum îmi şade!””. 

Toamna anului 1951 a fost dedicată complet redactă- 
rii fişelor personale şi sintezelor despre serviciul lui Opran, 
structura informativă americană, acţiunile legionarilor, 
alte organizaţii ale emigrației românești sau care aveau le- 
gătură cu cei din exil. Aceste declaraţii nu erau scrise în ce- 
lulă, ci în camera de anchetă, în lungile ore petrecute alături 
de colonelul Teişanu în rol de anchetator cumsecade, care 
nu întrebuinţează violența sau amenințările pentru a obţine 
informaţii, atent la nevoile femeii şi dispus să îi facă diferite 

concesii sau banale cadouri, atingând orgoliul fostei colabo- 
ratoare a lui Opran. Micile atenţii îşi făcuseră efectul, căci 
Magoș se lăuda colegei de celulă cu statutul său preferenţial 
din partea Securităţii - „pentru mine se face și cafea neagră 
şi încă veritabilă, i-am întors pe dos pe ăştia [anchetatorii 
săi = n.m.]. O viaţă întreagă mi-a mers așa şi chiar și aici sunt 
servită ca nimeni până acun”. Credulitatea sa făcea parte 
poate dintr-un mecanism interior de autoprotecţie, femeia 
părând că nu conştientizează cu adevărat situaţia în care se 
allă şi riscurile pe care le înfruntă, nici perspectivele sumbre 
deloc de neglijat. După ce revenea de la anchetă, în puţinele 
ore de linişte, obişnuia să se maseze pe faţă şi să se îngri- 
jească, afirmând că „dacă va eşi cu o faţă zbârcită, atunci nici 
nu dorește să fie pusă în libertate”. Chiar dacă între anche- 
tată şi anchetatori părea că s-a instituit un armistițiu tradus 
printr-o îmbunătăţire a condiţiilor de detenţie în schimbul li- 
vrării informaţiilor, în realitate Magoș își păstra combativi- 
tatea, încercând mereu să întoarcă masa în favoarea ei şi să 
aibă controlul. Își folosea în acest sens fiecare carte: de la re- 
iterarea spaimei că Borobaru poate ajunge la ea să o pedep- 
sească pentru declaraţiile sale, până la amenințări că se va 
sinucide şi crize închipuite în fața anchetatorilor. La 13 no- 
iembrie 1951, înainte de a părăsi celula pentru o nouă rundă 
de declaraţii, Magoş s-a întors spre colega ei de cameră și, cu 
un zâmbet discret şi sigur, i-a spus că are de gând „să tragă un 
ropot de plâns”? care sigur îi va impresiona pe cei aflați de cea- 
laltă parte a biroului. 

În acele săptămâni de lungi confesiuni, spera cu convin- 
gere că va fi eliberată dacă va declara totul. Se ruga mereu 
pentru acest lucru şi mult timp a avut sentimentul că va fi 
pusă în libertate la 26 noiembrie, de ziua soţului său despre 
care vorbea adeseori cu drag, însă, după ce şi-a dat seama 
că nu se întrevede nicio speranţă de a părăsi temnita, şi-a 
schimbat şi starea de spirit, și aprecierile despre bărbatul său 
care, subit, devenise „criminal ambulant” și-i arunca tot felul 
de blesteme. Rămânerea, pe termen indefinit, în închisoare 
i-a reaprins sentimentele anticomuniste şi nădejdea într-un 
război între cele două blocuri antagonice, conflict în urma 
căruia, inevitabil, avea să fie şi ea eliberată. Frustrarea i se 
reflecta şi în raportul cu anchetatorii, față de care devenise 
mai puţin cooperantă, obosită probabil şi de multitudinea 
de informaţii care i se cereau, mai ales că simţea presiunea 
ofițerilor de Securitate care credeau că ea știa mai multe decât 
declara. Cu toate acestea, era conştientă de valoarea ca fostă 
colaboratoare a serviciilor secrete şi actuală deţinută, rezu- 
mând întreaga situaţie într-o întrebare retorică: „cu Opran 
am lucrat, cu Bogdan la fel, anchetatorii mi-au oferit să lu- 
crez cu ei, ofițerul de la Biroul II (SDECE francez - n.m.] la 
fel, ce dracu mă tot caută, doar nu sunt chiar atât de deşteaptă 
de mă vor toţi?”. 

După primele luni de anchetă frenetică şi declaraţii flu- 
viu, biografia Constanţei Magoş cunoaşte o perioadă întu- 
necată, vag acoperită documentar. Ce s-a întâmplat cu fosta 
colaboratoare a lui Opran din ultimele zile ale anului 1951 
până la începutul lunii iunie 1952 este neclar. Se pare că pur 
şi simplu a fost abandonată în închisoare, Securitatea având 
de digerat un material informativ uriaş. Rămasă singură în 

celulă, Magoş primea cărți de marxism, de istorie a PCUS şi 
chiar Scânteia (a cărei secţiune de ştiri internaţionale o citea 
şi recitea de multe ori) şi era scoasă la „prelucrare” de către 
un ofiţer care, fără să întrebuinţeze ameninţări, încerca să o 
convingă să adere la ideile comuniste, oferindu-i ceea ce do- 
cumentele amintesc drept „lecţii politice”. 

La începutul lui iunie 1952, Constanţa Magoş este trans- 
ferată de la Direcţia I în custodia Contraspionajului, iar an- 
cheta sa este preluată de Mişa Protopopov. Dar ea nu ştie 
acest lucru: constată doar că în noaptea de 19 iunie, după 
ora 22, este scoasă din penitenciar şi dusă într-o locuință 
conspirativă din strada Ştirbei Vodă. Cuprinsă de neliniște 
şi frică, femeia întreabă cu obstinaţie ce se va întâmpla cu 
ea și de ce nu este anchetată în închisoare. Ajunsă în fața lui 
Protopopov, acesta îi cere să-şi declare încă o dată biogra- 
fia, în cele mai mici amănunte. Vreme de mai bine de patru 
ore, până la 3.30 dimineaţa, cu glas tremurat, Magoș şi-a de- 
pănat viaţa, începând cu copilăria lipsită de griji, petrecută 
în Banat. Ancheta a continuat şi în noaptea următoare, de la 
22.30 la 4.30, timp în care Magoş a vorbit liber despre activi- 
tatea sa la Paris, fiind rareori întreruptă, numai atunci când 
Protopopov voia explicații sau mai multe detalii despre un 
anumit aspect. Lunile în care citise literatură marxistă își spu- 
neau cuvântul în această primă declaraţie pe care femeia o fă- 
cea în faţa fostului spion sovietic. Era, în fapt, o autocritică, 
în care Magoş punea comportamentul său anterior, conform 
noii perspective ideologice, pe seama concepţiilor burgheze 
în care fusese crescută. Mai mult, declara că este conştientă 
de gravitatea faptelor sale din exil, spunând chiar că ar me- 
rita să fie menţionată într-o reeditare a Internaționalei tră- 
dătorilor a lui Renaud de Jouvenel, şi este astfel dispusă să 

ofere orice informaţie i se cere și chiar idei despre cum poate 
să ajute regimul de la Bucureşti în infiltrarea emigrației de la 
Paris. Revenit în biroul său, Mișa Protopopov îşi nota scurt 
concluzia după autocritica făcută de Constanţa Magoş în 
prima declaraţie: „burgheză sută la sută”. Fostul spion so- 
vietic nu greşea cu nimic: femeia alesese linia discutabilă, 
periculoasă și subțire a unei colaborări în care surplusul de 
informaţii şi ingeniozitatea sa furnizate anchetorilor urmau 
să fie paravanul sub care să ascundă detaliile pe care ea nu 
dorea să le furnizeze şi să-i deschidă astfel uşa penitenciaru- 
lui spre libertatea mult visată. Deţinuta urmărea cu o discu- 
tabilă obstinaţie acest deziderat. Propunerile sale cu privire 
la modalităţile de infiltrare a exilului românesc și recrutarea 
prin constrângere şi şantaj a unor persoane-cheie sunt foarte 
pertinente, dezvăluind vulnerabilitățile unora, statutul altora 
şi fragilitatea comunităţii româneşti din Franţa, în ansam- 
blul ei. Prima sa propunere de obiective abordabile de către 
Securitate este chiar unul dintre liderii național-țărăniști din 
Occident: Virgil Veniamin era caracterizat de Magoş drept 
o fire inteligentă şi influentă, dar totodată şi temătoare, os- 
cilantă şi uşor şantajabilă din cauza grijii pentru soţia şi cei 
doi băieți gemeni rămași în țară. Femeia amintea de impactul 
emoțional teribil produs de știrea arestării soţiei lui Veniamin 
ori de lamentările politicianului în timp ce privea îndelung 
fotografiile copiilor săi şi recomanda contraspionajului ro- 
mân contactarea sa, motivând că şi dacă ar refuza - ceea ce 
nu credea că se întâmplă, dacă situaţia este pusă cum tre- 
buie - nu ar dezvălui nimănui încercarea Securităţii de a lua 
legătura cu el, de teamă ca familia să nu aibă de suferit. O 
altă breșă a exilului identificată de Magoș era chiar redacţia 

La Nation Roumaine: lipsea o secretară şi Securitatea putea 
rucola pe una dintre femeile cu o stare financiară precară şi 
sa o dirijeze apoi spre acel post liber, dar atât de bine conec- 
tat la informaţiile din comunitatea românească. Propunerile 
sale nu vizau numai persoanele care ar fi putut fi racolate sau 
contextele de exploatat, ci şi posibilele deconspirări. Primul 
nume indicat şi primul agent descoperit: Mircea Vlasto era 
bănuit, pe drept cuvânt, că ar fi fost omul regimului de la 
București, iar aprecierile lui Magoșş plecau de la bănuielile 
lui Opran. Fostul avocat avea familia în țară, soţia nu fusese 
arestată, iar unul dintre fraţii săi era în structurile de forță 
ale regimului comunist. Flerul ei (şi al lui Opran) probabil că 
l-a impresionat pe Protopopov, căci Vlasto era, într-adevăr, 
agent al contraspionajului, trimis special în Occident pen- 
tru a se infiltra în structurile emigrației româneşti. Al doi- 
lea pe lista celor care lucrau în realitate pentru Bucureşti era 
Silviu Crăciunaș, iar modul în care ea îşi dăduse seama de 
acest detaliu rămâne o enigmă, tot un mister fiind şi dacă 
Opran avea aceleaşi suspiciuni sau dacă Magoș îi împărtăşise 
părerea ei. Un alt nume - poate şi mai surprinzător - era al 
lui Ion Tomoroveanu, despre care ea bănuia că lucrează nu 
numai pentru Paris, ci şi pentru Bucureşti, altfel nu se pu- 
tea explica de ce familia fostului ofițer nu avusese de sufe- 
rit în urma activităţii lui în Franța. De asemenea, Constanţa 
Magoș le propunea celor din contraspionaj să ducă o propa- 
gandă mai eficientă şi mai bine ţintită. Plecând de la faptul că 
mulţi dintre românii aflaţi în exil se confruntă cu probleme 
materiale severe, le sugera lui Protopopov şi celorlalți ofițeri 
să ia în calcul editarea unui buletin de ştiri cu privire la ni- 
velul de trai din ţară, pe care apoi să-l distribuie în rândul 
emigrației românești pentru a spori frustrarea celor care se 

zbăteau în sărăcie şi, poate, pentru a-i determina să se repa- 
trieze sau să colaboreze contra cost cu spionajul românesc. 
Femeia era o resursă formidabilă de informaţii şi de idei, 
declaraţiile şi propunerile sale vizând exilul românesc fiind 
extrem de utile Securităţii. Atât de importantă devenise pen- 
tru regimul de la Bucureşti, încât însuşi Gheorghe Pintilie, 
şeful Securităţii, a venit în 1952 să o cunoască şi să o felicite 
pentru sprijinul acordat autorităţilor comuniste, pentru care 
redactase aproape 7 000 de pagini de declaraţii. 

După efervescenţa din vara anului 1952, Constanţa Magoş 
este iarăşi abandonată de anchetatorii săi, iar în primăvara anu- 
lui următor este transferată din custodia Contraspionajului îna- 
poi, la Direcţia de Cercetări Penale, unde întreaga investigaţie 
este reluată de la zero, de data aceasta fără nicio perspectivă de 
eliberare sau de alte condiţii favorabile în cazul unei colaborări. 
Securitatea o utilizase pe fosta secretară a lui Opran și obținuse 
informaţiile pe care şi le dorea (poate chiar mai mult de atât) 
şi acum nu mai avea nevoie de ea, transformând-o într-o sim- 
plă deţinută din vastul univers concentraţionar comunist ale 
cărui realități le cunoştea acum în camerele MAI şi apoi ale 
Fortului 13 Jilava. Rolul noii anchete era şi de a da o formă 
legală întemniţării, Magoş fiind încarcerată timp de aproape 
doi ani fără vreo condamnare sau fără să fi primit măcar o in- 
ternare administrativă dictată direct de MAI. Interogatoriile 
reîncep la 20 aprilie, fiind conduse de către ofițerul Dumitru 
Preda şi reiau aceleaşi teme: anii petrecuţi în țară, colabora- 
rea cu Opran, legăturile cu legionarii, încercările de a-şi scoate 
soțul din ţară și contactele cu Titi Constantinescu. În cele din 
urmă, cercetările se încheie la 9 iulie 1953 şi dosarul este tri- 
mis instanţei: Constanţa Magoş era capul de lot al unui grup 
care-i includea și pe soțul său, pe Constantin Dragomireanu, 

Constantin Ceaușu şi Carol Goro, acuzaţiile fiind centrate pe 
lenlativa de trecere a frontierei şi pe omisiunea de denunţ. 
Prima înfățișare a procesului a avut loc câteva zile mai târziu, la 
17 iulie, iar cea care apare în boxa acuzaților este umbra femeii 
puternice și energice de altădată: Constanţa Magoş este într-o 
stare de sănătate gravă, „slăbită, scuipând sânge şi cu gâtul um- 
Ilat (suferind de boala Bosedow)”". Depoziţiile acuzaților sunt 
consemnate însă abia la începutul lunii noiembrie, iar sentința 
este dată în ianuarie 1954. Femeia este condamnată la 25 de ani 
de muncă silnică, soţul său la 5 ani de închisoare corecțională 
pentru tentativă de trecere a frontierei, Constantin Ceauşu la 
' ani de închisoare corecțională pentru omisiune de denunţ, 
in timp ce pentru Goro şi Dragomireanu informaţiile sunt ne- 
«lare. Se pare însă că toţi cei patru bărbaţi sunt puşi repede în 
libertate, miza reală fiind exclusiv Constanța Magoș. Atipicul 
acestui caz nu se opreşte aici: femeia face recursuri peste re- 
cursuri, contestaţii, cereri, chiar avocatul său, Edgar Roșcu, în- 
cearcă să obțină condiţii mai uşoare sau poate chiar punerea 
ci în libertate motivând că acuzata a colaborat sincer și am- 
plu cu Securitatea, oferind nenumărate informaţii deosebit de 
utile care au contribuit inclusiv la publicarea cărții Dușmanii 
păcii şi libertății popoarelor, o lucrare de propagandă elaborată 
de MAE în 1952. Şi se pare că aceste demersuri produc efecte 
(de altfel, nu există nicio dovadă că modificările ulterioare au 
lost făcute la ordinul Securităţii): în aprilie 1954, un complet 
condus chiar de temutul general Alexandru Petrescu admite 
recursul, casează sentinţa şi dispune rejudecarea. În așteptarea 
eliberării, starea de sănătate a Constanţei Magoş se deterio- 
rează: suferă de adenopatie laterocervicală (tumefierea anor- 
mală a unor ganglioni la nivelul gâtului), este suspectă de TBC, 

are crize de apatie și migrene groaznice. Este transferată de la 
Jilava la spitalul penitenciar Văcăreşti, unde beneficiază de o 
minimă asistență medicală și starea sa se ameliorează sufici- 
ent cât să fie trimisă înapoi la Jilava. În urma noului proces, 
completul condus de maiorul loan Branovici o condamnă la 8 
ani de muncă silnică pentru crimă de trădare şi un an detenţie 
simplă, pe motiv că „a scris o scrisoare soţului prin care îi ce- 
rea să fugă în Franţa”, pedeapsa mică fiind contopită în cea 
principală!. Trecuseră trei ani de la răpirea sa şi mai avea de în- 
fruntat încă cinci de supraviețuit în universul carceral comu- 
nist românesc. 


Răzvrătitul. Căderea lui Gigi Saramet 


Constanţa Magoş nu a fost singura persoană cu conexi- 
uni ample cu conducerea SIMRE care să fi fost arestată în 
vara anului 1951. Chiar dacă intrase în contact cu Gelu Belu 
şi Mihai Opran ca agent comunist marşrutizat în structurile 
informative occidentale, legătura lui Gigi Saramet cu cei doi 
agenţi din exilul românesc era departe de a se fi încheiat, la 
fel şi aventurile sale în lumea liberă. În ultimii doi ani fu- 
sese călăuză, curier și agent, se infiltrase cu succes în cercu- 
rile SIMRE, câștigase încrederea unor agenți cu experiență 
și contribuise decisiv la anihilarea unei rețele informative. 
Trecea cu lejeritate graniţele, ocolind cu iscusinţă câmpu- 
rile minate și gloanţele grănicerilor, avea legături în erme- 
tica şi elitista lume diplomatică a Bucureștiului, şi se adapta 
cu ușurință oricărei situaţii. Inteligent, versatil și încrezător, 
părea nu numai că poate naviga prin vremurile învolburate 
ale României primilor ani de comunism, dar uneori putea 
chiar şi să conducă direcţia în care se îndrepta. Nimic nu 

parea să îl răpună. Numai că după demantelarea rețelei Lya 
Popescu - Paula Ventzel - Mihail Ţanţu, care fusese, de altfel, 
«el mai important succes al său în calitate de agent al contra- 
spionajului comunist, parcursul lui Saramet avea să cunoască 
un twist neaşteptat. Până atunci, „lon” avea să mai înregis- 
treze câteva acțiuni îndeplinite cu succes. 

La începutul anului 1950, după misiunea externă ratată şi 
soldată cu detenţia în închisorile maghiare, Saramet se deci- 
sese să plece definitiv din ţară, cu sau fără încuviințarea ser- 
viciului în slujba căruia se afla. Gândul îi revenise însă şi mai 
puternic în toamnă, odată cu încheierea afacerii Lya Popescu, 
aşa că a reluat legătura cu inginerul Marius Dumitrescu, pe 
care trebuia încă din 1949 să îl ducă contra cost în Occident, 
numai că planul a tot fost dat peste cap de misiunile primite 
din partea Securităţii. Situaţia neobişnuită în care fuseseră 
aruncaţi cei doi crease între ei o legătură de prietenie şi chiar 
de încredere. Gigi Saramet îi destăinuise lui Dumitrescu că lu- 
crează pentru serviciile secrete de la Bucureşti şi chiar îi ce- 
rea uneori ajutorul în stilizarea sau redactarea unor rapoarte 
pe care apoi le preda ofițerilor de contraspionaj. Mai apoi, îi 
impărtăşise planul său de a pleca din ţară cu orice preţ şi de 
a-şi construi o nouă viaţă în lumea liberă, iar aici ar fi avut ne- 
voie de prezenţa lui Dumitrescu: „să-l iau pe lângă mine, ca să 
ne ocupăm de afaceri şi să câştigăm bani” îşi amintea ingine- 
rul propunerea directă pe care a primit-o de Ja cel ce trebuia 
să îi fie călăuză. Interesant este că Saramet afirma în 1950 că, 
dacă ar reuşi să rămână în Vest, nu ar dori să se implice în vreo 
organizaţie anticomunistă ori să se manifeste împotriva regi- 
mului de la Bucureşti, atitudinea sa arătând nu o poziționare 
în contra exilului, ci mai degrabă una apolitică, de neimplicare 

în confruntarea ideologică dintre cei de aici şi cei de acolo, in- 
diferent care ar fi fost punctul de referință. 

În toamna anului 1950, Gigi Saramet oscila între a aştepta 
o eventuală misiune externă, în care să-l ia cu el pe ingine- 
rul Dumitrescu, sau să pornească la drum pe cont propriu, 
nerăbdarea de a nu mai avea nicio obligaţie informativă mă- 
cinându-l serios. Mai exista totuși o persoană care cunoştea, 
chiar şi parţial, activitatea reală a lui Saramet: pe Virginia 
„Jeanine” Rozorea a cunoscut-o în iarna 1948-1949, iar relaţia 
lor a fost una complexă. Dansatoare într-un bar de noapte de 
la subsolul blocului Colorado, Rozorea avea să-i fie alături 
nu numai în plan sentimental, tolerându-i toate escapadele, 
cât şi în acțiunile conspirative. „[Este] singura femeie care 
ştia că eu lucrez, că am legături şi fac anumite servicii pen- 
tru Ministerul de Interne” recunoştea Saramet, peste câțiva 
ani, în fața anchetatorilor săi. lar agentul „lon” a ştiut să pro- 
fite de frumuseţea, devotamentul şi credulitatea iubitei sale: a 
pus-o să cultive prietenii cu persoane care căutau să fugă din 
țară despre care a informat apoi serviciul în slujba căruia se 
afla, i-a cerut să găsească pe cineva la Serviciul de Paşapoarte 
care să acorde vize false pentru a putea identifica furnizorul 
de pașapoarte în alb de la una dintre ambasadele occiden- 
tale şi chiar să devină iubita unui diplomat din cadrul legaţiei 
britanice de la Bucureşti pentru a obţine informaţii din inte- 
riorul ambasadei. lar Rozorea s-a achitat de fiecare dată de 
sarcini cu conştiinciozitate, având încredere oarbă în cuvin- 
tele lui Gheorghe Saramet. Dar în toamna anului 1950, ea nu 
făcea parte din niciunul dintre planurile lui Saramet de a fugi 
din ţară, mai ales că în acea vreme agentul avea o nouă iubită, 
pe Felicia Nicolau, studentă la Facultatea de Medicină. Tânăra 
locuia pe strada Ionescu Gion, nu departe de Liceul Matei 

Basarab, iar Gheorghe Saramet obişnuia să petreacă atât de 
mult timp la locuinţa acesteia, încât apropiații credeau că s-au 
mutat împreună. Aşa a crezut, probabil, şi Vahan Manasian, 
un bărbat pe care agentul îl cunoscuse la ştrandul ARLUS. 
Acesta i-ar fi făcut o reclamaţie la Miliția capitalei pe motiv că 
ar fi o persoană suspectă, fără loc de muncă şi cu situație ma- 
terială inexplicabilă. Aşa că la 28 octombrie 1950, Gheorghe 
Saramet a fost arestat în apropierea casei din strada Ionescu 
Gion, iar la percheziţie a fost găsit un plic suspect ascuns sub 
preşul din faţa ușii. Agentul contraspionajului s-a văzut ares- 
tat şi, cu toate că nu a fost nicio clipă anchetat, la intervenţia 
Direcţiei I a fost transferat, la 16 decembrie, în unul dintre 
sediile Securităţii, de unde a fost eliberat după aproape două 
luni de detenţie inexplicabilă. „După ce am fost pus în liber- 
late Domnul Colonel mi-a spus să nu mă interesez”, avea să își 
aducă aminte peste câteva luni Gheorghe Saramet. 

Cu toate că, cel mai probabil, chiar fusese vorba de o răfu- 
ială personală în care Manasian se folosise de arma denunțului 
la Miliție, în mintea lui Saramet încolţise ideea că detenţia era 
de fapt o înscenare a serviciului de contraspionaj care aflase 
de adevăratele planuri și de legăturile sale cu Dumitrescu. Aşa 
că imediat după ieşirea din închisoare, Saramet l-a recontac- 
tat pe Marius Dumitrescu pentru a-i spune că avusese unele 
dificultăţi cu autorităţile, dar că a reintrat în grațiile acestora 
și că plecarea din ţară este prevăzută pentru anul următor. 
Însă după doi ani de tărăgănări, promisiuni şi amânări, ingi- 
nerul era cel puţin sceptic în această privință. Sau, după cum 
îşi amintea ulterior într-o declaraţie, „am zâmbit, nu l-am con- 

trazis [pe Saramet - n.m.] şi am fost rezervat” . Era totuşi ade- 


vărat că Securitatea avea cunoştinţă de contactul agentului cu 

Dumitrescu, însă serviciul contraspionaj nu lua nicio măsură 
punitivă deoarece avea alte planuri pentru Gigi Saramet. La 
o discuţie avută de agent cu colonelul şi cu Damian, cel din 
urmă i-a dezvăluit că serviciul de informații urmează să-l utili- 
zeze într-o misiune externă, dar nu în Occident, ci în Palestina. 
Saramet va fi încadrat în echipajul unui vas maritim care fă- 
cea curse către Orientul Mijlociu, iar după acomodarea sa în 
colectiv şi în noua poziţie, agentul urma să primească misi- 
uni concrete (nu este exclus să fi fost vorba de acţiuni adia- 
cente liniei informative a soţilor Halberthal). Spre deziluzia lui 
Saramet, planul a fost abandonat fără a primi explicaţii, însă 
dezamăgirea a fost repede uitată datorită noilor sarcini primite 
în primăvară de la Damian. Gigi Saramet trebuia să se infil- 
treze în anturajul legației americane de la Bucureşti, prin sedu- 
cerea unei tinere funcţionare americane pe nume Sool, iubita 
sa având să devină. fără să-şi dea seama, sursa de informaţii a 
contraspionajului comunist din interiorul reprezentanţei diplo- 
matice a Washingtonului. Conform planului, Saramet a înce- 
put să frecventeze zahanaua Zisu din Piaţa Universităţii, aflată 
la doi pași de sediul legaţiei, grădina Mon Jardin din apropierea 
Pieței Romane, şi restaurantul Mureșul de pe strada Lipscani, 
localuri unde domnişoara Sool era văzută de obicei. Urmărea 
să găsească o masă în apropierea ei şi, la momentul potrivit, să 
o invite la dans. Apoi, totul depindea numai de şarmul şi per- 
spicacitatea agentului în a lega o relaţie cu tânăra americană. 
Zile în şir, Gigi Saramet a căutat-o pe Sool (a cărei foto- 
grafie o primise de la Damian), însă femeia era de negăsit. În 
cele din urmă, ofiţerul Securităţii i-a mijlocit un contact cu 
Carmen Doherty, o româncă măritată cu un cetăţean ame- 
rican care îi trimitea periodic diferite colete prin interme- 
diul legaţiei, astfel că aceasta avea legături cu funcționarii 

reprezentanţei diplomatice. Iar stratagema a funcționat: îm- 
preună cu Doherty, Saramet a ajuns să petreacă o noapte la 
masa americanilor de la grădina Mon Jardin, unde a cunos- 
cut-o şi pe Sool, reuşind să se integreze atât de bine în cercul 
acestora, încât următoarea întâlnire a avut loc la locuinţa din 
strada Belgrad. Planul de seducere ar fi putut funcționa dacă 
nu ar fi intervenit un concediu de aproape o lună petrecut de 
Sool în Italia, de unde s-a întors logodită, motiv pentru care 
tânăra a întrerupt legătura cu Gigi Saramet. 

La scurt timp după eşecul acțiunii, Saramet şi Damian au 
avut o discuţie care a marcat începutul distanțării agentului 
de serviciul de contraspionaj. „Mi s-a spus că mă complac în 
situaţia de a fi un pensionar al Ministerului”, îşi amintea tâ- 
nărul, „că de mai mult timp sunt în inactivitate, că îmi pierd 
nopţile şi că dânsul [Damian - n.m.] e convins că am un vi- 
ciu (morfină, alcool) și că acest lucru îl vede după fața mea”. 
Deranjat de reproşurile primite şi de presupusa lipsă de em- 
patie a reprezentantului serviciului (Saramet susținând că ar 
fi fost într-adevăr bolnav în acea perioadă), agentul s-a decis 
să încerce plecarea clandestină din ţară. Răceala manifestată 
de Gigi Saramet nu a scăpat neobservată, la fel cum nu au scă- 
pat atenţiei Securităţii nici întâlnirile din ce în ce mai dese cu 
Marius Dumitrescu, pe care nici nu le mai raporta, aşa că în 
iunie 1951 s-a decis instalarea de TO în locuința din strada 
Belgrad şi punerea postului telefonic sub ascultare. Suspiciunile 
începeau să se adeverească, agentul ascunzându-și o parte din 
activitate sau chiar deconspirând unele acţiuni, precum aface- 
rea Sool, pe care o împărtăşise Virginiei Rozorea. 

În iulie 1951, Gigi Saramet începe efectiv să sondeze 
posibilităţile prin care putea să părăsească clandestin țara. 

Cum ruta Ungaria-Austria ieşea din discuţie, căci ar fi in- 
trat direct în vizorul SIMRE şi al serviciilor de informaţii 
occidentale, existând riscul ca adevărata sa activitate să fie 
cunoscută şi să suporte consecinţele acţiunilor duse ante- 
rior în slujba Bucureștiului, Saramet s-a orientat spre filiere 
noi. Era conștient că nu poate pleca fără Marius Dumitrescu. 
Comerciantul elveţian Adolf Naef le mijlocise întâlnirea, 
deja plătise, şi dacă ar fi vrut să se răzbune l-ar fi putut de- 
conspira. În plus, cum Saramet nu avea o pregătire profe- 
sională propriu-zisă şi nici un plan de a se integra pe piaţa 
muncii dintr-o altă țară - „urma să mă orientez la fața locu- 
lui”, mărturisea peste câteva săptămâni anchetatorilor -, in- 
ginerul Dumitrescu fiind speranţa sa de acomodare în prima 
perioadă de viaţă în emigrație. Tot pentru diferite avantaje 
personale - procurarea de documente sau obținerea de con- 
cesii din partea unor funcţionari - agentul intenționa acum 
să o ia şi pe Virginia Rozorea, căreia, la întâmplare, i-a ce- 
rut să-l înştiințeze dacă află de vreo posibilă filieră. În mod 
neaşteptat, fosta dansatoare a fost cea care a venit nu cu una, 
ci cu două propuneri. Iniţial, femeia s-a gândit să apeleze la o 
cunoștință care lucra la Balota, în apropierea graniţei iugos- 
lave, însă, de teamă, persoana respectivă nu a fost de acord 
să-i ajute în trecerea frontierei. Exact în același timp, Rozorea 
a primit la București vizita soţilor Vasile şi Valeria Linoiu, 
din Constanţa, vechi prieteni ai săi. Chestionaţi dacă nu au 
cunoştinţe pentru posibilitatea plecării clandestine din țară 
cu ajutorul unei ambarcaţiuni, aceștia i-au răspuns, spre ui- 
mirea femeii, că pot facilita plecarea cu o barcă spre Turcia. 
În scurt timp, Saramet este informat de această posibilitate, 
iar agentul decide că şansa nu trebuie irosită şi îi cere priete- 
nei sale să plece la Constanţa și să se ocupe, alături de soţii 

linoiu, de găsirea unei ambarcaţiuni potrivite şi de tocmirea 
pescarilor care ar fi cedat-o, precum şi de procurarea unor 
«documente de identitate false care, în cazul unui control în 
tren, i-ar fi oferit alibiul călătoriei spre frontieră. Îi ceruse „să 
nu mă îmbrac prea excentric şi dacă ajung la Constanţa să nu 
mă plimb prea mult prin oraș ca să nu fiu cunoscută şi să dau 
de bănuit ceva”, stabilind ziua de 15 august ca dată-limită 
pentru fuga din ţară. În acelaşi timp, îl anunţă pe Dumitrescu 
de stabilirea modalităţii de părăsire a ţării şi îi cere să fie pre- 
pătit oricând pentru a-l însoţi spre Constanţa. 

Socotelile lui Saramet nu corespundeau însă cu realita- 
tea de la malul mării: Rozorea nu reuşea să obțină docu- 
mentele de identitate, iar acțiunea se tot amâna. La câteva 
ore după o plecare contramandată în ultimul moment pe 
24 august, Saramet i-a telefonat lui Dumitrescu pentru a-i 
spune că vor pleca din Bucureşti, duminică, 26 august 1951, 
cu un tren rapid spre mare. După atâtea amânări şi promi- 
siuni, în sfârșit, tentativa de părăsire clandestină a ţării în- 
cepea: la 5 dimineaţa cei doi se întâlneau în faţa peronului, 
iar la ora 6.52 în Gara de Nord răsuna un şuierat de locomo- 
tivă şi, apoi, garnitura spre Constanţa se punea în mişcare. 
Ce nu ştia Gigi Saramet era că la câteva minute din clipa în 
care roțile începuseră să se învârtă, tot din Bucureşti către 
Constanţa pleca și un apel telefonic: ofiţerii de la DGSS con- 
firmau colegilor din orașul de la malul mării că cei doi bărbaţi 
se află în trenul care se îndreaptă spre frontieră. În tot acest 
timp, Securitatea era în permanenţă la curent cu întreaga 
acţiune şi cu activitatea persoanelor implicate, de urmări- 
rea cazului ocupându-se direct şeful Direcţiei Regionale, 
maiorul Nicolae Doicaru, aflat în legătură permanentă cu 


! ACNSAS, Fond Penal, dos. 67 497, vol. 1, f. 151. 


me 


390 LUCIAN VASILE 


colonelul Mişu Dulgheru. Pontul nu venise în urma supra- 
vegherii operative a lui Saramet, ci fusese oferit de informa- 
torii Dumitru şi Andrei din Constanţa, cel din urmă fiind, 
de altfel, unul dintre pescarii cu care discutase iubita agen- 
tului. Dacă pentru Saramet, Dumitrescu şi Rozorea mirajul 
libertăţii începea să prindă contur, în realitate, se îndreptau 
cu pași repezi spre cătușele Securităţii. 

Pentru a preîntâmpina orice probleme iscate de un eventual 
control în tren, deoarece nu aveau autorizații de călătorie, cei 
doi bărbaţi au decis să coboare la Medgidia şi să continue dru- 
mul pe marginea şoselei până la Constanţa, unde au ajuns la ora 
16.00 şi s-au întâlnit cu Rozorea. Au stabilit ca femeia să meargă 
la pescarul Petrică Andrei, cel care urma să le pună galupa la 
dispoziție pentru a fugi în Turcia, iar peste trei ore să se vadă 
toți patru la marginea Constanţei, în zona cunoscută drept 
Pielărie- Tăbăcărie. Gigi Saramet şi Marius Dumitrescu au fost 
primii care au ajuns la ora stabilită la punctul de întâlnire, iar 
la numai patru sute de metri se aflau plaja şi ambarcaţiunea în 
care urmau să urce. Peste câteva minute au apărut şi Rozorea, și 
Petrică Andrei şi, până să pornească spre barcă, grupul a fost în- 
conjurat de maşinile Securităţii, iar cei trei arestați și încătuşați. 
Capturarea fugarilor decursese perfect. 

Dacă pentru Dumitrescu şi Rozorea, arestarea trebuie să fi 
fost un şoc, Gigi Saramet a crezut probabil că statutul său spe- 
cial și relaţiile pe care le avea în cadrul serviciului de informaţii 
îl pot salva și de această dată. Şi poate că în primă fază chiar 
aşa părea: anchetatorii i-au permis să-l sune pe Damian, 
ofiţerul cu care lucrase în ultimele luni, fapt confirmat de te- 
legrama urgentă trimisă de maiorul Doicaru către genera- 
lul Alexandru Nicolschi, directorul adjunct al DGSS şi mâna 
dreaptă a lui Gheorghe Pintilie. Dar fie serviciul pentru care 

lucrase Gigi Saramet îşi lăsase din mână agentul, fie SSI, inte- 
prat în aprilie 1951 în Securitate şi redus la o simplă direcţie 
in cadrul DGSS, nu mai avea nicio putere de a-l salva, fie am- 
bele, cert este că Saramet se afla în arestul Direcţiei Regionale 
Constanța a Securităţii ca acuzat de tentativă de trecere frau- 
duloasă a frontierei şi bănuit de deconspirare a activităţii sale 
de agent, ba chiar de a fi lucrat şi pentru Occident („am fost 
uimit, când la Organele de Securitate din Constanţa, mi s-a 
spus că Saramet este omul americanilor”, îşi amintea Marius 
Dumitrescu). Văzând că nici Damian și nici colonelul cu care 
lucrase anterior nu îl salvează, Gigi Saramet a încercat să acre- 
diteze ideea că de fapt era o misiune pe cont propriu, având 
ca scop crearea unei legende viabile pe care să o utilizeze pen- 
iru a se infiltra în cercurile emigrației româneşti din Turcia. 
I:xplicaţiile sale au fost însă demontate și respinse, fostul agent 
liind constrâns să recunoască faptul că, în realitate, se răzvră- 
lise şi voia să fugă din ţară pentru a scăpa de angajamentul cu 
structurile secrete ale Bucureștiului. 

Cazul său a fost unul deosebit de important pentru 
Securitate, dovadă fiind atât supravegherea din iulie-august 
1951 de către maiorul Nicolae Doicaru, de la Constanţa, și de 
către colonelul Dulgheru, din capitală, cât şi faptul că ancheta 
a fost condusă de locotenentul Vasile Nistor, supervizat de 
generalul Vladimir Mazuru, agent sovietic şi subdirector ge- 
neral al DGSS. În ciuda tuturor cercetărilor şi a tuturor me- 
todelor utilizate, echipa condusă de Nistor nu a putut stabili 
dacă Saramet a dezvăluit sau nu în Occident statutul său de 
agent al Bucureştiului ori dacă a lucrat şi pentru vreo structură 
de informaţii de dincolo de Cortina de Fier. Aproape sigur, 
insă, Gigi Saramet rămăsese, dacă nu loial din convingere, cel 

puţin un agent cinstit, care s-a achitat conştiincios şi produc- 
tiv de sarcinile pe care le primise. Dar dubiul nu fusese înlă- 
turat, aşa că locotenentul Nistor, în propunerea de trimitere în 
faţa instanţei, consemna că „susnumiții [Saramet, Dumitrescu | 
şi Rozoreea - n.m.] să fie trimiși în justiţie pentru tentativă de 
trecere clandestină a frontierei, iar la condamnarea lui Saramet 
Gheorghe să se ţină cont că el este un trădător şi să fie con- - 
damnat ca atare”. 

Procesul a început în 1952, dar la scurt timp speța lui 
Dumitrescu a fost disjunsă din cauza agravării stării psihice 
a inginerului, care, de altfel, a şi fost supus unor investigaţii 
medicale şi tratamente într-o unitate de specialitate. Spre 
deosebire de Saramet şi Rozorea, care au admis în toate 
declaraţiile şi depoziţiile desfăşurarea reală a acțiunii, Marius 
Dumitrescu a oscilat între admiterea faptelor şi negarea lor, 
susținând, în special după 1953, că nu intenţiona să fugă din 
țară, ci venise la Constanţa pentru a fi încadrat în echipele de 
lucru de la Canalul Dunăre-Marea Neagră. Judecata sa a tre- 
nat şi s-a finalizat prin Sentința nr. 2 177/13 octombrie 1954 
a Tribunalului Militar Teritorial Bucureşti, care l-a condam- 
nat la doi ani închisoare corecțională, pe care Dumitrescu 
deja o executase, aflându-se în libertate încă din 25 august 
1953, după ce trecuse prin închisoarea Jilava și lagărul de 
muncă de la Oneşti. 

În cazul celorlalți doi, procedura instituţională a mers mai 
repede: atât fostul agent, cât şi iubita sa au fost condamnați, 
prin Decizia nr. 131/1952 a Tribunalului Militar Teritorial 
Bucureşti, la câte cinci ani de închisoare corecțională, astfel 
că, în ciuda cererii locotenentului Nistor, speța lui Saramet 
a vizat exclusiv tentativa de trecere a frontierei, suspiciunile 

de trădare ori de spionaj nefiind luate în discuţie, iar pe- 
deapsa primită nu a fost influenţată de activitatea în slujba 
Securităţii. Agentul „lon” se răzvrătise şi pierduse definitiv. 
Sau cel puţin așa părea. 


Când toată lumea se ceartă 


Cu puţin înainte ca Gigi Saramet să fie arestat la malul 
Mării Negre sau Constanţa Magoș să fie răpită din Berlin, 
la Paris începeau să apară primele disensiuni în interio- 
rul conducerii SIMRE, fisuri care poate la început au părut 
simple rezultate ale blazării intervenite în mod inevitabil 
sau ale delăsării cauzate de prelungirea exilului, ori fricțiuni 
minore provocate de diferenţele de caracter şi de viziuni. 
Mici scăpări erau de așteptat şi puteau fi corectate din mers, 
fără consecinţe severe pentru cel în cauză. Aşa poate a pă- 
rut şi situaţia lui Mircea Pătru care, încă din primele luni de 
muncă, avea unele comportamente menite să-i stârnească 
nemulţumirea lui Opran. Poate că aprecierile din foile de ca- 
lificative întocmite în timpul serviciului în cadrul Armatei 
Regale Române erau premonitorii şi îşi găseau corespondenţa 
în activitatea comandorului în cadrul structurii informative 
de la Paris. Nu de puţine ori, Mircea Pătru dovedea neglijenţă 
în tratarea sarcinilor, folosind uneori acelaşi cifru ca Opran, 
ceea ce crea riscul ca informaţiile secrete să fie deconspirate. 
În plus, obişnuia să lase la vedere documentele ce cuprindeau 
fişe personale, declaraţii şi interogatorii ale refugiaților ori 
sinteze despre comunitatea românească. Încă din primăvara 
anului 1950, liderul de drept al SIMRE s-a văzut nevoit să-i 
dea o lecţie lui Pătru, căutând astfel să-i îndrepte comporta- 
mentul: i-a cerut lui Mihail Ţanţu să-i pună la cale o farsă, iar 
şeful palierului ofensiv i-a însărcinat pe Teodor Bâzgă şi pe 

un anume Stroescu să intre în locuinţa lui Pătru, să îi subti- 
lizeze documentele secrete, pe care apoi să le dea lui Opran'. 
Şocul a fost unul destul de puternic pentru Mircea Pătru care, 
în primă instanţă, a bănuit-o pe domnişoara Bertrand, iubita 
sa franțuzoaică, de dispariţia dosarelor, până să afle cine fu- 
seseră cu adevărat făptaşii. În mod ironic, este foarte posibil 
ca Bertrand să fi fost, într-adevăr, colaboratoare a serviciului 
francez, fiind „plasată” lângă Pătru tocmai pentru a-l înca- 
dra informativ, iar în alte situaţii chiar să fi fost răspunză- 
toare pentru subtilizarea de date din documentele ofițerului 
român. Aceasta nu a fost, de altfel, singura situaţie delicată 
pe care a înregistrat-o Mircea Pătru în activitatea din subor- 
dinea lui Opran. 

În 1951, acesta din urmă îi bănuia pe Ion Iliu şi pe Sanda 
Stătescu de faptul că ar fi lucrat în secret cu Intelligence 
Service, iar dacă pista s-ar fi dovedit corectă, atunci legătu- 
rile cu cei doi, şi în special cu bărbatul, ar fi trebuit tratate 
cu o mai mare atenție, pentru a preîntâmpina scurgerea de 
informaţii. Numai că Pătru reuşise să comită unele indiscreţii 
care îi deconspiraseră misiunea față de Iliu, ceea ce a condus 
la eşecul acțiunii şi la o furie mocnită a lui Opran. 

Nu a fost singura dată când pe fondul neîncrederii şi al or- 
goliilor Mihail Opran l-a „lucrat” pe Mircea Pătru. Tot în 1951, 
şeful de facto al SIMRE l-a însărcinat pe Alexandru Lavergne 
să subtilizeze o serie de hărți militare pe care Dumitru Mitu le 
lucra pentru Pătru, documente pe care acesta din urmă se pare 
că nu le punea la dispoziţia serviciului românesc, ci e posibil 
să le fi păstrat pentru tranzacții ce vizau strict profitul perso- 
nal. Pe cât de mundan, pe atât de eficient a fost planul pus la 
cale de Lavergne: 

mi-am dat seama că nu pot obţine aceste hărți decât dacă-l 
încurc pe Mitu la un pahar de vin sau cu femei. Intenţia mea 
era să aduc nişte femei și vin în casa lui Mitu, să-l îmbăt şi să-i 
iau hărţile. Am reușit însă să obţin aceste hărţi în felul următor: 

Pe la mijlocul lui iulie în după-amiaza unei zile căldu- 
roase l-am găsit pe Mitu cu un sul de hărţi în mână. L-am pof- 
tit înăuntru la Cafe Remont unde mai era și Victor Crespin. 
Între timp a intrat o fată care venea în mod obișnuit pe 
acolo şi îi plăcea lui Mitu. Nu ştiam aceasta, și i-am spus lui 
Crespin că fac cinste cu 4 sticle de vin dacă i-o recomandă 
pe această fată lui Mitu. 

Crespin cunoștea fata, a vorbit cu ea, a adus-o la masă, eu 
am comandat vin şi aperitive, a mai făcut cinste şi Mitu cu vin 
şi aperitive şi lichioruri. Am mai adus și o altă fată după care am 
plecat toți împreună la un alt restaurant. Acolo am continuat cu 
băutura până când Mitu şi Crespin s-au ameţit complet. 

Eu nu prea beam deoarece urmăream să iau sulul cu hărți 
şi mapa pe care o avea Mitu. 

Crespin, Mitu şi cele două fete au plecat la hotel, lăsând 
hărţile și mapa în restaurant. Eu le-am luat cu mine şi le-am 
dus lui Opran acasă. 

Opran mi-a spus „bravo, ai făcut un lucru bun”. Nu mi-a 
dat nicio primă în bani pentru această faptă’. 


Alte probleme serioase au început să apară încă din mai 
1951, atunci când ofițerii SDECE, nemulţumiţi probabil de 
lipsa de rezultate concrete a SIMRE şi oricum neîmpăcaţi 
cu ideea că structura românească le foloseşte resursele, dar 
funcţionează ca organism instituțional independent, au luat 
decizia să facă un pas împotriva lui Opran. Speculând riva- 
litatea dintre acesta şi Petrescu, serviciile franceze i-au ce- 
rut generalului părerea referitoare la biroul contrainformativ 

condus exclusiv de Mihail Opran, Puiu Petrescu răspunzând 
fără echivoc: din cei aproximativ douăzeci de agenţi ai co- 
mandorului, „15 mănâncă banii de pomană și că serviciul 
s-ar întări dacă acești 15 ar fi concediaţi”. Cuvintele sale au 
fost pretextul pentru SDECE de a-l ataca pe Opran, lovind 
în colaboratorii săi. Văzându-se concediaţi peste noapte și 
lipsiţi dintr-o dată de puţinele venituri pe care contau, aceştia 
au cerut socoteală șefului biroului contrainformativ care le-a 
explicat că decizia a fost luată peste capul său, la recoman- 
darea generalului Petrescu, acesta din urmă fiind, de fapt, 
răspunzător pentru soarta lor, ceea ce nu a dus deloc la de- 
tensionarea situaţiei. 

Lucrurile nu au făcut decât să se agraveze, mai ales în 
contextul dispariției Constanţei Magoș, în august 1951. A 
fost scânteia discuţiei extrem de aprinse dintre generalul 
Petrescu, secondat de Pătru, şi Mihail Opran pe chestiuni fi- 
nanciare, ce ţineau de utilizarea fondurilor puse la dispoziţie 
de francezi. Motivul real, şi cunoscut de toţi apropiații, era 
de fapt nemulțumirea generalului că, în ciuda funcţiei de 
şef al SIMRE şi a gradului militar, era în realitate subordo- 
nat comandorului Opran. S-au spus cuvinte grele, s-au lansat 
acuze, însă, în cele din urmă cearta s-a încheiat şi situaţia a 
părut că s-a calmat. Era de fapt numai un armistițiu de mo- 
ment, tensiunea dintre Petrescu şi Opran fiind din ce în ce 
mai evidentă. Ca urmare imediată a disputei, şeful biroului 
contrainformativ şi liderul de facto al structurii româneşti a 
decis să-i pună sub filajul agentului său Alexandru Lavergne 
pe ceilalţi din conducere, dar în special pe general. Începeau 
să se contureze două tabere: cea condusă de Puiu Petrescu, 
din care mai făceau parte Mircea Pătru (despre care unii şi 

plumeau că este umbra generalului), Nicolae Naghirneac, 
Dumitru Mitu şi Eugen Velicov, şi o alta al cărui lider era, 
bineînţeles, Mihail Opran, care îi avea alături pe Dumitru 
Neferu, loan Dragu și Romeo Bălăceanu. 

Cumva era inevitabil ca aceste tensiuni acumulate de-a 
lungul timpului, cauzate mai ales de căderile agenţilor, de 
dispariţia Constanţei Magoş și de insuccesele acțiunilor 
desfăşurate de SIMRE, să explodeze la un moment dat. 
lar acest lucru s-a petrecut în primăvara anului următor. 
La 13 martie 1952, ofițerii din cadrul direcţiei generale a 
Renseignements Généraux (structură ce ţinea de Prefectura 
de Poliţie şi, implicit, de Ministerul de Interne) intrau în 
forță în locuinţa generalului Petrescu, având informaţii că, 
la acel moment, în interiorul apartamentului se afla, pe lângă 
Constanţa Petrescu (soţia şefului SIMRE), şi un bărbat de 
origine română cu numele de Florescu, care ar fi venit în 
Occident în urmă cu patru ani. După ce au confiscat docu- 
mentele găsite asupra sa, l-au luat la interogatoriu în sediul 
din Rue des Ursines, prilej cu care au stabilit că sub această 
identitate falsă (pe care o primise direct de la Beaumont) 
se află de fapt colonelul de miliție Ionescu, care fugise din 
România în 1950, stabilindu-se în Franța, unde devenise unul 
dintre cei mai devotați colaboratori ai conducerii SIMRE și 
în special al lui Petrescu şi Opran. Chiar dacă l-au eliberat 
a doua zi, documentele găsite asupra sa au rămas în custo- 
dia Renseignements Généraux, mai ales că acestea conţineau 
date despre organizarea Miliției şi a serviciilor informa- 
tive din RPR. Această mișcare de forţă nu era un accident 
sau o coincidenţă, ci fusese un pont dat de Tomoroveanu, 
Chintescu şi alții care voiau astfel să-i plătească lui Ionescu 
o poliţă pentru refuzul său de a le furniza şi lor informaţiile 

cu care venise din ţară sau măcar să fi împărțit venitul re- 
zultat din comercializarea acestor date. Aceştia lucrau pentru 
Prefectura de Poliţie (instituţie care se afla într-o rivali- 
tate cu SDECE, iar episoade precum cel al Tandei Caragea 
nu au făcut decât să amplifice conflictul dintre structuri!), 
departamentul pentru români fiind condus de Jandeau. 
Printre subordonații săi se numărau Ion Tomoroveanu, loan 
Lupoaia şi Bobby Chintescu (care, în prealabil, lucrase pen- 
tru OpranY, majoritatea având în comun antipatia pentru 
comandor: Tomoroveanu nu îi putea ierta că îl „dăduse la o 
parte” în 1949 şi îi luase locul de principal om de încredere al 
serviciilor de informaţii franceze, iar Lupoaia îl detesta pen- 
tru că avusese mari neplăceri în septembrie 1949 din cauza 
unui denunţ făcut de Opran la cererea lui Dumitru Petrescu. 
Generalul îl ura pe Lupoaia pentru că acesta fusese căsăto- 
rit cu sora lui, cu care avea doi băieți, părăsindu-şi familia 
în 1945 pentru a se căsători cu Alice Sturdza Cantacuzino. 
Şi biroul condus de Jandeau avea o bază de date despre cei 
din emigrația română din Franţa, o bună parte din informaţii 
provenind de la Boilă şi Venianim, pe filiera PNȚ şi La 
Nation Roumaine, dar și de la Maria Brăescu, de la Crucea 
Roşie. Un argument în plus în sprijinul ipotezei că de ruptura 
din interiorul SIMRE nu au fost străine și alte servicii secrete 
franceze, cel mai probabil cineva din subordinea lui Jandeau, 
este că uneori corespondenţa colaboratorilor lui Opran dis- 
părea subit. Constanţa Magoş, spre exemplu, nu a mai pri- 
mit timp de câteva luni scrisori pe adresa cunoscută, iar când 
Mihail Opran a investigat acest lucru, a aflat că SDECE nu 
avea nicio implicare, deci vinovatul era în altă parte, iar şeful 

SIMRE nu reușea să îl identifice. Singurii care ar fi avut ca- 
pacitatea să preia sistematic corespondenţa lui Magoş trebuie 
să fi fost oamenii unui alt serviciu de informaţii francez, iar 
lomoroveanu, care colabora cu Prefectura de Poliţie şi îi mai 
cauzase neplăceri femeii (prin denunţul din 1949), avea des- 
tule motive să o facă. 

Reţinerea fostului colonel de Miliție Ionescu şi confiscarea 
documentelor au dat o lovitură serioasă şi neașteptată pentru 
Petrescu, Opran și SIMRE în sine, de pe urma căreia câştiga 
in mod indirect SDECE. Serviciul francez căruia îi fusese 
forțată mâna în ianuarie 1950 să acorde sprijin total struc- 
turii românești reuşea să dea în Petrescu şi Opran, a căror 
independenţă intenţiona de mult să o reducă, folosindu-se de 
alt serviciu secret al Parisului. Astfel, SDECE părea și nevi- 
novat, căci nu avea nicio implicare în toată afacerea, ba chiar 
se afişa întrucâtva o victimă a unei structuri rivale, și îi trans- 
forma pe Opran și Petrescu din liderii unui serviciu aflat pe 
o poziţie egală cu SDECE în simpli executanţi ai directivelor 
date de francezi’. Cunoscut pentru calmul său şi pentru spi- 
ritul calculat, Mihail Opran a reacţionat neobişnuit de furtu- 
nos, cerând socoteală şi certându-se cu ofițerii francezi. Atât 
de colerică și inflexibilă a fost atitudinea sa încât a fost arestat 
pentru 24 de ore şi suspendat din activitate. Intimidarea pusă 
la cale de serviciile franceze nu funcționase, Opran şi Petrescu 
refuzând să curme independenţa SIMRE şi să pună struc- 
tura românească sub control total al SDECE, însă a reuşit să 
provoace disensiuni între cei doi, comandorul reproșându-i 
generalului că l-a lăsat singur în fața francezilor şi că nu a 
avut nicio reacție concretă în sprijinul lui Ionescu. Dumitru 
Petrescu nu a putut digera vorbele grele pe care i le-a aruncat 

Opran, mai ales că nu era prima discuţie aprinsă între cei doi, 
şi, în ciuda celor petrecute şi a presiunilor venite din partea 
SDECE, a făcut un compromis cu francezii, eliminându-l din 
SIMRE pe comandor şi asumându-și singur toată conduce- 
rea structurii. Chiar dacă nu era soluţia ideală, căci generalul 
în continuare se manifesta pentru independenţa serviciului 
românesc, Beaumont şi Ortez scăpaseră de nuca tare repre- 
zentată de Opran și puteau spera că bătrânul general va fi 
totuși influențat în direcția dorită. 

Numai că socoteala lor nu a coincis şi cu cele ce urmau să 
se petreacă. La scurt timp după scoaterea pe tușă a lui Opran, 
Beaumont şi Dumitru Petrescu au plecat într-o misiune în 
Austria pentru a verifica starea rezidenţelor SIMRE după de- 
barcarea şefului biroului contrainformativ, mai ales că mă- 
car între Opran şi Belu exista nu numai o relație de muncă, ci 
şi una de prietenie. Ofițerul francez a fost consternat când a 
descoperit că generalul român plecase alături de soția sa, care 
nu-şi slăbea soţul şi se implica în orice discuţie, „încât deplasa- 
rea de serviciu a devenit o excursie în care respectivii aproape 
nu aveau când să vorbească afaceri secrete”. Probabil că în 
acele momente, Beaumont a avut un timid regret în interio- 
rul său şi îi părea rău pentru punctul în care ajunsese în relația 
cu Mihail Opran, conştient că acesta ar fi tratat cu un profe- 
sionalism chiar exagerat o astfel de misiune, şi nu s-ar fi aflat 
sub influenţa unei femei, ba dimpotrivă. Cert este că deplasa- 
rea nu a avut niciun rezultat efectiv în afara unei impresii de- 
zastruoase asupra modului de lucru al lui Dumitru Petrescu. 
În ciuda nediferenţierii între planul de lucru şi cel personal, 
generalul are totuşi meritul de a-și fi păstrat principiile de co- 
laborare pe care le enunţase şi la întâlnirea din apartamentul 

său, în ianuarie 1950, în ciuda presiunilor venite. Un raport al 
situaţiei, imediat după debarcarea lui Opran, menţionează di- 
terendele dintre francezi şi Petrescu: 


Beaumont cerea rețeaua, rezidenții eventuali sau posibili 
şi adresele lor vechi sau noi. Petrescu a răspuns că el va da re- 
zultate care pot fi verificate, dar că se opune categoric să dea 
serviciului francez care este nesigur şi împănat de Komintern 
date indicative; în plus, el constituie o rețea naţională, nu 
salariaţi ai unui serviciu străin, oricare ar fi el; deci această 
agentură trebuie să rămână românească sub tutelă și răspun- 
dere românească, în serviciul unei strategii româneşti; ser- 
viciul francez va avea dreptul să ceară randament, dar nu să 
verifice metodele de lucru; [...] 

Petrescu cerea ca pentru fiecare om trimis în misiune 
să fie depuse de serviciile atlantice un fond de 3 000 do- 
lari pentru ca în caz de cădere şi lichidare, eventualii suc- 
cesori, nevasta, amanta sau copiili,] părinţi bătrâni etc. să 
poată fi ajutaţi. Leisersohn ca şi Beaumont au respins ca- 
tegoric această propunere afirmând că cei care cad trebuie 
s-o facă din ideal căci se găsesc în război pentru țara lor. 
Petrescu a răspuns că este sigur, dar că pensia este ceva nor- 
mal în aceste cazuri şi în general se acordă; Beaumont a re- 
plicat că România va avea grijă la liberare de acest capitol’. 


Relaţia dintre franco-americani (deja prezenţa acestora 
din urmă devenise una cu greutate) și şeful SIMRE intrase 
într-un impas şi nicio parte nu intenţiona să facă vreo con- 
cesie. Așa că, după câteva săptămâni de acalmie tensionată, 
Petrescu i-a trimis lui Ortez o scrisoare în care-l anunţa de 
ruperea iremediabilă a colaborării dintre cele două servi- 
cii, iar răspunsul nu a întârziat să vină printr-o acţiune de 

denigrare a generalului orchestrată de Beamont care, de altfel, 
reclama deturnarea unor fonduri de către Opran, în timpul 
în care activase în SIMRE şi forțându-l pe Petrescu să le plă- 
tească din rezervele sale. Bineînţeles că situaţia nu s-a liniştit 
deloc, ci dimpotrivă, toată lumea lăsa impresia că se ceartă 
cu toată lumea: generalul Petrescu a continuat să îl acuze 
pe comandorul Opran de conducere neproductivă a SIMRE 
şi de risipire de fonduri; în sens invers, veneau reproşuri 
de vanitate și iresponsabilitate. Apoi întreaga conducere a 
SDECE îl repudiase pe Puiu Petrescu: Beaumont nu îi putea 
ierta influența nefastă a soției sale şi intruziunile acesteia în 
activitatea profesională a generalului, iar Ortez, superiorul 
direct al lui Beaumont, refuza cu încăpățânare să mai dis- 
cute cu liderul SIMRE, cerând, prin intermediul lui Virgil 
Veniamin, regelui Mihai şi lui Constantin Vișoianu, șeful 
CNR, să numească un alt responsabil pentru structura in- 
formativă a exilului. 

Suveranul transmitea, printr-un răspuns comunicat de 
fostul diplomat, că Petrescu este singura sa opţiune, iar fran- 
cezii trebuie să găsească o modalitate de a conlucra cu acesta, 
ceea ce, evident, ducea la un frustrant blocaj instituțional. În 
paralel, generalul reintrase în contact cu agenţi ai Intelligence 
Service, probabil prin mijlocirea Regelui, însă aceștia au 
renunțat repede la discuţiile privind colaborarea cu șeful 
structurii româneşti. Represaliile serviciilor tranceze îi pa- 
ralizaseră și pe ceilalți membri ai SIMRE: Mircea Pătru, dis- 
perat că îşi va pierde salariul, lucra cât mai discret pentru a 
nu atrage atenţia şi îl evita pe generalul Petrescu pentru ca 
nu cumva ura lui Beaumont să se răsfrângă și asupra lui; co- 
lonelul Neferu intrase în „adormire” şi mai păstra vagi legă- 
turi cu agenţi americani şi britanici; colonelul Ionescu făcea 

tot posibilul să-și păstreze postul de la REL, care îi asigura un 
oarecare venit. 

De la Bucureşti, ofițerii de contraspionaj priveau cu 
satisfacţie cum, fără să facă nimic, eșafodajul construit cu atâ- 
tea dificultăţi de către inamicii lor se prăbușea din interior, 
determinându-i să consemneze că „se confirmă informațiile 
primite şi pe alte linii că în sânul tuturor elementelor ac- 
tive din jurul lui Opran şi Petrescu domnește o atmosferă de 
concurenţă sângeroasă, de intrigi permanente”. lar acest lu- 
cru dădea naştere unei situații bizare, căci la 2 aprilie 1952, 
conducerea MAI a dat un ordin de urmărire a tuturor mem- 
brilor SIMRE, iar dacă Opran, Petrescu şi alții erau daţi afară, 
Securitatea nu mai ştia cine face parte din structura informa- 
tivă de la Paris, pentru a şti pe cine trebuie să urmărească”. 

Ecourile rupturii s-au făcut auzite şi la multe luni după 
debarcarea echipei care fondase SIMRE. În toamna anului 
1953, deci la mai bine de un an de la conflictul dintre Opran, 
Petrescu şi serviciile franceze, ziarul comunist La Vérité pu- 
blica un articol despre un presupus spion DST care fusese de- 
mascat, informaţiile fiind sustrase dintr-o scrisoare adresată 
de respectivul, la 30 octombrie 1952, oficiului pentru refugiați 
(OFPRA) din Paris. N. Wagner- Marescu (niciun alt document 
consultat nu confirmă numele, cel mai probabil este vorba de o 
identitate conspirată) era originar din România şi, cu toate că 
ar fi făcut parte din trupele Wehrmachtului, în 1945 s-a stabilit 
în Alsacia, teritoriu revenit în componenţa Franţei. 

În primii ani de după război, ar fi intrat în contact cu mem- 
brii mișcării comuniste, dar aflându-se pe cealaltă parte a ba- 
ricadei ideologice s-a decis să îşi ofere serviciile structurilor 

secrete de informaţii ca agent infiltrat în formațiunea politică 
de extremă stângă şi în asociaţiile-satelit, mai ales că intenţiona 
ca prin serviciile sale să-şi rezolve statutul de rezident în 
Hexagon. Nu este clar cum a ajuns ulterior să intre în con- 
tact cu generalul Petrescu, care l-a „transferat” comandorului 
Opran, însă sub coordonarea acestuia din urmă s-a mutat în 
1949 la Paris pentru a putea obţine informaţii chiar din struc- 
turile centrale ale Partidului Comunist. Numai că în februarie 
1950, Wagner-Marescu a fost abordat de Mathieu Lannoy, in- 
spector adjunct în cadrul DST, care i-a cerut să lucreze și pen- 
tru serviciul francez, cerere pe care agentul român nu o putea 
refuza, dar pe care a onorat-o înştiințându-l pe Opran. 

Conflictul din interiorul conducerii SIMRE şi dintre lide- 
rii săi şi serviciile franceze l-ar fi prins pe Wagner-Marescu la 
mijloc, acesta fiind practic o victimă colaterală a rivalităţilor şi 
tensiunilor care explodaseră în 1952. Numai aşa se poate ex- 
plica cum, din senin, în octombrie 1952, a fost înștiințat de 
autorităţile franceze că trebuie să părăsească țara în termen de 
maximum opt zile. Pentru el, decizia era cu atât mai bizară, 
cu cât primise aprecieri pentru activitatea sa îndelungată dusă 
împotriva formațiunilor comuniste din Franţa, ba mai mult, în 
martie 1952 fusese prezentat lui Roger Darieux, din DST, cu 
care discutase noi direcţii de acțiune. 

Aruncat aşadar într-o situaţie inexplicabilă, revoltătoare şi 
gravă, Wagner-Marescu trimisese scrisoare către OFPRA în 
speranţa că va primi un sprijin care să-i permită ridicarea ex- 
pulzării din Franţa, neștiind că rândurile sale vor ajunge câ- 
teva luni mai târziu să fie folosite propagandistic chiar de cei 
pe care îi spionase ani de zile!. Totul, bineînţeles, dacă povestea 

este reală. Este foarte probabil ca multe dintre detalii să fie le- 
gende, precum identitatea şi biografia agentului ori unele părți 
ale activităţii sale. Totuşi, un sâmbure de adevăr există, căci 
evenimentele au corespondențe similare cu ceea ce se cunoaşte 
că s-a petrecut în 1952 la nivelul SIMRE-SDECE, iar cronolo- 
gia se suprapune într-o oarecare măsură. 

În tot acest haos din primăvara anului 1952, cea mai de- 
licată situaţie părea să fie cea a lui Opran, pe care Beaumont 
îl urmărea cu furie şi îi reînnoia permisul de şedere pentru 
câte două săptămâni, lăsându-l pradă riscului de a fi obligat 
să părăsească teritoriul francez. Acuzele sale vizau modul de 
cheltuire a fondurilor puse la dispoziția SIMRE şi, în special, 
achiziţionarea unei ferme dintr-o zonă izolată din vecinăta- 
tea Parisului pe numele lui Renée Bruneau. Învinuirea era cu 
atât mai bizară, cu cât ferma respectivă fusese cumpărată pro- 
babil pentru a fi transformată în bază de antrenament pentru 
viitoarele echipe ofensive ale SIMRE, îndeplinind cerințele 
pe care Opran i le transmisese Constanţei Magoş încă din 
1950, atunci când îi ceruse să caute o proprietate abandonată 
care să fie utilizată ca spaţiu de instrucție şi cazare pentru 
militarii români. O dispută trebuie să fi existat pentru că le- 
găturile lui Opran cu Beaumont şi ceilalți ofițeri din SDECE 
aproape că au încetat să existe. 

Chiar dacă nu sunt date că Londra ori Washingtonul ar fi 
încercat să-l racoleze pe fostul lider al SIMRE, Parisul nu pu- 
tea da cu piciorul unui agent ca Mihail Opran. Relocarea sa 
instituțională din 1952 este, chiar şi astăzi, învăluită în incer- 
titudini. În ciuda bănuielii lui Neagu Djuvara că ar fi trecut 
în subordinea Intelligence Service!, suspiciune de altfel ero- 
nată, cel mai probabil scenariu este că Opran a fost transferat 

de la SDECE la DST, rămânând să activeze în domeniul infor- 
mativ şi să se ocupe de contraspionajul în comunitatea româ- 
nească, însă la o instituţie de un rang inferior, cu posibilități 
mai mici. Chiar şi aşa, mişcarea produsese panică la București, 
Securitatea neavând suficiente informaţii despre noile direcţii 
de activitate ale comandorului, speculând că: 


Opran ar putea fi socotit de francezi ca prea descope- 
rit în fața noastră [în urma căderii mai multor agenţi ai 
săi - n.m.] în ce priveşte latura informativă a muncii lui şi 
atunci a fost împins mai mult pe linie contrainformativă, 
unde are de acum o seamă de legături clădite. [...] Aci am 
mai putea remarca că nu trebuie să pierdem din vedere nici 
ipoteza că francezii ar căuta să pregătească terenul pentru 
a împinge cu încetul pe Opran de pe primul plan, cum era 
până în prezent, mai în obscuritate, pentru a-l întrebuința 
apoi poate chiar direct [subliniere în textul original - n.m.] 
în țară’. 


Indiferent care a fost soarta reală a lui Mihail Opran, se știa 
că, prin înlăturarea lui şi apoi a generalului Petrescu, SIMRE 
fusese decapitat. Cum s-au desfăşurat exact negocierile pen- 
tru o nouă conducere nu este întru totul clar. Regele Mihai 1 
își manifestase de mai multe ori susţinerea pentru Dumitru 
Petrescu, cel pe care îl considera singura opţiune pentru con- 
ducerea postului de şef al structurii. Prin urmare, serviciile 
occidentale (căci din 1952 se poate constata un sprijin mixt 
franco-american acordat acţiunilor informative ce vizau 
România) s-au îndreptat spre Vişoianu și ceilalți din CNR, 
care funcționa la Washington. Era nevoie de o persoană nouă 
care să nu fi fost prinsă în parti-pris-urile de până atunci, iar 

soluţia găsită a fost Neagu Djuvara. Instalarea sa la conducere 
avea să marcheze o nouă etapă în activitatea SIMRE, în care 
acţiunile informative se vor împleti cu paraşutările în ţară, 
misiunile proprii cu ale legionarilor, iar sprijinul francez cu 
cel american. 

Urmează cea mai îndrăzneață şi cea mai tragică perioadă. 


Preludiul tragediei. Grupul Săplăcan (1951) 


În timp ce SIMRE condus de Opran şi Puiu Petrescu se con- 
centra pe acţiuni contrainformative în Occident și pe crearea 
de rețele informative în ţară, iar rezidența din Viena, centrul 
de la Salzburg al lui Neagoy și celula lui Titi Constantinescu 
lucrau la identificarea unor călăuze de încredere şi construirea 
unor filiere prin care agenți să fie trimiși şi scoşi din România, 
structurile secrete americane aveau obiective mai clare şi mai 
tranşante în privinţa războiului secret: recrutarea, instruirea şi 
trimiterea de grupuri de parașutiști dincolo de Cortina de Fier. 
O tactică ce deschidea noi orizonturi de acțiune şi perspec- 
tive foarte tentante din punct de vedere al rezultatelor, însă, 
în același timp, şi cu un risc pe măsură. Avea să fie o strategie 
care, la începutul anilor 1950, domina modul de lucru al struc- 
turilor informative românești din exil şi al serviciilor secrete 
americano-franceze cu care colaborau. 

Este drept că tatonări și iniţiative în acest sens au fost încă 
din 1949, din partea tuturor actorilor din Vest implicaţi în răz- 
boiul secret, însă abia la inceputul anilor 1950 structurile ame- 
ricane au trimis, pe cont propriu sau în colaborări cu SIMRE 
ori Mişcarea Legionară, echipe de parașutiști. Chiar dacă în- 
treaga acțiune avea să fie descoperită și eliminată într-un 
mod spectaculos și funest în 1953, prologul acestui deznodă- 
mânt tragic se va petrece în chiar anul de debut al proiectului. 


408 LUCIAN VASILE 


Căderea grupului Săplăcan, prima echipă anihilată, a fost, fâră 
îndoială, o victorie neașteptată pentru Est şi o înfrângere te- 
ribilă pentru Occident. În funcţie de perspectivă - o lecţie, o 
jertfă, o cacealma, o luptă şi, peste toate, o tragedie. 


Cei cinci aventurieri 


Constituirea grupului pare să fi fost un prim efect ime- 
diat asupra emigrației românești al adoptării „Legii securității 
mutuale” de către Congresul American în 1951, act prin care 
Washingtonul crea cadrul tinanciar și logistic necesar spriji- 
nirii grupurilor de exilați dispuși să lupte direct împotriva re- 
gimurilor comuniste din ţările de origine. Accesul în aceste 
„Corpuri ale Voluntarilor pentru Libertate” se făcea, aşa cum 
spune și numele, în mod benevol, fiind acceptaţi tineri din 
orice mediu, mai puţin cei de origine germană (ceea ce, în ca- 
zul echipei Săplăcan, pare că nu s-a respectat întocmai, căci 
doi dintre cei cinci membri erau de etnie germană). Urmau 
pregătiri temeinice în utilizarea radiotelegrafiei şi a limbaju- 
lui morse, instructaje de salt cu parașuta, orientare și tehnici 
de supravieţuire în teritoriul inamic, dar şi antrenamente cu 
echipament și muniţie americane. Obiectivul acestor echipe 
(care niciodată, cel puţin în cazul românesc, nu au ajuns la 
o consistență numerică suficientă pentru a crea unităţi pro- 
priu-zise, ci, mai degrabă, simple grupuri) era de a fi trimise în 
tară, pentru a provoca acţiuni de sabotaj şi diversiune și a cu- 
lege informaţii din interior, fiind așadar în prima linie a con- 
fruntării cu regimul comunist din ţara lor. Iar singurul grup 
a cărui existenţă se potriveşte în mare măsură cu acest şablon 
este, fără îndoială, cel condus de Constantin Săplăcan. 

Formarea în Occident a echipei, dinamica internă a gru- 
pului şi parcursurile individuale odată ajunși în ţară nu pot fi 

explicate numai prin prisma misiunii în sine, a conjuncturii 
sau a răspunsului Securităţii. Fiecare dintre cei parașutați avea 
o biografie aparte, poveştile lor de viaţă fiind deja marcate de 
cumplitul război care abia se încheiase şi aveau să stea în pen- 
umbra celui care abia începea. 


Constantin Săplăcan 


Un tânăr robust, cu o constituţie solidă. De înălțime me- 
die, cu braţe puternice. Genul de bărbat în plinătatea pute- 
rilor. Părea că are forța să mute munţii, să tragă după sine 
greutăţi uriaşe şi să ducă pe umeri poveri peste poveri. O față 
plină, cu trăsături masculine bine definite, de țăran adevărat, 
care ar fi atras probabil multe priviri şi chicote la hora din 
sat. Ochi care ţintuiesc prin tărie, dar care par căzuţi într-o 
resemnare definitivă. O gură încleştată de dezamăgire, inca- 
pabilă să mai spună vreun cuvânt de îmbărbătare, o speranţă 
sau un plan de viitor. Aşa apare, în puţinele fotografii fă- 
cute cu câteva zile înainte de a părăsi această lume, păstrate 
în dosarul întocmit de Securitate, cel care a fost Constantin 
Săplăcan, liderul primului grup de paraşutişti căzut în mâi- 
nile Securităţii. 

Născut la 1 noiembrie 1922 într-o familie numeroasă de 
țărani săraci din Ardeal, urmase patru clase la școala din sat, 
apoi îşi ajutase părinţii la muncile câmpului şi la îngrijitul 
animalelor din ogradă. Destinul său a fost marcat, la fel ca al 
mai tuturor celor din generaţia sa, de cumplita experienţă a 
celui de-al Doilea Război Mondial. Totuşi, spre deosebire de 
mulți alți tineri, Săplăcan nu a fost trimis pe front, ci, fiind 
încadrat la uzina IAR din Brașov, a avut şansa de a fi mobili- 
zat la locul de muncă și de a scăpa aşadar de ororile frontu- 
lui. Dar nu pentru mult timp, căci în primăvara anului 1943, 

Săplăcan îşi înaintează demisia şi, fără să mai aştepte răspun- 
sul conducerii, părăseşte orașul şi încearcă să treacă granița 
în teritoriul cedat Ungariei prin Dictatul de la Viena, fiind 
prins de grănicerii maghiari’. Există două versiuni cu privire 
la motivaţia care a stat la baza gestului său: dorul de mamă, fe- 
meia rămânând la Ocna Dejului, dincolo de graniţa trasată în 
1940, sau dorinţa de a scăpa de cercetările administrativo-ju- 
diciare ca urmare a unor ilegalităţi comise la IAR. Indiferent 
care dintre ele este adevărată (posibil chiar ambele), cert este 
că tânărul rămâne două luni sub cercetări la Cluj, fiind sus- 
pectat iniţial că ar fi, de fapt, spion român infiltrat, apoi este 
trimis în lagărul de muncă forțată de la Losoncz. Timp de 
aproape un an de zile, tânărul de 22 de ani îndură un regim 
extrem de dur de detenţie, și singura soluţie de a ieşi din acel 
univers a apărut în ianuarie 1944, când, alături de câteva alte 
zeci de deţinuţi, a acceptat să se înroleze în SS. Este trimis 
pentru instrucție în Olanda, apoi încadrat în Regimentul 10 
Poliţie ce avea misiunea de a lupta împotriva partizanilor din 
nordul Italiei”. Săplăcan ia parte efectiv nu doar la lupte, ci şi 
la execuţii, încercând probabil să se amăgească ulterior, spu- 
nând că nu ştie dacă cei ucişi au căzut din cauza gloanţelor 
trase de el sau a celor din dreapta ori din stânga sa. Cariera 
sa militară se încheie la 8 mai 1945, când cade prizonier. Trei 
ani trăieşte mizeria lagărelor de prizonieri din Italia. Sătul 
să-şi piardă tinereţea în captivitate, evadează şi trăieşte de 
pe o zi pe alta, la marginea societăţii, câştigându-şi existenţa 
din slujbe nesigure și prost plătite: muncitor la un circ din 
Torino, hamal prin porturi şi vânzător ambulant pe străzile 
orașelor prin care îşi duce veacul. Trăieşte o idilă cu o tânără 

? ACNSAS, Fond Penal, dos. 10 635, vol. 12, f. 58. 


Războiul spionilor 4il 


italiancă din cauza căreia se bate cu cuțitele într-un restau- 
rant, motiv pentru care este reținut de carabinieri şi internat, 
din nou, în lagărul Frascatti. 


Mathias Bohn 


Mii de tineri saşi și șvabi din România s-au înrolat în Reich, 
în anii celui de-al Doilea Război Mondial, din crez ideologic, 
din oportunism, din spirit de bravadă, din simțământul de 
onoare sau cine știe din ce alte motive. Unii n-au mai văzut 
sfârşitul aventurii în care s-au aruncat mai mult sau mai puţin 
conştient, în timp ce alții au trăit capitularea, captivitatea şi tra- 
iul departe de zonele natale. Unul dintre aceşti supraviețuitori 
a fost şi Mathias Bohn, un strungar în lemn originar din sa- 
tul Bălcaciu de prin părţile Târnavei Mici, care abia împli- 
nise 21 de ani atunci când a îmbrăcat haina militară în 1943. 
Încadrat în SS, a fost trimis să lupte împotriva partizanilor din 
Iugoslavia şi a făcut-o cu îndârjire luni de zile, până a fost grav 
rănit într-o confruntare, la 4 aprilie 1944, şi trimis în spatele 
frontului pentru recuperare. Aşa avea să scape de represaliile 
iugoslave şi de căderea în captivitatea sovietică, devenind pri- 
zonier al trupelor britanice. Într-unul dintre lagărele italiene 
l-a cunoscut pe Săplăcan, între ei construindu-se o reală cama- 
raderie. Cei doi au trecut împreună prin greutăţile vagabonda- 
jului, ale muncilor istovitoare de la circ şi ale meselor luate cu 
mult noroc, dar și cu multe minciuni îndrugate, la căminele 
pentru refugiaţi ale diferitelor confesiuni creștine!. În 1949, 
drumurile tinerilor s-au despărțit pentru o vreme, Bohn cău- 
tând să fugă din Italia pentru a ajunge ilegal în Transilvania, la 
Târnava Mică, însă a fost prins de grăniceri şi internat din nou, 
în lagărul de la Frascatti. 


' ACNSAS, Fond Penal, dos. 10 635, vol. 12, f. 42. 

Wilhelm Spindler 


Dacă în cazul Bohn nu se știe cu certitudine ce l-a determi- 
nat să intre în rândurile SS, în privinţa lui Wilhelm Spindler lu- 
crurile sunt mult mai simple. Era un băiat de numai 15 ani din 
satul sibian Șura Mică, avea două clase primare, dar cu spirit 
de aventură și idei romantice cu privire la ce înseamnă războ- 
iul, atunci când s-a strecurat într-un tren cu voluntari de ori- 
gine germană ce se îndrepta spre Viena!. Depistat că nu avea 
vârsta minimă de 17 ani, Spindler a fost trimis la un centru 
din apropierea Berlinului, unde a rămas până în septembrie 
1945, când a fost internat într-un lagăr american din nordul 
Italiei. Singur printre străini, supravieţuitor al unui război în 
care nici nu i se permisese să lupte, băiatul a căutat să se re- 
patrieze, însă toate tentativele au eşuat: atunci când a apelat 
la căile legale, autorităţile iugoslave nu au permis tranzitarea 
teritoriului, iar când a încercat să treacă granița clandestin, a 
fost prins și întors din drum. Înţelegând că potecile către casa 
părintească sunt mai complicate decât şi-ar fi imaginat şi că, 
probabil, până la găsirea unei soluționări legale avea să se mai 
scurgă mult timp, Spindler s-a angajat ca brutar sau zidar pe 
unde a găsit de lucru. 


Ilie Puiu 


Mezinul grupului şi singurul dintre viitorii parașutiști care 
nu ajunsese în Occident ca urmare a războiului, Ilie Puiu era 
cu siguranță un caracter aparte, cu un temperament greu de 
stăpânit, într-un contrast evident cu constituţia sa fizică des- 
tul de precară. Se născuse la 2 iunie 1927, fiind unicul băiat 
al unei familii de ţărani din satul Rusca Montană din Caraşul 

Severinului, şi, dintre cei care aveau să formeze grupul Săplăcan, 
era cel mai școlit: absolvise şapte clase elementare și urmase pa- 
tru ani o școală de horticultură. Portretizat adesea drept „mă- 
runtul găinar din Rusca Montană”, Ilie Puiu era o personalitate 
mult mai complexă decât lasă să se înțeleagă documentele deni- 
gratoare ale Securităţii, preluate uneori prea ad-litteram. „Fiul 
nostru”, îşi amintea mama sa, „avea dorinţa să înveţe carte și 
să se facă domn şi cum noi nu am mai putut să-l mai ţinem 
la şcoala de agricultură unde a urmat 4 ani, el a făcut o ce- 
rere să plece în America, cerere ce a făcut-o prin '46-'47, că- 
tre Ambasada Americei din Bucureşti”. Refuzul reprezentanței 
diplomatice de a-l ajuta să părăsească ţara şi climatul tot mai 
nesigur din România l-au descurajat pe tânăr să-și găsească un 
rost în ţară şi l-au împins să-şi ia soarta în propriile mâini. 

Abia împlinise 19 ani când și-a încercat norocul şi a izbu- 
tit să treacă clandestin granița în Iugoslavia, numai că norocul 
nu ţine o veșnicie. Prins de grăniceri, a fost anchetat şi internat 
într-un lagăr pentru transfugi, apoi lăsat să plece în Austria, 
ajungând în cele din urmă în lagărul italian de la Frascatti, 
care a fost cât pe ce să devină ultima destinaţie a sa. Tânărul 
mărunţel şi foarte slab s-a îmbolnăvit de tifos, apoi de malarie 
şi în cele din urmă de hernie, vindecarea sa ținând mai mult 
de-un miracol decât de-o intervenție medicală. 


Gheorghe Bârsan 


Despre Gheorghe Bârsan, datele sunt extrem de su- 
mare - Securitatea nu mai avea niciun interes major pentru 
dezgroparea biografiei unui „bandit” care îi scăpase. Se ştie 
însă că era originar din Constanţa, muncind o vreme ca hamal 

în port, și că reuşise să fugă din ţară în 1948, ascunzându-se 
la bordul unei nave sub pavilion argentinian. Probabil spera 
să ajungă la fratele său, Vasile, care părăsise clandestin ţara cu 
doi ani înainte, cu ajutorul unei ambarcațiuni panameze, şi se 
stabilise în Statele Unite ale Americii, însă drumul său, în loc 
să continue spre Oceanul Atlantic, a făcut o întoarcere spre 
munţii din inima României. 


»Ai curaj să sari din avion?” 


Poate că pentru Constantin Săplăcan, traiul în mizerie 
de pe o zi pe alta sau chinurile săptămânilor şi lunilor de in- 
ternare în lagăr ar fi continuat, dacă nu la nesfârşit, atunci 
pentru încă mult timp dacă Teodor Crâşnaru, un fost ofițer 
român de aviaţie, fugit din ţară şi intrat în slujba serviciului 
american de informaţii, nu l-ar fi descoperit în lagărul de la 
Frascatti. Născut la 17 martie 1913 în comuna Jupânești din 
Gorj, Crâşnaru făcuse parte din Flotila de Bombardament de 
la Braşov şi fugise din ţară la 19 august 1946, deturnând un 
avion Junkers 88 cu care a aterizat în Turcia. Ulterior, a reușit 
să ajungă în Italia, unde a dus o viaţă de mizerie în lagărele 
de refugiaţi până în 1950, când brusc situaţia sa materială s-a 
schimbat radical, foarte probabil în urma angajării în serviciul 
de informaţii american!. Era o prezenţă ușor remarcabilă, din 
cauza rănilor de la mâna stângă și a faptului că şchiopăta vizi- 
bil de piciorul stâng, ca urmare a unui accident de avion. 

Cei doi se cunoșteau de la Brașov, de pe vremea când 
Crâșnaru încă mai putea zbura, iar Săplăcan lucra la uzina IAR. 
Fostul ofițer l-a scos din lagăr și l-a invitat la masă, într-un 

restaurant italienesc, pe Săplăcan, care probabil de mult nu se 
mai bucurase de bucate atât de bune şi îndestulătoare, precum 
şi de țigări la discreţie. Agentul american a început să-l întrebe 
despre situaţia sa actuală, despre experienţa din război şi, la 
un moment dat, i-a pus o întrebare bizară: „ai curaj să sari din 
avion?”. La răspunsul afirmativ al lui Săplăcan, Crâşnaru i-a 
mărturisit că ar face parte dintr-o organizaţie secretă a exilului, 
patronată chiar de Regele Mihai, şi care este sprijinită de ser- 
viciile de informaţii occidentale (în realitate, fostul ofițer era 
agent al structurilor de informaţii ale Washingtonului, acţiunea 
fiind una exclusivă a acestora, iar regele nu numai că nu avea 
nicio implicare, dar nici măcar nu ştia de existenţa proiectu- 
lui). Scopul lor era să lupte concret împotriva comunismului, 
iar unul dintre obiectivele imediate era trimiterea în țară a unor 
echipe care urmau să constituie avangarda trupelor de elibe- 
rare. Până la izbucnirea propriu-zisă a conflictului ce avea să 
scape ţara de comunism, aceste echipe aveau rolul de a culege 
informaţii necesare americanilor în pregătirea acțiunii militare. 
Constantin Săplăcan trebuia să fie liderul unui astfel de grup, 
iar el şi colegii săi urmau să fie eliberaţi din lagăre, să primească 
locuinţe şi un salariu consistent, dar şi un instructaj temeinic. 
După îndeplinirea misiunii, aveau să fie scoşi din ţară prin in- 
termediul legaţiilor vestice şi, odată cu revenirea dincoace de 
Cortina de Fier, vor fi recompensaţi cu „bani, distracţii, liber- 
tate” și dreptul de a emigra în Spania sau în orice altă ţară ar 
fi dorit. Simţindu-se pentru prima dată îndestulat de mân- 
care (şi încă una gătită excelent!) și fumând cu nesaţ ţigări 
bune, Săplăcan a acceptat să devină spion şi să fie parașutat în 
România comunistă. În fond, de la acea masă în restaurantul 
din Roma, misiunea nici nu părea atât de periculoasă. 

Primul care i s-a alăturat a fost Ilie Puiu, la foarte scurt timp 
după ce Săplăcan a acceptat să intre în acțiunea de spionaj. A 
ținut probabil şi de faptul că, la acel moment, tânărul se afla, 
ca și liderul echipei, în acelaşi lagăr de la Bagnoli, situat în- 
tre Napoli şi Pozzuoli, dar şi de spiritul aventuros al băiatu- 
lui din Rusca Montană. Un aspect care cu siguranță a cântărit 
foarte greu: dorința sa de a scăpa de traiul extrem de greu din 
centrul pentru refugiaţi. Constituirea grupului s-a definiti- 
vat abia spre sfârşitul verii: în iulie au fost recrutați Gheorghe 
Bârsan şi Mathias Bohn, iar Wilhelm Spindler avea să fie ulti- 
mul, în august 1951. Probabil că Săplăcan a ţinut foarte mult 
să-l convingă Bohn să intre în acest proiect, trimițându-i trei 
scrisori în care îi tot repeta că situaţia lui materială și locativă 
s-a îmbunătăţit nesperat de mult şi că vrea să-l ajute cu bani, în 
schimbul unui serviciu. La întâlnirea pe care Bohn a avut-o cu 
vechiul său prieten au participat şi Teodor Crâşnaru, Ilie Puiu 
şi Gheorghe Bârsan, fostul militar SS acceptând să facă parte 
din grupul ce urma să fie trimis în mod secret în ţară, mai de- 
grabă din dorința de a scăpa de viaţa de lagăr. 

Imediat ce componenţa grupului a fost definitivată, rolul 
lui Teodor Crâşnaru s-a încheiat, iar fostul ofiţer român a dis- 
părut din peisaj la fel de misterios precum a apărut, cei cinci 
intrând acum exclusiv sub coordonarea reprezentanţilor ser- 
viciului secret american: Charles! şi adjunctul său Gunther, 
poreclit „colonelul. Cei doi erau deja implicaţi în instructajul 
celor recrutaţi încă din iunie 1951, când în apartamentul lui 
Săplăcan au început să le predea acestuia şi lui Ilie Puiu noțiuni 
elementare de radiotelegrafie, esenţiale pentru viitoarea misi- 
une, cursul pe care aveau să-l urmeze în săptămânile urmă- 
toare atât Bârsan, cât şi Bohn. 


! Probabil Charles Robinson, ofițer CIA. 


Mihail Opran, şeful Mihail Tantu, agent dublu, 
biroului contrainformativ colaborator al lui Mihail Opran și 
al SIMRE și liderul de deținut politic. Fotografie dintr-un 
facto al serviciului secret. document cu identitate falsă. 

Constanța Magoş (Olariu), colaboratoarea lui Mihail Opran. 
Fotografie de la repatriere, în 1951. 

Constantin Săplăcan, fotografiat la scurt timp după 

Armament capturat de la grupul Săplăcan în 1951. 

Sursa: ACNSAS 


Lya Popescu, femeia alături de care Mihail Opran a trăit între 1940 și 


1947 şi care a contribuit decisiv la dezvoltarea rețelei informative din tară. 
Sursa: ACNSAS 


Petre „Liti” 
Constantinescu, 
colaborator al serviciilor 
secrete americane 
de la Salzburg. 
Sursa: ACNSAS 


= 
| 


ni 


Coriolan Gherman, spion racolat la 
Paris. Prins și torturat în detentie, 
a devenit unul dintre agresorii 

Pregătirea efectivă a început însă în august 1951, imediat 
după recrutarea lui Spindler, când toţi cinci sunt încartiruiți în 
secret la mănăstirea franciscană de la Frascati, aflată pe colinele 
de la marginea Romei. Dacă Securitatea a văzut în acest aspect 
„subordonarea Vaticanului şi sprijinul multilateral pe care el îl 
acordă spionajului american”, în realitate decizia lui Charles şi 
Gunther avea la bază strict păstrarea conspirativităţii, chiar şi 
față de călugării franciscani, dovadă că cei cinci nu puteau ieşi 
nici în curtea interioară, iar atunci când au fost mutaţi, au sărit 
gardurile, părăsind în secret lăcaşul. Este neclar în ce anume 
a constat exact pregătirea în zilele petrecute în vechea clădire 
catolică, dacă a inclus şi exerciţii teoretice de asamblare şi må- 
nuire a armamentului, ori numai lecţii de radiotelegrafie, ori- 
entare în teren şi culegere de informaţii, o parte dintre cursuri 
fiind desfăşurate sub coordonarea a doi specialiști albanezi. 

De la marginea Romei, drumul către ţară avea să continue 
prin plajele Mării Nordului, căci, la mijlocul lui septembrie 1951, 
celor cinci le sunt înmânate paşapoarte olandeze și, împreună 
cu Charles şi cu o femeie al cărui rol era de a întări legenda că 
sunt niște simpli turiști, au mers cu mașina până la Bruxelles. 
În capitala belgiană au fost preluaţi de o maşină cu însemnele 
armatei Statelor Unite, condusă de doi agenți, şi instalaţi într-o 
închisoare militară americană din apropierea Amsterdamului, 
aflată complet la dispoziţia lor, în complex nefiind închis ni- 
ciun deţinut. Acolo au urmat noi cursuri de radiotelegrafie, au 
fost instruiți cum să recruteze surse şi să-și construiască reţele 
informative, ce fel de date trebuie culese (despre armată, noile 
construcții, uzine etc.) şi cum ar putea fi procurate, precum şi ce 
anume să facă în cazul în care riscă să fie capturați şi cum să se 
comporte dacă vor cădea în mâinile Miliției sau Securității (dacă 

rămâneau în viaţă, legenda pe care trebuiau să o livreze era că fu- 
seseră instruiți în Austria de către francezi). Totodată, li s-a spus 
să nu lege prietenii în ţară, să nu-şi viziteze familiile şi să recru- 
teze, mai ales, oameni vădit ostili puterii comuniste ori persoane 
sărace, al căror sprijin putea fi cumpărat. Cum timpul disponi- 
bil pregătirii era foarte redus, instructajul a fost unul extrem de 
dur, încărcat şi solicitant, iar la final toți cinci au fost supuşi unor 
teste cu privire la modul în care şi-au însușit cunoștințele. După 
aproape trei săptămâni, au primit aparatele de radiotelegrafie, 
cărţile de coduri necesare cifrării și alte echipamente auxiliare, 
au fost duşi la un aerodrom de la marginea Amsterdamului și 
urcați într-un avion american de bombardament care îi ducea 
la Miinchen, via Frankfurt pe Main, următorul punct în proce- 
sul de antrenament. În orașul german au făcut primele exerciţii 
de salt cu paraşuta și trageri cu armamentul pe care urmau să-l 
aibă asupra lor. Poate că atunci a fost prima dată când tinerii au 
simțit că misiunea lor chiar avea să se întâmple, iar adrenalina, 
riscurile şi temerile aveau să fie cât se poate de reale. Dar orice 
gând le trecea lor prin minte atunci urma să fie întrecut de ceea 
ce s-a petrecut efectiv în țară. 

Au revenit apoi la Frankfurt pe Main pentru ultimele pregă- 
tiri înainte de plecarea spre baza din Grecia, de unde trebuiau 
să fie parașutați în România comunistă. Pentru membrii echi- 
pei Săplăcan, cele din urmă zile petrecute într-o locuinţă con- 
spirativă din Miinchen aveau să fie o încercare de a mai trăi din 
plin viața, de a se mai bucura de libertate, o ultimă desfătare 
păcătoasă a tinereţii, dar şi o dovadă că erau oameni simpli, şi 
nu spionii cruzi şi diabolici portretizaţi de Securitate. „Adrian 
Ştefănescu [identitatea conspirativă a lui Ilie Puiu - n.m.] a fă- 
cut gălăgie pentru că ei [americanii - n.m.] nu s-au ţinut de cu- 
vânt față de cele făpgăduite, își amintea, într-un interogatoriu, 

Wilhelm Spindler. „A venit un american gras şi mărunţel care 
a stat de vorbă cu noi. Acest american a organizat un chef, la 
care a adus și femei. Noi, nemulțumiți de acest chef, am pro- 
testat din nou şi ne-a organizat un al doilea chef și după femei 
au fost trimiși Bohn şi Săplăcan”!. 

Cu aburii alcoolului încă dându-le dureri de cap şi cu par- 
fumul iubitelor de-o noapte încă proaspăt în nări, cei cinci au 
fost urcați într-un alt avion militar american şi, după un zbor 
de aproape şapte ore, au aterizat la Atena, ultima haltă înainte 
de misiunea lor. Încartiruiţi într-o vilă izolată aflată la vreo 
30 de kilometri de capitala greacă, membrii grupului Săplăcan 
au efectuat timp de şase zile ultimele antrenamente: trageri cu 
pistoale mitralieră MP-40 şi pistolete Mauser de producţie ger- 
mană, dar și aruncări cu grenada. Probabil că instructajul tre- 
buia să fie mai scurt, iar parașutarea prevăzută mai devreme 
decât s-a petrecut de fapt, însă de trei ori echipa a fost pregătită 
pentru îmbarcare, zborul fiind anulat de fiecare dată din cauza 
condiţiilor meteo nefavorabile. Abia a patra oară, în noaptea 
de 18/19 octombrie 1951, avionul fără însemne care avea să-i 
ducă deasupra României a primit undă verde pentru decolare, 
şi-a turat motoarele, iar la 18.30 roțile au început să alunece pe 
pista de beton, aparatul ridicându-se încet în aer. Fiecare din- 
tre cei cinci era îmbrăcat în echipament special de paraşutist 
şi avea asupra lui un pistol mitralieră şi unul de buzunar, cu 
peste 1 000 de cartușe, grenade, buletine de identitate false și 
acte care să ateste presupusa activitate profesională din lunile 
anterioare, sume uriaşe de bani româneşti, câte 100 de cocoşei 
de aur şi, pentru cel mai negru scenariu, câte o fiolă cu otravă 
pe care urmau să o ia în cazul în care erau în pericol iminent 
de a fi capturați. 


' Marius Oprea, op. cit., p. 33. 

Interesant este că în acelaşi avion se mai afla un grup de alți trei 
parașutiști care vorbeau o limbă slavă şi care urmau să fie, la rân- 
dul lor, lansați. Cine erau ei şi unde urmau să sară din avion este o 
enigmă. Chiar dacă avionul a survolat Bulgaria, aceştia nu au fost 
parașutați, iar după ce echipa Săplăcan a părăsit aeronava pentru a 
se arunca în întunericul ce acoperea România, se pare că aparatul 
a pus cap-compas aeroportul de decolare, neexistând informaţii 
despre soarta celorlalți trei pasageri misterioși. Totuşi, nu este 
exclus ca aparatul de zbor să fi continuat drumul spre nord, iar 
cei trei să fi fost ucraineni din gruparea lui Stepan Bandera, care, 
asemenea echipei Săplăcan, fuseseră instruiți de americani şi 
parașutați în ţara de origine, având misiuni informative!. 

Survolând Balcanii de la 5-6 000 de metri altitudine, avio- 
nul trece Dunărea şi intră în spaţiul aerian românesc. Radarele 
îl detectează, autoritățile sunt informate, însă, în mod bizar, 
par să nu reacționeze la intruziunea aparatului fără însemne. 
Deasupra munților Făgăraş, coboară în picaj abrupt până la 
numai 400 de metri, după care se redresează, pregătindu-se 
să-şi lanseze încărcătura. Unul dintre membrii echipajului 
deschide uşa din lateralul fuzelajului şi le face semn membri- 
lor grupului Săplăcan că pot sări. Unul după altul, pășesc în 
abis şi dispar în întunericul de deasupra României. 


(Pseudo)Acţiunea grupului Săplăcan 


Pe lângă cele cinci paraşute care-i purtau domol spre pă- 
mântul românesc pe cei cinci tineri, mai fuseseră lansate alte 
trei care aduceau materiale şi echipamentele de care urmau să 
se folosească în misiunea lor. Aterizarea a fost aproape întru- 
totul conform planului: Săplăcan şi colegii lui s-au regrupat 


! Serhii Plokhy, The Gates of Europe. A History of Ukraine, Basic Books, 
New York, 2015, p. 323. 

rapid, şi-au ascuns paraşutele şi au găsit două dintre cele trei 
pachete care le erau destinate. Aşa cum avea şi Securitatea să 
noteze într-o analiză, această etapă a fost singura desfăşurată 
conform planului. Din acest moment, activitatea grupului de 
parașutiști a stat aproape continuu sub semnul improvizaţiei, 
al incertitudinii, al greșelilor copilăreşti şi al naivităţilor de 
neînțeles, ducând inevitabil spre un deznodământ tragic. 
Conform instructajului, au pornit imediat la drum, depăr- 
landu-se de locul parașutării, numai că noţiunile de orientare 
pe timp de noapte nu fuseseră însușite și înțelese, căci după 
vreo 3-4 kilometri s-au trezit în locul de unde au plecat. Au ră- 
mas peste noapte acolo, în ciuda pericolelor, iar a doua zi s-au 
deplasat într-o poiană aflată la numai doi kilometri, luând cu ei 
doar strictul necesar și câteva cărţi de cifrare şi descifrare, res- 
tul fiind îngropat sau ascuns!. Primele trei zile le-au petrecut 
căutând cu disperare ultima parașută cu echipamente, reuşind 
in cele din urmă să o găsească, şi au încercat fără succes să ia 
legătura prin staţia de radiotelegrafie cu centrala americană. 
Abia în noaptea de 21/22 octombrie s-au decis să pornească 
spre vârful Negoiu, unde au ajuns după trei zile, cu multe ră- 
tăciri, dar şi evitând să treacă pe lângă cabana omonimă. Nici 
din punctele cele mai înalte ale masivului nu au izbutit să 
prindă legătura radio, astfel că au luat decizia, cel puţin bizară, 
de întoarcere la locul paraşutării, de parcă nici nu ştiau care 
sunt paşii următori ai misiunii. Vreme de patru zile au rămas 
țintuiţi în acel loc, sortându-şi şi pregătindu-şi echipamentele 
şi alimentele. Chiar dacă nu avuseseră loc discuţii contradicto- 
rii sau alte evenimente similare, coeziunea grupului a început 
să se surpe, dovadă că în acel interval Săplăcan şi Bârsan au 
dezgropat un aparat de radiotelegrafie de care numai ei ştiau 


1 ACNSAS, Fond Penal, dos. 10 635, vol. 8, f. 45. 

şi l-au ascuns în bagajele lor, fără să le spună celorlalţi. Abia 
în a unsprezecea zi au trecut, în final, muntele, ajungând pe 
versantul sudic, dinspre Argeş, însă, din nou s-au întors la lo- 
cul parașutării, luând noi echipamente şi ascunzându-le pe al- 
tele. Această întreagă mişcare browniană, fără vreun ţel precis, 
nu făcuse altceva decât să le consume alimentele, astfel că în a 
cincisprezecea zi au decis să coboare din munți și să se împartă 
în echipe mai mici, pentru a putea trece mai ușor neobservaţi. 

Se pare că au mers cu toții până la Sibiu, unde, la începu- 
tul lui noiembrie, grupul s-a spart. Vechi prieteni, Săplăcan și 
Bohn decid să rămână împreună pentru a încerca să facă rost 
de alimente şi să-şi construiască puncte de sprijin, iar în cazul 
ideal să recruteze informatori. Cei doi se plimbau prin piaţa de 
vechituri când au făcut cunoștință cu Gustav Szocs care, fără să 
ştie iniţial cine sunt cei doi tineri, acceptă să le vândă mâncare 
şi să-i cazeze pentru o noapte în apartamentul unde locuia îm- 
preună cu Maria şi Ernest Eder, sora şi cumnatul său. Prezenţa 
străinilor a dus la perturbarea calmului și liniștii căminului de 
pe strada 11 Iunie, nr. 8, iar semnele îngrijorătoare au fost în- 
trevăzute de Ernest Eder încă de la prima întâlnire: 


seara la 5 când am venit de la serviciu, am intrat în locuinţa 
mea ca să iau masa şi am găsit doi indivizi acolo. Ei s-au reco- 
mandat mie şi soția mea mi-a pus mâncarea pe masă. Eu am 
început să mănânc și între timp am întrebat pentru ce au ve- 
nit la noi, fiindcă am ştiut că cumnatul meu Szocs Gustav face 
comerț cu rămășițe de lână. Mi-a dat unul din ei — cu numele 
de Mureşan Ion [de fapt Mureşan Vasile, identitatea falsă a 
lui Mathias Bohn - n.m.] - răspunsul. „Ne-am întâlnit cu 
dânsul astăzi înainte de masă la târgul de vechituri, am făcut 
cunoștință cu el și ne-am rugat - din cauză că nu cunoaștem 
acest oraș — să ne procure diferite alimente necesare” 

Am întrebat apoi, „dar dvs. pentru ce aveţi nevoie de ali- 
mente?” EI, Mureșan loan, fiindcă al doilea, a ieşit afară, a 
răspuns: „pentru nişte prieteni”. Atunci am întrebat: „aveţi 
cumva o întreprindere?” El spunând că „da, întreprindere în 
munţi” şi atunci a mai spus că a dat cumnatului Szocs o sumă 
de bani în valoarea de 15-16 mii de lei pentru cumpărături. 

Eu am spus „dar cum aţi putut să-i daţi la un om străin 
care nici nu l-aţi cunoscut bine atâţia bani?” Zice el: „noi sun- 
tem oameni, care vedem imediat cu cine avem de treabă, fi- 
indcă noi am umblat prin lume”. 

După ce am cerut legitimaţia lui pe care am găsit-o în re- 
gulă, era cu fotografia lui și după cum îmi aduc aminte elibe- 
rat de miliția din comuna Turda. După ce am luat masa, m-a 
servit cu un pahar de vin. Totodată a servit-o el cu un pahar 
şi pe soţia mea, am golit, ne-am mulțumit și el a început din 
nou. „Ca să ştii de unde am venit, drumul nostru este cam 300 
km departe, care trebuie să-l facem acuma, poate când venim 
din nou are să fie mai scurt”. Eu am observat că el nu are curaj 
să-mi spună mai departe, mai ales când a intrat tovarășul său. 
A început el către tovarășul său: „na, cum e pe afară”, probabil 
că nu a observat ce am vorbit noi. 

A început după un timp din nou şi m-a întrebat cam câți 
muncitori suntem la întreprinderea noastră. Eu i-am dat răs- 
punsul, „cam 800”. [...] 

Am fost acuma singur cu soţia și am spus către ea: „Iu, 
nevastă, lucrul acesta nu-mi place deloc. Eu am impresia că 
avem de a face cu niște bandiți” [...].! 


Săplăcan și Bohn aveau să revină încă o dată la locuinţa 
din strada 11 Iunie peste două săptămâni, în noaptea de 
15/16 noiembrie, când s-au reaprovizionat cu alimente, 
conform înţelegerii cu Gustav, plecând după două zile. În 


! ACNSAS, Fond Penal, dos. 78 337, vol. 4, tf. 8-9. 

ultima seară petrecută la Sibiu, din încredere sau bravadă, | 
parașutiștii nu şi-au mai ascuns armele pe care le aveau asu- 
pra lor, ba chiar Bohn i-a mărturisit direct lui Ernest Eder că 
sunt spioni occidentali: 


Atunci a început Mureşan următoarele: „noi suntem 
trimiși ca să vedem cum sunt oamenii mulţumiţi, dar nu nu- 
mai aici în România, în toate țările” şi a început cu câteva țări şi 
anumite cu Grecia, Italia, Germania, „va să zică în toate ţările 
nu ştim noi cu siguranţă că popoarele nu sunt mulțumite. O 
lună sau două stăm în România, după aceia probabil în Grecia 
şi aşa mai departe”. „Dar spuneţi-mi și mie de cine sunteţi 
trimiși şi de unde aveţi bani”. Răspunde Mureşan: „Până tră- 
iesc americanii întotdeauna să avem, fiindcă bani ne trebuiesc 
foarte mulţi”, 

Întrebându-l pe el, „dar cum primiţi dvs. bani din străină- 
tate?” Răspunde Mureşan: „trebuie să apăsăm numai de câ- 
teva ori pe butonul de telegrafie și în cel mai scurt timp avem 
tot ce ne trebuie”. 

Pe mine m-a apucat frica dar fără să observe careva din- 
tre ei şi m-am hotărât să iau măsurile necesare contra lor, dar 
cum? [...] Și aşa fără ca să ştie nimeni decât eu, m-am hotărât 
când sosesc şi a treia oară să alarmez autorităţile, fiindcă sin- 
gur n-aş putea să am curaj. Mai ales cum mi-au spus şi ei au şi 
arme, adică revolvere!. 


Alimentaţi încă o dată cu brânză de burduf, pâine şi con- | 
serve, Săplăcan şi Bohn s-au reîntors în munţi, la ascunzătoa- | 
rea grupului. Nu bănuiau probabil niciun moment că Ernest | 
Eder îşi pusese în gând să-i dea pe mâna autorităţilor. Numai 
că socoteala muncitorului sibian nu avea să se potrivească cu 
desfăşurarea ulterioară a evenimentelor. 


' ACNSAS, Fond Penal, dos. 78 337, vol. 4, fE 11-12. 


Războiul spionilor 425 


Când dorul învinge spionajul 


În timp ce Bohn şi Săplăcan se cazau la locuinţa lui Gustav 
Szocs, ceilalți trei din grup păreau să-şi caute fiecare dru- 
mul său independent de colegi. Gheorghe Bârsan şi Wilhelm 
Spindler merg la locuinţa acestuia din urmă, unde tână- 
rul de origine germană decide să rămână pentru o vreme, 
în timp ce Bârsan dispare pentru câteva zile. În paralel, Ilie 
Puiu se îndrepta spre Hunedoara, unde, în ciuda interdicţiei 
foarte clare a instructorilor americani de a-şi contacta ru- 
dele, îşi pusese în cap să-şi vizite verişoara, Olivia Nedelcu, 
şi pe soţul acesteia, Petre Nedelcu. La 4 noiembrie 1951, 
parașutistul bătea la uşa locuinţei acestora din strada Elena 
Pavel nr. 9, provocându-le un şoc celor doi care-l ştiau în 
Italia şi nicidecum în România, unde fusese dat în urmărire 
din cauza fugii sale din ţară. 

Faţă de rudele sale, Puiu nu a avut nicio reţinere să le 
spună adevărul, că fusese recrutat de serviciile secrete ameri- 
cane, instruit și trimis clandestin în ţară cu misiune informa- 
tivă alături de alţi tineri, că a învăţat radiotelegrafia şi că ţine 
astfel legătura cu centrala (în teorie corect, însă în practică 
era fals). Din precauţie, nu a rămas decât câteva ore în casa 
familiei Nedelcu, iar la plecare le-a dat peste 30 de cocoșei 
din cei pe care îi avea asupra sa. Plecarea sa nu a calmat spi- 
ritele, căci soţii s-au gândit foarte mult ce să facă cu mone- 
dele de aur care, descoperite de Securitate sau de Miliție, i-ar 
fi trimis cu siguranţă în închisoare. Bărbatul înclina spre a le 
arunca şi a nu mai vorbi niciodată despre ele sau despre cine 
le-a adus. Avea să se lase convins însă de soţie, care stăruia 
să ascundă măcar o parte din ei în tâmplăria de lemn a casei, 
afirmând că, la un moment dat, vremurile cumplite pe care 

le trăiau vor trece, iar lucrurile vor reveni la făgaşul lor nor- 
mal, şi atunci vor putea folosi aurul ca s-o ajute pe singura 
lor fiică şi să-i facă zestre frumoasă. Nu este niciun dubiu că 
în clipele acelea, Olivia şi Petre Nedelcu înțelegeau, măcar în 
parte, pericolul enorm la care se expun, dar au ales să îşi riște 
viaţa pentru binele şi viitorul copilului lor. 

De la Hunedoara, Puiu s-a dus la Orăştie, la alţi veri, loan 
şi Maria Puiu, de care era foarte apropiat, mai ales că în anii 
războiului locuise la ei şi îi ajutase la cooperativa de băuturi 
alcoolice condusă de vărul său. Mărturiile celor doi soţi sunt 
destul de enigmatice, deoarece ei amintesc că în puţinele ore 
petrecute de Ilie Puiu în timpul primei vizite, ar fi fost acom- 
paniat de încă un bărbat, fără a se elucida cine era însoţitorul. 
Nici faţă de aceştia nu s-a ascuns, povestindu-le despre pe- 
regrinările sale prin Occident și despre cum şi de ce a ajuns 
în ţară. Încălcând flagrant instructajul, Ilie Puiu şi-a conti- 
nua „turneul” de vizitare pe la rude, încheindu-și apoteotic 
plimbarea prin Transilvania cu o descindere la locuinţa pă- 
rintească. „În una din nopţi”, îşi amintea mama sa, „a venit 
Ilie acasă și ne-a spus că a venit că i-a fost dor de noi”. La 
întrebările părinţilor, care încă nu-şi reveniseră cu totul din 
şocul revederii, tânărul le-a spus cu sinceritate unde a fost în 
străinătate, cum a fost recrutat şi a revenit în ţară şi ce misi- 
uni are. „Eu şi cu tatăl său [...] l-am rugat să-şi vadă de treabă 
şi să rămână acasă, însă el ne-a spus că nu poate şi se uita me- 
reu la ceas, spunând că pleacă pentru că nu e singur și-l mai 
aşteaptă cineva la marginea satului”, rememora cu amără- 
ciune Ioana Puiu. După 30 de minute, fiul său dispărea în ne- 
gura nopţii la fel de neaşteptat precum apăruse. 


' ACNSAS, Fond Penal, dos. 78 337, vol. 4, f. 57 
” Ibidem, f. 40. 

Cronica unei căderi 


5 noiembrie 1951, dimineaţă. 17 zile de la parașutare. 
Însoţit de tatăl și de fratele său, Wilhelm Spindler intră pe ușa 
Miliției din Sibiu şi declară că s-a întors clandestin din lagă- 
rele din Iugoslavia, în urmă cu o lună, şi vrea să îşi reglemen- 
teze statutul pentru a putea să-și reia o viață normală în ţara 
sa'. Dorul de familie îl determinase să renunţe la spionaj și 
să-şi construiască un alt drum. Miliţienii sunt puşi oarecum 
în încurcătură şi nu ştiu dacă să-l creadă sau nu, şi nici cum 
să reacționeze, aşa că, pur şi simplu, îl trimit acasă. Între timp, 
anunţă Securitatea regională, iar ofițerii acesteia bănuiesc că 
individul este suspect şi, la auzul veștii că a fost lăsat în liber- 
tate, trimit de urgenţă o echipă la sediul Miliției pentru a da de 
urma transfugului. Dar nici nu trebuie să caute prea mult, căci 
în după-amiaza aceleiași zile, nici nu ajunseseră bine locote- 
nentul Victor Nistor şi sublocotenentul Tudor Marta, cei doi 
reprezentanţi ai Securităţii, că în sediul Miliției intră din nou 
tânărul Spindler. De data aceasta, este reținut și dus în arestul 
Securităţii, unde, în ciuda presiunilor, nu-şi dezvăluie adevăra- 
tul statut, ci se ţine tare de legenda pe care şi-o crease. Fără să 
ştie, Securitatea capturase primul paraşutist. 

În acelaşi timp, activitatea celorlalți paraşutişti continua in- 
dependent şi, momentan, fără să ştie ce se petrecuse la Sibiu. 
La câteva zile după ce Săplăcan și Bohn reveniseră pentru a 
doua oară în munți, la adăpostul din pădure apare şi Gheorghe 
Bârsan care trecuse din nou pe la casa familiei Spindler, nu- 
mai pentru a afla cu stupoare că „Vili” al lor se dusese la Miliție 
şi nu se mai întorsese acasă”. S-a văzut nevoit să fie cel care 


! ACNSAS, Fond Penal, dos. 78 337, vol. 12, f. 4. 
? Ibidem, f. 324. 

aducea colegilor săi parașutiști cea mai neașteptată şi nedorită 
veste: Wilhelm Spindler s-a predat autorităţilor şi se află în cer- 
cetări. Informaţia trebuie să-i fi îngrozit pe Săplăcan şi Bohn, 
care se vedeau puşi în situaţia de a-şi reevalua posibilităţile de 
acțiune ale grupului, mai ales că aveau toate motivele să creadă 
că secretul prezenței lor în ţară fusese devoalat (ceea ce, sur- 
prinzător, încă nu era adevărat). Cum situaţia nu era deja des- 
tul de complicată, până să ia o decizie şi cei trei să se pună în 
mişcare, şi-a făcut apariţia şi Ilie Puiu. Dar nu singur, ci însoţit 
de Mircea Coman, un adolescent din părțile Făgărașului, pe 
care-l recrutase (şi care, se pare, îl însoţise în călătoriile din 
zilele precedente), dar de a cărui loialitate ceilalți nu puteau 
fi încă siguri - era lipsit de experiență, antrenament sau orice 
alt echipament necesar misiunii. Părea însă evident antico- 
munist şi dispus să lupte împotriva regimului instalat după 
1945, afirmând că şi fusese pentru scurt timp închis pe mo- 
tive politice. În plus, dacă el voia să se alăture efectiv grupu- 
lui de paraşutişti, putea miza şi pe sprijinul prietenului său 
Serafim Ilisei, zis Doru, la rândul său deţinut politic pentru 
câteva luni în 1948, care urma să fie omul de legătură pentru 
furnizarea de alimente şi orice alt echipament ar fi avut ne- 
voie. Atragerea lor în această acțiune extrem de riscantă este 
un amestec de hazard (sau, privit cu subiectivism, chiar ghi- 
nion), curaj nesăbuit şi idealism naiv. În seara zilei de 16 no- 
iembrie 1951, cei doi se plimbau pe drumul de legătură dintre 
satele Scorei şi Porumbaru din Ţara Făgărașului când au dat 
nas în nas cu [lie Puiu, care, fără nicio reticenţă, le-a mărturisit 
că „sunt venit din Apus cu misiunea de a culege informaţii” 
Coman şi Ilisei aveau să se dovedească foarte dedicați grupu- 
lui de parașutiști, prezenţa lor fiind strâns legată de ultimele 

săptămâni de activitate ale echipei Săplăcan. Primind zeci de 
mii de lei, Doru le-a procurat alimente, o baterie pentru una 
dintre staţiile de radiotelegrafie şi chiar un măgar cu care ar fi 
trebuit să transporte bagajele prin munți, a văzut echipamen- 
lele şi armamentul (luând chiar o pușcă mitralieră), a recrutat 
la rândul său pe loan Teposu și Teodor Munteanu, ambii din 
Sărata, cu scopul de a-i sprijini pe parașutiști şi i-a adăpostit 
iniţial pe Bohn şi Bârsan în casa lui. 

Săplăcan a încercat încă o dată să facă legătura prin ra- 
diotelegrafie cu centrala, însă nici acum, când ar fi avut ne- 
voie mai mult ca oricând de un sfat, linia de comunicaţie nu 
a funcţionat. Planul - dacă totuși exista vreunul - părea să se 
clatine din toate încheieturile, aşa că liderul grupului a decis 
să-şi părăsească pentru moment colegii şi să plece de unul sin- 
gur spre Uioara Ocnei Mureşului, unde ştia că lucrează fratele 
său și pe al cărui sprijin informativ spera să conteze. Numai că 
nu a luat-o pe drumul cel mai scurt, prin Mediaș, ci a ales să 
meargă pe la poalele munților, până la Sibiu, iar de acolo să co- 
tească spre nord!. Decizia sa va netezi drumul spre deznodă- 
mântul tragic. 

Ceilalţi trei, Puiu, Bohn şi Bârsan au luat cu ei un aparat 
de radio-emise englezesc şi, îndrumați de cei doi adolescenți 
făgărășeni, s-au îndreptat spre satul Sărata unde au fost găzduiți 
iniţial în casa părinţilor lui Doru. Bănuind că locuinţa este sus- 
pectă, şi-au schimbat ascunzătoarea, instalându-se în şura unui 
vecin, ţăranul Gheorghe Comănici, fiind aprovizionaţi constant 
cu alimente şi informaţii din presa centrală de către Doru şi 
Mircea. Problema era însă că banii româneşti pe care îi primi- 
seră înainte de a pleca în misiune scădeau simțitor, singura rezol- 
vare rămânea să vândă din cocoşeii de aur pe care îi primiseră ca 

rezervă. Cum s-a ajuns la decizia ca Ilie Puiu să se ocupe de acest 
lucru nu se cunoaște și nici ziua exactă când a părăsit şura din 
Sărata, dar plecarea i-a purtat noroc. Chiar dacă unul temporar. 

Însă căderea grupului nu a venit de la cel mai tânăr şi neex- 
perimentat membru al echipei, ci de la cel mai matur și încer- 
cat dintre cei cinci: liderul lor, Constantin Săplăcan. Ajuns la 
Braşov, Săplăcan uitase probabil că este într-o misiune pe viață 
şi pe moarte şi încă se vedea probabil la Frankfurt pe Main, 
în zilele presărate cu petreceri destrăbălate. În noaptea de 23 
noiembrie a provocat un scandal şi a fost reținut de Miliție. 
Ofiţerul care l-a arestat avea să noteze: 


la ordinul de a mă deplasa la restaurantul Unirea şi de a 
aduce pe individul suspect care chefuieşte cu lăutari, m-am 
dus acolo, dar nu l-am găsit. Acesta plecase cu tot cu lăutarii 
la restaurantul Jiul, pe strada Molotov. L-am găsit, l-am invitat 
la Miliție şi a spus că nu vinei. 


Ba mai mult, a încercat fără succes să-l mituiască pe 
miliţian, iar când a văzut că nu mai are scăpare, a leșinat, 
ușurând practic munca celui care trebuia să-l ducă la cerce- 
tări. După ce s-a trezit, Săplăcan a oferit şi el o legendă simi- 
lară cu cea a lui Spindler: fusese închis ani de zile în lagărele 
italiene şi tocmai ce reușise cumva să se întoarcă clandestin în 
țară”. Numai că în scurt timp, Miliția Sibiu și-a dat seama că 
actul de identitate pe care cel reținut îl avea asupra sa, pe nu- 
mele de Constantin Moldovan, este un fals. În loc să fie înlătu- 
rate, suspiciunile s-au amplificat, iar patru zile mai târziu l-au 
predat Securităţii. După două zile de interogatorii, în care s-a 

tol încurcat în declarații, iar anchetatorii i-au exploatat fiecare 
nepotrivire din cele relatate, Constantin Săplăcan a cedat. A 
recunoscut că fusese recrutat ca spion, instruit şi parașutat în 
(ară împreună cu alți patru tineri. 

Misiunea se deconspirase și zarurile au fost aruncate. 
Incepea vânătoarea Securităţii. 


Încercuirea: capturarea lui Bohn și Bârsan 


Odată ce a înţeles că are sub arest doi din cinci spioni, 
Securitatea a trecut la interogarea sistematică şi extensivă a 
acestora. Asupra lui Săplăcan cercetările au continuat imediat 
«lupă ce şi-a recunoscut adevăratul statut, în timp ce Spindler 
a intrat după câteva zile sub tirul întrebărilor. În paralel, DGSS 
trimitea note către inspectoratele regionale prin care cerea 
identificarea şi reținerea imediată a celor rămași în libertate. 
Insă surescitarea internă provocată de descoperirea grupului 
de spioni nu putea să nu se reflecteze și în plan extern. La 11 
decembrie 1951, guvernul român remitea Washingtonului o 
notă de protest prin care condamna parașutarea în ţară a unui 
grup format din doi „spioni diversionişti”, Constantin Săplăcan 
şi Wilhelm Spindler, şi cerea, pe un ton imperativ şi prea puţin 
diplomat, pedepsirea imediată a celor direct răspunzători de 
antrenarea şi paraşutarea acestora!. Cu siguranță, Bucureştiul 
ştia la acel moment de existența celorlalți trei membri ai echi- 
pei, însă, cum nu reuşise să pună mâna pe ei, preferase să nu-i 
menţioneze, încercând probabil ca, în paralel, să provoace 
confuzie în rândul serviciului secret american. În spiritul pro- 
pagandistic al epocii şi pentru a amplifica artificial presiunea 
mediatică, Scânteia publica în zilele următoare, sub semnătura 
unor persoane oarecare, articole care trebuiau să arate așa-zisa 


' Scânteia, nr. 2 218, anul XXI, 12 decembrie 1951, p. 2. 


432 LUCIAN VASILE 


indignare existentă la nivelul societăţii românești față de 
acțiunea grupului Săplăcan şi să fie o dovadă a sprijinului ma- 
selor față de poziția intransigentă a guvernului de la Bucureşti. 
Astfel, un anume Panait Ştefan, maistru fierar, asigura că: 


înfierând cu indignare această nouă samavolnicie a 
imperialiștilor americani, noi, muncitorii şi tehnicienii de la 
uzinele „Steaua Roșie”, vom face zid pentru a ne apăra şi mai 
strașnic cuceririle pe care le-am dobândit cu atâtea jertfe, ne 
vom spori necontenit vigilența, pentru ca în patria noastră să 
nu mai fie niciun fel de loc pentru spioni și diversioniști, pen- 
tru bandiții care uneltesc împotriva păcii şi fericirii noastre!. 


Răspunsul diplomaţiei americane a venit abia după nouă 
zile, atunci când întreaga odisee a grupului Săplăcan se înche- 
iase: „Guvernul Statelor Unite nu poate evita concluzia că acest 
incident fantastic a fost inventat de către Guvernul Român ex- 
clusiv cu scopul de a furniza o oarecare bază pentru campania 
generală de propagandă îndreptată în prezent împotriva Statelor 
Unite”. Realist vorbind, era singura poziţie pe care Washingtonul 
o putea avea în această situaţie, disculpându-se şi negând orice 
implicare, pentru a nu escalada tensiunile care mocneau deja 
pe frontul secret al Războiului Rece. Nota legaţiei din strada 
Batiștei se încheia sec, clar şi marţial: „Guvernul Statelor Unite 
nu este dispus să le acorde [acuzațiilor formulate de regimul de 
la București - n.m.] demnitatea unui alt comentariu”. 

În ciuda interogatoriilor sistematice şi, fără îndoială, bru- 
tale asupra lui Săplăcan şi Spindler, Securitatea tot nu izbutea 
să-i descopere pe ceilalți trei rămaşi în libertate. Tot ce pu- 
teau face era să scotocească munții și, în special, locurile unde 

reieșea din declaraţii că fuseseră îngropate paraşutele şi restul 
echipamentelor, izbutind să găsească o parte din efectivele cu 
care fuseseră înzestrați membrii grupului. Dar spionii rămâ- 
neau liberi, dincolo de puterea de lovire a „braţului înarmat 
al Partidului” care trebuia să se mulțumească pentru moment 
numai cu capturarea lui Spindler, a lui Săplăcan şi a câtorva 
dintre sprijinitorii grupului. Asta pentru că în noaptea de 4 de- 
cembrie 1951, o echipă a Securităţii năvălise în apartamentul 
din strada 11 Iunie, căutându-i pe „bandiţi”, fără să-i găsească, 
dar arestându-i pe Gustav Szocs şi Ernest Eder. 

La fel ca în multe alte povești de spionaj, există un twist 
neaşteptat, nebănuit şi nemărginit de tragic. Catapultat într-o 
lume vecină cu eroismul, dar şi cu moartea, Mircea Coman i-a 
destăinuit mamei sale, Sofia Coman, întâlnirea avută cu luptăto- 
rul venit din Occident şi dorinţa de a-i sprijini pe acesta şi pe co- 
legii lui, şi poate chiar posibilitatea de a se retrage și el în munți, 
împreună cu parașutiștii pentru a lupta împotriva comuniștilor 
până când vor veni - negreșit - americanii. Ca aproape orice 
mamă, ideea de a-şi vedea fiul aruncat într-o luptă inegală îm- 
potriva unui colos care dispunea de toate resursele tehnice și 
logistice, de a privi cu resemnare cum tinerețea lui se scurge 
în întunericul codrilor şi frigul pătrunzător al munţilor, me- 
reu pe fugă şi în cătarea armelor securiştilor, femeia a încercat 
să-l oprească sau măcar să-l constrângă să nu facă acel pas că- 
tre un drum fără întoarcere. De una singură nu știa care este ca- 
lea cea mai potrivită, așa că s-a sfătuit aşadar cu bărbatul cu care 
trăia, fără să bănuiască nicio clipă că acesta este informatorul 
Securităţii. Iar el a încurajat-o să-şi denunțe copilul până nu face 
ceva concret şi ar fi prea târziu. Prin urmare, mama a anunțat 
Securitatea, crezând sincer că aşa „i se vor băga minţile în cap”. 

Dar până atunci, băieţii au reuşit să mai ajungă o dată, 
la 13 decembrie, la şura lui Comănici unde se aflau ascunși 
Bohn şi Bârsan, pentru a le duce ziarul Scânteia în care 
era publicată ştirea despre capturarea lui Săplăcan și a lui 
Spindler. Speriaţi, adolescenţii au vrut să rămână în ascun- 
zătoare, alături de cei doi luptători veniţi din Occident, însă 
aceştia i-au trimis la Sibiu, unde Coman și Ilisei își aveau do- 
miciliile, şi unde sperau că li se vor pierde urmele, cel puţin 
pentru o vreme. Numai că Securitatea nu mai era dispusă să 
aștepte, iar când Mircea Coman a revenit la casa din strada 
Turnătoriei, din apropierea gării, a fost arestat. 

La ora şapte dimineața, paraşutiştii au fost treziți de zgomo- 
tele trupelor de Securitate care înconjuraseră șura lui Comănici, 
dar și de strigătele gazdei care le spunea că a recunoscut prezența 
lor. Este perfect plauzibil ca deconspirarea să se fi petrecut în 
urma torturilor la care a fost supus Mircea Coman în noaptea 
anterioară. Dar şi mai probabil este ca altcineva să fi ajuns la 
Securitate concomitent cu mama tânărului, dacă nu chiar îna- 
intea ei, iar ofițerii să fi aflat deja de ascunzătoarea din şura 
lui Comănici. În acest caz, căderea parașutiștilor a venit de la 
Serafim Ilisei, băiatul de 19 ani care, trecut prin închisorile po- 
litice, alesese - pentru motive numai de el știute - să-i trădeze. 
Pactizarea cu puterea comunistă nu l-a salvat însă de represa- 
lii, iar aportul său la capturarea ultimilor trei spioni este aluziv 
amintit în recursul redactat în ianuarie 1953: 


Două declaraţii care le-am dat în anchetă mi-au fost dictate 
așa cum au vrut organele de anchetă, fără să fiu lăsat să spun și 
partea pozitivă pe care am avut-o la prinderea parașutiștilor, 
zăcând că de asta se va avea grijă şi în fața instanței să spun nu 
mai ce am [ilizibil]. Mie mi s-a spus că nu mi se întâmplă nimic 

prin faptul că am anunţat securitatea Sibiu şi împreună cu ar- 
mata (securitatea Sibiu în număr de 40 - în două mașini) am 
indicat lor felul în care se poate acţiona, iar când ne-am întors 
la Securitate în Sibiu am fost reținut, apoi considerat arestat 
pentru că parașutiștii și-au dat seama că eu i-am denunțat, au 
vrut să mă acuze spunând probabil o serie de lucruri nereale. 
Consider că datorită mie s-au prins spionul Mateiaş 
[Mathias Bohn - n.m.] şi Bârsan Gheorghe pentru care mi 
s-a făcut promisiune că voi avea o situaţie bună și cuvântul 
de onoare al dlui colonel şeful securității Sibiu cât şi a dom- 
nului căpitan Neagu, şeful operaţiunii. Tot eu am dat indicații 
şi semnalmentele pentru cel de-al treilea spion Puiu Ilie care 
era plecat [...] fiind post de la mine în casă pentru prinderea 
acestuia. De aportul meu are cunoştinţă grupul care a efectuat | 
prinderea parașutiștilor împreună cu organele superioare ale 
Securităţii Sibiu, cum şi cetăţenii din satul Sărata, cât şi [ilizi- 
bil] gazda acestora m-a văzut împreună cu armata. [...] 
Dacă nu m-am dus din prima zi să denunţ, aşa cum am 
fost acuzat, este pentru faptul că parașutiștii nu au avut încre- 
dere în mine şi s-au ferit de a-mi da amănunte din primul mo- 
ment. Pentru acest motiv am lucrat un timp cu ei trimițându-l 
pe prietenul meu Coman Mircea să lucreze cu ei, iar eu i-am 
alimentat spunându-i să facă tot posibilul de a le câștiga în- 
crederea. El probabil pentru a le câştiga încrederea să le fi 
spus anumite fapte neadevărate care mai târziu spuse de ei 
Securităţii au făcut organele de control să creadă că noi nu am 
fi denunţat niciodată pe aceştia și deși eu am mers cu armata 
nu s-a luat în considerare - asta fiind adevărata faptă. 


Oricare ar fi fost pista pe baza căreia Securitatea înconju- 
rase locuinţa lui Gheorghe Comănici, era clar că orice încer- 
care a spionilor de a scăpa era inutilă. „Bârsan m-a întrebat | 

dacă e cazul să opunem rezistență’, îşi amintea Mathias Bohn. 
„Eu i-am spus să facă ce știe. Atunci a scos o pastilă cu otravă, 
a înghitțit-o şi a murit pe loc”. Fie nu și-a mai găsit fiola, fie nu 
a avut curaj s-o spargă sau să-şi tragă un glonţ în cap, cert este 
că Bohn a fost capturat viu. Drumul său se încheiase. Pentru 
Securitate, socotelile nu stăteau la fel: trei capturați, unul mort, 
unul încă liber. Urmărirea continua. 


Ultimul agent. Ilie Puiu 


În după-amiaza zilei de 10 decembrie, Ilie Puiu s-a urcat 
într-un tren care mergea dinspre Făgăraş spre Sebeş-Deva, 
având în gând, probabil, să ajungă din nou la vărul său, loan Puiu 
din Orăştie. A nimerit într-un compartiment cu o ploieşteancă 
de 36 de ani, Elena Teodorescu, plecată la drum spre comuna 
Conop din Arad, unde cunoștea un măcelar de la care spera să 
cumpere carne de porc pentru masa de Crăciun. Întâlnirea cu 
misteriosul bărbat din faţa sa avea să-i schimbe însă destinul 
şi să-i curme viața’. Pentru cineva care părăsise țara după in- 
staurarea comunismului, Ilie Puiu a pus cu siguranță una din- 
tre cele mai neinspirate întrebări, chestionând-o pe femeie cu 
privire la mersul bursei, o instituţie specifică lumii capitaliste 
şi nu lagărului socialist. Mirată, aceasta i-a răspuns că nu mai 
există aşa ceva în România, iar de aici discuţia a continuat cu 
tot felul de banalităţi până când Puiu i-a spus că are un ceas de 
aur pe care ar vrea să-l vândă, moment în care Teodorescu și-a 
amintit că are o cunoștință la Săvârşin, localitate aflată chiar pe 
ruta garniturii feroviare, care i-ar putea ajuta. Astfel, cei doi au 

' Marius Oprea, op. cit., p. 42. 

coborât în orașul fostei reședințe a regelui Mihai I şi au mers 
lu casa lulianei Burtig, unde Elena Teodorescu l-a prezentat pe 
llie Puiu drept nepotul ei. Numai că, băgând mâna în buzunar, 
tânărul nu a scos un ceas de aur, ci cocoşei (din lotul primit 
inainte de plecarea în misiune), ceea ce era deosebit de pericu- 
los în perioada respectivă, atrăgând refuzul lulianei Burtig de 
a se implica în afacere. 

Tranzacţia a eşuat, dar gazda le-a permis celor doi să ră- 
mână peste noapte, ocazie cu care Puiu aproape că și-a devoalat 
adevăratul statut, fără ca Elena Teodorescu să sesizeze. „Când 
Puiu Ilie s-a desbrăcat pentru a se culca”, mărturisea ulterior 
femeia, „a spus că de mult n-a mai dormit într-un pat şi că e 
rău în peșteră”, că „banii de aur nu sunt numai ai lui, ci şi a[i] 
celorlalți băieţi care rabdă de foame și că el trebuie să rişte, să 


„»l 


schimbe banii”. Teodorescu admitea că nu a fost curioasă să-l 
intrebe pe tânărul al cărui nume nici măcar nu-l știa de ce este 
nevoit să înnopteze în peşteri şi cine sunt ceilalţi băieţi, afir- 
mând în încheierea declaraţiei că „în timpul nopţii eu am pă- 
răsit patul meu şi m-am dus în pat la Puiu Ilie unde am rămas 
toată noaptea”. Pentru băiatul firav din Rusca Montană aveau 
să fie ultimele clipe de amor din viața sa. A doua zi s-au dus la 
Conop, unde măcelarul nu era de găsit, s-au întors la Săvârşin 
şi au rămas pentru încă o noapte, iar în dimineaţa zilei de 12 
decembrie Elena Teodorescu şi Ilie Puiu s-au despărțit pentru 
totdeauna în această lume. 

De la Săvârşin, Puiu s-a îndreptat spre locuinţa din strada 
George Coşbuc a vărului Ioan Puiu, unde a ajuns în dimineaţa 
zilei de 15 decembrie, şi unde a rămas 48 de ore, timp suficient 
să se odihnească, să mănânce pe săturate, să-şi procure câteva 

haine noi și, mai ales, să povestească pe larg despre grupul său, 
despre instructajul primit în Occident şi despre misiunea pe 
care o avea în România. Măcar de această dată, discuţia a fost 
una folositoare, căci loan Puiu i-a oferit o serie de informaţii 
legate de starea de spirit din rândul populaţiei, precum şi date 
economice de la fabrica unde lucra. În dimineaţa zilei de 17 de- 
cembrie, Puiu avea să plece de la locuinţa vărului său cu gân- 
dul de a reveni în munţi, la ascunzătoarea grupului, neștiind că 
este ultimul parașutist rămas în libertate. 

Capturarea lui Ilie Puiu a fost cumva rodul lipsei sale de 
precauţie (în condiţiile în care era conştient că Securitatea aflase 
de existența lor, iar câțiva, dacă nu chiar toţi, dintre colegii săi 
erau deja în anchete), dar și al flerului unui ofițer de Securitate 
care s-a întâmplat să fie în preajma sa. La 17 decembrie 1951, 
Puiu aştepta în gara Copşa Mică automotorul de Sibiu, însă ceva 
din comportamentul sau din atitudinea sa trebuie să fi trădat că 
nu era un călător oarecare. A fost remarcat de sergentul major 
Gheorghe Preoteasa de la Securitatea Sibiu, care se întâmpla să 
aştepte, împreună cu fruntașul Constantin Enoiu, acelaşi tren 
de Sibiu. Aşa se face că a rămas cu ochii pe cel considerat sus- 
pect şi a făcut în așa fel încât, împreună cu soldatul, să se așeze 
în acelaşi compartiment cu Puiu. Prezenţa celor doi securiști nu 
l-a speriat pe Puiu, care chiar a încercat să se comporte cât mai 
natural, întrebându-l pe sergent dacă știe la cât ajunge garnitura 
la destinaţie şi dacă de acolo are vreo conexiune cu Făgăraşul. 
Planul lui Preoteasa era ca la Sibiu să apeleze la Miliția din gară 
şi să-l reţină pe cel din fața sa, numai că scenariul a fost preci- 
pitat de un control intempestiv în halta Axente Sever, din apro- 
pierea localității Copşa Mică. O echipă formată din sergentul 
Gheorghe Camac şi caporalul Gheorghe Tudor, ambii de la 
Miliția CFR, controlau documentele pasagerilor, căutându-l 

probabil chiar pe Puiu care a devenit vizibil nervos. Nu a încer- 
cat să fugă, ci, stăpânindu-şi surescitarea, le-a înmânat celor doi 
«documentele de identitate și, fără ca aceștia să observe, a băgat 
in gură capsula cu otravă, așteptând să îşi dea seama dacă ur- 
mează să fie reţinut, şi atunci să se sinucidă, sau scapă de con- 
trol. Numai că nici Puiu nu remarcase că sergentul Preoteasa, 
aflat în faţa sa, îl urmărea cu privirea şi văzuse că îşi introdusese 
o capsulă în spatele buzelor. 

Nu a durat mult, şi milițienii CER şi-au dat seama cu uimire 
că buletinul primit cuprinde aceleași informaţii cu cele date 
in urmărire pe ţară. Cel din faţa lor era un spion în carne şi 
vase. Imediat l-au somat să se predea, iar următoarele fracțiuni 
de secundă s-au dovedit hotărâtoare în privinţa vieţii lui Puiu. 
Tânărul nu a apucat să spargă capsula cu dinţii, căci sergen- 
tul Preoteasa a sărit de pe banchetă şi l-a prins de gât, tră- 
pându-l în jos, pentru a-l împiedica să se sinucidă. În cădere, 
Puiu a înghiţit-o fără să apuce să elibereze conținutul ucigător. 
Imobilizat, paraşutistului i s-a dat imediat să bea lapte, pen- 
tru a preîntâmpina efectele nocive ale otrăvii şi a fost dus în 
grabă la sediul Securităţii Sibiu, unde s-a stabilit că este, fără 
îndoială, Adrian Ştefănescu, identitatea pe care şi-o asumase 
atunci când a fugit din ţară şi sub care era cunoscut de colegii 
săi, iar acum urmărit frenetic de Securitate. Totodată, asupra 
sa au fost găsite 98 de monezi de aur şi un alt act de identitate, 
pe numele Aurel Beg. 

Bucureştiul câștigase: spionul fusese capturat viu. 


Judecata spionilor 


Acuzaţii, foști hitleriști din trupele SS sau infractori de 
drept comun, fugiţi din țară pentru a nu răspunde de faptele 
lor penale în faţa justiţiei - au fost recrutaţi de serviciile de 

spionaj americane şi parașutați pe teritoriul RPR în vederea 
activităţii criminale. 

Săplăcan Constantin şi Bohn Mathias înrolați în formaţiile 
SS, specialişti în asasinarea partizanilor în ţările ocupate de ar- 
matele lui Hitler, Spindler Wilhelm voluntar în armata hitle- 
ristă, Puiu Ilie şi Bârsan Gheorghe, urmăriţi pentru furturi 
comise în ţară în '49 şi '50, s-au întâlnit în lagărele IRO din 
Italia, pepinierele din care serviciul de spionaj american îşi re- 
crutează agenţii pentru acţiunile lor criminale îndreptate îm- 
potriva URSS și a țărilor de democraţie populară. [...]! 


Fragmentul din referatul introductiv redactat la 20 de- 
cembrie 1951 de către maiorul Adrian Frăţilă, procurorul 
şef al parchetului militar Bucureşti, este elocvent pentru teza 
pe care Securitatea urma să o cimenteze în cadrul viitorului 
proces-spectacol. Hitlerişti, asasini, hoţi mărunți, fugari, spi- 
oni, ucigași, trădători - atribute lipite de Securitate celor pa- 
tru membri ai grupului Săplăcan care erau, aşadar, portretizați 
drept avatarurile răului absolut, chipuri ale violenţei și ale per- 
fidiei Occidentului „aţâţător de războaie”. Este greu de des- 
cifrat ce anume s-a petrecut în sufletele celor aflaţi în boxa 
acuzaților, căci totul s-a petrecut într-o viteză care probabil 
nici lor nu le-a lăsat timp să înţeleagă ce avea să se întâmple 
cu ei. Aproape zilnic erau interogaţi, ore în şir, chiar și după 
ce rechizitoriul a fost trimis instanţei - ba chiar Constantin 
Săplăcan a fost interogat până şi în ziua procesului. În timp ce 
copiii impodobeau brazii sau repetau de zor colindele, părinţii 
cumpărau cadourile pe care Moş Crăciun urma să le aducă, 
iar bisericile se pregăteau de slujba naşterii Mântuitorului, cei 
patru parașutiști erau interogaţi aproape continuu de către an- 
chetatorii Theodor Micle, Gheorghe Perlea și Emil Mateescu. 

' ACNSAS, Fond Penal, dos. 10 635, vol. 8, ff. 1-2. 

Graba cu care regimul comunist a căutat să încheie „speța 
spionilor” este cel puțin curioasă, căci, la 25 decembrie, la nu- 
mai cinci zile de la înaintarea de către maiorul Frăţilă a re- 
feratului introductiv, are loc primul şi singurul termen al 
procesului. Importanţa celor patru este relevată nu numai de 
desfăşurarea rapidă şi sumară a acţiunii juridice, cât şi de fap- 
tul că preşedintele completului care avea să rostească sentința 
era nimeni altul decât temutul general Alexandru Petrescu 
care se vedea astfel nevoit să-şi petreacă prima zi de Crăciun 
judecând şi condamnând „bandiţi” în loc să fie în liniştea casei 
sale şi în mijlocul familiei. 

Chemaţi la bară, rând pe rând, Săplăcan, Bohn, Spindler 
şi Puiu au recunoscut întru totul declaraţiile date în anchete. 
Audierile nu au avut nimic spectaculos, cu o singură excepţie 
majoră: toţi cei patru fuseseră îmbrăcaţi în prealabil în unifor- 
mele militare de paraşutişti şi fotografiaţi, în scop propagan- 
distic, cu armele în mână, așa cum îi echipaseră americanii, 
şi nu au mai avut timp să îşi schimbe hainele. Părea astfel că 
acuzaţii au fost aduşi direct de pe câmpul unde aterizaseră, iar 
nu din închisoarea Securităţii. Rechizitoriul făcut de procurori 
nu-i viza numai pe cei parașutați, ci era construit în aşa mani- 
eră încât să servească regimului comunist de la Bucureşti care 
voia să acrediteze un întreg complot de spionaj al Occidentului, 
de la presupusa implicare a Vaticanului în pregătirea grupului 
Săplăcan (prin punerea la dispoziţie a mănăstirii franciscane 
din apropierea Romei) la sprijinul direct al legaţiei ameri- 
cane de la Bucureşti. Într-o declaraţie din ancheta lui Wilhelm 
Spindler, pe care acesta şi-o menținea în faţa completului con- 
dus de generalul Petrescu, se preciza că ofiţerii americani le-ar 
fi spus că „dacă noi transmitem și telegramele noastre nu vor 
fi recepționate din cauza timpului sau altele, ele totuși vor fi 

recepționate de legația Statelor Unite din Bucureşti, care le 
va transmite la destinaţie”, afirmaţie foarte discutabilă din 
punct de vedere nu doar al veridicităţii în sine, cât mai ales 
al posibilităţilor tehnice. Securitatea a încercat să dea o gravi- 
tate cât mai mare acțiunii, augmentând sau inventând obiecti- 
vele pe care parașutiștii le aveau în țară. Pe lângă strângerea de 
informații şi transmiterea lor prin telegrafie, s-a încercat pune- 
rea în seama lor şi a intenției de a organiza acțiuni de sabotaj, 
prin aruncarea în aer a unor puncte strategice sau de infra- 
structură și atacarea unor obiective cu armele din dotare, ceea 
ce, evident, era neadevărat. 

La finalul audierilor, a venit rândul procurorului, maiorul 
Ioan Spulber, să-şi prezinte rechizitoriul, transcrierea textului 
său păstrându-se, în mod neașteptat, în dosarul penal al lotului: 


Tovarăşi, 

După terminarea desbaterilor acestui proces, Dumnea- 
voastră vă veţi retrage în camera de deliberare, pentru a ju- 
deca acțiunile criminale, comise de trădătorii aflați pe banca 
acuzațiilor și a stabili pedepsele ce se cuvin pentru faptele lor 
mârşave. 

Făcând acest lucru, Dumneavoastră vă îndepliniţi o sar- 
cină înaltă, încredinţată de puterea de stat, aceia de a apăra 
poporul nostru contra duşmanilor săi. Pentru a putea răs- 
punde acestei sarcini supreme, sentința pe care o veți aduce 
contra acestor acuzaţi, trebuie să fie dreaptă și severă. 

Imperialiştii pregătesc omenirii un nou măcel. În pregă- 
tirea acestui război, un rol important îl au agenţii de spionaj 
şi trădătorii din statul nostru. Acuzaţii trimişi în judecată şi 
asupra cărora trebuie să hotărâți, sunt în serviciul provocato- 
rilor de război. Lupta contra acestora și a uneltelor lor este o 

datorie patriotică este o înaltă misiune dictată de cauza sacră 
a apărării păcii şi a vieţii noi ce o construim. 

De aceia, verdictul pe care îl veţi da, trebuie să exprime 
ura şi mânia poporului nostru în contra imperialiștilor ame- 
ricani şi a agenţilor săi, spionii şi trădătorii de ţară. 

Această sentinţă trebuie să exprime dragostea înflăcărată a 
poporului nostru pentru libertate şi democraţie, pentru viață 
şi pace. 

Prin acest verdict spuneţi spionilor și trădătorilor aflați în 
slujba imperialismului războinic că mergând în contra Patriei 
noastre, ei merg la moarte [...]'. 


Probabil că nu a fost nicio surpriză atunci când maiorul 
Spulber a cerut răspicat și apăsat pedeapsa capitală, arătând spre 
cei patru, în timp ce privea spre generalul Petrescu, însă au- 
zul acelor cuvinte i-a răvăşit pe Săplăcan, Bohn, Spindler şi Ilie 
Puiu. După o asemenea pledoarie și o asemenea speță extrem 
de delicată, avocatul din oficiu al apărării, Ladislau Savin, nu a 
putut spune decât că acuzaţii nu şi-au dat seama cu adevărat 
de ceea ce fac şi, rugând completul să ţină cont de destinele ce- 
lor acuzaţi, de chinurile suferite în lagăre și de dorul de familie, 
cere să fie înlăturată pedeapsa capitală. La final, fiecăruia dintre 
cei patru li s-a dat cuvântul și, rând pe rând, încă îmbrăcaţi în 
uniformele cu care fuseseră parașutați, fiecare şi-a recunoscut 
faptele, a afirmat că le regretă şi cerea indulgență. După o delibe- 
rare mai mult formală, generalul Alexandru Petrescu a dat citire 
sentinței: „Sentința 1 553. Tribunalul Militar Bucureşti, Secţia a 
II-a, compus din [...] s-a întrunit în şedinţă publică în scop de a 
judeca procesul privitor pe: Constantin Săplăcan [...], Mathias 
Bohn [...], Wilhelm Spindler [...], Hie Puiu [...]. Cu unanimi- 
tate de voturi, au fost condamnaţi la moarte şi confiscarea averii 

pentru tentativa crimei de trădare de Patrie și uneltire contra 
securităţii externe a RPR”. Apoi au fost trimişi în celulă. 

Cum anume au primit această veste, se cunoaște numai 
în cazul lui Constantin Săplăcan, deoarece în celula sa fusese 
adus Stelian Tomescu, un fost agent al SSI , condamnat politic 
şi recrutat ca informator în închisoare, care avea misiunea să-l 
să-l urmărească pe liderul grupului de parașutiști şi să-l deter- 
mine să i se destăinuie. Relatarea sa este un veritabil portret al 
deznădejdii celui condamnat la moarte: 


Seara, pe la opt, a apărut în celulă îmbrăcat ca parașutist. 
Când şi-a luat ochelarii de pe cap, s-a uitat disperat şi îngrijo- 
rat la mine - era demascat. Şi-a dat seama că eu ştiu de-acum 
că m-a minţit |Săplăcan nu îi povestise că fusese trimis ca 
spion, ci îi spusese aceeași legendă pe care încercase să o de- 
clare după ce a fost arestat la Sibiu - n.m.]. Cum să iasă din 
încurcătură? Problema era prea gravă pentru acest om sim- 
plu și, în fond, bun, un băiat care are mult bun-simţ! De altfel, 
s-a văzut că era distrus, copleşit de evenimentele zilei. S-ar fi 
ușurat dacă ar fi putut vorbit, dar cum să vorbească cu mine, 
pe care m-a minţit, cum să povestească acum un roman în- 
treg, el, care oricum nu prea ştie să vorbească, și mai cu seamă 
acum, când este complet zdrobit, buimăcit? A ales calea cea 
mai simplă: nu vorbea deloc. S-a aruncat pe pat, era zdrobit, 
respira greu. Fuma ţigări una după alta, gemea. Când a fost 
adusă mâncarea, abia de s-a atins de ea”. 


Înainte de stingere, a fost scos din celulă şi, asemenea 
celorlalţi colegi de lot, a înaintat recurs, toate având aceeaşi 
formulă standard găsită de avocatul din oficiu: 

recurenţii crescuţi și educați în spiritul naționalismului 
burghez, înrolați în armata fascistă, cu conștiința lor desfigu- 
rată, trăind în mocirla și promiscuitatea lagărelor de refugiaţi 
din Germania, Austria și Italia, au fost căutaţi de către servi- 
ciul de spionaj american pentru desfășurarea acțiunii de spi- 
onaj la noi în ţară. 

În aşa zisele democraţii apusene, au văzut cum numai pu- 
terea dolarului dirijează dreptul la viață al oamenilor, fără 
să fi avut posibilitatea să vadă cum o generație nouă, cu o 
conştiinţă nouă alături de URSS în țările de democraţie po- 
pulară îşi construiesc viaţa lor nouă, fără exploatarea omului 
de către om. 

Elemente şubrede, fără mult discernământ, tentaţi de bani 
şi de o viață ușoară au comis faptele lor de trădare. 

În lumina acestora credem că pedeapsa capitală ar putea fi 
schimbată în aceea a muncii silnice pe viaţă având în vedere 
şi tinereţea lor. 


Totul însă trebuia încheiat rapid - de ce anume, de vreme 


>» 


ce nici Securitatea nu reușise să „stoarcă” toate informaţiile 
de la cei judecați, rămâne un mister. Pentru Constantin 
Săplăcan, dimineaţa dinaintea recursului a fost un timp al 
deznădejdii, trăirile sale, atât cât mai puteau fi descifrate, fi- 
ind consemnate de colegul său de celulă: „M-am trezit. «Nu 
vă supăraţi că vă deranjez» a fost tot ce a spus. Dimineaţa 
n-am vorbit mai nimic. Stătea cu capul între mâini, sus- 
pina şi gemea întruna. Şi fuma. La opt a fost chemat la birou 
[...]”. Erau zorii celei de-a doua zile de Crăciun când comple- 
tul - compus din colonelul magistrat Vasile Vlasu şi consilie- 
rii Ştefan Brăduț şi Aurel Casandra - judeca recursul. Până la 


prânz, deja stabiliseră, cu unanimitate de voturi, respingerea 

recursului, iar decizia lor fusese comunicată inculpaţilor. 
Sentința capitală rămânea definitivă. „[...] S-a întors la trei 
[după-amiază - n.m.]”, nota Stelian Tomescu referitor la 
Constantin Săplăcan. „S-a aruncat pe pat. Nu dormea. S-a 
uitat fix în tavan. La patru a fost scos. Era așa de zăpăcit, ab- 
sent şi nefiresc în gesturile lui şi în modul cum se comporta, 
că a şi uitat de a-şi lua rămas bun. Cu toate că sergentul i-a 
spus «Luaţi tot ce aveţi», a uitat nişte nimicuri pe masă”" 

Constantin Săplăcan abia împlinise 29 de ani. Acum mer- 
gea să moară. 


Execuţia şi valurile represive ulterioare 


În seara zilei de 26 decembrie 1956, locotenent-majorul 
Gheorghe Pârvan întocmea un alt proces-verbal din cariera sa 
de magistrat. Hârtia a fost îndosariată în volumul opt al unui 
dosar penal și păstrat zeci de ani în arhiva Securităţii. Textul 
său reprezenta epilogul primului grup de parașutiști instruit 
de serviciile secrete americane şi trimis în România pentru a 
lupta sau măcar a sprijini lupta împotriva comunismului: 


Noi It. maj. magistrat Pârvan Gheorghe, procuror militar 
de pe lângă Parchetul Militar Bucureşti, însoţit fiind de gre- 
fierul Anastasiu Gheorghe de la Tribunalul militar Bucureşti, 
secția Il-a, în executarea sentinţei nr. 1 533/1951, rămasă de- 
finitivă şi devenită executorie, ne-am transportat la peni- 
tenciarul Jilava în vederea executării pedepsei cu moartea a 
condamnaților [...]. 

Transportându-ne în com. Jilava unde se află penitencia- 
rul Jilava, unde condamnaţii de mai sus sunt deţinuţi şi unde 
a fost ales şi locul de execuţie a pedepsei, astăzi, 26 decembrie 
1951, am sosit la penitenciar la orele 16. 

Aici, am găsit prezenţi pe maiorul de securitate Farcaș 
Alexandru, delegat din partea autorităților superioare locale, 
medicul penitenciarului dr. Colihman Avram şi directorul 
acelui penitenciar căpitan Maromete Nicolae. 

La ora 16.30 fiind ficsată [sic!] execuţia, înainte de aceea 
oră însoţit fiind de maior Farcaş, de cpt. Maromete şi de gre- 
lierul tribunalului Militar Bucureşti, am mers la fiecare celulă 
unde se aflau condamnaţii Puiu Hie, Mathias Bohn, Wilhelm 
Spindler şi Constantin Săplăcan, încunoştințându-i că a sosit 
timpul să expieze faptele săvârşite, a fost întrebat fiecare con- 
damnat în parte dacă mai are ceva de mărturisit sau are vreo 
dorinţă. La ora 16.20, după ce s-a primit raportul comandan- 
tului grupului de execuţie, s-a dispus să se citească oamenilor 
din grupa de execuţie de către grefier sentința de condamnare 
şi expunerea faptelor săvârşite de condamnați. 

După aceasta s-a ordonat aducerea condamnaților Puiu 
Ilie, Mathias Bohn, Wilhelm Spindler şi Constantin Săplăcan 
care au fost aduși sub escortă, fiecare însoţit de 4 gardieni ai 
penitenciarului Jilava, ce au însoțit pe condamnaţi până la stâl- 
pii de execuţie, însoţiţi fiind şi de directorul penitenciarului. 

Condamnaţii au fost legaţi la ochi și apoi de stâlpii de 
execuţie cu spatele către grupa de execuţie. 

După îndeplinirea celor de mai sus, am ordonat coman- 
dantului grupei executarea. 

Comandantul grupului luând comanda a pregătit armele, 
ochirea şi focul. Condamnaţii fiind executaţi, medicul peni- 
tenciarului a constatat moartea celor de mai sus. 

După constatarea morţii de către medicul penitenciarului 
Jilava, după o oră de la execuţie, cadavrele s-au dat în primirea 
directorului penitenciarului Jilava, pentru cele legale.' 


Moartea celor cinci parașutiști nu a însemnat însă şi sfârşitul 
acțiunii represive a Securităţii, ci numai a primei etape, cea 

care îi viza direct pe spioni. Urma a doua, în care regimul de la 
Bucureşti avea să se îndrepte asupra celor care i-au sprijinit și, în 
paralel, să găsească orice alt echipament al grupului, care nu fu- 
sese încă identificat. Astfel, în iunie 1952, o echipă a Securităţii 
Sibiu a răscolit muntele Cioarecul, descoperind toate materia- 
lele lipsă, cu excepţia unei singure stații de emisie-recepţie. 
Mulţi dintre cei care avuseseră legături cu parașutiștii 
se aflau deja în arestul Securităţii și urmau să fie anchetați 
şi trimiși în fața instanțelor. Eder Ernest şi Szocs Gustav din 
Sibiu, cei care îi găzduiseră pe Săplăcan şi Bohn fuseseră 
reținuți încă din seara de 4 decembrie, iar Maria Eder avea 
să fie la rândul său adusă în camera de interogatoriu la 22 ia- 
nuarie 1952. Gheorghe Comănici, ţăranul în şura căruia mu- 
rise Bârsan, iar Bohn fusese capturat, fusese reținut odată cu 
eliminarea acestora, cu o zi înainte Mircea Coman căzuse în 
plasa întinsă asupra locuinţei sale, iar Serafim Ilisei a fost dus 
în arestul Securităţii în noaptea de 14/15 decembrie, chiar 
dacă actele oficiale avansează data de 16 ianuarie 1952 (la pa- 
tru zile după ce și părinţii săi, Gheorghe şi Maria, fuseseră 
reținuți). Ceilalți doi sprijinitori din Sărata, loan Țeposu și 
Teodor Munteanu, au fost arestaţi la 16, respectiv 14 ianu- 
arie 1952. Cercul arestărilor avea să se extindă necontenit, 
înghițind şi familia lui Wilhelm Spindler: mama sa, Ecaterina, 
şi sora sa, Luiza, au fost reţinute la 12 ianuarie pentru că nu 
şi-au denunțat fiul, respectiv fratele, şi nu au spus Securităţii 
despre armamentul, banii şi cocoşeii de aur cu care Vili ve- 
nise acasă şi pe care le-au ascuns împreună. Fiindcă Ilie Puiu 
a fost cel din urmă arestat, era firesc ca legăturile sale să cadă 
cu o oarecare întârziere: în Ajunul Crăciunului, vărul său 
loan Puiu era ridicat fără nicio explicaţie de la locuinţa sa din 
strada Coșbuc şi, în aceeași zi, Elena Teodorescu era luată din 

casa unde locuia pe strada Hanibal şi dusă la Securitatea din 
Ploieşti. Nici părinţii săi, Constantin şi loana Puiu nu au scă- 
pat, fiind reţinuţi la 12 ianuarie 1952, odată cu verii săi, Petre 
„i Olivia Nedelcu, iar după câteva zile şi Maria Puiu avea să ia 
acelaşi drum carceral ca soţul său. 

La sfârșitul lunii martie, cercetările asupra membrilor gru- 
pului de sprijinitori erau aproape finalizate. Cum anume s-au 
derulat anchetele, poate fi reconstituit parţial din recursurile 
şi cererile de grațiere din anii următori, când cei încarcerați îşi 
păseau curajul de a povesti despre tratamentul pe care l-au în- 
durat în camerele de interogatoriu. Maria Puiu, verişoara lui 
llie Puiu, mărturisea că „față de procedeele întrebuințate de 
cei în cauză în anchetarea cazului meu, cum au fost bătaia, car- 
cera, înfometarea etc. etc. am fost obligată să recunosc fapte pe 
care nu le-am săvârşit şi să semnez declaraţii (procese verbale 
de interogatoriu) pe care eu nu le-am citit și din care să rezulte 
că eu am săvârşit anumite învinuiri [sic!]”!. 

A urmat un proces scurt, în care inculpaţii nu au avut voie 
să adauge sau retracteze ceva din cele declarate la Securitate, 
iar la final sentinţele au fost deosebit de dure: Mircea Coman 
şi Serafim Ilisei erau condamnaţi la moarte, Szocs Gustav la 12 
ani de muncă silnică, Gheorghe Comănici la 10 ani de muncă 
silnică, Ernest Eder la opt ani de muncă silnică pentru „ten- 
tativă la complicitate de crimă de înaltă trădare, Gheorghe 
Serafim la șapte ani de muncă silnică, Petre Nedelcu la șapte ani 
de temniţă grea pentru omisiune de denunţ, loan Puiu la şase 
ani de temniţă grea pentru omisiune de denunţ, Maria Eder la 
cinci de ani muncă silnică, Elena Teodorescu la cinci ani de în- 
chisoare corecțională, Ecaterina și Luiza Spindler la câte trei ani 
de închisoare corecțională pentru deţinere de aur şi armament, 

Maria Puiu la trei ani de închisoare corecțională, iar loana și 
Constantin Puiu, părinţii ultimului paraşutist, la câte doi ani de 
închisoare corecțională pentru că nu şi-au denunțat copilul. 

Pentru Serafim Ilisei şi Mircea Coman, primirea sentinţei 
capitale a fost o cruntă lovitură, poate mai grea decât în ca- 
zul paraşutiştilor. Măcar unii dintre cei cinci spioni aveau 
experienţa războiului, văzuseră moartea în toate iposta- 
zele ei belice, şi cu toții înţeleseseră că există ~ chiar şi foarte 
mică - posibilitatea de a nu scăpa cu viaţă din misiunea lor. În 
schimb, Ilisei şi Coman aveau 19 atunci când intraseră în jocul 
periculos al luptei anticomuniste efective de pe frontul secret 
al Războiului Rece. Abia împliniseră 21 de ani când au auzit 
cuvintele judecătorului, care-i osândea la moarte. Și cel mai 
crunt trebuie să fi fost pentru Serafim, care îi trădase pe spioni 
şi se vedea acum trădat de cei în slujba cărora se pusese, gân- 
duri ce răzbat mai ales din refuzul său de a mai depune cerere 
de grațiere către Prezidiul Marii Adunări Naţionale: 


Subsemnatul Ilisie Serafim, deţinut în penitenciarul Jilava 
pentru complicitate la tentativă de crimă de înaltă trădare, 
condamnat de Tribunalul Militar Bucureşti secţia I la moarte, 
refuz să fac cerere de grațiere [...] 

Timpul de la recurs și până la rezolvarea lui prin respin- 
gere, fiind de 8 luni, în care interval am fost ţinut în condiţii 
insuportabile (eu fiind bolnav, fără asistenţă medicală, în 
cele mai grele condițiuni - mă refer la mâncare şi cazare - în 
lanţuri, fără foc), consider că nu mai pot suporta încă un timp 
în aceste condițiuni.’ 


Dincolo de regimul carceral îndurat, motivul principal al lui 
Serafim îl constituia faptul că pentru regimul comunist nu mai 

conta că îi oferise pe cei doi parașutiști, fiind în continuare văzut 
exclusiv drept unul dintre sprijinitorii spionilor. De aceea, tână- 
rul îşi încheia declaraţia cu o sentință pentru el însuşi: „Nu gă- 
sesc că pentru asemenea fapte să fiu condamnat la moarte, iar în 
aceste condițiuni de viaţă nu mai pot suporta mizeria. Vreau să se 
. Este aproape imposibil 


»] 


termine mai repede într-un fel sau altul 
de ştiut dacă mama lui, la rândul ei încarcerată, știa despre soarta 
fiului său, însă cu siguranţă trăia un zbucium interior greu de de- 
scris în cuvinte, chiar dacă a încercat să-l redea cumva într-o ce- 
rere ulterioară prin care solicita să fie eliberată mai devreme: 


Dacă aș fi cunoscut acest adevăr [sprijinul acordat grupu- 
lui de spioni - n.m.] la timp, ca mamă care își teme viaţa co- 
pilului și cu datoria de a-l feri de pericol, l-aș fi oprit de a face 
un lucru nepermis. 

llisei este singurul copil, singurul sprijin, crescut cu mari 
sacrificii deoarece a fost operat de 4 ori în pragul morţii. 

Ca orice mamă, dragostea mea era egoistă şi aș fi vrut cu 
orice preţ să-l păstrez lângă mine, căci alt sprijin şi altă feri- 
cire nu aveam. 

L-aş fi ținut de mâna mea închis în casă, decât să-l ştiu în 
temniță sau mai rău. 

Vă rog d-le preşedinte să-mi înțelegeţi durerea [...]”. 


Cuvintele femeii cădeau zadarnic în fața unui complet 
surd şi rece, şi, oricum, prea târziu. La fel ca prietenul său 
Mircea Coman, Serafim Ilisei avea să fie inclus în lotul cel 
mare de parașutiști capturați în 1953 şi al sprijinitorilor aces- 
tora, şi executat la 31 octombrie 1953 în Valea Piersicilor de 
la Jilava. Avea numai 22 de ani. 

Ecourile căderii grupului Săplăcan 


Cu toţii au nimerit în tabăra greşită și la finele acestuia 
[al Doilea Război Mondial] se aflau în lagărele de repatriere 
din Italia. Cu toţii, destine triste ale unor adolescenţi pierduţi 
prin hăţişurile istoriei, încercau un singur lucru: să se întoarcă 
acasă. Pentru un alt război, nici acesta al lor. Li s-a spus că pot 
să se intoarcă în calitate de avangardă a armatei care îi va eli- 
bera pe părinţii, fraţii şi surorile lor de comunism. Că vor fi 
socotiți eliberatori. Au acceptat, căci atunci şi acolo, în mize- 
ria şi foametea care domneau în lagărele de prizonieri, cre- 
deau că era ultima lor şansă. De fapt, a fost ultima lor alegere, 
pe un drum fără de întoarcere.’ 


Teza lui Marius Oprea este, fără îndoială, în mare parte 
adevărată. Spre deosebire de majoritatea celorlalte grupuri de 
parașutiști care aveau să fie trimise în ţară la începutul anilor 
1950, ca parte a ofensivei exilului și a serviciilor de informaţii 
occidentale împotriva regimului comunist de la Bucureşti, 
membrii echipei Săplăcan nu erau ghidaţi de convingeri ide- 
ologice. Ceea ce pare să-i fi determinat pe cei cinci să intre 
în jocul periculos al spionajului a fost dorința de a scăpa de 
traiul mizer al lagărelor şi de spectrul vagabondajului la pe- 
riferia unei lumi străine. În plus, dorul de casă, de familie, 
de o viață banală şi liniştită i-a bântuit cu putere, dovadă că 
Wilhelm Spindler a cedat după numai două zile de la cobo- 
rârea din munți și a căutat să se „lepede” de trecutul său de 
spion, în timp ce Ilie Puiu şi-a riscat libertatea pentru a-şi vi- 
zita rudele. Au fost ei însă sacrificați pe altarul unui război 
care nu era al lor? Greu de croit un răspuns cert la o aseme- 
nea întrebare. Totuşi, ei n-au fost recrutați împotriva voinţei 

lor, ci au acceptat de bunăvoie să intre în proiectul serviciu- 
lui secret american, asumându-și astfel lupta în care aveau să 
fhe aruncaţi. Cât despre sacrificiu în sine, problema este şi mai 
delicată. Cel puţin din prisma instructajului și a antrenamen- 
telor prin care au trecut, misiunea lor nu a fost o cacealma în 
care au fost jertfiți cinci tineri. Structurile americane au inves- 
tit resurse considerabile în pregătirea lor, de la transport și ca- 
rare până la armament şi logistică implicată în antrenamente, 
pentru a nu uita şi întregul ansamblu de măsuri luate în asigu- 
rarea conspirativităţii. Sunt, însă, şi unele aspecte cel puţin dis- 
«utabile, care aruncă, într-adevăr, semne de întrebare asupra a 
ceca ce aveau de făcut după atingerea solului, conform planu- 
lui american. În primul rând, cum de nu au avut ca scop con- 
tactarea grupurilor de rezistență armată, de vreme ce acestea, 
in 1951, încă erau active şi numeroase, iar în zona unde fuse- 
seră lansați cei cinci se aflau atât Grupul Carpatin Făgărășan 
(pe versantul nordic), cât și Grupul Arnăuţoiu (pe cel sudic)? 
De asemenea, nu pare să fi fost prevăzut niciun plan realist de 
scoatere a lor din ţară, după îndeplinirea misiunii ori în caz 
de pericol. Din declaraţiile celor patru parașutiști anchetați a 
reieșit că părăsirea României şi trecerea clandestină a fronti- 
crelor până dincolo de Cortina de Fier era exclusiv în sarcina 
lor, chiar dacă nu fuseseră cu adevărat instruiți în acest sens. 
Această situaţie neclară a dat naştere unor scenarii fanteziste, 
aşa cum era cel folosit de Serafim Ilisei pentru a-și convinge 
tatăl să le acorde sprijin lui Bârsan şi Bohn: „fiul său l-a asi- 
gurat că dacă spionii sunt descoperiţi, le va veni un avion cu 
care vor fugi din ţară, luând cu ei şi pe cei care i-au ajutat”. De 
aceea, atunci când a fost clar că deconspirarea este inevitabilă 
și iminentă, după ce au aflat că Spindler se predase, Săplăcan și 

colegii săi nu au ştiut cum să reacționeze, ce să facă exact şi în- 
cotro să se îndrepte, acţiunile lor următoare fiind improvizații 
haotice care, bineînţeles, au dus la căderea grupului. 
Analizând în ansamblul activităţilor sale, misiunea echipei 
a fost un fiasco: nu au reușit să stabilească legătură radiotele- 
grafică cu centrala, nu au obținut informaţii din domeniile vi- 
zate şi nu au creat rețele informative. Mai mult, atunci când 
au fost încercuiți sau pe punctul de a fi capturați, nu au cău- 
tat să-şi croiască o scăpare cu ajutorul armamentului de care 
dispuneau (chiar dacă instructorii le recomandaseră acest lu- 
cru), ajungându-se la situaţia finală ca niciunul dintre cei cinci 
să nu fi tras niciun glonț. Singurul care a respectat, măcar în 
ultimă instanță, protocolul a fost Gheorghe Bârsan, sinucide- 
rea sa împiedicând Securitatea să afle noi informaţii despre 
activitatea de spionaj dusă de serviciile occidentale şi, poate 
mai important, să treacă la arestarea legăturilor lui din ţară. 
Căci poate acest lucru este cel mai dramatic din tot deznodă- 
mântul: aproape douăzeci de oameni, rude, prieteni sau simpli 
necunoscuți, au fost încarceraţi din cauza spionilor anchetați. 
Oricât de cinic ar fi, capturarea lor în viaţă a însemnat distru- 
gerea destinelor celor din jur și chiar moartea. Cel mai tragic 
exemplu este al Elenei Teodorescu, femeia care a avut neno- 
rocul să călătorească în compartiment cu un spion și să-și 
petreacă două nopți din viaţă împreună cu poate cel mai ne- 
potrivit bărbat. Condamnată la şapte ani de temniţă grea pen- 
tru omisiune de denunț, a trecut prin închisorile Jilava, Mislea 
și Miercurea Ciuc, unde în 15 martie 1957 a fost găsită spân- 
zurată în celulă. Nici pentru ceilalți, care au supravieţuit 
detenţiei, experienţa carcerală nu a fost mai simplă: părinţii lui 
Ilie Puiu aveau aproape 70 de ani atunci când au fost arestaţi, 
iar verii săi s-au văzut rupţi de copiii lor, care au crescut fără 

mamă şi tată. Chiar dacă scăpase de arestare, căci Constantin 
vaplăcan nu apucase să-și contacteze familia (cu toate că asta 
intenţiona, atunci când a fost reţinut), mama liderului echipei 
nu a putut crede că fiul său este cel despre care Scânteia spunea 
„i a fost descoperit ca spion, condamnat la moarte şi executat, 
umagindu-se că numele de Săplăcan este comun şi sigur este 
vorba despre oricine altcineva în afară de băiatul ei. 

Căderea grupului nu a însemnat drame numai în interio- 
tul țării, ci se pare că a avut şi repercusiuni în exil, însă forma 
„i dimensiunile acestora sunt relativ neclare. Cea mai evidentă 
este dispariţia din peisajul informativ occidental a lui Teodor 
('râșnaru, cu toate că este cel puţin discutabilă posibila sa 
culpă la eşecul misiunii. De asemenea, recrutările pentru vi- 
toarele echipe de spionaj nu se vor mai face din lagărele de 
refugiați din Italia, ci fie din cele din spaţiul german (în spe- 
cial Austria), fie direct din rândul voluntarilor din exilul ro- 
mânesc, oameni care îşi construiseră un trai confortabil, dar 
crau dispuși să renunţe la siguranţa zilei de mâine pentru o mi- 
siune riscantă impotriva regimului comunist de la București. 
Filierele de recrutare urmau să fie ceva mai așezate, racolările 
lucându-se nu direct de către americani, ci prin intermediul 
SIMRE ori al structurii informative a legionarilor. Totodată, 
antrenamentele și instructajul nu vor mai fi atât de ample din 
punct de vedere logistic, ci se vor limita numai la centrele din 
Franța şi, uneori, Germania. În schimb, avioanele care îi vor 
transporta pe membrii celorlalte echipe de paraşutiști aveau să 
decoleze tot de pe aeroporturi din Grecia. 

Însă, oricâte schimbări s-ar fi făcut şi oricâte aspecte ar fi 
fost păstrate, riscul rămânea enorm. Deznodământul a fost la 
fel de tragic. 


Un diplomat la conducerea ofițerilor 


„În primăvara 1952 [...] mi se făcea însă cea mai neprevă- 
zută propunere: să preiau conducerea unei celule de informaţii 
sub egida Comitetului Naţional și în legătură cu serviciile spe- 
ciale ale marilor puteri occidentale. [...] Cu toate că n-aveam 
nicio experiență în materie, n-am ezitat o clipă, atât eram de 
convins că în acele împrejurări nicio activitate din emigrație, 
în dorința mea de a servi ţara, n-ar fi putut fi mai importantă. 
Îmi voi da curând seama de iluzia mea”, îşi amintea peste 
aproape o jumătate de secol Neagu Djuvara, cel care a fost șeful 
SIMRE, între 1952-1956. 

În intervalul în care diplomatul Neagu Djuvara a condus 
SIMRE au avut loc paraşutările unor echipe indelung pregătite 
cu sprijin substanţial din partea serviciilor franceze și ameri- 
cane, unul dintre grupuri fiind exclusiv proiectul SIMRE (în 
timp ce altele veneau pe filieră legionară). Această iniţiativă 
a reprezentat apogeul acțiunilor ofensive ale exilului româ- 
nesc împotriva regimului de la Bucureşti, însă rezultatul a 
fost, aproape întotdeauna, dezastruos şi tragic. În acelaşi timp, 
structura condusă de Djuvara a făcut şi muncă informativă, 
prin intermediul rezidenţelor şi al altor celule operaţionale sau 
al unor agenţi din vestul Europei. De asemenea, spre deose- 
bire de anii în care Opran şi Petrescu fuseseră la conducerea 

structurii, latura contrainformativă, precum şi birourile de 
propagandă şi de mobilizare par să fi dispărut aproape cu totul 
din arhitectura instituțională a SIMRE. Dar dincolo de meca- 
nismele interne ale serviciului informativ, mai importante au 
lost rezultatele activității sale. lar acestea au depăşit în gravi- 
late şi severitate ceea ce se întâmplase în perioada precedentă. 

De ce un civil şi cum anume s-a ajuns să fie tocmai Djuvara 
cel numit în fruntea structurii, după înlăturarea comandoru- 
lui Mihail Opran şi a generalului Dumitru „Puiu” Petrescu, 
sunt două întrebări ale căror răspunsuri ţin de întregul pro- 
ces de reaşezare instituțională a SIMRE, din primăvara anu- 
lui 1952, în special în raport cu celelalte structuri secrete sau 
politice. Chiar dacă primele demersuri de organizare a unor 
operaţiuni secrete ale exilului românesc în perioada 1945- 
1947, precum aducerea din Turcia a lui Basil Raţiu, au im- 
plicat CNR, odată cu preluarea iniţiativei de către Mihail 
Opran şi Dumitru Petrescu activitatea informativă s-a des- 
prins oarecum de patronajul organismului politic care îşi 
asuma reprezentarea emigrației. Fideli principiului de muncă 
nonpartizan, dar și ca urmare a unei independenţe oarecum 
orgolioase care nu accepta amestecul CNR, foştii ofiţeri su- 
periori construiseră o structură informativă care „scăpa” de 
controlul nu doar al lui Vişoianu, de la Washington, ci chiar 
şi de al lui Virgil Veniamin, reprezentantul acestuia la Paris. 
Totuşi, trebuie menţionat că până să se ajungă propriu-zis la 
debarcarea lui Opran şi a lui Petrescu, ruptura dintre fosta 
conducere a SIMRE şi serviciile franceze a reaprins vanităţile 
și frustrările care mocneau şi a adâncit şi mai mult distanţele 
dintre cei care ar fi trebuit să conlucreze în lupta împotriva 
regimului comunist. Liderii politici ai românilor, precum 
Regele Mihai şi Constantin Vişoianu, au luat distanţă faţă de 

conflictul de la Paris, încercând să nu fie atrași într-o dispută 
care să le pericliteze raporturile cu autorităţile franceze sau 
americane. Dar atunci când situaţia a fost tranșată în capi- 
tala Franţei, CNR a profitat din plin de moment şi a intrat 
în scenă, pentru a-şi consolida statutul oficial şi a readuce 
SIMRE sub propriul patronaj. Vişoianu și ceilalți lideri și-au 
asumat astfel rolul în circuitul decizional al stabilirii unei noi 
echipe, iar acelaşi Cretzianu avea să fie cel care îi comunica 
oficial lui Neagu Djuvara invitația CNR de a prelua condu- 
cerea SIMRE, propunere pe care diplomatul a acceptat-o. S-a 
ajuns astfel la o situaţie uşor bizară, dar elocventă pentru jo- 
curile de putere din culise: SIMRE era condus de un civil. Este 
drept că Djuvara avea experienţă militară, luptase pe front în 
prima parte a Campaniei din Răsărit, însă nu era ofiţer de ca- 
rieră, ci un civil, un funcționar şi un diplomat. Plasarea sa 
a generat, bineînţeles, unele tensiuni și reticențe din partea 
unora din nucleul structurii, însă mesajul fusese foarte clar şi 
bine punctat: ofițerii pierdeau statutul aparte, de prim-rang, 
din ierarhia structurii, care devenea astfel mai restrânsă, dar 
mai omogenă. 

Însă schimbările de raport instituţional nu au fost numai de 
natură internă. Înlăturarea lui Opran şi a lui Petrescu marca şi 
scoaterea pe margine a principalelor două voci care cereau sis- 
tematic activitate independentă pentru SIMRE şi un statut de 
partener egal, cu drepturi depline, în relaţia cu celelalte struc- 
turi informative, în speţă CIA (care înlocuise CIC) şi SDECE. 
În anii cât va fi la conducerea structurii, Neagu Djuvara nu 
a avut acelaşi deziderat ca predecesorii săi, acceptând situaţia 
de partener instituțional secundar, care se bucura de colabo- 
rarea și sprijinul serviciilor occidentale, fără însă a avea vreun 
cuvânt la masa principală, SIMRE fiind complet subordonat. 

Dependența era atât de clară, încât structura românească nu 
mai avea acţiuni ofensive proprii, dovadă că nici nu au benefi- 
vial de legătură radio directă cu grupul „Fiii Patriei” parașutat 
in țară în 1953, primind numai informaţii târzii şi secundare 
din partea ofiţerilor francezi şi americani”. Inclusiv autono- 
mia resurselor financiare a fost suprimată. Dacă Opran avea la 
dispoziție zeci de mii franci de care dispunea după bunul plac, 
odată cu schimbarea conducerii, SIMRE nu a mai avut niciun 
buget propriu pe care să-l administreze fără aprobarea parte- 
nerilor occidentali. 

Diferenţele de paradigmă s-au reflectat cel mai bine în setul 
de obiective şi în arealul de acţiuni al structurii româneşti după 
1952: „Să menţină contactul cu acele ţări [cele de dincolo de 
Cortina de Fier - n.m.], să obţină un maximum de informaţii, 
să încerce să facă legătura cu grupurile de rezistenţă existente 
sau, eventual, să favorizeze crearea unor asemenea grupuri ca 
sprijin intern în caz de nou conflict”. Pe lângă dispariţia ideii 
fanteziste de constituire a unei armate în exil, este frapantă 
dispariţia sectorului contrainformativ, cel care avea rolul de a 
proteja exilul românesc de agenţii trimişi de București, prin 
identificarea și deconspirarea acestora. Sunt evidente, așadar, 
importanţa lui Opran în această muncă laborioasă şi complexă 
și penuria acută de resurse umane capabile de asemenea sar- 
cini, căci odată cu înlocuirea sa, acest aspect dispare aproape 
cu totul din obiectivele SIMRE. În plus, obţinerea unui „maxi- 
mum de informaţii” din interiorul ţării este o formulare des- 
tul de ambiguă, care însă nu precizează exact modul în care 
se urmărea îndeplinirea acestei îndatoriri. Dacă în timpul lui 
Opran, SIMRE a căutat să edifice rețele informative, aşa cum 

a fost tragicul proiect al Lyei Popescu, după 1952 acest canal 
de lucru pare, la rândul său, abandonat. Informaţiile vor pro- 
veni fie de la agenţi disparaţi sau de la transfugii ajunşi la Paris, 
fie de la rezidențele rămase active, care însă nu mai aveau 
aceleaşi posibilităţi din cauza numărului din ce în ce mai mic 
de nou-veniţți din RPR. 


Restructurarea SIMRE 


Cum s-a schimbat structura informativă, în interiorul său, 
odată cu instalarea noii conduceri, poate fi numai dedus şi re- 
constituit din puţinele mărturii disponibile. În memoriile sale, 
Neagu Djuvara afirmă că, din cauza resurselor financiare ex- 
trem de limitate, nu și-a permis să păstreze alături de el decât 
doi colaboratori: comandorii Alexandru Vasilescu şi Mircea 
Pătru. Acesta din urmă, văzut ca „omul lui Petrescu”, era sin- 
gurul din echipa originală care şi-a păstrat postul, fiind practic 
„moştenit” de diplomatul venit să conducă grupul de ofiţeri. 
În sarcinile sale se aflau asigurarea legăturii cu colaboratorii 
serviciului şi plasarea acestora în diferite posturi care să le asi- 
gure atât acoperirea oficială, cât şi un stipendiu constant, ne- 
fiind niciodată implicat în instruirea echipelor de parașutiști. 
De asemenea, încă din primele luni, între Pătru şi Djuvara a 
existat o adversitate evidentă, generată de nemulțumirile nou- 
lui șef față de comportamentul și indiscreţiile colaboratorului 
său. Una dintre cele mai stridente situaţii în care fostul ofițer a 
creat o proastă impresie a fost dineul oferit la Paris în cinstea 
lui Traian Udriţchi, fostul pilot al Casei Regale, când Pătru s-a 
îmbătat şi, în văzul asistenţei, a început să se laude cu teancu- 
rile de bani de care dispunea. 


! Oliviu Beldeanu, Memorial anticomunist din închisoare, prefaţă de Titu 
Popescu, Editura Jurnalul Literar, f.l., 1999, p. 174. 

Nici în privința comandorului Vasilescu situația nu era mai 
lcricită. Dacă Djuvara și Pătru erau totuși ofițeri relativ tineri, 
volubili şi activi, Vasilescu era „un sexagenar arătos, distins şi 
scump la vorbă” care fugise din ţară trecând înot Dunărea. 
Rolul său în SIMRE era de a recruta marinari români ajunşi cu 
vasele în porturile din Occident și de a-i convinge să lucreze 
pentru structura informativă de la Paris, însă nu a reuşit să 
convingă niciunul, motiv pentru care, în 1953, reprezentanţii 
lrancezi şi americani au cerut concedierea sa. Neagu Djuvara 
a încercat să-i găsească o ieșire confortabilă din slujba SIMRE, 
insă Vasilescu nu a reușit să se adapteze şi, după un mariaj 
eşuat şi o serie de probleme financiare, a ales să se repatrieze 
in România în septembrie 19567. Gestul său a fost o lovitură 
nu doar informaţională pentru SIMRE (era evident că fostul 
comandor avea să ofere Securităţii date din activitatea structu- 
rii de la Paris), cât, mai ales, una de prestigiu: practic, un fost 
membru al eşalonului superior al intelligence-ului emigrației 
române pactizase cu regimul împotriva căruia luptase. Nu este 
de mirare, așadar, că Neagu Djuvara considera repatrierea lui 
Vasilescu drept o „trădare”. 

Este evident că SIMRE s-a contractat numeric odată cu înlă- 
turarea lui Opran, care a dus implicit și la plecarea mai multor 
colaboratori ai săi, dar, în aceeaşi măsură, precizările lui Djuvara 
nu trebuie luate ad-litteram că structura informativă se rezuma 
la numai trei oameni. Djuvara, Pătru şi Vasilescu reprezentau 
numai conducerea organismului, nucleu în jurul căruia gravitau 

' Neagu Djuvara, Amintiri din pribegie... p. 86. 

ceilalți membri, precum Dumitru Neferu, Nechita Obreja, Jak 
Albu „Chinezu”, colonelul Gheorghe Sandu, Sabin Mare şi alţii. 
Aceştia nu mai erau însă implicaţi în acţiuni contrainformative, 
la Paris, ci aveau să fie repartizaţi pe noile direcții de activitate 
ale serviciului secret român din exil. În același timp, au existat 
însă şi persoane care au ales să părăsească structura informativă 
ca urmare a înlăturării fostei conduceri. Una dintre plecările 
destul de puternic resimţite a fost cea a fostului ofițer Romeo 
Bălăceanu, fost combatant pe Frontul de Vest, care a rămas la 
Praga după sfârşitul războiului, iar ulterior s-a stabilit la Paris, 
unde a fost recrutat în SIMRE de către Mihail Ţanţu, fostul său 
coleg de la unitatea de parașutiști. Ferm anticomunist, bine pre- 
gătit profesional şi cu o amplă capacitate de muncă, Bălăceanu 
a fost foarte dezamăgit de intrigile care au măcinat structura in- 
formativă şi au dus la debarcarea lui Opran, deziluzie dublată şi 
de încetarea stipendiului primit, astfel că, în mai 1952, părăsea 
Franţa şi se stabilea în Suedia. Plecarea sa lăsa, fără îndoială, un 
gol care cu dificultate ar mai fi putut fi suplinit într-un serviciu 
secret aflat într-o amplă criză de personal bine pregătit. Oricât 
de mult a încercat Securitatea să-și confirme supoziţia că, prin 
relocarea sa, Bălăceanu era un fel de „rezidență scandinavă” a 
lui Opran, în realitate fostul ofiţer pur şi simplu lăsase spiona- 
jul în urmă, căutând o viaţă liniștită alături de familia pe care 
şi-o întemeiase. 

Ampla şi complexa reaşezare logistică a foştilor membri și 
colaboratori SIMRE ca urmare a schimbării din 1952 a expus 
şi vulnerabilităţile, şi clivajele existente în mijlocul comunității 
românești, deschizând practic o „cutie a Pandorei”. Eşecul 
unora era norocul altora, fiind persoane care nu s-au sfiit să 
profite de slăbiciunea sau de poziţia precară a unora dintre cei 
care, de altfel, lucraseră în anii precedenţi. Așa a fost cazul lui 

loan Dragu, spre exemplu, care în toamna anului 1952 primea 
din partea generalului Petrescu o mapă cu documente prin care 
fostul lider al SIMRE căuta să demonstreze că a utilizat în mod 
cinstit fondurile puse la dispoziţia structurii româneşti. Actele 
trebuia să-i fie înmânate personal Regelui Mihai, pe care Dragu 
urma să îl întâlnească la Londra. Numai că, odată primită mapa, 
deplasarea fostului ziarist s-a amânat subit, iar documentele nu 
au mai fost niciodată returnate expeditorului, ceea ce a fost vă- 
zut de Petrescu drept o trădare grea din partea unui fost cola- 
borator apropiat. Probabil că acestea au fost vândute serviciilor 
franceze, căci, la scurt timp, loan Dragu reuşea să își achite în 
mod neașteptat vechi şi consistente datorii'. Mai grav este că a 
existat cineva în cercurile destul de restrânse ale CNR și SIMRE 
care a informat Bucureștiul despre numirea lui Djuvara la con- 
ducerea structurii informative: 


Şi aveam în subordine o seamă de ofițeri români. Și ca să 
vedeți gravitatea lucrului, nu o să dau niciun nume, dar unul 
din ei a trădat din prima zi, fiindcă două zile după ce eu am 
fost numit acolo se știa la Ambasada română de la Paris. [...] 
francezii aveau un spion de-al lor în ambasadă și, deci, fran- 
cezii au venit şi mi-au spus: „Dragă domnule Djuvara, uite ce 
se întâmplă, nu ştim de unde este (?), dar se știe deja la amba- 
sadă că ești dumneata”. 


Din păcate, identitatea informatorului rămâne o enigmă 
cu toate că cei din structura de la Paris au avut bănuielile lor. 
Aceste suspiciuni aveau numai să se acutizeze în anii urmă- 
tori, odată cu punerea în aplicare a noii direcții de acțiune 
ofensivă a SIMRE - paraşutarea, în paralel cu alte echipe 


' ACNSAS, Fond Informativ, dos. 550 435, vol. 1, f. 215. 

legionare, a unor tineri îndelung antrenați pentru aseme- 
nea misiuni. Obiectivele, deosebit de ambitioase. Speranţele, 
uriașe. Dezamăgirile, însă, le-au depășit cu mult pe toate. 


Grupul Fiii Patriei 


Dintre loturile de parașutiști anihilate de Securitate în 
1953, una dintre cele mai aparte poveşti o constituie echipa 
condusă de Sabin Mare, denumită „Fiii Patriei”. Deosebit nu 
doar pentru că a fost singurul grup al SIMRE, și implicit al 
CNR, care a fost trimis în țară în cadrul acestui proiect mai 
amplu realizat cu sprijin franco-american, ci şi datorită bio- 
grafiilor aproape de necrezut ale membrilor săi. Dacă majo- 
ritatea celorlalte echipe (cu precădere legionare) au cunoscut 
un deznodământ al activităţii lor destul de liniar şi tragic, dar 
şi documentat prin prisma cercetărilor penale ale Securităţii, 
ceea ce s-a petrecut în sânul grupului Sabin Mare este şi astăzi 
învăluit în mister, conspirații, dezinformări şi multe semne de 
întrebare. Un singur lucru este însă cert: în privinţa celor trei 
membri, adrenalina și dramatismul au curs din plin. 


Sabin Mare. Portretul luptătorului 


Chiar dacă fiecare dintre cei care au format prima (şi sin- 
gura) echipă a SIMRE paraşutată în țară în 1953 avea o poveste 
de viață cât un roman de acţiune, existența, activitatea și ne- 
număratele întrebări care persistă și astăzi nu pot fi înțelese 
în afara biografiei lui Sabin Mare, liderul grupului. S-a născut 
la 17 august 1920, în zorii României Mari, în comuna Potău, 
aflată la jumătatea drumului dintre Satu Mare şi Baia Mare. 
Tatăl său, Florian Mare, fusese învăţător la şcoala din sat, iar 
mama sa, Ana, rămăsese să se îngrijească de cei opt copii: 
trei băieți - Sabin, Alexandru (contabil) şi Octavian (doctor 

pediatru) — și cinci fete - Cornelia şi Ana (învăţătoare), Aurelia 
(educatoare), Margareta şi Silvia (funcţionare). Sabin Mare a 
urmat şcoala primară în comuna natală şi apoi Liceul Teoretic 
din Satu Mare, pe care l-a absolvit în 1939. La fel ca mulţi alți 
tineri din generaţia sa, a ales cariera militară, fiind admis la 
Şcoala Militară de Ofiţeri din Sibiu, de unde, în toamna anului 
1940, este transferat la Școala Militară de Ofiţeri de Infanterie 
din Capitală. La 10 mai 1941, ziua naţională a României la acea 
vreme, depune jurământul şi este încadrat într-un regiment 
din Orşova, unde nu rămâne pentru multă vreme, fiind tri- 
mis la Făgăraș, oraşul de care avea să îşi lege atâtea amintiri, ca 
ofiţer la Şcoala de subofiteri din localitate. După dezastrul de 
la Stalingrad, cursul războiului începuse să curgă în defavoa- 
rea ţării, iar pierderile de pe front cereau noi şi noi unităţi. Prin 
urmare, în 1943 Sabin Mare este trimis alături de Regimentul 
10 Dorobanţi pe Frontul de Est, unde se remarcă prin actele 
sale de bravură pentru care este decorat cu „Cruciada împo- 
triva comunismului”. Norocul îi surâde şi, cu câteva luni înainte 
de schimbarea de alianţă de la 23 august 1944, este retrimis în 
țară, fiind repartizat la Cercul Teritorial Făgăraş . 

Victimă a epurărilor corpului ofițeresc al Armatei Regale 
Române, la 5 august 1946 a fost scos din cadrele active cu 
gradul de căpitan. Între timp, Sabin Mare s-a căsătorit cu tâ- 
năra săsoaică Eva Embacher şi a devenit cofetar în faimosul 
local al socrului său, Friedrich Embacher, aflat într-o casă ve- 
che şi impunătoare din piaţa centrală a Făgărașului. Cei doi 
se cunoșteau încă din 1942, pe când Eva Embacher era elevă 
la liceul din Făgăraş, iar Sabin Mare îi făcea curte în ciuda 
interdicţiei bătrânului Embacher ca fiica lui să se vadă cu un 
ofiţer român, dorindu-și să se mărite cu un tânăr de origine 

germană. Şi probabil că Friedrich Embacher ar fi continuat 
să refuze ideea ca Eva să se căsătorească cu Sabin Mare dacă 
nu ar fi venit, la începutul anului 1945, ordinul de depor- 
tare în URSS a tinerilor germani. Disperat să nu își piardă 
fiica, acesta se vede constrâns să accepte ca ea să devină soţia 
ofițerului român, fiind astfel exceptată de la trimiterea la mi- 
nele din Donbas, la aşa-zisa reconstrucție a distrugerilor pro- 
vocate de război. 

Fotografiile de la nunta celor doi, care a avut loc în 1945, 
au parcă ceva dintr-o lume de poveste, tinereţea şi ferici- 
rea lor fiind rezumate în zâmbetele largi şi privirile pline de 
linişte şi împlinire. Într-o Românie normală, Sabin Mare ar 
fi moștenit afacerea socrului său, devenind proprietarul celei 
mai cunoscute cofetării nu doar din toată țara Făgărașului, ci 
din întreaga ţară, căci printre clienţii săi se număra și Regele 
Mihai I, care, nu de puţine ori, venea cu maşina de la Castelul 
Peleş până la Făgăraş doar pentru a mânca din produsele co- 
fetăriei Embacher. L-ar fi crescut pe Octavian, singurul său 
fiu, născut la un an după căsătoria cu Eva, nuntă despre care 
se vorbise în tot oraşul, şi ar fi fost acel bărbat impunător 
şi respectat în comunitatea locală, licenţiat al Academiei 
Comerciale braşovene. Însă la sfârşitul anilor 1940, ţara sa 
nu mai era aceeaşi pentru care luptase. Noul regim comunist 
transformase radical societatea, vechile legături fuseseră pul- 
verizate, ierarhiile răsturnate și altele erau valorile care con- 
tau. În același timp, aproape toată lumea din Făgăraș și din 
satele din jur vorbea în şoaptă despre tinerii care luaseră ca- 
lea munţilor şi se împotriveau cu arma în mână comuniștilor, 
aşteptând izbucnirea războiului şi venirea salvatoarea a ame- 
ricanilor. Cu siguranţă, şi Sabin Mare ştia toate aceste lucruri 
şi spera în același viitor. 

Viaţa fostului căpitan avea să se schimbe pentru totdeauna 
într-o zi de vară din 1950, când la locuinţa sa a apărut un băr- 
bat de vreo 45 de ani care i-a spus că vine din partea lui Ion 
Chiujdea să-i ceară ajutorul pentru un grup de tineri aflat în 
munţi, din care făcea partea un anume Hagu (nu este clar dacă 
Andrei Haşu sau Gheorghe Hașu), o veche cunoştinţă a lui 
Mare, din anii războiului. Omul nu era altcineva decât Petre 
Novac, tatăl elevului Ion Novac din Berivoi, băiatul său fă- 
când parte din grupul lui Ion Gavrilă Ogoranu'. Sabin Mare 
nu a părut deloc surprins, de parcă şi-ar fi dorit de mult timp 
această întâlnire. Şi poate chiar o dorea, căci, aşa cum reme- 
mora Ogoranu, Mare se aștepta să fie arestat (motiv pentru 
care plătea pe cineva din Securitatea locală să-l avertizeze în 
cazul în care urma să fie reținut) şi nu excludea ideea de a fugi 
din ţară ori de a se alătura unui grup din munți, iar aceasta 
era ocazia de a afla mai multe despre cei care se ascundeau pe 
înălțimile Făgăraşului. L-a întrebat pe cel din fața sa de ce ar 
avea nevoie tinerii. La răspunsul sec „bani şi echipament”, fos- 
tul ofiţer a adus pantaloni, un veston şi o pereche de bocanci şi 
i-a dat şi 10 000 de lei. Necunoscutul a ascuns totul în desaga 
pe care o ducea în spate, s-a întors pe gangul casei şi a dispărut 
la fel de conspirativ precum apăruse”. 

După vreo două săptămâni, timp în care fostul căpitan fu- 
sese la Satu Mare împreună cu fiul său, respectivul a reapărut 
în prăvălia Embacher, spunându-i în şoaptă că Ion Chiujdea 
ar vrea să-l întâlnească. Şi de această dată, Mare a acceptat fără 
niciun moment de ezitare, iar în seara aceleiași zile, la mar- 
ginea drumului laşi-Hurez de la poalele munţilor Făgăraş, 
era întâmpinat de Chiujdea, Ioan Novac, Andrei Haşu şi 

Ion Gavrilă Ogoranu, liderul grupului Carpatin Făgărăşean. 
Aceştia i-au povestit că supraviețuiesc cu dificultate, dormind 
„pe unde apucă, prin pădure, prin casele oamenilor paşnici 
care habar nu au că stau la ei, că nu au trecut pe acasă de ani 
de zile”. Zilele le petreceau schimbându-și locul de campare 
pentru a nu fi descoperiţi de trupele de Securitate care-i ur- 
măreau fără încetare. Singurul moment aparent de cumpănă 
al discuţiei a tost atunci când Mare i-a întrebat ce coloratură 
politică au. În ciuda inamicului comun reprezentat de regi- 
mul comunist sprijinit de armata sovietică încă prezentă în 
țară, diferența ideologică dintre cei care formau sau sprijineau 
rezistența putea să însemne acordarea sau refuzul ajutorului 
atât de necesar. După o clipă de tăcere, cei patru au răspuns 
că sunt legionari. Dar pentru Sabin Mare, care fusese militar, 
având astfel interdicție de a avea simpatii politice, acest lu- 
cru nu a contat. Pentru el, tot ceea ce conta era că oamenii 
din fața sa luptau cu arma în mână împotriva comunismu- 
lui, întrebarea sa fiind mai degrabă o simplă curiozitate de- 
cât o iscodire cu iz de judecată. După ce le-a dat alţi 5 000 de 
lei, Sabin Mare le-a promis că le va da toată muniţia pe care o 
avea acasă (în jur de patruzeci de cartuşe de pistol), precum și 
un şapirograf, hârtie și cerneală pe care altfel ar fi trebuit să le 
predea autorităţilor, conform noilor reglementări. Toate aces- 
tea, precum și alte haine, şi perechi de încălțăminte au fost 
luate de același bărbat prin intermediul căruia intrase în le- 
gătură cu grupul lui Chiujdea. Ar fi urmat şi a patra întâlnire, 
însă zvonurile despre confruntările din munţi şi măsurile re- 
presive din ce în ce mai dure luate la Făgăraș l-au determinat 
pe fostul ofițer să nu rişte și să nu se prezinte la data şi la locul 
care-i fuseseră comunicate. 

Spiritul său preventiv era deja în van: în ultimele zile ale lui 
noiembrie 1950, în timpul unei confruntări cu Securitatea, a 
lost rănit și capturat tânărul Silviu Socol din Berivoi. Anchetat 
şi torturat, a mărturisit despre sprijinul primit de cei din grup 
de la un ofiţer deblocat din Făgăraş, pe care îl cunoștea drept 
„nea cutare” şi știa numai că era ginerele cofetarului Embacher. 
Ultimul detaliu era suficient pentru ca ofițerii de Securitate să 
înţeleagă că „nea cutare” era Sabin Mare. În decembrie 1950, 
Mare a fost arestat şi anchetat la Securitatea din Făgăraş, chiar 
rapoartele interne ale DGSS menţionând că a fost „bătut rău” 
Ulterior, a semnat un angajament (în mod bizar, documentul 
poartă ca dată a semnăturii 8 septembrie) şi i s-a dat pistol ca 
să fugă în munți şi să-i predea pe cei din grupul Ogoranu. Şi 
mai de neînțeles decât datarea inexplicabilă este superficiali- 
tatea credulă a ofițerilor de Securitate care nu doar că l-au eli- 
berat, dar i-au dat și armă. A fost o ocazie pe care Sabin Mare, 
militar experimentat, nu o putea scăpa. A fugit în Iugoslavia 
de unde, în mai 1951, trimitea unor rude îndepărtate scrisori 
pentru soţia sa. „Defecţiunea” lui Sabin Mare nu avea să ră- 
mână nepedepsită, însă cei care au suportat consecințele au 
fost cei din familia sa: la 29 ianuarie 1951, Evei Mare i-a fost 
comunicat că în trei zile trebuie să predea cofetăria şi să pă- 
răsească locuinţa, fiind nevoiţi să se mute într-o căsuță de la 
marginea Făgăraşului. Trebuia să facă totul singură, căci soțul 
ei (de care avea să divorțeze formal în toamna aceluiași an) era 
de negăsit - nimeni nu avea nicio veste, nimeni nu-și putea ex- 
plica unde și de ce dispăruse, surorile și fraţii săi schimbând 
scrisori între ei, întrebându-se unde este Sabin Mare. 

Drumul înapoi spre ţară al lui Sabin Mare avea să înceapă 
la câteva săptămâni după ce a fugit din România şi a ajuns 

în Iugoslavia. În lagărul de la Jacobina, a întâlnit un tânăr 
de douăzeci de ani, Gavrilă Pop, care fugise şi el din țară 
în 1950, trecând graniţa în lugoslavia şi care avea să îi fie 
unul dintre cei doi viitori camarazi din echipa „Fiii Patriei”. 
După mai multe obstacole şi greutăți, Mare şi Pop au reușit 
să se îndrepte spre Austria, ajungând la Salzburg, unde au 
fost recrutaţi de CIC. Nu este clar dacă recrutarea s-a efec- 
tuat direct sau prin mijlocirea lui Titi Constantinescu sau a 
altor agenți români, la fel cum nu este limpede când şi cum 
au ajuns să fie transferați în subordinea SIMRE. Foarte pro- 
babil, cei doi au ajuns la Paris sau într-una dintre localităţile 
din jurul capitalei franceze în prima parte a anului 1952, fi- 
ind iniţial coordonaţi de Mihail Opran, până la înlăturarea 
acestuia de la conducerea SIMRE. În Franţa l-a cunoscut pe 
cel care urma să fie cel de-al treilea membru al grupului: Ilie 
Rada, un fost anchetator penal de Securitate. 


Ilie Rada. Cadru de nădejde, bandit de temut 


Cum a ajuns un fost ofiţer de Securitate, care s-a ocupat în 
mod direct de represiunea în Bihor, să dea o cruntă lovitură 
ermeticei instituții din care făcuse parte şi, mai mult, să se în- 
toarcă în România cu o misiune aproape sinucigașă, din care 
să fie singurul supraviețuitor? Viaţa sa a suscitat multe contro- 
verse și patimi, şi a ridicat numeroase întrebări, fiind adeseori 
privit cu neîncredere, în cazul în care nu chiar făţiş acuzator. 
Dar dacă ar trebui un singur cuvânt care să descrie ce a stat la 
baza destinului său aproape de necrezut, probabil cel mai po- 
trivit ar fi hazardul. În toate formele sale. 

Ilie Rada s-a născut la 10 februarie 1923 în comuna 
Albeşti din judeţul Bihor, fiind fiul lui Teodor și al Reveicăi 

care mai aveau alți patru copii: un băiat, Gheorghe, şi trei 
fete: Ana (căsătorită cu Adalbert Lacziko), Maria și Raveica, 
asemeni mamei sale. A urmat școala elementară în Hidișel și, 
din 1935, în satul Răbăgani, iar după absolvirea celor şapte 
clase primare în 1937 şi-a continuat studiile timp de trei ani 
la Şcoala de Agronomie din Diosig. După cedarea Ardealului 
de Nord, în urma Dictatului de la Viena, Rada s-a stabilit în 
comuna Tinca din apropierea localității Salonta, unde se pare 
că s-a apropiat de Mişcarea Legionară, existând date conform 
cărora chiar ar fi participat în 1941 la rebeliunea din Beiuş. 
Ulterior, pentru a-şi ascunde probabil implicarea în acţiunile 
cămășilor verzi, Ilie Rada s-a înscris voluntar la Şcoala de 
Aviaţie din Arad, fiind transferat după numai două luni la 
Flotila nr. 1 de Aviaţie de la Iaşi. 

După 23 august 1944, tânărul a fost deblocat din armată, 
cu gradul de sergent, devenind învăţător la şcoala din co- 
muna Sititelec, mutat apoi la școala din Sălişte de Beiuș, iar 
din 1946 la Școala elementară din Coşdeni. Viaţa sa a luat o 
turnură neașteptată odată cu înscrierea în PCR, în 1947: pen- 
tru început, a fost simplu activist în zona comunei Ceica din 
Bihor, însă datorită aprecierilor pozitive primite, cât şi ca ur- 
mare a crizei de personal a noului regim politic, la sfârşitul 
aceluiași an a fost propus pentru a fi încadrat în Inspectoratul 
de Siguranţă, stabilindu-se astfel la Oradea. Angajarea pro- 
priu-zisă s-a petrecut abia la 1 martie 1948, când Ilie Rada a 
primit rangul de ajutor de comisar, însă peste numai jumătate 
de an, odată cu apariţia Securităţii a fost promovat la funcţia 
de şef al Biroului 4 din secţia I a noii instituţii, având gradul de 
sublocotenent. Conform fişelor biografice întocmite ulterior, 
în această poziție Rada s-a ocupat de „problemele aparatului 
de stat, şcoli și elevi, ofiţeri și subofițeri deblocaţi şi problema 

țărănească şi muncitorească, susnumitul având agentura în 
aceste probleme în orașul Oradea”. 

Chiar dacă încadrarea în Securitate i-a adus lui Ilie Rada un 
salariu peste așteptări, o locuinţă confortabilă în Oradea și un 
statut social la care poate nici nu spera cu câţiva ani în urmă, 
pe când mergea cu bicicleta pe ulițele prăfuite dintre satele 
Bihorului, noua poziţie nu coincidea cu opţiunile sale politice. 
Rada se trezise într-o postură în care era forțat să acţioneze 
împotriva ideilor sau măcar a instinctelor sale, contra unor oa- 
meni față de care nu considera că s-ar afla pe poziţii adverse. 
Mult mai târziu, la maturitate, i se confesa unui român pe care 
l-a întâlnit la Paris (fără să ştie că mărturisirea sa se va trans- 
forma, apoi, într-o notă informativă): 


a fost ofiţer de Securitate, dar mai târziu a fost dezorientat 
în activitatea sa, căci el care era gata să execute ordinele primite, 
fără şovăire, la un moment dat îşi dă seama că deşi se sforţa 
să-şi facă datoria, seara când mergea acasă parcă un alt Rada 
din subconştient îl mustra că nu a făcut bine şi începuse să se 
petreacă în sufletul lui o luptă de care mereu dorea să scape şi 
nu reușea, de multe ori nu putea dormi din cauza aceasta. Mi-a 
povestit că primise o misiune să meargă la un bătrân cu tâmple 
albe, fost profesor universitar, n-am prea înţeles ce trebuia să 
facă, doar am reţinut că spunea că în loc să-şi facă datoria, i-a 
spus bătrânului ce misiunea avea și dacă va fi întrebat ce va tre- 
bui să spună și din acel moment nu a mai avut pace mereu avea 
impresia că se ştia totul presimţea că este bănuit”. 


În 1949, fuseseră demarate la Securitatea Oradea verifi- 
cări, iar trecutul său îl urmărea şi îl putea ajunge din urmă, 

riscând să-l transforme din anchetator în anchetat. Interesant 
este însă că, într-o scrisoare trimisă în februarie 1960 lui loan 
Cioculescu, învăţător în satul Albeşti, Ilie Rada oferea o altă 
versiune a motivelor care au stat la baza deciziei sale de a pă- 
răsi cadrele Securităţii şi de a fugi din ţară: 


Într-o seară în perioada acestor verificări, eram la resta- 
urantul Sedos, împreună cu niște colegi, unde luam masa şi 
alături de mine luase loc șeful meu col. [Ludovic] CZELLER 
în compania nevestei sale şi a doi căpitani [...]. 

Doamna mai sus amintită / 25 sau 26 ani soțul 53 / ar fi 
întrebat în două rânduri cine e sublocotenentul, respectiv re- 
ferindu-se la mine. Aceste două întrebări, care pentru că a ră- 
mas fără răspuns, pe mine m-au condamnat la moarte. 

Vă rog în mod insistent să credeți în sinceritatea mea, ceea 
ce vă spun poate să vă pară aberaţii lipsite până şi de bun simţ, 
dar ăsta e crudul adevăr. 

O săptămână sau două după această seară şi două sau 
trei luni de verificările amintite mai sus, l-a(u) făcut pe co- 
lonel să-și adune şefii de secţii şi să le facă parte de hotă- 
rârea luată asupra cazului meu/criminal, dușman de clasă, 
burghez și aşa mai departe [...]/ dacă în două săptămâni nu 
se reuşeşte să se aducă probe suficiente pentru condamna- 
rea mea, atunci să fiu dus pe frontieră şi... să fac serviciul 
de veci. 

Acum cred că nu mai e cazul să vă spun de ce am plecati. 


Indiferent dacă a fost vorba de trecutul legionar sau de ge- 
lozii şi orgolii, soarta sa părea damnată. În primăvara anului 
1949, atunci când o dactilografă cu care Rada avea o legătură 
sentimentală i-a strecurat informaţia că numele său ar figura 
pe lista celor ce urmează să fie reținuți sau chiar lichidaţi, 

tânărul ofiţer a înţeles că trebuie să fugă din țară dacă vrea să 
scape de grozăviile anchetelor și de infernul închisorilor. Spre 
norocul său, nu era singurul din Securitatea Oradea care se 
afla la marginea prăpastiei: căpitanul Toma Elekes aflase și el 
că urmează să fie vizat de o anchetă care i-ar putea aduce ne- 
plăceri, tot din cauza păcatelor tinereţii, aşa că, pornind de la 
simple aluzii şi tatonări, cei doi au căpătat încredere unul în 
celălalt și au început să caute o modalitate de a fugi din țară, 
discuţiile fiind purtate aproape întotdeauna prin bileţele lă- 
sate în ascunzători din birourile lor. Atât Rada, cât şi Elekes 
erau doi bărbaţi care ajunseseră în structurile Securităţii mai 
degrabă printr-un concurs de întâmplări, din dorința de a-și 
îmbunătăţi statutul social şi (poate) ca urmare a unor naivități 
politice. Ataşamentul față de ideologia comunistă şi guvernul 
de la Bucureşti era unul de carton, deoarece, cu toate că par- 
ticipau la urmărirea şi anchetarea celor ce se împotriveau noii 
puteri politice, Toma Elekes şi Ilie Rada încercau, în secret, 
nu numai să părăsească țara, ci şi să participe la acţiuni anti- 
comuniste ascunse sub masca activităţii în cadrul Securităţii. 
Cel mai bun exemplu este al lui Constantin Groza, care se în- 
scrisese în 1937 în Mişcarea Legionară și participase la rebe- 
liune, motiv pentru care fusese întemnițat la Târgu Jiu până 
în 1943. Şantajându-l cu trecutul său în cămaşă verde, Elekes 
l-a racolat pe Groza sub numele conspirativ Teodor Nicolae, 
utilizându-l iniţial pentru supravegherea foștilor săi camarazi, 
dar și a profesorilor şi elevilor de la Liceul de Băieți nr. 1 din 
Oradea. În aprilie 1949, la două luni după semnarea angaja- 
mentului, Elekes, şi apoi Rada, i-au cerut lui Groza să se im- 
plice în descoperirea grupurilor anticomuniste prin punerea 
în aplicare a unor acţiuni de sabotaj, printre care aruncarea în 
aer a unor poduri, propunere pe care fostul legionar a refuzat-o 

cu obstinaţie şi groază!. Greu de crezut că detonarea unor căi 
de transport ar fi putut coagula oponenții anticomuniști, dar 
este evident că cei doi încercau să-l utilizeze în acțiuni con- 
crete şi directe împotriva regimului comunist. 

În paralel, Rada şi Elekes continuau să caute o variantă de a 
lugi din ţară înainte de a fi prea târziu, iar şansa a venit după 
câteva luni, chiar dacă tentativa în sine părea spectaculoasă, 
neașteptată și extrem de riscantă. Cu câteva zile înainte de a 
o pune în practică, Ilie Rada a fost pentru ultima dată în satul 
natal să-şi vadă tatăl şi fratele mai mic, Gheorghe. Era perfect 
conştient că ceea ce avea să facă urma să se răsfrângă asupra fa- 
miliei sale, căci, aşa cum își amintea Gheorghe Rada, subloco- 
tenentul de Securitate l-a privit şi i-a spus „ei, puştiule, nu ştii 
tu ce te aşteaptă pe tine”, iar apoi i-au dat lacrimile”. La 5 iulie 
1949, Rada şi Elekes s-au urcat la bordul avionului Securității 
Oradea, împreună cu numeroase dosare de anchetă, sub pre- 
textul că trebuie să le prezinte la sediul central din București. 
Numai că în loc să îndrepte manşa spre Capitală, aceştia au pus 
cap-compas teritoriul iugoslav, unde au aterizat după câteva 
ore, spre uimirea autorităţilor de la Belgrad şi spre stupefacția 
ministrului Gheorghe Pintilie. Toma Elekes și Ilie Rada au fost 
închiși în lagărul de refugiați de la Jagodina, aflat la câteva zeci 
de kilometri sud de Belgrad (același centru de detenţie pe unde 
aveau să treacă, în 1950, şi Sabin Mare cu Gavrilă Pop, viitorii 
colegi ai lui Rada în grupul „Fiii Patriei”, fiind însă aproape si- 
gur că i-a cunoscut pe cei doi mai târziu, în Franța). 

Defecţiunea şi fuga sa din ţară vor avea repercusiuni tragice 
asupra familiei, căci, dacă fostul ofiţer le scăpase, Securitatea se 
putea răzbuna pe apropiații rămași în ţară. Cel mai dramatic 

destin a fost al surorii sale Ana, despre care viitorul ei soț po- 
vestea în 1954 informatorului „Şoferul”: 


securitatea/bandiţii ăştia/au ridicat pe [...] soţia mea care 
era in etate numai de 14 ani și au ţinut-o la puşcărie un an și 
jumătate, într-o mizerie, pe piatră goală, udată cu apă, au tor- 
turat-o tot timpul şi apoi după un și jumătate, a venit cineva 
în inspecţie la închisoare şi a întrebat-o ce este cu ea acolo? 
Atunci ea a povestit cum a fost ridicată de securitate, şi după 
10 zile i sa [sic!] dat drumul din închisoare!. 


Nici tatăl şi nici fratele său nu au scăpat de temniţă, fiind 
încarcerați numai două luni. Probabil că intuise ceea ce avea 
să se petreacă cu apropiații săi rămaşi în mâinile puterii de 
la Bucureşti, sau poate chiar fusese, într-un fel sau altul, in- 
format, pentru că odată cu trecerea timpului anticomunis- 
mul lui Rada se consolidează, iar bărbatul caută o formă de 
răzbunare. De aceea, în iulie 1950, pe când încă se mai afla 
în lagărul de la Jagodina, trimitea o scrisoare pe adresa tată- 
lui său, fostul ofițer de Securitate știind că, foarte probabil, 
corespondenţa familiei era supravegheată, iar rândurile pe 
care le scria aveau să ajungă pe birourilor foştilor săi colegi 
de la Oradea. Pe lângă amintirea locurilor natale şi a dorului 
de a-şi revedea familia, Rada strecura în scrisoare şi câteva 
rânduri ţintite anume către urmăritorii săi: 


v-am mai scris până acum câteva scrisori şi nu am pri- 
mit răspuns, lucru ce nu mă miră deloc fiindcă știu sigur 
că am încă mulţi buni voitori (foşti colegi) la Oradea cari 
aşteaptă cu nerăbdare să afle vești de la mine și se bucură 
când le primeşte [sic!], întocmai cum s-ar bucura să-și 

înfigă ghiarele în corpul meu și să-mi sugă sângele. [...] 
Dumnezeu va răsplăti ulterior tuturor acei [sic!] cari azi 
sunt păpuși roșii în mâna celor fără de lege!. 


Între timp, Rada luase legătura cu cineva de la Ambasada 
l'ranţei la Belgrad şi, folosindu-se de câteva cunoștințe co- 
mune, a reuşit să obțină viza mult așteptată, sosind la Paris 
in octombrie 1950, unde a intrat destul de repede în serviciul 
condus de Opran pe care îl cunoștea din timpul războiului. 
Dorința sa de a lupta efectiv împotriva regimului comunist 
işi găsise contextul perfect pentru a se împlini, fiind încă de 
la bun început direcționat către Biroul Ofensiv pentru a face 
parte din echipele ce trebuiau instruite să fie trimise în țară. 


Gavrilă Pop. Tânărul parașutist 


„Un flăcău chipeş, înalt, configuraţie atletică, brunet și cu 
părul creţ”? - aşa a rămas Gavrilă Pop în amintirea localni- 
cilor din Pir, satul unde a copilărit şi unde s-a întors să lupte 
împotriva comunismului. S-a născut la 17 octombrie 1928 
într-o familie de ţărani, fiind al doilea dintre cei trei copii ai 
lui Octavian şi Floarea. Fratele său mai mare, Octavian, a pre- 
luat numele tatălui şi avea să fie, pentru o vreme, camaradul de 
aventură al lui Gavrilă, în timp ce Cornelia, sora lor mai mică, 
s-a stabilit la Timişoara. 

Destinul său şi al fratelui său s-a schimbat pentru totdeauna 
în 1950, atunci când cei doi tineri au decis să fugă din ţară, iz- 
butind să treacă frontiera în Iugoslavia, unde au fost prinși și 
internaţi într-un lagăr de refugiaţi, muncind pentru o vreme 
într-o mină de cărbuni. În centrul de detenţie de la Jagodina l-a 


' ACNSAS, Fond Informativ, dos. 632 268, vol. 2, f. 187. 
* Ioan Ciarnău, Vânătoarea de spioni, Editura Fidelia, Simeria, 2013, p. 86. 


478 LUCIAN VASILE 


cunoscut pe Sabin Mare, cel alături de care va reveni în ţară în 
1953, întâlnire care, probabil, a cauzat despărțirea drumurilor 
sale şi ale fratelui său. Gavrilă a plecat în Austria, prima oprire 
fiind în lagărul de refugiaţi de la Klagenfurt, unde a fost supus 
unui prim interogatoriu, apoi i s-a permis să-şi continue drumul 
spre Vest!. Ajuns la Salzburg, a primit găzduire şi hrană la un că- 
min al Bisericii Catolice, unde a fost abordat de serviciile secrete 
americane, care l-au recrutat pentru instructaj în centrele din 
Germania şi Franța. Dar înainte de a fi trimis în bazele de antre- 
nament, a fost supus unui test cu poligraful, şi, în cele din urmă, 
a sosit la Andilly după un ocol prin Germania. 

În schimb, fratele său Octavian s-a înrolat în armata ameri- 
cană, iar după perioada de instrucție a fost trimis în Coreea să 
lupte împotriva trupelor comuniste ale lui Kim Ir Sung, susținute 
de Beijing. Căzut prizonier în mâinile chinezilor, aceștia l-au 
predat sovieticilor care, la rândul lor, l-au trimis autorităţilor 
române“. După ce a călătorit pe jumătate din glob, Octavian a 
ajuns în mâinile Securităţii la 10 februarie 1953, fiind condam- 
nat la cinci ani de temniță grea, din care a executat ceva mai 
mult de doi, fiind grațiat în 1955. În timp ce fratele său era supus 
interogatoriilor şi, ulterior, cunoştea regimul carceral comunist, 
Gavrilă Pop se pregătea să se fie paraşutat în România. Cei doi 
nu aveau să se mai întâlnească însă niciodată. 


Constituirea grupului 


Ce anume a făcut Ilie Rada, primul dintre cei trei ajunși 
în Franța, mai bine de un an şi jumătate este neacoperit do- 
cumentar și nici el nu oferă suficiente informaţii lămuritoare. 
Cert este că, în ciuda prieteniei cu Opran, nu a părăsit SIMRE 

odată cu debarcarea fostului comandor de aviaţie, ci a trecut 
in subordinea lui Neagu Djuvara, noul lider al structurii se- 
irete româneşti. Aproape concomitent soseau la Paris şi Sabin 
Mare, şi Gavrilă Pop, conturându-se astfel viitoarea echipă ce 
va purta numele de cod „Fiii Patriei”. Despre Mare, cel putin, 
se cunoaşte că în primăvara anului 1952 încă se mai afla la 
Salzburg, dar în vară se stabilise deja în Franța’. Cel mai pro- 
babil, la mijlocul anului se putea considera că grupul era con- 
stituit, iar cei trei se aflau la centrul de instrucţie de la Andilly, 
unde se antrenau sub coordonarea ofițerului american Lorenz 
şi a colonelului francez Beaumont. 

Totuşi, nici Securitatea nu depusese armele, iar spre sfârşitul 
aceluiaşi an, inspectoratul din Regiunea Stalin (Brașov) repor- 
nea acţiunea informativă pentru identificarea şi strângerea de 
date despre Sabin Mare. Primele măsuri au fost luate abia în 
primăvara anului următor: casa socrului urma să fie pusă sub 
supraveghere, dintre chiriaşi trebuia recrutată ca informator o 
persoană cu dosar curat, iar poştaşul va fi însărcinat să anunţe 
orice corespondenţă suspectă. Unul dintre motive era şi scri- 
soarea conspirativă pe care Sabin Mare i-o trimisese în mai 
1952 Corneliei Mureşan, una dintre surorile sale, probabil îna- 
inte de a pleca spre Franţa. Știind că soţul acesteia dispăruse 
în încercuirea de la Stalingrad, Mare s-a dat drept un fost ca- 
marad german care-l cunoscuse pe domnul Mureşan şi-i pro- 
misese acestuia că, dacă va ajunge să scape din captivitate, 
îi va trimite o scrisoare femeii rămase în România. Legenda 
părea bine construită, însă ceea ce l-a dat de gol pe Samuel 
Mayer (numele fals luat de Sabin Mare) a fost fraza „cum o mai 
duce [sic!] Oţişor şi fosta mea simpatie Eva, Securitatea, care 
nu avea cum să nu remarce scrisoarea venită de la Salzburg, 


' ACNSAS, Fond Informativ, dos. 310 459, vol. 1, f. 78. 

înțelegând aluzia la fiul, respectiv soţia rămași la Făgăraș!. Însă 
ofițerii de Securitate nici nu bănuiau cât de curând aveau să-l 
întâlnească pe „obiectivul” acţiunii informative. 

Vreme de peste şapte luni, cei trei au urmat, sub superviza- 
rea colonelului Gheorghe Sandu, însărcinatul SIMRE pentru cei 
trei, un amplu program de pregătire și instrucţie, ce a cuprins 
salturi cu parașuta, trageri cu armament american şi radiotele- 
grafie, cel puţin partea finală a antrenamentului desfășurându-se 
într-o bază izolată din muntele Gerbier de Jonc, la izvorul 
Loarei. Foarte probabil, cei trei au utilizat aceleași facilități lo- 
gistice folosite și de către grupurile de legionari (ori pregătite 
pe filieră legionară) ce aveau să fie trimise în țară, în aceeași pe- 
rioadă. De aceea, pe lângă colonelul Sandu, din partea SIMRE, 
Mare, Rada și Pop au avut legături, în perioada de instrucție, 
şi cu Mircea Muşetescu; iar Pop a avut legături cel puţin şi cu 
Traian Borobaru, care i-a indicat ca în cazul în care este nevoit 
să fugă din ţară pe cont propriu să treacă graniță iugoslavă şi să 
caute sprijin la un anume preot Ferestreu din satul Novo Selo 
din Banatul Sârbesc”. Totodată, erau vizitaţi periodic de către 
Lorenz, din partea serviciului secret american, şi de Beaumont, 
ca reprezentant al celui francez, cei doi chiar cerându-le mem- 
brilor echipei „Fiii Patriei” să facă o simulare a parașutării în 
țară, exercițiu pe care l-au executat perfect. 

Cei trei urmau să fie dotați cu un aparat de radio-emisie 
de fabricaţie americană - a cărui utilizare cădea în sarcina 
lui Rada, care avea asupra sa codurile de comunicaţie - arme 
automate, pistoale de mici dimensiuni, grenade şi fumigene. 
Totodată, fiecare avea acte de identitate false, consemnate ră- 
mânând numai identitățile conspirative ale lui Sabin Mare și 


' ACNSAS, Fond Informativ, dos. 310 459, vol. 1, f. 78. 

Ilie Rada: Petru Mureşan, respectiv Ilarie Ralea. La fel ca în 
cazul echipei Robert, în situația în care ar fi fost descoperiţi, 
ceea ce ar fi dus inerent la eşuarea misiunii, era esenţial ca cei 
trei să scape de Securitate (dacă fiecare o făcea pe cont pro- 
priu, existau anume puncte de „rendez-vous” unde s-ar fi pu- 
tut regrupa) şi apoi să încerce trecerea graniței în Iugoslavia, 
unde puteau contacta ambasada americană din Belgrad fo- 
losind parola „Carpaţi”. Agenţii secreţi americani din cadrul 
reprezentanţei diplomatice aveau responsabilitatea de a le faci- 
lita ieşirea din ţară şi revenirea în Franţa. Era de luat în calcul 
şi scenariul în care, odată descoperiți, nu ar mai fi putut ieşi 
din încercuirea Securităţii: dacă şi-ar fi terminat gloanţele, fie- 
care avea câte o capsulă cu otravă care putea fi folosită pentru 
a nu cădea vii în mâinile puterii de la Bucureşti. 

Modul în care s-a aşezat ierarhic grupul nu este foarte deslușit, 
cunoscându-se numai că Sabin Mare fusese ales (sau numit) şef 
al echipei. Decizia pare să fi luat în calcul două aspecte majore: 
pe de o parte, Mare era ofițer de carieră şi avusese o semnifica- 
tivă experiență a frontului, dar și o solidă pregătire militară. În 
al doilea rând, lansarea urma să aibă loc în zona în care copilă- 
rise şi în care încă îşi păstra numeroase legături pe care putea 
conta pentru acomodare şi dezvoltarea ulterioară a activităţii. 
Un aspect mai nebulos ţine de chimia şi de dinamica internă a 
grupului, mai ales că singura sursă utilă în această privinţă este 
mărturia lui Ilie Rada din care nu transpare o simbioză perfectă 
sau o încredere totală a membrilor echipei sau, cel puţin, a sa 
faţă de ceilalți doi. Totuși, trebuie avut în vedere faptul că sin- 
gurul interviu existent a fost luat la mai bine de o jumătate de 
veac de la misiune, interval în care singurul supravieţuitor a tre- 
buit să suporte numeroase insinuări şi reproşuri care și-au pus 
probabil amprenta asupra viziunii sale. De asemenea, un aspect 

care trebuie clarificat este apartenenţa politică sau ideologică 
a grupului, în raport, bineînţeles, cu trecutul fiecărui membru 
şi cu filiera instituțională prin care urmau să fie trimişi în ţară. 
În această ultimă privinţă, lucrurile sunt clare de la bun înce- 
put: SIMRE, fiind o expresie a CNR (în special sub conduce- 
rea lui Djuvara), era dezbrăcată de coloratură politică, singura 
poziţionare fiind cea anticomunistă. În schimb, la o primă ve- 
dere, situația nu este atât de limpede prin prisma biografiilor. 
Dintre toţi trei, Ilie Rada a avut cel mai evident angajament, prin 
apartenenţa sa legionară în timpul Statului Naţional Legionar. 
Însă viitorul ofiţer de Securitate poate fi considerat mai degrabă 
un „septembrist” care a intrat nu neapărat din convingere, cât 
din oportunitate în Mişcarea Legionară, dovadă că implicarea 
sa a dispărut după Rebeliune. Nu a fost cercetat şi condamnat 
pentru vreo acţiune în zilele din ianuarie 1941, iar ulterior nu 
a mai activat în clandestinitate. Nici în exil nu a avut vreo le- 
gătură cu structurile legionare cu toate că, aproape sigur, ar fi 
fost o piesă dezirabilă pentru acestea. În ceea ce-l privește pe 
Sabin Mare, sprijinul acordat grupului Carpatin Făgărășan nu 
trebuie înţeles ca o dovadă de adeziune politică la coloratura lui 
Gavrilă Ogoranu (nici măcar în documentele Securităţii, fostul 
ofițer nu este încadrat ca legionar ori sprijinul acordat luptăto- 
rilor din munţi ca „ajutor legionar”). Decizia sa a ţinut strict de 
poziţionarea acestora explicit, asumat şi înarmat anticomunistă, 
şi, mai ales, de solicitarea lor de ajutorare, căci nu Mare s-a dus 
la Grupul Carpatin Făgărășan, ci membrii acestuia l-au abordat. 
Chiar Ion Gavrilă Ogoranu rememora cuvintele pe care Sabin 
Mare i le-a spus la ultima întâlnire, înainte să fugă din ţară, şi 
care aruncă o imagine foarte transparentă a poziționării viito- 
rului lider al grupului „Fiii patriei”: „precum preoţia e o pe- 
cete pe care o porţi toată viaţa şi nu te poţi lepăda de ea, tot așa 

pentru mine e jurământul militar. Cât voi trăi, eu voi fi ofițer 
al Armatei Regale Române și voi acţiona în consecinţă”. Poate 
mai discutabilă ar putea fi presupusa sa maghiarofobie, rezultat 
al contextului geografic şi istoric în care a crescut Sabin Mare, 
zona sa natală fiind anexată de Ungaria horthystă în 1940. Este 
astfel de înțeles (ceea ce nu implică inerent şi aprobare) modul 
in care se raporta un fost ofițer al Armatei Regale Române, în 
anii imediat următori celui de-al Doilea Război Mondial, la o 
relaţionare interetnică încă marcată puternic de traume şi ten- 
siuni. Cel mai simplu caz era al lui Gavrilă Pop, care nu putea fi 
acuzat de încadrare legionară, de vreme ce avea numai 12 ani 
la momentul în care Mişcarea a fost interzisă şi activitatea sa a 
dispărut din spaţiul public. Nu este foarte clar cum era încadrat 
politic conform şablonului Securităţii, însă fratele său, cel care 
l-a îndrumat în fuga din ţară şi în prima parte a exilului, era ca- 
talogat „apolitic”. Așadar, este evident că din punct de vedere 
politic, în 1953, cei trei membri ai grupului „Fiii Patriei” aveau o 
poziționare asemănătoare: ferm anticomunistă. 

Chiar dacă aveau puncte comune, nu însemna că animo- 
zităţile sau îndoielile nu ar fi existat în sânul „Fiilor Patriei”, 
însă acestea trebuiau lăsate la o parte căci în iunie 1953 Sabin 
Mare, Ilie Rada și Gavrilă Pop se pregăteau pentru ceea ce putea 
fi misiunea vieţii lor. La sfârşitul lunii, plecau cu un avion spre 
Grecia, unde vreme de câteva zile au aşteptat să fie parașutați 
în România comunistă. 


Infiltrarea 


În noaptea de 30 iunie/ iulie 1953, un avion militar ameri- 
can decola din apropierea Atenei, avându-i la bord pe cei trei 
membri ai grupului „Fiii Patriei”, îndreptându-se spre nord. 


' loan Ciarnău, op. cit., p. 80. 

Arsenalul cu care au plecat era unul consistent şi divers: pis- 
toale automate cu câte 300 de cartușe, câte un pistol cu 200 
de cartușe, un pumnal și o hartă, şase grenade, lanterne mari 
pentru semnalizarea următoarelor avioane care urmau să mai 
aducă echipe, precum şi becuri cu care se putea amenaja o 
pistă incognito de aterizare. În plus, aveau sume mari de bani 
româneşti, cocoşei de aur, sticluțe cu lichid ce paraliza mirosul 
câinilor de urmărire, somnifere şi capsule cu otravă, o staţie 
de radio-emisie, aparate de fotografiat, douăsprezece hărți, dar 
şi un stilou care masca de fapt o armă ce le permitea retrage- 
rea în cazul în care erau atacați. Potrivit lui Gavrilă Pop, meca- 
nismul era unul atipic: „se introduce cartușul înăuntru, când 
ești surprins şi nu vrei să faci uz de armă ca să nu faci zgo- 
mot, scoţi stiloul din buzunar şi declanşezi gazul lacrimogen, 
care orbește omul pentru 48 de ore. Astfel ai timp să fugi”. Nu 
aveau să folosească niciodată această armă atipică, cu toate că 
desfăşurarea ulterioară a misiunii avea s-o solicite. 

Aeronava a traversat Bulgaria, apoi Dunărea, a tăiat 
Câmpia Română și vârfurile Carpaţilor, parcurgând în vi- 
teză podișurile transilvănene, până când granița cu Uniunea 
Sovietică a apărut la orizont. Locul prestabilit şi locul unde a 
avut loc efectiv parașutarea sunt incerte. Se pare că cei trei ar 
fi trebuit să ajungă pe malul Someșului, nu departe de satele 
Potău, Cărășeu și Apa, meleagurile unde copilărise Sabin Mare 
și pe care le cunoștea atât de bine. Însă poate că din teama 
de a nu fi reperaţi de radarele românești ori de cele sovietice, 
sau dintr-o eroare de navigaţie, agenţii au fost lansați tot pe 
malul Someşului, dar mai aproape de Dealurile Chioarului, la 
nord de localitatea Jibou. După ce toţi trei au sărit din avion, 
aparatul de zbor a făcut o întoarcere bruscă de 180 de grade, 


' Traian Golea (editor), op. cit., p. 259. 

indreptându-se spre baza din Grecia şi reuşind să îşi ducă la 
bun sfârşit misiunea fără să fi fost detectat de aviația de vâ- 
nătoare română. Conform dosarelor Securităţii, misiunea se 
bucura încă de un secret absolut, Bucureştiul neștiind la acest 
moment de sosirea „Fiilor Patriei”. Versiunea documentară 
este însă contrazisă de mărturia lui Rada, care afirmă că încă 
de la intrarea în spaţiul aerian românesc, aeronava americană 
ar fi fost escortată de două avioane de vânătoare ale regimului 
comunist, care însă, în mod bizar, au lăsat-o practic să survo- 
leze țara până aproape de granița nordică cu Uniunea Sovietică 
şi apoi să se întoarcă în siguranţă. Fostul membru afirmă că ar 
fi fost parașutați la Marghita sau la Apa, în comuna de unde 
era originar Mare, şi 


când am ajuns la Apa [nu e clar unde afirmă Rada că au 
fost lansați - n.m.] unde am fost parașutați, după o oră a ve- 
nit Securitatea, patrule de securitate, care trăgea în pădurea în 
care noi trebuia să ne ascundem. Din fericire, n-am... fost în 
pădurea aia, am fost într-un boschet, în altă parte. Și când am 
auzit că trag, au tras toată dimineaţa până la prânz, trăgeau 
aşa, aiurea, în pădure, ca să ne scoată ca pe iepuri. 


Fără a nega veridicitatea mărturiei lui Rada, descrierea pri- 
melor ore ale misiunii nu este confirmată documentar. Nu 
există nicio notă sau vreun raport care să ateste că Securitatea 
se aştepta la sosirea lor, că ar fi fost identificată o aeronavă 
străină care a survolat teritoriul țării ori au fost dislocate trupe 
care au căutat paraşutişti şi care ar fi tras ore în şir în speranţa 
de a-i găsi pe aceştia. Dacă ar fi fost așa, atunci ar fi urmat 
nesfârşite căutări frenetice, aşa cum s-a petrecut, de altfel, 


! Arhiva Rador, Interviu cu Ilie Rada, Cota R809. 

după descoperirea lor peste numai câteva săptămâni. Or, după 
pretinsele ore de rafale continue de armă cercetările s-au în- 
cheiau subit, ca şi cum Securitatea s-ar fi resemnat cu ideea că 
parașutiștii nu au fost de găsit. 

În realitate, imediat după atingerea în siguranță a solului, 
aceştia au îngropat paraşutele, căştile, dar, în mod inexplica- 
bil, şi armele (sau cel puţin o parte a lor). Din fericire, fra- 
gilul echipament de radio-emisie nu fusese afectat de şocul 
aterizării, aşa că Rada l-a putut pune în funcţiune și a trans- 
mis către Paris că ajunseseră în siguranţă pe teritoriul româ- 
nesc şi urmează să treacă la faza următoare a misiunii lor. 
Este prima dintre cele două utilizări certe ale aparatului de 
emisie-recepţie, existând însă posibilitatea, neconfirmată 
până acum, ca și alte transmisiuni să fi avut loc ulterior, prin 
care echipa din ţară comunica informaţii economice, mili- 
tare şi sociale obținute de la cei cu care au intrat în contact în 
săptămânile următoare!. 

În ciuda distanţei dintre locul de parașutare și comuna 
unde locuiau numeroase rude ale lui Sabin Mare, grupul s-a 
deplasat cu succes la Apa. Anticipând că locuinţele părinţilor 
şi surorii sale pot fi sub supraveghere, Mare şi camarazii săi 
au apelat la familiile lui Iosif Bonta şi Gheorghe Bonta care, 
după ce au trecut peste uimirea şi spaima generate de oaspeţii 
neaşteptați, le-au oferit găzduire în podul grajdului de ani- 
male, precum și în ampla pivniță din curte. Liderul grupului 
a cerut rudelor sale să nu spună nimănui despre prezenţa sa 
în ţară, însă soţia vărului său nu s-a putut abţine și i-a destăi- 
nuit Aureliei Cosma că Sabin Mare a revenit în ţară şi, impre- 
ună cu alţi doi tineri, stă ascuns la locuinţa ei, propunându-i 
să-şi întâlnească fratele. Revederea a fost un moment nu 


' ACNSAS, Fond Informativ, dos. 632 268, vol. 5, f. 331. 

numai emoţionant pentru amândoi, cât şi revelator pentru 
idealurile care îl animau pe fostul ofiţer al Armatei Regale. 
Aurelia Cosma își amintea că 


[atunci] când am auzit că-i vorba de fratele meu, m-am 
dus acolo, şi tare am plâns atunci, pentru că știam ce urmează, 
cât erau de persecutați toţi ăştia care erau suspecți. Şi i-am 
spus: „Eram fericiţi că eşti acolo și-ai scăpat de Securitate, de 
ce te-ai întors?” Şi el, săracu, o zis: „Noi trebuie să luptăm 
toți pentru țară, să nu așteptăm să vină străinii să lupte pen- 
tru noi”, Şi zice: „În alte țări mult mai mulți au fost parașutați, 
care-au voit să meargă să lupte... Românii au fost cei mai 
slabi”. Şi aşa m-a impresionat... 


Aurelia Cosma l-a avertizat pe Sabin Mare că Securitatea 
il caută neîncetat din 1951, iar Apa este un loc periculos pen- 
tru a fi utilizat ca ascunzătoare de lungă durată. Așa că Mare 
şi camarazii săi au decis să îşi ascundă o bună parte din provi- 
zii şi echipamente în casa lui Gheorghe Bonta (care, în prea- 
labil, conform instrucţiunilor, dezgropase paraşutele) şi să își 
schimbe gazdele, hotărând să străbată aproape 200 de kilome- 
tri până în satul Albeşti din comuna Răbăgani, judeţul Bihor, 
unde intenționau să apeleze la o rudă a lui Ilie Rada. Este greu 
de stabilit când au părăsit Apa (probabil pe 6 sau 7 iulie) şi ce 
traseu au ales, dar cert este că în seara zilei de 10 iulie 1953 
cei trei au apărut la uşa casei unde locuia loan Bidileanu, un- 
chiul lui Ilie Rada, eveniment care i-a schimbat viața pentru 
totdeauna şi a cărui amintire nu l-a părăsit niciodată. Într-o 
discuţie purtată cu ofiţerul de legătură, la sfârşitul lui decem- 
brie 1954, Bidileanu rememora acea fatidică noapte de vineri: 


' Cosmin Budeancă (coord.), Experiente carcerale în România comunistă, 
vol. I, Editura Polirom, Iaşi, 2007, p. 249. 

După ce m-am culcat, cineva a bătut la ușe. Eu am între- 
bat că cine e. Ela răspuns: „Miliția caută pe Rada. Vino şi des- 
chide”. Eu atunci am zis că să aprind lanterna, prima dată. El 
a zis: „Nu aprinde, eu sunt[,] Ilie”. Am început să tremur de 
frică şi l-am întrebat: „De unde vii? Ce cauţi la mine? O să te 
prindă cineva aici la mine”. 

Rada: „Nu plânge mă, fii băiat deştept, n-ai nicio frică. Nu 
se întâmplă nimic. Noi am venit pentru festival [al tineretu- 
lui - n.m.]. Am trecut şi pe la voi să vă văd ce mai faceţi. Nu 
fi fricos. Plec imediat numai să-mi dai să mănânc ceva. [...] 
Pune într-un castron mai mare, pentru că mai sunt cu mine 
doi oameni [...) Ar fi bine să-i chem şi pe ei în casă”. 

[Bidileanu - n.m.]: „Măi, Hie! Se scoală fata [fiica lui loan 
Bidileanu - n.m.] şi vă vede. Să nu spună la cineva”. 

Rada: „N-ai nicio frică, că în curând vin americanii şi ne 
scapă”. 


Numai că Rada şi cei doi camarazi ai săi nu au plecat după 
ce au luat masa, ci au rămas în casa lui Bidileanu pentru trei 
nopţi, în ciuda temerilor unchiului său. La fel ca în multe 
alte cazuri ale agenţilor SIMRE ajunşi în țară, conspirativita- 
tea lor poate fi catalogată, cel puțin, drept discutabilă. Având 
bani românești primiţi înainte de plecarea în misiune, Rada 
l-a pus pe unchiul său să cumpere provizii, cantitatea mare 
de alimente procurate de țăranul din Albești putând să atragă 
atenţia şi să ridice semne de întrebare din partea potenţialilor 
informatori din sat. În plus, chiar Bidileanu puncta că cei 
trei păreau foarte încrezători în forţele proprii şi în iminenta 
prăbuşire a comunismului, fiind lipsiţi de precauţie: unul din- 
tre ei i-a dăruit un ceas nou, de origine occidentală, iar fiica 
sa a primit un inel. I-au cerut apoi să-i pună în legătură cu 

un anume Gogu, miliţian pe care fostul ofiţer de Securitate 
il cunoştea și credea că poate avea încredere în el, însă res- 
pectivul fusese relocat la un alt post. În final, membrii gru- 
pului au decis să abandoneze locuinţa lui Bidileanu şi să se 
mute într-o pădurice de la marginea comunei Albeşti unde 
au încercat să îşi construiască un adăpost provizoriu. De ce 
au ales să părăsească locuinţa modestă, dar care le asigura 
un minim de confort şi conspirativitate pentru un bordei ce 
trebuia perfect camuflat şi păzit reprezintă numai unul din- 
tre multele mistere care însoțesc povestea misiunii lor. Planul 
lor a fost însă dat peste cap de vestea primită de la Bidileanu 
a două zi după mutare, conform căreia Securitatea ar fi aflat 
de prezența lor (ceea ce, din nou, pare să nu fie adevărat). 
Speriaţi că ar putea fi capturați, cei trei au părăsit intempestiv 
bordeiul şi au decis să se îndrepte spre nord, spre a treia vari- 
antă de găzduire pe care o aveau, la familia luhasz din Pir, în 
care Gavrilă Pop avea încredere. 

Cei trei au ajuns în comuna bihoreană pe la mijlocul lunii 
iulie 1953 şi au rămas aproape o lună. La locuinţa bătrânu- 
lui Vasile şi a soţiei sale Floarea luhasz, se găseau Ioan luhasz, 
un tânăr de 19 ani, care tocmai absolvise liceul, şi surorile 
sale, Maria, cu un an mai tânără, şi Emilia, mezina familiei. 
Paraşutiştii au fost găzduiţi în primă fază în casă, apoi li s-a 
amenajat o ascunzătoare în curte, unde „in spatele peretelui 
din fundul pivniţei au mai săpat o grotă de dimensiuni con- 
siderabile, 8x3 m, deci o incintă de 24 m?, în care se putea in- 
tra printr-o deschizătură de mici dimensiuni, la prima vedere 
neînsemnată, special amenajată, iar camuflajul fiind realizat 
doar din obiecte casnice vechi, aruncate de-a valma, pentru 
a distrage atenţia [...]”. Toţi cei cinci membri ai familiei i-au 


' loan Ciarnău, op. cit., p. 123. 

sprijinit într-un fel sau altul pe parașutiști, însă de departe cea 
mai consistentă activitate a avut-o loan luhasz, care a înde- 
plinit rolul de curier. Chiar dacă lansarea din avion şi pere- 
grinările ulterioare au avut loc la câteva sute de kilometri de 
Făgăraș, misiunea grupului rămânea contactarea grupurilor de 
rezistenţă din munți şi, date fiind legăturile anterioare ale lui 
Sabin Mare, în special a celui condus de lon Gavrilă Ogoranu. 
Totuşi, posibila deplasare spre Braşov a echipei i-ar fi expus 
pe membrii acesteia unor riscuri uriașe, în ciuda actelor false 
de identitate pe care le aveau. Sarcina a fost preluată de loan 
luhasz, prietenul din copilărie al lui Gavrilă Pop, misiunea 
sa fiind de a-l găsi la Sibiu pe avocatul Grigore Cioloboc din 
Făgăraș, pe care Mare îl cunoştea şi considera că poate conta 
pe el pentru a-l repune în legătură cu partizanii din munți. 
După câteva tentative nereuşite, luhasz a izbutit să îl găsească 
pe Cioloboc, predându-i acestuia câteva mesaje scrise din par- 
tea lui Sabin Mare, care-i transmitea că se află în țară și îi ce- 
rea să se deplaseze la Pir pentru a-l întâlni. Cioloboc a venit în 
comuna sătmăreană la 11 august şi, după ce Mare i-a prezen- 
tat pe colegii săi, cei doi s-au retras într-o încăpere separată 
unde au discutat toată noaptea. Cu ajutorul avocatului (care 
însă pierduse orice legătură cu partizanii încă din 1952), Sabin 
Mare spera să ia contact cu „Grupul Carpatin Făgărăşean” 
pentru a afla starea în care se află membrii acestuia, ce ne- 
voi au şi ce perspective par să se întrevadă. Pe baza acestor 
informaţii liderul grupului „Fiii Patriei” spera să-i convingă pe 
francezi şi, mai ales, pe americani să le parașuteze celor din 
munţi alimente și muniții, pentru a-i ajuta să reziste până la 
mult așteptatul conflictul dintre Est şi Vest care avea, în mod 
inevitabil, să ducă la eliberarea României!. 


' ACNSAS, Fond Informativ, dos. 632 268, vol. 1, ff. 248-249. 

Acţiunea pe linia Cioloboc nu avea să se materializeze din 
cauza căderii grupului, iar restul activității lor din săptămâ- 
nile în care au fost prezenţi la Pir pot fi reconstituite cu greu- 
tate. Unul dintre puţinele crâmpeie acoperite documentar este 
stabilirea contactului între Gavrilă Pop şi sora sa care locuia 
in Timişoara. Gavrilă Pop, Cornelia Silimon şi Vasile Silimon, 
soțul acesteia, s-au întâlnit la 3 august 1953 în cimitirul din 
Pir, iar Gavrilă Pop i-a cerut surorii sale ca, în cazul în care 
vine cineva din partea lui, să trimită o scrisoare la o adresă 
anume din Austria în care să insereze informaţiile pe care i le 
va da necunoscutul. În paralel, Ilie Rada a repus în funcţiune 
aparatul de emisie-recepţie, încercând să restabilească legătura 
cu Parisul, ceea ce se pare că a şi reușit (căci în seara de 13 au- 
gust primea un mesaj codat"), chiar dacă Neagu Djuvara, şeful 
SIMRE, îşi aducea aminte că nu ar fi fost primit niciun semnal 
radio de la „Fiii Patriei”. 

În general, cei trei membri ai grupului au stat mereu împre- 
ună, dar au existat și cel puţin două excepţii: prima dintre ele l-a 
implicat pe Sabin Mare, despre care se cunoaște că la sfârșitul 
lunii iulie 1953 s-a decis să revină la Apa pentru a recupera din 
proviziile şi echipamentele lăsate în casa în care fuseseră ascunși 
în primele zile după parașutare. Soarta a făcut însă ca revenirea 
lui să cadă în cel mai neprielnic moment: tocmai murise soția 
unuia dintre verii care locuiau în clădirea în care fusese ascuns, 
iar curtea era plină de rude și prieteni veniți la înmormântare 
și la pomană. Chiar dacă ar fi reuşit să se strecoare neobservat 
printre zecile de persoane şi să urce în podul casei, riscul să fie 
descoperit de vreunul dintre copii nu era deloc de neglijat. Așa 
că Mare a apelat la sora sa, cerându-i găzduire pentru o singură 


' Arhiva Rador, Interviu cu Ilie Rada, Cota R809. 
? Neagu Djuvara, Amintiri din pribegie... p. 88. 

noapte, înțelegând că fiecare zi petrecută la Apa este un risc 
uriaş. Abia cu această ocazie a aflat şi învățătorul loan Cosma, 
soțul Aureliei, de prezenţa cumnatului său și a acceptat pe loc nu 
doar să păstreze secretul, ci și să-l ajute în scurtul intervalul cât 
avea să fie ascuns în podul casei sale. Sora lui Sabin Mare poves- 
tea peste mai bine de o jumătate de secol: 


Sigur că l-am primit [pe Mare - n.m.]. Şi asta a fost apoi 
nenorocirea mea și mai ales a soţului meu, că el nu ştia de ve- 
nirea lor. Abia când o venit a doua oară fratele meu o ştiut. Şi 
bineînţeles că el o stat cu el în pod, că la noi acasă se pregătea 
pomana, şi erau fel de tel de femei străine, şi n-a vrut să fie 
cumva observat. Soțul meu s-a ocupat de el atât noaptea, cât şi 
în ziua cât a stat... Ce-au discutat... și de ce-a fost așa de grav 
condamnat soţul meu nu ştiu...) 


Versiunea Securităţii, acreditată în procesul-spectacol in- 
strumentat în toamna aceluiași an, spune că loan Cosma l-ar 
fi ajutat pe Mare să realizeze ștampile și acte false, şi i-a oferit 
informaţii militare, politice şi economice în scop de spionaj. 
Fostul ofițer avea deja documente de identitate făcute în ateli- 
erele CIC, de o calitate cu siguranţă mai bună decât ar fi pu- 
tut fi făcute cu instrumentele avute la dispoziție într-o casă 
țărănească. Cât despre informaţiile furnizate, acestea nu puteau 
fi decât cele publicate chiar de regimul de la Bucureşti. Așa cum 
sublinia apăsat şi Aurelia Cosma, un cuplu de învățători care îşi 
ducea existenţa într-o comună pierdută în nordul țării nu avea 
cum să aibă acces la alte informaţii decât cele din Scânteia ori de 
la radioul național. A doua zi dimineață, Sabin Mare a părăsit 
Apa și a revenit la Pir, unde s-a reîntâlnit cu echipa sa. 


' Cosmin Budeancă (coord.), op. cit., p. 250. 

Descoperirea 


Se spune că 13 aduce ghinion. Superstiţia şi-a aflat con- 
lmarea în destinul grupului „Fiii Patriei”, căci 13 august 
1953 a fost ziua fatidică. Dimineaţa, Gavrilă Pop a părăsit 
casa în care se aflau Sabin Mare, Ilie Rada şi familia luhasz 
cu gândul de a pleca la Apa, pentru a aduce echipamentele 
și proviziile rămase în locuința familiei Cosma, fiind aşadar 
al doilea moment în care unul dintre cei trei se despărțea de 
colegii săi. Ce nu ştia Pop era că în acele momente avea să-i 
vadă pentru ultima dată pe cei doi camarazi alături de care 
lusese paraşutat în țară. Pe drumul de la Pir la Apa se afla 
şi Satul Mic, locul unde se găsea fosta soră catolică Sabina, 
pentru care Pop avea două scrisori pe care i le dăduse Sabin 
Mare, care la rândul său le preluase din exil, de la părintele 
Muller şi sora Anunciata, fostă călugăriță la Institutul Sfânta 
Maria din București. Fostul ofițer Neagu Cosma, implicat în 
acțiunea de anihilare a grupului „Fiii Patriei” şi devenit, mai 
târziu, şeful contraspionajului comunist, susținea că Pop nu 
cra deloc mulțumit de sarcina de a o contacta pe sora Sabina, 
responsabilitate trasată de Mare şi că, în timp ce se îndrepta 
spre Satul Mic, de două ar fi vrut să abandoneze misiunea 
şi să se ducă la sediul Securităţii de la Carei, pentru a-şi de- 
voala acţiunile și a ajuta autoritățile comuniste să-i captureze 
pe cei doi camarazi ai săi, în speranţa primirii unei clemente 
din partea regimului de la Bucureşti!. Cel mai probabil, ipo- 
teza este falsă, servind exclusiv scopului propagandistic al 
Securităţii de a-şi denigra adversarii şi a le crea o imagine de- 
rizorie. Ce ar fi determinat un om cu pregătirea lui Pop, cu 
spiritul său de luptă şi de sacrificiu, care nu avea niciun motiv 


! Neagu Cosma, op. cit., pp. 180-185. 

să creadă că a fost sau e pe cale să fie descoperit, să trădeze 
misiunea pentru care se pregătise ani de zile, trimițându-și 
la moarte sigură camarazii, pentru un regim de care fugise şi 
de a cărui clemenţă nici măcar nu putea fi sigur? Dacă ar fi 
fost chinuit de gândul conlucrării cu Bucureștiul, pentru a-şi 
salva viaţa, de ce s-a mai întâlnit cu numai 10 zile înainte cu 
sora sa, singura rudă apropiată pe care o mai avea în viaţă, 
atrăgând-o astfel în acest proiect deosebit de periculos? 

Dincolo de legenda creată de Securitate, este cert că agentul 
a reuşit să o întâlnească pe sora Sabina și i-a predat scrisorile în 
care pastorul şi maica o rugau să le acorde curierului și cama- 
razilor săi tot ajutorul de care aceştia ar avea nevoie. După ce 
a parcurs rândurile scrise de cei doi, fosta maică i-a oferit găz- 
duire lui Pop şi, ulterior, a părăsit casa. Chiar dacă își reținuse 
destul de bine emoţiile, femeia se panicase atunci când a înţeles 
că scrisorile o puteau atrage într-o acțiune anticomunistă, așa 
că i-a cerut sfatul unui cunoscut care lucra la aprozarul din sat. 
Bărbatul a sfătuit-o să se întoarcă acasă şi, în orele următoare, 
să spele rufe şi să le întindă în curte, iar dacă Gavrilă Pop încă 
se mai află în locuinţa ei, să întindă şi o pânză roșie. Sabina a 
făcut întocmai, iar între timp funcţionarul a alertat Miliția și 
Securitatea, care, sub comanda lui Vasile Stern, au încercuit 
casa şi văzând pânza roşie fluturând pe una dintre sârme au 
luat cu asalt clădirea şi l-au capturat pe agentul trimis de la 
Paris înainte ca acesta să poată răspunde cu arma pe care o 
avea asupra sa ori să înghită pastila cu otravă. 

Din acest moment era inevitabilă căderea întregului grup 
şi timpul curgea în defavoarea lui Rada și Mare. Obţinând de 
la Pop informaţii despre casa unde se ascundea restul gru- 
pului, cei din Securitatea locală nu au mai aşteptat să anunţe 
Bucureştiul sau, măcar, Oradea, şi să primească întăriri, ci au 

decis să acţioneze pe cont propriu pentru a-şi asuma toate me- 
ritele capturării echipei de „bandiți trimişi de imperialiştii an- 
plo-americani”!. Aproape de miezul nopţii, locuinţa familiei 
luhasz a fost încercuită, însă, din lipsă de oameni ori slabă pre- 
pătire, manevra nu a fost corect efectuată, lăsându-se o breşă 
în spatele casei. Apoi, trupele de Securitate nu au luat cu asalt 
casa, ci au bătut la poartă. Crezând că a revenit Gavrilă Pop, 
Mare şi Rada (care tocmai primea un mesaj radio de la Paris) 
| au trimis pe loan luhasz să deschidă, insă atunci când au auzit 
comanda „stai!” au înţeles pericolul iminent. Imediat au apu- 
cat pistoalele şi au sărit pe geam, fugind prin curtea din spate. 
Chiar şi la mai bine de 45 de ani după acea noapte, Ilie Rada 
incă îşi amintea cu claritate acele secunde: „Trebuia să trecem 
de acolo de unde eram, trebuia să trecem printr-un gard viu. Și 
am trecut amândoi, unul lângă altul. Eu am căzut, m-am îm- 
piedicat în gard şi am căzut. Mare, săracul, a luat-o înainte şi 
”2 Sub impulsul perico- 
lului iminent și al adrenalinei de moment, Rada a înţeles că nu 


nu l-am mai văzut, nu l-am mai găsit 


poate ceda, că trebuie să se ridice și să continue să fugă, chiar 
şi pe cont propriu. Aşa că a făcut-o şi, în acele secunde, a luat 
decizia care a făcut diferenţa dintre libertate şi captivitate, din- 
tre viaţă şi moarte: se va îndrepta direct către al doilea punct de 
rendez-vous, căci primul era prea aproape şi cu siguranţă ar fi 
fost sondat de Securitate în următoarele ore. În schimb, Sabin 
Mare s-a hotărât probabil să se îndrepte spre cel mai apropiat 
loc prestabilit pentru regrupare, sperând să-l regăsească acolo 
pe Rada. Cei doi însă nu aveau să se mai întâlnească niciodată. 

http://www.rador.ro/2016/03/14/din-dosarele-securitatii-grupul-fiii- 
patriei/ (accesat la 20 februarie 2020). 


? http://old.rri.ro/arh -art.shtml?lang=2&sec=40&art=22820 (accesat la 
20 februarie 2020). 

În urma lor, rămăsese o casă plină cu efectele echipei, inclu- 
siv aparatul de emisie-recepție pornit pe frecvenţa de comuni- 
care cu Parisul. Pentru Securitate, misiunea fusese mai degrabă 
un eșec, aşa că la scurt timp după fuga lui Mare şi Rada, fie- 
care casă din comuna Pir a fost percheziționată de trupele de 
Securitate și în tot raionul Carei „s-au făcut scotociri [...] cu 
echipe formate din cetăţeni cinstiţi, fiecare echipă fiind condusă 
de către un organ militar (Securitate sau Miliție)”. Pierderea 
printre degete a celor doi agenţi parașutați a produs agitaţie şi 
nervozitate în rândurile conducerii Securităţii, care a perceput 
cele petrecute la Pir ca o înfrângere usturătoare şi o umilință 
ce trebuia răzbunată. A doua zi dimineaţă, la 14 august, din 
cabinetul ministrului adjunct al Securităţii pleca către toate 
direcțiile regionale Cluj, Oradea, Stalin și Suceava (adiacente 
zonei unde fuseseră reperaţi cei doi), precum și către Direcţia 
de transporturi — direcţiile regionale un ordin „strict secret și 
foarte urgent” de identificare şi prindere a lui Sabin Mare şi Ilie 
Rada. Gheorghe Pintilie le ordona şefilor de Securitate: 


Sub directa dvs. conducere veți mobiliza întreg aparatul de 
Securitate şi Miliție şi întreaga rețea informativă. [...] De la 
primirea prezentului ordin, veţi trece imediat la reactivizarea 
rețelei informative, căreia i se va trasa sarcini concrete pentru 
supravegherea strictă a familiilor, rudelor şi cunoscuţilor ce- 
lor doi bandiți, în vederea prinderii lor. În permanent - zi şi 
noapte - trebuesc ţinute sub control toate drumurile, gările, 
trenurile, autobuzele care fac curse și toate ieșirile din oraș. 
[...] Din trei în trei zile, veți raporta mie personal, prin tele- 
imprimator, rezultatele obținute. De îndeplinirea prezentului 
ordin, sunteți răspunzător dvs. personal.” 


' ACNSAS, Fond Informativ, dos. 632 268, vol. 1, f. 188. 
2? ACNSAS, Fond Informativ, dos. 310 459, vol. 1, ff. 139-140. 

Întreaga Transilvanie era răscolită de filtrele instalate, de 
trupele de Securitate care verificau orice individ suspect şi de 
ofițerii care îşi recontactau, cu febrilitate, reţelele de informa- 
tori. La poduri erau puse echipe mixte care legitimau trecă- 
torii, în garniturile de tren documentele fiecărui călător erau 
verificate şi la cea mai mică suspiciune respectivul era reținut. 
Bănuiala că Sabin Mare s-ar putea îndrepta spre Făgăraș, unde 
ar fi putut conta pe sprijinul apropiaților şi prietenilor, trans- 
lormase întreaga zonă într-o fortăreață: echipe de miliție pa- 
trulau străzile, la intrările în localitate erau instalate filtre, iar 
trupe de Securitate efectuau razii în satele din jur. Familia 
limbacher era pusă sub supraveghere strictă, foştii prieteni ai 
lui Sabin Mare erau urmăriți şi până şi mănăstirea Sâmbăta de 
Sus, pe care fostul ofițer obișnuia să o frecventeze pe când lo- 
cuia la Făgăraș, devenise un obiectiv căruia i se acorda atenţie 
deosebită, chiar dacă se afla la sute de kilometri de locul unde 
cei doi agenți fuseseră semnalaţi cu nici 24 de ore mai de- 
vreme. Zeci de oameni au fost verificaţi şi li s-au întocmit fişe 
biografice care au fost atașate anchetei furibunde, care a pornit 
în special pe urma lui Sabin Mare, văzut ca lider al grupului. 

Acţiunile Securităţii nu se puteau însă opri numai la verifi- 
cări ale fişelor din cartoteca sa, controale în zonele unde ar fi 
fost probabilă apariţia celor doi agenţi ori reactivarea informa- 
torilor care ar fi putut da note utile. Represiunea a însemnat 
în primul rând arestări brutale, anchete dure şi condamnări 
aspre. Poate că Rada și Mare scăpaseră, însă rudele lor nu. 
Acestea aveau să suporte din plin consecinţele acțiunii grupu- 
lui „Fiii Patriei”. 

Bineînțeles, primii care au fost reţinuţi au fost membrii fa- 
miliei luhasz: bătrânul Vasile, soţia sa, Floarea, şi cei doi co- 
pii: loan şi Maria, fata chiar în noaptea în care ar fi trebuit 

să-şi sărbătorească majoratul. În Albeşti, Ioan Bidileanu a fost 
reținut, anchetat şi constrâns să devină informatorul „Cionca”, 
iar rudele lui Rada au fost din nou cercetate. La Apa, trupele de 
Securitate au descins abia în noaptea de Sfânta Maria Mare, la 
48 de ore după încercuirea de la Pir. Dintre toate amintirile le- 
gate de cele petrecute în vara anului 1953, momentul arestării 
a fost cel mai traumatizant pentru Aurelia Cosma: 


Pe la miezul nopții o bătut tare în uşă, ne-am trezit şi am 
zâs către soțul meu: „Du-te și deschide, că au venit după noi”. 
Săracu' s-o sculat... Se treziseră amândouă fetiţele la zgomo- 
tul ăla... Cea mare avea patru ani, cea mică numai opt luni, o 
alăptam încă... Şi le-am luat lângă mine în pat şi am alăptat 
pe cea micuță... 

Şi o intrat şeful Securităţii, un evreu, Weiss îl chema, care 
era spaima județului Satu Mare. Era un om crud, îi bătea, îi ne- 
norocea pe săracii deţinuţi politici [...] Şi dup-aia o intrat înă- 
untru toți, cu puşti mitraliere, o mulțime... Au căutat pe sub 
paturi, prin dulap, prin camere, în magazii, peste tot. L-o dus 
pe soţul meu şi în pod... Eu eram ca moartă, fetița cea mare, 
care deja pricepea ceva săraca, stătea şi ea îngrozită și se uita 
ce se-ntâmplă, ce-i cu oamenii ăștia străini... Şi vine la mine 
şi zice: „Îmbrăcaţi-vă!”. N-am zis nimic, m-am dat jos din pat, 
am îmbrăcat fetiţele, m-am îmbrăcat pe mine, între timp o ve- 
nit soțul meu, cum fusese cu ei peste tot pe unde căutaseră... 
Şi îmi spune Weiss: „Dumneata vii cu mine, soțul dumneatale 
rămâne cu copiii” Atuncea io n-am mai putut... Până atunci 
m-au ținut nervii și am izbucnit: „Nu! Nu plec, nu mă despart 
de copii! Dacă vreţi să ne omorâţi, omorâţi-ne pe toţi, da! io nu 
mă despart de copii!” Atunci s-a înfuriat: „Da ce crezi dum- 
neata, că noi suntem criminali?” Fetiţa cea mare deja o pri- 
ceput ceva, și, când m-o văzut pe mine că plâng, o-nceput să 
zbiere. Aia mică s-o speriat de noi, cum plângem, şi-o-nceput 

şi ea... Era o tragedie acolo. Soţul meu era galben ca lămâia și 
zice: „Luaţi-mă pe mine, lăsaţi-o pe ea cu copiii!” „Nu”, zice el, 
„că ea vine numai până-n post şi vine îndărăt”. Era mincinoşi... 
Atunci eu mi-am dat seama că ceva nu-i la locul lui și zic: 
„Daţi-vă cuvântul dumneavoastră de onoare că mă întorc în- 
dărăt la copii, altfel nu mă despart de ei”. „Da, te-ntorci, vii, 
dai numai o declaraţie și vii îndărăt” Credeam că au cuvânt de 
onoare, bineînţeles... Atuncea i-am pus soţului meu fetele în 
braţe... El era ca mort, stătea aşa și mă privea înnebunit când o 
văzut că plec... De la ușă m-am mai întors o dată și i-am privit 
şi n-am să uit toată viaţa tabloul pe care l-am văzut: soțul meu 
înnebunit de groază, cu fetiţele în braţe zbierând... . 


Iniţial, Securitatea nu ştia de colaborarea lui loan Cosma 
cu Sabin Mare, de orele petrecute în podul casei, ci numai de 
deplasarea fostului căpitan la Apa și de găzduirea oferită de 
sora sa. Detaliul însă avea să fie descoperit la scurt timp. Până 
dimineaţa, şi cumnatul agentului SIMRE era reţinut, iar copiii 
dați în grija unor rude. 


O moarte care nu rezolvă nimic 


Ce s-a întâmplat cu Sabin Mare şi Ilie Rada imediat după 
ce-au scăpat din încercuirea Securității rămâne un mister. 
Singura versiune care a circulat în spaţiul public, fiind credi- 
tată inclusiv de foştii deţinuţi politici, de rudele agenţilor sau 
de cei din exil (precum Mircea Muşetescu), a fost cea lansată 
de Securitate și reluată ulterior în memoriile lui Neagu Cosma. 
Potrivit fostului şef de la Contraspionaj: 


simțind că ne apropiem de ei [Sabin Mare şi Ilie 
Rada - n.m.], au fugit în porumb. [...] Mi-am dat seama 


! Cosmin Budeancă (coord.), op. cit., p. 251. 

că Rada a fugit fără pistol, fără încălțăminte și fără docu- 
mente - le-am găsit acolo. Celălalt, Sabin Mare îşi luase to- 
tul. După trei zile Mare Sabin este găsit împuşcat în tâmpla 
stângă, în apropiere de Făgăraș pe o proprietate a familiei 
Mare. Avea niște snopi de grâu făcuţi cruce la cap. Nu avea 
ghete, nu avea acte, nu avea pistol. De aici am tras conclu- 
zia că asta era opera lui Rada pentru că lui Sabin Mare îi lip- 
sea exact ce nu avea Rada. I-am luat urma lui Rada. După 
vreo opt zile a apărut la un văr de-al lui, undeva pe la moți. 
Acesta ne-a povestit că într-o seară a apărut Rada şi i-a cerut 
găzduire. Avea în picioare ghete, avea și pistol. De undeva le 
luase. Apoi a dispărut.’ 


În ciuda faptului că Neagu Cosma fusese implicat, chiar în 
1953, în acţiunea de capturare a „spionilor parașutiști” şi avu- 
sese acces la dosarele care-i vizau pe Sabin Mare, Ilie Rada și 
ceilalţi aflaţi în legătură cu grupul lor (dovadă fiind detaliile ve- 
ridice presărate în mărturia oferită), fostul şef al contraspiona- 
jului comunist rostogolea în spaţiul public, după 1990, o falsă 
versiune a evenimentelor, care însă convenea Securităţii: Ilie 
Rada, singurul supravieţuitor, fusese de fapt tâlharul și ucigașul 
camaradului său. Dincolo de fracturile logice ale discursului său 
(cei 350 de kilometri dintre Pir și Făgăraş erau imposibil de stră- 
bătut în trei zile, mai ales în condiţii de conspirativitate, chiar și 
dacă cei doi ar fi mers încontinuu), narativa sa cuprindea numai 
câteva frânturi de adevăr (data exactă a morţii lui Sabin Mare 
ori faptul că trupul era aşezat pe o cruce de spice de grâu), res- 
tul fiind minciuni grosolane şi rău-voitoare, căci reconstituirea 
celor întâmplate poate fi realizată - măcar parţial - pe baza do- 
cumentelor strânse ori create chiar de Securitate. În dimineaţa 


!http://www.rador.ro/2016/03/14/din-dosarele-securitatii-grupul-fiii- 
patriei/ (accesat la 20 februarie 2020). 

zilei de 16 august 1953, Dumitru Suiogan şi Augustin Uglean, 
doi copii din comuna Vășad, aflată la graniţa dintre actualele 
județe Bihor și Satu Mare, și la numai câţiva kilometri de granița 
româno-maghiară, se plimbau pe un câmp aflat la aproximativ 
un kilometru și jumătate est de satul lor. La marginea drumului 
către Andrid au zărit un bărbat înalt, pe care nu-l cunoșteau şi 
care cu siguranță nu era de prin părţile acelea, făcându-le gesturi 
energice să plece. Speriaţi, cei doi s-au înapoiat la grupul de con- 
săteni care muncea câmpul, spunându-le ce au văzut. Țăranul 
Gheorghe Forgaci a fost primul care s-a dus la locul indicat. 
Când a văzut că cei doi copii nu numai că aveau dreptate, dar lu- 
crurile erau mult mai grave decât crezuse, a anunţat autoritățile 
din sat. La ora 13, caporalii de Miliție Constantin Merfu şi 
Gheorghe Bozgan, şi președintele Sfatului Popular, Iosif Kalii, 
constatau că, la marginea drumului, pe un pat de spice de secară 
aşezate în formă de cruce, se găsea un cadavru 


cu faţa în sus, cu capul înspre partea dreaptă, mâinile 
erau în lungimea cadavrului, iar mâna dreapta era îndrep- 
tată peste şoldul cadavrului, în partea stânga lângă cada- 
vru sa [sic!] găsit un pistol de șold, iar degetele de la mâna 
stângă atârnau până deasupra pistolului, tot lângă pistol se 
mai afla şi un încărcător. 


În tâmpla stângă se vedea locul pe unde intrase glonţul care 
îi luase viaţa bărbatului înalt de aproape doi metri, iar sângele, 
acum uscat, se prelinsese de la ureche până la ochiul stâng. 
Bărbatul era îmbrăcat în haine negre, iar în picioare avea o pe- 
reche de bocanci legaţi cu şireturi albe (dovadă că nu-i furase 
Rada). Încălțămintea şi pantalonii prezentau un strat consistent 


! ACNSAS, Fond Informativ, dos. 632 268, vol. 1, f. 279. 

de praf ori noroi uscat, semn că omul își petrecuse ultimele ore 
de viață pe câmp sau în apropierea unei ape. Pentru toți cei de 
față era clar că tânărul se sinucisese, căci „în apropierea cada- 
vrului nu am văzut niciun fel de urme din care să se deducă că 
între cadavru şi alte persoane ar fi fost vreo luptă, de asemenea, 
nici pete de sânge nu sau [sic!] găsit în altă parte [,] ci numai 
sub capul cadavrului” Încercând să afle identitatea celui mort, 
milițienii l-au căutat prin buzunare, găsindu-i o fotografie care 
îl înfățișa pe cel mort tânăr, dârz şi încrezător. Singura menţiune 
era pe verso: „De la mic la mare sunteţi niște canalii murdare. 
Înscenarea cu aria s-a dus, eu mor dar mai sunt milioane, ameri- 
canii vă vor spânzura”!. Atunci au înţeles că e posibil să fie unul 
dintre „bandiţii” pe care toate forțele de ordine îi căutau şi din 
cauza cărora întreaga zonă de frontieră era în alarmă. 

Odată alertată, Securitatea a ridicat cadavrul care a fost ime- 
diat identificat drept Sabin Mare, liderul grupului „Fiii Patriei” 
Chiar și pentru autorităţi, moartea agentului trimis de ameri- 
cani era o enigmă, iar rezultatele analizei efectuate la 23 august, 
de doctorul Ștefan Secăreanu de la Laboratorul de chimie legală 
al Institutului de Medicină Legală din Oradea, nu au făcut alt- 
ceva să adâncească misterul ultimelor ore din viaţa lui Mare și, 
mai ales, a deciziei sale de a se sinucide. Conform investigaţiilor, 
sângele era necoagulat, semn că moartea a fost una rapidă, iar 
lipsa acidului cianhidric şi a oxidului de carbon în sânge înlă- 
turau scenariul otrăvirii sau al asfixierii, întărind ipoteza că de- 
cesul s-a datorat împuşcării. Însă atunci când medicul legist a 
folosit procedeul Widmark pentru a stabili prezenţa alcoolului, 
rezultatul a fost unul neaşteptat: la momentul morţii, în sângele 
lui Sabin Mare se înregistra o alcoolemie de 2,14 la mie’, ceea 


' ACNSAS, Fond Informativ, dos. 632 268, vol. 1, f. 171. 
* Ibidem, vol. 2, f. 168. 

inseamnă că fostul ofițer ar fi avut o stare medie spre avansată 
de ebrietate. Foarte probabil, consumul de alcool i-a adâncit lui 
Mare anumite gânduri și temeri care l-au împins la un gest fără 
«e întoarcere. Să fi fost convingerea că a fost trădat de unul sau 
de ambii colegi de grup? Să fi căzut într-o stare de deznădejde, 
in care nu mai spera să iasă viu din ţară? Să fi fost refuzul de 
a trece granița în Ungaria, fiind bine cunoscute sentimentele 
sale antimaghiare (înainte de a fi paraşutat, chiar îi spunea lui 
Djuvara că „dacă află că americanii se folosesc de ungurii din 
Iransilvania, el părăseşte lupta”)? Ce s-a întâmplat cu ofițerul 
Sabin Mare în ultimele sale ore de viață pare să rămână pentru 
totdeauna o enigmă. 


Povara de a fi supraviețuit 


Scăpat din încercuirea de la Pir, pentru Ilie Rada a început 
lungul drum spre graniţă, nu înainte însă de a încerca să facă 
rost de provizii şi de haine care să-l ajute să treacă drept un sim- 
plu țăran. La fel ca multe alte detalii, şi cronologia exactă este in- 
certă. Spre exemplu, într-un interviu din 1999, Rada afirma că 
i-a luat aproximativ 15 zile până să ajungă la granița iugoslavă”, 
aşadar ar fi atins frontiera în jurul datei de 1 septembrie, însă 
mărturiile strânse de Securitate tind să acrediteze prezența sa 
în ţară până aproape de sfârşitul primei luni de toamnă. Întâia 
semnalare este de la sfârşitul lunii august, când Ilie Rada este 
găzduit pentru o noapte de țăranul Gheorghe Ghent din Spinuș, 
o comună aflată la circa patruzeci de kilometri sud de Pir. De 
acolo, agentul a continuat să se îndrepte spre miazăzi, fiind re- 
perat în comuna Răbăgani, unde l-a contactat pe Vasile Mangra 

' Neagu Djuvara, Amintiri din pribegie... p. 88. 

? http://old.rri.ro/arh-art.shtmi?lang=28sec=408&art=22820 (accesat la 

de la care obţine o pereche de bocanci și nişte haine țărănești 
care să-l ajute să poată circula fără să atragă atenţia. Apoi, i-a ce- 
rut să-l însoțească până la intrarea în satul Vintere din comuna 
Holod, de unde Rada s-a îndreptat singur spre Ginta, destăinu- 
indu-i lui Mangra că de acolo își va continua drumul spre sa- 
tul Cermei din județul Arad, urmând apoi să treacă graniţa în 
Iugoslavia. Depoziţia lui Mangra este confirmată un an mai tår- 
ziu de datele obţinute prin intermediul unor informatori plasați 
pe lângă Ana Lacziko, sora lui Ilie Rada. Femeia confirma că 
într-o zi de toamnă din 1953 (foarte probabil septembrie, ime- 
diat după întâlnirea cu Vasile Mangra), fratele său a apărut la uşa 
casei familiei Lacziko din comuna Ginta, fiind găzduit pentru o 
noapte de socrul ei, bătrânul Alexandru Lacziko (fiul și nora sa 
fiind, la acel moment, plecaţi din sat). În tot acest timp, Rada a 
trebuit să se hrănească numai cu cereale crude, pepeni, roșii și 
alte legume furate de pe câmp ori cu puţinele fructe găsite în 
pomii de pe marginea drumului. Ultimul supravieţuitor al gru- 
pului „Fiii Patriei” a atins în cele din urmă granița româno-iu- 
goslavă, care însă, dintr-un hazard geografic, putea să-i fie fatală: 


Acolo, o noapte, a pândit până a trecut o patrulă cu câi- 
nii ei, a alergat apoi peste fâșia brăzdată până a atins gar- 
dul înalt de sârmă ghimpată pe care s-a cățărat într-o stare 
de nervozitate şi de oboseală extreme, însângerându-și mâi- 
nile și zdrențuindu-şi hainele, până a sărit dincolo. A înaintat 
apoi orbecăind - până a dat de un nou gard de sârmă ghim- 
pată... Năucit, speriat, și-a închipuit că vor fi fost două rân- 
duri de sârmă, la depărtare de câţiva metri, și, cu acelaşi chin, 
a trecut şi al doilea gard şi s-a oprit, ascuns în iarbă până s-o 
face ziua. Deodată, a auzit lătrat de câini şi voci in noapte: era 
tot patrula română. Îngrozit, a aşteptat până s-a îndepărtat 
patrula, a sărit din nou gardul îndărăt şi nu s-a mai mişcat. 

Când s-a luminat de ziuă, a zărit jos lângă el un pachet de 
țigări, gol — era scris pe el în litere chirilice. Era în Iugoslavia. 
A înţeles pe urmă misterul celor două garduri: granița făcea 
acolo un fel de V şi el, neorientat în întuneric, se regăsise după 
două treceri tot pe teritoriu românesc!. 


Ajuns în custodia autorităților iugoslave, Ilie Rada a fost 
ținut singur într-o celulă timp de aproape şase luni, interval în 
care ofiţerii UDB au încercat să obţină cât mai multe informații 
despre activitatea sa în Franţa şi misiunea în România, și des- 
pre cum a izbutit să scape dintr-o situaţie ce părea fără ieșire. 
Fie datorită primelor sale declaraţii date autorităţilor de la 
Belgrad (informaţii care apoi s-au scurs legaţiei americane, 
ajungând, în cele din urmă, şi la Paris), fie în urma publică- 
rii în presa de la Bucureşti, vestea căderii grupului a ajuns şi 
în cercurile lui Neagu Djuvara: „Colegul francez mă convoacă 
urgent: se aflase că grupul fusese capturat. Eram dărâmat, dis- 
trus, cu sentimentul unei grave vinovăţii. Zile de-a rândul am 
putut citi în ziarele româneşti desfășurarea procesului”. 

Abia în 1954 i-a permis să părăsească centrul de detenţie, fi- 
ind trimis la Trieste de unde a fost preluat de oficialii americani 
care l-au adus la Paris, unde nu a fost primit ca un erou, ci a fost 
privit cu răceală şi suspiciuni. Sabin Mare murise în condiţii ne- 
elucidate, iar Gavrilă Pop fusese capturat și utilizat într-un pro- 
ces-spectacol, ca mai apoi să fie executat alături de colaboratorii 
recrutaţi în cele şase săptămâni de activitate. Numai Rada era în 
viață, de partea sigură a Cortinei de Fier, iar declaraţiile sale erau 
o înşiruire de încercări și situaţii-limită ce păreau de necrezut. 
Pentru a stabili dacă cele declarate de agentul revenit din misiune 


! Neagu Djuvara, Amintiri din pribegie..., pp. 89-90. 
? Ibidem, p. 88. 

sunt sau nu adevărate, ofițerii americani l-au însărcinat pe Neagu 
Djuvara să-l supună pe Rada unor interogatorii prelungite și am- 
ple. Prin urmare, cei doi români au petrecut câteva săptămâni 
într-un sat aflat la câteva zeci de kilometri de Paris, timp în care, 
zi de zi, au discutat fiecare detaliu al misiunii şi al evaziunii ul- 
terioare. La finalul acestei minuţioase verificări, Djuvara era în 
măsură să le confirme partenerilor francezi şi americani că, ori- 
cât de neverosimilă ar putea părea mărturia lui Rada, declaraţia 
fostului agent este veridică. Cu toate acestea, însă, o vagă bănu- 
ială din partea emigrației române avea să-l urmărească mereu 
pe cel care avea să lupte pentru tot restul vieţii cu „vina” de a fi 
singurul din echipă care a scăpat din mâinile Securităţii. Fie din 
lipsa informaţiilor despre ce anume s-a petrecut în acea zi la Pir 
şi, mai ales, în orele următoare, fie chiar propagată de ofiţerii de 
Securitate, suspiciunea legată de Rada şi-a găsit ecou inclusiv în 
țară. Privind retrospectiv, Aurelia Cosma cataloga salvarea celui 
de-al treilea membru al echipei în termeni sceptici: „Foarte du- 
bios că nici la proces n-a apărut, nici la Securitate n-am auzit să 
fi fost... Se pare că şi el [Rada - n.m.] era unul dintre informatori 
şi nu se ştie nimic de el”. Însă, de departe, cel mai intransigent și 
radical verdict care arată spre Rada drept trădătorul dinăuntru al 
grupului, cel care i-a „vândut” pe Sabin Mare şi Gavrilă Pop, este 
al istoricului loan Ciarnău. Acesta prezintă o mărturie cel puţin 
curioasă care i-a fost oferită de Liviu Bonta, fiul, respectiv nepo- 
tul celor doi care i-au găzduit pe parașutiști în prima noapte pe- 
trecută pe pământ românesc: 


Bunicul povestea că într-o noapte de vară, aşa un început 
de iulie, pe la ora 3 din zori, i-a bătut cineva în geam. Când 
a deschis uşa de la intrare în casă, mare surpriză: în faţa sa se 


Cosmin Budeancă (coord.), op. cit., pp 250-251. 

păsea nepotul său Sabin Mare, cel pe care îl știa plecat în stră- 
inătate, însoţit de doi camarazi ai săi, despre care în minutele 
următoare a aflat că se numeau Gavrilă Pop şi Ilie Rada. După 
o primire decentă, într-un moment de răgaz, în care au ră- 
mas doar ei doi, bunicul a vrut să-l întrebe ceva pe Sabin, dar 
acesta în loc de răspuns, i-a pus degetul pe gură, semn ca să 
tacă şi i-a şoptit doar atât: unul dintre noi cred că e trădător! 


Fără a nega cu totul veridicitatea mărturiei cuprinse într-o 
carte care, în ciuda pionieratului salutar în acest subiect, conţine 
nu doar o literaturizare a istoriei, ci şi informaţii incorecte, ipo- 
teza este una extrem de fragilă. Dacă Sabin Mare ar fi bănuit 
că unul dintre cei doi colegi ar fi pactizat cu Bucureştiul, este 
preu de crezut că ar mai fi acceptat să plece în misiune. În caz 
contrar, şi dacă mărturia lui Bonta ar fi adevărată, înseamnă că 
suspiciunea ar fi apărut între momentul decolării (sau chiar al 
paraşutării) şi cel în care au ajuns la casa din Apa. Aşadar, un 
interval temporal extrem de scurt care să permită asemenea 
deducţii capitale, fără a mai lua în calcul şi împărtăşirea lor cu 
cineva pe care nu-l mai văzuse de ani de zile. Însă argumentul 
cel mai consistent contra mărturiei lui Bonta este că, în restul 
misiunii, Sabin Mare nu a întreprins nimic împotriva lui Rada, 
iar toate interacţiunile dintre cei doi nu par să acrediteze ab- 
solut deloc o asemenea suspiciune. Astfel, ipoteza că Ilie Rada 
ar fi fost trădător nu este sprijinită de niciun fapt sau mărturie 
rezonabilă, ci numai de informaţii obținute indirect, ca urmare 
a unor supoziţii ridicate la rang de certitudine sau ca urmare a 
dezinformărilor lansate de ofițerii de Securitate. 

Obsesia trădării nu se putea stinge, ajungând să-l cuprindă 
și pe cel bănuit de atâţia alţii. Căci aşa cum Rada era privit cu 


' Ioan Ciarnău, op. cit., p. 114. 

suspiciune, şi el la rândul său considera că au fost capturați în 
urma unei „vânzări” din interiorul SIMRE, chiar de la Paris, de 
către o persoană pe care a refuzat să o numească în singurul 
interviu pe care l-a dat, în 1999, dar își manifesta şi unele re- 
zerve asupra lui Gavrilă Pop: 


Despre Pop Gavrilă, eu... [ezită - n. Octavian Silvestri] eu 
n-am ştiut cum s-a întâmplat. 

Când a plecat dimineaţa, a plecat pentru totdeauna pen- 
tru noi. Seara a venit poliţia. Eu nu pot să-l acuz pe cetăţean 
că din cauza lui s-a întâmplat, însă să zicem că am rămas cu 
oarecare... Şi eu şi Mare am rămas cu anumită... în fine. [...] 
După câte am auzit eu, el n-a fost... o fi fost capturat, însă s-a 
descurcat şi... După câte am auzit eu, trăise cu fata, cu ne- 
vasta unui doctor. După aia, adică nu fusese împușcat. 


Pe lângă faptul că era complet fals că Pop ar fi trădat, ar fi 
făcut vreun compromis sau nu ar fi fost executat, este cel puţin 
discutabil cum putea Rada să ştie cu ce impresie rămăsese 
Sabin Mare, de vreme ce, imediat ce au ieşit din casa încercu- 
ită, cei doi au pierdut legătura pentru totdeauna. Este însă evi- 
dent că deznodământul tragic al grupului „Fiii Patriei” lăsase 
cicatrici adânci în sufletul singurului supravieţuitor. 

Chiar dacă trecuse cu bine de verificările serviciilor se- 
crete occidentale şi ale SIMRE, Ilie Rada nu mai putea fi fo- 
losit în misiuni deoarece fotografia sa se afla în aproape toate 
Inspectoratele Regionale de Securitate, iar toate legăturile sale 
din ţară se aflau sub strictă supraveghere, dacă nu fuseseră deja 
arestate sau recrutate ca informatori. Tot ca urmare a decon- 
spirării, Rada nu mai putea fi utilizat nici în acţiuni contrain- 
formative, pe teritoriul francez. Dar poate că nici nu mai voia, 


! Arhiva Rador, Interviu cu Ilie Rada, Cota R809. 


Războiul spionilor 509 


caci își forţase norocul de prea multe ori, iar viaţa de spion, 
de paraşutist, de agent secret, nu mai era pentru el. Şi con- 
„râns de împrejurări, Ilie Rada decidea retragerea din activita- 
tea SIMRE, însă avea să rămână apropiat de Mihail Opran, față 
de care a trăit o lungă şi puternică prietenie, ajungând inclusiv 
sa fie cel care s-a ocupat de înmormântarea, în discreție, a fos- 
tului șef al structurii informative româneşti din exil. 

Din perspectiva regimului de la Bucureşti, lucrurile aveau 
sa fie tranşate mult mai clar şi mai rapid. Singurul prins în 
viață, Gavrilă Pop, a fost încarcerat şi inclus în procesul loturi- 
lor de parașutiști capturate în 1953. Urmărirea lui Sabin Mare 
a incetat oficial la 29 septembrie 1953, la mai bine de o lună 
«după ce fusese găsit mort la câteva sute de metri de granița ma- 
ghiară. Iar căutarea lui Rada, ultimul agent rămas în libertate, 
avea să mai continue pentru luni bune, şefii de secţii raionale 
de la frontiere având sarcina de a raporta o dată la două săptă- 
mâni rezultatele investigaţiilor. Cât priveşte activitatea SIMRE, 
in ansamblul său, capturarea Grupului „Fiii Patriei”, dar şi a 
celorlalte echipe, urmate de procesul-spectacol din 1953 şi 
execuțiile sumare, au avut un impact covârșitor şi determinant 
in sistarea trimiterii de noi parașutiști. 

Descoperirea şi căderea echipei conduse de Sabin Mare au 
produs ecouri dramatice în rândul tuturor celor care i-au spriji- 
nit în vreun fel sau au avut cunoștință de prezenţa lor. Căci din- 
colo de sfârşitul tragic al celor doi paraşutişti, misiunea lor în țară 
a antrenat multe alte persoane ale căror destine au fost bulver- 
sate cu totul, iar unele vieţi curmate abrupt. La fel ca în cazul tu- 
turor celorlalte grupuri trimise în ţară de către serviciile secrete 
occidentale, Sabin Mare, Ilie Rada şi Gavrilă Pop nu doar că nu 
ar fi putut întreprinde nimic, dar nici nu ar fi supravieţuit fără 

sprijinul unor persoane din satele respective. Chiar şi efemeră şi 
fără rezultate notabile, dacă misiunea lor s-a desfășurat într-un 
fel sau altul, acest lucru se datorează aproape exclusiv ajutoru- 
lui necondiţionat şi devotat primit din partea familiilor, rudelor 
îndepărtate sau simplelor cunoștințe care şi-au asumat un risc 
enorm şi, în cele din urmă, au suferit împreună cu aceștia. Erau 
oameni simpli, majoritatea ţărani, cu studii primare sau, în ca- 
zuri rare, câteva clase de liceu. Şi cel mai important, nu aveau ni- 
cio încadrare ideologică sau politică, chiar şi după standardele 
procustiene ale Securităţii. Pur și simplu, acești oameni simțeau 
că regimul comunist se află în contra vieții firești și a valorilor pe 
care le aveau, iar atunci când li s-a cerut ajutorul (mai degrabă 
indirect) într-o acţiune anticomunistă, nu au ezitat să-l acorde, 
suferind apoi consecinţele alegerii lor. Cel mai greu încercată a 
fost poate familia luhasz, aproape toţi membrii săi fiind arestaţi 
(cu excepţia gemenilor Andrei şi Francisc, care nu au avut le- 
gătură cu parașutiștii). Bătrânul Vasile Iuhasz a fost condamnat 
la 25 de ani de muncă silnică, iar soţia sa, Floarea, la 15 ani de 
muncă silnică, fiind eliberaţi în 1964, respectiv în 1963. Odată 
cu ei au fost reţinute și cele două fiice: Maria şi Emilia, condam- 
nate la câte un an de închisoare corecțională, însă mezina fa- 
miliei avea să fie eliberată după trei luni de la încarcerare, fiind 
minoră. Toți aveau să supraviețuiască detenției, însă este greu de 
cuprins în cuvinte ceea ce au simțit ştiind că Ioan, fiul, respectiv 
fratele lor, a fost condamnat la moarte și executat cu câteva zile 
înainte să împlinească 20 de ani. 

Deosebit de dure au fost şi represaliile îndreptate împotriva 
familiilor Bonta din Apa, cei care i-au găzduit pe parașutiști în 
primele nopţi din iulie 1953. Iosif Bonta a fost condamnat la 25 
de ani de muncă silnică, din care va executa aproape jumătate. 
Gheorghe Bonta şi soţia sa, Ileana Bonta, au primit câte 20 de 

ani, respectiv 15 ani de muncă silnică, iar fiul lor, Liviu Bonta, 
a lost condamnat la 15 ani de temniţă. 


SIMRE după 1953. Sistarea paraşutărilor 


Chiar dacă Neagu Djuvara afirmă că echipa condusă de 
Sabin Mare a fost singura instruită prin SIMRE’, şi implicit 
UNR, şi paraşutată în ţară, este mult mai probabil ca Grupul 
„liii Patriei” să fi fost, de fapt, numai primul din seria celor an- 
Ienate în Occident de către structura informativă românească 
„ de partenerii franco-americani pentru a fi apoi trimise în 
România. În ultima parte a anului 1953 era programată o a 
«oua echipă, formată din Oliviu Beldeanu, loan Chirilă şi 
Dumitru Ochiu (la care nu este exclus să se fi alăturat şi Tudor 
(iochină), însă vestea căderii lui Gavrilă Pop şi a dispariţiei lui 
Sabin Mare şi a lui Ilie Rada a sistat întreaga activitate. „Noi 
Irebuia să plecăm, al doilea grup. Și dacă a căzut grupul ăsta 
[Fiii Patriei — n.m.], americanii au amânat plecarea. Eram în 
Germania și trebuia să ne ducem la Frankfurt, şi acolo să ne 
antreneze încă vreo două luni ca să plecăm. Şi s-a amânat ches- 
ua. Am avut noroc, nu?”, îşi amintea Chirilă într-un interviu 
acordat după 19907. Voluntari, curajoşi și trecuţi printr-o serie 
de instrucţii militare, Beldeanu şi colegii săi rămăseseră prac- 
lic fără scopul pe care nici nu avuseseră ocazia să încerce să-l 
alingă. Se poate astfel considera că deznodământul tragic al 
parașutărilor din 1953 (şi, implicit, abandonarea acestui pro- 
icct de către serviciile secrete occidentale) a creat premisele 
pentru atacul legației române de la Berna, din februarie 1955. 

Există, totodată, câteva informaţii despre încă un ultim grup 
de trei români care erau pregătiţi pentru a fi trimişi în țară: Jak 


' Arhiva Rador, Interviu cu Neagu Djuvara, Cota C984. 

Albu, Nechita Obreja şi, cel din urmă inclus, colonelul Gheorghe 
Sandu. Cel puţin Obreja ajunsese în acest grup mai degrabă 
printr-un joc al conjuncturii: fusese recrutat la Paris de către co- 
mandorul Mircea Pătru, la începutul anului 1952, inainte de în- 
lăturarea lui Petrescu şi a lui Opran din structura informativă. 
Rolul său iniţial era de a redacta împreună cu Pătru o carte des- 
pre trecerile clandestine de frontieră ale celor care îşi asumau 
riscul de a fugi din ţările est-comuniste. Volumul, al cărui scop 
îl reprezenta, evident, popularizarea în Occident a dramelor ce- 
lor care căutau libertatea, nu avea să se concretizeze niciodată. 
Schimbarea din 1952 a conducerii SIMRE a făcut ca misiunile în 
țară să capete o importanță mult mai mare în raport cu activita- 
tea contrainformativă din Occident, scopul fiind contactarea şi 
sprijinirea grupurilor de rezistență armată. De asemenea, lipsa 
de personal necesar preconizatelor misiuni în țară a făcut ca sco- 
pul tehnico-operativ să prevaleze în faţa celui de propagandă, 
astfel că Obreja a fost înscris la o şcoală de spionaj, unde a ur- 
mat timp de trei luni cursuri de radiotelegrafie, în vederea unei 
acţiuni în țară. Şi mai surprinzătoare era repartizarea colonelului 
Sandu care, potrivit lui Djuvara, fusese „recrutat ca să fie, oare- 
cum, patronul celor tineri pe care îi recrutăm ca să fie parașutați, 
a fost numai pentru asta, a fost părintele acestor tineri care erau 
recrutați”. În plus, avea peste 45 de ani şi este discutabil dacă fi- 
zic putea face față unei misiuni deosebit de solicitante, care pu- 
nea dificultăți chiar colegilor săi cu 10-15 ani mai tineri. 
Grupul pare să fi fost un demers propriu al lui Neagu 
Djuvara și al colaboratorilor săi, căci dacă „Fiii Patriei” şi cei 
din grupul lui Beldeanu (pentru a nu mai aminti echipele 
de legionari) beneficiau de instructaj profesionist realizat de 
specialişti francezi ori americani şi de antrenamente militare 

cu tehnică modernă, această celulă operativă a SIMRE, for- 
mată în primă fază din Obreja şi Jak Albu „Chinezu” (Sandu 
alaturându-se ulterior), era nevoită să se descurce în condiţii 
mai mult decât modeste. Activitatea se desfășura incognito, în 
camera de hotel a lui Jak Albu, şi cuprindea instrucțiuni de 
lelegrafie, utilizarea hărților și a instrumentelor de orientare, 
precum și exerciţii de fotografiere’. Evenimentele din ultima 
parte a anului 1953 (căderea grupurilor de parașutiști, proce- 
sul-spectacol și execuțiile celor implicați), au făcut ca ideea tri- 
miterii de alte echipe să fie abandonată, iar grupul lui Jak Albu 
„Chinezu”, Nechita Obreja şi Gheorghe Sandu s-a destrămat, 
tară să fi mai întreprins vreo acţiune propriu-zisă. 

Sistarea paraşutărilor de către serviciile franco-ameri- 
cane a fost rezultatul unui cumul de factori. În primul rând, 
operaţiunea în ansamblul său fusese zdruncinată din temelii 
de căderile din 1953 care au culminat cu celebrul proces din 
loamna aceluiași an, de la București. Nu doar că fusese o lovi- 
tură de imagine din partea regimului comunist din România, 
ci o înfrângere severă din punct de vedere informativ. În ca- 
«rul anchetelor, Securitatea obținuse date ample despre cen- 
trele de antrenament, instrucția în sine, specialiştii occidentali 
şi românii care se aflau în pregătire sau care finalizaseră sta- 
piile şi aşteptau trimiterea în ţară. Altfel spus, elementul-sur- 
priză dispăruse, iar legăturile din interiorul ţării intraseră sub 
supraveghere. Mai mult, ideea se dovedise falimentară în inte- 
pralitatea ei: paraşutările necesitaseră resurse financiare şi lo- 
pistice considerabile, iar rezultatele erau, în cel mai bun caz, 
departe de aşteptări. Dar dincolo de ceea ce se întâmplase în 
planul operaţiunilor clandestine, la nivel internaţional relațiile 
dintre cele două blocuri ideologice intraseră într-o perioadă de 

relativă acalmie, după moartea lui Stalin. Aşa că operațiunile 
de instruire și trimitere a unei noi echipe secrete s-au încheiat. 


Înlocuirea lui Mircea Pătru cu Bazil Raţiu 


Problemele dintre șeful SIMRE şi Mircea Pătru s-au agra- 
vat în 1953, odată cu deznodământul tragic al grupului con- 
dus de Sabin Mare. Pe lângă lipsa de empatie față de cei care 
urmau să fie trimiși în ţară, pe care i-o imputa Djuvara, căde- 
rea neaşteptat de rapidă a grupului le-a adus celor din SIMRE 
şi din serviciul secret francez suspiciunea că Pătru ar fi fost 
culpabil de soarta tragică a membrilor, fiind fie vinovat de 
indiscreţii care au dus la deconspirarea misiunii, fie chiar de 
legături directe cu Bucureștiul. Chiar dacă niciuna dintre ipo- 
teze nu a fost confirmată, neîncrederea partenerilor occiden- 
tali şi dorinţa lui Djuvara de a se debarasa de un ofiţer pe care-l 
considera, în cel mai bun caz, mediocru, guraliv şi lipsit de 
tact au contribuit la decizia de a-l înlătura cât mai repede pe 
Mircea Pătru din cadrul SIMRE: 


Mircea Pătru [...] era un prost. Şi asta e foarte grav. [...] Şi 
nu era nici, cum să-ţi spun, nu-și merita galoanele. E] nu fusese 
adevărat aviator, fusese însoțitor. El nu ţinuse niciodată un... o 
manetă de avion. [...] Se dădea drept mare personaj, mare avi- 
ator, era un prost, pur și simplu. Şi pe mine m-a supărat foarte 
mult fiindcă... nu numai că... făcea şi intrigi şi în plus de asta 
era periculos că trăncănea în oraș. Trăia... adică... se încur- 
case cu o doamnă, româncă, dar care lucra la ministerul de 
externe francez. Şi tot ce se întâmpla între noi doi ajungea la 
franţuji... Şi asta când am aflat-o, i-am zis... noi [Djuvara și 
reprezentanţii serviciilor francez şi american - n.m.] am stat 

pe gânduri câteva luni de zile „domne, cum ne debarasăm de 
Patru ăsta, că e un bou, şi care vorbește în oraș?” |...] Tot ce 
vorbeam între noi.... mica noastră echipă românească ajun- 
pea la... Acum, francezii sunt prieteni cu noi, dar nu era ca- 
zul în chestii d-astea ca o terță putere să fie la curent cu toate 
combinaţiile noastre!. 


În același an a mai survenit un eveniment, poate chiar mai 
prav în ochii Parisului, însă este dificil de stabilit cu certitu- 
dine cronologia exactă. Poliţia franceză a descoperit la metrou 
o servietă a lui Pătru care conţinea documente clasificate, iar 
in urma analizării lor s-a ajuns la concluzia că, de fapt, Mircea 
Patru era agent dublu, aflându-se şi în serviciul americani- 
lor, cărora le oferea informaţiile care erau destinate exclusiv 
SIMRE şi omologilor francezi. A existat chiar și suspiciunea 
ca ar fi făcut același lucru şi în raport cu Intelligence Service, 
ceea ce l-ar fi făcut pe Pătru un veritabil agent triplu. Cert este 
cå descoperirea a înfuriat de-a binelea autoritățile franceze 
care au decis să-l expulzeze pe Mircea Pătru, proaspăt revenit 
in Franța dintr-o deplasare în Germania. Numai intervenţia 
promptă şi energică a lui Virgil Veniamin, în calitate de lider 
politic al exilaţilor români, a oprit această măsură radicală, 
care a fost schimbată cu domiciliu obligatoriu la Dijon. 

În mod surprinzător, se pare că întreaga răsturnare de 
situație în defavoarea sa nu a avut un impact puternic asupra 
lui Mircea Pătru care, probabil, deja îşi construise o pistă alter- 
nativă, lăudându-se lui Nechita Obreja că are certitudinea că va 
lucra în altă parte. În paralel, fostul ofiţer continua să se intere- 
seze de românii care apăreau la Paris şi făcea eforturi, prin Maria 
Brăescu de la CAROMAN, să i se ridice interdicţia de deplasare 

în Franța. Următorii ani ai biografiei sale sunt învăluiţi în incer- 
titudini: se pare că i s-a permis să revină la Paris, însă nu a mai 
lucrat în domeniul serviciilor secrete și era privit cu răceală de 
către ceilalți români care încă îl considerau măcar parţial res- 
ponsabil de eşecul grupului condus de Sabin Mare. Singurele 
informaţii provin dintr-o notă din 1958 a Direcţiei a Il-a a MAI 
Bucureşti care preciza că Mircea Pătru „a ajuns într-o situaţie 
grea la Paris. Nu are de lucru, se poartă îmbrăcat destul de rău şi 
nu este luat în seamă de către ceilalţi fugari care au o poziţie în 
Franţa sau care lucrează în anumite centre de spionaj”. În cele 
din urmă, fostul ofițer a plecat în Spania, de unde, cu ajutorul lui 
Virgil Vasiliu, s-a stabilit în Statele Unite. 

În locul său, Neagu Djuvara l-a adus în 1954 pe maiorul 
Bazil Raţiu, a cărui experienţă şi pregătire profesională repre- 
zentau un plus nesperat pentru SIMRE care intrase oarecum 
într-o stare de blazare. Nu numai pentru serviciul românesc de 
la Paris a fost un câştig, ci şi pentru Raţiu care, după cinci ani 
de lucru cu structurile secrete americane, era complet dezilu- 
zionat de acestea. Chiar dacă Silviu Crăciunaș avea obiceiul să 
augmenteze anumite detalii în rapoartele trimise ofiţerilor de 
la Bucureşti sau chiar să inventeze persoane şi evenimente, este 
destul de probabil ca relatarea din decembrie 1957 a discuţiei 
pe care a avut-o cu Bazil Raţiu să fie una veridică, fiind creio- 
nată o imagine nefardată a celulei informative din Bavaria şi a 
activităţii sale destul de nespectaculoase, în comparaţie cu cea 
a SIMRE sau chiar a lui Titi Constantinescu: 


A susţinut că elementele de care dispuneau americanii erau 
elemente mediocre, frizeri, pantofari, intelectuali rataţi, oameni 
necorespunzători care nu au reuşit să facă altceva în viaţă, iar 

pe americanii care conduceau serviciul de informaţii i-a descris 
ca fiind nepregătiţi, fantezişti, lipsiți de experienţă, copilăroși şi 
că numai f. puţini dintre americani erau oameni corespunză- 
tori, clari şi dedicați acestei activităţi. Mi-a spus că totdeauna a 
susținut în fața americanilor că lupta subversivă în ţară nu poate 
fi dusă prin elementele de care dispuneau ei că asemenea oameni 
nu pot fi trimiși la [...] ofiţerii superiori sau la medicii şi profeso- 
rii de care dispunea el în ţară, fiindcă asemenea elemente nu ar 
fi putut întreţine o convorbire şi legături la un nivel înalt cu oa- 
menii săi din ţară, nici nu le-ar fi putut inspira încrederea nece- 
sară pentru a-i pune în mișcare şi să acţioneze sub influenţa lor. 


După ceva mai bine de un an, în toamna anului 1955, cola- 
borarea lui Raţiu cu SIMRE a fost foarte aproape să se încheie 
abrupt. Maiorul a primit o ofertă tentantă, în special financiar, 
din partea lui Behçet Türkmen, şeful Milli Emniyet Hizmeti, 
serviciul de informații al statului turc. Türkmen, pe care Rațiu 
l-a cunoscut la Ankara, i-a propus să revină în capitala Turciei, 
unde urma să fie încadrat în structurile NATO, într-un birou 
destinat Europei Răsăritene. În primă fază, fostul şef al struc- 
turii informative americane din Bavaria nu a informat pe cole- 
gii săi ori pe francezi de oferta Ankarei, mai ales că înclina să 
o accepte. Potrivit lui Neagu Djuvara, totul s-ar fi rezolvat, fără 
să dea mai multe detalii, iar Bazil Raţiu a rămas în conducerea 
SIMRE, însă atitudinea sa a produs o foarte proastă impresie”. 


Rezidenţele în perioada Djuvara 


Cum ideea unor reţele informative în interiorul țării fusese 
abandonată aproape definitiv după 1952, Djuvara afirmând că 
era prea periculos şi aproape imposibil cu resursele disponibile 

în contextul politic de atunci să construiască o rețea de agenţi 
pe care să o dirijeze din Franța’, iar activitatea comandorului 
Vasilescu era fără rezultat, singura modalitate reală de obţinere 
de informaţii o constituiau rezidenţele. Bineînţeles, şi aces- 
tea fuseseră afectate de ecoul schimbării din primăvara anu- 
lui 1952, precum şi de numărul din ce în ce mai mic de noi 
refugiați veniți din ţară. 

Singurele rezidenţe operaţionale (în grade totuşi foarte di- 
ferite) de după 1952 au funcționat la Viena și la Trieste (ple- 
carea lui Nicolae Tănase de la Innsbruck a însemnat disoluția 
celulei informative). Era oarecum surprinzător că, potrivit lui 
Djuvara, în Germania (unde se afla o semnificativă emigrație 
românească, dar şi o oarecare legătură cu ţara prin intermediul 
şaşilor şi șvabilor) nu exista nicio celulă stabilă. Totuși, la fel ca 
în celelalte regiuni în care se găseau exilați români sau se afla 
că urma să sosească o delegaţie din țară, SIMRE trimitea peri- 
odic câte un colaborator. 


Trieste 

Având în vedere desprinderea Iugoslaviei lui Tito de res- 
tul blocului comunist aflat sub controlul Moscovei, este sur- 
prinzătoare importanţa neaşteptat de redusă pe care rezidența 
de la Trieste a avut-o în arhitectura instituțională a SIMRE. 
Posibilele cauze sunt date de înăsprirea măsurilor de siguranţă 
la granița româno-iugoslavă, ceea ce a condus, inerent, la o 
îngreunare a trecerii frontierei şi la scăderea numărului de 
refugiaţi, şi la lipsa unor persoane care să coordoneze activita- 
tea din oraşul aflat în mijlocul unei lungi şi aprinse dispute în- 
tre Roma şi Belgrad. Locul lui Ion Țânţăreanu fusese preluat de 
către Alexandru Pereţ, însă nu există date legate de activitatea 

acesteia despre care se poate numai specula că a fost de scurtă 
durată şi, în cel mai bun caz, cu rezultate minore. 

In august 1952, celula avea să treacă în coordonarea neofici- 
ala a lui Oliviu Beldeanu, a cărui poziție propriu-zisă era destul 
de neclară, oscilând de la sprijinitor al rezidenţei la responsa- 
bil de structură. Plasarea sa a fost mai degrabă rezultatul prie- 
Ieniei pe care o avea cu Mircea Pătru, pe care îl cunoscuse în 
jură în 1941, la o şcoală de pilotaj, şi îl revăzuse în 1949 în lagă- 
tul de Zdrenjanin, şi căruia îi raporta direct activitatea sa. Rolul 
lui Beldeanu, care se bizuia pe ajutorul lui loan Chirilă, era de 
«1 identifica pe românii aflaţi în zona Trieste, de a-i sprijini pe 
aceştia şi de a-i recruta pe cei dispuşi să fie instruiți şi trimişi 
inapoi în ţară. Oricât de dispus și de doritor era chiar Oliviu 
leldeanu de a pleca în misiune în RPR, absenţa unui potenţial 
inlocuitor al său îl scotea momentan din calcul pentru a fi chiar 
cl inclus în instructajul propriu-zis. În octombrie 1953, pe fon- 
dul unor neînţelegeri cu autorităţile din Trieste, Oliviu Beldeanu 
a lost constrâns să părăsească regiunea, astfel că împreună cu 
loan Chirilă şi Anton Jahoda a lăsat în urmă orașul-port de la 
Marea Adriatică şi s-a dus la Miinchen, cu gândul de a intra în 
procesul de instruire şi antrenament pentru a fi trimişi în ţară, 
ceea ce nu avea însă să se mai întâmple. Astfel, se poate consi- 
dera că rezidența SIMRE de la Trieste şi-a încheiat activitatea. 


Viena vs. București. Acţiunea „Viore” 
Evenimentele de la Paris, din prima parte a anului 1952, au 
pus o puternică presiune pe Gelu Belu. Între agentul de la Viena 


' Cu toate că Neagu Cosma îl indică pe Titi Constantinescu drept 
agentul occidental împotriva căruia s-a dus acţiunea de dezinformare, în 
realitate este vorba de Gelu Belu, nefiind clar dacă este vorba de o con- 
luzie neintenţionată a memorialistului ori de o dezinformare voită. Neagu 
Cosma, Amintiri din pribegie..., pp. 111-120. 

şi Mihail Opran se construise o veritabilă relaţie de încredere, 
respect şi prietenie, iar cu generalul Petrescu lucrase de fiecare 
dată sub auspicii foarte bune. Pe de altă parte, războiul de la vâr- 
furile structurii nu-l implicau şi pe el, astfel că activitatea lui 
Belu nu era practic perturbată în vreun fel de tensiunile dintre 
liderii SIMRE şi partenerii francezi. Prins între spiritul de cole- 
gialitate şi pragmatismul profesional, Gelu Belu a fost probabil 
influenţat de o discuţie cu generalul Petrescu, petrecută în fe- 
bruarie 1952, când acesta din urmă i-a comunicat că începea 
să ia în calcul să nu mai lucreze în cadrul structurii informa- 
tive, recomandându-i agentului să „procedeze aşa cum îi dic- 
tează interesele sale”. Iar interesul său era de a-şi continua lupta 
cu regimul comunist de la Bucureşti, aşa cum putea face el prin 
acțiunile informative duse de rezidența pe care o coordona, mai 
ales că își crease o serie de persoane de sprijin în activitatea in- 
formativă din rândul emigrației de la Viena. Prin urmare, Belu a 
ales să rămână în structurile SIMRE, lucrând atât în subordinea 
directă a lui Neagu Djuvara, noul şef descriindu-l drept „băiat 
plin de duh şi de gentileţe firească, mă înțelegeam de minune cu 
el”. Se pare însă că în primii ani de după instalarea noii condu- 
ceri a serviciului românesc, unele paliere ale activității informa- 
tive a lui Belu s-au desfășurat într-o legătură destul de strânsă cu 
un enigmatic Zotter, cunoscut drept „Neamţul” 

Începând din 1950-1951 şi aproape exclusiv din 1952, prin- 
cipala direcţie de activitate a rezidenţei SIMRE din capitala aus- 
triacă o constituia interacțiunea cu marinarii români care lucrau 
pe vasele ce navigau pe Dunăre, asigurând o legătură directă în- 
tre Viena și România. Pentru structura informativă a lui Gelu 
Belu, aceştia reprezentau colaboratorii ideali: în primul rând 


' ACNSAS, Fond Informativ, dos. 551 173, vol. 1, f. 125. 
* Neagu Djuvara, Amintiri din pribegie... p. 94. 

puteau călători pe cale legală, în al doilea rând făceau drumul 
in mod regulat, existând premisele unei acțiuni sistematice şi, 
de asemenea, nu ridicau suspiciuni și dispuneau de spaţii în 
care puteau ascunde și unele pachete (sau chiar persoane), nu 
numai documente sau microfilme. Identificarea și contactarea 
lor era un proces foarte anevoios şi meticulos, de multe ori la 
cheremul hazardului, fiind însoţit de pericole şi incertitudini. 
Abordarea nu se făcea imediat și direct, ci prin colaboratorii lui 
Belu care serveau, totodată, drept paravan. În memoriile sale, 
fostul ofiţer de contraspionaj Neagu Cosma preciza că activita- 
tea informativă a lui Belu se afla sub masca unui local condus 
de Anton Klein, originar din România. Localul ar fi fost frec- 
ventat de marinarii veniţi din ţară deoarece se afla în imediata 
apropiere a portului şi servea produse pe datorie, în schimbul 
unor comisioane făcute la întoarcerea din deplasare. Potrivit lui 
Cosma, acolo navigatorii erau abordaţi de proprietar şi de agen- 
tul SIMRE care, atunci când 


limbile se dezlegau la un pahar de şnaps ori ţuică ro- 
mânească, aflau cum gândesc și ce-i frământă pe marinari, 
selecționându-i pe aceia cărora urma să le acorde o atenţie 
specială. Așa au ajuns unii marinari să devină trădători. 
Marinarul intrat în vizor era „ajutat” să se încurce în tot fe- 
lul de chestiuni: contrabandă, împrumuturi nerambursabile, 
pălăvrăgeală surprinsă pe bandă magnetică și alte asemenea 
„mărunţişuri”. Când „fructele erau coapte” i se propunea 


târgul: ori... ori...! 


Constrânşi astfel să accepte colaborarea cu serviciile de 
informaţii occidentale, marinarii îi puneau lui Belu la dispoziţie 
documentele de identitate pentru a fi copiate, acestea urmând 


! Neagu Cosma, op. cit., p. 113. 

să fie utilizate de agenţii care trebuiau să fie trimiși în ţară, îi 
furnizau date despre diferite aspecte economice, militare sau 
sociale din RPR, iar apoi se vedeau nevoiți să îndeplinească ro- 
lul de curieri, ducând şi aducând pachete, corespondenţă, note 
şi informaţii. Întreaga legendă este cel puţin discutabilă, me- 
toda şantajului nefiind utilizată, cu o singură excepţie identi- 
ficată până în prezent, în activitatea rezidenţei de la Viena. Iar 
asta nu pentru că agenţii români nu ar fi recurs din principiu la 
un asemenea procedeu, ci pentru că nu oferea garanţiile că cel 
care trebuia recrutat ar fi colaborat apoi onest şi nu ar fi devoalat 
totul Securităţii. Explicaţia singurului caz care constituie abate- 
rea de la această practică este fie nevoia presantă de obţinere a 
unui document românesc de identitate pentru o misiune care 
se apropia cu paşi repezi, fie este vorba de o relatare care punea 
marinarul în postura de victimă şi îl deculpabiliza parţial. Pe 
de altă parte, se pare că versiunea puternic deformată prezen- 
tată de Neagu Cosma pleacă totuşi de la un detaliu cât se poate 
real. La începutul anilor 1950, în apropierea portului din Viena 
funcţiona o măcelărie deţinută de Crișan Wandelin (nu este ex- 
clus să fie una şi aceeaşi persoană cu Klein), un român plecat 
din ţară în 1941 şi stabilit în capitala austriacă. Magazinul său 
era frecventat de marinarii români, mai ales că Wandelin fă- 
cea schimb valutar la negru, oferind şilingi cu care navigato- 
rii puteau cumpăra bunuri din oraș, iar contravaloarea în lei 
urmau să o depună familiei măcelarului rămase în România, 
dar și alte produse de contrabandă care erau ulterior vândute în 
ţară. Dar sub masca acestor mici bișniţe, Crișan Wandelin lucra 
cu rezidența condusă de Belu, căreia îi intermedia obţinerea de 
informaţii şi de documente de la navigatorii români. Doi din- 
tre cei care au ajuns să fie surse pentru agenţii de dincolo de 
Cortina de Fier au fost loan Hogea şi Florea Andriţă care au 

trecut pragul măcelăriei lui Wandelin pentru a achiziționa de la 
acesta câte un ceas de mână. Numai că atunci când Hogea a pus 
banii pe tejghea, alături de bancnote erau şi carnetul de mari- 
nar, și livretul de militar pe care le luase la sugestia lui Andriță, 
pentru a se legitima în cazul în care ar fi fost opriţi de poliţia 
austriacă. Aparent din curiozitate, măcelarul i-a cerut livre- 
tul militar și, după ce l-a primit, i-a spus că îl reține, urmând 
să i-l returneze peste câteva ore. Din teamă, din naivitate sau 
din cine ştie ce alt motiv, marinarul a acceptat fără să protes- 
teze, iar mai târziu Andriţă i-a destăinuit că ştia de interesul 
lui Wandelin pentru document (astfel că întreaga desfăşurare a 
fost, de fapt, un act premeditat, iar Andriţă lucra în colaborare 
cu măcelarul) și că există doi români fugari din Viena care vor 
să discute cu el despre livret. În seara următoare, cei doi navi- 
gatori s-au întâlnit la un restaurant cu cei doi necunoscuți, dar 
şi cu Wandelin, însă după puţin timp Andriţă s-a făcut nevă- 
zut în timp ce ceilalți patru s-au retras într-o încăpere separată 
a localului. Necunoscuţii i-ar fi spus lui Hogea că sunt legio- 
nari aflaţi în emigrație, că au nevoie de asemenea documente 
pentru eventuale misiuni în țară şi i-au solicitat informaţii des- 
pre situația din RPR, cereri la care marinarul s-a conformat în- 
tocmai. „În timpul discuţiilor”, se nota într-o sinteză a cazului, 
„Hogea Ioan din cauza consumării [a] prea multă băutură s-a 
îmbătat după care s-a trezit într-o cameră”. Revenit pe vas, băr- 
batul a fost înștiințat de Andriţă că poate să-şi recupereze livre- 
tul de la măcelăria lui Wandelin, însă acolo i-a reîntâlnit pe cei 
doi necunoscuţi 


care i-au arătat livretul militar la care Hogea loan a răs- 
puns că este al său şi a întins mâna pentru al [sic!] lua atunci 
unul din cei doi indivizi l-a apucat de piept şi i-a spus „ce aşa 

ne-a fost vorba, unde crezi că te trezeşti trebuie să semnezi un 


»I 


angajament şi după aceia ai să-l primeşti 


lar Hogea ar fi fost nevoit să-l semneze pentru a-şi recupera 
livretul. Sau cel puţin aceasta este versiunea pe care a relatat-o 
ofițerilor de Securitate, versiune pe care aceştia au şi creditat-o 
ca fiind adevărată. Veridicitatea relatării este însă discutabilă: 
contactul dintre Hogea şi agenţii aflați în Viena ori transfe- 
rul de documente s-a petrecut cu siguranță, însă este cel puţin 
discutabil dacă a fost vorba de constrângere şi ameninţări sau, 
mai degrabă, colaborarea marinarului a fost una benevolă. 
Este, de altfel, singurul caz în care se relatează că Belu, dacă, 
într-adevăr, este vorba despre el, s-ar fi prezentat drept legio- 
nar, postură care însă se potrivea deplin în discursul Securităţii 
care căuta implicaţii legionare în aproape orice acțiune împo- 
triva regimului la București şi justifica şi mai pregnant pute- 
rea amenințărilor cărora le-ar fi căzut victimă Hogea. Întreaga 
poveste ar fi putut rămâne un episod nebulos al confruntări- 
lor duse de agenţii serviciilor secrete aflaţi la Viena. Însă nu 
s-a întâmplat astfel, iar epilogul avea să se petreacă în 1953, 
într-unul dintre birourile Securităţii. Atunci când analizau do- 
cumentele cu care a venit Bebi Toma, unul dintre cei parașutați 
în țară în acel an, s-a descoperit că seria livretului militar al 
spionului coincidea cu seria livretului lui loan Hogea. Cercul 
se închisese. 

Este neclar cine erau cei doi bărbaţi care i-au fotocopiat li- 
vretul lui Hogea, inclusiv dacă aceştia erau legionari sau nu, 
sau dacă vreunul dintre ei era Gelu Belu (care obișnuia să se 
prezinte drept „Gheorghe”). Însă cu siguranță măcelarul din 
Viena a fost unul dintre cei mai productivi colaboratori ai 


! ACNSAS, Fond Informativ, dos. 551 173, vol. 1, f. 59. 

rezidenţei SIMRE din Viena: în 1950, acesta l-a recrutat pe 
marinarul Stancu Geanta, pe care l-a utilizat informativ până 
în primăvara anului 1955, când sursa a fost descoperită şi ares- 
tată de Securitate. Acelaşi Wandelin, în colaborare cu Petre 
Angelescu, un marinar care în 1951 alesese să rămână la Viena 
şi lucra pentru Gelu Belu, au reuşit în 1953 racolarea unui alt 
matelot român, pe care Belu l-a supus unui amplu interogato- 
riu, ca mai apoi să-l recruteze sub numele conspirativ „Ionel. 
Ce nu ştia însă niciunul dintre cei de la Viena era că bărba- 
tul din fața lor mai avea un angajament secret, de data aceasta 
faţă de Direcţia a VI-a a Securităţii, fiind astfel un agent du- 
blu marșrutizat — cel mai probabil din întâmplare - în orbita 
rezidenţei SIMRE. Prin intermediul acestuia, autoritățile de 
la Bucureşti şi-au completat datele avute asupra lui Belu şi a 
apropiaților săi, a modului de recrutare și a informaţiilor cău- 
tate de agenţii de la Viena, precum şi lista de nume a persoa- 
nelor de la bordul navelor românești care aveau contacte cu 
celula secretă din capitala de pe Dunăre. 

Însă Crişan Wandelin și Petre Angelescu nu au fost singu- 
rii intermediari utilizaţi de Gelu Belu în recrutarea de mari- 
nari: Olga Pirscher era o bucovineancă stabilită la Viena, în 
1941, alături de Iohan Pirscher, al doilea său soţ (de primul 
divorțase în 1930, însă din mariajul lor rezultaseră doi băieţi, 
Otto şi Fritz, amândoi înrolați în SS şi amândoi căzuţi pe fron- 
tul antisovietic). Nu este clar cum a ajuns Olga Pirscher să co- 
laboreze cu Gelu Belu, însă ea a fost cea care l-a convins în 
august 1951 pe marinarul Tudor Manofu să intre în legătură 
cu agentul român din capitala Austriei. Relaţia dintre Manofu 
şi Belu s-a rezumat la trei întâlniri petrecute cu ocazia curselor 
făcute la Viena (august 1951, martie și octombrie 1952), ocazii 


' ACNSAS, Fond Informativ, dos. 551 173, vol. 1, f. 62. 

cu care agentul SIMRE i-a pus întrebări despre situaţia econo- 
mică din țară. Totodată, prin intermediul navigatorului și al 
soţiei sale, Maria Manofu, rezidența a încercat să trimită către 
două persoane din Transilvania bani şi instrucțiuni’. Cel puțin 
într-un caz, acțiunea a avut succes, Manofu predându-i fostu- 
lui preot greco-catolic Petre Anca din Turda două scrisori cu 
mesaj scris cu cerneală simpatică, probabil împreună cu bani 
şi cocoşei de aur. Tot Pirscher l-a „pescuit” într-un magazin 
vienez şi pe marinarul Ilarie Perianu pe care l-a ajutat să cum- 
pere anumite produse, ca mai apoi, sub masca unei discuţii 
banale, să obțină informaţii cu privire la situaţia de pe granița 
româno-iugoslavă. Aflând că urmează să vină şi în anul ur- 
mător la Viena, Pirscher i-a lăsat adresa rugându-l pe bărbat 
s-o caute atunci când va reveni la Viena. Ceea ce s-a şi întâm- 
plat, numai că Perianu a înţeles invitaţia într-un alt mod şi a 
fost foarte probabil dezamăgit să-l întâlnească în locuinţa lui 
Pirscher pe Gelu Belu, care a început să-l descoasă cu privire 
la utilizarea în ţară a cartelelor de alimente, paza în porturi şi 
posibilitatea de a scoate clandestin persoane din ţară, iar între 
timp, Olga Pirscher 


i-a spui lui Gelu Belu că eu cred că dl. Perian Ilarie ne 
poate face rost de un buletin de identitate și carnete de ma- 
rinar în alb sau chiar complectate iar Gelu Belu m-a întrebat 
dacă pot să-i procur aceste acte şi totodată mi-a dat sugestia 
de a fura de la cunoştinţe sau prietenii mei însă să am mare 
grije să nu mă prindă şi să le duc lui şi atunci voi fi bine re- 
tribuită şi va fi şi el mulțumit la care eu i-am răspuns că 
aceste lucruri sînt cam greu de realizat fiindcă nu se găsesc 
în comerț și dacă se va ivi vre-o ocazie să fur de la vre-o per- 
soană s-au [sic!] să găsesc pe drum atunci îi voi duce în mod 


' ACNSAS, Fond Informativ, dos. 551 173, vol. 1, f. 62. 

sigur. [...] După aceste discuţii am plecat de acasă la resta- 
urant cu Gelu Belu şi Pirscher Olga unde am consumat cca 
20 halbe cu bere [...].. 


Perianu avea să revină o dată sau de două ori pe an la Viena, 
răspunzând întrebărilor lui Belu despre diferite aspecte econo- 
mice, militare şi sociale din ţară şi preluând două scrisori pe 
care urma să le livreze (achitându-se numai de sarcina predă- 
rii corespondenţei către doctorul Popescu Crivina din Turnu 
Severin, în schimb plicul pentru rudele din Târgu Mureş ale 
lui Belu l-a rupt şi l-a aruncat în Dunăre, cel mai probabil 
din precauţie). Nu a reuşit însă să-i procure şefului rezidenţei 
SIMRE niciun document de identitate, în ciuda presiunilor re- 
petate, iar în vara anului 1956 Perianu se afla deja în camerele 
de anchetă ale Securităţii. Deconspirarea sa a fost, cel mai pro- 
babil, rodul indiscreţiei Olgăi Pirscher care, văzând că timp de 
aproape doi ani bărbatul nu-şi mai făcuse apariția la Viena, a 
început să întrebe de el printre marinarii cu care avea legă- 
turi, fără să ia în calcul că unul dintre ei poate fi informator al 
autorităților de la Bucureşti. 

Pentru a contracara activitatea centrului SIMRE din capi- 
tala Austriei, contraspionajul de la Bucureşti a ţinut cont de 
o vastă paletă de direcţii de acţiune. Cele mai accesibile erau, 
bineînțeles, supravegherea și dezinformarea și care, de altfel, 
aveau să constituie principalele acţiuni puse în aplicare în anii 
1950. Însă Securitatea nu s-a limitat numai la variantele sim- 
ple şi sigure, ci a sondat posibilitatea unor incursiuni mult 
mai ample în structura informativă din Viena sau chiar li- 
chidarea parţială a acesteia. În primul caz, se viza recrutarea 
unei persoane-cheie, iar numele avut în vedere a fost cel al lui 


' ACNSAS, Fond Informativ, dos. 551 173, vol. 1, f. 98. 

Crişan Wandelin, însă planul nu s-a materializat. Mult mai 
îndrăzneață a fost ideea răpirii lui Gelu Belu şi a Olgăi Pirscher 
şi aducerea lor în ţară, unde urmau să fie interogaţi, judecaţi 
şi condamnaţi, operaţiune care avea să rămână mult timp pe 
masa de lucru a locotenent-colonelului Eugen Szabo şi a supe- 
riorului său, maiorul Isidor Holingher. Același Neagu Cosma, 
care la începutul anilor 1960 a fost direct implicat în urmări- 
rea lui Gelu Belu, relata în amintirile sale că varianta răpirii 
şefului rezidenţei din Viena ar fi fost avansată chiar de către un 
marinar care era agent dublu, marşrutizat în cercul oamenilor 
de încredere ai lui Belu, informaţie neconfirmată documentar: 


Titi Constantinescu [de fapt Gelu Belu - n.m.] avea de- 
plină încredere în „Costică” [de fapt, agentul „Viore!” - n.m.], 
motiv pentru care urca la bordul vasului unde rămânea ore 
întregi la un pahar de ţuică, mămăliguţă și telemea de Brăila. 
De aici lui „Costică” i-a venit ideea de a-l „confisca” pe fostul 
căpitan de cavalerie [Titi Constantinescu fusese locotenent 
de aviaţie, iar Belu fusese ofiţer de rezervă, lucrând ca trans- 
lator - n.m.] şi de a-l aduce acasă. Planul său a fost desigur, 
respins, spre marele regret al acestuia. „Îmi pare rău că v-am 
spus, trebuia să vi-l aduc şi gata”. „Costică” făcuse şi unele pre- 
parative în acest scop, amenajând pe vapor o ascunzătoare pe 
care numai un control foarte minuţios ar fi putut-o desco- 
peri [amenajarea exista dinainte ca marinarul să fie deter- 
minat să colaboreze cu Securitatea - n.m.]. Aşa a scăpat Titi 
Constantinescu [în realitate, Gelu Belu - n.m.] de judecată şi 
de condamnare în țară, după faptele săvârşite împotriva ei'. 


Pentru orice fel de acţiune - informativă, de recrutare ori de 
răpire —, era însă nevoie de agenţi în proximitatea membrilor 


' Neagu Cosma, op. cit., p. 120. 

rezidenţei. Așa că la 11 iulie 1951 a fost recrutată, prin con- 
strângere, sursa „Eduard Vasile”, un marinar care avea legă- 
turi cu Crișan Wandelin, dar fără a ajunge până la Gelu Belu. 
Din motive necunoscute, performanţele sale informative au 
fost extrem de reduse, nici până la începutul anului 1956 
nereușind să intre în contact direct cu şeful rezidenței SIMRE. 
La fel se întâmplase în februarie 1955 cu marinarul care avea 
să devină agentul „Ioan Georgescu”, despre care Securitatea 
aflase în timpul anchetei lui Tudor Manofu. Navigatorul 
avea deja construită o relaţie de încredere nu doar cu Crișan 
Wandelin, dar și cu Olga Pirscher şi cu Gelu Belu, cărora le 
dăduse informaţii politice și economice din țară, le procurase 
documente româneşti şi le adusese scrisorile rudelor rămase 
în RPR. Dar la fel ca în cazul lui „Eduard Vasile, nici „Ioan 
Grigorescu” nu oferise încă, în primăvara anului 1956, rezul- 
tate notabile. 

Totuşi, pe cât de infructuoase au fost încercările Securităţii 
pe aceste filiere, pe atât de profitabile şi îndelungate au fost 
prin marinarul Florea Ardeleanu, care, sub identitatea con- 
spirativă a agentului „Viorel, a fost principala vulnerabili- 
tate a rezidenţei SIMRE din Viena. Era unul dintre numeroşii 
navigatori care ajunseseră să lucreze pentru Gelu Belu, po- 
vestea recrutării sale nefiind cu mult diferită de a celorlalţi 
mateloţi transformați peste noapte în spioni. Identificat şi 
abordat la sfârșitul anului 1949 de către Victor Colbazi, cu 
care se cunoștea încă din 1936, de când acesta îi era supe- 
rior în cadrul Societății Române Dunărene, Ardeleanu a fost 
„transferat” lui Gelu Belu în primăvara anului 1951, primind 
numele conspirativ „Gheorghe Oatu”. Timp de mai bine de 
un an, marinarul a cules informaţii din ţară pe care să i le 

predea la Viena (iar ulterior și la Linz, odată cu includerea 
portului din amonte în traseul regulat al navei). Subiectele 
erau variate, de la starea de spirit a populaţiei la situaţia eco- 
nomică reală. Tot în memoriile sale, fostul ofițer de contra- 
spionaj Neagu Cosma afirma că Ardeleanu i-ar fi furnizat lui 
Belu şi informaţii despre rezistența din munți sau exploata- 
rea uraniului în România. Pe lângă faptul că aceste detalii nu 
sunt confirmate de datele din dosarele de urmărire întocmite 
pe numele lui Belu, este cel puţin derizorie ideea că un sim- 
plu marinar, cu patru clase, care scria cu dificultate şi avea o 
inteligență modestă (nu de puţine ori, ofițerii se plângeau că 
Ardeleanu nu fusese capabil să ducă discuţia pe linia instruc- 
tajului primit în prealabil), ar fi putut avea cunoștințe despre 
asemenea aspecte. Însă matelotul nu a fost o simplă sursă in- 
formativă, ci unul dintre cei mai de încredere curieri, înde- 
plinind o serie de misiuni nu tocmai uşoare: în 1951 a izbutit 
să o scoată din țară, ascunsă într-un compartiment al tancu- 
lui petrolier, pe Ecaterina Caragea (mama Tandei Caragea), 
a adus pentru preotul Anca din Turda corespondenţă scrisă 
cu cerneală simpatică, bani și cocoşei, a recrutat persoane de 
sprijin (Moţiu Filipescu, Dumitru Velicu și Dumitru Serghiu) 
de la care a procurat documente de identitate românești pe 
care le-a predat la Viena şi a transportat în țară o stație com- 
pletă și funcţională de radio-emisie. Nu este așadar de mirare 
că Florea Ardeleanu devenise probabil cea mai de încredere 
şi mai apreciată sursă a lui Belu, șeful rezidenţei din Viena fi- 
ind atât de încântat de rezultatele colaborării încât îl pusese pe 
Zotter în contact direct cu marinarul și, mai mult de atât, în 
1955, l-ar fi prezentat pe „Viorel” şi lui Neagu Djuvara. 


! Neagu Djuvara, Amintiri din pribegie... pp. 92-93. 

Numai că, fără ca Belu și colegii săi să aibă cea mai mică bă- 
nuială, Florea Ardeleanu își schimbase serviciul secret pentru 
care lucra, transformându-se dintr-un vârf de lance al SIMRE 
într-o neașteptată infiltrare prin care Securitatea avea să con- 
troleze jocul ani la rând. Căderea sa nu a avut însă de-a face cu 
şeful rezidenţei de la Viena, ci cu Victor Colbazi, ale cărui legă- 
turi în ţară erau sub strictă supraveghere. Astfel, pentru a se des- 
coperi ce anume trimitea fostul funcționar fluvial, Securitatea 
a decis să-l reţină şi să-l investigheze pe cel care fusese identifi- 
cat drept curierul care aducea pachetele din Austria. Arestarea 
lui Ardeleanu a fost mascată sub un amplu scenariu: la 6 no- 
iembrie 1952, vasul său a fost oprit la Turnu-Severin sub pre- 
textul unei epidemii depistate pe vas şi care necesită un control 
medical amănunţit al tuturor pasagerilor. La bordul navei s-a 
urcat un doctor care, de fapt, era ofițer sub acoperire şi care, 
surprinzător, a decis că singurul bolnav care trebuie debarcat 
de urgență și trimis la spital este Florea Ardeleanu. Numai că 
acţiunea a fost un fiasco total: doctorul din port şi-a dat ime- 
diat seama că omologul său doar afirmă că este medic şi la fel 
s-a întâmplat și în cazul celorlalți marinari, care au înţeles pe 
loc că ceva se întâmplă și au început să speculeze că, într-un fel 
sau altul, Securitatea este implicată. 

Dus la Bucureşti, Florea Ardeleanu a fost supus unei ample 
anchete cu privire la legăturile sale de la Viena și acţiunile în 
care fusese implicat, iar rezultatul declaraţiilor a fost cu mult 
peste aşteptările ofițerilor de Securitate. Aceștia credeau că au 
în faţă un banal contrabandist și, poate, mesagerul lui Colbazi 
care trimitea ajutoare familiei sale. Au descoperit însă o sursă 
informativă a structurilor secrete occidentale, un curier al 
rezidenţei SIMRE din Viena şi un apropiat de încredere al lui 
Gelu Belu. De aceea, serviciul de la Bucureşti a decis că Florea 

Ardeleanu i-ar fi mai util ca agent secret, recrutat şi folosit 
pentru supravegherea şi dezinformarea structurilor cu care 
colaborase până atunci doar ca un deţinut politic asemenea 
celorlalți zeci de mii aflaţi în temnițe și lagăre. Pus în fața aces- 
tei alternative, Ardeleanu a înţeles că salvarea sa este „întoarce- 
rea” împotriva celulei de la Viena. Şantajat şi cu soarta familiei 
(cel mai probabil, nu ştia că în acelaşi timp fusese arestată şi 
soţia sa, femeia declarând în interogatorii tot ce ştia despre ac- 
tivitatea lui), Florea Ardeleanu a acceptat să devină agentul 
„Viorel, postură care avea să se dovedească mult mai potrivită 
decât cea de agent al SIMRE. După trei zile de anchetă, bărba- 
tul părăsea clădirea Securităţii cu o adeverinţă medicală con- 
form căreia ultimele 72 de ore le petrecuse internat pe un pat 
de spital. 

Pentru contraspionajul comunist, recrutarea lui Florea 
Ardeleanu a venit la un moment cum nu se poate mai potrivit, 
exact când Gelu Belu iniția cea mai amplă şi temerară acțiune 
în interiorul țării: crearea unei rețele informative dotate cu 
aparat de radio-emisie prin intermediul căruia urma să trans- 
mită datele. Astfel, comunicarea nu mai era condiţionată de 
posibilitatea lui Ardeleanu de a călători pe Dunăre şi nici nu 
mai exista riscul deconspirării în cazul unei neglijențe a mari- 
narului ori al unui control mai amănunțit din partea vameşilor. 
Securitatea avea ocazia uriașă de a obține tehnică secretă oc- 
cidentală, similară doar cu cea descoperită în urma căderii 
grupului Săplăcan și care nu avea să mai fie egalată decât de 
echipamentele capturate în 1953, în urma arestării echipelor 
de parașutiști. Dar dacă aparatura americană cu care fuseseră 
înzestrați cei cinci tineri descoperiţi în 1951 a fost numai exa- 
minată, cea pe care o trimitea Belu în țară, prin intermediul 
lui Ardeleanu, putea fi utilizată efectiv, în eventualitatea că 

acțiunea decurgea cu succes, pentru dezinformarea servicii- 
lor occidentale care credeau că staţia funcţiona în conspirativi- 
tate. Transportul pachetului în august 1952 fusese o adevărată 
incercare pentru marinarul aflat, pe atunci, în slujba SIMRE, 
riscul fiind ca echipamentul să fie descoperit nu doar de con- 
trolul român de la graniţă, ci şi de colegii săi în timpul mi- 
siunii. Singura descriere amplă a echipamentului provine din 
memoriile lui Neagu Cosma, care spune că aparatul 


era de gabarit mic (cât penarul unui elev), dar care bă- 
tea la peste 2 000 km, ceea ce asigura un trafic normal între 
România şi centrul Europei. Alimentarea cu electricitate se 
putea face la rețeaua de uz gospodăresc, dar şi la un acumu- 
lator de 12 volți. În ce priveşte latura operativă, se cerea ex- 
pres să se transmită mesaje numai supracifrate, scurte - nu 
mai mari de 25 grupe de cifre - iar în timpul transmisiei să 
se schimbe quarțul. Ordinea în care se foloseau quarțurile era 
indicată în Instrucţiune. Se mai cerea ca în niciun caz să nu 
emită de două ori din acelaşi loc, pentru a se putea apăra de 
interceptarea gonio!. 


Se pare însă că întregul aparat era semnificativ mai mare 
decât un penar, documentele amintind că era vorba de câteva 
pachete. Odată aduse în ţară, acestea au fost duse de Ardeleanu 
la locuinţa unui alt fost navigator, Sergiu Dumitru din Brăila, 
care le-a preluat şi le-a îngropat sub coteţul de găini din cur- 
tea casei. Ascunzătoarea era, bineînțeles, una temporară, căci 
urma, la un moment dat, ca aparatul să fie preluat de cineva 
care trebuia să se prezinte cu o parolă dinainte stabilită, iar 
mai apoi staţia trebuia pusă în funcţiune. Situaţia era agra- 
vată şi de faptul că soţia lui Dumitru bănuia că este vorba de 


' Neagu Cosma, op. cit., pp. 118-119. 

ceva periculos, care ar fi putut atrage atenţia și represaliile 
Securităţii, de aceea îi cerea constant şi insistent soțului său să 
scape de pachetele ascunse. 

La ultima sosire la Viena, dinaintea descoperirii sale de că- 
tre Securitate, Florea Ardeleanu a primit şi sarcina care consti- 
tuia cealaltă jumătate a întregului plan imaginat de Gelu Belu. 
Marinarul trebuia să-l contacteze pe preotul Ion Ionescu, care 
locuia şi slujea în Săftica, o comună din nordul Bucureștiului, 
şi să-i dea 


o coală de hârtie albă pentru el și instrucțiuni de felul cum 
trebueşte cetită această scrisoare şi cum trebue să răspundă 
lui Gelu. Procedeul este următorul: să introducă hârtia în 
apă rece după care va apare |sic!] scrisul, iar la lumina zilei 
se poate ceti; ca procedeu de scriere este următorul: să bage 
o coală de hârtie în apă să o pună pe geam să pună deasupra 
o altă hârtie uscată şi să scrie ce are de răspuns după aceasta; 
hârtia scrisă să o rupă, iar cea udă să o lase să se usuce. 

Totodată mi-a dat și parola cu care urma să mă prezint la 
Ion lonescu: „sunt din partea lui Fux, a făcut operaţie și este 
bine sănătos” Să nu-i spun că sunt din partea lui Gelu, ci din 
partea lui Ionel, de statură mijlocie brunet'. 


Printre apropiații şi enoriașii săi, părintele Ion Ionescu era 
binecunoscut pentru atitudinile puternic anticomuniste, fie de 
pe poziţii de simpatizant legionar, până în 1941, fie ca mem- 
bru al PNȚ, în timpul alegerilor din 1946. Aşa îl ştia și Fuxi 
Faubaurer, un vechi amic al preotului, care a plecat din țară în 
1950 şi s-a stabilit la Viena, unde l-a întâlnit pe Gelu Belu și 
probabil i-a povestit de părintele Ionescu, determinându-l pe 
agentul SIMRE să-l ia în calcul pe cleric pentru acțiunile sale 


' ACNSAS, Fond Informativ, dos. 551 173, vol. 5, f. 185. 

informative. Abordarea acestei misiuni a rezidenţei din Viena 
a fost destul de problematică pentru contraspionajul comu- 
nist: pe de o parte, ofițerii nu puteau avea încă încredere în 
Florea Ardeleanu, iar pe de alta, nu era exclus ca preotul să-l 
reclame la Securitate și să se piardă conspirativitatea misiu- 
nii, mai ales că Ionescu fusese recrutat în 1951 sub numele de 
„Vârteju”, S-a pus în mişcare un întreg scenariu prin care tre- 
buia testată reacția omului bisericii, păstrat secretul acţiunii 
şi convins Gelu Belu că totul (sau aproape totul) merge în 
direcţia dorită. În locul lui Ardeleanu a fost trimis, la 27 no- 
iembrie 1952, ofițerul Oaidă de la Direcţia a II-a, care avea tră- 
sături fizice similare cu ale marinarului, însă preotul a bănuit 
că, într-un fel sau altul, Securitatea este implicată și, fiindu-i 
teamă de o cursă întinsă, a refuzat orice contact. Mai mult, așa 
cum contraspionajul anticipase că s-ar putea întâmpla, părin- 
tele Ionescu (sau sursa „Vârteju”) a anunţat Securitatea locală 
de vizita necunoscutului. Totuși, pentru ca să-şi poată juca 
bine rolul odată ajuns la Viena şi să nu ridice nicio bănuială 
în fața lui Gelu Belu, Ardeleanu a fost trimis într-o duminică 
să ia parte la slujba de la biserica din Săftica. Stând câteva zeci 
de minute în pronaos, marinarul a avut ocazia să-l vadă per- 
sonal pe părintele care ieșise din altar cu Sfintele Daruri, fiind 
astfel capabil, atunci când avea să-i ceară Belu, să facă un por- 
tret fizic corect al celui pe care, conform legendei, l-a abordat 
în chestiuni de spionaj. 

Cum părintele refuzase să intre în discuţie cu cel care 
afirma că fusese trimis de la Viena, ofiţerul Oaidă şi-a încer- 
cat a doua oară norocul, dar şi de această dată răspunsul a fost 
unul negativ. Prin urmare, s-a decis ca „Viorel” să-i trimită o 
scrisoare în care să fie incluse o poză a lui Fuxi Faubaurer şi 
un bileţel al acestuia prin care îi cerea să reia „firul rupt în 

împrejurări dramatice”!. Speriat de insistența emisarului şi de 
corespondenţa primită, care putea fi folosită ca dovadă a im- 
plicării sale în acţiuni de spionaj, preotul a contactat din nou 
Securitatea locală, pe fir fiind intrat deja contraspionajul, care 
i-a cerut să marşeze la propunere. Pentru serviciul condus de 
maiorul Holingher, era dezirabil să aibă la îndemână scrisul 
preotului Ion Ionescu. Chiar şi cu aprobarea încurajatoare a 
ofițerului de legătură, părintelui tot i-a fost teamă şi a refuzat să 
facă întocmai cum i s-a cerut. Pentru a nu pierde firul acţiunii, 
contraspionajul s-a văzut nevoit să recurgă la plastografierea 
scrisului preotului, așa-zisele „note informative” fiind redac- 
tate cu creionul, pentru a îngreuna deconspirarea falsului, şi 
apoi ascunse în interiorul câtorva ţigări din pachetul pe care 
„Viorel” îl avea asupra sa în timpul călătoriei în Austria”. 

Între timp, la locuința din Brăila a lui Sergiu Dumitru s-a 
prezentat Cornel Popa din Galaţi, un fin al lui Florea Ardeleanu 
pe care acesta din urmă îl ştia foarte avid de bani, prin urmare 
acceptase operaţiunea despre care nu trebuia să afle prea multe, 
şi în care avea încredere datorită celor câtorva afaceri de contra- 
bandă pe care le făcuseră în trecut. Evident, totul era o legendă: 
sub numele lui Cornel Popa se ascundea, de fapt, locotenen- 
tul Lazăr Bărbunţoi, şef de birou în cadrul Serviciului 1. Dacă 
totuși Belu ar fi făcut investigaţii, pe o altă pistă, pentru a con- 
trola cele comunicate de Ardeleanu, ar fi aflat că, într-adevăr, în 
Galaţi exista un Cornel Popa, cu un loc de muncă oarecare, cu o 
locuinţă, prieteni şi un trecut ce puteau fi verificate. 

Rezidenţa din Viena cunoştea că aparatul ajunsese în 
siguranţă în România și se găsea în posesia unei persoane de 
încredere. De fapt, se afla în mâinile Securităţii şi, cu codurile 

şi frecvențele potrivite, putea fi folosit în acţiunea de dezinfor- 
mare. De asemenea, Belu ştia că părintele Ionescu din Săftica 
acceptase propunerea de construire a unei rețele informative 
şi începuse contactarea unor surse şi culegerea propriu-zisă de 
informaţii. În realitate, preotul nici nu bănuia că Securitatea 
răspundea în locul său, astfel că de la Viena era văzut drept 
liderul unei semnificative reţele de spionaj. Din perspec- 
tiva rezidenței SIMRE, oportunităţile informative ale acţiunii 
erau cum nu se poate mai promițătoare. De pe malul Dunării, 
Gelu Belu zâmbea încrezător şi plin de speranţe. La aproape o 
mie de kilometri depărtare, de pe malul Dâmboviţei, ofiţerii 
comuniști de contraspionaj zâmbeau şi ei, la fel de încrezători 
şi plini de speranţe. Cu atât mai mult, cu cât știau că ei mani- 
pulează întregul joc. 

În acest context, în februarie 1953, Florea Ardeleanu reve- 
nea în capitala austriacă şi restabilea contactul cu Gelu Belu, 
numai că de data aceasta dintr-o altă postură secretă. Cum 
marinarul beneficia de o încredere enormă din partea lui Belu, 
contraspionajul de la Bucureşti era nerăbdător să înceapă 
să culeagă primele roade ale unei promițătoare şi spectacu- 
loase acţiuni: să descopere oamenii de legătură din interiorul 
țării pe care se baza rezidența din Viena, să studieze modul 
în care se construia reţeaua informativă şi să analizeze exact 
direcţiile de activitate gândite de SIMRE. „Dar dacă Ardeleanu 
trădează şi mărturiseşte colaborarea cu Securitatea, redevine 
loial rezidenţei din Viena şi se întoarce cu misiune de dezin- 
formare?”, trebuie să se fi întrebat totuși maiorul Holingher şi 
locotenent-colonelul Szabo. Dar răspunsul avea să vină după 
câteva săptămâni, odată cu revenirea lui Ardeleanu în ţară şi 
confirmat din nou şi din nou în anii următori: sursa „Viorel” 
își păstrase angajamentul față de Securitate, dovedindu-se unul 

dintre cei mai productivi agenți infiltraţi în structurile SIMRE. 
Astfel, contraspionajul a aflat de tentativele lui Gelu Belu de 
a-şi contacta familia prin intermediul unei anume doamne 
Lupeanu, care locuia în apropierea Parcului Carol din capi- 
tală, de legăturile informative cu Moţiu Filipescu din Galaţi 
(care avea misiunea de a culege date militare şi economice), 
de microfilmele pregătite pentru părintele Ionescu ori de pa- 
chetele trimise preotului din Turda. Toate acestea în timp ce 
Ardeleanu continua să-i furnizeze lui Belu diferite informaţii 
din țară, date din domeniul economic, politic ori social atent 
selecționate de către contraspionajul comunist. 

Însă în toată această joacă de-a şoarecele şi pisica, princi- 
palul fir de acţiune, atât din perspectiva Bucureștiului, cât şi a 
Vienei, rămânea edificarea şi activarea rețelei informative cu 
centrul în casa preotului Ionescu. Dacă Belu era nerăbdător 
ca părintele să înceapă culegerea de informaţii și trimiterea 
lor în Occident, momentan prin intermediul lui Ardeleanu, 
Holingher căuta să temporizeze cât de mult posibil pentru a-l 
face pe agentul SIMRE să rişte şi să arunce în joc cât mai multe 
dintre cărţile sale, ceea ce ar fi dus, bineînţeles, la deconspira- 
rea lor. Versiunea pe care agentul „Viorel” i-a comunicat-o lui 
Belu era că preotul Ionescu era dispus să intre în această acti- 
vitate clandestină, dar că nu este sigur că cei de la celălalt capăt 
al firului sunt agenţii din exil ai serviciilor secrete occiden- 
tale şi nu ofiţerii de Securitate, astfel că era reticent să accepte 
să intre în această afacere. Pentru a-l convinge, Belu a folosit 
din plin resursele SIMRE şi legăturile CNR: prin același „om 
de încredere”, i-a transmis preotului fraza-cheie „ziua bună se 
cunoaște de dimineaţă” și i-a cerut să asculte în serile de 4 şi 
11 octombrie 1953 emisiunile în limba română ale posturilor 
REL şi Vocea Americii, pentru a i se confirma parola primită. 

Prima încercare a fost nereușită, ceea ce, din nou, a fost în fa- 
voarea Bucureştiului. Însă Belu nu a renunțat la planul său şi 
i-a transmis „preotului” să verifice din nou frecvențele celor 
două posturi în datele de 4 şi 11 decembrie. În acele nopţi de 
început de iarnă, radioul din casa parohială din Săftica a ră- 
mas mut sau redând aceeași muzică obișnuită şi aceleași ştiri 
propagandistice emise din studiourile din strada Berthelot. În 
schimb, într-un birou al Direcţiei a II-a a Securităţii, operatorii 
așteptau cu atenţia încordată emisia „posturilor imperialiste”. 
Cea din 4 decembrie a trecut fără să fie rostită fraza-cheie ori 
să fie remarcată vreo informaţie camuflată. Ultima şansă ră- 
mânea la 11 decembrie, atunci când, de la Viena, Gelu Belu 
spera ca mesajul să fie transmis, iar de la Bucureşti, un ofițer 
anonim aştepta ca mesajul să fie recepționat. La cincispre- 
zece minute după ora 22, de la microfonul postului Vocea 
Americii răsuna vocea speakerului, dând citire unui discurs al 
lui Constantin Vişoianu, preşedintele CNR: „Români! Ştiţi mai 
bine ca orişicine că regimul comunist este un regim de teroare 
şi de minciună!”. Apoi au curs acuzele îndreptate împotriva 
Moscovei, pomenirea momentelor de eroism din istoria ro- 
mânilor şi îndemnurile la rezistenţă pentru cei din ţară. „Iată 
ce exemple de fapte istorice comemorăm în luna Decembrie!” 
îşi continuă speakerul lectura. „Această lună este memorabilă 
în istoria noastră. De la început, ea s-a arătat fericită pentru 
destinele noastre; cum zice un vechi proverb românesc, ziua 


bună se cunoaște de dimineaţă!” 


„Mesajul fusese transmis, do- 
vedindu-se că întreaga acțiune informativă este, într-adevăr, 
dusă de către SIMRE şi are încuviințarea CNR. Cu alte cuvinte, 
preotul fusese convins să lucreze pentru rezidența din Viena 


a structurii conduse de Neagu Djuvara. Cel puţin aşa trebuia 

să creadă Gelu Belu, legendă pe care acesta a socotit-o adevă- 
rată, mai ales că în primăvara anului următor, cu ocazia primei 
curse a lui Florea Ardeleanu după dezghețul Dunării, agentul 
SIMRE a primit, ascuns într-o ţigară, un bileţel în care preotul 
îi comunica ușurat: 


Domnule, 

Am ascultat proverbul şi ne-am liniștit sufletește mai ales 
după năpasta care a căzut cu puțin înainte pe capul fraţilor 
noştri [procesul parașutiștilor care a avut loc în octombrie 
1953 - n.m.]. 

Dumnezeu să odihnească pe mucenicii neamului nos- 
tru. Am cetit cele trimise data trecută. Am aflat despre Dobre 
[Dobre Marin - n.m.] şi are să vă povestească mai multe pri- 
etenul nostru. 

Aici sunt un mănunchi de români, uniţi în jurul bisericii, 
pentru care citesc ectenia cea mare tot aşa frumos cum o ci- 
team înainte. 

Dacă sunteți aşa cum aţi scris în scrisoare şi în discurs şi 
aşa cum vă descrie prietenul nostru, noi vom fi alături de Dvs. 

Altele veţi afla tot de la prietenul nostru. 

Cu ocazia sfintelor sărbători ne rugăm pentru sănătatea 
[...] şi avem credința că mântuirea va veni și pentru noi aşa 
cum Mântuitorul lisus Hristos a adus-o odată cu prăvălirea 
pietrei de pe mormânt şi orbirea strajei. [...]! 


Acel „Dobre” amintit de biletul plastografiat de către 
Securitate reprezenta veriga lipsă din întregul plan al lui Gelu 
Belu. Pe de o parte, exista preotul Ionescu care putea strânge 
informaţii, dar şi să recruteze noi agenţi, iar pe de alta se afla 
depozitată în ţară o staţie de radio-emisie. Cei doi ași din mâ- 
neca lui Belu trebuiau însă puşi la un loc şi, în același timp, 

pasită piesa esențială care să le unească şi să le pună în mișcare. 
De aceea, tot în octombrie 1953, atunci când Ardeleanu a adus 
vestea așa-zisei reticenţe a părintelui, Gelu Belu i-a trasat două 
sarcini esenţiale pentru dezvoltarea acţiunii de spionaj. În pri- 
mul rând, trebuia ca staţia să fie mutată de sub cotețul de găini 
din Brăila (în realitate, era de mult în depozitele Securităţii) 
lu casa parohială de pe DNI, aflată la câteva zeci de metri de 
Sfatul Popular din Baloteşti. Dar şi mai importantă era recru- 
tarea unui radiotelegrafist ce urma să trimită informaţiile ci- 
Irate către staţia de dincolo de Cortina de Fier. Iar cel ales era 
Marin Sima Dobre. 

Deja până la acest punct, întreaga operaţiune de construire 
a unei reţele informative şi a operaţionalizării unei staţii de ra- 
dio-emisie prin intermediul preotului din comuna Săftica ar fi 
putut trece drept a bridge too far, un plan mult prea idealist şi 
indrăzneţ, gândit din confortul şi siguranța Occidentului pen- 
tru o lume dominată de riscuri, nesiguranţă şi neîncredere. Şi 
totuşi, a existat unul și mai spectaculos și care, la fel ca acțiunea 
ce ar fi trebuit implementată de preotul ortodox, a fost încă de 
la bun început sub controlul total al Securităţii, graţie agentu- 
lui „Viorel. De profesie inginer electronist, Dobre fusese co- 
leg de regiment cu agentul de la Viena, între cei doi existând o 
strânsă camaraderie. Epurat din armată, Marin Dobre fusese 
ulterior arestat și condamnat în 1949 la trei ani de închisoare 
pentru „uneltire”, fiind eliberat în primele zile ale anului 1953. 
Prin Ardeleanu, Belu îi ceruse preotului Ionescu să-l contac- 
teze pe fostul său camarad încă din august 1953, numai că la 
acel moment marinarul i-a adus răspunsul negativ al preotului 
prin care i se comunica faptul că Dobre nu putea fi încă folosit 
în acţiunea clandestină, fiind abia ieşit din închisoare şi încă 
sub regim de domiciliu obligatoriu. Agentul de la Viena a ales 

să aştepte aproape un an până să încerce să-l contacteze direct 
prin Ardeleanu, fără a mai apela la preot, iar la sfârșitul lu- 
nii august 1954 marinarul sosea la Bucureşti pentru a-i preda 
lui Marin Dobre din partea lui Gelu Belu un pachet cu două 
cămăşi, cinci batiste și câteva medicamente. La prima vedere, 
pachetul putea trece drept un banal ajutor pentru cineva aflat 
în dificultate şi un semn că prietenii de altădată nu l-au uitat. 
În realitate, în interiorul coletului se aflau un receptor mini- 
atural pentru ascultarea emisiilor clandestine, cerneală sim- 
patică, patru săculeți de materie plastică necesară relevării 
mesajelor, bani şi o scrisoare. În textul corespondenţei, Gelu 
Belu se interesa de sănătatea și de situația materială a amicului 
său, îi recomanda să aibă încredere totală în cel care îi adusese 
coletul și îl ruga să citească totul cu atenţie, afirmând că „ce-ar 
fi mai important n-am trimis”. În realitate, Belu trimisese deja 
foarte multe dintre cele necesare unui spion, numai că aproape 
toate informaţiile erau camuflate în banalele articole de îm- 
brăcăminte. În interiorul batistelor se afla un set explicit de 
instrucțiuni, prin care i se comunica: 


[...] avem intenţia de a vă încredința crearea unui nucleu 
de rezistență pasivă, al cărui scop imediat ar fi de a procura 
orice informaţie folositoare Comitetului Naţional Român în 
lupta pentru desrobirea neamului. [...] 

Vă cerem deocamdată să ne răspundeți pe calea indicată 
mai jos, la următoarele întrebări: 

- Puteţi să auziți broadcast-urile noastre (emisiunile noas- 
tre îndreptate către dvs și care nu implică răspuns imediat)? 

- Puteţi primi şi utiliza un emițător-receptor funcţionând 
la priza de curent? 

Aveţi câţiva oameni siguri, dispuşi să colaboreze la 
acțiunea prevăzută (informatori, curieri etc.)? 
Puteţi găsi în țară alţi operatori radio în stare de a lucra 
cu dvs. sau de a vă înlocui la nevoie? 
Odată această organizare pusă la punct, doriţi să fiți scos 
din ţară (primăvara viitoare)? 


In acelaşi loc se aflau și orarul emisiilor, modul de folosire a 
codurilor de cifrare şi descifrare, metoda de preparare a cernelii 
simpatice şi a revelatorului, şi tehnica propriu-zisă de redactare: 


scrieţi textul secret în caractere de tipar cu ajutorul unei 
bucățele de lemn bine ascuţit, înveliți vârful ascuţit în vată 
bine strânsă. Nu apăsaţi când scrieţi. Lăsaţi să se usuce în 
aproximativ 10 minute, apoi expuneţi ambele feţe ale docu- 
mentului la aburi de apă câteva secunde; lăsaţi din nou să se 
usuce timp de o oră înainte de a scrie eventual un text ba- 
nal, acesta din urmă va fi scris în sens perpendicular faţă de 
textul secret.’ 


‘Totodată, în cele două cămăși se găseau cheia de cifrare (mai 
exact în îmbrăcămintea marcată cu fir roşu), respectiv cea de 
«escifrare (în cea fără semn). Răspunsul trebuia să fie trimis pe 
adresa Mariţei Hindoreanu din Giurgiu, printr-o scrisoare cu 
un text banal ce trebuia să ascundă răspunsul cifrat şi scris cu 
cerneală simpatică. Fără să bănuiască o clipă, Hindoreanu ar fi 
trebuit să devină un intermediar într-o operaţiune de spionaj. 
lemeia era unul dintre apropiații lui Ardeleanu, pentru care 
mai primea corespondenţă pe care o păstra până când marina- 
rul trecea prin Giurgiu. 

' ACNSAS, Fond Informativ, dos. 551 173, vol. 3, f. 100. 

Pentru Marin Dobre, săptămânile şi lunile au trecut fără să 
ştie că trebuia (ba chiar ajunsese) să fie capul de pod al unei 
operaţiuni de spionaj duse de rezidența SIMRE de la Viena. 
Cămăşile şi batistele nu au ajuns niciodată la el, ci în mâinile 
ofițerilor de contraspionaj. Mai mult, batista cu modul de ci- 
frare, o pilulă albă cu praf pentru cerneală simpatică şi o pilulă 
neagră cu praf pentru relevarea cernelii simpatice au fost pre- 
date de către şeful Direcţiei a II-a, maiorul Isidor Holingher, 
consilierului sovietic Climovschi care le-a dus spre analiză la 
Moscova. Ordinul sovieticilor trebuie să fi produs frustrare în 
rândul conducerii Securităţii, deoarece Holingher avea să pri- 
mească sarcină directă din partea lui Gheorghe Pintilie de a-i 
raporta o dată la două săptămâni dacă materialul informativ a 
fost sau nu returnat. 

În timp ce adevărații Ion Ionescu şi Marin Sima Dobre 
își duceau existența într-o relativă banalitate, primul între 
cădelnițe, spovedanii și câteva note semnate „Vârteju”, iar al 
doilea ca orice alt fost deținut politic ce încerca să-şi refacă 
viaţa, alter-ego-urile lor create de Securitate păreau prinse în- 
tre dorința de colaborare cu Viena şi neputinţa şi teama care-i 
împiedica să dea randamentul scontat. Rolul lui Dobre avea 
să fie, pentru o vreme, unul oricum mai redus, căci staţia pe 
care trebuia să o utilizeze nu putea fi montată, fiind invocate 
diferite pretexte: fie că preotul nu avea unde să o instaleze, fie 
că preotesei îi era teamă de emisie, fie că hârtia cu codurile 
de cifrare a fost pierdută de Ardeleanu, fie că echipamentul 
s-a defectat. Prin urmare, activitatea, destul de redusă, cădea 
astfel aproape exclusiv pe umerii preotului care transmitea 
mesaje scrise pe bileţele de câțiva centimetri pătrați pe care 
apoi le ascundea în țigările pe care i le dădea lui Ardeleanu, 
iar acesta din urmă i le preda ulterior lui Belu. Aceeași metodă 

era folosită şi în sens invers, agentul SIMRE fiind uneori con- 
strâns de Ardeleanu să scrie mesajele pe fugă, marinarul invo- 
când timpul limitat în care putea cobori de pe navă. Gelu Belu 
trebuia să răspundă ad-hoc la noile veşti aduse de marinarul 
sau de încredere, pendulând în același timp între nevoia impe- 
tuoasă de informaţii, frustrarea de a nu fi primit suficiente date 
semnificative şi posibilitatea ca un ton prea contondent să-l în- 
«depărteze pe preot, şi chiar să fractureze fragila legătură. Spre 
exemplu, la începutul anului 1955, într-unul dintre bileţelele 
ascunse într-o ţigară, Belu îi comunica: 


Dragă păr. 

Primit rândurile dvs. cu multă bucurie și fericiți că v-au 
găsit în deplină sănătate. Acum 1 lună am avut ocazia să-l 
văd pe amicul ce-a citit „vremea bună” şi să stăm mai înde- 
aproape de vorbă. În faza actuală s-ar dori să aflăm cele ce- 
rute în precedenta. Riscul de-a trimite pe prietenul nostru 
de fiecare dată e prea mare pentru a mai încerca să ne con- 
vingem. Cred că acest fapt e clar și reciproc ptr Dvs cât şi 
noi. Înţelegem că nu e lucru uşor, cu chibzuinţă și maxim de 
prudenţă se pot rezolva ecuaţiile problemei noastre. Dragă 
părinte, noi de aici nu suntem în măsură a vă da sfaturile 
necesare pentru rezolvarea dezideratelor noastre, fiindcă 
ignorăm posibilităţile ce vă stau la îndemână. De aceea vă 
asigurăm, este concursul nostru, discreţia și siguranța abso- 
lută. Problema se poate rezolva numai prin elemente sigure, 
hotărâte, precaute şi bărbăţie. Ne permitem totuşi a vă supun 
spre o primă orientare un exemplu: 1) Băneasa, ce se vede cu 
ochiul liber, câte la număr, eventual tip, personal, noi aran- 
jamente şi data la cari s-au văzut și înregistrat observaţia. 2) 
Ploești: situaţia sonde, distilării, personalul director (even- 
tual nume) etc. 3) Bucureşti: nr cazarme, natura unităţii ce le 
ocupă inf, art, geniu etc... Pentru ghidare, rog să consultați 

programul nostru. Nu insist în detalii, ci mi-am permis să vă 
supun un exemplu de început până la găsirea specialiştilor. 
Ptru început ajunge executarea unei părți din program [...] 
printr-o singură persoană [...] cineva din anturajul imediat 
a(l) dvoastră în care să aveți totală încredere şi care să dispună 
de mai multă acțiune de mişcare. Am fi dorit ca răspunsul 
scrisorilor dvoastră să se facă prin micro-filme. Probabil că 
vă lipseşte [sic!] materialul și tehnicianul. Dacă nu se poate 
prin microf, metoda noastră poate continua, chiar dacă e ca- 
zul să se scrie pe mai multe ţigări. Prietenul poate aduce mai 
multe pachete. Ar fi de preferat să scrieţi pe hârtie mai fină 
(probabil că nu se găseşte). 

Iubite părinte, vă rog să-mi ertaţi maniera oarecum bru- 
tală, aceea de-a numi lucrurile pe numele lor (mă refer la cele 
3 exemple). Vă rog la fel să nu vă faceţi gânduri negre, când 
vorbesc de risc. Suntem cu toţii bărbaţi. Riscul este numai 
acela de-a se deplasa până la dvoastră. Starea de spirit atât 
a lui, ca şi a dvoastră şi a noastră face să eliminăm voit dru- 
murile inutile. Vă rog mult să nu mă înţelegeţi greșit. Obligat 
a mă restrânge ca timp, nu pot ocoli cu eleganţă realitatea 
[...] Dragă părinte, vă las cu Dumnezeu, vă îmbrăţișez din 
tot sufletul.’ 


Numai că la seminar și la facultatea de teologie, un preot 
învaţă cum să ţină o liturghie, cum să împărtășească, să as- 
culte şi să ierte păcate, să boteze, să cunune viitori miri şi 
să prohodească pe cei adormiţi. Nu fusese niciodată instruit 
cum să recruteze surse, să cifreze informaţii, să constru- 
iască reţele secrete și să se ocupe cu radio-transmisia date- 
lor. De aceea, nici în vara anului 1955 structura pe care Belu 
voia s-o construiască prin aşa-zisul preot din Săftica nu era 
funcţională, iar pentru a linişti rezidența din Viena, ofițerii 

de Securitate plăsmuiau un bileţel pe care Ardeleanu urma să 
il transmită tot camuflat, într-o ţigară: 


Domnule 

Pline de griji au fost pentru noi zilele până a venit prie- 
tenul nostru [Ardeleanu - n.m.] care ne-a mângâiat sufletul. 

Scrisoarea Dvs. a îmbărbătat pe cei ce se chinuesc în 
suferinţă și aşteaptă ceasul izbăvirii. 

Eu nu m-am priceput până acum cum să fac ca să capăt 
ştirile ce mi le-aţi cerut. 

De la credincioşi aflu numai necazuri, iar cei cărora le-am 
împărtăşit taina, în vorbe se arată bărbătoși, dar n-au făcut 
nimic. 

Cunosc şi oameni potriviți care ar putea să răspundă la 
întrebările Dvs. dar nu ştiu cum să le vorbesc ca să-i aduc la 
drumul nostru. 

Am fost aproape tot timpul la câmp ca să am de ale gurii. 

N-am niciun cunoscut care să știe radio așa cum ați scris. 

Cu gândul suntem alături de Dvs. şi mă rog lui dumnezeu 
ca să avem izbândă în strădania noastră. |...) 

Domnul să vă aibe în pază 

lonescu' 


În memoriile sale, fostul general de contraspionaj Neagu 
Cosma relata despre natura informaţiilor cerute așa-zisului 
preot din Săftica de către rezidența din Viena. Potrivit aces- 
tuia, Gelu Belu i-ar fi trimis părintelui câteva microfilme 
cu instrucţiuni de realizare a explozibilului, pe care le-a as- 
cuns în nasturii de la haina marinarului, mod de camuflare 
care, într-adevăr, a fost utilizat de agentul SIMRE prin Florea 
Ardeleanu. În paralel, le-ar fi transmis preotului și colaborato- 
rilor săi, cu ajutorul marinarului sau a staţiei de radio-emisie 

(care, însă, se pare că nu a fost niciodată pusă în funcţiune), 
să treacă la acţiuni concrete impotriva regimul comunist: „să 
fie aruncate în aer secţii din uzine, staţii pilot, grupuri elec- 
trogene, noduri de cale ferată, lucrări de artă, etc., altfel spus, 
să fie distrusă avuţia naţională a României”. Perspectiva unui 
preot distrugând opere de artă pentru subminarea regimului 
comunist este cel puţin hilară, la fel cum ar fi fost și urmă- 
toarea sarcină pe care i-a trasat-o Belu (după refuzul mem- 
brilor reţelei de a comite acte de sabotaj): să convingă un pilot 
de vânătoare care zbura pe MIG-uri sovietice, recent intrate 
în serviciul armatei române, să dezerteze cu tot cu avionul pe 
care să-l predea apoi americanilor, urmând în schimb să fie 
încadrat în armata Statelor Unite. În realitate, aşa cum chiar 
sintezele maiorului Constantin Secuiu punctau clar, Belu i-a 
încurajat mereu pe colaboratorii din țară să procedeze cu ma- 
ximum de prudenţă și să nu comită vreun act de violență care 
să-i expună, cerându-le să culeagă şi să transmită informaţii, 
iar în paralel „să se conserve pentru acțiuni viitoare”. 

Cum stația de radio-emisie nu a fost niciodată operațională, 
cu toate că între octombrie 1954 - iunie 1955 Securitatea 
recepționa încercarea unui post necunoscut din Occident 
de a stabili un contact pe frecvențele comunicate în preala- 
bil de Belu, pentru rezidența SIMRE singura cale de trimi- 
tere și recepționare a datelor rămânea prin Florea Ardeleanu, 
care își continua cursele pe Dunăre şi, implicit, întâlnirile 
la Viena cu Gelu Belu și cu enigmaticul Zotter. La mijlo- 
cul anilor 1950, pe lângă mesajele ascunse în ţigări, agentul 
SIMRE utiliza ca ascunzători şi nasturi marinăreşti în care 
erau plasate bilețele cu instrucţiuni pe care marinarul urma 

sñ le predea „preotului din Săftica”. În paralel, Zotter îi cerea 
navigatorului să strângă informaţii despre instalaţiile și tru- 
pele din porturile Turnu-Severin şi Giurgiu, despre regimul 
corespondentei interne şi externe sau despre controlul mari- 
narilor care îndeplinesc misiuni în afara țării'. Mai mult, prin 
intermediul lui Ardeleanu, Belu credea că stabilise şi o legă- 
tura informativă cu un marinar sovietic din Reni, port aflat la 
arca 20 de kilometri de Galaţi, pe malul sovietic al Dunării. 
De la acesta, navigatorul român ar fi adus informaţii despre 
masurile de securitate de la graniţă și despre capacităţile in- 
dustriale din regiunea Odessa, iar rezidența din Viena i-a tri- 
mis câteva ceasuri despre care nu există vreo dovadă, dar, în 
acelaşi timp, nu este exclus să fi servit (şi) drept ascunzătoare 
pentru material informativ. La fel ca în toate celelalte aspecte 
„le acţiunii secrete, şi marinarul din Reni era tot o nălucă 
plasmuită într-un birou al Securităţii de la Bucureşti, care 
coordona cu migală o complexă acţiune de dezinformare 
despre care Belu credea, cu speranţă şi naivitate, că este o re- 
marcabilă reuşită de spionaj. 

Pentru celula de la Viena, Florea Ardeleanu era atât de im- 
portant ca sursă informativă încât ştirea că navele fluviale 
româneşti vor putea naviga până în Germania Federală a pro- 
vocat temerea că marinarul ar putea fi recrutat și de alte servi- 
dii secrete vestice. De aceea, Zotter şi Belu i-au cerut insistent 
sa refuze orice tentativă de racolare, motivând că „eventualele 
persoane ce l-ar contacta în Germania occidentală ar putea fi 
neserioase”. La fel de posibilă, dar şi de nedorit, era suspenda- 
rea curselor pe Dunăre a navei lui Ardeleanu, ceea ce ar fi con- 
dus, inerent, la pierderea, pentru un timp, a legăturilor dintre 


' ACNSAS, Fond Informativ, dos. 551 173, vol. 3, f. 22. 
` Ibidem. 


550 LUCIAN VASILE 


acesta şi rezidența din Viena. De aceea, în noiembrie 1954, 
Belu își instruia agentul 


să încerce să folosească un alt marinar care călătoreşte la 
Viena, dar care să nu cunoască scopul real al legăturii. 

Acestui marinar să-i dea un bidon cu pereţii laterali dubli, 
cu rugămintea de a-l preda lui Gelu Belu. 

Între pereţii bidonului să pună materialul de spionaj, iar în 
bidon să pună o băutură alcoolică. 

Viorel va da marinarului telefonul lui Gelu Belu. 

Când va ajunge la Viena, marinarul urmează să-i dea 
un telefon lui Gelu Belu şi să-i spună că vine din partea lui 
„Recea” şi vrea să-l întâlnească. 

După o oră, marinarul să se găsească în restaurantul 
„Andraș” din zona sovietică a Vienei și să fie atent la uşa de 
intrare. Când va veni o persoană care se va freca tot timpul cu 
mâinile la amândoi ochii, să iasă după această persoană și s-o 
oprească sub un pretext oarecare. Persoana va spune parola 
„Recea” şi astfel se va efectua legătura.’ 


Pe aceste coordonate, Securitatea a reuşit ani de zile să dezin- 
formeze rezidența SIMRE din Viena, să descopere și să suprave- 
gheze punctele sale de sprijin din ţară şi filierele transfrontaliere. 
Chiar dacă stația de radio-emisie nu era operaţională, iar în lo- 
cul datelor economice, militare sau sociale cerute se primeau 
informaţii banale ori deja cunoscute, pentru agentul din capi- 
tala Austriei tot era un câştig informativ care nu putea fi pus 
la îndoială și care ajungea, apoi, în mâinile serviciilor secrete 
franco-americane. Dar toate acele mici victorii pe care Gelu 
Belu credea că le-a obținut erau de fapt înfrângeri categorice în 
războiul secret în care se găsea înrolat. Într-o asemenea amplă 

operațiune, pot fi unii inamicii păcăliţi pe termen lung sau toți 
pe termen scurt, însă toţi pe termen lung era imposibil, iar până 
sI abilele manevre ale Securităţii aveau să fie la un moment dat 
«econspirate. Totul a început de la scrisoarea aşa-zisului părinte 
lunescu primită de Gelu Belu prin aceeași filieră a lui Florea 
Ardeleanu. După parcurgerea informaţiilor din corespondenţă, 
ipentul SIMRE a trimis-o mai departe la Paris, pentru a fi exa- 
minată şi de către serviciile secrete occidentale cu care lucra 
mructura condusă de Djuvara. După scurtă vreme, Belu este 
‘hemat să participe la o şedinţă urgentă la Viena, întâlnire la 
«are iau parte Rossignol, Leisersohn și un agent american care a 
condus discuţia. Cei trei îl pun pe Belu în fața unui scenariu ce-i 
pare incredibil: scrisoarea respectivă fie a fost plastografiată de 
"ec uritate, fie a fost scrisă de preot, însă la indicaţiile Securităţii. 
Pentru agentul român este un şoc teribil şi refuză cu obstinaţie 
"i creadă aşa ceva, iar când ceilalți trei îi spun că părintele nu 
mai constituie o sursă informativă de încredere şi nu mai sunt 
acceptate mesaje de la el, Gelu Belu respinge acuzele pe un ton 
lvarte vehement şi părăseşte intempestiv sala. Imediat după el, 
iese din sală şi americanul misterios care îl opreşte, iar cei doi 
poartă o scurtă discuţie între patru ochi. Cu această ocazie, 
intr-o română perfectă, bărbatul îl întreabă pe Belu dacă nu-l 
mai recunoaște, iar la răspunsul nesigur al agentului SIMRE, se 
prezintă drept Nicu Băcăinţanu din Alba Iulia, un fost coleg de 
scoală al său. Născut în Statele Unite, Băcăinţanu a copilărit în 
România și s-a reîntors peste ocean, împreună cu familia, chiar 
inainte de izbucnirea celui de-al Doilea Război Mondial. Acum, 
vechiul său coleg ajunsese șeful spionajului american în Europa, 
lind detaşat la Paris, şi îi cerea din nou lui Belu, de data aceasta 
ca între vechi prieteni, să creadă concluzia serviciilor occiden- 
lale, chiar dacă scenariul îi părea de necrezut. Gelu Belu însă a 

refuzat să accepte ideea, așa că în toamna anului 1956 relaţia din- 
tre rezidența din Viena și structurile informative franco-ameri- 
cane intră în criză. Avea să fie însă primul şoc din seria celor 
petrecute la finalul anului 1956 şi care va conduce la un nou se- 
ism instituţional în cadrul SIMRE. 


Viaţa de după SIMRE 


leşirea din scenă a vechii conduceri a structurii informative 
românești nu a însemnat şi sfârşitul legăturilor foştilor lideri 
cu lumea spionajului. Punctuale sau de lungă durată, aceste 
contacte nu aveau cum să dispară pur şi simplu după activita- 
tea din 1949-1952. Este drept că unii dintre foştii agenţi de la 
baza organigramei au părăsit domeniul informativ şi şi-au re- 
luat viaţa normală, așa cum a fost cazul lui Romeo Bălăceanu. 
Însă pentru Dumitru Petrescu şi Mihai Opran, lucrurile nu 
s-au încheiat în 1952. Traseele au fost diferite: dacă fostul co- 
mandor avea „spionajul în sânge”, iar numele său avea să ră- 
mână o constantă pentru Securitate în anii următori, generalul 
a fost o apariţie mai degrabă meteorică în planul de lucru al 
Securităţii care însă a fost aproape să ducă la un rezultat spec- 
taculos pentru Bucureşti. 


Incertitudine şi constrângere. Cazul generalului 
Dumitru Petrescu 


După înlăturarea sa de la conducerea SIMRE și lipsa unei 
oferte concrete de lucru din partea serviciilor britanice sau 
americane, în ciuda semnalelor promițătoare pe care le pri- 
mise şi în care îşi pusese multe speranţe, Dumitru Petrescu s-a 
văzut nevoit să îşi caute o altă variantă de a-şi asigura un ve- 
nit. Sprijinul a venit din partea unui alt refugiat român care 
i-a oferit generalului un post modest de statistician la firma 

pe care o avea și al cărui sediu se afla pe Champs-Élysées. Nu 
dra rezolvarea sperată, însă era singura variantă disponibilă, 
„urc il scotea din situaţia materială precară. Afacerile au mers 
numai pentru o vreme: la începutul anului 1955, firma a dat 
lalument, iar Petrescu s-a trezit şomer şi fără bani, la vârstă 
inaintă şi fără vreo pregătire care să-i permită să-şi găsească 
un rost pe piața muncii din Franţa. Au urmat luni de sărăcie 
muta şi de situaţii degradante: fostul general şi soţia sa tră- 
luu ba închiriind câte-o cameră modestă, ba fiind găzduiți de 
cale un prieten în locuinţa lui, având lucrurile împrăștiate pe 
lu dilerite cunoştinţe. Primeau câte un ajutor sporadic din par- 
tea CAROMAN sau Virgil Veniamin le mai împrumuta câte o 
sumă de bani pe care uita să o mai ceară înapoi. 

Veştile despre condiţia sa precară au ajuns şi la urechile 
securității, colonelul Mişa Protopopov hotărându-se să ex- 
ploateze situaţia în folosul regimului de la București, țelul 
misiunii fiind de a-l convinge pe fostul şef al SIMRE să se re- 
patrieze. Conștient că ar putea fi condamnat la ani grei de 
temniță pentru participarea sa pe Frontul de Est, pentru ori- 
ginea socială, pentru activitatea informativă de până în 1952 
sau pentru oricare alt motiv invocat de Securitate, generalul 
respingea ideea întoarcerii în România. Nu atât de fermă era şi 
soția sa, care, obişnuită cu un stil de viață luxos și confortabil, 
se lupta cu neajunsurile materiale şi decăderea socială a fami- 
liei. Iar Protopopov intuia că, adunate și prezentate în modul 
adecvat, lipsurile financiare, frustrările Constanţei Petrescu şi 
dragostea lui Dumitru Petrescu pentru soția sa pot depăși te- 
merile generalului că ar putea avea neplăceri odată repatriat. 
Prin urmare, Securitatea a deschis în noiembrie 1955 un nou 
dosar individual de studiu pe numele lui Petrescu, devenit 

acum obiectivul „Păstorel”, în care a început să elaboreze pla- 
nuri de măsuri pentru repatrierea fostului şef SIMRE. 

S-a optat pentru varianta constrângerii unui vechi prieten şi 
camarad al lui Petrescu să-i scrie o scrisoare în care să-i ceară să 
se gândească la ideea întoarcerii în ţară, atingându-i orgoliul şi 
liniștindu-i temerile. Această corespondenţă urma să fie livrată 
personal de către un ofiţer al Direcţiei I-a a Securităţii care urma 
să plece la Paris, iar din acest punct, planul se împărțea în trei 
scenarii: prima variantă prevedea abordarea exclusivă a gene- 
ralului, iar după predarea scrisorii și lecturarea ei ofițerul urma 
să conducă discuţia înspre modalităţile de repatriere. A doua 
pistă o viza pe soţia generalului: „întrucât se cunoaşte că soţia 
lui Păstorel este o femeie avidă după bani şi trai îmbelșugat, i 
se va promite că, venind în țară, va avea posibilitatea să ducă o 
viață mai bună decât în Franţa, având asigurată pensia soțului 
şi eventual o muncă cinstită după capacitatea lui, o existenţă si- 
gură”, menţiona documentul. Ea putea fi cel mai uşor convinsă, 
iar prin intermediul ei, sperau ofițerii de Securitate, va putea fi 
determinat şi generalul să accepte propunerea. Al treilea sce- 
nariu era o combinaţie între celelalte două, însă toate trei se 
bazau foarte mult pe iscusinţa ofițerului care urma să livreze 
scrisoarea şi să discute personal cu soţii Petrescu, recomanda- 
rea de bază fiind că „în tot timpul discuţiei se va evita să se lo- 
vească în orgoliul său [al generalului - n.m.] şi se va exploata la 
maximum vanitatea sa”. În cazul în care obiectivul „Păstorel” 
îşi manifesta neîncrederea în ideea întoarcerii în ţară şi „pen- 
tru a-i spulbera orice îndoieli ce le-ar mai avea”, continua pla- 
nul de măsuri, „recrutorul îi va spune că în țară Păstorel este 
bine cunoscut, ştie cine este el, ştim că este un militar capabil, 
cunoaştem întreaga lui activitate desfăşurată atât în ţară cât și 

in străinătate şi cu toate acestea acum când el se găseşte într-o 
ilare materială şi poate şi morală proastă, venim să-i întindem 
u mană de ajutor”. Bunătatea samariteană a Securităţii era însă 
u mască a capcanei pe care regimul de la Bucureşti i-o întindea 
pentru a-l aresta şi a-l folosi, probabil, în scop propagandistic 
inpotriva emigrației româneşti. 

Pregătirea misiunii a continuat cu o relativă lentoare: ofiţerii 
au oscilat între cine ar fi cel mai potrivit pentru a fi constrâns 
“i redacteze scrisoarea ce urma să fie utilizată pentru a începe 
discutia repatrierii, oprindu-se, abia în aprilie 1956, asupra lui 
Septimiu Pretorian, fostul şef al Marelui Stat Major şi cel care, 
intre 1945-1946 fusese protectorul lui Petrescu. Pretorian fu- 
sese epurat din armată în 1948, arestat şi condamnat la 12 ani 
de închisoare, dar a fost pus în libertate în 1952. După elibe- 
tare, s-a stabilit în Brașov unde își câştiga existenţa ca gestio- 
nar de materiale la un trust de construcţii'. Așa că în primele 
zile ale lui iunie 1956, un ofițer de Securitate se deplasa în 
oraşul de la poalele Tâmpei pentru a-i cere să redacteze textul 
catre Dumitru Petrescu stabilit de Securitate, solicitare pe care 
lostul șef de Stat Major a fost nevoit să o accepte. Conţinutul 
corespondentei fusese gândit în detaliu de ofițerii de Securitate 
şi reușea să atingă toate problemele cu care Petrescu se con- 
lrunta după opt ani de viaţă în exil: 


Iubitul meu prieten și coleg, 

Sunt mulți ani de când nu ne-am mai văzut și nu ne-am 
mai vorbit. [...] 

Când eram amândoi la Paris și studiam ţi-aduci aminte 
cum căutam restaurantul românesc în care de multe ori nu 
aveam loc, pentru a gusta o mămăligă ca la noi acasă? M-am 

întrebat şi mă întreb adesea ce s-a putut frământa în cazul tău 
[...] pentru a-ţi părăsi ţărişoara ta şi tot ce te-a legat de ea din 
copilărie şi până la una din treptele sociale și de răspundere 
cea mai înaltă? 

Cred că nu mai este cazul să mai dăm un răspuns. Sunt 
convins, Puiule, că o duci și rău şi greu! Ce interes ai tu să 
prelungeșşti această stare? Mai toți vechii tăi camarazi sunt 
aici, împreună cu toţii încă mai muncim şi nu este deloc ne- 
plăcut ca pe lângă pensia bine plătită şi mai ales regulat şi la 
timp, să mai adaugi ceva la bugetul personal. [...] cred că ge- 
neralul D. Petrescu nu trebuie şi nici nu poate întinde mâna. 
La câţiva poate să le fie buzunarele plinuțe dar câtă josnicie, 
câtă murdărie, câtă trădare față de cel care ne-a dat cinste şi 
onoruri: Statul — Țara ta! 

Iubite Puiule, 

Citeşte rândurile mele fără nici-o interpretare fățarnică şi 
nu odată ci de mai multe ori. Nu-ţi cer decât un singur lucru: 
să gândești şi să judeci: faci bine sau faci rău. Toată ţara noas- 
tră este un șantier, de la un cap la altul fără deosebire. Industria 
noastră prosperează văzând cu ochii. Câmpiile noastre pe care 
le cunoşti şi de care sunt sigur că ţi-e dor nu au o pată nea- 
gră - totul este verde şi roditor. Oamenii noștri de astăzi am 
putea spune oameni noi, tineri şi vârstnici, au un alt fel de a fi, 
de a vorbi, de a face: totul este corect, demn, onorabil, [...] fiind 
mândru de ceiace face [...]. Oare de ce să nu ştii toate acestea? 
Şi dacă le ştii, le cunoşti, le simți, atunci dragul meu, ce rost mai 
are șederea ta aci, în necunoscut, în lipsuri şi privaţiuni pe care 
nu le meriţi și cu care tu nu ai fost obişnuit! 

Scumpul meu, eu cred că este cazul de a te hotărî de a re- 
veni în ţara ta, în Patria noastră. Ea are nevoie de tine, de capa- 
citatea ta profesională, de munca ta [...]. Ai toate posibilităţile 
pe care le-ai dori. [...] 

Conducerea noastră politică înţeleaptă voeşte prin această 
măsură am putea spune unică în istoria politică, să readucă în 

țară pe toţi fiii ei care să înceapă o nouă viaţă sub auspiciile 
«ele mai multumitoare decât să-i lasă la voia întâmplării, să-i 
părăsească, să-i lase pe meleaguri străine. 

Iubitul meu coleg, nu mai pierde timpul în gândire și 
sofisme. 

Adresează-te neîntârziat legaţiei noastre de aci, Comitetul 
de repatriere, şi vei primi toate înlesnirile necesare. Noi toți, 
colegi şi prietenii tăi, te așteptăm nerăbdători şi încrezători că 
sentimentele tale de iubire de Patrie nu au scăzut cu nimic şi 
te asigur încă o dată că vei fi bine primit. 

Îţi doresc sănătate și pe curând între noi, 

Altău, 

S. Pretorian’ 


În vara anului 1956, Securitatea avea toate aspectele pregă- 
tte pentru a trece la contactarea lui Dumitru Petrescu: iden- 
ulicase rudele sale din țară, strânsese date despre condiția sa 
precară de la Paris, stabilise scenariile posibile de desfășurare 
a acțiunii şi obținuse scrisoarea din partea unui vechi şi de în- 
credere camarad al obiectivului. Sursa „Ardeleanu”, care se afla 
la Paris, în cercul foştilor ofițeri și al liderilor emigrației ro- 
mâne, recomanda Bucureştiului să acţioneze de îndată, punc- 
land că „Păstorel este acum ros la maximum de orgoliu rănit” 
şi menţionând că face eforturi pentru a continua să-l demo- 
ralizeze pe fostul general și să-i înlăture bruma de încredere 
pe care acesta o mai avea în ceilalți exilați. Numai că la 24 iu- 
lie 1956, rezidența din Paris trimitea în centrală o notă infor- 
mativă îngrijorătoare: Liviu Vânatu îi mijlocise lui Dumitru 
Petrescu obținerea vizei pentru Statele Unite, iar generalul și 
soția sa urmau să plece peste ocean în mai puțin de două săptă- 
mâni. Să fi aflat serviciile americane de planurile Bucureștiului 


' ACNSAS, Fond SIE, dos. 813, ff. 80-81. 


558 LUCIAN VASILE 


şi să îi fi întins o mână de ajutor fostului șef de structură infor- 
mativă pentru a nu cădea în mâinile regimului comunist ori 
era un twist al destinului, o coincidență care dădea peste cap 
scenariile şi planurile de lucru pregătite atâtea luni? Cert este 
că dacă Securitatea nu ar fi tratat cu lejeritate și lentoare pro- 
blema abordării lui Petrescu, propunerea ar fi căzut într-un cu 
totul alt context, căci nu ar fi existat alternativa emigrării în 
Statele Unite. 

Astfel, „tov. Valentin”, responsabilul pentru contactare, 
pleca spre Franţa pentru a încerca să-l deturneze pe fostul ge- 
neral de la oferta primită prin intermediul lui Vânatu, care de 
altfel îi oferise şi un sprijin material consistent pentru relocare. 
Cu ajutorul unui anume Tănase din cadrul rezidenţei parizi- 
ene, în dimineaţa de 31 iulie 1956 ofiţerul de Securitate a încer- 
cat fără succes să găsească domiciliul lui Petrescu: strada avea 
mai puţine numere decât cea din baza de date a autorităţilor 
române. Abia „după cinci ore de căutări şi investigaţii, folo- 
sindu-l pe Tănase, căruia i-a dat o lecţie usturătoare despre 
ce înseamnă superficialitatea”!, Valentin a reuşit să găsească 
locuinţa obiectivului „Păstorel”, lăsând însă contactarea pe 
ziua următoare. 

Din motive neelucidate, ofițerul nu a trecut la acţiune pe 
1 august, ci abia în dimineaţa zilei de 2, când, împreună cu un 
anume Paul, Valentin a plecat spre locuinţa lui Petrescu. În me- 
trou au observat că doi bărbaţi par să-i urmărească şi, cu toate 
Că au reușit să scape de aceştia, agenţii regimului de la Bucureşti 
au decis să fie precauți şi să abandoneze misiunea pentru ziua 
în curs. Timpul trecea însă în defavoarea Securităţii, aşa că pe 
3 august 1956, la 8.40, Valentin reușea să bată la ușa apartamen- 
tului familiei Petrescu, în timp ce Tănase rămăsese pe stradă 

pentru a se ocupa de contrafilajul misiunii. Constanţa Petrescu 
a deschis uşa şi, după câteva cuvinte schimbate în franceză, 
vlițerul i-a spus în română că îl caută pe general. Atunci fe- 
meia l-a invitat în holul locuinţei, unde după câteva zeci de se- 
cunde a apărut un bătrânel în haine de casă, încă somnoros şi 
uşor neîngrijit. Aflând că este vorba de un român, Petrescu l-a 
chemat în camera de zi pentru a discuta între patru ochi. După 
ce s-au aşezat pe fotolii, ofițerul - care se prezentase cu numele 
de Vasilescu şi sub legenda că se afla în Paris cu un ansamblu 
lolcloric - i-a întins scrisoarea pregătită pentru acest moment. 
Petrescu a luat hârtia, a desfăcut-o, a zâmbit recunoscând scrisul 
vechiului său prieten, a împăturit-o şi a pus-o pe masa de lucru, 
spunându-i curierului că o va parcurge mai târziu. Scenariul 
luat mereu în calcul era că generalul o va citi, iar ofițerul va pu- 
tea apoi să-şi construiască argumentaţia pe fundamentul im- 
pactului emoțional generat de textul lui Pretorian. Numai că 
intâlnirea nu decurgea conform scenariului, iar Valentin nu 
avea altă opţiune decât să-l abordeze direct pe bătrânul din fața 
sa, spunându-i că îi transmite salutul foştilor săi cunoscuţi și 
camarazi pe care poate i-a uitat. „Nu', a răspuns scurt Petrescu, 
continuând apoi: „nu-mi pot uita patria, deşi nu-mi place tot 
ce se întâmplă în ea, (dar) nici tot ce este aici şi ceea ce am 
ajuns”. Încurajat de afirmaţia evazivă, ofițerul i-a mărturisit că 
mulţi dintre foştii săi prieteni se gândesc la el şi la drumul pe 
care a ales să meargă, dar că toţi îl aşteaptă să-l revadă în ţară. 
Din nou, fostul general - care probabil începea să bănuiască 
cu cine discută de fapt - lăsa deschise porţile, afirmând că a 
părăsit România nu din laşitate, ci din cauza contextului ne- 
sigur de după război, că niciodată nu a fost un duşman al ţării 
şi că își doreşte să moară şi să fie înmormântat în pământul 

natal. Minutele treceau, iar discuţia curgea în direcția dorită 
de ofițerul de Securitate: Petrescu aproape că îşi făcea o verita- 
bilă autocritică, repudiindu-şi activitatea informativă din tre- 
cut, pozând într-o victimă care a avut de suferit pentru că nu a 
marşat la propunerile francezilor și americanilor de a acţiona 
direct împotriva țării şi declarând că nu a fost niciodată împo- 
triva comunismului, ca sistem politic, ci numai în contra aser- 
virii de către Moscova. Ba, mai mult, era la curent cu ceea ce 
se întâmpla în țară şi mărturisea că şi-ar dori să se întoarcă în 
România dacă nu ar fi angajamentul luat pentru călătoria în 
America (moment în care a arătat spre geamantanele pregă- 
tite lângă ușă) și teama că va fi pedepsit pentru acțiunile sale 
din primii ani de exil. Îi ridicase mingea la fileu ofițerului de 
Securitate care a abordat ambele aspecte: existau suficiente me- 
tode de repatriere rapide şi discrete, fie prin Austria, fie cu aju- 
torul legaţiei de la Paris, iar în ceea ce privea temerea cea mare, 
putea avea încredere în clemenţa regimului şi în şansa care i se 
oferea. Știind că interlocutorul său este un cititor avid, Valentin 
l-a asigurat că va avea libertatea de a-și procura ce cărți doreşte, 
ba mai mult ar avea şanse reale de a obține o catedră universi- 
tară în domeniul militar. Chiar dacă Petrescu era în continu- 
are sceptic cu privire la libertatea de care s-ar bucura în ţară, 
din cauza activității sale anterioare, atitudinea sa față de ideea 
repatrierii era neașteptat de bună, aşa că cei doi au stabilit o 
nouă întâlnire pentru a doua zi la prânz. După o oră și jumă- 
tate, Valentin şi Tănase părăseau strada pe care locuia Dumitru 
Petrescu, entuziasmați și fără să remarce prezenţa vreunei 
echipe de filaj. Perspectivele erau încurajatoare. 

La câteva ore după întâlnire, rezidența din Paris trimitea 
la București raportul discuţiei. Din centrală, lt. mj. Neda răs- 
pundea că Valentin trebuie să-l preseze pe fostul general să se 

repatrieze. Dacă totuși deplasarea în America nu poate fi elu- 
dată, mai ales că Petrescu afirmase că va trebui să revină la 
Paris după câteva săptămâni pentru rezolvarea unor chesti- 
uni personale, atunci i se va cere să semneze un angajament, 
să-şi predea arhiva şi să indice locurile unde se aflau sau încă 
se mai află centre de instrucție în care sunt pregătiți românii 
din exil pentru misiuni în ţară (o veche și constantă obsesie a 
Bucureştiului). Întâlnirea de a doua zi a fost şi mai promițătoare 
pentru Securitate: Petrescu părea că îl aştepta cu interes pe 
așa-zisul Valentin, spunându-i că a discutat şi cu soția des- 
pre repatriere şi chiar dacă nu a spus-o direct, a lăsat destul de 
clar să se înțeleagă că amândoi ar fi favorabili ideii și i-ar fi dat 
curs dacă propunerea ar fi survenit înaintea stabilirii voiaju- 
lui în Statele Unite. Dar situația nu era pierdută, pentru că, aşa 
cum menţionase şi cu o zi înainte, cei doi soți aveau în plan 
la toamnă să revină pe continentul european, pentru o scurtă 
perioadă, ocazie care le-ar fi putut servi ca paravan pentru re- 
patriere. Apoi, Puiu Petrescu şi Valentin au discutat în detaliu 
scenariul revenirii în ţară, stabilind inclusiv metode de contact 
cu ţara şi parole pe care, odată ajunși în Austria, să le utilizeze 
pentru a lua legătura cu oficialii care le vor facilita revenirea 
în țară. Singura cerință expresă a lui Petrescu era ca totul să se 
desfășoare cu maximă discreţie şi nicio informaţie să nu ajungă 
la ceilalți români din emigrație, atitudinea sa părând să fie sin- 
cer favorabilă repatrierii. Cum Valentin urma să îşi continue 
misiunea în Occident printr-o deplasare la Londra, cei doi au 
stabilit să se revadă între 15 şi 20 august, la Paris. 

Numai că în dimineaţa zilei de 8 august 1956, Dumitru şi 
Constanţa Petrescu părăseau pentru totdeauna Europa, ple- 
când cu un vapor transatlantic spre America. Fusese toată ati- 
tudinea sa o ultimă cacealma aruncată regimului comunist de 

la Bucureşti? Sau, mai degrabă, propunerea venise pur și sim- 
plu prea târziu pentru a mai fi acceptată? La fel ca la multe alte 
întrebări legate de SIMRE şi de membrii săi, un răspuns cert 
este aproape imposibil de dat. Ce se cunoaște este că, odată 
ajunși în Statele Unite, soţii Petrescu s-au stabilit în Siracuza, 
în apropiere de New York, și au deschis patiseria Doina, unde 
produceau şi vindeau produse tradiționale româneşti. 

Securitatea pierduse şansa, iar cum fostul general abando- 
nase cu totul acțiunile împotriva regimului de la Bucureşti, s-a 
decis în 1959 închiderea dosarului individual şi predarea sa 
la arhiva operațională. Numai că oricât de departe ar fi fost, 
Dumitru Petrescu încă nu putea fi scăpat din vedere: în no- 
iembrie acelaşi an, dosarul său este preschimbat în dosar de 
urmărire pe ţară, fiind practic o continuare a supravegherii în- 
cepute cu mai bine de şase ani în urmă. Mai mult, Direcţia de 
Informaţii Externe considera că patiseria Doina era numai o 
modalitate de a muşamaliza adevărata activitate a generalului, 
care era bănuit că este în realitate profesor de română într-un 
centru de instrucţie al Pentagonului. Însă suspiciunea părea să 
fie totuşi numai o suspiciune, așa că Dumitru Petrescu avea să 
iasă încetul cu încetul din atenţia Securităţii. 


Spionaj alternativ. Mihail Opran după 1952 


Mihail Opran a fost eliminat din activitatea de spionaj a 
SIMRE, dar invers era imposibil. O dată pentru că munca in- 
formativă era ceea ce il definea pe fostul comandor și, în al doi- 
lea rând, pentru că un profesionist ca el era prea valoros şi ştia 
prea multe, deci nu putea fi pur și simplu scăpat printre de- 
gete. Încă din primăvara anului 1952, Securitatea remarca fap- 
tul că serviciile franceze ar putea considera că rolul lui Opran 
şi activităţile sale sunt mult prea bine cunoscute de serviciile 

secrete comuniste din RPR și, astfel, ar alege să-l utilizeze pe o 
poziție mai puţin vizibilă, cel mai probabil în zona contrainfor- 
mativă. Întâmplător sau nu, aserțiunea ofiţerilor de la București 
era destul de bine fondată şi anticipa viitoarele poziţii ale aces- 
tuia. De aceea, atunci când Djuvara a preluat conducerea SIMRE 
şi a încercat să-l readucă în structură, bineînţeles pe un post se- 
cundar de adjunct (similar cu Pătru sau cu Vasilescu), răspunsul 
lui Opran a fost unul negativ. Ceea ce nu a însemnat însă că fos- 
tul şef al structurii informative avea să întoarcă spatele instituţiei 
pe care practic o crease și o condusese timp de aproape trei ani: 


Opran... Aveam încredere în el că era un om.... de mese- 
rie. [...] Şi era tipul... era ca să zic tobă de carte, el ştia toate 
amănuntele care avuseseră loc, dar... nu voia să le dea în vi- 
leag. Ar fi putut, dacă ar fi scris o carte, le-am fi putut avut 
în clar. Dar așa trebuia să i le tragem aşa cu forcepsul câte o 
informaţie, când ştii ziceam „domne, ce s-a întâmplat în locul 
cutare?”, mă duceam la Opran și ziceam „domnu' Opran, uite 
care e situaţia: noi nu ştim ce s-a întâmplat în ziua cutare sau 
cu unitatea cutare?” Şi atuncea el îşi scotea fişierele și... adică 
cum să spun. Făcea un şantaj ca să zic aşa... averea informa- 
tivă era ca și cum era posesiunea lui. [...] eu l-am căutat pe el, 
nu el pe mine. Când aveam nevoie de o informaţie, știam că 
Opran le ştie pe toate, dar că nu le dă decât cu târâita'. 


Era evident că Opran continua să lucreze în domeniul in- 
formativ, însă structura în slujba căreia se afla era o enigmă. 
Una dintre posibilităţi este ca fostul comandor să fi fost păs- 
trat de către Paris, însă detașat la DST, structură care era in- 
ferioară SDECE, existând astfel argumentul că mutarea era, 
totodată, şi o retrogradare. Pe de altă parte, schimbarea i-a 


' Arhiva personală Lucian Vasile, Interviu cu Neagu Djuvara, 2016. 

creat lui Opran contextul de a se dedica acţiunilor contrain- 
formative unde, într-adevăr, se simţea în largul său, înregis- 
trând unele reuşite semnificative. Pentru București, rămânea 
însă mai departe același adversar redutabil, a cărui activitate 
efervescentă și necunoscută producea teamă în birourile con- 
traspionajului, care ajunsese să ia în considerare inclusiv posi- 
bilitatea ca evenimentele din 1952 de la Paris să fie, de fapt, un 
paravan pentru trimiterea în ţară a lui Opran'. O altă variantă 
este o apropiere a lui Opran de serviciile americane, existând 
unele indicii că ar fi fost implicat în instrucția unor echipe care 
au fost paraşutate în România în 1952-1953 (cum ar fi grupul 
Robert) sau care urmau să fie trimise. 

Totuși, singurul lucru care se poate afirma cu certitudine este 
că activitatea lui Mihail Opran avea să rămână pentru câţiva 
ani într-un con de umbră, informaţiile fiind extrem de sumare. 
Chiar dacă fostul şef SIMRE încă se bucura de încrederea servi- 
ciilor secrete franceze, în 1955 acestea erau îngrijorate de antu- 
rajul său, în care bănuiau că există persoane neserioase sau chiar 
agenţi infiltraţi. De aceea, atunci când unii refugiaţi încercau să 
ia legătura cu el, inspectorii le recomandau să îl evite. Abia după 
1956, activitatea sa avea să fie mai vizibilă, constrâns probabil și 
de contextul creat de seismul instituţional din SIMRE. 


Sfârșitul conducerii Djuvara 


După căderea dezastruoasă a grupului „Fiii Patriei” şi aban- 
donarea completă a programului de instruire a celorlalte echipe 
de români în vederea paraşutării lor în ţară, activitatea SIMRE 
s-a concentrat aproape exclusiv pe strângerea de informaţii. 
Rolul principal îl avea, evident, rezidența din Viena, unde 


' ACNSAS, Fond Informativ, dos. 550 435, vol. 1, f. 253. 

Gelu Belu făcea eforturi considerabile pentru identificarea şi 
recrutarea de marinari care făceau drumul Viena - România, 
in vederea utilizării lor pentru misiunile serviciului condus de 
Djuvara. În acest timp, activitatea de la Paris se desfăşura oa- 
recum monoton, departe de efervescența primilor ani, când 
Petrescu făcea planuri de constituire a unei armate în exil şi 
Opran pregătea microfilme, desena rețele de spioni şi decon- 
spira agenţi trimişi de Bucureşti. Principalele evenimente erau 
schimbarea periodică a sediului în care funcționa structura 
informativă (probabil ca măsură de precauţie în vederea păs- 
trării conspirativităţii) şi întâlnirile periodice pe care Neagu 
Djuvara şi colaboratorii săi le aveau cu ofițerii francezi de legă- 
tură, unul dintre ei fiind aproape sigur Beaumont: 


Îi vedeam o dată, de două ori, de trei ori pe săptămână, 
îi vedeam tot timpul, adică veneau ei la noi. [...] Şi atunci 
le predam lucruri înscrise sau discutam: „Uite care este 


acţiunea viitoare, am putea să facem cutare, am putea să fa- 


cem cutare lucru...” 


Această stabilitate mai mult sau mai puţin productivă a 
fost perturbată în august 1955 de o veste care avea să pună în 
mişcare o serie de evenimente, discuţii şi orgolii care au dus la 
un nou seism instituțional, poate mai grav decât cel din primă- 
vara anului 1952. Ion Iliu primise din partea unei rude din ţară 
o scrisoare de la o anume Silvia, corespondenţa fiind destinată 
Anetei R. Bazilis’. Cu ajutorul lui Romulus Boilă, Iliu a înţeles 
că este de fapt o comunicare codată, Aneta fiind soţia maio- 
rului Bazil Raţiu, adjunctul lui Djuvara în conducerea SIMRE. 


' Arhiva Rador, Interviu cu Neagu Djuvara, Cota C984. 
? Neagu Djuvara, Amintiri din pribegie... p. 101. 

Scrisoarea ajunge în cele din urmă la Raţiu, care îl alertează pe 
Neagu Djuvara, mai ales că abia atunci au aflat amândoi că de 
fapt Iliu mai primise, la începutul anului, alte două scrisori si- 
milare, însă nu avusese nici disponibilitatea şi nici curajul să 
facă ceva în acest sens. Mesajul corespondenţei este decodifi- 
cat foarte repede, iar rezultatul îi pune pe liderii SIMRE faţă în 
față cu o situaţie extrem de delicată şi aproape disperată: Silviu 
Crăciunaș, unul dintre agenții trimişi în ţară de structurile se- 
crete americane, informa că se află în libertate, dar are nevoie 
de sprijin financiar urgent pentru a putea părăsi clandestin 
țara. Ca în orice poveste de spionaj, era vorba doar de vârful 
icebergului, pentru că ce se afla sub nivelul apei, așadar în afara 
a ceea ce se putea cunoaşte în Occident, era că totul consti- 
tuia de fapt o abilă şi bine pregătită acțiune de dezinformare și 
marşrutizare a Securității. După ce fusese legionar în tinereţe şi 
ocupase vremelnic poziţia de prefect de Tutova, Crăciunaș se 
distanțase de Mişcarea condusă de Horia Sima, ajungând după 
23 august 1944 să cocheteze cu naţional-țărăniştii. În contex- 
tul haotic şi periculos al instaurării comunismului, Crăciunaş 
fusese omul providenţial care, prin serviciile sale de călăuză, 
îi scosese din ţară pe unii dintre cei care aveau să devină li- 
derii emigrației româneşti. Activitatea a fost însă curmată de 
arestarea sa în 1948, iar în lunile de detenţie a fost „întors” de 
către serviciile de la Bucureşti şi transformat într-un agent al 
Securităţii, iar în 1949 a fost trimis în Occident cu obiectivele 
obţinerii de informaţii despre structurile secrete de dincolo de 
Cortina de Fier şi infiltrării în organizaţiile exilului românesc. 
După o scurtă tatonare cu Opran şi francezii, Crăciunaș a tre- 
cut în serviciul americanilor, revenind în ţară în ultimele săptă- 
mâni ale anului 1949 ca un veritabil agent dublu. După arestarea 
lui Ţanţu (un agent cu un parcurs destul de similar cu al lui 

Crăciunaș), ofiţerii de la Bucureşti l-au suspectat şi pe acesta de 
un joc identic și, implicit, de înşelarea loialității faţă de regimul 
comunist, arestându-l în septembrie 1950. Dacă Mihail Țanţu 
işi păstrase, într-adevăr, poziţia anticomunistă, Crăciunaş ră- 
măsese în schimb fidel angajamentului luat în timpul detenţiei 
din 1948-1949, ceea ce nu l-a salvat de la o nouă încarcerare 
până în 1954, când Securitatea s-a convins că agentul nu îşi de- 
conspirase în Occident statutul şi misiunea, hotărând să-l eli- 
bereze şi să-l pregătească pentru o nouă marşrutizare în Vest. 
Primul pas în această direcție era reintrarea în legătură cu 
structurile secrete din Occident şi descoperirea filierelor şi a 
contactelor lor din țară. 

A început o întreagă odisee a conducerii SIMRE de a-și 
convinge partenerii occidentali că trebuie intervenit în acest 
caz. Francezii şi-au făcut repede cunoscută poziţia: având în 
vedere că Silviu Crăciunaș fusese trimis în ţară de către ameri- 
cani, fără ca Parisul să fi avut vreo implicare, considerau că nu 
este de responsabilitatea lor să întreprindă ceva. Cu toate aces- 
tea, Beaumont a reuşit să-i convingă pe americani să trimită în 
țară, printr-o filieră destul de puţin eficientă şi rapidă, contra- 
valoarea a 1 000 de dolari, mult sub ceea ce afirma Crăciunaş 
că ar fi necesar pentru scoaterea sa din România. Fără a refuza 
explicit implicarea, CIA era deosebit de precaută, considerând 
că legenda agentului pierdut prezintă unele semne de întrebare 
şi cerea noi probe grafologice pentru analize amănunțite. În loc 
să calmeze situaţia, răspunsul Washingtonului a produs iritare 
in rândul celor din SIMRE, mai ales că timpul nu părea să fie 
de partea lui Crăciunaş care în octombrie 1955 lăsa impresia că 
îşi risca destul de mult conspirativitatea, trimițând o scrisoare 
Sandei Stătescu, prin intermediul surorii acesteia din ţară, în 
care preciza că „doctorul i-a recomandat un tratament cu liver 

extract, circa 4 500-5 000 de unităţi, de preferinţă aceleași fi- 
ole verzui pe care le-a luat în trecut cu rezultate bune”. Cu alte 
cuvinte, Crăciunaş cerea aproape cinci mii de dolari pentru a 
putea ieşi clandestin din ţară. 

Urmează luni întregi de aprinse discuţii între conducerea 
SIMRE şi ofiţerii de legătură din partea CIA, tensiunea esca- 
ladând atât de mult încât Djuvara ameninţă în aprilie 1956 că 
își va da demisia, considerând că datoria morală de a scoate 
un agent aflat în teritoriul inamic excedează riscul ca persoana 
respectivă, în speţă Crăciunaş, să fie spion. Într-o amară iro- 
nie, la patru ani după ce fusese numit la conducerea serviciului 
de informaţii, Neagu Djuvara începe să facă presiuni pentru 
o minimă independenţă financiară, adică de a readuce măcar 
întrucâtva SIMRE la statutul pe care-l avea în timpul prece- 
dentei conduceri. În plus, pretenţiile sale nici nu sunt mari: 
în timp ce Opran şi Petrescu aveau zeci de mii de franci la 
dispoziție, diplomatul solicita un buget anual de 5 000 de do- 
lari (adică exact cât ceruse Crăciunaș), de care să dispună după 
propriile priorități. Nu doar că doleanța sa este respinsă, dar în 
septembrie CIA finalizează o lungă analiză a cazului, ajung la 
concluzia, comunicată și celor din SIMRE, că Silviu Crăciunaș 
trebuie să fie controlat de către Securitate, fiind așadar vorba 
de o acţiune de dezinformare și infiltrare a regimului comunist. 

Contruntat cu o unanimă pasivitate a serviciilor secrete oc- 
cidentale față de Crăciunaş, atitudine care lăsa SIMRE fără ni- 
cio posibilitate de a întreprinde ceva în ajutorul agentului din 
țară, Neagu Djuvara alege, în decembrie 1956, să îşi dea demi- 
sia din fruntea serviciului românesc”, influențat probabil şi de 
atitudinea generală a Occidentului față de Revoluţia Maghiară. 


! Neagu Djuvara, Amintiri din pribegie... p. 103. 
” Ibidem, p. 103. 

Gestul său de frondă produce un şoc la nivelul structurii in- 
lormative, dar şi un răspuns neaşteptat de dur din partea 
Iranco-americanilor: Gelu Belu, văzut ca unul dintre apropiații 
lui Djuvara şi şeful unei rezidenţe care nu izbutise să sesizeze 
«dezinformarea reprezentată de scrisoarea primită de la părin- 
tele Ionescu, este concediat pe neașteptate, mai ales că afacerea 
venea la scurt timp după eșecul acțiunii informative duse prin 
aşa-zisul preot din Săftica. Cu toate că a primit o compensație 
linanciară (salariul pe şase luni), agentul din Viena fusese 
obligat să semneze un acord de confidenţialitate care însă îi 
confirma şi deconspira activitatea de spion, împiedicându-l 
teoretic să mai lucreze în secret în domeniul informativ. De 
altfel, și Bazil Raţiu își încheie colaborarea cu serviciile secrete 
franceze, însă acoperirea sa nu este devoalată. Ecourile deci- 
ziei lui Djuvara fuseseră atât de ample şi de puternice, încât au 
șubrezit până şi relaţia dintre Mihail Opran şi serviciile secrete 
lranceze, fostul comandor fiind nevoit să ia în calcul o activi- 
tate complet independentă. 

Cei aproape cinci ani în care structura informativă a fost 
condusă de către Neagu Djuvara au reprezentat o activi- 
tate diferită, dar nu mai puţin periculoasă, decât interva- 
lul în care Opran şi Petrescu s-au aflat în fruntea serviciului. 
Diplomatul român a sperat că prin acţiunile sale şi ale cola- 
boratorilor săi poate să lupte efectiv împotriva comunismu- 
lui din ţară şi poate contribui la prăbuşirea regimului de la 
Bucureşti. Năzuinţele au fost constante și puternice, dar la fel 
de substanţiale au fost şi problemele care au marcat această 
etapă din existența SIMRE. Opran conștientizase foarte bine 
necesitatea independenţei financiare şi de acţiune a structu- 
rii, ceea ce contribuise, de altfel, la înlăturarea sa. În schimb, 
Neagu Djuvara nu a înţeles de la bun început această nevoie, 

iar atunci când avea să o facă era mult prea târziu pentru a mai 
schimba termenii înțelegerii cu franco-americanii în privinţa 
regimului de funcţionare al SIMRE. Un alt factor care a condus 
la deznodământul din 1956 l-a reprezentat rezultatul tragic al 
echipelor de paraşutişti trimise în țară şi în particular, pen- 
tru structura informativă condusă de Djuvara, soarta membri- 
lor grupului „Fiii Patriei”. Capturarea lui Gavrilă Pop, moartea 
neelucidată a lui Sabin Mare și suspiciunile de neînlăturat cu 
totul ce planau asupra lui Ilie Rada, singurul supravieţuitor, 
au erodat încrederea în interiorul structurii, dar şi între ser- 
viciile de informaţii occidentale. În plus, lipsa unor suficiente 
resurse financiare, dar şi a unor persoane pe care să se poată 
baza Djuvara şi ceilalți din conducere au echivalat cu o limi- 
tare drastică a opţiunilor de acțiune informativă. Nu în ulti- 
mul rând, contextul politic internaţional (marcat de atitudinea 
Occidentului faţă de Revoluţia Maghiară) a lăsat să se înțeleagă 
că acest „război secret” s-a mutat pe alte fronturi și îmbracă 
alte forme de luptă. Exilul românesc rămăsese la periferia bă- 
tăliilor, dacă nu chiar fusese demobilizat de-a dreptul. La finele 
anului 1956, pentru SIMRE, ca instituție, viitorul părea cât se 
poate de nesigur, spionajul exilului românesc intrând astfel în 
criză. Era numai începutul sfârșitului. 


Apogeul războiului secret: operaţiunea 
„Parașutiştii” (1951-1953) 


Cu toate că SIMRE avea un program mai amplu de recru- 
tare, instruire şi parașutare în ţară a unor agenți, structura con- 
dusă de Neagu Djuvara a trimis în ţară o singură echipă - „Fiii 
Patriei”, condusă de Sabin Mare. În peisajul emigrației şi al 
„frontului secret”, această acțiune a fost numai un episod 
dintr-o campanie mult mai complexă dusă, în principal, pe 

calapodul colaborării dintre Mişcarea Legionară şi structurile 
secrete franco-americane. Se cunosc cu certitudine trei echipe 
parașutate în ţară pe filieră legionară: Jaques, Robert şi Pascal, 
hecare având un drum complicat, cu multe semne de între- 
bare. Pe lângă acestea, au existat şi acțiuni individuale, fie pe 
cale aeriană, fie intraţi în ţară pe filieră terestră sau marină. 
Misiunea principală pentru care fuseseră antrenați şi trimişi 
clandestin în RPR era cea informativă, de strângere şi comu- 
nicare de date economice, militare şi politice. Pe lângă aceasta, 
exista şi o direcţie secundară de acţiune, trasată direct de Horia 
Sima, care prevedea reorganizarea internă a structurilor legio- 
nare, fie prin reactivarea vechilor membri, fie prin recrutarea 
de noi aderenţi. Niciodată însă, aşa cum se afirma din perspec- 
tiva puterii comuniste, cei trimişi în ţară nu au avut şi misi- 
une de distrugere a unor obiective. Despre membrii grupului 
Robert, Neagu Cosma afirma că trebuiau să producă „exploziv 
pentru a arunca în aer uzine, căi ferate, poduri și tot ce con- 
struia poporul român în acei ani de mari lipsuri, dar și de mult 
entuziasm”!. Rolul acestei teze era de a-i denigra, prin contura- 
rea portretului unor teroriști trimişi în ţară de către puteri in- 
amice, însă în realitate asemenea acţiuni nu fuseseră niciodată 
luate în considerare, atât din cauza inutilităţii actului în sine în 
contextul politic şi militar al epocii, cât, mai ales, pentru că ar 
fi atras atenţia Securităţii şi ar fi dus la deconspirarea echipelor. 

Chiar dacă același Neagu Cosma afirma în memoriile 
sale că pregătirea şi trimiterea paraşutiştilor în ţară de către 
Mişcarea Legionară era subordonată activităţii SIMRE, în re- 
alitate, cele două structuri erau independente, în ciuda utili- 
zării în comun a unor centre de antrenament şi a colaborării 
cu aceleași structuri occidentale. Motivele erau, în special, de 


! Neagu Cosma, op. cit., p. 142. 

ordin practic: cu cât mai multe persoane erau implicate, cu 
atât riscul de deconspirare era mai mare. Bineînţeles că fiecare 
parte avea unele date despre activitatea celeilalte, însă aceste 
contacte erau pe cât posibil reduse, căci, aşa cum îşi amintea 
Ilie Rada, „fiecare dintre noi ne feream să știm despre alţii. Nu 
fiindcă ne feream de ei, ne feream de noi, ca să... Mai bine să 
cunoști cât mai puţin, asta era, lozinca noastră". 

Parașutările și celelalte acţiuni conexe care au avut loc în 
1951-1953 au reprezentat cea mai concretă și directă formă 
de acţiune ofensivă dusă din exil împotriva regimului comu- 
nist. Controversate, spectaculoase şi temerare, acestea au an- 
trenat atât bărbaţi care trecuseră printr-o amplă instrucţie, 
cât şi femei ori bătrâni, fără nicio pregătire militară ori infor- 
mativă. Deznodământul lor tragic din 1953, care a culminat 
cu aşa-zisul „proces al parașutiștilor”, a reprezentat nu doar 
un sfârșit al acestor operaţiuni ofensive duse de dincolo de 
Cortina de Fier, ci mai ales, vieţi curmate în Valea Piersicilor 
de la Jilava, familii destrămate pentru totdeauna și mulți, mulți 
ani de suferinţă în temniţele politice din ţară. 


Echipa Jaques: Ion Samoilă și Ion Golea 


La ultima întâlnire pe care au avut-o în viața pământească, 
undeva la vest de Cortina de Fier, fraţii Traian şi Ion Golea au 
rememorat clipele liniștite și inocente din copilărie, aderenţa 
lor totală la legionarism în anii tinereţii şi apoi viaţa rătăci- 
toare şi neîmpăcată a exilaţilor. Era toamna anului 1951. Ion 
Golea se pregătea de o bună vreme pentru a fi paraşutat în ţară 
cu sprijinul serviciului secret american. Cu un calm nefiresc şi 
seninătatea omului pregătit să se sacrifice, i-a mărturisit frate- 
lui său: „Iraiane, gândul acesta de a mă întoarce în ţară pentru 


' Arhiva Rador, Interviu cu Ilie Rada, Cota R809. 

a continua lupta s-a născut și a crescut în sufletul meu ca o 
Iloare. Acuma s-a desfăcut și sunt gata de ducă”. 

Povestea fiecărui grup de paraşutişti lansat în ţară între 
1951-1953 are doza sa de necrezut, de dinamism cinematogra- 
lic şi, mai ales, de tragic. În comparaţie cu celelalte echipe tri- 
mise în țară, Jaques a înregistrat cele mai notabile reuşite, prin 
acțiunea din 1953 a lui Golea şi a colaboratorilor săi. Totodată, 
a avut şi cea mai lungă perioadă de activitate, izbutind să ră- 
mană în clandestinitate timp de aproape doi ani. Realizările lor 
au fost rezultatul unor conjuncturi norocoase, al şansei de a nu 
lı deconspirați rapid şi poate al bogatei experiențe combative a 
principalilor doi membri, Ion Golea şi loan Samoilă. 


Viața ca un roller-coster. Ion Golea 


Dacă destinul fiecărui paraşutist ar putea constitui scena- 
riul unui film, atunci povestea de viaţă a lui Ion Golea nu ar 
putea fi altceva decât un serial de aventuri, plin de momente 
tensionate, împușcături, acțiuni clandestine şi nenumărate în- 
tålniri cu moartea pe care tânărul a izbutit de fiecare dată să o 
lenteze până în fatidicul an 1953. 

Născut la 5 decembrie 1922 într-o familie înstărită din co- 
muna mureșeană Bahnea, tatăl său fiind primar al localităţii cu 
o populaţie majoritar maghiară, lon Golea a fost cel mai mic 
dintre cei cinci copii care au ajuns la maturitate, într-o epocă 
in care mortalitatea infantilă lovea fără preferinţe. După ab- 
solvirea şcolii primare în satul natal, a urmat cursul inferior 
de liceu la Târnăveni, iar pe cel superior la Dumbrăveni, be- 
neficiind în această perioadă şi de o bursă de studiu la pres- 
ligiosul liceu Carol I din Craiova. În adolescența petrecută la 


' http://www.miscarea.net/1-mija-coleg-cu-golea.htm (accesat la 25 fe- 
bruarie 2020). 

Dumbrăveni (probabil în 1940), tânărul Golea s-a înscris în 
Mişcarea Legionară, iar în timpul Rebeliunii a luat parte la 
acțiunile din Blaj, ceea ce se pare însă că nu a fost cunoscut de 
autorităţi deoarece nu doar că a scăpat de arestările administraţiei 
antonesciene, ci chiar a continuat să activeze în secret, ajun- 
gând şeful Frăţiilor de Cruce din Sighişoara'. După susținerea 
Bacalaureatului, în 1942, Golea s-a înscris la Facultatea de 
Medicină din laşi, fiind nevoit în anul II să-şi suspende cursu- 
rile, atât din cauza apropierii frontului, cât şi a dorinţei sale de 
a se implica după 23 august în pregătirea unei rezistenţe armate 
anticomuniste şi în protejarea satului natal şi a comunelor din 
zonă de jafurile şi devastările comise de soldații Armatei Roșii. 
La sfârşitul anului 1944 și începutul anului 1945, lon Golea că- 
pătase aproape o aură de erou în satele din zona Dumbrăveni- 
Mediaş-Sighișoara, unde era chemat pentru a-i alunga pe 
militarii sovietici care căutau să jefuiască sau să violeze. Apărea 
aproape de nicăieri şi îi captura pe aceștia, folosindu-se de ar- 
mele pe care le purta mereu asupra sa, dar şi de uniforma de elev 
sanitar şi de faptul că învățase rusă tocmai pentru a putea să se 
împotrivească mai eficient ocupanților de la Răsărit. Activitatea 
sa a încetat însă în prima parte a anului 1945, atât ca urmare a 
stabilizării situaţiei interne şi, implicit a unei oarecare reduceri 
a nelegiuirilor comise de sovietici, cât şi din cauza faimei care-l 
adusese în atenţia Siguranţei, comisarii fiind pe urmele sale. 

În același an a fost aproape şi să fie arestat sau ucis, atunci când 
s-a deplasat la locuinţa din Mediaş a lui Aurel Popa, neștiind că 
imobilul fusese deconspirat, iar în locul prietenului său îl aştepta 
un comisar. Când a bătut la ușă și s-a prezentat, agentul a scos 
pistolul şi l-a îndreptat spre Golea care nu a mai avut răgazul să 
riposteze. Au urmat minute extrem de tensionate. Tânărul s-a 


' Traian Golea (editor), op. cit., p. 8. 

allat încontinuu în linia de tragere a comisarului care, în timp 
«e | tot ameninţa că-l va împuşca, a chemat-o pe proprietară și 
i a ordonat să se ducă la chestură şi să cheme întăriri. Înţelegând 
cà singura şansă de a scăpa este să acționeze înainte de sosirea 
altor agenţi, Ion Golea a mimat că acceptă să se predea, având 
insa un cu totul alt plan: 


Casa unde locuia camaradul avea două ieşiri şi el le 
cunoștea, iar treptele care coborau în stradă erau repezi. Pe la 
jumătatea treptelor, administrează agentului o lovitură zdra- 
vănă şi bine calculată; acesta și-a pierdut echilibrul și s-a ros- 
togolit pe scări până în stradă. Profitând de moment, Ion 
Golea a ieşit pe partea cealaltă care dădea într-o stradă para- 
lelă. Polițistul se scoală, scote revolverul şi începe să-l urmă- 
rească. După un colț de stradă, Golea dă de un gardian care 
vrea să-l oprească. Cu revolverul în mână, trage câteva focuri 
deasupra capului gardianului care se culcă la pământ. Golea 
sare peste el și fuge. 

Agentul nu îl slăbeşte. Se ţine aproape de el, trăgând fo- 
curi în direcţia lui, dar fără să-l atingă. Un ţăran îi taie calea. 
Văzând că fuge şi este urmărit, crede că e un răufăcător şi în- 
cepe să-l amenințe cu biciul. Golea, cu revolverul în mână, îi 
face semn să-i lase calea liberă. Țăranul se retrage înfricoşat 
şi Golea reușește să iasă din oraş şi-şi pierde urma în pădurile 
din jurul Mediaşului.’ 


În perioada următoare, lon Golea s-a dedicat sprijinirii 
legionarilor parașutați în ţară la sfârșitul anului 1944, stabi- 
lind contacte de încredere și case conspirative, unde puteau 
li ascunși cei urmăriți de Siguranţă. Experiența acumulată în 
1944-1945 a constituit unul dintre motivele care aveau să-l 


' Traian Golea (editor), op. cit., pp. 67-68. 

determine mai târziu pe Golea să facă parte din echipele ce 
urmau să fie trimise în România comunistă, trecând astfel 
din rolul de sprijinitor în cel de agent propriu-zis. Totodată, 
în perioada ulterioară evenimentelor de la 23 august 1944, 
Ion Golea a fost unul dintre principalii actori în edificarea și 
consolidarea unui grup de rezistență armată anticomunistă 
în zona Sibiului, centrul de greutate fiind Pădurea Fetea-satul 
Noul Săsesc. Astfel, se ocupa de procurarea armamentului pe 
care îl ascundea în buncărele special amenajate în acest sens, 
oferea găzduire celor aflați în clandestinitate (aşa ajungând să-l 
cunoască pe loan Samoilă, viitorul său coleg de echipă) şi de 
construirea unei rețele de sprijinitori locali în rândul ţăranilor 
care puteau să-i ajute cu alimente şi alte obiecte de strictă ne- 
cesitate, să le pună la dispoziţie ascunzători şi să efectueze, în 
mod secret, diferite transporturi între localităţi. Şi în tot acest 
timp, continua să frecventeze cursurile universității de medi- 
cină din Cluj (unde se transferase de la Iaşi) până la mijlocul 
lunii mai 1948, când a reuşit să scape de arestare, fiind însă 
constrâns să intre în conspirativitate. Această situație imprevi- 
zibilă şi periculoasă a fost aproape să se încheie în august, când 


împreună cu legionarii Bucu Pintea și Axente Păcurariu, 
urmăriţi la Cluj, ajung să se refugieze la Sibiu. Aici găsesc 
refugiu la o familie legionară bine cunoscută. Au ajuns spre 
seară și gazdele i-au chemat la cină. Nici nu începuseră bine 
să mănânce şi deodată se deschid ușile în lături cu putere şi 
intră un grup de 5-6 agenţi cu pistoalele în mână. 

Încep legitimările. Primul este legitimat Păcurariu, apoi 
este percheziționat şi trecut în antreu sub pază. Urmează la 
rând Pintea, care avea asupra sa şi un pistol ruginit, de care 
nici nu se putea folosi. Era doar pentru intimidare. Agenţii în- 
cearcă să-i ia pistolul. Pintea se opune şi se naște o busculadă. 

În același timp un alt agent îl legitimează pe Ion Golea. Acesta 
oferă calm legitimaţia, dar în timp ce agentul o cercetează, 
scoate de la brâu revolverul Walter şi trage asupra lui două fo- 
curi. Agentul se prăbușește. Ceilalţi agenţi, surprinşi, încep să 
lragă şi ei în neştire. În acel moment lămpile se sting, proba- 
bil din cauza împuşcăturilor. În cameră se face întuneric, iar 
agenții se trântesc la pământ. Ion Golea, din colţul lui, vede că 
o umbră se strecoară pe coridor. Crede că e unul din camara- 
zii lui. Se ia după el, fugind afară în stradă. Dar de pe trotuarul 
celălalt doi agenţi îl aşteaptă şi trag asupra lui. Totuşi reușește 
să fugă. Agenţii se iau după el, trăgând mereu. Golea fuge ca 
un vârtej şi le răspunde trăgând și el din fugă, până ce reuşeşte 
să-şi piardă urma pe niște străzi laterale şi să-şi găsească adă- 
post la o altă familie legionară. 


Era evident că Securitatea era pe urmele sale, astfel că orice 
aclivitate în interiorul țării era deosebit de riscantă, mai ales 
că persoanele pe care se putea bizui pentru sprijin scădeau 
simţitor ca urmare a înmulțirii arestărilor şi a consolidării re- 
pimului. Ion Golea a decis prin urmare să fugă din țară și, în 
noaptea de 7/8 septembrie 1948, a trecut Dunărea pe la Jamul 
Mic împreună cu fratele său Traian Golea şi cu Boris Bucşan, 
cumnatul celui din urmă. Arestaţi în scurt timp de autorităţile 
iugoslave, au fost încarceraţi în lagărul de la Kovaciţa, punctul 
carceral comun al majorităţii transfugilor români de la sfârşitul 
anilor 1940, de unde au fost repartizaţi la muncă forţată în mi- 
nele de plumb de la Srbska Mitrovica. După câteva săptămâni, 
din cauza condiţiilor extrem de grele de detenţie, Ion Golea și 
alți încarceraţi au declarat greva foamei. Căutând să înăbușe 
din faşă o posibilă revoltă, autorităţile iugoslave i-au mutat pe 
liderii grupului la minele de plumb din Kosovo Polje şi, cum 

regimul era asemănător cu cel de unde veniseră, Golea şi ceilalţi ` 
au intrat încă o dată în greva foamei. În cele din urmă, grupul a 
fost transferat la Priştina, de unde au încercat să evadeze mer- 
gând de-a lungul liniei de cale ferată şi ajungând în gara de 
unde ar fi trebuit să ia trenul spre Belgrad la numai câteva mi- 
nute după plecarea garniturii. Astfel, au fost recapturaţi, supuşi 
unei ample anchete şi apoi duşi la Niș, în estul Iugoslaviei, de 
unde au fost „aruncaţi” peste graniţă, în Bulgaria. Dacă erau 
descoperiţi de grănicerii regimului de la Sofia, soarta lor era 
pecetluită, căci ar fi fost reținuți şi extrădaţi în România, unde 
îi aşteptau camerele de anchetă ale Securităţii şi închisorile po- 
litice sau chiar plutoanele de execuţie. Aşa că au trecut din nou 
clandestin granița, revenind pe teritoriul iugoslav, unde iar au 
fost arestaţi, însă de data aceasta autorităţile de la Belgrad au 
decis să-i încarcereze provizoriu la Niş. În acest punct, des- 
tinele fraţilor Golea se despart pentru o vreme: dacă Traian 
reuşeşte să scape din detenţie şi să ajungă în Austria, Ion mai 
rămâne pentru o vreme în temniță până când, în 1950, este eli- 
berat subit şi lăsat să treacă granița italiană, sosind la Trieste. 
Sprijinit de către fratele său, în vara aceluiași an, trece clan- 
destin în Austria și se stabileşte la Salzburg, unde ia legătura 
cu Mircea Dimitriu, fiind astfel prezentat lui Blondel şi in- 
clus în grupul celor ce au urmat instructajele la Lindau, Isny şi 
Andilly, pentru a fi ulterior trimişi cu misiuni secrete în ţară. 


Destinul ca un risc continuu. loan Samoilă 


„Era înalt de statură, brunet, cu ochii foarte expresivi, cu 
nişte sprâncene bine arcuite, cu o față ce trăda dârzenie și o ho- 
tărâre caracteristică numai oamenilor integri şi neînfricaţi [...] 
Era ager la minte, abil şi reușea să se descurce cu bine în cele 
mai grele situații. Îşi iubea camarazii, îi stima şi-i ocrotea. Avea 

un suflet bun, sensibil, care uneori îl punea în conflict cu disci- 
plina înţeleasă de noi” Astfel era descris loan Mircea Samoilă 
de către Dina Teglariu, o fostă studentă la Litere şi apropiată a 
organizației legionare. Născut la 15 septembrie 1919 în satul 
Iphişul Vechi din zona Târnavelor, Samoilă şi-a petrecut copi- 
laria şi tinereţea la Ploiești, înscriindu-se în Mişcarea Legionară 
in 1936. Angajat la Uzinele Concordia din sudul orașului, i-a cu- 
nuscut şi pe cei din echipa lui Miti Dumitrescu, fără să fie însă 
implicat în asasinarea de la 21 septembrie 1939 a lui Armand 
Călinescu, președintele Consiliului de Miniştri. La 15 decembrie 
1939, a fost arestat pentru prima dată şi anchetat la Câmpina, fi- 
ind ulterior transferat în lagărul de la Vaslui, de unde avea să fie 
pus în libertate la 24 aprilie 1940. În septembrie 1940, a făcut 
parte din echipa care a atacat postul de radio de la Bod, în în- 
cercarea legionarilor de a prelua puterea. În timpul evenimen- 
telor de la 21-23 ianuarie 1941, a condus ocuparea societății 
„Concordia” de către muncitorii legionari, iar ulterior a partici- 
pat la asaltul asupra Prefecturii. Refugiat în consulatul german 
din Ploieşti, a reuşit să fugă la Sibiu unde, în urma unui denunț, 
a fost capturat de Siguranţă și condamnat la 15 ani de muncă sil- 
nică. A fost încarcerat mai întâi la Sibiu şi Braşov, transferat în 
iunie 1941 la închisoarea din Ploieşti, iar după o scurtă trecere 
prin penitenciarele Aiud şi Deva (unde l-a revăzut pe Ică Tănase, 
cel alături de care va sta în boxa acuzaților în 1953), a ajuns la 
Galaţi. Periplul său carceral a continuat cu Aiud, Alba-lulia, din 
nou Aiud şi de aici înapoi la închisoarea de pe strada Rudului 
din Ploieşti, de unde, beneficiind de neatenţia conducerii, a 
reuşit să evadeze la 27 aprilie 1944. A reintrat în clandestini- 
tate, ocupându-se cu refacerea legăturilor legionare din sudul 
Iransilvaniei, însă a fost arestat din nou, la 17 septembrie 1944. 


! Traian Golea (editor), op. cit., p. 48. 

Judecat la Cluj, a fost condamnat la doi ani de închisoare 
corecțională pentru evadare şi activitate subversivă, fiind tri- 
mis la Braşov, de unde avea să evadeze pentru ultima oară în 
februarie 1948. Procurându-şi acte false sub numele de Nicolae 
Cândea, s-a angajat la fabrica de tanin din comuna Răstolița, 
judeţul Mureş, însă relativa liniște a durat numai până la 4 iunie, 
când a dezarmat o echipă militară venită să-l aresteze pe un co- 
leg de muncă’. Gestul său l-a constrâns să intre din nou în con- 
spirativitate, lucrând pentru o vreme la refacerea organizaților 
legionare din zonele Brașov şi Sibiu. Primind ordin să fugă din 
țară, prin lugoslavia, deoarece posibilităţile sale de acţiune de- 
veniseră foarte limitate, Samoilă s-a alăturat unui grup format 
din Aurel Bozog, Grigore Pop şi alţii, trecând granița iugoslavă 
în noaptea de 25/26 septembrie 1948. În trenul spre Belgrad a 
fost descoperit de autoritățile iugoslave, fiind arestat şi încarce- 
rat în lagărul de la Kovaciţa, unde i-a regăsit pe Filon Verca, lon 
şi Traian Golea. Ulterior, a fost trimis în lagărele de lucru de la 
Trepcea (Trepca), Priştina şi Zvecean (Zvečan), de unde a eva- 
dat şi a trecut granița în Austria, stabilindu-se la Salzburg, unde 
a intrat în contact cu Traian Borobaru. În exil, loan Samoilă și-a 
refăcut viaţa, s-a căsătorit cu o austriacă pe nume Irma (alături 
de care ar fi avut un copil), construindu-şi o situaţie financiară 
stabilă şi multumitoare. 

Borobaru îi va pune pe masă posibilitatea de a se alătura 
echipelor ce urmau să fie instruite de către specialiști francezi 
şi americani şi paraşutate în ţară să lupte împotriva regimu- 
lui comunist. loan Samoilă a acceptat imediat propunerea, 
fiind trimis la bazele de la Isny şi Andilly. În timpul în care 
s-a aflat în centrul din Germania Federală, a fost frecvent vi- 
zitat de Horia Sima, Mircea Muşetescu, Mircea Dimitriu şi 


' Traian Golea (editor), op. cit., p. 49. 

laian Borobaru, cu care a discutat în repetate rânduri des- 
pe viitoarea sa misiune în RPR. Dar nicio conversaţie, ni- 
iiun plan, nicio analiză teoretică a acţiunii nu avea să semene 
vu ce urma să se întâmple în țară. 


Pregătirea acțiunii 


„Camarade Filon, dacă mai avem ceva de făcut în viaţa noas- 
Ita, apoi numai acolo o mai putem face”, îi explica Ion Golea, 
cu puțin timp înainte de a fi trimis în ţară, lui Filon Verca mo- 
livele pentru care ceruse să facă parte din chiar prima echipă 
de parașutiști ce trebuia trimisă în RPR. Scopurile lor erau de a 
sonda starea de spirit din ţară, de a strânge informaţii militare, 
economice, politice şi sociale pe care să le transmită prin staţia de 
!udio-emisie, de a intra în contact cu alte persoane aflate în clan- 
destinitate (şi, la indicaţiile lui Sima, de a reface legăturile cu legi- 
onarii rămaşi în libertate) şi de a forma un nucleu de rezistenţă în 
cazul în care situaţia internaţională ar fi cerut-o. Antrenamentele 
prin care au trecut au fost similare cu ale celorlalte grupuri, 
cuprinzând noţiuni de cifrare şi descifrare, utilizarea radio- 
telegrafiei, orientarea în teren, salturi cu parașuta şi trageri cu ar- 
mament. Pregătirea lor a fost supervizată de Alexandru Tănase 
care, la rândul său, raporta lui Traian Borobaru”. 

Echipa Jaques avea să fie deschizătoarea de drum, fiind cel 
dintâi grup de legionari care urma să fie parașutat în ţară, rezul- 
tat al colaborării dintre serviciile secrete americane şi franceze, 
pe de o parte, şi Mișcarea Legionară, pe de alta. La sfârşitul lunii 
octombrie 1951, Ion Golea și loan Samoilă, însoţiţi de un ofiţer 
american care s-a prezentat drept „Johny””, părăseau centrul 

"Traian Golea (editor), op. cit., p. 57. 

de la Lindau şi se îndreptau cu avionul către Atena. Capitala 
Greciei era ultimul popas înainte de ceea ce probabil era dru- 
mul lor fără întoarcere. Căci este greu de spus cu ce gânduri ple- 
cau cei doi agenți români. Teoretic, aveau pregătită o metodă 
de ieşire din ţară, potrivit căreia urmau să treacă pe cont pro- 
priu granița în Iugoslavia şi să se prezinte la Ambasada SUA de 
la Belgrad, unde, folosind parola „Carpaţi”, urmau să primească 
sprijinul necesar pentru a reveni de cealaltă parte a Cortinei de 
Fier. Totuși, Samoilă și Golea ştiau probabil că şansele de a scăpa 
cu viaţă sunt infime, cel din urmă chiar afirmând în 1953 că a 
ştiut de la bun început că pleacă să moară în țară. 


Misiunea 


Dincolo de gândurile, temerile şi speranţele avute, Golea 
şi Samoilă s-au îmbarcat la începutul lunii noiembrie 1951 
într-un avion militar american fără însemne care trebuia să-i 
lanseze deasupra ţării. Aparatul a decolat din apropierea Atenei 
şi, după un zbor la joasă altitudine, pentru a evita detectarea de 
către radarele inamice, la nord de Agnita s-a ridicat la câteva 
sute de metri pentru a le permite celor doi să se parașuteze. 
Misiunea echipei Jaques a început în întunericul acelei nopţi. 

Zona în care fuseseră lansați era cea în care membrii echipei 
Jaques activaseră în 1945, dar nu era singurul motiv pentru care 
fusese aleasă: la câţiva kilometri se afla Ighişul Vechi, satul natal 
al lui loan Samoilă, unde mai locuiau câteva dintre rudele sale 
de la care spera să obțină găzduire. După ce au atins solul, şi-au 
strâns parașutele, au dat drumul celor doi porumbei călători prin 
care semnalau că au ajuns cu bine la sol şi s-au îndreptat spre lo- 
calitatea din Podișul Târnavelor. Au reușit să ajungă la casa pă- 
rintească, unde i-au găsit pe Maria Samoilă, mama sa, şi pe unul 
dintre fraţii săi, Aurel Samoilă care trăia împreună cu soția sa 

lupenia. Aceştia aveau să îi adăpostească în primele două săp- 
lamâni, în ciuda riscurilor de a fi sub supravegherea Securităţii. 
Nu au fost însă singurii membri ai familiei la care a apelat agentul 
originar din Ighişul Vechi încă de la începutul misiunii. L-a con- 
lactat totodată și pe celălalt frate, Alexe Samoilă, obținând prin 
intermediul cumnatei sale, Maria Samoilă, secretară la Sfatul 
Popular din sat, unele documente false de identitate. 

La mijlocul lunii noiembrie s-au îndreptat către Braşov, 
unde sperau să obţină adăpost la familia Tartler care locuia la 
marginea oraşului, pe strada Lânei din cartierul Bartolomeu. 
Lrich Tartler era o veche şi de încredere cunoştinţă a lui loan 
Samoilă, tânărul de origine germană găzduindu-l pe agent în 
perioada dinaintea plecării sale din ţară. Situaţia din 1951 se 
schimbase radical faţă de cea din 1948, Securitatea era mult 
mai puternică, regimul se consolidase, opoziția fusese afec- 
lată de valurile de arestări, iar neîncrederea şi teama începeau 
su și facă loc în societatea românească. Dar chiar şi în aceste 
condiții, grădinarul sas a acceptat imediat să îi găzduiască pe 
cei doi, ba mai mult, a acceptat şi să ascundă în casa sa staţia de 
radio-emisie şi celelalte echipamente cu care agenţii fuseseră 
parașutați. lar toate acestea în condiţiile în care în locuinţă se 
mai afla și Ana, iubita sa, care fusese condamnată la trei ani de 
detenție pentru că ar fi ascuns soldaţi germani după 23 august 
1944, evadase din închisoare şi trăia în conspirativitate. 

La scurt timp după acomodarea în casa din Bartolomeu, cei 
doi au început să testeze posibilitățile de acțiune. Astfel, Ion 
Golea i-a vizitat pe Ilie Banciu și pe soţia sa Tamara la locuința 
lor din Scheii Braşovului. Bărbatul fusese coleg de serviciu cu 
Traian Golea la ocolul agricol al plasei Feldioara, prilej cu care 
s-a cunoscut și cu Ion Golea, care era încă student. Relaţiile lor 
erau însă mai puternice de atât: Traian Golea era căsătorit cu 

Nadejda, sora Tamarei, iar fratele lor, Boris Bucșan, îi însoțise 
pe fraţii Golea în fuga lor din ţară. Tocmai aceste legături îi 
aduseseră unul lângă celălalt pe Ilie Banciu şi Tamara Bucşan, 
cei doi căsătorindu-se în decembrie 1949. 

Prin vizita neașteptată, lon Golea încerca să găsească o nouă 
locuință şi să-şi procure documente de identitate, însă soţii 
Banciu nu l-au putut ajuta în aceste privinţe. Întreaga noapte, 
Golea le-a povestit despre cum au reușit să părăsească ţara, des- 
pre suferințele îndurate în lagărele de refugiaţi, despre greutăţile 
vieţii în exil şi despre ceilalți cunoscuţi din emigrație, ţinând în 
permanenţă pistolul lângă el. Discuţia a relevat încă o dată cre- 
zul anticomunist care l-a determinat pe Golea să revină în ţară: 


Dacă crezi că am plecat din ţară ca să-mi salvez pielea, te 
înşeli. De ruşi şi de comuniști nu ne vor salva foştii moșieri 
sau industriași refugiați în Apus, ci tineretul care este gata ori- 
când să-şi riște viața pentru salvarea ţării [...] de ruși trebuie 
să ne eliberăm noi, contând cel mult pe ajutorul americanilor, 
dar nici ei şi nici alții nu ne vor scăpa fără acţiunea noastră. 
lată de ce suntem aici.! 


Dimineaţă, agentul a părăsit locuinţa familiei Banciu nu îna- 
inte de a-i ruga să nu sufle nicio vorbă Nadejdei Golea despre 
prezenţa sa în ţară şi nici să nu încerce să-l caute, urmând să 
mai revină el, tot neanunțat ca şi atunci. Pe cumnata sa avea să o 
întâlnească la una dintre următoarele vizite neanunţate, în pri- 
măvara anului 1952, chiar ea fiind cea care i-a deschis ușa de la 
intrare. După ce a trecut de şocul revederii, femeia a fost extrem 
de supărată că nu a fost informată de venirea sa, însă, trecând 
de impasul emoţional, a înţeles raționamentul din spate, iar din 


' Traian Golea (editor), op. cit., p. 75. 

acel moment avea să devină unul dintre principalii sprijinitori 
ai lui Ion Golea. Tot cu acea ocazie, a aflat şi că agentul făcuse 
deja câteva drumuri la Codlea, unde s-a întâlnit cu unchiul ei, 
Nicolae Modval, care după reforma monetară din 1952 l-a ajutat 
pe Golea să schimbe banii cu care venise în ţară. 

lon Golea avea să revină la locuinţa din Scheii Braşovului 
la sfârşitul lunii februarie sau începutul lunii martie 1952 pen- 
tru a-l ruga pe Ilie Banciu să-l ajute în dezvoltarea acțiunii 
sale secrete. Acesta avea însărcinarea de a-l contacta pe un- 
chiul soţiei sale, Ion Bucşan, inginer la Institutul de Cercetări 
Agronomice din Bucureşti, care deja de mai bine de trei ani 
adăpostea în garsoniera sa din Vila Nae Ionescu din Băneasa 
diterite persoane aflate în clandestinitate și le sprijinea cu bani 
și alimente. Mai mult, avea probabil cunoştinţă de posibila re- 
venire în ţară a unor agenţi. De aceea, atunci când Banciu l-a 
abordat, Buşcan l-a întrebat direct „s-au întors băieții?””, refe- 
rindu-se probabil la fraţii Ion și Traian Golea, precum și la ne- 
potul său Boris Bucşan. Aflând că este vorba numai de primul 
dintre ei, inginerul nu doar că a fost imediat dispus să-l întâl- 
ncască, ci l-a luat cu el şi pe tânărul Mihai Vasile Vlad, care 
va fi unul dintre principalii colaboratori ai agentului. Toţi trei 
s-au deplasat la Brașov, unde s-au întâlnit cu Golea, iar acesta 
s-a retras să discute cu Bușcan şi Vlad, explicându-i lui Banciu 
că este mai bine, pentru siguranța familiei sale, să nu cunoască 
detaliile activităţii lui. L-a rugat să o ajute însă pe logodnica lui 
Lrich Tartler să-şi rezolve în instanţă situaţia pentru ca femeia 
să iasă din conspirativitate şi să se căsătorească, Banciu ape- 
lând în acest sens la avocatul Mircea Stănescu. 

Chiar dacă reușiseră să aterizeze nedescoperiţi şi să îşi 
păsească o ascunzătoare la familia Tartler, membrii echipei 


' Traian Golea (editor), op. cit., p. 77. 

Robert aveau să descopere că staţia de radiotelegrafie se dete- 
riorase la momentul în care au atins solul. Pe lângă semnala- 
rea inițială cu ajutorul porumbeilor călători, cei doi au reuşit 
să păstreze o minimă legătură cu centrala, dar nu prin radio- 
telegrafie, ci prin corespondenţă. Pentru a eluda cenzura care, 
printr-o analiză grafologică, ar fi putut descoperi scrisul vre- 
unuia dintre cei doi, cărțile poştale trimise în Germania, la 
o adresă prestabilită, erau scrise de Erich Tartler. De aseme- 
nea, ca o măsură de protecție, rudele lor din ţară continuau să 
primească regulat cărți poștale scrise şi pregătite dinainte de 
Golea şi Samoilă, pentru a lăsa Securităţii impresia că aceștia 
se află în Occident. Totodată, în primele luni petrecute în țară, 
se pare că cei doi agenţi au reuşit să își reactiveze unele con- 
tacte din rândul foştilor camarazi sau simpatizanți legionari, şi 
chiar să procure armament de la unităţile din zonă, prin inter- 
mediul aceluiași Erich Tartler. În acest scop, s-au deplasat până 
la Sibiu, unde au vizitat-o la locuinţa sa din strada 23 August 
pe Ana Cândea, o rudă a lui loan Samoilă, însă rolul femeii în 
acţiunile lor se va mărgini numai la statutul de gazdă. 


Scindarea echipei Jaques 


Membrii echipei aveau să se despartă în primăvara anului 
1952, Golea stabilindu-se la Bucureşti, într-o locuinţă conspi- 
rativă găsită de Vasile Vlad, iar Samoilă a rămas la locuinţa lui 
Tartler. Cea mai fantasmagorică explicație este dată de Neagu 
Cosma, care afirmă că între Golea şi soția lui Tartler ar fi fost 
o legătură descoperită ulterior de Erich Tartler şi loan Samoilă. 
Aceştia ar fi vrut iniţial să-l omoare, dar ar fi decis apoi nu- 
mai să-i aplice o corecție fizică şi să-l dea afară din casă. Neagu 
Cosma pleacă de la un sâmbure de adevăr pe care însă îl de- 
naturează radical pentru a se potrivi în optica Securităţii de 


Războiul spionilor 587 


denigrare a parașutiștilor. Între Golea şi Samoilă a izbucnit o 
ceartă foarte aprinsă, dar nu în primăvara anului 1952, nu a im- 
plicat violenţă şi nici nu a dus la ruperea brutală şi imediată a 
colaborării. Disensiunea a apărut în primele zile în ţară, după ce 
s au stabilit la Tartler: în timp ce Golea voia ca împreună cu gră- 
dinarul sas să dezgroape staţia și echipamentele rămase ascunse 
la locul aterizării și să le aducă în locuinţa din Braşov, Samoilă se 
opunea vehement acestui lucru pe motiv că este prea periculos 
şi i-ar putea deconspira!. Câştig de cauză va avea propunerea lui 
lon Golea, însă rezultatul a fost disproporționat de mic în raport 
cu riscurile luate: staţia se defectase, fie la aterizare, fie în inter- 
valul cât a stat îngropată, fiind astfel inutilizabilă. 

În realitate, despărţirea celor doi agenţi a avut la bază mo- 
live mult mai simple şi care ţineau de aspecte practice. În 
limp ce Samoilă urma să se bazeze pe contactele avute în 
zona Braşovului şi a Sibiului, Ion Golea a ales să lucreze în 
București, unde își construise unele legături prin interme- 
diul lui Vasile Vlad, şi unde anul următor trebuia să aibă loc 
l:estivalul Internaţional al Tineretului, ocazie cu care putea in- 
tra în legătură cu străini sau putea pune în aplicare acțiuni cu 
un ecou în afara graniţelor. În plus, mai exista problema co- 
municării cu centrala: chiar dacă foloseau soluţia de avarie a 
cărților poştale scrise de Tartler, legătura era insuficientă şi 
chiar inutilă pentru transmiterea datelor aşteptate dincolo de 
Cortina de Fier. Prin intermediul inginerului Bucșan și, mai 
ales, al lui Vlad Vasile, Golea reușise să găsească pe un alt in- 
giner, Gheorghe Dincă, care îi asigurase că poate încerca să re- 
pare staţia deteriorată. În paralel, serviciile franco-americane 
încercau să le furnizeze o nouă staţie, împreună cu codurile 
de cifrare/descifrare şi frecvențele de emisie, însă, din motive 


! Traian Golea (editor), op. cit., p. 264 

de conspirativitate, era nevoie de două filiere: una pentru tri- 
miterea propriu-zisă a echipamentului și alta pentru trans- 
miterea indicaţiilor necesare recepţionării. Nu este întrutotul 
clar cum a fost rezolvat primul aspect, bănuiala (nedovedită) 
a contraspionajului fiind un diplomat american pe post de cu- 
rier care ar fi transportat echipamentele. Cert este că lada cu 
staţia și celelalte lucrurile necesare avea să fie descoperită în- 
gropată pe muntele Furnica din apropierea oraşului Sinaia. 
Cum, în acele condiţii, orice încercare de contactare a echipei 
Jaques din exterior sau printr-un membru al reprezentanţelor 
diplomatice constituia un risc uriaş de deconspirare, centrala a 
decis ca harta cu indicaţii să le parvină prin intermediul echi- 
pei Robert şi apoi prin echipa Pascal, trimise ulterior în ţară. 
Căderile celorlalţi parașutiști au antrenat şi eşecul acestui de- 
mers, iar stația nu a mai ajuns niciodată în posesia lui Golea 
sau a lui Samoilă, ci a fost descoperită de Securitate în 1953. 
Relocarea în capitală, cu tot cu staţia nefuncțională și celelalte 
echipamente, a fost făcută de Golea cu ajutorul cumnatei sale 
Nadejda și a lui Vasile Vlad, toți trei călătorind ca simpli turişti 
între Braşov şi Bucureşti. Agentul s-a stabilit în casa lui Dincă 
de pe strada Împăratul Traian, din cartierul Berceni, departe de 
aglomeraţia bucureşteană. De altfel, Vasile Vlad a fost cel care îi 
şi procurase lui Golea un set de acte false, cu toate că agentul se 
pare că avea încă de la sosirea în țară documente contrafăcute şi 
ar fi făcut rost şi de unele de la Sfatul Popular din Ighişul Vechi, 
prin cumnata colegului său. Altfel, este greu de crezut că și-ar fi 
luat riscul de a ieși cu lejeritate pe străzile Braşovului, de a călă- 
tori pe Valea Prahovei şi chiar de a merge la tribunalul din Braşov 
pentru a asista la procesul soţiei gazdei sale. Rolul esenţial al lui 
Vasile Vlad în sprijinirea lui Golea este dovedit şi de faptul că îi 
făcuse rost de lei prin schimbarea unor dolari pe piața neagră, 

m țiune extrem de riscantă în acei ani şi, mai târziu, avea să-i pro- 
cure o maşină de tipărit și multiplicat manifeste. 

Pe lângă Vasile, unul dintre colaboratorii principali ai lui 
Golea a fost, bineînţeles, inginerul Gheorghe Dincă. Acesta 
nu doar că l-a găzduit, ci a încercat să-i repare aparatul de ra- 
«ho emisie, iar în anul următor l-a ajutat să tipărească mani- 
testele anticomuniste pe care Golea le-a distribuit în timpul 
lestivalului Tineretului. Al treilea - și ultimul - pilon al 
activității conspirative din București a agentului echipei Jaques 
a lost loan Buda, un fost legionar care trăia în conspirativitate 
din 1948, de când scăpase din încercuirea Securităţii. Au mai 
existat, de asemenea, şi alte persoane care au avut cunoştinţă 
de prezenţa sa secretă şi l-au ajutat, așa cum a fost, spre exem- 
plu, loan Stănică, cumnatul lui Dincă. În angrenajul gândit de 
lon Golea, Vasile Vlad trebuia să fie omul din teren, cel care 
lacca legătura cu persoanele de interes pentru operațiunile ce 
urmau să fie desfăşurate, Gheorghe Dincă era gazda şi ajutorul 
său consta în activităţile realizate în locuinţa din sudul capita- 
lci, iar pe loan Buda l-a pregătit în tehnica cifrării, radio-emi- 
sici şi culegerii de informaţii, ca să îl poată suplini în cazul în 
care va fi capturat sau va fi nevoit să părăsească țara. 

În ciuda tuturor eforturilor, Dincă nu a reușit să repare 
stația de radio-emisie, astfel că una dintre direcțiile principale 
de activitate plănuite de Golea s-a sfârşit înainte de a începe. 
Dar nu a fost singura problemă întâmpinată: loan Buda avea să 
lie arestat de Miliție pentru posesia unor cocoșei de aur, faptă 
interzisă de legislaţia comunistă a epocii. Cum cel reţinut a 
reuşit să nu destăinuise proveniența reală a acestora (fuseseră 
primiţi de la Golea, cu scopul de a-i vinde pe piața neagră), 
a fost trecut la dreptul comun, iar autoritățile nu aveau încă 
să afle de existenţa lui Golea în capitală. Potrivit fratelui său, 

Aurel Vlad, și Vasile Vlad ar fi avut o traiectorie similară: în 
1953, a încercat să vând dolari unei persoane la restaurantul 
Zori de zi din centrul capitalei când a fost surprins de Miliție. 
A fost arestat şi condamnat, fiind închis tot ca deținut de drept 
comun. Abia după trădarea lui Bebi Toma şi capturarea spriji- 
nitorilor şi membrilor echipei Jaques, Securitatea a descoperit 
implicarea lui Vasile Vlad şi l-a inclus în lotul parașutiștilor. 


Activitatea lui Samoilă în zona Brașov 


În comparaţie cu colegul său de echipă, loan Samoilă a avut 
o activitate ceva mai redusă, dar asta nu a însemnat că a fost 
mai precaut, ba chiar dimpotrivă. A reluat legătura cu fosta 
sa iubită de dinainte de plecarea din țară, Maria Muscalu, cei 
doi mutându-se împreună (probabil în alt loc, nu la locuința 
Tartler). Femeia avea să-i devină principalul colabora- 
tor, cei doi deplasându-se în 1952 la Bucureşti pentru a-i vi- 
zita la locuinţa din strada Călugăreni, din sudul capitalei, pe 
Dumitru Lungu și pe soția acestuia, cu care Muscalu fusese 
colegă de detenţie. De altfel, toţi patru trecuseră prin închi- 
sori ca urmare a activităţii legionare. Scopul acestei riscante 
călătorii Brașov - Bucureşti - Braşov a fost ca Samoilă să îşi 
refacă legătura cu vechiul său camarad, neștiind că acesta fu- 
sese condamnat şi încarcerat, iar apoi recrutat de Securitate ca 
informator. Pus într-o situaţie delicată de ceea ce considera o 
„imprudenţă”! din partea lui Samoilă, Lungu l-a informat că 
ofițerul de legătură îl chestionase cu puţină vreme mai înainte 
despre Maria Muscalu, fiind astfel o dovadă că Securitatea re- 
luase urmărirea celui despre care se ştia că ar fi în Germania. 
Cum Lungu se afla sub supraveghere şi în imposibilitate de a-l 
ajuta în vreo acţiune informativă, Samoilă şi Maria Muscalu au 


! Maria Conovici et alii, op. cit., p. 348. 


Războiul spionilor 591 


„venit imediat la Braşov. Nu a fost, de altfel, singura „impru- 
denji” a lui Samoilă: vestea despre prezența sa în țară ajunsese 
la toţi membrii familiei sale, inclusiv la sora sa, Ileana Samoilă, 
care după eliberarea din 1949, când fusese condamnată tot 
pentru sprijinul pe care i-l acordase, se căsătorise cu Traian 
Upriş şi se stabilise la Oradea. Se pare că aceste contacte nu au 
avut un rol în activitatea informativă, loan Samoilă preferând 
doar să-i revadă și să ştie că sunt bine, însă mai apoi, pentru 
securitate, întâlnirile aveau să capete un cu totul alt sens. 

Nevoia recrutării unui colaborator pentru agentul rămas în 
Braşov era dată şi de faptul că Samoilă în curând nu mai putea 
conta pe Maria Muscalu, care în primăvara anului 1952 rămă- 
„ese gravidă. Pentru a ascunde sarcina, dar şi achiziționarea 
«le articole vestimentare bărbătești ori a unei cantități anormal 
«le mari de alimente, femeia a început să răspândească prin- 
tre cunoscuţi legenda că s-ar fi căsătorit cu un funcționar de 
la Sfatul Popular din Brașov. În primele săptămâni ale anului 
1953 s-a născut Lala, fiica sa și a lui Ioan Samoilă. 

Chiar dacă nu existau informaţii sigure despre sosirea clan- 
destină a lui Samoilă pe teritoriul RPR, Securitatea începea 
să primească semnale în acest sens. Neagu Cosma afirmă că 
un ofițer de la Brașov ar fi fost atenţionat de una dintre sur- 
sele sale că Muscalu ascunde ceva sau, mai degrabă, pe ci- 
neva, de vreme ce cumpără haine bărbătești şi este gravidă, 
insă reprezentantul Securităţii nu ar fi crezut că poate fi vorba 
de loan Samoilă. Abia undeva în prima parte a anului 1953, 
probabil pe fondul parașutării necunoscute din zona Gorjului 
(în care era de fapt vorba de echipa Robert), contraspiona- 
jul comunist a luat în calcul şi această ipoteză, punând-o pe 
Maria Muscalu sub supraveghere. De altfel, femeia își amin- 
lea că pe Dealul Melcilor, din apropierea locuinţei sale și a lui 

Ioan Samoilă, în locul unde în timpul războiului fusese o bate- 
rie de antiaeriană, apăruse o construcție ce părea să fie un post 
militar de observaţie. Bănuielile au căpătat consistență atunci 
când Lungu i-a făcut o vizită inopinată pentru a-i mărturisi că 
fusese recent interogat cu privire la ea şi la Samoilă, fiind trimis 
la Braşov cu misiune din partea Securităţii de a o iscodi cu pri- 
vire la bărbatul despre care se ştia că se află în Germania. 
Potrivit Mariei Muscalu, în vara anului 1953 suspiciunile 
lor deja se transformaseră în certitudinea că lațul se strânge și 
că deznodământul este inevitabil, mai ales că aflaseră de unele 
arestări la București. Cei doi au fost capturați la 23 august 
1953, într-o operaţiune masivă a Securităţii, întreaga zonă fi- 
ind practic înțesată de trupe de Securitate care au acționat atât 
de repede, încât loan Samoilă nu a avut timp nici să tragă cu 
pistolul şi nici să înghită capsula cu otravă. Odată cu căderea 
sa, echipa Jaques fusese anihilată, căci Ion Golea deja se afla în 
mâinile Securităţii, însă nu înainte de a fi înregistrat una dintre 
cele mai vizibile reuşite împotriva regimului de la București. 


Golea şi colaboratorii săi. Vara anului 1953 


La întrebarea esenţială şi evidentă „ce acţiuni notabile au 
întreprins în RPR agenţii trimiși de serviciile occidentale la 
începutul anilor '50?, răspunsul cu cea mai mare greutate 
vizează vara anului 1953 şi numele lui Ion Golea şi al cola- 
boratorilor săi din București. Propaganda anticomunistă fă- 
cută prin intermediul manifestelor şi al discuţiilor cu tinerii 
străini veniți în Bucureşti, cu ocazia celei de a patra ediţii a 
Festivalului Internaţional al Tineretului, a fost una dintre cele 
mai neaşteptate lovituri primite de contraspionajul comunist 


' Dumitru Lungu, Luptă și temnițe, prefaţă de ing. Dumitru Tache 
Funda, Editura Ramida, București, 1998, pp. 134-137. 

și, implicit, de puterea comunistă. Ecourile operaţiunii aveau 
să fie puternic amplificate în exil şi să capete proporții mitice 
in sistemul de valori al emigrației române în ansamblul său şi, 
in special, în „pantheonul” legionarilor din lumea liberă. 

În mod ironic, cea mai spectaculoasă şi eficientă acţiune a 
lost o victorie neplănuită, rod al unor circumstanțe ce păreau 
descurajante. În vara anului 1953, Ion Golea constata că staţia pe 
care o adusese cu multe riscuri de la Braşov nu va putea fi pusă 
in funcţiune, astfel că prezenţa sa în ţară avea şanse aproape in- 
existente de a produce vreun efect în direcția aşteptată. În acest 
context demoralizant a primit o propunere neașteptată din par- 
tea lui loan Buda: să tipărească manifeste pe care să le împartă 
membrilor delegaţiilor străine ce urmau să sosească în capi- 
tală în prima parte a lunii august. Acesta se consultase inițial 
cu Gheorghe Dincă, cei doi colaboratori ai agentului discutând 
asupra echipamentelor necesare pentru o asemenea operaţiune, 
a modului clandestin de lucru și, bineînţeles, a posibilelor pe- 
ricole pe care le-ar genera. La rândul său, Ion Golea a aprobat 
ideea’, în ciuda riscurilor uriașe implicate, iar cei trei au început 
să se pregătească în acest sens. Au făcut rost de o maşină de scris, 
matrițe, un şapirograf rudimentar şi tuş, iar manifestele au fost 
făcute în şopronul din curtea locuinţei lui Dincă din Berceni. 

Grupul lui Golea a conceput două tipuri de manifeste. Cel 
destinat străinilor, având variante în engleză, franceză, ger- 
mană, spaniolă şi rusă, era mai amplu şi cuprindea detalii des- 
pre situaţia socială şi politică, despre lipsurile economice şi 
despre propaganda autorităţilor care masca adevărata stare a 
societăţii româneşti. Pentru români, textul era mult mai scurt 
şi mai direct, având rolul de a ridica moralul, arătând că încă 
există o rezistenţă activă împotriva comunismului: 


' Traian Golea (editor), op. cit., p. 266. 

Tineri români care participaţi la Festival, 

Cu ocazia trâmbiţatului „festival” aveţi o datorie sfântă că- 
tre Ţară şi anume: dezvăluiţi delegaţiilor țărilor participante vi- 
clenia mârşavă a comuniştilor care au transformat frumoasă 
noastră țară într-o închisoare. Spuneţi-le și arătaţi-le cum 
aplică comuniștii doctrina lor pentru a robi şi asupri masele 
muncitoreşti. Dezvăluiţi-le aşa zisa lor cultură şi superiorita- 
tea tehnică. Explicaţi-le că „democraţia” sovietică nu e decât 
sclavie: sclavia minții şi a trupului. Spuneţi delegaților celorlalte 
țări ce înțeleg diavolii roși și satrapii lor comuniști prin „gospo- 
dărie colectivă, prin unități și „muncă voluntară”, prin „pace” 
şi „prieteni'. Explicaţi-le că s-a luat hrana de la gura munci- 
torilor — chiar şi de la gura copiilor - pentru a se da mâncare 
din belşug delegaților străini. Vorbiţi-le ca un adevărat tineret 
român şi nu ca purtători de cuvânt ai U.T.M.-ului. Acesta este 
sfatul nostru, al tuturor Românilor adevăraţi, adresaţi asuprito- 
rilor sovietici: „zi de zi voi vorbiţi despre pace şi prietenie. Dacă 
într-adevăr doriţi pace, dovediți aceasta prin fapte şi lăsaţi-ne 
liberi. Nu vrem, pe pământul nostru scump, armatele voas- 
tre hrăpăreţe şi asupritoare, politrucii voştri sălbatici și hoţii 
voştri, care nu ne-au adus decât violenţă, foamete și suferinţă! 
Atâta vreme cât ei vor rămâne în mijlocul nostru va fi război, 
nu pace, ură, nu prietenie. Plecaţi! leşiţi din Țară! Duceţi-vă la 
voi acasă!” Biata noastră Țară asuprită ne cere ca noi să ţinem 
aprinsă flacăra adevăratei libertăţi şi să apărăm patrimoniul 
nostru național. Alăturați-vă nouă și pregătiți-vă în taină pen- 
tru marea zi când vom lua parte la eliberarea "Ţării de muscali. 
Dumnezeu şi lumea liberă e cu noi! 

Trăiască tineretul român! 

Trăiască adevărata pace şi prietenie între popoare! 

Trăiască România întregită şi independentă! 

Treceţi aceasta prietenilor de încredere." 


' Florin Dobrescu, Mesagerii libertăţii - parașutările NATO în România 
comunistă, Editura Sânziana, Bucureşti, 2013, pp. 68-69. 

Nu se cunoaşte cu exactitate câte manifeste au fost tipărite 
și distribuite. Potrivit unor evocări ulterioare din exilul legi- 
onar, care stau, bineînțeles, sub un evident subiectivism, am- 
ploarea distribuirii manifestelor în timpul festivalului ar fi fost 
una uriaşă. Conform acestora, într-un reportaj făcut la întoar- 
cerea în ţară, un ziarist suedez care văzuse manifestele nota: 


Dacă te urcai în tramvai, la coborâre, căutându-te prin bu- 
zunare, dădeai de un manifest. 

În restaurante, la mesele rezervate străinilor, sub farfurie, 
păseai un manifest. 

La hotel, când deschideai camera, jos pe dușumea găseai 
un manifest. 


Însă activitatea lui Ion Golea nu s-a rezumat numai la 
conceperea, tipărirea şi distribuirea de manifeste anticomu- 
niste. Asumându-şi riscuri enorme de a fi arestat de Miliție 
ori Securitate sau de a fi descoperit de vreun cunoscut care 
putea să-i deconspire prezenţa în țară, Golea a ales să-i abor- 
deze direct pe tinerii străini aflaţi în capitală şi să discute cu 
ci despre realitatea din RPR. Participant la Festivalul din au- 
gust 1953 ca membru al unei delegații românești, Constantin 
Aronescu Bărăgan avea să-şi amintească cum, în dreptul blo- 
cului Creditul Minier, l-a ascultat pe Ion Golea explicându-le 
unor tineri francezi despre situaţia reală din țară. 

Cu siguranţă, efectul manifestelor a fost zdrobitor pen- 
tru Securitate: odată pentru că propaganda comunistă era 
contraatacată şi subminată în mod pertinent şi activ în fața 
delegaţiilor străine, la care se adăuga, dublată de nervozitate, 
frustrarea imposibilității de a-i descoperi (şi anihila) pe autori. 


' Traian Golea (editor), op. cit., pp. 63-64. 

O dovadă indirectă a iritării resimţite de Securitate ca urmare 
a acțiunii lui Golea și a colaboratorilor săi este virulența cu 
care parașutistul este defăimat în memoriile lui Neagu Cosma, 
mergând până la crearea scenariilor conform cărora Ion Golea 
ar fi avut o slăbiciune pentru femei şi, mai ales, pentru soțiile 
colaboratorilor săi. 

Totuşi, o acţiune atât de directă precum cea întreprinsă 
în august 1953 urma să-l aducă, într-un final, în atenţia 
Securităţii, fiind numai o chestiune de timp până la decon- 
spirarea prezenţei sale şi demararea unei operaţiuni ample de 
capturare. Având în vedere că nici nu putea să se retragă com- 
plet în clandestinitate, unde nu ar fi avut cum să acţioneze, de 
vreme ce staţia de radio-emisie nu funcţiona, Ion Golea luase 
decizia de a încerca să plece din nou din ţară, destăinuindu-le 
acest lucru lui [lie şi Tamarei Banciu în timpul ultimei vizite 
pe care agentul a mai făcut-o în casa din Scheii Brașovului. 
Plecarea a fost pregătită tot prin intermediul lui Vlad Vasile 
care l-a pus pe Golea în legătură cu Samuel Weber din Sibiu și 
cu Nicolae Galuţ, doi soldaţi în termen care intenționau să fugă 
din țară. Aceştia i-au procurat o uniformă militară și toţi trei 
urmau să plece la locuinţa familiei Galuţ din satul Plavişeviţa, 
de pe malul Dunării, şi, împreună cu Emil, fratele mai mare al 
lui Nicolae, să treacă înot Dunărea spre malul iugoslav. Dacă 
plecarea din ţară ar fi reuşit, locul său în operaţiunile din clan- 
destinitate ar fi trebuit să fie preluat de loan Buda. Planul însă 
nu avea să mai reușească. 

Singura relatare a căderii lui Ion Golea provine din memo- 
riile lui Neagu Cosma, a căror veridicitate, chiar dacă în unele 
aspecte minore este confirmată, trebuie pusă sub semnul între- 
bării sau chiar, parțial ori pe de-a-ntregul, sancționată. Povestea 
capturării se înscrie în imaginea triunghiurilor amoroase, a 

inşelăciunii decadente, a imoralităților şi a tuturor celorlalte pă- 
cate puse în seama lui Golea. De aceea, sunt şanse considerabile 
ca desfăşurarea evenimentelor să fi fost cu totul alta. Potrivit lui 
Cosma, Ion Golea ar fi fost prins prin supravegherea operativă 
«a unor foşti apropiaţi ai fratelui său, Traian Golea, şi, în special, 
a unei foste legionare, fără ca fostul general de contraspionaj 
să menţioneze vreun nume. Casa femeii, din apropierea Pieței 
Matache, a fost pusă sub observare şi s-au plantat microfoane în 
interiorul apartamentului. Ulterior, atât ea, cât şi soțul ei (care 
intre timp aflase de vizitele amoroase pe care i le-ar fi făcut 
Golea soţiei sale) au fost anchetați și au recunoscut că ştiau des- 
pre prezenţa lui Golea în țară deoarece au fost vizitaţi de acesta. 
Cei doi au acceptat să sprijine Securitatea în capturarea agentu- 
lui, astfel că le-ar fi fost montată o sonerie ascunsă, prin care tre- 
buiau să anunţe imediat o echipă operativă aflat în permanență 
lângă Hala Matache. La următoarea vizită făcută de Ion Golea, 
soţul a apăsat soneria, iar echipa a trecut la acțiune, încercând 
să-l captureze după ce a ieşit din imobil, însă ofiţerii aveau să-l 
piardă în mulţimea din piaţa aflată în apropiere. Abia la urmă- 
lvarea ocazie, o operaţiune energică - dublată de intervenția 
unui milițian care a dispersat persoanele sărite în ajutorul băr- 
batului care părea atacat de niște răufăcători - ar fi dus, în cele 
din urmă, la prinderea lui Ion Golea!. 

Urmărirea şi arestarea sa au fost rezultatul informări- 
lor primite de la ceilalți parașutiști arestaţi anterior, pre- 
cum Ică Tănase sau Mircea Popovici, şi, probabil, şi ca 
urmare a delaţiunilor făcute de Bebi Toma după ce s-a predat 
autorităţilor. De aceea, investigația inițială a vizat numai pro- 
cesul de instruire prin care a trecut în centrele din Occident, 
parașşutarea în ţară şi legăturile informative avute cu centrala. 


' Neagu Cosma, op. cit., pp. 179-180. 

Abia după reținerea lui Gheorghe Dincă și percheziţia casei din 
strada Împăratul Traian, ocazie cu care au fost găsite nu doar 
stația şi restul echipamentelor, ci şi matriţele care nu fuseseră 
distruse, Securitatea a descoperit legătura dintre Golea şi ma- 
nifestele care împânziseră Bucureştiul în perioada Festivalului 
Internaţional al Tineretului. 

Pe măsură ce legăturile agenţilor erau descoperite, ca ur- 
mare a interogatoriilor extinse şi a presiunilor la care au fost 
supuși cei anchetați, arestările s-au extins exponențial. La două 
zile după capturarea lui loan Samoilă şi a Mariei Muscalu, au 
fost reținuți Helmuth Tartler (unul dintre fraţii gazdei din 
strada Bartolomeu, cu care locuia în aceeaşi casă) şi Nadejda 
Golea, cumnata lui Ion Golea. După câteva ore au fost arestaţi 
Ana Tartler, soţia lui Erich Tartler, şi Ilie Banciu, care se afla 
în concediu la Cârțișoara, alături de familie, apoi la 27 august 
Alexe Samoilă, în noaptea de 30/31 august Ioan Bucşan, la 5 
septembrie Emil Tartler, al doilea frate al lui Erich Tartler, şi 
Martha Tartler, soţia lui Helmuth Tartler, Nicolae Modval şi 
Tamara Banciu. Cazul familiei Banciu este ilustrativ pentru 
cruzimea şi brutalitatea arestării celor implicaţi în sprijinirea 
parașutiştilor. După arestarea lui Ilie Banciu, Tamara Banciu și 
cele două fete au revenit la Braşov numai pentru a descoperi 
că locuinţa lor, de fapt camera în care locuiau, fusese confis- 
cată şi, astfel, rămăseseră pe drumuri (spaţiul fiind transfor- 
mat în punct de urmărire a Nadejdei Golea). Disperată, femeia 
a căutat ajutor la familia unchiului său, Nicolae Modval, din 
Codlea, însă cum şi acesta fusese reținut, iar soţia lui se afla în 
pragul deznădejdii, s-a găsit într-o situaţie ce părea fără ieşire. 
Tamara Banciu a mai apucat doar să trimită o telegramă că- 
tre mama sa, aflată la Odobeşti, prin care îi cerea să vină de 
urgență, pentru că apoi a venit şi rândul ei să fie arestată. Cele 

două copile - Dana, de doi ani, şi Doiniţa, de numai 6 luni - au 
ramas singure până la venirea bunicii. Bătrâna avea să-i po- 
vestească fiicei sale, după eliberarea din închisoare, că atunci 
când a sosit de urgenţă la Codlea, a găsit-o pe Dana plângând 
și spunând „Mămica a plecat şi m-a lăsat singulică, singulică!”, 
iar sora sa refuza să mănânce, reușind cu greu să o hrănească 
mai apoi. În acest timp, mama lor, atunci când nu era în an- 
chete, plângea continuu, fiind auzită de Nadejda Golea cum 
jelea fără încetare suspinând „Doiniţa, Doiniţa, Doiniţa”, spre 
amuzamentul gardienilor de pe celular’. 

Şirul arestărilor a continuat în următoarele săptămâni: la 
o septembrie Ioan Stănică, în noaptea de 15/16 septembrie 
Ileana Samoilă şi soţul său, Traian Opriş, la 24 septembrie 
Aurel şi Eugenia Samoilă, Maria Samoilă, mama agentului, 
și Maria Samoilă, cumnata acestuia, la 26 septembrie Emil 
Gialuţ şi Ana Cândea, o zi mai târziu Nicolae Galuţ, la 29 sep- 
Iembrie Samuel Weber, iar ultimii sprijinitori reținuți au fost 
loana şi Gheorghe Brudea, la 5 noiembrie 1953, pentru că îl 
pizduiseră timp de trei zile pe loan Samoilă în locuinţa lor din 
Braşov. De altfel, mânia Securităţii s-a extins şi asupra unor 
persoane care nu avuseseră nicio tangenţă cu parașutiștii şi 
nici măcar nu avuseseră cunoștință de existenţa lor, dar erau 
vinovaţi de a fi rude cu unii dintre sprijinitori. Spre exem- 
plu, fratele şi sora Mariei Muscalu au fost arestaţi, femeia, 
prav bolnavă, decedând după două săptămâni de anchetă la 
Securitatea Braşov. 

Cum existenţa clandestină a agenţilor veniţi din Occident era 
percepută de Securitate drept o imensă ameninţare ce trebuia 
cât mai repede anihilată, anchetele s-au desfășurat sub o conti- 
nuă presiune care s-a manifestat în forme foarte diverse. Dusă în 


' Traian Golea (editor), op. cit., pp. 108-109. 

arestul MAI din fosta Piaţă a Palatului Regal, Nadejda Golea își 
amintea de cercetările la care a fost supusă imediat după arestare: 


Primii anchetatori erau mai în vârstă decât cei care au ur- 
mat mai târziu și printre ei era, cred eu, chiar Nicolski, unul 
tuns, care vorbea foarte prost româneşte. Au început cu „ce 
şti despre el” şi „unde l-ai văzut” Era vorba de Nelu [Ion 
Golea - n.m.]. Şi pe acel scaun am stat în continuare, fără ni- 
cio întrerupere, toată noaptea și toată ziua următoare, până 
s-a înnoptat din nou. Eram atât de sleită că nu mai știam pe 
ce lume sunt. Capul îmi cădea de oboseală și ochii mi se în- 
chideau și atunci anchetatorul, ca să mă trezească, lovea odată 
zdravăn cu pumnul în masă, şi eu săream din loc buimăcită. 
Mă trimitea la geamul larg deschis în noapte ca să-mi vină 
aerul direct în față, să mă mai învioreze. Eram bolnavă, eram 
obosită şi plină de frică. Aş fi făcut orice numai să termin cu 
această situație. Dacă aș fi avut ocazia să mă pot apropia sin- 
gură, neobservată, de un geam deschis, n-aş fi pregetat nicio 
secundă să mă arunc jos de la orice etaj pentru că singurul lu- 
cru ce mi-l doream era să scap de toate.’ 


Pe lângă bătăile sistematice, ameninţări și izolare, deținuții, 
în special femeile, au fost șantajaţi cu soarta copiilor lor. Mariei 
Muscalu i s-a repetat de multe ori că fiica ei va fi dusă la orfeli- 
nat ori că fratele său, Gicu, va fi executat dacă nu declară tot des- 
pre activitatea soțului său. „Nu am avut ce să le spun”, rememora 
peste decenii femeia. „Atunci m-au scos pe coridor şi acolo am 
auzit un zgomot puternic ca de împuşcătură într-una din ca- 
mere. Mi-au spus că este un avertisment. Disperată am strigat: 
«nu cred, nu cred că se poate întâmpla așa ceva!»"”. Avea să-și 
revadă fratele la proces, ocazie cu care a fost şocată de starea 


' Traian Golea (editor), op. cit., p. 106. 
* Ibidem, p. 147. 

lizică deplorabilă în care ajunsese ca urmare a anchetelor la care 
lusese supus. Pe lângă declaraţiile pe care au fost constrânşi să le 
dea şi interogatoriile prin care trecuseră, unii dintre cei reținuți 
au fost supuși unor confruntări, ofițerii de Securitate căutând să 
rupă sprijinul reciproc şi încrederea dintre cei aflaţi în detenţie, 
in speranţa că îi vor determina să declare şi ceea ce ar fi ascuns 
pănă la acel moment. O astfel de întâlnire s-a petrecut între Ion 
Golea şi cumnata sa, Nadejda Golea, însă femeia a refuzat să 
joace rolul stabilit de anchetatori, mai ales că agentul a găsit 
puterea de a o încuraja prin atitudinea avută față de ofiţerii de 
securitate. O întâlnire şi mai dramatică s-a petrecut între loan 
Samoilă şi Maria Muscalu, în biroul și sub ochii colonelului 
Mişu Dulgheru, şeful Direcţiei Anchete: 


Am fost dusă într-un birou spațios, cu geamuri mari, prin 
care pătrundea o lumină naturală, de care n-am mai avut parte 
de când am intrat la subsolul Ministerului de Interne. Un ofiţer 
mai mare în grad stătea într-un fotoliu la birou. Mi-a spus să 
iau loc la măsuţă, pe scaunul din dreapta uşii pe care am in- 
trat. Un timp destul de îndelungat nimeni nu mi-a spus nimic 
şi nu am fost întrebată de nimic. Această aşteptare mă tulbura. 
La un moment dat a apărut pe ușa din faţa mea Mircea [Maria 
Muscalu obișnuia să folosească al doilea prenume al lui loan 
Samoilă - n.m.], soţul meu și tatăl fetiţei mele. A fost şi el invi- 
tat să ia loc la masa opusă. Am înţeles că va avea loc o contrun- 
tare. Ofiţerul, colonelul Dulbergher, cunoscut și ca Dulgheru, 
după cum am aflat mai târziu, ni s-a adresat la amândoi: „Dacă 
aveţi să vă spuneţi ceva...” Am tăcut și unul și altul. Timpul 
trecea... iar noi nu ne spuneam nimic. 

Cineva a zis: „Nenorocirea nu se teoretizează. Ea se 
»l 


trăieşte. 


' Traian Golea (editor), op. cit., p. 148. 

Cum anchetele au fost marcate de presiuni uriașe şi de fo- 
losirea unor mijloace variate, de la intimidare la tortură, iar 
Securitatea deja avea o serie de date din celelalte cercetări, cei 
arestați nu au mai putut ascunde informații şi au mărturisit ac- 
tivitatea lor sau sprijinul pe care-l oferiseră. Spre exemplu, inte- 
rogatoriul lui lon Golea, luat la 9 septembrie 1953 în Bucureşti, 
a început la 9 dimineaţa şi s-a încheiat la miezul nopții, rezul- 
tatul fiind câteva file de declaraţii. Astfel, informaţiile, adevă- 
rate sau false, aveau să fie utilizate în procesele ce urmau să fie 
organizate în toamna anului 1953. 


Echipa Robert: Alexandru „Ică” Tănase şi 
Mircea Popovici 


După scurt-circuitul reprezentat de pierderea contactului 
cu Jaques, conducerea franco-americano-legionară a decis tri- 
miterea în ţară a unei a doua echipe, denumită Robert şi for- 
mată iniţial din Alexandru „Ică” Tănase şi Mircea Popovici. 
Amândoi aveau în spate o viaţă marcată deja de înregimen- 
tarea totală în Mişcarea Legionară, decizie care le adusese în- 
carcerări şi urmăriri şi îi constrânsese să aleagă calea exilului, 
iar acum, în 1952, să păşească pe cvasisuicidarul drum înapoi. 

Alexandru Tănase, cunoscut îndeosebi ca „Ică, se năs- 
cuse la 9 octombrie 1915 în comuna Băbeni, aflată la câţiva ki- 
lometri sud de Râmnicu-Vâlcea şi era de profesie inginer. S-a 
înscris în Mișcarea Legionară în 1935, pe când era student la 
Politehnica din Timişoara, devenind unul dintre cei mai activi 
membri ai Grupului Studenţesc Legionar din oraş. A participat 
la Rebeliunea din ianuarie 1941, motiv pentru care, ulterior, a 
fost arestat şi condamnat de către regimul Antonescu la cinci ani 
de închisoare. Ică Tănase nu avea să rămână mult timp în spatele 
gratiilor, fiind mobilizat în batalioanele de sacrificiu de la Sărata, 

unitate cu care a luat parte la Campania din Est. Revenit de pe 
liont, a fugit din ţară în 1944, trecând graniţa în Iugoslavia, și 
“a îndreptat spre Viena, unde s-a înrolat în Armata Naţională a 
Guvernului condus de Sima, participând la luptele de pe Oder, 
pentru care a fost decorat cu Crucea de Fier. A reușit să evite 
capturarea de către Armata Roşie, predându-se trupelor occi- 
dentale, şi a fost o lungă perioadă încarcerat într-unul dintre 
lupărele americane din Belgia. După eliberare, și-a reluat ac- 
livitatea în cadrul Mişcării Legionare, iar prin intermediul lui 
Mircea Dimitriu a intrat în serviciul informativ legionar. Iniţial 
vra responsabil numai cu recrutarea de români din lagărele de 
refugiați din Germania Federală pentru înscrierea la centrele de 
spionaj, dar apoi, având în vedere bogata sa experiență comba- 
uvă, s-a ocupat de instructajul propriu-zis. 

Un traseu relativ similar l-a avut şi colegul său de echipă, 
Mircea Popovici, descris într-un necrolog semnat de Horia 
Sima drept „un tânăr de mare puritate şi distincţie sufletească 
|... viteaz, fără să se arate, şi modest până la desăvârşire”. 
Acesta s-a născut la 29 iunie 1920 în comuna Orlea, județul 
Olt, într-o familie cu cinci băieți şi două fete. Tatăl său, 
Alexandru Popovici, era un fost subofițer de jandarmi, iar 
mama sa, Rafila, era casnică. A aderat la Mişcarea Legionară 
in 1937, aşadar încă de când era elev în cursul superior de li- 
ceu, participând la campania electorală din acel an, iar ulterior 
a activat în clandestinitate. La fel ca Ică Tănase, a fost arestat 
după Rebeliune, pe când era student la Drept, şi condamnat la 
şase luni de închisoare corecțională. A fost eliberat la expira- 
rea pedepsei numai pentru a fi imediat încorporat în armată 
şi trimis pe Frontul de Răsărit. Relocat în Vest după schim- 
barea de alianţă, în decembrie 1944 a dezertat şi s-a înrolat în 


' Traian Golea (editor), op. cit., p. 8. 

Armata Guvernului Naţional de la Viena. La sfârşitul războ- 
iului, a fost internat într-unul dintre lagărele de prizonieri din 
vestul Germaniei, acolo unde avea să fie descoperit mai târziu 
de Ică Tănase, care l-a recrutat pentru instructaj într-un centru 
francez. A fost trimis la Andilly, unde s-a specializat în radio- 
telegrafie, iar în 1952 se afla în centrul de instrucţie de la Isny, 
acolo unde s-a reîntâlnit cu Ică Tănase. Acesta din urmă ve- 
nise, la ordinul lui Muşetescu şi Dimitriu, să-şi găsească unul 
sau doi parteneri cu care să plece în misiune în ţară. Petre Ponta 
i-a chemat pe toţi cei opt legionari aflaţi în instrucţie şi i-a pus 
în faţa lui Ică Tănase care i-a întrebat care dintre ei este dispus 
să plece alături de el în misiune în RPR: aproape toţi au făcut 
un pas în faţă, dispuşi să facă un drum care se anunţa aproape 
sigur fără de întoarcere. Apoi Tănase le-a cerut să dea câte o 
declaraţie cu privire la locul unde ar vrea să fie parașutați şi pe 
ce persoane s-ar putea baza în cazul în care ar ajunge în RPR. 
Analizând apoi situaţiile fiecăruia, Ică Tănase a ales să plece în 
ţară cu un singur colaborator: Mircea Popovici”. 

Misiunea lor principală era de a lua legătura cu grupurile 
de rezistență armată anticomunistă şi de a pregăti venirea altor 
echipe de parașutiști”, dar şi, în subsidiar, de a încerca să pună 
umărul la reorganizarea în clandestinitate a Mişcării Legionare. 
Astfel, Ică Tănase era nu numai liderul echipei Robert, ci trebuia 
să ocupe şi poziția neoficială de şef al legionarilor din ţară, post 
rămas vacant după arestarea unor lideri ca Nicolae Petrașcu 
ori Vică Negulescu. Mai mult de atât, avea misiunea să coor- 
doneze activitatea celorlalți agenţi parașutați și să se asigure de 
funcţionalitatea canalelor de trecere a frontierei prin Iugoslavia, 


! ANIC, Fond Institutul de Studii Istorice şi Social- Politice, Organizaţii 
cu caracter fascist şi legionar, dos. 36, f. 2. 
? Traian Golea (editor), op. cit., p. 247. 

in special pentru legionarii urmăriţi de Securitate. În mod par- 
i ular, trebuia să restabilească legătura cu echipa Jaques şi să le 
lurnizeze o hartă cu ajutorul căreia puteau să-şi procure o nouă 
stație de radio-emisie, adusă în țară printr-o altă filieră, cel mai 
probabil fiind vorba tot de un diplomat din cadrul ambasadei 
americane la Bucureşti. Chiar şi în aceste condiţii, este dificil 
ile ințeles întru totul decizia de a-l trimite în ţară pe Ică Tănase, 
care prin poziţia sa de instructor al legionarilor din centrele de 
antrenament putea oferi o radiografie completă a operațiunii, în 
„aul în care ar fi fost capturat viu de Securitate şi supus anche- 
ilor. Potenţiala sa cădere ar fi avut — ceea ce s-a şi dovedit mai 
apoi — rolul unei lovituri informative similare cu cea suferită de 
«IMRE în urma capturării lui Mihail Țanțu. 

In schimb, Mircea Popovici era responsabil cu implantarea în 
teren (zona de aterizare fiind stabilită în apropierea satului natal), 
apoi cu operarea aparatului de radio-emisie şi transmiterea ci- 
Iată a informaţiilor către centrala din Occident. De altfel, grupul 
lor era singurul prevăzut cu un aparat de radiotelegrafie produs 
de legionarii din exil, fără sprijinul partenerilor franco-ameri- 
cani’. Astfel, se poate bănui că, prin intermediul echipei Robert, 
Muşetescu şi Dimitriu sperau să obţină informaţii la prima 
mână, fără ca acestea să mai treacă iniţial pe la partenerii fran- 
«ezi, cu toate că nu există şi referinţe clare cu privire la o staţie de 
recepţie utilizată și aflată exclusiv în mâinile lor. 

Şi în cazul lor, exista numai un vag plan de ieşire clandestină 
din ţară în caz de pericol. Potrivit acestuia, cei doi trebuiau să-și 
päsească o cale de trecere a graniţei în Iugoslavia, unde aveau să 
primească sprijin (probabil tot prin ambasada americană de la 
Belgrad, folosindu-se de o parolă prestabilită, cunoscută sub nu- 
mele de „Australia”) ca să ajungă înapoi în Franţa. 


' Mariana Conovici et alii, op. cit., p. 336. 

Misiunea 


Pregătirea operaţiunii s-a desfăşurat cu precădere într-un 
centru din Longjumeau, aflat în vecinătatea Parisului, de unde, 
după cum îşi amintea Ică Tănase, 


am fost luaţi de Blondel și Beaumont care ne-au dus la 
un hotel în oraș unde am stat circa o săptămână, după care 
[...] ne-a dus la o casă conspirativă, unde am locuit eu cu 
Popovici Mircea. În această locuinţă conspirativă am stat 
circa o lună de zile. [...] În această clădire în timpul cât am 
stat, a venit un american care avea numele conspirativ de 
Vidal. Acesta, în prezenţa lui Muşetescu şi Dimitriu, a veri- 
ficat misiunile primite, consultând întreg dosarul şi am re- 
petat toate misiunile primite.! 


Plecarea lor spre ţară era programată pentru începutul lunii 
octombrie a anului 1952. Probabil că amândoi știau că este un | 
drum fără întoarcere, căci Ică Tănase, la ultima sa întâlnire cu 
Filon Verca, chiar dinaintea îmbarcării, i-a dăruit medalionul 
său cu Fecioara Maria pe care îl purtase atât în luptele din Est, 
cât şi în prizonierat. Împreună cu instructorul de paraşutism 
Charpentier, cei doi şi-au început drumul spre ţară cu un avion 
care i-a dus la Stuttgart, iar de acolo ofițerul francez a fost în- 
locuit de Vidal, reprezentantul serviciilor americane, care i-a 
însoţit până în capitala Greciei”. În noaptea de 2/3 octombrie 
1952 un aparat de zbor fără marcaje a decolat de pe un aero- 
drom de la marginea Atenei şi s-a îndreptat spre ţară la joasă 
altitudine, pentru a întârzia cât mai mult posibil detectarea 
de către radarele bulgare, române ori sovietice. Echipamentul 


! ANIC, Fond Institutul de Studii Istorice şi Social-Politice, Organizaţii 
cu caracter fascist și legionar, dos. 36, f. 4. 
* Traian Golea (editor), op. cit., p. 248. 

„elor doi era format din două pistoale mitralieră cu circa 250- 
100 de cartuşe, două pistoale Mauser de calibru 7.65 cu 100 de 
jloanţe, câte un cuţit, un briceag, un topor, o lopată şi o lan- 
Wina, hărți, lichid care provoca pierderea mirosului câinilor, 
bani româneşti, cocoşei de aur şi două rânduri de acte false, 
nec ompletate. Şi, bineînţeles, câte o capsulă cu otravă, pentru 
„evita căderea de vii în mâinile Securităţii. Când au ajuns dea- 
mpra Gorjului, avionul s-a ridicat câteva sute de metri pentru 
a le permite să se paraşuteze și, chiar înainte de a păşi în gol, 
pilotul le-a adresat ultimele cuvinte: „Ura! Pentru România!. 
Un pas în afara fuzelajului şi misiunea a început. 

Primul pas a fost însă şi prima eroare. Echipa Robert tre- 
buia lansată în apropierea satului Vlăduleni, unde locuia tatăl 
lu: Mircea Popovici. Întâmplătoare sau nu, alegerea infiltrării în 
jură prin intermediul rudelor lui Popovici prinsese Securitatea 
pe picior greşit. Deja contraspionajul era conştient că în țară 
sunt trimişi agenţi străini și începuse să pună sub supraveghere 
locuințele rudelor celor aflaţi în exil şi despre care existau suspi- 
„iuni că ar putea face parte din echipele de spioni deja trimise sau 
care aveau să fie trimise în țară. Surprinzător însă, despre Mircea 
Popovici nu existau date care să confirme că se află în emigrație, 
deci familia sa nu intrase sub filaj. Numai că drumul până la casa 
lostului subofițer de jandarmi a fost unul complicat şi riscant. 
Lansarea s-a făcut prea devreme, iar cei doi au atins pământul 
undeva în zona satelor Plopşoru-Olari-Cocoreni, la aproxima- 
lv zece kilometri în aval față de Vlăduleni. Ar fi reuşit să sem- 
nalizeze sosirea în siguranță pe teritoriul românesc prin lansarea 
porumbeilor călători cu care veniseră. Însă eroarea de locali- 
zare nu a fost singura neşansă: pe 3 octombrie, în jurul orei 14, 
«lupă ce îngropaseră cele trei parașute (cele două care îi purtau 
pe agenți şi o a treia cu echipamente şi provizii) în zonă a apărut 

Maria Spătaru, o fată din satul Deleni, aflată cu vacile la păscut. 
Nefiind siguri dacă au fost zăriți sau nu de copilă, agenţii au avul 
de făcut o alegere rapidă şi capitală: o lasă în viaţă şi riscă decon- 
spirarea şi, probabil, capturarea imediată, sau o reduc la tăcere, 
De fapt, pentru ei nu a fost nicio clipă o alegere, cei doi veni- 
seră în țară „să-i ajute pe români, nu să-i omoare”, după cum îşi 
amintea Sever Ularu, unul dintre sprijinitorii lor. Au ales să riște. 
Spre norocul lor, fata nu i-a văzut, însă a descoperit o raniță 
şi două pistoale automate şi și-a anunțat imediat tatăl, astfel că la 
scurt timp în zonă au apărut primarul și milițianul din comună, 
care au ridicat obiectele găsite. Pe drumul de întoarcere în sat, 
preşedintele Sfatului Popular din comuna Plopşor, speriat de un 
câine, a descărcat un întreg încărcător în direcţia animalului, ră- 
păitul răsunând în întreaga vale și, din acest moment, parașutiștii 
au fost conştienţi că echipamentele erau definitiv pierdute. Abia 
în dimineața următoare au sosit şi primele efective de Securitate 
şi Miliție (acestea din urmă fiind constituite din câteva zeci de 
elevi de la școala din Craiova), care au găsit paraşutele și restul 
dispozitivelor. Totuși, riposta improvizată şi amatoricească a 
fost salvarea lui Tănase şi Popovici care, chiar dacă şi-au pier- 
dut toate echipamentele şi prezența le-a fost deconspirată, au 
reuşit să scape destul de ușor de urmăritori. Abia peste câteva ore 
Bucureștiul era informat de sosirea unei echipe de parașutiști, 
moment în care Securitatea a trecut la o mobilizare masivă: 


întreaga zonă de nord-vest a Olteniei s-a transformat în 
câmp de război, cu soldaţi care înaintau greu prin glodul și 
ploaia mocănească, de camioane şi căruţe cu cele trebuincioase 
' Gheorghe Gorun, Hadrian Gorun, Un parașutat în România vândută: 


Mircea Popovici, Anuarul de istorie orală, volumul VIII, Presa Universitară 
Clujeană, Cluj-Napoca, 2007, p. 153. 

trupei chemate să rămână pe poziţie cine ştie cât timp. Pentru 
cá fiecare palmă de pământ trebuia pieptănată şi scoşi din as- 
cunzătoarea lor „fioroşii agenţi imperialişti”.! 


Pentru căutarea parașutiștilor au fost aduşi ofiţeri de con- 
Iraspionaj de la alte structuri, aşa cum a fost cazul lui Neagu 
Cosma, transferat de la biroul dedicat spionajului turc, iar în- 
Ireaga operaţiune s-a desfășurat sub coordonarea personală a lui 
Vladimir Mazuru. Însă căutările frenetice nu au dat niciun rezul- 
tat in afară de descoperirea paraşutelor, a proviziilor şi a unei staţii 
de mici dimensiuni care se pare însă că nu era singura cu care fu- 
«seră înzestrați. Ică Tănase și Mircea Popovici izbutiseră să pără- 
scască zona înainte de sosirea masivă a trupelor şi să se îndrepte 
vatre nord, ajungând în noaptea următoare, de 2/3 octombrie, 
lu uşa casei lui Alexandru Popovici. Bătrânul le-a deschis uşa şi, 
«lupă ce a trecut de şocul revederii, iar cei doi i-au destăinuit mi- 
unea cu care veniseră în țară, i-a îmbrățișat şi le-a acordat găz- 
«unire. Pe fondul alertei în care intrase Securitatea, era o chestiune 
de timp până când prezenţa lui Mircea Popovici în emigrație avea 
sa fie descoperită, iar rudele sale să intre sub investigaţie, mai ales 
că acestea locuiau foarte aproape de zona unde fuseseră găsite 
purașutele. Astfel că cei doi au decis să-şi schimbe ascunzătoa- 
rea, însă prima încercare de acest fel a fost aproape să le fie fatală: 


în una din nopți au ponit la drum peste câmpuri și prin 
păduri dar în cale au întâlnit un lanţ de ostași care scotoceau 
o pădure. Au scăpat ca prin urechile acului datorită unui foc 
de armă tras de cineva în flancul lanțului de căutători, ceea ce 
a determinat pe cel care avea comanda să schimbe frontul în 
direcţia din care venise focul de armă.” 


' Neagu Cosma, op. cit., p. 141, 
' Ibidem, p. 142. 

Pe de altă parte, raportul acţiunii desfăşurate de Securitatea 
Craiova indică o versiune semnificativ diferită de cea prezen- 
tată în memoriile sale de către Neagu Cosma. Potrivit docu- 
mentului, a fost vorba de un singur membru al echipei Robert 
(cel mai probabil Ică Tănase), care a fost descoperit de două 
ori de trupele de Securitate, iar într-un caz agentul şi-a folosit 
arma pentru a scăpa de urmăritori: 


La 7 oct. a.c. orele 0.15" în fața unei pânde a trupelor de 
securitate a apărut un individ care așa cum au arătat soldaţii 
din pândă purta o raniță. 

Fiindcă nu s-a supus somaţiei, asupra lui s-a deschis foc, 
după care individul a reuşit să dispară. 

La orele 1 au avut un schimb de focuri dintre aceiași pândă 
şi un individ care a răspuns la somaţie cu două focuri de pistol. 

Şi în acest caz individul a reuşit să dispară. 


După ce au scăpat cu noroc de arestare, în jurul datei de 
17 octombrie 1952, drumurile celor doi s-au despărțit pentru 
o vreme, graţie unor noi gazde găsite de Alexandru Popovici. 
Ică Tănase s-a mutat la Aurel Corlan, un ţăran sărac tot din 
Vlăduleni, care prin invaliditatea fizică (dobândită în urma 
luptelor de pe Frontul de Est) şi starea socială nu ar fi trezit 
suspiciuni, şi care locuia alături doar de soţia sa Constanţa. 
Mircea Popovici a fost primit de soţii Nicolae şi Ana Ularu, în 
casa cărora se mai aflau fiul lor Sever cu tânăra sa soţie Elena. 

Nevoiţi să părăsească în grabă zona aterizării, Tănase 
şi Popovici au pierdut una dintre staţiile de radio-emisie, 


! Mihnea Berindei, Dorin Dobrincu, Armand Goşu (editori), Comisia 
Prezidenţială pentru Analiza Dictaturii Comuniste din România, Istoria 
comunismului din România: documente. Perioada Gheorghe Gheorghiu-Dej 
(1945-1965), Editura Humanitas, Bucureşti, 2009, p. 400. 

un echipament de mici dimensiuni fiind ulterior găsit de 
securitate pe câmp. Cu toate că Neagu Cosma afirmă că cei 
doi au pierdut stația ca urmare a acțiunii din 2 octombrie (sau 
«el puțin părți esențiale precum cifruri şi quarzuri), echipa 
Kobert reuşise să păstreze în posesia sa cealaltă stație. Membrii 
lumiliei Ularu își aminteau că Popovici dispunea de o staţie cu 
care efectua unele comunicări radio, iar analiza Securităţii a 
relevat că în intervalul 4-8 octombrie au fost depistate emi- 
su necunoscute provenind din zona Cărbuneşti. Este totuși 
neclar dacă și cât au reușit cei doi să transmită. Indiferent 
dacă reuşiseră sau nu să restabilească o legătură cu centrala 
allată la mii de kilometri distanţă, Tănase şi Popovici aveau 
de infruntat o situaţie deosebit de dificilă în imediata apropi- 
vre. Căutările Securităţii au continuat săptămâni în şir, Sever 
Ularu, unul dintre sprijinitorii lui Popovici, amintindu-și că 
„slirea despre parașutare a determinat deplasarea în zonă a 
unui batalion al Securităţii; aceştia au fost desfășurați pentru 
luptă cu fața la pădure; erau dotați cu pistoale mitralieră şi 
caini de cercetare; noaptea mă întorceam de la sonde; eram 
opriți şi legitimaţi; nu ne întrebau nimic despre parașutați”. 
In paralel, Securitatea a trecut la anchetarea lui Alexandru 
Popovici, care nu a destăinuit nimic despre prezenţa fiului său 
in zonă. Mai mult, le-a arătat ofiţerilor cărţile poştale pe care 
le primea regulat de la acesta, ultima fiind expediată după 
momentul paraşutării. Practic, era o acţiune de dezinformare 
plunuită în prealabil de către structurile occidentale: pentru 
a și camufla prezenţa și a-i induce în eroare pe urmăritori (în 
vazul în care erau suspiciuni cu privire la sosirea clandestină), 
«ei care erau parașutați pregăteau din timp cărți poştale care 
mai apoi erau trimise regulat către rudele lor din țară. 


Gheorghe Gorun, Hadrian Gorun, op. cit., p. 154. 

Membrii echipei Robert au rămas la Vlăduleni timp de 
aproape un an şi jumătate, până în primăvara anului 1953. 
Activitatea lor din acest interval a fost una relativ minoră, 
în special ca măsură de precauţie. Mircea Popovici obişnuia 
să îşi părăsească locuinţa pentru a-l întâlni (de obicei noap- 
tea) pe Ică Tănase sau chiar pentru a călători la Târgu Jiu cu 
ajutorul ambulanţei Sovromului din localitate, condusă de 
Grigore Corlan. Acesta însă nu ştia adevărata identitate a pa- 
sagerului care obişnuia să îi plătească de două-trei ori mai 
mult decât orice alt călător. În cele din urmă, în aprilie 1953, 
Ică Tănase şi Mircea Popovici s-au reunit din nou şi au plecat 
spre Bucureşti, unde erau găzduiţi de Elena Stetin, una din- 
tre surorile lui Popovici, drumul parcurgându-l cu acte false 
pe numele de Alexandru Nicolescu (vărul soţiei lui Mircea 
Popovici) şi Octav(ian) Stetin (cumnatul lui Mircea Popovici). 
Relocarea în capitală avea un triplu rol: în primul rând, îşi pu- 
teau pierde uşor urma, mai ales că în Bucureşti urma să aibă 
loc Festivalul Internaţional al Tineretului; în al doilea rând, 
existau perspective mult mai ample de obţinere de informații 
pe care mai apoi să le trimită centralei din Occident; nu în ul- 
timul rând, căutau să intre în legătură cu grupul Jaques format 
din Ion Golea şi loan Samoilă. 

În capitală au luat legătura cu o serie de foşti legionari, Ică 
Tănase încercând, prin intermediul Elenei Niculescu, să in- 
tre în contact cu Buzică Braghilescu, o veche cunoștință a sa. 
Mircea Popovici a profitat de revenirea în capitală pentru a se 
reîntâlni cu soţia sa, Didina Popovici, preferând să nu apeleze 
la ea pentru o găzduire pe termen lung din motive evidente 
de siguranţă. Ieşirea celor doi din anonimitatea Vlădulenilor 
pentru activitatea în efervescența Bucureştiului a însemnat și 
deconspirarea lor. În ciuda unor atenţionări primite în timpul 

instructajului cu privire la potenţialele recrutări ale foştilor co- 
laboratori de către Securitate, Tănase a intrat în legătură cu 
unul dintre vechii săi camarazi în care credea că poate avea în- 
«edere. Temerea agenţilor franco-americani se adeverise, iar 
acesta şi-a informat ofiţerul de legătură şi astfel că, la numai 
cateva săptămâni după sosirea în capitală a echipei Robert, 
prezenţa lor fusese deconspirată şi contraspionajul se pregă- 
tea să intre în acțiune. Ideal pentru Securitate era ca cei doi 
ʻa fie capturați vii pentru a fi trecuţi prin anchete şi forțați 
su ofere informaţii despre bazele de antrenament, instructori 
si legăturile din ţară. De aceea, au încercat inițial să-i scoată 
«lin casa familiei Stetin prin intermediul informatorului, care 
le a propus să-şi schimbe locuinţa clandestină. Potrivit lui 
Neagu Cosma, cel puţin Ică Tănase (nu este clar dacă singur 
sau împreună cu Popovici) trebuia să se mute într-o casă pa- 
rohială înconjurată de o grădină cu pomi fructiferi. Planul 
cra ca atunci când acesta avea să o traverseze spre noua as- 
cunzătoare, să fie capturat de o echipă ascunsă printre copaci. 
Numai că agentul a cerut să vadă, în prealabil, schiţa zonei şi 
când a văzut grădina a intuit că ar putea fi capturat în acel loc, 
lură să bănuiască totuși vreo trădare, aşa că relocarea nu s-a 
mai petrecut. În aceste condiții, Securitatea a decis să abor- 
deze direct situaţia şi să treacă la arestarea lor chiar în locuința 
familiei Stetin, în ciuda posibilității ca Tănase şi Popovici 
sa aibă timp să înghită capsulele cu otravă pentru a evita să 
cadă vii în mâinile Securităţii. Există mai multe variante cu 
privire la modul în care a avut loc arestarea membrilor echi- 
pei Robert la 31 mai 1953!. În memorialistica foştilor ofiţeri 

' „Bande, bandiți şieroi”. Grupurile derezistenţă și Securitatea (1948-1968), 


Consiliul Naţional pentru Studierea Arhivelor Securităţii, Editura Enciclo- 
pedică, Bucureşti, 2003, p. 478. 

de Securitate, acțiunea are un iz hollywoodian, la finalul că- 
reia inamicii sunt capturați printr-o operaţiune spectaculoasă 
pusă în aplicare datorită ingeniozităţii, profesionalismului şi 
curajului urmăritorilor. Potrivit uneia dintre versiuni, câțiva 
ofițeri s-au deghizat în muncitori de la societatea de alimen- 
tare cu gaze şi care timp de patru zile „au remediat o avarie” 
pe strada Vidin din cartierul Tei, în apropierea casei familiei 
Stetin. Cum în fiecare zi, la prânz, cereau permisiunea să-şi 
umple gălețile cu apă de la cișmeaua din curte, s-au împrie- 
tenit nu numai cu proprietarii, ci şi cu cei doi bărbaţi pe care, 
în cele din urmă, i-au arestat într-un moment în care aceştia 
nu bănuiau nimic. O versiune similară, dar mult mai expan- 
sivă este propusă de Neagu Cosma, care afirmă chiar că planul 
în sine fusese, de fapt, ideea informatorului. Acesta din urmă 
ar fi remarcat că de fiecare dată când cineva apasă pe butonul 
soneriei de la poartă, Tănase şi Popovici fug imediat în man- 
sardă. Tot o echipă de ofițeri deghizați în muncitori şi-au fă- 
cut apariţia pe stradă pentru a remedia o avarie. Nu au așteptat 
însă patru zile, ci după scurt timp echipa s-a împărțit în două: 
aproape toţi (inclusiv un medic care avea rolul de a preveni 
moartea prin otrăvire) au intrat în casa vecină şi s-au urcat pe 
acoperișul acesteia, iar unul dintre ei a sunat la poartă. În acest 
moment, Tănase şi Popovici au fugit către podul clădirii, mo- 
ment în care ofiţerii de pe acoperiş au năvălit printr-un ilumi- 
nator. Cel dintâi care avea să cadă în mâna Securităţii a fost 
Mircea Popovici: „primul pas în pod a fost şi ultimul. O lovi- 
tură în ceafă pentru a «scuipa» capsula, un căluș în gură, ră- 
sucirea braţelor la spate și prinderea lor în cătuşe”. Potrivit lui 
Neagu Cosma, cum Ică Tănase era în spatele colegului său, a 
avut răgazul să spargă capsula şi să înghită conținutul: „numai 


! Neagu Cosma, op. cit., p. 144. 

«i lovitura în ceafă a fost atât de puternică încât pentru câteva 
secunde i s-a oprit respiraţia. I s-a introdus un căluş în gură şi 
i» a turnat pe gât doi litri de lapte. Peste o oră-două, Tănase se 
alla deja în anchetă”. În realitate, desfășurarea acţiunii a fost 
mult mai puţin eroică şi spectaculoasă, dar la fel de tragică: 
Mircea Popovici şi Ică Tănase se pregăteau să se așeze la masă 
vând în casă au năvălit ofiţerii de Securitate cu armele aţintite 
vatre ei. Cei doi au avut însă timp să înghită capsulele cu otravă 
pe care le ţineau permanent la îndemână, însă şi echipa care 
i arestat era pregătită pentru acest scenariu. Fiecăruia i-a fost 
mai întâi administrată în mod forţat o cantitate de lapte, apoi 
un medic le-a făcut spălături gastrice pentru a neutraliza efec- 
tul otrăvii. După ce şi-au revenit, cei doi au fost bătuți cu pum- 
un, picioarele şi paturile de armă, apoi încătuşaţi şi duși direct 
in celulele de anchetă ale Contraspionajului de la etajul V al 
Ministerului de Interne din fosta Piaţă a Palatului Regal. 

Este uşor de bănuit cum au decurs încă de la început intero- 
putoriile, în condiţiile în care, până la capturare, cei doi agenţi 
erau dispuşi oricând să se sinucidă, iar acum, după câteva ore de 
anchete, deja dezvăluiseră numele sprijinitorilor din Bucureşti 
yı Vlăduleni. În memoriile sale, Neagu Cosma afirmă că odată 
ajunși în mâinile Securităţii membrii echipei Robert ar fi fost 
dispuşi să colaboreze pentru a-și uşura situaţia: cel mai des- 
„his la această idee ar fi fost Mircea Popovici, în timp ce Ică 
lunase nu o afirma direct, însă lăsa să se înţeleagă că şi-ar dori 
si primească o asemenea propunere. Totuşi, teza fostului ge- 
neral de contraspionaj se potriveşte imaginii denigratoare pe 
care încearcă să o construiască oponenților săi, însă e puţin 
probabil să şi corespundă desfăşurării reale a acţiunii. Aproape 
ugur, utilizarea metodelor de tortură i-a zdrobit pe cei doi, în 


Neagu Cosma, op. cit., p. 145. 

special pe Ică Tănase, care după câteva zile de suplicii a oferit 
informaţii despre centrele de pregătire, poligoanele de tragere 
armamentul utilizat, personalul implicat în instructaj şi a par 
curs sute de poze pentru a-i identifica pe cei aflaţi în bazel 
franco-americane. După aproximativ o săptămână de cerce- 
tări cu privire la activitatea din exil, Popovici şi Tănase au fost 
transferați la Anchete Penale pentru întocmirea dosarului cu 
care aveau să fie trimişi în instanţă. 

Capturarea şi anchetarea lor a antrenat nenumărate ares- 
tări. Evident, primii vizaţi au fost gazdele și legăturile lor 
din Bucureşti. Odată cu cei doi agenți au fost reţinuţi Elena 
şi Octav Stetin, şi după câteva zile Alexandru Nicolescu și 
Gherghina Nicolescu, care locuiau într-o casă vecină şi nu 
denunţaseră prezenţa acestora, Maria Boban, o apropiată a 
Elenei Stetin, care ştia de existența clandestină a bărbaţilor, 
şi Traian Popovici, fratele lui Mircea Popovici. La 11 iunie au 
fost vizaţi şi sprijinitorii din Vlăduleni ai membrilor echipei 
Robert. Într-o masivă operaţiune a Securităţii, a fost arestată 
întreaga familie Ularu (bătrânii Nicolae şi Ana, fiul lor Sever 
şi nora lor Elena); părinţii lui Mircea Popovici, Alexandru și 
Rafila Popovici; Filimon şi Paraschiva Popovici, fratele, respec- 
tiv cumnata lui Mircea Popovici; Aurel şi Constanţa Corlan, 
cei la care locuise Ică Tănase. Referitor la momentul reţinerii, 
Nicolae Ularu îşi aminteşte: 


mașinile negre ale Securităţii erau aliniate până la fabrica 
de cărămidă, aproape un kilometru. Gospodăria noastră 
a fost încercuită de securiști înarmaţi. În casă se aflau soția 
mea, Aurica, şi nora noastră, Elena. Eu m-am întors de la lu- 
cru pe la ora 1 noaptea. Am presimţit că ceva nu este în regulă 
de cum am văzut mașinile Securităţii. Cum am deschis ușa 

am fost prins, legat, lovit cu armele şi cu picioarele. M-au bă- 
tut bestial și m-au aruncat într-o mașină.’ 


Pentru fiecare dintre cei arestați începea lungul calvar al 
anchetelor şi al detenţiei, însă poate că pentru niciunul nu era 
situaţia atât de dramatică precum era pentru Elena Ularu, care 
avea numai şaisprezece ani şi era însărcinată: 


În 11 iunie 1953 eram acasă cu soacra mea. Mă dădusem în 
pat. M-am trezit cu curtea plină de lumină. Curtea era înțesată 
de milițieni și civili. Maşinile erau în Valea Vladului. Au nă- 
vălit în casă. Soacra mea a aruncat pe geam un ceas pe care îl 
primise de la Mircea [Popovici - n.m.] şi fotografiile cu acesta. 
Ne-au cerut să ne imbrăcăm. Ne-au pus cătușele, ochelari negri 
la ochi şi ne-au dus la coloana de mașini. Acolo era un adevărat 
vacarm, jale, ţipete. Eram gravidă în luna a cincea sau a şasea 
şi mi s-a făcut rău. Am fost înviată cu apă. Ne-au despărțit și 
ne-au aruncat în dubă unde mi s-a făcut iarăşi rău? 


Odată cu avansarea cercetărilor, au mai fost reţinuţi dintre 
sprijinitorii din Vlăduleni și Gheorghe şi Ioana Popovici, un- 
chiul, respectiv mătușa lui Mircea Popovici; soţii Constantin şi 
Constanța Moangă şi fiica lor Viorica Moangă; Maria Popovici, 
soția lui Traian Popovici. Pe lângă interogatoriile care au durat 
ore în şir, interval în care anchetatorii se schimbau între ei, cei 
arestaţi au fost torturați, ameninţaţi că vor fi „îngropaţi de vii” şi 
«ontruntaţi cu cei pe care îi găzduiseră sau ajutaseră. Majoritatea 
cercetărilor s-au desfăşurat în clădirea Ministerului de Interne, 
«„amerele de detenţie aflându-se la subsol, iar cele de interogato- 
riu la etajele superioare ale palatului. 


' Gheorghe Gorun, Hadrian Gorun, op. cit., p. 160. 
"Ibidem, pp. 160-161. 

Echipa Pascal: Gogu Gheorghiu, Gigi Constantin şi 
Savu Fătu 


După Jaques în 1951 şi Robert în 1952, a treia echipă for- 
mată din legionari, instruită în centre franco-americane şi 
trimisă în RPR, a fost Pascal în 1953. În timp ce activitatea 
primelor două este, cu toate lipsurile documentare, relativ 
cunoscută, al treilea grup rămâne o enigmă. În afara fondu- 
rilor arhivistice, principalele, iar dintr-o anumită perspectivă 
chiar singurele, surse de informaţii sunt constituite de memo- 
riile lui Neagu Cosma şi de presa de la Bucureşti, fiind aşadar 
vorba de discursul Securităţii. În exil nu s-a discutat aproape 
nimic despre echipa care ar fi trădat la fel ca Bebi Toma, însă, 
spre deosebire de acesta, a fost utilizată propagandistic şi pen- 
tru dezinformarea serviciilor secrete occidentale. Activitatea 
lor este vag amintită numai în amintirile lui Mircea Dimitriu, 
unul dintre coordonatorii legionari ai acţiunilor de spionaj, iar 
în literatura legionară dedicată acțiunilor de la începutul ani- 
lor 1950 este publicată o singură fotografie a liderului echipei 
Pascal, anume Gheorghe Gheorghiu, fără alte referințe’. Cum 
nu au fost trecuți printr-un proces şi numai unul dintre ei ar fi 
cunoscut, în condiţii neclare, detenţia politică, nici nu au putut < 
fi identificate sursele documentare create de Securitate după 
capturare. Pur şi simplu, existența echipei Pascal este aproape 
absentă din memoria legionară, a exilului ori a serviciilor se- 
crete din Vest, ceea ce dă consistenţă versiunii prezentate de 
Neagu Cosma şi de celelalte voci din subsidiar, cu toate că ve- 
ridicitatea lor trebuie, încă o dată, pusă sub semnul întrebării. 

Biografiile şi chiar numele unora dintre ei sunt și astăzi 
greu de descifrat. Cele mai puţine informaţii sunt referitoare 


! Traian Golea (editor), op. cit., p. 301. 

la Gigi Constantin, despre care fostul general de contraspionaj 
afirma că era un soldat (sau subofițer) trimis la specializare în 
Germania şi care, după schimbarea de alianță de la 23 august 
1944, a refuzat să se mai întoarcă în ţară. Nu se cunoaște ce fel 
de opţiuni politice avea, dar având în vedere măsurile repre- 
sive luate de administraţia Antonescu împotriva membrilor şi 
simpatizanţilor legionari, este dificil de crezut că era vorba de 
un apropiat al „cămăşilor verzi”, chiar dacă avea să facă parte 
din echipă alături de un important legionar. O situaţie și mai 
delicată este în privința lui Savu Fătu, originar din Apuseni, 
care în 1948 era militar în termen şi se afla pe granița iugos- 
lavă. Descoperind că fata pe care o iubea şi cu care voia să se 
căsătorească după lăsarea la vatră s-ar fi măritat cu altcineva, 
ltu şi-ar fi părăsit postul, trecând frontiera. După ce a aflat că 
ar fi fost condamnat în contumacie la 15 ani de detenţie pen- 
tru dezertare, tânărul a început o colaborare cu UDB, poliţia 
secretă a regimului de la Belgrad, în speranţa că nu va fi extră- 
dat. Nu este clar în ce condiţii şi-a continuat drumul spre Vest, 
ajungând la Paris, în 1949 sau 1950, unde ulterior ar fi fost ra- 
colat de Mihail Opran. De altfel, este singurul care ar fi trecut 
printr-un instructaj al fostului lider SIMRE, ceilalți membri ai 
echipei Pascal urmând antrenamentele din centrele supervi- 
rate de legionari. 

Incontestabil, liderul grupului era Gheorghe Gheorghiu, 
originar din Constanţa, şi membru al Mişcării Legionare încă 
din 1936-1937. Luase parte la marșuri, tabere de muncă și se 
implicase în campania electorală pentru alegerile din 1937 în 
Dobrogea. De aceea, în timpul guvernării instaurate în sep- 
tembrie 1940, Gheorghiu ar fi fost unul dintre liderii poliţiei 
legionare din Constanţa. După înfrângerea Rebeliunii, s-ar fi 
refugiat în Germania, lucrând la uzinele aeronautice Heinkel. 

La sfârşitul anilor 1940 locuia în Austria, având funcţia de şef 
al legionarilor din Austria Superioară şi secretar general al 
Asociaţiei creştine a românilor din aceeaşi zonă. În acest con- 
text ar fi primit instrucțiuni din partea lui Horia Sima şi a lui 
Traian Borobaru de a intra în pregătire pentru acţiuni clan- 
destine în ţară, lăsând în urmă liniștea Alpilor austrieci pen- 
tru bazele izolate din Franța şi Germania de Vest. Dacă Savu 
Fătu fusese pregătit de către Opran sau de altcineva din sfera 
SIMRE, Gigi Constantin şi Gheorghe Gheorghiu au trecut 
prin antrenamente la Andilly şi la Chevilly. Din partea ame- 
ricanilor, instructor a fost Vidal, care avea să fie un apropiat al 
grupului, iar din partea francezilor au fost Beaumont, Blondel 
şi Saumier (care avea şi numele conspirativ de Charpentier)". 
Pe lângă aceştia, aveau parte şi de instructajul făcut de legio- 
nari - Traian Borobaru, Mircea Muşetescu, Mircea Dimitriu, 
Petre Ponta şi Filon Verca, care se alăturase echipei în primă- 
vara anului 1950. În linii mari, instructajul a cuprins, la fel ca 
la celelalte echipe, radiotelegrafia, saltul cu parașuta, utilizarea 
cifrului, falsificarea documentelor. După includerea lui Fătu, 
antrenamentele au continuat la Linz şi Bad Ischl, în Austria, și 
înainte de plecare la un centru aflat într-o suburbie a Atenei. 
Pregătirea lor logistică pentru misiune a căzut în sarcina lui 
Vidal, prin intermediul căruia au primit armament, aparate 
de radio-emisie, cifruri, hărţi, bani româneşti, cocoşei, acte 
românești false şi, bineînțeles, otravă. 

Obiectivele echipei Pascal erau similare cu cele ale celorlalte 
grupuri trimise în ţară: strângere de informaţii şi comunicare 
cifrată către centrala din Occident, sondarea stării de spirit a 
populaţiei şi, la fel ca echipa Robert, contactarea lui loan Samoilă 
pentru a-i transmite indicaţiile necesare recuperării staţiei 


' ACNSAS, Fond Informativ, dos. 360 801, f. 72. 

ascunse pe muntele Furnica. Această ultimă îndatorire cădea în 
sarcina lui Gheorghiu, care trebuia să-l găsească pe Samoilă şi 
sa-i dea o tabacheră ce funcţiona atât ca mijloc de recunoaştere, 
«it şi ca hartă pentru descoperirea echipamentului. Totodată, 
pozițiile şi responsabilităţile erau clar stabilite în cadrul echipei: 
heorghe Gheorghiu era liderul grupului, Gigi Constantin era 
rdiotelegrafistul, iar Savu Fătu, ultimul inclus, era responsa- 
bil strict cu implantarea în teren, deoarece paraşutarea urma să 
aibă loc în Apuseni, în apropiere de localitatea sa natală. 

Echipa Pascal a fost paraşutată în țară în noaptea de 1 iu- 
lic 1953, însă misiunea a pornit cu stângul, deoarece lansarea 
s a făcut departe de locul prestabilit, iar la aterizare, Gheorghe 
Gheorghiu a suferit o entorsă. Cu toate acestea, au eliberat cei 
doi porumbei călători pentru a semnaliza atingerea solului şi 
au trecut la strângerea paraşutelor şi la camuflarea echipamen- 
tului. Este clar că în primele zile ale misiunii cei trei au căutat 
să își îndeplinească sarcinile cu care plecaseră din Occident, 
insă mai apoi desfășurarea acțiunii avea să intre în sfera in- 
certitudinilor. Au rătăcit între cinci-șapte zile şi două săptă- 
mâni, până în momentul în care ar fi ajuns la o haltă unde 
latu a fost recunoscut întâmplător. Persoana respectivă ştia că 
era urmărită pentru dezertare, așa că a alertat Miliția, agenții 
fiind arestaţi atunci când au vrut să cumpere bilete de tren. 
Misiunea celei de-a treia echipe de parașutiști se încheia astfel 
abrupt într-o haltă din Transilvania. 

Preluaţi imediat de către ofiţerii de contraspionaj, fiind 
a doua echipă capturată (după Robert, la finalul lunii mai), 
membrii grupului Pascal au avut parte de un tratament diferit 
de al celorlalți parașutiști. Potrivit lui Neagu Cosma, ar fi fost 
incarceraţi în camere separate din Palatul MAI, în centrul ca- 
pitalei, însă o bună parte din timp o petreceau în camerele de 

anchetă de la etajul V, unde se afla Contraspionajul. Relatarea 
fostului general are puternice accente neveridice, acesta lăsând 
să se înțeleagă că nu li s-ar fi făcut o percheziţie, permițându-le 
astfel să păstreze asupra lor capsulele cu cianură pe care au 
fost convinşi prin căi nonviolente să le predea. Primul care a 
făcut acest pas ar fi fost Gigi Constantin, după aproximativ 
treizeci de minute de discuţii, urmat apoi de Savu Fătu, am- 
bii arătându-și disponibilitatea pentru o colaborare care să 
contrabalanseze învinuirile ce urmau să li se aducă în cazul 
unui proces. După un întreg joc de-a șoarecele și pisica care 
a durat aproape două zile, ar fi cedat şi Gheorghiu, renunțând 
la capsula cu otravă şi dând de înţeles că acceptă să schimbe 
tabăra. Motivația acestei abordări, complet diferită de pum- 
nii în ceafă aplicaţi lui Tănase şi Popovici ori de încercuirile 
şi trasoarele folosite în tentativa de anihilare a grupului Fiii 
Patriei, este explicată de același Cosma: „am pornit de la în- 
ceput cu gândul să-i «întoarcem», neavând nevoie de «eroi», 
ci de colaboratori” În schema de acţiune a contraspiona- 
jului, membrii grupului Pascal nu trebuiau numai storși de 
informaţii, apoi trecuţi prin proces, condamnaţi și, probabil, 
executaţi, ceea ce i-ar fi transformat în „martiri” ai legionari- 
lor din exil şi în „eroi” ai emigrației anticomuniste. Oricum, 
toți trei au trecut printr-o anchetă extensivă condusă de maio- 
rul Holingher, în care au dat ample declaraţii asupra centrelor 
de antrenament şi a instructorilor, asupra obiectivelor avute şi 
a misiunii propriu-zise. Rolul lor trebuia să fie mult mai subtil 
şi ambivalent: să devină agenţi ai Securităţii, păstrând totodată 
aparenţa loialității faţă de foştii lor colaboratori şi superiori pe 
care să-i manipuleze conform ordinelor primite de la etajul V 
al Palatului Ministerului de Interne. 


' Neagu Cosma, op. cit., p. 157. 

Este inevitabilă întrebarea dacă a fost echipa Pascal întoarsă 
impotriva serviciilor secrete occidentale şi a structurii legionare 
din emigrație. Sau, altfel spus, au fost folosiți membrii săi într-o 
acţiune de dezinformare menită să compromită întregul proiect 
ilormativ? Răspunsul la fiecare dilemă este afirmativ, însă, în 
acest caz particular, niciuna dintre întrebări nu este esenţială în 
ințelegerea compromisului făcut de către cei trei agenţi. Cel mai 
delicat aspect este asupra momentului când au trecut cu totul de 
partea Securităţii. Au anunțat Gheorghiu şi colegii, printr-un 
semnal trecut neobservat într-una dintre comunicările cu cen- 
trala, că se află în mâna regimului de la Bucureşti, fiind astfel 
lolosiți într-o acţiune de dezinformare? Sau nu şi-au deconspirat 
schimbarea, lăsându-i pe cei din Occident să creadă versiunea 
croită în birourile contraspionajului din palatul ridicat de arhitec- 
tul Paul Smărăndescu şi inginerul Emil Pragher în centrul capi- 
talei? Acelaşi Cosma afirmă că cei trei (dar în special Gheorghiu 
și Constantin, care erau implicaţi în operaţiunile de radiotelegra- 
lie) au colaborat întrutotul cu Securitatea din momentul în care 
au renunțat la capsulele cu otravă, aşadar înainte de prima emi- 
sic. Ba mai mult, le-au şi destăinuit anchetatorilor existenţa unui 
protocol de semnalizare că transmit din captivitate: 


Între radist şi „centrală” erau puse la punct nişte 
convenţii-capcană, simple în aparenţă, dar de mare eficiență, 
menite a demasca faptul că „pe fir” se află securitatea. Orice 
comunicare radio trebuia să poarte data expedierii şi „semnă- 
tura” expeditorului. Exemplu: 30 iulie 1953 — Pascal. 

Înțelegerea în cazul echipei „Pascal”, ca şi altele de altfel, 
viza de regulă modificări în aranjarea datei şi a „semnăturii”; 
in loc de 30 iulie 1953, cum, în mod normal trebuia scris, apă- 
rea: 1953, iulie-30 ori 30 VII 53, sau altă variantă. 


' Neagu Cosma, op. cit., pp. 161-162. 

Versiunea celeilalte părți implicate în această confuză și in- 
certă luptă de informare și dezinformare este diametral opusă. 
În memoriile sale, Mircea Dimitriu, unul dintre coordonato- 
rii legionari ai acţiunii secrete, afirmă că încă de la prima co- 
municare, telegrafistul Gigi Constantin a inclus un semn prin 
care semnala că transmite de sub controlul Securităţii. Astfel, în 
urma discuţiilor tripartite franco-americano-legionare, s-a sta- 
bilit ca din răspunsul centralei să reiasă că nu şi-a dat seama, 
în speranța că prin acest joc membrii echipei Pascal nu vor fi 
trecuţi prin proces, condamnaţi şi executați, încercând aşadar să 
le salveze viețile agenţilor căzuţi. Ambele scenarii stau puternic 
sub semnul întrebării: cum o bună parte din informaţiile oferite 
de Neagu Cosma sunt contrazise de documente ori sunt aproape 
imposibil de crezut, nu este exclus ca şi această versiune să fie 
una radical deformată pentru a servi discursului Securităţii. În 
aceeaşi măsură, trebuie ţinut cont că și afirmaţiile lui Dimitriu 
vin la mult timp după ce regimul de la București a decis să-şi 
facă publică acțiunea de dezinformare, utilizând-o în scop pro- 
pagandistic, astfel că liderul legionar ar putea încerca să „spele” 
o usturătoare înfrângere în lupta de pe frontul informativ. Din 
păcate, pe baza surselor documentare avute la dispoziţie, este 
greu de stabilit cu certitudine care dintre variante este cea co- 
rectă. Sau poate că nu este nici una, nici alta. 


(Contra)Operaţiunea Bumerang 


Chiar şi cu acceptul formal al celor trei membri de a co- 
labora cu Securitatea, începutul acţiunii de dezinformare a 
centralei din Occident a fost anevoios, fiind marcat de neîn- 
credere şi teamă. Pe de o parte, contraspionajul era îngrijorat 
cu privire la onestitatea cu care Gheorghe Gheorghiu şi Gigi 
Constantin vor efectua comunicarea, luând în calcul, de altfel 

în mod întemeiat, riscul deconspirării. Radiotelegrafistul gru- 
pului Pascal nici nu putea fi substituit deoarece fiecare emițător 
avea o „amprentă” proprie, care putea fi detectată de receptor. 
În aceeași măsură, şi absenţa transmisiunilor sau o pauză prea 
mare putea da de bănuit, iar dacă pierdeau încrederea centra- 
lei, agenţii rămâneau fără singurul avantaj care-i ținea încă de- 
parte de sala de judecată şi de plutonul de execuţie. Cel mai 
insistent în ideea unei emisii către serviciile franco-americane 
era Gigi Constantin, care la fiecare discuţie era din ce în ce mai 
ingrijorat cu privire la nerespectarea calendarului de comu- 
nicări, ceea ce putea provoca bănuieli. De aceea, atunci când 
a primit vestea că ofițerii de Securitate acceptă riscul de a-i 
permite o transmisiune, sub control strict, atitudinea sa ar fi 
lost cel puţin neașteptată: „reacţia lui a fost de o bucurie şi o 
exuberanţă fără margini. «Am scăpat de glonţ, domnilor... Îi 
vom juca în foi de viță... n-o să vă pară rău”. 

La 30 iulie 1953 debuta operațiunea „Bumerang”, prin 
care membrii echipei Pascal urmau să dezinformeze centrala 
aflată de cealaltă parte a Cortinei de Fier. Conform scenariu- 
lui, echipa se stabilise la Breaza, unde au găsit un alt adăpost, 
mișcare ce trebuia să explice absenţa lungă a oricărui semn şi să 
producă nedumerire. Însoţiţi de o echipă operativă, Gheorghiu 
şi Constantin s-au deplasat la marginea oraşului din nordul 
Prahovei, pentru ca localizarea transmisă să coincidă cu rezul- 
tatele unei posibile analize goniometrice. Mesajul - în care nu 
este clar dacă a fost sau nu inclusă şi semnalarea căderii — cu- 
prindea numai date despre noul amplasament al echipei şi fap- 
tul că sunt teferi. 

Odată convinsă Securitatea că echipa Pascal lucrase cu 
onestitate şi trădase colaborarea cu serviciile occidentale, toți 


! Neagu Cosma, op. cit., p. 162. 

cei trei agenţi au fost mutaţi din Palatul MAI într-o vilă de pe 
strada arhitect Grigore Cerchez, moştenită de la SSI. Potrivit 
lui Neagu Cosma, fiecare a primit câte o cameră, hrana venea 
direct de la un restaurant, după preferinţe, iar paza era asigu- 
rată de numai doi ofițeri: unul de la filaj şi unul de la contraspi- 
onaj. Singurul care părea să mai aibă încă rezerve cu privire la 
relația cu Securitatea era Gheorghe Gheorghiu. Fostul legionar 
avea o atitudine fluctuantă, oscilând între colaborare și închi- 
dere în sine, însă situaţia avea să se limpezească. 

Următoarea comunicare a avut loc în august 1953, iar 
Constantin prezenta centralei scenariul stabilit de Securitate: 
Fătu Savu fusese abandonat după ce-şi jucase rolul de mijlo- 
citor în găsirea unor prime gazde, mai ales că ar fi avut unele 
probleme de sănătate, iar Gheorghiu şi Constantin rupseseră 
legăturile cu el, mutându-se în Prahova. Astfel, cei doi nu mai 
aveau nicio informaţie despre el, iar el nu cunoştea unde se 
află foştii săi colegi. Același Cosma afirma că în răspunsul ve- 
nit de dincolo de Cortină, centrala i-ar fi întrebat pe mem- 
brii echipei Pascal dacă nu era mai bine să fie lichidat Fătu 
decât abandonat, însă, din nou, teza trebuie privită cu o doză 
de scepticism. Se pare că după cea de-a doua transmisiune, 
rezistența interioară a lui Gheorghiu s-a rupt cu totul şi, din 
acel moment, a ales să colaboreze total cu contraspionajul co- 
munist. Astfel, a furnizat informații şi despre misiunea sa de 
a-l contacta pe Ioan Samoilă, numai că anchetatorii știau deja 
de situaţia staţiei grupului Jaques din anchetele lui ică Tănase, 
care la rândul său avusese misiunea de a-l contacta pe Samoilă. 

Cum centrala din lumea liberă făcea presiuni pentru furni- 
zarea unor date utile în domeniul informativ, contraspionajul 
a apelat la Marele Stat Major, cele două instituţii colaborând în 
selectarea unor aspecte care erau fie cunoscute, fie irelevante, 

devoalarea lor neprezentând vreun risc. Prin urmare, la comu- 
nicarea din prima parte a toamnei anului 1953, centrala a pri- 
mil veşti despre prezenţa trupelor la granița iugoslavă şi despre 
o manevră militară efectuată în zona Făgăraşului. Mai mult, 
pentru a recâștiga încrederea, Gheorghiu ar fi transmis şi că a 
izbutit să recruteze doi colaboratori. Însă, conform schemei de 
dezinformare, la câteva zile s-a emis o nouă comunicare, foarte 
scurtă, referitoare la procesul parașutiștilor, ceea ce însemna că 
celelalte echipe fuseseră deconspirate, astfel că Pascal trebuia 
sa rămână în clandestinitate pentru o vreme. Prin urmare, se 
crea o scuză pentru comunicări mai lente şi se păstra secretul 
operaţiunii. Din partea cealaltă, au venit două note succinte: 
in prima se aproba noua strategie, iar a doua, emisă la scurt 
timp după pronunţarea sentinţei din procesul parașutiștilor, ar 
Ii fost uşor contradictorie: „suntem încă pe cracă, nu-ţi face 
priji, vom lucra în continuare împreună, cum am lucrat şi până 
acum, numai că va trebui să fim mai activi”. Cum Fătu, care 
lusese eliminat din echipă, nu fusese inclus în procesul din oc- 
tombrie 1953, Securitatea era sigură că serviciile occidentale 
sunt convinse de legenda care le-a fost furnizată. 

Până la sfârșitul anului 1953, au mai avut loc încă trei trans- 
misiuni, în care echipa Pascal — teoretic singura rămasă activă 
in RPR - comunica date despre starea de spirit a populaţiei, 
aspecte economice precum lipsa unor alimente sau preţurile 
iulicate ale altor produse, şi despre unele manevre sau unități 
militare. În paralel, dacă ar fi să-l credem pe Neagu Cosma, re- 
pımul celor doi colaboratori, Gheorghiu şi Constantin (Fătu 
tamăsese un fel de „prizonier de lux”, neavând vreun rol în 
operațiunea „Bumerang”) se bucurau de un stil de viaţă fără 
griji. Erau scoși la plimbări în oraș, sub paza unui locotenent 


' Neagu Cosma, op. cit., p. 195. 

Simion, şi tot acesta îi ducea la meciurile de pe stadionul 
din Şoseaua Ștefan cel Mare, agenţii devenind fani ai echi- 
pei Dinamo București, care era practic formaţia de fotbal a 
Securităţii. Mai mult, Gigi Constantin chiar avusese ocazia, în 
câteva rânduri, să-și revadă mama, dar, bineînţeles, fără ca ea să 
ştie că undeva, la câteva zeci de metri stă ascuns fiul său. Până 
şi Neagu Cosma ar fi ales să petreacă Revelionul în vila din ca- 
pătul străzii Cerchez, ciocnind la miezul nopţii câte un pahar 
de şampanie cu foștii săi inamici, actualii săi colaboratori. 

Teribila iarnă de la începutul anului 1954 a avut urmări 
chiar și în lumea tenebroasă a spionajului şi contraspionaju- 
lui. Cum în ianuarie ninsorile au fost atât de abundente încât 
comunicațiile terestre au fost aproape complet blocate, primele 
transmisii s-au făcut abia la începutul lui februarie. Extrem 
de surprinzător, având în vedere eşecul tragic al majorităţii 
agenților lansați din avion sau intraţi pe cale terestră în RPR, 
centrala a dat de înţeles că nu a renunţat la acest tip de acţiuni, 
cerându-i lui Gheorghiu să identifice terenuri adecvate pentru 
aterizarea parașutiștilor. Au urmat câteva luni în care contra- 
spionajul comunist a căutat să treneze pe cât posibil transmi- 
terea unor date care să faciliteze venirea unor noi echipe. Dacă 
acest lucru s-ar fi întâmplat, existau numai două opţiuni: fie 
le capturau, și astfel se deconspira grupul Pascal, fie le lăsau 
să activeze, dar supravegherea, oricât de strictă, nu ar fi pu- 
tut controla fluxul de date. Exista, bineînţeles, şi o a treia vari- 
antă: de a-i captura şi de a-i întoarce, asemenea lui Gheorghiu 
şi Constantin, însă şansele erau în cel mai bun caz modeste, iar 
riscurile semnificative. 

În aceste condiţii, Gheorghe Gheorghiu ar fi comunicat 
centralei că se va deplasa în Ardeal să găsească asemenea zone, 
mai ales că el şi colegul său trebuie să-și schimbe adăpostul, 

preferând de data aceasta unul în apropierea Sighişoarei. 
Ulterior, a transmis că a mai recrutat patru persoane de în- 
redere, reţeaua sa ajungând astfel la şase colaboratori. Iar 
vand centrala a cerut identitatea lor, a primit nume și adrese 
reale, fără ca respectivii să ştie că au fost implicaţi, fără voia 
wi ştiinţa lor, într-o uriaşă acțiune de spionaj și dezinfor- 
mare. După câteva luni, cum și quarzurile, necesare pentru 
luncţionarea staţiei, şi cheile de cifrare, esenţiale pentru co- 
municările efective, se apropiau de sfârşit, contraspionajul a 
„ucis să rişte şi să ceară prin vocea echipei Pascal sosirea unui 
nou grup care să aducă şi echipamentele respective. După 
aproape un an de acţiune de dezinformare, sosirea unei alte 
echipe ar fi dovedit că întreaga operaţiune a fost şi continuă 
sa lie un succes. Totuși, este discutabil dacă la sfârşitul verii 
yı începutul toamnei anului 1954 serviciile franco-americane 
„i structura legionară încă mai conlucrau la acest proiect, de 
vreme ce paraşutările, atât pe filieră legionară, cât şi SIMRE, 
au fost sistate la finalul anului 1953, după răsunătorul pro- 
ces de la Bucureşti. În memoriile sale, Dimitriu afirmă că jo- 
«ul în care contraspionajul comunist credea că-i induce în 
eroare pe franco-americani, iar franco-americanii se prefă- 
ceau că nu ştiu că sunt dezinformaţi ar fi durat circa un an. În 
schimb, Neagu Cosma relatează că operațiunea „Bumerang” 
s a desfăşurat pe aproape doi ani, iar în vara anului 1954 
centrala chiar îi comunicase echipei că o va reaproviziona. 
In acest sens, Securitatea a şi avansat o posibilă metodă de 
recepţionare a echipamentelor, creând un fals atelier de cea- 
sornicărie pe strada Căderea Bastiliei, vizavi de Academia de 
Ştiinte Economice. Dar cu toate pregătirile şi încrederea de 
sine, contraspionajul avea să fie prins pe picior greșit de o co- 
municare recepționată în septembrie 1954: 


z 

Ştrandul Snagov, de la colțul gardului din spatele clădirii 
restaurantului, la dreapta, spre apus, mergi pe marginea lacu- 
lui, unde la aproximativ o sută de metri vei întâlni un copac 
cu cinci trunchiuri. Repet: copac cu cinci trunchiuri. Peste 
lac vis-a-vis, se află un debarcader vopsit în culoarea verde. 
La rădăcina copacului, la distanța de cincizeci centimetri pe 
direcţia din care ai venit, la adâncimea de treizeci centimetri 
se află containerul.! 


La fel ca în cazul staţiei găsite pe muntele Furnica din Sinaia, 
bănuiala s-a îndreptat tot înspre unul dintre funcţionarii am- 
basadei americane, cu toate că nu exista niciun indiciu temei- 
nic. O echipă operativă, ai cărei membri erau camuflați ca simpli 
turiști, i-a însoţit pe Gheorghiu şi Constantin care au găsit la lo- 
cul indicat toate cele necesare continuării transmisiei. Pe lângă 
acestea, Gheorghiu a descoperit şi o sticlă mică de whisky pe 
care însă nu a mai apucat să o bea, fiind confiscată de unul din- 
tre ofițeri care, ulterior, a deşertat-o în canalizare. Din acel mo- 
ment, comunicările au fost regulate, în medie una pe lună, şi 
chiar au cuprins date valoroase din punct de vedere informativ, 
precum menţiunea că de la mina Băița din Bihor se extrage ura- 
niu care, mai apoi, este trimis în totalitate în URSS, fiind proba- 
bil folosit în realizarea armamentului nuclear. 

Totuşi, așa cum orice poveste are un început, aşa și 
operaţiunea „Bumerang” trebuia la un moment dat să se în- 
cheie. După aproape doi ani de activitate în clandestinitate, 
centrala ar fi devenit suspicioasă asupra modului în care 
echipa Pascal a reuşit să evite deconspirarea și capturarea 
de către Securitate, având în vedere mai ales deznodământul 
tragic al tuturor celorlalte grupuri. De aceea, comunicările au 


' Neagu Cosma, op. cit., p. 202. 

devenit din ce în ce mai aride şi succinte, iar contraspiona- 
jul a decis că era momentul pentru a pune punct operaţiunii 
de dezinformare şi a utiliza grupul pentru o ultimă reuşită, 
de data aceasta propagandistică. În ediţia din 11 iunie 1955 
a ziarului Scânteia era publicat un comunicat al MAI prin 
care se deconspira activitatea echipei Pascal, despre care se 
afirma că intrase în ţară cu scopul de a strânge şi transmite 
informaţii militare şi industriale, necesare în vederea sabota- 
jelor. Dacă existența lui Fătu era trecută sub tăcere, Gheorghe 
Gheorghiu şi Gigi Constantin ofereau un interviu în care 
ofereau informaţii despre misiunea lor, afirmând că la câ- 
teva zile după paraşutare „ne-am convins de faptul că po- 
porul este împotriva noastră şi că a merge mai departe pe 
drumul indicat de spionajul american şi de conducătorii legi- 
onari vânduți americanilor înseamnă a lovi în viaţa bună pe 
care şi-a făurit-o poporul român”. De aceea, au decis să spri- 
jine regimul de la București, considerând că „este de datoria 
noastră să demascăm propaganda calomnioasă și acțiunile 
criminale ce le întreprind împotriva ţării noastre serviciile de 
spionaj american şi căpeteniile legionare”. 

La fel ca misiunea lor în ţară şi activitatea în slujba contra- 
spionajului comunist, şi soarta ulterioară a celor trei membri 
ai echipei Pascal este învăluită în mister. Neagu Cosma afirmă 
că, drept răsplată pentru colaborare, Gheorghe Gheorghiu 
şi Gigi Constantin au fost puşi în libertate, şi-au refăcut viața 
şi, ca orice greşeală care se îndreaptă mai greu, au rămas fani 
ai echipei Dinamo. În schimb, lui Savu Fătu i s-ar fi reactivat 
pedeapsa pentru dezertare şi ar fi fost trimis într-un lagăr de 
muncă forţată din Delta Dunării, unde ar fi murit înecat în tim- 
pul unei tentative de evadare. Cu toate acestea, până în prezent 

nu a fost identificată nicio fişă matricolă penală pe numele său şi 
nici vreun alt document care să ateste parcursul carceral. 


Trădătorul fără arginti. Bebi Toma 


Legionar. Asasin. Spion. Trădător. Bebi Toma este de departe 
cea mai controversată persoană a întregii acțiuni secrete de la 
începutul anilor 1950. Predarea sa, petrecută în primele ore de 
după revenire, este în general considerată responsabilă pentru 
căderea întregii rețele a parașutiștilor, a agenților tereștri şi a tu- 
turor sprijinitorilor lor. Este oare supoziţia întemeiată? 

Bebi Toma s-a născut la 1 aprilie 1913 în oraşul Edessa din 
nordul Greciei, într-o familie macedo-română colonizată în 
Cadrilater după Primul Război Mondial, și odată cu cedarea 
teritoriului către Bulgaria, în urma tratatului din 6 septembrie 
1940, relocată în interiorul Regatului Român. Ca mulți alți ti- 
neri aromâni, şi Toma a fost atras de naționalismul legionar, în- 
scriindu-se în mișcarea lui Corneliu Zelea Codreanu în 1932, 
ajungând în timpul statului Naţional-Legionar să aibă funcţia de 
comisar legionar la Poliţia Capitalei. În ciuda evenimentelor ul- 
terioare, adeziunea sa la legionarism a fost totală, Bebi Toma fi- 
ind implicat în acțiunile violente petrecute pe fondul Rebeliunii: 
la 20 ianuarie 1941, a făcut parte din echipa legionară care l-a 
arestat pe comunistul Constantin David, ducându-l apoi în 
Pădurea Andronache, unde, în urma refuzului acestuia de a di- 
vulga informaţii despre tovarășii săi, a fost executat’. 

După înfrângerea „cămășilor verzi” de către generalul 
Antonescu, Bebi Toma s-a refugiat în Germania, unde a fost 
internat în lagărele de la Buchenwald şi Rostock. Aceasta este 
perioada în care poziționarea sa ideologică începe să devină 

! ANIC, Fond Institutul de Studii Istorice și Social Politice, Organizaţii 
cu caracter fascist și legionar, dos. 71, passim. 

oscilantă, deoarece refuză să intre în Armata Naţională a 
Guvernului de la Viena, astfel că relaţiile cu Horia Sima şi cu 
cei din jurul Comandantului se răcesc considerabil. În aceste 
condiţii, Toma se vede nevoit să plece în Italia şi, după înche- 
ierea războiului, în Iugoslavia, ajungând în cele din urmă îna- 
poi în 1945 în România. Este clar că a regretat decizia de a 
reveni în ţară, deoarece la scurt timp a încercat să fugă, însă a 
fost prins şi condamnat la şase luni de închisoare corecțională. 
Parcursul său de după eliberare este neclar: fie a rămas în RPR 
până în 1951, când a reușit din nou să fugă, ajungând în Grecia 
natală (variantă care ar putea fi mai apropiată de adevăr), fie a 
părăsit clandestin ţara în 1947 şi a peregrinat prin Europa până 
a ajuns într-un centru de refugiaţi din apropierea Atenei. Cert 
este că în 1952, pe când se afla în lagărul grecesc de la Lavrion, 
de pe malul Mării Egee, a fost abordat de un ofiţer CIC care l-a 
recrutat pentru a fi instruit și parașutat în RPR, unde trebuia 
să activeze ca agent secret. În anchete, Bebi Toma avea să de- 
clare că ar fi fost constrâns să accepte propunerea, însă este cel 
puţin discutabil dacă afirmaţia este veridică sau prin această 
variantă falsă cel interogat căuta să-şi găsească circumstanţe 
atenuate şi să-și diminueze implicarea. Ba mai mult, în fața 
completului de judecată, Toma a plusat, afirmând că de la bun 
inceput a intenţionat să se predea Securităţii: 


am fost dus în lagărul din Lavrion, o localitate situată la 50 
km de Atena. Acolo mi s-au luat declaraţii. După aceea a ve- 
nit o comisie cu un fel de anchetatori americani. După patru 
sau cinci zile de ședere în lagăr, am fost dus de un jandarm la 
direcţia generală a controlului străinilor, unde mi s-a spus că un 
american doreşte să îmi vorbească. Peste câteva minute am fost 
trimis la biroul grecilor plecaţi din România. Acolo am așteptat 
până a venit un american. Mi-a făcut propunerea să mă trimită 

în România ca să le furnizez informaţii. Nu l-am refuzat. El a 
schimbat discuţia şi mi-a spus să merg în lagăr, să mă mai gân- 
desc şi că o să mă cheme altădată. Într-adevăr, peste câteva luni 
m-a chemat o dată. La a doua chemare am acceptat în faţa lor, 
cu gândul de a veni aici şi să-i dau peste cap. 


Timp de aproape un an, Bebi Toma a urmat cursuri de to- 
pografie, orientare în teren, radiotelegrafie (extrem de nece- 
sare pentru că urma să lucreze singur) şi trageri cu armament. 
Scopul misiunii sale era strângerea de informaţii militare, eco- 
nomice, sociale şi politice pe care apoi să le transmită codat 
centralei de la Atena, cu ajutorul unei staţii pe care trebuia să o 
utilizeze fără vreun alt sprijin. Este de menţionat că întregul in- 
structaj pe care l-a parcurs s-a petrecut exclusiv în centrele ame- 
ricane din Grecia, Toma nefiind pregătit în bazele din Franța 
şi Germania, astfel că nu a avut legătură cu structura informa- 
tivă legionară. De altfel, şi Mircea Dimitriu, Traian Golea şi alți 
legionari aveau să sublinieze mai apoi (într-un fel convenabil 
discursului mitizator legionar, având în vedere desfăşurarea ul- 
terioară a operaţiunii) că Bebi Toma, chiar dacă fusese legionar, 
nu mai avea tangenţe cu mişcarea lui Sima şi nici nu era unul 
dintre agenţii pregătiţi de structura informativă legionară”. 

Dimineaţa zilei de 26 iulie 1953 a fost ultima petrecută în lu- 
mea liberă: după ce şi-a pregătit echipamentul, a fost preluat de 
o maşină și dus la un aeroport militar unde s-a îmbarcat într-un 
avion cu patru motoare, fără marcaje, care trebuia să-l ducă în 
ţară. Bebi Toma avea asupra sa staţia de radio-emisie (com- 
pusă din patru componente), cu aparat de cifrare şi descifrare, 
un pistol Bereta calibrul 7.65 şi un pistol Walther calibrul 9, 


' Scânteia, Anul XXIII, nr. 2 790, 11 octombrie 1953, p. 2. 

mai multe cartuşe, două grenade defensive, un cuţit de vână- 
toare, bani româneşti, 50 de cocoșei de aur, o trusă medicală, 
un buletin de identitate pe numele de Marin Ulmeanu și, in- 
evitabil, o capsulă de otravă. În noaptea de 26/27 iulie 1953, 
aşadar cu câteva nopți înainte de lansarea echipei „Fiii Patriei”, 
Bebi Toma era parașutat în apropiere de Aiud, unde locuise 
inainte de plecarea sa din ţară. După ce a atins solul în jurul 
orei 0.40, şi-a strâns parașuta şi a ascuns-o, împreună cu cele- 
lalte echipamente, apoi s-a culcat. 

Este neclar când anume și de ce s-a întâmplat cea mai 
neașteptată trădare din întreaga operaţiune a parașutiștilor. Şi 
Wilhelm Spindler, din grupul Săplăcan, odată ajuns în ţară, a 
renunțat şi s-a prezentat autorităţilor, însă nu şi-a devoalat mi- 
siunea cu care venise, oferind o legendă care să-l ferească de 
represiunea Securităţii. În schimb, Bebi Toma s-a prezentat la 
Securitatea din Aiud, cerând să vorbească cu cel mai înalt ofițer 
din clădire, devoalându-şi adevăratul statut. Data predării este 
una dintre neclarităţile care însoțesc biografia sa: în declarația 
de la proces, Toma afirma că s-a prezentat la Securitate chiar a 
doua zi după paraşutare!. În schimb, Neagu Cosma plasează în 
memorii evenimentul la începutul lunii august, aşadar după câ- 
teva zile de misiune, iar fişele matricole penale menţionează 26 
august ca moment al intrării în evidenţele carcerale, însă este 
loarte probabil ca acest lucru să fi fost înregistrat ulterior pre- 
«ării. Şi mai neclară este motivaţia gestului său. Cea mai derizo- 
rie şi conspiraţionistă teorie este a aceluiaşi Neagu Cosma, care 
se plasează într-o logică similară cu cea pe care Securitatea a 
incercat să o impună la primul proces al acţiunii violente de la 
Piteşti. Fostul general de contraspionaj afirma că predarea lui 
Bebi Toma era, de fapt, o capcană a lui Horia Sima prin care 


! Scânteia, Anul XXIII, nr. 2 790, 11 octombrie 1953, p. 2. 


636 LUCIAN VASILE 


încerca să se răzbune pe serviciile anglo-americane, prin decon- 
spirarea acţiunii lor, şi, cum liderul legionar s-ar fi așteptat ca 
Toma să fie pus în libertate, agentul trebuia să treacă la reor- 
ganizarea Mișcării!. Erorile factuale, contradicţiile şi absurdul 
sunt evidente: în primul rând, nu este clar de ce ar fi vrut Sima 
să se întoarcă împotriva partenerilor occidentali (după ce cău- 
tase cu aviditate colaborarea lor), de vreme ce la momentul lan- 
sării conlucrarea funcţiona, grupul Pascal fiind trimis în RPR 
în urmă cu aproape o lună, iar despre capturarea acestuia nu 
este clar dacă se aflase sau nu. În plus, era cel puţin o naivitate 
că Bebi Toma nu va fi condamnat la închisoare pe o perioadă 
destul de consistentă, urmând ca după eliberare să fie suprave- 
gheat. Cât despre dorința aproape ilogică a agentului de a intra 
în anchetele Securităţii și de a trece prin închisorile și lagărele de 
muncă, aceasta nu ţine de ideea sacrificiului legionar, ci mai de- 
grabă de discursul mistificator al regimului comunist. 

Singura explicaţie oarecum rezonabilă este că pe parcursul 
pregătirii sau chiar în proximitatea lansării Bebi Toma a ajuns 
la concluzia că este implicat într-un demers fără perspectivă, 
practic o misiune sinucigaşă, din care nu mai poate da înapoi, 
iar singura variantă este să se predea şi să spere la clemenţa re- 
gimului de la Bucureşti. Însă ce a fost cu adevărat în sufletul şi 
mintea sa nu poate fi descifrat cu adevărat. Singura certitudine 
este că Bebi Toma avea să se afle în octombrie 1953 în boxa 
acuzaților, în cadrul procesului paraşutiștilor. 


Operațiunile terestre 


Pe lângă grupurile de parașutiști, au fost introduşi în 
țară agenţi şi pe filieră terestră, prin Ungaria sau Iugoslavia. 
Organizarea acestei modalităţi de intruziune clandestină a 

cazut în responsabilitatea lui Ică Tănase, care imediat după 
ce şi-a finalizat instructajul a lucrat împreună cu Pavel Onciu, 
Vasile Creţu şi Petre Ponta la identificarea unor puncte de 
sprijin şi a unor zone de trecere a frontierelor. Astfel, în 1950, 
Onciu şi Creţu, ambii originari din Banatul de Sud, s-au in- 
liltrat personal în Iugoslavia pentru a pune pe picioare şi a se 
„sigura de funcţionalitatea acestui canal. Filiera, practic o con- 
tinuare a celei din anii 1940, ar fi fost utilizată atât de agenții 
trimişi în RPR cu misiuni pe termen, cât și de curierii care 
asigurau legătura între Occident şi cei din ţară, însă existența 
„elor din urmă după 1948 este cel puţin discutabilă, având în 
vedere destructurările cauzate de masivele arestări. 

Intr-un interviu acordat în anii 1990, liderul legionar Mircea 
Dimitriu afirma că în cadrul acestei operaţiuni ar fi fost trimiși 
in ţară cinci agenţi pe filieră terestră. Dintre aceştia, doi ar fi fost 
arestați, iar ceilalți trei, ale căror nume Dimitriu nu a vrut să le 
dezvăluie nici după 1989, au eludat capturarea şi s-ar fi inte- 
prat în societatea românească!. La fel cum amintirile lui Neagu 
Cosma, aflat de cealaltă parte a frontului secret, trebuie luate cu 
o doză semnificativă de scepticism, și memoriile lui Dimitriu 
trebuie abordate cu reținere. Atât pentru că refuză să ofere date 
concludente cu privire la cei trei agenţi care şi-ar fi îndeplinit 
misiunea şi au evitat căderea în mâinile Securităţii, cât şi pen- 
tru că unul dintre cei doi agenţi capturați era Eugen Teodorescu, 
«are fusese implicat în întemeierea Serviciului de Informaţii al 
Mişcării Legionare în 1947-1948, fiind arestat la 15 mai 1948. 
‘Totuși, nu trebuie înțeles că datele sunt în mod necesar neadevă- 
rate. Este foarte posibil să fi existat acei trei agenţi necunoscuți, 
tar o posibilă dovadă se regăseşte în memoriile lui Cosma care, în 
ciuda faptului că ar constitui proba unor înfrângeri informative, 

relata că peste ani aveau să fie găsite urmele altor agenţi a căro 
activitate nu a fost niciodată elucidată. Spre exemplu, în anii 1970, 
când s-au demolat vechile case din cartierul Militari pentru a se 
construi blocuri, într-una dintre locuinţe s-a descoperit „recuzită 
de spionaj, specifică agenților parașutați: carnete de cifrare şi des- 
cifrare şi un pistol”. Totodată, aproximativ în aceeaşi perioadă, în 
pădurea Căscioarele din apropierea capitalei au fost găsite întâm- 
plător o cutie de metal cu o stație de radio emisie-recepţie, carnet 
cu frecvenţe, cifruri şi quarzuri necesare emisiei. 

Dar dincolo de speculaţii, există şi un agent despre care se 
cunoaște cu certitudine că a fost rodul colaborării dintre legi- 
onari și serviciile franco-americane, fiind instruit în centrele 
din Franţa şi Germania: loan Tolan. 


Lupul singuratic. loan Tolan 


Cu toate că uneori a fost considerat un satelit sau chiar 
membru component al echipei Jaques, loan Tolan a fost mai 
degrabă „un lup singuratic” a cărui activitate clandestină poate 
fi considerată, pe baza datelor identificate până în prezent, 
semnificativ diferită de cea a celorlalte grupuri. 

Născut la 19 martie 1925 în comuna Macea, județul Arad, 
s-a înscris în Mişcarea Legionară în 1940, în timpul guvernării 
formaţiunii conduse de Horia Sima. A continuat să activeze în 
secret şi după Rebeliune, până în 1943, când a fost arestat şi con- 
damnat la trei ani de temniță grea pentru activitate legionară. 
În primăvara anului următor, pe fondul evoluţiei defavorabile 
a războiului, a fost eliberat, iar în toamnă a fugit în Vest. Aici 
s-a înrolat ca voluntar în Armata Naţională a Guvernului de la 
Viena, ajungând, la fel ca Ică Tănase, să lupte pe Oder. Sfârșitul 
războiului l-a găsit în Hamburg, unde s-a predat trupelor ame- 
ricane, care l-au internat într-un lagăr de prizonieri. După trei 

luni, a fost mutat într-un alt centru de detenţie, aflat în Belgia, 
sub administraţie britanică, de unde a revenit însă în Germania. 

Recrutarea sa de către acelaşi Tănase s-a petrecut în pri- 
măvara anului 1950, în lagărul de la Bonn, din Germania. 
Instructajul în baza de la Andilly a durat aproximativ cinci 
săptămâni şi a cuprins noţiuni de radiotelegrafie, orientare în 
leren, cifrare şi descifrare, trageri cu armament şi utilizare de 
explozibili. Plecarea sa în țară a avut loc la scurt timp după 
linalizarea antrenamentului, astfel că loan Tolan avea să fie 
primul agent pregătit şi trimis în RPR. Nu doar acest fapt l-a 
individualizat în peisajul acţiunilor secrete de la începutul ani- 
lor 1950, ci şi modalitatea de intrare în țară, echipamentul pe 
care l-a avut asupra sa şi durata activităţii, Tolan având cea mai 
lungă perioadă de acţiune clandestină, scurgându-se aproape 
trei ani până avea să fie deconspirat şi capturat. Traseul său 
spre țară are unele aspecte mai puţin clare. Se pare că a in- 
trat clandestin în apropiere de Arad, mergând pe bicicletă, sub 
masca unui contrabandist mărunt care făcea bișniță, având 
asupra sa aproximativ un kilogram de pietre de brichetă care 
ar fi trebuit să-i întărească legenda în cazul în care ar fi fost 
oprit de grăniceri sau de milițieni. Nu avea nici aparat de ra- 
«io-emisie şi nici armament, căci n-ar fi putut fi justificate în 
cazul unui control. Singurele informaţii necesare (pentru re- 
alizarea unei staţii, codul de cifrare-descifrare, frecvențele de 
emisie şi orele de comunicare) erau scrise pe un bileţel ascuns 
in ventilul uneia dintre roți’. Scopul misiunii sale era de a sta- 
bili câteva prime contacte în țară, prin intermediul cărora tre- 
buia să strângă informaţii pe care mai apoi să le trimită în Vest. 

Puținele surse disponibile abia reuşesc să schițeze activita- 
tea lui Tolan, după ce a ajuns în țară. Foarte probabil, agentul 

s-a bazat pe rudele sale aflate în zona Aradului, unde de altfe 
avea şi să activeze cu precădere, fiind găzduit iniţial de părinţi 
(loan și Maria Tolan) în casa de pe strada Dimigene, pe ma. 
lul Mureşului. După două săptămâni, a trimis o primă carte 
poştală către una dintre adresele prestabilite din Occident 


prin care semnala sosirea în siguranţă şi găsirea unei gazde. 
Ulterior, loan Tolan a trimis un plic în care, pe lângă scri- 
soarea cu mesaj familiar, a adăugat și o bucată de ziar pe care 
a notat cu cerneală simpatică două adrese: una la care putea 
primi corespondenţă şi una la care trebuia să recepționeze 
aparatul de radio-emisie. Acesta a ajuns la destinaţie, dovadă 
că în perioada următoare a sosit la prima adresă o scrisoare 
cu text cifrat pe care Tolan nu a izbutit să-l decodeze. În pa- 
ralel, însă, ar fi recrutat o serie de persoane pe care trebuia să 
le instruiască în tehnica radio-telegrafiei pentru a fi capabile 
să utilizeze stația de radio-emisie în lipsa lui ori să dispună 
de propriile echipamente, multiplicând astfel sursele de infor- 
mare ale centralei’. 

În Arad, pe lângă părinţii săi, Ioan Tolan a intrat în legătură 
sau a fost găzduit de contabila Maria Ionescu, de sora medi- 
cală Florica Zahoi şi de Ecaterina Crişan, cea care i-a acor- 
dat un sprijin consistent. La un moment dat, agentul a părăsit 
Aradul și s-a mutat în locuinţa tâmplarului Anghel Meltiş și 
a soţiei sale Maria Meltiș din Vaţa de Jos, un sat izolat din su- 
dul Apusenilor, aflat la aproximativ 60 de kilometri de Deva. 
Nu este exclus ca Tolan să fi luat în calcul să fugă din ţară, 
de vreme ce alți patru colaboratori ai săi (Rozalia Domokoş, 
Elisabeta Bisac şi soţii Iosif și Ecaterina Piclor) care aveau să fie 
arestaţi locuiau în Curtici (ultimii trei chiar la aceeași adresă), 
oraș aflat în proximitatea graniței maghiare. 

liste dificil de stabilit ce anume a făcut Ioan Tolan în acei 
aproape trei ani petrecuţi în clandestinitate, însă chiar şi fap- 
tul că a reuşit să eludeze deconspirarea un timp atât de înde- 
lungat a fost o reuşită. Potrivit lui Neagu Cosma, dezvăluirea 
prezenţei şi a misiunii sale au fost rezultatul anchetelor la 
care a fost supus Ică Tănase. La acel moment, Tolan s-ar fi 
allat însă într-o închisoare ca deţinut de drept comun, unde 
ispăşea o condamnare de trei ani’. A fost însă imediat trecut 
la „deţinuţi contrarevoluţionari”, anchetat de contraspionajul 
comunist cu privire la adevărata sa prezenţă în ţară şi inclus 
in lotul parașutiștilor. 

Deconspirarea sa a antrenat represiunea asupra tuturor ce- 
lor care au avut legături cu el. Primul val de arestări din rân- 
dul persoanelor care l-au sprijinit s-a petrecut la 23 septembrie 
1953, când au fost reținuți părinţii săi şi Maria Ionescu. După 
aproape o lună, la 22 octombrie, a fost reținută şi Ecaterina 
Crişan, probabil în urma informaţiilor smulse în timpul an- 
«hetelor. La 17 decembrie, cu toate că data nu este certă, a 
ajuns în arestul Securităţii şi Florica Zahoi. Ultimii arestaţi 
in legătură cu loan Tolan au fost cei patru colaboratori din 
Curtici - Rozalia Domokoș, Elisabeta Bisac, Iosif Piclor şi 
Icaterina Piclor, toți fiind reţinuţi la 14 aprilie 1954. 


Procesul parașutiștilor 


Regimul comunist de la Bucureşti nu s-a mulțumit nu- 
mai cu anihilarea agenților trimişi pe cale aeriană sau teres- 
tră în RPR şi capturați în decursul anului 1953, ci a dorit să 
facă din această reușită operativă şi o lovitură de propagandă. 
Prin urmare, în perioada 9-12 octombrie 1953 a avut loc în 
capitală un proces-spectacol, fiind judecat aşa-numitul „lot al 


' Neagu Cosma, op. cit., p. 148. 

parașutiștilor” (cu toate că includea şi un agent terestru, ia 
aproape jumătate dintre acuzaţi erau, de fapt, sprijinitori), eve 
nimentul fiind amplu relatat de presa epocii. 

Procesul a debutat vineri, 9 octombrie 1953, la ora 
dimineața, la Tribunalul Militar Teritorial din București care se 
afla într-o clădire de pe latura de est a Pieței Unirii, înspre Piaţa 
Sfânta Vineri şi cartierul evreiesc. Sala era arhiplină, băncile fi- 
ind ticsite cu ofițeri de Securitate, militari, activişti de partid, 
muncitori aduşi special şi câțiva ziarişti. Completul de jude- 
cată era format din colonelul Grigore Râpeanu (preşedinte) şi 
locotenent-coloneii Gheorghe Popenţiu şi Nicolae Liţă (mem- 


bri), procurorul militar fiind Aurel Ardeleanu. În atmosfera 
încordată, au fost aduşi în boxa acuzaților Alexandru Tănase 
şi Mircea Popovici (echipa Robert), Ion Golea şi loan Samoilă 
(echipa Jaques), Ioan Tolan, Bebi Toma, Gavrilă Pop (singurul 
din echipa Fiii Patriei), Erich Tartler, Vasile Vlad, Ioan Buda, 
Gheorghe Dincă, Alexandru Popovici, Aurel Corlan, Elena 
Stetin, loan luhasz şi loan Cosma. Este greu de descifrat mo- 


dul în care Securitatea a decis componenţa lotului, rezultatul 
final prezentând unele particularităţi. În mod evident, pentru 
păstrarea legendei necesare operațiunii „Bumerang”, echipa 
Pascal nu a fost inclusă în grupul celor judecați. Apoi, pe lângă 
agenţii instruiți pe filieră legionară au fost incluși și cei de pe 
alte canale ale emigrației române, dar capturați în acelaşi inter- 
val, aşa cum era Gavrilă Pop, care provenea dintr-o acţiune a 
SIMRE, şi Bebi Toma, pregătit direct de către serviciile secrete 
americane. Singura femeie din lot a fost Elena Stetin, însă re- 
sorturile din spatele deciziei sunt o enigmă, având în vedere că 
Maria Muscalu ori Nadejda Golea avuseseră implicări simi- 
lare, dar s-a preferat utilizarea lor ca martore ale acuzării şi, ul- 
terior, includerea lor în procesele secundare ale sprijinitorilor. 

Apărarea era formată din avocaţii Victor Lăzăreanu, Dan 
Polichron, Salvator Ciurdaru, Boris Deşliu şi Petre Georgescu. 


In ciuda situaţiei riscante de a fi nevoiți să găsească circumstanţe 
atenuante sau să disculpe persoane învinuite de spionaj, mai 
ales că probele convergeau în acelaşi punct, aceştia au reuşit 
sa dea dovadă de un curaj notabil. În prima zi a procesului a | 
avut loc procedura de confirmare a identităţii inculpaţilor, ci- 
urea actului de acuzare şi interogarea unora dintre cei aflați 
in boxă: Alexandru Tănase, Mircea Popovici, Ion Golea, Ioan | 
Samoilă, loan Tolan, Gavrilă Pop şi Bebi Toma. În depoziţiile 
lor, toți agenţii şi-au recunoscut activitatea secretă, de la re- 
crutare şi instructaj la venirea în ţară şi acţiunile propriu-zise, 
insă câțiva dintre ei au găsit temeritatea de a ironiza procesul şi 
de a-şi reafirma subtil poziţia ferm anticomunistă. Întrebat de 
preşedintele completului de judecată, colonelul Râpeanu, de ce 
legionarii au trecut de la colaborarea cu Reichul german la cea 
cu serviciile secrete occidentale, Ică Tănase a răspuns franc şi 
ințepător: „noi, legionarii, suntem consecvenţi”, iar colonelul 
Râpeanu a preferat să-şi continue interogatoriul. Poate şi mai | 
dezinvolt, ştiind probabil că sfârşitul îi este aproape şi nu mai 
are nimic de pierdut, a fost Ioan Samoilă, care, chestionat asu- 
pra scopului pentru care fusese echipat cu armament, l-a privit 
pe colonelul Râpeanu şi, după o secundă de tăcere, i-a răspuns 
sec: „doar nu era să le pun la icoană”. Nu este aşadar de mirare 
că în cronica apărută în ziarul Scânteia, reporterul B. Stoian 
scria că acuzaţii „întruchipează nu numai ferocitatea crimina- 
lului setos de sânge, dar și putreziciunea morală a trădătorului, 
pata oricând să-şi vândă ţara, să ridice mâna înarmată împo- 
triva poporului pentru o pungă de arginţi”?. Discursul său avea 


' Scânteia, Anul XXIII, nr. 2 790, 11 octombrie 1953, p. 2. 
* Ibidem. 

să fie întrecut de articolul din Scânteia tineretului, unde cei din 
boxa acuzaților erau calificați drept „trădători de patrie”, „slugi 
vândute pe o mână de cenți” sau, mai simplu, după cum indica 
şi titlul articolului, „jalnice zdrenţe terfelite în mocirla celei 
mai josnice dintre josnicii”!. La finalul zilei, respectând formal 
procedura, în sală au fost aduse şi „corpurile delicte, precum 
puşti automate, pistoale, grenade şi capsule cu cianură, ale că- 
ror provenienţă și scopuri au fost confirmate de agenți. 

Sâmbătă, 10 octombrie 1953, procesul a continuat cu inte- 
rogatoriile celorlalți acuzați: Erich Tartler, Vasile Mihai Vlad, 
Ioan Buda, Gheorghe Dincă, Aurel Corlan, Alexandru Popovici, 
Elena Stetin, loan Iuhasz şi loan Cosma. Tot sâmbătă au fost 
audiaţi și martorii stabiliți dinainte: Sever Ularu, Dina Popovici, 
Aurel Niculescu, Maria Muscalu, loan Bucșan, Nadejda Golea, 
loan Stănică, Iosif Bonţa şi Anghel Meltiş, unii recunoscându-şi 
implicarea în sprijinirea agenţilor secreţi veniţi în țară între 
1950-1953, alţii refuzând să declare conform instrucțiunilor 
primite de la Securitate înainte de înfăţişare. Martoră în proce- 
sul parașutiștilor, Nadejda Golea își amintește: 


m-au dus la Tribunal noaptea. Când am intrat în sala de 
şedinţe era o mare de lume. Cred că toată Securitatea din 
București se afla acolo. În față, în partea stânga, pe o estradă 
(o boxă mare) erau ei, toţi parașutiștii. Printre ei şi o femeie. 
Era Elena Stetin, sora paraşutistului Mircea Popovici, pe care 
am cunoscut-o mai târziu. A murit la Jilava de cancer la sân. 
M-au dus mai în faţă şi am fost întrebată de Tribunal, cine 
sunt și dacă recunosc pe cineva din boxă. 

Am spus că-l recunosc pe cumnatul meu Ion Golea. 

— Ce ştii despre el? Ce ţi-a spus? 


' Traian Golea (editor), op. cit., p. 227. 

— Mi-a spus că a fost prin mai multe ţări şi că a venit în 
tară paraşutat. 

— Dar ce ştii despre activitatea lui? 

— Nu ştiu nimic, absolut nimic. 

Nu îmi amintesc când am fost apucată de braţ şi scoasă 
afară. Din nou în dubă și înapoi la Uranus. Când am ajuns era 
noapte târziu. Anchetatorul m-a chemat. Era foarte supărat. 
Mi-a adresat cele mai oribile cuvinte și cele mai grele insulte. 
Degeaba se străduise el seri de-a rândul să mă înveţe ce să 
spun? Printre altele, mi-a zis: 

— Puteai să fii liberă acum, dar așa vei sta în boxă alături 
de ei. 

Eu însă ştiam că tot în boxă aveam să stau orice aș fi spus. 
Numai că, pentru un moment, supărarea lor era prea mare, 
căci nu zisesem nimic din cele ce am fost învățată să spun. 


Ziua următoare a debutat cu citirea de către procurorul 
militar Aurel Ardeleanu a rechizitoriului, acesta declarând în 
lata completului de judecată, a acuzaților şi a sălii pline până 
la refuz: 


Tovarăşi judecători, 

Procesul care se desfăşoară în fața dvs. aruncă o lumină 
puternică asupra uneltirilor dușmănoase ce le pun la cale încă 
de multă vreme cercurile agresive din SUA împotriva popo- 
rului nostru şi a Republicii Populare Române. [...] 

Întregul nostru popor, plin de mâine şi ură împotriva 
duşmanilor care atentează la viaţa, munca sa pașnică, la 
independenţa şi suveranitatea naţională a statului nostru, 
așteaptă de la dvs. să pedepsiţi fără cruțare pe trădători. 

Nu putem admite ca în timp ce milioane de oameni ai 
muncii, din patria noastră își consacră efortul operei de 


' Traian Golea (editor), op. cit., pp. 112-113. 

construcție pașnică, clădirii unei vieţi mai bune pentru ei 
şi pentru copiii lor, întăririi și înfloririi Republicii Populare 
Române, acești huligani fascişti, oameni fără conștiință și 
fără patrie, să uneltească din umbră pentru a lovi mişeleşte 
în cuceririle istorice ale poporului pentru a face jocul crimi- 
nal provocatorilor unui nou război mondial, al milionarilor 
şi miliardarilor care vor să acapareze noi grămezi de aur din 
sângele și lacrimile popoarelor. 

Verdictul dvs. să exprime hotărârea fermă a poporului ro- 
mân de a nimici spionii, teroriștii şi diversioniștii din solda 
spionajului imperialist, precum şi pe cei care dau sub orice 
formă vreun sprijin unor asemenea bandiți. Pentru asemenea 
mercenari fără scrupule şi pentru cei ce favorizează câtuşi de 
puţin crime împotriva patriei noastre nu poate exista niciun 
fel de cruţare. 


Procurorul a insistat că misiunea agenţilor nu ar fi fost una 
informativă, ci de răsturnare a regimului comunist şi, subsu- 
mat, de sabotare internă în cazul unui război. Cu toate că în 
mod ideal, agenţii (cu excepţia lui Bebi Toma) şi sprijinitorii 
lor îşi doreau, bineînţeles, căderea regimului comunist, era de- 
rizoriu de crezut că numai câțiva oameni, cu resurse limitate și 
trăind în conspirativitate, ar putea întreprinde ceva semnifica- 
tiv în această direcție. Era mai degrabă un ideal în slujba căruia 
urmau să desfăşoare activitatea informativă, nu un scop ime- 
diat. De asemenea, nu au pornit nicio acțiune violentă şi, mai 
mult de atât, nici nu au avut în plan asemenea deziderate pe- 
riculoase, care i-ar fi putut deconspira, armele fiind destinate 
apărării în cazul în care erau descoperiţi și atacați. În realitate, 
singura lor direcţie de acţiune era cea informativă, de aceea fu- 
seseră echipați cu greoaiele staţii de radio-emisie. 


' Traian Golea (editor), op. cit., p. 287. 

După rechizitoriul lui Aurel Ardeleanu au urmat pledoari- 
ile avocaţilor apărării care au încercat să găsească circumstanţe 
alenuante. Dacă în cazul agenţilor, obiectivul era să îi scape 
de pedeapsa capitală, miza fiind obţinerea unei condamnări 
lı muncă silnică pe viață, în privința sprijinitorilor se spera 
cà se pot obţine pedepse la câţiva ani de detenţie, mizându-se 
pe necunoaștere, stare familială, vârstă fragedă ori probleme 
de sănătate. A treia zi de proces s-a încheiat cu acuzaţii pri- 
mind dreptul la un ultim cuvânt, toţi cerând formal clemenţa 
vompletului condus de colonelul Râpeanu. Întregul proces s-a 
incheiat luni, 12 octombrie, când, spre după-amiază, comple- 
tul s-a reunit pentru pronunțarea sentinței: Alexandru Tănase, 
Mircea Popovici, Ion Golea, loan Samoilă, loan Tolan, Gavrilă 
Pop, Erich Tartler, Vasile Vlad, Ioan Buda, Gheorghe Dincă, 
Aurel Corlan, loan luhasz și loan Cosma erau condamnaţi 
la moarte și confiscarea totală a averii pentru „crimă de tră- 
dare de patrie” sau „complicitate la crimă de trădare de pa- 
trie”. După ce a ascultat cum colonelul Râpeanu citea decizia 
care stabilea că fiul său urma să fie executat, bătrânul Popovici 
a fost informat că au fost luate în calcul circumstanţele atenu- 
ante propuse de avocaţi şi, astfel, el însuşi a fost condamnat la 
20 de ani de temniţă grea pentru „complicitate la crimă de tră- 
dare de patrie”. Elena Stetin a primit o condamnare de 25 de 
ani de muncă silnică pentru „complicitate la crimă de înaltă 
Iradare”, în stabilirea căreia i s-au acordat circumstanţe atenu- 
ante pentru că a colaborat de la început cu anchetatorii şi a fă- 
cut declaraţii detaliate. Chiar şi aşa, pedeapsa echivala de fapt 
cu o sentință capitală deoarece, după cum amintea şi Nadejda 
Golea, sora lui Mircea Popovici, Elena Stetin avea să moară de 
cancer la sân după patru ani de detenţie. Trădarea avea să fie 
totuşi recompensată, cel puţin în aparenţă, Bebi Toma fiind 

condamnat la „3 ani temniţă grea şi confiscarea totală a averii 
acordându-i-se circumstanţe atenuante, pentru că s-a prezen 
tat organelor de stat după parașutare, a predat toate obiectele 
şi materialele cu care fusese înzestrat înaintea paraşutării și a 
mărturisit misiunile de spionaj, diversiune și teroare pe car 
le-a primit înainte de parașutare”. 

Dacă agenţii se aşteptau probabil la un asemenea verdict, 
sentinţa capitală în cazul sprijinitorilor a reprezentat împli- 
nirea celor mai negre scenarii. De fapt, condamnarea lor fu 
sese decisă nu de completul de judecată şi nici de conducerea 
Securităţii, ci la cel mai înalt nivel politic, încă de la începu: 
tul lunii septembrie, pe când anchetele se aflau în desfășurare, 
Într-o şedinţă a Biroului Politic al CC al PMR, liderul Gheorghe 
Gheorghiu-Dej a fost cel care a tranşat situaţia parașutiștilor şi 
a sprijinitorilor lor: 


Aici nu este vorba de a-i condamna la pedepse dife- 
rite. Aici trebuie mers la o singură pedeapsă: împuşcarea. 
Și un număr din acei care au dat adăpost, la fel, deci să 
împărtășească aceeaşi soartă. La cei 40 [sprijinitorii aflaţi la 
acel moment în arest - n.m.] o să dăm diferite pedepse; însă 
o parte vor trebui împuşcaţi, iar comunicatul în așa fel în- 
tocmit încât să se ştie că cei care vor adăposti măcar şi pen- 
tru un ceas, fără să fi adus la cunoştinţa autorităţilor, aceştia 
vor împărtăşi aceeaşi soartă cu bandiții. Noi nu putem să 
spunem populaţiei. Dar acesta este un prilej foarte bun să 
le arătăm indirect, să le treacă pofta, că dacă ei vor da adă- 
post sau dacă-i văd şi nu aduc la cunoștința autorităţilor, vor 


fi nimiciţi. Aceasta va avea o importanţă foarte mare, întâi 
pentru străinătate: va arăta că regimul nostru, deși nu este 
URSS, nici aici nu s-au putut menţine bandiții un timp cât 


' Scânteia, anul XXIII, nr. 2791, 13 octombrie 1953, p. 1. 

de cât important, că oricine vine aruncat din avion cu ei, îl 
aşteaptă zidul, că nu este o afacere rentabilă, este o afacere 
periculoasă, nu e de glumă cu regimul acesta. 


Mai mult la stăruințele avocaţilor, cei condamnaţi au făcut 
recurs, însă mascarada procesului avea să fie întrecută de cea 
a rejudecării. Avocatul Boris Deşliu, care îi reprezenta pe Ion 
Golea şi Ioan luhasz, îşi amintea cum s-a desfășurat la 24 oc- 
tombrie 1953 rejudecarea cazului în care tânărul care încă nu 
împlinise 20 de ani fusese condamnat la moarte pentru spriji- 
nul acordat echipei Fiii Patriei: 


După vreo două-trei săptămâni ajung să mă judec la 
instanța militară de casare, care se afla atunci pe strada 
Termopile. Mă înfăţişez - condamnatul era absent, pentru că 
se considera legalmente că nu e nevoie să fie prezent în jude- 
carea propriei sale condamnări la moarte! Văzusem eu multe 
până atunci şi de atunci încoace, dar un preşedinte de instanță 
de casare pilindu-şi unghiile, în timp ce se dezbătea o con- 
damnare capitală, încă nu văzusem. [...] 

Mi se dă cuvântul şi mă dau de ceasul morţii spre a-l 
salva pe tânăr şi mă pregătesc să scot la suprafaţă toate ar- 
gumentele ce se puteau deduce din actele dosarului şi din 
rațiune, şi simt cum un patetism însoţeşte crescând cuvin- 
tele mele, desigur, izvorât din sentimentul şi presimţirea 
că aş putea să-l pierd pe tânăr. Mă zbat, mă trecuseră su- 
dorile în sala mică de pe strada Termopile dând în strada 
Italiană, încerc reformularea sentinţei capitale cu invocarea 
nulităților de ordin procedural, disec, pentru că cunoşteam 
bine dosarul de mii de pagini, greșita stabilire a situaţiei 
de fapt, ajung şi la necesitatea absolută, în subsidiar, a unei 
noi individualizări a pedepsei, iar în mine creştea odată cu 


' Florin Dobrescu, op. cit., pp. 70-71. 

vorbele o înfiorare, la gândul că dacă nu voi reuşi, încă în 
acea seară tânărului i se va curma viaţa, când observ că vor- 
besc pereţilor: preşedintele completului militar îşi scosese 
pe masă uneltele de manechiură şi acum își făcea treaba cu 
atenţie deosebită, ca nu cumva să-și sfarme vreun fragment 
din preţioasele sale unghii. Pilea o porţiune, apoi ridica 
mâna la nivelul ochilor, examina cu interes unghia asupra 
căreia tocmai își exercitase unealta, o privea pe toate părțile 
şi fiind, se vede, mulțumit de lucrare, trecea la altă unghie 
şi tot aşa până ce eu am terminat de susținut recursul şi el a 
terminat pilirea tuturor unghiilor mâinilor. 

Am aşteptat pronunțarea apoi, după terminarea şedinţei, 
cu inima cernită: ce puteam spera, într-adevăr, de la un jude- 
cător care îşi pilește unghiile, cu toate sculele adecvate acestei 
îndeletniciri pe masă, în timp ce se susține apărarea într-un 
recurs în care e vorba de o condamnare la moarte? 

Recursul a fost respins şi în jurul orelor 18 am plecat spre 
casă, livid; eram incapabil de orice activitate şi gol de gânduri.! 


În seara aceleiași zile, cu excepţia lui Vasile Mihai Vlad, 
condamnaţii la moarte au adresat Prezidiului Marii Adunări 
Naţionale cereri de grațiere, prin care solicitau comutarea pe- 
depsei capitale în detenţie pe viaţă. Toate solicitările au fost 
respinse, pe motiv că nu s-ar încadra în Decretul 155/1953 pri- 
vind graţierea unor pedepse, iar printre semnatarii documen- 
tului care consfințea condamnarea la moarte a parașutiștilor şi 
a unora dintre sprijinitori figura și Mihail Sadoveanu”. 

Deznodământul tragic al celor implicaţi în procesul 
paraşutiştilor a avut loc în noaptea de 31 octombrie/1 noiem- 
brie 1953, în Valea Piersicilor de la penitenciarul Jilava: au 
fost executați Alexandru Tănase, Mircea Popovici, lon Golea, 


' Boris Deșliu, Jurnal de avocat, Editura Vremea, București, 2002, pp. 262-263. 
* Gheorghe Gorun, Hadrian Gorun, op. cit., p. 167. 

loan Samoilă, loan Tolan, Gavrilă Pop, Erich Tartler, Vasile 
Vlad, loan Buda, Gheorghe Dincă, Aurel Corlan, loan 
luhasz şi loan Cosma. În detenţie avea să moară și Elena 
Stetin, ca urmare a unei afecţiuni oncologice, din întregul lot 
supraviețuind numai două persoane: Alexandru Popovici şi 
Bebi Toma. Cazul acestuia din urmă este mult mai complex 
decât este redat în memorialistica foştilor deţinuţi politici, 
liind o reflexie tragică a modului în care trădarea sa a fost 
utilizată machiavelic de către Securitate. Versiunea care s-a 
impământenit în memoria colectivă este ancorată în sentința 
din octombrie 1953, când, ca răsplată pentru predarea sa, 
Bebi Toma a fost condamnat la numai trei ani de închisoare, 
liind încarcerat la Piteşti (unde ar fi stat singur într-o celulă 
de la ultimul etaj), Jilava şi Văcărești. Printre foştii deținuți 
politici a circulat legenda „pedepsei divine”, probabil răspân- 
dită iniţial de Neagu Cosma, potrivit căreia fostul paraşutist 
a decedat în închisoare ca urmare a unui cancer galopant. 
Însă destinul lui Bebi Toma a fost mult mai tragic: la expi- 
rarea celor trei ani, fostul legionar a primit o nouă condam- 
nare, mult mai grea decât cea acordată ca urmare a trădării. 
Astfel, prin hotărârea 278/1956 a Tribunalului Militar al 
Regiunii a II-a Bucureşti, i-a fost stabilită o pedeapsă de 25 
de ani de detenţie grea pentru „activitate contra clasei mun- 
citoare” şi a fost întemnițat la Aiud, Văcăreşti, Jilava şi, din 
nou, Aiud. Încă din primii ani de detenţie se pare că starea 
sa psihică suferise o deteriorare semnificativă. loan Ioanid, 
care se afla la Piteşti în acelaşi timp cu Bebi Toma, îşi adu- 
cea aminte despre acesta că, pe lângă infirmitatea fizică din 
cauza căreia mergea în cârje, „nu mai era în toate minţile. 
De mai multe ori pe zi şi uneori chiar în toiul nopţii, ne în- 
fioram de urletele lui de fiară, care răsunau în toată pușcăria 

când intra în criză”. Această tulburare psihică nu-l pără- 
sise nici în decembrie 1962, când Ioan Cârja l-a reîntâlnit la 
Aiud, în fosta capelă ortodoxă a închisorii, transformată în 
club de reeducare în procesul condus de colonelul Crăciun. 
Deşi colabora cu administraţia penitenciarului, având ro- 
lul de planton, Bebi Toma îşi manifesta discret şi unele ac- 
cente refractare, atitudine influenţată probabil de greaua şi 
neaşteptata condamnare primită în 1956. A fost eliberat la 
29 iulie 1964, fiind grațiat prin decretul 411/1964, odată cu 
majoritatea deținuților politici, şi s-a stabilit într-o casă de pe 
strada Panait Moşoiu din Constanţa. 

În mecanismul represiv și propagandistic al regimului 
comunist, procesul paraşutiştilor avea să stea alături de al- 
tele, precum cel al Nunțiaturii Apostolice ori al Institutului 
Francez, prin care puterea de la Bucureşti căuta să anihileze şi 
să demaște „agenţii imperialişti” şi acţiunile „statelor capita- 
liste în treburile interne ale RPR”. Însă nu avea să fie și finalul, 
în săptămânile şi lunile următoare fiind organizate procesele 
sprijinitorilor celor executați în noaptea de 31 octombrie/1 no- 
iembrie 1953 în Valea Piersicilor din Jilava. 


Procesele sprijinitorilor 


Una dintre spețţele secundare ale procesului parașutiștilor 
a reprezentat-o dosarul în care au fost judecaţi cei mai mulți 
sprijinitori din Vlăduleni şi Bucureşti ai echipei Robert. La fel 
ca în celelalte cazuri, pedepsele prevăzute de sentința TMB 
au fost deosebit de dure: Traian Popovici şi Octav Stetin au 
fost condamnaţi la câte 20 de ani de muncă silnică; Filimon 
Popovici la 12 ani de muncă silnică; Constanţa Corlan şi 
Nicolae Ularu la câte 10 ani de muncă silnică; Paraschiva 


' Ioan Ioanid, op. cit., p. 175. 

Popovici la 7 ani de muncă silnică; Ana Ularu la şase ani de 
muncă silnică; Gheorghe Popovici, Maria Popovici şi Sever 
Ularu la câte cinci ani de temniţă grea; Rafila Popovici, 
llena Ularu, Ioana Popovici, Elena Niculescu şi Gheorghina 
Nicolescu la câte un an de închisoare corecțională, o pe- 
deapsă similară primind şi Maria Boban. 

În ciuda schimbării încadrării de la „favorizarea infracto- 
rului” la „omisiune de denunţ”, ceea ce a antrenat o condam- 
nare de numai un an de închisoare corecțională, Elena Ularu 
avea să trăiască o dramă greu cuprins în cuvinte. După o lună 
și jumătate de anchetă, a fost mutată la Văcăreşti, la 25 august 
1953, iar în toamnă a născut în penitenciarul-spital o fetiță pe 
care avea să o aibă alături numai câteva săptămâni. Odată cu 
pronunțarea sentinţei, copilul i-a fost luat pe motiv că mama 
nu ar putea să-l hrănească corespunzător. Nu l-a mai văzut ni- 
ciodată, căci peste câteva zile i s-a comunicat că a murit, fără 
să i se explice cum şi de ce. Abia după ieşirea din închisoare, 
la 20 iunie 1954, a primit un certificat de deces pe care scria că 
părinţii copilului sunt necunoscuți’. 

În noiembrie 1953 a avut loc şi procesul sprijinitorilor gru- 
pului Jaques. Fiecare dintre cei aflaţi în boxa acuzaților şi-a 
recunoscut activitatea și legăturile avute cu Ion Golea şi loan 
Samoilă, inclusiv Maria Muscalu a cărei apariție „ca un sche- 
let” l-a șocat pe Dumitru Lungu. O prezenţă similară a avut şi 
Ileana Samoilă, însărcinată în aproape şapte luni, care a fost 
adusă la tribunal în aceeași rochie de vară în care era îmbră- 
cată atunci când fusese arestată la 16 septembrie. „Fulguia, era 
lapoviţă cu ninsoare. Nişte femei, nişte ţigănci care așteptau şi 
cle, au început să se vaite, uite, dragă, uite femeia aceea, uite 
o femeie cu picioarele goale, cu mâinile goale, uite n-are nici 


' Gheorghe Gorun, Hadrian Gorun, op. cit., p. 169. 

măcar un jerseu pe ea şi e gravidă. Ningea pe mine și ploua, 
așa m-a dus la tribunal”, își amintea femeia într-un interviu 
acordat în 2014!. La finalul procesului, când au primit fie- 
care dreptul formal de a spune un ultim cuvânt în apărarea 
lor, Nicolae Modval şi Ilie Banciu au cerut să aibă ei pedepsele 
cele mai mari, numai să fie lăsată Tamara Banciu să se întoarcă 
la fetiţe. Însă clemenţa cerută conform uzanțelor juridice era 
mai degrabă o iluzie. Aşa cum nota Maria Muscalu, „am avut 
impresia că anii de condamnare ne-au fost prescrişi dinainte, 
ca-ntr-un joc macabru...? 

Cea mai aspră pedeapsă a primit-o inginerul Ion 
Bucșan - 25 de ani de muncă silnică pentru „favorizare 
[la] crimă [de] înaltă trădare”, Maria Muscalu, iubita lui 
Samoilă, loan Stănică, Ana Cândea şi Ilie Banciu au pri- 
mit câte 20 de ani de muncă silnică. De asemenea, au mai 
fost condamnaţi: Ana Tartler, Gheorghe şi Ioana Brudea la 
câte 15 ani de muncă silnică; Maria Samoilă, mama agen- 
tului, Martha Tartler, Samuel Weber, Emil Galuţ și Nicolae 
Galuţ la câte zece ani de muncă silnică; Ileana Samoilă la opt 
ani de temniță grea; Emil şi Helmuth 'Tartler la câte şapte 
ani de temniţă grea; Nadejda Golea la şase ani de temniță 
grea; Nicolae Modval, Maria Samoilă (cumnata agentului) şi 
Eugenia Samoilă la câte cinci ani, iar o pedeapsă similară a 
primit şi fratele Mariei Muscalu. Nefiind clar dacă pledoaria 
soțului și unchiului său au avut vreun ecou, Tamara Banciu a 
fost condamnată la un an de închisoare corecțională pentru 
„omisiunea denunţării”. 

! https://www.digi24.ro/special/campanii-digi24/1989-anul-care-a-schim- 
bat-lumea/doamne-in-temnitele-comuniste-ileana-samoila-eu-cel-putin-sunt- 


sincera-si-spun-nu-pot-sa-i-iert-nu-pot-259455 (accesat la 23 martie 2021). 
* Traian Golea (editor), op. cit., p. 149. 

Şi în cazul lui loan Tolan s-a organizat un proces al spri- 
jinitorilor, însă condamnările nu au fost la fel de aspre ca în 
speţele celorlalte grupuri care i-au ajutat pe parașutiști. Cea 
mai grea sentință a fost în cazul Ecaterinei Crişan, care a pri- 
mit zece ani de muncă silnică, în timp ce Mariei lonescu i-au 
fost stabiliți şapte ani de muncă silnică pentru „trădare. Mama 
agentului a fost condamnată la şase ani, în timp ce tatăl său a 
primit o pedeapsă frapant de mică, numai doi ani de închi- 
soare corecțională (pe care nu avea să-i ispăşească integral) 
pentru „favorizare la trecerea frontierei”. Tot câte un an de în- 
chisoare corecțională aveau să primească şi cei patru sprijini- 
tori din Curtici: Rozalia Domokoş, Elisabeta Bisac, Iosif Piclor 
şi Ecaterina Piclor. Singura persoană necondamnată pare să fi 
fost Florica Zahoi, eliberată după o lună de detenţie. 


xxx 


Locurile unde au fost îngropate trupurile celor executaţi 
în noaptea de 31 octombrie 1953, ca de altfel ale tuturor ce- 
lor condamnați la moarte și împuşcaţi în Valea Piersicilor, ră- 
mân şi astăzi necunoscute. Fără cruce, fără o lumânare şi fără 
un monument care să le amintească sacrificiul, parașutiștii 
recrutaţi din exilul românesc și trimişi în ţară la începutul 
anilor 1950, dar şi sprijinitorii acestora, rămân doar alte vic- 
time neştiute ale luptei împotriva regimului comunist de la 
Bucureşti. Chiar şi pentru familiile lor, soarta acestora a ră- 
mas multă vreme o enigmă. Deşi sentința succintă a fost pre- 
zentată în presa epocii, părinţii, soțiile şi copiii au sperat o 
vreme că poate celor dragi li s-a comutat pedeapsa și se află 
încarceraţi în vreo temniţă din ţară. Cu timpul, însă, resem- 
narea s-a aşternut peste gândurile lor. Certitudinile aveau să 
vină foarte târziu: spre exemplu, Aurelia Cosma a primit o 

înştiinţare oficială cu privire la decesul soțului său abia în 
1993, la aproape patruzeci de ani de la execuţia sai. 


Urmările căderilor şi procesului din 1953 


Ecourile procesului de la Bucureşti au zguduit din temelii 
relaţia dintre legionari și serviciile secrete franco-americane. 
Chiar dacă antrenamentele echipelor din sectorul ofensiv au 
continuat până anul următor, colaborarea avea să fie definitiv 
încheiată în 1954. Legionarii erau nemulțumiți de structurile 
occidentale, acuzându-i pe francezi de pregătirea deficitară a 
agenţilor români şi, mai acut, pe americani de paraşutarea ero- 
nată a grupului Gogu Gheorghiu, ceea ce ar fi dus la captura- 
rea lor. Însă cei care au decis efectiv încheierea conlucrării au 
fost reprezentanţii serviciilor occidentale, decizia lor venind 
ca urmare a eşecurilor repetate ale misiunilor (în ciuda unor 
aspecte de succes, așa cum s-au înregistrat spre exemplu în ac- 
tivitatea echipei Jaques) şi a ameliorării tensiunilor dintre cele 
două blocuri ideologice, ca urmare a morții lui Stalin. 

Abandonarea parteneriatului cu structurile franco-ame- 
ricane a determinat conducerea Mişcării Legionare să îşi în- 
toarcă privirea spre o posibilă colaborare cu serviciile secrete 
britanice. Potrivit lui Mircea Dimitriu, primele contacte da- 
tau încă din 1949, însă tatonările nu s-au materializat la acel 
moment, cel mai probabil ca urmare a propunerii venite, 
aproximativ în același timp, de la Paris. Însă odată cu ampli- 
ficarea tensiunilor dintre legionari, pe de o parte, şi francezi 
şi americani, pe de alta, Horia Sima a căutat să revitalizeze le- 
gături cu partenerii englezi, făcând câteva călătorii la Londra. 
Răspunsul MI6 a fost unul favorabil, iar în toamna anului 1953 


! Ioan Ciarnău, Vânătoarea de spioni... p. 65. 

a început în capitala Regatului Unit pregătirea primului grup 
de legionari care urma să fie parașutat în ţară, echipă formată 
din Ovidiu Găină şi Constantin Zus. Momentul prielnic pen- 
tru asemenea operaţiuni fusese însă pierdut, interesul scă- 
zând pe fondul destalinizării şi al relaxării dintre cele două 
blocuri politice. Astfel că în primăvara anului următor, pro- 
iectul a fost definitiv anulat, cei doi legionari întorcându-se 
la Buenos Aires, unde de altfel se refugiaseră încă din primii 
ani postbelici”. 

Se pare că nu a fost vorba totuşi de o renunțare a serviciilor 
secrete britanice la acţiuni informative împotriva regimului 
de la Bucureşti, ci strict la colaborarea cu Mişcarea Legionară. 
În sprijinul acestei teze stă unul dintre cele mai intrigante ca- 
zuri de agenţi trimişi în ţară, nu doar pentru că a fost ultima 
acţiune de acest fel a structurilor occidentale la începutul ani- 
lor 1950, ci şi prin modalitatea complet aparte de intruziune. 

lon Badea era un refugiat român născut la 27 februarie 
1920 în comuna Sântandrei, județul Bihor, care absolvise un li- 
ceu industrial și se stabilise în Bucureşti, unde locuia pe strada 
Witting, în apropierea Gării de Nord, şi lucra ca normator. 
Plănuind să părăsească ţara s-a mutat la Brăila, unde s-a an- 
gajat ca funcționar, iar în 1948 a reuşit să fugă, îmbarcat pe un 
vas sub pavilion maghiar care l-a dus în Occident. Din acest 
punct, povestea sa de viață devine un mister, bărbatul oferind 
mai multe scenarii în timpul anchetelor. Ajuns în Anglia, a fost 
recrutat de către MI6 şi supus unui amplu program de pregă- 
tire într-o bază din apropierea Londrei, instructorul său fiind 
un anume George. Misiunea sa era să revină clandestin în ţară, 
unde să organizeze o rețea informativă prin care să culeagă 


! Mariana Conovici et alii, op. cit., p. 342; Ovidiu Găină (Stan M. Po- 
pescu), Crâmpeie din sbuciumul exilului, f. e., Buenos Aires, 2001, p. 50. 


658 LUCIAN VASILE 


date şi să le transmită codat prin intermediul staţiei de ra- 
dio-emisie cu care urma să fie echipat. 

Nu este clar nici când anume a sosit în ţară şi nici cum a 
intrat pe teritoriul RPR. În timpul anchetelor a dat patru ver- 
siuni: a fost paraşutat în țară; a fost parașutat în Iugoslavia 
şi apoi a trecut clandestin graniţa în România; a venit pe 
Dunăre, ascuns într-un vas unguresc (așa cum și fugise din 
țară); a fost adus de un submarin până în apropierea litora- 
lului românesc, unde a ajuns cu o barcă pneumatică. Nu este 
exclusă nici varianta ca Badea să fi încercat să-i inducă în 
eroare pe anchetatori, dar mai probabilă este ideea că discur- 
sul său fluctuant era rezultatul stării psihice şi fizice la care 
fusese adus. Totuşi, oricât de ciudat ar părea, ultima moda- 
litate de intruziune ar putea să fi fost cea corectă, pentru că, 
în perioada anterioară capturării sale, Securitatea de la malul 
mării semnalase că fuseseră descoperite bărci pneumatice și 
chiar costume de scafandru abandonate. 

Chiar şi în privinţa arestării, datele sunt contradictorii. 
Dacă Neagu Cosma plasează reținerea în vara anului 1953, 
în timp ce efectua o transmisiune prin staţia sa (ba chiar îl 
menţionează ca fiind parte din lotul parașutiștilor judecat în 
octombrie 1953, ceea ce este eronat), în realitate Ion Badea 
a fost capturat la 22 mai 1954. Fostul general de contraspio- 
naj avansa teoria potrivit căreia capturarea sa ar fi fost cau- 
zată de solicitarea de găzduire adresată unui fost comisar de 
Siguranţă, care devenise între timp informator al Securității. 
Acesta a alertat ofițerul de legătură care i-a spus să-l primească 
şi să obţină cât mai multe informaţii de la agent, iar în cele din 
urmă a fost reținut de doi ofițeri de Securitate care s-au dat 
drept tehnicieni de la întreprinderea de electricitate, veniţi în 
apartament pentru o lucrare banală. 

Într-o mare de incertitudini, există totuși câteva repere 
certe. lon Badea nu venise pe filieră legionară (nicio lucrare 
memorialistică sau vreo publicaţie din exil nu l-a revendicat), 
fiind un proiect izolat al englezilor’. După anchete, a trecut 
prin închisorile Jilava şi Văcăreşti, a fost condamnat la moarte 
pentru crimă de înaltă trădare şi executat în Valea Piersicilor 
la 17 decembrie 1955. 


' Neagu Cosma, op. cit., p. 191. 


Ultimul zbucium 


Plecarea lui Djuvara lăsase SIMRE, din nou, fără condu- 
cere. Din cauza lipsei surselor documentare, modul în care 
a fost ales următorul şef al serviciului românesc poate fi nu- 
mai speculat. Într-un fel, colonelul Dumitru Neferu, ulti- 
mul lider al structurii, părea cel mai îndreptăţit să o conducă. 
Absolvent de liceu militar şi al şcolii de ofițeri, intrase în rân- 
dul cadrelor active în 1915 şi participase la operațiunile din 
Primul Război Mondial. Aproape întreaga perioadă interbe- 
lică a fost comandantul Divizionului 1 Artilerie staționat în 
Arad, iar după intrarea României în cel de-al Doilea Război 
Mondial a participat, timp de aproape trei ani, cu Regimentul 
6 Artilerie Călare la operaţiunile din Est, apoi la campania 
din Ungaria. Pe frontul antisovietic, Dumitru Neferu s-a fă- 
cut remarcat la comanda trupelor sale în luptele de la Odessa, 
din Caucaz și Crimeea, fiind decorat cu Coroana României 
și Steaua României. Numele său a fost pe lista pentru înain- 
tarea la gradul de general, intenţie care însă nu s-a materia- 
lizat. La începutul anilor 1940, superiorii aveau numai elogii 
pentru competențele şi comportamentul său, considerându-l 
pe Neferu un „ofițer cu aptitudini excepţionale, foarte capabil 
să comande unitate superioară gradului său în operaţiunile de 


„»l 


război” . Deblocat în 1946 cu rangul de colonel, ar fi condus 


' ACNSAS, Fond Informativ, dos. 743 736, vol. 1, f. 57. 

o organizaţie anticomunistă denumită „Păsările sălbatice” sau 
„Legiunea Regalistă” până în 1948, când a fugit în Iugoslavia, 
stabilindu-se apoi în Franţa, unde a condus inițial Comitetul 
de Ajutor Americano-Român. Încadrat în SIMRE încă de la 
conturarea structurii, în 1949, a fost unul dintre apropiații 
lui Opran (de aceea îi încredințase conducerea Biroului de 
Mobilizări), dar a rămas în cadrul serviciului și în timpul lui 
Neagu Djuvara. Ofiţer de carieră, Dumitru Neferu era inteli- 
gent, bun organizator, luptase în ambele războaie mondiale, 
bucurându-se de prestigiul de a fi participat la Campania din 
Est, şi avea experienţa muncii informative în cadrul SIMRE. 
Pe de altă parte, reputaţia sa avea unele aspecte mai puţin 
lăudabile, reflecţii ale unor moravuri care au măcinat înde- 
lung armata, precum şi societatea românească în ansamblul ei. 
Constanţa Magoș, a cărei familie avusese în perioada interbelică 
legături economice cu soții Neferu, își amintea că fostul colonel 


şi-a făcut avere mare din mituirile primite. Ştiu de la ne- 
potul soțului meu care era la el în regiment, că Neferu pri- 
mea de la ostaşi de origine șvabă mai înstăriți, ca și români 
înstăriți, în schimbul unor concedii sau scutiri de manevre 
diferite (mite) cadouri ca: cereale, cai și bani. Caii și cerea- 
lele le vindea soacra lui Neferu. Soldaţii care nu puteau plăti 
erau duşi la vie la Păuliș să lucreze. Toată via şi-o lucra nu- 
mai cu soldaţi, soacră-sa le comanda. Chiar și gunoiul pentru 
îngrășatul viei îl lua de la țăranii din regiune, care aveau băieți 
la el în regiment. 


Nici decizia de a pleca din țară nu pare să fi fost atât din con- 
vingeri politice anticomuniste, cât mai degrabă de teama unor 
represalii din partea familiilor foştilor soldați din regimentul 


' ACNSAS, Fond Informativ, dos. 743 736, vol. 1, f. 161. 


662 LUCIAN VASILE 


său. Într-o discuţie purtată la biserica ortodoxă din Paris, Neferu 
i-a dat de înţeles Constanţei Magoș că ar regreta decizia de a 
pleca în exil, unde s-ar fi așteptat să existe o armată organizată, 
iar el să preia comanda unei mari unități din cadrul acesteia. Şi 
în Franţa, bărbatul ar fi avut un comportament mai puţin so- 
bru şi rezervat decât s-ar fi așteptat poate de la un fost ofiţer 
superior al Armatei Regale Române, fiind bine cunoscut prin 
apetenţa sa pentru petreceri. Pe lângă micile stipendii primite 
de la Comitetul de Ajutor Americano-Român, de la SIMRE ori 
de la CNR, Dumitru Neferu îşi suplimenta veniturile prin dife- 
rite afaceri oneroase. La sfârşitul anului 1949 şi începutul anu- 
lui 1950 era proprietarul așa-numitului local parizian Pomana 
Veselă, în realitate o magazie închiriată unde împărțea ajutoa- 
rele primite prin instituţia caritabilă americană. Denumirea ve- 
nea de la faptul că Neferu, în colaborare cu colonelul Atanasiu, 
îşi oprea o parte din haine şi alimente (în special făină), pe care 
oficial le declara stricate (afirmând că miros a petrol) și de fapt 
le vindea pe piaţa neagră, cheltuind o bună parte din bani pe 
băutură. Cu altă ocazie, a folosit laptele praf primit pe aceeaşi 
filieră pentru a produce un fel de brânză pe care a vândut-o mul- 
tora din emigrație şi inclusiv lui Opran, care atunci când „a aflat 
sursa laptelui [...] s-a înfuriat, a înjurat, dar lui Neferu nu i-a 
spus nimic, având nevoie de Neferu”!. Atât de amplă și de scan- 
daloasă devenise întreaga afacere a distribuirii ajutoarelor, în- 
cât din vara anului 1950 Neferu a fost în permanență dublat şi 
verificat de un reprezentant al CAROMAN. În plus, nu puţini 
erau cei care-l considerau duplicitar pe fostul colonel, căci îi cri- 
tica pe legionari după ce, în primele luni la Paris s-a bucurat de 
sprijinul lor în găzduirea sa gratuită în apartamentul părintelui 
Lucaciu, iar cu 'Tomoroveanu, vechi coleg al său, a fost apropiat 

până când acesta i-a facilitat contactul cu ofiţerii britanici, pen- 
tru ca apoi să treacă de partea lui Opran în conflictul dintre cei 
doi. Cu toate acestea, Dumitru Neferu rămânea unul dintre cei 
mai capabili organizatori militari, veteran cu bogată activitate și 
ample cunoştinţe în domeniul informativ. 

De altfel, se pare că experiența combativă pe frontul de est 
şi cea informativă, în special în subordinea lui Opran, au fost 
şi motivele care au cântărit decisiv în plasarea sa la comanda 
structurii informative sau, mai bine spus, a ceea ce mai rămă- 
sese din serviciul fondat în 1949. Este greu de stabilit cine mai 
făcea parte din SIMRE la începutul anului 1957: Raţiu plecase în 
Elveţia, Opran lucra separat, Belu fusese concediat, iar Djuvara 
tocmai își dăduse demisia. În aceste condiţii complet nepriel- 
nice, accentuate şi de deziluzia emigrației est-europene față de 
pasivitatea Occidentului legată de Revoluţia Maghiară, Neferu 
a încercat să (re)inchege un grup funcţional. De aceea l-a căutat 
pe Dumitru Mitu, pe care îl ştia încă din primii ani ai exilului, 
şi care ajunsese să își ducă traiul în mizerie. Noul şef al SIMRE 
i-a solicitat date despre organizarea armatei române, mizând pe 
faptul că Mitu fusese ofițer până la momentul în care a părăsit 
țara și ştia ce date sunt necesare pentru un asemenea raport. 

Totodată, colonelul Dumitru Neferu a căutat să revitalizeze 
AFC, al cărei preşedinte a fost ales în primăvara anului 1957. 
În acest rol, activitatea sa a fost destul de energică: în vara 
aceluiași an a organizat o serie de evenimente dedicate împli- 
nirii a 40 de ani de la luptele de la Mărăşeşti, inclusiv o slujbă 
de pomenire pentru generalul Berthelot şi o depunere de co- 
roane de flori la Mormântul Ostaşului Necunoscut. 

Toate aceste speranţe s-au stins cinic şi subit la 5 noiembrie 
1957',peo şosea din apropiere de Lyon, sub fiarele contorsionate 

ale automobilului său. Un accident de maşină l-a ucis pe loc pe 
şeful structurii informative românești din exil. „Excelent co- 
mandant de trupă, suflet bun și răbdător, săritor la orice ne- 
voie, ofițer loial şi bun camarad. Pe front a condus minunat 
regimentul său în atâtea acțiuni dând dovadă de foarte mult 
curaj. Pentru brava lui purtare, Colonelul Neferu a fost deco- 
rat cu Ordinul Mihai Viteazul”, se preciza în necrologul sem- 
nat de Dan Ivanovici, într-o publicaţie cu tiraj redus adresată 
foştilor militari români din exil. Era unul dintre puţinele eco- 
uri ale dispariţiei lui Neferu, urmate apoi de tăcere şi, în cele 
din urmă, de uitare. 

Odată cu moartea sa, serviciul secret avea să dispară de la 
sine, nemaifiind nimeni interesat să îi preia locul şi, totodată, 
nici vreo dorinţă din partea partenerilor francezi ori ameri- 
cani de a mai sprijini o asemenea inițiativă. De cealaltă parte 
a Cortinei de Fier, o bună vreme Securitatea nu a crezut că 
Dumitru Neferu ar fi murit, considerând inițial informaţia 
drept „o manevră a serviciului de spionaj străin” şi pregă- 
tindu-se pentru viitoarele confruntări. 

SIMRE dispăruse ca instituţie, însă foștii săi agenţi erau 
încă vii, iar pentru regimul de la Bucureşti reprezentau atât un 
pericol, cât şi o atracție. Ceea ce, într-un fel, se poate spune şi 
în sens invers. Urmau ani cel puţin la fel de interesanți precum 
cei care se scurseseră. 


Revenirea lui Opran 


Destructurarea SIMRE după dispariţia lui Neferu nu a în- 
semnat și sfârşitul acţiunilor secrete ale exilului românesc îm- 
potriva regimului comunist din ţară. Vidul de acțiune creat 

avea să se dovedească mediul propice pentru revenirea în 
prim-plan a lui Mihail Opran, cel pentru care spionajul era 
deopotrivă o obsesie şi un stil de viaţă. Se pare că în acelaşi 
timp cu demisia lui Neagu Djuvara şi concedierea lui Gelu 
Belu, serviciile franco-americane au renunțat şi la serviciile lui 
Mihail Opran. Astfel că punerea sa pe liber l-a constrâns să 
caute o modalitate de lucru pe cont propriu, soluția aleasă fi- 
ind construirea unui „serviciu de informaţii particular” care 
să se ocupe cu strângerea de date din interiorul ţării şi de vân- 
zarea acestora către structurile secrete interesate (vizându-le, 
bineînţeles, pe cele americane, franceze şi britanice), precum și 
cu scoaterea contra cost a unor persoane din RPR. Primul pe 
care l-a adus alături a fost Gelu Belu, vechiul său colaborator 
de la Viena, care nu refuza o posibilitate de a-și suplimenta ve- 
niturile. Pe lângă încrederea pe care o avea în şeful rezidenţei 
din capitala austriacă și anii de conlucrare în domeniul infor- 
mativ, Opran avea nevoie de Belu ca de un avanpost plasat cât 
mai aproape de Cortina de Fier şi de teritoriul românesc. 

Această nouă structură privată nu era formată numai din 
cei doi foşti ofiţeri, lor alăturându-se Gigi Saramet, recent sosit 
din ţară. Potrivit legendei pe care fosta călăuză a prezentat-o la 
revenirea în Occident, după eliberarea din închisoare, în 1956, 
a fugit din țară trecând graniţa cu Iugoslavia, apoi s-a îndreptat 
spre nord-vest, ajungând în cele din urmă în Austria. A folosit 
aşadar o rută diferită de cele utilizate la sfârşitul anilor 1940. 
Nu este clar dacă a ajuns la Viena şi, dacă ar fi făcut-o, l-a reîn- 
tâlnit pe Belu, dar cu siguranţă avea să îl regăsească la Paris pe 
Opran, care l-a recrutat în noul său serviciu secret!. 

Dar ca aproape în orice poveste cu spioni, realitatea este 
cu totul alta decât ceea ce pare la prima vedere. Gigi Saramet 

a fost eliberat din închisoare, dar nu în 1956, ci în octombrie 
1955, înainte de expirarea pedepsei. În cele câteva luni scurse 
de la punerea în libertate până la momentul plecării „clandes- 
tine” din țară, bărbatul a fost reactivat de către contraspiona- 
jul comunist, transformându-se din nou din deţinutul Saramet 
în agentul „lon”. Detenţia sa avea să fie explicată în Occident 
prin faptul că ar fi fost capturat de Securitate în 1950, în urma 
deconspirării prezenţei şi misiunii sale, vinovat de căderea lui 
fiind Mihail Țanţu, teză pe care Belu şi Opran au acceptat-o 
întrutotul. Plecarea sa din ţară s-a petrecut în toamna anului 
1956, Revoluţia Maghiară găsindu-l chiar la Budapesta, împre- 
ună cu ofițerul de contraspionaj Tiberiu Hida, care, în noile 
condiţii, l-a ajutat să ajungă mai repede în Austria pentru a in- 
tra în legătură cu foștii săi colaboratori din SIMRE. Pentru noul 
serviciul condus de Mihail Opran, Saramet era omul esenţial 
în munca de teren şi în asumarea riscurilor trecerii frontierei, 
fără să fi bănuit cineva din preajma sa ajutorul pe care-l pri- 
mea odată ajuns la frontiera română. Prima misiune s-a în- 
registrat la finalul anului 1956, însă nu se cunosc obiectivele 
şi nici activitatea lui Saramet în RPR, singurul lucru cert fi- 
ind că pentru serviciul lui Opran nu a fost niciun beneficiu. În 
vara anului 1957, Opran şi Belu i-au trasat sarcina de a-l scoate 
clandestin din țară pe Traian Demu, acţiunea fiind plătită de 
către fratele său, ajuns un industriaş important în Venezuela. 
Cum Securitatea nu avea date despre noua structură informa- 
tivă, a aprobat imediat operaţiunea, fiind nerăbdătoare să des- 
copere legăturile ei din țară și filierele transfrontaliere pe care 
se baza’. La revenirea în Occident (pe ruta Ungaria- Austria), 
în septembrie 1957, Gigi Saramet nu l-a adus numai pe Traian 
Demu, ci și un plan de artilerie care i-a fost furnizat, cel mai 

probabil, de Securitate. Datele pe care le cuprindea erau înve- 
chite şi nefolositoare pentru munca informativă, aşa că Opran 
a încercat fără succes să îl vândă serviciilor secrete occidentale, 
ceea ce întăreşte supoziţia că, de fapt, documentul fusese fur- 
nizat de către Securitate. 

Nevoia de bani care să le asigure existenţa şi bunul mers al 
structurii secrete i-a determinat pe Opran şi Belu să discute cu 
Saramet posibilitatea de a-i scoate din țară şi pe părinţii fraţilor 
Demu, Dumitru şi Hrisa Demu, care locuiau în capitală. Potrivit 
planului, călăuza trebuia să meargă la casa bătrânilor din strada 
Logofăt Tăutu, în apropierea fostelor uzine Lemaître, şi să le pre- 
dea o ţigară în care să fie ascuns un bilet scris de către fiul lor, toc- 
mai pentru a le câștiga încrederea. Plata avea să fie făcută de către 
industriașul din Caracas, dar şi de părinţii săi, urmărindu-se ast- 
fel să se obţină şi valută românească. Pentru parafarea acestei 
înţelegeri şi pentru ducerea în siguranță a lui Traian Demu la fra- 
tele său, se pare că Saramet chiar a făcut o călătorie în Venezuela, 
între 30 septembrie - 8 octombrie 1957, însă din motive necu- 
noscute scoaterea din ţară a soţilor Demu nu s-a mai petrecut. 
Cum extragerea contra cost a unor persoane din ţară reprezenta 
o sursă sigură de câştig, în comparaţie cu obţinerea de date din 
RPR care apoi puteau sau nu să fie achiziționate de serviciile oc- 
cidentale, această direcţie de acţiune a început să prevaleze asu- 
pra muncii informative. De aceea, în octombrie 1957, cu ocazia 
sosirii la Viena a navei pe care lucra Florea Ardeleanu, au avut loc 
mai multe întrevederi între marinar, Belu și Gigi Saramet (care s-a 
prezentat drept George Angelo), ultimii doi discutând în detaliu 
cu agentul „Viorel” despre scoaterea din ţară a unor persoane. 
Totuși, nu va fi singura pistă pe care membrii noului serviciu pri- 
vat de informaţii aveau să meargă în căutarea finanțării. Încă de 
la sfârşitul verii anului 1957, Belu încercase să-l contacteze pe 

Ion Raţiu folosindu-se de Silviu Crăciunaş, aflat atunci în capi- 
tala austriacă, şi care era unul dintre oamenii în care liderul poli- 
tic de la Londra părea să aibă o neaşteptat de mare încredere. În 
primă fază, planul părea să funcţioneze: în octombrie, Raţiu so- 
sea la Viena pentru câteva întrevederi cu Belu, Saramet și Florea 
Ardeleanu. Rezultatele au fost însă departe de aşteptările fostu- 
lui şef al rezidenţei SIMRE: Raţiu nu era dispus să lucreze pentru 
un serviciu de informaţii: „eu sunt însă absolut hotărât ca la ni- 
ciun caz să nu lucrez cu astfel de servicii. Să o facă alţii, pe mine 
nu mă interesează. Rostul meu este să acţionez politic, deschis”. 
Ba mai mult, nici nu era prea dispus să se implice în extragerea 
unor persoane din țară, argumentând, din siguranţa şi confor- 
tul lumii libere, că politicienii români rămaşi în ţară nu mai au 
relevanță în scena occidentală și astfel nu merită efortul de a-i 
scoate clandestin din RPR. Singura direcție care ar fi meritat în 
viziunea sa resursele exilului românesc ar fi fost pregătirea celor 
din țară pentru un ipotetic moment în care ar fi existat un curent 
favorabil înlăturării regimului de la Bucureşti. 

Însă dincolo de punctele de vedere divergente cu privire 
la modul de acţiune, a mai existat un motiv care a contri- 
buit poate cel mai mult la reticenţa lui Raţiu de a se implica în 
structura informativă care i-a fost prezentată: percepţia sa cu 
privire la cei pe care i-a întâlnit. Viitorul lider al opoziţiei de- 
mocratice româneşti postdecembriste a fost profund deziluzi- 
onat de Gelu Belu, căruia i-a creionat în jurnalul său un portret 
evident defavorabil: 


E încărunţit, cam grăsuț, nu prea înalt (168 cm, maxi- 
mum 170), fața cam buhăită şi ochii mercuriali, neliniştiţi, ai 

omului nesigur de el însuşi. Nu te priveşte în ochi şi are cear- 
căne de om libidinos. [...] Un om care ar putea să fie foarte 
bine utilizat atâta timp cât este controlat şi supravegheat con- 
tinuu. Absolută încredere nu se poate avea îl el. [...] 

Impresia mea despre Gelu se adânceşte. Un băiat bun, alu- 
necat pe panta distrugerii morale din cauza slăbiciunii senzu- 
ale. Caz comun, nu este însă pierdut iremediabil.’ 


În schimb, Raţiu era întru totul convins de legenda oferită 
de Silviu Crăciunaș, iar la Viena a fost captivat de personalita- 
tea lui Gigi Saramet: 


tras din vechii boieri moldoveni, se zice, încă, de pe vre- 
mea lui Ștefan cel Mare, Saramet are trăsături de turc, păr as- 
pru, cârlionţat, negru ca tăciunele, față arămie, ochi negri puţin 
în migdală. Băiat excepțional de frumos, de vreo 1,76 înălțime, 
foarte lat în spate şi plin, robust. Faţă serioasă, un zâmbet larg, 
deschis, copilăresc, cuceritor. Bărbia destul de voluntară, de 
vreo 32 de ani, respiră încredere în sine, dragul de aventură, 
curaj excepţional. Printre defectele lui am fost izbit oarecum de 
dragostea pentru lux, căci era foarte elegant, cu o cravată, tip 
american, închisă la mijloc, aproape albă pe margini”. 


Nici Florea Ardeleanu nu i-a lăsat o impresie mai slabă. 
După masa luată cu acesta şi cu Belu, prilej cu care Raţiu l-a 
chestionat pe marinar despre percepţia românilor despre radi- 
ourile occidentale şi despre situaţia economică internă, politi- 
cianul stabilit în Anglia opina: 


Bine făcut, deși subţirel. Faţă voluntară, cam șireată, cu 
ochi zâmbitori și amuzanţi. Bătut de vânt și soare, negricios, 

ochi deschişi, senini, de adevărat bănăţean. Mi-a făcut o im- 
presie excelentă. Om socotit, cam încetinuţ, niciun pericol de 
a se da în vileag. 


În realitate, Crăciunaş, Saramet și Ardeleanu, cei în care 
Raţiu era dispus să aibă încredere, erau agenţi ai Securități, în 
timp ce Gelu Belu, care ar fi constituit o vulnerabilitate în vi- 
ziunea liderului politic, era de fapt singurul român din grupul 
de la Viena rămas pe poziţii anticomuniste. Dacă Ion Raţiu 
ar fi sprijinit material serviciul informativ, acesta s-ar fi dez- 
voltat fără îndoială, dar ar fi făcut-o sub atenta supraveghere 
a Bucureştiului care avea astfel nu mai puţin de trei agenți 
marşrutizați în celula de la Viena. Oricât de ironic ar părea, 
divergenţa de viziune şi lipsa de fler a lui Raţiu în privinţa lui 
Belu au privat nu doar structura informativă de resursele nece- 
sare funcţionării, cât şi Securitatea de o bună oportunitate de 
filare şi dezinformare. 

Dar chiar şi în aceste condiții financiare şi logistice nepriel- 
nice, se poate considera că în a doua jumătate a anului 1957 se 
închegase acest nou serviciu de informaţii. Rămânea totuşi un 
semn de întrebare asupra rolului jucat de Gigi Saramet — era 
acesta un agent al Securităţii infiltrat pe lângă Opran și Belu sau 
de fapt făcea un joc dublu în favoarea celor din exil, manipu- 
lând Securitatea care-i provocase suferinţele din anchete şi anii 
lungi de detenţie? În sprijinul primei variante pot fi cuantificate 
scoaterea lui Demu (dacă s-a făcut cu înștiințarea şi aproba- 
rea Securităţii) și notele informative furnizate de „lon” în vara 
anului 1957 despre Gelu Belu şi activitatea sa la Viena. Însă 
poate cea mai consistentă dovadă o constituie chiar depoziția 
lui Neagu Cosma care afirma că „«lon» a rămas activ încă un 

număr de ani, cota lui valorică crescând permanent”. Mai 
mult, şi structurile secrete din Occident îl bănuiau pe Saramet 
că s-ar afla într-o anumită legătură cu Securitatea sau că poziţia 
sa în lumea spionajului ar fi într-un fel compromisă: când Belu 
a încercat să-l plaseze la REL, partenerii americani nu l-au ac- 
ceptat, considerându-l suspect”. Iar atunci când acelaşi Belu, 
apelând la o cunoştinţă și garantând pentru vechea sa călăuză, a 
incercat să-l recomande pentru colaborare cu serviciile secrete 
vest-germane, răspunsul a fost unul identic. Pe de altă parte, tot 
Securitatea căuta să-l discrediteze, luând în calcul transmiterea 
către Gelu Belu a unui bilet din partea lui Marin Sima Dobre în 
care se afirma că Saramet fusese de vină pentru căderea unui 
grup anticomunist condus de Dumitru Banu. 

Poate că niciuna dintre variante nu este întru totul co- 
rectă, iar adevărul este că Saramet îşi era loial numai lui însuşi. 
Bucurându-se din nou de libertatea Occidentului şi stimulat 
probabil şi de interesul serviciilor secrete britanice, care l-ar fi 
abordat fără însă ca demersul să se materializeze în vreun fel, 
între Gigi Saramet şi ceilalți doi membri ai structurii au în- 
ceput să apară unele animozităţi. Ce anume a produs aceste 
tensiuni sau care au fost efectele imediate constituie încă o 
pagină neclară a existenţei serviciului privat de informaţii. 
Singura variantă, dar puţin probabil să fie veridică, este cea 
prezentată de Opran într-o sinteză informativă din 1958, care 
avea să cadă în mâinile Securităţii. Potrivit fostului comandor, 
Saramet ar fi intenţionat să se căsătorească cu o evreică ma- 
ghiară divorțată. Pentru a face rost de banii necesari nunții, 
ar fi vândut naţional-țărăniştilor din exil o așa-numită agen- 
tură „Kondor”, făcând astfel un deserviciu lui Opran şi Belu. 


! Neagu Cosma, op. cit., p. 253. 

Singurul lucru cert este că acțiunile lui Saramet au reprezen- 
tat prima fisură serioasă în cadrul micului grup de spioni, fos- 
tul şef SIMRE ajungând chiar să afirme într-un alt microfilm 
că aproape întreaga lor muncă din 1956-1957 ar fi fost com- 
promisă de Gigi Saramet. În același timp, situaţia financiară 
precară generată de lipsa unor reușite informative a început să 
cauzeze tensiuni şi între Opran şi Belu, însă, pentru moment, 
animozităţile au putut fi depășite. 

Ultima misiune a lui Gigi Saramet pentru serviciul informativ 
privat al lui Opran a început în august 1958, când călăuza a ple- 
cat din nou clandestin în RPR pentru a aduce contra cost diferite 
persoane, nefiind clar despre cine anume era vorba. Operaţiunea 
s-a prelungit neaşteptat de mult, iar ultimul semn avea să fie dat 
la 22 noiembrie printr-o carte poștală ce părea să fie expediată 
din capitala României către o adresă conspirativă din Viena. În 
acea corespondență, Saramet își anunţa sosirea la 6 decembrie 
în capitala austriacă, numai că nici în iunie 1959 prezenţa sa la 
Viena nu fusese semnalată. Când a revenit în Occident, Gigi 
Saramet avea să găsească un serviciu desfiinţat, ceea ce însă nu 
însemna şi sfârşitul activităţii secrete a foştilor săi parteneri. 


Frământările de la Viena 


Părăsind defunctul SIMRE şi alăturând-se serviciului pri- 
vat al lui Opran, Gelu Belu a căutat să-şi continue acţiunile 
sale, respingând opinia lui Rossignol, Leisersohn şi Băcăințanu 
că datele primite de la informatorii săi din ţară ar fi intoxi- 
cări şi dezinformări ale Securității’. Probabil că pentru agen- 
tul de la Viena era și o problemă de orgoliu: dacă concluzia 
reprezentanţilor serviciilor occidentale era veridică, atunci 

loată munca sa din anii precedenţi ar fi fost degeaba, iar el ar 
li fost un agent manipulat de cei cu care se confrunta în acel 
Iront secret al Războiului Rece. Din păcate pentru el, chiar așa 
cra, însă Belu s-a încăpățânat să rămână pe drumul său şi să-și 
continue proiectele fără de care ar fi rămas cu mâna goală. 
Activitatea sa a mers în continuare pe cele două paliere 
existente: obținere de date din ţară şi scoaterea contra cost 
a unor persoane din RPR cu ajutorul lui Florea Ardeleanu 
care, de altfel, rămăsese de mult timp singura călăuză pe care 
mai putea conta. În munca informativă, a încercat în 1957 
să stabilească un contact cu un anume Radu Glogojeanu din 
Bucureşti, persoană indicată de Gigi Saramet, de la care spera 
să obţină materiale despre căile de comunicații, situația din 
porturi, starea fortificațiilor şi a echipamentelor militare, pre- 
cum şi ştiri despre mişcările trupelor sovietice. Nu doar că re- 
comandarea potenţialei surse era făcută de agentul „Ion’, dar 
şi corespondența a fost trimisă prin agentul „Viorel, astfel că 
Securitatea a avut în permanenţă controlul acţiunii care nu s-a 
mai materializat. Un an mai târziu, Gelu Belu reuşea să con- 
tacteze, prin intermediul antrenorului loan Moina, trei spor- 
tivi români sosiți pentru un concurs la Viena, însă tinerii au 
fost reticenti în oferirea oricăror date. Tot în martie 1958, Belu 
s-ar fi lăudat lui Silviu Crăciunaș că reuşeşte totuşi să obțină 
o serie de date secrete prin intermediul unui colaborator din 
cadrul legaţiei române de la Viena. Este însă cel puțin discu- 
tabil dacă informaţia transmisă Securităţii de către agentul 
„Victor” are vreun sâmbure de adevăr, cunoscute fiind exage- 
rările şi plăsmuirile din notele sale, mai ales că aproximativ în 
același timp rezidența din Viena a contraspionajului transmi- 
tea la Bucureşti o notă cel puţin la fel de fantezistă: potrivit in- 
formatorului „lordan”, Gelu Belu i-ar fi propus preotului Vasile 

Zăpârţan să răpească, împreună cu legionarii din spaţiul aus- 
triac, un funcţionar român de la legaţie pentru a-l interoga şi 
a-l forţa să devină informator. 

Cum tentativele sale de stabilire a unor noi contacte ori de 
exploatare informativă a românilor care soseau periodic la 
Viena nu dădeau rezultate concrete, Gelu Belu s-a aplecat din 
nou asupra legăturilor cu Marin Sima Dobre şi cu părintele 
lonescu din Săftica. De aceea, în 1958 fostul şef al rezidenţei 
SIMRE le trimitea din nou scrisori prin intermediul lui Florea 
Ardeleanu, în care le solicita reluarea activităţii informative, 
cerându-le date despre noile arestări politice şi starea cultelor 
religioase, scopul fiind unul de expectativă și rezidență pasivă, 
după cum mărturisea în scrisoarea către Marin Sima Dobre: 


ideia noastră e continuarea luptei pentru eliberarea ţării. 
Ea va fi din nenorocire lungă. De aceea, în spiritul oameni- 
lor noștri, lupta nu e legată de timp. Noi dorim să avem o 
organizaţie modestă, dar eficace acolo şi pe măsură ce ea se 
adevereşte ca realitate să o păstrăm intactă, pregătită însă, aptă 
şi cu un moral suficient de tare, pentru a rezista și supravieţui. 

În faza de acum, ea e pasivă. Caracterul ei va fi pur in- 
formativ. Noi ţinem să ne cunoaștem duşmanii, să-i ştim 
intenţiile şi să-i cunoaştem metodele.’ 


Legătura cu aşa-zisul părinte lonescu se făcea pe ca- 
lea convenţională a bilețelelor ascunse în țigările aduse de 
Florea Ardeleanu, iar informaţiile furnizate de Securitate în 
numele părintelui vizau aspecte deja cunoscute ori minore 
despre starea cultelor, cu precădere despre cel greco-catolic. 
Comunicarea dintre cei doi s-a oprit undeva în 1959, din deci- 
zia Securităţii, motivul fiind dat probabil de încercarea lui Belu 

de a-l contacta pe cleric printr-un grec, Apostolos Heliachias, 
care urma să facă o vizită în România. Această filieră scăpa de 
controlul Securităţii şi putea duce la deconspirarea acțiunii de 
substituire a părintelui şi de dezinformare dusă de subordonații 
lui Holingher. Subit, preotul a abandonat munca informativă 
pentru a se dedica enoriașilor săi. 

Mult mai complexă şi mai palpitantă a fost legătura cu cel 
pe care Gelu Belu îl credea Marin Sima Dobre, cerându-i să 
obțină date despre arestările şi procesele politice, iar pentru 
furnizarea lor să sondeze posibilitatea stabilirii unei comuni- 
cări prin radio-emisie. Prin Florea Ardeleanu, informatorul i-a 
transmis că a crezut că legătura s-a pierdut definit şi că este în 
pericol, astfel că a distrus toate echipamentele pe care le avu- 
sese; nu respingea ideea, dar avea nevoie de echipamente noi. 
Lipsit de sprijinul logistic al serviciilor secrete occidentale, 
Gelu Belu a trebuit să improvizeze o alternativă, astfel că i-a 
cerut lui Dobre ca pentru o vreme să-i transmită informaţii 
prin microfilme. În acest scop i-a trimis un aparat foto Minox, 
cu toate dispozitivele necesare producerii peliculelor, toate 
ajungând, bineînţeles, în posesia Securităţii. Între noiembrie 
1958-iunie 1959, Gelu Belu şi aşa-zisul Dobre au purtat con- 
stant corespondenţă, dar nu prin Florea Ardeleanu, care fă- 
cea prea puţine drumuri între Vinea și țară pentru a susține 
o comunicare regulată şi rapidă, ci printr-o filieră alternativă. 
Legătura se făcea printr-o ascunzătoare din toaleta vagonului 
francez al expresului de pe ruta București-Paris. Biletele de 
hârtie sau microfilmele erau puse sub capacul savonierei din 
WC, Dobre primind chiar câteva capace de schimb în cazul în 
care cel existent nu funcţiona corespunzător. După ce se punea 
materialul informativ, se făcea o zgârietură de circa trei centi- 
metri în colţul din stânga jos al oglinzii din toaletă cu ajutorul 

zimţilor de pe căpăcelul savonierei, pentru ca destinatarul să 
fie avertizat de prezenţa bileţelelor ori a microfilmelor. 

Pe parcursul lunilor de activitate, Gelu Belu i-a ce- 
rut lui Dobre informaţii despre emigrația evreiască, vizitele 
delegaţiilor străine la București, membrii CC şi schimbările 
survenite în ierarhia de partid, atmosfera din țară de după re- 
tragerea Armatei Sovietice şi ştiri despre procesele politice şi 
desfăşurarea colectivizării, oferindu-i totodată şi un cifru pen- 
tru codificarea mesajelor. Agentul din țară furniza informaţii 
despre majoritatea subiectelor solicitate, ba chiar şi unele în 
plus, precum dispunerea unor unităţi de aviaţie, însă toate erau 
date deja publicate în presa din țară, fie cunoscute în preala- 
bil de către serviciile secrete occidentale, întreaga operaţiune 
de dezinformare petrecându-se sub atenta supraveghere a lui 
Isidor Holingher. Însă pentru agentul de la Viena, Dobre re- 
prezenta probabil cea mai valoroasă sursă de informaţii, Gelu 
Belu spunând într-un bilețel recuperat în februarie 1959 de 
ofițerii de Securitate din ascunzătoarea din toaleta vagonului: 
„trimite tot ce-ţi stă la îndemână. Ele constituesc pentru ser- 
viciul nostru un ilizibil nespus de important. Regularitatea o 


»1 


adevărată reverie. Toată speranța noastră eşti tu”. Rolul in- 
formativ jucat de Dobre pentru Gelu Belu este întărit în ur- 
mătorul mesaj, din martie 1959, când agentul din Viena îi 
mărturisea că „nu am cuvinte să insist ce reprezintă pentru 
noi regularitatea corespondenței, mai ales atunci când ar cu- 
prinde informații de orice natură: politice, economice, mili- 
tare, din orice domeniu. Speranța noastră în tine e imensă”. 
Oricât de multe speranțe a creat Securitatea prin masca lui 
Dobre, ele nu au putut să rezolve disensiunile dintre Gelu Belu 

i Mihail Opran, reizbucnite la sfârşitul anului 1958. Probabil 
că disoluția serviciului secret privat a fost motivul pentru care, 
din mai 1959, mesajele şi microfilmele trimise la Viena nu 
mai erau ridicate. Nemaiavând un destinatar pentru care să fie 
concepută acţiunea de dezinformare, așa-zisul Dobre transmi- 
tea un ultim text prin care spunea că încetează contactul până 
când Belu îl va recontacta, Securitatea pierzând astfel un canal 
de intoxicare informativă dovedit foarte productiv. De aceea, 
s-a decis să se intensifice supravegherea familiei sale, Direcţia 
a I-a concepând un plan care prevedea încadrarea familiei 
cu diferiţi informatori, introducerea unui agent în clădirea în 
care locuia mama lui Belu şi, mai ales, crearea unui canal de 
corespondenţă între rudele din țară şi agentul de la Viena, prin 
care acesta din urmă să fie supravegheat. 

În paralel cu acțiunile informative din exil și, mai ales, din 
tară, Gelu Belu şi-a concentrat eforturile pe scoaterea contra 
cost de persoane din RPR, direcţie care avea treptat să preva- 
leze asupra celuilalt palier şi, din a doua parte a anului 1959, 
să-l înlocuiască integral. După reușita aducerii în Occident a 
lui Traian Demu, agentul de la Viena și Gigi Saramet s-au de- 
cis s-o abordeze pe Nell leşeanu din Bucureşti pentru găsirea 
unor doritori de a ieşi clandestin din ţară şi care îşi puteau plăti 
ieşirea. Scrisoarea este foarte explicită în legătură cu pașii de 
urmat, femeia fiind asigurată că, după câteva reușite, va fi la 
rândul său scoasă din ţară. Totodată, i se recomanda să conteze 
pe Florea Ardeleanu și să lucreze cu precauție sau, în cuvintele 
lui Belu, „încredere dumnezeiască, tăcere totală”. Scrisoarea a 
fost trimisă prin Florea Ardeleanu, însă nu a avut niciun efect, 
căci, imediat cum a ajuns la Turnu Severin, marinarul a pre- 
dat-o Securităţii care a decis să nu lase acţiunea să se dezvolte. 

Ceea ce nu ştia însă niciunul dintre cei trei implicați era că 
Nell Ieşeanu fusese deja recrutată de Securitate, prin urmare, 
atât co-coordonatorul lucrării, cât şi curierul şi destinatarul 
erau agenții puterii de la Bucureşti. Astfel, această întreagă 
operaţiune a lui Gelu Belu nu reprezenta altceva decât altă do- 
vadă a puterii şi controlului pe care le avea Securitatea, chiar şi 
de la sute de kilometri distanţă. 

De altfel, nu a fost singura tentativă de acest fel a lui Belu. Cum 
încă din 1957 a început să nu-i mai solicite lui Florea Ardeleanu 
informaţii din ţară, motivul fiind dat de imposibilitatea vânză- 
rii lor către serviciile secrete occidentale, discuţiile dintre cei doi 
s-au reorientat spre scoaterea contra cost de persoane din RPR. 
Fostul ofiţer i-a comunicat marinarului că ar exista o potențială 
filieră prin intermediul unui evreu pe nume Iosif Binder, dar nu 
i-a oferit mai multe detalii. Afacerea se pare că a trenat destul de 
mult, însă chiar şi în 1960 încă mai existau perspective să se ma- 
terializeze (ceea ce nu s-a mai petrecut), Belu spunându-i la un 
moment dat lui Ardeleanu că „dacă vom reuși să scoatem aceste 
persoane din ţară, 2-3 ani putem să ne odihnim”. 


„Ca pe vremuri”. Acţiunea Dumitra Georgean 


În timp ce Saramet făcea drumuri „clandestine” în România 
cu supervizarea Securităţii, iar Belu trimitea corespondență 
camuflată unor informatori plăsmuiţi de aceeași Securitate, 
Mihail Opran revenea la direcţia de acțiune ofensivă cu care 
îşi începuse cariera în exil: construirea de rețele informative 
în ţară prin intermediul microfilmelor și al cernelii simpatice. 

Curier avea să fie o femeie de 52 de ani, Dumitra Georgean, 
cunoscută între apropiaţi drept Doina, care primise aprobarea 


! ACNSAS, Fond Informativ, dos. 551 173, vol. 9, f. 182. 


Războiul spionilor 679 


de a-şi vizita fiica, Florica Gallet, aflată la Paris. Probabil că au 
existat contacte între Georgean şi Opran în timpul sejurului în 
capitala franceză, ocazie cu care agentul i-a oferit o poşetă ce 
conținea o cutie cu sare în care erau ascunse microfilme. Însă 
exact înainte să se îmbarce în trenul care o readucea în țară, 
Opran şi-a făcut din nou apariţia, rugând-o să preia şi o valiză 
de la Paul Cristian Ionescu pentru mama acestuia. Este greu 
de afirmat dacă femeia ştia că în obiectele pe care le aducea 
in ţară se aflau pachete destinate unei activităţi de spionaj, cu 
toate că adresele descoperite ulterior într-un carnețel, şi care 
par să corespundă cu unii dintre destinatarii acestora, ar fi un 
puternic indiciu că da. Cert este că Securitatea era deja infor- 
mată de întreaga acțiune (sursa nefiind cunoscută), iar odată 
ajunsă în țară, femeia a fost arestată. În mânerul valizei au fost 
păsite microfilme cu instrucțiuni şi alte câteva pachete cu mi- 
crofilme aveau să fie descoperite în cutia cu sare din poșetă. 
Echivalentul din 1958 al Paulei Ventzel şi al Lyei Popescu tre- 
buia să fie aşadar Teodora Ionescu, mama lui Paul Cristian 
lonescu, care locuia pe Bulevardul Mărășești, nu departe de in- 
lrarea în Parcul Carol. Conform planului imaginat de Opran, 
doamna Ionescu urma să aibă numele de cord „Evanghelie, fi- 
ind responsabilitatea ei să găsească persoane care trebuiau să 
primească pachetele cu microfilme din mânerul valizei!. 

Din analiza grupurilor de pelicule, a rezultat că acestea 
conţineau trei tipuri de informaţii. Aşa cum era de aşteptat, 
exista un set de instrucţiuni cu privire la tipurile de informatii 
ce trebuiau strânse pentru a fi ulterior comunicate la Paris. 
Datele vizate acopereau practic orice aspect al societăţii 
româneşti din 1958 şi numai pentru culegerea lor ar fi fost ne- 
voie de un serviciu cu zeci de oameni care să lucreze exclusiv 

la aşa ceva, nicidecum de câteva persoane în vârstă şi cu o 


situaţie materială îndoielnică (fiind vorba de membri ai ve: 
chii societăţi românești care suferiseră din plin măsurile re- 


presive ale autorităților comuniste) și cu un timp liber limitat. 


Mihail Opran cerea informaţii generale despre viaţa în RPR, 
biografii ale membrilor nomenclaturii comuniste, date mi- 
litare (fabrici şi depozite de armament, dispunerea și capa- 
citatea unităţilor militare, situaţia şcolilor militare, cifrurile 
secrete utilizate (!), fortificațiile existente în ţară), aeronau- 
tice (gradul de ocupare a aeroporturilor, tipuri de avioane, 
armament, personal, schiţe cu dispozitive de apărare antia- 
eriană şi cu radarele în funcțiune), marină (tipuri de nave, 
armament disponibil, numărul de trupe), forțele MAI, grăni- 
ceri, servicii de informaţii, industriale, transporturi fluviale 
şi maritime, despre sistemul de învățământ, cel de sănătate, 
cel juridic, din economie, administraţie, precum şi despre 
mișcarea de rezistență din munti ori starea partidelor istorice. 
Comunicarea acestora urma să se facă prin corespondenţă ci- 
frată şi scrisă cu cerneală simpatică, iar în acest sens existau 
instrucțiuni cu privire la modul de cifrare şi prepararea cerne- 
lii, dar şi la realizarea unui microfilm. 

A doua categorie de microfilme din fiecare pachet, care, de 
altfel, era şi cea mai consistentă, o constituia o așa-zisă sinteză 
asupra „posibilităţilor de eliberare ale României”. În acele peli- 
cule erau înscrise o serie de detalii istorice, în special despre al 
Doilea Război Mondial, dar şi unele referitoare la situaţia po- 
litică postbelică, inclusiv despre situaţia exilului românesc şi, 
poate surprinzător, o descriere a activităţii SIMRE (numit însă 
SRRI, fără a se explica acronimul). Lungul text este o împletire 
de episoade reale, afirmatii neîntemeiate sau chiar incorecte 
de-a dreptul şi unele speculaţii personale, marcând pentru 

prima dată una dintre ideile care aveau să domine discursul lui 
Opran din anii următori: catolicii ar fi reprezentat un pericol 
pentru societatea românească, iar loialitatea clerului greco-ca- 
tolic ar fi fost sub semnul întrebării. Din acele pelicule, se poate 
ințelege că fostul ofițer era dominat de obsesia că maghiarii ar 
urmări dezmembrarea României şi că ar fi existat o acţiune 
antiromânească coordonată de către Vatican şi implementată 
de ierarhia catolică. Scopul final ar fi fost ca Transilvania să 
revină Ungariei sau chiar să fie inclusă într-un nou imperiu 
austro-ungar care urma să fie creat. De aceea, Opran consi- 
dera că exilul trebuie să întreprindă o acțiune de propagandă 
în Occident şi una informativă în interiorul României, afir- 
mând că este singurul mod de luptă atât împotriva regimului 
comunist de la Bucureşti, cât şi contra pericolelor externe, mo- 
tiv pentru care apela la destinatarii pachetelor. 

Ultima parte a peliculelor o constituia corespondenţa per- 
sonalizată către fiecare dintre cei ce urmau să primească mi- 
crofilmele. Scrisoarea arăta fragilitatea demersului lui Opran, 
oamenii pe care îi contacta fiind persoane pe care nu le 
cunoştea direct, ci prin intermediar, astfel plasarea încrederii 
unei asemenea acţiuni era un pariu şi mai riscant, iar natura și 
cantitatea informaţiilor solicitate ridică unele semne de între- 
bare asupra realismului cu care fostul comandor se raporta la 
operațiune. Spre exemplu, pachetul A trebuia să ajungă în mâi- 
nile lui Radu Iliescu, un fost căpitan de cavalerie, recomandat 
de una dintre cunoștințele lui Opran (probabil ofiţerul francez 
Maurice Manjan), despre care nici nu ştia exact unde locuieşte, 
indicându-i doamnei lonescu două posibile adrese: una pe 
Ştirbei Vodă, la câteva case mai jos de biserica Cuibul cu barză, 
iar alta pe strada Popa Tatu, nu departe de Piaţa Matache. În 
scrisoarea care îi era adresată, Mihail Opran îi scria: 

Stimate Domnule Căpitan, 

Nu am avut ocazia să ne cunoaştem însă am avut ocazia să 
aud fiind aci în străinătate, vorbindu-se de dumneata: ca lup- 
tător şi ofiţer ai toată stima şi consideraţia unui camarad, mai 
bătrân, tot luptător (poate mai puţin în pericol) şi ofiţer. 

Motivele care mă determină să vă scriu sunt multiple şi 
anume: 

1. Căpitanul francez Maurice MANGIN vrea să aibă veşti 
de la Dumneata. 

2. Trimit anexat o serie de chestiuni pe care, te rog, să le 
studiezi singur sau cu alții cu care eşti în legătură spre a rea- 
liza ceiace va propun. Din nou vă rog insistent, pentru neam, 
ca sub niciun motiv să nu provocaţi vre-o revoluţie ~ cunosc 
chestiunile perfect și sunt unul dintre primii care m-am iz- 
bit cu capul de toţi pereţii, având încredere totală în acei care 
spuneau că sunt corecți pentru lupta de eliberare. 

3. Ştiu că ești prieten cu Gigi [Gigi Saramet - n.m.] fără să 
caut să-l ponegresc, interziceți să mai vină în țară; este prea 
cunoscut de securitate cu care a conlucrat în 1950 apoi, pro- 
verbul românesc, „ulciorul nu merge de multe ori la apă”, 
odată prins, sunteți cu toții în pericol căci, pentru a scăpa, 
va proceda ca în 1950, va conlucra cu securitatea (repet, nu 
vreau să denigrez, sunt fapte petrecute - recenta sa compor- 
tare a probat că pentru bani este capabil să facă orice). 

4. Comunici, te rog, scrisorile şi informaţiile la Colonel 
Gogu (nu-i cunosc adresa). 

5. Vă rog, ca toate informaţiile să le trimiteţi la greco-cato- 
lici (şi cari de drept erau pentru SRRI) să le comunicaţi şi mie. 

6. Corespondenta se trimite: 

a. Cifrat potrivit cifrului anexat prin radio sau 
corespondenţă - prin legătura Gigi - specificându-se că 
este pentru mine venită de la legăturile mele persoanele (se 
transmit numai lucruri foarte urgente - nu am garanţia că 
va merge). 

b. Prin persoane ce vin în străinătate şi cari, camu- 
flate în diverse obiecte, pot scoate cantitate de microfilme 
conţinând texte clare sau cifrate (pentru informaţiile cari pot 
divulga pe informatori: microfilmele în ţuică, alcool sau vin, 
nu suferă nimic). 

Persoanele ce vin pot lua legătura cu mine [...] Numai 
corespondenţa, chiar din ţară, sub forma de cărți poştale ilus- 
trate data zilei, anunțând plecarea curier; semnată Getta (prin 
Gigi [...]); semnată Ioana - vine la Paris [...) 

Când voi avea posibilităţi persoanale ce vin aci, vă voi 
anunţa eu. 

Ulterior, voi face filiera mea pe care am avut-o însă au 
furat-o greco-catolicii. 

7. Nu se comunică nimic greco-catolicilor (sau lui Gigi) 
asupra comunicărilor şi intervențiilor mele - astfel nu vor 
produce scandaluri cari n-ar putea decât să strice lupta şi așa 
destul de compromisă. 

În speranţa că mă veți asculta și satisface, primiţi sincerile 
mele mulțumiri și salutări. Noroc. 

M. Opran.! 


Al doilea pachet (B) trebuia să ajungă la fostul comandor 
de aviaţie Vasile Negrei, căruia îi mărturisea în scrisoare in- 
dividuală că ar fi încercat să-l contacteze şi în 1957, dar ten- 
tativa ar fi eşuat din cauza unei trădări, lăsând să se înțeleagă 
că vinovat ar fi fost acelaşi Gigi Saramet, dar căruia nu-i purta 
ranchiună. La fel ca Iliescu, Negrei era sfătuit să nu pornească 
nicio acţiune directă, ci, potrivit lui Opran, să organizeze co- 
mandamente de luptă clandestine, pregătite de acțiune, şi în 
același timp să păstreze legătura cu greco-catolicii care, în mod 
bizar, ar fi plătit pentru întreaga operaţiune. Totodată, i se ce- 
rea să identifice foști combatanți de pe Frontul de Est pe care 

s-ar putea baza în cazul unor acţiuni concrete şi, până atunci, 
să strângă informaţii pe care să le trimită cifrat la Paris. 

Pachetele C şi D erau destinate unor medici, unul dintre ei 
fiind un anume Mircea Cardoş care locuia pe strada Traian din 
capitală. Bineînţeles, niciunul dintre aceştia nu a primit microfil- 
mele, ceea ce i-a salvat de la arestare. Documentele menţionează 
însă un bărbat pe nume Gheorghe Berciu care ar fi trebuit raco- 
lat în această rețea secretă şi care avea să fie reţinut de Securitate. 
Nu există însă nicio fişă matricolă penală pe numele lui și, în 
afară de o pasageră menţiune, nici nu a fost identificat vreun do- 
cument care să ateste anchetarea şi încarcerarea sa. Singura vic- 
timă certă a acţiunii eşuate din faşă a fost, bineînţeles, Dumitra 
Georgean, curierul folosit de Opran. Arestată la 2 august 1958, 
exact când revenea în ţară, a fost condamnată la muncă silnică 
pe viaţă pentru „trădare și spionaj. A trecut prin închisorile 
Jilava, Miercurea Ciuc și Văcărești, de unde a fost eliberată, în 
urma unei graţieri, la 15 ianuarie 1963. 

Poate fi numai speculat ce anume a condus la deconspira- 
rea şi căderea rețelei, încă dinainte de a se înfiinţa propriu-zis. 
Cum anihilarea s-a făcut din faşă, cel mai probabil Securitatea 
fusese deja informată de demersul lui Opran, aşa că princi- 
pala supoziţie (dar neconfirmată până în prezent) poate fi 
Gigi Saramet, care se pare că încă își onora angajamentul ca 
agentul „Ion”. Dintr-o ipostază aflată „poate în mai puţin peri- 
col”, după cum chiar el afirma, Mihail Opran încă mai visa la 
acțiuni de spionaj cu cerneală simpatică, microfilme şi mesaje 
cifrate. De la primele sale acţiuni informative din exil trecu- 
seră însă aproape zece ani, iar vremurile se schimbaseră ra- 
dical: statu-quo-ul internaţional nu părea că se va modifica 
prea curând, regimul comunist de la Bucureşti se consolidase 
şi Securitatea era o forță incomparabil mai puternică decât în 

primii ani ai Războiului Rece. În același timp, structurile se- 
crete ale exilului se destrămaseră şi în curând venea și rândul 
serviciului privat fondat de Opran. 

Cu Saramet aflat încă în misiune în ţară și cu celelalte 
operaţiuni eșuate, unele dintre ele în mod tragic, aşa cum a 
lost cel al Dumitrei Georgean, tensiunile dintre Mihail Opran 
şi Gelu Belu s-au acutizat. Serviciul privat al foştilor mem- 
bri SIMRE nu izbutea să obțină prea multe date din țară, 
iar puţinele informaţii primite de către Gelu Belu de la sur- 
sele sale din RPR nu erau acceptate de către serviciile occi- 
dentale care refuzau să plătească pentru materiale considerate 
suspecte. Neavând ce să vândă lui Rossignol şi lui Leisersohn, 
Opran şi Belu se vedeau într-o situaţie financiară din ce în ce 
mai precară. Lipsurile se pare că îl afectau în special pe fostul 
şef SIMRE, căci Gelu Belu, în primăvara anului 1959, se lăuda 
intr-unul dintre mesajele trimise lui Marin Sima Dobre că ar 
putea să-l remunereze și pe fratele acestuia dacă acceptă să in- 
tre în jocul informativ secret. 

Indiferent care a fost motivul real al tensiunilor dintre 
Opran şi Belu, la finalul anului 1958 între ei a survenit o rup- 
tură definitivă, fiecare dintre cei doi foşti ofițeri români alegând 
să-şi continue activitatea pe cont propriu. Cum Saramet se afla 
incă de cealaltă parte a Cortinei de Fier, el nu a fost implicat în 
această dispută. Așadar, nu a jucat un rol în dezintegrarea servi- 
ciului, dovadă fiind că în anii următori avea să păstreze legătu- 
rile atât cu agentul de la Viena, cât și cu cel de la Paris. În cazul 
lui Gelu Belu, rămas pe un teren mişcător, atât din punct de ve- 
dere financiar, cât şi al statutului său de rezident în Austria, re- 
zolvarea a fost consecința unui eveniment neașteptat. În martie 
1959, aşadar la puţin timp după despărțirea de Opran, a fost 
chemat la o întâlnire cu şefii serviciului de informaţii austriac. 

Aceştia încercau să afle ce s-a întâmplat cu Traian Puiu, unul 
dintre liderii legionari din spațiul german, care tocmai fusese 
răpit de Securitate şi adus în ţară, unde era supus interogatori- 
ilor. O asemenea lovitură îndrăzneață a puterii de la Bucureşti 
produsese un şoc în rândul emigrației românești şi, cum avu- 
sese loc pe teritoriul austriac, reprezenta o înfrângere a con- 
traspionajului de la Viena. De aceea, în lunile următoare, Gelu 
Belu a lucrat pentru serviciile secrete austriece, iar în contra- 
partidă i s-a deschis procedura de primire a cetățeniei austriece. 
Mai mult, se pare că i-ar fi mijlocit şi lui Saramet o colaborare 
cu structurile informative pentru care lucra. Totuşi, avea să fie 
ultima sa conlucrare cu lumea spionajului din Occident, Belu 
dedicându-se vieții civile: a preluat conducerea unui atelier me- 
canic moştenit de la Zotter, probabil fostul său partener sau su- 
perior în munca informativă, şi care decedase între timp, însă 
afacerea avea suișuri şi coborâşuri. De asemenea, în 1961 s-a 
căsătorit cu o austriacă și în curând i s-au născut cei doi copii 
(Christian și Elisabeth). Un lucru rămăsese însă neschimbat: le- 
gătura sa cu Florea Ardeleanu, care continua să sosească perio- 
dic la Viena şi chiar dacă nu-i mai furniza informaţii ascunse în 
țigări ori nasturi și nici nu-i mai scotea persoane în mod clan- 
destin din RPR, tot îi mai aducea ţuică şi brânză, alinându-i do- 
rul de ţară. Şi, fără să bănuiască, îl şi ţinea sub supravegherea 
Securităţii. Ba chiar, la un moment dat, când atelierul mergea 
foarte prost, l-a împrumutat cu bani, sumă care provenea cel 
mai probabil din fondurile Securităţii şi pe care Belu nu a mai 
izbutit niciodată să o returneze, păgubind astfel fără să vrea vis- 
tieria puterii comuniste. 

Nici pentru Gigi Saramet lucrurile nu au fost foarte ușoare. 
Legătura sa cu serviciile austriece — dacă într-adevăr a exis- 
tat — a fost una de scurtă durată, iar spre sfârşitul anului 1959 

relua o colaborare susținută cu Mihail Opran, fără a se cu- 
noaşte detaliile acestei relaţii. Probabil că, într-un fel sau al- 
tul, era vorba tot despre acţiuni informative, căci în 1960-1961 
locuia în Italia şi călătorea foarte mult, dar şi purta o amplă 
corespondenţă cu fostul său șef de la Paris cu care se întâlnea o 
dată la câteva luni, la Cannes ori la Nisa. Însă drumul lui Gigi 
Saramet în lumea spionajului se apropia de sfârşit, părăsind în 
cele din urmă colaborarea cu Opran. 

Activitatea informativă a exilului românesc din prima 
parte a Războiului Rece este, fără îndoială, sinonimă cu Mihail 
Opran. Spionajul ajunsese nu doar o profesie sau un stil de 
viaţă, ci chiar viaţa sa în sine, fostul comandor fiind, aşa cum 
îl descria Securitatea, „dispus să facă orice sacrificii pentru 
a-şi atinge ţelurile”!. Chiar dacă fusese părăsit de majoritatea 
colaboratorilor săi, având uşile închise din partea foştilor săi 
prieteni din cadrul serviciilor secrete occidentale şi cu atâtea 
acţiuni în ţară care s-au sfârşit cu arestări, condamnări ce-au 
însumat sute de ani de detenţie şi execuţii în Valea Piersicilor 
la Fortul 13 Jilava, Opran îşi continua activitatea chiar și după 
dezintegrarea structurii sale private. 

Odată terminată legătura cu Gelu Belu, fostul şef al 
SIMRE s-a văzut nevoit să-şi concentreze atenţia pe ac- 
tivitatea la Paris şi pe legăturile pe care le putea coordona 
în mod direct. Îşi reconstruise o pseudocelulă informativă 
în care se baza pe loan Dragu şi pe Zefir Bălteanu, un fost 
locotenent de aviaţie, pe care l-a adus din REG și îl plătea 
din fonduri proprii. Își refăcuse relaţia cu fostul său colabo- 
rator Adrian Chintescu, care în 1960 era agent al DST pen- 
tru sectorul românesc, prin intermediul căruia obținea unele 
informaţii utile. Dispunea totodată de patru marinari români 

angajaţi pe vase franceze (nu este exclus să fi fost dinadins 
plasați de Opran) care călătoreau în toată lumea și îi aduceau 
informaţii de la români aflaţi în diferite zone ale emigrației. 
Centralizarea datelor revenea în sarcina lui loan Dragu, care 
se ocupa şi cu abordarea informativă a românilor sosiți tem- 
porar la Paris, aşa cum a fost cazul lui George Georgescu, 
contactat la hotelul Bristol din Paris, la 27 iunie 1959, muzi- 
cianul refuzând însă orice discuţie cu acesta. Nu era singu- 
rul canal de obţinere a unor date ce vizau RPR, căci, potrivit 
Securităţii, Opran primea, prin corespondenţă, ştiri şi de la 
Marcel Silvestru Schmidt de la REL. La rândul său, acesta le 
obținea de la colonelul Dumitru Ionescu sau de la alţi exilați 
români!. Tot de la München, fostul lider SIMRE recepționa 
noutăți și de la Aurel Popescu, ajutat de Sanda Stătescu. Toate 
aceste informaţii erau, în cele din urmă, furnizate structuri- 
lor NATO, însă nu direct de Opran, ci printr-un intermediar 
necunoscut, care îl şi remunera. 

Prin urmare, nu era de mirare că, aşa cum spionajul repre- 
zenta pentru Opran o obsesie, aşa şi fostul comandor consti- 
tuia pentru Securitate o preocupare invariabilă. Ofițerii de la 
Bucureşti ajunseseră să vadă în orice activitate a sa o acțiune 
secretă, orice întâlnire amicală era interpretată drept o între- 
vedere conspirativă şi orice discuţie trebuia să fie, bineînţeles, 
o „exploatare informativă”. Chiar dacă, nu de puţine ori, 
Securitatea era corectă în analizarea intenţiilor lui Opran, se 
ajungea însă şi la situaţii hilare. Fostul lider SIMRE era semna- 
lat că în noaptea de 8/9 noiembrie 1959 organizase o şedinţă 
la locuinţa sa, la care au participat Nicolae Naghirneac, Paul 
Cristian lonescu, Holoban, Wagner şi un anume Mișu, ră- 
mas neidentificat. Potrivit informatorului aflat în cercul de 

apropiaţi ai lui Opran, storurile de la geamuri fuseseră trase 
complet și bărbaţii au plecat abia de dimineaţă de la locuinţa 
din cartierul parizian Ternes, astfel că Securitatea a considerat 
respectivul moment ca punct de plecare al unei noi organizări 
informative. Cum ofițerii de contraspionaj poate că nu aveau 
vreo înclinaţie religioasă, au scăpat iniţial din vedere (aveau 
totuși să-şi dea seama ulterior) că la 8 noiembrie în calenda- 
rul creştin-ortodox sunt sărbătoriți Sfinții Arhangheli Mihail 
și Gavril, iar reuniunea era de fapt petrecerea de onomastică a 
lui Opran. În realitate, cei şase bărbaţi au făcut un chef-mon- 
stru, la care după multe sticle poate s-au discutat și aspecte 
politice din ţară ori din emigrație, dar nicidecum ca între spi- 
oni, ci ca la întâlnirea unor exilați care uită pentru câteva mo- 
mente de dorul de ţară. 

Totuşi, dincolo de derizoriul unui episod singular, 
Securitatea avea motive întemeiate să-l considere în continuare 
pe Opran un agent activ în domeniul informativ al emigrației. 
Cu câteva săptămâni înainte de petrecerea de pomină de la 
locuinţa sa, fostul șef SIMRE primea vizita lui Ion Emilian, 
redactorul publicaţiei Stindardul şi una dintre cele mai active 
voci anticomuniste din spațiul german, cu care a purtat nu- 
meroase discuţii şi cu care a rămas într-o strânsă colaborare. 
Totodată, în decembrie 1959, Opran îi primea la locuinţa sa pe 
Ion Iliu şi Vasile Zăpârțan, întrevederea având loc cu obloanele 
trase şi cu telefonul scos din priză’, ceea ce sugerează că cei trei 
erau conștienți că este posibil să fie sub urmărirea unor servi- 
cii de informaţii. De asemenea, purta o constantă legătură te- 
lefonică cu Iani Popa, fostul său colaborator, stabilit de câțiva 
ani la München, și era semnalat că încă era în relaţii apropiate 

cu loan Dragu şi cu Ilie Rada. În paralel, Mihail Opran rămă- 
sese la fel de activ în rândul emigrației româneşti de la Paris, 
cu toate că imaginea sa în rândul exilaţilor începuse să se de- 
terioreze, ajungând să fie ostracizat şi evitat de majoritatea 
comunității. Motivele exacte rămân în zona multelor mistere 
care i-au definit destinul. Spre exemplu, când la Paris şi-a fă- 
cut apariția un tânăr român venit din Italia, Opran s-a ocu- 
pat personal de sprijinirea sa prin acordarea unui stipendiu 
din partea CAROMAN şi prin traducerea actelor necesare la 
Prefectura de Poliţie pentru legalizarea statutului său de refu- 
giat, încercând în schimb să obţină informaţii din ţară și să-l 
țină oarecum în apropierea sa pe noul venit. 

Chiar dacă nu voia să accepte, cariera de spion a lui Opran 
începea să apună, iar acest lucru se răsfrângea şi asupra vieții 
personale. În primul rând, sub aspect financiar, căci erau de- 
parte vremurile când fondurile unei structuri informative ca 
SIMRE se aflau în mâinile sale şi putea dispune, după bu- 
nul plac, de zeci de mii de franci francezi. Cum relaţia sa cu 
serviciile secrete franco-americane încetase și inițiativa pri- 
vată eşuase lamentabil, Opran s-a trezit lipsit de orice ve- 
nituri, astfel că a trebuit să lucreze alături de fratele său la 
atelierul de pile-etalon al lui Renée Bruneau. Pregătirea mi- 
litară şi de spion nu avea nicio aplicabilitate tehnică, prin ur- 
mare lui Mihai Opran i-au revenit sarcinile logistice, el fiind 
cel care achiziţiona materie primă, răspundea de comenzi 
şi făcea livrările. Situaţia era cu atât mai anevoioasă, cu cât 
relaţiile dintre frații Opran se răciseră dramatic, cei doi ajun- 
gând nici să nu-şi mai vorbească, însă amândoi lucrau cu 
conştiinciozitate, struniți de Renée Bruneau, din vorbele că- 
reia nu ieșea niciunul. Iar afacerea prospera și probabil că 
profitul ar fi fost şi mai consistent dacă Mihail Opran nu ar 

fi folosit resursele firmei pentru aceleaşi acţiuni informative. 
Când era nevoie de discuţii urgente cu alți români din exil, 
în special cu Iani Popa de la München, fostul şef SIMRE fo- 
losea telefonul din atelierul lui Bruneau, ceea ce nu doar că 
împiedica buna funcţionare a atelierului, ci și producea fac- 
turi uriașe, situaţie care antrena reproşuri puternice din par- 
tea soţiei sale. Pasionatul de spionaj părea să se transforme în 
casnicul de nevoie. 


Mai există viață după spionaj? 


Jocul se încheiase. Războiul se sfârșise. Dosarele fuseseră 
ferecate. Sau nu. Structurile informative ale emigrației se des- 
trămaseră, însă puterea de la București se consolidase. Iar la 
începutul anilor 1960, contraspionajul comunist venea după 
foştii săi oponenți. 

În cazul lui Mihail Opran, trecuseră 15 ani de când părăsise 
clandestin România la bordul unui avion supraîncărcat pilotat 
de Ion Profir, târâindu-se spre țărmul turcesc al Mării Negre 
sub pericolul permanent de a fi reperat şi doborât de avioanele 
de vânătoare. Se împliniseră 13 ani de când înființase SIMRE, 
recrutase foşti militari ai Armatei Regale Române ajunși în exil 
şi se folosise de sentimentele unor femei rămase în ţară pen- 
tru a construi rețele informative. Acţiuni care, în mare parte, 
s-au transformat în înfrângeri grave, cu rezultate tragice. Se 
scurseseră patru ani de când ultima structură secretă pe care 
a condus-o eşuase lamentabil. „Totuși, de «mania» sa informa- 
tivă, intrată în sânge, nu se poate lăsa”, se semnala într-o in- 
formare a rezidenţei din Paris a Securităţii către centrala din 
Bucureşti. „Mereu cu secrete, cu atitudini misterioase, în toate 
momentele libere cu aceiași «oameni» cărora le plăteşte regu- 
lat băutura pentru simpla plăcere de a auzi că i se mai spune 
«domnule comandor»”!. Oricât de maliţioasă era nota, avea 

totuşi o parte de adevăr: Mihail Opran nu ar fi putut trăi altfel 
decât ca om al activităţii informative. 

De aceea, în 1962, fostul comandor încearcă din nou să 
pună bazele unui serviciu de informaţii, alături de Paul Cristian 
Ionescu, Ilie Rada, ambii locuind în Paris, şi Pamfil Șeicaru 
din Madrid. Cei patru urmau să constituie conducerea struc- 
turii, agenţi propriu-ziși fiind Eugen Botez Şter, un ofiţer de 
marină fugit din ţară în 1959, Marin Stancuna, un croitor din 
Dăbuleni, care a trecut granița iugoslavă tot în 1959, şi Mihai 
Vrabie, un student bănăţean fugit din ţară în 1950 şi care ar 
fi dobândit în exil experienţă în colaborarea cu serviciile se- 
crete iugoslave și americane. Obiectivele exacte ale structurii 
nu sunt cunoscute, dar poate fi speculată o organizare simi- 
lară cu cea a serviciilor pe care Opran le-a mai condus. Astfel, 
ar fi trebuit să existe un palier informativ care viza obţinerea 
de date din ţară şi, totodată, urma să funcţioneze şi un sector 
de contraspionaj, care viza identificarea agenţilor Securităţii 
infiltraţi în emigrația românească. La acestea se adăuga încă o 
direcţie de activitate ce consta în scoaterea clandestină, contra 
cost, a unor persoane din țară. 

Nici despre activitatea structurii nu au fost identificate date 
concrete, singurele informaţii fiind legate bineînţeles de Mihail 
Opran, creierul şi motorul grupului. Acesta continua să-i abor- 
deze pe românii care soseau — în număr din ce în ce mai con- 
sistent pe fondul ameliorării relaţiilor româno-franceze — la 
Paris, pentru a „stoarce” orice fel de date utile în munca sa. 
Inclusiv pe criticul literar Tudor Vianu l-a contactat în decem- 
brie 1962, dar fără a obţine niciun fel de date utile. Exista însă 
şi o nouă cale de acţiune: utilizarea cetățenilor occidentali care 
îşi făceau concediile în România sau care îşi vizitau rudele ră- 
mase în ţară. În primăvara anului 1962, era semnalat că ar fi 

pregătit împreună cu loan Iliu şi Preda Bunescu instructajul 
pentru o nemţoaică care tocmai obținuse aprobarea unui se- 
jur în România. Un an mai târziu contacta sistematic agențiile 
de turism din Franţa pentru a obține liste cu clienţii care şi-au 
făcut concediul în RPR pentru a-i aborda ulterior şi a le cere 
informaţii despre cele văzute în țară. Totodată, călătorea la 
Milano, la Salzburg, la München, unde avea întâlniri con- 
stante cu lani Popa, Ion Emilian, loan Iliu sau Vasile Zăpârțan, 
acesta din urmă întorcându-i de mai multe ori vizita. Exista se 
pare o colaborare strânsă între cei doi, explicată la fel de 
malițios de Securitate ca fiind motivată de imaginea lor de 
„salvatorii neamului”. 

Dar dacă activarea lui Opran în SIMRE s-a încheiat în 1952, 
ca urmare a unor grave înfrângeri şi a unor disensiuni irecon- 
ciliabile, iar serviciul său privat a eşuat în 1958, ca urmare a 
acțiunilor nereuşite, sfârşitul noii structuri s-a înregistrat în 
1963 atunci când soţia lui Opran a pus piciorul în prag şi l-a 
somat să lucreze în cadrul afacerii lor şi să renunţe la spionaj. 
Lipsit de bani, în mijlocul unei crize familiale şi cu un statut 
incert (refuzase cetățenia franceză, alegând să rămână un ro- 
mân exilat), Mihail Opran a revenit de la statutul de agent in- 
formativ la cel de muncitor necalificat într-un atelier. A lăsat 
o vreme notele, analizele și sintezele pentru a se dedica unor 
activități mai productive, ca preluarea comenzilor, realizarea 
cumpărăturilor zilnice şi, la finalul zilei, datul cu mătura în 
spaţiul de lucru. Acesta din urmă era un obicei ceva mai rar, 
majoritatea informatorilor Securităţii ajunşi în atelierul de 
peste drum de locuinţa soţilor Opran fiind șocați de haosul și 
de mizeria care domneau, sursa „Rodica” afirmând uimită că 
acolo este „o dezordine îngrozitoare şi o învălmăşeală de cutii, 

borcane şi aparate”, iar apartamentul lor este „cât se poate de 
murdar și de insalubru””. 

Situaţia lui Mihail Opran era precară, atât din punct de ve- 
dere financiar, cât şi moral. Fostul comandor devenise o palidă 
reflexie a poziţiei sale de Sfântul Petru al exilului românesc din 
Franța, unde, pe vremea când era şeful SIMRE, avea puterea 
să lege şi să dezlege destinele refugiaților români. Situaţia lui 
ar fi trebuit să constituie terenul perfect pentru o acțiune di- 
rectă a Securităţii. Răpirea devenise, cu siguranţă, o idee pe- 
rimată şi inutilă, căci Opran nu mai avea informaţii actuale 
asupra acţiunilor secrete ale serviciilor occidentale împotriva 
regimului de la Bucureşti, însă intrarea în contact cu el și poate 
chiar convingerea să colaboreze într-un fel sau altul ar fi putut 
fi opţiuni viabile. În timp ce Securitatea se întărise, se profesi- 
onalizase şi îşi dezvoltase reţelele, fostul comandor devenise 
mai sărac, mai izolat, mai lipsit de posibilități informative. 
Într-un cuvânt: vulnerabil. Şi totuşi, la începutul anilor 1960, 
contraspionajul comunist a decis să nu riște, cel puţin pentru 
moment, ci doar să îl ţină sub supraveghere printr-o serie de 
agenţi. Aproape toţi erau persoane din ţară care, sub diferite 
pretexte, obțineau permisiunea de a călători în Occident, unde 
luau contact cu Mihail Opran şi cu alţi apropiaţi ai săi. Din no- 
tele acestora se contura imaginea unui fost ofițer dezamăgit 
de realităţile vieţii în exil, nemulțumit de prezenţa altor ele- 
mente etnice decât cel românesc în structurile de conducere de 
la București şi dispus să lucreze, din emigrație, împotriva pro- 
pagandei maghiare în privinţa Transilvaniei, căreia fostul co- 
mandor îi adăuga şi un presupus sprijin pe filiera Vaticanului. 

Însă niciunul dintre aceşti informatori nu aveau să joace un 
asemenea rol ca „Dobrescu', numele conspirativ al inginerului 

Marian Diaconescu. Legătura lui cu Mihail Opran a fost con- 
struită prin intermediul fratelui său, Florin Diaconescu, un 
fost ofițer fugit din ţară în 1948 şi care în anul următor a in- 
trat în contact, pentru o scurtă perioadă, cu SIMRE. Nu a 
lucrat direct cu comandorul de aviaţie, ci a colaborat punc- 
tual cu Dumitru Neferu, care l-a folosit ca om de teren în câ- 
teva acțiuni de supraveghere a locuinţei generalului Petrescu 
atunci când în apartamentul acestuia din urmă aveau loc în- 
tâlniri conspirative. Nereuşind să se adapteze în Franța, Florin 
Diaconescu şi familia sa au emigrat în Venezuela, însă în 1961 
s-au întors la Paris, unde fostul ofițer și-a deschis o prăvălie cu 
specific românesc. Cu acest prilej, Diaconescu îl cunoaşte per- 
sonal pe Opran, iar între cei doi se leagă o strânsă prietenie, 
fostul șef SIMRE ajungând să-l boteze pe unul dintre copiii fa- 
miliei Diaconescu. 

La jumătatea anilor 1960, Marian Diaconescu obţine apro- 
barea unei călătorii în Franța, pentru a-și revedea fratele, însă 
cum Securitatea aflase despre legătura dintre fostul lider SIMRE 
şi proprietarul băcăniei româneşti, inginerul avea să devină in- 
formatorul „Dobrescu” şi să joace un rol principal într-o acțiune 
secretă. Prima călătorie pe care a făcut-o în Franţa pare să fi avut 
loc în 1965. Respectând instructajul primit în prealabil, l-a cu- 
noscut şi pe Mihail Opran. Discuţiile dintre Marian Diaconescu 
şi fostul comandor au fost, de la bun început, destul de ample: 
fostul comandor l-a întrebat pe inginerul venit din ţară despre 
starea societății româneşti şi i-a povestit despre unele aspecte 
din comunitatea românească occidentală. I-a vorbit pe larg şi 
despre propaganda exilului maghiar în privința Transilvaniei, 
şi despre nevoia unui răspuns concentrat, atât din ţară, cât şi 
din rândul emigranților. I-a cerut lui Marian Diaconescu să-l 
ajute cu procurarea unor hărți și a unor materiale documentare, 

în special lucrări de istorie, pe care să le folosească în articolele 
pe care intenţiona să le publice în presa occidentală, pentru a 
combate discursul maghiar. Ba mai mult, Opran lăsa de înţeles 
că i-ar prinde bine să i se mijlocească legătura cu diferite per- 
soane cu poziţii importante la București pentru a primi sprijin 
în acţiunile sale de propagandă. 

Acesta pare să fie momentul în care Securitatea consideră că 
ar putea fi găsit un numitor comun cu care să-l aducă la aceeași 
masă pe Mihail Opran. Prin urmare, fostului şef SIMRE i se 
închide la 29 august 1966 dosarul de urmărire informativă, de- 
venind „obiectivul Luna”. De aici încolo, acţiunea de contac- 
tare a căzut în sarcina locotenent-colonelului Aurel Mircea și 
a general-maiorului Neagu Cosma, sub directa aprobare a lui 
Ion Stănescu, şeful Securităţii. Desfășurate între 1965 şi 1968, 
întâlnirile dintre „Dobrescu” şi Opran au fost mai degrabă o 
zbatere a peştelui pe uscat: contraspionajul comunist voia să 
stoarcă informaţii de la fostul comandor, iar acesta părea dis- 
pus să lucreze numai pe coordonatele sale şi doar în urma unei 
întâlniri cu unul dintre omologii săi de la Bucureşti. I-ar fi 
mărturisit lui „Dobrescu', în 1968: 


el [Opran - n.m.] înţelege să ducă o luptă naţională, să-i 
descopere pe cei care duc activitate duşmănoasă ţării, să le cu- 
noască metodele şi să sugereze măsuri de contracarare, fără să 
treacă de partea cealaltă, a unui informator, care dând o serie 
de date concrete s-ar putea uşor descoperi şi în această situație 
rezultatul final care se urmăreşte s-ar putea compromite’. 


În tot acest timp, Marian Diaconescu se vedea nevoit să-și 
îndeplinească ingratul rol de mesager, fiind prins în epilogul 

târziu al confruntării dintre doi vechi inamici de pe frontul 
secret. Epilog care, în cele din urmă, avea să-și atingă zeni- 
tul la începutul toamnei anului 1968. Întregul an fusese unul 
plin de incertitudini pentru Opran. Gaullist convins, fostul 
comandor fusese atât de marcat de ceea ce văzuse în luna 
mai pe străzile Parisului, încât se gândise să lase în urmă 
Franţa şi să se stabilească într-o altă ţară occidentală. Numai 
relativa acalmie de după revolte și situaţia financiară din ce 
în ce mai nesigură în care se vedea constrâns să navigheze 
l-au determinat să amâne, cel puţin pentru moment, o ase- 
menea decizie. Apoi venise momentul august 1968, cu inva- 
zia de la Praga şi cu faimosul discurs al lui Ceaușescu de la 
balconul Ministerului de Interne din Piața Palatului Regal. 
Atât din ţară, cât şi din Occident, România părea în pericol 
să cunoască acelaşi destin ca al Cehoslovaciei, în care tan- 
curile sovietice zdrobiseră tentativele de construire a unei 
variante naționale a regimului și, implicit, de distanțare de 
Moscova. Înspăimântat că trupele Tratatului de la Varşovia 
ar putea ocupa Bucureştiul, iar arhivele contraspionajului 
ar ajunge pe mâinile sovieticilor, Opran i-a comunicat lui 
Marian Diaconescu (aflat şi el la Paris), imediat după ce a 
aflat de evenimentele de la Praga, să transmită ofițerului de 
legătură solicitarea sa de distrugere imediată a oricărui do- 
cument care atesta contactul său cu Securitatea!. Numai că 
răspunsul a fost unul cât se poate de neașteptat: fostul şef al 
SIMRE a fost informat că exact în acele zile se află la Paris lo- 
cotenent-colonelul Aurel Mircea, venit în capitala franceză 
pentru a-l întâlni. Aşa că Mihail Opran a acceptat întâlnirea 
care, cu aproape două decenii în urmă, ar fi fost de neimagi- 
nat, stabilind el ora, locul şi modalitatea de întrevedere. 

La 1 septembrie 1968, locotenent-colonelul Mircea şi ofiţe- 
rul de la rezidența din Paris au părăsit Palatul de Behague, în 
care funcţiona Ambasada română, au trecut Sena pe vechiul 
Pont de lAlma şi s-au îndreptat spre Avenue Kleber, ruta zil- 
nică a lui Opran, unde urma să aibă loc întâlnirea „intâmplă- 
toare”. În apropierea locului respectiv, cei doi s-au despărţit, 
ofițerul de rezidenţă luând post fix de observaţie pentru a ve- 
dea dacă fostul șef SIMRE vine însoţit sau se află sub supra- 
veghere. Totul mergea conform planului: zona nu părea să fie 
sub filaj, iar la 17.30 Aurel Mircea şi agentul „Dobrescu” s-au 
intersectat în dreptul unui chioşc de ziare. Apoi au aşteptat. În 
același timp, fostul comandor pășea ca în fiecare zi pe acelaşi 
trotuar de pe Avenue Kleber, fără să trezească vreo bănuială 
dacă l-ar fi urmărit cineva. La ora 18 fix, ajungea în dreptul to- 
netei şi, după câteva cuvinte şi o scurtă strângere de mână, cei 
trei bărbaţi au intrat într-un local din apropiere. Imposibilul 
tocmai se petrecuse într-un mod cât se poate de banal. 

De la bun început, Mihail Opran i-a spus lui Aurel Mircea 
că nu vrea să fie agent al Bucureştiului, ci doar să dea țării în 
care s-a născut ajutor în problema emigrației maghiare şi că nu 
înţelege de ce a fost nevoie de trei ani ca să aibă loc această în- 
tâlnire. Pentru a preveni orice acuzaţii sau reproşuri, s-a gră- 
bit să spună că toată activitatea sa din ultima perioadă nu ar fi 
fost, de fapt, împotriva regimului, ci contra acţiunilor ireden- 
tiste maghiare, venite pe o presupusă filieră catolică. Când re- 
prezentantul Securităţii i-a cerut nume concrete despre care 
ar putea da relaţii în acele privinţe, fostul comandor s-a es- 
chivat, relatând numai generalități. După alte discuţii pe mar- 
ginea ultimelor evenimente din Cehoslovacia, Mihail Opran, 
Aurel Mircea şi Marian Diaconescu s-au despărţit, rămânând 
să se revadă peste trei zile. A fost numai o întâlnire de tatonare, 


700 LUCIAN VASILE 


în care vechi inamici s-au văzut pentru prima dată, s-au cer- 
cetat şi s-au testat reciproc. Între timp, ofiţerul de la rezidență 
avusese timp să verifice dacă Mihail Opran s-a aflat sau nu sub 
filajul serviciilor secrete franceze, ajungând la concluzia că, cel 
mai probabil, venise strict pe cont propriu. 

A doua întâlnire s-a petrecut la 4 septembrie 1968, ora 
20, când aceiași trei bărbaţi s-au văzut la aceeaşi cafenea din 
Paris. Mihail Opran a cerut din capul locului ca legătura cu 
locotenent-colonelul Mircea să fie bine legendată, ca france- 
zii să nu afle despre ea, căci putea avea repercusiuni foarte 
neplăcute, mai ales că avea statutul de refugiat. De aseme- 
nea, era indignat de faptul că Securitatea îşi folosea resursele 
pentru a supraveghea emigranţi români neimportanțţi şi, în 
viziunea sa, nu se ocupă de străinii aflaţi în poziţii-cheie, pre- 
cum unele persoane de origine evreiască ori de cei din ierar- 
hia catolică. A fost, din nou, un alt dialog al surzilor: Mircea 
cerea nume și fapte concrete, iar Opran spunea că impor- 
tantă este contracararea vocilor din minoritățile naţionale 
din ţară şi a emigraţiilor străine care susțin revendicări te- 
ritoriale pe seama României. Frustrat probabil de imposibi- 
litatea de a se ajunge la vreun rezultat concret, ofițerul de la 
Bucureşti i-a cerut lui Opran un material scris, apoi cei trei 
s-au despărțit. Nici această întâlnire nu dusese nicăieri, iar 
şederea lui Mircea la Paris se apropia de final. 

Numai că două zile mai târziu, când Marian Diaconescu s-a 
prezentat la ambasada română pentru formalităţile de prelungire 
a vizei, ar fi adus cu el şi fotocopia unei note pe care ar fi redac- 
tat-o Opran. Ce anume conţinea aceasta (dacă informaţia din 
raportul lui Aurel Mircea este, totuşi, adevărată) nu se cunoaşte, 
deoarece documentul (și nici măcar vreo transcriere, chiar şi 
parţială, a sa) nu a fost păstrat în dosarele lui Mihail Opran. 

In acest context neclar are loc, la 7 septembrie, ultima întreve- 
dere între fostul şef SIMRE şi ofițerul de la Bucureşti. A fost pri- 
mul şi, probabil, singurul dialog cu măcar o parte din cărți pe 
masă, Opran motivându-şi deschiderea neașteptată prin faptul 
că se simţea bine interacționând din nou cu cineva ca el, din do- 
meniul informativ. Chiar dacă din discuţie răbufneau resenti- 
mentele față de francezi, fostul şef SIMRE a evitat totuşi să intre 
în detalii şi să povestească despre activitatea sa din primii ani de 
exil. Însă a ţinut să se laude cu cifrul pe care l-a construit alături 
de Mihail Țanţu, în 1949, şi cu faptul că Rada Ilie ar fi scăpat din 
tară în 1953 numai graţie instructajului pe care el i-l făcuse îna- 
inte de plecarea în misiune. Mihail Opran căuta să dea tuturor 
acțiunilor din trecut o nuanță strict patriotică şi nonideologică. 
Discuţia s-a aprins atunci când a venit vorba de sentimentele 
patriotice. Lui Opran i-au dat lacrimile, spunând că poate şi-ar 
li dorit să mai revină în ţară, dar este imposibil, deoarece ar da 
ochii cu cei care au făcut închisoare din cauza sa. Undeva în- 
spre miezul nopţii, fostul şef al SIMRE a lăsat să se înţeleagă 
că acceptă să ofere informaţii, alegându-și numele conspira- 
tiv „Laura” şi stabilind ca acestea să fie transmise prin agentul 
„Dobrescu” sau prin fratele său. În schimb, urma să fie remune- 
rat, iar plata trebuia legendată fie prin contracte false cu firma 
sa şi a lui Renée Bruneau, fie prin intermediul unor cetățeni 
germani sau austrieci. Opran a încercat să pluseze, solicitând și 
mijlocirea pentru plecarea din țară a două-trei persoane, fără 
a le numi. Însă era evident despre cine era vorba: Lya Popescu 
și cei doi băieţi ai săi, pentru care fostul comandor nutrea, în 
continuare, o afecțiune aparte. La rândul său, It.-col. Mircea 
a ocolit răspunsul, sugerând că acest detaliu ar putea fi rezol- 
vat mai târziu, fiind condiţionat de bunul mers al colaborării. 
Spre final, s-a discutat evident şi despre următoarele întâlniri: 

ofițerul superior de la București a propus Viena, moment în care 
Opran, râzând, i-a spus că speră să nu fie răpit, aşa că nu ac- 
ceptă capitala Austriei. Răspunsul fostului şef SIMRE a fost pro- 
babil o lovitură uşoară, dar bine ţintită şi neașteptată, mai ales 
după orele în care părea că a lăsat în urmă conflictele trecutului 
pentru conlucrarea din viitor. Era o referinţă evidentă la răpi- 
rea lui Traian Puiu de la Viena, în 1959, una dintre acţiunile cele 
mai îndrăzneţe ale contraspionajului comunist, dar ascundea şi 
o aluzie la soarta similară a Constanţei Magoș, fosta sa colabo- 
ratoare răpită din Berlin, în urmă cu șaptesprezece ani. Dincolo 
de toate, era însă reflecția nefardată a poziționării sale reale față 
de afacerea în care se găsea implicat în acele momente. Făcând o 
contrapropunere, Opran a sugerat o întrevedere ceva mai scurtă 
într-un tren care făcea legătura între Zürich şi Salzburg, vari- 
antă refuzată de ofiţer. Locul în sine a rămas nestabilit, la fel și 
potenţiala întâlnire. 

La două ore după miezul nopții, cei trei bărbaţi se ridicau 
de la masă şi părăseau cafeneaua. Înainte să se despartă, It.-col. 
Mircea a încercat să-i dea lui Opran un plic cu 400 de dolari, ca 
un gest de bunăvoință și, mai ales, ca un mod de a-l îndatora, 
însă fostul comandor a refuzat să-l ia direct. Ofiţerul i l-a dat 
lui Marian Diaconescu, care i l-a băgat lui Opran în buzunar. 
Apoi, s-au despărţit. 

Ofițerul Securităţii s-a întors în scurt timp la București, 
singurele reacţii „la cald” consemnate fiind cele dintr-o notă 
a agentului „Dobrescu”. Chiar a doua zi după ultima întreve- 
dere, Mihail Opran a venit la prăvălia lui Florin Diaconescu 
şi i-a înmânat acestuia cel puţin 300 de dolari din cei pe care 
îi primise cu o seară înainte. Probabil că era un fel de a po- 
toli nemulțumirile prietenului său, care se considera adevă- 
ratul mijlocitor al legăturii cu Securitatea, acţiune din care 

se văzuse exclus și din care nu avusese nimic de câștigat. Lui 
Marian Diaconescu, Opran îi mărturisea că pentru o acţiune 
reuşită ar fi nevoie de patru lucruri: discreție desăvârşită, aco- 
perire totală, fonduri substanţiale şi încredere deplină, lăsând 
să se înţeleagă că toate sunt deficitare, dar mai ales ultimul este 
complet absent. 

Totuşi, chiar intenționa Mihail Opran să colaboreze, 
într-un fel sau altul, cu Securitatea şi, implicit, cu regimul de 
la Bucureşti? Îşi schimbase fostul agent al SIMRE poziţia faţă 
de autorităţile comuniste din ţară? Într-o discuţie din 1969 cu 
sursa „Fănuş Neagu’, care se recomandase venind din partea 
vărului său Nicolae Opran, aflat în ţară, fostul lider al SIMRE 
i-ar fi destăinuit că regretă că nu a adoptat o poziţie proco- 
munistă, căci aşa s-ar fi evitat multe greutăți. De asemenea, 
o bună parte din notele informative strânse de contraspionaj 
par să acrediteze ideea că fostul comandor rezona cu politica 
naționalistă a lui Ceauşescu, din primii ani de după veni- 
rea acestuia la putere. Presupusul pericolul extern la adresa 
României l-ar fi determinat să conlucreze cu regimul din RSR 
şi chiar să recomande celor care veneau pentru o scurtă peri- 
oadă la Paris ca atunci când revin în ţară să intre în structurile 
partidului şi să sprijine consolidarea instituţiilor româneşti. 
Atât de mult pare să se fi schimbat discursul său, încât Florin 
Diaconescu ar fi surprins în primăvara anului 1968, în ateli- 
erul firmei lui Bruneau, o discuţie între Mihail Opran şi Ion 
Emilian, în care 


Emilian acuzând pe conducătorii noştri din ţară şi Opran 
luându-le apărarea. 

La un moment dat, Emilian l-a acuzat pe Opran că „s-a 
vândut Bucureștiului” Opran, foarte iritat, l-a înjurat pe 

Emilian şi l-a poftit să iasă imediat afară, spunându-i că nu 
permite nimănui ca atunci când el îşi exprimă o convingere la 
care a ajuns, să fie acuzat că s-a vândut!. 


Este aproape imposibil de stabilit adevărul, însă este cu- 
rios cum la o asemenea discuţie delicată a asistat - din întâm- 
plare - şi Diaconescu. Apoi relaţiile dintre Opran şi Emilian au 
revenit la stadiul anterior, între cei doi neexistând nicio rup- 
tură, ba dimpotrivă, coordonatorul publicației Stindardul că- 
utând să şi-l apropie şi mai mult pe fostul lider al SIMRE. În 
plus, cu un an înainte, Mihail Opran avusese o discuţie foarte 
pasională cu un alt român, în realitate, agentul „Bengescu”, 
declarându-i că „nu pactizează niciodată cu comuniștii atâta 
vreme cât în ţară ţin poporul român cu pistolul la ceafă și tero- 


”2 Afirma, de asemenea, că struc- 


rizează elementul românesc 
tura economică şi politică din România trebuie să se schimbe, 
iar cei care au făcut crime trebuie să fie judecaţi și pedepsiţi. 
Opran cerea libertatea de exprimare, libertatea presei şi ale- 
geri libere. Cu alte cuvinte, voia căderea comunismului. lar 
dacă poziţionarea sa nu fusese suficient de explicită, la finalul 
discuţiei i-a spus clar lui „Bengescu” că „el personal va fi până 
la moarte contra regimului actual din țară”. 

Şi atunci, de cea intrat în acest cerc al incertitudinilor? Există 
două posibile explicaţii. Prima pare să răzbată dintr-o discuţie 
cu Marian Diaconescu. Atunci când agentul Bucureştiului i-a 
cerut date şi nume concrete, fostul lider SIMRE i-a spus „ju- 
mătate în glumă, jumătate în serios, vino d-ta cu banii aici şi 

' ACNSAS, Fond Informativ, dos. 361 225, vol. 2, f. 62. 

? ACNSAS, Fond SIE, dos. 183, f. 267; idem, Fond Informativ, dos. 361 

se rezolvă ele treburile”. A doua ţine cumva de personalitatea 
lui Opran, pentru care activitatea informativă se confunda cu 
viața însăși. Pur şi simplu, nu putea să nu se implice în ase- 
menea acţiuni. lar cum opţiunile de confruntare directă cu 
Securitatea dispăruseră odată cu pierderea sprijinului servi- 
ciilor occidentale şi a eşecurilor structurilor proprii, era mai 
simplu să-şi aducă inamicul aproape, sub pretextul unei posi- 
bile colaborări, decât să-l ţină departe, dincolo de un no man’s 
land informativ, de unde nu avea cum să controleze jocul. 
Mihail Opran rămăsese, fără îndoială, un adversar ire- 
ductibil al regimului comunist din ţară. O dovedea nu doar 
portretul Regelui Mihai care continua să vegheze holul apar- 
tamentului său din Rue Saussier-Leroy sau faptul că, probabil 
sub influenţa lui, Marian Diaconescu și soţia acestuia aveau 
să rămână în Franţa, în 1969, unde, mai târziu şi cu destule 
dificultăţi, și-au adus şi copilul. Dar chiar şi după defecta- 
rea agentului „Dobrescu', Securitatea îşi păstrase informatori 
în cercul de apropiaţi ai lui Opran, ale căror note conturau 
aceeaşi poziţie pe care contraspionajul sperase s-o neutralizeze 
şi s-o toarne în forma dorită. Spre exemplu, sursa „Narcisa” in- 
forma Bucureştiul că la începutul anului 1969 Opran le des- 
tăinuia unor prieteni că nu se lasă amăgit de noua politică a 
lui Ceauşescu, căci în ţară a rămas o putere „stalinistă cu un 
regim polițienesc puternic”. Pe de altă parte, răspândea și 
unele informaţii complet false, despre manifestații cu mii de 
studenţi care au cântat imnul regal şi care au fost apoi arestați. 
Însă şi aceste date, dincolo de caracterul lor fantasmagoric, 
surprind de fapt ceea ce fostul comandor își dorea să creadă 
și reflectă, de fapt, adevărata sa poziţie faţă de regimul de la 


' ACNSAS, Fond Informativ, dos. 361 225, vol. 2, f. 138. 
2 ACNSAS, Fond SIE, dos. 183, f. 212. 

Bucureşti. Totuşi, cele mai elocvente dovezi vin chiar dinspre 
Securitate. Imediat după întrevederile de la Paris, dintre fostul 
şef al SIMRE şi It.-col. Aurel Mircea, acțiunea de apropiere a 
lui Opran a fost sistată, Securitatea înțelegând că este doar un 
alt joc informativ, iar inamicul său rămăsese pe aceeaşi poziţie 
şi nu ar fi putut fi altceva decât tot un inamic. Mai mult, în 
memoriile sale Neagu Cosma, şeful contraspionajului român, 
care a fost direct implicat în acțiunea ce a culminat cu mo- 
mentul septembrie 1968, nici nu încearcă să-l decredibilizeze 
pe Mihail Opran, recunoscându-i acestuia faptul că a fost şi a 
rămas un oponent al regimului comunist. 

Şi mai complicată este însă problema colaborării lui Opran 
cu serviciile secrete franceze în anii 1960. Mai lucra pentru 
vreo structură informativă? Sau mai colabora punctual cu vre- 
una? Beneficia de protecţia Parisului, având în vedere poziţia 
sa strategică în primii ani ai exilului? Ori se afla într-o relație 
antagonică şi tensionată cu acestea, fiind un refugiat tolerat şi 
poate uneori filat? Există informaţii care să sugereze că oricare 
dintre variante ar putea fi cea mai apropiată de adevăr. Potrivit 
unui apropiat al său, conlucrarea lui Opran cu serviciile secrete 
informative franceze (oricare ar fi fost acestea) s-ar fi încheiat 
în 1961, odată cu sosirea surorilor Samuelly la Paris. Cele două 
foste deținute politice ar fi fost supuse unor ample interogato- 
rii în care ambele l-ar fi indicat pe Mihail Opran drept vino- 
vat pentru arestările Lyei Popescu, Paulei Ventzel și Constanţei 
Magoş (pe care, probabil, le cunoscuseră în detenţie), precum 
şi a lui Mihail Țanţu. Depoziţiile fostelor deținute politice ar fi 
cântărit foarte greu, atât în reevaluarea lui Opran de către ser- 
viciile secrete franceze, care ar fi diminuat până la zero legă- 
tura cu acesta, cât și în rândul emigrației române!. Intervalul! 


' ACNSAS, Fond Informativ, dos. 361 225, vol. 2, f. 21. 

pare să coincidă cu unele „scăpări” ale lui Opran în discuţiile 
transpuse ulterior în notele trimise Securităţii. În 1965, Florin 
Diaconescu îi mărturisea fratelui său că Opran lucrase până în 
urmă cu doi sau trei ani pentru serviciul informativ al prefec- 
turii poliției (DST), iar plecarea sa ar fi fost cauzată de refuzul 
comunicării unor date către francezi. Cu altă ocazie, Opran i-ar 
li spus lui „Dobrescu” că francezii l-ar fi concediat în schimbul 
recuperării din ţară a doi spioni descoperiți de Bucureşti, dar 
legenda aceasta este foarte puţin credibilă. 

Mult mai probabil este ca Mihail Opran să-şi fi păstrat unele 
legături cu serviciile secrete franceze, chiar dacă nu ca anga- 
jat sau colaborator permanent. lar dacă este adevărat, atunci 
şansele cele mai mari s-ar îndrepta către DST (așa cum ştia şi 
Florin Diaconescu), cu toate că bănuiala celor de la Bucureşti 
viza tot vechiul SDECE. În plus, în 1968, Mihail Opran avea legă- 
turi constante cu Tiberiu Petreus şi Alexandru Constantinescu, 
tot exilați români suspectaţi că ar fi lucrat, sub acoperire, pen- 
tru DST. În favoarea ideii că fostul lider SIMRE încă mai con- 
lucra cu structurile secrete de la Paris este o mică greşeală 
operativă a lui Opran, sesizată de sursa „Sergiu'. Călătorind în 
Franţa în 1965, acesta a avut în permanenţă senzaţia că este filat. 
Întâlnindu-l, fostul comandor i-a spus că ştia că este în Franţa, 
iar când „Sergiu” l-a întrebat de unde avea această informaţie, 
Opran a părut că se precipită şi a schimbat subiectul. Totodată, 
agentul „Bengescu” transmitea Bucureştiului, doi ani mai târ- 
ziu, o notă în care reda, printre altele, și un fragment de discuţie 
cu Alexandru Cosereanu care îi relata că Opran i-ar fi vorbit 
că, recent, beneficiase de supravegherea permanentă a servi- 
ciilor franceze. Şi chiar față de „Dobrescu', la prima întâlnire, 
din 1965, fostul comandor i-a confirmat că a lucrat în trecut cu 
structurile informative franceze şi americane, iar în prezent era 

numai consultat punctual de către francezi în privința emigrației 
române. Să fi fost un adevăr? Să fi fost un bluf? Răspunsul mai 
poate fi aflat numai din arhivele franceze. 

Ultima parte a vieţii lui Mihail Opran este învăluită în 
aceleaşi incertitudini ca atâtea alte secvenţe ale biografiei 
sale. În 1969 se angajase la Philips sau, mai probabil, atelie- 
rul său lucra pentru marele concern olandez. Însă atât relaţia 
sa cu Renée Bruneau, cât şi fragila sa stabilitate financiară se 
apropiau de sfârşit: peste doi ani, conform unei note a agen- 
tului „Radu', Mihail Opran își investise ultimii bani într-o 
plăcintărie pe care a deschis-o la Paris alături de mai vechea 
sa colaboratoare Florica Gallet. În ciuda neajunsurilor în 
mijlocul cărora trăia, sau mai degrabă supravieţuia, fostul șef 
al SIMRE refuza să devină cetățean francez (statut care i-ar fi 
adus unele beneficii sociale), afirmând că a fost şi este un ro- 
mân nevoit să trăiască în exil. 

Dar chiar şi fără bani, lipsit de siguranța zilei de mâine şi, 
din motive neclare, ostracizat de o bună parte a comunității 
românești de la Paris, Opran nu ar fi putut renunţa la acti- 
vitatea informativă, fiind într-adevăr robul spionajului şi al 
acțiunilor secrete. Atunci când Alexandru Pallada, o mai ve- 
che cunoștință a sa din armată, ajuns între timp topometrist, a 
sosit în capitala franceză pentru câteva zile, Mihail Opran s-a 
grăbit să-l abordeze, căutând să afle informaţii despre situaţia 
din ţară. Puțin mai târziu, în 1971, îl reîntâlnea la Paris pe 
agentul „Fredy”, căruia i-a relatat cu lux de amănunte aface- 
rea deconspirării lui lon Tomoroveanu şi a lui Virgil Veniamin 
ca agenţi de influenţă ai Securităţii de către structurile secrete 
franceze. Supravegherea sa prin informatori trimiși să-l abor- 
deze, în virtutea unor prietenii din tinerețe, a continuat și în 


! ACNSAS, Fond SIE, dos. 183, f. 226. 

anii următori, însă singurele date obținute de aceştia de la 
Mihail Opran erau fel de fel de conspirații catolice şi maghiare 
impotriva României. Iar atunci când nu stătea la discuţii cu 
români veniţi temporar din ţară, fostul comandor se ocupa de 
acțiuni publicistice împotriva regimului de la Bucureşti. Așa 
cum a fost, spre exemplu, memoriul semnat împreună cu Ion 
Emilian împotriva editurii Larousse care ar fi publicat date 
false despre situaţia din România, informaţii care ar fi fost, de 
fapt, cifre de propagandă ale puterii comuniste. 

Moartea lui Mihail Opran nu este decât un ultim semn de 
intrebare al unei biografii cu prea multe umbre, prea puţine 
certitudini şi nenumărate episoade la limita incredibilului. 
Decesul său a survenit cândva între 1982 (data ultimei note 
identificate în dosarele sale) şi 1996 (momentul interviului dat 
de Ilie Rada, care afirma că participase la înmormântarea fos- 
tului său șef'). Nu a fost publicat niciun necrolog în vreun ziar 
cunoscut. Pare să nu fi fost pomenit în niciun jurnal sau volum 
de memorii al cuiva din exil. Nu i s-a organizat nicio slujbă de 
pomenire la care să fie chemaţi românii din emigrația parizi- 
ană. Invizibil până la absenţă, Mihail Opran a trăit, a luptat, a 
greşit şi a sperat, şi în cele din urmă a murit cu aceeaşi discreţie 
specifică agentului secret. 

Şi Gelu Belu, fostul şef al rezidenţei SIMRE din Viena, ajun- 
sese la începutul anilor 1960 o umbră a agentului din urmă cu 
zece ani, când dispunea de fonduri generoase şi de încrederea 
serviciilor secrete occidentale, recruta marinari, conducea in- 
terogatorii, imagina rețele de spioni și pregătea microfilme şi 
staţii clandestine de radio-emisie pentru cei din țară. Acum 
umbla cu haine ponosite, mereu apăsat de gândul nesiguranţei 
financiare, al ratelor la bancă şi al nevoilor pe care urma să le 


' Arhiva Rador, Interviu cu Ilie Rada, cota R809. 

aibă odată cu naşterea primului său copil. Cum Securitatea îl 
considera o persoană avidă de bani şi dispusă să intre în orice 
combinaţie i-ar fi adus un câştig material, starea sa deplora- 
bilă îl transforma într-un obiectiv predispus la recrutare. lar 
dacă grijile sale nu ar fi fost de ajuns, ofiţerii puteau pune în 
ecuaţie şi soarta rudelor sale aflate în închisorile politice din 
România. Astfel că, în 1961, maiorul Neagu Cosma și căpitanul 
Constantin Secuiu au decis să-l folosească pe Florea Ardeleanu 
pentru o propunere directă către fostul agent SIMRE. Alegerea 
lui „Viorel” nu era întâmplătoare - lunga relaţie de colaborare 
a acestuia cu Belu îl recomanda drept cea mai potrivită per- 
soană pentru a purta o discuţie delicată, iar atașamentul său 
față de Securitate fusese dovedit constant timp de aproape un 
deceniu. În plus, păstrarea conspirativităţii sale nu mai avea 
rost, de vreme ce Belu începuse să manifeste unele suspiciuni 
asupra sa. Conform instructajului, Ardeleanu urma să poarte 
o discuţie între patru ochi cu Gelu Belu într-un loc în care nu 
ar fi existat pericolul de a fi deranjaţi sau înregistraţi. Potrivit 
legendei, marinarul fusese recent arestat de Securitate care i-a 
arătat că ştie totul despre activitatea sa şi a lui Gelu Belu, ast- 
fel că l-a trimis la Viena ca mesager al Bucureştiului. Fostului 
şef al rezidenței SIMRE i se propunea să lucreze informativ 
pentru Securitate, iar în schimbul cooperării erau eliberate ru- 
dele sale din închisoare (exprimare voit vagă), va primi ajutor 
material şi chiar va fi lăsat să scoată persoane din ţară contra 
cost, pentru a-şi suplimenta veniturile, ba chiar i se vor des- 
chide uşile dacă va decide să se repatrieze. Unde, cu alte cu- 
vinte, „va fi iertat de tot răul ce l-a făcut”. În cazul în care va 
accepta, va trebui să redacteze un memoriu în care să-și de- 
scrie întreaga activitate de spionaj, document care va fi adus 
în ţară de Ardeleanu. În cazul unui refuz, marinarul trebuia 

să-i transmită o singură frază: „să se gândească foarte, foarte 
bine la viitor, deoarece până acum nu l-a deranjat nimeni”'. Se 
luau în calcul şi scenarii alternative pentru care erau stabilite 
posibilele desfășurări: dacă Belu i-ar fi propus lui Ardeleanu 
să rămână în Austria, navigatorul trebuia să-i precizeze că un 
asemenea gest nu ar face altceva decât să extindă represaliile şi 
asupra familiei sale. Totodată, în cazul în care fostul agent ar 
fi intenţionat să-l denunte, „Viorel” trebuia numai să-i amin- 
tească de toate deturnările de fonduri și informaţii exagerate 
de care Belu era răspunzător şi care încă erau necunoscute de 
serviciile occidentale. 

Respectând întocmai instructajul primit, Florea Ardeleanu 
l-a abordat pe Gelu Belu la 18 ianuarie 1962. Cele auzite l-au pus, 
fără îndoială, în dificultate pe fostul agent de la Viena care a cău- 
tat să amâne orice răspuns, mai ales că acesta s-a speriat de cât de 
bine era informată Securitatea asupra stării sale, amănuntul că 
ofiţerii ştiau că soția lui este însărcinată tulburându-l vizibil. De 
aceea, Belu i-a cerut marinarului să spună Securităţii că nu l-a 
găsit şi, între timp, să se intereseze de soarta părintelui Ionescu 
din Săftica. Cei doi s-au revăzut abia la 30 mai, când Ardeleanu 
i-a repetat întreaga propunere din partea Securităţii. Belu însă 
voia să afle dacă cel din fața sa respectase instrucțiunile pe care 
i le dăduse, iar când a auzit că marinarul a destăinuit ofiţerilor 
încercarea de eludare a unei decizii, reacţia sa a fost foarte ner- 
voasă, amenințându-l pe Ardeleanu cu arestarea şi denunțarea 
către serviciile secrete din Viena, ceea ce ar fi dus la detenţie. 
Chiar dacă a căutat să se calmeze, Belu părea măcinat de soarta 
foştilor săi colaboratori din ţară, întrebându-l speriat şi retoric 
„ce vor face acum preotul, Marin şi toți ţăranii? Or să-i aresteze 
pe toți!” Grija pentru cei pe care credea că-i atrăsese în acțiunile 

de spionaj îl afecta realmente într-o frapantă discrepanţă față de 
ceea ce se putea întâmpla cu rudele sale. Sau poate că Belu doar 
brava atunci când afirma că „o să-mi aresteze familia. Ei şi? Au 
fost ei arestaţi şi eliberaţi în câteva rînduri! Or să mai fie arestaţi 
încă o dată şi gata”. În faţa acestei tirade de acuze, suspiciuni 
şi cuvinte grele, „Viorel” a reacționat calm, cu un răspuns la fel 
de ameninţător cu privire la devoalarea adevăratelor acţiuni ale 
fostului agentului SIMRE. Pus în faţa unei situaţii neașteptate 
şi a unor alegeri deloc uşoare, Belu a decis să încerce să contro- 
leze el jocul: a acceptat verbal o colaborare, însă informaţiile pe 
care le-a dat, veridice în fond, erau sumare, vechi şi oricum cu- 
noscute de Securitate. A lăsat să se înțeleagă însă că în viitor ar 
putea obţine date mai noi despre cei implicaţi în serviciile de 
spionaj, dar până atunci colaborarea dintre el şi autorităţile de la 
Bucureşti se poate dezvolta pe linia scoaterii din țară a unor per- 
soane, urmând ca banii să se împartă între el şi ofițerii din țară. 
Probabil că intenţia sa nu a fost atât de subtilă pe cât a sperat, 
deoarece reacția Securităţii a fost destul de tăioasă. Ardeleanu a 
fost instruit ca la următoarea întâlnire de la Viena, programată 
pentru sfârşitul lunii iulie, să-i comunice că „ofițerul a mai spus 
că desigur nici nu vor să facă nimic cu forța, ci totul să fie fă- 
cut cu liber consimțământ; dar să existe sinceritate, seriozitate şi 
dorinţa de a sluji Patria”. Însărcinat cu decizia asupra detenţiei 
politice a unora dintre rudele sale apropiate, Belu avea așadar 
„deplina libertate” de a alege să aibă dorinţa de a lucra pentru 
regimul împotriva căruia luptase ani de zile. 

Următoarea întâlnire s-a petrecut la 28 iulie 1962, când 
Ardeleanu și Belu s-au revăzut la Viena, discuţia având loc în 
mașina acestuia din urmă. „Viorel” i-a transmis că ofițerul i-a 

spus că „Securitatea va avea răbdare, că nu e vorba de pistol 
pe masă sau amenințări aşa cum crede Gelu, dar el să nu-şi 
închipuie că îşi poate bate joc de securitate” 
această colaborare să poată exista, era nevoie de liste detaliate 


. Dar pentru ca 


cu numele celor implicaţi în acţiunile de spionaj duse împo- 
triva regimului comunist şi de detalii despre misiunile din anii 
precedenţi. Numai astfel, îşi încheia Ardeleanu discursul pre- 
gătit cu migală, vor fi eliberaţi fratele şi cumnatul său. Vestea că 
şi Iosif Boroş era din nou încarcerat pare să-l fi uimit şi bulver- 
sat pe Belu care nu ştia decât că fratele său s-ar afla în temniţă. 
Aşa că a rupt o bucată de hârtie şi a scos un creion pe care 
i le-a dat lui Ardeleanu, cerându-i să scrie câteva informaţii 
după dictarea sa. Gestul său nu era unul hazardat, ci dimpo- 
trivă: fostul agent de informaţii ştia foarte bine că un asemenea 
document olograf ajuns în mâinile Securităţii ar fi fost dovada 
irefutabilă a colaborării sale cu care, mai apoi, putea fi oricând 
şantajat. lar marinarul a început să scrie informaţii succinte 
despre Beaumont şi Rossignol, precum şi despre secţiile pen- 
tru România ale serviciilor de informaţii franceze şi ameri- 
cane aşa cum le cunoscuse Belu până în 1956. Documentul 
era mai degrabă o foarte scurtă şi vagă notă decât o declaraţie 
ori un memoriu cum se aşteptau probabil cei de la Bucureşti. 
Mai mult, Belu s-a eschivat să stabilească o întâlnire viitoare şi 
i-a cerut lui Ardeleanu să nu apară neanunțat la atelierul său. 
Dar chiar şi aşa, „Viorel” nota în încheierea raportului său că 
„Gelu Belu a părut foarte schimbat în bine şi mi-a făcut impre- 
sia unui om care s-a hotărât să lucreze”. 

Cei doi s-au revăzut în toamnă, când, din nou, Belu s-a es- 
chivat de la furnizarea unor note scrise sau a unor informaţii 

verbale concrete. Promitea însă că data viitoare va da un plic 
cu informații în urma căruia se lăuda că Securitatea „va avea 
ce lucra 5 ani”. Până atunci spera să scoată din ţară, cu acordul 
tacit al Securităţii, două persoane, operaţiune care să-i aducă 
un câștig financiar deloc de neglijat. Dar cum nici el nu furniza 
informaţii, nici ofiţerii de contraspionaj nu dădeau undă verde 
acestei mici afaceri transfrontaliere. Mai mult, pe lângă amâ- 
narea transmiterii unor date relevante şi eschivarea de la întâl- 
nirile cu Florea Ardeleanu, Belu a încercat să-i inducă în eroare 
pe cei de la București. Potrivit marinarului, atunci când i-a so- 
licitat detalii despre agenţii trimişi în țară de către SIMRE, fos- 
tul șef al rezidenţei din Viena a afirmat că nu cunoaşte mare 
lucru, doar a auzit de câţiva parașutați, dar el personal nu a 
cunoscut pe nimeni. A fost însă o greșeală flagrantă, căci atât 
Belu, cât şi Opran ştiau că Gigi Saramet fusese arestat în 1950 
şi supus unor interogatorii în care, aproape sigur, mărturisise 
şi despre întâlnirile de la Viena de dinainte de plecarea sa spre 
țară împreună cu Ţanţu. Aşa că Gelu Belu trebuia să-şi fi dat 
seama că Securitatea cunoaşte măcar implicarea sa în misiu- 
nea 'Țanţu-Saramet, eroarea sa fiind repede remarcată în ana- 
lizele ulterioare din procesul de contactare şi aducere a sa la 
colaborare cu regimul de la Bucureşti. 

Răbdarea conducerii contraspionajului comunist începea 
să se apropie de sfârşit, dovadă fiind că în aprilie 1963, Neagu 
Cosma cerea, într-o observaţie olografă pe una dintre analizele 
din dosar, ca până în vara anului respectiv să se lămurească 
odată pentru totdeauna poziţia lui Belu. Însă relaţia oscilantă 
cu fostul agent SIMRE avea să mai treneze câţiva ani, într-o sin- 
teză din martie 1964 considerându-se că procesul de recrutare 
a obiectivului „Beno” avansa, însă prea încet şi într-un mod 
nesatisfăcător: Belu nu semnase vreun angajament, evita în 

general întâlnirile cu agentul „Viorel, iar atunci când totuşi se 
vedeau, furniza numai informații verbale şi fără nicio valoare 
informativă. Începea să înțeleagă că pe oamenii săi din ţară îi 
pierduse definitiv în jocul secret cu puterea de la Bucureşti: 
în aprilie 1964, atunci când Florea Ardeleanu i-a dat o ţigară 
cu un mesaj de la preotul din Săftica, răspunsul lui Belu a fost 
scurt și concis: „probabil părintele Ionescu a scris acest bilet cu 
pistolul la tâmplă”!. Aceeaşi poziţie evazivă a avut-o şi anul ur- 
mător, când agentul „Viorel” i-a cerut informaţii despre Vasile 
Mailat şi Eftimie Gherman, Belu acceptând să dea o serie de 
date care însă erau vechi şi oricum cunoscute de Securitate. 
În plus, a încercat să scoată din ecuaţia unei colaborări cu 
Bucureştiul episoadele activităţilor secrete, rugându-l pe ma- 
rinar să transmită că „nu vrea să mai discute de ce a fost în tre- 
cut şi este dispus ca pentru probleme comerciale și de patente 
să discute cu domnul de la Bucureşti”. Atitudinea lui Gelu Belu 
exasperase conducerea Securităţii care se vedea irosind timp 
şi resurse într-o acțiune ce nu aducea niciun rezultat notabil și 
nici nu părea că o va face prea curând. De aceea, unul dintre 
responsabilii de caz nota în septembrie 1965: 


părerea mea este că nu se întrevăd niciun fel de perspec- 
tive cu acest Gelu Belu. Nu avem nevoie nici de consideraţii 
generale - fără valoare - şi nici de sugestii în legătură cu po- 
litica statului nostru. 

Întrucât agentul i-a promis că va mai trece pe la el, sunt de 
acord să mai fie contactat o dată. Dacă la acest contact va da 
problemele concrete solicitate — şi acest lucru să se aibă în ve- 
dere la instruirea agentului - vom continua. Dacă nu, să ter- 
minăm cu această poveste’. 


' ACNSAS, Fond Informativ, dos. 551 173, vol. 6, vol. 9, f. 66. 

lar povestea sa, cuprinsă în aproape 13 dosare de urmă- 
rire informativă, avea să se termine în 1968, prin încheie- 
rea acţiunii deschise de Securitate. Gelu Belu îmbătrânise, se 
schimbase, renunţase la vise și speranțe, şi se resemnase cu 
realitatea pe care o trăia. În 1966, devenise și cetăţean aus- 
triac, iar o mare parte din timp era dedicată muncii în cadrul 
firmei Zotter. Afacerea însă a mers din ce în ce mai prost, aşa 
că a fost nevoit să o vândă şi, din lipsă de alternative, să se an- 
gajeze ca portar la unul dintre hotelurile vieneze, bazându-se 
în special pe salariul soţiei şi pe sprijinul primit de la socrii 
săi (el era funcţionar la poştă, iar femeia deţinea un magazin 
de peşte). 

Dezamăgit de deznodământul eforturilor sale din exil, dar 
şi de status-quo-ul internaţional, și după 1965 de aprecierile 
venite din Occident pentru Nicolae Ceauşescu, Gelu Belu a 
renunţat la orice luptă împotriva puterii comuniste din ţară. 
Chiar îi mărturisea lui Ionel Socaci, un tânăr care ajunsese la 
Viena şi ceruse azil politic, că orice speranţe în privinţa înlătu- 
rării regimului de la Bucureşti sunt „iluzii” şi „nebunii curate” 
Asta nu-l împiedica să rămână însă pe aceleași poziţii antico- 
muniste, chiar dacă pasive. De aceea, în 1968, când şi-a revăzut 
mama, care a putut veni pentru câteva zile la Viena, s-a certat 
cu aceasta deoarece bătrâna îi spunea că Ceaușescu este „un 
fiu al poporului” şi fără el „ţara s-ar fi distrus”, afirmaţii care 
l-au dezamăgit şi iritat. 

Dar la fel ca atâţia alți exilați, fostul agent era măcinat de do- 
rul de ţara sa natală și ar fi fost dispus să asculte pe oricine vor- 
bindu-i din şi despre România. Deziluzia în care trăia era atât 
de puternică, încât se retrăsese cu totul din viața emigrației, 
mai ales că aproape toţi cei pe care-i ajutase să se stabilească în 
exil îl uitaseră complet. Dar nici el nu-i mai căuta, spunând că 

„toţi sunt măgari şi n-are rost să se plângă acestora”. Mai avea 
doi prieteni apropiaţi, dintre care unul era, totodată, și infor- 
matorul „lordan” al Securităţii. Nu este de mirare că, în ultima 
parte a vieții, Gelu Belu considera că și-a ratat viaţa, singurele 
sale puncte de sprijin rămânându-i familia, fiind foarte ataşat 
de fiul său şi de credinţa în Dumnezeu. 


Liniştea înșelătoare: urmărirea foștilor agenţi 


Nu toţi foştii agenți ai SIMRE aveau să fie contactaţi de 
Securitate, după ieşirea lor din zona activă a domeniului in- 
formativ, spre a fi aduși la o formă de colaborare cu regimul 
de la Bucureşti. Ceea ce nu înseamnă că viaţa ulterioară nu a 
continuat să rămână într-un fel sau altul în umbra acțiunilor 
din primii ani ai emigrației, iar activitatea lor să nu fie, măcar 
superficial sau ocazional, în atenţia contraspionajului din ţară. 

După ce, în viziunea Securităţii, fusese scăpat printre 
degete ca urmare a abordării prea târzii, Puiu Petrescu a 
continuat să fie urmărit prin intermediul unor persoane ră- 
mase în ţară, cu care fostul general mai păstra vagi şi rare 
corespondențe. Spre exemplu, în august 1964, îi trimitea lui 
loan Mişa, un vechi prieten recrutat între timp ca informa- 
tor sub numele conspirativ „Vasile”, o scrisoare în care îi măr- 
turisea că nu a uitat de locurile natale, dar că este „imposibil 
să mai revină vreodată în ţară. Timpul trece şi noi cu el”. În 
toamna aceluiași an, generalul Petrescu şi soţia lui s-au mu- 
tat din Siracuza la Washington, schimbarea având darul de a 
retrezi suspiciuni la București că bărbatul de 75 de ani ar lu- 
cra — ca instructor - pentru CIA. Cu toate acestea, vârsta îna- 
intată a obiectivului „Petre” și lipsa unor indicii că s-ar mai 


' ACNSAS, Fond SIE, dos. 677, f. 133. 

implica în acţiuni împotriva regimului de la Bucureşti au de- 
terminat în 1965 închiderea dosarului său de urmărire. 

Tot în Statele Unite s-a stabilit și Mircea Pătru, pentru 
care primii ani peste Ocean stau sub semnul incertitudinilor. 
Majoritatea datelor strânse de Securitate despre viața lui Pătru 
în Statele Unite la începutul anilor 1960 par să creeze imaginea 
unui exilat nefericit, abătut, măcinat uneori de dorul de ţara 
natală, trăind cu greu de la o lună la alta. În 1963 era semnalat 
că îşi ducea traiul ca simplu muncitor la o întreprindere meca- 
nică din New York, iar un an mai târziu fostul ofiţer era anga- 
jat ca portar la un hotel din Manhattan. Dificultăţile materiale, 
dar şi noua direcţie politică promovată de Nicolae Ceaușescu, 
par să-l fi convins pe Mircea Pătru să ia serios în considerare 
ideea repatrierii. Astfel, în 1966 este semnalat că s-ar fi pre- 
zentat la o reprezentanță diplomatică românească din Statele 
Unite, unde ar fi cerut să îi vorbească ambasadorului Petre 
Bălăceanu, pe care îl cunoştea din tinereţe, însă diplomatul a 
refuzat dialogul. Mircea Pătru susținea că dorea să cunoască 
detaliile procedurii de repatriere, împins fiind la acest gest de 
starea sa materială proastă, însă ulterior a renunțat la demers. 

Uşurinţa cu care a abandonat ideea repatrierii şi trecutul 
său de lider al SIMRE au determinat Bucureştiul să-l privească 
totuşi cu scepticism. DGIE cataloga gestul său ca încercarea 
unui agent de sondare a perspectivelor informative din interia- 
rul reprezentanței diplomatice, nicidecum ca actul de disperare 
al unui exilat aflat la capătul puterilor. În urma investigațiilor, 
UM 0123/1 ajungea la concluzia că Mircea Pătru se afla la acel 
moment în serviciul FBI, având ca misiuni infiltrarea pe lângă 
grupurile artistice ori delegaţiile româneşti care ajungeau în 
Statele Unite, cu scopul de a obţine date de la membrii aces- 
tora şi de a redacta sinteze despre emigrația românească din 

America. Cu siguranță, Pătru încă se implica la acel moment 
în viaţa comunității româneşti de peste ocean şi îşi manifesta 
disponibilitatea de a adera la acțiuni împotriva regimului de la 
București, dovadă fiind discuțiile purtate cu Ion Raţiu în decem- 
brie 1964, cu ocazia vizitei viitorului lider țărănist la New York. 
Cât despre starea sa materială precară și gândul de repatriere, 
acestea par să fie aspecte ale unei legende construite să-i ascundă 
adevăratul statut, căci în ianuarie 1965 primea cetăţenia ameri- 
cană!. Aşadar, este probabil ca datele DGIE să fi fost corecte, iar 
Mircea Pătru să fi colaborat, într-o formă sau alta, cu serviciile 
secrete americane, mai ales că ulterior a obținut un confortabil 
post de asistent universitar la catedra de studii româneşti a unei 
universităţi americane. Nu peste mult timp, înființa alături de 
Constantin Abeles o organizaţie care îşi propunea să-i reunească 
pe toţi foştii aviatori români aflaţi în SUA. Interesul pentru viaţa 
exilului românesc și pentru situaţia din țară nu l-au părăsit până 
la sfârșitul vieții, dovadă că în iunie 1986 se număra printre cei 
câțiva români care luau parte la evenimentele dedicate împlini- 
rii a 30 de ani de la atacul de la Berna. Mircea Pătru a murit la 
17 iulie 1987, în Statele Unite, fără să mai calce pe pământul țării 
sale ori să trăiască evenimentele care au condus la prăbuşirea re- 
gimului comunist din România. 

Tot în lumina obscură dar intimidantă a serviciilor se- 
crete a rămas şi Bazil Raţiu, numai că drumul pe care l-a ales 
a fost unul mai puţin comun pentru cei din emigrație. După 
despărţirea de SIMRE, în 1956-1957, fostul maior nu a părăsit 
domeniul informativ, primind poate cele mai multe oferte de 
colaborare dintre toți foştii agenţi ai structurii româneşti. După 
ce refuzase oferta serviciilor secrete turceşti, Raţiu a dat curs 


"Jon Raţiu, Jurnal. Reorganizarea exilului (1963-1968), volumul 3, Co- 

unei alte propuneri, venită din partea structurilor elveţiene, cel 
mai probabil prin intermediul colonelului Robert Frick, o altă 
veche cunoştinţă din vremea în care lucra ca ataşat militar. Sub 
legenda unei poziţii de inginer la o companie farmaceutică din 
Geneva, Raţiu a lucrat ca expert al Statului Major Elveţian pen- 
tru problemele militare din estul Europei şi, în paralel, ţinea 
cursuri la Şcoala Superioară de Război. 

Securitatea l-a urmărit în permanență, căutând să-i țină 
sub supraveghere atentă rudele rămase în ţară, în unele cazuri 
chiar să le recruteze ca informatori. Prima vizată a fost soacra 
sa, cu care Raţiu ținea o rară, dar constantă corespondență la 
mijlocul anilor 1950. Bănuind acest lucru, fostul maior a încer- 
cat să inducă în eroare contraspionajul comunist, dând impre- 
sia că ar locui aproape de Düsseldorf, şi pentru aceasta a folosit 
căsuţa poştală a fratelui său, Emil Raţiu, care murise în 1954. 
După 1957, Securitatea a schimbat strategia, căutând să-l de- 
termine, prin intermediul mamei sale şi al unei alte rude - cea 
din urmă recrutată ca informator — să se repatrieze, dar fără 
succes. Bazil Raţiu şi-a petrecut restul vieții în liniştea deplină 
a Ţării Cantoanelor, bântuit câteodată de cele două drame care 
l-au marcat profund: moartea singurului său copil, la doi ani și 
jumătate, şi decesul lui Sabin Mare. 

Dintre foştii agenţi SIMRE aflaţi în emigrație, alături de 
Mihai Opran, cel care a produs cea mai multă anxietate condu- 
cerii Securităţii a fost şi a rămas fără îndoială Ilie Rada. Dacă în 
cazul fostului său şef, motivele sunt date de informaţiile pe care 
le cunoştea şi de „mania spionajului” de care „suferea”, în cazul 
lui Rada, cauzele erau de altă natură. În fond, fostul ofițer de an- 
chete penale de la Oradea trădase o dată Securitatea în 1949, 
atunci când fugise din țară împreună cu Toma Elekes, şi scăpase 


' ACNSAS, Fond Informativ, dos. 712 333, f. 91. 


Războiul spionilor 721 


încă o dată patru ani mai târziu, atunci când eludase capturarea 
în încercuirea de la Pir şi izbutise să treacă granița în Iugoslavia. 
Dacă fentase de două ori „brațul înarmat al Partidului”, atunci 
de ce nu ar fi făcut-o şi a treia oară? De aceea, în 1956, ofițerii 
de la Direcţia I erau ferm convinși că Ilie Rada se pregăteşte să 
vină din nou în țară, cu misiune de spionaj. Dar după încetarea 
parașutărilor şi, mai ales, după înfrângerea Revoluţiei Maghiare 
din 1956, când cei din Est au înțeles că Occidentul nu-i va spri- 
jini cu adevărat în lupta împotriva comunismului, Ilie Rada s-a 
resemnat cu gândul că bătălia lui s-a încheiat. Ceea ce nu a în- 
semnat că trauma a fost depășită, că amintirile nu l-au mai hăi- 
tuit, ori că remușcările şi sentimentul de vinovăţie pentru tot 
ceea ce a pătimit familia sa s-ar fi stins. Într-o scrisoare trimisă 
în februarie 1957 tatălui său, fostul agent SIMRE îi mărturisea: 


Au trecut mai multe luni, ba chiar ani, de când sper că 
s-a făcut pace în sufletele noastre. Bineînţeles, această pace e 
plină de regrete, plină de durere şi suferință. 

Cred că mă veţi înţelege că acest amar îl petrec şi-l împart 
cu voi, bineînţeles într-o altă măsură... fiind departe de voi. 

De voi însă aş vrea să ştiu multe, multe de tot. Mi-e dor de 
voi. Un dor nespus. Dor de toate, dor să răzbun suferinţele 
voastre. 

Mi-e dor să sufăr pentru voi, fiind că voi ați suferit 
nevinovați pentru mine. [...] 

Ah! Dar spuneți acelor prieteni care v-au făcut să suferiți 
că până şi mormintele lor vor fi călcate de mânia care a um- 
plut sufletul meu’. 


Însă trecutul nu mai putea fi schimbat, iar viața mergea 
înainte. Rada s-a căsătorit cu Gaby, o franțuzoaică pe care o 

cunoscuse după sosirea în Franţa, cu care se logodise înainte 
de misiunea în ţară şi care îl aşteptase cu sufletul la gură să 
se întoarcă teafăr!. În 1957 s-a născut fiul său, Raoul, de care 
era foarte mândru şi pe care ar fi vrut să i-l prezinte tatălui 
său. Locuia pe strada Rue Deguerry din arondismentul 11, 
într-un cochet imobil hausmannian de patru etaje și lucra ca 
inginer electrician într-o fabrică pariziană. Frecventa bise- 
rica ortodoxă română din Rue Jean de Beauvais şi, chiar dacă 
activitatea sa de agent secret era îngropată undeva în trecut, 
mai coresponda cu Mircea Pătru, aflat în Statele Unite, și 
cu Nicolae Naghirneac, stabilit tocmai în Guyana franceză. 
Singurul cu care rămăsese în legături foarte apropiate era 
Mihail Opran, pe care îl vizita foarte des prin 1963-1964, cei 
doi petrecându-și multe nopți discutând despre situația din 
țară, spre groaza soţiei lui Rada care-l privea pe Opran ca pe 
un pericol pentru familia sa, temându-se că îi va convinge 
soțul să se implice într-o altă misiune în ţară. 

Oricât de ridicole ar putea părea acum, spaimele doam- 
nei Rada erau pe atunci, într-un fel, şi temerile Securităţii, 
care a continuat supravegherea fostului agent. Potrivit note- 
lor date în 1973 de sursa „Bărbulescu”, recent revenită de la 
Paris, Rada era marcat de dorul de țară, căci pe tot parcursul 
întâlnirii a băut ţuică de prune adusă din România şi a cân- 
tat cântece populare româneşti. Dar atunci când informatorul 
l-a întrebat despre misiunea sa în țară, Rada și-a schimbat sta- 
rea şi l-a repezit, bănuindu-l, corect de altfel, că este agent al 
Bucureştiului. Chiar dacă primise cetăţenia franceză, Rada nu 
se gândea să vină în România de teamă că ar putea fi arestat, 
dar voia să îşi trimită fiul şi a doua soţie (o franțuzoaică mai 
tânără cu 25 de ani) într-o excursie în România. Însă dorul de 

pământul natal, de satul în care a copilărit, de ulițele pe care 
le străbătea în tinereţe şi de mormintele părinților săi a rămas 
viu în sufletul său şi, în ciuda situației materiale bune şi a fa- 
miliei pe care o avea, nu a putut fi stins de trecerea anilor şi de 
miile de kilometri care-l despărțeau de tărâmul pe care-l visa 
fără încetare. Atunci când s-a întâlnit la începutul anilor 1970 
cu un alt român venit din ţară, despre care ştia că se întâlnise 
cu fratele său Gheorghe, lui Ilie Rada „i s-au umplut ochii de 
lacrimi şi spunea că îi este foarte dor de patrie şi că ar dori să 
sărute o dată pământul românesc înainte de a închide ochii şi 
să-şi vadă satul în care s-a născut şi a copilărit însă nu ştie dacă 
va avea această fericire”. Ilie Rada a fost, de altfel, şi unul din- 
tre puţinii foşti agenţi ai SIMRE din exil care au avut ocazia 
să vadă, în decembrie 1989, prăbuşirea regimului împotriva 
căruia luptaseră cu decenii în urmă. Este neclar dacă Rada a 
mai călcat sau nu pe pământ românesc, însă în 1996 i-a oferit 
lui Octavian Silvestri un scurt interviu telefonic pentru arhiva 
RADOR, fiind singura sa relatare — chiar şi sumară - a acțiunii 
în ţară din 1953. Fostul agent a murit la 28 februarie 2006, în 
comuna Le Neubourg din Normandia, la vârsta de 83 de ani. 
Singurul agent al SIMRE care avea să trăiască momen- 
tul 1989 şi despre care se cunoaşte cu siguranță că a păşit în 
România postcomunistă este Neagu Djuvara. După plecarea 
sa din fruntea structurii informative, a lucrat pentru o scurtă 
vreme în München, la REL, unde însă nu s-a simţit în lar- 
gul său. A revenit pentru trei ani la Paris, la Fundaţia Carol 
condusă de Virgil Veniamin. În 1961, Neagu Djuvara a pără- 
sit Europa pentru o funcţie de consilier diplomatic în Nigeria, 
unde avea să petreacă 23 de ani. Fostul şef SIMRE a fost mereu 
sub supravegherea Securităţii, legăturile cu rudele şi prietenii 

săi din ţară fiind permanent filate. Djuvara a revenit în ţară în 
1990, unde s-a remarcat ca una dintre recuperările din exilul 
românesc postbelic. Cunoscut îndeobşte ca istoric, a publicat 
mai multe cărți de profil şi a susținut nenumărate conferinţe. 
Despre rolul său ca şef al SIMRE timp de aproape cinci ani a 
povestit foarte rar: mai întâi în 1997, într-o scurtă prelegere 
de la Memorialul Sighet, iar la începutul anilor 2000 în singu- 
rul său volum de memorii. Intitulat sugestiv Anii cei mai grei 
din viata mea, capitolul dedicat activităţii în cadrul SIMRE se 
concentrează pe misiunea grupului Fiii Patriei, atingând elip- 
tic modificările de organigramă ale structurii și îndepărtarea 
sa din 1956 ca urmare a afacerii Silviu Crăciunaș. Impresia ge- 
nerală din fragmentul respectiv este a unei rețineri ferme de 
a intra în detaliile operaţiunilor secrete. În interviul realizat 
în 2016, dedicat exclusiv activităţii SIMRE sub conducerea sa, 
Djuvara a refuzat să discute alte amănunte decât cele publicate 
deja. De altfel, a fost ultimul agent SIMRE în viaţă, trecând la 
cele veşnice la 25 ianuarie 2018, la București. Avea 101 ani. 


Agenţii dubli din exil 


Dintre cei aflați în emigrație şi care gravitaseră în jurul 
SIMRE şi al proiectelor adiacente, probabil cea mai ingrată pos- 
tură au avut-o cei care au făcut joc dublu, lucrând atât pentru 
servicii secrete ale exilului românesc, cât şi pentru Securitate. 
De oricare parte a Cortinei de Fier s-ar fi aflat, tot exista un 
anumit bagaj biografic cu care puteau fi şantajaţi ori care se 
putea răsfrânge într-un alt mod asupra lor. Interesant este că 
ambele personaje principale ale acestei categorii au un parcurs 
oarecum similar: fiecare a suferit detenţie politică (ce-i drept, 
din motive diferite) şi fiecare a căutat să iasă din identitatea in- 
confortabilă şi blamabilă a agentului secret. 

După căderea în dizgraţia Bucureştiului, Silviu Crăciunaș 
a fost unul dintre miile de deţinuţi politici de la începutul 
anilor 1950, până când Securitatea s-a convins că temerile 
care planau asupra lui sunt nefondate. Nu doar că a fost elibe- 
rat, ci şi reactivat ca agent secret şi trimis în Occident în 1957, 
ajungând să joace un rol de intermediar în tentativele de co- 
agulare a structurii informative private a lui Gelu Belu. În 
primii ani de după revenirea în lumea liberă, Crăciunaș şi-a 
onorat într-o bună măsură angajamentul faţă de Securitate, 
ca mai apoi să se despartă de legăturile cu puterea comu- 
nistă. Odată cu succesul semnificativ înregistrat în urma pu- 
blicării în 1961 a volumului de memorii The lost footsteps, în 
care amesteca fapte reale cu plăsmuiri menite să-i ascundă 
colaborarea cu serviciile din țară, Silviu Crăciunaș a intrat 
într-un con de umbră, stabilindu-se în Regatul Unit. Oficial, 
îşi manifesta teama de a nu fi urmărit de Securitate, dar, în 
realitate, fostul agent „Victor” încerca să rămână departe de 
nisipurile mișcătoare ale lumii serviciilor secrete, conştient 
fiind de vulnerabilităţile sale. Crăciunaş a murit la 1 februa- 
rie 1998, în orășelul Hove din sudul Angliei, fără ca legăturile 
sale cu Securitatea să fi fost devoalate în timpul vieţii. 

Un parcurs relativ similar pare să fi avut şi Gigi Saramet. 
Spre deosebire de povestea de viaţă a lui Crăciunaș, care s-a 
limpezit ca urmare a informaţiilor apărute după moartea sa și 
a cercetărilor istorice, ceea ce se cunoaşte despre biografia fos- 
tului agent „Ion” nu face altceva decât să sporească şi mai tare 
mitul construit în jurul său. Ultima parte a biografiei sale este 
încă deopotrivă neclară şi intrigantă, o înşiruire de umbre şi 
apariţii surprinzătoare. Se pare că, după ce de-a treia misiune 
în RPR ca agent al serviciului privat al lui Opran, Saramet a în- 
ceput treptat să renunţe la ipostaza de spion. Prima haină pe 

care a dezbrăcat-o, în 1959-1960, a fost cea a agentului „lon’, 
dar acest lucru s-a petrecut în condiţii neclare, referirile din 
documentele Securităţii catalogându-l exclusiv ca „trădător de 
patrie, precum Mihail Opran ori generalul Petrescu, în timp 
ce Neagu Cosma afirma că sfârşitul colaborării ar fi fost de co- 
mun acord. Drumul pe care intrase părea să fie unul liniar şi 
fără de întoarce: în 1961 sau 1962, Gigi Saramet renunța și la 
colaborarea cu cei din exil. Își lăsa astfel în urmă trecutul, în- 
cercările şi suferinţele, şi părăsea Europa pentru a se stabili la 
mii de kilometri distanță. Despre fostul său colaborator, Gelu 
Belu ştia că ar trăi undeva în America sau în Brazilia, în timp 
ce Neagu Cosma afirmă în memorii că Saramet s-ar fi stabilit 
în Australia, „unde, credea el, nu va întâlni pe niciunul din- 
tre aceia care-l puseseră să meargă pe sârmă mai mult de zece 
ani”!. În realitate, în octombrie 1962, Gigi Saramet se afla în 
Asunci6n, capitala Paraguayului, unde fusese descoperit dac- 
tiloscopic de către Interpol la cererea MAI de la Bucureşti, 
trăind sub identitățile de George Stănescu şi Goldhammer 
Gyorgy”. Se temea probabil că Securitatea l-ar fi putut pe- 
depsi pentru încetarea colaborării, fie prin răpire (asemenea 
lui Traian Puiu ori Oliviu Beldeanu), fie prin deconspirarea tu- 
turor activităților sale către Opran sau chiar către serviciile se- 
crete occidentale. Părăsise aşadar Europa, căutând să-și piardă 
urma într-o mică țară îndepărtată şi să devină un alt om, lă- 
sând în urmă pentru totdeauna viaţa de agent secret. Sau poate 
nu, iar aceasta era numai o legendă care trebuia să ajungă la 
Bucureşti pentru evitarea oricăror suspiciuni care ar mai fi pla- 
nat asupra sa şi pentru a scăpa odată pentru totdeauna de legă- 
turile sale cu lumea tenebroasă a spionilor. Se pare că Saramet 


! Neagu Cosma, op. cit., p. 253. 
? ACNSAS, Fond SIE, dosar 214, ff. 3-4. 

îşi păstrase identitatea, transformându-şi numai prenumele 
prea românesc într-un George mult mai pretabil pentru vorbi- 
torii de spaniolă din America Latină şi continua să trăiască în 
Paraguay. Enigmele vieţii sale nu se opresc însă aici. Conform 
unei note trimise Secretariatului de Stat de la Washington de 
către reprezentanța diplomatică americană de la Asunción, 
George Saramet ar fi fost între 1980-1986 unul dintre cele câ- 
teva sute de deținuți politici din Paraguay. Detenţia s-ar fi bazat 
pe articolul 79 din legislaţia paraguayană, care prevedea măsuri 
represive în cazul unor situații interne sau internaţionale care 
ar fi pus în pericol ordinea constituțională. Să fi fost Saramet 
un inamic pentru regimul dictatorial al lui Stroessner? Să fi că- 
zut victimă unei răfuieli personale cu liderul paraguayan, după 
cum avea să lase ulterior de înțeles? Să îl fi ajuns trecutul în 
slujba Securităţii și să fi fost bănuit de autoritățile paraguayene 
de activitate comunistă? Sau nimic din toate acestea? 

Ultimul lucru cert care se cunoaște despre Gigi Saramet nu 
răspunde, de fapt, la nicio întrebare de mai sus. Ba dimpotrivă. 
În 1991, un bărbat îmbrăcat elegant cobora dintr-o maşină lu- 
xoasă în faţa unui hotel din Bruxelles. Intra la recepţie şi îşi pu- 
nea paşaportul uruguayan pe masă. Angajatul din faţa sa era 
un român, Radu Tutoveanu, care până la emigrarea legală în 
Belgia, în 1982, trăise la Bucureşti. Copilăria sa era legată de o 
casă de pe strada Mătăsari, în care în anii 1950 erau înghesuiți, 
pe lângă familia sa, şi urmașii lui Dimitrie Dobrescu, primar 
al capitalei înainte de Primul Război Mondial şi ministru al 
justiţiei în guvernul lui Marghiloman. Nepoata fostului poli- 
tician conservator se căsătorise cu ofițerul Nicolae Saramet, 
nimeni altul decât fratele mai mare al lui Gigi, iar cei doi ti- 
neri fuseseră apoi naşii de botez ai lui Radu Tutoveanu. În 
anii 1950, în acea casă de pe Mătăsari îşi făcuse apariţia de 

câteva ori şi Gigi Saramet. În memoria familiei, venirile sale 
au stârnit groază, apoi uimire şi în cele din urmă teamă. Prima 
dată a apărut într-o stare fizică precară, fără dantură şi îmbră- 
cat ponosit, fiind probabil recent ieşit din închisoare. A cerut 
câţiva bani cu împrumut, apoi a dispărut fără urmă. Când a 
reapărut era sănătos şi plin de vigoare, foarte bine îmbrăcat şi 
coborând dintr-o maşină care se făcea imediat remarcată în 
monotonia Bucureştiului anilor 1950. Și-a plătit datoria şi a 
promis că va mai reveni. Ceea ce nu s-a mai întâmplat nicio- 
dată. Gigi Saramet a dispărut încă o dată fără urmă din viața 
fratelui său mai mare. În acea zi din 1991, la recepţia hotelului 
din Bruxelles, când Radu Tutoveanu a deschis paşaportul băr- 
batului din faţa sa nu și-a crezut ochilor. Potrivit documentu- 
lui, de cealaltă parte a mesei se afla George Saramet, născut în 
România, şi care nu putea fi altcineva decât fratele nașului său 
de botez, cel despre care nu se vorbea în familie. „Nu aveţi un 
frate Nicolae?” a fost întrebarea ce părea să redeschidă per- 
spectivele unei regăsiri nesperate. După ce și-a revenit în fire, 
Gigi Saramet a fost de acord să intre în legătură telefonică cu 
fratele său, prin intermediul lui Radu Tutoveanu. Discuţia însă 
a fost una dificilă, atât ca urmare a emoţiilor uriașe care îi mar- 
cau pe cei doi fraţi, cât şi din cauza barierei lingvistice. Gigi 
Saramet părea că a uitat complet limba română, cu excepția 
unor cuvinte de bază, şi vorbea doar în franceză. Fostul spion 
a acceptat invitaţia lui Radu Tutoveanu de a-i fi oaspete ziua 
următoare, ocazie cu care şi-a manifestat dorinţa de a reveni 
în țară, de a relua legăturile cu familia sa din România şi de a-i 
sprijini material în noua economie postdecembristă. Cel puţin 
ultima promisiune părea să aibă un oarecare fundament, de 
vreme ce, la hotelul din Bruxelles, se vorbea că oaspetele res- 
pectiv ar fi fost unul dintre cei mai bogaţi oameni de afaceri 

din Uruguay. Cu acelaşi prilej, Saramet i-a dat lui Tutoveanu 
adresa sa din Montevideo, aflată într-o zonă selectă a capita- 
lei uruguayene, precum şi două poze recente de familie. Chiar 
dacă era surâzător și elegant, Saramet părea foarte îmbătrânit, 
mult peste cei 67 de ani pe care îi avea, fiind probabil o dovadă 
tăcută a vieții complicate şi riscante pe care o dusese’. 

Apoi din nou tăcere. George Saramet nu a mai avut nicio 
legătură cu familia sa, nu s-a mai întors şi nu a mai căutat pe 
nimeni. Apăruse subit şi a dispărut la fel de abrupt. Chiar dacă 
vremurile se schimbaseră, regimurile se prăbuşiseră şi oamenii 
puteau să se bucure de libertăţi îndelung interzise, trecutul nu 
se stinsese niciodată. Probabil Gigi Saramet se depărta din nou 
de universul în care îmbrăcase prea multe haine, de la contra- 
bandist la spion, alegând să rămână mai degrabă necunoscut. 
Sau, mai bine spus, un mit. 


Ieşirea din infern 


Universul emigrației foştilor agenţi și colaboratori ai SIMRE 
cuprinde și o faţetă mai puțin cunoscută: a celor care au că- 
zut în mâinile Securităţii, au trecut prin anchete şi temnițe, 
au fost eliberaţi și, în cele din urmă, au reuşit să mai treacă o 
dată Cortina de Fier, stabilindu-se în lumea liberă. În fapt, este 
vorba despre o singură persoană, cu un destin cât o tipologie: 
Constanţa Olariu. 

După ce fusese condamnă la opt ani de muncă silnică, colabo- 
ratoarea lui Opran a fost transferată de la Jilava la Mislea în apri- 
lie 1956, iar trei luni mai târziu era adusă la Miercurea Ciuc’. În 
penitenciarul Mislea a cunoscut-o pe Magda (Margareta) Vasiu, 

! Arhiva personală Lucian Vasile, Interviu cu Mălina Mircioiu (Şaramet/ 


Şeremet), nepoata lui Gheorghe Saramet, București, 2022. 
* ACNSAS, Fond Penal, dos. 6 957, vol. 8, f. 175. 

fosta soţie a pilotului Decebal Vasiu, cu care va lega o prietenie 
strânsă în lunile următoare petrecute împreună în aceeaşi celulă 
de la închisoarea Miercurea Ciuc. În anii de detenţie, Constanţa 
Magoșş s-a remarcat printre celelalte deținute drept posesoarea 
unei memorii uimitoare, atât de cuprinzătoare, încât unele o bă- 
nuiau că fabulează, mai ales că avea și darul de a povesti dife- 
rite amintiri din libertate sau cărți pe care le citise în tinereţe. 
Oferea, de asemenea, lecţii de franceză, dar şi de cosmetică ori 
de bucătărie. 

Interesant este că primele două săptămâni pe care le-a 
petrecut în țară, în vila conspirativă a Securităţii, nu au fost 
incluse în perioada de reținere, prin urmare, detenţia ei a în- 
ceput oficial abia la 27 august 1951, atunci când a fost mu- 
tată la Malmaison, şi avea să expire la 24 august 1959. Dar 
atunci când a ieşit pe poarta închisorii din Miercurea Ciuc, 
Constanţa Magoş nu era un om liber. Considerată încă „ele- 
ment periculos”, Securitatea a decis să-i instituie pentru 36 de 
luni (suplimentate apoi cu alte 24) domiciliu obligatoriu în co- 
muna Rubla, din pustiul Bărăganului. Vestea că va fi forţată să 
trăiască într-un sat pierdut în câmpia aridă din sud-estul țării 
nu a fost singurul şoc pe care l-a avut Constanţa Magoș. În 
drumul spre noul domiciliu, aceasta a trecut prin Bucureşti, 
să-şi vadă soţul pentru care fusese atrasă în cursa întinsă de 
Securitate şi de care, numai oficial, divorțase. Ştia că sentimen- 
tele dintre ei erau puternice, legătura lor neputând fi frântă de 
distanţe, de graniţe și sârme ghimpate, de speranţe, iluzii şi te- 
meri, ori de suferințele detenţiei şi ale anchetelor. Cel puţin în 
primii ani, Dumitru Magoş făcuse demersuri să-i trimită pa- 
chete cu alimente și medicamente soţiei sale bolnave, înain- 
tase petiţii și memorii, însă cu timpul probabil s-a resemnat 
cu destinul potrivnic. Şi viaţa a mers înainte, cel puţin pentru 

el, căci atunci când Constanţa Magoş a ajuns la apartamentul 
din strada Brezoianu 51 a rămas împietrită aflând că divorțul 
scriptic devenise și faptic, iar fostul ei soț trăia acum cu alt- 
cineva. Din acest moment, Constanţa (redevenită) Olariu a 
înţeles că trebuie să înfrunte singură viitorul şi greutăţile care 
o așteptau și a plecat spre Rubla. 

În anii de domiciliu obligatoriu, Constanţa Olariu nu și-a 
pierdut energia, flerul şi capacitatea de a se descurca (aproape) 
în orice situaţie. Chiar dacă a trebuit să o ia de la zero şi să tră- 
iască cu puţinul oferit de câmpurile aride ale Bărăganului, în 
modesta sa locuinţă se găseau alimente de tot felul, de la cio- 
colată și gemuri, la vişinată şi vin de calitate. Este drept însă și 
că Olariu era foarte muncitoare, reuşind să întoarcă în favoa- 
rea sa orice posibilitate de a-şi îmbunătăţi viaţa: spre exem- 
plu, îşi suplimenta veniturile dând meditații de franceză fiului 
unui funcţionar care locuia în apropiere de Rubla. Nu scăpase, 
bineînţeles, de trecutul său şi de etichetele de dușman al po- 
porului și, mai grav, de spioană. Deja la 11 noiembrie 1959, la 
câteva săptămâni după ce ieşise din penitenciarul Miercurea 
Ciuc, i s-a deschis dosar individual, fiind suspectată de spio- 
naj în favoarea Franţei, singurul argument fiind activitatea sa 
de la Paris, din 1948-1951. La Rubla a fost încadrată informa- 
tiv de trei agenţi, notele date de aceştia conturând imaginea 
unei persoane care se plasa pe aceeaşi baricadă anticomunistă 
şi pronunţat regalistă, care povestea cu plăcere din experiența 
sa din exil şi se zbătea să-şi îmbunătățească traiul. 

Restricția domiciliară a fost ridicată după expirarea celor 
cinci ani de domiciliu obligatoriu, în 1964, Constanţa Olariu 
stabilindu-se la Bucureşti. S-a angajat ca simplă cosmeticiană 
la o cooperativă Higiena de pe Şoseaua Olteniei şi, în ciuda 
riscurilor, a reluat legăturile cu Mihail Ţanţu, dar și cu foste 

colege de detenţie. Supravegherea nu a încetat, Olariu fiind 
acum „obiectivul Marta”, urmărită atât prin tehnică operativă, 
cât şi cu ajutorul agenturii - informatorii care o încadrau —, mai 
ales că unii dintre prietenii apropiaţi, precum Magda Vasiliu 
sau noul ei soţ, Vasile Ciobanu, erau agenţi ai Securităţii. 

Unul dintre lucrurile remarcabile la Constanţa Olariu era 
ușurința cu care răzbea în contexte care-i ofereau prilejul de a 
obţine informaţii despre persoanele importante ale lumii în care 
trăia. Nu numai în exil ajungea să ştie despre afacerile ilicite ale 
liderilor emigrației sau despre amorurile lor secrete, ori despre 
viciile unuia şi altuia. Până şi în Bucureştiul de la mijlocul anilor 
1960, Constanţa Magoş (Olariu), o fostă deținută politic, reușea 
să afle dedesubturile fostei elite comuniste despre care niciu- 
nul dintre membrii nomenclaturii nu aveau cunoştinţe. Spre 
exemplu, într-una dintre vizitele pe care i le-a făcut lui Albert 
Fayon s-a trezit că în locuinţa acestuia dăduse năvală Ana Toma, 
fosta soţie a ziaristului Sorin Toma, pentru a se plânge că fu- 
sese iar snopită în bătaie de noul ei soț, care era nimeni altul 
decât Gheorghe Pintilie, cel care a condus Securitatea în primii 
cincisprezece ani de existenţă. Nu era prima situaţie paradoxală 
din viaţa sa, însă îşi avea cu siguranță absurdul ei: o veche ilega- 
listă comunistă căuta înţelegere şi empatie din partea unei foste 
deținute politic pentru că fusese agresată de cel care distrusese 
atâtea destine, inclusiv pe al celei din urmă. 

După decepţii şi suferinţe, Constanţa Olariu mai avea o 
singură năzuinţă: să plece definitiv din România şi să-și tră- 
iască bătrâneţea în Franţa. Însă nu voia să apeleze la românii 
din emigrație și, cu atât mai mult, la cei cu care colaborase în- 
tre 1948-1951, dar ştia că pe cont propriu este aproape impo- 
sibil de reuşit. Rezolvarea o vedea în sprijinul pe care spera să-l 
obţină de la foştii săi colegi de facultate francezi, unii dintre 


Războiul spionilor 733 


ei având acum poziţii importante fie în administraţia centrală 
de la Paris, fie în companii care puteau face unele schimburi 
prin care să „cumpere” scoaterea ei din țară. Salvarea a ve- 
nit pe o cale ceva mai simplă şi mundană: profesorul George 
Rossard, fostul său coleg de bancă din anii studenției, a accep- 
tat să facă o căsătorie de formă şi, în baza ei, femeia a cerut în 
1968 să plece din ţară pentru a trăi alături de soţul ei. Ofițerii 
de Securitate erau la curent cu planurile sale şi, conștienți că 
nu o mai pot reține în țară (mai ales că se întrevedea şi posi- 
bilitatea unor presiuni diplomatice), au decis să facă un plan 
de lucru plecând de la ipoteza că Olariu va părăsi România. 
Până atunci însă trebuia să fie recrutată ca informatoare şi, 
cât va mai locui la București, să dea note despre foștii săi co- 
legi de detenţie sau de domiciliu obligatoriu, în special cei din 
fostele partide istorice. După ce pleca din ţară, ar fi trebuit 
să activeze ca informatoare din exil, dar până şi ofițerii erau 
conștienți că este probabil ca aceasta să uite cu totul de sar- 
cinile pe care i le vor trasa. Cu toate acestea, planul de recru- 
tare a mers mai departe, iar la 27 mai 1968 maiorul Ismail 
Semsedin o întâlnea pe Constanţa Olariu în casa conspirativă 
Mănescu din capitală și îi cerea în mod direct să devină infor- 
matoare a Securității. Femeia voia un singur lucru: să plece 
din ţară, indiferent de cost, chiar şi dacă asta ar fi însemnat să 
fie colaboratoare, ajungând să ceară ea însăși direct în timpul 
discuţiei să i se aprobe plecarea în Franţa, de unde promitea 
să continue să trimită note. Pentru început, a fost instruită să 
frecventeze familia Brătianu, ai cărei membri îi cunoscuse în 
timpul domiciliului obligatoriu, şi să dea note despre o turistă 
franceză despre care se bănuia că are legături cu emigrația 
română de la Paris, totul sub numele conspirativ „Marica”. 


' ACNSAS, Fond SIE, dos. 21 565, f. 127; Fond Reţea, dos. 303 378, f. 6. 

Femeia a făcut ceea ce ştia mai bine: a pendulat între ce i se 
cerea să facă şi ce dorea ea, încercând să pară că se achită cu 
seriozitate și dedicație, însă fără a da informaţii care se puteau 
răsfrânge asupra apropiaților săi. A mimat foarte bine aplom- 
bul colaborării, căci în zilele Primăverii de la Praga ajunsese 
să îl caute o dată la două-trei zile pe ofiţerul de legătură pen- 
tru a mai furniza unele date. lar acesta părea să fie convins de 
deschiderea ei, încât a şi răsplătit-o financiar de câteva ori cu 
sume care variau între 250 şi 300 de lei. 

În paralel, Constanţa Olariu făcea demersurile nece- 
sare pentru primirea paşaportului şi plecarea definitivă 
din România. Având o colaborare activă cu Securitatea, se 
aştepta acum ca obținerea documentelor să se facă fără pro- 
bleme, însă, spre consternarea sa, atât cererea din 11 august 
1969, cât şi cea înaintată două luni mai târziu au fost respinse 
de Serviciul Paşapoarte. A fost nevoie ca Neagu Cosma, şeful 
contraspionajului, să facă o notă olografă prin care să ceară 
să i se aprobe plecarea din ţară. Înainte de a părăsi România, 
maiorul Semsedin i-a făcut un ultim şi temeinic instructaj 
cu privire la sarcinile pe care le va avea în Franţa (codifi- 
cată „Florida”) şi modurile de comunicare cu Bucureştiul. 
După ce va trece de verificările serviciilor franceze şi, pro- 
babil, şi ale lui Opran, Constanţa Olariu urma să strângă 
date despre emigrația legionară, despre vechii politicieni ori 
alte personalităţi ale comunităţii românești și să identifice 
cine face presiuni asupra românilor care decid să ceară re- 
gim de refugiat politic autorităţilor de la Paris. Datele urmau 
să fie furnizate fie direct, dacă ar mai fi venit în ţară pen- 
tru a-şi vizita părinţii, fie prin poştă, pe adresa din strada 
Bibescu Vodă unde locuise după întoarcerea din DO. Dacă 
avea informaţii urgente sau care trebuiau comunicate concis, 

ar fi trebuit să utilizeze cerneală simpatică. Altfel, era stabilit 
un simplu cod de comunicare, prin scrierea convenţională a 
corespondenţei: 


Pentru a comunica dacă a fost anchetată la sosirea în 
Florida [Franța - n.m.] de către organele de contrainformaţii 
va sublinia localitatea și data scrisorii. 

Dacă va constata că este urmărită de organele polițienești, 
va folosi în ultimele 10 rânduri ale scrisorii cuvântul „timp”. 

Dacă a reuşit să-și creeze relații importante de la care are 
perspectivă să obțină informaţii valoroase, va folosi în aceeași 
parte a scrisorii cuvântul „soare. 

Comunicarea că urmează să primim notă scrisă simpatică 
va fi făcută prin folosirea cuvântului „ştire”. 

Pentru confirmarea primirii materialelor trimise de ea prin 
scriere simpatică, vom expedia de la adresa căsuței poştale o 
vedere care se va încheia cu urarea „cu bine”. O vedere expe- 
diată de noi care se va încheia cu expresia „te îmbrățişez” va 
însemna că aşteptăm veşti!. 


Efortul Securităţii a fost însă degeaba: odată plecată din țară 
în 1970, Constanţa Olariu nu a mai privit înapoi şi nici nu s-a 
gândit vreun moment să onoreze vreunul dintre angajamentele 
luate față de maiorul Ismail Semsedin şi colegii săi. S-a stabilit 
în apropierea Parisului şi s-a angajat la un orfelinat de copii cu 
dizabilități, ajungând în scurt timp să ocupe funcţia de director 
al instituţiei. Căsătoria cu Rossard a fost anulată şi a avut o legă- 
tură cu un conte care a murit la puţină vreme după ce a cunos- 
cut-o, lăsându-i o mică moștenire. A reluat legăturile cu Mihail 
Opran, chiar dacă şi unul, și altul erau umbre a ceea ce amândoi 


' ACNSAS, Fond SIE, dos. 21 565, f. 127; Fond Reţea, dos. 303 378, 
ff. 21-22. 

reprezentaseră la sfârșitul anilor 1940-începutul anilor 1950 
în exilul românesc, şi s-a afirmat ca o fermă anticomunistă, fă- 
când parte din Comitetul foştilor deținuți politici din România. 
Ultimii ani ai vieții i-a trăit în condiţii modeste, într-o suburbie 
a Parisului, şi a murit în 1985 în oraşul de pe Sena, pe care poate 
că n-ar fi trebuit să-l părăsească niciodată. 


Revenirea în infern 


Oarecum în oglindă cu cazul Constanţei Magoş, au exis- 
tat şi agenți sau călăuze ale SIMRE care au făcut acelaşi drum, 
însă în sens invers. O asemenea alegere, care pare la prima ve- 
dere una sinucigașă, era determinată în general de două mari 
motive: greutățile financiare suportate în Occident şi, mai ales, 
dorul răvăşitor de ţara natală. 

În cazul lui Dumitru Mitu, unul dintre membrii biroului con- 
trainformativ al SIMRE, cel care fusese îmbătat, năucit cu ajuto- 
rul unei femei şi lăsat fără documentele secrete pe care trebuia să 
i le predea lui Mircea Pătru, se adaugă și o a treia cauză: alesese 
calea exilului mai degrabă din întâmplare. Este adevărat că în 
1947 se interesase la legația americană de posibilităţile legale de 
emigrare, însă renunţase ulterior la aceste gânduri. Ceea ce totuşi 
l-a determinat, patru ani mai târziu, în 1951, pe când era ofițer 
de grăniceri, să plece clandestin au fost criticile la care a fost su- 
pus de ofițerul politic al unităţii pentru legăturile sentimentale 
cu fiica unui fost membru al burgheziei. Sătul de acuzaţii şi te- 
mător pentru viitorul său, într-o noapte l-a dezarmat pe colegul 
de patrulă şi a luat-o la fugă spre teritoriul țării vecine. Găsit a 
doua zi dimineaţă de o patrulă de grăniceri iugoslavi, a fost în- 
carcerat, torturat şi anchetat până când, prin intermediul unor 
reprezentanți ai serviciilor secrete franceze, a fost scos din cen- 
trul de detenţie şi trimis în Franţa, unde s-a alăturat SIMRE. 

Cu toate acestea, colaborarea sa cu structura informativă 
românească a fost de scurtă durată, iar pentru Dumitru Mitu 
exilul a însemnat o viață la periferia unei societăţi în care nu 
se putea integra, mai ales că nici nu vorbea franceză, fiind 
aproape în permanenţă hăituit, bătut și înfometat. La mijlo- 
cul anilor 1950, viaţa lui s-a îmbunătăţit odată cu căsătoria cu 
o franțuzoaică, însă nu a însemnat că Mitu își găsise locul în 
Occident. Dezamăgirea produsă de decesul subit al lui Neferu 
şi, implicit, de dispariţia unui loc de muncă apropiat de pro- 
filul său, a accentuat deziluzia în care trăia. De aceea, atunci 
când Securitatea l-a contactat în 1957, răspunsul a fost unul 
neașteptat de deschis pentru ofiţerii de la Bucureşti: „plân- 
gând mi-a spus că pentru țară lasă și soție şi tot şi vine acasă”, 
nota informatorul „Nelu”. Fără să fie dominat de opțiuni an- 
ticomuniste, Mitu a acceptat mâna întinsă din țară și a ofe- 
rit informaţii despre cei din emigrație, sub numele conspirativ 
„Macarie”. Iar peste şase ani, în vara anului 1963, se repatria 
stabilindu-se la Bucureşti, într-o frumoasă casă veche în stil 
neoromânesc, aflată pe o străduţă liniştită de lângă Cișmigiu, 
peste drum de palatul Nunțiaturii Apostolice. Se întorsese su- 
ficient de târziu ca să nu mai cunoască teribila experiență a 
detenției politice. 

Nu la fel de tardivă a fost şi repatrierea lui Nechita Obreja, 
fostă călăuză, anticomunist fervent şi agent al SIMRE în peri- 
oada Neagu Djuvara. Deziluzionat de emigrația românească, 
confruntat cu mari dificultăţi financiare, dar mai ales măci- 
nat de dorul pământului natal şi al mormintelor părinţilor 
săi, Obreja a fost foarte aproape să facă pasul decisiv spre ţară 
în august 1956. Numai intervenţia energică și intempestivă 
a Mariei Brăescu, dublată de stăruinţele şi promisiunile lui 


' ACNSAS, Fond SIE, dos. 1 403, f. 59. 

Djuvara, l-au convins pe fostul legionar să nu intre în sediul 
legaţiei române din Paris. Însă doi ani mai târziu, nimic nu a 
mai putut să-l oprească. Rămas şomer şi în pragul sărăciei ex- 
treme, a cerut şi a obţinut repatrierea, convins că acţiunile sale 
din trecut vor fi şterse sub prevederile decretului de amnistiere 
care îi viza pe românii din exil. În faţa reprezentanților diplo- 
matici din legaţie, şi-a motivat simplu decizia: se săturase de 
„minciunile din exil” și voia „să moară în ţara lui”. 

La 11 mai 1958 fosta călăuză ajungea să treacă din nou 
granița românească, dar de data aceasta legal, gest care a produs 
consternare şi revoltă în rândul emigrației româneşti de la Paris. 
Numai că realitatea pe care a cunoscut-o în țară era cu totul alta 
decât cea pe care şi-a imaginat-o. A fost încarcerat, torturat și 
supus, de-a lungul verii anului 1958, unor lungi interogatorii 
despre Mihail Opran şi Titi Constantinescu, despre structurile 
legionare din Occident, despre CAROMAN şi, mai ales, despre 
activitatea sa ca agent secret. Eliberat în ianuarie 1960, s-a sta- 
bilit la Bacău, unde Securitatea l-a ţinut sub o strictă suprave- 
ghere: în locuinţa sa erau montate microfoane și era permanent 
filat, toate contactele lui fiind atent monitorizate. 

Obreja nu s-a mai putut integra în noua societate româ- 
nească. Ocolit şi privit cu suspiciune de toți cei din jurul său, 
fără familie, bolnav de inimă şi constrâns să trăiască într-o ca- 
meră insalubră și fără încălzire, fostul agent ajunsese la sfârșitul 
anului 1963 să ceară expatrierea în Franța, inclusiv printr-un 
memoriu adresat direct lui Gheorghiu-Dej. Aşa cum în 1958 
regreta că rămăsese în Occident, cinci ani mai târziu îi părea 
rău că se repatriase în țara natală, cu singura menţiune că acest 
din urmă gest îi permisese să revadă mormintele părinților. 
Evident, demersurile sale au rămas fără răspuns. Nechita Obreja 


' ACNSAS, Fond SIE, dos. 2 248, f. 10. 

a murit la 9 septembrie 1964, singur, pe un pat din sanatoriul 
TBC din Bârlad, visând că trece din nou graniţa clandestin din 
România comunistă spre Europa occidentală. 


xxx 


Pierduţi în lumea largă a emigrației, supravegheați de 
Securitate sau chiar contactaţi de către ofiţerii de la Bucureşti 
pentru a colabora cu regimul comunist, aproape toți cei din 
exil au rămas, într-un fel sau altul, cu privirea întoarsă spre 
țară. Dorul de locurile natale şi, pur şi simplu, patriotismul 
sau dorinţa de a păstra identitatea românească, şi în unele ca- 
zuri de a o transmite mai departe copiilor lor, i-au determinat 
să păstreze o legătură cu România, chiar dacă țara devenise cu 
totul alta decât cea pe care o părăsiseră în anii 1940. De aceea, 
mulți dintre ei au avut o reţinere puternică să devină cetăţenii 
altor state. În plus, majoritatea spera că situaţia internațională 
este una temporară, comunismul avea să cadă, iar ei se vor 
putea reîntoarce acasă. Dumitru Mitu chiar îşi amintea de o 
discuţie din 1951-1952 cu Mihail Opran, care 


mi-a spus că cel mai bun lucru este să am naţionalitate 
franceză, să îmi fac o situaţie aici în Franța. 

Eu l-am întrebat „dar patria cui o las dacă devin cetățean 
francez?” Mi-a răspuns că asta nu este nimic, ci să profit să 
fac o situaţie deoarece ca cetățean francez nu mai ești văzut ca 
un străin. Când ceasul eliberării va sosi, Opran a spus că-l va 
chema şi nu are să-l deranjeze hârtiile franțuzeşti (cetățenia) 
odată sosit în ţară. [...] 

Mi-a mai spus să fiu curajos, băiat cinstit şi bun aşa cum 
am fost până acum şi să devin cetăţean francez). 


' ACNSAS, Fond SIE, dos. 1 403, vol. 2, ff. 20-21. 

Odată cu trecerea anilor şi cu unele evenimente precum 
Revoluţia Maghiară din 1956, care au arătat că lucrurile sunt de- 
parte de a se mai schimba, românii din exil care colaboraseră 
cu serviciile secrete au început să aplice pentru cetăţeniile altor 
state. În plus, acest lucru era necesar integrării în societăţile res- 
pective, decizii care se transpuneau într-un parcurs profesio- 
nal mai bănos, servicii sociale mai bune şi un viitor mai sigur, 
mai ales că unii alegeau să-și întemeieze familii sau afaceri. Așa 
au ajuns cetăţeni francezi (presiunea de integrare era mai ac- 
centuată decât în alte ţări) Ilie Rada şi Naghirneac, acesta din 
urmă având nevoie de statutul juridic de cetățean al celei de-a 
Patra Republici pentru a fi pilot de linie în Guyana Franceză. 
Mircea Pătru a devenit american, Romeo Bălăceanu s-a mutal 
în Suedia, în 1952, şi a obţinut cetăţenia la mijlocul anilor 1960, 
Gelu Belu s-a naturalizat ca austriac, iar fosta călăuză Danciu 
a devenit venezuelean, ajungând chiar să revină în România în 
anii 1980, dar sub protecţia guvernului de la Caracas. La rândul 
său, Neagu Djuvara a aplicat pentru cetăţenia franceză abia la 
sfârşitul anilor 1980. Spune în memoriile sale: „aveam ambiția, 
ca prostu, să mor român”. Singurul dintre liderii SIMRE care 
şi-a transformat ambiția în crez a fost, se pare, Mihail Opran. Nu 
există date că ar fi admis vreodată să devină cetățean francez şi, 
cel mai probabil, a fost înmormântat într-unul dintre cimitirele 
Parisului ca cetăţean român refugiat. 

Dar chiar dacă au devenit cetățeni ai altor state, foştii agenţi 
şi colaboratori români ai serviciilor secrete au vrut ca fiii şi 
fiicele lor să cunoască şi să păstreze legătura cu România, câ- 
teodată să şi înveţe română şi, în unele cazuri, să fie botezați or- 
todox. Despre Ilie Rada se ştie că visa să-și trimită băiatul, Raoul 
Rada, măcar o dată într-o vizită în ţară, alături de mama sa, 


' Neagu Djuvara, Amintiri din pribegie..., p. 432. 

iar Bobby Chintescu plănuia ca fiica sa să-şi petreacă în fie- 
care vară câteva zile în patria lui natală. Copiii lui Gelu Belu 
chiar au vizitat România, fiind însă sechestraţi pentru o scurtă 
perioadă, până când au primit permisiunea să se reîntoarcă la 
Viena, experienţă care i-a dat frisoane fostului agent SIMRE. 
Dintre toţi, probabil Chintescu a fost cel mai determinat ca 
fiica lui să-i păstreze ceva din identitatea românească. Potrivit 
unei note informative, acesta a afirmat că „fiica sa, care are 3 
ani, a fost botezată la biserica ortodoxă şi s-a certat cu soția sa 
că nu a botezat-o la biserica catolică. De asemenea, el vrea ca 
fiica sa să înveţe limba română și că va face o educaţie, în sen- 
sul de a iubi România, al cărei cetățean este tatăl ei”. 

În fond, părinţii acestor copii luptaseră din exil, ca agenți 
secreţi sau colaboratori ai structurilor informative, împo- 
triva regimului comunist și pierduseră. Păstrarea memoriei 
româneşti putea fi singura şi ultima lor victorie. 


Destinele celor din interior 


Atunci când vorbim despre vieţile de după activitatea in- 
formativă, palierele sunt destul de clar disproporţionate. Pe de 
o parte, sunt cei din emigrație, unde se disting anumite tipo- 
logii, cu contextualizările aferente. Pe de alta, sunt cei rămași 
in țară, ale căror vieți au cunoscut efectele radicale şi drama- 
lice ale implicării voluntare sau inconştiente, consistente sau 
tangenţiale, totale sau punctuale în largul spectru al „spiona- 
jului” sau al „trădării de ţară”. Toţi aceștia aveau să fie arestați, 
anchetați, judecaţi şi condamnaţi, petrecând ani de zile în în- 
chisori şi lagăre. Pentru ei şi pentru apropiații lor nimic nu 
avea să mai fie la fel. 


' ACNSAS, Fond Informativ, dos. 195 692, f. 22. 

Detenţia ca experienţă a fost asumată în moduri foarte 
diferite. Spre exemplu, Aurel Angelescu, colaboratorul Lyei 
Popescu, a devenit foarte religios în închisoare, ceea ce însă 
nu i-a temperat raportarea ideologică la comunism, ba dimpo- 
trivă: nu doar a fost unul dintre inițiatorii grevei din închisoa- 
rea Piteşti, din primăvara anului 1956, dar în permanenţă s-a 
poziţionat împotriva administraţiilor închisorilor prin care a 
trecut. În penitenciarul Dej, Angelescu 


a lansat „teoria” de a distruge totul ce este cu putinţă din 
patrimoniul comuniștilor: a deteriora dacă este cu putință ca- 
zarmament, mobilier şi îmbrăcăminte. Orice distrugere este o 
cheltuială şi o sarcină în plus pentru comunişti. La începutul 
lunei martie 1961 pe când deţinuţii din camera 32 au mers la 
bae, Angelescu a găsit o monedă de 15 bani pe care a adus-o 
în cameră. După ce această monedă a fost studiată şi comen- 
tată de toți deţinuţii, Angelescu a aruncat-o în WC, spunând 
că a sărăcit statul comunist în acea zi cu 15 bani. 


Nu a fost singurul care îşi păstra contondența față de re- 
gim şi speranţa într-o revenire la sistemul anterior celui in- 
stalat în 1945. Despre Constantin Eftimie un coleg de celulă 
relata că „speră că în statul de mâine va juca un rol important 
întrucât în timpul detenţiei i s-a prezis în palmă că va avea o 
situaţie mare”. Nu toţi cei care au avut la începutul detenției o 
poziţie anticomunistă au şi păstrat-o până la final. Este cazul lui 
Victor Moldovan, care la Gherla a cunoscut în mod elocvent o 
repoziționare radicală. Alţii au avut fluctuații majore, precum 
Mihail Ţanţu, care trecea de la nerecunoaşterea regimului co- 
munist din ţară la redactarea de ample note informative despre 


' ACNSAS, Fond Informativ, dos. 937 501, ff. 34-35. 

activitatea sa din exil. Au existat, de asemenea, și cazuri în care 
deţinuţii au fost puternic afectați psihic de turnura neașteptată a 
vieţii. lon Bucşan, unul dintre sprijinitorii echipei Jaques, a sufe- 
rit o depresie puternică în temniţă, refuzând să mai vorbească şi 
de multe ori chiar să mănânce, și nu îl interesa nimic din ceea ce 
se petrecea în jurul său. Numai sprijinul constant al colegilor de 
celulă l-a ajutat să supraviețuiască, însă tot efortul a fost numai o 
amânare a inevitabilului, Bucşan murind de inimă rea la câteva 
luni după eliberare. O soartă similară a avut şi Traian Popovici, 
fratele lui Mircea Popovici din echipa Robert, care 


în urma bătăilor şi torturilor suferite în anchetă [...] îşi 
pierduse minţile. Apatic, cu privirea pierdută în gol şi mut, 
Popovici nu mai avea niciun contact cu realitatea înconjură- 
toare. Cât era ziua de lungă se plimba în micul spaţiu liber din 
celulă, făcând aceiaşi doi-trei paşi dus-intors. Din când în când 
îşi întrerupea umbletul de urs în cușcă și se așeza pe pat. Se 
odihnea câteva minute, apoi îşi relua plimbarea fără sfârşit’. 


Chiar şi după câţiva ani, când Ion Ioanid l-a reîntâlnit pe 
Traian Popovici în închisoarea Aiud, iar acesta, „cu aceiaşi ochi 
lipsiţi de expresie”, îl privea fix din camera destinată „nebunilor”. 
În contrapartidă, au existat și persoane care şi-au dus detenția 
sub obsesia nevoii de a-i supravieţui pentru a-şi revedea copiii. 
Cel mai bun exemplu este Anton Zaharia, măcinat permanent 
de dorința de a fi din nou alături de fiica sa. Însă de departe, cea 
mai grea postură a fost a femeilor care au fost despărțite de co- 
piii lor. În primele luni de după arestare, Tamara Banciu plân- 
gea încontinuu şi repeta numele fiicei de numai șase luni pe care 


o lăsase acasă, fără să ştie dacă este sau nu în grija cuiva. Maria 


"Ion Ioanid, op. cit., p. 230. 

Muscalu refuza să mănânce, măcinată de gândul la fiica sa, al că- 
rei tată fusese condamnat la moarte şi executat, şi a cărei mamă 
era condamnată la ani mulţi de muncă silnică. Oricât de cinic 
ar părea, în această privinţă situaţiile Lyei Popescu şi a Paulei 
Ventzel, condamnate la muncă silnică pe viaţă, erau totuşi mai 
bune: cei doi băieți ai iubitei lui Mihail Opran rămăseseră în 
grija unchiului din Arad, iar Anton Ventzel a fost crescut de bu- 
nici. Și mai dramatic a fost cazul femeilor care au intrat în închi- 
soare fiind însărcinate: Elena Ularu a născut în toamna anului 
1953 o fetiță pe care a putut să o ţină în braţe numai câteva săp- 
tămâni, fiindu-i luată fără să i se spună unde va fi dusă, și pri- 
mind după câteva luni un act de deces al copilei. Aproape un 
an mai târziu, la 10 februarie 1954, şi Ileana Samoilă a născut în 
închisoarea-spital Văcăreşti: „În seara când am născut am plâns 
şi m-am rugat de ea, vă rog frumos nu mă mai lăsaţi aici sin- 
gură că mor aici. După ce am născut a zis gardianca către moaşă: 
«unde e, fă, Răsăritul, să-nchin fata?»”! Copila şi-a petrecut pri- 
mele paisprezece luni de viață alături de mama sa, în închisoare, 
până a fost preluată de către un unchi. 

Totuşi, în general, cei mai mulți dintre condamnaţi şi-au trăit 
perioada de încarcerare într-o ternă resemnare şi tacită accep- 
tare a condiţiei la care fuseseră reduși, așteptând clipa eliberării. 
Sau, pur și simplu, scurgerea timpului, căci Lya Popescu şi Paula 
Ventzel şi-au petrecut 13 ani din viaţă în închisoare, ştiind că au 
condamnare la muncă silnică pe viaţă, până când sentinţa le-a 
fost comutată în 25 de ani de muncă silnică. Însă nu toţi aveau 
să mai păşească în afara penitenciarelor: Elena Stetin a murit 
la Jilava, ca urmare a unui cancer de sân dezvoltat în temniţă, 


https://www.digi24.ro/special/campanii-digi24/1989-anul-care-a-schim- 
bat-lumea/doamne-in-temnitele-comuniste-ileana-samoila-eu-cel-putin-sunt- 
sincera-si-spun-nu-pot-sa-i-iert-nu-pot-259455 (accesat Ía 22 iulie 2027). 

iar Elena Teodorescu a fost găsită spânzurată, în 1957, cu câteva 
luni înainte de eliberare, în celula sa de la Miercurea Ciuc. 

Expirarea pedepsei nu însemna în mod automat şi reveni- 
rea în libertate. În viziunea regimului, o persoană condamnată 
pentru spionaj putea cu greu fi considerată „reeducată” sau, 
mai bine spus, era văzută în continuare ca potențial pericol, fi- 
ind dispusă să reintre în legătură cu structurile secrete cu care 
colaborase înainte de arestare. De aceea, chiar şi după expira- 
rea condamnării, nu puţini au fost cei care au primit domiciliu 
obligatoriu. În 1959, după opt ani de detenţie, Constanța Magoș 
a fost trimisă la Rubla; un an mai târziu, cu două zile înainte 
de Crăciun, Dumitru Secară a primit vestea că i s-a stabilit o 
restricţie similară pentru 36 de luni. 

Atunci când totuşi erau eliberaţi, fie din închisoare, fie din 
lagăre, fie din domiciliu obligatoriu, revenirea în mediul din 
care fuseseră arestaţi a fost departe de ceea ce au visat în anii de 
detenţie. Ilie Banciu, unul dintre sprijinitorii grupului Jaques, 
îşi amintea: 


am așteptat ieșirea din închisoare ani mulți şi grei, fără a 
pierde nădejdea că vom ajunge şi această zi; unii însă n-au 
mai ajuns, îndeosebi aceia care și-au pierdut orice nădejde sau 
cei răpuși de boli şi care au devenit total degradaţi fizic. Deşi 
dorită atât de mult, această eliberare, atunci când a venit, ne-a 
găsit obosiţi, sceptici, încât nu ne-am putut bucura pe măsura 
aşteptărilor. Au trecut mai multe zile până ce, măcar în parte, 
ne-am refăcut sufleteşte!. 


În alte cazuri. eliberarea a insemnat doaro nouă traumă care 
de multe ori dezechilibra mai puternic decât detenţia în sine. 


' Traian Golea (editor), op. cit., p. 88. 

Acelaşi Anton Zaharia, când a revenit la București în 1963, 
şi-a găsit soţia recăsătorită, iar fiica - pentru care rezistase 
în închisori - adoptată de către tatăl vitreg. Şocul a fost atât 
de puternic, încât Zaharia a albit complet în câteva ore, iar 
după patru ani a murit. Situaţii similare s-au petrecut şi cu 
alți foști deţinuţi politici: Ecaterina Eftimie nu se mai aştepta 
ca soțul său să iasă viu din închisoare, şi după ce fusese con- 
strânsă să divorţeze (la fel ca Edith Angelescu) s-a recăsăto- 
rit. Atunci când Constantin Eftimie a fost eliberat, femeia a 
divorțat din nou, și cei doi vechi soţi au revenit unul alături 
de celălalt, însă lunga perioadă de separare şi al doilea mariaj 
al femeii au dus la gelozii şi certuri care, în cele din urmă, au 
destrămat cuplul. 

Din nou, cea mai dureroasă decontare a detenţiei politice 
a fost în relaţia părinte-copil. Eliberată din închisoare, Ileana 
Samoilă şi-a revăzut copilul pentru prima dată la sfârşitul lunii 
aprilie 1957, când fata avea patru ani şi două luni, aşadar după 
trei ani de despărţire: 


Am bătut la poartă şi s-a deschis poarta și a apărut o 
fetiță... cu codițe și mânjită de dulceaţă pe obraji și cu un 
şorțuleţ şi toată volane şi grăsuţă și arsă de soare... Şi-am zis: 
„cum te cheamă?” „Ileana Doina Opriş” „Aaaa”, zic, „pe tine 
te caut eu”. Şi-am îngenuncheat în faţa ei în portiţă. Şi ea a ve- 
nit la mine, s-a uitat așa şi-a început să zâmbească: „Da tu 
cine eşti?” Zic: „Eu sunt mămica Ileana” S-a repezit de gâtul 
meu, domnişoară, m-a luat de gât şi m-a pupat şi s-a strâns 
așa lângă mine și-a zis „să nu mai pleci de la mine, că tu ești 
frumoasă, foarte frumoasă!”". 

' https://www.digi24.ro/special/campanii-digi24/1989-anul-care-a-schim- 
bat-lumea/doamne-in-temnitele-comuniste-ileana-samoila-eu-cel-putin-sunt- 
sincera-si-spun-nu-pot-sa-i-iert-nu-pot-259455 (accesat la 22 iulie 2021). 

Nu toate revederile au fost atât de fireşti și de vindecătoare 
pentru părinţi şi copii. Treizeci de ani mai târziu, Ilie Banciu 
încă era puternic marcat: 


primul şoc ce l-am avut a fost revederea familiei, și îndeo- 
sebi a fetițelor, pe care le-am lăsat mici, de jumătate de an, re- 
spectiv doi ani şi jumătate. Mi-au plăcut întotdeauna copiii şi 
înainte de detenţie, mă apropiam cu ușurință de ei, chiar dacă 
nu-i cunoşteam. Faţă de proprii[i] mei copii mă simţeam însă 
stingher, și ei la fel. 

Soţia a plecat la serviciu şi am rămas acasă numai noi. Ne 
uitam nedumeriţi unul la altul. Înfăţişarea mea era deplora- 
bilă. Făceam eforturi să vorbim între noi. Încet, încet situația 
s-a ameliorat şi am început să ne apropiem unul de altul. 
Golul lăsat de despărțirea de ele în anii primei copilării l-am 
simțit însă tot timpul. Şi ele au avut un șoc. Ştiau că exist, li s-a 
spus că sunt la spital bolnav și, când mă voi însănătoși, voi re- 
veni acasă. La început mai întrebau când mă voi întoarce, dar 
mai târziu nu au mai întrebat. Prin copiii din jurul lor au aflat 
adevărul şi au tăcut. 


Şi din cealaltă perspectivă, a copiilor, revederea a fost, de 
multe ori, cel puţin la fel de grea. Nicolae Alexandru Suţer 
şi-a văzut pentru prima dată părinţii în 1964, după ce aceştia 
au fost eliberaţi, moment în care băiatul avea aproape 14 ani. 
Anton Ventzel avea deja 27 de ani, era căsătorit şi începuse 
să-şi construiască o carieră în cercetare, atunci când şi-a re- 
văzut mama, în aprilie 1964, episod despre care, chiar şi după 
mai bine de o jumătate de secol, cu greu putea vorbi: 


Eram la serviciu. Colegii mei - eu am lucrat la institutul 
de proiectări miniere, fostul IPROMIN - ştiau că e decedată, 


' Traian Golea (editor), op. cit., pp. 88-89. 

cu excepţia lui Pepu, colegul meu. Şi am primit un telefon. 
Zice „domnul Ventzel?”. Apoi „Tony? Aici mama mică”, că aşa 
i se spunea... Şi în momentul ăla mie mi s-a rupt filmul pen- 
tru câteva minute. Pe urmă am aflat că trebuie să merg pe 
Uranus, în cartier, mi-a dat strada, Sapienţei, ceva... şi am dat 
telefon soţiei la serviciu și m-am dus şi am văzut-o". 


Tânărul nu a mai apucat să-şi refacă legătura cu mama sa, 
Paula Ventzel murind la 11 decembrie 1964, cu sănătatea grav 
afectată de anii de închisoare. De fapt, vieţile foştilor deţinuţi 
politici nu s-au mai refăcut niciodată, în ciuda unor aparenţe 
înșelătoare. Pentru vecinii săi din blocul Agricola-Fonciera, 
din capătul Căii Victoriei, Dumitru Secară părea un bătrân 
ca oricare altul. lar Lya Popescu era o profesoară de gimnas- 
tică medicală, tăcută şi conștiincioasă, de la Policlinica 1 Mai 
din capitală. 

Având în vedere obsesia autorităților cu privire la vechile 
legături ale celor eliberați cu agenţii secreţi din exil, Securitatea 
a încercat să-i recruteze pe unii dintre aceştia, atât pentru în- 
cercări de restabilire a contactelor din emigrație, cât şi pen- 
tru supravegheri interne, între cei din țară. Cel mai frapant 
exemplu este al fostului parașutist Mihail Țanţu. Cu toate că 
nu a fost identificat un angajament olograf, există menţiuni 
clare care atestă că, cel puţin în primii ani de după ieşirea 
din închisoare, oferea note sub numele conspirativ „Vaneza” 
(sau „Vania”). Pentru Securitate, Ţanţu a rămas sub o perma- 
nentă suspiciune, ofițerii de caz bănuindu-l că ar face - din 
nou - un joc dublu, fiind într-un mod misterios în legătură 
cu Mihail Opran. Un astfel de exemplu s-a petrecut în 1966, 


' Arhiva personală Lucian Vasile, Interviu cu Anton Ventzel, fiul Paulei 
Ventzel, Bucureşti, 2016. 

când fostul şef al sectorului ofensiv al SIMRE nota că ar fi au- 
zit zvonuri cu privire la pretenţiile maghiare asupra graniței 
transilvănene și sugera ofițerului de legătură apelarea la fos- 
tul său șef pentru acțiuni de propagandă în Occident, moti- 
vând că, indiferent de regimul din ţară, Mihail Opran este 
un patriot. O adnotare olografă pe prima filă a documentu- 
lui atesta surprinderea Securităţii că o asemenea propunere 
vine exact în acelaşi timp cu datele obţine de la Opran, prin 
sursa „Dobrescu”. Totuși, supoziţia că între Mihail Opran şi 
Mihail Țanţu s-ar fi refăcut legătura după 1964 nu avea să se 
confirme. De altfel, viaţa sa de după eliberare este vag acope- 
rită documentar. Renumele său printre foştii parașutiști avea 
să rămână adânc întipărit, dovadă că la înmormântarea lui, 
în august 1979, în cimitirul Berceni din capitală, au participat 
zeci de foşti camarazi. Ţanţu nu a fost singurul în această pos- 
tură ingrată: Magda Vasiu, fosta soție a aviatorului Decebal 
Vasiu, a furnizat date sub numele de „loana Popescu”, inclu- 
siv despre Lya Popescu, cea care a locuit în casa ei din strada 
Olteni imediat după eliberare. Alţii au fost recrutaţi în tim- 
pul detenţiei, însă motivele care îi determinaseră să accepte 
propunerea Securităţii erau date de speranţele unei eliberări 
înainte de termen, astfel că aproape în fiecare caz deținuții au 
căutat să eludeze cererile ofițerilor, oferind date false sau as- 
cunzând fapte ori cuvinte care s-ar fi putut răsfrânge nefericit 
asupra colegilor de celulă. 

De asemenea, între foştii agenţi, colaboratori sau surse din 
țară ale SIMRE şi cei din exil nu au mai existat legături după 
eliberarea din închisori a celor dintâi. Aflând că fosta sa iubită 
a supravieţuit detenţiei şi locuieşte în București, Mihail Opran 
a încercat să-i trimită bani Lyei Popescu, însă femeia i-a refu- 
zat, alegând să nu mai aibă nicio legătură cu el. Suferise prea 

mult pentru a mai putea risca sau spera un contact. La fel ca 
în cazul tuturor celorlalți supraviețuitori ai acţiunilor secrete 
duse de exilul românesc, prin SIMRE, pe filieră legionară sau 
direct cu structurile informative occidentale, trecutul apăsa 
prea greu pe ceea ce mai rămăsese din vieților lor. Dacă timpul 
rămas în această lume se mai putea numi viaţă. 


La capăt de drum 


Pachet, microfilme, cifru, cerneală simpatică, recru- 
tare, nume conspirative, deconspirare, arestare, condam- 
nare. Instructaj, trageri, salturi, cifrare, descifrare, aparate 
de emisie-recepţie, parașutare, capsulă cu otravă, clandes- 
tinitate, capturare. Călăuze, granițe, târâș, sârmă ghimpată, 
ascunzişuri, graniţe, libertate, închisoare. 

De ce? De ce atâţia oameni s-au implicat în asemenea acţiuni 
deosebit de periculoase sau chiar de-a dreptul sinucigașe? De 
ce au ales să fie călăuze, agenți secreți, spioni sau informatori? 
Aceasta este probabil prima și cea mai incitantă întrebare la fi- 
nalul tuturor acestor poveşti. Un singur răspuns ar atinge cu 
siguranță numai tangențial esenţialul, scăpând nuanţe şi per- 
spective. De aceea, la o singură astfel de întrebare există mai 
multe răspunsuri decât ar putea părea la prima vedere. 

„M-am ataşat unei lupte sfinte, aceea de a-mi apăra ţara de 
comunism”, mărturisea nonşalant Maria Muscalu, soţia lui loan 
Samoilă, la finalul anchetei din 1953. Cuvintele sale exprimă 
probabil cel mai simplu firul comun care a legat majoritatea des- 
tinelor celor care au făcut parte din SIMRE sau din alte proiecte 
secrete ori au fost numai sprijinitori ai acestora. Aproape toți 
se plasau împotriva regimului comunist din ţară adus la putere 
cu sprijinul Armatei Roşii. Lupta lor era una pentru eliberarea 


' Traian Golea (editor), op. cit., p. 148. 

României, o necesitate de ordin patriotic, dincolo sau deasupra 
considerentelor ideologice sau a preferințelor politice. În viziu- 
nea lor, România se afla sub ocupaţia trupelor sovietice şi era, 
pur şi simplu, o necesitate națională de a face ceva pentru eli- 
berarea țării. De altfel, această idee a eliberării este recurentă în 
discuțiile din apartamentul generalului Petrescu, din locuința 
lui Opran sau în conversațiile din cafenelele pariziene ori din 
centrele de instrucţie din Franţa. Pentru alții, în special cei care 
aveau experienţa frontului, implicarea în acţiunile secrete împo- 
triva regimului de la Bucureşti însemna continuarea unui război 
care pentru ei nu se încheiase în 1945. Fiul unuia dintre basara- 
benii care făcuseră parte din Sfatul Țării și care votaseră Unirea 
din martie 1918, Mihail Țanţu nu se putea resemna cu pierde- 
rea ținutului dintre Prut şi Nistru. Chiar şi în legendele pe care 
le concepea în 1948-1949, în pregătirea misiunii de infiltrare în 
structurile din exil, fostul paraşutist era foarte onest atunci când 
vorbea despre lupta sa împotriva comunismului. În fond, nici 
nu putea fi altfel, de vreme ce o bună parte a familiei sale, care 
rămăsese în teritoriul cedat în iunie 1940, fusese deportată și i 
se pierduse urma în Siberia. Chiar şi deblocat din armată, Sabin 
Mare rămăsese același ofițer pentru care țara lui se afla în pri- 
mejdie. Cum ar fi putut să se resemneze cu viața sub un regim 
care a vrut s-o trimită pe soţia sa în minele din Ucraina, pentru 
simpla vină de a fi de o anumită etnie, şi care a răsturnat cu to- 
tul societatea românească? De aceea, când a fost contactat de ci- 
neva din rezistența armată din munţi, Mare nici nu s-a gândit să 
refuze să-i sprijine. Şi de partea cealaltă a Cortinei de Fier, ma- 
joritatea celor care au format nucleul SIMRE se considerau în 
continuare parte a corpului ofițeresc al Armatei Regale Române, 
având datoria de a lupta mai departe pentru ţara lor. Cei din jur 
i se adresau lui Opran tot cu „domnul comandor”, iar Dumitru 

Petrescu era tot „domnul general. La întâlnirile AFC se discu- 
tau planuri de luptă care vizau eliberarea ţării. Activitatea lor de 
pe „frontul secret” era linia firească pe care simțeau că trebuie să 
meargă în contextul postbelic. 

Pe de altă parte, această ipostază nu trebuie generalizată. Au 
fost și persoane care poate nu s-au opus regimului comunist, însă 
prin poziţia pe care au avut-o înainte de 23 august 1944 intraseră 
în vizorul noilor autorități. Astfel, pentru a scăpa de posibilele 
măsuri represive, au decis să ia calea exilului, ajungând dintr-un 
context de împrejurări în sfera de activitate a SIMRE sau a al- 
tor celule informative similare, fiind practic singura oportuni- 
tate profesională avută în sfera competenţelor fiecăruia dintre ei. 
Este discutabilă poziționarea efectivă a lui Mircea Pătru: a fugit 
din ţară de teama că ar putea fi arestat, nu pentru că ar fi căutat 
să se împotrivească în mod concret comunismului. Odată ajuns 
în exil, a fost oarecum prins de mersul lucrurilor şi s-a achitat 
de sarcinile care îi ofereau o carieră, un venit şi siguranţa zilei 
de mâine. Este drept că după înlăturarea sa din structura se- 
cretă nu a vrut să se repatrieze, ci a trecut Oceanul și s-a stabilit 
în Statele Unite, unde în cele din urmă a lucrat tot în domeniul 
informativ. Nu la fel a cotit destinul comandorului de marină 
Alexandru Vasilescu, unul dintre adjuncţii lui Djuvara, care a 
ales să revină în ţară. În cazul său, drumul ales în primii ani ai 
Războiului Rece a fost influențat de teama de a fi arestat şi încar- 
cerat, iar atunci când aceste frici au dispărut Vasilescu nu a dorit 
să mai rămână pe baricada anticomunistă. Este drept că decizia 
sa a fost influenţată şi de dificultăţile financiare pe care le întâm- 
pina în emigrație şi de faptul că avea probleme de adaptare într-o 
țară străină. Însă acesta a reprezentat mai degrabă un caz izo- 
lat şi nu o tipologie consistentă, aşa cum a încercat să acrediteze 
propaganda comunistă, folosindu-se în acest sens şi de membrii 

grupului Săplăcan, care au fost practic scoşi din lagărele în care 
supraviețuiau cu greu, apoi hrăniți, îmbrăcați, instruiți şi trimişi 
în țară. Sau de agenți ca Iuliu Simandan, Coriolan Gherman ori 
Gigi Saramet care s-au trezit în mijlocul unor acţiuni secrete 
dintr-un concurs de împrejurări în care cutezanța și bravada 
tinereții au funcționat, cu siguranță, drept catalizator. Chiar şi în 
cazul aceloraşi membri ai grupului Săplăcan este cel puţin discu- 
tabil ce anume a prevalat în decizia fiecăruia de a intra în echipa 
pregătită de serviciile secrete americane: dorinţa de a lupta îm- 
potriva comunismului, neajunsurile financiare în care se zbăteau 
sau spiritul de aventură care îi caracteriza. 

De altfel, regimul de la București a căutat să creeze imaginea 
unor agenţi secreţi care acționau fie din sărăcia în care s-ar fi 
zbătut românul din exil (şi erau destui în această stare, precum 
Iuliu Simandan, Dumitru Mitu sau Ion Profir), fie împinși prin 
şantaj, constrângeri şi ameninţări de către structurile occiden- 
tale. De aceea, Gheorghe Gheorghiu, din grupul legionar Pascal, 
afirma într-un interviu publicat în Scânteia: 


serviciul de informaţii american supune pe emigranți la tot 
felul de ameninţări și presiuni, pentru a-i aduce pe aceşti oa- 
meni la disperare şi a-i determina cu forța să accepte comite- 
rea a tot felul de mârşăvii. În acest scop, americanii țin adeseori 
pe emigranţi fără hrană, sub cerul liber, în locuri împrejmu- 
ite cu sârmă ghimpată, fără să le dea posibilitatea să-şi câştige 
existenţa, ba, ceva mai mult, când vreunul din emigranţi îşi gă- 
sea o slujbă, spionajul american, prin diferite mașinaţiuni, pu- 
nea la cale îndepărtarea lui din serviciu. Acei emigranţi care nu 
se lăsau prinşi în mrejele propagandei americane şi se împotri- 
veau ofertelor spionajului american erau încadrați în legiunile 
străine sau ajungeau cerșetori'. 


' ACNSAS, Fond Informativ, dos. 360 801, f. 72. 

Orice aserțiune de acest fel ar fi ridicolă dacă nu ar avea și 
un sâmbure de adevăr. Este veridic că Ilie Puiu, Mathias Bohn, 
Wilhelm Spindler, Gheorghe Bârsan şi liderul lor, Constantin 
Săplăcan, sau Bebi Toma trăiau în condiții mizere în lagărele de 
refugiaţi din Occident, respectiv Grecia, însă, încă o dată, este 
discutabil dacă în cazul lor acest aspect a avut ponderea deci- 
sivă. În plus, nu se poate aplica majorităţii celor care s-au im- 
plicat în acţiuni secrete ale emigrației româneşti din primii ani 
ai Războiului Rece. Convingerea că regimul comunist este re- 
prezentarea răului împotriva căruia trebuie luptat a fost farul 
care i-a călăuzit pe mulţi dintre cei care s-au implicat în acele 
acţiuni ale „frontului secret”. Din păcate, teza propagandistică a 
Securităţii a prins în memoria evenimentelor, chiar şi unii isto- 
rici, precum loan Ciarnău, dând în întreaga ecuaţie a acţiunilor 
o pondere semnificativă avantajelor băneşti aferente agenților. 

Cât despre sprijinitorii şi colaboratorii lor locali, lucrurile 
sunt, poate, ceva mai simple. De multe ori, erau persoane care 
proveneau din categoriile sociale vizate să fie distruse în drumul 
victorios al comunismului. Din angajaţi-cheie ai SSI, Gheorghe 
Şerbu şi Aurel Angelescu decăzuseră profesional, ca statut social 
și ca putere financiară. Stilul lor de viaţă fusese profund alte- 
rat de schimbările politice petrecute în ţară, iar dorința de re- 
venire la condiţia anterioară era evidentă și predictibilă - soţii 
Şerbu chiar păstrau în locuinţa lor din intrarea Aniversării do- 
larii pe care urmau să-i folosească după ce cădea comunismul, 
iar România se întorcea la parcursul său din perioada interbe- 
lică. Deconectarea de la lumea occidentală era grav resimţită de 
oameni ca Iordan Angelescu sau soţii Suţer. Fiind în bună parte 
membri ai burgheziei, era evident că raportarea lor la noua reali- 
tate din țară nu putea fi una favorabilă. Prin urmare, atunci când 
au avut posibilitatea să ia parte la demersul colectiv împotriva 

comunismului, nu s-au dat deoparte. Dar chiar și cei care aveau 
construită şi asigurată o poziţie socială s-au implicat în aceste 
acțiuni secrete, dovadă fiind ofițerul Gheorghe Dumitrache, cel 
care a fost executat în Valea Piersicilor de la Jilava, sau Anton 
Zaharia, fostul funcționar al Centro-Coop. La sfârşitul anilor 
1940 şi începutul anilor 1950, respingerea comunismului era 
frecventă în societatea românească, iar solidarizarea cu aseme- 
nea proiecte a venit în mod natural. 

De asemenea, în special în contextul echipelor de parașutiști, 
opoziţia la comunism a fost dublată de o adeziune ideologică. 
Agenţii intrați clandestin în ţară au încercat să-şi construiască 
sau să-și refacă structurile de sprijin apelând la persoane de 
aceeași coloratură politică, care nu doar că se implicau într-o 
acţiune anticomunistă, dar îşi ajutau un „camarad” Ceea ce, 
bineînţeles, a dus la o sudare a relaţiilor interumane şi la o mai 
lungă activitate a grupurilor de agenţi secreți. Nu în ultimul 
rând, un factor care a determinat dezvoltarea acţiunilor clan- 
destine în țară a fost cel al legăturilor de rudenie. Cum ar fi pu- 
tut Alexandru Popovici să nu-i deschidă ușa fiului său şi să nu-l 
primească, alături de Ică Tănase, atunci când au apărut în pragul 
casei din Vlădulenii Gorjului? Sau mama lui Wilhelm Spindler 
să nu-i acorde găzduire băiatului său, pe care îl pierduse în vâl- 
toarea războiului? Ori Aurelia Cosma să nu-i ofere tot spriji- 
nul fratelui său Sabin Mare, de vreme ce Securitatea îl căuta cu 
frenezie de doi ani, fără să bănuiască faptul că fostul ofiţer fu- 
sese între timp parașutat în țară? Toţi aceştia au acordat ajutor 
necondiționat, fără să pună întrebări despre cine i-a trimis sau 
ce culoare politică aveau cei din jur, căci inamicul comun era 
unul şi acelaşi: regimul comunist. 

Orice acțiune are o motivaţie şi, inerent, are şi un scop. Care 
era obiectivul tuturor acestor acţiuni secrete ale SIMRE sau ale 


Războiul spionilor 757 


altor structuri informative? Puteau ei, prin note, staţii de ra- 
dio-emisie, manifeste sau operaţiuni clandestine să ducă la în- 
lăturarea comunismului? Bineînţeles că acesta era telul final. 
Realist vorbind, „nu poate o mână de oameni să răstoarne o 
orânduire de stat”!, după cum mărturisea chiar Ion Golea, din 
boxa acuzaților, la procesul din 1953. Şi atunci, care să fi fost 
scopul unor asemenea activități? Din nou, răspunsul este mult 
mai complex decât pare la prima vedere şi ţine de spaţiul unde 
se desfășoară operaţiunile (în țară sau în exil), dar și de idealis- 
mul sau simțul practic al celor implicați. În emigrație, pentru 
oameni ca Gelu Belu sau Mihai Opran, unul dintre obiective era 
bararea infiltrărilor agenților comunişti care i-ar fi putut supra- 
veghea şi manipula, iar în sens mai larg ar fi destructurat fira- 
vele și complicatele tentative de coagulare a refugiaților români, 
care căutau să ofere un răspuns coerent și articulat regimului 
de la Bucureşti. Un alt țel al exilului era constituirea și pregă- 
tirea unei forţe care să poată lupta concret, cu arma în mână, 
impotriva puterii comuniste din ţară, atunci când contextul 
internaţional avea să permită. Generalul Petrescu şi colonelul 
Dumitru Neferu întocmeau tabele cu oamenii pe care puteau 
conta; mai târziu, în centrele din zona Masivului Central fran- 
cez câteva zeci de bărbaţi parcurgeau antrenamente fizice soli- 
citante și făceau trageri cu armament american. Până şi Neagu 
Djuvara lua lecţii de salt cu parașuta, fiind convins că va veni 
momentul în care va putea reveni în ţară pentru a pune umărul 
la înlăturarea comunismului. Pentru cei din ţară, scopul aces- 
tor acțiuni se împărțea, din nou, în funcţie de statutul lor: dacă 
trăiau în legalitate sau supravieţuiau în clandestinitate. În parte, 
şi pentru aceștia din urmă fuseseră trimise echipele de la înce- 
putul anilor 1950, care trebuiau să ia legătura cu grupurile de 


' Traian Golea (editor), op. cit., p. 239. 

rezistență din munți, să-i instruiască pe membrii acestora, să-i 
doteze cu staţii de emisie-recepţie şi să le faciliteze furnizarea de 
logistică, de la arme şi muniții la medicamente, încălțăminte şi 
îmbrăcăminte. În schimb, cei care se integraseră în societatea ro- 
mânească postbelică încercau fie să facă pur şi simplu ceva îm- 
potriva comunismului, fie, în unele cazuri (cum era Gheorghe 
Albu sau, într-o oarecare măsură, Haralambie Cârlan), să aibă 
un beneficiu material. Undeva la mijloc era zona informativă, în 
care datele secrete trebuiau ştiute nu pentru o acţiune imediată, 
ci pentru o mai bună cunoaștere a inamicului, în vederea iden- 
tificării vulnerabilităţilor şi pregătirii pentru un eventual con- 
flict. De aceea Mihail Opran voia să afle capacităţile militare de 
la litoralul Mării Negre, Gelu Belu cerea marinarilor date despre 
situația de pe graniţă, iar Mircea Carp obținea manualul secret 
al noului tanc intrat în dotarea Armatei Populare Române. Sau 
se comunicau informaţii despre situația economică şi socială ori 
despre starea de spirit din ţară. Exista însă şi o latură propagan- 
distică, de a întreţine în rândul societății românești un curent 
de respingere a comunismului şi sentimentul că România nu a 
fost abandonată, că lupta continuă din exil. Sau, aşa cum spu- 
nea preotul Vasile Posteucă într-un necrolog pentru parașutiștii 
executați după procesul din 1953, de a le „arăta celor de acasă 
că noi, cei din pribegie, nu i-am uitat, și nu ne-am uitat rostul”. 
Acest rost ţine oarecum de cel mai abstract obiectiv al acţiunilor 
secrete: pur şi simplu de a lupta împotriva comunismului, până 
la sacrificiul ultim, pentru că acesta era destinul persoanelor 
respective, perspectivă care a caracterizat în special, dar nu ex- 
clusiv, zona legionară. 

Pe de altă parte, regimul comunist a căutat să acrediteze 
ideea că scopul agenților secreţi era de a distruge, de a semăna 


' Traian Golea (editor), op. cit., p. 298. 

panică şi de „a comite acte de teroare”. Referindu-se la grupul 
Ică Tănase-Mircea Popovici, fostul şef al contraspionajului co- 
munist, Neagu Cosma, afirma: 


misiunea echipei „Robert” nu viza activități menite a răs- 
turna regimul comunist şi nici a alunga din țară armata so- 
vietică. Nu viza nici identificarea, contactarea şi sprijinul 
rezistenţei care respira din greu prin câţiva pori dispersaţi 
în munţii României. Să-i ajute pe aceştia cu hrană, echipa- 
ment, armament, să-i mobilizeze, să-i încurajeze. Nici vorbă 
de aşa ceva. Dispoziţiile primite de Tănase — de altfel şi cele- 
lalte echipe au avut aceleași dispoziţii — erau cât se poate de 
clare: niciun contact cu „eventuala rezistență” şi... „să vă feriți 
de oamenii care se manifestă împotriva regimului”. În schimb 
li se cerea să distrugă ce construia poporul român. Tănase, ca 
legionar, precum şi alți camarazi care l-au urmat, avea misiu- 
nea să transforme România în stat legionar, sub tutela și spri- 
jinul acelorași cinici politicieni occidentali care ne vânduseră 
Sovietelor. Ei ştiau că nu vor porni un război pentru poporul 
român, dar îi îndemnau și „ajutau” pe români să se bată între 
ei sub stindardul unor nobile idealuri. Profitau de debusolarea 
românilor aflaţi în pribegie, transformându-i în carne de tun. 
La suferințele legate de perioadă, de regim şi de poziţia subju- 
gată s-a adăugat suferința miilor de oameni atraşi în cursa spi- 
onajului şi diversiunii”. 


Comparând însă cu sursele documentare existente, de 
la procesele-verbale de interogatoriu şi rechizitoriile procu- 
rorilor, până la declaraţiile celor implicaţi şi memorialistica 
supraviețuitorilor, denaturările şi falsurile (combinate abil cu 
detalii reale) care caracterizează teza Securităţii sunt evidente. 


' Neagu Cosma, op. cit., p. 196. 
* Ibidem, p. 151. 

Nu este atestat niciun act de violenţă al vreunui agent secret tri- 
mis în ţară, un asemenea gest fiind cât se poate de antiproductiv, 
căci ar fi atras atenţia autorităţilor comuniste şi ar fi dus la de- 
conspirare. De altfel, atunci când s-au confruntat cu perspectiva 
de a fi descoperiţi, Tănase și Popovici au refuzat să tragă în fetiţa 
care le găsise parașutele. Niciunul dintre agenții veniţi în ţară 
nu a avut explozibili, cu excepţia unor grenade defensive. Însă 
crearea unui portret al spionilor veniţi să distrugă, să arunce în 
aer şi să ucidă servea perfect perspectivei denigratoare pe care 
Securitatea a aruncat-o asupra oponenților săi de pe „frontul se- 
cret”, încercând de multe ori să aplice şi să dea o greutate cât mai 
mare etichetei de legionar. 

Aici rezidă probabil, din perspectiva actuală, unul dintre 
cele mai spinoase aspecte: ce opţiuni politice aveau cei implicaţi 
în acţiunile secrete ale SIMRE și ale altor celule similare din 
acei ani. Cum în structura adiacentă CNR, majoritatea mem- 
brilor o constituiau foşti ofițeri şi militari, în teorie aceştia nu 
trebuiau să aibă o poziționare politică, loialitatea lor fiind ex- 
clusiv faţă de statul naţional român care în viziunea lor exista 
în exil. Însă, în practică, toți aveau simpatii. Cel puţin în rân- 
dul persoanelor din prim-planul SIMRE, acestea se îndreptau 
spre naţional-țărănişti, principala formaţiune democratică ro- 
mânească. Fruntașul țărănist Ilie Lazăr mersese la Tămădău cu 
maşina lui Gelu Belu şi a cumnatului acestuia, Liviu Bodolea, 
cunoscut ca peneţist ardent, la fel și Oliviu Beldeanu. Generalul 
Petrescu se remarcase prin antilegionarismul său, Mihail Opran 
avea înclinații naționaliste, dar circumscrise unei opțiuni 
constituțional-monarhice clare, iar Neagu Djuvara a fost în- 
totdeauna un regalist convins. Ca aproape orice ofițer român 
din al Doilea Război Mondial, Sabin Mare avea un puternic 
simț patriotic, la care, în cazul său, se adăuga și o componentă 

antimaghiară, uşor explicabilă prin faptul că satul său natal fă- 
cea parte din nord-vestul Transilvaniei, pierdut în 1940. În cazul 
echipelor de parașutiști de la începutul anilor 1950, opţiunile ide- 
ologice sunt, bineînţeles, mai clare: Ică Tănase fusese una dintre 
figurile majore ale emigrației legionare, loan Samoilă ajunsese 
în Occident cu un prestigiu consolidat în rândul camarazilor săi, 
iar Ion Golea avusese o bogată activitate legionară culminând cu 
schimbul de focuri din Mediaș. Ceea ce nu înseamnă că ei s-au 
implicat în acţiunile secrete din România comunistă pentru a 
clădi „o ţară ca soarele sfânt de pe cer”, ci pentru a lupta împo- 
triva comunismului. Manifestele tipărite de Golea şi colaborato- 
rii săi nu vorbeau despre Legiune sau Horia Sima, ci împotriva 
regimului din ţară, a represiunii politice şi a ocupării țării de că- 
tre Armata Roșie. Este drept că, pe lângă misiunea principală 
stabilită cu partenerii americani, Sima le-a cerut să lucreze şi 
pentru reorganizarea Mişcării Legionare, însă activitatea lor din 
țară nu atestă un răspuns la cererile Comandantului. În aceeași 
măsură, Grupul Fiii Patriei, sub conducerea lui Sabin Mare, nu 
a avut în plan contactarea Grupului Carpatin Făgărășan al lui 
Ogoranu pentru că erau legionari, ci pentru că era singurul grup 
de rezistenţă armată anticomunistă pe care îl cunoşteau şi mizau 
pe o posibilă refacere a legăturii. Caracteristici ideologice sepa- 
rate au existat, bineînțeles, dovadă că serviciile secrete ameri- 
cane au lucrat pe paliere diferite cu legionarii lui Muşetescu şi 
Dimitriu, respectiv SIMRE (Opran şi Djuvara), însă în faţa unui 
inamic comun, reprezentat de regimul comunist, cei din exil şi 
colaboratorii lor din țară au ales, de cele mai multe ori, să fie 
călăuziți de opţiunea lor comună anticomunistă, decât să slu- 
jească idealurilor lor politice divergente. În plus, o viziune destul 
de larg răspândită în rândul emigrației româneşti era concreti- 
zată în editorialul unei publicaţii a militarilor români din exil: 


762 LUCIAN VASILE 


Se impune o anumită decenţță faţă de astfel de acțiuni 
de sacrificiu şi mai ales respectul memoriei celor căzuți. 
Cu morții nu se face polemică |subliniere în textul origi- 
nal - n.m.]. Că are cămașă albastră, galbenă, neagră sau 
mai ştiu eu cum, toţi cei pătrunşi de dragostea de Patrie şi 
animați de spiritul de abnegaţie, acceptă voluntar supremul 
sacrificiu pentru eliberarea țării, merită din partea noas- 
tră tot respectul; noi, cei ce rămânem aci, trebue să avem 
ruşinea că alţii sunt primii. Este anti-democratic, este con- 
tra drepturilor naturale a te jertfi pentru Ţară? Pentru ase- 
menea acțiuni nu există culoare politică, nici prioritate, ci 
numai acceptarea rece și voluntară a sacrificiului. 


Mutând perspectiva pe celălalt capăt al câmpului de luptă, 
trebuie discutat împotriva a ce luptau cei din SIMRE şi cele- 
lalte structuri secrete: strict regimul comunist sau ajungeau să 
lupte împotriva României însăşi, de vreme ce puterea comu- 
nistă era recunoscută oficial ca autoritatea legală în țară? De 
altfel, această din urmă simbioză între o putere politică tem- 
porară şi statul în sine a fost una dintre temele recurente ale 
narațiunii construite de Securitate cu privire la confruntările 
din domeniul intelligence în primii ani ai Războiului Rece şi nu 
numai. Când discuta despre acțiunile grupurilor de parașutiști, 
Neagu Cosma vedea lupta dintre două tabere: „americano-le- 
gionară” şi „securisto-românească”. El susține, spre exemplu, 
că echipa Robert avea ca obiectiv „subminarea statului român 
la comanda și în folosul unor forţe străine”, iar nu a regimului. 
În viziunea fostului general de contraspionaj, Securitatea nu a 
făcut altceva decât să apere „valorile fundamentale ale statului 

' P. Sigma, „Pe marginea proceselor «Bandelor de spioni» din R.P.R, 


în Buletinul militar al ofiţerilor şi sub-ofițerilor activi și de rezervă din exilul 
românesc, Anul I, nr. 3, martie 1954, p. 16. 

român”. Însă, aşa cum sublinia Stejărel Olaru, referindu-se 
la urmările atacului de la Berna al grupului Beldeanu (eveni- 
ment care a influenţat raportarea Securităţii la situaţia celor 
din exil), regimul de la Bucureşti a avut tendinţa de „a asimila 
acţiunile îndreptate împotriva sa cu acţiuni îndreptate în con- 
tra țării. Nu era altceva decât reflexul - firesc, dar neonest - al 
tuturor regimurilor comuniste din zonă de a se identifica frau- 
dulos cu națiunea și poporul”. 

În final, o ultimă întrebare. Cum îi considerăm pe toţi aceia 
care, din exil sau din țară, în clandestinitate sau în legalitate, 
scriind mesaje cifrate sau încercând să pună în funcțiune staţii 
de emisie-recepţie, ducând pachete cu microfilme sau strângând 
date, sosind cu parașuta sau trecând pe sub sârma ghimpată de 
la frontieră s-au implicat în acțiuni secrete ca agenți, spioni, că- 
lăuze sau colaboratori? Mihail Opran se considera „patriot ro- 
mân în exil” şi, probabil, la fel ca el şi Neagu Djuvara, Dumitru 
Petrescu, Gelu Belu, Nicolae Tănase sau Dumitru Neferu, descris 
de loan Dragu în necrologul din 1957 drept „neaoș român” şi 


„viteaz ostaş” 


„Securitatea îi plasează pe toţi aceştia sub eticheta 
unică de „trădător de patrie”. Polarizarea şi opoziţia epitetelor se 
amplifică atunci când în prim-plan intră agenții trimişi în ţară, 
prin parașutare, terestru sau chiar maritim. Cronologic, primul 
grup capturat fiind cel condus de Constantin Săplăcan, astfel că 
ei au fost primii care au intrat sub reflectorul justiţiei şi al pre- 
sei comuniste. Ziariștii Scânteii îi catalogau „bandiți, „ticăloşi”, 
„trimișii imperialiştilor americani”, „lacheii lui Truman”, „odioşi 
spioni imperialişti”, „huligani fasciști, huligani și teroriști 

! Neagu Cosma, op. cit., pp. 15, 150, 167. 

* Stejărel Olaru, Cei cinci care au speriat Estul. Atacul asupra Legației 


RPR de la Berna (februarie 1955), Editura Polirom, lași, 2003, pp. 5-6. 
* Hommage au Colonel Dumitru Neferu..., p. 20. 

notorii”, „fioroși criminali”, „scursori ale societăţii”, „trădători de 
patrie, spioni ordinari, lepădături legionaro-fasciste” „haimana- 
lele parașutate, „nemernici fără neam şi fără patrie cărora le fug 
ochii după cei 30 de arginți ai trădării, plătiţi în dolari americani”. 
În schimb, presa din emigrație nu le-a acordat prea multă 
atenţie, iar în istoriografia recentă Marius Oprea i-a numit sim- 
plu: „aventurieri”. Discrepanţa este mai echilibrată, dar mult mai 
acută în privinţa celor din lotul parașutiștilor din 1953. Rămași 
parcă fără invective după episodul din urmă cu doi ani, presa 
de la Bucureşti îi numea numai „lepădături umane”, „rămăşiţe 
fascisto-legionare”, „criminali de război”, „escroci”. În schimb, 
foştii militari din exil îi vedeau „eroi ai Eliberării”, perspec- 
tivă împărtăşită şi de fostul ofiţer superior Dan Ivanovici”. În vi- 
ziunea legionarilor, ei nu puteau fi altceva decât „martiri”. Iar în 
istoriografia românească postcomunistă, sunt consideraţi „spi- 
onii patrioţi” sau „eroi ai României”. 

În fond, ei sunt ceea ce vrem noi să fie. Statutul lor se 
construieşte în funcție de reperele morale, politice sau ideolo- 
gice ale celui care face evaluarea sau raportarea. Singurul lucru 
cert este că au existat. Şi reţele informative, şi cerneala simpatică, 
şi cifruri, şi staţii de emisie-recepție, şi armament, şi parașutări, 
şi călăuze, şi spioni. 

Toate acestea chiar s-au întâmplat. 


' Scânteia, nr. 2 220, anul XXI, 14 decembrie 1951, p. 3. 

* P, Sigma, „Pe marginea proceselor.. ”, p. 17. 

* Dan Ivanovici, „Liberarea înseamnă luptă și sacrificii”, în Buletinul mi- 
litar al ofiterilor şi sub-ofițerilor activi şi de rezervă din exilul românesc, Anul 
H, nr. 3, martie 1954, p. 18. 

* loan Ciarnău, op. cit., pp. 69, 92. 

